
  2. AUGUSTA 2024


  PROLÓG


  VÝSTUP DO OTVORENÉHO VESMÍRU


  I want to wake up in a city that never sleeps –


  Starý dobrý Frankieboy. Do smrti ostal tým, čím bol, len kým mal po prebudení čo piť.


  Vic Thorn si pretieral oči.


  O tridsať minúť automatický budíček vyženie z postelí rannú zmenu. V podstate by mu to mohlo byť jedno. Prišiel nakrátko ako návštevník a do veľkej miery si môže sám určovať, ako bude tráviť čas, no aj hostia sa musia podriadiť aspoň formálnym rámcovým pravidlám. Neznamená to síce zavčasu vstávať, ale budíček rozhodne zobudí každého.


  If I can make it there,


  I’ll make it anywhere –


  Thorn si začal odopínať pásy. Bol presvedčený, že pridlhým vylihovaním v posteli človek spustne, a keďže sa usiloval stráviť v posteli čo najmenej času, jediný mechanizmus, ktorému bol ochotný zveriť sa, bola jeho vlastná prirodzenosť. Chcel sám rozhodnúť, kto alebo čo ho vráti do bdelého stavu. Najradšej bol, keď sa jeho systémy spúšťali s hudobným sprievodom. Toto potešenie mu najčastejšie zabezpečovali členovia Rat Pack, prekliati hrdinovia zašlých čias – Frank Sinatra, Dean Martin, Joey Bishop a Sammy Davis junior, ku ktorým prechovával takmer romantickú náklonnosť. A pritom toto bolo miesto, ktoré nemohlo menej konvenovať predstavám jeho obľúbencov. V beztiažovom stave fyzicky strácal platnosť aj slávny výrok Deana Martina, že chlap nie je opitý, kým leží na zemi a niečoho sa pevne pridŕža, a prípadné nadšenie slávneho pijana vyvolané skutočnosťou, že tu nemôže spadnúť z barovej stoličky, by sa rozplynulo pri prvom pokuse vytackať sa na ulicu. Vo výške tridsaťpäťtisíc sedemstoosemdesiatšesť kilometrov nad Zemou totiž predo dvermi nečakali prostitútky, ale iba smrtiaci vzduchoprázdny priestor.


  Top of the list, king of the hill –


  Thorn si pohmkával melódiu a falošne nôtil New York, New York. Sotva badateľne napol svaly, vyplával zo spacej kóje a dal sa zaniesť k malému okrúhlemu oknu kabíny, aby vyzrel von.


  V meste, ktoré nikdy nespí, sa Huros-ED-4 uberal na ďalší zásah. Neprekážalo mu, že vo vesmíre je zima a nijaká atmosféra. Bolo mu jedno, či je deň alebo noc, ktorých striedanie v takej obrovskej vzdialenosti od zemegule je aj tak skôr vecou dohody než zmyslového zážitku. Jeho budíček zaznel v programovacom jazyku. Huros-ED bola skratka pre Humanoid Robotic System for Extravehicular Demands a štvorka označovala modelový rad spomedzi ďalších devätnástich – každý mal výšku dva metre, trup a hlavu podobajúce sa ľudským a neprimerane dlhé horné končatiny, ktoré v nečinnom stave pripomínali zložené chápadlá modlivky. V prípade potreby však dosahovali obdivuhodnú pohyblivosť a ich prsty boli schopné vykonávať mimoriadne jemné operácie. Zo širokej hrude prepchatej elektronikou vychádzal druhý, pomocný pár rúk. Zato nohy vôbec nemal. Mal síce driek i panvu, no tam, kde sa u ľudí začínajú stehná, vytŕčali mu pružné chápadlá s prísavným zariadením a umožňovali stabilné postavenie všade, kde ho práve potrebovali. V prestávkach sa utiahol niekam do výklenku, akumulátory si pripojil na zdroj energie, nádrže navigačných dýz si naplnil pohonnou látkou a oddával sa rozjímaniu, akého je schopný len stroj.


  Posledný oddych mal pred viac ako ôsmimi hodinami. Za ten čas s robotickou usilovnosťou plnil najrôznejšie úlohy na obrovskej vesmírnej stanici. Na vonkajších sekciách strechy, ako nazývali časť obrátenú k zenitu, pomáhal vymeniť zastarané solárne panely za nové, v dokoch montoval reflektory pre montážny blok číslo dva, kde stavali kozmickú loď na plánovanú misiu na Mars. Potom ho poslali o sto metrov nižšie k stožiarom ovešaným výskumnými aparátmi, aby vybral z meracieho prístroja pokazenú dosku s plošnými spojmi na sondáž povrchu Tichého oceánu pri pobreží Ekvádoru. Následne mu zmenili nastavenia a pridelili ďalšiu úlohu: Skontrolovať v kozmickom prístave akési manipulačné rameno, ktoré počas nakládky vypovedalo službu.


  Kozmický prístav sa nachádzal ešte o čosi nižšie a bol to akýsi prstenec s priemerom stoosemdesiat metrov a s ôsmimi parkovacími miestami pre prilietajúce a odlietajúce lunárne rakety a ďalšími ôsmimi pre evakuačné rakety. Ak si človek odmyslel, že kotviace vesmírne lode sa nepohybujú vo vode, ale vo vákuu, takmer to pripomínalo Hamburg alebo Rotterdam, obrovské námorné prístavy na Zemi aj s ich žeriavmi a obrovskými robotickými chápadlami na koľajniciach, nazývanými manipulátory. Jedno z manipulačných ramien sa z ničoho nič zaseklo uprostred nakladania raketoplánu, ktorý mal o niekoľko hodín odštartovať na Mesiac. Indikátory pracovali normálne a nič nenasvedčovalo, že došlo k poruche. Rameno malo fungovať, no namiesto toho tvrdošijne odmietalo akýkoľvek pohyb, s roztiahnutými efektormi viselo napoly v nákladnom priestore lode a napoly trčalo von, takže trup raketoplánu sa nedal zatvoriť.


  Huros-ED-4 sa posúval po predpísanej letovej dráhe pozdĺž kotviacich rakiet, priechodových komôr a spojovacích tunelov, cisterien, kontajnerov a stožiarov až k pokazenému ramenu, ktoré sa v neodfiltrovanom slnku kovovo lesklo. Robot sa priblížil tesne ku konštrukcii a centimeter za centimetrom analyzoval jej stav. Kamery za optickou clonou jeho hlavy a na koncoch končatín prenášali obraz dovnútra riadiacej centrály. To, čo videl, priebežne porovnával s obrázkami v dátovej pamäti, až kým neobjavil príčinu výpadku.


  Zastal. Ktosi v riadiacom module povedal „Doriti!“, na čo HurosED-4 vzápätí reagoval kontrolnou otázkou. Bol síce programovaný na rozpoznávanie ľudskej reči, no takýto výraz nechápal ako zmysluplný povel. Centrála to už nezopakovala, a tak zatiaľ nepokračoval, len si obzeral poškodenie. V jednom kĺbe manipulačného ramena boli zaseknuté drobné úlomky. Hlboká prasklina v kĺbe vyzerala ako rozďavená rana. Na prvý pohľad sa zdalo, že elektronika nie je poškodená, pôjde teda iba o škodu na materiáli, hoci dosť závažnú na to, aby sa manipulačné rameno automaticky vyplo.


  Z centrály zaznel pokyn, aby kĺb vyčistil.


  Huros-ED-4 nereagoval.


  Keby to bol človek, povedali by sme, že sa nevie rozhodnúť. Napokon si vyžiadal doplňujúce informácie, čím dal nepriamo najavo, že úloha je nad jeho sily. Hoci šlo o revolučný model so senzorovým riadením, spätnou väzbou zmyslových vnemov, flexibilným a autonómnym konaním, stále to bol iba stroj so šablónovitým uvažovaním. Úlomky videl a zároveň ich nevidel. Vedel, že tam sú, ale nevedel, čo to je. Rovnako registroval trhlinu, nebol však schopný dať ju do spojitosti s nejakou známou informáciou. Pokazené miesta teda preň nejestvovali. Nechápal, čo má vyčistiť, a tak nezačal čistiť nič.


  Stačila by štipka vedomia, a roboty by si mohli pochvaľovať, ako bezstarostne sa im žije.


  O to väčšie starosti mali ostatní. Vic Thorn sa dôkladne osprchoval, vypočul si My Way, navliekol si tričko, šortky a tenisky, a keď mu zavolali z centrály, práve mal v pláne začať deň vo fitku.


  „Mohli by ste nám pomôcť vyriešiť jeden problém,“ povedal Ed Haskin, pod ktorého patrili kozmický prístav a priľahlé systémy.


  „Hneď teraz?“ Thorn zaváhal. „Chcel som si ísť zabehať.“


  „Radšej hneď.“


  „Čo sa deje?“


  „Zdá sa, že máme problém s vašou raketou.“


  Thorn si hrýzol spodnú peru. Keď si predstavil, že by sa jeho odlet mohol oneskoriť, v hlave sa mu rozozvučal alarm. To by bolo veľmi, veľmi zlé! Raketoplán mal odštartovať okolo poludnia, on a siedmi ďalší astronauti mali vystriedať posádku americkej mesačnej základne, ktorých po šiestich mesiacoch exilu mátali horúčkovité sny o asfaltových uliciach, vytapetovaných bytoch, klobáskach, lúkach a oblohe plnej farieb, oblakov a dažďa. Navyše bol Thorn určený ako jeden z dvoch pilotov na dva a pol dňa trvajúci let, dokonca ako na potvoru mal byť veliteľom posádky, čo vysvetľovalo, prečo volajú práve jemu. Mal však ešte jeden dôvod, pre ktorý by mu meškanie prišlo viac ako nevhod…


  „A čo je s tou kraksňou?“ predstieral ľahostajnosť. „Nechce letieť?“


  „Ale čoby, aj by chcela, ale nemôže. Mali sme poruchu pri nakladaní. Vypadlo manipulačné rameno a blokuje otvor. Nákladný priestor sa nedá zatvoriť.“


  „Aha.“ Thornovi sa uľavilo. Pokazené manipulačné rameno sa dá zvládnuť. „A už viete, prečo?“


  “Debris. Priamy zásah.“


  Thorn si vzdychol. Space debris! Neželaný, všadeprítomný kozmický šrot bol produktom bezprecedentnej orbitálnej tlačenice, ktorú v päťdesiatych rokoch dvadsiateho storočia začali vytvárať Sovieti so svojimi sputnikmi. Od tých čias obiehajú vo všetkých výškach pozostatky tisícov misií – prázdne vyhorené raketové stupne, vyradené a zabudnuté satelity, trosky z nespočetných explózií a zrážok, od kompletných reaktorov až po miniatúrne omrvinky škvary, kvapôčky zamrznutej chladiacej kvapaliny, skrutky a drôtiky, plastové a kovové čiastočky, zdrapy zlatej fólie a zvyšky odlúpnutej farby. Sústavné drobenie úlomkov pri nových a nových kolíziách spôsobuje, že sa rozmnožujú ako hlodavce. Iba počet objektov väčších ako jeden centimeter sa už odhaduje asi na deväťstotisíc. Z nich sa sledujú sotva tri percentá, pričom povážlivý zvyšok, vrátane miliárd menších čiastočiek a mikrometeoritov nekontrolovane smeruje k ďalšej zrážke s rovnakou nevyhnutnosťou, s akou hmyz naráža do čelného skla auta.


  Problém spočíva v tom, že osa, vymrštená impulzom rovnako veľkého kúska kozmického šrotu do čelného skla luxusnej limuzíny, by vyvinula kinetickú energiu ručného granátu a spôsobila totálnu škodu. Rýchlosti objektov smerujúcich proti sebe v kozme narastajú skazonosným spôsobom. Dokonca aj čiastočky vo veľkosti niekoľkých mikrometrov majú deštrukčné účinky, rozodierajú solárne panely, ničia povrch satelitov a narúšajú vonkajší plášť rakiet. Šrot v blízkosti zemského povrchu sa síce v horných vrstvách atmosféry skôr či neskôr spáli, no iba preto, aby ho nahradil iný. S narastajúcou výškou sa jeho životnosť predlžuje a na obežnej dráhe kozmickej stanice sa teoreticky zachová donekonečna. Istou útechou môže byť iba fakt, že mnohé z nebezpečných objektov sú známe, a ich letová dráha sa dá vypočítať na týždne či mesiace vopred, takže kozmonauti sa im môžu s celou stanicou jednoducho vyhnúť z cesty. Ten kúsok, čo vrazil do manipulačného ramena, však medzi ne evidentne nepatril.


  „A čo môžem urobiť?“ spýtal sa Thorn.


  „Nuž, máme málo ľudí,“ Haskin sa nervózne zasmial. „Poznáte to, šetrenie zdrojmi. Robot to sám nezvládne. Von musia ísť dvaja, no ja mám momentálne k dispozícii iba jednu silu. Nepomohli by ste nám?“


  Thorn dlho neváhal. Včasný štart má epochálny význam, okrem toho sa celkom rád poprechádza v kozme.


  „Jasné,“ odvetil.


  „Pôjdete s Karinou Spektorovou.“


  Ešte lepšie. So Spektorovou sa zoznámil včera večer v posádkovej reštaurácii. Expertka na robotiku ruského pôvodu s výraznými lícnymi kosťami a zelenými mačacími očami reagovala na jeho flirtovanie s mimoriadnym pochopením pre zbližovanie národov.


  „Hneď som tam!“ povedal.


  – in a city that never sleeps –


  Mestá zvyčajne produkujú hluk. Vzduch na uliciach vrie akustikou. Ľudia sa prejavujú trúbením, volaním, pískaním, vravou, smiechom, nárekom, krikom. Zvuky pôsobia ako sociálny tmel, kód kakofónie. Gitaristi, speváci, saxofonisti v podchodoch a staniciach metra. Namrzene krákajúce vrany, brechajúce psy. Hluk stavebných mechanizmov, rev zbíjačiek, kov o kov. Neočakávané, dôverne známe, jemné, prenikavé, ostré, tlmené, záhadné, zosilňujúce a zoslabujúce, približujúce a vzďaľujúce sa zvuky, zvuky, čo stúpajú ako plyn, iné, čo pôsobia ako náraz do žalúdka a zraňujú zvukovody. Šum dopravy. Veľkolepý basbarytón ťažkých limuzín v dišpute s hašterivými mopedmi a zurčiacimi elektromobilmi, panovačné športiaky, naduté motorky, hrozivo trúbiace autobusy. Hudba znejúca z butikov. Koncert krokov v pešej zóne – túlavých, pomalých, ráznych, uponáhľaných, vzdialený rachot leteckých motorov z oblohy, celé mesto ako veľký zvon.


  Mimo kozmického mesta nič z toho neplatí.


  Všade vnútri obytných modulov, laboratórií, riadiacich miestností, spojovacích tunelov, zábavných zón a reštaurácií, ktoré sa rozprestierajú v celkovej výške dvestoosemdesiat metrov, sa rozliehajú dôverne známe zvuky, no keď človek opustí stanicu a vydá na Extra-Vehicular Acitivity, výstup do otvoreného vesmíru, má strašidelný pocit. Zrazu sa ocitá vonku, naozaj vonku, nikde na svete nie je tak veľmi vonku ako tu. Za prechodovými komorami sa všetka akustika končí. Niežeby človek úplne ohluchol. Sám seba, samozrejme, vníma, dokonca počuje aj šumenie klimatizácie zabudovanej v skafandri a, prirodzene, aj rádiové spojenie, ale to všetko sa odohráva vnútri mobilnej rakety, v ktorej je človek zavretý.


  Všade vôkol, vo vákuu, panuje dokonalé ticho. Človek vidí obrovskú konštrukciu stanice a hľadí do osvetlených okien, ľadové lúče reflektorov žiaria na konštrukcie ozrutných rakiet, ktoré nikdy nepristanú na nijakej planéte, lebo ich existencia sa viaže na beztiažový stav, všade vládne čulý výrobný ruch, na vonkajšom okruhu sa na koľajniciach posúvajú a vysúvajú žeriavy, na vnútornom okruhu prebieha zásobovanie, roboty sa pohybujú voľným pádom a natoľko pripomínajú živé bytosti, že by sa ich človek spýtal na cestu – pri pohľade na tú nádhernú architektúru, vzdialenú Zem a chladne hľadiace hviezdy, ktorých svetlo tu nerozptyľuje atmosféra, podvedome očakáva nejakú tajomnú alebo patetickú hudbu. Lenže vesmír je nemý a jediným zvukovým prejavom jeho vznešenosti je vlastný dych človeka.


  Thorn v spoločnosti Kariny Spektorovej plával prázdnym a tichým priestorom k pokazenému manipulačnému ramenu. Skafandre vybavené riadiacimi dýzami im umožňovali presnú navigáciu. Vznášali sa ponad doky obrovského kozmického prístavu, ktorý obopínal vežovitú konštrukciu stanice ako široká diaľnica. Na prstenci kotvili tri lunárne raketoplány, dva z nich pri priechodových komorách a tretia, Thornova, na parkovacej pozícii, okrem toho tam bolo osem evakuačných rakiet pripomínajúcich lietadlá. Prstenec v podstate fungoval ako veľká železničná stanica, na ktorej sa kozmické lode môžu sústavne presúvať, a tak zabezpečovať rovnováhu symetricky konštruovanej stanice.


  Thorn so Spektorovou smerovali z torusu číslo dva, distribučného modulu v centre prístavu, k jednej z vonkajších komôr, odkiaľ už nebolo ďaleko k raketoplánu, ktorý biely a ozrutný s otvoreným nakladacím priestorom odpočíval v slnečnej žiare. Strnulé manipulačné rameno čnelo do výšky prelomené v lakti a napoly ponorené v nákladnom priestore. Tesne pred kotviacou plošinou nehybne visel Huros-ED-4. S pohľadom upretým na zablokovanú končatinu vyzeral, že sa mu to vôbec nepáči. Až v poslednom okamihu sa trocha pomkol, aby si mohli prezrieť poškodenie. Jeho správanie, prirodzene, nepramenilo z kybernetickej namrzenosti, veď Huros nijaké pocity nemá, iba o jeho zábery už nebol záujem. Od tejto chvíle je dôležitý obraz, ktorý do centrály vysielajú kamery na prilbách kozmonautov.


  „Tak ako?“ zaujímal sa Haskin. „Čo si o tom myslíš?“


  „Je to zlé.“ Spektorová oblapila tyče manipulátora a pritiahla sa bližšie. Thorn ju nasledoval.


  „Zvláštne,“ povedal. „Vyzerá to, akoby rameno niečo zasiahlo a urobilo doň zárez, ale zdá sa, že elektronika nie je poškodená.“


  „Ale potom by sa musel hýbať,“ namietol Haskin.


  „Nemusel,“ odvetila Spektorová. Angličtina s takýmto drsným slovanským prízvukom je celkom sexi, pomyslel si Thorn. Škoda, že tu nemôže ostať ešte aspoň deň. „Pri náraze sa muselo uvoľniť množstvo mikroskopického šrotu. Možno náš kamarát dostal zápchu. Máme analýzu prostredia?“


  „Mierna kontaminácia. Čo úlomky? Mohli spôsobiť zablokovanie?“


  „Možno. Myslím, že pochádzajú z ramena. Možno sa niečo natiahlo a teraz to šponuje.“ Astronautka si dôkladne prezerala kĺb. „Na druhej strane je to manipulátor, nie dezertná vidlička. Objekt nemohol byť väčší ako sedem – osem milimetrov. Nebol to ani poriadny úder také čosi by mal hravo zvládnuť.“


  „Vidím, že sa vyznáš,“ uznanlivo poznamenal Thorn.


  „Čuduješ sa?“ usmiala sa. „Takmer nič iné už neriešim. Space debris je tu hore problém číslo jeden.“


  „A toto?“ naklonil sa a ukázal na miesto, z ktorého trčal miniatúrny svetlý úlomok. „Nemôže to byť z meteoritu?“


  Spektorová sa zadívala na koniec jeho ukazováka.


  „V každom prípade to pochádza z toho, čo zasiahlo rameno. Detaily nám ukáže analýza.“


  „Jasné,“ povedal Haskin. „Tak si pohni. Myslím, že by sme to odtiaľ mali dostať etanolovým dúchadlom.“


  „A kde ho vezmeme?“ spýtal sa Thorn.


  „Má ho Huros,“ odvetila Spektorová. „Môžeme použiť jeho ľavé rameno, vnútri má nádrže a na efektoroch dýzy. Ale musíme to robiť dvaja, Vic. Pracoval si už niekedy s Hurosom?“


  „Ani nie.“


  „Ukážem ti to. Ak ho chceme použiť, musíme ho čiastočne vypnúť. To znamená, že jeden z nás ho bude musieť stabilizovať, a druhý…“


  V tom okamihu manipulátor ožil.


  Ozrutné rameno sa vysunulo z nákladného priestoru, vyrazilo späť, švihom schmatlo Hurosa-ED a vyšmarilo ho, akoby sa mu už zunovala jeho spoločnosť. Thorn reflexívne potisol kolegyňu dolu, mimo kolíznej situácie, no nemohol zabrániť, aby sa jej robot nešuchol o plece, až ju otočilo. V poslednej chvíli sa jej podarilo zachytiť tyčí, vzápätí manipulátor vrazil do Thorna, odtrhol ho od nej a katapultoval ho do kozmu.


  Späť! Rýchlo späť!


  Nevládnymi prstami sa usiloval získať kontrolu nad riadiacimi dýzami. Rotujúci Huros-ED sa približoval, v ušiach mu znel krik Spektorovej a Haskina. Trup robota ho zasiahol do prilby. Thorn sa prevrátil a ako v odstredivke sa strašidelnou rýchlosťou rútil preč od kozmickej stanice. Zdesený pochopil, že v snahe ochrániť kolegyňu zmárnil jedinú šancu na vlastnú záchranu. V panike sa mu konečne podarilo nahmatať ovládacie prvky riadiacich dýz a aktivovať ich, potom sa prudkými impulzmi pokúsil stabilizovať svoju letovú dráhu a trocha zmierniť rotáciu, no vzápätí pocítil, že nemôže dýchať a pochopil, že skafander je poškodený, že je koniec, kopal okolo seba, chcel skríknuť…


  Jeho výkrik zamrzol.


  Telo Vica Thorna letelo do tichej, nekonečnej noci, a v sekundách jeho smrti sa všetko, úplne všetko zmenilo.

  OSTROV


  ISLA DE LAS ESTRELLAS, TICHÝ OCEÁN


  Ostrov bol len o málo väčší ako skalnatá hruda, ako perlička navlečená na šnúre okolo rovníka. V porovnaní s ostatnými ostrovmi vôkol boli jeho pôvaby pomerne skromné. Na západnej strane sa z mora týčilo celkom pozoruhodné strmé pobrežie korunované tmavým a nepreniknuteľným tropickým pralesom prichyteným na vulkanickom podloží, obývali ho takmer výhradne hmyz, pavúky a jeden mimoriadne škaredý druh netopiera. Stružky vytvárali štrbiny a žľaby, mohutneli do vodopádov a s rachotom sa vylievali do oceánu. Smerom na východ sa krajina terasovito zvažovala, sem-tam prerušovaná skalnatými vyvýšeninami a pomerne holá. Pláže lemované palmami by ste tam márne hľadali. Niekoľko zálivov prístupných z vnútrozemia pokrýval čierny čadičový piesok. Na kameňoch, ktoré v čase prílivu zalievala voda, vyhrievali sa jašterice dúhových farieb. Ich hlavný denný program spočíval v tom, že sa podchvíľou vymršťovali do metrovej výšky a lapali hmyz – nijaké vzrušujúcejšie prírodné scenérie sa tam neodohrávali. Stručne povedané, na ostrove nebolo nič, čo by inde nebolo oveľa krajšie, väčšie a vyššie.


  Zato jeho geografická poloha bola dokonalá.


  Nachádzal sa presne uprostred zemegule, na styku severnej a južnej pologule, päťstopäťdesiat kilometrov západne od Ekvádoru, teda dosť ďaleko od akýchkoľvek letových dráh. Víchrice sa v týchto končinách nevyskytovali. Väčšie zoskupenia oblačnosti boli zriedkavé, na oblohe sa nikdy neblýskalo. V prvej polovici roka často prudko a dlhé hodiny pršalo, vietor sa však veľmi nedvíhal. Teplota neklesala pod 22 zvyčajne bola oveľa vyššia. Ostrov bol navyše neobývaný a hospodársky nevyužiteľný, preto sa ekvádorský parlament pomerne s ľahkým srdcom rozhodol, že si zásadným spôsobom vylepší štátny rozpočet, a odstúpi ostrov na najbližších štyridsať rokov novým nájomníkom, ktorí ho hneď premenovali z Isla Leona na Isla de las Estrellas: Stellar Island, Ostrov hviezd.


  Onedlho časť východného svahu pokryli masy skla a ocele, čo vyvolalo nevôľu ochrancov zvierat. Stavba však nespôsobila ekologické škody. Kŕdle škriekajúceho morského vtáctva sa nedali rušiť svedectvami ľudskej prítomnosti a zanechávali trus na architektúre i skale ako dávno predtým. Zvieratá neprejavovali zmysel pre krásu a ľudia zasa mali ušľachtilejšie záujmy než nejaké čajky či víchrovníky. Dosiaľ nebolo veľa tých, čo sem vkročili, a všetko nasvedčovalo, že ostrov aj v budúcnosti ostane pomerne exkluzívnym miestom.


  Zároveň však nič nepodnecovalo ľudskú fantáziu väčšmi ako tento ostrov.


  Hoci bol iba veľkou kopou vtáčieho trusu, všetci ho považovali za najnezvyčajnejšie, ba azda najperspektívnejšie miesto na svete. Jeho magická moc pritom vychádzala z objektu nachádzajúceho sa asi dve námorné míle od ostrova, z gigantickej plošiny spočívajúcej na piatich plávajúcich pilieroch vysokých ako domy. Keď sa k nej človek priblížil v sparnom počasí, na prvý pohľad to nebolo nič zvláštne. Bolo vidieť nízke stavby, elektrárne a cisterny, pristávaciu plošinu pre vrtuľníky, letový terminál s vežou, antény a rádioteleskopy. Celé to pripomínalo letisko, až na to, že široko-ďaleko nebola nijaká pristávacia dráha. Namiesto toho zo stredu plošiny vyrastala obrovská valcovitá stavba, ligotajúci sa kolos, z ktorého bokov vychádzali zväzky potrubia. Iba s privretými očami sa dala rozpoznať tenká čierna čiara vychádzajúca z valca a smerujúca kolmo nahor. Keď oblaky viseli nízko, zakryli čiaru už po niekoľkých stovkách metrov, takže sa mimovoľne vynárala otázka, čo by bolo vidieť, keby sa vyjasnilo. Dokonca aj tí, čo to vedeli, teda v zásade všetci, ktorým sa podarilo preniknúť do bezpečnostnej zóny, predsa len očakávali, že uvidia, do čoho čiara ústi, nejaký pevný bod, na ktorý by mohli upnúť svoju vybičovanú fantáziu.


  Nič tam však nebolo.


  Na koniec čiary sa nedalo dovidieť ani za jasného slnečného počasia pri modrej oblohe. Čiara sa stenčovala, až kým sa zdanlivo nerozplynula v atmosfére. Pri pohľade cez ďalekohľad sa strácala iba o čosi vyššie. S vykrivenou krčnou chrbticou a očami upretými do výšky človek odrazu chápal, čo mal Julian Orley na mysli, keď povedal, že Isla de las Estrellas je prízemím večnosti.


  Presne tak si v ten deň na sedadle helikoptéry krivil chrbticu Carl Hanna a ako šibnutý civel na modrú oblohu, kým dolu pod ním sa v azúrových vlnách Tichého oceánu predvádzali dve kosatky. Hanna im vôbec nevenoval pozornosť. Keď ho pilot po druhý raz upozornil na vzácne živočíchy, iba odvrkol, že nejestvuje nič nezáživnejšie ako oceán.


  Helikoptéra urobila zatáčku a s rachotom sa približovala k plošine. Čiara sa Hannovi na okamih pred očami rozplynula, aby sa vzápätí opäť zreteľne objavila na oblohe rovná ako pravítko.


  A odrazu sa zdvojila.


  „Sú dve,“ poznamenal Mukeš Nair.


  Ind si odhrnul z čela čierne vlasy. Tmavá tvár sa mu od radosti rozžiarila, nozdry uhorkovitého nosa sa mu rozšírili, akoby chcel vzácny okamih do seba nasať.


  „Isteže sú dve.“ Sušma, jeho žena vystrčila ukazovák a prostredník ako učiteľka v základnej škole. „Dve kabíny, dve laná.“


  „Viem, viem!“ Nair netrpezlivo mávol rukou. Ústa sa mu roztiahli do úsmevu. Pozrel sa na Hannu. „Zázrak! Viete, akú hrúbku majú tie laná.“


  „Myslím, že vyše metra.“ Hanna opätoval úsmev.


  „Teraz sa stratili.“ Nair pokýval hlavou a vyzrel z okna. „Zrazu ich niet.“


  „Áno.“


  „Aj vy ste to videli? A ty. Žiarili ako fatamorgána. Videla si to.“


  „Áno, Mukeš, videla som to.“


  „A ja som si už myslel, že sa mi to iba zdá.“


  „Nezdalo sa ti to,“ vľúdne povedala Sušma a položila mu ruku na koleno. Vyzerala ako miniatúrne veslo. Hannovi pripomínali figúrky od Fernanda Botera. Oblé postavy, krátke končatiny vyzerali ako nafúknuté.


  Opäť vyzrel z okna.


  Vrtuľník si pri prelete okolo plošiny zachovával potrebný odstup od lán. Po tejto trase smeli lietať iba piloti s povolením NASA alebo Orley Enterprises, ktorí viezli hostí na ostrov. Hanna sa pokúsil pozrieť, kde sa laná vo valci strácajú, no boli priďaleko. V nasledujúcom okamihu mali plošinu za chrbtom a približovali sa k ostrovu. Helikoptéra vrhala tiene na tmavomodré vlny pod nimi.


  „Tie laná musia byť extrémne tenké, keď ich zboku nevidieť,“ uvažoval Nair. „Alebo skôr ploché. Sú to vôbec laná?“ Zasmial sa a pomädlil si ruky. „Možno čosi ako stuhy, nie? Táram, však? Panebože, čo mám povedať? Ja som vyrastal na poli. Na poli!“


  Hanna prikyvoval. Počas letu z Quita sa dali do reči, no aj sám vedel, že Nair má vrúcny vzťah k ornej pôde. Poslušný roľnícky syn z Hoshiapuru v Pandžábe, milovník dobrého jedla, ktorý vždy uprednostnil pouličný stánok pred luxusnou reštauráciou, a starosti a názory prostých ľudí si cenil väčšmi než nezáväzné táranie na recepciách a vernisážach, najradšej lietal v ekonomickej triede a drahé obleky potreboval k životu asi tak ako ľadový medveď teplé topánky. Mukeš Nair s odhadovaným majetkom vo výške štyridsaťšesť miliárd dolárov však bol súčasne jedným z desiatich najbohatších ľudí na svete a rozhodne neuvažoval ako sedliak. Vyštudoval poľnohospodárstvo v Ludhiane a národohospodárstvo na univerzite v Bombaji, bol nositeľom druhého najvyššieho indického štátneho vyznamenania za občianske zásluhy a neohrozenou jednotkou na svetovom trhu s indickým ovocím a zeleninou. Prezývali ho Mister Tomato a Hanna si jeho životopis podrobne preštudoval, rovnako ako životopisy všetkých ostatných pozvaných hostí.


  „Pozrite sa! Aha, tam, len sa pozrite!“ zvolal Nair. „Fantázia!“


  Hanna natiahol krk. Helikoptéra mierila k východnému pobrežiu ostrova a umožňovala dokonalý výhľad na Stellar Island Hotel. Spočíval na svahu ako stroskotaný zaoceánsky parník so siedmimi terasovito usporiadanými poschodiami a výhľadom na obrovský bazén. Každá izba mala k dispozícii vlastnú slnečnú terasu. Najvyšší bod stavby tvorila okrúhla terasa a nad jej polovicou sa klenula mohutná sklenená kupola. Hanna už rozoznal stolíky a stoličky, ležadlá, poličky, barový pult. V strede lode sa nachádzala plošina, zrejme vestibul s recepciou, v severnej časti čosi ako korma s heliportom. Architektúra sa prelínala so strohým kameňom, akoby sa niekto pokúšal umiestniť námornú loď tesne pred ostrov, a pritom sa prerátal o pár sto metrov smerom do vnútra ostrova. Hanna si uvedomil, že niektoré časti hotela museli do útesu nastreliť. Krížom cez zatrávnenú plochu sa smerom nadol kľukatil chodník prerušovaný schodmi, ktorý pôsobil príliš harmonicky na to, aby mohol byť prírodný, a poniže ústil do cestičky okolo pobrežia.


  „Golfové ihrisko,“ nadšene zamrmlal Nair. „Úžasné.“


  „Prepáčte, myslel som si, že máte rád prosté veci.“ Keď Ind začudovane zodvihol zrak, Hanna dodal: „Sám ste to povedali. Obyčajné reštaurácie. Prostí ľudia. Štvrtá cenová skupina.“


  „Zle ste si to vyložili.“


  „Médiá tvrdia, že na človeka pohybujúceho sa na spoločenskom výslní ste neprimerane skromný.“


  „Prosím vás! Takzvané spoločenské výslnie ma nezaujíma. Rozhovory, ktoré som poskytol za posledný rok, by ste spočítali na prstoch jednej ruky. Teší ma dobrý ohlas mojej firmy, ale usilujem sa, aby ma neťahali pred kameru či mikrofón.“ Nair sa zamračil. „Mimochodom, máte pravdu, že luxus k životu rozhodne nepotrebujem. Pochádzam z maličkej dedinky. Nie je podstatné, koľko má človek peňazí. Vnútorne som z tej dediny nikdy neodišiel, iba sa mi trocha zväčšila.“


  „O niekoľko svetadielov po oboch stranách Indického oceánu,“ ironicky skonštatoval Hanna. „Chápem.“


  „No a čo?“ Nair sa uškrnul. „Už som povedal, že ste si to zle vyložili.“


  „A ako to teda je?“


  „Pozrite, je to celkom prosté. Tá plošina, okolo ktorej sme leteli, to sú veci, ktoré ma chytajú za srdce. Na tých lanách možno visí osud celého ľudstva. A tento hotel ma fascinuje tak, ako fascinuje divadlo – je zábavné z času na času tam zájsť. Bohužiaľ, väčšina ľudí, keď sa dostane k peniazom, si začne myslieť, že divadlo je ozajstný život. Najradšej by žili na javisku, deň čo deň menili kostýmy, hrali nové úlohy. Mimochodom, poznáte ten vtip o psychológovi, čo chce uloviť leva?“


  „Nie.“


  „Ako psychológ uloví leva?“


  „Nemám tušenie.“


  „Veľmi jednoducho. Vyberie sa do púšte, postaví tam klietku, zavrie sa do nej a rozhodne sa, že vnútri je vonku.“


  Hanna sa uškrnul. Nair sa zadúšal od smiechu.


  „Chápete, to mi nesedí, nikdy mi to nesedelo. Nechcem sedieť v klietke, ani žiť na javisku. Napriek tomu si nasledujúce dva týždne vychutnám, to si môžete byť istý. Kým zajtra začneme, dám si dolu partičku golfu a užijem si to! Ale po štrnástich dňoch sa vrátim domov, tam, kde sa vtipom smejeme preto, že sú smiešne, a nie preto, že ich rozpráva sudca Najvyššieho súdu. Budem jesť, čo mi chutí, a nie, čo je drahé. Budem sa zhovárať s ľuďmi, lebo ich mám rád, a nie preto, že sú prominentní. Mnohí z nich nemajú peniaze na to, aby šli do mojej reštaurácie, tak pôjdem ja do ich.“


  „Rozumiem,“ odvetil Hanna.


  Nair si pošúchal nos. „Asi vás naštvem, ale ja o vás neviem vôbec nič.“


  „Lebo celú cestu rozprávaš iba o sebe!“ pokarhala ho Sušma.


  „Naozaj? Dúfam, že mi to prepáčite, asi som naozaj utáraný.“


  „Nič sa nestalo.“ Hanna mávol rukou. „Ja nie som zaujímavý. Pracujem skôr v ústraní.“


  „Investície?“


  „Presne tak.“


  „Zaujímavé.“ Nair našpúlil pery. „Ktoré odvetvia?“


  „Hlavne energetika. Ale vlastne zo všetkého troška.“ Hanna zaváhal. „Možno vás bude zaujímať, že som sa narodil v Dillí.“


  Vrtuľník klesal na heliport. Na pristávacej ploche bolo miesto pre tri stroje tejto veľkosti a bola označená svietiacim symbolom, striebristým O, okolo ktorého krúžil oranžový mesiac – logom firmy Orley Enterprises. Na okraji heliportu čakali ľudia v rovnošatách, aby hosťom pobrali batožinu. Od skupinky sa oddelila štíhla žena vo svetlom nohavicovom kostýme. Vietor z vrtule jej mykal šatami a vlasy sa jej leskli v slnečnom svetle.


  „Pochádzate z Dillí?“ Sušma Nairová sa pomkla bližšie. Hannova prekvapujúca informácia ju očividne veľmi zaujala. „Ako dlho ste tam žili?“


  Vrtuľník mäkko pristál. Dvere sa odsunuli a vyklopili sa z nich schody.


  „Pri bazéne sa o tom pozhovárame,“ vykrútil sa Hanna a pustil manželov dopredu. Nenáhlivo ich nasledoval. Nairov úsmev sa rozširoval. Žiarivo sa usmieval na čakajúcich, všetko naokolo i na celý život, nozdrami nasával vôňu ostrova a neprestajne opakoval „Ach!“ a „To je úžasné!“. Sotva zbadal ženu v nohavicovom kostýme, spustil ódu na krásny hotel. Sušma ho iba občas prerušila súhlasným zamrmlaním. Štíhla žena sa poďakovala, no Nair sa nedal zastaviť. Bez prestania rapotal, aké je všetko krásne, aké vydarené. Hanna si trénoval trpezlivosť a ženu si zatiaľ pozorne premeriaval. Vek do štyridsať, popolavoplavé vlasy skrútené do uzla, pôsobila pestovane, no súčasne veľmi prirodzene, ako človek, ktorý si svoj pôvab ani neuvedomuje, hoci by mohol účinkovať ako lákadlo v reklame na kreditné karty alebo kozmetické prípravky. V skutočnosti to bola šéfka Orley Travel, divízie spoločnosti Orley pre turistiku, a tým aj druhá najdôležitejšia osoba v najvýznamnejšom ekonomickom impériu na svete.


  „Carl.“ S úsmevom mu podala ruku. Pozrel sa jej do modrých očí – mala ich ako oceán, neskutočne výrazné s tmavo obrúbenou dúhovkou. Boli to oči jej otca. „Teším sa, že ste nás poctili svojou návštevou!“


  „Ďakujem za pozvanie.“ Opätoval stisk jej ruky a stíšil hlas: „Nuž, viete, mal som pripravené nejaké lichôtky o hoteli, ale obávam sa, že kolega už vystrieľal všetky patróny.“


  „Hahaha!“ Nair ho tľapol po pleci. „Je mi ľúto, priateľu, ale Bollywood patrí nám! Proti toľkej poézii a pátose s vaším chladným kanadským šarmom nemáte šancu.“


  „Nepočúvajte ho.“ Lynn sa na neho stále dívala. „Ja mám chladný kanadský šarm celkom rada, dokonca aj jeho nemý variant.“


  „Tak to sa nedám odradiť,“ ubezpečil ju Hanna.


  „Keby ste sa dali, veľmi by ste ma sklamali.“


  Pomocný personál poletoval naokolo a usiloval sa vyložiť hory ošúchanej batožiny. Hanna odhadoval, že kufre patria Nairovcom. Solídne vypracované kusy museli mať priam biblický vek. Sám mal iba kufrík a cestovnú tašku.


  „Poďte,“ srdečne povedala Lynn. „Ukážem vám izby.“


  Tim sa z terasy díval, ako jeho sestra odchádza z heliportu s akousi indicky vyzerajúcou dvojicou a mužom atletickej postavy a mieri k recepcii. Tim s Amber bývali v rožnej izbe na piatom poschodí s dokonalým panoramatickým výhľadom. Kúsok ďalej sa v slnku leskla plošina, na ktorú sa chystajú zajtra ráno. K ostrovu sa približovala ďalšia helikoptéra, ohlasoval ju rachot rotorov.


  Zaklonil hlavu.


  Aký nezvyčajne jasný deň, ako krištáľ.


  Nebo viselo nad morom ako tmavomodrá klenba. Jediný, zdanlivo nehybný oblak s rozstrapkanými okrajmi sa na oblohe vynímal ako ozdoba alebo orientačný bod. Tim si nevdojak spomenul na starý film, ktorý kedysi videl, tragikomédiu o mužovi, čo vyrástol v malom meste a nikdy ho neopustil. Chodil tam do školy, oženil sa tam, chodil do práce, stretával sa s kamarátmi, ktorých poznal od detstva, a potom zrazu v tridsiatke zistil, že celé tie roky nevedome účinkoval v televíznej šou a celé mesto bolo iba gigantickým podfukom plným televíznych kamier, kulís a svetiel. Všetci obyvatelia okrem neho boli herci so zmluvami na celý život, samozrejme, na jeho život, a nebo v tom umelom meste tvorila iba namaľovaná modrá kupola.


  Tim Orley prižmúril jedno oko a vystrčil do výšky pravý ukazovák, až sa zdalo, že sa dotýka spodného okraja oblaku. Knísal sa mu na ňom ako chumáčik vaty.


  „Chceš niečo piť?“ zavolala Amber z izby.


  Neodpovedal, iba si prstami druhej ruky oblapil zápästie a usiloval sa držať prst celkom nehybne. Najprv sa nedialo nič. Potom, veľmi pomaly, sa miniatúrny obláčik posunul smerom na východ.


  „Bar praská vo švíkoch. Dám si tonik s citrónom. A ty.“


  Pohybuje sa. Pôjde ďalej. Poznanie, že oblak tam hore nie je prišpendlený ani namaľovaný, ho z akýchsi neznámych dôvodov upokojilo.


  „Čože?“


  „Pýtam sa, či si dáš niečo na pitie.“


  „Áno.“


  „A čo?“


  „Netuším.“


  „Panebože. Pozriem sa, či to máme.“


  Opäť pohľadom našiel Lynn. Amber vyšla na terasu a medzi ukazovákom a palcom zvodne balansovala s otvorenou fľašou kokakoly. Tim si ju mechanicky vzal, priložil k perám a duchom neprítomný sa napil. Žena ho pozorovala. Potom jej pohľad skĺzol dolu, kde Timova sestra spolu so svojím malým sprievodom práve vchádzala na recepciu.


  „Ach tak,“ poznamenala.


  Tim mlčal.


  „Ešte stále sa o ňu strachuješ?“


  „Veď ma poznáš.“


  „Ale prečo? Lynn vyzerá dobre.“ Amber sa oprela o zábradlie a hlučne si usrkla z limonády. „Podľa mňa dokonca výborne.“


  „Veď práve to mi robí starosti.“


  „Že výborne vyzerá?“


  „Veľmi dobre vieš, čo mám na mysli. Už zasa sa usiluje byť najdokonalejšia z dokonalých.“


  „Ale, Tim…“


  „Veď si ju videla, nie?“


  „Videla som iba to, že má všetko pevne pod kontrolou.“


  „Že Lynn má všetko pod kontrolou? čo by teda podľa teba mala robiť? Julian predsa pozval kopu excentrických pracháčov, o ktorých sa musí postarať. Sľúbil im dva týždne v najexkluzívnejších hoteloch všetkých čias, a tie má na starosti Lynn. To sa tu má neupravená unudene ponevierať, zanedbávať hostí, len aby ukázala, že aj ona je iba človek?“


  „Nie, pravdaže nie.“


  „Toto je cirkus, Tim! A ona je jeho riaditeľka. Musí byť dokonalá, inak by ju zožrali levy.“


  „Ja viem,“ namrzene odvetil. „O to predsa nejde. Len zasa vidím, ako sa stresuje.“


  „Nezdala sa mi vystresovaná.“


  „Dala si sa oklamať. Ona oklame každého. Vieš predsa, ako dokonale funguje jej ministerstvo zahraničia.“


  „Prepáč, Tim, ale vidí sa mi, že trocha dramatizuješ.“


  „Nič nedramatizujem. Naozaj nie. Teraz nemienim riešiť, či bolo rozumné zúčastniť sa tohto nezmyselného projektu. Ale to už nezmeníme. Vy s Julianom ste…“


  „Tak moment!“ V Amberiných očiach sa zlovestne zablyslo. „Len zasa nepovedz, že sme ťa donútili.“


  „A nie je to tak?“


  „Nikto ťa do ničoho nenútil.“


  „Žartuješ? Naliehali ste na mňa ako blázni.“


  „No a čo? Koľko máš rokov? Päť? Keby si nechcel…“


  „Nechcel som. Som tu kvôli Lynn.“ Tim vzdychol a pretrel si oči. „Dobre, dobre, vyzerá fantasticky. Zdá sa, že je stabilizovaná. Ale aj tak.“


  „Tim. To ona postavila tento hotel.“


  „Jasné.“ Prikývol. „Jasné, viem. A je super, fakt.“


  „Ja ťa beriem vážne. Iba nechcem, aby si Lynn niečo zakazoval alebo prikazoval len preto, že s otcom sa ti to nedarí.“


  Tim pocítil osteň poníženia. Obrátil sa k nej a pokrútil hlavou.


  „To nebolo fér,“ zašepkal.


  Amber pokrútila limonádovou fľašou medzi prstami. Chvíľu panovalo ticho. Potom ho objala a pobozkala.


  „Prepáč.“


  „Okej.“


  „Hovoril si už o tom s Julianom?“


  „Áno a môžeš trikrát hádať, čo povedal. Trvá na tom, že Lynn sa má senzačne. Aj ty vravíš, že priam prekvitá. Takže idiot som ja.“


  „Samozrejme. Si môj zlatý idiot, čo si robí starosti.“


  Tim sa uškrnul. Pritisol si Amber, no jeho pohľad smeroval nadol. Vrtuľník, čo priviezol atléta s indickými manželmi, už s hukotom odletel nad more. Teraz sa nad heliportom vznášal druhý stroj a chystal sa zosadnúť. Lynn vychádzala z recepcie a ponáhľala sa privítať ďalších hostí. Timov pohľad zablúdil ponad strmý terén medzi hotelom a útesmi, cez golfové ihrisko a pokračoval dolu k pobrežnému chodníku. Výmole a rokliny si vyžiadali výstavbu niekoľkých mostíkov a výsledkom bolo, že celá východná strana ostrova bola pohodlne schodná. Z opačného smeru sa behom blížila subtílna postava žiariaca v slnku.


  Bola svetlá ako slonovina.


  Finn O’Keefe zastal, keď ju zbadal. Žena bežala tréningovým tempom. Bol to výnimočný zjav, údy mala štíhle ako prútik, no nie anorektické, lež pekne tvarované. Pleť mala snehobielu rovnako ako dlhé poletujúce vlasy. Oblečené mala priliehavé perleťové plavky, tenisky rovnakej farby, a pohyby ladné ako gazela. Bohyňa z titulnej stránky.


  „Ahoj,“ pozdravil.


  Žena zastala a pružným krokom podišla bližšie.


  „Čau! Ako sa voláš?“


  „Finn.“


  „Ach, áno, Finn O’Keefe. Na filmovom plátne vyzeráš akosi inak.“


  „Vždy vyzerám akosi inak.“


  Podal jej ruku. Stisk dlhých, tenkých prstov bol prekvapujúco silný. Z tesnej blízkosti si uvedomil, že obočie a riasy má rovnako žiarivo biele ako vlasy, kým dúhovka jej hrá do fialova. Pod úzkym rovným nosom mala zmyselne klenuté, ale takmer bezfarebné pery. Finnovi sa zdalo, že vyzerá ako atraktívny mimozemšťan, ktorému napnutá pleť na niektorých miestach začína vráskavieť. Odhadoval ju na niečo cez štyridsať.


  „A kto ste vy – ty?“


  „Heidrun,“ odvetila. „Patríš k tým turistom?“


  Jej angličtina znela ako zadŕhajúce ozubené súkolesie. Usiloval sa zaradiť ju podľa prízvuku. Nemecká výslovnosť je ostrá ako pílka, Škandinávci zasa hovoria mäkko a melodicky. Napokon sa rozhodol, že Heidrun nebude ani Nemka, ani Dánka, ani Švédka.


  „Áno,“ odvetil.


  „No a? Si posratý?“


  Zasmial sa. Evidentne na ňu neurobil ktovieaký dojem. Unavoval ho obdiv nespočetných žien, ktoré si tajne želali mať manžela niekde ďaleko na služobnej ceste, a jeho v posteli, ani nehovoriac o mužoch, ktorí ho milovali a pravdupovediac sústavne unikal pred jednými i pred druhými.


  „Priznám sa, že trocha áno.“


  „Kašli na to, ja tiež.“


  Odhrnula si z čela snehobielu hrivu, obrátila sa, roztiahla palce a ukazováky na oboch rukách do pravého uhla, špičkami ich spojila a cez okienko medzi prstami sa dívala na plošinu v mori. Človek sa musel veľmi namáhať, aby uvidel kolmú čiernu čiarku.


  „A čo od teba chce?“ zrazu sa spýtala.


  „Kto?“


  „Julian Orley.“ Heidrun spustila ruky a uprela na neho fialové oči. „Od každého z nás predsa niečo chce.“


  „Naozaj?“


  „Len sa nerob. Inak by sme tu predsa neboli, nie?“


  „Hm.“


  „Si bohatý?“


  „Normálka.“


  „Hlúpa otázka, musíš byť bohatý! Si predsa najlepšie platený herec, nie? Ak si všetko neoplieskal, mal by si mať hodnotu pekných pár sto miliónov dolárov.“ Zvedavo naklonila hlavu. „Tak čo? Máš prachy?“


  „A ty?“


  „Ja?“ Heidrun sa zasmiala. „Zabudni. Som fotografka. Z mojich prachov by na tú plošinu nemohli urobiť ani nový náter. Povedzme, že ma akceptuje. Ide mu o Wala.“


  „A to je kto?“


  „Walo?“ ukázala smerom k hotelu. „Môj manžel. Walo Ögi.“


  „Nepoznám.“


  „Ani sa nečudujem. Umelci nemajú schopnosť uvažovať o peniazoch, a on nič iné nerobí.“ Usmiala sa. „Má však aj kopu senzačných nápadov, ako ich minúť. Bude sa ti páčiť. Vieš, kto tu ešte je?“


  „Kto?“


  „Evelyn Chambersová.“ Trocha jedovato sa usmiala. „Očakávam, že ťa poriadne pritlačí do kúta. Tu jej ešte môžeš uniknúť, ale tam hore…“


  „Rád sa s ňou pozhováram.“


  „To by som chcela vidieť.“


  Heidrun sa mu obrátila chrbtom a pobrala sa hore k hotelu. O’Keefe ju nasledoval. Mala pravdu, rozhovor s Evelyn Chambersovou, najvýznamnejšou americkou moderátorkou, mu naháňal poriadny strach. Talkshow neznášal ako máločo na svete. Chambersová ho už najmenej desaťkrát pozvala do svojho duševného striptízu s obrovskou sledovanosťou, ktorý každý piatok zjednocoval pred obrazovkou milióny deprivovaných Američanov. Vždy odmietol. A tu ho bude mať naservírovaného ako na tanieri.


  Horor!


  Prechádzali cez golfové ihrisko.


  „Si albínka,“ opáčil.


  „To je objav.“


  „Nebojíš sa, že sa spáliš? Máš predsa – ako sa to volá…“


  „Myslíš nedostatok kožného pigmentu a svetloplaché oči?“ odrecitovala. „Žiadne strachy. Mám kontaktné šošovky so silným filtrom.“


  „A čo tvoja pokožka?“


  „Aké dojímavé!“ posmešne povedala. „Finn O’Keefe sa zaujíma o moju pokožku.“


  „Neblázni. Fakt ma to zaujíma.“


  „No tak nemám pigment. Bez opaľovacieho krému by som zhorela ako papier. Používam Moving Mirrors.“


  “Moving Mirrors?“


  „To je gél s nanozrkadlami, ktoré sa natáčajú v smere dopadu slnečných lúčov. Pár hodín vonku s tým vydržím, ale nemala by som to preháňať. – Tak čo, nepôjdeme si zaplávať?“


  Lynn Orleyová takmer celý deň odprevádzala hostí z heliportu do hotela a toľko sa nabehala sem a tam, až sa čudovala, že tam ešte nevyšliapala chodník.


  Pravdaže, robila aj iné veci. Andrew Norrington, zástupca šéfa bezpečnosti spoločnosti Orley Enterprises, premenil ostrov na zónu s najvyšším stupňom ochrany, skoro ako v Hoteli California: You can check out any time you like, but you can never leave! Lynn si pod bezpečnosťou predstavovala ochranu, ale rozhodne nie to, že ju budú vystavovať na obdiv, kým Norrington argumentoval, že bezpečnostní agenti nemôžu čupieť v kríkoch ako trpaslíci. Namietla, že jej dalo dosť práce presvedčiť hostí, aby sem neťahali vlastné všadeprítomné ochranky, a pripomenula mu Olega Rogašova, ktorý len s veľkým sebazaprením nechal doma pol tucta zabijakov, ktorých inak všade vláči so sebou, i to, že ostreľovači už teraz tvoria polovicu obslužného personálu. Nikto predsa nechce pri rannom behu či na golfe ustavične narážať na temné postavy, ktoré majú priam napísané na čele, čo sú zač. A že ozbrojení trpaslíci v kríkoch, čo strážia ľudí tak, aby sa o nich všade nepotkýnali, sú podľa nej veľmi zlatí.


  Po neľútostnom slovnom súboji napokon Norrington svoje oddiely upravil a prišiel na to, ako ich prispôsobiť okoliu. Lynn vedela, že mu komplikuje život, ale s tým sa musí vyrovnať. Norrington bol vo svojej profesii špička – stopercentne spoľahlivý organizátor, ale aj obeť akéhosi infekčného druhu paranoje, ktorou napokon nakazil všetkých osobných strážcov.


  „Zaujímavé,“ povedala.


  Locatelli vedľa nej odfrkoval ako kôň.


  „Predstavte si, že si pýtali zľavu! Skoro ma porazilo! Tak moment, povedal som, moment! Viete vy vôbec, s kým máte do činenia? Hovädá! Obmedzenci! Čo myslíte, že som teraz zoskočil zo stromu? Mňa ste chceli obalamutiť? Buď budete hrať podľa mojich pravidiel, alebo…“


  Nedal sa zastaviť.


  Lynn len chápavo prikyvovala a kráčala s hosťami na recepciu. Warren Locatelli je taká sviňa! A Momoka Omurová, tá sprostá kurva po jeho boku, nie je o nič lepšia. Lenže Julian si to želá, takže musí venovať patričnú pozornosť aj takejto hovoriacej onuci. Konverzovať predsa môže aj bez toho, aby ho vnímala. Stačí len reagovať na tón, tempo reči a sprievodné zvuky ako mrmlanie, krochkanie, vrčanie či smiech. Ak príval slov vyústi do smiechu, stačí sa pridať. Ak nahnevane vybuchne, najistejšie je zareagovať rozhorčeným „No toto!“ alebo „To predsa nie je možné!“. Ak si situácia vyžiada reakciu podľa kontextu, tak človek prinajhoršom chvíľu počúva. Švindľovať je povolené, len pri tom človeka nesmú prichytiť.


  Na Locatelliho stačilo zapnúť autopilota. Keď nehovoril o odborných témach, vystavoval na obdiv vlastnú jedinečnosť a všetkých ostatných mal za blbcov. Alebo za hovädá a obmedzencov. Aby bola nejaká zmena.


  Kto ešte príde?


  Chuck a Aileen Donoghueovci.


  Hotelový magnát Chucky. Je celkom fajn, hoci rozpráva hrozné vtipy. Aileen sa zrejme hneď rozbehne do kuchyne skontrolovať, či krájajú mäso dosť nahrubo.


  Aileen: „Chucky miluje stejky, podľa možnosti čo najhrubšie!“


  Chucky: „Veru, v Európe človek poriadny stejk ani nedostane. Viete, ako ja volám európske stejky? Predsa carpaccio!“


  Chucky je napriek všetkému fajn.


  Lynn si s nevôľou uvedomila, že Locatelli má na Julianovej šachovnici pozíciu dámy alebo aspoň veže. Podarilo sa mu skonštruovať to, na čom stroskotali celé generácie fyzikov – solárny článok, ktorý šesťdesiat percent slnečného žiarenia mení na elektrinu. Vďaka tomu, ale i preto, že Locatelli mal zároveň geniálneho obchodného ducha, zaujala jeho firma Lightyears vedúce postavenie na trhu so solárnou technikou a svojho majiteľa vyniesla na piate miesto vo Forbesovom zozname miliardárov. Za nimi unudene vykračovala Momoka Omurová a pri pohľade na hotelový areál len vznešene utrúsila „milé“. Lynn mala veľkú chuť vyťať jej poriadne zaucho, no namiesto toho ju chytila pod pazuchu a pochválila jej senzačný účes.


  „Vedela som, že sa ti bude páčiť,“ odvetila Momoka a decentne sa usmiala.


  Hovno, pomyslela si Lynn, vyzeráš hrozne.


  „Veľmi sa teším, že ste prišli,“ povedala nahlas.


  Evelyn Chambersová sa zatiaľ opaľovala na terase apartmánu na šiestom poschodí, usilovala sa oživiť svoje znalosti ruštiny a napínala uši. Fungovala ako seizmograf smotánky. Zaznamenávala každý, aj ten najbezvýznamnejší otras, a na svojej osobnej Richterovej stupnici mu priraďovala spravodajskú hodnotu. A v susedstve sa to práve poriadne otriasalo.


  Bývali tam Rogašovovci. Hoci boli terasy predelené zvukotesnými priečkami, počula vzlykanie Olympiady Rogašovovej, ktoré sa striedavo vzďaľovalo a približovalo. Zrejme pobieha po terase s obligátnym pohárikom v ruke.


  „Prečo?“ revala. „Prečo už zasa?“


  Oleg Rogašov jej z izby nezrozumiteľne odpovedal. Nech to bolo čokoľvek, Olympiada vybuchla ako sopka.


  „Hajzeľ!“ vrieskala. „A pred mojimi očami!“ Lapala po dychu a hltala hlásky. „Ani si sa len neunúval utajiť to!“


  Rogašov vyšiel na terasu.


  „Mám to robiť tajne? V poriadku.“


  Hlas mal pokojný a ľahostajný, mohol ním schladiť okolitú teplotu o niekoľko stupňov. Evelyn si ho predstavila: nenápadný chlapík strednej postavy s riedkymi plavými vlasmi a líščou tvárou, v ktorej ľadové oči žiaria ako malé plesá. Keď sa Oleg Alexejevič Rogašov minulý rok stal majoritným akcionárom koncernu Daimler, urobila s ním rozhovor a spoznala ho ako úctivého, tichého podnikateľa, ktorý ochotne odpovedá na otázky, no pritom pôsobí nepreniknuteľne ako pancierová stena.


  V duchu si rekapitulovala, čo o ňom vie. Jeho otec bol riaditeľom sovietskeho oceliarskeho koncernu, ktorý po páde režimu sprivatizovali. Podľa vtedajšieho modelu musela časť podielov prejsť do rúk zamestnancov, takže mnohobunkový organizmus proletariátu dočasne prevzal vedenie, lenže podielovými listami nemohol nasýtiť hladné krky doma. Netrvalo dlho, a všetci robotníci veľmi ochotne premenili svoje akcie na peniaze a odpredali ich finančným skupinám alebo manažmentu. Isté je, že v núdzovej situácii za ne dostali zlomok skutočnej hodnoty. Niekdajšie štátne podniky rozpadnutého sovietskeho impéria sa postupne dostávali do rúk investičných firiem a špekulantov. Aj starý Rogašov si prišiel na svoje. Keď však skúpil od zamestnancov toľko podielov, že ovládol celý koncern, dostal sa do palebnej línie konkurenčnej mafiánskej skupiny, a to, žiaľ, doslova. Dve guľky ho zasiahli do hrudníka, tretia mu prevŕtala mozog. Štvrtá bola určená pre jeho syna, ale minula cieľ. Oleg, ktorý sa dovtedy venoval skôr študentským radovánkam, zanechal štúdium a spojil sa proti vrahom s klanom blízkym vláde, čo vyústilo do bližšie nezdokumentovanej prestrelky. Oleg sa v tom čase preukázateľne zdržiaval v zahraničí, no po návrate sa prekvapujúco stal predsedom predstavenstva a vždy vítaným hosťom Kremľa.


  Jednoducho stavil na správnych ľudí.


  Rogašov v nasledujúcich rokoch koncern zmodernizoval, zaznamenal obrovské zisky a postupne porazil nemecké i anglické oceliarske giganty. Investoval do hliníka, so štátom uzavrel zmluvy o rozvoji ruskej železničnej siete, kúpil akcie európskych i ázijských automobiliek a predajom surovín získal obrovský majetok v Číne. Po celý čas však veľmi pozorne dbal na záujmy moskovských mocipánov. Vďakou mu bola ich priazeň. Vladimir Putin ho ubezpečoval o svojich sympatiách a Dmitrij Medvedev si ho vybral za poradcu. Keď kríza roku 2018 zasiahla svetovú jednotku Arcelormittal, ujal sa oslabeného gigantu, urobil z neho Rogamittal a vrátil ho na čelo brandže.


  Približne v tom istom čase Medvedevov nástupca Maxim Ginsburg už natoľko zotrel aj tak dosť vágnu hranicu medzi súkromným hospodárstvom a politikou, že ho medzinárodná tlač vyhlásila za „výkonného riaditeľa akciovej spoločnosti Rusko“. Rogašov si Ginsburga uctil osobitným spôsobom. Na jednom alkoholickom večierku sa dozvedel, že prezident má dcéru Olympiadu, mlčanlivú dievčinu chabého pôvabu, ktorú by veľmi rád vydal, podľa možnosti aj s majetkovým prospechom. Olympiade sa nejakým zázrakom podarilo úspešne ukončiť štúdium politológie a ekonomiky, sedí v parlamente, lásku k oteckovi prejavuje hlasovaním, a uvädá, hoci nikdy neprekvitala. Rogašov teda urobil Ginsburgovi láskavosť. Nasledovala prepychová svadba majetkov, ibaže Rogašov nestrávil svadobnú noc v posteli s manželkou, ale kdesi inde. Od toho okamihu bol v podstate ustavične kdesi inde. Nezmenilo sa to ani po tom, čo Olympiada priviedla na svet jediného spoločného syna, ktorého po niekoľkých rokoch zverili do výchovy súkromnej škole a vídali ho čoraz zriedkavejšie. Ginsburgova dcéra osamela. Nechápala manželovo nadšenie pre bojové športy, zbrane a futbal, a už vôbec nemala pochopenie pre jeho sústavné aféry. Posťažovala sa otcovi. Ginsburg si predstavil tých päťdesiatšesť miliónov dolárov, za ktorými stál jeho zať, a poradil dcére, aby si aj ona našla milenca. Napokon to urobila. Volal sa Jim Beam a jeho hlavnou prednosťou bolo, že bol vo fľaši poruke vždy, keď ho potrebovala.


  Ako tá úbožiačka prežije najbližších štrnásť dní?


  Evelyn Chambersová sa ponaťahovala. Na štyridsaťpäťku to nie je zlé, pomyslela si, všetko pevne drží, hoci svaly už začínajú obrastať tukom a na zadku i na stehnách sa objavuje celulitída. Zažmurkala do slnka. Vzduch zapĺňal škrekot vtákov. Až teraz si všimla, že na oblohe je iba jediný obláčik, akoby sem náhodou zablúdil. Vznáša sa veľmi vysoko, no čo je výška? Evelyn sa predsa chystá oveľa vyššie, než sa vznášajú oblaky.


  Hore či dolu. Všetko je len otázka perspektívy.


  V duchu si premietala mediálnu využiteľnosť účastníkov zájazdu. Osem dvojíc a päť nezadaných plus ona. Niektorí jej prítomnosťou nebudú nadšení. Napríklad Finn O’Keefe, ktorý sa vyhýba jej talkshow. Alebo Donoghueovci: zarytí republikáni, ktorým sa nepáči, že americká televízna kráľovná podporuje demokratov. Chambersová mala jediný úlet do politiky, keď sa roku 2018 so slávnym začiatkom a neslávnym koncom uchádzala o úrad guvernérky za štát New York, no vplyv na verejnú mienku si udržala.


  Mukeš Nair? Ďalší chlapík, čo nerád chodí do televízie.


  Zato Warren Locatelli a jeho japonská manželka majú nespornú bulvárnu hodnotu. Locatelli je na jednej strane samoľúby odroň a na druhej génius. V biografii Čo by bolo, keby svet stvoril Locatelli? veľmi jasne prezentuje, čo si o sebe myslí. Minulý rok vyhral americké jachtárske preteky, ale jeho najväčší záujem patrí motorizmu. Omurová sa ako herečka dlhé roky objavovala v ťažko stráviteľných filmárskych experimentoch, preraziť sa jej podarilo až s drámou Čierny lotos, Chambersová ju poznala ako nafúkanú osobu bez štipky empatie.


  Kto ďalej? Walo Ögi, švajčiarsky investor, zberateľ umenia. Účastiny vo všetkom možnom od nehnuteľností, poisťovní, aerolínií a automobilov cez pepsikolu až po drevo z dažďového pralesa a hotové jedlá. Zlé jazyky hovorili, že monacké knieža ho poverilo, aby postavil druhé Monako, ale Chambersovej sa videla zaujímavejšia jeho tretia manželka Heidrun Ögiová, ktorá si vraj štúdium fotografie financovala ako striptérka a pornoherečka. Do skupiny patrili aj Marc Edwards, ktorý za slávu vďačil objavu miniatúrnych kvantových čipov, ktoré sa spínali jediným atómom, a Mimi Parkerová, tvorkyňa inteligentnej módy, ktorej materiály boli popretkávané Edwardsovými čipmi. Veselí ľudkovia so záujmom o šport a charitu, priemerne zaujímaví. Možno sa bude dať viac vyťažiť z Tautouovcov. Bernard Tautou má politické ambície a zarába miliardy na obchodoch s vodou, ktoré pravidelne zamestnávajú ekologických aktivistov.


  A napokon ôsma dvojica z Nemecka. Eva Boreliusová bola nekorunovanou kráľovnou výskumu kmeňových buniek a jej družka Karla Krampová pracovala ako chirurgička. Ukážkové lesby. A potom ešte Miranda Winterová, bývalá modelka a upišťaná vdova po bohatom priemyselníkovi, Rebecca Süová, taiwanská Coco Chanelová. Všetky štyri už podstúpili duševný striptíz v Chambersovej talkshow, iba o Carlovi Hannovi nevedela vôbec nič.


  Zamyslene si natierala brucho opaľovacím krémom.


  Hanna je zvláštny. Kanadský súkromný investor, narodený roku 1981 v rodine zámožného britského diplomata v Dillí. Keď mal desať rokov, rodina sa presťahovala do Britskej Kolumbie, kde neskôr vyštudoval ekonómiu. Pracovať začal v Indii, po smrteľnej autonehode rodičov sa vrátil do Vancouvru. Dedičstvo zrejme investoval tak rozumne, aby už nikdy nemusel pohnúť prstom, a hovorilo sa, že chce investovať do indického kozmického výskumu. Nič menej a nič viac. Životopis špekulanta. Iste, nemusí byť každý arogantný narcista ako Locatelli. Ale taký Donoghue napríklad boxuje, Rogašov sa vyzná vo všakovakých bojových umeniach a pred niekoľkými rokmi kúpil Bayern Mníchov. Edwards a Parkerová sa potápajú, Boreliusová jazdí na koni, Krampová hrá šachy, O’Keefe má za sebou škandalóznu drogovú minulosť a istý čas žil s írskou Cigánkou. Každý má niečo, čo z neho robí človeka z mäsa a kostí.


  Hanna vlastní jachty.


  Pôvodne mal namiesto neho letieť Gerald Palstein, vedúci divízie EMCO, tretieho najväčšieho koncernu na výrobu minerálnych olejov na svete. Voľnomyšlienkar, ktorý už pred mnohými rokmi upozorňoval na blížiaci sa koniec éry fosílnych palív. S ním by sa rada zoznámila, lenže Palstein sa pred mesiacom stal obeťou atentátu, pri ktorom ho tak vážne zranili, že musel účasť odriecť. Nahradil ho Hanna.


  Kto to, dočerta, je?


  Chambersová sa rozhodla, že to zistí, vstala z ležadla a podišla k zábradliu. Hlboko pod ňou sa ligotala plocha hotelového bazéna. Niektorí sa už čľapkali v tyrkysovej vode, práve sa k nim pridali Heidrun Ögiová a Finn O’Keefe. Váhala, či má zísť dolu, no pri predstave, že by sa mala s niekým zhovárať, jej prišlo nevoľno. Rýchlo sa obrátila.


  Stávalo sa jej to čoraz častejšie. Moderátorka má alergiu na konverzáciu. Vzala si pohárik a počkala, kým ju to prejde.


  O’Keefe šiel za Heidrun k baru pri bazéne, kde akýsi šesťdesiatnik teatrálnymi gestami niečo vysvetľoval. Vychutnával si pozornosť športovo vyzerajúcej dvojice, ktorá svorne počúvala, takmer jednohlasne sa smiala, občas simultánne povedala: „Ale nehovorte!“ a vôbec, pôsobila presne ako ľudia, čo si v obchode s cyklistickými potrebami kupujú tandemy.


  „Jasné, že to bolo drastické,“ vyhlásil starší muž a zasmial sa. „Bolo to úplne bombastické. Ale práve preto to bolo dobré!“


  Mal drsné vznešené črty, výrazný rímsky nos a pekne tvarovanú bradu. Tmavé, prešedivené vlasy mal napomádované a prísne začesané dozadu a naježené fúzy mu korešpondovali s hrubým obočím.


  „Čo bolo také bombastické?“ spýtala sa Heidrun a pobozkala ho.


  „Ten muzikál,“ odvetil a pozrel sa na O’Keefa. „A to je kto, miláčik?“


  Na rozdiel od Heidrun hovoril kultivovanou angličtinou takmer bez prízvuku. Ibaže miláčik povedal po nemecky. Heidrun sa postavila vedľa neho a oprela si hlavu o jeho plece.


  „Čo ty nechodíš do kina?“ spýtala sa. „To je Finn O’Keefe.“


  „Finn – O’Keefe…“ Vrásky na vysokom čele sa skrútili do otáznikov. „Ľutujem, ale…“


  „Hral Curta Cobaina.“


  „Ach! Bože, áno! No to je úžasné! Som šťastný, že vás spoznávam! Ja som Walo. Heidrun videla všetky vaše filmy. Ja nie, ale Hyperactive si pamätám. Skvelý výkon.“


  „Ďakujem.“ O’Keefe sa usmial. Neprekážalo mu spoznávať ľudí, len akt zoznamovania mu vždy dal poriadne zabrať. Potriasanie rúk, siahodlhé ubezpečovanie, aké je to úžasné, že ste sa stretli, aj keď ste toho človeka nikdy v živote nevideli. Ögi mu predstavil blondínku po svojom boku ako Mimi Parkerovú, opálené typické americké dievča s tmavým obočím a dokonalými zubami. Iste bude Kalifornčanka, pomyslel si O’Keefe, Kalifornia akoby mala patent na takéto krásavice voňajúce slnkom.


  „Mimi tvorí úžasnú módu,“ nadchýnal sa Ögi. „Ak máte od nej pulóver, môžete sa vykašlať na lekárov.“


  „Fíha. A to už ako?“


  „Veľmi jednoducho.“ Parkerová chcela niečo povedať, ale Ögi ju predbehol. „Zmeria vám telesné funkcie! Keby ste náhodou dostali infarkt, pošle vašu zdravotnú kartu do najbližšej nemocnice a zavolá záchranku.“


  „Aj sama operuje?“


  „V látke sú vtkané tranzistory,“ vážne vyhlásila Parkerová. „Celý odev je vlastne počítač s miliónmi senzorov. Vytvárajú rozhrania s organizmom nositeľa, dajú sa však zosieťovať s akýmkoľvek iným systémom.“


  „To musí škriabať.“


  „Práve vtkávame Marcove kvantové čipy, tie neškriabu.“


  „Keď sme sa už takto stretli,“ ozval sa plavovlasý muž a podal mu pravicu. „Ja som Marc Edwards.“


  „Teší ma.“


  „Pozrite sa.“ Parkerová ukázala na svoje plavky. „Sú v nich asi dva milióny senzorov. Akumulujú moje telesné teplo a menia ho na elektrinu. Isteže jej nie je veľa, ale dosť na to, aby sa plavky dali v prípade potreby vyhriať. Senzory reagujú na teplotu vody i vzduchu.“


  „Zaujímavé.“


  „Mimochodom, aj ja som videl Hyperactive,“ poznamenal Edwards. „Je to pravda, že ste sa kvôli filmu naučili hrať na gitare?“


  „Klasická ukážka zavádzajúcej informácie,“ unudene vyhlásila Heidrun. „Finn vyrástol s gitarou a klavírom. Dokonca hrá v kapele.“


  „Hral som.“ O’Keefe zodvihol ruky. „Hral som v kapele. Už sa stretávame veľmi zriedka.“


  „Ten film bol senzačný,“ povedal Edwards. „Ste jeden z mojich najobľúbenejších hercov.“


  „Ďakujem.“


  „Bohovsky ste spievali. Ako sa volala tá vaša kapela?“


  “The Black Sheep.“


  Edwards sa zatváril, akoby sa len momentálne nemohol rozpamätať na všetky hity. O’Keefe sa usmial.


  „Ubezpečujem vás, že ste o nás v živote nepočuli.“


  „Jasné, že nepočul.“ Ögi mu položil ruku na rameno a znížil hlas. „Medzi nami, chlapče, sú to decká, stavím sa, že ani netušia, kto bol Curt Cobain.“


  Mimi Parkerová sa vystrašene pozrela z jedného na druhého.


  „Úprimne povedané…“


  „A on fakt žil?“ čudoval sa Edwards.


  „Historická postava.“ Ögi vylovil cigaru, odrezal jej špičku a pietne si zapálil. „Tragický hrdina generácie vyznávajúcej samovraždu. Romantik v rúchu nihilistu. Stelesnenie ubolenosti, latentnej túžby po smrti, nič, čo by ste nenašli aj u Schuberta či Schumanna. S veľkolepým koncom. Ako ste sa pripravovali na tú rolu, Finn?“


  „Nuž, ja…“


  „Usilovali ste sa do neho vcítiť?“


  „Veď to by sa musel napumpovať drogami,“ namietol Edwards. „Cobain bol predsa permanentne sfetovaný.“


  „Ale veď aj on možno bol,“ povedal Ögi. „Boli ste?“


  O’Keefe so smiechom pokrútil hlavou. Ako má tejto spoločnosti pri bazéne stručne vysvetliť, ako hral Kurta Cobaina? Alebo kohokoľvek iného.


  „Nehovorí sa tomu method acting?“ ozvala sa Parkerová. „Herec sa už niekoľko týždňov či mesiacov pred nakrúcaním vzdá vlastnej identity v prospech filmovej postavy. Ide prakticky o vymývanie mozgu.“


  „Celkom tak to nefunguje. Ja pracujem inak.“


  „Ako?“


  „Prostejšie. Chápete, je to práca, iba džob.“


  Parkerová sa zatvárila sklamane. O’Keefe cítil na sebe Heidrunin fialový pohľad. Všetci na neho civeli.


  „Hovorili ste o akomsi muzikáli,“ obrátil sa na Ögiho, aby odviedol pozornosť iným smerom. „O čo šlo?“


  “Jedenásty september,“ odvetil Ögi. „Minulý týždeň sme na tom boli v New Yorku. Už ste ho videli?“


  „Ešte nie.“


  „My sa chystáme,“ povedal Edwards.


  „Rozhodne choďte.“ Ögi vyfukoval dymové signály. „Ako vravím, je to drastické! Mohli to utopiť v sentimente, ale téma si jednoducho vyžaduje razantnú inscenáciu.“


  „Scéna je vraj fantastická,“ nadchýnala sa Parkerová.


  „Holografická, máte dojem, ako by ste tam boli.“


  „Milujem tú áriu o policajtovi a dievčine, v rádiu ju stále hrajú. Kým nás smrť nerozdelí, moja malá…“


  Začala si pospevovať. O’Keefe dúfal, že sa ho na to nespýtajú. Jedenásty september ani nevidel, ani sa naň nechystal.


  „Kvôli tým odrhovačkám na to naozaj netreba chodiť,“ zavrčal Ögi. „Dobre, Jimeno a McLoughlin sú obsadení dobre, aj ich manželky, ale najlepšie sú podľa mňa efekty. Keď sa blížia tie lietadlá, to je neuveriteľné! A ten chlapík, čo spieva Usámu bin Ládina, ten je fakt extraorbitálny.“


  „Bas?“


  „Barytón.“


  „Idem si zaplávať,“ povedala Heidrun. „Kto ide so mnou? Finn?“


  Vďaka, pomyslel si.


  Šiel sa do izby prezliecť. O desať minút už plával kraul opreteky s Heidrun. Dvakrát ho porazila, až na tretí raz dorazili do cieľa súčasne. Vytiahla sa na kraj bazéna. Walo jej zadymenou rukou poslal vzdušný bozk a ďalej niečo zápalisto rozprával. V tom okamihu vošiel do areálu akýsi atlét s dobre stavanou ryšavou ženou.


  „Poznáš ho?“


  „Mhm.“ Heidrun sa predlaktím oprela o okraj bazéna. „Asi práve dorazili. Možno je to ten kanadský investor. Volá sa nejako na H, Henna alebo Hanson. A tú červenovlásku som už videla, aspoň myslím, len neviem, kde.“


  „To je Miranda Winterová.“ O’Keefe si odhrnul z čela mokré vlasy.


  „Fakt? Nebola raz podozrivá z vraždy?“


  „Chvíľu hej.“ Pokrčil plecami. „Ak si odmyslíš, že svoje prsníky volá menom a že bezhlavo rozflákala dedičstvo vo výške 13 miliárd dolárov, je celkom vtipná. Zaujímalo by ma, či na tých obvineniach bolo niečo pravdy. Toľko sa o tom popísalo. Napokon ju pustili.“


  „Kde sa človek zoznámi s takýmito týpkami? Na žúrkach?“


  „Nechodím na žúrky.“


  Heidrun skĺzla späť do vody a ľahla si na chrbát. Vlasy sa jej rozprestreli okolo hlavy ako kvet. O’Keefovi pripomínala morskú pannu z rozprávky, zvodnú bytosť, ktorá vystupuje z hlbín a sťahuje námorníkov pod vodu, aby im bozkom ukradla dych.


  „Aha. Neznášaš, keď si stredobodom pozornosti, však?“


  Chvíľu uvažoval. „Nemyslím.“


  „No veď. Prekáža ti to iba vtedy, keď medzi tebou a tvojimi divákmi nie je aspoň obrazovka alebo natiahnuté zátarasy. Miluješ kult, ktorý sa okolo teba pestuje, ale ešte väčšmi sa ti páči robiť dojem, že ti to je vlastne úplne fuk.“


  Zarazene sa na ňu pozrel. „Naozaj si to myslíš?“


  „Keď ťa People Magazine po prvý raz pasoval za najsexi muža, narazil si si šiltovku hlboko do čela a vyhlásil si, že absolútne nechápeš, čo na tebe tie ženy vidia.“


  „Ale ja to fakt nechápem,“ odvetil O’Keefe. „Ver mi.“


  Heidrun sa zasmiala. „Ani ja.“


  Ponorila sa. Keď sa pod vodou odrazila od okraja, jej silueta sa rozpadla na kubistické vektory. O’Keefe v duchu uvažoval, či sa mu jej odpoveď páčila. Z diaľky k nemu doliehalo dunenie rotorov. Pozrel sa hore a na oblohe uvidel jediný malý mráčik.


  Malý osamelý mráčik. Malý osamelý Finn.


  My dvaja si rozumieme, pobavene si pomyslel.


  V zornom poli sa mu objavila helikoptéra, preletela ponad bazén a ďalej klesala.


  „Vo vode niekto je,“ skonštatovala Karla Krampová. Povedala to tak chladne analyticky, akoby referovala o výskyte mikróbov vo vzorke pod mikroskopom. Nezdalo sa, že by sa k nim chcela pridať. Eva Boreliusová vyzrela z okienka helikoptéry a uvidela ženu s bielou pokožkou kĺzať sa na tyrkysovom podklade.


  „Konečne by si sa mohla naučiť plávať.“


  „Už som sa kvôli tebe naučila jazdiť na koni,“ odvetila sucho Krampová.


  „Viem.“ Boreliusová sa oprela a vystrela si kostnaté údy. „Človek sa učí celý život, láska moja.“


  Oproti nej so zaklonenou hlavou a pootvorenými ústami driemal Bernard Tautou. Najprv im za prvú polhodinku letu obšírne vyrozprával všetky detaily zo svojho vyčerpávajúceho života, ktorý sa evidentne odohrával striedavo medzi odľahlými oázami hlboko v púšti a večerami pri sviečkach v Elyzejskom paláci, potom zadriemal a poskytol im detailný pohľad do hĺbky svojich nosných dutín. Bol drobný a štíhly, zvlnené vlasy mu na sluchách začínali rednúť a určite ich mal zafarbené. V podlhovastej tvári pôsobil jeho pohľad spod uvoľnených viečok ťažkopádne, ba priam melancholicky. Tento dojem sa však ihneď rozplynul, keď sa zasmial a klaunovsky nadvihol obočie. Smial sa často. Nešetril komplimentmi a prejavoval záujem, no iba preto, aby reakciu druhej strany využil ako odrazový mostík pre sebareflexiu. Každá druhá veta, ktorou sa obracal na manželku, sa končila výzvou n‘ est-ce pas?, takže Paulettina funkcia spočívala výhradne v potvrdzovaní správnosti jeho výpovedí. Ožila, až keď zaspal, a rozhovorila sa o priateľskom vzťahu s francúzskou prezidentkou a o tom, aké dôležité je umožniť ľudstvu prístup k zdroju najvzácnejšiemu z najvzácnejších. Vyrozprávala, že Bernard ako šéf francúzskeho vodárenského koncernu Suez Environment inicioval fúziu so spoločnosťou Thames Water, aby ako najväčší globálny distribútor vody zachránil svet, inými slovami, ako jej manžel osobne zachránil svet. V jej podaní neduživý Bernard neúnavne kládol vodovodné potrubia v chudobných štvrtiach a slumoch ako nejaký patrón v boji proti smädu.


  „A nie je voda voľne prístupný zdroj?“ spýtala sa Krampová.


  „Isteže je.“


  „A dá sa vôbec privatizovať?“


  Paulettin pohľad ostal nepreniknuteľný. Spadnutými viečkami a vlasmi rozdelenými pútcom pripomínala mladú Charlottu Ramplingovú, no jej úroveň nedosahovala ani zďaleka. Položená otázka patrila k tým, na ktoré sa už za tie roky v brandži naučila odpovedať.


  „Nuž, diskusia na túto tému už, chvalabohu, vyšla z módy. Bez privatizácie by neboli distribučné siete ani úpravne vôd. Načo je človeku voľný prístup k vode, ak ju nemôže využiť?“


  Krampová zamyslene prikývla.


  „Mohol by niekto sprivatizovať vzduch, ktorý dýchame?“


  „Čože? Pravdaže nie.“


  „Len sa tomu usilujem porozumieť. Suez teda buduje distribučné zariadenia napríklad v –“


  „V Namíbii.“


  „V Namíbii. Fajn. A také investície sa subvencujú z rozvojových programov?“


  „Pravdaže.“


  „A tie zariadenia majú produkovať zisk?“


  „No samozrejme.“


  „To znamená, že Suez má privátne zisky z investícií, ktoré boli subvencované z rozvojovej pomoci?“


  Paulette Tautouová sa zatvárila tak zúfalo, že Boreliusová sotva počuteľne hlesla: „To stačí. Karla.“ Vôbec nemala chuť hneď na začiatku cesty riešiť kalamitné situácie, do ktorých sa pravidelne dostávali, keď Krampová skalpelom zvedavosti zarezávala ľuďom do živého. Potom si vymenili už len banality a obdivovali plošinu v mori. Presnejšie, ona s Krampovou nevedeli odtrhnúť oči od nekonečnej línie, kým Paulette si všetko obzerala pomerne nedôverčivo a vôbec sa neunúvala zobudiť manžela.


  „Nechcete ho zobudiť?“ spýtala sa Boreliusová. „Iste by si to rád pozrel.“


  „Ale kdeže, som rada, že si trocha pospí. Nemáte predstavu, ako ťažko pracuje.“


  „Hneď budeme na mieste. Aj tak ho budete musieť zobudiť.“


  „Každá minúta je dobrá. Pokiaľ nebude niečo naozaj dôležité, nebudem ho budiť.“


  Vraj niečo naozaj dôležité, pomyslela si Boreliusová. No fajn.


  Za okamih, keď helikoptéra začala klesať na heliport, Paulette niekoľkokrát tíško oslovila manžela, ktorý vzápätí prekvapene otvoril oči a zažmurkal.


  „Už sme na mieste?“


  „Práve pristávame.“


  „Čože?“ vyskočil. „A kde je plošina? Myslel som, že uvidíme plošinu.“


  „Spal si.“


  „Ach, merde! A prečo si ma nezobudila, chérie? Tak som ju chcel vidieť!“


  Boreliusová sa radšej zdržala komentára. Kým pristáli, ešte si ďaleko na otvorenom mori všimla mohutnú snehobielu jachtu. Potom sa už nosné plochy helikoptéry dotkli zeme a bočné dvere sa otvorili.


  Na jachte vyšla Rebecca Süová z pracovne, prešla cez obrovský salón obložený mramorom a vyšla na palubu. Telefonovala s centrálou v Tchaj-peji.


  „Kašlem na to, čo chce nejaký francúzsky vedúci odbytu,“ komusi nevľúdne odsekla. „Hovoríme tu o parfume pre dvanásťročné dievčatá. Musí sa páčiť im, nie jemu. Ak sa začne páčiť jemu tak sme niekde urobili chybu.“


  Na opačnom konci zrejme zneli zápalisté argumenty. Süová rýchlym krokom prešla do zadnej časti lode, kde na ňu čakali prvý dôstojník, kapitán a motorový čln.


  „Chápem, že chcú vlastnú kampaň,“ povedala do telefónu. „Nie som sprostá. Vždy chcú všetko vlastné. Tí Európania všetko hrozne komplikujú. Parfum sme uviedli na trh v Nemecku, Taliansku i Španielsku, nič extra sme nepripravovali, a mali sme úspech. Nechápem, prečo by sme práve vo Francúzsku… Čože? – Čo povedal?“


  Informáciu jej zopakovali.


  „Ale to je nezmysel! Ja Francúzsko milujem!“ rozhorčene zvolala. „Ja milujem aj Francúzov! Len už mám po krk tej ustavičnej vzbury. Budú sa musieť zmieriť s tým, že som kúpila ich milovaný luxusný koncern. Pokiaľ pôjde o Diora a podobne, dám im pokoj, ale pri našich vlastných kreáciách očakávam bezpodmienečnú spoluprácu.“


  Rozčúlene zablúdila pohľadom na ostrov, ktorý sa vynáral z Tichého oceánu ako nejaká hrbatá morská príšera. Ani vánok sa nepohol. More ako tmavá fólia zahaľovalo celý obzor. Ukončila telefonát a obrátila sa k uniformovaným mužom.


  „Tak čo? Spýtali ste sa ešte raz?“


  „Je mi veľmi ľúto, madam.“ Kapitán pokrútil hlavou. „Nedali nám súhlas.“


  „Nechápem, čo to má znamenať.“


  „Súkromné lode nesmú pristávať na Isla de las Estrellas, ani na plošine. To isté platí aj pre vzdušný priestor. Celá oblasť je zónou maximálnej ochrany. Keby nešlo o vás, museli by sme dokonca čakať na ich helikoptéru. Takto nám výnimočne povolili, že vás smieme odviezť vlastným člnom.“


  Süová si vzdychla. Bola zvyknutá, že pre ňu pravidlá neplatia. Na druhej strane sa rada vozila motorovým člnom, a preto ďalej nenamietala.


  „Naložili ste batožinu?“


  „Samozrejme, madam. Dúfam, že budete mať príjemnú dovolenku.“


  „Ďakujem. Ako vyzerám?“


  „Dokonale, ako vždy.“


  To by bolo fajn, pomyslela si. Mala pocit, že po päťdesiatke zvádza beznádejný boj. Odohrával sa na najrozmanitejších zariadeniach vo fitnescentrách, v bazénoch s protiprúdom, na privátnych džogingových dráhach i na stoštyridsaťmetrovej jachte, ktorú si dala postaviť tak, aby mohla nerušene behať dookola. Od odchodu z Taiwanu behávala deň čo deň. Vďaka železnej disciplíne dokonca ovládla aj svoju pažravosť, no expanzia jej tela bola nezadržateľná. Šaty zvýrazňovali aspoň zvyšok drieku, ktorý jej ešte ostal, a boli, ako sa patrí, extravagantné. Vtáčie hniezdo na hlave, ktorým sa preslávila v módnych kruhoch, bolo patrične rozstrapatené, a pokiaľ ide o líčenie, tam bola neporaziteľná.


  Kým sa čln rozbehol, už zasa telefonovala.


  „Blíži sa Rebecca Süová,“ hlásil Norrington do vysielačky.


  Lynn vyšla z kuchyne hotela Stellar Island, kontrolným pohľadom prebehla chuťovky, rozdelila inštrukcie svojim sprievodcom a vykročila von na slnko.


  „Má osobných strážcov?“ spýtala sa.


  „Nie. Ale zato sa niekoľkokrát spytovala, či jej naozaj nedovolíme pristáť na ostrove.“


  „Čože? Rebecca chce u nás zaparkovať s tou svojou poondiatou jachtou?“


  „Len pokojne. Sme tvrdí ako skala. Prichádza na motorovom člne.“


  „To je v poriadku. Kedy dorazí?“


  „Asi o desať minút. Ak zatiaľ nespadne cez palubu.“ Predstava Norringtona rozveselila. „Iste by sa tu našli nejaké pekné žraloky, nie? Keď som nášho spoločného miláčika videl naposledy, bola už na zožratie ako stvorená.“


  „Ak Rebeccu Süovú zožerú žraloky, vy pôjdete za ňou ako dezert.“


  „Vtipná a láskavá ako vždy,“ vzdychol si Norrington a ukončil hovor.


  Náhlivo kráčala po pobrežnej cestičke, no duchom bola neprítomná a úzkostlivo si premietala najrôznejšie miesta v areáli. Nezabudla na niečo? Každý apartmán žiaril dokonalosťou. Individuálne záľuby hostí zohľadnili už pri zariaďovaní – Rebecca Süová si potrpí na ľalie, liči a marakuju, Momoka Omurová musí mať obľúbené šampanské. Warren Locatelli má na vankúši pripravenú výpravnú publikáciu o automobilových pretekoch, Ögiovci majú steny vyzdobené reprodukciami ázijského a ruského umenia, Marc Edwards zbiera staré plechové hračky, starému dobrému Chuckymu sa zavďačili biografiou Muhammada Aliho s dosiaľ nepublikovanými fotografiami a Miranda Winterová zasa miluje kúpeľ s čokoládovými esenciami. Chúťky a animozity hostí sa, samozrejme, premietli aj do zostavovania menu. Lynnine nočné mory sa s povzdychom mihli v saunách a vírivkách, preleteli ponad golfové ihrisko, zanechali svoj ľadový závan v multimediálnom centre Stellar Island Dome, ale nikde nenašli ani chybičku.


  Čo má fungovať, to aj funguje.


  Mimochodom, nikto neuvidí, že neboli načas hotoví. Iba ak by niektorý z hostí otvoril dvere, za ktorými nemá čo hľadať. Vo väčšine izieb sa ešte povaľuje náradie a vrecia s cementom, niektoré ešte nie sú ani domaľované. Lynn vedela, že termín oficiálneho otvorenia nebude môcť dodržať, a preto sa ctižiadostivo vložila do úpravy tých apartmánov, ktoré teraz potrebovali. V prevádzke je iba časť kuchyne, síce postačujúca na uspokojenie potrieb tejto skupiny, ale určite by nebola schopná obslúžiť tristo hostí, pre ktorých je hotel dimenzovaný.


  Na okamih zastala a dívala sa na jagavý zaoceánsky parník postavený na čadičovej skale. Akoby čakali, keď zastane, zrazu sa z blízkeho útesu zodvihli stovky morských vtákov a s hladným, prenikavým krikom vytvorili mrak, ktorý sa presúval do vnútrozemia. Lynn sa striasla. Predstavila si, ako sa vtáky vrhajú na areál, pokrývajú ho trusom, driapu a zobákmi sekajú okolo seba, a ženú ľudí do mora. V duchu videla bezvládne telá na hladine bazéna a vodu sfarbenú krvou. Tí, čo prežili, utekajú k nej a kričia, prečo tomu nezabránila, a najhlasnejšie kričí Julian. Zastali aj zamestnanci. Zrakom blúdili medzi Lynn a hotelom, čoraz väčšmi znepokojení, veď šéfka vyzerá, akoby práve videla apokalypsu.


  Po minúte úplnej strnulosti sa napokon strhla a pokračovala v ceste k prístavu.


  Andrew Norrington ju pozoroval z vyvýšeniny nad bazénom, odkiaľ mal výhľad na väčšinu východného pobrežia. Prístav vytvorili odstrelením a rozšírením prírodného zálivu. Kotvilo v ňom niekoľko malých lodí, väčšinou hliadkových člnov a gumených zodiakov označených nezameniteľným O ako Orley Enterprises. Jachta Rebeccy Süovej by sa do prístavu poľahky zmestila, ale Norringtonovi ani vo sne nenapadlo, aby Taiwančanke poskytol nejaké privilégiá. Keď sa všetci ostatní mohli podľa dohody dopraviť firemným vrtuľníkom, prečo by ona mala byť výnimkou? Môže byť rada, že jej povolili príchod po vode.


  Cestou dolu k bazénu uvažoval o Julianovej dcére. Hoci Lynn nemal ktovieako v láske, rešpektoval jej autoritu a kompetentnosť. Už v mladých rokoch musela prevziať obrovskú zodpovednosť a navzdory všetkým závistlivcom a pochybovačom dostala Orley Enterprises na vrchol turistickej brandže. Hotel Stellar Island iste patrí k špičke, hoci na ňom ešte niektoré veci treba dokončiť, ale nemožno ho ani porovnať s OSS Grand ani s Gaiou. Také čosi ešte nikdy nikto nepostavil. Lynn ešte nemá ani štyridsať a vďaka tým dvom hotelom sa stala legendou koncernu, lebo tie už dokončené sú.


  Norrington zaklonil hlavu a zažmurkal do slnka. Zamyslene si zhodil z pleca obrovského pavúka, kamenným chodníkom zarasteným papradím a tujami vošiel do areálu bazéna a rozhliadol sa. Na okraji bazéna sa už zhromaždila takmer celá skupina. Podávali sa nápoje a drobnosti na zahryznutie, a hlasito sa zoznamovali. Julian vybral rôznorodú skupinu veľmi múdro. Všetci spolu vážia stovky miliárd dolárov: filantrop Mukeš Nair, oligarcha Rogašov a typy ako Miranda Winterová, ktorej kurací mozog po prvý raz v živote stojí pred úlohou zmysluplne investovať peniaze. Všetkým chcel Orley trocha pustiť žilou. Ku skupine sa práve so žiarivým úsmevom pripojila Evelyn Chambersová. Ešte stále vyzerá skvelo, pomyslel si Norrington. Možno jej pribudlo zopár kíl, ale nedá sa to ani porovnať s čoraz guľatejšou Rebeccou Süovou.


  Kráčal ďalej, pripravený na všetko.


  „Mimi! Marc! Tak sa teším, že vás vidím!“


  Chambersová už prekonala averziu a bola znova schopná komunikovať. S Mimi Parkerovou ju spájalo takmer čosi ako priateľstvo a Marc je sympaťák. Zakývala Momoke Omurovej a vybozkávala sa s Mirandou Winterovou, ktorá každého prichádzajúceho vítala prenikavým „Waaauuuu!“ a pridala aj bodré „Oh yeah!“. Keď ju Chambersová videla naposledy, mala dlhé, oceľovomodré vlasy, teraz bola ostrihaná nakrátko a odfarbená načerveno, a v spojení s hlasovými prejavmi pripomínala spustený požiarny alarm. Čelo bývalej modelky zdobila filigránska aplikácia. Prsia mala horko-ťažko vtesnané do priliehavých šiat, ktoré jej sotva zakrývali planetárne klenutý zadok, a v drieku boli také úzke, že to vyzeralo, akoby sa pani Winterová mala v najbližšom momente rozpadnúť na dve časti. Hoci mala iba dvadsaťosem rokov a bola spomedzi všetkých účastníkov najmladšia, mala už na konte toľko plastických operácií, že iba ich dokumentovaním sa živili stovky reportérov spoločenských rubrík, o všetkých detailoch, výstrelkoch a následkoch skrášľovacieho procesu ani nehovoriac.


  Chambersová ukázala na aplikáciu.


  „Pekné,“ povedala a zo všetkých síl sa usilovala nepodľahnúť zemskej príťažlivosti a neskĺznuť zrakom na Winterovej monumentálny dekolt. Všetci vedeli, že Chambersová je sexuálne orientovaná na mužov i na ženy. Keď sa v New Yorku prevalilo, že žije v ľúbostnom trojuholníku s manželom a milenkou, stálo ju to kandidatúru.


  „To je indický motív,“ odvetila spokojne Winterová. „Hviezdy prajú Indii, vieš?“


  „Naozaj?“


  „Áno! Predstav si, hviezdy hovoria, že sa blíži éra Indie! To je bohovské. V Indii sa začne transformácia. Ľudstvo sa zmení. Najprv iba India, a potom celý svet. Už nikdy nebude vojna.“


  „A kto to hovorí, zlatko?“


  „Olinda.“


  Olinda Branniganová bola prastará hollywoodska herečka, čo vyzerala ako vysušená treska. Miranda si u nej dávala vykladať karty a veštiť budúcnosť.


  „A čo ešte Olinda hovorí?“


  „Nemáme kupovať nič čínske. Čína zanikne.“


  „A čo ju položí? Deficit obchodnej bilancie?“


  „Nie, Jupiter.“


  „A čo to máš za šaty?“


  „Chutné, však? To je Dolce & Gabbana.“


  „Tak by si si ich mala vyzliecť.“


  „Čože? Tu?“ Winterová sa ukradomky poobzerala a stlmila hlas. „Teraz?“


  „Sú predsa čínske.“


  „Ale neblázni! To sú Taliani, veď…“


  „Sú čínske, zlatko,“ triumfálne zopakovala Chambersová. „Dolceho a Gabbanu minulý rok kúpila Rebecca Süová.“


  „Tá tiež musí všetko kúpiť,“ Winterová vyzerala na okamih úprimne otrasená, no potom v nej zvíťazila slnečná nátura. „Kašlem na to. Veď aj Olinda sa mohla pomýliť.“ Roztiahla prsty na rukách a striasla sa. „Ja sa na ten výlet taaaaaak strašne teším! Určite budem celú cestu pišťať!“


  Chambersová ani na okamih nepochybovala, že hrozbu myslí vážne. Keď sa rozhliadla, videla Nairovcov, Tautouovcov a Locatelliovcov v družnom rozhovore. Po chvíli sa k nim pridala Olympiada Rogašovová. Oleg Rogašov medzitým zbadal Chambersovú, kývol jej a prešiel k baru. O chvíľu sa objavil s pohárom šampanského, podal jej ho a nasadil svoj zvyčajný záhadný úsmev.


  „Takže ani vo vesmíre sa nevyhneme vášmu ostrému úsudku,“ povedal so silným slovanským prízvukom. „To si budeme musieť dávať pozor na jazyk.“


  „Som tu súkromne.“ Žmurkla na neho. „Ale keby ste bezpodmienečne trvali na tom, že sa mi chcete s niečím zveriť…“


  Rogašov sa ticho zasmial, no ľadový pohľad mu ostal.


  „To celkom iste urobím, už len preto, aby ste ma poctili svojou prítomnosťou.“ Pozrel sa na more, smerom k plošine. Slnko už kleslo nad chrbát vulkánu a zahalilo ostrov do teplých farieb. „Absolvovali ste aj prípravný tréning? Bezváhový stav nie je hračka.“


  „V Orley Space Centre.“ Chambersová si odpila. „Parabolické lety, simulácia v bazéne, kompletný program. A vy?“


  „Niekoľko suborbitálnych letov.“


  „Ste vzrušený?“


  „Napätý.“


  „Iste viete, čo tým Julian sleduje.“


  Poznámka ostala visieť v priestore a čakala, či sa jej niekto chytí. Rogašov sa obrátil k Chambersovej.


  „A vy by ste teraz veľmi rada vedeli, čo si o tom myslím.“


  „Keby ste o tom seriózne neuvažovali, asi by ste tu neboli.“


  „A čo vy?“


  Zasmiala sa.


  „Žartujete? Ja som v tejto spoločnosti chudobná ako kostolná myš. Na moje úspory si iste chúťky nerobí.“


  „Keby sa všetky kostolné myši na svete mohli pochváliť takým majetkom ako vy, Evelyn, ovládli by svet.“


  „Bohatstvo je relatívna veličina, Oleg, ale to vy istotne viete aj sám. S Julianom sme starí priatelia. Veľmi rada by som uverila, že ma do tejto skupiny pozval z kamarátstva, ale je mi jasné, že vládnem kapitálom, ktorý je ešte významnejší ako peniaze.“


  „A tým kapitálom je verejná mienka.“ Rogašov prikývol. „Aj ja by som vás na jeho mieste pozval.“


  „Lenže vy ste bohatý! Takmer všetci sú tu bohatí, naozaj bohatí! Keby každý z vás pridal do jackpotu iba desatinu svojho majetku, mohol by si Julian postaviť aj druhý výťah a druhú orbitálnu stanicu.“


  „Orley nedovolí nijakému investorovi, aby zásadným spôsobom ovplyvňoval jeho činnosť. Som Rus a my máme vlastné programy. Prečo by som mal podporovať americký vesmírny výskum?“


  „To myslíte vážne?“


  „Povedzte mi to.“


  „Pretože ste podnikateľ. Štáty majú najrôznejšie záujmy, ale ak nemajú peniaze a know-how, sú im nanič. Julian Orley vytiahol americké vesmírne letectvo z krízy a súčasne podpísal jeho ortieľ. Teraz je on šéfom. Takmer všetky relevantné kozmické programy sú v súčasnosti v súkromných rukách a Julianov náskok v tejto oblasti je astronomický. Iste sa už aj v Moskve rozchýrilo, že na nejaké národno-štátne záujmy Orley zvysoka kašle. Jednoducho hľadá ľudí podobnej krvnej skupiny.“


  „Možno by ste skôr mali povedať, že kašle na lojálnosť.“


  „Nemusíte mi veriť, ale Julian je lojálny k ideálom. Faktom je, že on si bez NASA vystačí, ale NASA bez neho už nie. Minulý rok predložil Bielemu domu plán, ako by mala Amerika financovať druhý výťah, čo by ho ako poskytovateľa know-how stálo pomerne veľkú stratu nezávislosti. Lenže Kongres, namiesto toho, aby sa chopil príležitosti a zaviazal si ho, zaváhal a vyjadril pochybnosti. Amerika ešte stále nepochopila, že Julian ju nepovažuje za nič viac, než za investora.“


  „A pretože potenciál tohto investora sa momentálne zdá byť nedostatočný, usiluje sa rozšíriť okruh partnerov, ktorí by prichádzali do úvahy.“


  „Presne tak. Jemu je úplne jedno, či ste Rus alebo Marťan.“


  „Ale aj tak. Prečo by som nemal investovať do kozmického letectva vo vlastnej krajine?“


  „Pretože by ste si museli položiť otázku, či svoje peniaze zveríte štátu, ktorý je síce vašou vlasťou, ale z technickej stránky ťahá za výrazne kratší koniec.“


  „Aj ruský kozmický výskum je v privátnych rukách a je rovnako výkonný ako americký.“


  „Ale chýba vám Julian Orley. A nikto taký nie je ani vo výhľade. Ani v Rusku, ani v Indii, ani v Číne. A dokonca ani vo Francúzsku či v Nemecku. Japonci prešľapujú na mieste. Ak z národnej samoľúbosti investujete peniaze do výskumu niečoho, čo už iní dávno vynašli, nebude to prejav lojálnosti, ale sentimentálnosť.“ Chambersová sa na neho pozrela. „A vy predsa nemáte sklon k sentimentu. V Rusku dodržiavate pravidlá, nič viac. Nad tento rámec sa svojej krajine necítite ničím zaviazaný presne tak, ako sa Julian necíti viazaný nikým a ničím.“


  „Pozrime sa, čo všetko ste si o mne nakombinovali.“


  Pokrčila plecami. „Ja len viem, že Julian by nikomu len tak pre jeho modré oči nezaplatil najdrahší výlet na svete.“


  „A čo vy?“ Rogašov oslovil atleticky stavaného muža, ktorý sa k nim pridal počas rozhovoru. „Čo vás sem priviedlo?“


  „Nešťastie.“ Chlap podišiel bližšie a vystrel pravicu k Chambersovej. „Carl Hanna.“


  „Evelyn Chambersová. Myslíte atentát na Palsteina?“


  „Pôvodne mal letieť on. Viem, vzhľadom na tieto okolnosti by ma to nemalo tešiť, ale…“


  „Ale letíte vy a teší vás to. Na tom predsa nie je nič zlé.“


  „Rozhodne sa veľmi teším, že vás spoznávam. Vašu talkshow pozerám vždy, keď môžem.“ Pozrel sa hore. „Urobíte reláciu aj tam?“


  „Len sa nebojte, toto je súkromná akcia. Julian chce so mnou nakrútiť reklamný šot, v ktorom mám vychváliť krásu vesmíru. Chce rozprúdiť vesmírnu turistiku. Mimochodom, poznáte sa s Olegom Alexejevičom Rogašovom?“


  „Rogamittal.“ Hanna sa usmial. „Samozrejme. Pokiaľ viem, máme dokonca aj jednu spoločnú vášeň.“


  „A čo by to malo byť?“ opatrne sondoval Rogašov.


  „Futbal.“


  „Máte rád futbal?“


  Rusova nepreniknuteľná líščia tvár zrazu akoby ožila. Pozrimeže, pomyslela si Chambersová. Hanna začína odhaľovať čo-to zo svojho života. So záujmom si premeriavala svalnatého Kanaďana, ktorý však ničím nepripomínal ťarbavého kulturistu. Vlasy i fúzy mal oholené na strnisko. Hrubé obočie a jamka v brade z neho robili ideálneho predstaviteľa do ktoréhokoľvek vojnového filmu.


  Rogašova, ktorý si k cudzím ľuďom zachovával odstup, pri slove futbal priam zachvátila eufória. Reč sa zvrtla na veci, o ktorých Chambersová nemala ani tušenia. Odporúčala sa a presunula sa kúsok ďalej. Pri bare vletela do náručia Lynn Orleyovej, ktorá ju predstavila Nairovcom, Tautouovcom a Walovi Ögimu. Uvravený Švajčiar si hneď získal jej sympatie. Napriek samoľúbosti a smiešnemu sklonu k pátosu sa súčasne prejavil ako svetaznalý a akosi staromódne zdvorilý človek. Každý hovoril len o nadchádzajúcej ceste. Chambersová sa potešila, že nemusí hľadať zámienku, ako sa prihovoriť Heidrun Ögiovej, lebo tá na ňu už veselo kývala a s prefíkanou radosťou jej predstavovala utrápene sa tváriaceho Finna O’Keefa. Chambersová mu celých päť minút nepoložila jedinú otázku a prekonala sa prísľubom, že to ani neurobí.


  „Už nikdy?“ neveril O’Keefe.


  „Najbližších štrnásť dní,“ priznala. „Potom začnem znova skúšať šťastie.“


  Necivieť na Heidrun bolo oveľa ťažšie, ako uniknúť z gravitačného poľa poprsia Mirandy Winterovej, krajiny plnej rozkoše, ktorou sa síce človek mohol dať unášať, no nemohol v nej zablúdiť. Winterová bola v podstate veľmi jednoduchý model. Chambersová odhadovala, že sex s ňou by bol ako vylizovať pohár medu, z ktorého by nikdy nevyšlo nič iné ako med – síce sladký a lákavý, ale po istom čase tuctový, potom fádny a napokon spojený s rizikom, že si človek pokazí žalúdok. Zato Heidrunino nepigmentované anorektické telo a jej biele vlasy, snehobiele úplne všade, boli prísľubom hraničného erotického zážitku.


  Chambersová si v duchu vzdychla. V tejto spoločnosti si nemôže dovoliť žiadne eskapády, navyše, Švajčiarka má napísané na čele, že ju ženy nezaujímajú.


  Aspoň nie ako erotický objekt.


  Neďaleko objavila obézneho bezkrkého Chucka Donoghuea. Bradu mal rozkazovačne vystrčenú dopredu a rednúce červenkasté vlasy vyfúkané do pozoruhodného útvaru. Práve vychrlil príval slov na dve ženy, jednu vysokú a kostnatú s ryšavými vlasmi, druhú krehkú brunetku ako vystrihnutú z Modiglianiho obrazu. Eva Boreliusová a Karla Krampová. Chuckovu prednášku v pravidelných intervaloch prerušoval matersky falzet Aileen Donoghueovej. Ružolíca dáma s vysokým natupírovaným účesom vyzerala, akoby sa už-už chcela rozbehnúť do kuchyne po vlastnoručne upečený jablkový koláč, čo podľa jej slov aj veľmi rada robila, ak, pravda, práve nepomáhala Chuckovi viesť spoločné hotelové impérium. Ak by Chambersová chcela hovoriť s Boreliusovou, musela by zniesť Chuckovo vtipkovanie, a preto sa radšej pobrala hľadať Lynn. Našla ju zabratú v rozhovore s mužom, ktorý sa jej nápadne podobal. Tie isté popolavoplavé vlasy, nebovomodré oči, orleyovská kópia. Keď k nim Chambersová pristúpila, práve mu hovorila: „Nerob si starosti, Tim, nikdy som sa necítila lepšie.“


  Muž sa obrátil a vyčítavo si ju premeral.


  „Prepáčte.“ Chcela odísť. „Iste ruším.“


  „Ale kdeže.“ Lynn ju chytila za ruku. „Mimochodom, poznáš môjho brata?“


  „Teší ma. Ešte som nemala to potešenie.“


  „Nepatrím k firme,“ odvetil strnulo Tim.


  Chambersová si spomenula, že Julianov syn Tim sa s koncernom rozlúčil už pred mnohými rokmi. Vzťah medzi súrodencami bol srdečný, problémy boli medzi Timom a otcom, najmä keď zomrela Timova matka. Zlé jazyky hovorili, že bola pomätená. Lynn jej nikdy neprezradila viac, iba ak to, že Timova žena Amber nemá manželove výčitky voči Julianovi.


  „Nevieš náhodou, kde je Rebecca?“ spýtala sa Chambersová.


  „Rebecca?“ Lynn nadvihla obočie. „Každú chvíľu tu musí byť. Práve som ju odprevadila do apartmánu.“


  Chambersovej bolo v skutočnosti srdečne jedno, kde sa nachádza Rebecca Süová a s kým telefonuje. Len mala pocit, že je neželaná ako pásový opar a chcela sa elegantne vypariť.


  „A inak ako? Páči sa ti tu?“


  „Super! Počula som, že Julian príde až pozajtra?“


  „Trčí v Houstone. Naši americkí partneri trocha stresujú.“


  „Viem. Už som počula.“


  „Ale na šou príde.“ Lynn sa uškrnula. „Veď ho poznáš. Miluje teatrálne výstupy.“


  „V prvom rade je to tvoj výstup, Lynn,“ povedala Chambersová. „Zvládla si to fantasticky. Gratulujem! Môžete byť na sestru pyšný, Tim!“


  „Ďakujem, Eva! Si zlatá.“


  Tim Orley prikyvoval. Chambersová sa nikdy necítila tak nepríjemne. Zvláštne, pomyslela si, veď ten chlapec je celkom sympatický. Kde je problém? Môžem za to ja? Do čoho som sa to zamiešala?


  „Poletíte s nami?“ spýtala sa.


  „No, ja – jasné, veď to je Lynnina veľká akcia.“ Nasilu sa usmial, objal sestru okolo ramien a pritiahol si ju. „Ubezpečujem vás, že som na ňu veľmi hrdý.“


  V jeho slovách bolo toľko srdečnosti, že by Chambersová mala byť dojatá. V hlase mal však niečo, čo jej hovorilo, aby vypadla.


  Dosť bezradná sa teda vrátila späť k ostatným.


  Súmrak bol krátky, ale nádherný. Kým sa slnko ponorilo do oceánu, zahalilo sa do odtieňov červenej a ružovej. O niekoľko minút už bola tma. Hotel Stellar Island sa nachádzal na východnom pobreží ostrova, a preto slnko nezapadalo do mora, ale zachádzalo za vulkanickú vyvýšeninu. Väčšina prítomných to nevidela, iba O’Keefe a Ögiovci sa odpojili od ostatných a vyviezli sa do krištáľovej kupoly, z ktorej mali dokonalý výhľad na celý ostrov aj s neprístupnou západnou stranou zarastenou džungľou.


  „Panebože,“ povedala Heidrun a upierala zrak von. „Všade dookola voda.“


  „To je objav storočia, moja drahá.“ Ögiho hlas zaznel z oblaku cigarového dymu. Prezliekol sa a dal si oceľovomodrú košeľu so staromódne uviazanou šatkou.


  „Ako sa to vezme, starký.“ Obrátila sa k nemu. „Stojíme na nejakom poondiatom šutri v Pacifiku.“ Zasmiala sa. „Je ti jasné, čo to znamená?“


  Ögi vyfúkol galaxiu dymových planét do vkrádajúcej sa noci.


  „Kým mám čo fajčiť, nič mi tu nechýba.“


  Kým sa zhovárali, O’Keefe sa bezcieľne prechádzal dookola. Terasu do polovice prekrývala obrovská sklenená kupola, ktorej vďačila za svoj názov. Na večeru bolo prestretých iba zopár stolov, ale Lynn mu povedala, že v plnej prevádzke má hotel kapacitu tristo hostí. Pozrel východným smerom, kde sa na mori vznášala osvetlená plošina. Bol to úchvatný pohľad. Iba čiaru pohltila tmavá obloha.


  „Možno nepotrvá dlho a budeš sa modliť, aby si bola späť na tom poondiatom šutri,“ povedal.


  „Nevrav,“ Heidrun vycerila zuby. „A čo ak budem musieť ja teba držať za ruku. Perry?“


  O’Keefe sa uškrnul. Dlhé roky sa zaryto vyhýbal komerčnému filmu a zásadne si vyberal čo najnekonvenčnejšie roly, takže bol azda sám najväčšmi prekvapený, keď za rolu Kurta Cobaina dostal Oscara. Film Hyperactive sa stal visačkou jeho hereckého umenia. Už nikto nemohol ignorovať fakt, že apoteóza plachého Íra s jantárovými očami, súmernými črtami a zmyselnými perami sa uskutočnila už dávno, v neforemných nízkorozpočtových či priam charitatívnych produkciách, kryptických autorských filmoch a podivných dogmatických drámach. Filmy, čo kedysi nezarobili ani cent, stali sa zrazu drogou. Našťastie mal toľko rozumu, aby nezačal pokukovať po kasových trhákoch, a ďalej si hral, čo sa mu páčilo, ibaže naraz sa to páčilo aj všetkým ostatným. Keď ho oslovil scenár, bol ochotný hrať aj v azerbajdžanskej produkcii za gážu vo výške vreckového. Kultivoval svoj pôvod a hral Jamesa Joycea. Angažoval sa za bezdomovcov a narkomanov. Pred kamerou i za ňou urobil toľko dobrého, že jeho minulosť sa rozplynula v hmle: narodený v Galway, provincia Connacht. Matka novinárka, otec operný tenorista. V detstve sa naučil hrať na klavíri a na gitare, hral divadlo, aby sa zbavil plachosti, prijímal úlohy štatistu v televíznych seriáloch a reklamách. V dublinskom Abbey Theatre sa prepracoval od vedľajších úloh k hlavným, v O’Donoghueovom pube zažiaril so skupinou Black Sheepy písal básne a poviedky. Z romantickej náklonnosti k starému dobrému Írsku dokonca vyše roka žil medzi írskymi Cigánmi. Vďaka presvedčivému výkonu v úlohe rebelujúceho sedliackeho syna v televíznom seriáli Mo ghrá thú sa mu napokon ozval Hollywood.


  To sa o ňom vedelo, dobre to znelo a do istej miery to bola pravda.


  Menej sa uvádzalo, že plachý Finn mal už ako dieťa bitkárske sklony a nejednému spolužiakovi vybil zuby, že sa mu nechcelo učiť, a keď sa nevedel rozhodnúť, čo má robiť, istý čas nerobil vôbec nič. Nespomínala sa ani roztržka s rodičmi, nemierna konzumácia alkoholu ani drogy. Na prvý rok u Cigánov si vôbec nevedel spomenúť, pretože bol väčšinu času na mol spitý, alebo nafetovaný, alebo oboje. Keď sa mu podarilo dať do poriadku a uchytiť sa v Abbey Theatre, nemecký producent mu ponúkol hlavnú rolu vo filme podľa slávneho Süskindovho románu Parfum. Lenže nadrogovaný O’Keefe zaspal na akejsi dublinskej prostitútke a na konkurze sa ani neobjavil, a preto dali úlohu Benovi Wishawovi. Nikde ani zmienka o tom, že ho pre podobné eskapády vyhodili z divadla i zo seriálu, že sa potom dva roky spustnutý pretĺkal s kočovníkmi, aby sa napokon zmieril s rodičmi a odhodlal sa na odvykaciu liečbu.


  Mýtus sa začal až neskôr. Od filmu Hyperactive až po pamätný deň v januári 2017, keď sa istému nezamestnanému scenáristovi nemeckého pôvodu v Los Angeles dostal do rúk päťdesiatročný komiks, ktorý znamenal začiatok bezprecedentného literárneho fenoménu, galaktickej pomády, ktorá v Amerike nikdy nevyšla knižne, a predsa sa mohla hrdiť titulom najúspešnejšieho seriálu science fiction všetkých čias. Hlavného hrdinu, astronauta Perryho Rhodana s pasiou hral O’Keefe a ako zvyčajne, ani teraz sa nestaral o úspech. V jeho stvárnení sa z dokonalého Perryho stal smelý truľo, ktorý v púšti Gobi omylom vystavia hlavné mesto ľudstva – Terraniu, z ktorej sa potom vydá na hrboľatú Mliečnu cestu.


  Uvedenie filmu do kín prekonalo všetko, čo tu dosiaľ bolo. Od tých čias hral O’Keefe vesmírneho hrdinu v ďalších dvoch filmoch. Absolvoval tréning v Orley Space Centre a v Boeingu 727 prestavanom na parabolické lety zápasil s nevoľnosťou. Pri tej príležitosti sa zoznámil s Julianom Orleyom, s ktorým ho odvtedy spájali ležérne priateľstvo, vzájomná úcta a láska k filmu.


  A čo ak budem musieť držať za ruku ja teba –


  To by bolo celkom fajn, pomyslel si O’Keefe, ale zdržal sa odpovede s ohľadom na Wala i preto, že podozrieval Heidrun, že žoviálneho Švajčiara naozaj ľúbi. Človek ich ani nemusel poznať, aby to cítil. Neprejavovalo sa to tým, čo si hovorili, ale skôr tým, ako sa na seba dívali a ako sa jeden druhého dotýkali. Radšej si nič nezačínať.


  Aspoň zatiaľ.


  Možno, že vo vesmíre bude všetko vyzerať inak.


  20. MÁJA 2025


  RAJ


  ŠEN-ČEN, PROVINCIA KUANG-TUNG, JUŽNÁ ČÍNA


  Owen Jericho vedel, že by sa ešte dnes mohol dostať do Raja, no vôbec ho to nelákalo.


  Iným sa tam páčilo. Vstupenkou do Raja im boli nekontrolované sexuálne vzrušenie, hnilobne sladkastá zvrátená láska k deťom, sadistické sklony a natoľko deformované ego, že každú perverzitu, ktorej sa dopúšťali, sentimentálne bagatelizovali. Mnohí, čo sa domáhali vstupu, sami seba považovali za bojovníkov za sexuálne oslobodenie tých, ktorých zneužívali. Najdôležitejšia bola pre nich moc. Pritom sa väčšinou považovali za normálnych, a za perverzných mali tých, čo ich sebarealizácii stáli v ceste. Iní otvorene proklamovali legitímne právo na perverznosť, ďalší o sebe tvrdili, že sú iba obchodníci. Keby ich označili za chorých a slabých, všetci by to chápali ako potupu. Až pred súdom sa všemožne usilovali presvedčiť znalcov, že nie sú schopní ovládať svoje prirodzené pudy a štylizovali sa do pozície poľutovaniahodných štvancov, ktorí potrebujú pochopenie a liečbu. Nepoznaní a úplne svojprávni sa potom veľmi radi vracali do dejiska svojich lepkavých fantázií, do Raja malých cisárov , ktorý z ich hľadiska naozaj bol rajský, lenže nie pre malých cisárov samotných.


  Pre nich to bolo peklo.


  Owen Jericho váhal. Vedel, že ďalej by už muža menom Animal Ma nemal sledovať. Chlap, ktorému staromódne hrubé okuliare dodávali permanentne prekvapený výraz, šmatlavo prechádzal krížom cez námestie. Ochorenie bedrových kĺbov spôsobovalo, že pri chôdzi krútil zadkom i bokmi a vyvolával zradný dojem nemohúcnosti. V skutočnosti však Ma Li-pching, čo bolo jeho pravé meno, nedostal svoju prezývku nadarmo. Bol agresívny a nebezpečný. Aby zapôsobil na okolie, dokonca predstieral, že Animal je jeho pravé meno, no pritom sa tváril, že je mu to trápne. Okrem toho bol veľmi rafinovaný. Veď ako inak by mohol dlhé roky ťahať úrady za nos a simulovať, že sa z pedofílie vyliečil? Ako živý dôkaz vydareného experimentu s integráciou spolupracoval s políciou v boji s detskou pornografiou, ktorá sa v Číne šírila ako mor. Udával malé ryby a navonok robil všetko pre to, aby sa sám vyhol spoločenskému odsúdeniu.


  Hovorieval, že päť rokov väzenia za zneužívanie detí vydá za päťsto rokov mučiarne.


  Predmestiu mesta Šen-čen na juhu Číny dominovali účelové stavby. Ma pochádzal z Pekingu, a podhubie mesta, ktoré sa rozmáhalo ako infekcia, mu umožnilo začať odznova. Tu ho nik nepoznal, ani miestne úrady nemali jeho spis. V hlavnom meste síce vedeli, kde sa zdržiava, ale spojenie sa uvoľnilo, lebo pedofilná scéna bola v ustavičnom pohybe a Ma hodnoverne preukázal, že s ňou prerušil kontakty. Prestali mu venovať pozornosť, museli riešiť iné problémy. Nové formy ľudskej zvrhlosti odhaľovali hnus, z ktorého sa človeku musel dvíhať žalúdok.


  Hnus, akým bol Raj malých cisárov.


  Čínske úrady neboli spôsobilé naraz chrániť, kontrolovať a šikanovať jednu celú štyri desatiny miliardy indivíduí s ich eskalujúcimi sociálnymi konfliktami, a v tejto šlamastike si čoraz častejšie prizývali na pomoc súkromných vyšetrovateľov. Vďaka pokročilej digitalizácii využívali kyberdetektívov, špecialistov na všetky druhy kriminality a podozrivé machinácie na webe, a jedným z takýchto mimoriadne schopných ľudí bol Owen Jericho. Mal dokonalé portfólio zahŕňajúce odhaľovanie internetovej špionáže, phishingu, internetového terorizmu a ďalších trestných činov. Prenikal do ilegálnych komunít, infiltroval blogy, chatový priestor a virtuálne svety, vyhľadával nezvestné osoby na základe digitálnych odtlačkov prstov a poskytoval firmám poradenstvo, ako sa chrániť pre elektronickými útokmi, trójskymi koňmi a rootkitmi. V Anglicku sa opakovane zaoberal prípadmi detskej pornografie, preto keď tím šokovaných vyšetrovateľov prenikol do pekla malých cisárov, Patrice Che, vysoký úradník šanghajskej polície, ktorému bol Jericho priateľsky naklonený, oslovil ho so žiadosťou o pomoc. Žiadosti vyhovel, a teraz tu stojí a sleduje muža menom Animal Ma na ceste do starej opustenej továrne na bicykle.


  Napriek horúčave ho striaslo. Prijať úlohu si vyžadovalo navštíviť Raj malých cisárov. Hoci v podstate vedel, do čoho ide, otrasný zážitok zanechal v jeho mozgovej kôre nezmazateľnú stopu. Číňania pestujú kult detí podobne ako Taliani a nazývajú ich malými cisármi. Cesta do Raja však bola nevyhnutná, ak chcel zistiť, koho vlastne hľadá, musel sa zalogovať a nasadiť si 3D okuliare.


  Animal Ma prešiel cez bránu továrne.


  Dočasnú neochotu inak pomerne akcieschopného mestského stavebného úradu dať komplex zbúrať využili najrôznejší umelci a ľudia na voľnej nohe a nasťahovali sa do plesnivých neomietnutých stavieb – medzi inými párik homosexuálov, čo sa živil opravou starožitných elektrospotrebičov, etnometalová kapela, ktorá spolu s mandoprogovou kapelou robila príšerný rámus a večer čo večer otriasala základmi málo navštevovaného fitnescentra, ale napríklad aj Ma Li-pching a jeho firma na nákup a predaj tovarov všetkého druhu – od lacnej imitácie váz z dynastie Ming až po opŕchnuté spevavé vtáky v prenosných bambusových príbytkoch. Ibaže sa zdalo, že všetci jeho zákazníci, ak, pravda, vôbec nejakých mal, museli niekam odcestovať. Vyšetrovateľ zo Sen-čenu, s ktorým Jericho spolupracoval, začal Maa sledovať 20. mája a dva dni ho nespustil z očí, sledoval ho z miesta bydliska do starej fabriky a späť, narobil fotografie, zaznamenal každý jeho šmatlavý krok a urobil si prehľad o jeho klientele. Za celé dva dni zablúdili do nákupu a predaja iba štyria ľudia, vrátane Maovej ženy, ordinárne vyzerajúcej Juhočíňanky neurčitého veku. Žalostná návšteva obchodu bola o to prekvapujúcejšia, že manželia bývali na tunajšie pomery v pomerne udržiavanom a veľkoryso dimenzovanom šesťbytovom dome, ktorý sotva mohli platiť z mizerného obratu v obchode. A pritom nebolo známe, že by Maova manželka bola zamestnaná, navyše sa niekoľkokrát denne objavila v obchode a vždy sa tam istý čas zdržala, možno vybavovala nejaké administratívne záležitosti alebo obsluhovala zákazníkov, ktorých nebolo.


  Až na tých dvoch mužov.


  Jericho bol z viacerých príčin presvedčený, že Ma možno nie je jedinou, ale zato je určite hybnou silou Raja malých cisárov. Keď okruh podozrivých zúžil na zopár pedofilov, ktorí sa aktuálne potĺkali na webe, alebo sa tam v minulosti nejako aktivizovali, zameral sa na Maa Lipchinga. V tomto bode sa však rozchádzal s názorom úradov. Kým podľa Jericha sa búrkové mraky indícií sťahovali nad Šen-čenom, polícia sa zamerala na akéhosi muža z Lan-čou a práve u neho robila raziu. Jericho nepochyboval, že tam nájdu množstvo zaujímavého materiálu, akurát to nebude to, čo hľadajú. Hoci si bol istý, že v Raji vládne zviera – had Animal Ma, dostal pokyn, aby zatiaľ nijaké kroky nepodnikal.


  Ani vo sne mu nezišlo na um, že by príkaz poslúchol.


  Okrem toho, že prípad niesol zreteľný rukopis Maa, Jericho pochyboval aj o hodnovernosti jeho manželstva. Nie že by pochyboval o možnosti očisty a nápravy, ale Ma bol preukázateľný homosexuál, navyše s pedofilnými sklonmi. Rovnako podozrivé sa mu videlo, že muži, čo do obchodu chodili, tam zotrvali niekedy celé hodiny. Po tretie, obchod nemal pevne stanovené otváracie hodiny, a napokon opustená fabrika na bicykle bola priam ideálnym miestom na nekalé machinácie. Všetci ostatní obyvatelia mali priestory v bočných traktoch prístupných z ulice, iba Ma sídlil vo dvore, kde okrem neho a niekoľkých zblúdilých zákazníkov nikto nechodil.


  Jericho ešte zo Šanghaja požiadal vyšetrovateľa, aby obchod navštívil, rozhliadol sa tam a nejakú drobnosť si kúpil, podľa možnosti niečo, čoho má Ma na sklade viac. Keď teda toho rána kráčal po námestí za Maom, predajňu už poznal. V tieni továrenského múra pár minút počkal, potom prešiel cez prašné nádvorie, vyšiel po krátkej rampe a vstúpil do prepchatého obchodu, odhora až dole obloženého regálmi a stolmi. Jeho majiteľ si práve za pultom obzeral nejaké šperky. Obchod oddeľoval od priľahlej izby korálikový záves a nad priechodom svietila videokamera.


  „Dobré ráno.“


  Ma zodvihol zrak. Napoly namrzene, napoly so záujmom si veľkými očami spoza okuliarov v kostenom ráme premeriaval návštevníka. Nepoznal ho.


  „Počul som, že u vás sa nájde darček na akúkoľvek príležitosť,“ vyhlásil Jericho.


  Ma zaváhal. Šperky, zoxidované lacné taľafatky, odložil nabok a zdržanlivo sa usmial.


  „Prepáčte, ale smiem sa spýtať, kto vám to povedal?“


  „Jeden známy. Včera bol u vás. Kupoval darček k narodeninám.“


  „Včera…“ usiloval sa rozpamätať Ma.


  „Kúpil kozmetickú súpravu. Art déco, zelenú so zlatými a čiernymi ozdobami. Zrkadielko a pudrenku.“


  „Ach, už si spomínam!“ Maova nedôvera sa razom rozplynula a nahradila ju úlisnosť. „Krásna práca. Dáma bola spokojná?“


  „Tá dáma je moja žena.“ odvetil Jericho. „A spokojná bola, dokonca veľmi.“


  „Ale to je skvelé. A čo pre vás môžem urobiť?“


  „Pamätáte sa na ten vzor?“


  „Pravdaže.“


  „Rád by som si z tej série ešte niečo kúpil. Ak, pravda, ešte niečo máte.“


  Ma sa naširoko usmial, šťastný, že môže poslúžiť, lebo Jericho už od vyšetrovateľa vedel, že súprava obsahuje ešte hrebeň a kefu. Šmatlavo vyšiel spoza pultu, k jednému z regálov prisunul rozkladacie schodíky a vyliezol hore. Hrebeň i kefu mal položené dosť vysoko, takže Jericho mal chvíľu čas dobre si popozerať obchod. Predajňa zrejme neslúži na nič iné. Pult bol gýčovou napodobeninou secesie, za ním sa hompáľali šnúry s korálikmi slonovinovej farby a za nimi sa nachádzala ďalšia miestnosť, možno kancelária, do ktorej však nebolo vidieť. Medzi rôznymi daromnicami sa na pulte vynímal prekvapujúco draho vyzerajúci počítač s monitorom obráteným k stene.


  Ma Li-pching sa načahoval za exponátmi a obradne ich bral do rúk. Jericho sa vystríhal vojsť za pult. Nebezpečenstvo, že by sa Ma práve v tom okamihu obrátil, bolo priveľké. Namiesto toho sa prešiel popri pulte, kým v jednej vitríne neuvidel odraz monitora. Svietiaca plocha bola priečne rozdelená na tri okná, v hornom boli nejaké znaky a na druhých dvoch akési priestory z pohľadu bezpečnostnej kamery. Jericho nerozoznal detaily, no vedel, že jedna kamera sníma predajňu, pretože na ploche videl vlastný obraz. Druhá miestnosť pôsobila tmavo a zrejme v nej nebolo veľa nábytku.


  Žeby to bola zadná miestnosť?


  „Krásne kúsky.“ Ma zliezol zo schodíkov a položil na pult kefu a hrebeň. Jericho bral predmety po jednom do rúk, prstami znalecky prechádzal po štetinách a prezeral si zuby na hrebeni. Prečo potrebuje Ma kamerou sledovať zadnú izbu? Zmysel by mala kamera nasmerovaná do dvora, azda sa chce pozerať sám na seba, ako pracuje? Asi sotva. Má zadná izba ešte nejaký iný vchod?


  „Jeden zub je odlomený,“ skonštatoval.


  „Starožitnosť,“ klamal Ma. „Jej čaro je v nedokonalosti.“


  „Čo za to chcete?“


  Ma povedal nehoráznu sumu. Podľa pravidiel Jericho odpovedal rovnako nehoráznou sumou. Napokon zjednali cenu, pri ktorej si obaja zachovali tvár.


  „Práve mi ešte niečo zišlo na um,“ povedal Jericho.


  Na Maovi bolo vidieť, že mu v hlave zablikali kontrolky.


  „Žena má takú retiazku,“ pokračoval Jericho. „Keby som sa len vyznal v šperkoch. Potreboval by som náušnice, čo by sa jej k tomu hodili, tak som si myslel, že azda…“ Bezradne ukázal na vitríny na pulte. Napätie povolilo.


  „Mohol by som vám niečo ukázať,“ odvetil Ma.


  „No, obávam sa, že bez tej retiazky to nepôjde.“ Jericho predstieral, že nad niečím uvažuje. „Problém je v tom, že už nemám čas, lenže dnes večer by som ju chcel prekvapiť.“


  „Keby ste mi tú retiazku priniesli…“


  „To nejde, ponáhľam sa. Počkajte! Máte mail?“


  „Pravdaže.“


  „No výborne!“ Jericho sa tváril, že mu odľahlo. „Pošlem vám fotku, a vy mi nájdete, čo by sa k tomu hodilo. Ja by som si to potom vyzdvihol. Veľmi by ste mi pomohli.“


  „Hm.“ Ma si zahryzol do spodnej pery. „A kedy by ste si po to chceli prísť?“


  „To veru netuším. Neskôr popoludní? Možno podvečer?“


  „Viete, ja si tiež musím ísť niečo vybaviť. Povedzme, po šiestej? Potom tu budem ešte najmenej hodinu.“


  Jericho vyšiel z obchodu s predstieranou vďačnosťou, o dve ulice ďalej nasadol do auta z požičovne a vybral sa do lepšej štvrte pohľadať nejaký obchod s klenotmi. Keď po chvíli našiel, čo hľadal, dal si ukázať nejaké lacnejšie retiazky a požiadal predavača, či by si vybraný kúsok nemohol odfotografovať na mobil a poslať na schválenie manželke. Po návrate do auta napísal Maovi stručný mail, do prílohy dal fotografiu a nezabudol k nej pridať trójskeho koňa. Stačí, aby si Ma prílohu otvoril a sledovací program sa mu nainštaluje na harddisk, z ktorého bude odosielať informácie. Jericho, samozrejme, nerátal s tým, že Ma bude taký naivný, aby mal dôverné informácie uložené vo verejne prístupnom počítači, ale o to mu ani nešlo.


  Potom sa odviezol do blízkosti fabriky a čakal.


  Ma si otvoril prílohu tesne po jednej a trójsky kôň začal okamžite vysielať. Jericho pripojil mobil na väčší monitor a vzápätí mal k dispozícii ostrý a podrobný obraz z bezpečnostných kamier v Maovom obchode. Boli nastavené na širokouhlé snímanie, žiaľ, bez zvuku. Zato sa mu už po chvíli potvrdila domnienka, že druhá kamera sníma miestnosť oddelenú závesom. Ma zmizol z prvého okna, vzápätí sa objavil v druhom, odšuchtal sa ku kredencu a postavil si vodu na čaj.


  Jericho skúmal zariadenie izby – ťažkopádny písací stôl s otáčacím kreslom, pred ním ošúchané stoličky, na ktorých si každý návštevník musel pripadať ako úbohý prosebník, na stene krivý regál s preťaženými policami plnými papierov, zakladačov, ústrižkov a všakovakých ohavných harabúrd od hodvábnych kvetín až po sériovo vyrábané sošky Budhu. Ma si evidentne nepotrpí na upravený interiér. Jednotvárne steny bez obrazov, nikde ani náznak citového puta, nijaký rámček s fotografiou manželky.


  Ma Li-pching že je šťastne ženatý? Nezmysel.


  Jerichov pohľad skĺzol na úzke zatvorené dvere oproti písaciemu stolu. Zaujímavé, no keď si Ma dovaril čaj a otvoril dvere, podarilo sa mu zachytiť iba akési kachle, umývadlo a časť zrkadla. Keď sa Ma asi po tridsiatich sekundách vrátil a zapínal si rázporok na nohaviciach, Jericho usúdil, že ide o toaletu.


  Prečo Ma tú poondiatu izbu monitoruje? Čo chce vidieť? Čoho sa bojí?


  Jericho si vzdychol. Asi hodinu si cvičil trpezlivosť: Ma najprv s fotkou v ruke vyberal náušnice k retiazke, potom akejsi neočakávanej zákazníčke vnútil neobyčajne škaredú jedálenskú súpravu, neskôr leštil sklenené karafy. Jericho všetko pozorne sledoval a zajedal si sušené papričky z vrecúška, až ho pálili ústa. Okolo tretej sa v obchode zjavila takzvaná manželka. Dalo by sa očakávať, že skrytí pred cudzími zrakmi si manželia pri stretnutí vymenia bozk, alebo prejavia drobnú intímnosť, ale tí dvaja sa k sebe správali ako cudzí ľudia. Chvíľu sa zhovárali, potom Ma zamkol predné dvere, zavesil na ne nápis Zatvorené a spoločne vošli do zadnej miestnosti.


  Čo nasledovalo, nevyžadovalo zvuk.


  Ma otvoril toaletu, pustil ženu napred, pohľadom ešte naposledy skontroloval miestnosť a zavrel za sebou dvere. Jericho v napätí čakal, ale dvojica sa stále neobjavovala. Prešli dve minúty, päť, desať. Asi po polhodine sa vyrútil Ma a utekal do prednej miestnosti, kde sa za sklenými vstupnými dverami zjavila mužská postava. Jericho úporne civel na pootvorené dvere toalety a usiloval sa zazrieť niečo v odlesku zrkadla, no tajomná miestnosť odmietala vydať svoje tajomstvo. Ma medzitým vpustil dnu vyholeného chlapíka v koženej bunde, zamkol za ním, potom vošli do zadnej izby a odtiaľ spoločne do útrob záchoda.


  To azda nie. Buď táto komická trojica obľubuje žúrky v úzkom priestore, alebo bude toaleta väčšia, ako si myslel.


  Čo tam tí traja robia?


  Prešlo jeden a pol hodiny. O sedemnásť pätnásť sa chlap v bunde a žena opäť zjavili a prešli do prednej miestnosti. Tentoraz odomkla predajňu ona, najprv vypustila plešivca, potom vyšla za ním a opäť starostlivo zamkla. Maa nebolo vidieť. Jericho odhadoval, že zákazníkom a naháňaniu obratu, konkrétne kompletizácii retiazky s náušnicami, sa začne venovať až po osemnástej a uvažoval, akým nekalým praktikám sa oddáva teraz. Už mu bolo jasné, že druhá kamera slúži na to, aby sa Ma mohol nepozorovane ponárať do zázračného sveta záchoda, ale aby ho ani pri návrate nikto neprekvapil. Obraz z kamery sa pravdepodobne prenáša aj na toaletu.


  Už videl dosť. Musí toho sviniara prekvapiť. Lenže možno Maa vôbec prekvapiť?


  S mobilom vo vrecku vystúpil z auta a pešo sa pobral k fabrike. Cestou vymýšľal bojový plán. Možno by mal požiadať o pomoc miestnu políciu, lenže to by im musel dať aspoň časť informácií. A keby mu zablokovali pátranie, mohol by sa rovno vrátiť do Šanghaja. Jericho však bol skalopevne rozhodnutý vyriešiť záhadu tajomnej zadnej miestnosti. Zbraň, kompaktného glocka, mal uloženú v bezpečí na hrudi. Dúfal, že ju nebude musieť použiť. Mal za sebou priveľa rokov plných krvi a potu, priveľa operatívnej činnosti v prednej línii a priveľa prípadov, keď nepriateľa i jeho samého museli odvážať v záchranke. Už nikdy nebude ležať s tvárou pritisnutou k dlažbe a cítiť v ústach pachuť blata a krvi. Už nikdy nebude bojovať. Odmieta sa dívať do vyrehotanej tváre tej s kosou, ktorá ho dosiaľ sprevádzala pri každej prestrelke, pri každej prepadovej akcii, a vždy si prišla na svoje. Naposledy sa postaví zubatej v Raji malých cisárov a bude dúfať, že sa mu podarí získať ju na svoju stranu.


  Ráznym krokom vošiel na nádvorie fabriky a vystúpil po rampe. Ceduľa na dverách podľa očakávania hlásala, že je zatvorené. Jericho dlho a prenikavo zvonil a čakal, či sa Ma bude unúvať z toalety, alebo či bude predstierať, že tam nie je. A naozaj, po treťom zvonení sa záves zavlnil a Ma s eleganciou invalida obišiel pult, odomkol a zapichol pohľad deformovaných očí spoza hrubých okuliarov do narušiteľa.


  „Asi som sa zmýlil,“ povedal falošne. „Myslel som, že som povedal po šiestej, ale asi som sa…“


  „Nezmýlili ste sa,“ ubezpečil ho Jericho. „Je mi ľúto, ale potrebujem tie náušnice predsa len skôr, než sme sa dohodli. Ospravedlňujem sa, ale poznáte to. Ženy.“ Urobil bezmocné gesto.


  Ma sa nasilu usmial, ustúpil nabok a pustil ho dnu.


  „Ukážem vám, čo som vybral,“ povedal. „Prepáčte, že som vás nechal tak dlho čakať, ale…“


  „Nie, vy prepáčte.“


  „Ale kdeže. Je to moja chyba. Bol som na toalete. No tak sa pozrime.“


  Na toalete? Jericho zarazene zaregistroval, že Ma mu práve poskytol zámienku.


  „Je mi to veľmi trápne, ale…“ zajachtal.


  Ma na neho uprel zrak.


  „Mohol by som ju použiť?“


  „Použiť? A čo?“


  „Vašu toaletu,“ dodal Jericho.


  Maove ruky akoby ožili vlastným životom, nervózne sa premŕvali náušnicami na pochybnom zamate. Z hĺbky hrtana sa mu vydralo zakašlanie a po ňom ďalšie. Ako drobné, slizké, vyplašené zvieratká. Jericho si zrazu predstavil vrece ľudských tvarov, ako v nejakom horore naplnené stonajúcou, chitinóznou lesklou háveďou, ktorá hýbala telesnou schránkou Maa Li-pchinga a napodobňovala ľudské pohyby.


  Animal Ma.


  „Pravdaže, nech sa páči.“


  Odhrnul záves a Jericho vošiel do zadnej miestnosti. Druhá kamera naň uprela svoje tmavé oko.


  „Len ešte musím…“ Ma sa zasekol. „Nie som na to pripravený, chápete. Keby ste sekundu počkali, prinesiem čistý uterák.“ Postrčil Jericha k písaciemu stolu a otvoril dvere toalety len natoľko, aby mohol vkĺznuť dnu. „Momentík, prosím.“ Zatvoril za sebou.


  Jericho zdrapil kľučku a otvoril dvere.


  Bleskovo vyhodnotil scénu. Naozaj, bola to toaleta, vysoká a úzka. Pod mliečnym sklom stropného osvetlenia presvitali obrysy mŕtveho hmyzu. Kachličky boli na niektorých miestach popraskané, škáry zanesené plesňou, zrkadlo fľakaté a zájdené, v umývadle zvyšky čohosi hrdzavožltého, samotný záchod tvorila iba diera v podlahe. Na zadnej stene závesná skrinka a v stene nenápadné dvere, ktoré Ma v rýchlej snahe poslúžiť zákazníkovi zabudol zavrieť.


  A uprostred Ma Li-pching, ktorý v tom okamihu akoby pozostával iba z neprirodzene zväčšených očí a podrážky, ktorá sa vymrštila a bolestivo zasiahla Jericha do hrude.


  Niečo prasklo. Vyrazilo mu dych. Kopanec ho zložil na zem. Vo dverách zbadal Číňana s vycerenými zubami, vytrhol glocka z puzdra a namieril. Protivník sa zháčil a obrátil sa. Jericho vyskočil na rovné nohy, no nebol dosť rýchly a jeho súper zmizol v tmavej chodbe. Zadná stena sa kolísala sprava doľava. Jericho ju prerazil, ocitol sa pred akýmsi schodiskom a zaváhal. Do nosa mu udrel podivný, sladkasto-stuchnutý zápach. V hĺbke začul Maove kroky, potom sa rozhostilo ticho.


  Nemal by ísť dolu. Nech je v pivnici čokoľvek, tajomstvo toalety je odhalené. Ma je v pasci. Mal by zavolať políciu, nechať ich vybaviť špinavú robotu a dať si pohárik.


  Ale čo ak Ma nie je v pasci?


  Koľko východov môže mať pivnica?


  Jericho si spomenul na Raj. Stránky pedofilov pokrývajú organizmus svetovej internetovej siete ako nevyliečiteľné hnisavé rany, ktoré postupne infikujú celú spoločnosť. Perfídnosť, s ktorou ponúkajú „tovar“, je bezhraničná. Zrazu v hĺbke pivnice zachytil slabučký zvuk. Zaskučanie, ktoré vzápätí ustalo.


  Potom už nič.


  Rozhodol sa.


  S odistenou zbraňou pomaly zostupoval po schodoch a videlo sa mu, akoby ticho pri každom jeho kroku hustlo a menilo sa na médium plné stuchliny a hniloby, akýsi éter, v ktorom každý zvuk zanikne. Smrad bol čoraz silnejší. Schody sa skrútili a vyústili do pivničnej miestnosti podopretej viacerými murovanými stĺpmi. Čo najtichšie položil nohu na tmavú fľakatú dlážku, na okamih zastal a prižmúril oči. Medzi niektorými stĺpmi bolo naťahané drôtené pletivo, iné boli pospájané narýchlo pozbíjanými drevenými latami. Zo svojho miesta pod schodmi nevidel, čo skrývajú, zato na konci zazrel čosi, čo upútalo jeho pozornosť.


  Filmový pľac.


  Áno, presne tak. Čím väčšmi si oči privykali na prítmie, tým jasnejšie mu bolo, že tu sa nakrúcajú filmy. Z tmy sa vylúpli šíky vypnutých reflektorov, niektoré na stojanoch, iné visiace zo stropu, skladacie stoličky, kamera na statíve. Zdalo sa, že pľac je členený, niektoré časti boli zariadené rekvizitami, iné prázdne, čosi ako green box, ktorý by neskôr umožnil pridať virtuálne pozadie. Jericho pomaly postupoval istiac sa na všetky strany. Videl postieľky, nábytok, hračky, kašírovanú krajinku s domčekom pre deti, lúkou a stromami, kovový stôl ako v pitevni. Čosi na dlážke znepokojivo pripomínalo reťazovú pílu. Zo stropu viseli klietky, okolo nich boli rozložené nástroje a čosi ako elektrické kreslo, na stenách nástroje v držiakoch, nie, to neboli nástroje, ale nože, kliešte a háky – to bola mučiareň.


  A niekde uprostred tohto šialenstva sa skrýva Ma.


  Jericho postupoval ďalej, srdce mu divo bilo a nohy kládol pred seba, akoby kráčal po tenkom ľade. Keď prišiel ku kobkám, obrátil sa.


  Nejaký chlapec sa na neho díval.


  Bol nahý a špinavý, nemal viac ako päť rokov. Prsty mal zakvačené do pletiva, no oči apatické, takmer bez života, aké mávajú ľudia, čo sa utiahli hlboko do svojho vnútra. Jericho sa obrátil na opačnú stranu a uvidel v klietke dve polonahé dievčatká. Mladšie z nich ležalo na dlážke a asi spalo, staršie sa chrbtom opieralo o stenu a zvieralo v náručí plyšové zvieratko. Letargicky k nemu obrátilo opuchnutú tváričku a uprelo na neho tmavé, smutné oči. Akoby pochopilo, že tento človek nepatrí medzi osoby, ktoré sem zvyčajne chodia.


  Otvorilo ústa.


  Jericho pokrútil hlavou a priložil si na ústa ukazovák. Dievčatko prikývlo. So zbraňou vo vystretej ruke sa obzeral na všetky strany, istil sa a prenikal hlbšie a hlbšie do pekla malých cisárov. Ďalšie deti. Iba niektoré ho zaregistrovali. Tým, čo zdvihli hlavy, naznačil, aby čušali. Od klietky ku klietke to bolo horšie. Špina, rozklad, apatia, strach. Na zafúľanej deke ležalo dojča. Do mreže vrazilo niečo tmavé a vybrechlo na neho, až inštinktívne cúvol, obrátil sa a zatajil dych. Rovno pred sebou zaregistroval pôvod sladkastého pachu. Počul bzukot múch a čosi sa mihlo po zemi…


  Vyvalil oči a prišlo mu zle.


  Bol to iba okamih nepozornosti, ale stratil kontrolu. Začul šuchot krokov, na zátylku pocítil závan chladného vzduchu a potom na neho niečo skočilo, strhlo ho dozadu, začalo ho tĺcť a kričať nezrozumiteľné slová…


  Žena!


  Jericho napol svaly a zasadil jej úder lakťom. Útočníčka zvrieskla. V tej trme-vrme ju spoznal, bola to Maova žena, alebo akú rolu v tom hrôzostrašnom príbehu hrala, pritisol ju k stĺpu a priložil jej glocka k spánku. Ako sa sem dostala? Videl ju odchádzať, ale nezbadal, že by sa vrátila. Má teda pivnica viac vchodov? Azda mu napokon Ma predsa unikol?


  Nie, sám si je na vine. Cestou od auta do fabriky nebol dosť pozorný, nemal spúšťať zrak z monitora. Len vtedy sa mohla vrátiť, a…


  Zacítil pálčivú bolesť.


  Jej opätok sa mu zavŕtal do nohy. Jericho sa zahnal a dlaňou ju udrel po tvári. Žena sa ako divá zmietala v jeho zovretí. Chytil ju za hrdlo a silnejšie pritisol k stĺpu. Kopala ho, no potom prekvapujúco prestala klásť odpor a len sa na neho nenávistne dívala.


  V jej očiach uvidel odlesk toho, čo videla ona.


  Rýchlo ju pustil, prudko sa obrátil a zaregistroval Maa, ako v grotesknom postoji letí vzduchom priamo na neho a vo vystretej ruke zviera obrovský nôž. Nemá čas vystreliť, nemá čas ujsť, nemá čas vôbec na nič, iba…


  Jericho sa prikrčil.


  Nôž skĺzol, zasvišťal vzduchom, a Maovej žene vytryskol z hrdla prúd krvi. Ma sa zapotácal, vyvedený z rovnováhy vlastnou kinetickou energiou, cez okuliare postriekané krvou sa díval na padajúcu ženu a zavesloval rukami. Jericho mu glockom udrel po zápästí a nôž zarinčal na zemi. Odkopol ho, kopol Maa do brucha, a keď padal, zasadil mu druhú ranu do ramena. Ma zastonal a zvalil sa na štyri. Okuliare mu skĺzli z nosa. Poloslepý hmatal naokolo, pozviechal sa a s rukami nad hlavou ukazoval prázdne dlane.


  „Nemám zbraň,“ chrčal. „Som bezbranný.“


  „Tu je oveľa viac bezbranných,“ fučal Jericho s glockom namiereným na nepriateľa. „Načo to bolo dobré?“


  „Poznám svoje práva.“


  „Aj tie deti majú práva.“


  „To je iné. Tomu nemôžete rozumieť.“


  „Ani tomu nechcem rozumieť!“


  „Nesmiete mi ublížiť.“ Ma pokrútil hlavou. „Som chorý človek. Nesmiete strieľať na chorého.“


  Jericho sa v prvom momente nezmohol na odpoveď. Stále držal Maa v šachu namierenou zbraňou a videl, ako sa mu vlnia pery.


  „Nebudete strieľať,“ v návale sebaistoty povedal Ma.


  Jericho mlčal.


  „A mám vám povedať prečo?“ Pery sa mu roztiahli do úškrnu. „Lebo to cítite. Aj vy to cítite. Je to fascinácia. Krása. Keby ste cítili to, čo ja, nemierili by ste na mňa zbraňou.“


  „Zabíjate deti,“ zachrípnuto vyštekol Jericho.


  „Spoločnosť, ktorú reprezentujete, je veľmi pokrytecká. Sám ste pokrytec. Chudák. Ste len úbohý, bezvýznamný policajt v úbohom, bezvýznamnom svete. Uvedomujete si vôbec, že ľuďom, ako som ja, závidíte? My sme dosiahli stupeň slobody, o ktorom sa vám iba sníva.“


  „Ty sviňa!“


  „Sme oveľa ďalej!“


  Jericho zodvihol zbraň. Ma okamžite zareagoval. Vystrašene zodvihol ruky nad hlavu a opäť pokrútil hlavou.


  „Nie, nie, to nesmiete. Som chorý, veľmi chorý.“


  „Máte pravdu, ale potom ste sa nemali pokúsiť ujsť.“


  „Ja som sa pokúsil ujsť?“


  „Pravdaže, práve teraz.“


  Ma zažmurkal. „Ale ja nikam neutekám.“


  „Ale utekáte. Ma. Pokúšate sa ujsť. Práve v tomto okamihu. Takže som nútený…“


  „Nie. Nie! To ne…“


  Jericho mu strelil do ľavého kolena. Ma zvrieskol, zrútil sa na zem a jačal ako zmyslov zbavený. Jericho sklonil glocka a unavene si k nemu čupol. Bolo mu zle. Na vracanie. Bol na smrť unavený a zároveň mal pocit, že už nikdy v živote pokojne nezaspí.


  „Nie, to nesmiete!“ ziapal Ma.


  „Tak si sa nemal pokúšať o útek,“ zamrmlal Jericho. „Hajzeľ!“


  Polícia sa dostavila do fabriky za rutinných dvadsať minút a správala sa k Jerichovi, akoby aj on bol pedofil. Bol taký unavený, že sa ani nerozčuľoval, iba informoval policajtov, že by v záujme nerušeného služobného postupu mali zavolať na isté telefónne číslo. Službukonajúci komisár sa zatváril namrzene, no šiel telefonovať. Keď sa vrátil, bol ako vymenený a priam s detským ostychom podával telefón Jerichovi.


  „Máte telefón, pán Jericho.“


  Bol to Patrice Che, Jerichov vysokopostavený kamarát zo Šanghaja. Kým razia v Lan-čou odhalila skupinu pedofilov, ale nepreukázala nijaké spojenie s Rajom malých cisárov Jerichova informácia, že Raj našiel a hada zneškodnil, mu osladila koniec pracovného času.


  „O akom hadovi to hovoríš?“ spýtal sa nechápavo Che.


  „Kašli na to,“ odvetil Jericho. „Kresťanské rozprávočky. Môžeš zariadiť, aby som tu nemusel tvrdnúť?“


  „Máš u mňa jednu láskavosť.“


  „Kašlem na tvoje láskavosti. Jednoducho ma odtiaľto dostaň.“


  Túžobne si želal čo najrýchlejšie vypadnúť z opustenej fabriky v Šen-čene. Preukazovali mu úctu, akej sa inak dostáva iba národným hrdinom alebo veľmi slávnym zločincom, ale dovolili mu odísť až o ôsmej. Na letisku vrátil auto, nastúpil do najbližšieho lietadla do Šanghaja a počas letu si skontroloval odkazovú schránku.


  Zháňal ho Tchu Tchien.


  Zavolal mu.


  „Ale, nič zvláštne,“ povedal Tchu. „Len som ti chcel povedať, že tvoje sledovanie prinieslo ovocie. Konkurencia priznala krádež dát. Už sme sa pozhovárali.“


  „Super,“ odvetil Jericho bez väčšieho nadšenia.


  „A ako to dopadlo?“


  „Sľúbili, že s tým prestanú.“


  „A to je všetko?“


  „Ale veď to je výborné. A ja som im tiež sľúbil, že s tým prestanem.“


  „Čože?“ Jericho mal pocit, že zle počul. Keď sa ukázalo, že Tchienovu firmu niekto infiltroval trójskymi koňmi, Tchu bol rozčúlený do nepríčetnosti. Bol ochotný dať čokoľvek, len aby dostal do rúk tú zberbu hnusných pijavíc a švábov, ako sa sám vyjadril, čo si dovolila vysliediť jeho obchodné tajomstvá. „Aj ty si im…“


  „Ale to som ešte nevedel, že sú to oni.“


  „A aký je v tom rozdiel?“


  „Máš pravdu, žiadny.“ Tchu sa zasmial, evidentne mal skvelú náladu. „Prídeš si v pondelok zahrať golf? Pozývam ťa.“


  „To je od teba veľmi milé, Tchien, ale…“ Jericho si pretrel oči. „Môžem ti odpovedať neskôr?“


  „Čo sa deje? Zle si sa vyspal?“


  Číňania zo Šanghaja sú iní. Priami, otvorení, ako Taliani, a Tchu Tchien je asi najtalianskejší šanghajský Číňan zo všetkých. Mohol by spievať Nessun Dorma,


  „Aby som povedal pravdu, som úplne zničený,“ vzdychol si Jericho.


  „Počuť ti to na hlase,“ skonštatoval Tchu. „Znie ako mokrý vecheť. Akoby si ho potreboval zavesiť na šnúru a vysušiť. Čo sa deje?“


  Keďže tlstý Tchu bol napriek svojmu egocentrizmu jedným z mála ľudí, ktorým Jericho dovolil preniknúť do svojho vnútra, všetko mu vyrozprával.


  „To sú veci,“ s úžasom poznamenal Tchu po chvíli úctivého ticha. „Ako sa ti to podarilo?“


  „Veď som ti to práve povedal.“


  „Nie, mám na mysli, ako si na neho prišiel? Ako si vedel, že je to práve on?“


  „Nevedel som to. Ale všetko tomu nasvedčovalo. Webová stránka bola ako katalóg najstrašnejších ohavností, kde sa muži vrhajú na dojčatá a ženy sa nechajú ukájať malými chlapcami, aby ich potom dorazili sekerou. Mali tam aj obyčajné filmy a fotky, ale človek si mohol dať aj 3D okuliare a mnohé veci sledovať naživo, čo tých sviniarov ešte väčšmi dráždilo.“


  „Odporné.“


  „Ale najmä mali chatroom, kde si maniaci vymieňali skúsenosti a vystatovali sa svojimi zvrhlosťami. Dávajú si rôzne mená, akúsi virtuálnu identitu. Ma tam vystupoval ako Vodný duch, lenže toto nie je prostredie pre pedofilov. Oni sú skôr konvenční a neradi tárajú do mikrofónu, i keď vedia, že im deformuje hlas. Oveľa radšej tie svoje svinstvá naťukajú na starej dobrej klávesnici a Ma sa, samozrejme, nedal zahanbiť a poriadne sa odviazal. Tak mi zišlo na um, že by som sa mohol pridať.“


  „Veď sa ti musel prevracať žalúdok.“


  „Ja mám jeden vypínač v hlave a druhý v bruchu. Zvyčajne sa mi podarí vyradiť aspoň jeden.“


  „A v tej pivnici?“


  „Ale, Tchien,“ vzdychol si Jericho. „Veď keby sa mi to tam podarilo, nemusel by som ti to celé svinstvo vykladať.“


  „Prepáč. Prosím, pokračuj.“


  „Takže si predstav, že máš online kopu návštevníkov, medzi nimi aj tú samoľúbu sviňu Maa. Jasné, že sa vydáva za návštevníka, ale po chvíli človek cíti, že vie jednoducho priveľa, a okrem toho je taký utáraný, že ti musí preblysnúť hlavou, že je minimálne jedným z iniciátorov, a po chvíli ti už je jasné, že je to on. Podrobil som jeho príspevky sémantickej analýze: špecifické výrazové prostriedky, preferované slovné spojenia, gramatické zvláštnosti – počítač ti zúži pole, ale ešte stále ostávajú stovky internetových pedofilov so záznamom v trestnom registri, ktorí prichádzajú do úvahy. Tak som ho dal analyzovať, kým bol online a písal. Prezradil ho rytmus úderov do klávesnice. Alebo aspoň takmer. Napokon ostali už len štyria.“


  „A jedným z nich bol Ma.“


  „Áno.“


  „Ale ty si bol presvedčený, že je to on.“


  „Na rozdiel od polície. Oni boli, naopak, presvedčení, že Ma jediný z tých štyroch neprichádza do úvahy.“


  „Tak preto tá partizánska akcia.“ Tchu sa odmlčal. „Všetka česť, ale nespomínal si náhodou, že na tejto práci je príjemné to, že sa človek bije iba s počítačovými vírusmi?“


  „Veď ja sa už ani nechcem biť,“ unavene si vzdychol Jericho. „Nechcem vidieť mŕtvych, dokaličených ani zneužitých ľudí, už nechcem strieľať, ani nechcem, aby strieľali na mňa. Mám toho dosť, Tchien.“


  „Si si istý?“


  „Stopercentne. Toto bolo naposledy.“


  Po návrate domov, ktorý už dávno nebol domovom, ale zmenil sa na sklad sťahovacích škatúľ, čo si za niekoľko týždňov pobalil a vlastný život degradoval na akési živorenie zo škatule, akoby ani nebol jeho a musel ho neporušený vrátiť do požičovne, sa Jericha odrazu zmocnil strach, že to prehnal.


  Krátko po desiatej vystúpil z taxíka pred mrakodrapom v Pchutungu, ktorý o niekoľko dní definitívne opustí, a nasťahuje sa do rozprávkového bytu. No vždy, keď zavrel oči, v duchu uvidel rozkladajúce sa dojča na dlážke kobky a na ňom húf potkanov, ktorých pritiahol pach mäsa, videl Maov nôž, ako sa na neho zaháňa, znova prežíval okamih smrteľnej hrôzy – ako film, ktorý sa mu už nikdy nepodarí vymazať z mysle, a ktorý aj z jeho krásneho nového bytu urobí dom hrôzy. Skúsenosť mu hovorila, že myšlienka je ako mrak na oblohe a časom každý obraz vybledne, no kým sa tak stane, bude to ešte strastiplná cesta.


  Keby len nevzal tú prekliatu robotu!


  Rúham sa, pomyslel si. V podmieňovacom spôsobe striehne zúfalstvo, nemá zmysel spriadať alternatívy, ktoré alternatívami ani nie sú, lebo každý človek má iba jednu cestu. Veď ani nevie s istotou povedať, či si tú cestu vybral sám, alebo mu ju ktosi vybral, či sa sám rozhodol, alebo niekto o tom rozhodol, a zrazu sa opäť objavila nástojčivá otázka: Kto to vyberá, kto o tom rozhoduje? Panebože! Azda je človek médiom vopred určených pochodov? Mal vôbec možnosť vybrať si, či prácu prijme? Iste, mohol odmietnuť, ale neurobil to. Nie je to popretie akejkoľvek predstavy o slobodnom rozhodovaní? Musel nasledovať Joannu do Šanghaja? Človek kráča cestou, na ktorú sa vydal, nijaká voľba teda nejestvuje.


  Banálne poznanie trpkej pravdy. Možno by mal začať písať múdre knihy. Kníhkupectvá na letiskách sú plné poradcov. Videl už aj poradcov, ktorí varujú pred poradcami.


  Ako môže byť človek čulý a zároveň taký unavený?


  Mohol by ešte niečo zabaliť.


  Zapol nástenný monitor a našiel nejaký dokumentárny film BBC – na rozdiel od väčšiny obyvateľstva mohol nerušene prijímať legálne i nelegálne zahraničné vysielanie – a začal hľadať prázdnu škatuľu. Spočiatku vôbec nevnímal, čo hovoria, no potom ho to zaujalo. To je ono. Téma príjemne vzdialená od hnusu, s ktorým sa boril v posledných dňoch.


  „Presne pred rokom,“ povedala moderátorka, „24. mája 2024, sa Valné zhromaždenie OSN zaoberalo dramatickým vyostrením čínsko – amerických vzťahov, ktoré malo vojsť do dejín ako…“


  LUNÁRNA KRÍZA


  Jericho si vytiahol z chladničky pivo a sadol si na kartónovú škatuľu. Dokument sa zaoberal hrozbou predchádzajúceho leta, vrátil sa však ešte o dva roky späť, do roku 2022, niekoľko mesiacov po zriadení americkej základne na severnom póle Mesiaca. Spojené štáty začali v Mare Imbrium ťažiť izotop vzácneho plynu hélium-3, čím dali do pohybu čosi, o čom dosiaľ snívali iba národohospodárski romantici a autori vedecko-fantastických románov. Mesiac, prirodzene, hral kľúčovú úlohu pri dobýjaní slnečnej sústavy – bol odrazovým mostíkom na Mars, miestom výskumov, teleskopickým okom vidiacim až na hranicu vesmíru. Z čisto ekonomického hľadiska bola cesta na Mesiac v porovnaní s Marsom pomerne lacnou zábavkou. Stačilo menej paliva, rýchlo sa dalo dostať hore i naspäť. Filozofi odôvodňovali cesty na Mesiac spirituálnymi argumentmi, dúfali v potvrdenie existencie alebo neexistencie Boha, a očakávali, že lepšie pochopia hodnotu ľudského druhu Homo sapiens. Akoby na to bola potrebná kamenistá guľa vzdialená tristošesťdesiattisíc kilometrov.


  Súčasne sa zdalo, že pohľad na spoločný krehký domov z takého veľkého odstupu bude mať pozitívny vplyv na mierové riešenia konfliktov. Jedinou spornou otázkou ostávala ekonomická využiteľnosť satelitu. Na Mesiaci nebolo zlata, diamantov ani ropy. No aj keby tam boli, náklady na ich ťažbu by z komerčného hľadiska boli absurdné. Keď George W. Bush roku 2004 prorocky vyhlásil, že „objavíme na Mesiaci a na Marse zdroje, ktoré presiahnu našu predstavivosť a posunú hranice našich snov“, znelo to vzrušujúco, naivne a dobrodružne, lenže kto už bral Busha vážne? Amerika plytvala silami vo vojnách a bola na najlepšej ceste zruinovať svoju ekonomiku i medzinárodnú povesť. Sotva by sa našlo niečo, čo by znelo pomýlenejšie, než predstavy vtedajšieho prezidenta o novom Eldoráde. Navyše, keď NASA nemala finančné prostriedky.


  A predsa.


  Vyhlásenie Američanov, že do roku 2020 vyšlú na Mesiac ďalších astronautov, vyvolalo na celom svete hektickú aktivitu. Hoci nikto nevedel, čo na Mesiaci vlastne je, rozhodne to nehodlali opäť prenechať Američanom, najmä ak tentoraz evidentne nemalo ísť o symboliku zanechavánia stôp a vztyčovania vlajok, ale o jednoznačnú ekonomickú nadvládu. Európska ESA ponúkla technickú podporu. Nemecká DLR sa zamilovala do predstavy vlastnej mesačnej základne. Francúzska EADS ako hnací motor ESA uprednostňovala francúzske riešenie. Z Číny zaznelo, že o niekoľko desaťročí bude mať ťažba nerastov na Mesiaci rozhodujúci podiel na svetovej ekonomike, najmä pokiaľ pôjde o ťažbu hélia-3. Naň si robili chúťky aj Roskosmos a ruská Energia Rocket and Space Corporation, ktorá ohlásila dokončenie lunárnej základne do roku 2015, čo podnietilo Indiu, aby okamžite vyslala na polárnu obežnú dráhu Mesiaca sondu s poetickým menom Chandrayaan-1 a pokúsila sa zistiť, ako by sa Mesiac dal ekonomicky zhodnotiť. So zreteľom na jednoznačný podtón Bushovej doktríny, že Amerika pôjde do tejto aktivity sama, stretli sa zástupcovia ruských a čínskych úradov vesmírneho letectva na rokovaniach o spoločnom podniku, zaktivizovala sa aj japonská JAXA, a všetci mali odrazu veľmi naponáhlo absolvovať zdvorilostnú návštevu u pani Luny a presvedčiť sa o jej rozprávkovom bohatstve, akoby to bolo len tak – zaletieť tam, vybagrovať, čo sa dá a zhodiť to na vlastné územie. Jedna prognóza bola smelšia ako druhá, až kým neprišiel Julian Orley a neurobil v tom jasno.


  Najbohatší muž sveta sa spojil s Američanmi.


  Výsledok bol, jemne povedané, prelomový. Keďže vďaka Orleyho rozhodnutiu bol víťaz vopred jasný, preteky štátov o mimozemské suroviny sa skončili skôr, než sa vôbec začali. V jeho rozhodovaní nehrali rolu sympatie, ale fakt, že notoricky podvyživená NASA mala napokon predsa len viac peňazí a lepšiu infraštruktúru, ako všetci ostatní dohromady. Azda s výnimkou Číny. Tá sa v deväťdesiatych rokoch prihlásila k plánu preraziť aj smerom do kozmu, a hoci začala skromne a s celkovým rozpočtom, ktorý dosahoval sotva desatinu amerického, patriotizmus a virulentné veľmocenské ambície jej dávali krídla. Od roku 2014 však čínske vesmírne letectvo financoval istý Čeng Pchang-Wang, rozpočet už dosiahol takmer rovnakú výšku ako nároky, a jediné, čo ešte trocha haprovalo, bolo know-how, aj to však Peking plánoval vyriešiť.


  Čeng bol veľkňazom technologického koncernu s celosvetovou pôsobnosťou a jeho najväčšou ambíciou bolo dostať Čínu na Mesiac skôr, než sa to podarí Američanom, a začať tam s ťažbou hélia-3. Médiá ho s obľubou titulovali Orley Východu. S Britom ho skutočne spájal obrovský majetok a navyše disponoval armádou prvotriednych konštruktérov a vedcov. Čeng-Group horúčkovito pracovala na realizácii kozmického výťahu, lebo vedeli, že Orley sa usiluje o to isté. Lenže kým Orley cieľ dosiahol, čengovcom sa problém nepodarilo vyriešiť. Skonštruovali síce termojadrový reaktor, lenže stále ťahali za kratší koniec, pretože Orleyho model bol bezpečnejší a efektívnejší. Strana bola čoraz nervóznejšia. Tlačili na Čenga, aby konečne prezentoval výsledky, prinajhoršom aj tak, že dá lídrovi ponuku, ktorá sa nebude dať odmietnuť. Starý Čeng teda zašiel s Orleym na večeru a naznačil mu, že Peking by mal v budúcnosti záujem o spoluprácu.


  Orley odvetil, že mu Peking môže vyliezť na hrb. Ale že by sa potešil, keby sa s ním Čeng podelil o ďalšiu flašku toho fantastického tignanella.


  A prečo by si nemohli podeliť všetko? – spýtal sa Čeng.


  A čo by to bolo?


  Predsa peniaze, veľa peňazí. Moc, slávu i vplyv.


  Peňazí má dosť.


  Iste, ale Čína je vyhladovaná a mimoriadne motivovaná, oveľa väčšmi než zmľandravená obézna Amerika, ktorá nevie zabudnúť na finančnú krízu z roku 2009, a preto sa ešte stále poriadne nerozbehla. Sedemdesiat percent Američanov odpovedá na otázku, čo ich čaká v budúcnosti, veľmi depresívne, kým v Číne každý s radosťou víta nový deň.


  To je síce pekné, povedal Orley, ale či by predsa len radšej neprešli na ornellaia.


  K ničomu to neviedlo a každý pokus zrealizovať ťažbu tradičnou raketovou technikou by bol ekonomicky neefektívny a čínske vesmírne letectvo by priviedol do straty. Strana sa však s detinskou zanovitosťou rozhodla urobiť práve to v nádeji, že Čeng a mozgové kapacity z China National Space Administration sa v dohľadnom čase vzchopia. A pretože Spojené štáty bez škrupúľ vypustili ťažobnú techniku akurát na to miesto na povrchu Mesiaca, kde geológovia predpokladali najväčší výskyt hélia3, do hraničnej oblasti Mare Imbrium, prepravila Čína s vynaložením obrovskej námahy a prostriedkov komponenty na stavbu mobilnej čínskej základne a solárne taviace pece presne na to isté miesto, do tesnej blízkosti konkurenta, a 2. marca 2023 začala s vlastnou ťažbou. Američania sa najprv zatvárili prekvapene, potom naradostene. Číňanov na Mesiaci srdečne privítali, prehodili pár slov o svetovom dedičstve a bratstve medzi národmi, a viac sa nestarali o dojímavé úsilie prišelcov vydolovať z mesačného prachu mizerné množstvo hélia-3.


  Tak to pokračovalo až do 9. mája 2024.


  Obe krajiny v posledných mesiacoch postupne rozšírili ťažbu. V ten deň sa odohral poplašný rozhovor medzi americkou mesačnou základňou a Houstonom. Vzápätí došla do Bieleho domu alarmujúca správa, že čínski astronauti vedome a úmyselne prekročili ťažobné hranice a obsadili americké územie. Spojené štáty to považujú za provokáciu a hrozbu. Do Bieleho domu povolali čínskeho veľvyslanca, obvinili Peking z narušenia hraníc a vyzvali ho, aby bezodkladne obnovil predchádzajúci stav. Komunistická strana si vyhradila, že preskúma skutkový stav, a 11. mája vyhlásila, že si nie je vedomá nijakého zavinenia. Ak hranice neboli oficiálne dohodnuté, nemožno ich ani narušiť. Washington predsa musí vedieť, aký má ostatný svet názor na to, že Spojené štáty pohrdli všeobecnými ustanoveniami Vesmírnej dohody a konkrétnej Lunárnej zmluvy a nastolili tento stav. Ako im teda mohla zísť na um scestná myšlienka rozdeliť hranicami nebeské teleso, ktoré v súlade s týmito právnymi predpismi nepatrí nikomu? A či sa Amerika naďalej mieni zaoberať touto zbytočnou diskusiou, a radšej sa neuspokojí so svojou prevahou, ktorú jej predsa nikto neupiera?


  Spojené štáty to pochopili ako urážku. Mesiac je ďaleko, zo Zeme nikto nemôže s istotou povedať, kto prenikol na čie územie. Lenže 13. mája oznámila lunárna základňa zadržanie čínskeho astronauta Chuaa Liweja, ktorý podľa hlásenia snoril na americkej ťažobnej stanici, automatizovanom zariadení, takže tam sotva prišiel so zámerom pri čaji a zákuskoch si poklebetiť o počasí na Mesiaci. K vyostreniu situácie prispela aj okolnosť, že Chua bol veliteľom čínskej základne, vysokopostaveným dôstojníkom, ktorému vôbec neposkytli možnosť vysvetliť vlastnú verziu udalostí. Peking zúril a mimoriadne dôrazne protestoval. Na ministerstve štátnej bezpečnosti sa predháňali v opisovaní utrpenia, ktorému je Chua na odľahlej lunárnej základni vystavený, a požadovali jeho okamžité prepustenie, čo Washington dobromyseľne ignoroval, načo čínska posádka prenikla na americké územie, teraz už oficiálne, aj s pilotovanými vozidlami a ťažobnými robotmi – aspoň tak sa to medializovalo. V skutočnosti šlo o nešťastného malého robota, ktorý omylom narazil do amerického stroja a pritom sa úplne zdemoloval. O vozidlách v množnom čísle nemohlo byť ani reči, v hre bolo jediné čínske vozidlo, a z posádky sa vykľuli dve bezradné a dezorientované ženy, ktoré mali v záujme politického zápolenia predstierať inváziu, kým americkí astronauti na základni nechápali, prečo musia nešťastného Chua zadržiavať, a preto sa mu to aspoň všemožne usilovali spríjemniť.


  Lenže na Zemi to nikoho nezaujímalo.


  Namiesto toho ožili strašidlá, o ktorých si už všetci mysleli, že sú definitívne zlikvidované. Imperializmus kontra červená vlna. V istom zmysle bol ten rozruch dokonca opodstatnený, veď v skutočnosti vôbec nešlo o hŕstku astronautov ani o pár štvorcových kilometrov terénu, ale výhradne o to, kto hore rozhoduje a kto by rozhodoval, keby sa ďalšie štáty pokúsili zmocniť časti Mesiaca. Washington okamžite pohrozil sankciami, zmrazil čínske kontá v bankách, zablokoval čínske lode v amerických prístavoch a vyhostil čínskeho veľvyslanca, čo zasa vyprovokovalo Peking k vyhrážkam, že ak Američania okamžite neuvoľnia kontá a lode a neoslobodia Chuaa, Čína bude nútená podniknúť rázne kroky proti americkej ťažbe. Amerika trvala na ospravedlnení a vyhlásila, že zatiaľ nemá v úmysle čokoľvek a kohokoľvek pustiť. Peking ohlásil útok na americkú stanicu. Napodiv sa nik nespýtal, ako chcú nemohúce taikonautky na nehostinnom hornatom severnom póle obsadiť obrovskú, z veľkej časti pod povrchom sa rozprestierajúcu stanicu, a keď Washington pohrozil protiútokom na čínsku ťažobnú základňu a čínske zariadenia na Zemi, každého prešla chuť na podobné otázky.


  Svet ovládol strach.


  Do krvi urazené veľmoci sa o to vôbec nestarali, ba azda ich to ešte väčšmi podnecovalo, aby vo vzájomnom osočovaní nerušene pokračovali. Obe strany si vyhadzovali na oči, že zbroja vo vesmíre a že na Mesiaci rozmiestnili zbrane, správy boli plné simulovaných atómových stretov na vzdialenej planéte, ktoré hrozili, že sa rozšíria aj na Zem. Kým BBC prinášala zábery vybuchujúcich vesmírnych staníc a v rozpore s fyzikálnymi zákonmi ich sprevádzala ohlušujúcim rachotom, posádky lunárnych základní mali prísne zakázané spolu komunikovať. Keď už napokon nikto nevedel, čo robí ten druhý a o čo tu vlastne ide, pravda, okrem zachovania vlastného imidžu, rozhodla sa OSN rázne zakročiť.


  Stará mrcina diplomacie mala vytiahnuť uviaznutú káru z marasu. Dňa 22. mája 2024 sa zišlo Valné zhromaždenie Organizácie Spojených národov. Čína vyhlásila, že vzhľadom na skutočnosť, že nemá vesmírny výťah, nemá ani možnosť transportovať na Mesiac zbrane, čo však pre Ameriku, naopak, nie je problém. Ergo treba za agresora vyhlásiť Spojené štáty, ktoré nespochybniteľne rozmiestnili na Mesiaci zbrane, čím opätovne porušili Lunárnu zmluvu, ako sa, mimochodom, v ich prípade už pomaly stáva pravidlom. Čína absolútne nemala v úmysle zbrojiť, ale vzhľadom na sústavné provokácie je nútená začať sa vážne zaoberať otázkou sebaobrany. V podobnom duchu sa vyslovili Američania. S agresiou mala začať Čína, a v prípade, že by Spojené štáty niekedy pristúpili k vyzbrojovaniu Mesiaca, potom iba ako odpoveď na úplne zbytočné porušenie hraníc zo strany Číny.


  Spojené štáty nijakú hranicu neporušili.


  Tak fajn. A nemajú na Mesiaci ani zbrane.


  Ba áno.


  Ba nie.


  Ba áno.


  Generálny tajomník OSN s unaveným rozhorčením odsúdil konanie Číny i zadržanie čínskeho astronauta Spojenými štátmi a vyhlásil, že svet si želá mier. To je fakt. V zásade si ani Peking a ani Washington nič iné neželajú, lenže čo imidž, ten nešťastný imidž! Čína so škrípajúcimi zubami ustúpila až 4. júna 2024, a to bez akejkoľvek zmienky o rezolúcii OSN, ktorá už evidentne stratila aj tú symbolickú moc, čo ešte mala. V skutočnosti si ani jedna z krajín nemohla, alebo nechcela dovoliť otvorený konflikt. Čína sa stiahla z amerického územia, čo spočívalo v tom, že taikonautky odtiahli zničený ťažobný mechanizmus. Chua sa dostal na slobodu, došlo k odblokovaniu čínskych lodí i účtov a diplomati sa vrátili na svoje posty. Situáciu spočiatku sprevádzali silácke gestá a nedôvera. Na politickej úrovni zavládla ľadová doba, čo na istý čas ochromilo aj ekonomiku. Julian Orley plánoval roku 2024 otvoriť hotel na Mesiaci, no musel sa svojho plánu na neurčitý čas vzdať, a ťažba hélia-3 na oboch stranách viazla.


  „Až 10. novembra 2024,“ vyhlásila s vážnou tvárou moderátorka, „bol po prvý raz od sporu obnovený dialóg medzi Spojenými štátmi a Čínou, a to pri príležitosti svetového ekonomického samitu v Bangkoku, a od tých čias sa medzi sporovými stranami opäť ozývajú zmierlivé tóny.“ V hlase jej zaznieval dramatický pátos. „Svet sa iba o vlások vyhol eskalácii.“ A opäť miernejšie: „Spojené štáty prisľúbili Číne tesnejšie prepojenie na infraštruktúru Mesiaca, došlo k podpisu nových dohôd o vzájomnej pomoci v kozme a k rozšíreniu starých a Američania sa dohodli s Číňanmi o obchodných zmluvách, ktoré predtým viazli.“ A pozitívne, s chlácholivým úsmevom dodala: „Hrany sa obrúsili. Niekdajší rivali sa dnes vzájomne rovnako vehementne ubezpečujú o svojej dobrej vôli. Dôvod je jediný – ekonomika si vyžaduje spoluprácu. Prepojenie obchodných veľmocí USA a Číny by neznieslo vojnu, jeden i druhý by na nepriateľskom území ničili iba vlastné investície. Pokrytecky hovoria o tom, že v budúcnosti budú kooperovať ešte intenzívnejšie, no zrejme až teraz sa rozpúta ozajstný boj o ovládnutie Mesiaca. Celý vesmírny svet súperí o patenty Juliana Orleya, ktorý sa v týchto dňoch vydáva s pestrou, podozrivo mnohonárodnou skupinou vybraných hostí na cestu do kozmu, možno preto, že Spojené štáty prehodnotili svoje nároky na exkluzivitu, ale možno im iba chcú z diaľky ukázať našu malú, zraniteľnú planétu a pripomenúť im, že vojnové spory nemôžu mať víťaza. S touto nádejou sa dnes s vami lúčime a želáme vám dobrú noc.“


  Jericho vysal z fľaše zvyšok peny.


  Človek je veru čudná rasa. Lieta na Mesiac a zneužíva deti.


  Vypol televízor, kopol do kartónovej škatule a pobral sa do postele. Kiežby sa mu podarilo zaspať.


  21. MÁJA 2025


  VÝŤAH


  JASKYŇA


  „Stellar Dome bol pôvodne projektovaný do najvyššieho bodu, tam, kde sa nachádzajú krištáľová kupola a reštaurácia,“ vysvetľovala Lynn Orleyová v hotelovej hale. „Lenže potom sme narazili na niečo, čo nás prinútilo zmeniť plány. Skala nám poskytla alternatívu, akú by sme si nevymysleli ani vo sne.“


  Večer tretieho a posledného dňa pobytu na Isla de las Estrellas očakávala skupinu predohra k veľkému dobrodružstvu. Lynn ich zaviedla k širokému uzavretému priechodu v zadnej stene hotelovej haly.


  „Iste nikomu z vás neuniklo, že náš hotel vyzerá ako zaoceánsky parník, ktorý uviazol uprostred sopky. A táto sopka je oficiálne vyhasnutá.“ V radoch poslucháčov zavládol nepokoj. Najmä Momoka Omurová už v duchu videla tiecť prúdy lávy hotelovou halou a obávala sa, že by jej to mohlo definitívne pokaziť večer. „V jej vrchole a na bočných svahoch je teplota mierna. Príjemný chládok je ideálny na uskladnenie potravín a nápojov, ale aj na umiestnenie čerpadiel, generátorov a obslužných zariadení – práčovne, dielní a podobne. Hneď za mnou,“ ukázala na zadnú stenu, „mali byť kancelárie. No keď sme zavŕtali do skaly, po niekoľkých metroch sme narazili na deformáciu, ktorá sa rozšírila na jaskyňu a na jej konci…“


  Priložila dlaň na skener a dvere sa otvorili.


  „… sme objavili Stellar Dome.“


  Za priechodom smerovala nadol zalomená chodba s nahrubo otesanými stenami, takže ďalej nebolo vidieť. Na tvárach hostí sa zračili zvedavosť, vzrušenie i nedočkavá radosť. Iba Momoka Omurová po ubezpečení, že sa neuvarí v žeravej láve, akoby stratila záujem, a len sa uprene dívala na strop.


  „Má ešte niekto otázku?“ Lynn sa tajomne usmiala. „Nie? Tak teda poďme.“


  Zahalila ich spleť prirodzene znejúcich zvukov. Ozývalo sa praskanie, dunenie, šumenie i ťapkanie, a do toho orchestrálny podklad vytváral ilúziu nadčasovej reality. Bol to Lynnin nápad zaútočiť na city, ale neskĺznuť pritom do gýča, a naozaj to zaberalo. Zvuky na hranici počuteľnosti, ktoré mali decentným spôsobom navodiť náladu, si vyžiadali komplikované technické inštalácie, no výsledok prekonal všetky očakávania.


  Dvere za nimi sa zatvorili a odrezali priestor od vzdušnej, prepychovej atmosféry hotelovej haly.


  „Tento úsek sme vytvorili my,“ povedala Lynn. „Ale hneď za ohybom je to už dielo prírody. Jaskynný systém sa tiahne celým východným svahom sopky, dalo by sa tam prechádzať hodiny a hodiny, ale z bezpečnostných dôvodov sme priechody uzavreli. Aby ste sa nám v srdci Ostrova hviezd nepostrácali.“


  Za ohybom sa chodba výrazne rozšírila a stmavla. Po zrnitom čadiči sa mihali tiene, akoby čudesné vyplašené zvieratá unikali do bezpečia pred hordou turistov. Zvuk vlastných krokov k nim doliehal spredu i zozadu.


  „Ako vzniká takáto jaskyňa?“ Bernard Tautou sa zaklonil. „Už som ich zopár videl, ale vždy som sa zabudol spýtať.“


  „Príčiny vzniku môžu byť rôzne – geologické napätie, prienik vody, odplavovanie horniny. Sopky majú poréznu štruktúru, keď vychladnú, zanechávajú dutiny. V tomto prípade ide pravdepodobne o kanály, ktorými odtekala láva.“


  „No super,“ vyprskol Donoghue. „Skončili sme v stoke.“


  Chodba opísala krivku, zúžila sa a vzápätí sa rozšírila na priestor približne kruhového tvaru. Na stenách bolo vidieť motívy ako z čias úsvitu ľudských dejín, niektoré namaľované, iné vyryté do skaly. Na návštevníkov vyskakovali z polotieňa bizarné bytosti s tmavými očami, rohmi a chvostmi a čudnými pokrývkami hlavy pripomínajúcimi helmy s anténkovitými výrastkami. Niektoré mali oblečenie, aké nosia kozmonauti. Videli bytosti akoby zrastené s komplikovanými strojmi. Obrovský pravouhlý reliéf zobrazoval bytosť podobnú človeku vo fetálnej polohe, ako obsluhuje nejaké páky a spínače. K tomu zaznievala spleť strašidelných zvukov.


  „Hrôza,“ rozkošnícky si vzdychla Miranda Winterová.


  „To dúfam,“ uškrnula sa Lynn. „Tu vidíte najzáhadnejšie výtvory ľudského snaženia, prirodzene, všetko sú reprodukcie. Napríklad tie figúrky v pruhovaných oblekoch objavili v Austrálii a traduje sa, že zobrazujú bohov blesku, bratov Yagjagbulu a Yabiringla. Niektorí vedci ich považujú za kozmonautov. A toto je zasa takzvaný boh Marsu, pôvodná kresba na skale mala šesť metrov a našli ju na Sahare. Tie postavičky vľavo, čo vyzerajú, akoby dvíhali ruky na pozdrav, zasa pochádzajú z Talianska.“


  „A toto?“ Eva Boreliusová si obzerala reliéf


  „To je náš parádny kúsok! Artefakt z mayskej doby. Náhrobok kráľa Pakala z Palenque, prastarého pyramídového mesta v Mexiku. Znázorňuje zostup panovníka do podsvetia, ktoré symbolizuje rozďavený hrtan obrovského hada.“ Lynn k nej pristúpila. „Čo na ňom vidíte?“


  „Ťažko povedať. Skôr to vyzerá, akoby sedel v rakete.“


  „Presne tak!“ zvolal Ögi a ponáhľal sa k nim. „A predstavte si, že za tento objav vďačíme môjmu švajčiarskemu krajanovi!“


  „Naozaj?“


  „Vy nepoznáte Ericha von Däniken?“


  „Nebol to ten fantasta?“ Boreliusová sa chladne usmiala. „Ten, čo všade videl mimozemšťanov?“


  „Bol to vizionár!“ opravil ju Ögi. „Vynikajúci vizionár!“


  „Prepáčte.“ Karla Krampová si odkašlala. „Ale všetky objavy vášho vizionára boli predsa vyvrátené.“


  „No a čo?“


  „Nechápem, prečo potom hovoríte, že bol vynikajúci vizionár?“


  „A viete vy, moja milá, koľkokrát bola vyvrátená Biblia?“ zvolal Ögi. „Svet bez fantastov by bol nudný, priemerný a zatuchnutý. Čo na tom, že nemal pravdu? Prečo by mal mať nárok na výnimočnosť iba ten, kto má pravdu?“


  „Prepáčte, ale ja som lekárka. Keď sa pomýlim, nikto z mojich pacientov nepovie, že som výnimočná lekárka.“


  „Lynn, prosím ťa, poď sem!“ zvolala Evelyn Chambersová. „Odkiaľ je toto? Títo vyzerajú, akoby lietali.“


  Všetci sa prekrikovali v prekvitajúcej nevedomosti. Obzerali si motívy a vášnivo o nich diskutovali. Lynn chodila od jedného k druhému, vysvetľovala a vyslovovala hypotézy. Prehistorickými kresbami a reliéfmi ich chcela naladiť na mystérium, ktoré ich očakávalo, a plán jej dokonale vyšiel. Po chvíli ich zhromaždila a vyviedla z galérie do ďalšej časti chodby, ktorá sa zvažovala ešte strmšie a bola ešte tmavšia – a teplejšia.


  „Čo je to za rámus?“ čudovala sa Miranda Winterová. „Bum, bum, je to v poriadku?“


  Naozaj, do zvukovej kulisy sa zamiešal dunivý rachot, vychádzajúci znútra hory, a navodil pocit ohrozenia. Nad skalami sa vznášali červenkasté mraky.


  „Niečo tam je,“ zašepkala Aileen Donoghueová. „Akési svetlo.“


  „Počkajte, Lynn,“ smial sa Marc Edwards. „Kam nás to vediete?“


  „Iste sme už poriadne hlboko, však?“ po prvý raz sa ozvala Rebecca Süová. Od príchodu ustavične telefonovala a s nikým sa nebavila.


  „Vzrušujúce,“ poznamenal O’Keefe.


  „Ale, prosím vás, je to iba divadlo,“ povýšenecky vyhlásil Warren Locatelli. „Chcú nám vsugerovať, že vstupujeme do iného sveta. Asi to má byť zemské jadro alebo jadro nejakej inej planéty, čo ja viem.“


  „Len počkajte,“ odvetila Lynn.


  „No čo také sa môže stať?“ Momoka Omurová sa usilovala situáciu bagatelizovať, ale v jej hlase bolo počuť, že v duchu už zasa vidí tiecť potoky lávy. „Najprv bola jedna jaskyňa, teraz bude druhá, super.“


  Lenže rachot a dunenie mohutneli.


  „No, ja si myslím, že…“ Evelyn Chambersová na okamih stratila reč a potom povedala: „Bože môj!“


  Dostali sa za ohyb. Vyrazila proti nim príšerná horúčava. Chodba sa rozšírila, všade pulzovala páľava. Niektorí hostia zastali, iní sa váhavo odvážili pokračovať v ceste. Vpravo sa skala otvorila a umožnila im pohľad do obrovského dutého priestoru, z ktorého vychádzali také hlasité dunenie a hučanie, že nepočuli vlastného slova. Priestor spolovice vypĺňalo jagavé jazero s vriacou a bublajúcou tekutinou, chrliace žltočervené fontány. Z rozbúrenej hladiny k stropu kupoly trčali čadičové ihlice a v odleskoch sa strašidelne mihotali. Lynn s tichou radosťou pozorovala strach, fascináciu a úžas, ktoré zachvátili jej hostí a uvidela Heidrun Ögiovú, ako sa zdvihnutými rukami chráni pred páľavou. Biele vlasy a biela pokožka akoby jej horeli. Keď neisto pristúpila bližšie, na okamih vyzerala, akoby vyšla rovno z pekla.


  „Preboha živého, čo je to?“ neveriacky hlesla.


  „Magmatická komora,“ pokojne vysvetlila Lynn. „Zásobáreň, ktorá zásobuje sopku magmou a plynmi. Takéto komory sa tvoria na slabých miestach zemskej kôry, keď tekutá hornina vystupuje z veľkej hĺbky nahor. Keď sa tlak v komore zvýši nad istú hranicu, láva začne stúpať nahor a dôjde k erupcii.“


  „Ale vraveli ste predsa, že sopka je vyhasnutá,“ čudoval sa Mukeš Nair.


  „V podstate áno.“


  Odrazu sa všetci začali prekrikovať. O’Keefe bol prvý, v ktorom skrslo podozrenie. Celý čas sa zamyslene a duchom neprítomne prechádzal popri priechode v bezpečnej vzdialenosti, ale teraz zamieril priamo doň.


  „Hej, mon ami!“ zavolal Tautou. „Nespáľte si vlasy.“


  „Pas de problème.“ O’Keefe sa s úškrnom obrátil. „Nemyslím, že by niečo také hrozilo. Však, Lynn?“


  Vystrel pravú ruku. Prstami sa dotkol povrchu skaly. Bol teplý, ale nie horúci. A úplne hladký. Pritisol naň dlaň a uznanlivo prikývol.


  „Kedy to v tejto sopke naposledy takto vyzeralo?“


  Lynn sa usmiala.


  „Geológovia vravia, že asi pred stotisíc rokmi. Ale nie takto vysoko. Magmatické komory sa zvyčajne nachádzajú v hĺbke dvadsaťpäť až tridsať kilometrov, okrem toho sú väčšie ako táto.“


  „Rozhodne ide o najlepšiu holografiu, akú som kedy videl.“


  „Robíme, čo môžeme.“


  „Holografiu?“ nechápala Sušma.


  „Presnejšie, ide o súhru holografickej projekcie a zvuku, farebného svetla a tepelných žiaričov.“


  Pristúpila k O’Keefovi a prstami poklopkala po povrchu projekčnej plochy, akoby si nebola istá, či sa nemýli. „Ale vyzerá úplne ako pravá!“


  „Pravdaže. Chceme predsa, aby ste sa bavili.“


  Všetci postupne ohmatávali obrazovku, s rešpektom odstupovali a opäť sa oddávali ilúzii. Chuck Donoghue prestal vtipkovať, Locatclli povýšenecky tárať. Ešte aj Momoka Omurová civela na digitálne lávové jazero a vyzerala, že ju to zaujalo.


  „Sme prakticky v cieli,“ povedala Lynn. „O niekoľko sekúnd budete môcť do komory vstúpiť, lenže to už bude vyzerať celkom inak. Zo vzdialenej minulosti podniknete cestu do budúcnosti našej planéty, do budúcnosti ľudstva.“


  Stlačila spínač ukrytý v skale. Na konci chodby sa vytvorila vysoká kolmá štrbina, z ktorej presvitalo tlmené svetlo. Hudba naberala na intenzite, mohutná a mystická, štrbina sa rozširovala a odkrývala pohľad dovnútra priestoru. Vzhľadom a rozmermi pomerne presne kopíroval holografické zobrazenie, ibaže v ňom netiekla láva. Namiesto toho sa nad bezodnou priepasťou hrdo vypínala empora. Oceľové konštrukcie viedli k radom komfortne vyzerajúcich sedadiel zoradených nad sebou, ktoré sa voľne vznášali nad priepasťou. Uprostred sa nachádzala transparentná plocha s rozmermi najmenej tisíc štvorcových metrov. Jej spodný koniec sa strácal v temnej hĺbke, vrchný siahal tesne pod strop kupoly a boky sa rozprestierali ďaleko za rady sedadiel.


  Na empore stál muž.


  Bol strednej, mierne zavalitej postavy a prekvapujúco mladistvého vzhľadu, hoci fúzy i dlhé, nad golierom zvlnené vlasy mal také prešedivené, že už len matne pripomínali popolavoplavý tón z predchádzajúcich rokov. Mal oblečené tričko so sakom, džínsy a kovbojské čižmy. Na prstoch prstene. Oči mu samopašne blčali a jeho úsmev žiaril ako reflektor na majáku.


  „Konečne ste tu,“ povedal Julian Orley. „Tak prosím: rock’n’roll!“


  Tim z úzadia pozoroval, ako si otec podáva ruky a objíma sa s hosťami. Veľký komunikátor Julian si získaval ľudí vľúdnosťou. Nadšene sa zoznamoval s ľudmi a ani mu nezišlo na um zaoberať sa tým, či sa aj oni chcú zoznámiť s ním. Práve to na ňom všetkých priťahovalo. Fyzikálne zákony ľudského kontaktu poznajú príťažlivosť a odpudivosť, ale uniknúť zo silového poľa Juliana Orleya bolo prakticky nemožné. Každý, koho mu predstavili, pocítil jeho srdečnú dôvernosť. Stačili dve-tri stretnutia, a ľudia si spomínali na spoločne prežité časy, ktorých nebolo. Julian sa ani veľmi neusiloval, mal síce pripravených pár bonmotov a krátkych prejavov nacvičených pred zrkadlom, ale v podstate považoval za celkom samozrejmé, že v klasickom newtonovskom riešení problému dvoch telies on stelesňuje Slnko, a nie obiehajúcu planétu.


  „Carl, starký! Teším sa, že si prišiel!“


  „Evelyn, vyzeráš fantasticky. Ktorý idiot povedal, že najdokonalejší tvar je kruh?“


  „Momoka, Warren. Vitajte. Mimochodom, ešte som sa vám ani nepoďakoval za krásny večer, dávno sa vám chystám zavolať. Ani neviem, ako som trafil domov.“


  „Olympiada Rogašovová! Oleg Rogašov! No to je úžasné! Dosiaľ sme sa nepoznali, a zajtra spolu letíme na Mesiac.“


  „Chucky, kamarát, pre teba mám bohovský vtip, ale nemôžem ho povedať takto na verejnosti.“


  „A kde je moja slonovinová kráľovná? Heidrun! Konečne spoznávam aj tvojho manžela. Kúpili ste toho Chagalla?… Pravdaže to viem, poznám všetky vaše záľuby. Vaša žena predsa hovorí iba o vás!“


  „Finn, chlapče, teraz pôjde do tuhého. Už sa tomu nevyhneš. A to nebude film!“


  „Eva Boreliusová, Karla Krampová. Na vás dve som sa špeciálne…“


  A tak ďalej a stále dookola.


  Julian s každým stratil pár dôverných slov a potom s potuteľným úsmevom na perách prebehol k Timovi a Amber.


  „Tak čo? Ako sa vám to páči?“


  „Super,“ odvetila Amber a objala ho. „Magmatická komora je bomba.“


  „To vymyslela Lynn.“ Julian žiaril. Pri vyslovovaní dcérinho mena sa mu vždy pateticky zachvel hlas.


  „A to ešte nič nie je. Počkajte, až uvidíte šou!“


  „Iste bude dokonalá ako vždy,“ so zle skrývaným sarkazmom podotkol Tim.


  „Pripravovali sme ju spoločne s Lynn.“ Julian, ako zvyčajne, predstieral, že si štipľavý podtón nevšimol. „Môžem vám povedať, že tú jaskyňu nám poslalo samo nebo. Tých pár radov na to možno nevyzerá, ale máme k dispozícii päťsto sedadiel, a ak bude hostí viac, tak…“


  „Myslel som, že hotel má kapacitu tristo hostí.“


  „To áno, ale kapacita sa dá prakticky zdvojnásobiť. K nášmu parníku môžeme pridať štyri, päť palúb, alebo môže Lynn postaviť ďalší. Žiaden problém. Hlavné, aby sme nazbierali peniaze na ďalší výťah.“


  „Hlavné, že ty nemáš problém.“


  Julian uprel na Tima belasé oči.


  „Nie, naozaj nemám. A teraz ma ospravedlňte. Dobre sa zabávajte, uvidíme sa neskôr.… Ach, madam Tautouová!“


  Julian sa mihal medzi hosťami a na všetky strany rozdával úsmevy a komplimenty. Potom si pritiahol Lynn a pobozkal ju na vlasy. Usmiala sa. Vyzerala hrdo a šťastne. Amber si odpila šampanského.


  „Mohol by si byť k nemu prívetivejší,“ zašepkala.


  „K Julianovi?“ odfrkol Tim.


  „A o kom hovoríme?“


  „A načo by som bol vľúdnejší, veď on aj tak vníma iba sám seba.“


  „Skús to aspoň kvôli mne“


  Tim sa na ňu nechápavo pozrel.


  „Čo je?“ Amber nadvihla obočie. „Nevyjadrila som sa jasne?“


  „To áno, len…“


  „Ale asi nie dostatočne jasne. Tak ti to teda poviem inak. Nechcem sa nasledujúce dva týždne dívať na tvoj urazený ksicht, jasné? Chcem si to užiť a ty by si si to mal užívať tiež.“


  „Amber…“


  „Nechaj svoje výhrady tu na Zemi.“


  „Nejde predsa o výhrady. Ide o to, že…“


  „Ty si vždy niečo nájdeš.“


  „Nijaké ale. Sadni a daj labku. Chcem počuť jasné áno. Nič iné, len áno. Zvládneš to?“


  Tim si zahryzol do spodnej pery a pokrčil plecami. Okolo nich prešla Lynn, v závese za ňou Tautouovci a Donoghueovci. Žmurkla na nich, dlaňou si zakryla ústa a potichu povedala:


  „Pozor, mám dôvernú informáciu. Táto správa je určená výhradne pre členov rodiny. Sedadlá číslo tridsaťdva a tridsaťtri, ôsmy rad. Najlepší výhľad.“


  „Rozumiem. Koniec.“


  Amber ich chytila pod pazuchy a bez slova odplávala smerom k hľadisku. Tim capkal za ňou. Niekto sa k nemu pridal.


  „Vy ste Julianov syn, však?“


  „Áno.“


  „Som Heidrun Ögiová. Vaša rodina je pekne strelená. Nič v zlom, podľa mňa je to celkom okej,“ dodala, keď neodpovedal. „Milujem takýchto cvokov, sú oveľa zaujímavejší ako zvyšok sveta.“


  Tim sa na ňu uprene zadíval. Od tejto kriedovobielej ženy s fialovými očami a bielou hrivou by očakával niečo iné, keltské zaklínadlá, mimozemské dialekty, len nie takéto vyjadrenie jasné ako facka.


  „Hm,“ na nič iné sa nezmohol.


  „Aj vy ste cvok?“


  „Myslíte, že môj otec je cvok?“


  „Jasné, je génius. Takže musí byť cvok.“


  Tim mlčal. A vy ste čo za cvoka? Dobrá otázka. Alebo nie? Nie, to je idiotské obvinenie! Ja som predsa jediný z celej rodiny, čo nie je cvok,


  „No, viete…“


  „Uvidíme sa neskôr.“ Heidrun sa usmiala, zakývala mu a pripojila sa k žoviálnemu Švajčiarovi, ktorý bol evidentne jej manželom. Trocha zmätene sa pretlačil doprostred ôsmeho radu a posadil sa vedľa Amber.


  „Počuj, kto sú to tí Ögiovci?“ spýtal sa jej.


  Obzrela sa. „Myslíš tamtoho muža s albínkou?“


  „Mhm.“


  „Čudná dvojica. On šéfuje firme s názvom Swiss Performance, ktorá má účasti vo všetkých možných odvetviach, ale prevažne sa venuje stavebníctvu. Myslím, že navrhol prvé pontónové obydlia pre zatopené Holandsko. Momentálne s Albertom pripravuje Monako Dva.“


  „Monako Dva?“


  „Áno, len si to predstav! Obrovský pohyblivý ostrov. Minule som o tom čítala v nejakom časopise, má sa pohybovať výhradne v zónach pekného počasia.“


  „Ögi musí byť rovnaký šialenec ako Julian.“


  „Asi áno. Vraj je veľký filantrop. Pomáha chudobným umelcom, artistom a cirkusantom, zakladá školy pre hendikepovanú mládež, sponzoruje múzeá a sústavne niekoho podporuje.“


  „Odkiaľ to, dočerta, vieš?“


  „Mal by si viac čítať bulvár.“


  „Ďakujem, na to mám predsa teba. – A čo Heidrun?“


  „Nnno.“ Amber sa znalecky usmiala. „Pikantné, veľmi pikantné! Ögiovská rodina ňou nie je bohvieako nadšená.“


  „A to už prečo?“


  „Je fotografka. Veľmi talentovaná. Fotí prominentov i obyčajných ľudí, vydala knihy o prostitútkach. Zrejme má divokú minulosť, lebo rodičia ju vyhodili z domu a vydedili. Istý čas si zarábala na štúdium ako striptérka, neskôr hrala v noblesnejších pornofilmoch. Časom sa z nej stala kultová postava švajčiarskej smotánky. Asi mi dáš za pravdu, že rozhodne nie je nenápadná.“


  „To naozaj nie je.“


  „Ty len pekne pozeraj pred seba, Timmy. Pornofilmy po skončení školy zavesila na klinec, ale striptérku robila ďalej. Na žúrkach, vernisážach, len tak pre zábavu. A pri jednej takejto príležitosti jej skrížil cestu Walo a rozbehol jej fotografickú kariéru.“


  „A preto sa za neho vydala.“


  „Ale vraj nie je vypočítavá.“


  „Som dojatý.“ Tim chcel ešte niečo dodať, ale zrazu zhaslo svetlo. Priestor okolo nich sčernel ako uhoľ. Nitky jemnej hudby sa vplietali do tmy, ligotavé čiary sa menili na výtvarné štruktúry. Priestor začal modrasto žiariť ako tajomný temný oceán. Zdanlivo z veľkej diaľky – ale bol to pôsobivý výsledok holografickej projekcie na obrovskú konkávnu obrazovku – sa blížilo čosi pulzujúce a priesvitné, akási organická kozmická loď s difúznym jadrom plným čudných pasažierov, ktorí sa mihali ako tiene.


  „Život,“ ozval sa akýsi hlas, „sa začal v mori.“


  Tim sa obrátil. Profil jeho ženy strašidelne žiaril v modrom svetle. Fascinovane sa dívala, ako bunka rastie a pomaly sa začína otáčať. Hlas rozprával čosi o pravodách a chemických spojeniach, ktoré vznikli pred miliardami rokov. Osamelá bunka v modrom nekonečne sa začala deliť a delila sa čoraz rýchlejšie na nové a nové bunky, až sa napokon objavilo čosi dlhé ako had.


  „Pred šesťsto miliardami rokov,“ pokračoval hlas, „sa začala éra komplexných, mnohobunkových organizmov!“


  Nasledoval stručný výlet do dejín evolúcie. Trojrozmerný efekt bol taký dokonalý, že keď sa zrazu z hĺbky vyrútila metrová opacha so zubami ako drviaca linka a labami s oceľovými ostňami, jediným švihnutím obrovského chvosta zmenila smer a namiesto divákov prehltla mykajúceho sa trilobita, Tim sa nevdojak strhol. Pred jeho zrakom defilovali kambrium, ordovik, silúr i devón. Akoby niekto geologickým diaľkovým ovládačom spustil funkciu hľadania, modrým priestorom sa mihal život vo všetkých možných metamorfózach. Medúzy, červy, holotúrie a raky striedali obrovské škorpióny, sépie, žraloky a plazy, z mloka sa naraz stal dinosaurus, dianie sa presunulo na pevninu, hlboké more vystriedalo žiarivé nebo s obláčikmi a druhohorné slnko zasvietilo na hadrosaury, brachiosaury, tyranosaury a raptory, až kým sa na obzore nezrútil gigantický meteorit a nevyvolal ničivú vlnu, ktorá zmietla všetko živé. Prirútilo sa také dokonalé digitálne peklo, že prítomným stuhla krv v žilách, no keď sa zvírený prach usadil a začalo sa víťazné ťaženie cicavcov, bolo vidieť, že všetci sedia v absolútnom poriadku na svojich miestach. Pomedzi svieže zelené dreviny preskočilo čosi podobné opici, potom sa to vzpriamilo, a zrazu z toho bol pračlovek – ten už rozprával, vyrábal zbrane a obliekal sa, menil vzrast, postoj, fyziognómiu, jazdil na koni, šoféroval, riadil lietadlo, ľahkým krokom sa vznášal v interiéri vesmírnej stanice i vonku, no namiesto toho, aby napokon pristál vo vesmíre, zrazu sa prikrčil a skokom sa opäť ponoril do vĺn oceánu. A opäť difúzna modrá farba. Človek, ktorý sa v nej vznášal, sa usmieval na divákov a oni mali čo robiť, aby mu úsmev neopätovali.


  „Voda nás vraj priťahuje, lebo sme z nej vyšli a voda tvorí sedemdesiat percent nášho organizmu. A naozaj, neprestajne sa vraciame k svojim koreňom. No čo ak naše korene nie sú iba v mori?“


  Modrá farba zhustla, sformovala sa na guľu a scvrkla sa na miniatúrnu kvapku vody v čiernej ničote.


  „Ak sa vydáme hľadať svoj počiatok, budeme sa musieť pozrieť veľmi ďaleko do minulosti. Pretože voda, ktorá pokrýva dve tretiny Zeme a z ktorej sme vznikli…“ hlas sa veľavýznamne odmlčal, „pochádza z vesmíru.“


  Ticho.


  Kvapka vody sa za ohlušujúceho sprievodu orchestra rozprskla na milióny žiarivých čiastočiek a priestor ovládli galaxie zoradené ako kvapky rosy na sieti pavučiny. Akoby sedeli v kozmickej lodi, priblížili sa k jednej z galaxií, vleteli do nej, preleteli okolo Slnka a pokračovali v ceste k ďalšej planéte, kým pred nimi nezažiarila ako ohnivá guľa pokrytá oceánom žeravej lávy. Nebeské telesá do seba s rachotom narážali a hlas vysvetľoval, ako meteority priniesli vodu s množstvom organických zlúčenín z hlbín vesmíru na Zem. Dívali sa, ako lávové jazero prikryl druhý oceán z vodnej pary. Vyvrcholenie nastalo, keď sa priblížil obrovsky planetoid takmer rovnako veľký ako vznikajúca Zem, ktorý sa nazýval Theia. Magmatická komora sa pri náraze zatriasla, trosky sa rozleteli na všetky strany, ale Zem aj to prežila a vyšla z toho masívnejšia, bohatšia na vodu. Navyše jej po kolízii ostal Mesiac, ktorý vznikol z trosiek, a začal v rýchlom tempe krúžiť okolo planéty. Priestor sa upokojil, vznikli oceány a kontinenty. Julian vedľa Tima zašepkal:


  „Jasné, že vo vzduchoprázdne nie sú zvuky. Lynn sa pôvodne chcela väčšmi pridŕžať faktov, ale ja som rozhodol, že treba myslieť aj na detského diváka.“


  „Akého detského diváka?“ nechápal Tim. Až teraz zbadal, že otec sedí po jeho druhom boku.


  „Ale veď cestovať budú najmä rodičia s deťmi! Budú im ukazovať zázraky vesmíru. Celá šou sa zameriava špeciálne na deti a mládež. Predstav si, akí budú nadšení!“


  „Neťahá nás to len späť do mora,“ hovoril hlas. „Ešte staršie dedičstvo vedie náš pohľad k hviezdam. Dívame sa na nočnú oblohu a cítime pritom vzrušujúcu dôvernosť, akúsi túžbu po domove, ktorú si nevieme vysvetliť.“


  Imaginárna raketa preletela novovzniknutou atmosférou planéty a chystala sa pristáť v New Yorku. Pod rozprávkovou nočnou oblohou sa podmanivo vynímali dominanty Manhattanu s osvetlenou Sochou slobody „A odpoveď je pritom celkom jednoduchá: Naším pôvodným domovom je vesmír! Žijeme na ostrove. Ľudia oddávna prenikali do neznáma a rozširovali si poznanie i životný priestor, lebo záujem o objavovanie nového máme v génoch. Dvíhame zrak k hviezdam a spytujeme sa, prečo by sa našej pretechnizovanej civilizácii nemalo podariť to, čo s najjednoduchšími prostriedkami dokázali kočovné kmene na loďkách zhotovených zo zvieracích koží, na dlhých putovaniach, vystavené neľudským poveternostným podmienkam, poháňané iba zvedavosťou, nikdy neutíchajúcim smädom po neznámom a hlbokou túžbou po poznaní.“


  „A teraz je rad na mne!“ na scénu priťapkala malá raketa a luskla prstami.


  Nádherná panoráma nočného New Yorku s hviezdnou oblohou zmizla. Niektorí diváci sa zasmiali. Raketa bola naozaj smiešna: strieborná, tučnučká a zašpicatená, s veselou tváričkou a štyrmi plutvami na chvoste, na ktorých sa nemotorne pohybovala a živo gestikulovala rukami. Celkom ako z obrázkovej knižky.


  „Deti budú nadšené,“ dojato zašepkal Julian. „Rocky Rocket! Bude hviezdou komiksov, kreslených filmov, bude sa predávať ako plyšová hračka, kompletný program.“


  Tim chcel niečo povedať, no v čiernej prázdnote sa vedľa rakety naraz zjavil jeho otec. Aj virtuálny Julian Orley mal džínsy, rozhalenú bielu košefu a ligotavé strieborné tenisky. Keď odsúval raketku nabok, na prstoch mu žiarili obligátne prstene.


  „Ty sa tu nemáš čo producírovať,“ povedal a roztvoril náruč. „Dobrý večer, dámy a páni, som Julian Orley. Srdečne vás vítam v Stellar Dome. Dovoľte, aby som vás pozval na cestu…“


  „Áno, a ja vás odveziem,“ zvolala raketka a tiež s roztvorenou náručou sa pred divákov teatrálne hodila na kolená, alebo skôr na to, čo v prípade rakety malo kolená predstavovať. „So mnou sa to všetko začalo. Sledujte ma…“


  Julian odsunul raketu, tá mu podložila nohu. Chvíľu sa prekárali, kto bude divákov sprevádzať dejinami kozmického letectva, až sa napokon zhodli, že to urobia spoločne. Diváci to s pobavením kvitovali, najmä Chuckyho hurónsky smiech sa pri každom žartíku Rockyho Rocketa rozliehal celým vesmírom. Nasledovali ďalšie zábery ako napríklad murovaná kozmická stanica na zemskej orbite, o ktorej Julian povedal, že je z vedecko-fantastického príbehu Tehlový mesiac od anglického duchovného Edwarda Everetta Hala. Rocky Rocket zasa pričaroval akéhosi vyjaveného psa a vyhlásil, že ide o prvý satelit na obežnej dráhe. Scenéria sa zmenila. Bolo vidieť obrovské delo s hlavňou zavŕtanou do hory južne od obratníka. Starosvetsky oblečení ľudia nastupovali do čohosi, čo vyzeralo ako náboj, a delo ich vystreľovalo do vesmíru.


  „Píše sa rok 1865, osem rokov po Tehlovom mesiaci. Jules Verne vo svojich románoch Okolo Mesiaca a Cesta na Mesiac neobyčajne predvídavo zachytil začiatok pilotovaných kozmických letov. Nič na tom nemení ani fakt, že delo s takouto dĺžkou by bolo nerealizovateľné. Pozoruhodné je, že v románe sa projektily vystreľovali z Tampa Townu na Floride, najmä ak si uvedomíme, kde dnes sídli NASA. Žiaľ, v dejinách nevyšlo všetko tak, ako malo, a spomínaný pes sa naozaj stal prvým satelitom.“


  Rocky Rocket hodil vydesenému psovi kosť, no ten po nej iba márne chniapal, lebo kosť začala obiehať okolo neho.


  „V románoch ľudia oddávna špekulovali o tom, ako by sa dalo dostať k hviezdam, no až Rusom sa podarilo vystreliť umelú družicu na obežnú dráhu okolo Zeme. Štvrtého októbra 1957 o 22. hodine, 28. minúte a 34. sekunde vystrelili na orbitu 84-kilovú hliníkovú guľu vybavenú štyrmi anténami s vysielačom na vlnovej dĺžke 15 a 7,5 metra, ktorej pípavý signál vošiel do dejín. Zrodil sa Sputnik 1 a celý svet zatajil dych!“


  Imaginárna raketa sa vzápätí opäť zmenila na stroj času, pretože vo vesmíre sa objavovali nové a nové veci. Na palube Sputnika 5 veselo pobrechávali sučky Belka a Strelka. Alexej Leonov sa odvážil vystúpiť z družice do voľného priestoru a ako hviezdne bábätko na pupočnej šnúre sa vznášal vesmírom. Zoznámili sa s Valentinou Vladimirovnou Tereškovovou, prvou ženou vo vesmíre, videli, ako 20. júla 1969 Neil Armstrong zanechal v mesačnom prachu odtlačky svojich stôp, dívali sa, ako okolo Zeme krúžia nespočetné kozmické stanice. Americké raketoplány a ruské družice prepravovali posádky i najrôznejšie predmety na medzinárodnú vesmírnu stanicu ISS, aj Čína vyslala na Mesiac prvú sondu. Štáty sa opäť začali pretekať, raketoplán bol odložený do naftalínu, Rusi vynovili svoj program Sojuzov, na stále stavenisko ISS štartovali iba rakety Ares, raketa Orion znova vyviezla ľudí na Mesiac, európska ESA sa vrhla do príprav letov na Mars a Čína začala konštruovať vlastnú vesmírnu stanicu. Prakticky všetci fantazírovali o rozdelení vplyvu vo vesmíre, o pristátiach na Mesiaci, letoch na Mars a prienikoch do galaxií, do ktorých nikdy predtým človek neprenikoly ako sa hovorievalo v jednom televíznom sci-fi seriáli v dávnych časoch.


  „Lenže všetky tieto plány,“ povedal Julian, „stroskotali na probléme, že kozmické lode a vesmírne stanice sa nedajú konštruovať tak, ako by v ideálnom prípade mali byť skonštruované. Na príčine rozhodne nie je neschopnosť konštruktérov, ale dve nemenné fyzikálne danosti: odpor vzduchu a gravitácia.“


  Nasledoval veľký výstup Rockyho Rocketa, ktorý balansoval na štylizovanej zemeguli, nad ktorou visela vzdialená vľúdna tvár Mesiaca. Obežnica, jednoznačne ženského pohlavia, s krátermi ako akné v peknej tváričke, žmurkala na Rockyho a tak nehanebne flirtovala s malou raketou, že tá so stoporeným hrotom vysielala do éteru srdiečka. Tim sa na sedadle schúlil a naklonil sa k Julianovi.


  „Deti budú nadšené,“ ironicky povedal.


  „Čo sa ti nevidí?“


  „Celé je to trocha falické. Ak tomu dobre rozumiem, Mesiac je ženského rodu, takže pani Luna sa chce dať pretiahnuť?“


  „Rakety majú falický tvar,“ zamrmlal Julian. „Čo sme podľa teba mali urobiť? Urobiť Mesiac v mužskej verzii? Radšej by si sa díval na teplošsky Mesiac? Ja teda nie.“


  „Tak som to nemyslel.“


  „Ja nechcem teplý Mesiac. Nikto nechce teplý Mesiac. Ani teplú raketu so žeravým zadkom. To je nezmysel.“


  „Ja som predsa nepovedal, že sa mi to nepáči. Len som…“


  „Vždy si mal k všetkému výhrady. Vôbec si sa nezmenil.“


  Hádajú sa len preto, aby sa hádali. Tim v duchu uvažoval, ako to spolu najbližšie dva týždne vydržia. Rocky Rocket si zatiaľ zbalil do kufra všetko, čo raketa na ceste potrebuje, vzorne si doň vložil aj niekoľko kozmonautov, naukladal si do brucha batožinu, rozdávajúc vzdušné bozky na všetky strany vychrlil malú rozkošnú dávku ohňa, a vyskočil do výšky. Zo zemského povrchu okamžite povyletovali desiatky teleskopických rúk a usilovali sa ho pritiahnuť naspäť. Prekvapený Rocky sa znova pokúsil vzlietnuť, no márne. Roztúžená Luna vysoko nad ním si už pomaly zúfala.


  „Každý, kto vyskočí, stopercentne spadne späť na Zem,“ vyhlásil virtuálny Julian. „Vlastnosťou hmoty je gravitácia. Čím väčšiu hmotnosť má teleso, tým väčšie je jeho gravitačné pole, ktorým k sebe priťahuje menšie predmety.“


  Pred divákmi sa objavil spiaci sir Isaac Newton pod stromom. Keď mu spadlo na hlavu jablko, vyskočil a zvolal: „Presne takto funguje mechanika všetkých nebeských telies. Zdalo by sa, že jablko mi spadlo na hlavu preto, že som väčší, a ono podľahlo príťažlivosti môjho tela. A ja nejakú minimálnu príťažlivú silu naozaj mám. Lenže tá je v porovnaní s hmotnosťou planéty zanedbateľná a na zrelé jablko vôbec nepôsobí.


  V skutočnosti je to gravitačná sila Zeme, proti ktorej drobné jabĺčko nemá šancu. Čím väčšou silou by som ho vymrštil do výšky, tým vyššie by sa dostalo, no nemám toľko sily, aby sa zakaždým nevrátilo na zem.“ A na dôkaz svojich slov predviedol niekoľko hodov do výšky, až mu z čela stekali cícerky potu. „Ako vidíte, Zem jablko vždy stiahne. Koľko energie by sme teda potrebovali, aby jablko vyletelo až do vesmíru?“


  „Ďakujem, sir Isaac,“ povedal Julian. „A presne o tom to je. Ak sa dívame na Zem ako na celok, potom raketa nie je v porovnaní s ňou oveľa významnejšia ako jablko, i keď, samozrejme, rakety sú väčšie ako jablká. Inými slovami, na to, aby raketa vôbec odštartovala, treba obrovské množstvo energie. A ďalšiu energiu potrebuje, aby sa presadila voči druhej sile, ktorá ju brzdí, a tou je naša atmosféra.“


  Rocky Rocket, unavený úsilím dostať sa k nebeskej milej, pristúpil k obrovskému valcu s nápisom Palivo a do dna ho vypil. Vzápätí neforemne napuchol a oči mu vystúpili z jamiek. Až teraz však bol konečne schopný vychrliť taký mohutný plameň, že sa vzniesol do výšky a zmizol.


  Julian začal písať na virtuálnu tabuľu. „Ak vezmeme do úvahy, že pri interstelárnych kozmických lodiach je veľkým problémom už aj veľkosť palivovej nádrže, v dvadsiatom storočí každý štart rakety stál nekresťanské peniaze. Energia je drahá. Zrýchliť a vytrhnúť z gravitačného poľa Zeme jeden kilogram hmoty stojí päťdesiattisíc dolárov. A to hovorím o jedinom kilograme! Kompletná natankovaná raketa Apollo 11 s Armstrongom, Aldrinom a Collinsom na palube však vážila takmer tristo ton! Každý prístroj, ktorý do nej zabudovali, alebo brali so sebou, zdvíhal náklady do astronomických výšok. Ochrana rakety pred meteoritmi, kozmickým odpadom a kozmickým žiarením sa zdala byť iluzórna. Ako mali dostať hore ťažké pancierové opláštenie, keď rozpočet prekračovali každým hltom pitnej vody a každým centimetrom vnútorného priestoru?


  V sardinkovej škatuľke sa dá vydržať dva-tri dni, ale kto by v takýchto podmienkach letel na Mars? Situáciu nezlepšoval ani fakt, že o zmysle takéhoto nákladného podujatia pochybovalo čoraz viac ľudí a väčšina obyvateľstva na svete musela vyžiť z menej ako jedného dolára na deň. Zdalo sa, že pri pohľade na realitu sú akékoľvek úvahy o osídlení a hospodárskom využití Marsu vopred odsúdené na neúspech.“ Julian urobil pauzu. „A riešenie bolo pritom celý čas poruke! Článok napísal ruský fyzik Konstantin Ciolkovskij roku 1895, teda šesťdesiatdva rokov pred vypustením prvého Sputnika!“


  Na virtuálnu scénu vošiel starec s dlhými vlasmi, hustou bradou, niklovými okuliarmi a gráciou kozáka prichádzajúceho zo záhrobia. Kým hovoril, zo zemského povrchu sa dvíhala pozoruhodná mrežovitá konštrukcia.


  „Uvažoval som o veži,“ zaprisahával Ciolkovskij divákov s rukami zodvihnutými k nebesiam. „Čosi ako Eifelova veža, len oveľa, oveľa vyššia. Mala siahať až do vesmíru, kolosálna výťahová šachta s káblom, ktorý by siahal odhora až dolu na Zem. Bol som presvedčený, že s takýmto zariadením by sa dali dopravovať predmety na stabilnú obežnú dráhu aj bez hlučných, smradľavých rakiet, ktoré iba zaberajú miesto, a navyše sú aj veľmi drahé. Objekty by cestou hore, priamoúmerne s klesajúcou gravitáciou zrýchľovali, až kým by ich energia a rýchlosť neboli dostačujúce na to, aby sa natrvalo udržali v cieli, teda vo výške 35 786 kilometrov.“


  „Super nápad,“ zvolal Rocky Rocket, ktorý sa práve vrátil zo svojho lunárneho sexuálneho výletu, a obletel nedostavanú vežu, ktorá sa vzápätí zrútila. Ciolkovskij sa zachvel, zbledol a vrátil sa k svojim dávno zosnulým predkom.


  „Nuž tak.“ Julian ľútostivo pokrčil plecami. „A presne to bola slabina Ciolkovského plánu. Žiaden materiál na svete nebol na takú stavbu dosť silný. Veža sa jednoducho musela zrútiť pod vlastnou hmotnosťou, respektíve silami, ktoré na ňu pôsobili. Myšlienku spopularizovali až v päťdesiatych rokoch, ale s tým rozdielom, že uvažovali o tom, že by na geostacionárnu orbitu vypustili satelit, a z neho by spustili na Zem lano…“


  „Mhm, pardon,“ Rocky Rocket si odkašlal.


  „Prosím?“


  „No, šéfe, je mi to trápne, ale…“ Raketa sa začervenala a v rozpakoch sa zadívala na svoje plutvy. „Mohli by ste mi, prosím, vysvetliť, čo presne znamená slovo geostacionárny?“


  Julian sa zasmial. „Ale iste. Rocky. Sir Isaac, jablko, prosím.“


  „Áno, áno, viem,“ povedal Newton a vyhodil do vzduchu ďalšie jablko. Tentoraz vyletelo hore a vôbec nemalo tendenciu spadnúť na zem.


  „Ak si odmyslíme Zem a podobné telesá, na jablko nepôsobí nijaká gravitácia. Svalstvo cteného sira Isaaca Newtona mu dalo impulz, ktorý zrýchlil jeho hmotu, a jablko bude lietať a lietať, a nikdy sa nezastaví. Tento efekt poznáme pod názvom odstredivá sila. Ak si však Zem opäť primyslíme, vracia sa do hry jej gravitácia alebo príťažlivá sila, ktorá pôsobí proti odstredivej sile. Ak sa jablko ocitne dosť ďaleko od Zeme, jej gravitačné pole už nie je dosť silné, aby ho stiahlo, a jablko zmizne vo vesmíre. Ale ak je dosť blízko, stiahne ho späť. Geostacionárna obežná dráha, skrátene GEO, sa nachádza tam, kde sú gravitačná a odstredivá sila v úplnej rovnováhe, teda presne vo výške 35 786 kilometrov. Z nej jablko nemôže ani letieť ďalej, ani spadnúť na Zem. Udrží sa tam natrvalo, kým bude GEO krúžiť okolo Zeme, synchrónne s jej rotačnou rýchlosťou. Preto geostacionárne objekty vyzerajú, akoby viseli na jednom mieste.“


  Zem im rotovala pred očami. Newtonovo jablko akoby viselo nad rovníkom, zafixované na nejaký ostrov v Tichom oceáne. Pravdaže, neviselo tam, ale obiehalo okolo planéty rýchlosťou jedenásťtisíc sedemdesiat kilometrov za hodinu, kým Zem pod ním sa podľa merania na rovníku otáčala rýchlosťou tisícšesťstosedemdesiatštyri kilometrov za hodinu. Efekt bol omračujúci: satelit ostával ako priklincovaný presne nad ostrovom, ako ventil na pneumatike bicykla vo vzťahu ku kolesu.


  „Geostacionárna orbita je preto ideálnym miestom na vybudovanie vesmírneho výťahu. Po prvé, umožňuje umiestniť hornú stanicu do stabilnej polohy a po druhé, možno ju tam zafixovať. Keď teda bolo jasné, že stačí spustiť zhora lano s dĺžkou 35 786 kilometrov a zakotviť ho na Zemi, objavila sa otázka, na akú záťaž musí byť lano dimenzované. Najväčšie napätie vzniká v ťažisku, teda na geostacionárnej orbite, čo si vyžaduje, aby sa lano smerom hore buď rozširovalo, alebo zosilňovalo.“


  Jablko sa vzápätí zmenilo na lano napnuté medzi ostrovom a satelitom. Hore-dolu premávali malé kabíny.


  „V tejto súvislosti sa objavila ďalšia otázka. Nedalo by sa lano predĺžiť aj nad ťažisko? Na geostacionárnej orbite sa gravitácia a odstredivá sila vyrovnávajú. Nad ňou sa pomer síl mení v prospech odstredivej sily. Vozidlo, ktoré je schopné dostať sa po lane zo Zeme hore, by už potrebovalo iba zlomok energie na to, aby sa výbušnou reakciou katapultovalo vyššie. S narastajúcou výškou sa znižuje pôsobenie gravitačnej sily a zvyšuje sa vplyv odstredivej sily, takže teleso potrebuje čoraz menej energie, a na geostacionárnej orbite už energiu prakticky nepotrebuje. Keby sme lano predĺžili až do výšky 143 800 kilometrov, vozidlo by prefičalo ponad geostacionárnu orbitu, plynule by zrýchľovalo, a dokonca by energiu ešte získalo. To by bol dokonalý odrazový mostík na cesty na Mars alebo kamkoľvek do vesmíru!“


  Imaginárne kabíny výťahu prevážali konštrukčné prvky na orbitu, kde z nich stavali vesmírnu stanicu. Rocky Rocket nakladal kabíny a začínal sa potiť.


  „Výhody vesmírneho výťahu sú neodškriepiteľné. Na prevoz jedného kilogramu hmoty do výšky 36 000 kilometrov už netreba päťdesiattisíc dolárov, ale iba dvesto, okrem toho sa výťah dá využívať 365 dní v roku. Zrazu nie je problém stavať obrovské vesmírne stanice ani dostatočne opancierované rakety. Osídľovanie vesmíru je na dosah ruky a britský autor vedecko-fantastických románov Arthur C. Clarke o tom dokonca napísal román Rajské fontány, v ktorom opisuje stavbu takýchto vesmírnych výťahov.“


  „Ale prečo musí výťah stáť akurát na rovníku?“ zafučal Rocky Rocket a utrel si pot z hrotu rakety. „Prečo by nemohol byť na severnom alebo južnom póle, kde je príjemne chladno? A prečo by sa nemohol nachádzať uprostred mora, alebo čo ja viem…“ v očiach mu šibalsky zablyslo, luskol prstami a urobil niekoľko tanečných krokov, „v Las Vegas?“


  „Naozaj by si chcel štartovať k hviezdam medzi tučniakmi?“ zapochyboval Julian. „Ale aj tak by to nebolo možné. Iba na rovníku možno z rotácie Zeme vyťažiť maximum odstredivej sily. Nikde inde geostacionárne objekty nemôžu byť.“ Chvíľu uvažoval. „Dávaj pozor, vysvetlím ti to. Videl si niekedy atléta vrhať kladivom?“


  Raketa sa veselo buchla do pŕs a napla svaly.


  „Dajte mi kladivo!“


  „Hlupáčik, to predsa nie je ozajstné kladivo, ale kovová guľa na oceľovom lane.“ Julian z ničoho vyčaroval náradie a držadlo pevne vtisol Rockymu do oboch rúk. „A teraz sa musíš s natiahnutými rukami otáčať okolo vlastnej osi.“


  „Prečo?“


  „Aby si kladivo zrýchlil. Musí krúžiť.“


  „Potvora ťažká,“ vzdychol si Rocky a mykal lanom. Začal sa otáčať a ako zrýchľoval, lano sa naplo, guľa sa zodvihla zo zeme a dostala sa do horizontálnej polohy.


  „Môžem ho už odhodiť?“ fučal Rocky.


  „Ešte počkaj. Predstav si, že nie si Rocky, ale planéta Zem. Hlava je severný pól a nohy sú južný. Medzi nimi prebieha os, okolo ktorej rotuješ. Čo máš teda uprostred tela?“


  „Fú, akože čo? Predsa rovník!“


  „Výborne.“


  „Už môžem hodiť?“


  „Počkaj. Odstredivá sila napne lano a vymrští kladivo z prostriedku tvojho tela, teda z rovníka. Preto aj lano vesmírneho výťahu musí byť napnuté.“


  „Jasné. Už môžem?“


  „Ešte moment. Tvoje ruky sú teraz ako náš ostrov v Pacifiku a kovová guľa je satelit alebo vesmírna stanica na geostacionárnej orbite. Rozumieš?“


  „Že váhaš.“


  „Tak poďme na to. Zdvihni ruky.“


  „Čože?“


  „No len dvíhaj. Otáčaj sa, ale súčasne stále dvíhaj ruky až nad hlavu.“


  Rocky robil, ako mu kázal. Oceľové lano okamžite stratilo napätie a guľa sa zrútila na raketku. Rocky prevrátil očami, zapotácal sa a spadol.


  „Už si pochopil princíp?“ spýtal sa súcitne Julian.


  Rocky mlčky zamával bielou vlajkou.


  „Tak to by sme mali. Vesmírny výťah sa môže nachádzať prakticky v ktoromkoľvek bode na rovníku, musí však spĺňať jednu podmienku. Zakotvenie, teda akési prízemie, musí byť v oblasti, kde sa nevyskytujú búrky, silné vetry ani elektrické výboje, kde nepremávajú lietadlá a obloha je prevažne jasná. Jedno takéto miesto sa nachádza päťstopäťdesiat kilometrov západne od Ekvádoru a je to presne to miesto, kde teraz sme – Isla de las Estrellas!“


  Julian sa razom ocitol na vyhliadkovej terase hotela Stellar Island. V diaľke sa jagali plošina a obe laná vedúce zvnútra vesmírnej zastávky do nekonečnej modravy.


  „Ako vidíte, nepostavili sme jeden, ale hneď dva výťahy. Dve laná sa napínajú paralelne smerom k orbite. No ešte pred niekoľkými rokmi vôbec nebolo jasné, či sa tohto pohľadu niekedy dožijeme. Bez úsilia výskumného tímu Orley Enterprises by sme zrejme na riešenie čakali desiatky rokov, a nič z toho, čo tu vidíte,“ Julian urobil všeobjímajúce gesto, „by tu nebolo.“


  Ilúzia zmizla. Julian sa vznášal v biblickej černi.


  „Veľkým problémom bolo nájsť materiál, z ktorého by sa dalo upliesť lano dlhé 35 786 kilometrov. Potrebovali sme niečo ultra ľahké, ale zároveň ultra stabilné. Oceľ vôbec neprichádzala do úvahy. Aj najodolnejšie lano by už po tridsiatich až štyridsiatich kilometroch roztrhla vlastná hmotnosť. Zvažovali sme všetky možné umelé vlákna, ale všetky sme vzápätí zavrhli. Snívali sme o pavúčích nitiach, ktoré sú štyrikrát silnejšie ako oceľ, ale ani to by nestačilo. Navyše, na 35 786 kilometrov lana by sme potrebovali sakramentsky veľa pavúkov. Boli sme už úplne frustrovaní. Kotevná stanica, vesmírna stanica, kabíny, všetko bolo reálne, iba na lane to ustavične stroskotávalo. Až kým sa na začiatku tisícročia neobjavil nový, revolučný materiál – uhlíkové nanotrubice.“


  V čiernom priestore sa objavili svietiace, otáčajúce sa trojrozmerné mriežky. Tvarom pripomínali rybársku sieťku.


  „Ide o štruktúru, ktorá je v skutočnosti desaťtisíckrát tenšia ako ľudský vlas. Tenučká rúrka z atómov uhlíka usporiadaných do voštinového tvaru. Najmenšie rúrky majú priemer menší ako jeden nanometer. Majú šesťkrát nižšiu hustotu ako oceľ, takže sú mimoriadne ľahké, súčasne však v ťahu dosahujú pevnosť asi štyridsaťpäť gigapascalov. Oceľ, ktorá má iba dva gigapascaly, je teda v porovnaní s nimi krehká ako keksík. Postupom času sa podarilo rúrky pospájať a utkať z nich nite. Vedci na Cambridgeskej univerzite vyrobili roku 2004 stometrovú niť. Experimenty však ukazovali, že nite sa trhajú oveľa viac ako jednotlivé rúrky, a preto stále nebolo isté, či sa z nich budú dať utkať väčšie štruktúry. Vyskytla sa aj ‚konštrukčná chyba‘ vyvolaná chýbajúcimi uhlíkovými atómami, navyše, uhlík podlieha oxidácii a eroduje, takže nite by museli byť povrchovo upravené.“


  Julian sa odmlčal.


  „Orley Enterprises sa dlhé roky venovali otázke, ako by sa tieto nedostatky dali odstrániť. Prelom sa nám podaril roku 2012. Nielenže sme doplnili chýbajúce atómy, ale dokázali sme zvýšiť pevnosť v ťahu priečnych spojov lana na šesťdesiatpäť gigapascalov! Objavili sme možnosti, ako ich povrchovo upraviť a zabezpečiť proti meteoritom, vesmírnemu odpadu, vlastnému kmitaniu a deštrukčnému vplyvu atómového kyslíka. Pri šírke sotva jeden meter je lano tenšie ako ľudský vlas, preto pri pohľade zboku vyzerá, akoby sa strácalo. Vo vzdialenosti 143000 kilometrov, kde laná končia, sme ich pripojili na malý asteroid, ktorý funguje ako protizávažie. V budúcnosti budeme na tejto dráhe zrýchľovať rakety tak, aby sa na Mars alebo aj ďalej dostali bez väčších nárokov na spotrebu energie.“ Usmial sa. „Na geostacionárnej orbite sme postavili vesmírnu stanicu, aká tu dosiaľ nebola: Orley Space Station alebo OSS pozostáva z výskumnej základne, vesmírneho prístavu a doku, a cesta na ňu trvá tri hodiny! Štartujú z nej všetky lety na Mesiac, pilotované i bezpilotné. Opačným smerom sa dováža stlačené hélium-3 z lunárnych ťažobných stredísk, na OSS sa prekladá do vesmírneho výťahu a dopravuje na Zem. Zo dňa na deň je reálnejšia vízia, že bude možné zásobovať desať miliárd ľudí nevyčerpateľnou čistou a lacnou energiou. Dnes už môžeme povedať, že hélium-3 vystriedalo éru fosílnych palív, pretože Orley Enterprises už ukončili aj vývoj termojadrových reaktorov. Význam ropy a plynu dramaticky klesá. Človek konečne prestane vykorisťovať svoju planétu. Ropné vojny sa definitívne stanú minulosťou. Nič z toho by nebolo možné bez vývoja vesmírneho výťahu – lenže my sme sen Konstantina Ciolkovského dosnívali až do víťazného konca a premenili sme ho na skutočnosť!“


  Vzápätí sa pred divákmi objavilo všetko naraz – vyhliadková terasa, svahy ostrova, plávajúca plošina v mori. A uprostred toho Julian Orley s vlajúcimi vlasmi vystieral ruky k nebu, akoby chcel prijať jedenáste Božie prikázanie.


  „Pred 20 rokmi začali Orley Enterprises uvažovať o konštrukcii vesmírneho výťahu, a ja som dal svetu prísľub, že postavíme výťah do budúcnosti. Do budúcnosti, o akej sa našim rodičom a starým rodičom ani nesnívalo. Do najlepšej budúcnosti, akú sme kedy mali. Sľub sme splnili! O niekoľko dní sa na ňom zaveziete na OSS. Uvidíte našu planétu zhora, našu jedinečnú, nádhernú domovinu – a zároveň budete mať možnosť uprieť zrak k hviezdam, k našej domovine zajtrajška.“


  Z valcovitej budovy vesmírneho výťahu na morskej plošine v sprievode dramatických tónov vystrelili dve žiarivé kabíny a po červených svetelných stĺpoch zamierili k nebu. Julian sa zaklonil a díval sa za nimi. „Vitajte v budúcnosti,“ povedal.


  ANCHORAGE, ALJAŠKA, USA


  Panebože, už zasa, pomyslel si Gerald Palstein. Po štvrtý raz rovnaká výčitka, rovnaká otázka.


  „Pán Palstein, nebolo by lepšie zamestnať tých ľudí, čo teraz prepúšťate, od samého začiatku inak? Neprekopávať posledné neporušené ekosystémy na Zemi v slepej honbe za ropou? Neurobilo vaše oddelenie zásadnú chybu, keď aparatúru inštalovalo a tvárilo sa, akoby zdroje ako hélium-3 a solárna energia nehrali úlohu?“


  Nedôvera, nepochopenie, výsmech. Tlačová konferencia, ktorú EMCO usporiadalo pri príležitosti pohrebu Projektu Aljaška sa zmenila na tribunál a on sa stal fackovacím panákom. Usiloval sa nedať najavo únavu.


  „Z vtedajšieho pohľadu sme konali zodpovedne,“ odvetil. „Roku 2015 bolo využitie hélia-3 ešte vo hviezdach, a to doslova. Spojené štáty americké nemôžu budovať svoju energetickú politiku na možnosti jediného geniálneho vynálezu…“


  „Ale teraz sa na tom vynáleze chcete podieľať,“ novinárka mu skočila do reči. „Trocha neskoro, nemyslíte?“


  „Iste, ale ak dovolíte, rád by som pripomenul niekoľko detailov, o ktorých som si myslel, že sú všeobecne známe. Po prvé, roku 2015 som ešte nebol na čele stratégie EMCO…“


  „Boli ste zástupcom.“


  „Definitívne rozhodnutie, čo sa postaví, urobil môj predchodca. No máte pravdu. Podporoval som Projekt Aljaška, pretože vesmírny výťah i fungovanie termojadrovej technológie boli ešte v nedohľadne. Projekt bol teda jednoznačne v záujme amerického ľudu.“


  „Skôr v záujme niektorých podnikateľských kruhov.“


  „Prosím, zrekapitulujte si situáciu. Na začiatku tisícročia sa naša energetická politika usilovala vymaniť zo závislosti od Blízkeho východu. Žiaľ, presvedčili sme sa, že vyhrať vojnu ešte neznamená získať mier. Ísť do Iraku bola hlúposť. Americkému trhu to ani zdaleka neprinieslo taký zisk, ako sa predpokladalo. Mali sme v pláne poslať tam našich ľudí a prevziať obchod s ropou, a namiesto toho sa nám americkí vojaci začali vracať v cínových rakvách. Zaváhali sme, a koláč si rozdelili iní. Lenže keď už aj konzervatívni republikáni pochopili, že George W. Bush bol nebezpečný chumaj, ktorému sa popri ekonomike podarilo zruinovať aj našu povesť na celom svete, do Iraku sa už so zbraňou v ruke nikomu nechcelo.“


  „Chcete povedať, že ľutujete, že vojna nepokračovala?“


  „Isteže nie.“ To vari nie je pravda! Tá ženská vôbec nepočúva! „Vždy som sa vehementne staval proti vojne, a za tým si stojím aj dnes. Len si musíte uvedomiť, že Spojené štáty sa ocitli v pasci. Ázia dychtila po surovinách, Rusko hralo so zdrojmi poker, naša akcia v Iraku sklamala, jedným slovom katastrofa! A potom, roku 2015 prevrat v Saudskej Arábii. Na uliciach Rijádu pálili americké vlajky, typický folklór islamského prevzatia moci. Nemohli sme ich však jednoducho vyhnať, lebo Čína im požičala peniaze i zbrane. Oficiálna vojenská intervencia v Saudskej Arábii by sa rovnala vyhláseniu vojny Pekingu. Sama predsa viete, ako to tam odvtedy vyzerá. Dnes to už nikoho nezaujíma, no vtedy by bolo nezodpovedné spoliehať sa iba na arabskú ropu. Museli sme hľadať alternatívy. Jednou z nich bolo more, druhou ložiská ropného piesku a ropnej bridlice a treťou ložiská na Aljaške.“


  Prihlásila sa ďalšia novinárka. Loreena Keowová, ekologická aktivistka s indiánskymi koreňmi, hlavná reportérka Greenwatch. Jej reportáže zaznamenali na internete obrovský ohlas. Bola kritická, no Palstein vedel, že za istých okolností by ho mohla podržať.


  „Podľa mňa nikto nemôže vyčítať firme, keď vyhlási, že mŕtvola je mŕtva,“ povedala. „I keby to znamenalo stratu pracovných miest. Ja sa len pýtam, čo EMCO teraz ponúkne tým, čo prišli o prácu? Nechcem rekriminovať, ale nespustilo dnešnú mizériu vtedajšie rozhodnutie spoločnosti ExxonMobil neinvestovať do alternatívnych zdrojov energie?“


  „Presne tak.“


  „Pamätám sa, že Shell im už pred 20 rokmi vyčítal, že sú energetický koncern, a nie ropná spoločnosť, kým ExxonMobil vyhlasoval, že alternatívne energie nepotrebuje. Koniec ropnej éry, ktorý by si mnohí želali, je vraj hlboké nedorozumenie, doslova tak to povedali.“


  „Evidentne to nebol správny odhad.“


  „O to bolestivejšie sú teraz následky. Možno naozaj nikto nemohol rátať s takou revolúciou na trhu s energiami, akej sme dnes svedkami. Isté však je, že EMCO nie je schopné ponúknuť svojim pracovníkom zamestnanie v alternatívnych odvetviach, pretože nijaké alternatívy nevytvorilo.“


  „A presne to chceme teraz zmeniť,“ trpezlivo povedal Palstein.


  „Viem, Gerald, že vy to chcete zmeniť,“ Keowová sa uškrnula. „Lenže vaši kritici považujú plánovanú účasť na Orley Enterprises za krycí manéver.“


  „Mýlia sa.“ Aj Palstein sa usmial. „Vidíte, že sa nevyhováram, ale roku 2005 som pracoval v ConocoPhillips a mal som na starosti ropné projekty v Ekvádore. Do strategického manažmentu som prišiel až roku 2009. V tom období americký obchod s ropou a plynom ovládal ExxonMobil. Odhady situácie, pokiaľ ide o alternatívne zdroje, sa na oboch stranách Atlantiku dosť odlišovali. ExxonMobil investoval v Perzskom zálive, pokúšal sa prevziať ruské ropné spoločnosti, spoliehal sa na stúpajúce ceny ropy a zvysoka kašlal na etiku a trvalo udržateľný vývoj. V Európe to bolo inak. Royal Dutch Shell už koncom deväťdesiatych rokov založil sekciu obnoviteľných zdrojov. BP na to šiel ešte sofistikovanejšie, sústredil sa na morské dno a zabezpečil si podiely na ruských ložiskách, na druhej strane si robil reklamu sloganmi ako Beyond Petroleum a diverzifikoval svoje obchodné aktivity, kde sa len dalo.“


  Palstein vedel, že najmä mladí novinári sú povážlivo neinformovaní. Stručne teda načrtol, ako proces konsolidácie dosiahol vrchol práve tesne pred prevratom v Saudskej Arábii, ako bol Royal Dutch Shell pohltený BP a fuziou vznikli UK Energies, kým v Amerike sa ExxonMobil zlúčil s ConocoPhillips a Chevronom a vzniklo EMCO.


  „Roku 2017 som sa stal zástupcom vedúceho strategického manažmentu EMCO. Hneď na druhý deň sa mi dostala do rúk tlačová správa, že Orley Enterprises sa podarilo dosiahnuť prelom vo vývoji vesmírneho výťahu. Navrhol som, aby sme s Julianom Orleyom vyjednávali o našej účasti na Orley Energy. Okrem toho som navrhoval, aby sme odkúpili podiely na Locatelliho Lightyears alebo podľa možnosti aj celú firmu. Locatellimu vedúca pozícia na trhu v oblasti fotovoltaiky tiež nespadla z neba, roku 2015 by ešte pristúpil na akýkoľvek obchod.“


  V očiach niektorých prítomných videl súhlas. Keovová prikývla.


  „Viem, Gerald. Snažili ste sa nasmerovať tanker EMCO na obnoviteľné zdroje energie. O vás sa všeobecne vie, že ste k svojej brandži veľmi kritický. Ale vie sa aj to, že ani jeden z vašich návrhov neprešiel.“


  „Bohužiaľ, nie. Staré kliky z Exxonu, ktoré naďalej ovládali EMCO, mali záujem výhradne o jadro. Až keď sa trhy s ropou začali rúcať a zástancovia tvrdej línie sa museli porúčať, nové predstavenstvo ma poverilo strategickým vedením firmy, a ja som mohol začať konať. Odvtedy sa EMCO zmenilo. Od roku 2020 sa všemožne usilujeme napraviť, čo sme v minulosti zmeškali. Vstúpili sme do obchodu s fotovoltaikou, s vodnou a veternou energiou. Možno to ešte nie je všeobecne známe, ale my sme naozaj schopní umiestniť našich prepustených zamestnancov v odvetviach, ktoré majú budúcnosť. Za noc sa však nedá napraviť to, čo sa kazilo desiatky rokov.“


  Presne vedel, aká otázka bude nasledovať.


  „A dá sa to vôbec ešte napraviť?“


  Palstein sa oprel o operadlo. Odpoveď bola úplne zbytočná. Hélium-3 sa nespochybniteľne etablovalo ako zdroj energie budúcnosti. Orleyho termojadrové reaktory spoľahlivo pracovali v nepretržitej prevádzke, energetické a ekologické bilancie zaznamenávali pozitívne výsledky, preprava materiálu z Mesiaca na Zem prestala byť problémom. Naopak, Palsteinova brandža sa zmietala v ťažkostiach. Ropné koncerny rátali so všetkým, iba s koncom ropnej éry nie. Ropná éra sa skončila skôr, než sa minuli zásoby ropy a plynu! Ani najodvážnejší vizionári z Royal Dutch Shell a BP si nevedeli predstaviť, že by sa mohol nájsť alternatívny zdroj energie, ktorý by ich tak rýchlo vytlačil. Ešte pred desiatimi rokmi odhadovali UK Energies podiel alternatívnych technológií do roku 2050 na tridsať percent, a to vrátane jadrovej energie. Každému bolo jasné, že väčšinu týchto technológií za prijateľné ceny budú schopné poskytnúť iba veľké globálne koncerny. Napríklad fotovoltaika mala tú výhodu, že v krajinách s vysokým slnečným svitom sa mohla rýchlo stať vychyteným doplnkovým zdrojom energie, no to si vyžadovalo náročnú logistickú prípravu a reklamu. A kto iný by ju mal zaplatiť, ak nie ropní miliardári? Veď pre nich to bolo ako pripraviť si strmene, aby mohli v rozhodujúcom okamihu prepriahnuť koňa.


  Väčšina koncernov však nebola ochotná urobiť ani to. Na príčine boli predpovede a odhady, kedy sa naozaj minú zásoby ropy a plynu. Podobne ako Svedkovia Jehovovi ustavične menia dátum konca sveta, samozvaní proroci koncom osemdesiatych rokov predpovedali koniec ropnej éry na rok 2010, v deväťdesiatych ho posunuli na rok 2030, a začiatkom tisícročia napriek rastúcej spotrebe už boli na roku 2050. Momentálne bolo jasné, že len existujúce rezervy ropy a plynu vydržia do roku 2080, hoci ťažba už prekročila maximum, kým ložiská ešte sľubovali ďalšie možnosti. Iba v jednom bode sa všetci zhodovali: Lacná ropa už nebude. Nikdy.


  Lenže ropa zlacnela.


  Zlacnela tak dramaticky, že celé odvetvie sa cítilo ako Incredible Shrinking Man, pre ktorého sa hrozbou stal aj obyčajný pavúk. Najlepšie dopadli tí, čo včas investovali do obnoviteľných zdrojov. UK Energies sa podarilo zvrátiť katastrofu, francúzska skupina Total sa už etablovala natoľko, že prežije, hoci všade zúrila personálna bunková smrť znižovania stavov. Aspoň solárna energia vyvinutá Locatelliho firmou Lightyears sa vďaka vysokej účinnosti popri héliu-3 prejavila ako perspektívna, hoci zarobiť peniaze bolo možné aj s veternou energiou. Naopak, nórsky zväz Statoil Norsk Hydro sa zmietal v agónii a čínsky CNPC i ruský Lukoil sa depresívne dívali do budúcnosti bez ropy. Zrejme doplatili na trestuhodnú neznalosť legendárneho výroku niekdajšieho saudskoarabského ministra ropného priemyslu Ahmeda al Jamaniho: „Kamenná doba sa neskončila preto, žeby sa minuli kamene.“


  Problém nebol v tom, že by ropu nikto nepotreboval, veď ju používali pri výrobe plastov, umelých hnojív, kozmetiky, v textilnom priemysle, vo výrobe potravín i vo farmaceutickom výskume. Orleyho nových termojadrových reaktorov bolo zatiaľ málo, väčšina áut mala stále spaľovacie motory a lietadlá lietali na kerozín. Z nových zdrojov energie profitovali predovšetkým Spojené štáty. Prechod svetovej energetiky na hélium-3 si celkom iste vyžiada ešte mnoho rokov.


  Ale určite nie desaťročia.


  Stačilo, že fúzia hélia-3 s deutériom v reaktoroch fungovala, a cenu ropy to zrazilo na samé dno. Ku koncu prvej dekády sa ukázalo, že ľudia nie sú ochotní platiť za ropu akúkoľvek cenu. Keď neprimerane zdražela, prebudilo sa v nich ekologické povedomie, začali šetriť elektrinou a podporovať vývoj alternatívnych energií. Nevyšli ani plány špekulantov, že hromadnými nákupmi vyženú cenu za barel do závratnej výšky. Okrem toho si väčšina štátov vytvorila strategické rezervy a nebola nútená nakupovať, nová generácia lietadiel mala batérie s generovateľnou kapacitou, ktoré tankovali zo zásuvky ekologickú elektrinu, a tá bude vďaka héliu-3 onedlho k dispozícii v hojnom množstve na celom svete. Akurát Spojené štáty, ktoré od nástupu Baracka Obamu výrazne zozeleneli, tlačili na uzatvorenie medzinárodných dohôd o znížení emisií a vyhlásili križiacku vojnu proti CO2. Od rozbehnutia prvého termojadrového reaktora na hélium-3 prešlo iba niekoľko rokov, no už bolo jasné, že ekologické myslenie môže vyniesť obrovské zisky. V rámci tohto vývoja EMCO v rankingu najväčších ropných koncernov sveta kleslo z prvého miesta na tretie a hrozilo, že z celej brandže ostane iba zanedbateľné torzo. Požierané rakovinou ignorancie sa EMCO čoraz väčšmi potácalo ako kolos na hlinených nohách, čo sa v márnom boji o záchranu chytá aj slamky, no všetko mu uniká medzi prstami.


  A teraz strácajú ešte aj Aljašku.


  Musia sa vzdať plánov na ťažbu, ktoré vybojovali v dlhoročnom zápase s ekologickou lobby, pretože o obrovské ložiská zemného plynu už nikto nemal záujem. Prišiel na psa mráz. Dnešná tlačová konferencia sa ničím nelíši od predchádzajúcej, ktorú usporiadali pred niekoľkými týždňami v kanadskej Alberte, kde bola ohrozená ťažba ropných pieskov. Šlo o náročnú a neekologickú technológiu, ktorá už roky spôsobovala bolesti hlavy ochrancom prírody a mohla fungovať iba preto, že svet závisel od ropy ako dojča od prsníka. Čo na tom, že niektorí členovia kanadskej vlády boli rovnako znepokojení ako EMCO, pretože ropné piesky tvorili dve tretiny svetových zásob ropy, na kanadskom území sa teda nachádzalo viac ako 180 miliónov barelov. Prevažná väčšina Kanaďanov sa z ukončenia ťažby tešila. V Alberte by totiž došlo k nezvratnej deštrukcii kompletného ekologického systému boreálneho lesa. Kanada nebola schopná splniť svoje medzinárodné záväzky, emisie skleníkových plynov stúpli, podpísané protokoly sa zmenili na zdrap papiera.


  „Bude sa to dať napraviť,“ pevným hlasom tvrdil Palstein. „Rokovania s Orley Enterprises sa v krátkom čase ukončia. Sľubujem, že ako prvý ropný koncern budeme participovať na obchode s héliom-3, a okrem toho rokujeme so stratégmi ostatných koncernov o prípadných spojenectvách.“


  „Čo konkrétne môžete ponúknuť Orley Enterprises?“ zaujímal sa akýsi novinár.


  „Je toho dosť.“


  Ale novinárovi to nestačilo. „Problém ropných magnátov predsa je, že o termojadrovom palive nemajú ani potuchy. Iste, niektoré koncerny sa vrhli na obchod s fotovoltaickou energiou, na vodnú a veternú energiu, bioetanol a čo ja viem čo ešte, ale termojadrová fúzia a vesmírne letectvo, prepáčte, iste uznáte, že to je trocha mimo vášho obzoru.“


  Palstein sa usmial.


  „Dovoľte, aby som vás informoval, že Julian Orley momentálne intenzívne hľadá investorov na druhý vesmírny výťah, okrem iného na to, aby rozšíril infraštruktúru na prepravu hélia-3. Samozrejme, ide o obrovské peniaze. Lenže my ich máme. Otázka je, ako ich chceme investovať. Naša brandža momentálne živorí. Mohli by ste povedať, že sa to dalo čakať, dobre, ale čo sme podľa vás mali robiť? Čakať, kým nás to celkom nepoloží? Čo ako by sme sa usilovali, EMCO sa nikdy nestane lídrom v solárnej energii. Predbehli nás iní. Mohli by sme sa teda prizerať, ako sa nám rúca jeden trh za druhým a čakať, kým sa nám minú prostriedky zo sociálnych programov. Alebo tie prachy strčíme do druhého výťahu a budeme organizovať logistiku na Zemi. Ako vravím, rokovania sú takmer ukončené, onedlho dôjde k podpisu zmlúv.“


  „A kedy to bude?“


  „Momentálne sa Orley so skupinou potenciálnych investorov nachádza na Isla de las Estrellas. Odtiaľ sa vyvezú na OSS a na otvorenie Gaie. Nuž tak.“ Palstein pokrčil plecami, ale nebolo celkom jasné, či ide o gesto ľútosti alebo odovzdanosti osudu. „Aj ja som tam mal byť. Julian Orley nie je len náš budúci obchodný partner, ale aj môj osobný priateľ. Je mi ľúto, že s ním tú cestu nemôžem absolvovať, ale sami viete, čo sa stalo v Kanade.“


  Tým otvoril ďalší okruh otázok. Novinári v sále sa začali prekrikovať.


  „Už viete, kto na vás strieľal?“


  „Ako ste na tom zdravotne? Je vaše zranenie…“


  „Čo hovoríte na dohady, že atentát by mohol súvisieť s vaším plánovaným vstupom do Orley Enterprises?“


  „Naozaj to bol iba nahnevaný robotník…“


  „Kritikou pomerov v ropnej brandži ste si narobili veľa nepriateľov. Kto z nich by prichádzal…“


  „Ako sa vlastne cítite, Gerald?“ spýtala sa Keowová.


  „Ďakujem, Loreena, celkom dobre, primerane okolnostiam.“ Palstein zdvihol ľavú ruku a počkal, kým stíchnu. Pravú ruku mal už niekoľko týždňov zavesenú v obväze. „Pekne zaradom, prosím. Odpoviem na všetky otázky, ale dúfam, že chápete, že nebudem reagovať na špekulácie. Momentálne nemôžem povedať nič viac iba to, že by som sám veľmi rád vedel, kto to bol. Isté je len to, že som mal sakramentské šťastie. Keby som sa nepotkol na schodíkoch na pódium, náboj by ma zasiahol do hlavy. To nebola výstraha, ako si niektorí myslia, to bola nevydarená poprava. Výsledkom atentátu nepochybne mala byť moja smrť.“


  „Ako sa momentálne chránite?“


  „Optimizmom.“ Palstein sa usmial. „A musím sa priznať, že aj nepriestrelnou vestou. Lenže tá mi neochráni hlavu. Mám sa skrývať? Nie! Piotr Iľjič Čajkovskij povedal: Zo strachu pred smrťou nemôžeme životom kráčať po špičkách.“


  „Opýtam sa teda inak,“ nedala sa Keowová, „komu by osožilo, keby ste zmizli?“


  „Neviem. Keby niekto zabránil nášmu vstupu do Orley Enterprises, zmaril by tým našu najväčšiu a zrejme jedinú šancu na ozdravenie.“


  „Možno šlo práve o to,“ ozval sa niekto. „Možno chceli zničiť EMCO.“


  „Trh s ropou je primalý pre všetky koncerny,“ namietol ktosi iný. „Vymretie koncernov by v podstate bolo v súlade s ekonomickým vývojom. Niekto odstráni konkurenta, aby…“


  „Alebo chce niekto vaším prostredníctvom zasiahnuť Orleyho. Čo ak EMCO…“


  „Aká je nálada u vás vo firme? Nestúpili ste niekomu na otlak, Gerald?“


  „Nie!“ Palstein kategoricky pokrútil hlavou. „Predstavenstvo jednohlasne požehnalo môjmu modelu ozdravenia a náš vstup do Orley Enterprises je prioritou. Takéto úvahy nikam nevedú. Spýtajte sa polície. Sledujú každú stopu.“


  „A čo hovorí váš inštinkt?“


  „Pokiaľ ide o páchateľa?“


  „Áno. Neprichádza vám niečo na um?“


  Palstein chvíľu mlčal a potom odvetil: „Ja osobne si viem predstaviť iba pomstu. Nejaký zúfalec, čo stratil prácu, existenciu, si svoju nenávisť chcel vybiť na mne. Vedel by som to pochopiť. Veľmi dobre si uvedomujem, kde sa nachádzame. Mnohí ľudia, čo nám roky dôverovali, sa teraz trasú o existenciu.“ Odmlčal sa. „Ale buďme úprimní. Lepšie časy sa práve začínajú. Možno nie som ten pravý, čo to má povedať, ale svet, ktorý je schopný kryť svoju energetickú spotrebu z ekologických a obnoviteľných zdrojov, nepotrebuje zastaraný ropný priemysel. Znova zdôrazňujem, že urobíme všetko, naozaj všetko, aby sme zabezpečili budúcnosť EMCO. A tým aj budúcnosť našich zamestnancov!“


  O hodinu neskôr už Gerald Palstein odpočíval v apartmáne s pravou rukou založenou pod hlavou a vystretými nohami, akoby sa mu ťažilo preložiť si ich. Uťahaný ako pes a celkom vyhorený ležal na prikrývke a díval sa na strop postele s baldachýnom. Hotel Sheraton Anchorage bol jedným z tých lepších v architektonicky pomerne zúfalom meste. Všetky historicky zaujímavé budovy padli za obeť zemetraseniu roku 1964. „Veľkonočné zemetrasenie“, ako ho nazývali, bolo najväčšie, aké seizmológovia na americkom kontinente zaznamenali. Dnes je jedinou peknou budovou v celom meste akurát nemocnica.


  Palstein po chvíli vstal, vošiel do kúpeľne, ovlažil si tvár studenou vodou a zadíval sa do zrkadla. Na špičke nosa sa mu chvela kvapka vody. Utrel si ju. Jeho žena Paris hovorievala, že sa zaľúbila do jeho očí, temných, zemito hnedých, veľkých srnčích očí orámovaných hustými riasami. Z jeho pohľadu sa nikdy nevytratila melanchólia. Vo vľúdnej, ale inak nenápadnej tvári boli jeho takmer žensky pôsobiace oči príliš krásne, príliš intenzívne. Čelo mal vysoké a hladké, temeno orámované nakrátko ostrihanými vlasmi. V poslednom čase jeho štíhle telo pôsobilo priam asketicky, bol to dôsledok nedostatočného spánku, nepravidelnej stravy a pobytu v nemocnici, kde mu z ramena museli vyberať štyri guľky. Vedel, že by mal viac jesť, ale chýbal mu apetít. Väčšinou sa jedla ani nedotkol. Zmáhala ho znepokojivo úporná vyčerpanosť, akoby ho napadol nejaký vírus, ktorému sa nedalo vzdorovať tým, že si občas chvíľu pospí v lietadle.


  Osušil si tvár, vyšiel z kúpeľne a podišiel k oknu. More sa trblietalo v blednúcom zubatom letnom slnku. Na severe sa týčili zasnežené vrcholy aljašských velikánov. Neďaleko zbadal niekdajšie sídlo firmy ConocoPhillips. Dnes sa tam vyníma logo EMCO ako sebavedomý dôkaz dávno zrealizovanej fúzie. V budove Peak Oilfield Service Company ponúkajú administratívne priestory na prenájom. V bývalom hlavnom sídle British Petrol sídli pobočka solárnej divízie EK Energies a ostatné kancelárie si prenajímajú cestovné kancelárie, ale mnohé sú prázdne. Všetko ide dolu vodou. Niektoré nápisy sa už ani nedajú prečítať – Anadarko Oil, Doyon Drilling, Marathon Oil Company. Pozícia Aljašky ako ekonomicky najúspešnejšieho štátu USA sa rúca. Od sedemdesiatych rokov osemdesiat percent príjmov štátu z obchodu s fosílnymi palivami prúdilo do Alaska Permanent Fund, na ktorom mali podiel všetci obyvatelia. Na tento príjem môžu v budúcnosti zabudnúť. V strednodobom horizonte ostávajú už len ťažba kovov, rybolov, ťažba dreva a slabý chov kožušinových zvierat. A, pravdaže, aj ropa a zemný plyn, lenže v takom obmedzenom rozsahu a za také smiešne ceny, že ich ani nemá zmysel ťažiť.


  Novinári a aktivisti oslavujúci zánik ropného priemyslu, s ktorými pred niekoľkými hodinami hovoril, a ktorí mu vyčítali, že sa s ťažbou nemalo ani začínať, zďaleka nereprezentujú verejnú mienku. Na Aljaške vyvolalo hélium-3 pomerne chladnú odozvu a podobne to bolo v Perzskom zálive. Šejkovia pochopili, že sú odsúdení na mizerné živorenie v púšti ako kedysi, keď ich územie zaberali iba škorpióny a pavúky. Potentátov v Kuvajte, Bahrajne i Katare mátalo strašidlo chudoby. Dubaj sa vyprázdnil. Peking zastavil podporu saudskoarabským islamistom, USA sa prestali zaujímať o severnú Afriku a v Iraku sa ďalej vzájomne kántrili šiiti a suniti. Irán pokračoval v šírení paniky svojím jadrovým programom, ceril zuby na všetky strany a usiloval sa zblížiť s Čínou, ktorá okrem USA ako jediná krajina na svete ťažila na Mesiaci hélium-3, hoci iba v zanedbateľnom množstve. Číňania nemali ani vesmírny výtah, ani netušili, ako by si ho postavili. Amerika bola jedinou krajinou na svete, ktorá niečím takým disponovala a na patentoch sedel Julian Orley ako kvočka na zlatých vajciach. Čína bola teda odkázaná na tradičnú raketovú techniku, čo pre ňu znamenalo obrovské finančné náklady.


  Palstein sa pozrel na hodinky. Musí sa pohnúť, v budove EMCO sa onedlho začne schôdza. Iste sa zasa skončí veľmi neskoro. Zavolal sekretariát a objednal si hovor do hotela Stellar Island na Isla de las Estrellas. Tam je o tri hodiny viac a minimálne o dvadsať stupňov teplejšie. Rozhodne lepšie miesto ako Anchorage. Kdekoľvek na svete by bol radšej ako v Anchorage.


  Aspoň zaželá Julianovi šťastnú cestu.


  ISLA DE LAS ESTRELLAS, TICHÝ OCEÁN


  Aký vzrušujúci bol vstup do vulkánu, taký nezaujímavý bol odchod. Samozrejme, že tam boli núdzové východy. Keď sa rozsvietili svetlá, vychádzali z jaskyne slabo osvetlenou chodbou rovnou ako pravítko a mali dojem, že celá hora je vlastne len kulisa z lepenky a oporných konštrukcií. Chodba bola taká široká, že poskytovala bezpečnú únikovú cestu prinajhoršom aj stovke spanikovaných ľudí. Asi po 150 metroch vyústila do bočného krídla hotela Stellar Island.


  Chuck Donoghue sa pretlačil k Julianovi.


  „Všetka česť,“ zahučal. „Nie je to zlé.“


  „Vďaka.“


  „A tá jaskyňa je naozaj v pôvodnom stave? Tak povedz, chlapče, ani trocha ste jej nepomohli? Nijaké výbušniny alebo niečo také?“


  „Len na únikové cesty.“


  „Tak tomu sa povie šťastie! Je ti, dúfam, jasné, že to musím okopírovať! Haha! Neboj sa, kamarát, žartujem. Panebože, koľko hotelov som ja v živote postavil. Koľko hotelov!“


  „Tridsaťdva.“


  „Naozaj?“ prekvapene zamrmlal Donoghue.


  „Naozaj. A ďalší možno postavíš na Mesiaci.“ Julian sa uškrnul. „Veď preto si tu, starký!“


  „Aha!“ Donoghue sa rozosmial ešte hlasnejšie.


  „A ja som si už myslel, že si ma pozval, lebo sme kamoši.“


  Šesťdesiatpäťročný Donoghue bol spomedzi hostí najstarší, Julian mal o päť rokov menej, ale vyzeral mladší o desať. Žoviálny neokresanec Donoghue napriek zanedbateľnému vekovému rozdielu oslovoval najbohatšieho muža planéty chlapče.


  „Jasné, že si kamoš,“ veselo povedal Julian cestou k výťahom. „Ale v prvom rade ti ja chcem ukázať svoje hotely, aby si ty do nich vrazil svoje peniaze. – Mimochodom, poznáš ten vtip o chlapíkovi, čo odpovedal v ankete?“


  „Nie, povedz.“


  „Anketár sa pýta chlapíka: Ako by ste sa rozhodli, keby ste si museli vybrať medzi dvoma možnosťami? Po A: Môžete mať celú noc sex s vlastnou ženou. A po B:… A chlapík mu skočí do reči: Po B, určite po B!“


  Vtip ako stvorený pre Chuckyho, ktorý vzápätí s hurónskym rehotom zastal, aby ho vyrozprával svojej žene. Julian sa ani nemusel otáčať, lebo si vedel predstaviť, ako kyslo sa pritom Aileen bude tváriť. Donoghueovci kontrolovali asi tridsiatku najimpozantnejších, najdrahších a najgýčovejších hotelov všetkých čias, vlastnili kasína i medzinárodnú umeleckú agentúru, v ktorej si podávali kľučky artisti, speváci, tanečníci a krotitelia šeliem, a ktorá, samozrejme, manažovala aj predstavenia so striptérkami. No Aileen, vzorná gazdinka Aileen sa tvárila ako stelesnenie južanskej prudérie, akoby sa večer čo večer nenatriasali na pódiách v Las Vegas desiatky nahých tanečníc, ktoré mali zmluvu s jej podpisom. Vyznávala bohabojnosť, možnosť nosiť zbraň, dobré jedlo, dobré skutky a ak to inak nešlo, i trest smrti, a inak to predsa nikdy nešlo. Mravnosť nadovšetko. Napriek tomu príde na večeru vtesnaná do úzkych šiat ako klobáska a bude vychutnávať lichôtky mužov na adresu svojho laserom vylepšeného poprsia. Najprv sa bude tváriť ako matka pluku a s chichotaním všetkým naokolo rozprávať ten hlúpy vtip, a potom pôjde a prinesie im nápoje, ale to už prevládne jej druhá stránka – úprimná starosť o blaho každej bytosti, takže napokon všetci, ktorým Aileen Donoghueová liezla na nervy, zistia, že ju vlastne majú celkom radi.


  Sklené kabíny výťahu sa naplnili ľuďmi a vravou. Po krátkej jazde vypustili skupinu na vyhliadkovú terasu, nad ktorou sa už rozprestieralo hviezdne nebo ako z hollywoodskeho filmu. Krásna stará dáma vo večerných šatách s kráľovskou gráciou dirigovala čašníkov. Podávali šampanské a koktaily, rozdávali ďalekohľady. Džezové kvarteto hralo Fly me to the moon.


  „Prosím, všetci sem!“ veselo zvolala Lynn. „A pozrite sa na východ!“


  Všetci ju rozjarene poslúchli. Na plošine v oceáne sa rozhoreli svetlá a k nočnej oblohe sa vystreli žiarivé prsty. Bolo vidieť miniatúrnych ľudí, ktorí ako mravce pobiehali sem a tam. Na pokojnej vode sa hojdala obrovská nákladná loď.


  „Drahí priatelia!“ Predstúpil Julian s pohárom v ruke. „Tam dolu som vám neukázal celú šou. V inej verzii by ste sa ešte oboznámili s OSS a Gaiou, ale tie sú určené pre návštevníkov, ktorí nebudú mať to šťastie, čo máte vy. Je pre rodinných príslušníkov, ktorí prežijú na ostrove pár dní a vrátia sa domov. Vám som chcel ukázať iba výťah. Na to ostatné nepotrebujete film, pretože všetko uvidíte na vlastné oči! Sľubujem vám, že na najbližšie dva týždne nikdy nezabudnete!“


  Julian odhalil dokonalý chrup. Zaznel potlesk, najprv kde-tu, potom sa všetci nadšene roztlieskali. Miranda Winterová si neodpustila obligátne oh yeah! Lynn pristúpila k otcovi a žiarila hrdosťou.


  „Kým vás pozvem k stolu, dovoľte ešte malú ochutnávku k našej nastávajúcej ceste.“ Pozrela sa na hodinky. „V najbližších minútach očakávame návrat oboch kabín z orbity. Privážajú na Zem stlačené hélium-3, ktoré naložili na OSS. Odporúčam vám, aby ste zodvihli hlavy od pohárov a pozreli sa hore…“


  „Hoci v zásade proti tomu nič nemám,“ skočil jej do reči Julian a zodvihol pohár na prípitok.


  „Pravdaže.“ Lynn sa zasmiala. „Ešte vám totiž nepovedal, že na OSS bude spotreba alkoholu drasticky obmedzená.“


  „Ale to je hrozné,“ Bernard Tautou vystrúhal grimasu, prevrátil do seba pohár a žiarivo sa usmial. „Mali by sme sa teda napiť do zásoby.“


  „A ja som si myslel, že vašou vášňou je voda!“ posmešne poznamenal Mukeš Nair.


  “Mais oui! Najmä ak je zmiešaná s alkoholom!“


  „A môže nám v beztiažovom stave oťažieť hlava?“ nesmelo sa spýtala Olympiada Rogašovová, na čo sa jej manžel odvrátil a zodvihol hlavu k hviezdam. Miranda Winterová rozjarene luskla prstami: „A čo by sa stalo, keby som sa v beztiažovom stave povracala?“


  „Zvratky by si ťa našli,“ poučila ju Evelyn Chambersová.


  „Sformovali by sa do gule,“ prikol Walo Ögi a rukami naznačil guľatý tvar.


  „Podľa mňa by sa skôr rozprskli,“ namietla Karla Krampová.


  „Aby z toho všetci niečo mali.“ Eva Boreliusová prikývla. „Úžasná téma! Nemali by sme radšej…“


  „Aha!“ zvolala Rebecca Süová. „Pozrite!“


  Všetky pohľady nasledovali smer, ktorým ukazovala. Na obzore sa zjavili dva svetelné body v pohybe. Chvíľu sa zdalo, že po obežnej dráhe smerujú ďalej na juh, ibaže sa ustavične zväčšovali, celkom proti všetkým zákonom optiky. V priestorovom vnímaní musel byť nejaký omyl, niečo evidentne nesedelo. A potom, odrazu, všetci pochopili, že tie telesá klesajú z vesmíru kolmo dolu, po dokonalej vertikále. Akoby k nim zostupovali hviezdy.


  „Prichádzajú,“ dojato zašepkala Sušma Nairová.


  Všetci namierili ďalekohľady jedným smerom. Po niekoľkých minútach už boli aj bez priblíženia viditeľné dve podlhovasté telesá, ktoré vyzerali ako raketoplán, ibaže stáli na zadnej časti a smerom dolu sa končili širokou plošinou. Kónické špičky im jasne žiarili a po bokoch valcovitého tela sa im s pravidelnosťou srdcového rytmu rozsvecovali pozičné svetlá. Obrovskou rýchlosťou klesali k plošine, a čím boli nižšie, tým väčšmi rozkmitávali vzduch ako gigantické dynamá. Julian s uspokojením videl, že ani jeho syna neobišlo nadšenie. Amber mala rozšírené zreničky ako dieťa pod vianočným stromčekom.


  „To je úžasné,“ zašepkala.


  „Veru,“ Julian prikývol. „Je to technika, a predsa zázrak. Každá pokroková technológia je ako zázrak. To povedal Arthur C. Clarke. Múdry muž!“


  Tim mlčal.


  Julian zrazu pocítil v hrdle žlčovitú chuť nestráveného hnevu. Nechápal, čo sa s tým chlapcom deje. Kašľať na to, že odmietol zastávať primeranú pozíciu v Orley Enterprises. Každý má právo ísť vlastnou cestou, hoci Julian si celkom nevedel predstaviť, že by okrem budúcnosti v rámci koncernu mohla existovať aj nejaká iná cesta, ale dobre, nech si ju má! Ale čo mu, dočerta, urobil?


  Potom sa už všetko zbehlo veľmi rýchlo.


  Krátko pred finále sa všetci prítomní hlasno nadýchli. Chvíľu sa zdalo, že kabíny prerazia plošinu ako strely a rozmetajú ju na márne kúsky, no zrazu jedna za druhou prudko spomalili a rýchlosť znižovali, aby napokon takmer komótne vkĺzli do rúry vesmírneho letiska a zmizli v nej. Opäť zaznel potlesk prerušovaný nadšenými výkrikmi. Heidrun pristúpila k Finnovi O’Keefovi a zapískala na dvoch prstoch.


  „Ešte stále si si istá, že do toho chceš nastúpiť?“ spýtal sa jej.


  Posmešne si ho premerala.


  „A ty?“


  „Jasné.“


  „Len sa vyťahuješ.“


  „Tvoj muž môže potrebovať posilu, keby si začala škriabať steny.“


  „Uvidíme, kto bude mať plné gate.“


  „Keby som to náhodou bol ja,“ uškrnul sa O’Keefe, „spomeň si, čo si mi sľúbila.“


  „Kedy som ti ja niečo sľúbila?“


  „Nepamätáš sa? Chcela si ma držať za ruku.“


  „Aha.“ Heidrun pobavene mykla kútikmi úst. Na okamih vyzerala, že o tom vážne uvažuje. „Prepáč, Finn. Vieš, že som nudná a staromódna. V mojich filmoch spadne žena z koňa a dovolí mužovi, aby ju zachránil pred Indiánmi. A nezabudne pritom poriadne vrieskať.“


  „Škoda. V takých filmoch som nikdy nehral.“


  „Pozhováraj sa so svojím agentom.“


  Vznešene zodvihla ruku, ukazovákom ho jemne pohladila po líci a odišla. O’Keefe sa díval, ako kráča k Walovi. Akýsi hlas za ním povedal:


  „Chudáčik Finn. To bolo fiasko.“


  Obrátil sa a uvidel krásnu arogantnú tvár Momoky Omurovej. Poznali sa z povinných večierkov, ktorým sa Finn usiloval vyhýbať ako nákazlivej chorobe. No keď sa niekde objavil, vždy ju tam stretol, naposledy na oslave osemdesiatych ôsmych narodenín Jacka Nicholsona.


  „Nemala si nakrúcať?“ spýtal sa jej.


  „Ak to chceš vedieť, ja som sa ešte nedostala na masový trh ako ty.“ Prezerala si nechty a okolo úst jej pohrával zlomyseľný úsmev. „Ale mohla by som ti dať pár lekcií z flirtovania.“


  „Ďakujem.“ Usmial sa na ňu. „S učiteľkami si neradno začínať.“


  „Myslím teoreticky, ty somár. Azda si nemyslíš, že by som si ťa pustila k telu?“


  „Chvalabohu, to mi odľahlo.“ Odvrátil sa.


  Omurová mykla hlavou a zafučala. Bola už druhá v priebehu niekoľkých minút, čo od neho odišla. Zamierila k Locatellimu, ktorý sa s Marcom Edwardsom a Mimi Parkerovou zhováral o termojadrovej reakcii, a chytila ho pod pazuchy. O’Keefe pokrčil plecami a pridal sa k Julianovi stojacemu s Hannom, Rebeccou Süovou, svojou dcérou a Rogašovovcami.


  „Ale ako tie kabíny dostávate hore?“ zaujímala sa Taiwančanka. Pôsobila roztržito a nesústredene. „Hádam sa len nevznesú do výšky na lane?“


  „Nevidel som vás pred chvíľou na predstavení?“ ironicky sa spýtal Rogašov.


  „Uvádzame na trh nový parfum,“ odvetila Süová, akoby tým bolo povedané všetko. A naozaj, viac než polovicu predstavenia civela na displej mobilného telefónu a zaoberala sa marketingovými plánmi, kým divákom vysvetľovali princíp fungovania výťahu: Pri štarte to vyzerá, akoby z tanierových plôch na zadnej časti kabíny šľahali žiarivo červené lúče, ale v skutočnosti je to naopak. Spodná strana plôch je vyložená fotovoltaickými batériami, a lúče šľahajú z obrovských laserov vo vnútri letiska. Energia vytvorená pri ostreľovaní uvedie do pohybu hnací systém, v každej kabíne šesť párov protichodných kolies s napnutým lanom uprostred. Keď sa uvedie do pohybu jedna strana kolies, automaticky sa rozbehne aj druhá opačným smerom a výťah sa šplhá po lane nahor.


  „A pritom stále zrýchľuje,“ hovoril Julian. „Už po niekoľko sto metroch dosiahne…“


  Z vrecka saka sa mu ozvalo pípanie. Zamračil sa a vylovil mobil.


  „Čo sa deje?“


  „Prepáčte, že vás vyrušujem, pane.“ Bola to centrála. „Máte hovor.“


  „Nemôže to počkať?“


  „Je to Gerald Palstein, pane.“


  „Ach, to je iné.“ Julian sa ospravedlňujúco usmial. „Môžem vás chvíľu nechať osamote? Rebecca, neutečte mi. Ak budete chcieť, rád vám budem ten princíp vysvetľovať hoci aj do rána.“


  Rýchlymi krokmi prešiel do malej miestnosti za barom, pripojil mobil na konzolu a preniesol si obraz na väčší monitor.


  „Ahoj, Julian,“ povedal Palstein.


  „Ahoj, Gerald. Kde sa to, dočerta, flákaš?“


  „V Anchorage. Odtrúbili sme Projekt Aljaška. Nespomínal som ti to?“


  Palstein vyzeral vyčerpaný. Naposledy sa stretli pred atentátom. Zrejme volá z hotelovej izby, lebo za oknom v pozadí bolo vidiet zasnežené kopce a bledú, studenú oblohu.


  „Ale áno,“ odvetil Julian. „Lenže to bolo pred tým, než ťa postrelili! Nemôžeš sa na to vykašľať?“


  „Nie je to také hrozné.“ Palstein mávol rukou. „Mám prestrelené plece, ale hlavu mám celú. Cestovať sa s tým dá, aj keď nie akurát na Mesiac. Škoda.“


  „A ako to dopadlo?“


  „Povedzme, že Aljaška sa celkom dôstojne pripravuje na renesanciu trampingu. Väčšina prítomných odborárskych bosov by ma celkom rada videla mŕtveho.“


  „Nemáš si čo vyčítať. Nikto nebol k svojim taký kritický ako ty, a odteraz ťa budú musieť počúvať. Povedal si im o našich plánoch?“


  „Tlačová správa už vyšla, takže sme o tom hovorili.“


  „A ako to prijali?“


  „Ako náš pokus o záchranu. Ale väčšinou to oceňujú.“


  „To je dobré! Zmluvy podpíšeme, len čo sa vrátim.“


  „Niektorí si myslia, že je to kamufláž.“ Palstein zaváhal. „Nemusíme nič predstierať, Julian. Pre nás je to veľká pomoc, že nás vezmete do partie.“


  „Pomoc je to pre nás!“


  „Ale žiadny zázrak to nebude. Pridlho sme verili svojmu vplyvu. No čo, aspoň že odvrátime konkurz. Iste sa radšej vrátim medzi strednú vrstvu, než by som mal celý gigant priviesť ku krachu. Malo by to nedozerné následky. Pádu nezabránim, ale azda sa mi podarí zabrániť nárazu. Alebo ho aspoň zmierniť.“


  „Ak sa to má niekomu podariť, tak to môžeš byť iba ty, Gerald. Dokelu, škoda, že tu nemôžeš byť.“


  „Nabudúce. A kto ma vlastne nahradil?“


  „Jeden kanadský investor. Volá sa Carl Hanna. Poznáš ho?“


  „Hanna?“ Palstein sa zamračil. „Úprimne povedané…“


  „To nič. Aj ja som sa s ním zoznámil iba prednedávnom. Je to jeden z tých, čo zbohatli potichu.“


  „Zaujíma sa o kozmický výskum?“


  „Veď práve to je na ňom atraktívne. Jemu netreba ťahať medové motúzy popod nos. Za každú cenu chce investovať do kozmického výskumu. Nanešťastie vyrástol v Dillí a zo sentimentu cíti povinnosť investovať do indického lunárneho programu.“ Julian sa uškrnul. „Budem sa musieť veľmi usilovať, aby som ho získal pre našu vec.“


  „A ostatní?“


  „No, v Locatelliho prípade som si istý, že do nás vrazí osemcifernú sumu. Je taký megaloman, že si bude chcieť postaviť vlastný pomník, navyše sú naše zariadenia vybavené jeho systémami. Donoghueovci a Marc Edwards mi už neoficiálne prisľúbili väčšie sumy, teraz už v podstate ide len o to, koľko budú mať núl. Neistý je zatiaľ ten Švajčiar, Walo Ögi. Lynn a ja sme sa pred dvoma rokmi v Zermatte zoznámili s jeho ženou, keď ma fotila. A potom tu mám Evu Boreliusovú, tú možno poznáš, nemecký výskum kmeňových buniek…“


  „To vyzerá, akoby si odpísal celý Forbesov zoznam.“


  „Celkom tak to nie je. Firmu Borelius Pharma nám odporúčal náš strategický manažment, rovnako ako Bernarda Tautoua, vodného baróna zo Suezu. Tomu tiež stačí zabrnkať na jeho ego. Alebo Mukeš Nair…“


  „Ach, Mister Tomato.“ Palstein uznanlivo nadvihol obočie.


  „Fajn chlapík. S kozmickým letectvom však nemá nič spoločné. Zatiaľ stačí, že má prachy, ale museli sme to navliecť na niektoré témy, ktoré sú pre neho atraktívne. Napríklad lepšiu budúcnosť ľudstva a tak. V tom sa zhodujú viacerí, čo s kozmickým výskumom nemajú nič spoločné: Nair s potravinami, Tautou s vodou, Boreliusová s medicínou, ja s energetikou. Stačí dať tomu jednotiaci element, a už sme na jednej lodi. A potom ešte pár bohatých súkromníkov ako Finn O’Keefe, Evelyn Chambersová a Miranda Winterová…“


  „Miranda Winterová? Preboha!“


  „A prečo nie? Zo samej skromnosti nevie, čo s peniazmi, tak som ju pozval, nech to zistíme. Ver mi, je to geniálne namiešané. Typy ako O’Keefe, Chambersová a Winterová perfektne uvoľňujú atmosféru, vďaka nim je to fakt atraktívne, a nakoniec všetkých dostanem! Rebecca Süová so svojimi luxusnými značkami má s energetikou pramálo spoločného, zato do vesmírnej turistiky je taká zbláznená, akoby ju sama vymyslela. V duchu sa už vidí, ako na Mesiaci popíja Moét & Chandon. Videl si jej portfolio? Kenzo, Dior, Louis Vuitton, L’Oréal, Dolce & Gabbana, Lacroix, Hennessy, o jej vlastných značkách ani nehovoriac. Boom Bang a tak. My jej ponúkame najprestížnejší trh, aký existuje. Len reklamné zmluvy, čo s ňou uzavriem, mi zaplatia polovicu OSS Grand.“


  „Nepozval si aj toho Rusa Rogašova?“


  Julian sa uškrnul. „To je moja osobná výzva. Keď sa mi podarí dosiahnuť, že on vloží svoje miliardy do mojich projektov, urobím v beztiažovom stave salto.“


  „Pochybujem, že by to Moskva dovolila.“


  „Omyl! Moskva ho sama bude do toho tlačiť, lebo si myslia, že so mnou urobia obchod.“


  „Lenže to by si im musel postaviť vesmírny výťah. Dovtedy to pre Rogašova bude vyzerať, že jeho peniaze tečú do amerického vesmírneho letectva.“


  „Somarina. Bude to vyzerať tak, že jeho peniaze tečú do veľmi lukratívneho kšeftu, a bude to pravda! Ja nie som Amerika, Gerald!“


  „Ja viem. Ale Rogašov…“


  „Aj Rogašov to vie. Nie je predsa hlupák. Ani jeden štát na svete dnes nie je schopný financovať vesmírny výskum zo svojho rozpočtu. Naozaj si myslíš, že tá pestrá medzinárodná spoločnosť, čo sa v dojemnej zhode realizuje na ISS, vznikla v nejakom multikultúrnom ošiali? Blbosť! Nikto z nich nemal prachy, aby to urobil sám! Bol to jediný spôsob, ako dostať hore niečo na takej úrovni, aby sa E. T. nepocikal od smiechu. Ak chceli niečo rozbehnúť, museli potiahnuť za jeden povraz, museli pred druhým odkryť karty. Každý pláta nejaké diery v rozpočte, všade sa škrtí, nielen vo vesmírnych programoch. Zmenu do toho vniesli až súkromníci. Burt Ruton bol prvý, komu sa roku 2004 so SpaceShipOne podarilo uskutočniť komerčný suborbitálny let, a kto ho financoval? Azda Spojené štáty? Alebo NASA?“


  „Viem, viem,“ vzdychol si Palstein. „Bol to Paul Allen.“


  „Presne tak. Paul Allen, jeden zo zakladateľov Microsoftu. Súkromní podnikatelia ukázali politikom, že to ide aj rýchlejšie a efektívnejšie. Ako vy, keď vaša brandža ešte mala vplyv. Zvrhávali ste vlády a dosadzovali prezidentov. A teraz sme to my, čo jednoducho prebíjame krachujúce štáty, večných pochybovačov a nacionalistov. Máme viac peňazí, lepšie know-how, kvalitnejších ľudí, kreatívnejšie prostredie. Bez Orley Enterprises by nebolo vesmírneho výťahu, nebolo by lunárnej turistiky, reaktorový výskum by nepokročil tak dopredu, nič by sa nepohlo. NASA so svojimi mizernými pár šestákmi by si každý prd musela dávať schvaľovať nejakým nekompetentným kontrolným výborom. My sa kontrolovať nedáme, nijakou vládou na svete! A prečo? Lebo nijakej vláde nič nedlhujeme! Ver mi, toto presvedčí aj Rogašova.“


  „Napriek tomu by si mu nemusel natískať užívateľskú príručku k OSS. Čo keby mu zišlo na um, že si postaví niečo podobné?“


  Julian sa pobavene zasmial, no vzápätí zvážnel.


  „Vieš už niečo nové v súvislosti s atentátom?“


  „Ani nie.“ Palstein pokrútil hlavou. „Zatiaľ takmer s určitosťou zistili iba to, odkiaľ vyšiel výstrel, lenže s tým sa nedá pohnúť ďalej. Bolo to verejné podujatie s množstvom ľudí.“


  „Stále si neviem predstaviť, kto by mohol mať záujem zastreliť akurát teba. Veď vaša brandža je už na kolenách. To nezmení nikto, ani keď zastrelí ropného manažéra.“


  „Ľudia neuvažujú racionálne.“ Palstein sa usmial. „Inak by museli zastreliť teba. Tvoj výťah predsa pochoval našu brandžu.“


  „Svet by prešiel na hélium-3, aj keby ma tisíckrát zastrelili.“


  „Viem. Takéto činy nemajú racionálny základ, sú vyvolané zúfalstvom. Čírou nenávisťou.“


  „To nechápem. Nenávisť ešte nikdy ničomu nepomohla.“


  „Ale dodnes si vyžiadala najviac obetí.“


  „To je fakt.“ Julian sa odmlčal a pošúchal si bradu. „Ja nepociťujem nenávisť, je to cit, ktorý mi je cudzí. Viem sa rozzúriť, to áno! Niektorých ľudí by som najradšej poslal do pekla a niektorým som to aj povedal, ale len ak to malo zmysel. Nenávisť predsa nijaký zmysel nedáva.“


  „Takže atentátnika neodhalíme, kým za tým budeme hľadať zmysel.“ Palstein si napravil slučku, v ktorej mal zavesený lakeť. „No nič. Vlastne volám, len aby som vám všetkým zaželal šťastnú cestu.“


  „Nabudúce určite pôjdeš s nami! Len čo sa trocha zotavíš.“


  „Rád by som to niekedy videl.“


  „Uvidíš to, kamarát!“ Julian sa uškrnul. „Budeš sa prechádzať po Mesiaci!“


  „Tak veľa šťastia. A dobre ich vyžmýkaj!“


  „Maj sa, Gerald. Ozvem sa ti, keď budeme celkom hore.“


  Palstein sa usmial. „Ty už si celkom hore.“


  Julian zamyslene hľadel na tmavú obrazovku. Pred viac ako desiatimi rokmi, keď sa protimonopolné úrady celého sveta ešte zaoberali ziskami a zvyšujúcimi sa cenami ropného priemyslu, zjavil sa jedného rána Palstein v jeho londýnskej kancelárii a spytoval sa, na čom pracujú. Realizácia vesmírneho výťahu mala práve za sebou jednu z čiastkových porážok, pretože v nádejnom novom materiáli, z ktorého bolo vyrobené lano, sa objavili zdanlivo neodstrániteľné kazy v kryštálovej štruktúre. Svet už vedel, že mesačný prach obsahuje obrovské množstvo prvku, ktorý by mohol vyriešiť energetický problém planéty. No kým neexistoval spôsob, ako ho dopraviť na Zem a potom ho efektívne využiť, zdalo sa, že hélium-3 nemá veľký zmysel. Julian sa však nedal odradiť a ďalej skúmal na všetkých frontoch. Ropný priemysel ho ignoroval a zaoberal sa maximálne tým, ako prežiť alternatívne trendy, ako sú veterná energia či fotovoltaika. Julianove snahy takmer nikto nebral vážne. Zdalo sa celkom nepravdepodobné, že by mohol mať úspech.


  Palstein bol iný. Trpezlivo si všetko vypočul a potom navrhol predstavenstvu EMCO, ktoré malo práve za sebou fúziu s ExxonMobil, aby kúpili podiely v Orley Enterprises a Orley Space. Ako je známe, vedenie to neschválilo, no Palstein naďalej udržiaval kontakt s Orley Enterprises, a Julian si veľmi obľúbil melancholického chlapíka, čo sa sústavne díval do temnej budúcnosti. Za celé roky nestrávili spolu viac ako tri týždne – väčšinou šlo iba o spontánne obedy a príležitostné stretnutia v súkromných kruhoch, a predsa ich spájalo čosi ako priateľstvo. Pod ich vzťah sa nepodpísala ani skutočnosť, že jeden z nich robil vo svojej brandži kroky, ktoré napokon zrazili na kolená brandžu druhého. Palstein bol v poslednom čase čoraz častejšie nútený oznamovať útlm či ukončenie ťažby na rôznych miestach planéty tak, ako teraz na Aljaške a pred niekoľkými týždňami v kanadskej Alberte, kde ho v dave rozhnevaných ľudí postrelili.


  Julian vedel, že Gerald má pravdu. Účasť na Orley Enterprises nezachráni EMCO, ale možno osoží aspoň Palsteinovi. Vstal, vyšiel z miestnosti za barom a vrátil s k hosťom.


  „… takže o trištvrte hodiny sa tu stretneme na večeri,“ hovorila Lynn. „Môžete ostať tu, dať si pohárik a kochať sa výhľadom, alebo sa môžete ísť upraviť a prezliecť. Dokonca sa môžete venovať práci, ak sa stala vašou drogou, aj na to sme vám vytvorili optimálne podmienky.“


  „A to všetko vďaka mojej fantastickej dcére,“ Julian objal Lynn okolo ramien. „Je úžasná. Toto všetko je jej dielo. Je to moja kráľovná!“


  Hostia zadieskali. Lynn sa usmiala a sklopila zrak.


  „Len žiadnu falošnú skromnosť,“ zašepkal jej Julian. „Som na teba veľmi pyšný. Ty dokážeš všetko, si prosto dokonalá.“


  Tim kráčal po chodbe na štvrtom poschodí. Všade panovala sterilná čistota. Cestou stretol dvoch ochrankárov a čistiaci robot, ktorý márne hľadal neexistujúce alebo dávno pohltené stopy takmer neobývaného sveta. Mašinka s usilovným vrčaním hľadala zmysel svojej existencie a poskytovala depresívny pohľad. Ako Sizyfos, čo vytlačil skalu na vrchol, a teraz nevie, čo si počať.


  Zastal pred Lynninou izbou a zazvonil. Kamera ho nasnímala a premietla jeho obraz na monitor v izbe. Ozval sa jej hlas:


  „Tim! Poď ďalej!“


  Dvere sa odsunuli. Vošiel a uvidel Lynn, ako sa chrbtom k nemu prechádza pred panoramatickým oknom. Mala oblečené vzrušujúce dlhé šaty a rozpustené vlasy jej v mäkkých vlnách splývali na plecia. Cez plece sa na neho usmiala a oči jej zažiarili ako akvamaríny. Prudko sa otočila, aby uvidel výstrih a pohľad uprela jeho smerom, ale míňala ho tak tesne, že jej úsmev pôsobil ako prihlúpla grimasa. Tim si ju nevšímal. Pristúpil k okrúhlemu kreslu, zohol sa a pobozkal reálnu ženu, ktorá v ňom sedela, na líce. Mala na sebe iba kimono a nohy skrčené pod sebou.


  „Úžasné,“ povedal. „Naozaj.“


  „Ďakujem.“ Bytosť vo večerných šatách sa stále prechádzala, otáčala a obracala, kúpala sa v žiarivom egu, kým úsmev ozajstnej Lynn sa v kútikoch začínal deformovať. Tim si sadol na stolček a ukázal na jej trojdimenzionálne alter ego.


  „Toto si chceš večer obliecť?“


  „Ešte neviem.“ Lynn sa zamračila. „Nie je to príliš slávnostné? Napokon sme na ostrove v oceáne.“


  „Čudná úvaha. Sami ste predsa zrušili všetky zaužívané predstavy o tropickej romantike. Vyzerá to fantasticky, obleč si to. Alebo máš inú alternatívu?“


  Lynn skĺzla prstami po dialkovom ovládači. Vzhľad jej avatara sa plynule zmenil. Holografická Lynn mala teraz oblečený catsuit bez ramienok marhuľovej farby a predvádzala ho s rovnakou bezduchou gráciou ako večerné šaty. Pohľad upierala na imaginárneho obdivovateľa.


  „Nemôžeš ju naprogramovať tak, aby sa človeku pozrela do očí?“


  „Preboha, neblázni! Myslíš, že sa chcem dívať sama na seba?“


  Tim sa zasmial. Jeho avatar bola figúrka z čias dvojrozmerného animovaného filmu Wall-E, čo vyzerala ako pokazený robot, taká milá príšerka. Videl ten film ako dieťa, a hneď si ho obľúbil. Možno preto, že v Julianovom svete, v ktorom sa prenášali hory a znášalo modré z neba, si sám pripadal ako pokazená príšerka.


  „Pozri,“ povedala Lynn. „Čo toto?“


  Avatarove dlhé vlasy boli zrazu upravené do vysokého vypnutého účesu.


  „To je lepšie.“


  „Fakt?“ Lynn zvesila plecia. „Dokelu, celý deň som mala vypnuté vlasy. Ale asi máš pravdu. Ibaže…“


  Avatar predviedol priliehavú tyrkysovú blúzku a nohavice farby šampanského.


  „A toto?“


  „Počuj, čo sú to vlastne za handry?“ spýtal sa Tim.


  „Mimi Kri. Najnovšia kolekcia Mimi Parkerovej. Keď som jej sľúbila, že si niečo z toho oblečiem, dovliekla plný kufor. Jej katalóg je kompatibilný s väčšinou avatarovských programov.“


  „Myslíš, že aj môj by niečo také mohol mať?“


  „Jasné, ale musela by prešiť nohavice na pásový podvozok a rukávy na bagrové lopaty. Táram, Tim, funguje to iba s ľudskými avatarmi. Mimochodom, softvér je nemilosrdný. Ak si tučnejší alebo menší, odmieta prepočítavať. Lenže ľudia si svoje druhé ja väčšinou natoľko prikrášlia, že v počítači im sadne všetko, a v skutočnosti vyzerajú príšerne.“


  „Tak im treba.“ Tim prižmúril oči. „Počuj, veď aj tvoj avatar má oveľa menší zadok! Najmenej o polovicu! Tak nie, len o tretinu. A kde máš brucho? A celulitídu?“


  „Debil,“ smiala sa Lynn. „Čo tu vlastne chceš?“


  „Aáále, nič.“


  „Nič? No dobre, aj to je dôvod.“


  „No dobre.“ Zaváhal. „Amber vraví, že som prehnane starostlivý.“


  „Ale nie, to je v poriadku.“


  „Nechcel som ťa otravovať.“


  „Si zlatý, že sa staráš. Fakt.“


  „Ale aj tak, možno…“ Pošúchal si dlane. „Vieš, ja mám prosto dojem, že Julian je úplne slepý, pokiaľ ide o jeho najbližších. V časopriestorovej štruktúre rozpozná každý atóm, ale keby si pred ním ležala mŕtva v hrobe, iba by frflal, že ho nepočúvaš.“


  „Nepreháňaj.“


  „Nepamätáš sa? Tvoj kolaps vôbec nevzal na vedomie.“


  „Ale to predsa bolo pred piatimi rokmi,“ zmierlivo odvetila. „Nemal s čímsi takým skúsenosti.“


  „Nezmysel, jednoducho to odignoroval! Prosím ťa, aké skúsenosti človek potrebuje, aby vedel identifikovať vyhorenie spojené s depresiami a stavmi úzkosti? Problém je v tom, že v jeho svete ľudia nekolabujú, on pozná len samých superhrdinov.“


  „Možno mu iba chýba norma. Po maminej smrti…“


  „Mama predsa zomrela pred desiatimi rokmi! Desať rokov, Lynn! Odkedy si všimol, že v istom okamihu prestala dýchať, hovoriť, jesť a rozmýšľať, nenájdeš v jeho okolí babu, ktorej by sa nedostal do nohavičiek…“


  „To je jeho vec, Tim. To je fakt jeho vec.“


  „Veď už som ticho.“ Pozrel sa na strop, akoby tam hľadal pravý dôvod svojej návštevy. „Vlastne som prišiel len preto, aby som ti povedal, že tvoj hotel je fantastický. A že sa teším na cestu.“


  „Si zlatý.“


  „Myslím to vážne! Všetko dokonale zvládaš, máš to senzačne zorganizované!“ Uškrnul sa. „Ešte aj hostia sú celkom znesiteľní.“


  „Keby sa ti niektorý znepáčil, vo vákuu ho zlikvidujeme.“ Zagúľala očami a hrozivým hlasom vyhlásila: „Vo vesmíre nebude počuť volanie o pomoc!“


  „Fú!“ Tim sa zasmial.


  „Teším sa, že ideš s nami,“ potichu dodala.


  „Lynn, sľúbil som, že na teba dozriem, a to aj robím.“ Vstal, naklonil sa a opäť ju pobozkal. „Tak zatiaľ ahoj. Ach, a aby som nezabudol, obleč si blúzku s nohavicami, k tomu sú rozpustené vlasy najlepšie.“


  „Presne to som chcela počuť, braček.“


  Tim odišiel. Lynn si pustila avatara, aby jej predviedol šperky. Avatary zvyčajne slúžili ako virtuálni asistenti, vizualizované softvéry, ktoré pomáhali organizovať bežný život zosieťovaného človeka a vytvárali ilúziu partnera, pomocníka alebo kamaráta. Spravovali dáta, pripomínali termíny, získavali informácie, navigovali na webe a robili návrhy v súlade s osobnostným profilom svojho užívateľa. Avatar mohol mať ľubovoľný vzhľad, mohol byť teda aj virtuálnym klonom užívateľa, a to nielen z čistého narcizmu, ale poslúžil napríklad aj na to, aby si človek ušetril behanie po obchodoch. Po piatich minútach Lynn vyťukala číslo Mimi Parkerovej. Avatar sa scvrkol a zamrzol a namiesto neho sa na holografickej stene objavila mokrá Kalifornčanka zamotaná v osuške.


  „Práve som vyšla zo sprchy,“ ospravedlňovala sa. „Vybrala si si niečo pekné?“


  „Toto,“ povedala Lynn a poslala jej JPEG avatara, ktorý sa vzápätí objavil na monitore Parkerovej.


  „Fíha, dobrý výber. Skvele ti sedí.“


  „Fajn. Nahlásim to službe. O chvíľu sa u teba niekto zastaví po veci.“


  „Jasné. Tak sa maj.“


  „Ahoj,“ odvetila Lynn. „A ďakujem!“


  Projekcia zmizla. V rovnakom okamihu sa stratil aj úsmev z Lynninej tváre. Pohľad jej otupel. Civela do prázdna a v mysli si rekapitulovala Julianovu poslednú poznámku, keď odchádzali z vyhliadkovej terasy.


  Som na teba veľmi pyšný. Ty dokážeš všetko, si prosto dokonalá.


  Dokonalá.


  Ale prečo sa tak necíti? Julianov obdiv na nej spočíva ako ťarcha na nehnuteľnosti s krásnou fasádou a dezolátnymi inštaláciami. Odkedy vošla do apartmánu, pohybuje sa ako po skle, akoby sa dlážka mohla preboriť. Vstala, prebehla do kúpeľne, na dlaň si vysypala dve malé zelené tabletky a náhlivo ich zapila vodou. Chvíľu váhala, potom prehltla ešte aj tretiu.


  Dýchaj, usiluj sa precítiť vlastné telo. Dýchaj do brucha.


  Chvíľu bezmyšlienkovite hľadela na svoj obraz v zrkadle, potom zablúdila pohľadom na ruky. Prstami zvierala okraj umývadla, na chrbtoch rúk mala navreté žily. Na okamih mala pocit, že by najradšej umývadlo vytrhla zo steny, čo sa jej, samozrejme, nemôže podariť, ale aspoň by jej to zabránilo zvriesknuť.


  Ty dokážeš všetko, si prosto dokonalá.


  Trhni si nohou, Julian, pomyslela si.


  Vzápätí ju ovládol spaľujúci pocit hanby. S búšiacim srdcom sa zvalila na zem a urobila tridsať kľukov. Potom našla v bare fľašu šampanského a prevrátila do seba plný pohár, hoci inak alkohol takmer nepila. Čierna diera, do ktorej už-už padala, sa pomaličky začala zatvárať. Zavolala službu, poslala ju do apartmánu Mimi Parkerovej a sama šla pod sprchu. Keď o pätnásť minút v nohaviciach, blúzke a s rozpustenými vlasmi vošla do výťahu, stretla Aileen Donoghueovú, ktorá vyzerala presne tak, ako sa dalo čakať. Na ušiach sa jej hompáľali vianočné ozdoby. V úzkej tiesňave výstrihu sa jej strácal náhrdelník.


  „Ach, Lynn, vyzeráš…“ Aileen sa zajachtala. „Panebože, ja nemám slov! Vyzeráš úžasne! Nádherne! Smiem ťa objať? Julian je na teba právom pyšný!“


  „Ďakujem, Aileen,“ napoly udusená Lynn sa usmiala.


  „A tie vlasy! S rozpustenými vlasmi si ešte krajšia! Nevravím, že by si takto mala chodiť stále, ale rozhodne rozpustené vlasy zdôrazňujú tvoju ženskosť. Len keby si nebola tak… prepáč.“


  „Prosím?“


  „Ale nič.“


  „No len povedz.“


  „Ááále, vy mladé ste všetky také tenké!“


  „Aileen, mám päťdesiatosem kíl.“


  „Naozaj?“ To rozhodne nebola odpoveď, ktorú Aileen chcela počut. „Len počkaj, keď prídeme hore, naložím ti plný tanier dobrôt. Musíš sa napapať, dieťa! Jesť sa musí!“


  Lynn sa na ňu pozrela a predstavila si, čo by sa stalo, keby jej tie ozdoby strhla z uší. Šmik, šmik, z lalôčikov by sa valila krv a kvapky by dopadali na jagavú sklenú podlahu výťahovej kabíny.


  Potom sa upokojila. Cítila, že zelené tabletky zaberajú.


  „Už sa veľmi teším na zajtra,“ vľúdne povedala. „Zajtra vyrazíme. Uvidíš, bude to paráda!“


  23. MÁJA 2025


  STANICA


  ORLEY SPACE STATION OSS, GEOSTACIONÁRNA ORBITA


  Evelyn Chambersovej sa prisnil sen.


  Ocitla sa v akejsi zvláštnej izbe s výškou asi štyri metre, hĺbkou asi päť a šírkou asi šesť metrov. Jedinú rovnú plochu tvorila zadná stena, strop a dlážka boli výrazne klenuté, takže plynulo prechádzali jedno do druhého, a celé to pripomínalo vnútro nejakej eliptickej rúry. Na koncoch rúry zapustil staviteľ kruhové priečky s priemerom dobré dva metre. Hoci boli zatvorené, vôbec sa necítila stiesnene, naopak. Dávalo jej to príjemný pocit bezpečia.


  Zariadenie akoby bolo postavené na hlavu. Rozložitá posteľ sa vznášala nad dlážkou ako lietajúci koberec, nechýbali písací stôl, sedačka, počítač s obrovským displejom. Miestnosť bola zahalená do decentného svetla, za matovanými sklenými dverami boli sprcha, umývadlo a toaleta. Vyzeralo to ako futuristická lodná kabína, ibaže pohodlná červená čalúnená pohovka visela pod stropom – dolu hlavou.


  Najzvláštnejšie však bolo, že Evelyn Chambersová všetky tieto detaily vnímala bez akéhokoľvek fyzického kontaktu s miestnosťou a jej zariadením. Nahá sa vznášala nad trojmetrovým panoramatickým oknom, na tele zrodenom z vyberaného spojenia španielskych, indiánskych a severoamerických génov cítila iba vzduch príjemne ohriaty na 21˚C a dívala sa na také neuveriteľne jasné nebo plné hviezd, že to musel byť sen. Asi 36 000 kilometrov pod ňou žiarila Zem ako dielo impresionistu.


  Musí to byť sen.


  Lenže Chambersová nespala.


  Od včerajšieho príchodu sa nevedela nabažiť nového domova. Nič jej nebránilo vo výhľade, nijaké stožiare, antény, moduly, ba ani laná vesmírneho výťahu vedúce k obzoru. Keď povedala: „Zhasnúť,“ osvetlenie sa vyplo. Mohla použiť aj manuálne diaľkové ovládanie, lenže to by sa musela pohnúť, a to sa jej za nič na svete nechcelo. Po pätnástich hodinách na OSS si pomaly privykala na beztiažový stav, hoci strata pojmov hore a dolu ju stále rozčuľovala. O to väčšmi ju prekvapilo, že ju neschvátila obávaná vesmírna choroba ako Olympiadu Rogašovovú, ktorá stonala pripútaná na lôžku a želala si, aby sa nikdy nenarodila. Ona, naopak, pociťovala čistú blaženosť, entú mocninu pocitu, ktorý si pamätala z detstva pri pečení vianočného pečiva, a ktorý čistú radosť premieňal na drogu.


  Zatajila dych.


  Zistila, že vôbec nie je jednoduché zastať nehybne nad nejakým bodom. V beztiažovom stave človek mimovoľne zaujíma akúsi fetálnu polohu, no ona mala nohy vystreté a ruky prekrížené na hrudi ako potápač, čo pláva ponad útes. Každý prudký pohyb mohol vyvolať rotáciu a odniesť ju od okna. Teraz, keď boli všetky svetlá zhasnuté a miestnosť aj so zariadením akoby prestala reálne existovať, chcela si každou bunkou svojho kortikálneho spínača vychutnať ilúziu, že okolo seba nemá ochranný obal, ale vznáša sa nad čarokrásnou planétou nahá ako hviezdne dieťa z Kubrickovho filmu. A potom zazrela vôkol seba drobučké jagavé guľôčky a pochopila, že jej z očí vytryskli slzy.


  Je to také, ako si predstavovala? Iba pred dvadsiatimi štyrmi hodinami spolu s ostatnými cestujúcimi vystúpila na plošine v mori z vrtuľníka, a všetci boli takí očarení krásou noci a jej vykasanými sukňami, že si ani nevšimli nádherný východ slnka. Ako by si vtedy mohli predstaviť, aké to bude? Z diaľky vyzerala plošina impozantne a tajomne a trocha aj hrozivo, no keď na ňu vstúpili, jej vnímanie sa celkom zmenilo a fascinácia, ktorou na nich zapôsobila, bola oveľa záväznejšia. Zrazu pocítila, že to nie je Disneyland a cesty späť niet, že onedlho tento svet vymení za iný, cudzí. Neprekvapilo ju, že niektorí účastníci výpravy sa ustavične obzerali za ostrovom. Olympiada Rogašovová, ale aj Paulette Tautouová, ba dokonca aj Momoka Omurová sa ukradomky obzerali na strmé útesy ožiarené svetlom z hotela Stellar Island, ktoré zrazu pôsobili prekvapujúco dôverne a domácky, akoby ich nabádali vykašľať sa na neznáme dobrodružstvo a vrátiť sa domov k čerstvej pomarančovej šťave, opaľovaciemu krému a vtáčiemu kriku.


  Prečo my, v duchu sa rozčuľovala. Prečo akurát ženy majú nepríjemný pocit pri predstave, že by mali nastúpiť do vesmírneho výťahu? Naozaj sme také bojazlivé? Vývoj nám pridelil úlohu večných opatrníkov, len aby nič neohrozilo reprodukčný proces, zato samce, keď už odovzdajú spermie, prestávajú byť potrební, a preto môžu pokojne vyštartovať do neznáma a skapať tam? Vzápätí si však všimla, že Chuck Donoghue sa neprimerane potí a Walo Ögi vykazuje zjavné známky nervozity, že v tvári Heidrun Ögiovej sa zračí napäté očakávanie, uvidela detinské nadšenie Mirandy Winterovej a inteligentne zvedavý výraz Evy Boreliusovej, a upokojila sa. Keď spoločne zamierili k obrovskému niekoľkopodlažnému vajcu letiskovej budovy, zrazu pochopila, čo ju tak rozrušilo.


  Sama bola od strachu celá bez seba.


  „Úprimne povedané,“ ozval sa Marc Edwards po jej boku, „mám z toho zmiešané pocity.“


  „Naozaj?“ Usmiala sa. „A ja som si myslela, že ste dobrodruh.“


  „Nuž…“


  „Tak ste sa predstavili v mojej šou. Potápanie k vrakom, v jaskyniach…“


  „Obávam sa, že toto je niečo iné ako potápanie.“ Edwards zamyslene hľadel na pravý ukazovák, na ktorom mu chýbal jeden článok. „Celkom iné.“


  „Mimochodom, nikdy ste mi neprezradili, ako sa vám to stalo.“


  „Naozaj? Dravá ryba. Naštval som ju pri koralovom útese na Yucatáne. Keď jej brnknete do nosa, nahnevá sa, cúvne a nafúkne sa. A ja som jej stále brnkal do toho nosa…“ Edwards cvrnkol prstom do imaginárnej ryby, „lenže všade naokolo boli koraly a ona nemohla cúvnuť ďalej, tak pri nasledujúcom raze jednoducho otvorila papuľu. Nuž tak. Človek by sa v žiadnom prípade nemal usilovať vytiahnuť prst zo zacvaknutej papule, a už vôbec nie násilím. Keď som ho vytiahol, mal som tam len holú kosť.“


  „Tak také čosi vám hore určite nehrozí.“


  „To naozaj nie.“ Zasmial sa. „Zrejme to bude najbezpečnejšia dovolenka v mojom živote.“


  Vošli na letisko. Bolo kruhové a znútra vyzeralo ešte väčšie ako zvonka. Silné reflektory osvetľovali dve totožné kabíny stojace oproti sebe. V každej zo stredového ukotvenia vychádzali napnuté vertikálne laná obložené tromi valcovitými útvarmi, ktoré pripomínali niečo medzi delom a svetlometom smerujúcim nahor. Obe kabíny boli obohnané ochrannou mrežou. Mala dosť veľké oká, aby sa človek cez ne pretiahol, no jednoznačne signalizovala, že radšej treba ostať stáť.


  „A viete, prečo?“ opýtal sa rozjarený Julian. „Lebo lano vám môže odrezať ruku. Musíte si uvedomiť, že pri šírke viac ako jeden meter je tenšie ako žiletka, no nepredstaviteľne tvrdé. Keby som po ňom prešiel skrutkovačom, ostali by z neho iba hobliny. Chce to niekto skúsiť s prstom? Chce sa niekto zbaviť manžela či manželky?“


  Chambersová si nevdojak spomenula, čo raz povedal jeden novinár: „Julian Orley nemusí vyjsť na javisko, javisko behá za ním a nasleduje ho na každom kroku.“ Veľmi trefné, no realita je predsa len trocha iná. Ľudia Julianovi naozaj dôverujú, veria mu každé slovo, pretože jeho sebavedomie akúkoľvek pochybnosť, námietku, neistotu, nedôveru rozpustí ako kyselina sírová, že po nich neostane ani stopy.


  Výťahy boli prilepené na lanách ako mole dobrých 20 metrov nad zemou. Zblízka takmer ničím nepripomínali raketoplán, pretože nemali riadiacu jednotku ani krídla. Na výťahoch boli dominantné spodné časti vybavené solárnymi článkami. Vyzerali trocha inak ako pred dvoma dňami, lebo nádrže s kvapalným héliom-3 vymenili za bruchaté moduly bez okien pre pasažierov. Z vysokej balustrády viedli oceľové chodníky k vstupným otvorom v kabínach.


  „To je vaša technológia?“ spýtal sa Ögi Locatelliho pri pohľade na solárne kolektory výťahov.


  Locatelli sa vzpriamil a narástol o niekoľko centimetrov. Chambersovej to nevdojak pripomenulo nebohého líbyjského vodcu Muammara Kaddáfiho. Fyzická podobnosť i vladárska póza sú zarážajúco podobné.


  „Isteže,“ opovržlivo odvetil. „Tie obyčajné haraburdy by predsa nezdvihli kabíny ani o meter.“


  „Naozaj?“


  „Môžete mi veriť. Bez Lightyears by to tu vôbec nemohlo fungovať.“


  „Celkom vážne tvrdíte, že bez vás by výťah nefungoval?“ usmiala sa Heidrun.


  Locatelli si ju premeral ako nepríjemný hmyz. „A čo vy o tom viete?“


  „Vôbec nič. Ibaže je to, akoby ste s elektrickou gitarou na krku vykrikovali, že na akustickej sa nedá hrať. Kto ste vy vôbec?“


  „Ale, miláčik.“ Ögiho husté fúzy sa pobavene zachveli. „Warren Locatelli je Captain America alternatívnej energetiky. Jeho firma trojnásobne zvýšila využitie solárnej energie.“


  „Myslím, že sa zbytočne namáhate,“ zamrmlala Momoka Omurová, ktorá kráčala vedľa nich. „Ste na manželku príliš náročný.“


  Ögi nadvihol obočie. „Budete sa čudovať, lotosová kráska, ale Heidrun je žena, ktorá moje nároky ustavične prekračuje.“


  „Ktovie čím?“ posmešne odsekla Omurová.


  „Na to vy nemáte dosť fantázie. Ale ďakujem za váš záujem.“


  „Realita je taká, že s obyčajným využitím energie by sa kabíny po lane iba plazili,“ povedal Locatelli, akoby šarvátku ani nezaregistroval. „Cesta by nám trvala dlhé dni. Ak vás to zaujíma, veľmi rád vám to vysvetlím.“


  „Myslíš, že by sme to vedeli pochopiť?“ Heidrun sa ustarostene obrátila na Ögiho.


  „Nie som si istý, drahá. Sme predsa Švajčiari, a teda vo všetkom veľmi pomalí. Veď preto sme pred mnohými rokmi postavili aj ten urýchľovač častíc.“


  „Aby sme mohli vyrábať rýchlejších Švajčiarov?“


  „Pravdaže.“


  „Ale ten sa predsa stále kazí.“


  „Veď to.“


  Chambersová sa držala v tesnom závese a nasávala ako včela nektár. Toto je presne podľa jej gusta. Klasický obrázok: Keď sa na malom priestore zídu viacerí prominenti, vždy sa strhne nejaká zvada.


  Pri obliekaní stúpala cestovná horúčka. Všetkých navliekli do oranžovo-strieborných kombinéz vo farbách Orley Enterprises a potom celú skupinu vyviezli hore na emporu, z ktorej viedli ochodze ku kabínam. Nasledovalo zoznámenie so silákom čiernej pleti, ktorého im Julian predstavil ako Petra Blacka.


  „Takže si to ľahko zapamätáte,“ veselo povedal Black a každému podal ruku. „Prosím, volajte ma iba Peter.“


  „Peter je jedným z našich pilotov a vedúcim expedície,“ vysvetlil Julian. „Spolu s Ninou – aha, už ide!“


  Z otvoru výťahu vystúpila nakrátko ostrihaná plavovláska s pehavým nosom obráteným dohora a podišla k nim. Julian ju objal okolo svalnatých ramien. Chambersová prižmúrila oči a bola by sa stavila o čokoľvek, že Nina sa vyzná v Julianovej spálni.


  „Dovoľte, aby som vás predstavil: Toto je Nina Hedegaardová z Dánska.“


  „Ahojte,“ Nina zdvihla ruku na pozdrav.


  „Má rovnakú funkciu ako Peter, je pilotka, vedúca expedície. Obaja vám v najbližších dvoch týždňoch budú k dispozícii, keď budete mať chuť objavovať nekonečno. Ukážu vám najkrajšie miesta Mesiaca a budú vás chrániť pred vesmírnymi príšerami, akými sú napríklad Číňania. Ospravedlňujem sa, Rebecca, samozrejme, mal som na mysli komunistických Číňanov!“


  Rebecca Süová sa strhla, akoby ju prichytili pri čine a ukázala mobil.


  „Nemám tu signál,“ žalostne hlesla.


  V kabíne výťahu bolo tesno. Museli liezť po rebríkoch. Šesť radov nad sebou po päť sedadiel spájal rebrík. Batožinu naložili do druhého výťahu. Evelyn Chambersová sedela v jednom rade s Mirandou Winterovou, Finnom O’Keefom a Rogašovovcami. Oprela sa a vystrela si nohy. Sedadlá boli pohodlnejšie ako v extratriede ktorejkoľvek leteckej spoločnosti.


  „To je milé, že pilotka je Dánka,“ potešila sa Winterová.


  „Máte rada Dánsko?“ s chladnou zdvorilosťou sa spýtal Rogašov, kým Olympiada civela rovno pred seba.


  „Ale prosím vás!“ prekvapene zvolala Winterová. „Ja som predsa Dánka.“


  „Ospravedlňujem sa za svoju neznalosť, ale ja som oceliar.“ Rogašov sa prinútil do úsmevu. „Ste herečka?“


  „Nuž, ťažko povedať.“ Winterová sa nahlas vulgárne zasmiala. „Čo som podľa teba, Evelyn?“


  „Šoubiznis?“ navrhla Chambersová.


  „No, vlastne som modelka. Totiž, robila som už všetko, prirodzene, nebola som vždy modelka, predávala som v lahôdkach, dozerala na prípravu hranolčekov v McDonalde, ale potom ma objavili na jednom kastingu a hneď ma angažoval Levi’s. Ja keď prejdem po ulici, spôsobím aj štyri havárie. Chápete, pekná baba s výškou meter osemdesiattri a poriadnymi kozami. Nemyslíte si, to sú pravé kozy. Bolo iba otázkou času, keď ma zavolajú do Hollywoodu.“


  O’Keefe schúlený v sedadle nadvihol obočie. Olympiada Rogašovová evidentne pochopila, že realite nemožno čeliť tým, že ju bude ignorovať.


  „A v čom ste hrali?“ skleslo sa spýtala.


  „No, prerazila som erotickým trilerom Criminal Passion.“ Winterová sa na ňu usmiala. „Dokonca som zaň dostala cenu, ale to nestojí za reč.“


  „Prečo? To je predsa – úžasné.“


  „Práveže nie, dostala som zaň Zlatú malinu za najhorší herecký výkon.“ Winterová sa zasmiala a rozhodila rukami. „No a čo? Potom prišli komédie, lenže pri výbere som nemala šťastnú ruku. Ani jedna nebola trhák, a tak som začala chľastať. To bolo fakt zlé. Už som vyzerala ako kysnutá buchta s hrozienkami namiesto očí, a potom som jednej noci na Mulholland Drive na mol opitá zrazila nejakého bezdomovca, ježišmária, chudáčisko!“


  „To je strašné!“


  „Áno, ale na druhej strane mal šťastie, lebo to prežil a zarobil na tom kopu prachov. Nemyslite si, že to bagatelizujem. Prisahám, že si nevymýšľam, a ja som dala svoj pobyt v base nafilmovať, od prvej sekundy až do konca, pustila som ich aj do sprchy. Neviete si predstaviť tú sledovanosť, v najlepšom vysielacom čase! A zrazu som bola hore.“ Vzdychla. „Potom som stretla Louisa. Louisa Burgera. Poznáte ho?“


  „Nie, ľutujem, ale…“


  „Aha, jasné. Ste z oceliarskej brandže, či skôr váš manžel, takže sa v spoločnosti veľmi neorientujete… Hoci, Louis Burger, veľkopodnikateľ, investičný magnát…“


  „Naozaj nie…“


  „Počkajte, mne to niečo hovorí,“ zamyslel sa Rogašov. „Nesúvisí to s nejakou nehodou?“


  „Správne. Naše šťastie netrvalo ani dva roky.“ Winterová sa zahľadela pred seba, potom smrkla a pretrela si oči. „Stalo sa to pri Miami. Plával v mori a dostal infarkt. A predstavte si, čo urobili jeho deti, tie hnusné hyeny! To neboli naše, my sme spolu deti nemali, boli z Louisovho prvého manželstva. Dali ma na súd! Mňa, jeho manželku! Vraj som mu pomohla do hrobu, no viete si to predstaviť?“


  „A pomohla si?“ nevinne sa spýtal O’Keefe.


  „Debil!“ Na okamih vyzerala, že sa jej to veľmi dotklo. „Každý vie, že ma oslobodili. Môžem ja za to, že mi odkázal trinásť miliárd? Ja by som nikomu neskrivila ani vlások na hlave, ja predsa nedokážem ublížiť ani muche! Viete čo?“ Zadívala sa Olympiade hlboko do očí. „Ja vlastne neviem vôbec nič… Ale v tom som perfektná. Hahaha! A vy?“


  „Ja?“ zháčila sa Olympiada.


  „Áno. Čo robíte vy?“


  „Ja…“ Olympiada pozrela na Olega, akoby u neho hľadala pomoc. „My sme…“


  „Moja žena je poslankyňa v ruskej dume,“ odvetil Rogašov a ani sa na ňu nepozrel. „Je dcérou Maxima Ginsburga.“


  „No, doriti, to je bomba! Ja odpadnem! Ginsburg!“ Winterová spľaskla rukami, sprisahanecky žmurkla na Olympiadu, na okamih sa zamyslela a potom sa úprimne spýtala: „A kto je to?“


  „Ruský prezident,“ poučil ju Rogašov. „Totiž, bol do minulého roka. Nový sa volá Michail Manin.“


  „A nebol ten už raz prezidentom?“


  „To sotva,“ usmial sa Rogašov. „Nemáte na mysli Putina?“


  „Nie, určite nie, to už bolo dávnejšie, ale bolo tam a a na konci.“ Winterová zalovila vo svojich školských vedomostiach. „Teraz mi to nepríde na um.“


  „Nemáš náhodou na mysli Stalina?“ úlisne sa spýtal O’Keefe.


  Dohady ukončil mäkký, tmavo zafarbený ženský hlas z reproduktora. Bezpečnostné pokyny. Chambersová si uvedomila, že sa ničím nelíšili od obvyklého poučenia v lietadle. Pripútajte sa, prosím. Bezpečnostné pásy pripomínajú konský postroj. Na monitoroch pred každým radom naskočil obraz z kamier, ktoré snímali vonkajší svet a vytvárali ilúziu okien. Interiér kabíny osvetľovalo vychádzajúce slnko. Otvor sa zatvára, vzápätí sa rozbehnú systémy zabezpečenia životných podmienok a sedadlá sa preklopia do ležiacej polohy ako zubárske kreslá.


  „Počuj, Miranda,“ zašepkal O’Keefe. „Je to pravda, že ich voláš menami?“


  „Koho?“ zašepkala späť.


  „Tvoje kozy.“


  „Aha. No jasné.“ Vystrela dlane pred seba. „Toto je Tick. A toto zasa Trick.“


  „A čo Track?“


  Pozrela na neho spod prižmúrených viečok.


  „Na Tracka by sme sa museli lepšie spoznať.“


  V tom okamihu sa kabína zatriasla, zachvela a zavibrovala. O’Keefe sa vtisol hlbšie do sedadla. Chambersová zadržala dych. Rogašov sa tváril neutrálne, Olympiada mala zatvorené oči. Ktosi sa nervózne zasmial.


  Čo nasledovalo potom, nemalo so štartom obyčajného lietadla nič, ale naozaj vôbec nič spoločné.


  Výťah zrýchľoval takým tempom, že Chambersová mala chvíľami pocit, že je vrastená do sedadla. Tak ju vtláčalo do čalúnenia, až sa zdalo, že sa jej ruky zrástli s opierkami. Kabína vystrelila kolmo hore. Ďalšia kamera snímala ostrov de las Estrellas, ako sa postupne zmenšuje, až z neho ostal tmavý podlhovastý kamienok s tyrkysovou bodkou – bazénom. Naozaj to bolo iba včera, keď tam ležala, kriticky si prezerala vlastné brucho a nariekala nad štyrmi kilami navyše, ktoré ju prinútili vymeniť bikiny za celé plavky, kým okolie ju ustavične presviedčalo, že nárast hmotnosti jej pristane a len zdôrazňuje jej ženské krivky? Kašlať na štyri kilá, pomyslela si. V tomto okamihu mala pocit, že váži najmenej tonu. Cítila sa taká ťažká, že sa zľakla, či každú chvíľu neprerazí dno kabíny, nespadne do mora a nespôsobí stredne silné cunami.


  Oceán sa zmenil na rovnorodú, mierne zvlnenú plochu a slnko sa v jagavých mlákach vylialo na Pacifik. Výťah sa nepredstaviteľnou rýchlosťou šplhal hore po lane. Rútia sa oblakmi pary a nebo je čoraz modrejšie, tmavšie, až je úplne tmavomodré. Displej na monitore ukazuje, že sú trikrát, nie, štyrikrát, osemkrát rýchlejší ako zvuk! Zem sa zaokrúhľuje. Na západe sa hromadia mraky ako kôpky vaječného snehu vo vtáčom mlieku. Kabína stále zrýchľuje na dvanásťtisíc kilometrov za hodinu. A potom, celkom pomaly, vražedný tlak poľaví. Chambersová začína cítiť, že sa opäť oddeľuje od sedadla a z dinosaura sa stáva ľudská bytosť, pre ktorú sú štyri kilogramy nadváhy mimoriadne dôležité.


  “Ladies and gentleman, vítam vás na palube OSS Spacelift One. Dosiahli sme našu cestovnú rýchlosť a prekonali sme nízku orbitu Zeme, po ktorej krúži Medzinárodná vesmírna stanica ISS. Prevádzka ISS sa oficiálne ukončila roku 2023 a odvtedy slúži ako múzeum s exponátmi z dávnoveku kozmického letectva. Náš let bude trvať vyše troch hodín, predpoveď, pokiaľ ide o Space Debris, je vynikajúca, je teda viac než pravdepodobné, že na OSS, teda Orley Space Station pristaneme presne. Práve začíname prekonávať Van Allenove radiačné pásy tvorené časticami nabitými veľkou energiou, ktoré majú pôvod v slnečných erupciách. Na zemskom povrchu nás pred nimi chráni geomagnetické pole, ale vo výške 1 000 kilometrov už prenikajú voľne do atmosféry. Približne v tejto výške, teda vo výške 700 kilometrov sa začína vnútorný radiačný pás, ktorý pozostáva prevažne z energetických protónov s najväčším zhustením vo výške 3 000 až 6 000 kilometrov. Vonkajší pás sa rozprestiera vo výške 15 000 až 25 000 kilometrov a skladá sa prevažne z elektrónov.“


  Chambersová prekvapene zisťuje, že tlak celkom zmizol. Ba čo viac, chvíľami má pocit, že padá, no vzápätí si spomenie, kde už zažila ten čudesný pocit oddelenosti od vlastného tela. Na tréningu, pri parabolických letoch! Je to beztiažový stav. Na hlavnom monitore vidí hviezdnu oblohu, diamantový prach na čiernom saténe. Hlas z reproduktora má odrazu sprisahanecký tón.


  „Niektorí z vás už možno počuli, že kritici pilotovaného kozmického letectva považujú Van Allenove radiačné pásy pre silnú koncentráciu žiarenia za neprekonateľnú prekážku na ceste do vesmíru. Rôznym konšpiračným teóriám dokonca slúžia ako dôkaz, že človek nikdy nemohol pristáť na Mesiaci. Na ich prekonanie by vraj bol potrebný dvojmetrový oceľový plášť. – Ubezpečujem vás, že sa to nezakladá na pravde. Fakt je, že intenzita žiarenia silno kolíše, čo súvisí s kolísavou aktivitou Slnka. No ak človeka chráni trojmilimetrový hliníkový plášť, žiarenie ani pri extrémnych hodnotách nedosahuje ani polovicu hodnoty, ktorú povoľujú všeobecne záväzné predpisy bezpečnosti práce. Väčšinou to nie je ani jedno percento povolenej hodnoty! Pre optimálnu ochranu vášho zdravia sú kabíny výťahov opancierované a ako ste si iste všimli, nemajú okná. Kým sa teda nerozhodnete vystúpiť do voľného priestoru, ručíme za vašu úplnú bezpečnosť pri prechode Van Allenovymi radiačnými pásmi. – A teraz si, prosím, vychutnávajte let. V opierkach nájdete slúchadlá a monitory, môžete si vybrať spomedzi osemsto televíznych kanálov, videofilmov, kníh, hier…“


  Takže kompletný program. Po chvíli sa objavuje Nina Hedegaardová s Petrom Blackom a rozdávajú nápoje v plastových fľaštičkách, ktorých obsah sa musí vysať, malé občerstvenie a osviežujúce obrúsky.


  „Nebojte sa, toto vám nemôže kvapnúť na šaty ani sa rozmrviť,“ hovorí Hedegaardová so škandinávskymi ostrými sykavkami. Miranda Winterová povie niečo po dánsky, Hedegaardová odpovie, obe sa uškrnú. Chambersová sa oprie a tiež sa uškrnie, hoci nerozumie ani slovo. Len tak, lebo sa jej chce. Letí vesmírom do Julianovho vzdialeného mesta, v ktorom sa teraz cíti, akoby na celom svete bola iba ona a Zem. Je tak ďaleko a taká malá, že možno postačí vystrieť ruku a vziať ju opatrne do dlane. Na západe tma pomaly ustupuje a Tichý oceán začína žiariť. Čína spí, kým Severná Amerika už náhlivo telefonuje v obedňajšej prestávke a Európe sa o chvíľu skončí pracovný čas. S údivom si uvedomila, že keby sa trocha pomkli, do priestoru medzi ňou a modro-bielou guľou by sa zmestili ešte ďalšie tri zemegule. OSS sa vznáša vo vesmíre vo výške takmer 36 000 kilometrov nad ich domovinou. Už to je nepredstaviteľné, no kým sa dostanú na Mesiac, budú musieť prekonať ešte desaťkrát väčšiu vzdialenosť.


  Po chvíli sa odrazila od okennej tabule a vznášala sa ku kreslu namontovanému dolu hlavou. Trocha neobratne sa doň nasúkala. Keď sato tak vezme, nábytok na takomto mieste nemal vôbec zmysel. Pod vodou by to bolo inak, tam pôsobí proti gravitácii vztlaková sila a človek sa síce vznáša, ale stále na neho vplývajú hustota i prúdenie vody. V beztiažovom stave však človek nie je vystavený pôsobeniu týchto síl. Telo tu nemá nijakú hmotnosť, nemôže nikam smerovať, nepotrebuje stoličku, aby nespadol na zadok, nepotrebuje mäkké vankúše ani posteľ, keď sa chce vystrieť. V podstate by celkom stačilo ostať visieť v prázdnom priestore s ohnutými nohami a predlaktiami, lenže aj najmenší pohybový impulz, aj najmenšie zachvenie svalov stačí, aby sa telo nekontrolovane rozhýbalo, takže by si človek mohol v spánku udrieť hlavu. Okrem toho si genetická dispozícia vytváraná šesť a pol milióna rokov vyžadovala niečo na ležanie, aj keby to malo stáť kolmo alebo visieť na strope. Pojmy ako kolmý pritom vo vesmíre tiež strácajú význam, zvyk je však železná košeľa. Výskumy ukázali, že kozmonautom sa pohľad na zemeguľu zdal samozrejmejší, keď ju mali pod sebou, než keby sa im vznášala nad hlavou. Psychológovia teda nástojili, aby sa pri konštrukcii rakiet dodržiavali pravidlá, na aké boli kozmonauti zvyknutí zo Zeme, a ktoré vytvárali ilúziu podlahy. Na posteli sa bolo treba pripútať a v kresle sa človek tváril, že sedí, takže sa napokon cítil takmer ako doma.


  Chambersová sa vystrela, urobila kotúľ a rozhodla sa, že pôjde, respektíve že odpláva na raňajky. Za rovnou stenou, ktorá zrejme ukrývala systémy zabezpečenia životných podmienok, sa nachádzala aj skriňa. Vybrala z nej tmavé trojštvrťové nohavice, tričko a pevné mokasíny. Odveslovala k priečke a povedala:


  „Evelyn Chambersová. Otvoriť.“


  Počítač skontroloval tlak, atmosféru a tesnenie, potom sa modul otvoril a ukázala sa niekoľkometrová rúra. Stanica sa skladala z mnohých kilometrov takýchto rúr spájajúcich moduly s centrálou, tvoriacich spojovacie a únikové cesty. Všetko podliehalo princípu redundancie. Na opustenie modulu boli vždy najmenej dve možnosti, každý počítač mal pendant v zrkadlovom systéme, systémy zabezpečenia životných podmienok existovali v niekoľkých vyhotoveniach. Chambersová sa už niekoľko mesiacov pred cestou usilovala predstaviť si, aké to bude, študovala modely a dokumentáciu, no teraz musela konštatovať, že realita predstihla fantáziu. V osamelej bunke, ktorú obývala, si celý kolos, jeho rozmery a zložitú štruktúru ťažko vedela predstaviť. Jedno však bolo isté – stará dobrá ISS popri ňom vyzerala ako detská hračka.


  Nachádzala sa na palube najväčšej konštrukcie, ktorú vo vesmíre zostrojila ľudská ruka.


  V analógii ku koncepcii vesmírneho výťahu postavili konštruktéri OSS vo vertikále. Chrbtovú kosť tvorili tri obrovské, 280 metrov vysoké oceľové stožiare rozmiestnené v uhloch pomyselného rovnoramenného trojuholníka hore i dolu pospájané, takže vznikol tunel, ktorým prebiehali laná výťahu. Stožiare obopínali prstencovité konštrukčné prvky, takzvané torusy, ktoré vytvárali päť stupňov konštrukcie alebo päť poschodí. Na spodnom stupni sa nachádzal vesmírny hotel OSS Grand. Torus 1 ukrýval útulné spoločenské priestory, snackbar a kaviareň, miestnosť s kozubom a holografickým ohniskom, knižnicu a pomerne zúfalo vyzerajúcu detskú škôlku, ktorej zariadenie si presadil Julian: „Detí sem určite prídu a bude sa im tu páčiť.“ A naozaj, hotel bol od svojho otvorenia pred dvoma rokmi slušne vyťažený, ibaže rodiny akosi nechodili. Zatiaľ sa nenašiel nikto, kto by bol ochomý vystaviť svoje deti voľnému pádu, čo Julian komentoval s búrlivým nepochopením: „Hlúpe predsudky! Veď je to smiešne! Tu hore nie je o nič menej bezpečne ako na hlúpych Bahamách, skôr naopak. Tu ťa nič nepohryzie, nemôžeš sa utopiť, nedostaneš hepatitídu, domorodci sú milí, tak prečo váhajú? Vesmír je rajom pre deti!“


  Možno bol problém v tom, že ľudia majú s rajom od nepamäti nedobré skúsenosti.


  Chambersová sa vlnila rúrou ako dravá ryba. Ak človek chcel, mohol sa v beztiažovom stave pohybovať veľmi rýchlo. Prechádzala okolo číslovaných uzáverov, za ktorými sa skrývali podobné apartmány, ako mala ona. Každá jednotka mala po päť modulov rozdelených každý na dve obytné jednotky a usporiadaných tak, aby všetci obyvatelia mali ničím nerušený výhľad na zemeguľu. Vpravo odbočovala spojnica do torusu, ale Chambersová chcela raňajkovať, a preto pokračovala tunelom priamo. Tunel ústil do jedného z dvoch najčudesnejších modulov OSS, nazvaného Kirk. Jeho diskovitý tvar vychádzal ďaleko za obytné jednotky, takže cez sklenené dno bolo vidieť Zem. V Kirku sa nachádzala vyhliadková reštaurácia, jeho severný pendant, logicky nazvaný Picard, slúžil ako kaviareň, nočný klub a multimediálne centrum.


  „Pri zasklievaní sme sa dotkli hraníc nemožného,“ zdôraznil Julian. „Bol to boj! Ešte dnes počujem frflať konštruktérov. No a čo, nehovoril som to? Odkedy nás zaujímajú nejaké limity? Kozmonauti vždy túžili mať pekné veľké panoramatické okná, lenže tie sardinkové škatuľky, v ktorých sa v minulosti lietalo, nemali dosť hrubý plášť. Pri výťahu sme tento problém vyriešili. Potrebujeme hmotu? Sem s ňou! Chceme okná? Urobme ich.“ A potom stíšil hlas a takmer so zbožnou úctou zašepkal: „To vymyslela Lynn. Fantastické dievča. Poviem vám, to je hlavička!“


  Spojovací otvor do Kirku bol otvorený. Chambersová na okamih zabudla na nebezpečenstvá, ktoré sa spájajú s novozískanou slobodou, chcela sa prichytiť okraja otvoru a spomaliť let, no netrafila, v rýchlosti trepotajúc rukami preletela otvorom a iba o vlások minula neveľmi prekvapeného čašníka. Niekto ju chytil za členok.


  „Kam si sa to rozbehla?“ začula známy hlas.


  Chambersová sa zháčila. Chlap ju stiahol do výšky očí.


  Tie oči…


  Pravdaže ho pozná. Kto by ho nepoznal? Minimálne desať ráz bol v jej talkshow, no na tie oči si stále neprivykla.


  „A ty tu čo robíš?“ vyhŕkla prekvapene.


  „Som večerný program.“ Uškrnul sa. „A ty?“


  „Spestrujem spoločnosť. Poznáš to, Julian a médiá.“ Pokrútila hlavou a zasmiala sa. „Nemôžem tomu uveriť. Už ťa niekto videl?“


  „Ešte nie. Vraj je tu aj Finn.“


  „Áno, a môžem ti povedať, že keď ma zbadal, skoro ho to položilo. Ale už sa upokojil.“


  „Aj nijaká póza je póza. Finn sa rád hrá na outsidera. Čím menej sa ho budeš spytovať, tým viac ti povie. Chceš raňajkovať?“


  „Rada by som.“


  „Fajn, ja tiež. A potom?“


  „Pôjdem do multimediálneho centra. Lynn tam robí inštruktáž o stanici. Rozdelili nás na dve skupiny. Jedni budú mať odbornú prednášku, ostatní sa zatiaľ pôjdu hrať von.“


  „Ty nie?“


  „Pravdaže, ale neskôr. Naraz môžu vziať maximálne šiestich. Nechceš sa pripojiť?“


  „Veľmi rád, ale nemám čas. Nakrúcame video Torus 4.“


  „Ach, robíš niečo nové? Naozaj?“


  „Nikomu ani muk,“ usmial sa a priložil si ukazovák na ústa. Pri pohľade do jeho očí mala pocit, že ju unáša do inej galaxie. Muž, ktorý spadol z neba. „Niekto predsa musí uspokojiť aj záujemcov z radov seniorov.“


  Lynn s úsmevom odpovedala na nekonečné otázky.


  Bola pyšná na multimediálnu miestnosť, ale rovnako pyšná bola na celý OSS Grand, na hotel Stellar Island i na Gaiu. Zároveň jej všetky tri zariadenia naháňali hrôzu, mala pocit, akoby vystavala Benátky na pontónoch zo zápaliek. Všade videla hroziace nebezpečenstvo. Do úmoru vyrábala katastrofické scenáre bez nádeje na katarziu, kým sa nesplnia jej najhoršie očakávania. Ocitla sa v pasci, usilovala sa zničiť samu seba, samu seba prenasledovala a sama pred sebou utekala. Jej obavy boli tým väčšie, čím viac argumentov proti nim použila, akoby ich hádzala do čiernej diery bez dna.


  Určite sa zbláznim, myslela si. Ako mama. Istotne mi preskočí.


  Usmievaj sa. Usmievaj sa.


  „OSS mnohým pripomína hríb,“ povedala nahlas. „Alebo dáždnik, strom s plochou korunou, stolček alebo medúzu.“


  „Zlatko, čo je medúza?“ spýtala sa Aileen, akoby bola reč o nejakom módnom výstrelku, ktorý môže zaujímať len naivnú mládež.


  „Ale taký morský živočích,“ odvetil Ed Haskin. „Taká huspeninová hrča s chápadlami, alebo čo to tam má.“


  Lynn si zahryzla do pery. Haskin, bývalý šéf vesmírneho prístavu, má niekoľko mesiacov na starosti celý technický úsek a je veľmi milý a kompetentný, ale, žiaľ, netaktný ako neandertálec.


  „Ale niektoré sú veľmi pekné,“ dodala.


  Spoločne obchádzali okolo štvormetrového holografického modelu OSS, ktorý sa týčil uprostred multimediálneho centra Picard. Walo Ögi, Aileen a Chuck Donoghueovci, Evelyn Chambersová, Tim a niekoľkí francúzski výskumníci, čo práve dorazili, ich nasledovali vo virtuálnom priestore. Picard nebol zariadený ako typicky reštauračný Kirk. V tlmenom osvetlení sa na viacerých úrovniach vznášali ostrovčeky, kde sa dalo posedieť s výborným výhľadom na bar, ktorý vyzeral, akoby sa v ňom každú chvíľu mala objaviť Barbarella s hustými riasami. A jednoduchým tlačidlom sa dal interiér preskupiť na átrium.


  „Či medúza, stolík, alebo dáždnik, všetky tieto asociácie sa zakladajú na vertikálnej a symetrickej konštrukcii stanice,“ povedal Haskin. „Nesmieme zabúdať, že vesmírna stanica nie je stavba s pevnými základmi. Táto konštrukcia nijaké základy nemá, ale musí sa vyrovnávať so sústavným premiestňovaním hmoty a najrôznejšími otrasmi – od rekreačných bežcov na tréningových pásoch až po pristávajúce raketoplány. To všetko otriasa štruktúrou a symetrická konštrukcia sa vie najlepšie vyrovnať s vibračnou energiou. Vertikála zasa pomáha stabilizácii a konvenuje princípu vesmírneho výťahu. Ako vidíte, najmenší moment zotrvačnosti je nasmerovaný na Zem.“


  Celkom dolu bolo vidieť torus hotela s výbežkami apartmánov, nad nimi vytŕčali Kirk a Picard. Pozdĺž mrežových stožiarov sa vŕšili moduly fitnescentier, ubytovne personálu, skladové priestory a kancelárie. Hore bol torus 2, v ktorom kotvil vesmírny výťah. Vysúvateľné chodby spájali prstencový modul s kabínami.


  „Tu sme včera pristáli,“ ukázala Lynn. „Torus 2 slúži ako recepcia pre OSS Grand i ako osobný a nákladný terminál. Ako vidíte, chodby odtiaľ lúčovito smerujú na všetky strany do väčšieho obežného prstenca.“ Pohybom ruky preťala virtuálnu mriežkovú štruktúru obopínajúcu torus. „Toto je náš vesmírny prístav. Toto, čo vyzerá ako lietadlá, sú evakuačné klzáky a tieto malé konzervy sú lunárne moduly. Jeden z nich – Cháron nás zajtra odvezie na Mesiac.“


  „Mala som držať diétu.“ Aileen sa znepokojene obrátila k Chuckovi. „Ako sa tam zmestím? Mám zadok, že by sa oň mohla rozbiť Halleyho kométa.“


  Lynn sa zasmiala.


  „Ale kdeže, sú veľmi priestranné a veľmi pohodlné. Cháron má dĺžku vyše 30 metrov.“


  „A čo je toto?“ Ögi objavil na povrchu prstenca a pozdĺž stožiarov veľké útvary podobné žeriavom. Priplával bližšie, pritom preťal lúč projektora a vyzeral ako vesmírne strašidlo, čo sa chystá zaútočiť na OSS.


  „To sú manipulátory,“ odvetil Haskin. „Robotické ramená na koľajniciach. Vykladajú nákladné raketoplány, vyberajú z nich cisterny so stlačeným héliom-3, nakladajú ich do torusov a ukotvujú ich vo výťahoch.“


  „A ako to vyzerá, keď taký raketoplán pristáva?“


  „Poriadne to rachne,“ povedal Haskin.


  „A nespôsobí to jednostranné preťaženie stanice? Veď počet kotviacich raketoplánov sa iste mení.“


  „To nie je problém. Všetky pristávacie miesta sa dajú voľne presúvať po prstenci, takže vieme vždy dosiahnuť rovnováhu. Mimochodom, výborný postreh. Vy ste architekt?“ Haskin uznanlivo pokýval hlavou.


  „Investor. Ale čo-to som už postavil. Obytné moduly pre veľkomestá, ktoré sa dajú zasadiť medzi existujúce štruktúry alebo posadiť na strechu výškového domu, a keď sa človek presťahuje, vezme si modul so sebou. Číňania to milujú. Pri Severnom mori je to zasa praktické pri záplavách, veď viete, Holandsko zaplavuje voda, a všetci sa predsa nemôžu odsťahovať do Belgicka. Domy sa položia na podložku, a keď voda vystúpi, plávajú.“


  „Stavia aj druhé Monako,“ pripomenula Chambersová.


  „Načo je komu druhé Monako?“ čudoval sa Tim.


  „Lebo to prvé už praská vo švíkoch,“ poučil ho Ögi. „Monako je už pomaly vyššie ako Alpy, a tak sme si s Albertom sadli a prelistovali sme starého dobrého Julesa Verna. Počuli ste niekedy o plávajúcom ostrove?“


  „To je ten príbeh o šibnutom kapitánovi a jeho smiešnej ponorke?“ spýtal sa Donoghue.


  „Kdeže!“ namietol jeden z Francúzov. „To je Nautilus, kapitán Nemo.“


  „Netárajte! To som predsa videl, to napísal Walt Disney!“


  „Preboha, čo to vravíte? Aký Walt Disney? Mon dieu!“


  „Plávajúci ostrov je mobilný mestský štát,“ vysvetlil Ögi literárnemu ignorantovi Donoghueovi. „Pláva v mori. Monako sa nedá donekonečna rozširovať, ani na ostrovy pri pobreží. Tak nám zišlo na um, že postavíme druhé Monako, také, čo bude križovať Južné more.“


  „Druhé Monako?“ Haskin sa poškriabal na hlave. „To akože loď?“


  „To nie je loď. Je to ostrov. Má kopce a pobrežie, úhľadné hlavné mesto a vináreň pre starého Ernsta Augusta. Akurát, že všetko je umelé.“


  „A to sa dá?“


  „To sa ma pýtate práve vy?“ Ögi sa zasmial a roztvoril náruč, akoby chcel objať celú OSS. „V čom by mohol byť problém?“


  „Problémy neexistujú,“ zasmiala sa Lynn. „Alebo azda vyzeráme, že by sme mali problémy?“


  Pohľadom spočinula na Timovi. Zbadal, čo sa s ňou deje? Jeho dobromyseľná ustarostenosť jej liezla na nervy, dojímala ju a súčasne zahanbovala, pretože naozaj mal pádny dôvod robiť si o ňu starosti, a to presne od toho dňa, od toho strašného okamihu pred piatimi rokmi, ktorý jej obrátil život na ruby. Bol bezútešný, chladný februárový deň, krátko pred šiestou večer, keď Lynn uviazla v dopravnej zápche. Okolo nej desať jazdných pruhov plných rachotiaceho, trúbiaceho, rozžeraveného plechu, ktorý sa tempom roztápajúceho sa ľadovca posúval po M25 smerom na letisko Heathrow. Ponáhľala sa na akúsi schôdzku do Paríža, vlastne sa vždy iba niekam ponáhľala, a vtom jej niekto vypol v hlave svetlo, z ničoho nič, len tak, a všetko sa ponorilo do bahna beznádeje. Zachvátil ju bezodný smútok a vzápätí desaťtisícvoltová panika. Neskôr si nevedela spomenúť, ako sa dostala až na letisko, no neodletela, iba sedela v odletovej hale, a jediná istota, ktorá jej ostala, bola, že takúto existenciu už ani sekundu nevydrží, že s toľkým smútkom a strachom ďalej nemôže žiť. Od toho okamihu jej vypovedá pamäť a navracia sa jej až ráno, keď sa oblečená preberie na dlážke svojho bytu v Notting Hill a zisťuje, že mailbox, mail a odkazovač má zahltené odkazmi znepokojených ľudí. Vyjde na terasu, nedbá na šľahajúci ľadový dážď, a uvažuje, či dvanásť poschodí pod ňou bude stačiť. No potom sa rozhodne inak a zavolá Timovi, čo okoloidúcim ušetrí poriadny šok.


  Od toho okamihu vždy, keď sa zvrtne reč na jej ochorenie, Julian vyťahuje nejaké záhadné vírusy a prechodené chrípky, ktorými chce sebe i ostatným zdôvodniť, čo to tak strašne zlomilo jeho dokonalú dcéru, že Tim musí neprestajne omieľať také čudné slová ako terapia a psychiater. Vôbec nechápe jej stav a usiluje sa potlačiť to, čo možno intuitívne tuší. Presne tak isto potláčal myšlienku na smrť Crystal. Ubehlo desať rokov, čo Lynnina a Timova matka umrela v pomätení mysle, no Julian je schopný s pozoruhodnou tvrdošijnosťou popierať skutočnosť. Nie že by ho to traumatizovalo, on prosto nie je schopný dať si veci do súvislosti.


  Z najhoršieho jej pomohli Tim a Amber. Keď bola na smrť vydesená zo straty akéhokoľvek citu, Tim s ňou dlhé hodiny behal okolo bloku, nedbajúc na slnko ani na lejak, nútil jej zmysly, aby sa vrátili do reality, až kým nepocítila aspoň chlad a vlhkosť a na jazyku kovovú pachuť strachu. Keď si myslela, že nikdy viac nezaspí a už nikdy neprehltne ani kúsok jedla, keď sa sekundy ťahali ako večnosť a všetko vôkol – svetlo, farby, pachy, hudba – ju šokovalo a ohrozovalo, keď ju každá strecha, každý múrik, každý most lákali, aby skočila dolu, keď sa bála, že sa zblázni ako Crystal, že niekoho zabije, Tim jej trpezlivo vysvetľoval, že sa jej nezmocnil žiaden démon, ani ju neprenasledujú nijaké monštrá, a že nikomu, ani sebe určite neublíži, pomaly, ale naozaj veľmi pomaličky mu začala veriť.


  Zlepšilo sa to, a Tim neprestával naliehať. Chcel, aby konečne vyhľadala profesionálnu pomoc, aby zašla k psychiatrovi. Lynn sa zdráhala a svoj stav bagatelizovala. Pátrať po príčinách? A načo? Nebola ochotná ďalej venovať pozornosť tejto hroznej fáze svojho inak dokonalého života. No zaštrajkovali jej nervy, bola prepracovaná, došlo k nejakému skratu, biochemickému nesúladu, niečomu takému. Hanbila sa za to, a keď ju už z toho marazmu spojenými silami vytiahli, nebola ochotná ďalej sa v ňom hrabať. Načo? Aby niečo našla? Chvalabohu, koncern sa postaral o to, aby do médií nič nepreniklo – navliekli to na chrípku, ťažkú chrípku skomplikovanú zápalom pľúc. Už sa zasa usmieva a potriasa si s ľuďmi ruky. Kríza je zažehnaná, pokazená bábika opravená. Opäť vidí samu seba tak, ako ju vidí Julian – pohľad, ktorý na istý čas stratila. Čo koho do toho, či sa má rada? Julian ju má rád! Keď sa na seba pozrie jeho očami, všetky problémy sa razom rozplynú.


  „… sa nachádzajú jedálne a spoločenské miestnosti výskumného sektora,“ počuje vlastný hlas.


  Na holograme postupuje vyššie, z torusu 3 na športové zariadenia torusu 4, desiatky obytných a laboratórnych modulov, ktoré Julian prenajal súkromným i štátnym vedecko-výskumným inštitúciám z celého sveta, NASA, ESA a Roskosmos, jeho vlastné dcérske spoločnosti Orley Space, Orley Travel a Orley Energy. S rozpálenými lícami ukázala zeleninové záhrady a chovy hospodárskych zvierat v guľovitých biosférach nad torusom 4, predstavila observatóriá, dielne, kontrolné a konferenčné miestnosti v poslednom, piatom toruse, z ktorého stredu laná výťahu vychádzajú von a smerujú do nekonečna, či skôr do toho, čo si ľudstvo momentálne pod nekonečnom predstavuje. Spolu s hosťami sa nevedela nabažiť pohľadu cez presklenú strechu s priemerom niekoľko sto metrov, ktorý odhaľoval hangáre na údržbu lunárnych modulov a stavbu medziplanetárnych rakiet, usilovné roboty pri práci vo vákuu a solárne panely vdychujúce slnečné svetlo, ktoré stanica využívala počas hodín, keď sa nachádzala v tieni zemegule. S čiernym humorom vysvetlila, že vesmírnu stanicu OSS by veľmi rada postavila i vlastnila NASA, lenže projekt by museli schváliť politici, a tí sú už svojou podstatou nestále, a preto veľmi pominuteľné kreatúry, ktorých hlavnou náplňou je spochybňovať vízie a prísľuby svojich predchodcov. Sen o osídľovaní vesmíru preto musel dosnívať do konca súkromný investor. Vzhľadom na to, že akoby mimochodom vytvoril aj predpoklady pre revolučné zmeny v energetike, vyvstala, prirodzene, otázka: „Koho záujmy by sme vlastne financovali, keby sme vstúpili do Orley Enterprises?“


  „To je predsa jasné – vlastné,“ povedal Locatelli. „Alebo azda nie?“


  „Úplne s vami súhlasím,“ odvetil Rogašov. „Veľmi rád by som však vedel, komu tým ešte pomôžem.“


  „Pokiaľ Lightyears ostane lídrom na trhu, môžem sa na záujmy všetkých ostatných investorov vysrať, ak to v tejto geostacionárnej samote môžem tak vulgárne povedať.“


  “Ryba iščet, gde glubže, a čelovek, gde lučse,“ Rogašov sa slabo usmial. „Ryba hľadá najhlbšie miesto, a človek to najlepšie. Ja osobne by som uvítal trocha detailnejší prehľad.“


  Locatelli zafučal. „Lenže ten nezískate, keď si budete všetko obzerať iba zvonka. Perspektívu vám dáva pozícia.“


  „Čo máte konkrétne na mysli?“


  „V mojom prípade je to pozícia mojej firmy. Viem, vašou nočnou morou je predstava, že keď dáte Julianovi peniaze, podporíte tým Washington a NASA. A čo by sa stalo? Hlavná vec, že na konci roka sa na vás budú usmievať okrúhle čísla.“


  „Nie som si istý, či sa na to dá takto nazerať,“ namietol Marc Edwards. Vzápätí si však uvedomil nekonzistentnosť svojej poznámky a radšej si so záujmom prezeral čižmy, ktoré pred nich postavila Hedegaardová.


  “Ja sa na to takto dívať môžem. On nie.“ Locatelli prstom ukázal na Rusa a uškrnul sa. „On je totiž ženatý s politikou.“


  Finn O’Keefe si vymenil pohľad s Heidrun Ögiovou. Rogašov a Locatelli mu poriadne liezli na nervy. Také diskusie mali viesť na konci výpravy, nie teraz. Možno je naivný, keď si myslí, že pochopí podstatu krútenia chvostom bez toho, aby vedel čokoľvek o psovi, ale bol pevne rozhodnutý, že najbližšie dni využije na to, aby sa zabavil a nakrútil reklamný film, ktorý sľúbil Julianovi: Perry Rhodan na ozajstnom Mesiaci vychvaľuje ozajstný zážitok. A na mieste, akým je EVAs Garderobe, prezliekareň pred výstupom do otvoreného kozmu, táraniny investorov vonkoncom nemajú čo hľadať.


  „A čo vy?“ Locatelli na neho uprel zrak. „Ako sa na celú vec díva Hollywood?“


  O’Keefe pokrčil plecami. „V pohode.“


  „Ide aj o vaše prachy“


  „Mýlite sa, ide o moju vizáž, mojou úlohou je presvedčiť pracháčov, ako ste vy, že rozhodne musia ísť na Mesiac. Takže vlastne máte pravdu.“ O’Keefe si pošúchal ukazovák a palec. „Mám mu zohnať peniaze. Lenže nie vlastné.“


  „Prefíkaný lišiak,“ Locatelli povedal Rogašovovi.


  „A zrejme mu za to ešte aj zaplatia.“


  „Nezaplatia.“


  „Dobre, ale čo si o tom všetkom myslíte? Aký je váš súkromný názor na vesmírnu turistiku a súkromné lety na Mesiac?“


  O’Keefe sa obzrel. Očakával, že tu budú visieť kompletné kombinézy, čo vyzerajú ako nehybný, ochabnutý kozmonaut, ale sterilne osvetlená miestnosť pripomínala skôr módny butik – poskladané kombinézy všetkých veľkostí, vzorne poukladané helmy, rukavice a zástupy čižiem a ochranných prvkov.


  „Zatiaľ netuším, spýtajte sa ma o dva týždne.“


  Malá skupinka – Rogašov, Locatelli, Edwards, Parkerová, Heidrun Ögiová a on – sa zhrčili okolo Niny Hedegaardovej a usilovali sa nevyvolať neohrabanými pohybmi chaos. O’Keefe sa vo vesmírnom balete zlepšoval z hodiny na hodinu, rovnako bol na tom Rogašov, ktorý sa pri večernej debate dal strhnúť k prezentácii svojich záľub, takže teraz už všetci vedeli, že okrem futbalu sa zaujíma aj o bojové umenia. Rus pôsobil, akoby mal telo stopercentne pod kontrolou. Ak vôbec mal nejaké city, dokonale ich ukrýval pod ľadovým pohľadom belasých očí. Vášniví potápači Marc Edwards a Mimi Parkerová sa ako-tak držali, Heidrun sa usilovala zo všetkých síl, no Locatelliho buldočie spôsoby v sebe skrývali potenciálne nebezpečenstvo.


  „Prosím, buďte takí láskaví a pristúpte bližšie,“ zavolala Hedegaardová.


  „Len tak medzi nami…“ Mimi Parkerová stíšila hlas. „Počula som všeličo. Neviem, čo je na tom pravdy, ale nájdu sa kuvici, čo vravia, že Julianovi dochádza dych.“


  „A čo to znamená?“


  „Že je takmer na mizine.“


  „Hlúposti,“ zašepkala Heidrun. „Chcete vedieť, komu naozaj dôjde dych?“


  „Jasnačka.“ Parkerová sa k nej naklonila. „Von s tým.“


  „Predsa vám, klebetníci. Tam vonku, keď neprestanete tárať nezmysly.“


  Rogašov si ju prekvapene premeral s výrazom kocúra, na ktorého zavrčala myš.


  „Vy ste veľmi šarmantná žena, pani Ögiová.“


  Žiarivo sa na neho usmiala, akoby ju menoval za Miss Moskvy. Rus pobavene nadvihol obočie a priplával bližšie k Hedegaardovej. Heidrun ho ťarbavo nasledovala. Jej končatiny v beztiažovom stave akoby boli ešte dlhšie a nemotornejšie. Dánka počkala, kým okolo nej utvoria polkruh, zatlieskala a s oslnivým úsmevom im predviedla dokonalú prácu svojho zubára.


  „Tak a je to tu! Prichádza vaša prvá vychádzka do vesmíru. Dúfam, že sa už neviete dočkať!“ opäť tie škandinávsky ostré sykavky.


  „Jasné!“ ako z jedného hrdla zvolali Edwards s Parkerovou.


  „Nooo,“ usmial sa Rogašov. „Len preto, že nás obšťastníte svojou šarmantnou spoločnosťou.“


  Locatelli rozšíril nozdry. Akékoľvek vzrušenie by bolo pod jeho úroveň. Namiesto toho zodvihol špeciálny fotoaparát, ktorý funguje aj vo vákuu, a urobil záber. Hedegaardová kvitovala odpovede a reakcie spokojným úsmevom.


  „Myslím, že mierne vzrušenie by rozhodne nebolo od veci, pretože výstup do otvoreného kozmu patrí k najnáročnejším súčastiam pilotovaného vesmírneho letectva. Napokon, budete sa nachádzať vo vzduchoprázdne a budete vystavení extrémnym teplotným výkyvom.“


  „Fíha,“ začudovala sa Parkerová. „A ja som si vždy myslela, že vo vesmíre je vždy iba zima.“


  „Z čisto fyzikálneho aspektu vo vesmíre nie je vôbec nijaká teplota. To, čo nazývame teplotou, je vlastne energia, ktorou sa pohybujú molekuly ľudského organizmu, kvapaliny alebo plynu. Napríklad vo vriacej vode sa pohybujú veľmi rýchlo, ale v ľade sú takmer nehybné, takže jedno vnímame ako horúce, a druhé ako studené. Naopak, v prázdnom priestore…“


  „Dobre, dobre,“ netrpezlivo zamrmlal Locatelli.


  „… sa skoro žiadne molekuly nenachádzajú. Takže tam ani niet čo merať. Na Kelvinovej stupnici sme teoreticky na nule, čo je mínus 273 stupňov Celzia, teda absolútna nula. Zaznamenávame však takzvané kozmické reliktové žiarenie, akýsi pozostatok z čias Veľkého tresku, keď bol vesmír ešte nepredstaviteľne hustý a žeravý. Reliktové žiarenie má teplotu asi 3 stupne Celzia. Takže nijaké príjemné teplučko. Napriek tomu môžete vo vesmíre zhorieť alebo zmrznúť.“


  „Ale to je predsa každému známe,“ netrpezlivo namietal Locatelli. „Mňa by skôr zaujímalo, ako…“


  „Počkajte, mne to známe nie je.“ Heidrun sa k nemu obrátila. „Ale rada by som to vedela. Ako iste vidíte, mám veľmi citlivú pokožku.“


  „Ale to predsa patrí k všeobecnému rozhľadu!“


  Heidrun na neho vyvalila oči a jej pohľad hovoril: Vyser si oko, mudrák. Hedegaardová sa zmierlivo usmiala.


  „Tak teda, v prázdnom priestore každé teleso – raketa, planéta i kozmonaut – prijme teplotu, ktorá je totožná s teplotou okolia. Tá sa vypočíta zo súčiniteľov slnečného svitu a spätného žiarenia. Kozmické kombinézy sú biele, aby odrazili čo najviac svetla a menej sa ohriali. Napriek tomu boli na slnečnej strane kombinéz namerané teploty nad 120 stupňov Celzia a na odvrátenej mínus 101 stupňov Celzia.“


  „Brrr,“ striasla sa Parkerová.


  „Nebojte sa, vôbec si to nevšimnete. Kombinézy sú klimatizované, vnútri je príjemných 22 stupňov. Samozrejme, za podmienky, že je kombinéza správne oblečená. Akákoľvek nedbalosť tu môže spôsobiť smrť. Neskôr na Mesiaci budú podmienky podobné, v oblasti pólov sú niektoré krátery, ktoré s teplotou mínus 230 stupňov patria k najchladnejším častiam slnečnej sústavy! Do nich nikdy neprenikne svetlo. Priemerná teplota na povrchu Mesiaca dosahuje 130 stupňov Celzia a v noci klesá na mínus 160, čo bol, mimochodom, aj dôvod, prečo sa pristátia na Mesiaci načasovali na lunárne ráno, keď je Slnko ešte nízko a teplota nie je taká vysoká. A predsa, keď sa Armstrong postavil do tieňa lunárneho modulu, teplota jeho kombinézy zrazu klesla z plus 65 na mínus 100 stupňov Celzia, a na to stačilo urobiť jediný krok! – Máte ešte otázky?“


  „K tomu vákuu,“ ozval sa Rogašov. „Človek by vraj praskol, keby sa bez ochranného odevu ocitol vo vzduchoprázdne.“


  „No, až také hrozné to nie je. Ale rozhodne by to neprežil, takže, prosím, za nijakých okolností si neskladajte helmu. Väčšina z vás si ešte pamätá staré kozmonautické kombinézy, v ktorých človek vyzeral ako napuchnutá húsenica. V napumpovaných nohaviciach museli kozmonauti poskakovať, lebo nemohli ohnúť nohy. To sa dalo vydržať pri krátkych alebo príležitostných pobytoch vo vesmíre. Ale v trvalo osídlených vesmírnych mestách, na Mesiaci alebo na Marse by také monštrá boli nepoužiteľné.“


  Hedegaardová ukázala na kombinézu, ktorú mala na sebe. Bola z hrubého materiálu podobného neoprénu a potiahnutá sieťou tmavých čiar. Na kolenách a lakťoch mala chrániče. Vyzeralo to ako tri potápačské obleky na sebe, a predsa celkom sexi.


  „Preto najnovšie používame tieto kombinézy. Bioskafandre vyvinula krásna žena, profesorka Dava Newmannová z MIT. Pekné, však?“ Hedegaardová sa pomaly otáčala. „Iste vás bude zaujímať, ako sa dosahuje potrebný tlak. Veľmi jednoducho: Namiesto plynu sa používajú nespočetné metalické výstuže, ktoré sa nemôžu rozpínať a vytvárajú mechanický protitlak. Materiál je pružný len na miestach, kde je koža namáhaná, všade inde je tuhý, skoro ako kostra.“


  Hedegaardová vybrala z najbližšieho regálu chránič hrudníka.


  „Na základnú kombinézu sa obliekajú najrôznejšie výstuže a panciere, ako napríklad tento hrudníkový pancier z uhlíkových vlákien. Na prípojky na chrbte sa pripne batoh so systémom zabezpečenia životných podmienok, okrem toho sa vzduch privádza do helmy a odtiaľ sa odvádza do čižiem a rukavíc, to sú jediné časti, kde využívame tlak plynu. Namiesto obyčajného hlučného chladiaceho systému sa používa klimatizačná nanovrstva. Na kĺby sa pripevňujú rôzne prídavné chrániče, podobné tým, ktoré nosili stredovekí rytieri, ibaže neporovnateľne ľahšie a tvrdšie. Vonku vo vesmíre je človek vystavený kozmickému žiareniu, vôkol poletujú mikrometeority, na Mesiaci zasa bude nepríjemný regolit, čiže mesačný prach. Vo voľnom priestore nie je dôležité, či máte pohyblivé nohy, ale pri chôdzi po povrchu planét je to rozhodujúce. Bioskafandre musia vyhovovať najrôznejším kritériám, preto sú koncipované ako stavebnica. Podľa potreby veľmi rýchlou a jednoduchou manipuláciou môžete skombinovať desiatky prvkov. Dýchanie zabezpečuje rovnaká zmes kyslíka a dusíka ako na Zemi alebo tu na stanici, potrebné nie je ani nekonečné vyčkávanie v tlakovej komore.“


  Začala si naťahovať čižmy a rukavice a na zadnú časť kombinézy si pripla batoh so systémom zabezpečenia životných podmienok.


  „Dava Newmannová by povedala, že nie je nič ľahšie, ale pozor. Sami to neskúšajte. Veľmi nerada by som vonku zbierala zdeformované a vysušené mŕtvoly. Je to jasné? Dobre. Bioskafandre sa veľmi ľahko udržiavajú, a preto ešte jeden detail: Keby ktokoľvek z vás vonku pocítil nutkanie na potrebu, pokojne si uľavte. Vaše ctené telesné tekutiny sa naviažu na hrubú vrstvu polyakrylátu, takže sa nemusíte obávať, že by vám niečo čľapkalo po nohách. A toto…“ Hedegaardová ukázala dve konzoly pod zápästím, „… sú ovládacie prvky pre 16 dýz v oblasti ramien a bokov. Kozmonauti už nevisia ako novorodenci na pupočnej šnúre, ale navigujú sa spätným nárazom. Odpal je krátky, môžete ho urobiť manuálne alebo prenechať počítaču. Novinkou v tejto oblasti je, že ak počítač príde k záveru, že ste stratili kontrolu, automaticky vás stabilizuje. Vaše počítače sú prepojené s mojím a okrem toho sú diaľkovo riadené, takže sa v podstate ani nemôžete stratiť. Tu…“ ukázala na ďalšiu konzolu pod zápästím, „… sa nachádza tridsať políčok, ktorými môžete hovoriť a prijímať hovory. Sami sa teda rozhodujete, s kým budete hovoriť. Talk to all znamená, že môžete hovoriť so všetkými. Listen to all, že všetkých počujete. Ale pozor, ak chcete niekomu vyznať lásku, zapnite si individuálny príjem, aby vás ostatní nepočuli.“ Uškrnula sa. „Má niekto z vás problém vyzliecť sa predo mnou do spodnej bielizne? Nie? Tak potom všetko dolu! Ideme na to!“


  „A čo sliepky?“ spýtal sa Mukeš Nair.


  „To bola hovadina,“ priznal Julian. „Ostali len štyri. Dve dokonca stále znášajú vajcia, malé guľaté čudá s výživnou hodnotou ako golfová loptička. Ostatným atrofovalo panvové svalstvo, takže nie sú schopné nič vytlačiť.“


  „To je vyčerpávajúca informácia na tému pôrod vo vesmíre,“ vyhlásila Eva Boreliusová. „Tlačiť, tlačiť! Lenže čím?“


  „A slepačí trus?“ Zdalo sa, že Karlu Krampovú táto téma mimoriadne zaujala.


  „Ach, špinia viac než dosť,“ povedal Julian. „Skúšali sme to odsávať, lenže pritom treba dávať pozor, aby sme milým sliepkam neodsali aj perie spod chvosta. Je to chúlostivá záležitosť. Úprimne povedané, nemám tušenia, ako treba chovať sliepky v beztiažovom stave. To nie je pre ne. Stále do seba vrážajú, treba ich priväzovať, pôsobia dezorientovane. Ryby, to je niečo iné! Tým je to evidentne úplne jedno, sú zvyknuté, že sa vznášajú. Ak chcete, hneď si môžeme pozrieť chov rýb.“


  „Veda ešte nepovedala posledné slovo,“ ubezpečila ich Kay Woodthorpová, územčistá žena s fyziognómiou čivavy, pracovníčka vedeckovýskumného tímu pre bioregeneračné systémy. „Keď všetko zlyhá, môžeme ešte skúsiť umelú gravitáciu.“


  „Ako to chcete urobiť?“ spýtal sa Carl Hanna. „Chcete uviesť OSS do rotácie?“


  „Nie.“ Julian pokrútil hlavou. „Len chovný modul. Odpojíme ho a vysunieme do vzdialenosti niekoľkých kilometrov. Útvar ako OSS nie je vhodný na rotovanie. To by sme potrebovali koleso.“


  „Ako v sci-fi filmoch?“


  „Presne tak.“


  „Ale veď to máte,“ namietol Tautou. „Síce nie koleso, ale osovo súmerné prvky…“


  „Asi máte na mysli Bernalove sféry, priateľu. To je niečo iné – koleso, ktorého krútiaci moment je totožný s rotačnou rýchlosťou Zeme.“ Julian sa zamračil. „Predstavte si obyčajnú pneumatiku alebo nejaký valcovitý útvar. Keď sa rozkrúti, na vnútornej strane, teda oproti osi, vzniká odstredivá sila a tá má podobný účinok ako tiaž. Vnútri takého útvaru môžete behať po ohraničenej ploche ako škrečok v koliesku, môže to byť napríklad výborná džogingová dráha, smerom k osi tiaž klesá. V zásade nič nerealizovateľné. Problém je len v tom, že takáto štruktúra musí byť dostatočne veľká a stabilná. Koleso s priemerom povedzme 100 metrov by sa muselo otočiť okolo vlastnej osi za 14 sekúnd, no tiaž by zrejme silnejšie pôsobila na nohy než na hlavu, lebo jednotlivé časti tela by zrýchľovali rôznou silou. Navyše, poznáte to aj z auta, že keď sa pneumatika rozkrúti, musí byť dokonale vyvážená, inak to hrozne hádže. Predstavte si, že by sa začala trepotať vesmírna stanica. Pri takom množstve ľudí nemôžete zabezpečiť, aby v každom momente boli rovnomerne rozmiestnení. A to nepočítam vlastné kmity, všetkým by prišlo nevoľno a v istom okamihu by sa to celé rozpadlo…“


  „Ale éru ľahkých konštrukcií ste už predsa prekonali,“ namietol Hanna. „Výťahom môžete na obežnú dráhu vyviezť akékoľvek objemy hmoty. Prečo nepostavíte väčšiu a stabilnejšiu stanicu?“


  „A to by sa dalo?“ neveril Tautou. „Ako vo Vesmírnej odysei?“


  „Isteže.“ prikývol Julian. „Poznal som sa so starým Kubrickom. Mal to veľmi dobre vymyslené. Vždy som sníval, že niečo také postavím. Gigantické koleso, ktoré sa otáča pri tónoch Straussovho valčíka a v ktorom sa dá chodiť. Lenže to by muselo mať naozaj obrovský priemer, aj niekoľko kilometrov. A vysokú, silno opancierovanú obežnú dráhu. Ak by sa tam malo umiestniť kompletné mesto s obytnými štvrťami, zeleňou, nejakou riečkou…“


  „Podľa mňa je už toto dosť fascinujúce,“ vyhlásila Sušma Nairová a nadšene stisla manželovi rameno. „Len sa na to pozri, Mukeš, špenát, cukety!“


  Vznášali sa popri sklenej stene asi meter vysokej. Za ňou bujnela všakovaká zelenina, klíčili výhonky, hompáľali sa plody.


  „To je priekopnícky výkon, Julian,“ súhlasil Mukeš. „Práve sa vám podarilo ohromiť prostého roľníka.“


  „Rovnako ako ste vy ohromili svet,“ usmial sa Julian.


  Netvár sa ako stelesnenie skromnosti, Nair, pomyslel si Hanna.


  Kým hŕstka odvážlivcov skúmala vzduchoprázdny priestor, Hanna, Eva Boreliusová, Karla Krampová, Bernard Tautou a Nairovci si pod odborným vedením Juliana a Kay Woodthorpovej prezerali obe biosféry, kolosálne guľovité moduly, v ktorých oddelenie bioregeneratívnych, trvalo udržateľných systémov experimentovalo s pestovaním poľnohospodárskych plodín a chovom hospodárskych zvierat. V biosfére A sa na šiestich podlažiach nachádzala výsadba cukiet, čínskej kapusty, špenátu, rajčiakov, papriky a brokolice, celkom ako v nejakom miniatúrnom Taliansku, okrem toho jahody a kivi, a celé to bolo zaľudnené faunou usilovných robotov, ktoré neúnavne sadili, prihnojovali, pleli, rezali a zberali. Hanna očakával, že uvidí obhrýzať mrkvičku zajkov s rádioteleskopickými ušami, vystužených uhlíkovými vláknami, ktorí pri pohľade na prichádzajúcich návštevníkov namiesto úteku odplachtia do bezpečia. Zaklonil hlavu. Na úrovni nad ním jablone vystierali hrčovité konáre ovešané plodmi tvrdými ako kameň.


  Woodthorpová vravela, že zo začiatku mali obrovské problémy – predchodcovia dnešných skleníkov, takzvané šalátostroje, neboli nič iné než obyčajné držiaky na rajčiaky a hlávkový šalát. Keďže rastliny ako prakticky všetky živé organizmy podliehajú gravitácii a vedia, ktorým smerom majú rásť, v prostredí, kde neexistuje hore ani dole, došlo k ich nekontrolovanému bujneniu so zhubným vplyvom na veľkosť i kvalitu plodov, uprostred takej divočiny iba živoriacich. Dokonca aj špenát sa zbláznil a v tej džungli vytváral výhradne drevnaté odnože, ktorými sa usiloval niečoho zachytiť. Našťastie niekomu zišlo na um, že ak budú políčkami v určitých intervaloch triasť, ovocie i zelenina pochopia, že sa majú zachytiť tam, kde to trasie, teda dolu.


  „Odvtedy máme bujnenie pod kontrolou, a ani za kvalitu sa nemusíme hanbiť,“ vyhlásila Woodthorpová. „Pravda, vždy to budú skleníkové plody. Jahody sú možno trocha vodnatejšie a s paprikou by sme asi nevyhrali súťaž…“


  „Ale cukety sú výstavné,“ povedal Julian.


  „Áno, aj brokolica a napodiv aj rajčiaky. Zatiaľ presne nevieme, prečo sa niektorým druhom darí lepšie ako iným. Rozhodne nám však skleníky dávajú nádej, že v budúcnosti budeme môcť systémy zabezpečenia životných podmienok uzavrieť. Na Mesiaci sme už takmer hotoví.“


  „Ako to myslíte, že ich chcete uzavrieť?“ spýtala sa Krampová.


  „Tak ako na Zemi, že sa nič nestratí. Zem je uzavretý systém, ktorý je ustavične v pohybe. Na vesmírnu stanicu sa dívame ako na zmenšenú kópiu našej planéty, ktorá má rovnako obmedzené zdroje vody, vzduchu a palív, ibaže nie všetky tieto zdroje sme v minulosti vedeli recyklovať. Sústavne sme potrebovali ťažiť ďalšie. A napríklad oxid uhličitý nám unikal. Dnes ho vieme v reaktoroch štiepiť a uvoľnený kyslík využiť na dýchanie, alebo ho zlúčiť s vodíkom a vyrobiť vodu, a uhlík, ktorý ostane, syntetizujeme s metánom na palivo. Rovnako vieme rozkladať vodu na jednotlivé zložky a zbavovať ju nečistôt. Strácame iba minimálne množstvo odpadovej vody, čo ani nestojí za reč. Momentálne máme problém skôr s tým, aby veľkosť a spotreba reaktorov boli v súlade s ich účinnosťou. Preto robíme pokusy s prirodzenými regeneračnými procesmi. Tieto rastliny slúžia aj na to. Je to náš dažďový prales v malom. Na Mesiaci máme väčšie skleníky, tam už budeme kolobehy pomaly uzatvárať.“


  „Takže tu obchod s vodou neurobím,“ zasmial sa Tautou.


  „Nie, na OSS sa usilujeme byť sebestační.“


  „Hm,“ Krampová sa zamyslela. „V podstate by ste mohli vyhlásiť nezávislosť, nie? Alebo Mesiac. Keď sme už pri tom, komu vlastne patrí Mesiac?“


  „Nikomu,“ odvetil Julian. „Hovorí to Lunárna zmluva.“


  „To je zaujímavé.“ Karla Krampová nadvihla obočie a na jej modiglianiovskej tvári sa objavili ďalšie oblúčiky. „Na to, že nikomu nepatrí, sa tam motá dosť ľudí.“


  „Máte pravdu. Zmluva si vyžaduje neodkladnú novelizáciu.“


  „Aby patril všetkým?“


  „Pravdaže.“


  „Alebo skôr tým, čo prídu prví. Alebo tým, čo tam už dávno sú. Teda Američanom a Číňanom,“


  „Ale kdeže, prísť predsa môže ktokoľvek.“


  „Naozaj si myslíte, že môže prísť ktokoľvek?“ spýtala sa úskočne.


  „Milá Karla,“ Julian sa usmial, „o tom to predsa celé je.“


  Finn O’Keefe sa rozhodol hľadať oporu vo fyzike.


  Obliekanie sa trocha pretiahlo, kým sa konečne zabalení a v helmách ocitli v hermetickej samote priechodovej komory, prázdnej miestnosti s oblými hranami a nemocničným osvetlením. Popri stenách boli namontované držadlá, na displeji sa zobrazovali údaje o tlaku, teplote a zložení atmosféry. Hedegaardová im objasnila, že komora je trocha väčšia ako ostatné vpusty na OSS. O chvíľu sa k nim pripojil ešte Peter Black, takže skupinka mala osem členov. Tiché syčanie nasvedčovalo, že vzduch sa odsáva, a keď celkom utíchlo, dvere komory sa nehlučne otvorili.


  O’Keefe preglgol.


  S rozochveným žalúdkom, ako zhypnotizovaný atavistickými predstavami o dimenziách hĺbky a strachom z chybného kroku vyzrel von. Pred očami mal časť strechy. Ani nevedel, čo vlastne očakával, možno nejaký stupienok, balkón, plošinu, ale tu hore aj tak všetko strácalo zmysel. Okrúhla plocha však nemala dno – bola to diera s priemerom 400 metrov, obohnaná masívnym oceľovým prstencom, do ktorého by sa zmestil aj vlak, a opatreným závažiami a manipulátormi. Z torusu vychádzalo koleso nosnej konštrukcie. Na jeho opačnej strane žiarili v slnku solárne parky, cirkulovali radiátory a na žeriavových ramenách viseli cisterny. Reflektory osvetľovali obrovské hangáre, miesta zrodu budúcich kozmických lodí. Pod bruchom jedného z oceľových gigantov sa vznášali miniatúrni kozmonauti a dozerali na roboty, ktoré montovali sedadlá. Priestorom sa premiestňovali bizarné stroje, napoly ľudia, napoly hmyz, v dlhých článkoch podobných kobylkám prenášali konštrukčné dielce, chápadlami sa chytali rámov a mreží, zvárali a nitovali prefabrikované komponenty. Ich androidné tváre inšpirované postavou nájomného vraha Bobu Fetta z filmu Star Wars nasvedčovali, že na vývoji sa podieľal Julian Orley – milovník vedecko-fantastických filmov, ktorý si nevedel odpustiť doplniť inováciu o citáciu.


  Na opačnej strane otvoru sa škľabila hlbočina.


  Asi tristo metrov nižšie bola vertikálna štruktúra OSS, pod ňou, v nepredstaviteľnej diaľke, Zem. Zaváhal, mal pocit, že sa mu rozskočí srdce. Hoci vedel, že jeho hmotnosť je zanedbateľná, vyjsť von sa mu videlo rovnako nezmyselné, ako vrhnúť sa dolu z mrakodrapu.


  Je to fyzika, pripomínal si. Dôveruj Božím zákonom.


  Lenže O’Keefe v Boha neveril.


  Nina Hedegaardová a Peter Black komótne preplávali popri ňom von a potom sa k nemu obrátili. „Prvý raz sa človek vždy musí premôcť,“ povedala Dánka. „Ale spadnúť nemôžete. Skúste jednoducho vypnúť myseľ.“


  Veď práve to je problém, pomyslel si O’Keefe.


  Vzápätí ho niekto postrčil a on preplával otvorom, vznášal sa smerom k veliteľom, ale minul ich. Prekvapený zalapal po dychu, zaprel sa, no nič ho nepribrzdilo. Letel ďalej, kamsi, odkiaľ niet návratu. Zdesený predstavou, že sa stratí vo vesmíre, že ho odnesie do prázdna, začal divo trieskať okolo seba, akoby tým mohol dosiahnuť niečo iné než trápny koniec.


  „Pozrimeže,“ usmiala sa Laura Lurkinová. „Dámsky program.“


  Amber priam fyzicky cítila deštrukčný vplyv posmešku. Lynn jej povedala, že kondičná trénerka nemá vesmírnych turistov príliš v láske. Kreatúra so zápasníckym chrbtom, obrími ramenami a uspávajúcim hlasom bola presvedčená, že mimo obvyklých dopravných leteckých liniek nemajú súkromné osoby čo hľadať. Lurkinová bola bývalá príslušníčka vojenského námorníctva, zocelená v ohni geopolitických konfliktov. Keď sa v kozme objavili Rogašovová, Winterová, Süová, Omurová a Amber ako delegácia senzáciechtivých prezidentských manželiek, reagovala teda logicky, jej irónia však vôbec nebola urážlivá, ale pôsobila skôr kamarátsky. Napokon, jej úlohou bolo starať sa o zdravie a výkonnosť cestujúcich, nie vyvolávať v nich depresie.


  „Musíš tam ísť. Amber! Prosím! Súčasne nám beží EVA, prehliadka vedecko-výskumnej časti a multimediálna prezentácia, bola by som radšej, keby sa nám podarilo rozdeliť tie kravy do skupín, ale ony trvajú na kompletnom skrášľovacom programe. Aspoň že nemáme na krku Paulette, aj tak…“


  „Radšej by som si pozrela tvoju prezentáciu, Lynn.“


  „Viem. Naozaj ma to mrzí. Ale niekto tým štyrom musí dať pocit, že sú tu rovnako vítané ako ostatní, čo od vesmírneho výletu očakávajú viac, než vypotiť nejaké kilo, dať si urobiť masku a povytláčať uhry. Rada by som to urobila sama, ale nemôžem!“


  „Ach, Lynn, naozaj to musí byť? Tim a ja…“


  „Teba budú akceptovať ako reprezentantku rodiny, ako hostiteľku.“


  „Ale ja predsa nie som hostiteľka.“


  „Ale si, v ich očiach si. Si Orleyová. Prosím, Amber!“


  Tie prosby!


  „No dobre, pre mňa za mňa. Ale za to ma popoludní vezmeš na druhú vychádzku!“


  „Ach, Amber, ty si poklad! Ak budeš chcieť, môžeš ísť aj na Jupiter. Sama ti pripravím olovrant! Ďakujem, ďakujem!“


  Takže dámsky program.


  Wellness oáza sa rozkladala vo dvoch elipsovito sploštených moduloch. V hornej časti sa nachádzala pravá fínska sauna, síce bez drevených lavíc, ale zato s držadlami na ruky a nohy a veľkoryso dimenzovanými oknami, aj parná sauna, ktorej zaoblené steny boli popretkávané stovkami elektrických svetielok, čo žiarili ako hviezdy. V kryštálovej jaskyni sa dalo osviežiť kvapkami ľadovej vody, ktoré do nej striekali a hneď sa zasa odsávali preč, a v relaxačnej miestnosti znela sférická hudba, pri ktorej si človek mohol aj pospať. O poschodie nižšie čakali na vystresovaných amatérskych kozmonautov posilňovne a mocné ruky masérov.


  „… sa vo vesmíre nezaobídeme!“ hovorila Lurkinová. „Beztiažový stav je príjemný, ale ak mu je človek vystavený dlhšie, skrýva v sebe celý rad rizík, ktoré neradno podceniť. Iste ste si už na sebe všimli niektoré zmeny. Napríklad zvýšenú teplotu na hlave a hrudníku. Bezprostredne po nástupe voľného pádu sa nám vovalí do hlavy a hrudníka najmenej pol litra krvi z ostatných častí tela. Líca sa zaguľatia, kozmonauti to nazývajú puffy face, akoby bol človek opuchnutý. Mimochodom, celkom príjemný efekt, pretože vyhladzuje vrásky a pleť pôsobí mladšie. Žiaľ, nevydrží dlho. Po návrate na Zem sa vašich tkanív opäť zmocní gravitácia, tak si to teraz užite!“


  „Je mi zima na nohy!“ nedôverčivo vyhlásila Rebecca Süová. V kúpacom plášti vyzerala ako napuchnutá frotírová guľa. „Je to normálne?“


  „Áno. Telesné tekutiny sa vám v tele preskupili, a preto sa vám nohy zdajú chladnejšie. Na to si zvyknete, rovnako ako na zvýšené potenie a stratu orientácie. Jedna z vás je vraj na tom zle.“


  „Madame Tautouová,“ prikývla Miranda Winterová. „Predstavte si, chudera, stále musí…“ Stíšila hlas. „Prosto, ide to z nej vrchom i spodkom.“


  „Kozmická choroba.“ Lurkinová prikývla. „Za to sa netreba hanbiť, niekedy ju dostanú aj ostrieľaní kozmonauti. Kto z vás má ešte nejaké symptómy?“


  Olympiada Rogašovová sa váhavo prihlásila. Po niekoľkých sekundách vystrela ukazovák aj Momoka Omurová, no vzápätí ho zasa zohla.


  „To nestojí za reč,“ povedala.


  „No, ja to ako-tak znášam,“ vyhlásila Süová. „Mám mierne rozhasenú rovnováhu. Som zvyknutá na more.“


  „Nuž, ja som rada, ak v sebe niečo udržím,“ vzdychla si Rogašovová.


  Lurkinová sa usmiala. Samozrejme, bola informovaná, že oligarchova manželka má problém s alkoholom. Podľa správnosti tu vlastne nemala čo hľadať, ale Olympiada počas štrnástich dní tréningového programu nevzala do úst ani kvapku alkoholu, pila iba čaj a vzala vietor z plachiet všetkým pochybovačom. Evidentne dokáže existovať aj bez vodky a šampanského.


  „To nič nie je, dámy, najneskôr pozajtra budete proti kozmickej chorobe imúnne. Naopak, každého človeka postihujú dlhodobé zmeny. V beztiažovom stave svalstvo atrofuje. Lýtka sa vám scvrknú na chicken legs, slepačie nohy, a srdce a krvný obeh sú vystavené enormnej záťaži. Už aj preto bezpodmienečne treba denne športovať – cvičiť, bicyklovať, posilňovať, samozrejme, vždy treba byť pripútaný. Kozmonauti na dlhodobých misiách navyše trpia úbytkom kostnej hmoty, a to predovšetkým v oblasti chrbtice a nôh. Za pol roka v kozme organizmus stratí až desať percent vápnika, dochádza k poruchám imunity a spomaľuje sa hojenie rán. O všetkých týchto sprievodných javoch, samozrejme, Perry Rhodan diskrétne mlčí. Vy budete v beztiažovom stave len niekoľko dní, no aj tak by som vám odporúčala, aby ste športovali. Tak teda, dámy, čo si dáme? Veslovanie, bicyklovanie, beh?“


  Omurová vyvalila na Lurkinovú oči, akoby sa pomiatla.


  „Ani jedno, ani druhé, ani tretie, ja chcem ísť do parného kúpeľa!“


  „Do parného kúpeľa sa dostanete.“ Lurkinová ju chlácholila ako dieťa. „Ale sa najprv sa trocha rozhýbeme, jasné? Na vesmírnych staniciach to takto funguje. Velí vždy inštruktor.“


  „Super.“ Amber sa vystrela. „Tak ja idem na ergometer.“


  „A ja na bicykel,“ veselo zvolala Winterová.


  „Ergometer predsa je bicykel.“ Omurová vystrúhala ukrivdenú grimasu. „Dá sa tu vôbec plávať?“


  „To nie je problém.“ Lurkinová roztvorila svalnatú náruč. „Stačí vymyslieť, ako v beztiažovom stave udržať vodu v bazéne, a je to!“


  „A čo je toto?“ Süová ukázala na akýsi stroj zavesený pod stropom. „Vyzerá to ako stepper.“


  „Bingo. Posilňuje zadok a stehná.“


  „Práve to potrebujem.“ Taiwančanka si vyzliekla kúpací plášť. „Proti atrofii svalstva treba bojovať akýmkoľvek spôsobom. Aj tak to ide hrozne rýchlo! Niekedy sa mi vidí, akoby som držala pokope iba vďaka sťahovacej bielizni.“


  Amber poznala Süovú z médií a vedela, že kráľovná luxusu v posledných rokoch mimoriadne pribrala, no pokožku mala hladkú a napnutú ako balón. Čo to Lurkinová vravela o nafúknutých lícach? Prečo by to malo platiť iba pre tvár? Jasné, že v beztiažovom stave sa ochabnuté ramená nenatriasajú a prsia sa dvíhajú, keď ich nič neťahá k zemi, prakticky všetko sa chutne zaguľaťuje a napína. Celá Rebecca Süová pôsobí akosi nafúknuto.


  „Nerobte si starosti,“ povedala. „Vyzeráte výborne.“


  „Na svoj vek,“ úlisne poznamenala Omurová.


  Süová sa s pomocou Lurkinovej zakvačila na stepper, dala sa pripútať a zhora sa usmiala na Amber.


  „Ďakujem, ale keď sa človek dopracuje tak ďaleko, že ho paparazzovia naháňajú na vrtuľníkoch, musí sa pozrieť pravde do očí. Začínam sa meniť na puding. Predávam zázračné prostriedky proti celulitíde od najrenomovanejších výrobcov, ale keď ma tľapnete po zadku, musíte pol hodiny počkať, kým sa mi opäť napne pokožka.“


  A pustila sa do šliapania, akoby šlo o kapustu v sude. Miranda Winterová s Amber sa nemohli zdržať smiechu. Momoka sa chvíľu tvárila všelijako, no napokon sa rozosmiala aj ona. Niečo sa uvoľnilo, nevyslovený strach kdesi v hĺbke sa vyplavil, a vzápätí sa všetky smiali, až sa prehýbali.


  Lurkinová chvíľu trpezlivo čakala so založenými rukami.


  „Fajn, že sme sa dohodli,“ povedala.


  „Tak, a padaj,“ Heidrun sa roztopašne zasmiala.


  Jej slová boli posledné, čo O’Keefe zaznamenal, kým vypadol z otvoru komory. Krava Heidrun! Frank Pole, nešťastný kozmonaut z filmu 2001 sa stal obeťou paranoidného počítača, jeho bude mať na svedomí šialená Švajčiarka. Prstami zovrel ovládače spätného nárazu. Prvý impulz zastavil jeho let, druhý ho mal nasmerovať späť do vpustu, a Finn sa začal otáčať okolo vlastnej osi.


  „Super,“ počul hlas Hedegaardovej, akoby mu sedela za uchom. „Na nováčika máte celkom slušnú reakčnú rýchlosť.“


  „Strieľate si zo mňa?“ zavrčal.


  „Kdeže, myslím to vážne. Skúste ešte zastaviť otáčanie.“


  „A prečo?“ zasmiala sa Heidrun. „Vyzerá to predsa dobre. – Hej, Finn, mal by si si uloviť nejakú družicu, aby okolo teba obiehala.“


  Rotoval v smere hodinových ručičiek. Takže protipohyb musí byť doprava.


  Funguje to. Odrazu visel nehybne v priestore a díval sa, ako ostatných vynáša z otvoru. Výhodou nových priliehavých skafandrov bolo, že v nich nevyzerali všetci rovnako. Tváre sa síce do veľkej miery strácali pod zasklenými priezormi, no dalo sa rozoznať, kto je kto. Heidrun prezradila mimozemsky anorektická postava, hoci vyzerala ako bojovník z hviezdnych vojen. Najradšej by ju kopol.


  „No počkaj,“ zamrmlal, no vzápätí sa musel uškrnúť.


  „Ale, Perry! môj hrdina.“


  Ako sa rozchichotala, vychýlila sa do šikmej polohy a začala sa obracať dolu hlavou. Niekto iný, možno Locatelli, Edwards alebo Parkerová, sa chcel vrátiť dovnútra. Ktosi vesloval rukami a nezdalo sa, že by čokoľvek z toho robil dobrovoľne. Popri Hedegaardovej a Blackovi robil kontrolované pohyby vlastne iba jeden účastník – pohybom po presnej kružnici sa presunul k vedúcim a zastavil sa. O’Keefe ani sekundu nepochyboval, že je to Rogašov, no vzápätí sa všetci skoordinovali ako mávnutím čarovného prútika.


  „Je to zradné, však?“ Black sa zasmial. „Pohyb vo vákuu sa nedá s ničím porovnať. Nejestvuje trenie, prúdenie, ktoré by vás nieslo, ani protitlak. Keď sa raz dáte do pohybu, pohybujete sa po dráhe, kým nedostanete protichodný impulz, alebo sa nedostanete do sféry vplyvu nebeského telesa, ktoré zariadi, že skončíte ako kométa, alebo niekde vyrazíte pekný malý kráter. Manipulácia s hnacími dýzami si vyžaduje tréning, ktorý nemáte. Preto odteraz nebudete musieť robiť vôbec nič. Budete riadení diaľkovo. Na nasledujúcich 20 minút vás posadíme na smerový lúč, takže sa môžete uvoľniť a kochať výhľadom.“


  Skupina sa dala do pohybu a plynule letela na umelú plošinu, v ústrety rozostavanej rakete, ktorá sa vznášala medzi reflektormi.


  „Prirodzene, že sa usilujeme zredukovať výstupy do otvoreného vesmíru na nevyhnutné minimum,“ vysvetľovala Hedegaardová. „Pri ich plánovaní sa riadime predpoveďami slnečných víchríc, ktoré sú už pomerne spoľahlivé. Ani tak však kozmonaut nikdy nevyjde von bez dozimetra. Keby náhodou predsa len došlo k erupcii, má ešte dosť času skryť sa vnútri stanice, okrem toho na plášti OSS sú rozmiestnené desiatky pancierovaných úkrytov, takzvaných storm shelters. Na druhej strane ani najsofistikovanejší skafander neposkytuje trvalú ochranu pred ožiarením, a preto čoraz častejšie používame roboty.“


  „Tieto lietajúce potvory?“ opýtal sa Locatelli roztraseným hlasom a ukázal na dva beznohé stroje, ktoré im v istej vzdialenosti skrížili cestu. „Vyzerajú ako poondiati mimozemšťania.“


  „Áno, je to pozoruhodné. Realita sa už vymanila spod vplyvu science fiction, a teraz realizuje vlastné idey. Napríklad sa prišlo na to, že aparáty podobné ľuďom v mnohom ohľade vyhovujú potrebám ich stvoriteľov.“


  „Stvorenie na vlastný obraz,“ poznamenala Mimi Parkerová. „Tak nás to šéf naučil pred 6 000 rokmi.“


  V príkrej poznámke bolo čosi, čo upútalo Finnovu pozornosť. Zaumienil si, že o tom popremýšľa neskôr. Skupinka širokým oblúkom zamierila k rakete. Jeden z automatov sa prichytil na vonkajšom plášti ako kliešť. Dvoma hlavnými končatinami vnikol do otvoru, kde zrejme niečo inštaloval, pomocné končatiny na hrudi mu podávali súčiastky. Na prednej strane helmovitej hlavy mal priezory z čierneho skla.


  „Tie potvory aj rozmýšľajú?“ zaujímala sa Heidrun.


  „Vedia počítať,“ odvetila Hedegaardová. „Sú to roboty série Huros-ED alebo Human Robotic System for Extravehicular Demands. Mimoriadne precízne a absolútne spoľahlivé. Zatiaľ došlo iba k jednej nehode, do ktorej bol huros zapletený, ani tú však nespôsobil. Následne sa im na spínacie obvody pridal program na záchranu života. Používame ich na všetko možné, od opráv cez údržbu až po stavbu. Keby vás odvialo do vesmíru, je veľmi pravdepodobné, že by vás niektorý Huros chytil a v poriadku priniesol naspäť.“


  Pohybovali sa vertikálne pozdĺž stožiara s reflektormi ponad chrbát rakety.


  „Raketoplán sa dostane na Mesiac za dva až tri dni. Uvidíte, že sú pomerne veľké, no skúste si počas letu predstaviť, že by ste mali letieť na Mars. Šesť mesiacov zavretí v takejto debne, to je horor! Nedá sa nič robiť, človek nie je stroj, potrebuje sociálne kontakty, súkromie, miesto, hudbu, dobré jedlo, pekný dizajn, potravu pre zmysly. Preto je raketa, ktorú tu vidíte, iná než všetky ostatné. Po dokončení bude mimoriadne veľká, tu vidíte len trup, ktorý meria vyše dvesto metrov. V podstate ide o pospájané prvky, niektoré sú vlastne vyhorené nádrže starých raketoplánov, iné zasa nové, väčšie moduly. Spolu tvoria pracovnú a riadiacu časť. V rakete budú laboratóriá a konferenčné miestnosti, skleníky a úpravne. Moduly na spanie a tréning rotujú na odstredivých výložníkoch okolo trupu, takže v nich bude pôsobiť mierna umelá gravitácia porovnateľná s podmienkami na Marse. Následne sa konštrukcia stožiarmi rozšíri o stovky metrov dopredu i dozadu.“


  „O stovky metrov?“ Heidrun neverila vlastným ušiam. „Panebože! Akú dĺžku to má vlastne mať?“


  „Predpokladáme, že jeden kilometer. Plus solárne krídla a generátory. Asi dve tretiny bude tvoriť predný stožiar, na ktorého hrote bude umiestnený pohonný jadrový reaktor. Preto má takú zvláštnu konštrukciu. Obytné časti musia byť od zdroja žiarenia vzdialené minimálne sedemsto metrov.“


  „A kedy má odštartovať?“ spýtal sa Edwards.


  „Realisti hovoria o roku 2030. Washington by to chcel urýchliť. Súperenie sa netýka iba Mesiaca. Američania by urobili všetko, len aby…“


  „… sa zmocnili aj Červenej planéty,“ prerušil ju Rogašov. „To je jasné. Orley prenajal Američanom celý dok?“


  „Iba časť,“ odvetila Hedegaardová. „Ostatné časti stanice majú prenajaté USA, Nemecko, Francúzsko, India a Japonsko. Aj Rusi. Všetci tu majú výskumné základne.“


  „A Číňania?“


  „Číňania nie.“


  Rogašov sa viac nespytoval. Pokračovali v lete cez dok a smerovali k vonkajšiemu okruhu s dielňami a manipulátormi. Hedegaardová ich upozornila na vzdialené konce stožiarov, z ktorých vychádzali sférické útvary: „To sú polohové a dráhové regulátory. Cisterny napájajú hnacie dýzy, ktorými sa dá stanica podľa potreby sklopiť, zdvihnúť alebo premiestniť.“


  „A to už načo?“ čudoval sa Finn. „Myslel som, že musí byť presne v tejto polohe.“


  „V zásade áno. Na druhej strane musíme mať možnosť korigovať polohu stanice pre prípad, že by sa priblížil meteorit alebo mimoriadne veľký kus odpadu. Väčšinou máme takéto informácie už niekoľko týždňov vopred. Zvyčajne stačí premiestnenie po vertikále, inokedy je zmysluplnejšie vyhnúť sa bokom.“


  „Preto je aj kotviaca stanica plávajúcim ostrovom,“ zvolala Mimi Parkerová. „Aby sa mohla presúvať podľa potrieb OSS!“


  „Presne tak,“ odvetila Hedegaardová.


  „Neuveriteľné! A takéto bombardovanie býva často?“


  „Pomerne zriedka.“


  „A dráhy všetkých objektov sú známe?“ vypytoval sa O’Keefe.


  „Nuž,“ Black zaváhal „Veľkých áno. Drobností tu, samozrejme, poletujú milióny, o tých ani nevieme, sú to nanočastice, mikrometeority.“


  „A čo sa stane, keď niečo také zasiahne môj skafander?“ V Edwardsovom hlase bolo počuť, že by sa najradšej vrátil dovnútra stanice.


  „Tak v ňom budeš mať dieru,“ odvetila Heidrun, „iste to bude dobre vyzerať.“


  „Nie, skafander to vydrží. Opancierovanie zachytáva nanočastice, a keby v ňom predsa len vznikla dierka ako po vpichu ihly, neznamená to hneď váš koniec. Tkanina je podložená vrstvou plastu, ktorého molekulové reťazce sa uzavrú, keď materiál dosiahne teplotu tavenia. A tú vytvára už trecie teplo pri náraze mikrometeoritu. Možno budete mať drobný škrabanec, ako keď stúpite na morského ježka alebo vás poškriabe mačka. Pravdepodobnosť, že vás zasiahne mikrometeorit, je oveľa menšia ako možnosť, že vás zožerie žralok.“


  „To ste ma fakt upokojili,“ poznamenal Locatelli.


  Skupinka prekročila vonkajší okraj prstenca a pokračovala pozdĺž iného stožiara. O’Keefe by sa rád obrátil, lenže skafander ho nepustil. Z tohto miesta musí byť fantastický výhľad ponad strechu až po torus. Pred ním sa mýticky rozpínali krídla tmavých lesklých vtákov mlčky strážiacich tento významný fliačik civilizácie v kozme. Za solárnymi panelmi, ktoré zásobovali stanicu energiou, bol už len otvorený vesmír.


  „Táto sekcia vás bude zvlášť zaujímať. Je to vaše dielo, pán Locatelli,“ povedal Black. „S bežnou solárnou technikou by sme potrebovali štyri-až päťkrát viac kolektorov.“


  Locatelli jeho slová potvrdil a pridal aj ďalšie podrobnosti. O’Keefe mu veľmi nevenoval pozornosť, zachytil len slová ako revolúcia, ľudstvo a míľnik alebo niečo také. Z nejakého dôvodu sa mu všetko zlialo do spleti hrdelných zvukov.


  „Na to môžete byť naozaj hrdý, pane,“ povedal Black. „Pane?“


  Oslovený zdvihol ruky ako dirigent a z hrdla sa mu vydrali útržky hlások.


  „Ste v poriadku, pane?“


  Locatelli zastonal a vzápätí bolo počuť dávivé zvuky.


  „B-4, končíme,“ so stoickým pokojom oznámila Hedegaardová, „Warren Locatelli. Odprevadím ho späť do komory. Skupina pokračuje podľa plánu.“


  Mukeš Nair rozprával, ako jedného dňa, ešte keď bol študentom, v dedinke Loni Kalbhor našli jeho strýka obeseného na povale. Samovraždy sedliakov boli v časoch indickej agrárnej krízy na dennom poriadku. Mukeš sa túlal po ladom ležiacich trstinových poliach a uvažoval, čo by sa dalo podniknúť proti záplave lacného dovozového tovaru z takzvaných rozvinutých krajín, ktorých poľnohospodárstvo odpočívalo vo vatičke veľkorysých dotácií a zamorovalo svet ovocím a zeleninou za dampingové ceny, kým indickí farmári sa topili v dlhoch, a často ich jediným východiskom bola samovražda.


  Už vtedy si uvedomil, že ľudia si globalizáciu nesprávne vysvetľujú ako proces, ktorý môžu podľa vlastného uváženia vyvolať, urýchliť a riadiť politici a podnikatelia. Globalizácia nie je niečo, čo sa dá zapnúť a vypnúť, nie je to príčina, ale symptóm myšlienky, ktorá je stará ako samo ľudstvo, a tou je výmena kultúr a tovarov. Odmietať globalizáciu by bolo rovnako naivné, ako súdiť sa s počasím za to, že bola zlá úroda. Od okamihu, keď človek vstúpil na územie iného človeka, aby tam obchodoval alebo viedol vojnu, šlo vždy len o to, aby sa na jeho činnosti zúčastnilo čo najviac ľudí a aby on z nej čo najväčšmi profitoval. Nair pochopil, že biedu indických roľníkov nemá na svedomí nejaká temná dohoda blahobytných štátov, ale že ju spôsobila neschopnosť vlády v Dillí zužitkovať silné stránky Indie. A hoci historicky práve India je stelesnením hladu, jednou z jej predností je schopnosť poskytnúť potravu ostatnému svetu.


  Nair spolu s ďalšími vtedy spustil takzvanú zelenú revolúciu. Obchádzal vidiek, povzbudzoval roľníkov, aby zanechali pestovanie cukrovej trstiny a prešli na papriku, rajčiny, baklažány a cukety, zásoboval ich sadenicami a hnojivom, sprístupňoval im nové technológie, poskytoval lacné úvery na splatenie dlhov, zabezpečil garantovaný odbyt a podiely na zisku siete hypermarketov, ktoré vydupal spod zeme s využitím najmodernejšej chladiacej techniky a nazval ich podľa svojej najobľúbenejšej zeleniny Tomato. Vďaka sofistikovanej logistike sa háklivý tovar dostával z polí na pulty obchodov tak rýchlo, že v porovnaní s ním dovozová zelenina vyzerala neduživo a zvädnuto. Zo zúfalých sedliakov, ktorí sa ešte prednedávnom rozhodovali, či odídu za námezdných robotníkov do mesta, alebo skoncujú so životom, sa stali podnikatelia. Tomato zažíval boom. Nové obchody rástli ako huby po daždi, družina Nairových roľníkov v Indii sa utešene rozrastala.


  „Obyvatelia našich horúcich miest zamorených mikróbmi si veľmi rýchlo obľúbili čisté klimatizované predajne čerstvej zeleniny a ovocia,“ povedal Nair. „Samozrejme, vznikla aj konkurencia s podobnými obchodnými zámermi, niektorých dokonca podporovali zahraničné koncerny. Ja som sa však na konkurentov vždy díval ako na spojencov. A v rozhodujúcom okamihu sme boli o prsia pred nimi.“


  Tomato sa medzičasom rozšíril po celom svete, Nair zhltol aj väčšinu konkurentov. Keď už indické poľnohospodárske produkty prenikli aj do najzapadnutejších kútov sveta, Nair si našiel nové pole pôsobnosti – investoval do genetického výskumu a pobrežným oblastiam Indie sužovaným pravidelnými záplavami priniesol ryžu odolnú proti slanej vode.


  „A presne to je to, čo nás spája,“ povedal Julian.


  Prizerali sa malému robotu na zber zeleniny, ako jemnými chápadlami oberá miniatúrne rajčiaky a ukladá ich do svojho vnútra, aby nepopadali.


  „Ovládneme vesmír, osídlime Mesiac i Mars. Možno to nepôjde tak rýchlo, ako sme si vysnívali, ale že sa to stane, je viac než isté. Ak pre nič iné, tak iba preto, že je na to kopa rozumných dôvodov. Ocitli sme sa na začiatku éry, v ktorej bude Zem iba jedným z mnohých miest, kde sa dá žiť a podnikať.“


  Odmlčal sa.


  „A napriek tomu, Mukeš, v dohľadnom čase mimo zemegule na ovocí a zelenine veľa nezarobíte. Kým otvoríte filiálku Tomato na Marse, budete musieť prejsť dlhú cestu. Vy, Bernard, by ste síce mohli dodávať na Mesiac vodu, ktorá je nevyhnutná pre každý krok vpred, ale tiež na tom veľmi nezarobíte. A pokiaľ ide o vašu prácu, Eva, dlhodobé pobyty v kozme, na Mesiaci a na povrchu iných planét prinesú medicíne nové výzvy. Výskum však ešte dlho ostane dotovaným odvetvím tak, ako ja musím dotovať americké vesmírne letectvo, aby bolo možné ťažiť najdôležitejšie suroviny na čisté a trvalo udržateľné zásobovanie energiami, a ako som musel dotovať vývoj reaktorov, ktoré na to boli potrebné. Všetko prevratné, čo môže zmeniť svet, vyžaduje na začiatku finančné investície. Ty, Carl, si zbohatol múdrou investíciou do ropného a plynárenského priemyslu, potom si prešiel na solárnu techniku, lenže vo vesmíre tieto nové technológie ešte nedosahujú významnejší obrat. Prečo by ste teda mali investovať do Orley Enterprises?“


  Premeriaval si jedného po druhom.


  „Poviem vám, prečo. Pretože nás spája niečo viac, než to, čo vyrábame, financujeme a čo momentálne skúmame, a to je starosť o blaho celého ľudstva. Napríklad Eve sa podarilo vypestovať umelú kožu, nervy a srdcové svaly. Z obchodného hľadiska je to nepochybne mimoriadne lukratívne, ale to je iba jedna stránka veci. Predovšetkým jej totiž ide o nádej pre pacientov po infarkte, pre chorých na rakovinu a popálených! Tuto Bernard je zasa chlapík, čo najchudobnejším z najchudobnejších na celom svete umožnil prístup k čistej vode. Mukeš otvoril indickým roľníkom nové perspektívy a zaplavil svet potravinami. Carl investoval do obnoviteľných energií. – A čo je mojím snom? Poznáte ho. Viete, prečo sme tu. Odkedy vedci uvažujú o čistých, bezpečných termojadrových technológiách, o tom, ako dopraviť palivo budúcnosti, hélium-3 z Mesiaca na Zem, som posadnutý túžbou zásobiť našu planétu touto novou, nevyčerpateľnou energiou. Dlhé nerentabilné roky som venoval vývoju sériovej výroby reaktorov a stavbe prvého funkčného vesmírneho výťahu, chcel som ľudstvu poskytnúť odrazový mostík do vesmíru. A viete čo?“


  Pobavene sa uškrnul a na niekoľko sekúnd sa odmlčal.


  „Idealizmus sa vyplatil. Teraz na tom chcem a budem zarábať! A vy všetci na tom budete zarábať tiež! Na Orley Enterprises, najvýznamnejšej továrni na technológie na svete. Ľudia ako my hýbu alebo brzdia tú nádhernú planétu 36 000 kilometrov pod nami. Je to na nás. Ak spojíme sily, možno nepredáte oveľa viac zeleniny, vody či liekov, ale zúčastníte sa najväčšieho zmiešaného koncernu na svete. Orley Energy so svojimi termojadrovými reaktormi a ekologickou elektrinou sa už zajtra stane lídrom v sektore energetiky. Orley Space bude výstavbou ďalších vesmírnych výťahov a staníc podporovať ovládnutie slnečnej sústavy pre blaho celého ľudstva a spoločne s Orley Travel vybuduje vesmírny turizmus. A verte mi, že všetko dohromady sa vyplatí! Všetci sa chcú dostať na orbitu, všetci chcú na Mesiac, na Mars aj ďalej, jednotlivci i štáty. Na začiatku tisícročia sme si mysleli, že sen je dosnívaný, a pritom to bol iba začiatok, priatelia! Len zopár štátov však disponuje potrebnou technikou, a v tejto oblasti je Orley ďaleko vpredu. Celý svet potrebuje naše technológie. A všetci bez výnimky za ne zaplatia!“


  „Áno,“ s rešpektom povedal Nair. „Áno!“


  Hanna sa usmial a prikývol.


  Všetci za ne zaplatia…


  Všetko, čo Julian tak výrečne a presvedčivo predniesol, zredukovalo sa v jeho ušiach na poslednú vetu. V nej bolo vyjadrené, čo spôsobili ústup vlád z globalizačných procesov, osamostatnenie hospodárstva i privatizácia politiky: vákuum, ktoré sa zapĺňalo podnikateľmi. Tá veta definovala budúcnosť ako tovar. A na tom nič nezmenia ani nasledujúce dni, naopak. Opäť niekto predá svet ako obyčajný tovar.


  Lenže celkom inak, než si predstavuje Julian Orley.


  „Už som tu,“ zašvitorila Heidrun.


  „Ach, miláčik!“ Ögimu sa od nadšenia zježili fúzy. „Si celá a zdravá! Aké to bolo?“


  „Super! Locatelli sa povracal, keď zbadal vlastné kolektory.“


  Priplávala bližšie a pobozkala ho. Akcia vyvolala odpudivú silu. Heidrun sa pomaly vzďaľovala, zachytila sa operadla kresla a s jeho pomocou sa znova prisúvala bližšie.


  „Takže Warren dostal vesmírnu chorobu?“ spýtala sa Lynn.


  „Áno, bolo to super!“ Heidrun žiarila. „Nina ho odpratala, a potom to už bolo veľmi príjemné.“


  „No, neviem,“ Donoghue ohrnul pery. Trónil na ničom ako napuchnutý červenolíci Falstaff so zježenými vlasmi, čo vyzeralo, akoby mal na hlave mŕtve zviera. „Podľa mňa to môže byť dosť nebezpečné, keď človek vracia s helmou na hlave.“


  „Veď tam nemusíš ísť,“ odsekla Aileen.


  „Netáraj. Len som chcel povedať…“


  „Máš šesťdesiatpäť, Chucky. Naozaj sa nemusíš do všetkého hrnúť.“


  „Len som povedal, že to môže byť nebezpečné!“ vybuchol Donoghue. „Nepovedal som, že sa bojím. Šiel by som tam, aj keby som mal sto rokov! Mimochodom, poznáte ten vtip, ako sa staručkí manželia stretnú na rozvodovom súde?“


  „Vraj na rozvodovom súde!“ Haskin sa mu zavďačil smiechom, ani nevypočul pointu. „Čujme!“


  „Staručkí manželia sa stretnú na rozvodovom súde. Sudca sa pozrie na manželku a spytuje sa: Preboha, koľko rokov to vlastne máte? – Deväťdesiatpäť, odvetí žena. – A vy? Muž uvažuje: Deväťdesiatosem! – Božemôj, hovorí sudca, to nechápem. Prečo sa v tomto veku chcete rozviesť? –Nuž, viete, vaša ctihodnosť…“


  Tim vyceril zuby. Bol na konci so silami. Chucky bez prestania už dve hodiny chrlí jeden vtip za druhým.


  „… chceli sme počkať, kým deti pomrú.“


  Haskin urobil premet. Prirodzene, všetci sa smiali. Až taký mizerný vtip to nebol, rozhodne nebol taký zlý, aby mohol Tim povedať, že za jeho apokalyptickú náladu môže iba Donoghue. Pred chvíľkou si všimol, že Lynn sedí ako skamenená, duchom úplne neprítomná. Evidentne nevnímala, čo sa okolo nej deje. A potom sa naraz rozosmiala.


  Iste sa mýlim, pomyslel si. Vôbec to nemusí znamenať, že sa všetko začína odznova.


  „A čo ste medzitým robili vy?“ Heidrun sa zvedavo rozhliadla. „Pozreli ste si model stanice?“


  „Áno, vedel by som ju z fleku okopírovať,“ chvastal sa Ögi. „Veľkolepé dielo. Musím sa priznať, že bezpečnostný štandard ma milo prekvapil.“


  „Prečo vás prekvapil?“ čudovala sa Lynn.


  „Nuž, privatizácia kozmického letectva vo všeobecnosti vyvoláva obavy, že všetko je šité horúcou ihlou.“


  „A keby ste boli by ste tu, keby ste sa naozaj obávali?“


  „Máte pravdu.“ Ögi sa zasmial. „Ale aj tak, boli ste rýchli. Nezvyčajne rýchli. Tuto Aileen a Chuck môžu písať romány o stavebných predpisoch, znaleckých posudkoch a pripomienkových konaniach…“


  „To je teda fakt!“ zavrčal Chucky.


  „Keď sme pripravovali Red Planet, všetci kuvikali, že projekt sa nedá zrealizovať,“ potvrdila Aileen. „Armáda zbabelcov! Trvalo desať mesiacov, kým sme mohli začať stavať, a ani potom nám ešte nedali pokoj.“


  Luxusný hotel Red Planet v Hanoji bol vernou kópiou povrchu Marsu a Donoghueovou vlajkovou loďou.


  „Dnes ho dávajú za vzor v učebniciach statiky,“ víťazne vyhlásila. „V žiadnom z našich hotelov sa nikdy nič nestalo! Lenže ako to funguje? Vždy, keď človek navrhne niečo nové, prídu zombíci a usilujú sa ťa zožrať – tvoj zápal, tvoje idey, tvoju Bohom danú tvorivú silu. Človek si myslí, že za tie roky si si už urobil meno a dobrú povesť, ale oni vôbec neberú do úvahy, čo ste už vytvorili. Pre oči nevidia a hlavy majú plné predpisov.“


  Kristepane, v duchu zastonal Tim.


  „Je to tak,“ Ögi si zamyslene pošúchal bradu. „Presne viem, o čom hovoríte. Práve preto, drahá Lynn, nemôžem nepriliať vodu pochybností do vína obdivu. Ako vravím, stanicu ste zrealizovali mimoriadne rýchlo. Dokonca by sa dalo povedať podozrivo rýchlo v porovnaní s menšou ISS, ktorej stavba však trvala oveľa dlhšie.“


  „Mám vám to vysvetliť?“


  „Ak vás to nebude obťažovať…“


  „Vôbec ma to neobťažuje, Walo. Matkou každého šlendriánstva je konkurenčný tlak. Lenže Orley Space nijakú konkurenciu nemá. My sme sa nemuseli ponáhľať, aby sme boli rýchlejší než ostatní.“


  „Hm.“


  „Za tú rýchlosť vďačíme dokonalej príprave, takže OSS sa napokon postavila sama. My sme nemuseli prekonávať nevraživosť desiatok úradov vesmírneho letectva, ani manévrovať v zradných vodách byrokracie. Naším jediným partnerom boli Spojené štáty americké, ktoré by predali aj pomník Abrahama Lincolna, len aby sa vymanili zo surovinovej krízy. Naša dohoda bola taká stručná, že ste ju mohli napísať na zadnú stranu účtenky za benzín. Amerika postaví mesačnú základňu a dodá technológie na ťažbu hélia-3, my poskytneme konkurencieschopné reaktory, výhodný a rýchly spôsob dopravy na Mesiac, a napokon, na to nesmieme zabudnúť, obrovské množstvo peňazí! Pri schvaľovaní prostriedkov v kongrese sme hrali čistú hru. Veľkolepá perspektíva pre všetkých! Jeden získa monopol na obchod s reaktormi, druhý sa vráti na čelo štátov, ktoré lietajú do kozmu, a definitívne si vyrieši všetky problémy s energiami. Verte mi, Walo, s takouto perspektívou pred očami nemôžete byť nič iné, len rýchly!“


  „To je fakt,“ hromovým hlasom poznamenal Donoghue. „Napokon vždy rozhodujú len tie poondiate prachy.“


  „A zombíci,“ horlivo sa pridala Aileen. „Zombíci sú všade.“


  „Pardon.“ Evelyn Chambersová zdvihla ruku. „Asi máš pravdu, na druhej strane tu nie sme na to, aby sme si vzájomne ťahali medové motúzy popod nos. V hre sú investície. Mojou investíciou do vás je moja dôveryhodnosť, preto by sme mali vyložiť karty na stôl, nemyslíte?“


  Tim sa díval na sestru. Očividne nevedela, čo má Evelyn Chambersová na mysli, no pôsobila otvorene a zaujato.


  „Pravdaže. Čo máš na mysli?“


  „Nehody“


  „Konkrétne?“


  „Vica Thorna.“


  „Jasné. To je na programe.“ Lynn ani nemihla okom. „Chcela som o ňom hovoriť neskôr, ale môžeme to urobiť aj hneď.“


  „Thorn?“ Donoghue sa zachmúril. „Kto je to?“


  „Nemám tušenia.“ Ögi pokrčil plecami. „Ale o nehodách by som si všetko rád vypočul. Už len preto, aby som získal iný pohľad na moje vlastné.“


  „Nemáme tajnosti,“ povedal Haskin. „Minulý rok toho boli plné médiá. Thorn bol členom prvej dlhodobej posádky na americkej lunárnej základni. Držal sa skvele, tak ho navrhli na ďalších šesť mesiacov a zverili mu vedúcu funkciu. Súhlasil a vycestoval na OSS, odkiaľ mal letieť ďalej na základňu.“


  „Už si spomínam,“ povedala Heidrun.


  „Aj ja.“ Walo prikývol. „Nedošlo vtedy k nejakým problémom pri manipulácii v otvorenom priestore?“


  „Presnejšie, pri kontakte s jedným manipulátorom. Trčal zablokovaný v otvore raketoplánu, ktorý mal vyniesť Thornových ľudí na Mesiac. Zasiahol ho úlomok vesmírneho odpadu a on odrazu stratil schopnosť pohybu. Poslali sme tam hurosa…“


  „Čo prosím?“ spýtala sa Aileen.


  „Humanoidného robota. V jednom z chápadiel manipulátora objavil úlomok, ktorý zrejme zapríčinil, že sa vypol.“


  „To znie veľmi rozumne.“


  „Stroje nepoznajú kategóriu rozumného správania.“ Haskin si ju premeral, akoby tvrdila, že roboty neslobodno posielať von bez teplých ponožiek. „Zhodli sme sa, že huros má vyčistiť chápadlo, to sa mu však nepodarilo, a preto sme tam poslali Thorna s jednou astronautkou. Problém bol v tom, že manipulátor nebol vypnutý, iba prechodne upadol do akejsi elektrickej kómy. Naraz sa z nej prebral a vymrštil Thorna do vesmíru. Zrejme pritom poškodil jeho systém zabezpečenia životných podmienok. Stratili sme s ním kontakt.“


  „To je hrozné,“ zašepkala Aileen biela ako krieda.


  „Veru.“ Haskin sa na okamih odmlčal. „Predpokladáme, že netrpel. Možno dostal zásah do priezoru.“


  „Predpokladáte? Chcete povedať, že ste ho…“


  „Žiaľ, nie.“


  „A ja som si vždy myslela, že môžete vyštartovať za ním.“ Aileen roztiahla prsty pravej ruky a naznačila pohyb lietadla. „Ako vo filme.“


  „Vo filme sa to dá,“ namrzene odvetil Haskin.


  „Na tomto mieste sa však žiada povedať, že hurosy novej generácie by ho zrejme mohli zachrániť,“ poznamenala Lynn. „Odvtedy sme zdokonalili aj diaľkové ovládanie skafandrov. Aspoň by sme ho dostali späť.“


  „Ak si dobre spomínam, prebehlo aj vyšetrovanie,“ povedala Chambersová.


  „Áno.“ Lynn prikývla. „Skončilo sa tým, že sme si uplatnili zodpovednosť za škodu u japonskej firmy, ktorá manipulátor skonštruovala. Jednoznačný prípad cudzieho zavinenia. Smrť Vica Thorna je tragédia, ale prevádzkovateľ OSS, teda my, sme boli zbavení akejkoľvek viny“


  „Ďakujem, Lynn.“ Chambersová sa rozhliadla po prítomných. „Nuž, mne to ako vysvetlenie úplne stačí. A čo vy?“


  „Priekopnícke činy si vyžadujú obete,“ zavrčal Donoghue. „Kto včas ráno vstáva, Boh ho požehnáva. Ale niekedy mu dá aj po prstoch.“


  „Tak sa tu ešte aspoň poobzerajme,“ navrhol Ögi.


  „Nepresvedčili sme vás?“ spýtala sa Lynn.


  Zaváhal.


  „Ale áno, myslím, že áno.“


  Vtom to prišlo. Sotva badateľný posun kútikov jej úst, záblesk paniky v očiach, zrazu pocítila tú silu, čo ju už raz strhla do priepasti, a nechápala, do čoho sa to zasa namočila. Začalo sa to už pred niekoľkými týždňami, keď začala vidieť nedostatky vo svojej práci aj tam, kde nijaké neboli. Na jednej strane by odprisahala, že Julianova vesmírna stanica prežije aj celé naivné ľudstvo, na druhej strane v duchu videla, ako výhradne v spodnej časti ustavične niečo vybuchuje. Prečo práve tam?


  Pretože túto jedinú časť vesmírnej stanice koncipovala ona a nie Julian, za túto jedinú časť je zodpovedná sama!


  Pritom ju spoluvytvárali tí istí dizajnéri, tí istí architekti, inžinieri, stavbári. Moduly jej stanice sa takmer nelíšili od ostatných: používali rovnaké systémy zabezpečenia životných podmienok, rovnaké konštrukčné postupy. Lynn sa však umára predstavou, že by mohli byť chybné. Čím väčšmi Julian vychvaľuje jej prácu, tým silnejšie pochybnosti ju zožierajú. Skalopevne ráta s tým najhorším. Jej chvályhodná opatrnosť sa mení na paranoju, ničomu už nedôveruje, ako posadnutá hľadá akékoľvek známky vlastného zlyhania, a keď ich nenachádza, jej nervozita iba narastá. V jej očiach sa OSS Grand stáva prízrakom jej nadutosti, ktorý vzápätí praská ako bublina a prináša smrť desiatkam ľudí. Personifikuje sa s každým zvarom, s každou výstužou, izoláciou, ventilátorom, elektrolyzátorom, čerpadlom, vzduchovou komorou, chodbou, a všetko je pre ňu potenciálnym zdrojom katastrofy. Stačí, aby pomyslela na hotely vo vesmíre a na Mesiaci, a prívaly adrenalínu a kortizónu jej ničia už aj tak podráždený hypotalamus. Ak sa strach v teologickom zmysle chápe ako opak viery, odklon od Boha, potom je Lynn najväčšou pohankou na svete. Strach z deštrukcie svojho diela. Strach z vlastnej deštrukcie. Jedno a to isté.


  V istom okamihu, na samom dne zúfalstva sa k nej prikradol diabol v podobe myšlienky a našepkal jej, že strach z pekla prekoná, ak doň skočí rovnými nohami. Ako sa dá prelomiť začarovaný kruh strachu z niečoho hrozného? Aké má človek východisko, kým celkom nestratí rozum? Ako sa z toho dá vyslobodiť?


  Tým, že sa to stane!


  Pravdaže, natíska sa otázka, čo by z nej ostalo, keby sa ukázalo, že jej dielo nie je trvácne. Čo ak je sama iba výplodom Julianovej fantázie, filmovou postavou? Čo ak o nej Julian prestane uvažovať, lebo ju nebude pokladať za hodnú myšlienky? Znamenalo by to večné utrpenie? Večné zatratenie? Banálny zánik? Alebo jednoducho musí zaniknúť, aby sa mohla znovu zrodiť a zažiariť väčšmi než kedykoľvek predtým? Možno sa pravá Lynn objaví až potom, keď sa skončí všetko, čo ju určovalo. Ak ešte vôbec bude existovať.


  „Slečna Orleyová! Necítite sa dobre?“


  „Zlatko, čo je s tebou?“ Aileenin materský falzet. „Si biela ako krieda.“


  „Lynn!“ Tim je pri nej. Na paži cíti jemný tlak jeho prstov. Súrodenecké súhvezdie sa pomaly začína krútiť.


  Lynn, ach, Lynn! Do čoho si sa to namočila!


  „Hej, Lynn!“ Biele, štíhle prsty ju hladia po čele, vidí pohľad fialových očí. „Si v poriadku? Čo si fajčila trávu?“


  „Prepáčte.“ Zažmurkala. „Prichytili ste ma.“


  „A pri čom, zlatko?“


  Na pery sa jej vracia úsmev. Je ako kôň, čo pozná cestu. Vidí Timov nástojčivý pohľad. Chce jej povedať, že všetko pochopil, ale to nesmie, teraz sa jej nesmie nič pýtať! Lynn sa vzchopí, napne všetky sily. Chvíľkové víťazstvo.


  „Vesmírna choroba,“ povie. „Malér, však? Myslela som, že mne sa to nemôže stať, ale asi som sa sekla. Akoby mi v hlave vypli svetlo.“


  „Tak potom sa aj ja môžem priznať,“ uškrnul sa Ögi. „Aj mne je zle.“


  „Tebe?“ Heidrun na neho vytreštila oči. „Ty máš vesmírnu chorobu?“


  „No, mám.“


  „A prečo si nič nepovedal?“


  „Buď rada. Jedného dňa možno budem mať choroby, ktoré sa nebudú dať utajiť. Už vám je lepšie, Lynn?“


  „Áno, ďakujem.“ Lynn odtisla Timovu ruku. „Mali by sme si naplánovať ďalší program.“


  Brat sa na ňu nechápavo díva. No jasné, hovorí jeho pohľad, ak ty máš vesmírnu chorobu, tak ja som Ježiš Kristus.


  Hodinu pred večerou sa mu podarilo chytiť Juliana, ktorý vychádzal zo svojho apartmánu. Mal oblečenú modernú košeľu s kravatou, neodmysliteľné džínsy a elegantné mokasíny s emblémom Mimi Kri.


  „Aj ty sa u nej môžeš obliecť, ak chceš,“ veselo povedal. „Mimi navrhla kolekciu špeciálne na pobyt v beztiažovom stave a pri zníženej gravitácii. Bomba, však?“ Otočil sa ako manekýn. „Zosilnené vlákno, nikde nič nepovieva, ani kravata.“


  „Počuj, Julian…“


  „Ach, aby som nezabudol, má tam niečo aj pre Amber. Večerné šaty. Mrzí ma to. Chcel som ju prekvapiť, ale sám vidíš, aký je tu frmol. Tá svorka mi nedá ani na chvíľu pokoj. A inak je všetko v poriadku, chlapče?“


  „Nie. Musím s tebou…“


  „Len si to predstav, večerné šaty v beztiažovom stave!“ Julian sa uškrnul. „No nie je to haluz? Totálna kravina! Keby to nemalo tie zosilnené vlákna, videli by sme všetkým babám pod sukne. Marilyn Monroeová na tej svojej vzduchovej šachte by bola oproti tomu úplná chudera.“


  „Kašlem na to.“


  Julian sa zamračil. Konečne sa zdalo, že Tima vníma ako celok – pokrkvanú kombinézu, z ktorej vykúka tvár, a tá neveští nič dobré.


  „Ty si ten film vôbec nevidel, čo?“


  „Otec, kašlem na to, čo má kto pod sukňou. Staraj sa raz láskavo aj o vlastnú dcéru.“


  „Veď sa starám, presne od okamihu, keď sa narodila.“


  „Lynn na tom nie je dobre.“


  „Ach tak.“ Julian sa pozrel na hodinky. „Viem, spomínala mi to. Ideš do Kirku?“


  „Čo ti spomínala?“ čudoval sa Tim.


  „Že má vesmírnu chorobu.“ Julian sa zasmial. „Lebo dosiaľ ju ešte nikdy nemala. Aj mňa by to naštvalo!“


  „Nie, počkaj.“ Tim netrpezlivo pokrútil hlavou. „Nič nechápeš. Lynn nemá vesmírnu chorobu.“


  „A čo teda má?“


  „Je preťažená. Je na pokraji nervového zrútenia.“


  „Chápem, že si o ňu robíš starosti, ale…“


  „Otec, ona by tu vôbec nemala byť! Stráca sa nám pred očami! Dočerta, ako ti to mám povedať, Lynn je úplne hotová. Nevydrží to. Nikdy sa poriadne nevyrovnala s tým, čo sa stalo pred piatimi…“


  „Počuj, zbláznil si sa?“ Julian na neho vytreštil oči. „Veď toto je jej hotel.“


  „No a?“


  „Je to jej dielo! Kristepane, Tim! Lynn je šéfkou Orley Travel, musí tu byť!“


  „No jasné, musí.“


  „Vieš čo, nezačínaj s tým zasa! Nútil som ťa niekedy do niečoho? Bránil som ti niekedy, aby si sa stal učiteľom, bránil som ti ísť do tej poondiatej komunálnej politiky, hoci si mal vo firme otvorené všetky dvere?“


  „Ale o to predsa vôbec nejde.“


  „O to nikdy nejde, však? Ani o to, že tvoja sestra je úspešnejšia ako ty a že to nie si schopný stráviť!“


  „To nemyslíš vážne?“


  „Pravdaže. Lynn nemá nijaké ťažkosti. Jediný, kto ich má, si ty! Usiluješ sa z nej urobiť padavku, lebo sám nie si schopný nič dosiahnuť!“


  „Tak toto je najväčšia kravina, akú som kedy…“ Tim sa zo všetkých síl usiloval zachovať pokoj a stíšil hlas. „Mne je to jedno, pokojne si mysli, čo chceš. Ale všímaj si ju, dočerta! Už si zabudol, čo bolo pred piatimi rokmi?“


  „Pravdaže som nezabudol. Bola vyčerpaná. Keby si ty mal na pleciach toho toľko…“


  „Nie, Julian. Nebola vyčerpaná. Bola vyhorená! Bola chorá, psychicky chorá, pochop to konečne! Mala ťažkú depresiu! Mohla spáchať samovraždu!“


  Julian sa vystrašene obzrel, akoby steny mali uši.


  „Teraz ma počúvaj, Tim,“ zašepkal. „Lynn sa pre toto všetko tvrdo nadrela. Ľudia ju obdivujú a vážia si ju. Toto je jej veľká chvíľa. A ja nedovolím, aby si jej ju pokazil len za to, že všade vidíš strašidlá.“


  „Ty si teda úplne mimo. Ako môžeš byť taký zadubený?“


  „Zadubený si ty. Načo si sem vôbec chodil?“


  „Aby som na ňu dával pozor.“


  „Fíha,“ posmešne povedal Julian.


  „A ja som si už myslel, že si prišiel kvôli mojej maličkosti. Prepáč mi ten záchvat sentimentu. No čo. Pozhováram sa s ňou, dobre? Poviem jej, ako skvele to všetko urobila, že je to dokonalé a svet ju nosí na rukách. Môže byť?“


  Tim ostal mlčky stáť a díval sa, ako namrzený Julian odchádza. Z opačnej strany sa k nim blížil O’Keefe.


  „Zdravím, Tim.“


  „Ahoj, Finn. Ako sa darí?“


  „Super, ďakujem. Nezájdeme do Picardu na pohárik?“


  „Nie, uvidíme sa pri večeri.“ Tim uvažoval. „Musím nájsť niečo so spevneným vláknom. Asi spevnenú kravatu. Bez spevnených vláken tu človek neprežije.“


  VEČER


  Muž s rôznofarebnými očami bol unesený tým, že vo vzdialenosti 36 000 kilometrov od Zeme sa dajú stejky pripravovať tak, aby boli zvonka chrumkavé a hnedé a vnútri ružové, a aby z nich pritom nevytiekla ani kvapka šťavy.


  Okrem toho sa zaujímal, čo ženie ľudí na Mars.


  „Život,“ odvetil Julian. „Ak tam nájdeme život, naše chápanie sveta sa od základov zmení. Myslel som si, že práve teba by takáto predstava mohla fascinovať.“


  „Veď ma aj fascinuje. A čo hovoria experti? Je tam život?“


  „Jasné,“ uškrnul sa Julian. „Pavúky.“


  „Pavúky z Marsu.“ Jeho spolubesedník sa tiež usmial. „Z toho by sa malo dať niečo vytĺcť.“


  O muža s rôznofarebnými očami sa zaujímali mnohí členovia skupiny. Walo Ögi, jeho najväčší obdivovateľ, sa nanešťastie dostal do krážov Bernarda Tautoua a Olega Rogašova a ich konverzácie o ekonomike, Winterová, Süová a Momoka Omurová zasa v nepochopiteľnej zhode preberali terapeutický vplyv luxusu na jesenné depresie. Warren Locatelli chýbal. Podobne ako PauletteTautouová podľahol spojeným silám blúdivého nervu a neurotransmiterov, ktoré v časti mozgového kmeňa známej ako centrum vracania spôsobujú, že dochádza k náhlemu vypudeniu žalúdočného obsahu.


  Ale inak to bola veľkolepá večera.


  Pri stlmených svetlách cez sklenenú dlážku žiarila zemeguľa ako lampión. Prvý a posledný raz podávali alkohol, šampanské v štíhlych pohárikoch s viečkom a sacím nadstavcom. Rovnako ako predošlý večer bolo jedlo znamenité. Na túto akciu Julian angažoval Johannesa Kinga, nemeckého kuchára, nositeľa mnohých Michelinových hviezdičiek, ktorý okamžite zvýšil efektivitu kuchyne o tristo percent a po niekoľkých pokusoch v nej vyčaril špeciality ako zeleninové ragú s hľuzovkou, prirodzene, z pravých hľuzoviek z Perigordu.


  „Tekutá alebo kašovitá omáčka sa pri voľnom páde oddeľuje.“ Kuchár obchádzal hostí. Dynamický chlapík so živou motorikou sa cítil v beztiažovom stave ako ryba vo vode. „Preto sme museli vytvoriť takú konzistenciu, aby sa na mäse či zelenine udržala. Lenže to je veľmi ošemetná záležitosť, pretože prihustá omáčka už nemá takú dobrú chuť.“


  Tautou nadhodil, že Michelinov sprievodca by sa mal rozšíriť o kapitolu Nadpozemské periférie, veď kde by bolo udeľovanie hviezdičiek zmysluplnejšie než tu hore? Nadšený sám sebou potom vetchou analógiou neúnavne otravoval všetkých naokolo. Podávali sa divinová paštéta s brusnicami, stejky zo sviečkovice, zapekané zemiaky a jemné tiramisu.


  „Všetko bez použitia cibule či fazule, nič, čo by nafukovalo. V takýchto stiesnených podmienkach predstavujú unikajúce telesné plyny veľký problém, ľudia reagujú agresívne na každú maličkosť. Mimochodom, všetko, čo jete, by vám na Zemi pripadalo veľmi prekorenené, ale vo vesmíre sú chuťové bunky menej citlivé. A aby som nezabudol, jedzte pekne pomaly. Každý kúsok treba opatrne nabrať, prisunúť k ústam, rýchlo a bez zaváhania vložiť do úst a starostlivo požuť.“


  „Tie stejky sú priam božím dielom!“ nadchýnal sa Donoghue.


  „Ďakujem.“ King sa chcel ukloniť, ale pohyb ho prevrátil a urobil premet. „V skutočnosti ide o sterilné syntetické produkty z molekulárnej kuchyne. S vaším dovolením sme na ne mimoriadne pyšní!“


  Donoghue na nasledujúcich desať minút zmĺkol v stave hlbokého zamyslenia.


  O’Keefe cmúľal šampanské z nadstavca.


  Usiloval sa zakryť namrzenosť. Registroval, že Heidrun sedí vedľa neho, presnejšie, že má nohy zachytené v popruhoch, ktoré sú na sedenie určené, a hoci sa mu to páčilo, trestal ju nevšímavosťou a ostentatívne klebetil so špeciálnym hosťom. Ani ona sa ho nesnažila osloviť. Až keď už prebrali všetky udalosti dňa a konverzácia začala upadať, obdaril ju namosúrenou poznámkou:


  „Čo to, dočerta, malo ráno znamenať?“


  „O čom to hovoríš?“ zarazila sa.


  „O tom, že si ma vysotila z komory.“


  „A tak.“ Chvíľu mlčala. „Chápem. Si naštvaný.“


  „Nie som, ale pochybujem o tvojom zdravom rozume. To, čo si urobila, bolo dosť nebezpečné.“


  „Netáraj, Finn. Možno som pochabá, ale nie som blázon. Nina mi už včera povedala, že skafandre majú diaľkové ovládanie. Naozaj si myslíš, že by takýchto amatérov, ako sme my, ktorých vrcholným športovým výkonom je čľapkanie v bazéne, ponechali vo vesmíre vlastnému osudu?“


  „Takže si ma nechcela zabiť? To mi odľahlo.“


  Heidrun sa potuteľne zasmiala. „Asi som sa chcela na vlastné oči presvedčiť, kde sa končí Perry Rhodan a kde sa začína Finn O’Keefe.“


  „A čo si zistila?“


  „Myslím, že toho truľa hráš dokonale.“


  „Tak pardon!“ Ohradil sa O’Keefe. „Perry je truľo, ale hrdina!“


  „Pravdaže. A ty si sa veľmi rýchlo zabezpečil, aby si nevypadol zo sútaže o páreniachtivé samičky. Spokojný?“


  Uškrnul sa. V pauze, ktorá nastala, počul hlas Evy Boreliusovej: „Ale to predsa nie je teologická otázka, Mimi, ale otázka pôvodu našej civilizácie. Prečo chcú ľudia prekračovať hranice, čo hľadajú vo vesmíre? Aj ja by som sa občas najradšej pridala na stranu pobúrených, čo vravia, že kým stámilióny ľudí nemajú prístup k pitnej vode…“


  „Už majú,“ skočil jej do reči Tautou, no vzápätí na neho vyštekla Karla Krampová: „A nemajú!“, až sa preľakol.


  „… táto zábavka zhltla obrovské peniaze. Ale my musíme bádať. Celá naša kultúra sa zakladá na výmene a expanzii. Napokon, v neznámom hľadáme samých seba, svoj zmysel, svoju budúcnosť, ako Alexander von Humboldt alebo Stephen Hawking…“


  „Keby som bola proti expanzii ľudskej rasy, nebola by som tu,“ odsekla Mimi.


  „Ale to, čo ste povedali, tak znelo.“


  „Vôbec nie! Ja sa len bránim tomu velikášskemu zámeru, že chceme prebádať niečo, čo je nad slnko jasné. Ja osobne som tu preto, aby som sa pokochala v jeho diele.“


  „Ktoré má podľa vás šesťtisíc rokov.“


  „Môže mať aj desaťtisíc. Nie sme dogmatici, pripúšťame aj desaťtisíc rokov.“


  „A viac nie? Povedzme, pár miliónikov?“


  „Rozhodne nie. Očakávam, že tu vonku nájdem…“


  Aha, pomyslel si O’Keefe. Tak predsa. Stvorenie na vlastný obraz, ako nám to pred šesťtisíc rokmi vštepil šéf. Parkerová tu teda zastupuje kreacionizmus.


  „A čo ty očakávaš, že tu nájdeš?“ spýtal sa Heidrun, ktorá sa práve smiala na niečom, čo povedal Carl Hanna.


  „Ja?“ Obrátila k nemu hlavu a dlhý biely vrkoč opísal mierny oblúk. „Nie som tu preto, že by som niečo očakávala.“


  „A prečo tu teda si?“


  „Lebo pozvali môjho muža. Ja som v takýchto prípadoch chcený či nechcený prídavok.“


  „Dobre, ale teraz si tu.“


  „Áno, ale ja na očakávania veľmi neverím. Očakávania človeku len zastierajú zrak. Ja mám radšej prekvapenia. A zatiaľ je to tu super.“ Trocha sa priblížila. „A čo ty?“


  „Nič. Ja tu iba robím svoju robotu.“


  „Nerozumiem.“


  „Čomu nerozumieš? Som tu, lebo tu mám robotu, a dosť.“


  „Robotu?“


  „Áno.“


  „Myslíš ten džob pre Juliana?“


  „Nato som tu.“


  „Dofrasa, Finn.“ Heidrun pomaly a neveriacky krútila hlavou. Zrazu mal trápny pocit, že udrel na nesprávnu strunu. „Ty si taký debil! Vždy, keď ťa začínam mať celkom rada…“


  „Čo je? Čo som zasa urobil?“


  „Ten tvoj predstieraný odstup! Teba sa nič netýka, však? Ty sa túlaš životom s čiapkou stiahnutou hlboko do čela. Presne o tom som pred chvíľou hovorila: Kto je vlastne O’Keefe?“


  „Sedí pred tebou.“


  „Netáraj! Ty si len niekto, kto má hmlistú predstavu o tom, aký by mal O’Keefe byť, aby si o ňom všetci mysleli, že je ohromne nad vecou. Rebel, ktorý má však drobný problém: Nemá nič, proti čomu by mohol rebelovať, nanajvýš ak proti nude.“


  „Počkaj!“ Predklonil sa. „Ako si, dočerta, prišla na to, že som taký?“


  „A nemáš také maniere?“


  „Ale sama si povedala, že…“


  „Povedala som, že nič neočakávam, a to značí, že som voči všetkému otvorená. A to je dosť. Ty, naopak, vravíš, že pre teba je to len robota. Ty to berieš tak, že Julian je fajn chlapík. Mesiac je guľatý, pochytajme sa za ruky, kým sa nevypne kamera, a ja si konečne budem môcť ísť vypiť. To je úbohé, Finn, veľmi úbohé. Naozaj si už taký zunovaný? Chceš mi nahovoriť, že si odkázaný na tých pár šupiek od Juliana?“


  „Nezmysel. Nemám za to prachy.“


  „Tak to vyklop, máš poslednú šancu: Čo tu robíš? Čo pociťuješ, povedzme – pri pohľade na Zem?“


  O’Keefe sa na chvíľu zamyslel. Sústredene civel cez sklené dno dolu.


  Problém bol, že mu neprichádzala na um odpoveď, s ktorou by bol spokojný Zem je jednoducho Zem.


  „Vzdialenosť,“ napokon odvetil.


  „Teda vzdialenosť.“ Akoby to slovo ochutnávala. „A ďalej. Vzdialenosť je fajn. Alebo na figu.“


  „Vieš čo, Heidrun. Môžeš si myslieť, že mám maniere, ale ja fakt chcem mať len pokoj. Mysli si, že som unudený, nafúkaný chlapík, ktorému sa nechce už ani hádať. Možno máš pravdu. Dnes som milý a znášanlivý, vľúdny Finn. Čo očakávaš?“


  „Čo ja viem. Čo očakávaš ty?“


  „Prečo ťa to tak veľmi zaujíma. Veď sa sotva poznáme.“


  „Lebo ma stále zaujímaš. – Zatiaľ.“


  „Ani ja neviem. Viem len to, že niektorí režiséri robia senzačné filmy s minimálnym rozpočtom, a nepoznajú prekážky. Iní robia hudbu, ktorú nechce nikto počúvať, možno okrem niekoľkých cvokov, ale oni sa tým nedajú pomýliť, oni tým žijú. Niektorí spisovatelia nezarobia pomaly ani na ten chľast, ktorý potrebujú, aby mohli písať, ale keď náhodou na internete natrafíš na niečo od nich a prečítaš si to, celkom ťa dostanú tým, ako sa u nich snúbi ľudskosť s nepodkupnosťou, a zrazu chápeš, že veľké city vždy klíčia v tom, čo je malé, intímne, zúfalé. Keby sa k tomu pridal orchester, dostalo by to pátos. Keď sa na to takto pozrieš, potom sa ani najkrajšia žena nemôže porovnať s poslednou štetkou. Luxus ti nemôže dať taký silný pocit, že žiješ, ako opica, do ktorej si sa prebral po noci strávenej s ľuďmi tvojej krvnej skupiny, alebo ako rozbitý nos, keď zistíš, že to boli grázli. Pohybujem sa v najlepších hoteloch sveta, ale plesnivá kutica vo štvrti, do ktorej by normálny človek dobrovoľne nevkročil, s človekom, ktorý vie snívať, mi je oveľa milšia ako nejaký let na Mesiac.“


  Heidrun uvažovala.


  „Lenže na to, aby si chudobu mohol vidieť romanticky, musíš mať dosť prachov.“


  „Viem, čo máš na mysli. Ja ju nevidím romanticky. Nepochádzam zo skromných pomerov. Nemám posolstvo, nepociťujem sociálny hnev, neveziem sa na politickej vlne. Niekto by v tom videl nedostatočnú angažovanosť, ale ja som fakt taký. Keď nakrúcame Perryho Rhodand, baví nás to, to je isté. Ja som posledný, čo by pri výplate povedal, že končí. Medzičasom ma dokonca začalo baviť byť prachatým sympaťákom, ktorý má možnosť dostať sa zadarmo na Mesiac. Ja si to všetko uvedomujem a vravím si: Pozrimeže, malý Finn, kam to dotiahol. Potom stretávam ženy, ktoré by chceli byť so mnou, pretože si myslia, že som súčasťou ich života. Napokon, celkom pomýlené to nie je. Sprevádzam ich tým ich bezvýznamným alebo pre mňa, za mňa skvelým životom, neustále som s nimi, vidia ma vo filme, v časopisoch, na internete, na fotkách. V noci, keď nespia, zverujú sa mi so svojimi tajomstvami. V životných peripetiách sú pre ne moje filmy dôležité, Čítajú rozhovory so mnou a pri každej druhej vete si vravia: Bože, ten mi rozumie! Ten presne vie, čo cítim! A keď sa so mnou náhodou stretnú, sú presvedčené, že stretli známeho, kamaráta, spriaznenú dušu. Myslia si, že ma poznajú, ale ja ich nepoznám. Ja pre ne znamenám všetko, ale ony pre mňa nič. Keď mali prvý orgazmus, možno som visel na plagáte nad posteľou a možno pritom na mňa mysleli, ale to neznamená, že som tam bol. Nie sú súčasťou môjho života. Nejestvuje nič, čo by nás spájalo.“ Odmlčal sa. „A teraz mi povedz, aké to bolo, keď si sa zoznámila s Walom? Čo si si pomyslela? Jéj, to je nejaký zaujímavý nový chlapík? Musím zistiť, čo je zač?“


  „Asi. Tak nejako.“


  „A on si myslel to isté. Vidíš? Milosrdný prvý dojem. Ja stretávam neznámych, čo sú presvedčení, že sú moji známi. Keby som mal celkom zmiznúť z ich života, musel by som prestať robiť to, čo robím, lenže mňa to dosť baví. A preto držím hubu a krok a držím si odstup. To je tá vzdialenosť, vieš?“


  „Takže taká je sláva,“ odvetila Heidrun. Neznelo to ironicky, skôr akoby sa čudovala, že je to také banálne, ale presne také to bolo. Banálne. V zásade nejestvuje nič banálnejšie ako sláva.


  „Veru, tak je to.“


  „Potom nám asi nepríde na um nič originálnejšie než to, čo práve povedala tá lekárka. Že v neznámom hľadáme samých seba.“


  Zaváhal a potom sa usmial tým slávnym plachým úsmevom.


  „Možno pritom nájdeme spriaznené duše.“


  Uprela na neho fialové oči, no neodpovedala. Dívali sa na seba, akoby ich obaľoval zámotok zvláštneho rozpoloženia, ktoré O’Keefa zároveň vzrušovalo i znepokojovalo, a pocítil rozpaky. Že je na najlepšej ceste zaľúbiť sa do ženy s bielou pleťou.


  Takmer s úľavou sa strhol, keď Julian zatlieskal.


  „Milí priatelia, stalo sa, v čo som ani nedúfal.“


  Ticho.


  „A môžem vám odprisahať, že som ho o to nežiadal. Len som dal pokyn, aby bola k dispozícii gitara, pre istotu. A on si teraz dokonca priniesol vlastnú!“


  Julian sa žiarivo usmial. Pohľad mu zablúdil na muža s rôznofarebnými očami.


  „V šesťdesiatom deviatom, keď som mal tri roky, tento človek videl v kine Vesmírnu odyseu ktorá sa neskôr stala mojím najobľúbenejším filmom, a zložil poctu jej tvorcovi. Takmer o štvrťstoročie neskôr som aj ja mal možnosť vzdať hold Kubrickovi, keď som svoju prvú reštauráciu nazval podľa jeho hudobného epigóna Oddity. Kubrick žil vtedy v Childwickburry Manor neďaleko Londýna a takmer nikdy ho neopúšťal. Navyše neznášal lietadlá. Predpokladám, že po odchode z New Yorku do Veľkej Británie sa už neodpútal od zeme ani na meter. A hovorilo sa o ňom, že je veľmi plachý, preto som vôbec neočakával, že by sa niekedy mohol objaviť v Oddity. No na moje prekvapenie sa tam zjavil práve toho večera, keď pri bare sedel aj David. Zhovárali sme sa a ja som v jednej chvíli vyhŕkol, že oboch vezmem na Mesiac, len s tým musia súhlasiť. Kubrick sa zasmial a povedal, že sa obáva, že by to asi bolo dosť nepohodlné. Prirodzene, bral som to ako žart a bez najmenšej predstavy, o čom hovorím, som vyhlásil, že do konca tisícročia postavím raketu so všetkým komfortom. Mal som práve dvadsaťšesť, produkoval som filmy, dosť zúfalo som režíroval a skúšal som šťastie ako herec. Práve som uviedol do kín remake Ženy na Mesiaci od Fritza Langa s Davidom v hlavnej role, ktorý zabodoval u kritikov i u divákov, a pokúšal som sa uchytiť v gastronómii. Orley Enterprises bol ešte v nedohľadne. Vášnivo rád som však lietal a sníval som o letoch do vesmíru, ktoré fascinovali aj Kubricka. Napokon sa mi ich podarilo nahovoriť, aby so mnou uzavreli stávku: Ak sa mi podarí do roku 2000 postaviť raketu, Kubrick i David budú musieť letieť so mnou. Ak nie, zafinancujem Kubrickovi ďalší film a Davidovi album.“


  Ponorený do minulosti si Julian pošúchal bradu.


  „Bohužiaľ, Stanley predčasne zomrel, a môj život sa od toho večera radikálne zmenil. Filmy už produkujem iba okrajovo. Z maličkej cestovnej kancelárie v Soho, ktorú som prevzal začiatkom deväťdesiatych rokov, sa stala Orley Travel. Vlastnil som dve letecké spoločnosti a dokúpil som zrušený komplex štúdií na vývoj vesmírnych vozidiel a vesmírnych staníc. Založením Orley Space sme prerazili na trhu technológií. Najlepšie mozgy NASA i ESA, experti z Ruska, Ázie a Indie, nemeckí inžinieri pracovali pre nás, lebo sme ich lepšie zaplatili a poskytli sme im lepšie podmienky na výskum, a boli sme zapálenejší, rýchlejší a výkonnejší ako ich predchádzajúci zamestnávatelia. Už nikto nespochybňoval, že štátne kozmické letectvo potrebuje ozdravnú kúru zo súkromného sektora, lenže ja som si predsavzal, že ho nahradím! Mojím cieľom bolo začať ozajstnú kozmickú éru bez byrokratického vajatania, chronického nedostatku financií a nezávisle od politického prostredia. Vypísali sme odmeny pre mladých konštruktérov, zadali sme im vývoj raketových lietadiel, rozšírili sme ponuku našich zájazdov o suborbitálne lety. Sám som také lietadlo niekoľko ráz pilotoval. Nuž, možno to ešte nebolo ozajstné kozmické letectvo, ale rozhodne to bol veľkolepý začiatok. Všetci to chceli vyskúšať! Vesmírna turistika sa vyvíjala veľmi sľubne, potrebovali sme už len znížiť náklady na štart.“ Tlmene sa zasmial. „Vidíte, a predsa som stávku najprv prehral. Do roku 2000 som to nestihol. Ponúkol som teda Davidovi, že dlh splatím. Odmietol. Vraj, peniaze si nechaj, a keď budeš hotový, pošli mi letenku. – A ja dnes môžem povedať iba jedno: Je mi mimoriadne veľkou cťou a som veľmi šťastný, že ho môžem privítať na OSS. Žiadalo by sa dodať pár slov o jeho veľkosti a význame pre našu kultúru, pre životný pocit niekoľkých generácií, ale o tom najlepšie hovorí jeho hudba. A preto teraz zavriem klapačku a prenechávam mu slovo – Major Tom.“


  Zavládlo ticho ako v kostole. Niekto mu podal gitaru. Počas Julianovho prejavu sa svetlo ešte väčšmi stlmilo a Pacifik sa leskol ako vyleštené sklo. Cez oválne bočné okná žiaril rozsypaný cukor na čiernom podklade.


  O’Keefe si neskôr spomenul, že keď sa David Bowie dotkol strún a vylúdil úvodné akordy Space Oddity – F7 a Emi, najskôr nežné a zdržanlivé, potom mocné a burácajúce, akoby sa človek z nezúčastneného ticha vesmíru približoval čulému ruchu na štartovacej rampe až do okamihu, keď kontrolná veža vstúpi do pamätného dialógu s Majorom Tomom – boli to zrejme posledné a možno aj jediné harmonické okamihy celej cesty. V naivnom opojení zabudol, čo je podstatou celej tejto akcie: katapultovať ľudí zo zemegule do prostredia nezlučiteľného so životom, na obežnicu, ktorá svojich návštevníkov síce oduševňovala, no ani jeden sa tam netúžil vrátiť. Zreteľne si uvedomil, že keď opustil Zem, všetko hľadanie zmyslu sa skončí tým, že sa za ňou bude ustavične obzerať, a odrazu sa ho zmocnili strach i depresia pri predstave, že sa od nej má vzdialiť natoľko, že ju celkom stratí z dohľadu.


  And the stars look very different today –


  A keď sa balada o Tomovi skončila a nešťastný Major sa rozplynul v ničote svojich prehnaných očakávaní, namiesto vytúženého očarenia pocítil akési zvláštne vytriezvenie, čosi ako túžbu po domove, hoci boli od domova vzdialení iba 36 000 kilometrov. Pravý okraj planéty začal tmavnúť, Čína sa zahalila do súmraku. Videl ako Heidrun s pootvorenými ústami nasáva vzácny okamih a pohľadom blúdi z Bowieho na hviezdne more za bočným oknom, kým jeho pohľad ustavične smeruje dolu, a pochopil, že Švajčiarka sa definitívne chytila, že s nadšením pôjde až na kraj sveta, pretože ona svoj domov nosí v sebe, a že dosiahla podstatne vyšší stupeň slobody než on, a veľmi zatúžil ocitnúť sa v podkrovnom byte nad jednou dublinskou krčmou, kde by ho na vyležanom matraci niekto zovrel v náručí.


  Tej noci zišla mnohým na um rovnaká myšlienka.


  Možno to spôsobila Amber tým, ako ho chlácholila, keď sa k nej prišiel vyplakať z Julianovho ignorantstva, jej bozky, pevné objatia, trénované telo; možno to, že jeho myšlienky aj po toľkých rokoch manželstva krúžili výhradne okolo vlastnej ženy, že nechcel hladkať iný zadok a kĺzať rukou do inej delty, takže aj myšlienka na neveru bola pre neho nepredstaviteľná, a že ani v osamelých okamihoch sebaukájania si nikdy nepredstavoval inú ženu ako Amber; azda to, že ani pribúdajúce roky nedokázali zdeformovať zlatý rez jej vzhľadu – vďaka vám, gény! – a jej prsiam sa pod vplyvom beztiaže vrátil legendárny objem, ktorý v ňom na začiatku ich vzťahu vyvolával dojem, že objíma zrelé melóny: alebo to bolo spôsobené tým, že keď sa jej pokúsil rozopnúť župan, odnieslo ho do opačného rohu modulu, čo ho len väčšmi vzrušilo, lebo Amber ostala visieť s rozopnutým županom ako anjel pripravený zhrešiť – v každom prípade jeho organizmus napriek všetkým peripetiám beztiažového stavu, akými sú nedostatočné prekrvenie v panvovej oblasti, dezorientácia a ľahká nevoľnosť, zareagoval priam raketovou erekciou.


  Preplával naspäť k nej a objal ju okolo ramien. Najprv sa mu horko-ťažko podarilo celkom ju vylúpnuť zo župana, potom Amberine pokusy vyzliecť mu nohavice a tričko prekazil známy efekt odstredivej sily. Ustavične sa jeden od druhého vzďaľovali, kým sa napokon neocitol nahý nad posteľou, bezmocne sa vznášajúc k stropu. Amber sa na jeho galaktickú erekciu dívala s evidentným záujmom, bezradne a zároveň pobavene.


  „A čo teraz?“ smiala sa.


  „Nejako to musí ísť,“ skonštatoval. „Určite sa myslelo aj na to.“


  „Dúfajme, že máš pravdu. Inak by to bola škoda.“


  Tim sa postavil na hlavu a vesloval k nej. Podarilo sa mu oblapiť jej boky a tvárou jej vkĺzol medzi nohy, ktoré hneď aj stisla, aby mu zachytila hlavu. Pocítil horúčosť okolo uší. Krúžiacim jazykom si razil cestu miniatúrnym hrbolčekom pod húštinou, ktorá ho takmer zadusila, vtisol do nej nos, len aby ho zasa neodnieslo na opačný koniec miestnosti, opájal sa miazgou jej rozkoše, a pokiaľ ho neklamali uši zabalené do jej stehien, zaznamenal prvé slastné vzdychy. Do kabíny zrejme prúdil zvýšený prísun kyslíka, alebo to bol jeho nedostatok, čo spôsobil, že sa zrazu cítil ako nadrogovaný? Bolo mu to jedno. V blaženom opojení kĺzal dolu, fučal, chrčal, hrotom jazyka predvádzal priam akrobatické kúsky. V okamihu, keď sa pred ním otvorila tropicky vlhká hlbina, zazdalo sa mu, že počuje výkrik s vyznaním lásky, a vzápätí sa k nemu pridal vlastným „ááách“. Ako odpoveď začul niečo, čo ho prekvapilo.


  „Au! Au!“


  Problém. Tim zodvihol zrak a neobozretne uvoľnil stisk. Amber sa zatrepotala ako topiaci sa a odsotila ho. Zo vzdialeného kúta videl, ako si šúcha hlavu. Tesne vedľa trčala ostrá hrana stola. Aha. To sa predsa dalo očakávať, že v zápale boja spadnú. Lekcia číslo jeden: nestačí, že sa pevne držíte, musíte sa zaistiť aj v priestore. Nemohol si pomôcť, musel sa zasmiať. Amber pokrčila nos a nadvihla obočie a vtom mu skĺzol pohľad presne na to, čo potrebovali.


  „Pozri!“


  „Čo?“ Pravou rukou sa mu zakvačila do vlasov a usilovala sa ho uhryznúť do nosa, no iba čo sa postavila na hlavu. Tim sa prebojoval k posteli a ťahal Amber zavesenú dolu hlavou za sebou.


  „Máme sa pripútať?“ neochotne odfrkla. „To nepôsobí veľmi eroticky, čo sme v aute? Veď sa nebudeme môcť ani poh…“


  „Kdeže, hlupáčik, nie pásy. Nevidíš?“


  Pohľad sa jej rozjasnil. Nad posteľou boli s rozostupom namontované držadlá.


  „Počkaj, myslím, že som niečo k tomu videla.“


  Odplávala ku skrini, otvorila ju, chvíľu sa v nej hrabala a potom vytiahla niekoľko dlhých pásov z materiálu podobného gume. Boli červené, žlté a zelené a bola na nich potlač.


  “Love Belt,“ prečítala.


  „Sláva,“ uškrnul sa Tim. „Takže sa na to naozaj myslelo.“ Po prvý raz od začiatku cesty sa cítil uvoľnený a neviazaný, iba pred chvíľou si nevedel ani predstaviť, že by sa tak niekedy mohol cítiť. Síce sa mu nepodarilo zatlačiť Lynn celkom do úzadia, ale umiestnil ju do menej dôležitého zákutia mozgovej kôry, ktoré nebolo zahltené vôňou Amber a nástojčivou túžbou milovať sa s ňou. „Zdá sa, že ti budeme musieť spútať zápästia, miláčik. Ale nie, ruky aj nohy. Ako v mučiarni svätej inkvizície.“


  Preťahovala pásy popod držadlá.


  „Myslím, že sa mýliš,“ poznamenala. „To ty budeš musieť byť spútaný.“


  „Tak moment! O tom sa musíme pozhovárať!“


  „Myslíš, že tento tu sa chce o niečom zhovárať?“ Pohybom hlavy ukázala na jeho vztýčený úd. „Myslím, že ten chce niečo celkom iné, a to hneď.“


  Gumené pásy mu jeden za druhým zauzlila okolo zápästí a so smiechom mu začala zväzovať nohy, až ostal visieť v priestore s roztiahnutými končatinami. Zvedavo pokrčil kolená a lakte a zistil, že popruhy sú veľmi pružné. Mohol sa pohybovať, dokonca pomerne veľkoryso. Len odletieť už nemohol.


  „Myslíš, že to vymyslel Julian?“ spýtal sa.


  „Stopercentne.“ Amber sa mu vznášala v ústrety, objala ho okolo pliec a nohami sa mu zakvačila okolo bokov. Jej pohlavie chvíľu balansovalo na jeho úde ako loptička na tuleňom ňufáku.


  „Myslím, že spojovacie manévre patria v kozme k najzložitejším,“ zašepkala, pritisla sa k nemu a jediným pohybom ho vtiahla do svojho vnútra.


  Tej noci zišla mnohým na um rovnaká myšlienka, no len niektorým sa ju podarilo zrealizovať. Medzi tými, čo popruhy našli a vedeli, čo s nimi, patrili Eva Boreliusová a Karla Krampová, rovnako ako Mimi Parkerová a Marc Edwards, tomu však presun pol litra krvi z dolnej časti tela do hornej spôsobil väčšie ťažkosti než Timovi. Zato Paulette Tautouová by zrejme bola svojmu Bernardovi strčila hlavu do dôverne známej záchodovej misy, keby sa k nej priblížil s týmto úmyslom.


  Tautou však mal dosť rozumu, a nič podobné mu ani nezišlo na um. Naopak, s ohľadom na Paulettin zúfalý stav sa tej noci rozhodol, že sa vrátia domov.


  V apartmáne číslo 12 sa odohrávali podobne zúfalé scény, s tým rozdielom, že Locatelli by nikdy nekapituloval pred niečím takým triviálnym, ako je vesmírna choroba. Pokojné ticho panovalo v apartmáne 38, kde Ögiovci ležali schúlení vedľa seba ako poľné myši v zime. O poschodie vyššie Sušma a Mukeš Nairovci nevzrušene pozorovali príchod noci nad Islade las Estrellas. Aileen Donoghueová, apartmán číslo 17, si strčila do uší štuple, takže Chuck mohol nerušene chrápať.


  Na opačnej strane torusu civel Oleg Rogašov z okna a Olympiada Rogašovová tupo hľadela pred seba.


  „Vieš, čo by ma zaujímalo?“ po chvíli sa ozvala.


  Pokrútil hlavou.


  „Ako sa človek stane takým, ako je Miranda Winterová.“


  „Takým sa človek nestáva,“ odvetil, no ani sa k nej neobrátil. „Taký človek je.“


  „Ale ja nemám na mysli vzhľad,“ odfrkla Olympiada. „Nie som sprostá. Zaujíma ma, ako sa človek stane takým nenapadnuteľným, takým totálne nezraniteľným. Pripadá mi ako stelesnenie imunity proti akémukoľvek problému, ako chodiaca bezstarostnosť – veď len uváž, dáva mená svojim prsníkom!“


  Rogašov pomaly obrátil hlavu.


  „Ani tebe v tom nikto nebráni.“


  „Možno to chce istú dávku hlúposti,“ nedala sa vyrušiť Olympiada. „Vieš, ja si myslím, že Miranda je dosť hlúpa. Je hlúpa ako tágo. Je totálne nevzdelaná, ale možno je to jej prednosť. Možno nie je na zahodenie, keď je človek hlúpy. Hlúpy a naivný a trošíčka vypočítavý. A hneď menej cítiš. Miranda miluje len seba, no ja si pripadám, akoby som všetky svoje city, všetku energiu sústavne liala do deravého hrnca. Po žene, ako je Miranda, by sa tvoje podlosti, Oleg, len tak skĺzli, ako dýka po oceľovej stene.“


  „Ja sa k tebe nesprávam podlo.“


  „Naozaj?“


  „Nie. Som ľahostajný. Človeka, ktorý ma nezaujíma, predsa nebudem urážať.“


  „A to podľa teba nie je podlosť?“


  „To je pravda.“ Rogašov si ju zbežne premeral. Olympiada bola zakutraná v spacom vaku, pripútaná pásmi a mimo akéhokoľvek dosahu. Prebleslo mu hlavou, aké by to bolo, keby vak ráno praskol a vyletel by z neho motýľ, pozoruhodný výkon jeho retardovanej fantázie. Lenže Olympiada nie je húsenica a on nemá v úmysle dotýkať sa jej zámotku. „Naše manželstvo bol strategický ťah. Ja som to vedel, tvoj otec to vedel a ty si to vedela tiež. Tak sa konečne prestaň ľutovať.“


  „Jedného dňa sa zosypeš, Oleg,“ zasyčala. „Skončíš ako krysa. Ako zasratá krysa v kanáli.“


  Rogašov sa opät obrátil k oknu, ale tmavnúca planéta v hĺbke ho vôbec nezaujímala.


  „Nájdi si konečne milenca,“ povedal bezvýrazným hlasom.


  Miranda Winterová vôbec nemala v úmysle ísť spať tak zavčasu, čo veľmi uvítala Rebecca Süová, ktorá trpela fóbiou zo samoty. Lenže nanešťastie bola sama. Bohatá chudera, ako sa zvyčajne ľutovala, dvakrát rozvedená, matka troch dcér, s ktorými bola hanebne málo v kontakte. Rebecca v každej spoločnosti vydržala až do samého konca, keď už aj tým najvytrvalejším začali padať viečka, a potom, vďaka širokej sieti svojich firiem roztrúsených po všetkých časových pásmach, začala telefonovať do celého sveta, kým aj ona neprebrala boj s únavou. Celý deň, vždy, keď sa jej v nabitom programe uvoľnila medzierka, telefonovala o marketingovej štruktúre, reklamných kampaniach, nákupoch, predajoch a účastinách, posadnutá kontrolou a v panickom strachu z predstavy, že svojou mániou od seba odpudila manželov i dcéry.


  S Winterovou sa dá aspoň pozhovárať o skrachovaných manželstvách bez toho, aby človek hneď upadol do depresie. Mimoriadne ju potešilo, že vo Winterovej kabíne objavila niekoľko balení lahodného Moët & Chandon, pretože túto značku šampanského už niekoľko rokov vlastnila.


  Finn O’Keefe nevedel, čo si má myslieť a cítiť, preto chvíľu počúval hudbu a potom zaspal.


  Evelyn Chambersová ležala v posteli, no nespala, teda, pokiaľ v tomto prípade vôbec môže byť reč o ležaní.


  Nemala ani najmenšiu chuť priviazať sa k posteli ako nejaká šibnutá maniačka. Gumené pásy objavila náhodou a pripútala sa k držadlám pri okne, aby si pocit voľného pádu vychutnala aj v spánku. No keď zatvorila oči, mala pocit, akoby jej telo zachvátilo jarmočné zrýchlenie pred trojitým loopingom, a prišlo jej zle.


  S veľkou námahou sa predklonila a usilovala sa odviazať. Až teraz jej udrel do očí nápis Love Belt. Okamžite pochopila, na čo asi slúžia, a premkla ju hlboká ľútosť, že svoj exorbitálny zážitok beztiažového stavu takýmto spôsobom nezavŕši. Chvíľu rozmýšľala, či to ostatní robia a potom chladne zvažovala, s kým by to mohla robiť ona! Váhala medzi Mirandou Winterovou a Heidrun Ögiovou, no uvedomila si, že Heidrun je zadaná a Miranda je zasa nesympatická.


  A čo Rebecca Süová? Panebože!


  Plameň jej vášne sa sotva rozhorel a hneď aj zhasol. Pritom, keď pre svoju bisexuálnu orientáciu prišla o post guvernérky, bola skalopevné rozhodnutá, že sa konečne poriadne odviaže. Ešte stále je najobľúbenejšou a najvplyvnejšou americkou moderátorkou. Po politickom fiasku prestala cítiť záväzok ku konzervatívnemu kódexu. Jej manželstvo bolo v troskách, no o monogamii sa v tomto prípade nedalo hovoriť nikdy, pretože jej takzvaný manžel rozhádzal spoločný majetok v pochybných vzťahoch. Niežeby jej to ktovieako prekážalo. Láska už pred mnohými rokmi odtiekla dolu vodou, no ona nemala záujem ísť do postele s hocikým, ani vždy s niekým iným.


  Možno by v mimoriadnej situácii…


  Žeby Finn O’Keefe? Ten by stál za pokus. Asi by to bola zábava, dostať do postele akurát jeho, no aj túto myšlienku vzápätí zavrhla.


  Julian?


  Rozhodne si nenechal ujsť príležitosť, aby s ňou flirtoval. Na druhej strane Julian flirtuje profesionálne s každým. No aj tak. Okrem aféry s Ninou Hedegaardovou nie je zadaný, ak, pravda, vôbec nejakú aféru mali a nie je to len planý poplach. Keby podľahla Julianovmu zvádzaniu, nikomu by tým neublížila a bola si istá, že obom by to urobilo radosť. A možno by sa z toho vyvinulo aj niečo viac. A keď nie, aj tak dobre.


  Náhlivo vyťukala číslo jeho apartmánu.


  Nikto sa však neozval, obrazovka sa nerozsvietila. Odrazu si pripadala ako hlupaňa, ako vrabčiak, čo na dlážke v reštaurácii hľadá odrobinky zo stolov. Rýchlo zaliezla do spacieho vaku.


  „Si si istý?“


  „Stopercentne.“


  „Tautou mi večer povedal, že sa so ženou chcú vrátiť na Zem. Takže sa nám uvoľní miesto.“ Julian cmúľal hrdlo fl’aše. „Prepáč, kašľať na Tautouovcov! Mali by sme miesto, aj keby pokračovali v ceste. Pre teba mám vždy voľné miesto!“


  V sporo osvetlenom bare Picard už ostali len dvaja a popíjali nealkoholické kokteily. Bowie zamyslene krútil fľašou medzi prstami.


  „Ďakujem, Julian, ale naozaj nie.“


  „Ale prečo, dočerta? Máš šancu dostať sa na Mesiac! Si predsa Starman, chlapík, čo spadol z neba, Ziggy Stardust! Kto, ak nie ty? Musíš na Mesiac!“


  „V prvom rade preto, že mám sedemdesiatosem rokov.“


  „No a čo? Nevidieť to na tebe. Raz si povedal, že sa chceš dožiť tristo rokov. Takže si ešte stále decko.“


  Bowie sa zasmial.


  „A ako to vyzerá?“ zmenil tému. „Podarí sa ti získať peniaze na druhý výťah?“


  „Jasné,“ zavrčal Julian. „Stavíme sa?“


  „Jedna stávka mi stačila. A čo Číňania? Počul som, že sa predháňajú v ponukách.“


  „Oficiálne nie, ale tajne sa idú roztrhať. Hovorí ti niečo meno Čeng Pchang-wang?“


  „Ani nie.“


  „Čeng Group?“


  „Ach!“ Bowie nadvihol obočie. „Už viem, tiež nejaký technologický koncern, však?“


  „Čeng je motor v zákulisí čínskeho vesmírneho letectva. Súkromná firma spriaznená s komunistickou stranou, takže vlastne strana. Nevynechá nijakú príležitosť, aby sa infiltrovala do mojej firmy, lenže moje hradby sú pevné, a preto to skúšajú ľsťou. Samozrejme, že by ma Číňania najradšej získali exkluzívne. Peňazí majú viac ako Američania, akurát im chýba patent na výťah a tá troška mozgového potenciálu, aby vymysleli termojadrový reaktor, ktorý by sa hneď po spustení zasa sám nevypol. Pred niekoľkými týždňami som sa so starým Pchang-wangom stretol v Paríži. V podstate sympatický človek. Zasa sa ma snažil nalákať na čínske peniaze a apeloval na moje kozmopolitné srdce, veď zásobovanie čistými energiami je v záujme celého sveta. A či si nemyslím, že je neetické, ak všetko hélium-3 potečie cez americké potrubia. Spýtal som sa ho, čo by Čína povedala, keby som ďalšie patenty predal Rusom a Indom, Nemcom a Francúzom alebo Japoncom a Arabom.“


  „Mňa by skôr zaujímalo, čo by na to povedali Američania.“


  „Otázka môže znieť aj inak: Kto má v ruke dlhšiu páku? Myslím, že ja, ale, prirodzene, tým by som celkom zmenil geopolitické pomery. Lenže chcem to? Väčšinu času som prežil v akejsi symbióze s Američanmi a bolo to prospešné pre obe strany. V poslednom čase, od Mesačnej krízy, obchádza Washington strašidlo malej depresie z rokov 2008 až 2010. Boja sa, že keby jeden koncern získal takú moc, vymklo by sa to spod kontroly. Paradoxné je, že ja som im dal moc! S využitím mojich prostriedkov a môjho know-how si tam hore vytýčili terén! Lenže teraz majú fixnú ideu, že musia podniky väčšmi kontrolovať.“ Julian zafunel. „Keby sa radšej vlády starali o infraštruktúru, zdravotné poistenie a vzdelanie. Nech stavajú cesty, materské školy, byty, domovy dôchodcov, ale aj pri tom im ešte musí vypomáhať súkromný sektor, tak ako si to vlastne predstavujú? Vlády prejavili totálnu neschopnosť riadiť globálne procesy, len sa hašteria, nedodržiavajú termíny a robia neprípustné kompromisy. V tých smiešnych dohodách sa im nepodarilo zvládnuť ani životné prostredie, roztraseným hlasom volajú po sankciách proti korupčným a agresívnym štátom, lenže už ich nepočúva ani divá sviňa, a navzájom si blokujú trhy. Odkedy Gazpromu vyschol prameň, Rusom došli peniaze na vesmírne projekty, no ešte vždy majú dosť na to, aby ich dali mne a Američanom, a tak si zabezpečili prístup k nasledujúcemu vesmírnemu výťahu. A na Mesiaci by sme mali ďalšieho spoluhráča. Ja by som proti tomu nenamietal.“


  „Lenže to by sa nepáčilo Američanom.“


  „Nie, lebo oni majú mňa. Iste, spolu nepotrebujeme nikoho ďalšieho, a v takejto situácii mi Washington skáče po hlave a požaduje väčšiu transparentnosť.“


  „A čo máš teraz v pláne? Chceš získať Rusov bez americkej podpory.“


  „Len ak sa Američania s nimi nebudú chcieť hrať a budú ďalej blokovať moje nápady. Vidíš predsa, že spoločnosť, ktorú som pozval, je veľmi pestrá. Čeng má dokonca pravdu, ale inak, než si myslí. Mám po krk toho, že ťažba viazne! Obchod bez konkurencie je mŕtvy. Uznávam, že by bolo svinstvo, keby som teraz prebehol od Američanov k Číňanom, idioti sa nájdu tu aj tam, ale predstav si, že by som výťah ponúkol všetkým národom! Nie je to skvelá myšlienka?“


  „A to si povedal Čengovi?“


  „Áno, ale myslel si, že zle počul. On, samozrejme, nemal v úmysle priviesť ma na takú myšlienku, ale to sa precenil. Ja som sa s tým nápadom pohrával už dlhšie, on ho vo mne iba podporil.“


  Bowie chvíľu mlčal.


  „Dúfam, že ti je jasné, že sa zahrávaš s ohňom,“ povedal.


  „So slnečným ohňom,“ bodro odvetil Julian. „S reaktorovým ohňom. Ja som na oheň zvyknutý.“


  „A tvoji americkí priatelia vedia o tvojich plánoch?“


  „Myslím, že niečo tušia. Ja som predsa netajil, koho všetkého pozývam na Mesiac.“


  „Ty si teda vieš narobiť nepriateľov.“


  „Ja si budem cestovať, s kým budem chcieť. Sú to môj výťah, moja vesmírna stanica a môj hotel. Jasné, že nie sú ktovieako šťastní. Kašlem na nich. Nech mi ponúknu lepšie podmienky a prestanú sa hrať na kontrolórov.“ Julian si hlučne odpil z fľašky a oblizol si pery. „Super chuť, však? Na Mesiaci máme víno s náhradou alkoholu. Neuveriteľné! Nemá ani 1,8 percenta, ale chutí ako najsilnejší bolehlav. Naozaj si to chceš nechať ujsť?“


  „Ty sa tak ľahko nevzdáš, však?“ Bowie sa opäť zasmial.


  „Nie,“ uškrnul sa Julian.


  „Ale ideš s krížikom po funuse. Necháp ma zle, ja život milujem, je hrozne krátky, skutočne je hrozne krátky. Keby sme tak mali k dispozícii tristo rokov! Lenže ja som…“


  „… sa z mimozemšťana stal pozemšťanom,“ s úsmevom doplnil Julian.


  „Nikdy som nebol nič iné.“


  „Bol si muž, čo spadol z neba.“


  „Kdeže. Len som sa svoju plachosť usiloval skryť za kostýmy. Myslel som si, že keď mi nevyjde komunikácia, aspoň poviem, že som Marťan.“ Bowie si prehrabol vlasy. „Vieš, celý život som s nadšením nasával všetko, čo rozpaľovalo svet, všetko, čo ho elektrizovalo, zbieral som módu a kostýmy, ako iní zbierajú umenie a známky. Možno to je eklekticizmus, ale myslím, že na to som mal najväčší talent. Nikdy som nebol ktovieaký inovátor, skôr správca prítomnosti, staviteľ, ktorý spája životné pocity a trendy tak, aby vznikla ilúzia nového. Spätne by som povedal, že to bol môj spôsob komunikácie: Hej, ľudkovia, viem, čo vás trápi, pozerajte sa a počúvajte, urobil som o tom pesničku! Tak nejako. Lenže dlho som o tom nemohol s nikým hovoriť. Nevedel som, ako sa to robí, ako funguje obyčajný rozhovor. Bál som sa nadväzovať vzťahy, nebol som schopný načúvať iným. Pre takého človeka je pódium, či skôr planéta Umenie, dokonalou platformou na to, aby mohol viesť monológ. Ja som zasiahol každého, ale mňa nezasiahol nikto. Bol som Mesiáš! Samozrejme, pajác, nijaké božstvo, ale už preto som si nemohol nikoho pripustiť bližšie, aby nezistili, že v skutočnosti som len plachý a nesmelý. A jedného dňa som sa naozaj stal mimozemšťanom. Už som si ani nemusel obliekať kostým, i keď to, samozrejme, veľmi pomáhalo. Keď sa človek cíti v spoločnosti iných zle tak, ako som sa ja vtedy cítil, tak si vytvorí domov zo svojej predstavy vesmíru, hľadá odpovede u vyšších bytostí a tvári sa, akoby aj sám bol niečím viac.“


  Julian si pohadzoval fľašku.


  „To znie strašne dospelo.“


  „Som strašne dospelý,“ zasmial sa Bowie sršiac dobrou náladou. „A je to fantastické! Ver mi, celá tá hra na hľadanie, čo spája človeka s vesmírom, prečo sme sa narodili a kam odchádzame, keď zomrieme, čo nám a nášmu konaniu dáva zmysel, ak vôbec nejaký zmysel má – ja milujem science fiction, Julian, strašne sa mi páči, čo si vytvoril! Ale pre mňa boli tieto vesmírne táraniny vždy len metaforou. Vždy mi šlo o duchovné hľadanie. Pre mňa boli aj jednotlivé cirkvi prihrubo načrtnuté, plné jednosmerných a slepých ulíc. Odmietal som, aby mi niekto predpisoval, kde a čo mám hľadať. Boha môžeš ritualizovať alebo interpretovať. Lenže interpretovať na vopred zakreslených cestičkách sa nedá, človek si občas musí aj odskočiť. A ja som to robil, obliekal som si nové a nové skafandre, usiloval som sa prebádať ten prázdny a nekonečný kozmos a dúfal som, že v ňom stretnem sám seba – ako Starmana, Ziggyho Stardusta, Aladdina Saneho, Majora Toma… A potom, jedného dňa, sa oženíš s nádhernou ženou, nasťahuješ sa do New Yorku a zistíš, že tam hore nič nie je, že všetko je dolu. Stretávaš sa s ľuďmi, zhováraš sa s nimi, komunikuješ, a všetko, čo ti pôvodne tak zaťažko padlo, teraz ide samo od seba. Tvoje zveličené obavy sa scvrknú na obyčajné starosti a z niekdajšieho flirtovania so smrťou, z pátosu Rock’n’Roll Suicide sa vykľuje neveľmi originálna maniera bezradného a neskúseného mladíka, prestaneš sa prebúdzať s obavou, že sa zblázniš, nemyslíš už na biedu ľudskej existencie, ale na budúcnosť svojich detí. A spytuješ sa sám seba, čo, dočerta, si vlastne hľadal v tom poondiatom vesmíre… Chápeš? Ja som našiel svoj prístav. Ešte nikdy ma tak nebavilo žiť na Zemi, medzi ľuďmi. Keď mi bude zdravie slúžiť, ešte pár rokov si požijem. Možno ich bude desať alebo dvanásť, žiaľ, iste nie tristo, preto sa teším z každého okamihu. Povedz mi, prosím, jediný rozumný dôvod, pre ktorý by som mal teraz, keď som konečne našiel domov dolu, letieť na Mesiac.“


  Julian sa zamyslel. V hlave mal tisíc dôvodov, pre ktoré chce letieť na Mesiac on, ale zrazu pochopil, že medzi nimi nie je ani jeden, ktorý by mohol mať zmysel pre starého chlapíka sediaceho oproti nemu. A pritom Bowie rozhodne nevyzeral staro, skôr ako znovuzrodený. Oči mal bystré a zvedavé ako vždy, nebol to však pohľad mimozemského pozorovateľa, ale pozemšťana.


  Tým sa od seba líšime, pomyslel si. Ja som bol vždy veľmi pozemský. Vždy v prvej línii, veľký komunikátor, imúnny proti strachu a pochybnostiam o sebe. A potom si pomyslel, čo by sa stalo a či by sa mu páčilo, keby jedného dňa dospel k názoru, že celá táto vesmírna opera, ktorej bol režisérom i protagonistom, mala jeden jediný cieľ – priblížiť ho k Zemi.


  Alebo je naozaj iba egocentrický mimozemšťan, ktorý nerozumie ani len vlastným deťom? Ako to predtým povedal Tim?


  Ty si teda úplne mimo.


  Julian sa zaškeril, potom sa len tak zasmial, zdvihol fľašu a pripil si s Bowiem.


  „Na zdravie, kamarát.“


  Keď Amber otvorila oči, Zem tam už nebola. Zachvátil ju strach. Minulú noc prespala a ráno tam zasa bola, aspoň spolovice. Lenže teraz z nej nevidieť ani kúštik.


  Ako inak? Nad tichomorskou polovicou sa rozprestiera noc a svetlá civilizácie z geostacionárnej výšky nevidieť. Len žiadnu paniku.


  Obrátila hlavu. Vedľa nej civel Tim do tmy.


  „Čo sa deje, môj rytier?“ zašepkala. „Nemôžeš spať?“


  „Zobudil som ťa?“


  „Nie, sama som sa zobudila.“ Prisunula sa k nemu a položila mu hlavu na rameno.


  „Bolo mi s tebou krásne,“ povedal ticho.


  „Ó, nie, mne bolo krásne s tebou. Čo ťa trápi?“


  „Neviem. Možno má Julian pravdu. Možno naozaj preháňam.“


  „Nie, to si nemyslím,“ odvetila po chvíli. „Je dobré, že máš oči otvorené. Lenže ak sa k nemu budeš stále správať ako k nepriateľovi, bude sa tak správať aj on k tebe.“


  „Ja sa k nemu nesprávam ako k nepriateľovi.“


  „Ale uznáš, že nie si majster sveta v diplomacii.“


  „Nie.“ Ticho sa zasmial. „Ja neviem, Amber. Mám akýsi zlý pocit.“


  „To je beztiažový stav,“ zamrmlala v polospánku. „Čo by sa asi tak mohlo stať?“


  Tim mlčal. Zažmurkala, zdvihla hlavu a videla, že sa mýlila. Vpravo dolu presvital úzky bledomodrý kosák. Všetko je v poriadku. Zem je stále na svojom mieste.


  Spi, miláčik, chcela ešte povedať, no únava ju tak zmohla, že si to už len pomyslela. Kým celkom zaspala, predstavila si čierne súkno, ktoré ich oboch zakrylo. A potom už nebolo nič.


  Carl Hanna nemohol zaspať, ale on spánok nepotreboval. Rad za radom skúmavo bral do rúk predmety, zvedavo si ich prezeral, obracal ich a pozorne odkladal späť na miesto: flakónik s vodou po holení, fľašu sprchovacieho gélu, krémy v tubách, penu na holenie, balíčky s liekmi proti bolesti hlavy, nevoľnosti a tráviacim ťažkostiam, vatové tyčinky a mäkké elastické zátky do uší, zubné kefky a zubnú pastu. Zbalil si dokonca aj zubnú niť, nožničky na nechty a pilníky, zrkadielko, elektrický strojček na vlasy a tri golfové loptičky. Lynn vravela, že na Orley Tower je aj golfové ihrisko, Shepard’s Green. Hanna hrá celkom dobre a potrpí si na pestovaný vzhľad. Napriek tomu žiadna z vecí, ktoré bral do rúk, nebola tým, za čo sa vydávala. Gitara nebola gitarou, no Carl Hanna tiež nebol ten, za koho sa vydával. Pravé nebolo ani jeho meno a jeho životopis bol iba znôškou vymyslených údajov.


  Myslel na Vica Thorna.


  Rátal so všetkým, len nie s tým, že Thorn bude mať nehodu. Všetko bolo veľmi starostlivo a dlho vopred naplánované. Nič sa nemohlo stať, no potom miniatúrny úlomok vesmírneho odpadu v jedinej sekunde všetko zmenil.


  Hanna vyzrel von do vesmíru.


  Tam niekde je Thorn. Stal sa inventárom kozmu, asteroidom na neznámej dráhe. Podľa niektorých ostal v gravitačnom poli Zeme, čo by znamenalo, že na orbite sa budú pravidelne stretávať s jeho telom. Lenže Thorn zmizol. Možno, že jedného dňa vo vzdialenej budúcnosti sa vrúti do Slnka. Možno, že o niekoľko miliónov rokov sa vynorí v okolí niektorej planéty obývanej cudzou inteligenciou a spôsobí veľký rozruch.


  Zdvihol guľôčkový dezodorant, otvoril vrchnák, znova ho zavrel a odložil ho.


  Tentoraz to vyjde.

  PRÍPAD


  SIN-TCHIEN-TI, ŠANGHAJ, ČÍNA


  Čchen Chung-ping vošiel zhrbený ako človek, ktorý je pre svoju výšku v ustavičnom konflikte so zárubňami a závesnými svietidlami. Na Číňana bol naozaj extrémne vysoký. Na druhej strane treba priznať, že architekt, ktorý šikúmen projektoval, myslel aj na nadmerné veľkosti. Zárubňa merala tri metre, popod ňu sa dalo prejsť aj s vystretými ramenami a vztýčenou hlavou. Čchen pôsobil napriek svojej výške ponížene a podlízavo, mal ostražitý pohľad, akoby z každej strany očakával bitku alebo aj niečo horšie. Jericho si pri pohľade na neho pomyslel, že sa asi celý život zhováral posediačky so stojacimi ľuďmi.


  Ak to vôbec je Čchen Chung-ping.


  Návštevník sa končekmi prstov letmo dotkol zárubne, akoby sa chcel ubezpečiť, že sa v prípade náhlej nevoľnosti má čoho zachytiť, znepokojene sa pozrel na horu sťahovacích škatúľ a opatrne ako povrazolezec prekročil prah. Uprostred miestnosti sa jagalo biele poludňajšie slnko a vytváralo útvar z lomeného svetla a čiastočiek zvíreného prachu. Čchen v ňom vyzeral ako strašidlo s prižmúrenými očami. Pôsobil mladšie, než ho opísal Tchu Tchien. Pokožku na lícnych kostiach, čele i brade mal napnutú, do takej tváre sa ťažko vrývajú vrásky. Len okolo očí sa mu tvorili jemné čipky, skôr praskliny než vrásky. Akoby ich vytvoril pozliepaný život, pomyslel si Jericho.


  “Tcha čch ‚le chen tuo kchu,“ povedal mu Tchu Tchien. „Chung-ping prehltol veľa trpkého, Owen, trvalo to roky Žlč mu každé ráno vystúpi do hrdla a on ju musí prehltnúť, no jedného dňa ho zadusí. Pomôž mu, siung-ti.“


  Prehltol veľa trpkého. V Číne sa ešte aj bieda konzumuje.


  Jericho sa nerozhodne pozrel na kartón vo svojich rukách a váhal, či ho má podľa plánu vysypať na písací stôl, alebo ho vráti späť k ostatným škatuliam. Čchen prišiel nevhod, tak zavčasu ho nečakal. Tchu Tchien spomínal popoludňajšiu návštevu, ale ešte nie je ani dvanásť. V žalúdku mu škvŕkalo, čelo a horná pera sa mu leskli. Už si toľkokrát pretrel tvár a vlasy, toľkokrát zmiešal prach s potom, že ani nevyzeral ako človek, ktorý si môže dovoliť zaplatiť apartmán v luxusnej štvrti Sin-tchien-ti. Trojdňové strnisko urobilo svoje. Z trička mu ostala dolepená handra, na ktorej bolo skôr vidieť 37 stupňov telesnej teploty a pocit 99,9-percentnej vlhkosti, než farbu, ktorú pôvodne malo. Dvadsaťštyri hodín nemal prakticky nič v žalúdku, a preto si nič neželal väčšmi, ako čo najskôr vybaviť sťahovanie. Ešte túto škatuľu, potom na skok do bistra na ulici Tchaj-cchang, pokračovať vo vybaľovaní, sprcha, holenie.


  Taký bol jeho plán.


  Lenže keď videl stáť Čchena v zaprášenom svetle, bolo mu jasné, že ho nemôže poslať preč. Keby to urobil, mohol by ho mátať v spánku, okrem toho sa to nepatrí voči Tchu Tchienovi. Odložil škatuľu a nasadil úsmev B: srdečný, ale nezáväzný.


  „Vy musíte byť Čchen Chung-ping.“


  Muž oproti nemu prikývol a medzi škatule a naprataný nábytok zabodol skľúčený pohľad. Odkašlal si a potom o krok ustúpil.


  „Prichádzam nevhod.“


  „Vôbec nie.“


  „Náhodou som šiel okolo – ale ak vám to nevyhovuje, môžem prísť aj…“


  „Len pokojne.“ Jericho sa obzrel, pritiahol stoličku a postavil ju k písaciemu stolu. „Posaďte sa, ctihodný pán Čchen, a cíťte sa ako doma. Práve som sa nasťahoval, preto ten neporiadok. Môžem vám niečo ponúknuť?“


  Nemôžem, vzápätí si pomyslel, lebo som nič nekúpil, typický chlap. Keď sa sťahuje žena, najsamprv sa presvedčí, či má plnú chladničku. Ak v byte chladnička nie je, kúpi novú a zapojí ju. Vtom mu padol zrak na poloprázdnu fľašu pomarančového džúsu. Od včerajšieho rána stojí na parapete v obývačke, takže po dvoch dňoch pobytu na pražiacom slnku v jej vnútri už možno začali bujnieť mikroorganizmy.


  „Kávu alebo čaj?“ spýtal sa napriek tomu.


  „Ďakujem, veľmi pekne ďakujem.“ Čchen klesol na kraj stoličky a zadíval sa na svoje kolená. Možno sa stoličky ani nedotýka, iba to predstiera. „V tejto situácii vám budem veľmi vďačný, ak mi venujete pár minút času.“


  V jeho slovách zaznievala ťarbavá hrdosť. Jericho si pritiahol druhú stoličku, posadil sa vedľa Čchena a zaváhal. Pred písacím stolom majú podľa správnosti stáť dve pohodlné kresielka, ktoré sú síce na dosah, no zatiaľ obe zabalené vo fólii a prelepené páskou.


  „Bude mi potešením, ak vám budem môcť pomôcť,“ povedal a rozšíril úsmev. „Máme toľko času, koľko bude treba.“


  Čchen sa pomrvil a opatrne sa oprel.


  „Ste veľmi láskavý.“


  „Nesedíte pohodlne. Veľmi sa ospravedlňujem, ak dovolíte, hneď obstarám niečo pohodlnejšie. Všetko je síce ešte zabalené, ale…“


  Čchen zodvihol hlavu a zažmurkal. Jericha to najprv znervóznilo, ale vzápätí skonštatoval, že Čchen vlastne vyzerá veľmi dobre. V mladších rokoch sa musel ženám veľmi páčiť. No potom mu čosi zdeformovalo tvár do masky. Jediná mimika, ktorá mu ostala, je to groteskné, nervózne žmurkanie.


  „Rozhodne nedovolím, aby ste kvôli mne…“


  „Bolo by mi mimoriadnym potešením.“


  „Nie, rozhodne nie.“


  „Aj tak to treba vybaliť.“


  „To áno, ale vtedy, keď to bude vyhovovať vám.“ Čchen pokrútil hlavou a znova vstal. V kĺboch mu zapraskalo. „Prosím vás! Prišiel som priskoro, ste zabratý do práce a iste nie ste nadšený, že som sa tu zjavil.“


  „Ale prosím vás! Veľmi sa teším!“


  „Nie, mal by som prísť neskôr.“


  „Milý pán Čchen, verte mi, neexistuje vhodnejší okamih. Ostaňte, prosím.“


  „Ale to od vás nemôžem žiadať. Keby som vedel…“


  A tak ďalej stále dookola.


  Teoreticky sa takto dalo pokračovať donekonečna. Niežeby niektorý z účastníkov rozhovoru pochyboval o postoji druhého. Čchen veľmi dobre vedel, že zastihol Jericha v nevhodnom čase, a nič na tom nemenili ani ubezpečenia o opaku. Jerichovi zasa bolo jasné, že Čchenovi by sa aj na klincoch sedelo pohodlnejšie, než na ktorejkoľvek z jeho kuchynských stoličiek. Na vine boli okolnosti. Čchen bol súčasťou systému, v ktorom sa všetci predháňajú v láskavostiach, a preto by sa najradšej prepadol od hanby, že to pokazil. Za Jerichom totiž prišiel práve v rámci jednej takejto láskavosti. Nepríjemné na celej veci bolo to, že prišiel privčas a doprostred sťahovania, čím urobil hanbu sprostredkovateľovi, a sprostredkovaného zasa priviedol do nemilej situácie, že kvôli nemu musel prerušiť začatú prácu. Lebo Jericho ho, prirodzene, nemohol poslať preč. Zdvorilostný rituál predpisoval nekonečný sled samých „nie, kdeže, vôbec nie, ale iste, bolo by mi veľkou cťou, rozhodne nie, ale áno, ale nie, ale áno!“. Človek potreboval niekoľkoročný tréning, kým sa hru naučil. V prípade pcheng-jou, teda kamaráta v zmysle niekoho užitočného, sa hralo inak, než v prípade siung-ti, teda osoby blízkej srdcu. Parametre slušnosti okrem toho zohľadňovali spoločenské postavenie, vek a pohlavie hráčov, ako aj predmet rozhovoru.


  Napríklad Tchu Tchien hru výrazne skrátil, keď pomerne nezaobalene požiadal Jericha o spomínanú láskavosť, a jednoducho ho hneď nazval svojím siung-tim. Voči spriaznenej duši nebolo treba absolvovať celý diplomatický kolotoč. Možno preto, že mu na Čchenovi naozaj záležalo, ale možno aj preto, že sa mu nechcelo prerušovať rozohranú partičku golfu siahodlhým verbálnym rituálom, najmä ak výsledok bol aj tak vopred známy. V okamihu, keď prosbu vyslovil, vyšlo spomedzi vľúdnych chumáčikov na oblohe neskoré popoludňajšie slnko vo farbe vaječného žĺtka a zahalilo všetko naokolo do farieb talianskej renesančnej krajinomaľby. Skončil sa dvojdňový dážď a pán Tchu, ktorý začal comme il faut slovami: „Owen, viem, že máš s tým sťahovaním hrozne veľa roboty, a za normálnych okolností by som ťa neotravoval…“ zodvihol hlavu k oblohe, vytiahol Veľkú Bertu a lapidárne zakončil: „… ale jednu láskavosť by si pre mňa aj tak mohol urobiť, siung-ti.“


  O dva dni skôr, Tchu Tchien v stave maximálneho sústredenia na golfovom ihrisku Thomson Šanghaj Pchu-tung.


  Jericho ešte netuší, čo má byť tá láskavosť, ale čaká. Duchom neprítomný Tchu sa nachystá k mocnému úderu. Rytmický pohyb vychádza z chrbta, svaly a kĺby automaticky harmonizujú. Jericho má talent, už dva roky má česť hrávať na najlepších greenoch v Šanghaji, ak ho pozvú ľudia ako Tchu, a ak ho nepozvú, hrá v renomovanom, ale zaplatiteľnom klube Luchao Harbour City Club. Rozdiel medzi ním a Tchuom je v tom, že jeden sa nikdy ani nepriblíži k tomu, čo je druhému dané geneticky Obaja začali pomerne neskoro udierať do bielych loptičiek s rýchlosťou dvesto kilometrov a následne ich umiestňovať do jamiek v zemi. Ibaže Tchu pri prvom kroku na golfovom ihrisku zažil čosi ako déjà vu. Označiť jeho hru atribútmi skvelá a elegantná je málo, Tchu od samého začiatku hrá, ako novorodenci od samého začiatku plávajú. On je hra.


  Jericho sa odovzdane prizerá, ako jeho priateľ vyslal loptičku na dráhu dokonalej paraboly. Tchu ešte sekundu zotrvá v odrazovej pozícii a potom so spokojným výrazom palicu spustí.


  „Spomínal si nejakú láskavosť,“ opáčil Jericho.


  „Prosím?“ Tchu zvraštil čelo. „Aha, áno, nič extra. Veď vieš.“


  Pohne sa za loptičkou. Jericho pochoduje vedľa neho. Nič nevie, iba tuší, čo bude nasledovať.


  „A aký je jeho problém?“ spýta sa naverímboha. „Alebo jej?“


  „Jeho. Je to priateľ. Volá sa Čchen Chung-ping.“ Tchu sa uškrnie. „Ale tento problém za neho nemusíš riešiť.“


  Jericho rozumie trpkosti v poznámke. To meno je ako zlý vtip, lenže nikomu z tých, z ktorých si takto vystrelili, nie je do smiechu. Čchen sa s najväčšou pravdepodobnosťou narodil koncom šesťdesiatych rokov dvadsiateho storočia, keď krajinou tiahli teroristické Červené gardy a novorodencom sa na počesť revolúcie a Veľkého predsedu Maa dávali najčudnejšie mená: nebolo nič neobvyklé, že sa bábätko, ktoré ešte cikalo do plienky, volalo Preč s Amerikou alebo Sláva predsedovi alebo Dlhý pochod.


  V skutočnosti bol všetkému na príčine strach. Každý chcel demonštrovať, aký je angažovaný. Pred tým, než ľudová oslobodzovacia armáda roku 1969 krvavo ukončila vyčíňanie Červených gárd, v krajine vládla neistota, kto bude v budúcnosti udávať tón. Pred troma rokmi na Námestí Tchien-an-men v Pekingu Mao Ce-tung zostúpil medzi smrteľníkov, okolo ramena si uviazal červený zdrap látky a symbolicky sa postavil na čelo gárd, miliónovej armády prevažne pubertálnych fanatikov, ktorí poutekali zo škôl a univerzít, násilím vyholili hlavy svojim učiteľom a tí sa prebíjali ulicami ako somáre, pretože každého, kto niečo vedel a nebol robotník ani roľník, už považovali za intelektuála, a teda podvratný živel. Hrôzy sa skončili až na jar 1969, aspoň nateraz, lebo takzvaná Banda štyroch už v pozadí počuteľne rinčala reťazami. Príslušníci Červených gárd nasledovali osudy svojich obetí a ocitli sa v nápravnovýchovných táboroch, čo podľa mienky mnohých Číňanov situáciu ešte zhoršilo. Maova manželka Ťiang Čching tárala o kultúrnej revolúcii a pripravovala sa na najstrašnejšie vyčíňanie v dejinách Číny. No ľudia už aspoň začínali dávať deťom normálne mená.


  Jericho odhaduje, že Čchen sa narodil v rokoch 1966 až 1969, teda v časoch, keď bolo jeho meno asi také zriedkavé ako slimáky v šaláte. Chung-ping doslova znamená Červený vojak.


  Tchu zdvihne zrak k slnku.


  „Chung-ping má dcéru.“ Hlas mu znel pateticky, akoby šlo o nejakú svetoznámu osobu. Oči mu zažiarili, no vzápätí sa spamätal. „Je veľmi krásna a, žiaľ, aj veľmi ľahkomyseľná. Pred dvoma dňami zmizla bez stopy. Inak mi dôveruje, dokonca by som si dovolil tvrdiť, že mi dôveruje väčšmi než vlastnému otcovi. Nuž tak. Nebolo by to po prvý raz, čo zmizla, ale doteraz sa vždy ozvala. Otcovi, mne alebo aspoň niektorému z kamarátov.“


  „Lenže teraz na to zabudla.“


  „Alebo nemala čas. Chung-ping sa hrozne trápi, mimochodom, oprávnene. Jou-jou má totiž sklon otvárať si ústa na nesprávnych miestach. Bohužiaľ, na tých, čo si to najväčšmi zaslúžia.“


  Takto stručne Tchu načrtol problém. Jericho zošpúlil pery. Už pochopil, čo sa od neho očakáva. Okrem toho v ňom meno Jou-jou niečo vyvolalo.


  „A ja ju mám hľadať?“


  „Preukázal by si mi veľkú láskavosť, keby si prijal Čchena Chungpinga.“ Tchu zbadá loptičku a radostne vykročí. „Pravdaže, iba ak je to podľa teba reálne.“


  „A čo presne tá mladá spáchala?“ opáčil Jericho.


  Jeho náprotivok pristúpil ku guľatému bielemu pokladu vo vykosenej tráve, pozrel sa Jerichovi do očí a usmial sa. V pohľade mal napísané, že teraz by rád umiestnil loptičku do jamky. Jericho mu úsmev vrátil.


  „Povedz svojmu priateľovi, že mi bude cťou.“


  Tchu prikývol, akoby nič iné ani neočakával. Zopakoval, že Jericho je jeho siung-ti a od tej chvíle sa už sústredil iba na hru.


  Číňania mladšej generácie už túto hru takmer nepestujú. Majú globalizované spôsoby. Keď od niekoho niečo chcú, prejdú bez okolkov priamo k veci. Čchen Chung-ping evidentne patril ešte do starej školy. Kedysi Číňania úzkostlivo dbali, aby si zachovali tvár. Jericho na okamih zaváhal, ale potom mu zišlo na um, ako vyžehliť situáciu s Čchenom. Zohol sa, z debničky s náradím vykutral nožík na koberce a náhlivo sa pustil vybaľovať kreslo z bublinkovej fólie.


  Čchen zdesene zdvihol ruky.


  „Prosím vás! Toto mi je vrcholne trápne…“


  „Len pokojne,“ zdvorilo odvetil Jericho. „Priznám sa, že rátam s vašou pomocou. V debničke je druhý nožík. Čo by ste povedali, keby sme to tu spoločnými silami trocha poľudštili?“


  Pre Čchena to bolo vítané východisko z nepríjemnej situácie. Keď pomôžeš ty mne, pomôžem ja tebe, aj keď budeš len vybaľovať veci, aby sme si mohli pohodlnejšie sadnúť a aby si si mohol utrieť zaprášenú tvár. Quid pro quo.


  Ešte si nebol istý. Poškriabal sa na hlave, potom vstal, našiel si nožík a pustil sa do ďalšieho kresla. Napätie z neho opadlo, až keď prerezal lepiacu pásku.


  „Mimoriadne si vašu ponuku cením, pán Jericho. Tchien, žiaľ, nemal príležitosť informovať ma, že sa sťahujete.“


  Preložené do normálnej reči to znamenalo, že ten idiot nič nepovedal. Jericho pokrčil plecami a strhol z kresla fóliu.


  „Nevedel o tom.“


  Ani to nebola pravda, ale takto obe strany priznali Tchuovi jeho reputáciu a mohli sa začať venovať dôležitejším veciam. Jeden po druhom si prisunuli kreslá k písaciemu stolu.


  „No, nevyzerá to dobre?“ Jericho sa uškrnul. „Teraz už potrebujeme iba niečo na posilnenie. Čo poviete? Mohol by som skočiť po kávu, dolu je cukráreň, majú tam…“


  „Prosím, neunúvajte sa,“ prerušil ho Čchen. „Ja pôjdem dolu.“


  Aha. Hra teda pokračuje.


  „V nijakom prípade!“


  „Ale pravdaže.“


  „Neberte mi to potešenie, ste predsa mojím hosťom.“


  „Ale prišiel som veľmi nevhod, a vy ste ma prijali, takže…“


  „Ale to je predsa maličkosť. Akú kávu máte rád?“


  „A akú máte rád vy?“


  „Ste veľmi láskavý, ale to…“


  „Máte rád muškátový oriešok do kávy?“


  Muškátový oriešok do kávy je posledný výkrik módy. Starbucks sa vraj vďaka nemu minulú zimu vyhli bankrotu. Muškátovú kávu pije celý svet a prisahá, že má skvelú chuť. Jerichovi to pripomenulo módu sečuánskeho espressa, ktoré pred niekoľkými rokmi zvalcovalo celú krajinu, hoci to v porovnaní s talianskou kávou bol ázijský variant Danteho Pekla. Jericho ho len raz oblizol, no ešte na druhý deň mal pocit, že mu zlezie koža z pier.


  „Najlepšie je celkom obyčajné kapučíno,“ podvolil sa. „Cukráreň je hneď vľavo dolu.“


  Čchen prikývol.


  A odrazu sa usmial. Pokožka na tvári sa mu napla, až sa Jericho preľakol, že praskne, ale bol to veľmi pekný, priateľský úsmev, ktorý sa strácal v spleti trhliniek pod očami.


  „V skutočnosti sa nevolá Jou-jou,“ povedal Čchen, keď neskôr sedeli a popíjali kávu. Vďaka zapnutej klimatizácii bola v miestnosti znesiteľná teplota. Čchen sedel strnulo, akoby čakal, že ho kožené kreslo vzápätí zhodí, no v porovnaní s chlapíkom, ktorý sa ešte pred štvrťhodinkou krčil vo dverách, pôsobil veľmi vyrovnane.


  „A ako sa naozaj volá?“


  „Jü-jün.“


  „Nefritový obláčik.“ Jericho uznanlivo nadvihol obočie. „Pekné meno.“


  „Och, keby ste vedeli, ako dlho som nad ním uvažoval! Chcel som vybrať ľahké, svieže meno, plné poézie, plné…“ Čchenovi sa zastrel zrak a zablúdil do diaľky.


  „Harmónie,“ doplnil Jericho.


  „Áno, harmónie.“


  „Ale prečo si hovorí Jou-jou?“


  „Neviem.“ Čchen vzdychol. „Viem o nej veľmi málo, to je hlavný problém. Keď človeku dáte meno, neznamená to automaticky, že mu aj budete rozumieť. Nadpis ešte nedáva obsah. Veď povedzte, čo je meno? Prinajlepšom posledná slamka pre topiaceho sa. A predsa je človek ako omámený a dúfa, že jeho dieťa bude výnimkou. Akoby meno malo nejakú moc. Akoby meno mohlo povedať pravdu!“ Hlučne si usrkol kávy.


  „Takže Jou-jou – Jü-jün zmizla?“


  „Ostaňme pri Jou-jou. Okrem mňa ju nikto nevolá Jü-jün. Už dva dni som ju nevidel a nepočul. Azda vám to Tchu Tchien nepovedal?“


  „Iba veľmi stručne.“


  Na Čchenovi bolo vidieť, že ho to, nevedno prečo, potešilo. A potom Jerichovi svitlo. Ako povedal Tchu: Dokonca by som si dovolil tvrdiť, že mi dôveruje väčšmi než vlastnému otcovi. Puto medzi Tchuom a Čchenom mohlo byť silné, no táto okolnosť ich rozdeľovala. Čchen práve získal hrejivú istotu, že tentoraz ani Tchu nič nevie.


  „Predvčerom sme sa mali stretnúť na obede v reštaurácii. Čakal som vyše hodiny, ale neprišla. Najprv som si myslel, že pre našu hádku, že sa ešte stále hnevá, ale potom…“


  „Pohádali ste sa?“


  „Asi pred desiatimi dňami mi jednoducho oznámila, že sa odo mňa sťahuje preč, preto sme sa nejaký čas spolu nezhovárali. Predstavte si, vôbec sa so mnou neporadila, ani ma nepožiadala o pomoc.“


  „Nesúhlasili ste s tým?“


  „Mal som pocit, že je to unáhlený krok, a aj som jej to povedal. Celkom jasne! Že na to nemá najmenší dôvod. Že jej je u mňa tisíckrát lepšie ako v tom zbojníckom brlohu, kde sa už roky potĺka. Že škodí sama sebe, keď sa stýka s tými – totiž, že nie je veľmi rozumné…“ Čchen sa zadíval na pohárik s kávou, ktorý držal v ruke. Chvíľu bolo ticho. V slnečnom svetle vznikali a zanikali obrazy z prachu. Jericha zasvrbel nos, ale potlačil kýchnutie. Namiesto toho sa usiloval vyloviť z pamäti, kde sa už stretol s menom Jou-jou Čchenová.


  „Je veľmi nadaná,“ potichu pokračoval Čchen. „Možno som ju naozaj priveľmi obmedzoval. Ale nemal som inú možnosť. Bola tŕňom v oku prominentným kruhom, bolo to čoraz nebezpečnejšie. Už pred piatimi rokmi ju – nič, neposlúchla moje rady.“


  „Čo spáchala?“


  „Čo spáchala? Nepočúvala ma, keď som ju varoval.“


  „Áno, viem, ale to nie je trestný čin. Za čo ju zatkli?“


  Čchen nedôverčivo zažmurkal.


  „Takto jasne som to nepovedal.“


  Jericho sa zamračil. Predklonil sa, zopäl ruky a zadíval sa Čchenovi rovno do očí.


  „Počujte, rozhodne na vás nemienim naliehať. Ale takto sa nikam nedostaneme. Iste ste mi neprišli povedať, že strana udelila vašej dcére metál, takže poďme k veci. Čo urobila?“


  „Ona…“ Čchen sa usiloval nájsť formuláciu, v ktorej by nemusel použiť výraz kritika režimu.


  „Smiem vysloviť svoju domnienku?“


  Čchen zaváhal, no potom prikývol.


  „Jou-jou je disidentka.“ Jericho si bol istý. Kde, dočerta, čítal to meno? „Kritizuje systém, pravdepodobne na internete. Už roky. Mala pre to rôzne patálie, ale až dosiaľ sa z nich vždy dostala. Teraz sa možno niečo stalo a vy si robíte starosti, že vašu dcéru zatkli.“


  „Povedala, že som posledný, kto jej to môže vyčítať,“ zašepkal Čchen. „A pritom som ju chcel iba chrániť. Hádali sme sa, tisíckrát sme sa pohádali, kričala na mňa. Vraj je to zbytočné, vraj k sebe nikoho nepustím, ani vlastnú dcéru, a že akurát ja, a potom povedala, že vodu kážem, a víno pijem.“


  Jericho čakal. Čchenovi stvrdli črty.


  „Ale s tým by som vás nerád obťažoval,“ zakončil. „Fakt je, že už dva dni o nej nemám nijaké správy.“


  „Možno je všetko oveľa neškodnejšie, ako si myslíte. Nebolo by to prvý raz, čo dieťa po hádke ujde z domu. Skryje sa u priateľov a nejaký čas sa tvári, že ho niet, aby rodičov vytrestalo.“


  Čchen pokrútil hlavou. „Jou-jou nie. Ona by nikdy neodišla pre hádku.“


  „Sám predsa vravíte, že si dcéru dobre nepoznáte…“


  „Ale v tomto ju poznám veľmi dobre. Sme si totiž v mnohých veciach podobní. Jou-jou neznáša detinské správanie.“


  „Už ste boli na polícii?“


  Čchen zovrel ruky do pästí. Hánky mu zbeleli, ale tvár ostala kamenná. Jericho vedel, že sa blížia k jadru veci, k pravému dôvodu, pre ktorý ho sem Tchu poslal.


  „Boli ste tam, či nie?“


  „Nie, nebol!“ Akoby Čchen slová prežúval, kým ich vypľul. „Nemôžem! Nemôžem ísť na políciu, veď by som ich možno priviedol na jej stopu.“


  „Takže nie ste si istý, že ju zatkli?“


  „Naposledy som celé týždne žil v neistote, kde ju zadržiavajú. Ale to, že ju zadržali, som vedel už po niekoľkých hodinách. Viete, za tie roky som mal možnosť vytvoriť si dôležité kontakty. Mám ľudí, ktorí sú ochotní využiť svoj vplyv v prospech mňa a mojej dcéry.“


  „Ako napríklad Tchu Tchien.“


  „Aj iní. Len vďaka nim som sa dozvedel, že Jou-jou sedí vo väzbe. Už som sa pýtal svojich… priateľov, no tvrdia, že o nej nič nevedia. Neprekvapilo by ma, keby políciu znova vyprovokovala, ale možno ani nevedia, že to bola ona.“


  „Vy si teda myslíte, že Jou-jou sa preľakla a niekde sa ukryla.“


  Čchen si šúchal prsty. Pôsobil ako napätý luk. Potom vzdychol.


  „Keby som šiel na políciu,“ povedal, „mohol by som zasiať podozrenie na poli neistoty. Znova by ju začali sledovať bez ohľadu na to, či niečo spáchala, alebo nie. Chytili by sa každej zámienky. Jou-jou si istý čas dávala pozor, videlo sa mi, že sa poučila a skoncovala s minulosťou, ale…“ uprel na Jericha matné tmavé oči. Tentoraz nežmurkol. „Chápete moju dilemu, pán Jericho?“


  Jericho mlčal. Oprel sa v kresle a uvažoval. Kým bude Čchen chodiť okolo problému ako okolo horúcej kaše, nikam sa nedostanú. Jeho hosť stále rozpráva v náznakoch. Už pochyboval, či si to Čchen vôbec uvedomuje. Pre neho sa kľučkovanie stalo druhou prirodzenosťou a zrejme bol presvedčený, že kráča rovno.


  „Nechcem na vás naliehať, pán Čchen, ale nie je to náhodou tak, že vy sám nemôžete zájsť na políciu a spytovať sa na veci, ktoré súvisia s protištátnymi aktivitami?“


  „Ako to myslíte?“


  „Len som vyslovil domnienku, že polícia možno nesleduje Jou-jou len pre ňu samotnú.“


  „Rozumiem.“ Čchen sa na neho zadíval. „Máte pravdu, v mojej minulosti sú veci, ktoré Jou-jou priťažili. Rozhodne by som jej nepomohol, keby som zašiel na políciu. Ak dovolíte, v tejto chvíli by som sa o tom ďalej nerozširoval.“


  Jericho prikývol.


  „Poznáte ťažisko mojej práce?“ spýtal sa. „Tchien vás zasvätil?“


  „Áno.“


  „Ja lovím na internetovej sieti. Predpokladám, že vás za mnou poslal, lebo aktivity vašej dcéry sa sústreďujú práve tam.“


  „Tchu si vás veľmi váži. Vraj ste najlepší.“


  „Je mi cťou. Máte dcérinu fotografiu?“


  „Och, nielen to, mám aj video.“ Z vrecka vytiahol mobil. Bol to starší model bez možnosti trojrozmernej projekcie. Čchen zažmurkal, postláčal nejaké tlačidlá, no nič sa nestalo.


  „Môžem vám pomôcť?“ opýtal sa Jericho.


  „Dala mi ho Jou-jou, ale takmer ho nepoužívam.“ Čchenovou tvárou sa mihol tieň rozpakov. Podal telefón Jerichovi. „Viem, že je to na posmech. Ale spýtajte sa ma na autá, na staré autá. Poznám všetky modely, no toto…“


  Ak si si to nevšimol, aj toto už dávno vyšlo z módy, pomyslel si Jericho.


  „Zaujímate sa o autá?“ spýtal sa.


  „Som expert na autá! Poznáte Historical Beauty’s na Ulici Beijing-tung? Šéfujem tam servisným technikom. Musíte ma poctiť návštevou, minulý mesiac nám prišiel strieborný Rolls Royce Corniche s drevom a červenou kožou, nádhera. Predal ho nejaký starší pán v Nemecku. Máte rád autá?“


  „Sú praktické.“


  „Smiem sa spýtať, aké máte auto?“


  „Toyotu.“


  „Hybrid?“


  „Palivový článok.“ Jericho prevracal mobil v rukách a kontroloval porty. S adaptérom by mohol premietnuť obsah na nový holografický panel, lenže ten príde až večer. Preklikal sa do pamäte telefónu. „Smiem?“


  „Nech sa páči, sú tam len tri videá, všetky nakrútila Jou-jou.“


  Jericho nasmeroval telefón na protiľahlú stenu a aktivoval integrovaný premietač. Upravil obraz na veľkosť bežného plochého monitora, aby bolo napriek dopadajúcemu slnečnému svetlu dobre vidieť, a pustil prehrávanie prvého videa.


  Tchu Tchien hovoril pravdu.


  Nie, nehovoril! Jou-jou nebola pekná, bola nezvyčajne krásna. Počas pobytu v Londýne sa Jericho zoznámil s najrôznejšími teóriami o podstate krásy: symetria čŕt tváre, výrazné oči a pery, proporcie lebky, detinský výraz. Kriminálna psychológia používala takéto štúdie, niekedy sa s ich pomocou podarilo dostať na stopu páchateľom, ktorí sa skrývali za virtuálne osobnosti. Posledné štúdie dospeli k záveru, že dokonalá ženská krása sa vyznačuje veľkými okrúhlymi očami a vysokým, mierne klenutým čelom, kým nos musí byť úzky a brada malá, ale výrazná. Ak sa pri sofrvérovej úprave ženskej tváre pridá pár percent detských čŕt, u mužov to razom vyvolá kladnú odozvu. Plné pery jednoznačne porážajú úzke, oči posadené blízko seba nemajú šancu oproti naširoko posadeným očiam. Dokonalá Venuša má vysoké lícne kosti, tenké tmavé obočie, dlhé riasy, husté a lesklé vlasy.


  Jou-jou spĺňala všetky kritériá, a predsa bola celkom iná.


  Čchen ju nafilmoval pri vystúpení v nejakom mizerne osvetlenom klube, obklopenú hudobníkmi, pravdepodobne mužmi. Mladí muži totiž čoraz častejšie pestujú androgýnny štýl a nosia vlasy až po pás. Kto chcel preraziť v mandoprogu, mal jedinú možnosť – vyholiť sa dohola a dať si na lebku aplikáciu. Krátke vlasy boli out. Na hudobných nástrojoch však mohli hrať aj avatary, holografické simulácie, hoci to vyšlo veľmi draho. Avatary si mohli dovoliť len tí najlepší, naposledy napríklad americký rapper Eminem, ktorý si to v päťdesiatke chcel ešte raz vyskúšať, dal na pódium premietnuť nespočetné variácie seba samého, aby obsluhovali nástroje, tancovali a, žiaľ, všetky do jednej sa vyznačovali neporovnateľne lepšou pohybovou technikou ako sám majster.


  Popri speváčke sa však toto všetko – pohlavie, mäso a krv, bity a byty – úplne strácalo. Jou-jou mala vlasy prísne začesané a v zátylku zapletené do štyroch vrkočov, ktoré sa jej pri každom pohybe hojdali sem a tam. Pohybovala sa veľkoryso a energicky. Spievala coververziu nejakého prastarého songu od Shenggy. Aj priemerná kvalita záznamu v telefóne dávala tušiť, že má dobrý, aj keď nie výnimočný hlas. A hoci z nej zlé osvetlenie ukázalo iba veľmi málo, Jerichovi to stačilo, aby vedel, že toto je pravdepodobne najkrajšia žena, akú za tridsaťosem rokov svojho života videl. Napriek tomu, že jej krása sa celkom vymykala všetkým teóriám.


  Obraz na chvíľu znejasnel, lebo Čchen sa ho pokúsil zväčšiť. A potom monitor ovládli jej zamatové oči – úzke viečka a vodopád rias, ktorý sa pohyboval hore-dolu. Kamera sa zatriasla, Jou-jou vypadla zo záberu a záznam sa prerušil.


  „Spieva,“ poznamenal Čchen, akoby to nebolo jasné. Jericho pustil druhý záznam. Bola na ňom Jou-jou v nejakej reštaurácii, oproti sedel Čchen. Vlasy mala rozpustené, listovala v jedálnom lístku, potom zbadala kameru a usmiala sa.


  „Čo to má znamenať?“ spýtala sa.


  „Vidím ťa tak zriedka,“ bolo počuť Čchenov hlas. „Tak si ťa aspoň do zásoby nahrám.“


  „Fajn, skry si ma do zásuvky.“


  Zasmiala sa a pod očami sa jej vytvorili priečne vrásky, o akých sa psychologické teórie krásy vôbec nezmieňovali, no na Jericha mimoriadne zapôsobili.


  „A okrem toho sa tebou môžem popýšiť.“


  Jou-jou vystrúhala grimasu. Zaškúlila.


  „Nerob to,“ ozval sa Čchen.


  Nahrávka sa skončila. Tretie video bolo opäť z reštaurácie, ale asi neskôr. V hluku bolo počuť hudbu. Medzi obsadenými stolmi pobiehali čašníci. Jou-jou fajčila a v pravej ruke držala pohárik. Otvorila ústa a vypustila jemný obláčik dymu. Na celom zázname nepovedala ani slovo. Dívala sa na otca. V jej pohľade sa zračila láska s akýmsi zvláštnym smútkom, takže Jericha by neprekvapilo, keby jej z očí tiekli slzy. No nič také sa nestalo. Iba čo sem-tam sklopila zrak, akoby ťažkými riasami chcela niečo zotrieť, odpila si, potiahla z cigarety a vyfúkla dym.


  „Budem tie filmy potrebovať,“ povedal Jericho.


  Čchen sa nadvihol v kresle a nespúšťal pohľad z prázdnej steny, akoby tam dcéru ešte vždy videl. Črty mal strnulejšie ako predtým. Jericho bol presvedčený, že v minulosti musel veľmi trpieť. Takéto tváre vídal v Londýne. Tváre obetí. Príbuzných obetí. Páchateľov, ktorí sa stali obeťami seba samých. Nemal tušenie, čo spôsobilo, že Čchenovi takto skamenela tvár, no dúfal, že keby sa raz mala uvoľniť, bude veľmi ďaleko. Ani za nič nechcel vidieť to, čo by potom vyjadrovala.


  „Môžem vám dať aj ďalšie,“ monotónnym hlasom odvetil Čchen. „Jou-jou sa rada fotí. Ale videá sú lepšie. Nie tieto, Jou-jou sa dala nafotiť pre Tchiena ako virtuálna sprievodkyňa pre cudzincov. Vo vysokom rozlíšení, povedala. Naozaj, keď si s takým programom prejdete múzeum urbanizmu alebo oko World Financial Center, máte pocit, že stojí živá vedľa vás. Mám ich pár doma, ale Tchien vám iste poskytne lepší materiál.“ Zasekol sa. „Samozrejme, za predpokladu, že by ste sa podujali nájsť mi ju.“


  Jericho zodvihol pohárik, na dne uvidel mláčku vychladnutej kávy a odložil ho. Izbu napĺňalo biele slnečné svetlo. Díval sa na Čchena a vedel, že hosť sa už druhý raz nespýta.


  „Budem potrebovať viac než len filmy,“ odvetil.


  ŤIN MAO TOWER


  V rovnakom čase sa k stolu Kennyho Sina blížila japonská čašníčka s tácňou suši a sašimi. Sin ju videl spod viečok, ale neotočil sa k nej. Jeho pohľad spočíval na sivomodrom pruhu rieky Chuang-pchu, ktorá sa leskla v tristometrovej hĺbke. V tomto čase na nej vládla hustá premávka. Reťazami pospájané nákladné džunky sa tam kľukatili ako lenivé hady a smerovali k dokom východne od zákruty. Pomedzi ne sa predierali trajekty, vodné taxíky a výletné člny na ceste k mostu Jangpu a vykladacím žeriavom, popri idylickom parku Kung-čching až po ústie, kde sa olejovité vlny Chuang-pchu miešali s tmavou bahnitou vodou Jang-c-ťiang a vlievali do Východočínskeho mora.


  Šanghajská finančná a ekonomická štvrť Pchu-tung sa vďaka prudkej, takmer pravouhlej pravotočivej zákrute rieky nachádza na akomsi ostrove a poskytuje panoramatický výhľad na pobrežnú ulicu Šong-šan s koloniálnymi bankami, klubmi a hotelmi – pamätníkmi čias po ópiovej vojne, keď si európski obchodní cestujúci podelili krajinu a na západnom brehu rieky si začali stavať pomníky moci. Pred vyše storočím tieto stavby museli veľkosťou a nádherou predstihnúť všetko naokolo. Dnes vedľa stalagmitických veží zo skla, ocele a betónu vyzerajú ako detské hračky. A pomedzi ne sa vinú mimoúrovňové diaľnice, magnetické dráhy a visuté železnice a poletujú lietajúce autá, insektoidné miniatúrne helikoptéry a nákladné vzducholode. Horizont však nevidieť ani pri najjasnejšom počasí. Šanghaj sa rozpúšťa v opare, na jeho okrajoch sa rozpíja a splýva s oblohou. Nič nenasvedčuje tomu, že za zástavbou by mohlo byť aj niečo iné než ďalšia zástavba.


  Sin sa díval von a žene, ktorá mu naservírovala suši, nevenoval pozornosť. Jeho sústredenie bolo nedeliteľné a momentálne patrilo otázke, kde sa v tomto dvadsaťmiliónovom molochu môže skrývať dievčina, ktorú hľadá. Doma nie je, tam sa už pýtal. Ak študent so šibnutým menom Grand Cherokee Wang neklamal, stále je šanca, že sa mu podarí aspoň ohraničiť miesto jej pobytu. Bude sa musieť tej slamky chytiť, hoci mu chlapec pripadal poplašený, bol to jeden z jej dvoch spolubývajúcich, ktorý celkom jednoznačne po nej ide, no ešte väčšmi ide po peniazoch, a preto predstiera, že má informácie na predaj. A pritom evidentne nič nevie.


  „Jou-jou tu býva len krátko,“ povedal. „Je to také kuriatko.“


  „A my sme kuracie hlavy,“ zasmial sa druhý, až sa mu natriasal ohryzok, no vzápätí sa ospravedlnil, že to mal byť iba nepodarený vtip. Kurča je v čínštine označením prostitútky a kuracie hlavy sú pasáci. Zrejme mu došlo, ako by s ním Jou-jou zatočila, keby sa dozvedela, aký nemiestny vtip si dovolil.


  Nemohli by jej niečo odkázať?


  Sin sa spytuje, kedy ju videli naposledy.


  Večer 23. mája. Spoločne varili večeru a stiahli pár fliaš piva. Potom odišla do svojej izby, ale ešte v tú noc odišla z bytu.


  Kedy to bolo?


  Neskoro, spomína si Grand Cherokee. Mohli byť dve, tri hodiny ráno. Druhý, Čang Li, iba pokrčí plecami. Odvtedy ju nikto nevidel.


  Sin uvažuje.


  „Možno má vaša spolubývajúca problémy,“ vraví. „Momentálne vám nemôžem povedať viac, ale jej rodina si o ňu robí veľké starosti.“


  „Vy ste policajt?“ spytuje sa Cang.


  „Nie. Poslali ma, aby som jej pomohol.“ Veľavravným pohľadom si premeria jedného i druhého. „A zároveň ma poverili, aby som sa za pomoc primerane odvďačil. Prosím, povedzte Jou-jou, že na tomto čísle ma kedykoľvek zastihne.“ Podá Grand Cherokeemu vizitku s číslom na mobil. „A keby vám zišlo na um, kde by sme ju mohli nájsť…“


  „Netuším,“ zjavne bez záujmu vyhlási Čang a zmizne vo svojej izbe.


  Grand Cherokee sa za ním díva a prešľapuje z nohy na nohu. Sin zastane v otvorených dverách, aby mal príležitosť prejsť do ofenzívy. Len čo sa kamoš stratí z dohľadu, chlapec presne podľa očakávania prejde k veci.


  „Mohol by som vám niečo zistiť,“ šepká. „Jasné, že by to niečo stálo.“


  „Jasné,“ usmeje sa Sin.


  „Len na pokrytie mojich výdavkov, chápete. Teda, no, existujú nejaké náznaky, kde by sa mohla pohybovať, takže by som mohol…“


  Sin siahne do vrecka a vytiahne niekoľko bankoviek.


  „Mohol by som sa pozrieť do jej izby?“


  „To nemôžem,“ vyľaká sa Grand Cherokee. „To by mi nikdy…“


  „Ide predsa o jej bezpečnosť.“ Sin stíšil hlas. „Medzi nami, nečudoval by som sa, keby sa tu objavila polícia. Nechcel by som, aby našli niečo, čo by jej mohlo priťažiť.“


  „Ja viem, ale…“


  „Chápem.“ Sin predstiera, že bankovky odloží späť do vrecka.


  „Nie, počkajte, ja…“


  „Prosím?“


  Chlapec civie na peniaze a usiluje sa niečo bez slov naznačiť. Je to celkom jednoznačné. Reč chamtivosti nepotrebuje slová. Sin znova siahne do vrecka a zvýši sumu. Chlapec si chvíľu hryzie peru, potom vezme bankovky a hlavou pokynie smerom do bytu.


  „Posledné dvere vpravo. Mám…“


  „Netreba. Ja sa zorientujem. A ako som povedal, ak máte nejaké informácie…“


  „Mám!“ Chlapcovi sa zalesknú oči. „Len musím niekam zavolať. Pár ľuďom. Ak sa bude dať, dovediem vás k Jou-jou! – Ibaže…“


  „Áno?“


  „Nuž, možno budem musieť niekde trocha podmazať.“


  „Chcete peniaze vopred?“


  „Také čosi.“


  Sin mu vidí až do žalúdka. Chlapec klame, nevie vôbec nič, ale aspoň existuje šanca, že niečo zistí. Ozve sa tak či onak. Pre prachy by urobil čokoľvek. Vtisne mu do dlane ďalšie dve bankovky a odíde.


  To bolo včera.


  Mladý sa zatiaľ neozval, ale to nič. Neskôr popoludní určite zavolá. Sin upriamil pozornosť na jedlo – suši výhradne z tuniaka, lososa a makrely, všetko špičková kvalita. Kuchyňa japonskej reštaurácie na 56. poschodí Ťin Mao Tower je takmer dokonalá, pravda, až na trocha nedbanlivé usporiadanie jedál. Reštaurácia je súčasťou hotela Ťin Mao Grand Hyatt, ktoré zaberá vrchných päťdesiattri poschodí niekdajšej najvyššej budovy v Číne. Dnes ho len v Šanghaji prevyšujú desiatky budov. Prvé bolo roku 2008 susedné World Financial Center, v ktorom sa nachádza ďalší Hyatt, ibaže zastaranému interiéru ešte stále dodávajú pôvab extraorbitálne prvky. Odráža dobu, keď si Čína zmietaná medzi komunizmom, Konfuciom a kapitálom hľadala novú tvár a nachádzala ju rovnako v reminiscenciách na cisársku minulosť, ako aj v estetike koloniálneho art déco. Sinovi sa to páčilo, hoci musel uznať, že hotel oproti je štýlovejší. Sem ho priviedlo presvedčenie, že ľudská existencia sa môže riadiť koncepciou bez emocionálnych vplyvov a podliehať princípom kánonu, ktorý je tajným vzorcom dokonalosti. Kenny Sin sa narodil roku 1988 a Ťin Mao Tover má osmičku priam vo svojom genóme: Teng Siao-pching mal 88 rokov, keď schválil architektonický návrh budovy, slávnostné odovzdanie sa konalo 28. 8. 1998. Budova má 88 poschodí rozdelených do konštrukčných segmentov, z ktorých každý je o osminu užší ako základňa so 16 podlažiami. Oceľové nosníky, na ktorých budova spočíva, merajú 80 metrov, osmička sa teda ukrýva vo všetkom. Do roku 2015 mala budova 79 výťahov, ale aj tento nedostatok napokon vyriešili vybudovaním výťahu pre zamestnancov.


  Vzorová koncepcia mala však aj pár chybičiek krásy. Napríklad okolnosť, že veža sa pri víchrici alebo zemetrasení môže vychýliť od svojej osi iba o 75 centimetrov. Sin nechápal, ako sa mohli architekti pri určovaní matematických údajov dopustiť takejto chyby. On nie je architekt. Možno to inak nešlo, ale čo už je päť centimetrov v porovnaní s primátom dokonalosti? V porovnaní s kozmickým kánonom pôsobí aj Ťin Mao Tower ako rozhádzaná detská izba.


  Pestovaným prstom posunul podnos mierne doľava a v rovnakej vzdialenosti zaň rozostavil fľašku piva a pohár. Tak je to lepšie. Rozhodne nemal záľubu v obscénnej poriadkumilovnosti, ktorá všetko musí mať umiestnené v pravom uhle. Pre neho je vzorom poriadku zdanlivý chaos. Jestvuje niečo dokonalejšie ako úplná homogenita bez hrudiek? Nič predsa nezodpovedá kozmickému ideálu väčšmi než absolútne prázdny duch, kde sa každá myšlienka rovná znečisteniu, ibaže by ju človek mohol podľa potreby privolať alebo odpudiť. Mať kontrolu nad duchom značí mať kontrolu nad svetom. Sin s úsmevom posunul misku so sójovou omáčkou, pootočil vázičku s orchideou, zlomil paličku a obe časti položil paralelne pred seba. Hneď sa cítil lepšie. Veď aj samotný Šanghaj je taký fantastický chaos. Alebo skôr usporiadaná štruktúra anarchie, tajný plán, ktorý odhalí len zasvätený pozorovateľ.


  Ešte posunul ryžové šúľky na podnose ďalej od seba a spokojne sa pozrel na svoje dielo.


  Pustil sa do jedla.


  SIN-TCHIEN-TI


  Jerichovi spätne pripadal jeho život v Číne ako chaotický sled hrdinských činov a útekov vtesnaný medzi protihlukové steny a stavby, v ktorých tieni sa so zanovitou vytrvalosťou usiloval zlepšiť si finančnú situáciu. Plahočenie napokon prinieslo ovocie. V banke mu pridelili finančného poradcu. Predložili mu materiály o účastiach na námorných lodiach, úpravniach vôd, nákupných centrách a mrakodrapoch. Akoby mu každý chcel ukázať, ako sa míňajú peniaze. Napokon rešpektovaný a prepracovaný pevne zakotvil na hrudi lepšej spoločnosti, pripútaný olovenou guľou úspechu, neschopný zakončiť chronológiu kočovného života poslednou kapitolou a presťahovať sa do končín, kde by stálo za to zostarnúť. Hoci bol najvyšší čas, predstava, že by si mal znova baliť kufre, ho paralyzovala, a tak večer čo večer ležal na gauči v izbe, kde k nemu cez závesy prenikali stavebný hluk a svetlá reklám, pozeral filmy a ako zaklínadlo si opakoval, že už odtiaľ konečne musí vypadnúť, až kým vysilený nezaspal.


  Vtedy veľmi pochyboval o zmysle života.


  Zato ani na okamih nezapochyboval, keď ho Joanna prilákala do Šanghaja, a po troch mesiacoch sa na neho vykašľala. Nezapochyboval, ani keď si uvedomil, že nemá peniaze na spiatočnú letenku, ani na návrat do Londýna, kde pretrhal všetky väzby. Nezapochyboval v prvom šanghajskom byte, kde spával na vlhkých kobercoch, každé ráno sa usiloval vyžmýkať zo sprchy pár litrov hrdzavej vody a okenné tabule rinčali pri nikdy neutíchajúcej premávke na nadúrovňovej výpadovke vedúcej popri dome.


  Vtedy si jednoducho povedal, že to môže byť už len lepšie.


  A aj bolo.


  Zo začiatku poskytoval služby zahraničným firmám, ktoré prichádzali do Šanghaja za obchodom. Mnohé z nich v krehkom čínskom autorskom práve strácali pôdu pod nohami a cítili sa sledované a okrádané. Postupom času však samoobslužnú mentalitu v krajine draka vystriedalo veľké pokánie. Ešte začiatkom tisícročia v Číne prekvitalo plagiátorstvo a kopírovalo sa všetko, čo hackeri vytiahli z hlbín globálneho myšlienkového fondu, no postupne si aj čínski podnikatelia čoraz väčšmi zúfali nad neschopnosťou štátu ochrániť ich nápady. Formulácia „považovali sme to za hodné napodobenia“ bola iba zdvorilejším variantom priznania „jasné, že sme to ukradli, ale obdivujeme ťa, lebo si to vymyslel“. Ponosy západných podnikateľov, že im čínske firmy a inštitúcie vykrádajú duševné vlastníctvo, dlhé roky pobúrene odmietali alebo dokonca ignorovali, no Jericho zistil, že najväčší záujem o prácu internetových detektívov majú práve čínske firmy. Tamojší podnikatelia nadšene reagovali na informáciu, že kedysi v Scotland Yarde vybudoval oddelenie na boj proti čínskej počítačovej kriminalite. Boli presvedčení, že to môže byť iba na osoh, keď ich patenty bude chrániť človek, ktorý im v minulosti vedel účinne klepnúť po prstoch.


  Problém – plazivý, nekonečne pažravý, v skutočnosti nezvládnuteľný problém – totiž spočíval v tom, že v prostredí, v ktorom neexistoval všeobecne doma i v zahraničí fungujúci systém na ochranu duševného vlastníctva, čínska kreatívna elita požierala samu seba. Nikoho nezaujímalo, že kapitalizmus, ktorý Čína prakticky nanovo vymyslela, je založený na vlastníckom práve, že ekonomika, ktorej najväčším kapitálom je know-how, nemôže existovať bez ochranných známok, patentov a autorských práv – až do okamihu, keď sa sám stal obeťou systému. Čínski špióni postupne spôsobovali najväčšie hospodárske škody práve samotnej Číne. Každý prerýval záhradku druhého, pričom najobľúbenejším nástrojom bol elektronický rýľ. Lov sa preniesol do celosvetovej siete a Owen Jericho bol lovcom, akých si najímali iní lovci, keď nadobudli dojem, že sú sami lovení.


  Keď už vnikol do vzťahov, bez ktorých v Číne nikto nikomu nepreukáže láskavosť ani s nikým neuzavrie obchod, jeho vzostup nabral raketové tempo. Za päť rokov sa päťkrát sťahoval, dvakrát z vlastnej vôle a trikrát preto, že dom, v ktorom býval, išli z nejakých príčin búrať. Vždy sa sťahoval do lepšej štvrte, na širšiu ulicu, do krajšieho domu a postupne sa blížil k splneniu svojho sna – k bývaniu v zrekonštruovanom šikúmene s kamennou bránou a pokojným dvorom v pulzujúcom centre Šanghaja – a i keď musel robiť kompromisy, nikdy nezapochyboval, že sa mu to raz podarí.


  Jedného dňa sa ho finančný poradca spýtal, prečo to už konečne neurobí. Jericho odvetil, že ešte na to nemá, ale raz ten čas príde. Poradca ho oboznámil s výškou jeho bankového konta a povedal, že ten čas práve prišiel. Jericho pochopil, že zavalený robotou ani nespozoroval, aké možnosti sa mu otvárajú, vyšiel z banky a ako omámený kráčal domov.


  Nezbadal, že už je čas.


  A s poznaním v ňom zahlodal červík pochybností. Navrával mu, že vždy bol s ním, len mu nevenoval pozornosť. Šepkal mu: Čo tu dočerta robíš? Ako si sa sem vôbec dostal?


  Ako sa ti to mohlo prihodiť?


  Usiloval sa mu nahovoriť, že všetko bolo nanič, a že to najhoršie, čo sa človeku môže stať, je, že dosiahne cieľ. Nádeji sa darí pod ochranou provizórií, niekedy aj celý život. Ale až teraz je to záväzné. Má sa z neho stať Šanghajčan, ale chce to vôbec? Chce žiť v meste, do ktorého by sa bez Joanny nikdy nedostal?


  Kým si bol na ceste, nemusel si rozmýšľať nad cieľom, hlodali ho pochybnosti. Vitaj v istote.


  Napokon – už býval v reprezentatívnom výškovom mrakodrape na okraji ekonomickej štvrte Pchu-tung, ktorej jediným negatívom bola výstavba ďaľších a ďaľších mrakodrapov spojená s hlukom a jemným hnedým prachom, ktorý sa usádzal v okenných škárach a dýchacích cestách – ho z letargie prebrala až ďalšia výpoveď z bytu. Navštívili ho dvaja usmievaví páni a pri čaji mu oznámili, že dom, v ktorom býva, musí ustúpiť akejsi skvelej novostavbe. Keby mal záujem, môžu mu v nej rezervovať byt. Na najbližší rok sa však rozhodne bude musieť vysťahovať. Mestský úrad si považuje za česť poskytnúť pánu Owenovi Jerichovi byť v Lu-čchao Harbour City len šesťdesiat kilometrov od Šanghaja, čo však v prípade metropoly, ktorá pri svojom rozširovaní s láskou pojala iné mestá, naozaj nie je nijaká vzdialenosť. Nie je to predsa prvý raz, a je im to veľmi ľúto, ale vlastne ani nie je prečo.


  Jericho sa na nich uprene díval a zrazu ho zaplavila blažená istota, že sa prebudil z kómy. Opäť zacítil vôňu, chuť a hmat sveta. Začudovaným pánom vďačne potriasol ruky a ubezpečil ich, že mu preukázali veľkú službu, a, mimochodom, do Lu-čchao Harbour City môžu poslať niekoho iného. Vzápätí zavolal Tchuovi Tchienovi a po absolvovaní kompletného zdvorilostného rituálu sa ho spýtal, či nepozná niekoho, kto by poznal niekoho, kto by vedel, či v centre Šanghaja náhodou nie je voľný nejaký renovovaný alebo nový šikúmen, do ktorého by sa mohol nasťahovať. Pán Tchu, ktorý o sebe vyhlasoval, že je Jerichovým najspokojnejším klientom, bol pre takéto otázky najlepším adresátom. Bol šéfom stredne veľkého technologického koncernu, mal priateľské vzťahy s mocnými mesta a odvetil, že sa s radosťou „poprezvedá“.


  O štrnásť dní neskôr Jericho podpísal nájomnú zmluvu na celé poschodie jedného z najkrajších šikúmenov v jednej z najvychytenejších štvrtí v Šanghaji – Sin-tchien-ti, ktoré bolo ihneď k dispozícii. Pravdaže, bola to novostavba. Pravých šikúmenov už nebolo. Posledné zbúrali krátko po svetovej výstave roku 2010, a predsa sa Sin-tchien-ti dalo označiť za baštu architektúry šikúmen, rovnako ako Staré Mesto Šanghaja bolo všetko iné, len nie staré.


  Jericho sa nepýtal, kto sa kvôli nemu musel vysťahovať. Dúfal, že byt bol naozaj voľný, podpísal zmluvu a viac sa nezapodieval úvahami, akú láskavosť za to od neho bude Tchu Tchien chcieť. Vedel, že je jeho dlžníkom. A tak sa pustil do sťahovania a čakal, čo bude nasledovať.


  Prišlo to prv, než čakal. Malo to podobu Čchena Chung-pinga a nepríjemnej úlohy, ktorej sa bude musieť ujať, ak nechce uraziť Tchua Tchiena.


  Keď Čchen odišiel, Jericho nainštaloval počítačový terminál. Umyl si tvár, upravil si strapaté vlasy a navliekol si čisté tričko. Potom si sadol pred počítač a zadal do systému číslo. Na monitore sa objavilo dvojité prepletené T logo Tchu Technologies. Vzápätí sa na neho usmiala atraktívna štyridsiatnička. Sedela vo vkusne zariadenej miestnosti s pohodlným nábytkom a veľkoplošnými oknami, ktoré poskytovali výhľad na panorámu Pchu-tungu, a pila z filigránskej porcelánovej šáločky. Jericho vedel, že je to jahodový čaj. Naomi Liuová bola zbláznená do jahodového čaju.


  „Dobrý deň, Naomi.“


  „Dobrý deň, Owen. Ako ide sťahovanie?“


  „Ďakujem za opýtanie, výborne.“


  „To ma teší. Pán Tchu vravel, že od nás máte dostať ten supermoderný veľký terminál.“


  „Áno, dúfam, že dnes večer.“


  „Skvelé.“ Položila šálku na priehľadnú plochu, takže vyzerala, akoby sa vznášala. „Takže vás nabudúce uvidím od hlavy až po päty,“ cudne sklopila viečka Naomi.


  „To je nič oproti tomu, že ja uvidím vás.“ Jericho sa predklonil a stíšil hlas. „Každý si bude myslieť, že ste živá u mňa doma.“


  „A vy sa s tým uspokojíte?“


  „Pravdaže nie.“


  „Obávam sa, že klamete. Uspokojíte sa s tým, a už nebudete mať dôvod pozvať ma k sebe. Myslím, že budem musieť presvedčiť šéfa, aby vám ten terminál neposielal.“


  „Vám sa nevyrovná nijaký holografický program, Naomi.“


  „To povedzte jemu.“ Hlavou ukázala na dvere, za ktorými bola Tchuova kancelária. „Ešte ma bude chcieť nedajbože nahradiť virtuálnou sekretárkou.“


  „To by som s ním musel prerušiť akékoľvek obchodné kontakty. – Mimochodom…“


  „Áno, je tu. Majte sa dobre. Prepojím vás.“


  Bol to príjemný povinný flirt. Naomi Liuová bola povestným uchom ihly, cez ktoré sa nadväzovali kontakty s Tchuom Tchienom. Jej priazeň mohla byť človeku len na osoh. Navyše, Jericho by neváhal pozvať ju k sebe do bytu, lenže to by bolo márne. Bola totiž šťastne vydatá a mala dve deti.


  Na okamih sa na obrazovke opäť krútilo dvojité T, potom sa zjavila Tchuova hranatá hlava. Posledné šedivé vlasy, čo mu ostali, boli sústredené nad ušami, kde mu odstávali ako štetiny. Na nose mu balansovali úzke okuliare. Ľavé ramienko vyzeralo, že ho zlepili priesvitnou lepiacou páskou. Mal vykasané rukávy a z kartónovej škatuľky sŕkal zlepené rezance. Veľký pracovný stôl mal zaprataný monitormi a holografickými projektormi. Medzi tým harddisky, diaľkové ovládače, plastové poháriky a zvyšky všelijakých obalov.


  „Nie, nerušíš ma,“ zašušlal plnými ústami, akoby mu Jericho v tejto súvislosti položil nejakú otázku.


  „To vidím. Počuj, bol si niekedy vo vlastnej kantíne? Možno ťa prekvapím, ale varia tam čerstvé jedlo.“


  „No a?“


  „Normálne jedlo.“


  „Ale toto je normálne jedlo. Zalial som to vriacou vodou a stalo sa z toho jedlo.“


  „Vieš vôbec, čo to má byť? Čo je tam napísané?“


  „Kašlem na to.“ Tchu ďalej dôkladne prežúval. Jeho plné pery vyzerali ako kopulujúce gumené hadičky. „Ľudia s takým anarchistickým časovým rozvrhom ako ty tomu nebudú rozumieť, ale v istých situáciách človek musí jesť v kancelárii.“


  Jericho sa vzdal. Za celý čas, čo ho pozná, nevidel Tchua jesť niečo zdravé a chutné. Akoby si veľký šéf predsavzal, že osobne zničí povesť čínskej kuchyne ako najlepšej, najvšestrannejšej a najčerstvejšej na svete. Asi je geniálny vynálezca a talentovaný golfista, ale z kulinárskej stránky by pri ňom aj Džingischán pôsobil ako kráľ gurmánov.


  „Čo to tam máte?“ spýtal sa pri pohľade na chaos v Tchuovej kancelárii.


  „Niečo sme skúšali.“ Tchu vzal fľašu s vodou, dôkladne si prepláchol rezance v ústach a nahlas grgol. „Holografickí policajti. Objednal si ich úrad dopravnej výchovy. Potme fungujú senzačne, ale slnečné svetlo ich ničí.“ Zajakavo sa zasmial. „Ako upírov.“


  „Načo sú mestu holografickí poliši?“


  Tchu sa na neho prekvapene pozrel.


  „Majú riadiť dopravu, to je predsa jasné. Minulý týždeň ďalšieho policajta zrazilo auto, nečítal si? Chudák, stál na križovatke ulíc S′-pching a Ta-lien-si, keď ho nabral nákladiak a doslova ho rozdrvil. Hrozný cirkus, deti jačali, mesto dostalo kopu rozhnevaných listov. Teraz sa už nikto dobrovoľne nepostaví riadiť premávku.“


  „A odkedy sa polícia pýta zamestnancov, čo chcú robiť?“


  „Ale, Owett, to je predsa otázka nákladov. Strácajú priveľa zamestnancov. Dnes je dopravný policajt jedno z najnebezpečnejších povolaní, každý by radšej naháňal a zadržiaval psychopatických viacnásobných vrahov. Napokon, všetci sme len ľudia, kto by chcel ozajstných mŕtvych policajtov? Holografický poliš nemá problém, keď ho zrazí auto, on to ešte aj nahlási. Projekcia vyšle do počítača signál aj so značkou auta a evidenčným číslom.“


  „Zaujímavé,“ poznamenal Jericho. „A čo tak holografické turistické sprievodkyne?“


  „Aha.“ Tchu si utrel kútiky úst servítkou, na ktorej bolo vidieť, že už asistovala pri viacerých obedoch. „Mal si návštevu.“


  „Áno, mal som návštevu.“


  „No a?“


  „Tvoj priateľ vyzerá ako kôpka nešťastia. Čo sa mu stalo?“


  „Veď som povedal. Prehltol veľa trpkého.“


  „Chápem, nechceš, aby som do toho strkal nos. Tak sa pozhovárajme o jeho dcére.“


  „Jou-jou!“ Tchu si pohladil brucho. „Povedz úprimne, nie je senzačná?“


  „To teda je.“


  Jericho bol zvedavý, či bude Tchu ochotný hovoriť o dievčati do telefónu. Štátne orgány zaznamenávajú všetky hovory, no prakticky nie sú schopné vyhodnocovať ich, a to ani vtedy, keď im sofistikované softvéry urobia predbežný výber. Americké tajné služby už koncom minulého storočia v rámci celosvetového programu Echelon aplikovali softvér, ktorý rozpoznáva kľúčové slová – ľahko sa mohlo stať, že ak niekto trikrát za sebou zopakoval slovo kalorická bomba, mohli ho zatknúť pri plánovaní slávnostnej večere. Najmodernejšie programy sú už s istými obmedzeniami schopné porozumieť zmyslu rozhovoru a vypracovať zoznam priorít. Ani tie však nechápu iróniu, humor ani dvojzmyselné narážky. Ak teda v rozhovore padnú slová ako disident alebo masaker na Námestí nebeského pokoja, špicli si nasadzujú slúchadlá a odpočúvajú osobne, ako za starých čias. Ako sa dalo čakať, Tchu odvetil:


  „A ty si s tou malou chceš dať rande, čo?“


  Jericho sa smutne uškrnul. Veď to tušil. Budú problémy.


  „Keby sa to dalo zariadiť.“


  „Nuž, mladá je veľmi náročná,“ prefíkane povedal Tchu. „Možno by som ti mal udeliť pár užitočných rád, kamoško. Nebudeš náhodou dnes niekde na okolí?“


  „Musím skočiť na magistrát. Okolo obeda by som mal byť voľný.“


  „Výborne! Choď trajektom, máme krásne počasie, stretneme sa v parku Lu-ťia-cuej.“


  PCHU-TUNG


  Lu-ťia-cuej bol pekný park medzi mrakodrapmi neďaleko Ťin Mao Tower a Svetového finančného centra. Tchu sedel na lavičke na brehu jazierka a slnil sa. Ako obvykle mal na dioptrických okuliaroch nasadené slnečné. Dokrčená košeľa mu trčala z nohavíc a medzi napnutými gombíkmi mu vykúkalo tučné biele brucho. Jericho si sadol vedľa neho a vystrel nohy.


  „Jou-jou je disidentka,“ povedal.


  Tchu sa k nemu pomaly obrátil. Za krivou konštrukciou dioptrických a slnečných okuliarov mu vôbec nebolo vidieť oči.


  „Myslel som, že si to pochopil už vtedy na golfe.“


  „O tom nehovorím. Chcem povedať, že toto je nezvyčajný prípad. Mám nájsť disidentku, aby som ju ochránil.“


  „Bývalú disidentku.“


  „Jej otec to vidí inak. Prečo by sa Jou-jou skrývala, ak sa nemá čoho báť? Ibaže by ju zatkli. Sám si povedal, že máva vo zvyku otvárať si ústa na nesprávnych miestach. Možno to tentoraz prestrelila, neodhadla riziko.“


  „A čo chceš podniknúť?“


  „Veľmi dobre vieš, čo urobím,“ odvrkol Jericho. „Samozrejme, že ju budem hľadať.“


  Tchu prikývol. „To je od teba šľachetné.“


  „Nie, to je samozrejmé. Háčik je len v tom, že v tomto prípade budem musieť pracovať bez súčinnosti úradov. Takže potrebujem o nej a o prostredí, v ktorom sa pohybuje, veľmi detailné informácie, a tie mi musíš poskytnúť ty. Čchen Chung-ping je iste veľmi úctyhodný, ale mimoriadne uzavretý človek. Možno je aj trocha zaslepený, všetko som z neho musel ťahať ako z chlpatej deky.“


  „Čo ti vravel?“


  „Dal mi jej novú adresu, nejaké videá a fotografie. A milión hádaniek.“


  Tchu si nešikovne zložil slnečné okuliare a usiloval sa narovnať dioptrické okuliare pod nimi. Jericho videl, že ho zrak neklamal: ľavé ramienko mal naozaj zlepené páskou. Už dávno sa čudoval, prečo si Tchu nedá operovať oči, alebo aspoň nenosí tónované kontaktné šošovky. Na korekciu zraku už takmer nikto nenosí okuliare. Prežívajú iba ako módny doplnok, lenže móda je pre Tchua Tchiena čosi také vzdialené ako atómový vek pre neandertálca.


  Chvíľu mlčali. Jericho žmúril do slnka a sledoval lietadlo na oblohe.


  „Tak teda,“ ozval sa Tchu. „Pýtaj sa.“


  „Nechcem sa pýtať. Ty mi o nej porozprávaj, čo ešte neviem.“


  „Jej pravé meno je Jü-jün…“


  „To mi prezradil aj Čchen.“


  „… a je členkou skupiny, ktorá sa nazýva Strážcovia. Predpokladám, že to ti neprezradil, však?“


  “Strážcovia.“ Jericho ticho zapískal.


  „Počul si o nich?“


  „Pravdaže. Sú to internetoví partizáni. Zasadzujú sa za ľudské práva, oživujú staré záležitosti ako Tchien-an-men, podnikajú útoky na vládne a firemné siete. Poriadne strpčujú život komunistom.“


  „A sakramentsky ich znervózňujú. Strážcovia sú iná liga ako naša milá Titánová myš.“


  Liu Di, žena, ktorá si dala prezývku Titánová myš, patrila medzi priekopníkov internetového disentu. Začiatkom tisícročia začala na webe publikovať neohrabané komentáre o politických elitách, ešte pod pseudonymom Oceľová myš. Pekinskí pohlavári sa vydesili, keď zistili, že virtuálne osoby nemožno zatknúť tak ľahko, ako ľudí z mäsa a krvi. Na webe ste – a zároveň nie ste. Šéf pekinskej polície sa vyjadril, že internet predstavuje obrovskú hrozbu a že najhorší nepriateľ je taký, ktorý nemá tvár – tým však veľmi precenil prvú generáciu webového disentu, pretože väčšina jeho členov spočiatku ani neuvažovala o tom, že by sa mohli maskovať, a tí, ktorí to predsa len robili, sa skôr či neskôr dopúšťali iných chýb.


  Oceľová myš napríklad vbehla do pasce, keď prisľúbila podporu zakladateľovi novej demokratickej strany, z ktorého sa vykľul nasadený fízel. Odvliekli ju na policajnú stanicu a rok ju zadržiavali bez súdneho konania. Strana sa však na tomto prípade naučila dôležitú vec: že človeka môže strčiť za mreže, ale z webu ho nevymaže. Tam totiž prípad Liu Di nabral obrovské dimenzie a pritiahol aj pozornosť zahraničných médií. Celý svet sa dozvedel o nesmelej dvadsaťjedenročnej žene, ktorá to pôvodne ani nemyslela až tak vážne. A to mal byť ten mocný nepriateľ bez tváre, pred ktorým sa strana tak triasla!


  Liu Di po prepustení prešla od ocele k tvrdšiemu kovu. Titánová myš už bola múdrejšia. Vyhlásila vojnu aparátu, o ktorom sa Maovi ani nesnívalo – čínskej internetovej polícii Cypol. Cez zahraničné servery prenikala na internetové fóra a uverejňovala na nich blogy s pomocou programov, ktoré už pri písaní filtrovali rizikové slová. Jej príklad nasledovali aj iní, čoraz rafinovanejší, takže strana napokon naozaj začala mať dôvod na obavy. Kým veteráni ako Titánová myš nerobili so svojou identitou tajnosti, Strážcovia sa pohybovali na webe ako fantóm. Polícia im neúnavne kládla čoraz rafinovanejšie pasce, no márne.


  „Strana dodnes nevie, koľko ich vlastne je. Niekedy to vyzerá na desiatky členov, inokedy zasa, že ide o jednotlivca. Rozhodne je to rakovinový nádor, ktorý znútra požiera našu nádhernú, zdravú ľudovú republiku.“ Tchu si odkašľal a odpľul si pred nohy. „Keď už vieme, že z Pekingu väčšinou prichádzajú len fámy a nič konkrétne, čo myslíš, aká veľká môže byť taká organizácia?“


  Jericho sa zamyslel. Nespomínal si, že by niekedy počul o zatknutí niektorého zo Strážcov.


  „Oni síce podchvíľou niekoho zatknú a vyhlásia o ňom, že patrí k Strážcom,“ ozval sa Tchu, akoby mu čítal myšlienky „Náhodou však viem, že ani jeden ich zásah nebol úspešný Neuveriteľné, však? Keď si predstavím, že naháňajú armádu, tak by mali mať aspoň zopár vojnových zajatcov, nie?“


  „Naháňajú niečo, čo vyzerá ako armáda,“ poznamenal Jericho.


  „Na tom niečo bude.“


  „Nijaká armáda neexistuje. Je ich pár, ale vždy vykĺznu vyšetrovateľom zo siete. Tak to trocha nafukujú. Robia z nich nebezpečnejších a chladnokrvnejších ľudí, než v skutočnosti sú, aby odpútali pozornosť od faktu, že štátu sa do dnešného dňa nepodarilo stiahnuť z obehu hŕstku hackerov.“


  „A čo z toho usudzuješ?“


  „Že na ctihodného služobníka Pekingu toho vieš akosi priveľa o hŕstke internetových disidentov.“ Jericho sa pozrel na Tchua prižmúrenými očami. „Je to len môj dojem, alebo naozaj máš nejaké želiezka v ohni?“


  „Prečo sa ma rovno nespýtaš, či k nim aj ja nepatrím?“


  „Akoby sa stalo.“


  „Odpoveď je nie. Ale môžem ti povedať, že celá skupina má šesť členov. A nikdy ich nebolo viac.“


  „A jedna z nich je Jou-jou?“


  „No,“ Tchu si masíroval zátylok. „Celkom tak to nie je.“


  „A ako teda?“


  „Ona je ich hlavou. To ona vymyslela Strážcov.“


  Jericho sa uškrnul. Na internete je možné všetko. Rozsah aktivít Strážcov naznačoval, že ide o väčšie zoskupenie, ktoré by sa dokonca mohlo dostať k tajným vládnym informáciám. Ich akcie sú premyslené a založené na dôkladnej rešerši. Pôsobia dojmom rozvetvenej siete, no ten vytvára iba množstvo sympatizantov, ktorí však nie sú členmi skupiny, ani o jej štruktúre nič nevedia. Pri detailnom pohľade sa dá činnosť Strážcov zredukovať na malú skupinku sprisahancov. Lenže…


  „… to by sa museli sústavne aktualizovať,“ zamrmlal Jericho.


  Tchu ho štuchol lakťom do rebier. „To hovoríš mne?“


  „Čože? Nie. Totiž, áno. Koľko rokov má Jou-jou?“


  „Dvadsaťpäť.“


  „Žiadna dvadsaťpäťka nie je taká rafinovaná, aby mohla byť sústavne o krok vpredu pred štátnou bezpečnosťou.“


  „Jou-jou je mimoriadne inteligentná.“


  „To nie je vec inteligencie. Bezpečnosť za nimi možno pokrivkáva, ale ani tam nie sú padnutí na hlavu. Diamond Shield sa nedá obísť obvyklými metódami a skôr či neskôr máš na krku internetovú políciu. Jou-jou musí mať prístup k programom, vďaka ktorým je vždy o krok vpredu.“


  Tchu pokrčil plecami.


  „Musí sa v tom teda vyznať,“ pokračoval Jericho. „Kto sú ostatní členovia?“


  „Nejakí chalani, študenti, ako ona.“


  „A odkiaľ to vieš?“


  „Povedala mi to.“


  „Takže ona ti to povedala.“ Jericho sa odmlčal. „Ale Čchenovi to nepovedala, však?“


  „Ale áno, chcela, lenže Čchen o takých veciach nechce nič vedieť. Nepočúva ju, preto chodí za mnou.“


  „Prečo práve za tebou?“


  „Owen, nemusíš vedieť všetko…“


  „Chcem tomu rozumieť“


  Tchu si vzdychol a pohladil si plešinu.


  „Povedzme, že jej pomáham pochopiť otca. Aspoň ona to odo mňa očakáva.“ Zdvihol prst. „Buď taký láskavý a nepýtaj sa, čo chce pochopiť. Do toho ťa naozaj vôbec nič nie je.“


  „Rozprávaš v hádankách presne ako Čchen,“ namrzene poznamenal Jericho.


  „Naopak. Preukazujem ti obrovskú dôveru.“


  „Tak mi dôveruj aj ďalej. Ak ju mám nájsť, musím poznať mená ostatných Strážcov. Musím ich vyhľadať, musím sa ich na všeličo povypytovať.“


  „Jednoducho to ber tak, že aj ostatní sa vyparili.“


  „Alebo boli zatknutí.“


  „To sotva. Pred niekoľkými rokmi sa mi podarilo dostať sa hlbšie do mašinérie štátneho aparátu, do sfér, kde nazerajú ľuďom do hláv a pripisujú im najrôznejšie nezmysly. Ja ich poznám. Keby Strážcov zbalili, už dávno by sa tým nahlas pochválili. Jedna vec je nechať ľudí zmiznúť, ale ak ti niekto skáče po nose a verejne z teba robí blázna, len čo ho dolapíš, napichneš mu hlavu na kopiju a ukážeš ju verejnosti. Jou-jou stranu príliš rozzúrila. To jej len tak neprejde.“


  „A ako sa k tomu vôbec dostala?“


  „Vieš, akí sú mladí. Infikovala sa slobodou, c‘-jou“ Tchu si poškrabkal brucho medzi gombíkmi. „Žiješ tu už roky, Owen, myslím, že nášmu ľudu celkom dobre rozumieš. Ale povedzme, že rozumieš tomu, čo vidíš. Lenže sú veci, ktoré pred tebou ostávajú skryté. Všetko, čo sa dnes odohráva v Ríši Stredu, je logickým dôsledkom vývoja a zlomov v našich dejinách. – Viem, znie to ako z učebnice dejepisu. Európania vnímajú naše ceremónie okolo jin a jang a naše ľpenie na tradíciách ako folklórne divadielko, ktorým chceme zakryť, že sme iba banda chamtivých plagiátorov, ktorí chcú prispôsobiť svet na svoj obraz, sústavne porušujú ľudské práva a od čias Maa nemajú nijaké ideály. – Lenže Európa bola dvetisíc rokov hrncom, do ktorého ustavične hádzali niečo nové. Zlepenec pokusov o nastolenie identity, ktorý sa tvári ako mozaika. Navzájom ste sa dobýjali a zvyky susedov ste preberali skôr, než ste ich porazili. Obrovské ríše vznikali a zanikali ako na bežiacom páse – raz vám vládli Rimania, inokedy Francúzi, Nemci alebo Briti. Hovoríte o zjednotenej Európe, a predsa používate viac jazykov, než sa môžete naučiť. A akoby toho nebolo dosť, montujete do toho ešte aj Áziu, Ameriku a Balkán. Úprimne sa usilujete predať svetu svoje vlastenecké spevy Vive la France, God save the Queen a Deutschland, einig Vaterland, no súčasne robíte kšeft zo svojich osobitostí namiesto toho, aby ste sa na ne pozreli v historických súvislostiach. Nechápete, že národ, ktorý sa väčšinou času svojej existencie zaoberal iba sám sebou, lebo nepovažoval za potrebné, aby Stred poznal aj svoje okraje, len veľmi ťažko prijíma všetko nové, tobôž ak sa mu to servíruje zvonka.“


  „Ale dokonale to kamuflujete,“ odvrkol Jericho. „Vozíte sa v nemeckých, francúzskych a kórejských autách, nosíte talianske topánky, pozeráte americké filmy, fakt nepoznám národ, ktorý by sa za posledné roky väčšmi obrátil naruby.“


  „Obrátil naruby?“ Tchu sa sucho zasmial. „To si pekne povedal, Owen. A čo sa objaví, keď niečo obrátiš? Vnútro. Lenže čo vidíš? Čo konkrétne sa objavilo, keď sme sa obrátili naruby? Iba to, čo dobre poznáte. Chceli ste, aby sme sa otvorili? To sme urobili koncom osemdesiatych rokov za Teng Siao-pchinga. Chceli ste s nami obchodovať? Veď obchodujete. Za pár rokov sme od vás nakúpili všetko, čo od vás čínski cisári za tisíce rokov nechceli, a vy ste nám to ochotne predali. Teraz vám to predávame späť, a vy to kupujete! Ale ako prídavok by ste si želali ešte veľkú porciu autentickej Číny. A aj tú dostávate, ale vám sa nepáči. Nekonečne sa rozhorčujete, že šliapeme po ľudských právach, ale v podstate iba nechápete, ako možno v krajine, kde sa pije kokakola, zatvárať ľudí za prejavený názor. To vám nejde do hlavy. Vaši etnológovia nariekajú, že vymierajú poslední kanibali a bojujú za zachovanie ich životného priestoru, ale beda, ak si kanibali navlečú obleky a začnú obchodovať. Okamžite žiadate, aby sa stali vegetariánmi.“


  „Tchien, ja naozaj neviem…“


  „Uvedomuješ si vôbec, že pojem c‘-jou sa do Číny importoval až v polovici 19. storočia?“ nekompromisne pokračoval Tchu. „Za päťtisíc rokov čínskych dejín sme ho nepotrebovali, rovnako ako pojmy min-ču, demokracia a zen-čchüan, ľudské práva. Lenže čo značí c‘-jou? Nasledovať seba samého. Na východisko všetkých úvah povýšiť seba a svoj názor, nie dogmu o myslení a cítení masy. Možno namietneš, že s démonizáciou jednotlivca prišiel Mao, ale nie je to pravda. Mao Ce-tung bol iba hrôzostrašným variantom nášho prastarého strachu byť sebou samými. Možno to bol trest za to, že sme ustrnuli v presvedčení, že všetci okrem Číňanov sú barbari. Keď sa Čína musela otvoriť západným mocnostiam, nemala ani tušenia, čo intuitívne vie každý národ, ktorý mal niekedy skúsenosti s kolonizátormi. Domnievali sme sa, že sme hostitelia, no hostia boli už dávno vlastníkmi. Mao to chcel zmeniť, ale nie tak, že zvráti koleso dejín, ako to neskôr v Iráne urobili ajatolláhovia. Mao sa pokúsil poprieť históriu a izolovať Čínu na vrchole ignorancie. To sa s uvažujúcimi, cítiacimi a kritickými ľuďmi nedá robiť. S automatmi by sa to dalo. Naším posledným cisárom nebol Pchu-i, ale Mao, chápeš? Bol zo všetkých najkrutejší, ukradol nám všetko – jazyk, kultúru, identitu. Zradil všetky ideály a zanechal po sebe spúšť.“


  Tchu Tchien sa odmlčal. Mäsité pery sa mu chveli a na plešinu mu vyrazil pot.


  „Spýtal si sa, ako sa Jou-jou stala disidentkou. Poviem ti to, Owen. Stala sa ňou, lebo nechce žiť s traumou, ktorú moja generácia a generácia mojich rodičov nikdy neprekoná. Lenže ak chce svojmu ľudu vrátiť identitu, nemôže to robiť heslami francúzskej revolúcie, rozprávať o nastolení demokracie v Španielsku, o konci Mussoliniho a Hitlera ani o páde Napoleona či Rímskej ríše. Európu obdarili dejiny obrovským darom reči, aby mohla formulovať svoje nároky, kým nám na to dlho chýbali najjednoduchšie slová. Iste, Čína žiari! Čína je krásna a bohatá a Šanghaj je centrom sveta, v ktorom je všetko dovolené a nič nie je nemožné. Vytiahli sme sa na úroveň USA, sme dva ekonomické giganty vedľa seba a pracujeme na tom, aby sme sa dostali do čela. Ale uprostred lesku žijeme vnútorne prázdni a sme si toho vedomí. My sa neobraciame naruby, Owen, len to tak vyzerá. Keby sme sa obrátili, bolo by vidieť prázdno, ako keď obrátiš naruby chobotnicu. Naším vzorom je zahraničie, lebo nás zradil posledný čínsky vzor, ktorý sme mali. Jou-jou trpí tým, že je dieťaťom tejto vyprázdnenej doby väčšmi, než si samoľúbi európski a americkí kritici globalizácie a porušovania ľudských práv vedia predstaviť. Vidíte len naše prešľapy, nie kroky vpred, ktoré robíme. Nevidíte, čo všetko sme už dosiahli. Nevidíte nepredstaviteľnú námahu, ktorú musíme vynaložiť, aby sme bez morálnych tradícií vôbec sformulovali nejaké ideály, nieto za ne ešte bojovali!“


  Jericho zažmurkal do slnka. Chcel sa Tchua spýtať, kedy vytrhli srdce Čchenovi Chung-pingovi, no zahryzol si do jazyka. Tchu zafučal a pretrel si holú lebku.


  „To sú dôvody, pre ktoré ľudia ako Jou-jou zatrpkli. Keď v Anglicku vyjdeš na ulicu a nahlas žiadaš slobodu, nanajvýš sa ťa spýtajú, pre koho. V Číne sme podľahli ilúzii, že náš nevídaný rozmach automaticky prinesie aj slobodu, lenže sme nemali predstavu, čo to vlastne je tá sloboda. Už dvadsať rokov sa v našej krajine všetko krúti okolo tohto pojmu, každý chváli výhody individualistického spôsobu života, no v zásade sa tým myslí iba sloboda zúčastniť sa toho všetkého. O tej druhej slobode sa radšej nehovorí, lebo by nevyhnutne priniesla otázku, odkiaľ berie komunistická strana, ktorá už nie je komunistická, právo neobmedzene vládnuť. Z ľavicovej moci sa stala pravicová, Owen, a z tej zasa taká, čo nemá nijaký obsah. Žijeme v diktatúre konzumu a beda, ak niekto začne vykrikovať, že máme aj roľníkov a námezdných robotníkov a popravy a ekonomickú podporu zločineckých režimov a podobné záležitosti.“


  Jericho si pošúchal bradu.


  „Som veľmi šťastný, že si ma poctil týmto obšírnym výkladom,“ povedal. „Ale bol by som ešte šťastnejší, keby sme sa mohli vrátiť k Jou-jou.“


  „Owen, odpusť starcovi.“ Tchu sa na neho utrápene pozrel. „Ale ja predsa stále hovorím o Jou-jou.“


  „Ale nepovedal si ani slovo o jej osobnej histórii.“


  „Owen, už som povedal…“


  „Viem,“ vzdychol si Jericho. Pohľadom kĺzal po sklenej a oceľovej fasáde Ťin Mao Tower. „Nič ma do toho nie je.“


  ŤIN MAO TOWER


  Za fasádou stál Sin a díval sa von na parný kúpeľ, na ktorý sa v to popoludnie premenil Šanghaj. Utiahol sa do svojho priestranného apartmánu v štýle art déco na 72. poschodí. Jeho steny boli celé zo skla, no aj z takého exponovaného miesta bolo vidieť iba samé stavby. Čím vyššie sa človek dostal, tým jednotvárnejšie mu pripadali obytné a kancelárske budovy, čo vyzerali, akoby sa do tesného susedstva nasťahovali státisíce pňov s termitmi.


  Zadal mobilu príkaz, aby zvolil neodpočúvané číslo.


  Niekto sa ozval. Displej sa nerozsvietil.


  „Čo ste zistili o tom dievčati?“ Sin nestrácal čas zdvorilostnými frázami.


  „Takmer nič,“ odvetil hlas pri jeho uchu s miernym časovým posunom. „V podstate sa nám iba potvrdilo, čoho sme sa obávali. Je to aktivistka.“


  „Známa?“


  „Ako sa to vezme. Niektoré indície nasvedčujú, že je členkou skupiny internetových disidentov, ktorá sa nazýva Strážcovia, Stranu obťažujú najmä požiadavkami na demokraciu.“


  „Myslíte, že nás nehľadala náročky?“


  „To vylučujem. Je to čistá náhoda. Harddisk sme jej zoskenovali rýchlejšie, než sa jej podarilo vykliknúť, čo svedčí o tom, že sme ju prekvapili. Nepodarilo sa nám však zničiť jej počítač. Musí mať mimoriadne účinný bezpečnostný systém, a to, žiaľ, neveští nič dobré. Momentálne predpokladáme, že minimálne útržky z našich prenosných dát sa dostali do počítača Jü-jün, totiž Jou-jou.“


  „Nebudú jej na nič,“ pohŕdavo odvetil Sin. „Kódovanie prešlo najprísnejšími testami.“


  „Za iných okolností by som s vami súhlasil. Lenže keď disponuje takou ochranou, mohla by mať prístup k špeciálnym dekódovacím programom. Nepozývali by sme vás do Šanghaja, keby sme nemali vážne obavy.“


  „Ja mám aspoň také obavy ako vy. Ak dovolíte, budem úprimný: Najväčšie starosti mi robí fakt, že nemáme takmer žiadne informácie.“


  „A čo ste zistili vy?“ opýtal sa hlas, akoby prepočul Sinovu poznámku.


  „Bol som u nej v byte. Má dvoch spolubývajúcich. Jeden nevie nič, druhý sa tvári, že by ma k nej mohol zaviesť. Samozrejme, chce peniaze.“


  „Dôverujete mu?“


  „Zbláznili ste sa? Ale musím sa chytiť každej šance. Má sa mi ozvať, ale netuším, či z toho niečo bude.“


  „Nevedia o nejakých jej príbuzných?“


  „Zdá sa, že Jou-jou nie je veľmi zhovorčivá. Chľastali spolu a potom, v noci z 23. na 24. mája medzi druhou a treťou nadránom zmizla.“


  Nastalo ticho.


  „To by mohlo sedieť,“ zamyslene povedal hlas. „Ku kontaktu došlo krátko pred druhou hodinou čínskeho času.“


  „A vzápätí sa vyparila.“ Sin sa slabo usmial. „Bystré dieťa.“


  „A kde ste ešte boli?“


  „V jej izbe. Žiadny počítač, nič. Kým zmizla, dôkladne poupratovala. Ani na univerzite po nej niet ani stopy a do materiálov som nahliadnuť nemohol. Zariadiť by sa to dalo, ale bol by som radšej, keby ste to urobili vy. Do univerzitnej databázy sa hádam ešte dostanete.“


  „O ktorú univerzitu ide?“


  „Šanghajská univerzita. Ulica Šan-ta v okrese Pao-šan.“


  „Kenny, musím vás upozorniť, že toto je mimoriadne chúlostivá záležitosť. Rozhodne to treba urýchliť. Potrebujeme jej počítač. Bezpodmienečne!“


  „Dostanete počítač aj dievča,“ odvetil Sin a ukončil spojenie.


  Opäť sa zadíval von na zastavanú púšť.


  Počítač. Jou-jou ho má určite pri sebe. Sin uvažoval, prečo tak náhlivo zmizla. Iste pochopila, že jej zásah nielen spozorovali a prešli do protiútoku, ale že zároveň stiahli jej údaje, takže poznajú jej totožnosť. Isteže, to je dôvod na obavy, ale nie na taký bezhlavý útek. Nie je nič výnimočné, že atakovaná sieť z bezpečnostných dôvodov vypne počítač toho, kto do nej náhodou či náročky vnikne, a keď sa dá, môže si stiahnuť aj útočníkove údaje. Ale ani to ešte nemohol byť dôvod. Jou-jou sa musela zľaknúť niečoho iného.


  A to malo jediné vysvetlenie.


  Jou-jou si musela prečítať niečo, čo nemala.


  To by však znamenalo, že došlo k vyradeniu kódovania. K chybe v systéme. K diere, ktorá sa neočakávane otvorila a umožnila jej nahliadnuť dovnútra. Ak to bolo ono, následky môžu byť naozaj nedozerné! Otázka znie, ako rýchlo sa diera zasa uzavrela. Ale asi nie dosť rýchlo, keď dievčaťu stačil jeden pohľad, aby vzalo nohy na plecia.


  Koľko toho naozaj vie?


  Potrebuje viac než len počítač. Musí nájsť to dievča prv, než bude mať možnosť podeliť sa o svoje poznatky s inými. Jedinou nádejou je teraz Grand Cherokee Wang. A to je teda mizerná nádej. Akoby nádej niekedy bola niečím viac ako len úbohou sestrou istoty. Jedno je isté – len čo sa dievčina objaví v byte, jej kamarát ju predá aj s počítačom.


  Sin sa zachmúril. Nepáčilo sa mu, kde stojí. Posunul sa o krok doľava a ocitol sa presne medzi dvoma okennými tabuľami, obe špičky topánok v rovnakej vzdialenosti od okenného rámu. To je lepšie.


  PCHU-TUNG


  „Poznám Jou-jou od narodenia,“ povedal Tchu. „Bola normálna tínedžerka ohlúpená romantickými predstavami. A potom zažila niečo, čo ju zmenilo. Nič dramatické, ale predpokladám, že sa práve ocitla na jednej zo životných križovatiek, na ktorých sa človek rozhoduje, čo z neho bude. Poznáš Mien-mien?“


  „Tú spisovateľku?“


  „Presne.“


  Jericho rozmýšľal. „Myslím, že kedysi dávno som od nej niečo čítal. V Európe bola dosť populárna, taký vývesný štít disidentského hnutia, nie? Spomínam si, že som sa čudoval, ako sa jej podarilo oklamať cenzúru.“


  „Ó, jej knihy boli dlho zakázané! Dnes už môže robiť, čo chce. Keď sa zo Šanghaja stalo hlavné mesto zábavy, bola spojivom medzi podsvetím a smotánkou, lebo poznala oboje a vedela o tom pôsobivo rozprávať. Dnes je patrónkou miestnych umelcov. Etablovaná päťdesiatnička, dokonca aj strana sa ňou pýši. V lete 2016, krátko predtým, ako zbúrali Kuang-ti v parku Fu-sing, tam čítala zo svojho nového románu. Jou-jou bola medzi poslucháčmi. Po čítačke mala možnosť zhovárať sa s Mien-mien a tá ju vzala na niekoľkohodinový záťah po kluboch a galériách. Vrátila sa odtiaľ ako vymenená. Veľkú rolu v tom zohrala zhoda okolností – Mien mien začala písať v šestnástich ako priamy dôsledok samovraždy najlepšej priateľky, a Jou-jou mala práve šestnásť.“


  „A rozhodla sa stať spisovateľkou.“


  „Rozhodla sa zmeniť svet. Na jednej strane romantická motivácia, na druhej pozoruhodne jasné vnímanie reality. Približne v tom istom čase začala stúpať moja kariéra. Čchena Chung-pinga som poznal od deväťdesiatych rokov, mal som ho veľmi rád, a on mi zveril dcéru, lebo veril, že sa pri mne môže niečo naučiť. Jou-jou bola odjakživa zaťažená na virtuálnu realitu, prakticky žila na internete. Najväčšmi ju zaujímalo rozlíšenie medzi reálnym a virtuálnym svetom. Roku 2018 som sa stal členom predstavenstva Dao IT a Jou-jou začala študovať. Čchen ju podporoval, ako vládal, ale ona sa vždy usilovala zarobiť vlastné peniaze. Keď sa dozvedela, že som prevzal divíziu Virtual Environments, nedala pokoj, kým som jej tam nenašiel prácu.“


  „A čo vlastne študovala?“


  „Žurnalistiku, politológiu a psychológiu. To prvé, aby sa naučila písať, to druhé, aby vedela, o čom písať, a psychológiu…“


  „Aby vedela lepšie pochopiť otca.“


  „Ona sama by to vyjadrila inak. V jej očiach je Čína pacient, ktorému ustavične hrozí, že príde o rozum. Preto pátra po diagnózach našej spoločnosti. A tam sa, samozrejme, dostáva k slovu aj Chung-ping.“


  „Výbavu má teda od teba,“ zamyslel sa Jericho.


  „Výbavu?“


  „Jasné. Kedy si založil Tchu Technologies?“


  „V roku 2020.“


  „A Jou-jou bola od samého začiatku u teba?“


  „Samozrejme.“ Tvár sa mu rozjasnila. „Aha.“


  „Roky vám nazerá do hrncov. Vyvíjate programy na všetko možné.“


  „Už chápem, akú úlohu hráme v Strážcoch, samozrejme, nevedomky! Ubezpečujem ťa, že nikomu z mojich ľudí by ani vo sne nezišlo na um, aby poskytoval technologickú podporu disidentke.“


  „Čchen spomínal, že bola opakovane zatknutá.“


  „Vlastne až počas štúdia pochopila, do akej miery štát cenzuruje internet. Na človeka, ktorý považuje web za svoje prirodzené prostredie, posobia zatvorené dvere mimoriadne frustrujúco.“


  „Zoznámila sa s Diamond Shield“


  Ak niekto na čínskej dátovej diaľnici pridá plyn, ocitne sa pred virtuálnou závorou. Z obavy, že nové médium by mohlo odhaliť chúlostivé témy, strana začiatkom tisícročia vytvorila mimoriadne sofistikovaný softvér na cenzúru internetu pod názvom Golden Shield, ktorý roku 2020 vystriedala dokonalejšia verzia Diamond Shield. S jeho pomocou sa vyše stopäťdesiattisíc internetovych policajtov prediera chatmi, blogmi a fórami. Golden Shield bol ešte niečo ako stopovací pes, ktorý ňuchal v najskrytejších kútoch siete a hľadal pojmy ako masaker Tchien-an-men, Tibet, študentské vzbury, sloboda a ľudské práva, no Diamond Shield je už schopný do istej miery identifikovať v textoch významové súvislosti a reagovať na takzvané bodyguard-programy. Napríklad Titánová myš po prepustení z väzby umiestňovala na webe kritické texty, v ktorých sa vôbec nevyskytovali slová, na ktoré Golden Shield reagoval. Na to používala práve bodyguard-program, ktorý jej, obrazne povedané, pozeral na prsty už pri písaní – ak napísala nejaké nebezpečné slovo, program ho vymazal, a tak ju chránil pred ňou samou. Nový Diamond Shield sa nesústreďoval primárne na kľúčové slová, ale hodnotil celé texty, súvisiace zvraty a poznámky, kontroloval používanie viac významových slov a kódov, a keď narazil na podvratnú činnosť, spustil poplach.


  Iróniou osudu hackeri práve tomuto cerberovi vďačia za epochálne polroky, ktoré im umožnili s minimálnym rizikom šíriť maximum kritiky. Diamond Shield, pravda, blokoval aj prehľadávače a stránky zahraničných spravodajských agentúr. Celý svet prežíval atentát na Kim-Čong-Una a pád Severnej Kórey, iba na čínskom internete sa o tom neobjavilo ani slovo. Krvavé vzbury proti barmskej chunte sa síce odohrávali na planéte Zem, ale planéta Čína ich ignorovala. Ak sa niekto pokúsil kliknúť na stránky agentúry Reuters alebo CNN, musel rátať s represáliami. Kým starý čínsky múr sa pomaly rozpadával, múr, ktorý okolo krajiny obohnal Diamond Shield bol čoraz pevnejší. A predsa v radoch strany rástol strach. Zdalo sa, že nielen spoločenstvo čínskych hackerov je odhodlané stoj čo stoj rozbúrať diamantový múr, ale pridávali sa k nim aktivisti na celom svete, kancelárie európskych, indických i amerických koncernov, tajné služby i vládne kruhy. Svet sa ocitol v cybervojne a z Číny, niekdajšieho agresora, sa stal hlavný cieľ.


  „Z tohto pohľadu boli jej prvé kroky na sieti iba detskou hrou,“ vyhlásil Tchu. „S úprimným rozhorčením si vzala na mušku cenzúru a tučným písmom sa pod to podpísala. Žiadala slobodu názoru a prístup k informačnému fondu Googlu, Alta Visty a podobne. Nadviazala dialóg s rovnako zmýšľajúcimi, ktorí boli presvedčení, že chat sa dá pred neželanými návštevníkmi zamknúť ako špajza.“


  „Naozaj bola taká naivná?“


  „Spočiatku áno. Pravdaže, chcela zaimponovať otcovi. Bola presvedčená, že koná v jeho intenciách, že bude na svoju malú kverulantku pyšný. Lenže Chung-ping bol zdesený.“


  „A pokúsil sa jej aktivity zamedziť.“


  „Jou-jou bola šokovaná, nechápala to. Čchen sa zaťal ako baran, a poviem ti, že vie byť tvrdý ako skala. Čím väčšmi na neho tlačila, aby jej vysvetlil svoj odmietavý postoj, tým väčšmi sa zatvrdzoval. Ona argumentovala, on kričal. Ona plakala, on sa s ňou nezhováral. Samozrejme, chápala, že sa o ňu bojí, ale ona predsa nemala v úmysle zvrhnúť vládu, iba si trocha otvorila ústa.“


  „A preto sa zdôverila tebe.“


  „Vyhlásila, že otec je iba zbabelý. Tento zub som jej musel vytiahnuť bez umŕtvenia. Vysvetlil som jej, že jeho pohnútky chápem lepšie ako ona, čo ju ešte väčšmi roztrpčilo. Spytovala sa, prečo Chung-ping nedôveruje vlastnej dcére. Povedal som jej, že jeho mlčanie nie je prejavom nedôvery, ale že je to súkromná vec… Máš deti, Owen?“


  „Nie.“


  „Sú to malí cisári, Owen!“


  Malí cisári. Jericho stuhol. To je idiot! Sotva sa mu podarilo pustiť výjavy z pivnice v sen-čene na pár hodín z hlavy, a teraz Tchu začne o malých cisároch.


  „Úžasní, ale sakramentsky nároční,“ pokračoval Tchu. „Aj Jou-jou je taká. Nuž, vysvetlil som jej, že jej otec má právo na vlastný život, a že len preto, že je jeho dcéra, nemá právo prenikať do tajomných zákutí jeho duše. Deti to nechápu. Rodičov berú ako poskytovateľov služieb, ktorých jedinou úlohou je, aby im zametali cestičku – najprv im to je celkom príjemné, neskôr obťažujúce a napokon iba trápne. Odsekla, že to Chung-ping vyvolal medzi nimi spor, že sa usiluje riadiť jej život a, žiaľ, v tom mala pravdu. Chung-ping jej mal vysvetliť, čo ho tak rozčúlilo.“


  „Ale neurobil to. A ty? Ty si jej to vysvetlil?“


  „Nikdy by mi nedovolil, aby som jej to prezradil. Nikomu! Tak som sa postavil do roly sprostredkovateľa. Dcére som povedal, že otcovi sa prihodila veľká nespravodlivosť, a že keď o tom mlčí, najväčšmi tým trpí on sám. Požiadal som ju, aby bola k nemu zhovievavá. Časom začala jeho postoj rešpektovať a stala sa zádumčivou. A od tej chvíle sa mi pravidelne zdôverovala, čo som si veľmi vážil, no nijako som ju do toho netlačil.“


  „A Chung-ping začal žiarliť.“


  Tchu sa ticho zasmial zvláštnym smutným smiechom.


  „Nikdy by to nepriznal. To, čo nás dvoch spája, je veľmi hlboké, Owen. Ale, samozrejme, nepáčilo sa mu to. Jedna i druhá strana sa nevyhnutne zatvrdila. Jou-jou sa rozhodla, že na webe pritvrdí tón a začala testovať prah citlivosti polície. Potom zasa chvíľu písala o všedných veciach, o muzike, filme a cestovaní, písala básničky a poviedky. Myslím, že nemala jasno, čím chce vlastne byť – rešpektovanou žurnalistkou, disidentkou alebo iba ďalším Shanghai Baby.“


  „Shanghai Baby – nie je to kniha…“


  „Od Mien-mien.“ Tchu prikývol. „Začiatkom tisícročia tak prezývali mladé šanghajské spisovateľky. Ale už to vyšlo z módy. Veď si ju videl, urobila si meno v umeleckých kruhoch, pritiahla záujem intelektuálov, ale spisovateľka?“ Tchu pokrútil hlavou. „Nikdy v živote by nevedela napísať poriadny román. Ale bez mihnutia oka by som potvrdil, že je schopná bez pomoci objasniť atentát na prezidenta Kennedyho. Jej silnou stránkou je rešerš, útok. A cenzori na to zavčasu prišli. Vie to aj Chung-ping. Preto sa tak bojí. Navyše, Jou-jou je človek, ktorý priťahuje ďalších, má charizmu, je dôveryhodná. Z pohľadu strany sú to veľmi nebezpečné vlastnosti.“


  „Kedy sa po prvý raz Jostala do kontaktu so štátnou bezpečnosťou?“


  „Dlho sa nič nedialo. Polícia vyčkávala. Jou-jou bola u mňa vo firme ako doma, prejavovala vyhranený záujem o holografiu a pomáhala nám pri vývoji žartovných programov. A polícia žarty nepripúšťa, lebo nevie, čo si má o nich myslieť. Je znepokojená, že Číňania po prvý raz počas svojho kultúrneho vývoja považujú humor za hodnotu.“


  „Aristoteles napísal o smiechu knihu,“ poznamenal Jericho. „Vieš o tom?“


  „Ja poznám lepšie nášho Konfucia.“


  „Neviem, či niektorá kniha narobila v cirkvi toľko mrzutostí. Vraj, kto sa smeje, ten sa napokon bude smiať aj Bohu, pápežovi, celému cirkevnému aparátu.“


  „Alebo strane. Máš pravdu, sú tu paralely. Na druhej strane, ten kto sa zabáva, nebýva nahnevaný a menej sa zaoberá politikou. Takže to zasa schvaľuje aj strana, a Jou-jou je v podstate veľmi zábavný človek. Neskôr sa dala na spev a založila mandoprogovú kapelu, aké sa teraz množia ako huby po daždi. Nijaká žúrka sa bez nej nezaobišla. Keby si sa pohyboval v mládežníckych kruhoch, prakticky by si sa jej nevyhol. Možno si mysleli, že čím väčšmi sa dievča bude zabávať, tým menej sa ho treba báť. Myslím, že keby ho nechali na pokoji, mohlo im to aj vyjsť.“


  Tchu vydoloval z hlbín nohavíc vreckovku, ktorá kedysi musela byť biela, a utrel si pot z čela.


  „Lenže jedného rána pred piatimi rokmi zrazu zistila, že má zablokované všetky blogy a jej meno je zo siete vymazané. V ten istý deň ju zatkli, odviedli na policajnú stanicu a tam ju nechali dusiť sa. Obvinili ju, že ohrozuje bezpečnosť krajiny a navádza ľud na podvratnú činnosť. Nechali si ju tam mesiac, a Chung-ping zo začiatku ani nevedel, kde ju držia. Skoro sa zbláznil! Veľmi sa to podobalo na prípad Titánovej myši. Nijaká žaloba, nijaké pojednávanie, nijaký rozsudok, nič. Jou-jou sama nevedela, čo spáchala. Trčala v cele spoločne s dvoma narkomankami a ženskou, čo zapichla manžela. Policajti k nej boli vľúdni. Napokon jej prezradili, za čo ju tam držia. Vraj sa zastala akéhosi rockera, ktorého zavreli za výtržnosti. Bolo to smiešne. Podľa zákona prokurátor musí do šiestich týždňov rozhodnúť, či obvineného obviní, alebo prepustí. Napokon to pre nedostatok dôkazov odpískali, Jou-jou dostala napomenutie a šla domov.“


  „A Chung-ping jej, samozrejme, zakázal akékoľvek kritické aktivity na internete,“ opáčil Jericho.


  „Lenže dosiahol pravý opak. Totiž spočiatku sa tvárila ako neviniatko, písala články do internetových novín, dokonca aj pre stranícke orgány. Po nejakom čase však narazila na prípad ilegálnej skládky jedovatého odpadu v Západnom jazere. Nejaká chemická továreň neďaleko Chang-čou, vtedy ešte štátna, tam vyvážala svinstvo, následkom čoho obyvateľom okolitých obcí povypadávali vlasy a čojaviemčo ešte. Riaditeľom firmy…“


  „… bol bratranec ministra práce a sociálnych vecí,“ zvolal Jericho. „Pravdaže! Jou-jou to zistila, a predsa o tom napísala.“


  Tchu sa na neho vyjavene díval.


  „Odkiaľ to vieš?“


  „Konečne som si spomenul, kde som sa stretol s jej menom!“ Bol šťastný, že mozog ukončil blokádu a umožnil mu rozpamätať sa. „Nikdy som nevidel jej fotografiu. Ale na škandál s jedovatým odpadom si dobre spomínam. Na webe toho bolo plno. Odbili ju, že sa mýli. Ale ona sa nedala, a odkázala im, aby si trhli nohou. A potom ju zatkli.“


  „Zaťala sa ako baran, a po niekoľkých hodinách mala z internetu znova vymazané všetky záznamy. Ešte toho večera jej pri dverách zazvonila štátna bezpečnosť a ona sa po druhý raz ocitla v cele. A zasa jej nemali čo vyčítať. Jej chybou bolo, že zabŕdla do korupcie. Prokuratúra sa spytovala, čo je to za nezmysel, veď ju stíhali už minulý rok, a nič nenašli. Napokon však podľahla tlaku a vzniesla obvinenie.“


  „Pamätám sa, Jou-Jou putovala do väzenia.“


  „Mohlo to dopadnúť aj horšie. Chung-ping má nejaké kontakty a ja mám ešte lepšie. Obstaral som jej advokáta, ktorému sa podarilo vyjednať zníženie trestu na šesť mesiacov.“


  „A za čo ju teda odsúdili?“


  „Za vyzradenie štátneho tajomstva, ako obvykle.“ Tchu pokrčil plecami a kyslo sa usmial. „Tá chemička vytvorila spoločný podnik s nejakou britskou firmou a Jou-jou o tom za dramatických okolností vytiahla informácie od akéhosi Angličana. Na odsúdenie to stačilo. Lenže prípadu sa chytili médiá. Čínski žurnalisti sa už nedajú zastrašiť tak ľahko ako v rokoch 2005 alebo 2010. Keď sa niekto z ich radov dostane na pranier, hneď vyrazia do útoku, a v korupčných prípadoch ani strana nie je jednotná. Celá vec sa prevalila aj do zahraničia, zastali sa jej reportéri bez hraníc, britský premiér na návšteve v Pekingu utrúsil poznámku na okraj bilaterálnych rozhovorov. A Jou-jou bola po troch mesiacoch vonku.“


  „A riaditeľ chemičky ležal na dne jazera, však? Vraj spáchal samovraždu.“


  „Skôr by som povedal, že šlo o eutanáziu,“ ironicky odvetil Tchu. „Polícia nerátala s takým tlakom verejnosti. Musela začať vyšetrovanie. Zrejme zaznelo viac mien, no keď hlavný gauner skončil vo vlastnej stoke, nemohol už nič povedať. Jeho námestníka a vedúceho výroby pre istotu prepustili na slobodu a vyšetrovanie zastavili. Jou-jou sa roku 2022 vrátila na univerzitu. Od tých čias si už o nej nečítal?“


  Jericho sa zamyslel. „Myslím, že nie.“


  „Veď to. Texty, ktoré podpisovala vlastným menom, boli celkom neškodné – zážitky z ciest a kultúrnych podujatí, propagovala nový čínsky humor. A popritom pod viacerými pseudonymami púšťala na internet nabrúsené texty. Komunikovala cez zahraničné servery. Rýpala do systému, kde sa len dalo. Stala sa z nej…“ Tchu sa zasmial a zamával rukami, „… Batgirl! Navonok sa tvárila ako neviniatko, v utajení však urputne bojovala proti mučeniu, korupcii, trestu smrti, legalizácii trestnej činnosti, ničeniu životného prostredia, skrátka, bolo toho dosť. Žiadala nastolenie demokracie, podotýkam, čínskej demokracie! Jou-jou nevidí riešenie v západnej ceste, chce vytrhnúť čínskemu ľudu mŕtvy, zhnitý zub, ktorý sa nazýva komunistická strana, a dať šancu pravým hodnotám. Aby sme neboli len hospodárskym gigantom, ale aj zástancami novej humanity.“


  „Bože, uchovaj nás pred misionármi,“ zamrlal Jericho.


  „Ona nie je misionárka,“ odvetil Tchu. „Ona hľadá identitu.“


  „Ktorú jej otec nemôže dať.“


  „Možno je Chung-ping naozaj jej najdôležitejšou hybnou silou. Ale možno je Jou-jou iba dieťa, ktoré túži po vrúcnom objatí. Nie je však naivná. Dnes už nie. Keď založila Strážcov, celkom presne vedela, čo chce. Virtuálne komando. Chcela sa na sieti stať silou, ktorej sa bude strana báť, a preto musela odhaľovať jej nekalé činy a ničiť jej povesť, aby ubránila povesť Číny. Trvalo dobrý rok, kým Strážcov technicky vyzbrojila.“


  Jericho si hrýzol líce. Vedel, že rozhovor sa skončil a Tchu mu viac neprezradí.


  „Potrebujem všetky záznamy s Jou-jou, ktoré mi môžeš poskytnúť,“ povedal.


  „Je ich dosť.“ Tchu siahol do ošúchanej koženej aktovky a vytiahol holografické okuliare a holografický kľúč. Boli subtílnejšie a elegantnejšie ako bežné modely. „Sú to prototypy. Sú na nich uložené všetky programy, v ktorých Jou-jou vystupuje ako virtuálna sprievodkyňa. Môžeš sa dať povodiť po kluboch, navštíviť Ťin Mao Tower, World Financial Center, poprechádzať sa po záhradách Jü alebo zájsť do MOCA Šanghaja.“ Uškrnul sa. „Uvidíš, bude ťa to baviť, texty napísala sama. Na kľúči nájdeš navyše aj jej osobný spis, záznamy z rozhovorov, fotky a filmy. Viac nemám.“


  „Pekné.“ Jericho prevracal kľúč v rukách a prezeral si okuliare. „Holografické okuliare mám vlastné.“


  „Ale takéto nie. Boli sme presvedčení, že konkurenti ich vývoj vypátrajú. Ale zdá sa, že vďaka tvojej poslednej akcii sa akosi stratili. Dao IT si ešte stále vylizuje rany.“


  Jericho sa usmial. Dao IT, Tchuov predchádzajúci zamestnávateľ, nebol veľmi nadšený, keď sa člen jeho predstavenstva zodpovedný za vývoj osamostatnil. Od tých čias sa koncern opakovane nabúral do systému Tchu Technologies a pokúsil sa ukradnúť firemné tajomstvo. Hackerom sa vždy podarilo úspešne zničiť stopy, takže Jerichovi dalo dosť práce, kým ich vypátral. Tchu vyzbrojený dôkazmi ich dal na súd a Dao IT mu musel zaplatiť pokutu v miliónovej výške.


  „Mimochodom, dostal som ponuku,“ povedal.


  „Od koho?“ Tchu sa vzpriamil, akoby do neho udrel blesk. „Od Dao?“


  „Áno, urobilo to na nich veľký dojem. Vravia, že ak som schopný vystopovať ich, mali by ma radi na svojej strane.“


  Manažér si potisol okuliarovú konštrukciu vyššie na nos. Hlasno zamľaskal a odkašľal si.


  „Že sa nehanbia.“


  „Prirodzene, odmietol som,“ povedal Jericho. Lojálnosť je cenný tovar. „Len som si myslel, že by ťa to mohlo zaujímať.“


  „Jasné, že ma to zaujíma.“ Tchu sa uškrnul. Potom sa zasmial a tľapol Jericha po ramene. „Tak teda do roboty, siung-ti.“


  WORLD FINANCIAL CENTER


  Grand Cherokee Wang sa knísal v rytme nečujného bítu. Pri každom kroku pokýval hlavou, akoby potvrdzoval vlastnú frajerinu. Perujúc v kolenách tanečným krokom kráčal po zasklenej chodbe, nahlas mľaskal, krútil bokmi a ceril zuby. Ó, ako sa má rád! Grand Cherokee Wang, vládca sveta. V noci je to tu fantastické, jeho obraz sa odráža v zasklenej ploche, cez ktorú vidieť more svetiel Šanghaja, takže to vyzerá, akoby čnel nad všetkým, ako nejaký gigant! Neprešiel okolo výkladu, aby sa nepokochal vlastným obrazom, peknou tváričkou so zlatými aplikáciami na čele a lícnych kostiach, dlhými modročiernymi vlasmi, bielym lakovaným kabátom, na ktorý bolo vonku ešte teplo, ale čo na tom. Wang a reflexné plochy, to bola nerozlučná dvojica.


  Dostal sa na samý vrchol.


  Aspoň na samom vrchole pracoval, presnejšie na 97. poschodí Svetového finančného centra, pretože Wangovi rodičia boli ochotní financovať jeho štúdium iba pod podmienkou, že si aj sám niečo privyrobí. Nuž si privyrábal. Robil to tak náruživo, až ho otec celkom vážne začal podozrievať, že jeho inak pomerne nevydarený synáčik svoju prácu miluje. A naozaj. Grand Cherokee Wang vďaka tejto mimoriadnej práci trávil vo World Financial Center pomaly viac času než v posluchárňach univerzity, kde by však jeho prítomnosť bola žiadúcejšia. Na druhej strane nebolo pochýb, že pre nadchádzajúceho elektrotechnického a strojného inžiniera sotva existuje lepšia prax, než je 97. poschodie Svetového finančného centra.


  Starej matke, ktorá oslepla ešte na začiatku tisícročia a novú budovu nikdy neuvidela, sa ju Wang pokúsil takto opísať:


  „Spomínaš si na Ťin Mao Tower?“


  „Pravdaže, nie som predsa sprostá. Som slepá, ale pamäť mi ešte slúži.“


  „No a tesne za ním stojí otvárač na fl’aše. Vieš predsa, že mu hovoria otvárač na fľaše, lebo…“


  „Viem len, že mu tak hovoria.“


  „A vieš aj prečo?“


  „Nie, ale ty mi to iste povieš.“


  Wangova babka tvrdila, že oslepnutie jej prinieslo viacero výhod, a jednou z nich bola skutočnosť, že sa už nemusí dívať na členov svojej rodiny.


  „Tak počúvaj. Je to štíhla budova s peknou klenutou fasádou. Je úplne hladká, bez výklenkov, samé sklo. Zrkadlí sa v nej obloha a okolité budovy, aj Ťin Mao Tower. Predstav si! Má výšku takmer 500 metrov a 101 poschodí. Ako by som ti najlepšie opísal ten tvar? Je to vlastne normálna veža so štvoruholníkovým pôdorysom, ale s pribúdajúcou výškou sa z dvoch strán zužuje a strechu tvorí úzka horizontálna hrana.“


  „Nie som si istá, či ma tieto podrobnosti zaujímajú.“


  „Pravdaže ťa zaujímajú! Inak si nemôžeš vedieť predstaviť, čo je celkom navrchu. Pôvodne mal byť pod hranou okrúhly otvor s priemerom 50 metrov, ale potom strana vyhlásila, že to nejde, lebo by to pripomínalo symbol Japonska – vychádzajúce slnko…“


  „Prekliati Japonci!“


  „A preto urobili štvorcový otvor, 50 krát 50 metrov. Ako diera na oblohe. S hranatým otvorom to vyzerá ako obrovský stojaci otvárač na fľaše. Odkedy ho roku 2008 dokončili, nikto mu už nepovie inak, s tým sa nedá nič robiť. Na spodnej strane otvoru je vyhliadková plošina so sklenou strechou, na hornej strane je druhá, a tá má dokonca sklenú podlahu.“


  „Tam by ma nedostali ani za nič!“


  „Počúvaj, až toto je bomba: Roku 2020 niekto prišiel na totálne uletený nápad, že do otvoru zabudujú najvyššie položenú húsenkovú dráhu na svete – Silver Dragon, Počula si o tom?“


  „Nie. Alebo áno? Nespomínam si.“


  „Jasné, že celá húsenková dráha by sa do otvoru nezmestila. Je síce obrovský, ale oni chceli niečo obrovské, takže do otvoru umiestnili len nástupnú stanicu a húsenkovú dráhu takpovediac omotali okolo budovy. V sklenej chodbe človek nastúpi do vozňa a už to fičí, koľajnice sa okolo ľavého bočného piliera vinú v desaťmetrovom oblúku a odtiaľ smerujú na zadnú stranu budovy. Predstav si, že visíš vo vzduchu nad Pchu-tungom vo výške pol kilometra!“


  „To je teda somarina!“


  „Je to fantastické! Na zadnej strane dráha stúpa prudko k streche, obíde pravý pilier a vyústi do horizontály na hrane strechy. No nie je to bomba? Vozíš sa po streche Svetového finančného centra!“


  „Ja by som bola už dávno mŕtva.“


  „To je fakt, väčšina ľudí má plné gate už po pár metroch, ale to ešte nič nie je. Za hranou zrazu vedú koľajnice strmo dolu, takmer kolmo! A to je rýchlosť! A vieš čo? Súprava sa vrúti rovno do toho obrovského otvoru, preletí popod strechu, kolmo hore, potom ďalej stúpa, vysoko nad strechou urobí krkolomný looping, potom sa skrúti strmo dolu, do otvoru, pokračuje okolo pravého piliera a do stanice, a to celé sa tri razy zopakuje. Moje nervy!“


  Keď o tom Grand Cherokee rozprával, od nadšenia ho vždy zalieval studený pot.


  „A nemal by si náhodou študovať?“


  Čo je štúdium v porovnaní s týmto? Zo sklenej chodby pozoroval dlhý rad záujemcov, niektorí mali tváre stiahnuté v grimase vyjadrujúcej nadšenie a zároveň panický strach, niektorí ich mali stuhnuté v šoku, ďalší akoby hypnotizované. V tej chvíli sa mu štúdium videlo prízemné a nekonečne vzdialené. Univerzita sa nachádza pol kilometra pod ním. Na vysedávanie v posluchárňach je ho škoda. S realitou ho zmierovala jedine vyhliadka na to, že keď sa bude učit, môže vytvoriť ešte väčšie dielo, než je Silver Dragon, Pretisol sa pomedzi čakajúcich až k skleným dverám, ktoré oddeľovali chodbu od koľajníc, otvoril ich a uškrnul sa na okolostojacich.


  „Potreboval som sa vyšťať,“ vyhlásil žoviálne.


  Pár ľudí sa potislo dopredu. Niektorí o krok ustúpili, akoby ich pozýval na popravu. Zatvoril za sebou dvere, vošiel do zasklenej kabíny s počítačovou konzolou a zobudil draka. Systémy nabehli, monitory zablikali a svetlá sa rozsvietili. Na niektorých monitoroch bolo vidieť jednotlivé úseky trate. Obsluha Silver Dragona nebola zložitá, v podstate by ju zvládol aj hlupák, ale to tí vonku nemusia vedieť. Pre nich je on mágom v krištovej kocke. On je Silver Dragon! Bez Grand Cherokeeho drak nefunguje!


  Posunul súpravu na jediné miesto na trati, ktoré bolo dookola zabezpečené mrežou. Vagóny sa v slnku príťažlivo ligotali a pripomínali strieborné surfy na koľajniciach. Pasažieri boli na sedadlách bezpečne pripútaní pásmi a vagóny boli otvorené. Nikde nijaké zábradlie, ktoré by vyvolávalo ilúziu, že sa pri premete možno niečoho chytiť. Nič, čo by odpútavalo pozornosť od pohľadu do hĺbky. Drak nepozná zľutovanie.


  Otvoril sklené dvere. Väčšina ľudí priložila k skeneru mobilný telefón alebo elektronickú vstupenku, niektorí si kúpili lístky v pokladnici. Cez bezpečnostnú závoru prešli dve desiatky vyznávačov adrenalínu a Grand Cherokee za nimi zatvoril dvere. Odsunul chrómovaný turniket a uvoľnil im cestu k drakovi. Pomáhal pasažierom nastúpiť, kontroloval pásy a každému sa povzbudivo pozrel do očí. Jedna škandinávsky vyzerajúca turistka sa na neho placho usmiala.


  „Bojíš sa?“ spýtal sa jej po anglicky.


  „Som nervózna,“ zašepkala.


  Že či sa bojí! Super! Grand Cherokee sa k nej naklonil.


  „Po jazde ti ukážem riadiacu miestnosť,“ povedal. „Chceš vidieť riadiacu miestnosť?“


  „Jéj, to by bolo super.“


  „Ale musíš byť statočná.“ Uškrnul sa a obdaril ju úsmevom dobyvateľa. Plavovláska si vydýchla a vďačne sa na neho usmiala.


  „Budem. Sľubujem.“


  Grand Cherokee Wang! Vládca draka.


  Rýchlymi krokmi prešiel za pult. Prsty mu bleskovo behali po klávesnici. Odblokovať koľajnice, naštartovať vlak. Nič nie je jednoduchšie. Takto rýchlo možno poslať ľudí na nezabudnuteľný výlet medzi nebom a peklom. Drak opustil zamrežovanú klietku, vysunul sa cez hranu plošiny, zrýchlil a zmizol z dohľadu. Grand Cherokee sa obrátil. Cez sklenenú chodbu videl mohutné bočné piliere po oboch stranách členené na poschodia vo veľkosti apartmánov a nad sebou v dych vyrážajúcej výške observatórium so sklenenou podlahou. Návštevníci sa v ňom pohybovali ako na Tade a dívali sa do hĺbky 50 metrov na chodbu so stanicou húsenkovej dráhy, kde sa už zbierali ďalší odvážlivci. Všetci civeli na ľavý pilier, spoza ktorého sa už pomaličky vysúval vlak, stúpal šikmo hore na strechu a opäť im zmizol z dohľadu.


  Grand Cherokee sa pozrel na pás monitorov.


  Vagóny sa blížili na koniec strechy. Za ňou sa koľajnica zalamuje. Čakal. Keď má možnosť zviezť sa aj sám, práve to je moment, ktorý si vždy najväčšmi vychutná. Najlepšie je to v prvom rade. Človeku sa zdá, že koľajnice sa končia vo vzduchu. Že sa zrúti dolu bez akejkoľvek zábrany. Myšlienka na nemysliteľné, vzápätí sa súprava preklopí a pohľad odhalí strminu, kým explózia adrenalínu nevyplaví z mozgových závitov akúkoľvek jasnú myšlienku a pľúca sa nerozšíria vo výkriku. Človek sa strmhlav rúti oproti nástupišťu, potom ho to vystrelí nahor, ocitne sa v beztiažovom stave nad strechou, aby sa v zlomku sekundy opäť ocitol na príšernej ceste do hĺbky.


  Súprava sa opäť objavila.


  Grand Cherokee sa fascinovane díval nahor. Čas prestal existovať.


  Potom sa strieborný drak preklopil do hĺbky.


  Cez sklo bolo počuť výkriky.


  Fantastický okamih! Fantastická demonštrácia moci nad telom i duchom, a aké víťazstvo smieť draka osedlať a riadiť! Premkol ho pocit vlastnej neporaziteľnosti. Minimálne raz denne sa usiluje uchmatnúť si miesto v súprave, pretože nepozná strach, nemá závrat, netrpí pochybnosťami o sebe, nepozná hanbu ani rozpaky, nepozná dotieravý hlas rozumu.


  Nevie, čo je opatrnosť.


  Kým nad jeho hlavou dve desiatky ľudí prežívali svoje neurochemické peklo, vybral mobilný telefón a vyťukal číslo.


  „Niečo by som pre vás mal,“ usiloval sa, aby jeho hlas pôsobil ľahostajne.


  „Viete, kde je to dievča?“


  „Myslím, že áno.“


  „To je skvelé. Naozaj skvelé!“ V mužovom hlase bolo počuť úľavu a vdačnosť. Grand Cherokee sa uškrnul. Ten chlapík sa tisíckrát môže tváriť ako láskavý ujko, určite pátra po Jou-jou iba preto, aby ju strčil do basy. Iste to bude tajná služba alebo polícia. To je fuk. Podstatné je, že má prachy a je ochotný pustiť pierka. Dostane za ne informácie, ktoré Grand Cherokee vôbec nemá, pretože v skutočnosti nemá ani najmenšie tušenie, kde sa Jou-jou môže skrývať. Rovnako ako nevie, prečo alebo pre koho tak náhle zmizla, dokonca ani nevie, či naozaj zmizla, alebo sa len znenazdajky vybrala niekam na dovolenku. Stav jeho vedomostí bol rovnaký ako stav na jeho účte, tu i tam je úplná prázdnota.


  Na druhej strane, ako by to znelo, keby povedal pravdu:


  „Jou-jou pracuje vo Svetovom finančnom centre o pár poschodí nižšie v Tchu Technologies. Ja tu robím výpravcu pre všetkých, čo majú záujem posrať sa vo voľnom páde. Tak sme sa aj zoznámili. Objavila sa tu, lebo sa chcela zviezť na drakovi. Tak som ju zviezol a neskôr som jej ukázal, ako sa drak riadi, a to sa jej…“


  Pravdu, Grand Cherokee, pravdu!


  „… páčilo oveľa väčšmi než ja, hoci dosiaľ mi to vždy vychádzalo. Keď som tú slečnu zadarmo zviezol, zviezli sme sa spolu a napokon sme skočili na pohárik, jasné? Bola z draka úplne hotová a hľadala byt, lebo sa pre čosi povadila so svojím fotrom, no a my sme s Lim mali akurát voľnú izbu. Hoci, Li nebol veľmi nadšený Vraví, že baby, čo vyzerajú ako Jou-jou iba narúšajú dobrú klímu, lebo človeku sa mozog presunie medzi nohy a kamarátstvo ide dolu vodou, ale ja som na tom trval, a Jou-jou sa k nám nasťahovala. Nie sú to ešte ani dva týždne.“


  A to je koniec. Alebo azda ešte:


  „Myslel som si, že keď bude u nás bývať, dostanem ju aj do postele, ale to nevyšlo. Jou-jou vymetá žúrky, spieva a páčia sa jej tie isté veci ako mne, takže vlastne ani neviem, prečo.“


  A ešte:


  „Párkrát som ju videl, ako sa vláči s takými skrachovanými typmi, s motorkármi. Možno nejaká banda. Majú na bundách nášivky: City Demons alebo také niečo. Áno, určite City Demons.“


  A to je v celom príbehu jediná ozajstná informácia.


  Lenže za to by sotva dostal prachy. Takže je najvyšší čas, aby si niečo vymyslel.


  „A kde je teraz?“ spytoval sa hlas v telefóne.


  Cherokee zaváhal. „To by sme nemali riešiť takto, cez telefón.“


  „Kde ste? Môžem hneď vyraziť.“


  „Nie, nie, to nestihnem. Dnes už nie. Povedzme zajtra ráno. O jedenástej.“


  „O jedenástej nie je ráno.“ Hlas sa na chvíľu odmlčal. „Ak tomu dobre rozumiem, chcete si zarobiť, však?“


  „Rozumiete tomu dobre. Ale vy ste chceli niečo odo mňa, nie? Takže kto určuje pravidlá hry?“


  „Vy, kamoško.“ Zdalo sa mu to, alebo sa ten chlap na druhom konci naozaj ticho smeje? „Predsa len, čo by ste povedali na desiatu?“


  Grand Cherokee uvažoval. O desiatej musí urobiť revíziu húsenkovej dráhy, aby mohol o jedenástej otvoriť. Na druhej strane by možno nebolo zlé byť s Mister Big Money osamote. Keď bankovky menia majiteľa, malo by pritom byť čo najmenej svedkov, a o desiatej by boli úplne sami, len on, chlapík a drak.


  „Okej.“ Niečo si už dovtedy vymyslí. „Vysvetlím vám, kam máte prísť.“


  „Dobre.“


  „A prineste si plnú peňaženku.“


  „Bez obáv. Určite budete spokojný.“


  To znie dobre.


  Naozaj to znie dobre? Vagóny sa prirútili a zabrzdili. Jazda sa skončila. Grand Cherokee videl pred sebou dvadsať párov roztrasených kolien. V duchu sa pripravil na to, že najťažšie prípady bude musieť podopierať.


  Jasné, že to znie dobre!


  JERICHO


  Jou-jou bývala na Ulici Tibet uprostred štvrte z rovnakých betónových veží. Ešte pred niekoľkými rokmi tu bol nočný trh. V tieni mrakodrapov sa krčili domčeky so štítovými strechami, ostrov chudoby a úpadku ani nie na štyroch štvorcových kilometroch, nedostatočne zásobované pitnou vodou a so sústavne vypadávajúcim prúdom. Obchodníci mali porozkladaný tovar na chodníkoch, okná a dvere pootvárané, takže byt plnil súčasne i funkciu skladu a predajne, alebo jednoducho celý dom prerobili na pouličnú kuchyňu. Obchodovalo sa tu prakticky so všetkým: s domácimi potrebami, liečivými bylinkami, korienkami na posilnenie libida, extraktmi na odohnanie zlých duchov i so suvenírmi pre turistov, ktorí sem náhodou zablúdili a nerozoznali plastového budhu od starožitného. Na každom rohu sa parilo z kotlíkov, v uliciach sa vznášal opar zo spáleného oleja a mäsového vývaru. Jericho si spomenul, že sa tadiaľ motal krátko po príchode do Šanghaja, a bolo to celkom príjemné. Mnohé jedlá za pár drobných boli vyslovene chutné.


  A predsa to bol biedny život, keď sa muselo desať ľudí deliť o jediný, ustavične zapchatý záchod, ak sa ich dom vôbec mohol pýšiť takým luxusom, akým bola toaleta. Logicky by sa teda dalo očakávať, že keď tam s ponukami vpadnú developeri a zástupcovia stavebného úradu, vyvolajú kolektívne nadšenie. Sľubovali svetlé byty s elektrickými sporákmi a sprchovacími kútmi. No lesk sanitárnych prísľubov sa neodrazil ani v jednom oku. Nevyvolali nadšenie ani odpor. Ľudia podpísali zmluvy, pozreli sa na seba a vedeli, že ich čas sa naplnil. Tento život sa skončí, ale aspoň to bol život. Jednoduché domy zažili najlepšie časy pred tým, ako Čína začiatkom deväťdesiatych rokov začala ekonomicky prudko stúpať. Boli ošarpané, zaiste, ale pri troche dobrej vôle ich mohli nazvať domovom.


  Jericho sa tam vrátil po niekoľkých mesiacoch. Najprv si myslel, že štvrť zbombardovali. Demolačné čaty všetko zrovnávali so zemou. Spočiatku bol iba prekvapený, no keď zistil, že najmenej polovica pôvodných obyvateľov tam ešte stále žije a zarába si na obživu, neveril vlastným očiam, veď naokolo sa hompáľali demolačné žiarovky, rúcali sa múry a hrkotali nákladiaky naložené sutinami.


  Spýtal sa, čo sa stane s ľuďmi, keď bude štvrť zrovnaná so zemou.


  „Presťahujú sa,“ odvetil akýsi robotník.


  „Kam?“


  Muž neodpovedal a Jericho sa zdesene túlal po štvrti, kým sa nepriplazila tma a nezahalila amputovaný nočný trh, ktorého protagonisti tvrdošijne odmietali akceptovať jeho demoláciu. Kohokoľvek oslovil, každý ľahostajne až vľúdne odvetil, že je to tak, ako to je. Jericho postupne pochopil, že ak počúva sústavne tú istú vetu, problém nemôže byť iba v šanghajskom dialekte, ale že to je štandardná reakcia na akúkoľvek katastrofu a nespravodlivosť: Mej-jou pan-fa. Nič sa nedá robiť.


  Keď nastala noc, niektorí sa rozhovorili. Staršia korpulentná dáma, čo v polievke varila chutné guľôčky, sa Jerichovi zdôverila, že odstupné od stavebného úradu ani zďaleka nestačí na to, aby si mohla kúpiť nový byt. Nestačí dokonca ani na to, aby si byt dlhodobo prenajala. Vzápätí sa pridala iná žena a povedala, že spočiatku núkali oveľa vyššie sumy, ale sľúbené peniaze potom nikto nedostal. Akýsi mládenec sa chcel súdiť, ale okrúhla dáma iba mávla rukou. Jej syn sa súdil už štyrikrát. Žalobu mu vždy zamietli a pri štvrtom raze ho ešte zavreli do basy a po týždni ho vykopli von.


  Keď odtiaľ odchádzal, neprestával sa čudovať. Teraz je tu teda po tretí raz, a nič nenasvedčuje tomu, že tu niekedy stálo niečo iné ako mrakodrapy s klimatizačnými jednotkami za oknami. Domy boli očíslované, ale čísla v súmraku splývali s podkladom. Nejakému debilovi sa videlo štýlové namaľovať ich pastelovým odtieňom na pastelový podklad. Geniálny nápad, ibaže za týchto svetelných podmienok boli rovnako viditeľné ako snehová guľa v snehu. Nebol ochotný motať sa tu naverímboha. Vytiahol mobilný telefón a dal si lokalizovať polohu cez GPS. Na displeji sa objavil výrez zo satelitnej snímky mesta. Jericho si premietol mapu na najbližšiu stenu. Kvalitný projektor mu umožnil vytvoriť dokonalý obraz s rozmermi dva krát dva metre. Ulica, na ktorej sa nachádzal, prebiehala priečne, okolo boli bočné a paralelné ulice. Zaostril. Svetielko zablikalo na mieste, kde stál a druhé označilo adresu, ktorú hľadal.


  „Choďte tridsaťdva metrov rovno,“ povedalo navigačné zariadenie v mobile. „Potom zabočte…“


  Vypol ho a vydal sa na cestu. Stačilo mu, keď videl, že hľadaný dom je hneď za rohom.


  O dve minúty už zvonil pri dverách.


  Nebol ohlásený, takže to nemusí vyjsť. Malá šanca, že niekto bude doma, však stojí za efekt prekvapenia. Ak bude hľadaný doma, nebude mať čas pripraviť sa, poskrývať veci alebo si vymyslieť klamstvá. Jericho si už zistil, že spolubývajúci Jou-jou zatiaľ majú čistý register trestov, ani neprišli do kontaktu s políciou. Prvý bol Čang Li, študent podnikovej ekonomiky a angličtiny, druhý sa volal Wang Ťin-tao a mal prezývku Grand Cherokee. Na tom by nebolo nič zvláštne. V deväťdesiatych rokoch si mladí Číňania začali uvádzať pred priezviskom západniarske mená, občas aj s trocha čudným výsledkom. Z neznalosti významov si muži dávali mená podla dámskych vložiek alebo krmiva pre psy, ženy zasa mohli skončiť ako Pershing Song alebo White House Li-ang. Wang si prosto vybral krstné meno podľa amerického tereniaka. Tchu upozornil Jericha, že chlapci nie sú nijakí domasedi, takže bolo pomerne pravdepodobné, že nikto nebude doma. Na jeho prekvapenie sa vchodové dvere otvorili už po druhom zvonení. Vošiel na holú chodbu páchnucu po kapuste, vyviezol sa na siedme poschodie a ocitol sa na ďalšej bielej holej chodbe s nervózne blikajúcou neónkou. Obďaleč sa otvorili dvere, vyšiel z nich mladý muž a ľahostajne si premeriaval Jericha.


  To musí byť on!


  Čelo a lícne kosti mu podľa najnovšej módy zdobili kovové aplikácie. Éra piercingu a tetovania sa definitívne skončila. Krúžok prevlečený cez obočie alebo strieborná guľôčka na jazyku boli trápne. Aj dlhé, hladké vlasy boli podľa posledného trendu. Svet ovládol indiánsky štýl, iba Indiáni prisahali, že s tým nemajú nič spoločné. Wangovi sa pod striekaným tričkom rysovali svaly a nohavice z čierneho krčeného polakovaného materiálu vyzerali, že sú v permanencii dvadsaťštyri hodín denne. Mladý muž nevyzeral zle, ale pravdupovediac, ani ktovieako dobre. Pre impozantný vzhľad mu chýbalo desať centimetrov výšky a jeho hranatým črtám chýbala akákoľvek elegancia.


  „Kto ste?“ s námahou potlačil zívnutie.


  Jericho mu otrčil pod nos mobil a na vyklopenom displeji mu ukázal svoju 3D fotografiu aj s policajným evidenčným číslom.


  „Owen Jericho, internetový detektív.“


  Wang prižmúril oči.


  „Fakt,“ usiloval sa, aby mu hlas znel ironicky.


  „Mali by ste chvíľu čas?“


  „A o čo ide?“


  „Toto je byt Jou-jou Čchenovej, však?“


  „Omyl.“ Akoby to slovo najprv prežul, až potom ho vypľul. „Toto je môj byt a Liho, a tá malá si tu len odložila nejaké veci.“


  „Myslel som, že tu býva.“


  „Niečo si vyjasníme, dobre? Toto nie je jej byt. Ja som jej tu zohnal izbu.“


  „Potom musíte byť Grand Cherokee.“


  „Bingo!“ Mladý muž sa pri vyslovení krstného mena zmenil ako mávnutím čarovného prútika. „Už ste o mne počuli?“


  „Len samé chvály,“ klamal Jericho. „Mohli by ste mi prezradiť, kde by som našiel Jou-jou?“


  „Kde by ste…“ Grand Cherokee sa zarazil. Z nejakého nepochopiteľného dôvodu ho otázka prekvapila. „Ale to je…“ zamrmlal. „No toto!“


  „Musím s ňou hovoriť.“


  „To nie je možné.“


  „Viem, Jou-jou zmizla,“ povedal Jericho. „Preto som tu. Hľadá ju jej otec a veľmi sa o ňu strachuje. Keby ste teda vedeli, kde sa…“


  Grand Cherokee z neho nespúšťal zrak. Jericho nevedel, čím to je, ale niečo na mladíkovi ho znepokojovalo.


  „Áno vravím,“ zopakoval. „Keby ste…“


  „Momentík.“ Grand Cherokee zdvihol ruku. V tejto pozícii zotrval niekoľko sekúnd a potom sa mu črty vyjasnili.


  „Jou-jou.“ Žoviálne sa usmial. „Isteže. Nepôjdete dnu?“


  Jericho vošiel na úzku chodbu, z ktorej viedlo niekoľko dverí. Grand Cherokee sa ponáhľal pred ním, otvoril posledné dvere a hlavou pokynul dnu.


  „Môžem vám ukázať jej izbu.“


  Jerichovi sa postupne rozjasňovalo – mladíkova ochota je motivovaná vypočítavosťou. Pomaly vstúpil do izby a rozhliadol sa. Nič pozoruhodné. Nič, čo by nasvedčovalo, kto tu býva, azda až na pár plagátov s populárnymi predstaviteľmi mandoprogovej muziky. Na jednej fotografii bola Jou-jou na pódiu. Na nástenke nad lacným písacím stolom bol pripnuty lístok. Jericho pristúpil bližšie a usiloval sa ho prečítať.


  „Tmavý sezamový olej,“ čítal nahlas. „Tristo gramov kuracích pŕs…“


  Grand Cherokee decentne zakašľal.


  „Prosím?“ Jericho sa obrátil.


  „Mohol by som vám poskytnúť nejaké informácie.“


  „Super.“


  „Nuž,“ Grand Cherokee veľavravne roztiahol prsty. „Veľa mi toho porozprávala, viete? Myslím, že som jej sympatický. V posledných dňoch bola celkom prítulná.“


  „A čo vy? Aj vy ste boli prítulný?“


  „Povedzme, že som mal možnosť.“


  „No a?“


  „To tak, človeče, to sú predsa súkromné záležitosti!“ Grand Cherokee predstieral pohoršenie. „Môžeme, samozrejme, hovoriť o všetkom, ale…“


  „Nie, nie. To je naozaj súkromné.“ Jericho ho nechal tak. Presne ako sa obával, tento sa bude robiť dôležitý. Po jednej vyťahoval zásuvky písacieho stola, potom podišiel k úzkej skrini pri stene a otvoril ju. Džínsy, pulóver, tenisky, ktoré mali najlepšie roky už dávno za sebou. Dve nádobky s oblečením v spreji. Potriasol ich, boli poloprázdne. Jou-jou sa zrejme balila vo veľkom chvate.


  „Kedy ste ju videli naposledy?“


  „Naposledy?“ zopakoval Grand Cherokee.


  „Naposledy“ Jericho sa na neho pozrel. „To je okamih, odkedy ste ju viac nevideli, takže kedy to bolo?“


  „Áno, no…“ mládenec sa tváril, akoby sa vynáral z veľkej hĺbky. „Večer 23. mája. Mali sme žúrku. Potom si Li šiel ľahnúť a Jou-jou ešte trčala u mňa. Rozprávali sme sa a popíjali, potom odišla do svojej izby. Neskôr som ju ešte počul hrmotať, ako otvárala skriňu. A potom sa za ňou zabuchli dvere.“


  „Koľko bolo presne hodín?“


  „Myslím, že dve alebo tri.“


  „Myslíte?“


  „Určite menej ako tri.“


  Jericho ďalej prehľadával izbu a chlapec mu v tom ani najmenej nebránil. Kútikom oka ho videl nerozhodne postávat, Jerichov nezáujem ho evidentne zmiatol.


  „Mohol by som vám povedať aj viac,“ ozval sa po chvíli. „Keby ste mali záujem.“


  „Tak von s tým.“


  „Možno zajtra.“


  „Prečo nie dnes?“


  „Musel by som zavolať nejakým ľuďom – teda, ja síce viem, kde sa Jou-jou túla, ale predtým…“ Vystrel ruky a otrčil holé dlane. „Povedzme, že všetko má svoju cenu.“


  Jasná reč.


  Jericho skončil obhliadku a vrátil sa na chodbu.


  „Ak to za tú cenu stojí,“ odvetil. „Mimochodom, kde je vlastne vás spolubývajúci?“


  „Li? Netuším. Ale ten aj tak nič nevie.“


  „Mne sa vidí, že ani vy nič neviete.“


  „Ja? Akoby nie.“


  „Ale?“


  „Nijaké ale nie je. Len som si myslel, že prídete na to, ako sa dá človeku vylepšiť pamäť.“ Grand Cherokee sa na neho zdola uškrnul.


  „Rozumiem.“ Jericho opätoval úsmev. „Chcete vyjednávať o preddavku.“


  „Nazvime to pokrytie výdavkov.“


  „A za čo. Grand Cherokee, či ako sa to vlastne voláte? Za to, že ma budete vodiť za nos svojimi nezmyselnými fantáziami? Vy predsa vôbec nič neviete!“


  Obrátil sa na odchod. Chlapec sa tváril skormútene, zrejme si to predstavoval celkom inak. Potom chytil Jericha za rameno a pokrútil hlavou.


  „Pane, ja predsa nechcem nikoho ošklbať!“


  „Tak to nerobte.“


  „Ale no tak! Viete, koľko ma stojí štúdium? Ja vám zistím, čo potrebujete.“


  „Ste vedľa. Vy mi nemáte čo predať.“


  „Ja…“ chlapec hľadal slová. „No dobre. Keď vám teda prezradím niečo, čo vám pomôže, hneď teraz, budete mi potom dôverovať. To by bol môj preddavok, chápete?“


  „Počúvam.“


  „Jou-jou má motorku a dosť často sa stýka s jedným motorkárskym gangom. Aj na bunde má nápis City Demons“


  „A kde by som ich našiel?“


  „To už bol ten môj preddavok.“


  „Tak počúvajte,“ Jericho štuchol mladíka ukazovákom. „Tu a teraz vám nezaplatím vôbec nič. Pretože vy nič nemáte. Vonkoncom nič. Ak by ste však náhodou, v návale lásky k blížnemu naozaj zistili nejaké informácie, ale mám na mysli ozajstné informácie, mohli by sme za istých okolností uzavrieť obchod. Je to jasné?“


  „Jasné.“


  „Takže kedy mám očakávať váš telefonát?“


  „Zajtra popoludní.“ Grand Cherokee si šúchal bradu. „Nie, skôr. Možno.“ Prepichol Jericha pohľadom. „Ale potom zacvakáte, človeče!“


  „Potom zacvakám.“ Jericho mu poklopal na rameno. „Primeranú sumu. Chceli ste ešte niečo povedať?“


  Grand Cherokee mlčky pokrútil hlavou.


  „Takže zajtra.“


  Takže zajtra…


  Detektív už bol na ceste dolu, a on ešte stál na chodbe ako prikovaný. Počul hrkotať výťah a hlavou mu vírili myšlienky.


  To sú veci!


  Zamyslene vošiel do kuchyne, vybral z chladničky pivo a priložil si fľašu k perám. Čo sa to tu, dočerta, deje? Čo tá Jou-jou spáchala, že sa o ňu zrazu všetci zaujímajú? Najprv ten elegán, a teraz detektív. No ešte dôležitejšie je:


  Čo sa z toho bude dať vytĺcť?


  Jednoduché to rozhodne nebude. Grand Cherokee si nerobil ilúzie, že by sa jeho nulové vedomosti v tejto veci mohli v nasledujúcich hodinách výrazne zlepšiť. Na druhej strane by v tom musel byť čert, aby si do rána niečo nevymyslel. Nejaké klamstvo, ktoré sa nedá dokázať, napríklad: boli to informácie z prvej ruky, neviem, ako sa to mohlo stať, zrejme Jou-jou zavetrila, že ste jej na stope, niekto nás musel vodiť za nos a podobne.


  Musí vyhnať cenu poriadne vysoko. Nech sa tí dvaja ukážu. Ešte dobre, že detektívovi nepovedal o Sinovej návšteve. Na hlavu padnutý teda rozhodne nie je.


  Veď ja už niečo vymyslím, pomyslel si.


  Môžete začať rátať peniaze.


  26. MÁJA 2025


  MESIAC


  PRÍLET


  Hoci po roku 2018 zanechali na povrchu Mesiaca hrdinské odtlačky desiatky ľudí, za posledného človeka, ktorý oficiálne vkročil na planétu, bol stále považovaný veliteľ Apolla 17 Eugene Cernan. Roky 1969 až 1972 sa v amerických dejinách stali nezmazateľným pamätníkom krátkej, no magickej epochy pilotovaných misií, ktorú nadprirodzeným spôsobom prerušili katastrofické lety za Nixona a skončila sa tým, že Cernan hore zhasol svetlo. V druhom tisícročí bol posledným. Ako jedenásty spomedzi astronautov Apolla sa prechádzal v Mare Serenitatis tými malými krôčikmi, ktoré podľa Neila Armstronga boli pre ľudstvo také veľké. Spolu s posádkou zbierali mesačné horniny a v otvorenom vesmíre strávili viac času než ktokoľvek pred nimi. Samotnému veliteľovi sa podarilo spôsobiť prvú autonehodu na cudzej planéte, pri ktorej zničil ľavý zadný blatník svojho rovera a s improvizačným talentom hodným Robinsona Crusoa ho vzápätí aj opravil. Záujem verejnosti to však už nevzbudilo. Skončila sa jedna éra. Cernan mal jedinečnú príležitosť nezmazateľne sa zapísať do učebníc a lexikónov, no namiesto toho sa o svojej misii vyjadril zarážajúco bezradne:


  „Takmer celú spiatočnú cestu sme sa dohadovali, akú farbu má Mesiac naozaj.“


  To teda nie je bohviečo. To má byť výsledok šiestich pristátí na kusisku horniny vzdialenom státisíce kilometrov? Naozaj vynaložili obrovské peniaze len na to, aby sa pozreli, akú má farbu?


  „Podľa mňa je žltkastý,“ vyhlásila Rebecca Süová pri pohľade cez okrúhle okienko. Takmer nikto sa už nepozeral cez okná na opačnej strane. Posledné dva dni po štarte cez ne videli svoju planétu, ako sa ustavične zmenšuje, dôverne známy bod sa hrozivo scvrkával, a oni najprv delili svoju pozornosť medzi Zem a Mesiac, až napokon celkom podľahli príťažlivosti satelitu. Zo vzdialenosti desaťtisíc kilometrov ho ešte stále videli celý, ostro ohraničený na pozadí čierneho priestoru. Z objektu romantických predstáv sa postupne vykľula hrozivo hmatateľná guľa, bojové pole poznačené ostreľovaním trvajúcim miliardy rokov. V úplnom tichu, nerušenom sprievodnými zvukmi civilizácie, rútili sa v ústrety neznámemu svetu. Len slabučké šušťanie systémov zabezpečenia životných podmienok nasvedčovalo, že na palube prebieha nejaká technická aktivita. V úplnom tichu znel aj tlkot srdca ako africké bubny a krv v žilách vrela, povzbudzovala ľudský organizmus k utáranej zhovorčivosti o stave jeho chemických fabrík a viedla myšlienky na pokraj predstaviteľného.


  Olympiada Rogašovová nesmelo priplávala k oknu. Od Mesiaca ich delilo už len tisíc kilometrov a bolo z neho vidieť iba tri štvrtiny


  „Nič žlté nevidím,“ namietla. „Podľa mňa je sivý ako myš.“


  „Je kovovosivý,“ chladne ju opravil Rogašov.


  „Nuž, neviem,“ Evelyn Chambersová vyzrela von. „Kovovosivý?“


  „Pravdaže. Len sa pozrite. Vpravo hore, to veľké okrúhle miesto. Je tmavé ako roztavené železo.“


  „Myslím, že ste pridlho v oceliarskej brandži, Oleg. Vy by ste našli niečo kovové aj v čokoládovom pudingu.“


  „No jasné, lyžičku. Chichi,“ Miranda Winterová urobila kotrmelec a zvýskla. Ostatných už akrobatické kúsky v beztiažovom stave prestali baviť. Len Winterová sa ich nemohla nabažiť a všetkým šla poriadne na nervy. Nijaký rozhovor sa nezaobišiel bez toho, aby sa s chichotom neprevaľovala vo vzduchu a nedrgala pritom ostatných do rebier či do brady. Teraz Chambersová dostala ranu pätou do krížov:


  „Nie si predsa kolotoč, Miranda. Prestaň s tým konečne.“


  „Ale ja sa cítim ako kolotoč!“


  „Tak si daj urobiť generálku alebo sa daj vyradiť z prevádzky, nevidíš, že tu nie je dosť miesta?“


  „No tak, Miranda.“ O’Keefe zodvihol zrak od knižky. „Skús si predstaviť, že si veľryba.“


  „Čože? A to už prečo?“


  „Veľryby sa takto nemetajú, iba sa nehybne vznášajú vo vode, požierajú planktón a sú spokojné.“


  „A vyfukujú vodu,“ ozvala sa Heidrun. „Azda chceš, aby Miranda vyfukovala vodu?“


  „A prečo nie?“


  „Ste hlupáci,“ skonštatovala Winterová. „Podľa mňa je Mesiac modrý. A dosť strašidelný.“


  „Bŕŕŕ.“ O’Keefe sa striasol.


  „A teraz má akú farbu?“ informovala sa Olympiada.


  „Všetky a žiadnu.“ Zo spojovacieho otvoru medzi obytným traktom a pristávacím modulom vesmírnej lode Cháron vyplával Julian Orley. „To nikto nevie.“


  „Ako to?“ Rogašov sa zamračil. „Čo nebolo dosť času zistiť to?“


  „O čas nejde. Problém je, že zatiaľ sa naň všetci dívali len cez filtrové fólie a tónované priezory. A pritom ani nevykazuje najvyššie albedo…“


  „Albe – čo?“ spýtala sa rotujúca Winterová.


  „Odrážavosť, spôsobilosť odrážať žiarenie. Reflexná schopnosť mesačnej horniny nie je veľmi vysoká, najmä nie v mariach…“


  „Nerozumiem ani slovo.“


  „V moriach,“ trpezlivo vysvetľoval Julian. „Mesačné moria sa volajú maria. Je to množné číslo od mare. Zdajú sa tmavšie ako pohoria okolo kráterov.“


  „A prečo potom Mesiac zo Zeme vyzerá, akoby bol biely?“


  „Lebo nemá atmosféru. Slnečné svetlo dopadá na jeho povrch neodfiltrované. A rovnako neodfiltrované by dopadlo aj na sietnicu ľudského oka, keby nebolo chránené. Ultrafialové žiarenie je v tejto výške oveľa nebezpečnejšie ako na Zemi, preto sú okná rakety tónované.“


  „Ale astronauti už priniesli kopu mesačnej horniny, tak akú má farbu?“ spýtal sa Rogašov.


  „Tmavosivú. Ale to neznamená, že celý Mesiac musí byť sivý. Možno sa do toho kde-tu naozaj mieša aj trocha hnedej alebo žltej.“


  „Presne tak,“ poznamenal O’Keefe s pohľadom upretým do knihy.


  „Každý si ho predstavuje trocha inak. Každému jeho Mesiac.“ Julian sa pripojil k Chambersovej. Hlboko pod nimi sa tiahol obrovský kráter. Zdalo sa, že z jeho svahov steká na okolitú rovinu tekuté svetlo. „Keď sme už pritom, toto je Kopernik, najkurióznejší zo všetkých mesačných kráterov, ktorý vznikol pred 800 miliónmi rokov. Má v priemere dobrých deväťdesiat kilometrov, násyp, na ktorom by sa zapotil každý horolezec, ale najpozoruhodnejšia je jeho hĺbka. Vidíte ten obrovský tieň vnútri? Na dno priehlbiny sú to štyri kilometre.“


  „Uprostred má vrchy,“ poznamenala Chambersová.


  „Ako je to možné?“ čudovala sa Olympiada. „V mieste nárazu by predsa malo byť všetko rovné, nie?“


  Julian chvíľu mlčal.


  „Predstavte si,“ povedal, „povrch Mesiaca taký, ako ho vidíte, iba bez Kopernika. Máte? Všetko je tiché a pokojné. Zatiaľ! Lebo z hlbín vesmíru sa naraz prirúti úlomok veľký jedenásť kilometrov s rýchlosťou 70 kilometrov za sekundu, čo je dvestonásobok rýchlosti zvuku, a nič ho nemôže zabrzdiť, lebo tam niet atmosféry, ničoho. Ďalej si predstavte, ako tresne do rovnej plochy. K nárazu dôjde rýchlosťou niekoľko tisícin sekundy, meteorit prenikne asi sto metrov pod povrch, povedzme, že to nie je ktovieaká hĺbka a taká jedenásťkilometrová diera by mala prebolieť, lenže ono to funguje trocha inak. Na meteoritoch je zradné to, že v okamihu nárazu sa celá ich kinetická energia mení na teplo. Inak povedané, dochádza k explózii. Desaťkrát, dvadsaťkrát väčšie diery než meteorit, čo ich spôsobil, nevznikajú pri náraze, ale pri explózii! Milióny ton horniny sa rozprsknú na všetky strany, okolo krátera sa v okamihu vytvorí násyp, lenže celé sa to odohrá bleskurýchlo, odsunuté vrstvy mesačného bazaltu sa tak rýchlo nemôžu preskupiť, a preto sa na dne vytvorí šoková priehlbina a stlačí sa na hĺbku niekoľkých kilometrov. Nad miestom nárazu ešte stúpajú mraky vyvrhnutého materiálu, no zároveň už padá späť, pretože celý meteorit sa premenil na teplo a stratil sa, vyráža hore a navŕši sa v podobe kopca uprostred krátera. Zároveň sa mraky horniny rapídne rozpínajú. A znova sa prejavuje neexistencia brzdiacej atmosféry, ktorá by mohla stlmiť polomer expanzie. Namiesto toho sa sutina, miliardy a miliardy striel, bez prestania chrlí von, kým spadne do vzdialenosti stoviek kilometrov. Túto vyvrhlinu vidíme aj dnes ako žiarivý kruh, najmä pri splne. Má nižšie albedo ako tmavší čadič naokolo, a preto sa zdá, že žiari. V skutočnosti však len odráža trocha viac slnečného svetla. Takto nejako vznikol Kopernik. Mimochodom, Victor Hugo ho považoval za oko, ktoré sa na nás díva z Mesiaca.“


  „Aha,“ hlesla Olympiada.


  Julian sa v duchu uškrnul a labužnícky vychutnával zarazené ticho, ktoré vyvolal svojím výkladom. Do mozgových závitov jeho spolucestujúcich sa zavrtávali kozmické bomby a kinetickú energiu menili na otázky ako napríklad, či sa pred takým nárazom na Zemi treba utekať skryť do pivnice, alebo si radšej dať štamperlík.


  „Predpokladám, že naša atmosféra by nám veľmi nepomohla,“ odtušila Rebecca Süová.


  „Nuž,“ Julian našpúlil pery. „Na Zem denne dopadne asi 40 ton meteoritov. Väčšina z nich nie je väčšia ako zrnko piesku alebo štrk a roztaví sa. Sem-tam sa vyskytnú aj kúsky veľkosti päste a do tundry či do mora občas spadne aj niečo väčšie. Napríklad roku 1908 nad Sibírou explodoval asi šesťdesiatmetrový úlomok kométy a zničil plochu veľkú ako New York.“


  „Tuším som o tom čosi počul,“ sucho poznamenal Rogašov. „Stratili sme les, pár oviec a jedného ovčiara.“


  „Keby to trafilo Moskvu, stratili by ste viac. Ale v zásade je vesmír už z najhoršieho vonku. Obrovské kusy, čo vytvárajú krátery ako Kopernik, sa vyskytujú veľmi zriedkavo.“


  „Čo značí veľmi zriedkavo?“ naliehavo sa spýtala Heidrun.


  Julian predstieral, že uvažuje. „Posledný naozaj pozoruhodný kus spadol pravdepodobne pred 65 miliónmi rokov na územie dnešného Yucatánu. Zemeguľu zasiahla rázová vlna, nasledovala niekoľkoročná zima, ktorá spôsobila zánik väčšiny vtedajšej fauny a flóry a medzi iným, žiaľ, aj takmer všetky veľké jaštery.“


  „Neodpovedali ste na moju otázku.“


  „Naozaj chceš vedieť, kedy dopadne ďalší?“


  „Len preto, aby som si vedela lepšie naplánovať program.“


  „Nuž, štatistiky hovoria, že ku globálnej katastrofe dochádza raz za 26 miliónov rokov. Rozsah katastrofy závisí od veľkosti dopadnutého telesa. Asteroid s polomerom 75 metrov má trieštivosť ako tisíc bômb z Hirošimy. A teleso, ktoré je väčšie ako dva kilometre, môže na celej planéte vyvolať ľadovú dobu a spôsobiť, že ľudstvo vymrie.“


  „Takže to už 40 miliónov rokov presluhujeme,“ skonštatoval O’Keefe.


  „Akú veľkosť malo to teleso, čo vyhubilo jaštery?“


  „Desať kilometrov.“


  „Ďakujem, Julian. Dobre, že si nás odtiaľ vzal preč.“


  „A čo sa proti tomu dá podniknúť?“ zaujímala sa Süová.


  „Takmer nič. Kozmicky výskum v tejto oblasti zaspal, štáty si radšej navzájom šermujú pred nosom drahými raketami stredného doletu. A pritom by sme akútne potrebovali funkčný systém na obranu pred meteoritmi. Keď to tresne na Zem, bude jedno, či je človek moslim, žid, hinduista, kresťan, ateista alebo fundamentalista a s kým sa momentálne sporí. V tom okamihu bude všetko nepodstatné. Bác, a koniec! Nepotrebujeme zbrane, aby sme proti sebe bojovali, potrebujeme zbraň, aby sme sa zachránili.“


  „Veľmi správne.“ Z Rogašovovho pohľadu sa nedalo nič vyčítať. Potom priplával k Julianovi, vzal ho za ruku a odtiahol ho nabok.


  „A nemáte už takú zbraň?“ zašepkal. „Nepracujete azda na vývoji zbraní proti meteoritom?“


  „Vytvorili sme pracovnú skupinu,“ prikývol Julian.


  „Vyvíjate zbrane na OSS?“


  „Obranné systémy.“


  „To mi odľahlo.“ Rus sa neúprimne usmial. „A samozrejme, robíte to na vlastnú päsť, rovnako ako všetko ostatné.“


  „Je to výskumný tím, Oleg.“


  „Počul som, že Pentagon by mal o taký tím veľký záujem.“


  „Len pokojne.“ Julian opätoval úsmev. „Aj ja som to počul. Rusi a Číňania nám sústavne vyčítajú, že vyrábame vesmírne zbrane pre Američanov. Somarina! Náš výskum slúži výhradne pre prípad, keby sa splnil štatistický predpoklad. Prepáčte, ale keď sa k nám také monštrum priblíži, ja rozhodne budem strieľať.“


  „Zbrane sa dajú použiť na všetko možné, Julian. Zabezpečili ste Amerike vedúce postavenie v kozme. Sám kontrolujete príslušné technológie a usilujete sa ovládnuť zásobovanie energiami. Máte obrovskú moc, chcete mi nahovoriť, že nesledujete vlastné ciele?“


  „Pozrite sa z okna,“ pokojne odvetil Julian. „Vidíte ten belasý klenot?“


  „Vidím.“


  „No a? Necnie sa vám za domovom?“


  Rogašov zaváhal. „Ja si z takýchto citov veľa nerobím.“


  „Nemusíte mi veriť, Oleg, ale keď budete mať tento výlet za sebou, bude z vás iný človek. Uvedomíte si, že naša planéta je malá krehká vianočná guľa pokrytá tenučkou vrstvou dýchateľného, zatiaľ ešte dýchateľného vzduchu. Bez hraníc a národných štátov, iba pevnina a moria a pár miliárd ľudí, ktorí sa o tú guľu musia podeliť, lebo inú nemajú. Z každého rozhodnutia, ktorého zámerom nie je udržateľnosť planéty, z každého prejavu agresie, či už pôjde o zdroje, alebo o náboženské predstavy, sa vám bude dvíhať žalúdok. Možno sa postavíte na vrchol niektorého krátera a budete plakať, možno si iba položíte pár otázok o zmysle toho všetkého, ale rozhodne vás to zmení. Pre toho, kto videl zemeguľu z vesmíru, zo vzdialenosti Mesiaca, niet cesty späť. Budete ju musieť milovať… Naozaj si myslíte, že by som pripustil, aby moje technológie niekto zneužil?“


  Rogašov chvíľu mlčal.


  „Nemyslím, že to chcete pripustiť,“ odvetil. „Skôr si kladiem otázku, či tomu môžete zabrániť.“


  „Môžem, ak získam čo najviac priateľov.“


  „Lenže vy ste majster sveta v získavaní nepriateľov! Viem, snívate o lige výnimočných ľudí, o veľmoci nezávislých investorov, lenže zároveň výrazne zasahujete do národných záujmov. To predsa nejde dohromady. Na jednej strane chcete moje peniaze, ruské peniaze, ale na druhej strane nechcete mať s Moskvou nič spoločné.“


  „A vaše peniaze sú ruské len preto, že vy ste Rus?“


  „Naši by boli rozhodne radšej, keby som investoval do ruského kozmického výskumu.“


  „Veľa zábavy. Dajte mi vedieť, keď vyviniete vlastný vesmírny výťah.“


  „Myslíte, že by sme to nedokázali?“


  „Tomu predsa sám neveríte! Patenty vlastním ja. A predsa musím uznať, že bez Ameriky by som sa nedostal tak ďaleko. Ona i ja sme na vesmírne letectvo vynaložili astronomické sumy. Lenže Rusko je na mizine. Putin si kedysi dávno založil mafiánsky štát na rope a plyne, o ktoré už nie je záujem. Hrali ste vabank a prehrali ste. Nezabúdajte, Oleg, že Orley Enterprises je desať ráz väčšie ako Rogamittal. Sme najväčší technologický koncern na svete, a predsa sa navzájom potrebujeme – ja i moji investori. Lenže vám by Moskva nedala nič. Keby ste sponzorovali chorľavé ruské vesmírne letectvo, bol by to možno vlastenecký čin, ale vaše peniaze by sa vyparili ako gáfor. Nevydržali by ste so mnou držať krok, váš štát by vás vyžmýkal do poslednej kvapky, no hmatateľné výsledky by to neprinieslo.“


  Teraz sa Rogašov odmlčal na dlhšie. Potom sa znova usmial.


  „Moskva by vám tak nezväzovala ruky ako Washington. Nemáte chuť zmeniť strany?“


  „Predpokladám, že túto otázku ste mi museli položiť.“


  „Požiadali ma, aby som preveril váš postoj v tejto veci.“


  „Po prvé, studená vojna sa skončila. Po druhé, Rusko si moju exkluzivitu nemôže dovoliť. A po tretie, ja nie som na nikoho strane. Je to odpoveď na vašu otázku?“


  „Tak sa opýtam inak. Boli by ste za istých podmienok ochotný predávať technológie aj do Ruska?“


  „Boli by ste ochotný vstúpiť do môjho projektu? Azda tu nie ste preto, že sa bojíte Moskvy.“


  Rogašov si pošúchal bradu.


  „Viete čo?“ odvetil. „Navrhujem, aby sme to odročili a venovali sa príjemnejším veciam.“


  Cháron bola dvadsaťosem metrov dlhá rúra s priemerom sedem metrov, rozdelená na tri segmenty, s pripojeným pristávacím modulom. Niečo ako lietajúci autobus so spacou časťou, veliteľským mostíkom, bistrom a salónom, ktorému tvorcovia nedopriali aerodynamický tvar, lebo nikdy nepríde do pokušenia preraziť atmosféru. Ani dizajn kapsle Apolla či pôvodne plánovaného nasledovníka raketoplánu Orion síce veľmi nezodpovedal predstavám rozmaznaných návštevníkov kín, ale oba mali aspoň chutne zaoblený noštek, ktorý sa pri vstupe do termosféry dočervena rozžeravil. Na rozdiel od nich mal Cháron šarm domáceho spotrebiča. Tona bielej a sivej hmoty, niekde hladký, inde vrúbkovaný, jedna časť naplnená palivom, druhá astronautmi a ozdobená veľkým písmenom O ako Orley Enterprises.


  „Pripraviť sa na brzdiaci manéver,“ ozval sa Blackov hlas z reproduktora.


  Vnútro raketoplánu bolo priestranné a jeho farby navrhovali psychológovia, no po dva a pol dni už pripomínal podmienky v ústave na výkon trestu. Obmedzený monotónny priestor vymazal čaro nezvyčajného a odrazil sa na debatách o stave planéty, neočakávaných kamarátstvach a otvorených prejavoch averzie. Skromní a charizmatickí Sušma a Mukeš Nairovci k sebe pritiahli solídne bytosti ako Evu Boreliusovú, Karlu Krampovú, Marca Edwardsa a Mimi Parkerovú. Viedli nezáväzné rozhovory, kým Parkerová nenadhodila otázku, či darvinizmus nie je iba slepou uličkou, do ktorej prírodné vedy vohnal arogantný ateizmus, a z ktorej ich môže dostať iba kreacionistický svetonázor. Život je predsa natoľko komplexný, že nemohol vzniknúť v nejakom praoceáne náhodou a tobôž pred štyrmi miliardami rokov. Krampová na to odvetila, že keď počuje takéto vyjadrenia, pochybuje o komplexnosti niektorých prítomných, čím vyvolala búrlivé reakcie. Parkerovej chytila stranu Aileen Donoghueová, ktorej bolo jedno, či ide o pár tisíc rokov menej alebo viac, ale rozhodne poprela akékoľvek príbuzenstvo druhov a vyhlásila, že všetky živé bytosti stvoril jedným dychom Boh. Krampová kontrovala, že Parkerovej pôvod v opiciach je očividný, navyše, ak v prvých dvoch kapitolách Mojžišovej knihy Starého zákona sa stvorenie človeka opisuje rôzne, takže ani vtedy nepanovala v tejto otázke jednota, a či je vôbec možné odvodzovať seriózne prírodovedné poznatky z jedinej historicky pochybnej knihy.


  Zatiaľ sa vytvorili zložité putá medzi Rebeccou Süovou, Momokou Omurovou, Olympiadou Rogašovovou a Mirandou Winterovou. Evelyn Chambersová nemala problém s nikým, azda až na Chucka Donoghuea, ktorý sa zveril Parkerovej, že Chambersová je podľa neho bezbožnica. Tá to však okamžite vytárala Olympiade a Amber Orleyovej a ony zasa Evelyn. Locatelli sa už vyliečil z vesmírnej choroby, šuchoril si perie a chrlil zábavné príbehy o plachetniciach a jachtách a o tom, ako vyhral Americký pohár, o láske k pretekárskemu športu, o bolidoch na solárny pohon, ako aj o možnosti extrahovať aj z komára toľko energie, že by ňou mohol zásobovať svet.


  „Každý organizmus, aj ľudský, je elektráreň,“ povedal. „A elektrárne vyrábajú teplo. Vy všetci ste len elektrárne, obyčajné prietokové ohrievače. Verte mi, ľudkovia, keby sa všetci ľudia na svete spojili do jednej obrovskej elektrárne, mohli by sme sa vykašľať na akési hélium-3.“


  „A čo duša?“ rozhorčene namietla Parkerová.


  „Čo tam po duši!“ Locatelli rozhodil rukami, vzniesol sa do výšky a udrel si hlavu. „Duša je softvér, milostivá. Mysliace mäso. Ale ubezpečujem vás, že keby duša existovala, ja prvý by som postavil duševnú elektráreň, chacha!“


  „Locatelli zasa perlil,“ Heidrun neskôr oznámila Walovi. „Vieš, čo vlastne si?“


  „A čo také, miláčik?“


  „Ohrievač. Tak poď sem, a láskavo ma zohrej.“


  Parkerová s Krampovou sa zmierili, Hanna zahral na gitare, prispel k hudobnému zjednoteniu prítomných a navyše získal nového fanúšika v osobe neprestajne fotografujúceho Locatelliho. O’Keefe si čítal scenáre. Všetci sa tvárili, že nevnímajú čoraz intenzívnejšiu zmes potu, intímnych pachov a mastných vlasov, proti ktorým boli bezmocné aj najsofistikovanejšie odorizačné systémy na palube. Let do vesmíru je nepochybne fascinujúci, len škoda, že v rakete nemožno otvoriť okno a vyvetrať. Chambersová uvažovala, ako sa problém pachov a pribúdajúcej podráždenosti rieši na dlhodobých misiách. Akýsi ruský kozmonaut predsa povedal, že keď do úzkej kabíny zatvoria dvoch chlapov a nechajú ich dva mesiace samých, môže dôjsť aj k vražde. Ale možno by ju niekto vzal na takú misiu. Len by to nesmeli byť individualisti či nebodaj skupina šibnutých superboháčov a prominentov. Napríklad pilot Peter Black pôsobí veľmi vyrovnane, ba až nudne. To je tímový hráč bez sklonov k extravagantnosti a alarmizmu.


  „Začať brzdiaci manéver.“


  Zo vzdialenosti 220 kilometrov bolo vidieť ešte polovicu Mesiaca aj so všetkými grandióznymi detailmi. Pre neveľký objem pôsobil tak guľato, akoby sa na ňom ani nedalo bezpečne pristáť. Nina Hedegaardová im pomáhala obliecť si tlakové kombinézy, ktorých súčasťou bolo aj vrecko na moč.


  „To je na neskôr, keď budeme pristávať,“ záhadne sa usmiala.


  „A prečo si myslíte, že nám pri pristavaní bude treba cikať?“ povýšenecky sa spýtala Momoka Omurová.


  „To si nemyslím, to je fyzika.“ Jamky v lícach Hedegaardovej sa prehĺbili. „Váš močový mechúr by sa pod vplyvom zvyšujúcej sa gravitácie mohol rozhodnúť, že sa vyprázdni nezávisle od vašej vôle. Chcete si premočiť tlakovú kombinézu?“


  Omurová sa pozrela dolu, akoby sa to už stalo.


  „Toto podujatie by malo mať trocha viac elegancie,“ vyhlásila a navliekla si všetko, čo bolo treba.


  Hedegaardová nahnala mesačných turistov cez spojovaciu komoru do pristávacieho modulu. Aj ten mal tvar kónického suda a bol vybavený štyrmi mocnými teleskopickými nohami. V porovnaní s obytným modulom tu bolo miesta asi ako v sardinkovej škatuľke. Väčšina prítomných sa dala pripútať so strnulým výrazom skúsených vesmírnych letcov, veď len pred dva a pol dňom sedeli takto natlačení a pripútaní a čakali, kým ich raketoplán zo štartovacej dráhy na OSS impozantnou ohnivou explóziou vystrelí do vesmíru. Nič také sa však nestalo, raketa sa pohla pomaly, akoby sa iba chcela nepozorovane vzdialiť. Až v istej vzdialenosti od vesmírneho mesta Black zapálil hnacie dýzy, zrýchlil na maximum, vypol pohonné jednotky, a raketa sa nehlučne rútila v ústrety zjazvenému cieľu.


  S pokojom je nateraz koniec, a všetkým odľahlo. Konečne sú v cieli.


  Opäť ich to nasilu vtislo do sedadiel, kým Black vo výške 70 kilometrov od Mesiaca nespomalil rýchlosť rakety na 5 600 kilometrov za hodinu, otočil ju o stoosemdesiat stupňov a stabilizoval ju na orbite. Pod nimi sa tiahli krátery, pohoria a sivé prašné roviny. Aj teraz prenášali kamery všetko, čo sa dialo vonku, na trojdimenzionálne monitory. Čestný okruh okolo satelitu trval dve hodiny a Nina Hedegaardová sa im usilovala poskytnúť čo najpodrobnejší výklad o osobitostiach a pozoruhodnostiach cudzieho sveta.


  „Z prípravného tréningu už viete, že deň na Mesiaci trvá o niečo dlhšie ako na Zemi,“ štebotala škandinávsky podfarbenou angličtinou. „Presnejšie, štrnásť pozemských dní, osemnásť hodín a dvadsaťdva minút a rovnako dlho trvá lunárna noc. Hranica svetla a tieňa sa nazýva terminátor. Posúva sa mimoriadne pomaly, nemusíte sa teda obávať, že by vás na prechádzke prekvapila tma. Ale keď sa zotmie, tak je tma tmúca. Terminátor je ostrá hranica medzi svetlom a tieňom, súmrak tu nebýva. Zaujímavé úkazy v poludňajšej žiare strácajú pôvab, preto budeme najzaujímavejšie miesta navštevovať za lunárneho rána alebo večera, kým sú tiene dlhé.“


  Pod sebou zbadali ďalší impozantný kráter, za ktorým nasledovala bizarne rozoklaná krajina.


  „To sú mesačné Apeniny,“ vysvetlila Hedegaardová. „Celé územie je pokryté brázdami, takzvanými rimami. Astronómovia ich v minulosti považovali za dopravné cesty Selenitov. Fantastická krajina! Tamto široké údolie, čo sa vinie nahor, je Rima Hadley a vedie cez Močiar hniloby, čo je pomerne zavádzajúci názov, pretože to nie je močiar a údolie nie je hnilé. Ale na Mesiaci je to tak, sú tu moria, čo moriami nie sú a podobne. Vidíte tie dva vrchy vedľa rimy? To je Mons Hadley a pod ním Mens Hadley Delta. Iste ste ich videli na snímkach s roverom v popredí. Neďaleko pristálo Apollo 15. Ešte stále je tam podvozok pristávacieho modulu a nejaké ďalšie veci, čo tam nechali astronauti.“


  „A čo také tam nechali?“ Nairovi zasvietili oči.


  „Hovno,“ zamrmlal Locatelli.


  „Prečo ste taký defetisticky?“


  „Veď nie som. Ale hovná tam zanechali. To je predsa jasné, ako inak by to mohlo byť? Ak je tam podvozok, niekde naokolo sa povaľujú aj ľudské hovná, to mi môžete veriť.“


  Nair prikyvoval, akoby ho ešte aj to fascinovalo. Raketa plynulo obletela ešte niekoľko brázd, vrchov a kráterov a napokon aj pobrežie Mora pokoja. Hedegaardová ukázala na malý kráter pomenovaný podľa Moltkeho, známy rozsiahlymi jaskynnými systémami, ktoré v dávnych dobách vytvorila tečúca láva.


  „Podobné systémy našli v stenách a na náhorných plošinách krátera Peary na severnom póle, kde je zriadená americká lunárna základňa. Moltkeho si prezrieme, keď sa bude zvečerievať a terminátor bude uprostred krátera. Uvidíte jedinečnú scenériu! A potom, samozrejme, múzeum, prírodné nič extra, ale to je povinná jazda, lebo…“


  „Môžem hádať?“ Ögi jej skočil do reči. „Apollo 11.“


  „Správne,“ rozžiarila sa Hedegaardová. „Treba si uvedomiť, že misie Apollo boli odkázané na úzky pás rovníka. Vtedy si nemohli hľadať atraktívne miesta na pristátie, podstatné bolo položiť ľudskú nohu na povrch Mesiaca. Pravdaže, dnes má múzeum skôr symbolickú hodnotu. Všade naokolo nachádzame stopy po neskorších návštevách, aj v oveľa zaujímavejších lokalitách, ale odtlačok Armstrongových stupaji nájdeme len tu.“


  Let viedol popod Mare Crisium, podľa Hedegaardovej najtmavšie zo všetkých mesačných morí, v ktorom bola nameraná najsilnejšia gravitácia na celom Mesiaci. Chvíľu bolo vidieť iba divokú rozoklanú krajinu a predlžujúce sa tiene, ktoré sa zlovestne vylievali do údolí a rovín, vytvárali rozsiahle mláky a plnili krátery, až kým v slnečnom svetle neostali iba najvyššie položené okraje. Chambersovú striaslo pri predstave, že sa bude musieť prechádzať v tej nekonečnej tme, no potom zmizli aj posledné svietiace ostrovčeky a monitory zahalila enigmatická čerň, vsiakla do tepien a mozgových závitov a pohltila pokoj duše.


  “The dark side of the moon,“ vzdychol si Walo Ögi. „Pozná to ešte niekto? Pink Floyd, super album.“


  Lynn sa počas celého letu cítila pomerne stabilizovaná, no teraz mala pocit, že sa ocitla vo svojom najhlbšom bode. Opäť akoby z nej vysali poslednú kvapku životného elánu. Zo zadnej strany Mesiaca nebolo vidieť Zem a v tejto chvíli, žiaľ, ani Slnko. Ak jestvuje peklo, pomyslela si, tak nie je horúce a ohnivé, ale studené a nihilistický čierne. Vedela si ho predstaviť aj bez diablov a démonov, mučiarní, hraníc a pariacich sa kotlov. Peklo je neprítomnosť dôverne známeho vnútorného i vonkajšieho sveta, koniec všetkých citov. Je ako úplná slepota, odumretie poslednej kvapky nádeje, utonutie v strachu.


  Nadýchnuť sa, ucítiť vlastné telo.


  Musí sa pohnúť, musí odtiaľto vyjsť, prebehnúť sa. Iba ten, čo beží, môže rozpáliť vyhasnutú hviezdu vo svojom vnútri. Bola však pevne pripútaná a Cháron sa rútil tmou. Čo to vravel Ögi? The dark side of the moon. Kto, dočerta, je Pink Floyd? Čo to tá Hedegaardová tára. Prečo konečne nezavrie ústa? Niekto by jej mal zakrútiť krkom a vytrhnúť jazyk.


  „Odvrátená strana ešte neznamená tmavá,“ zašepkala. „Ibaže Mesiac sa k Zemi obracia vždy tou istou stranou.“


  Tim sa k nej obrátil.


  „Vravela si niečo?“


  „Že Mesiac je k Zemi obrátený vždy tou istou stranou. Odvrátenú stranu nevidíme, ale je rovnako osvetlená ako predná.“ Vyrážala slová ako bez dychu. „Zadná strana nie je tmavá. Nemusí byť tmavá. Mesiac sa k Zemi obracia vždy tou istou…“


  „Bojíš sa, Lynn?“


  Ustarostený Tim. Lano, ktorého sa môže chytiť.


  „Hlúposť.“ Nasala vzduch do pľúc. „Toto som absolvovala už tri razy. Niet sa čoho báť. Onedlho sa ocitneme vo svetle.“


  „… vás ubezpečiť, že o nič neprídete,“ hovorila práve Hedegaardová. „Predná strana je oveľa zaujímavejšia. Napríklad na odvrátenej strane nie sú takmer nijaké moria. Je posiata krátermi, pomerne jednotvárna, no na druhej strane je to ideálne miesto na inštalovanie vesmírneho teleskopu.“


  „Prečo?“ spýtal sa Hanna.


  „Pretože Zem je pre Mesiac tým, čím je Mesiac pre Zem – lampiónom, ktorý osvetľuje povrch. Ešte aj za lunárnej polnoci je povrch zahalený do skúpeho zvyškového svetla zo Zeme. Naproti tomu odvrátená strana, ako vidíte, je v noci rovnako čierna ako celý vesmír. Pohľad na hviezdy neoslabuje žiarenie Slnka ani Zeme. Astronómovia by si tu veľmi radi zriadili observatórium, zatiaľ sa však musia uspokojiť s teleskopom na severnom póle. Je to kompromis. Slnko je nízko a môžu pozorovať odvrátenú stranu oblohy.“


  Lynn chytila Tima za ruku a stisla mu ju. Myšlienky jej krúžili okolo Mesiaca a deštrukcie.


  „Neviem, ako sa cítiš,“ zašepkal. „Ale podľa mňa je táto čerň dosť depresívna.“


  Ach, môj múdry Tim! Hrá sa na spojenca.


  „Aj podľa mňa,“ vďačne odvetila.


  „Asi je to normálne, nie?“


  „Už to nebude dlho trvať.“


  „A kedy sa dostaneme späť na svetlo?“ v rovnakej chvíli sa spýtala Winterová.


  „Ešte hodinku,“ zašušlala Hedegaardová. Š vyslovovala afektovane ako malé decko. Julianova trápna, bezvýznamná bábika. Dôverný stisk Timovej ruky však spôsobil, že sa Lynn uvoľnila, a zrazu si uvedomila, že Dánka je vlastne celkom milá. Prečo na ňu reagujem tak prudko a agresívne, pomyslela si. Čo sa to so mnou deje?


  Čo sa to len so mnou deje?


  Keď povrch Mesiaca stmavol a nebolo nič vidieť, vonkajšie kamery Chárona začali prenášať dovnútra zábery hviezdnej oblohy a O’Keefe pocítil nečakaný záchvev dôvernosti. Ešte na OSS by sa najradšej vrátil na Zem. Ale teraz ho premkla vágna túžba po diaľkach. Azda preto, že myriady svetiel sa trocha ponášali na vzdialené osvetlené domy a ulice, že vodný živočích človek bol prapôvodné dieťaťom vesmíru zloženým z jeho elementov. Znervózňovala ho rozporuplnosť vlastných pocitov, cítil sa ako decko, čo chce ísť do náručia vždy tomu, kto ho práve nekolíše. Usiloval sa potlačiť myšlienky, no napokon celú hodinu rozmýšľal, čo vlastne chce a kam patrí.


  Pohľadom zablúdil k Heidrun. Sedela dva rady pred ním a počúvala, čo jej Ögi pošepky rozpráva. O’Keefe pokrčil nosom a zadíval sa na monitor pred sebou. Obraz sa zmenil. V prvom momente nevedel, čo tie svetlé škvrny znamenajú, no potom pochopil, že sa díva na Slnkom ožiarené vrcholky, ktoré sa už dvíhajú z tieňa. V Chárone bolo počuť výdych úľavy – znova smerujú do svetla, k severnému pólu.


  „Teraz odpojíme pristávací modul,“ povedal Black. „Materská loď ostane na orbite, kým sa na ňu o týždeň nevrátime. Nina vám pomôže nasadiť si helmy. Neviem, či to cítite, ale ešte stále letíme päťkrát rýchlejšie ako zvuk, a preto sa, prosím, pripravte na prudké brzdenie.“


  „Hej, Momoka,“ zašepkal O’Keefe. Japonka k nemu pomaly obrátila hlavu. „Čo sa deje?“


  „Si v poriadku?“


  „Jasné.“


  O’Keefe sa uškrnul. „Tak sa teraz nepokakaj.“


  Locatelli sa nahlas zachrípnuto zasmial. Momoka ho ani nestačila okríknuť, už tam bola Hedegaardová a nasadila jej helmu. O niekoľko minút už mali všetci na hlavách veľké gule a počuli syčanie, ktoré sprevádzalo zatváranie spojovacieho príklopu medzi materskou loďou a pristávacím modulom, a napokon sa ozvalo duté čľupnutie. Pristávací modul sa oddelil a pomaly sa vznášal preč od rakety. Ohlasované prudké brzdenie zatiaľ nebolo cítiť. Charakter krajiny sa znova zmenil, tiene sa predĺžili, čo znamenalo, že sa približujú k pólu. Lávové polia striedali krátery a horské chrbty. O’Keefovi sa zamarilo, že v diaľke zazrel nad horizontom kúdol prachu, a vzápätí pocítil silný tlak, ktorý už poznal, priam ničivý útok na hrudník a pľúca, ibaže motory teraz revali podstatne hlasnejšie než pred dvoma hodinami. Znepokojene si položil otázku, či nastali nejaké problémy, no potom si uvedomil, že doteraz počuli vždy len vzdialené motory obytného modulu. Teraz sa pristávací modul po prvý raz pohybuje iba vlastným pohonom, a ten sa nachádza priamo pod nimi.


  Black nám poriadne podkúril pod zadkom, pomyslel si.


  Pristávací modul neprestával spomaľovať pekelným protiťahom, no rýchlosť, ktorou sa rútil na povrch Mesiaca, bola ešte stále obrovská. Číslice na displeji monitora odpočítavali kilometre. Čo sa to deje? Ak ihneď nespomalia, vyrazia do povrchu Mesiaca ďalší kráter. Spomenul si na Julianov výklad o premene kinetickej energie na tepelnú, pocítil zvieranie v hrudníku a usiloval sa sústrediť na monitor. Chveje sa mu zrak? Čo im to hovorili na prípravnom kurze? Človek, ktorý nevie ovládať zrak, vraj nemôže byť kozmonautom, lebo chvenie zreníc vytvára rozmazaný obraz. Zrenice musia byť pevne fixované na palubné prístroje, podstatné však je, aby boli fixované správne! Kto vidí dvojmo, nemôže v pravej chvíli stisnúť správne tlačidlo.


  Čo ak sa Blackovi chvejú zrenice?


  Vzápätí sa zahanbil a nahneval sám na seba. Ako môže byť taký hlúpy? V centrifúge trenažéra, pri štarte výťahu i pri brzdiacom manévri na lunárnej orbite na nich predsa pôsobila väčšia tiaž. V porovnaní s tým je pristávanie hračka. Namiesto toho, aby zachoval pokoj, zmocňovala sa ho akási elektrizujúca nervozita a musel si priznať, že skrátený dych mu nespôsobuje tlak, ale strach, že sa v plnej rýchlosti rozbijú na márne kúsky.


  Ešte päť kilometrov, ešte štyri.


  Druhý displej neomylne ukazoval, že rýchlosť klesá a O’Keefe si vydýchol. Zbytočne sa strachoval. Ešte tri kilometre, a dosadnú. Na monitore sa objavil horský masív s náhornou plošinou a svetlá ohraničujúce pristávaciu plochu. V skalnom útese sa krčili potrubia a kupoly ako pancierové chrobáky striehnuce na korisť, v šikmom slnečnom svetle sa ligotali solárne panely, stožiare a antény a na jednom z okolitých pahorkov sa týčila nadstavba v tvare suda. Vo väčšej vzdialenosti bolo vidieť otvorené priestranstvo so svahom, po ktorom sa plazili obrovské stroje, čosi ako povrchový lom. Obydlia s vesmírnym prístavom spájali koľajové systémy, ktoré vyúsťovali na akejsi plošine, na nej sa skrížili a veľkým oblúkom sa vzďaľovali. O’Keefe videl schodiská, zdvižné pódiá a manipulačné ramená, čo naznačovalo, že ide o prekladisko, a niečo biele sa viezlo po ulici a smerovalo k mostíku, čosi na vysokých a širokých kolesách, nedalo sa rozoznať, či je to riadené, alebo ide o robota. Cháron sa otriasol a klesal. Na okamih sa objavila scenéria obrovských veží, medzi ktorými stáli veľké nemotorné lietajúce stroje, cisterny a kontajnery, vyzeralo to veľmi zvláštne. Nejaké čudo pripomínajúce modlivku na kolesách sa preháňalo po letiskovej ploche, ktorej skutočné rozmery sa ukázali až teraz – tri-štyri futbalové ihriská – obslužné plochy i budovy sa ukrývali za ochranným valom, a potom pristávací modul opatrne a elegantne dosadol na určené miesto, sotva badateľne sa pohojdal a zastal.


  O’Keefa niečo jemne potiahlo. V prvom okamihu to nevedel zaradiť, no vzápätí pochopil, čo to bolo! Predsa gravitácia! Ak neberieme do úvahy zrýchľovací a brzdiaci manéver, tak sa po prvý raz od štartu na ostrove de las Estrellas nenachádzal v beztiažovom stave. Opäť má hmotnosť, i keď len šestinovú v porovnaní s tou pozemskou, a predsa je to úžasný pocit, keď človek niečo váži, je to ako vykúpenie po tých dňoch vznášania! Hasta la vista, Miranda, pomyslel si, už si skončila s akrobaciou. Skončila si s premetmi a štuchancami. Mohutná vlna hluku v jeho zvukovode sa náhle upokojila, bol to iba synaptický otras, pretože motory boli dávno vypnuté, ibaže tomu ešte nemohol uveriť.


  „Dámy a páni,“ ozval sa trocha pateticky Black. „Dovoľte, aby som vám zablahoželal! Dokázali ste to! S Ninou vám teraz pomôžeme založiť si systémy zabezpečenia životných podmienok, ukážeme vám, ako si nastaviť kyslík, chladenie a tlak a ako si aktivovať vysielačku. Potom sa podrobíte tlakovým skúškam: niektorí ich už poznajú z výletov do exteriéru na OSS, ale nemáte sa čoho obávať. Každý krok, ktorý urobíte, máme pod kontrolou. Keď ukončíme testy, vyčerpám vzduch z kabíny a určíme si poradie, v ktorom budete vystupovať. Dúfam, že ak vystúpim prvý, nebudete to chápať ako nezdvorilosť. Robím to len preto, aby som zvečnil vaše hrdinstvo – budem vás totiž pri vystupovaní z Chárona filmovať a zachytím pritom aj váš hlas. Je to jasné? Vitajte na Mesiaci!“


  Na Mesiaci.


  Pristáli na Mesiaci.


  Naozaj pristáli na tom poondiatom, tučnom Mesiaci. Šestinová gravitácia jemne ako nežná milenka ťahala O’Keefa dolu – končatiny, hlavu, vnútorné orgány a telesné tekutiny, ach jaj, tekutiny, ťahala, ťahala, až ich z neho vytiahla a kým stačil zovrieť zvierač, bolo to vonku. Teplá tekutina veselo stiekla do pripraveného vrecúška, fontánka radosti, oslava gravitácie, darček na uvítanie pre toho sivého čudáka plného kráterov, ktorého povrch teraz budú týždeň obývať. Ukradomky sa pozrel na Momoku Omurovú, akoby čakal, že sa obzrie, pozrie mu do očí a bude vedieť, že sa to stalo.


  Potom pokrčil ramenami. Kto sa môže pochváliť, že si na inej planéte nacikal do nohavíc. Na svete sú aj horšie veci.


  ZÁKLADŇA PEARY, SEVERNÝ PÓL


  Zanechávať nezmazateľné odtlačky je dávnym privilégiom pionierov, naopak, správcovské nátury majú oveľa komfortnejšie možnosti. Už poznajú riziká a nevystavujú sa im. Zoznámili sa s prírodnými úkazmi, apetítom a výzbrojou miestnej fauny a flóry, vedia reagovať na vzdor pôvodného obyvateľstva. Za všetky poznatky vďačia horúčkovitej, potenciálne samovražednej zvedavosti objaviteľov, ktorí nemôžu a nechcú žiť svoj život inak než na hrane medzi víťazstvom a smrťou. Antropológovia sú presvedčení, že už predchodcovia druhu Homo erectus sa delili na väčšinovú skupinu správcov a malú skupinku tých, čo nevedeli obsedieť. Boli vybavení špeciálnym génom, známym ako Kolumbov gén, novelty-seeking-gene alebo jednoducho gén D4DR, ktorý je zodpovedný za nadpriemernú ochotu prekračovať hranice známeho a riskovať. Na kultivovanie dobytých území sa hŕstka dobrodruhov, prirodzene, veľmi nehodila. Oni radšej pokračovali v objavovaní bielych miest na mapách, nechávali sa dohrýzť neznámymi druhmi zvierat a vytvárali podmienky na to, aby sa za nimi mohli vypraviť ich konzervatívnejšie založení súkmeňovci. Veční pionieri, ktorí by za odtlačok stupaje v dosiaľ neznámej pôde dali čokoľvek. Správcovské povahy, naopak, mali sklony premieňať íly, močiare, piesky, štrky, bahno a vôbec všetky nedotknuté amorfné materiály na rovnú zem, a preto ani Evelyn Chambersová, keď s neskonalým rešpektom vystúpila z Chárona a vkročila na povrch Mesiaca, nezanechala odtlačok, ale pocítila pod nohami solídny betón.


  Na okamih ju premkol pocit sklamania. Aj ostatní sa pozerali na vlastné nohy, akoby bol výstup na Mesiac automaticky spojený s odtlačkami v regolite.


  „Nebojte sa, ešte zanecháte dosť odtlačkov,“ z reproduktorov v helmách zaznel Julianov hlas.


  Niektorí sa zasmiali. Okamih nesplneného očakávania vzápätí vystriedalo obrovské prekvapenie. Evelyn váhavo vykročila, mierne sa odrazila a silou lýtkového svalstva sa vzniesla do výšky jedného metra.


  To je neuveriteľné! Fantastické!


  Po piatich dňoch v beztiažovom stave opäť pocítila vlastnú hmotnosť, ale súčasne akoby nijakú nemala. Akoby jej niečo dodalo nadprirodzené sily. Všetci naokolo tiež divoko poskakovali. Black sa s kamerou prechádzal medzi nimi a všetko snímal.


  „A kde je americká vlajka?“ zahrmel Donoghue. „Chcem ju zabodnúť do zeme!“


  „Ale to ste zmeškali 56 rokov,“ zasmial sa Ögi. „Čo tak švajčiarska vlajka…“


  „Imperialisti,“ vzdychla si Heidrun.


  „Bez šancí,“ povedal Julian. „Dnes by ste tie vlajky museli do zeme nastreliť.“


  „Aha, pozrite sa,“ zvolala Rebecca Süová.


  Jej plná postava sa vzniesla nad hlavy ostatných a mávala rukami ako veterný mlyn. Teda, ak to vôbec bola Süová, lebo spoľahlivo sa to zistiť nedalo. Cez zrkadlové priezory bolo ťažké rozpoznať tváre, totožnosť prezrádzala iba nálepka na skafandri.


  „Len do toho,“ smial sa Julian. „Nebojte sa!“


  Chambersová sa rozbehla, predviedla pár nešikovných výskokov, opäť sa vzniesla do výšky, samopašne sa otočila okolo vlastnej osi, stratila rovnováhu a ako v spomalenom filme klesla na zem. Po takomto mäkkom pristátí sa nezdržala smiechu. Uveličená ostala sedieť a kochala sa nadprirodzeným predstavením: vznešená spoločnosť sa v okamihu zmenila na triedu nezbedných deciek, čo sa nezmestia do kože. Potom sa bez najmenšej námahy postavila.


  „Výborné,“ pochvaľoval si Julian, „skvelé, to je hotové Labutie jazero! Je mi ľúto, ale teraz musíme baletný tréning prerušiť. Odchádzame do hotela, takže, prosím, venujte pozornosť tomu, čo vám budú hovoriť Nina a Peter.“


  Chvíľu to vyzeralo, že nikto nemá zapnutý príjem. Schádzali sa neochotne, ako keď deti v zápale hry zavolajú obedovať. Keď sa konečne upokojili a zhromaždili okolo sprievodcov, pôsobili ako tajné bratstvo hľadačov grálu s lietajúcimi zámkami v pozadí. Chambersová sa rozhliadla. Zo základne nebolo vidieť takmer nič okrem plošiny železničnej stanice na pätnásťmetrových pilieroch, ktorá siahala až po pristávaciu plochu. Ku koľajam viedli kovové schody a otvorený výťah, naokolo sa ježili guľovité cisterny. Na kraji plošiny čupeli dva manipulátory ako nejaké prehistorické vtáky a pod nimi pracovali veľké vozidlá s článkovitými chápadlami a veľkými vyklápacími plošinami. Chambersovej zišlo na um, že asi preberajú náklad od manipulátorov alebo im ho podávajú podľa toho, či sa tovar priváža alebo nakladá.


  Usilovala sa pokojnejšie dýchať. Stiesnený priestor v pristávacom module už bol neznesiteľný. Minulú noc sa jej prisnil strašný sen – temné sily gigantickým otváračom na konzervy otvorili Cháron a všetkých pasažierov vystavili vákuu, lenže to nebolo ozajstné vákuum, ale tlupa kreatúr podobných človeku, ktoré na nich civeli, a ona bola úplne nahá! Jasné, že je to nezmysel, ale aj tak! Päta Mirandy Winterovej jej zanechala na boku žiarivo modrý odtlačok, mala toho po krk! Keď teraz videla v diaľke letiskovej plochy čnieť raketu do výšky, bola prekvapená, aká je v skutočnosti veľká. Impozantná veža na mohutných teleskopických nohách, niečo ako malý mrakodrap. Naokolo bolo vidieť aj ďalšie rakety, niektoré mali otvorené príklopy a prázdne vnútro, zrejme boli pripravené na nakládku tovaru. Tie menšie s pavúčími nohami civeli sklenenými očami do diaľky a Chambersovej zišlo na um, že by sa jej zišiel sprej proti hmyzu.


  „Ospravedlňte, prosím, obyvateľov základne, že vás neprišli osobne privítať,“ povedal Black. „Ale na Mesiaci sa chodí von, len keď je to bezpodmienečne nutné. Oni tu na rozdiel od vás strávia šesť mesiacov. Týždeň kozmického žiarenia vám nemôže uškodiť, ak sa, pravda nedostanete nechránení do slnečnej búrky. Ale dlhodobé pobyty patria do inej kategórie. Prehliadku základne máme na programe až v posledný deň pobytu, a preto tu dnes nemáme uvítací výbor.“


  Zrazu sa jedno z robotických vozidiel dalo ako mávnutím čarovného prútika do pohybu, zamierilo k Cháronovi a začalo z neho vyberať veľké biele kontajnery.


  „Vaša batožina,“ vysvetlila Hedegaardová, „by bola vystavená vákuu. Ale nemusíte mať obavy, kontajnery sú natlakované, v opačnom prípade by sa pleťový krém mohol premeniť na príšeru, ktorá vám zožerie všetky tričká. Poďte, prosím.“


  Chambersová mala pocit, že kráča pod vodou, ibaže necítiť tlak. Znepokojene si uvedomila, že tu neváži 66 kilogramov, ale iba jedenásť. S ľahkosťou dievčatka, nadpozemskou silou a pocitom detinskej blaženosti kráčala za Blackom k výťahu, doskackala do priestrannej klietky, a keď sa vyviezli nad okraj ochranných valov a vystúpili na plošinu stanice, uvidela obydlia základne. Nahor tu viedlo niekoľko koľajníc. Čakal na nich osvetlený prázdny vagón, podobný pozemnej lanovke, len výrazne aerodynamicky tvarovaný, a tým aj trocha staromódny. Načo. Veď tu nemusí prekonávať odpor vzduchu. Tu predsa vzduch vôbec nie je.


  Zadívala sa do diaľky.


  Zaplavili ju dojmy. Z výšky dovidela ďaleko. Naokolo bola pahorkatina. Vrchy a horské chrbty, zárezy dlhých tieňov. Krátery ako nádrže plné čierneho atramentu. Nízko stojace biele kĺzavé slnko osvetľovalo kontúry horizontu a krajina pôsobila ako kulisa. Svetlo nezmäkčené oparom ani atmosférou spôsobovalo, že všetko malo ostro ohraničené obrysy a bez ohľadu na skutočnú vzdialenosť sa zdalo blízko na dotyk. Koľaje vláčika sa na opačnej strane letiskovej plochy stáčali do tmavého údolia, vďaka vysokým pilierom chvíľu odolávali temnote, no potom sa ponorili do úplnej tmy.


  „Nachádzame sa sotva pätnásť kilometrov od geografického severného pólu Mesiaca,“ povedal Black, „na náhornej plošine na severozápadnom okraji krátera Peary a na hranici so susedným kráterom Hermite. Volá sa to tu Hory večného svetla. Vedel by niekto povedať, prečo?“


  „Radšej im to vysvetli, Peter,“ odvetil Julian.


  „Tak teda, keď sa začiatkom deväťdesiatych rokov zistilo, že na póloch sú okraje a vrcholy kráterov nepretržite vystavené Slnku, ľudia sa o ne začali väčšmi zaujímať. Zriadenie obývanej mesačnej základne si vyžadovalo zásobovanie energiami, ale jadrové reaktory sem nechceli dávať. Na Zemi sa zdvihla vlna protestov, lebo ľudia sa báli, že by sa raketa naložená jadrom mohla zrútiť a zasiahnuť obývané územie. V tých časoch bolo ešte hélium-3 veľmi neistou záležitosťou, preto sa využitie slnečnej energie javilo schodnejším. Jediný problém bol v tom, že slnečný kolektor je síce výborná vec, ale v noci je nepoužiteľný. Na pár hodín by pomohli aj batérie, lenže mesačná noc trvá 14 dní. A vtedy sa pozornosť sústredila na póly. Výdatnosť svetla je tu síce o čosi menšia ako na rovníku, pretože slnečné lúče dopadajú extrémne šikmo, zato je však k dispozícii nepretržite. Keď sa pozriete na vyvýšené miesta, uvidíte celé polia kolektorov, ktorých poloha sa neprestajne prispôsobuje podľa uhla dopadu slnečných lúčov.“


  Black sa odmlčal a čakal, kým sa vynadívajú na svahy plné kolektorov.


  „Ani póly však nemajú ideálne podmienky. Dopad slnečných lúčov je extrémne šikmý, je to trocha ďaleko a aj lunárny teleskop by na odvrátenej strane poskytoval podstatne zaujímavejšie pohľady. Niektorí kritici navyše namietajú, že keď začínali základňu stavať, využitie hélia3 už bolo na dosah, takže by bolo lepšie vykašľať sa na staré projekty, postaviť ju tam, kde pôvodne chceli a pripojiť ju na termojadrový reaktor. Naozaj je trocha paradoxné, že hélium-3 sa nevyužíva akurát na Mesiaci, no základňu napokon postavili podľa pôvodného projektu. Existuje totiž iný dôvod, ktorý hovorí jednoznačne v prospech pólu, a tým je teplota. Na tunajšie pomery je v týchto končinách veľmi mierna, konštantných 40 až 60 stupňov na slnku, kým na rovníku okolo poludnia dosahuje vyše 100 stupňov. V noci klesajú teploty na mínus 180 stupňov. Takým výkyvom by trvalo neodolal nijaký stavebný materiál, ustavičné rozpínanie a sťahovanie by po čase spôsobilo jeho krehkosť a lámavosť. A potom je tu ešte jeden aspekt: Ak tu slnko kĺže nad horizontom tak nízko, nemali by tu byť aj oblasti, kam sa ešte nikdy nedostalo? Ak áno, potom by sa tam azda dalo nájsť aj to, čo by sa podľa správnosti na Mesiaci nemalo nachádzať: voda.“


  „A prečo by sa tu nemala nachádzať?“ zaujímala sa Winterová. „Prečo by tu nemohla byť aspoň nejaká riečka alebo jazierko?“


  „Pretože by sa na slnku okamžite vyparila a unikla by do otvoreného priestoru. Gravitácia Mesiaca nie je dosť veľká, aby mohla viazať plyny, preto nemá Mesiac ani atmosféru. Nájsť zmrznutú vodu by bolo reálne len vo večnej tme, aj to iba naviazanú na molekuly mesačného prachu a dopravenú z meteoritov. Existenciu takýchto permanentne zatienených hlbín sa podarilo rýchlo preukázať, ide napríklad o výtlky na dne krátera Peary, teda tu za rohom. A naozaj, zdá sa, že merania potvrdili výskyt vody, čo by mimoriadne uľahčilo výstavbu komplexnej infraštruktúry. Alternatívou by bolo dopravovať vodu zo Zeme, čo by však vzhľadom na náklady bolo totálne nezmyselné.“


  „A našli teda vodu?“ spýtal sa Rogašov.


  „Zatiaľ nie. Našli síce veľké množstvá vodíka, no vodu nie. A napriek tomu tu základňu postavili, pretože doprava vody zo Zeme je dnes vďaka výťahu oveľa jednoduchšia a lacnejšia, než sa predpokladalo. Voda sa dopravuje na OSS v cisternách a odtiaľ už hmotnosť aj tak nie je podstatná. Ale stopy vody, samozrejme, naďalej usilovne hľadajú. Navyše…“ Black ukázal na sudovitý útvar v diaľke, „… sme teraz začali stavať aj malý rezervný reaktor na hélium-3, pretože spotreba energie ustavične stúpa.“


  „Nuž, ak mám povedať pravdu,“ zahundrala Momoka Omurová, „mesačnú základňu som si predstavovala trocha impozantnejšie.“


  „Podľa mňa vyzerá veľmi impozantne,“ odvetil Hanna.


  „Aj podľa mňa,“ zvolala Winterová.


  „Rozhodne,“ so smiechom sa pridal Nair. „Ešte stále nemôžem uveriť, že som na Mesiaci, a že tu žijú ľudia! To je fantastické.“


  „Počkajte, kým uvidíte Gaiu,“ tajomne povedala Lynn. „Myslím, že sa vám ani nebude chcieť odísť.“


  „Ak bude vyzerať ako tá kopa šrotu tu dolu, tak budem chcieť odísť hneď a zaraz,“ odvrkla Omurová.


  „Zlatko,“ Locatelliho tón bol ostrejší než inokedy. „Urážaš hostiteľov!“


  „Prečo? Veď som iba…“


  „Vieš čo, radšej drž jazyk za zubami.“


  „No dovoľ? Čo sa staráš?“


  „Hotel sa ti bude páčiť, Momoka,“ skočila im do reči Lynn. „Som o tom presvedčená. Ubezpečujem ťa, že nevyzerá ako mesačná základňa.“


  Chambersová sa uškrnula. Z takýchto drobných roztržiek mala profesionálny pôžitok, navyše Locatelli a jeho japonská múza až dosiaľ predvádzali dokonalý súlad a spoločne urážali ostatných. Plánuje pozvať Locatelliho do niektorej zo svojich najbližších relácií na tému Vojna mesiášov s podtitulom Krach ropného priemyslu a jeho vplyv na mocenské boje medzi distribútormi alternatívnych energií. Možno sa jej tam podarí prepašovať aj nejakú otázočku na súkromie.


  Vo výbornej nálade nasledovala Blacka.


  LUNÁRNY EXPRES


  Do súpravy sa nastupovalo cez tlakovú komoru, kde si všetci zložili helmy a ochranné panciere. Vzduch mal príjemnú teplotu a rozmerné sedadlá poskytovali dosť priestoru aj pre vyššie hmotnostné kategórie, ako s povzdychom skonštatovala Rebecca Süová. Povedala to Amber Orleyovej, s ktorou zatiaľ Chambersová takmer neprehovorila. Pritom Amber bola ku každému veľmi milá a aj Julianov syn sa napriek počiatočnej zdržanlivosti prejavoval celkom priateľsky, hoci starosti o sestru nevedel skryť. Obom to očividne šlo na nervy, navyše sa zdalo, že tým trpí aj vzťah medzi otcom a synom. Chambersovej neunikol jediný detail. Bola presvedčená, že Lynn ten záchvat vesmírnej choroby v Picarde iba predstierala. Niečo s ňou nie je v poriadku a ona na to príde.


  Mukeš Nair okupoval Tima a ubezpečoval ho, že sa veľmi teší zo života, a preto sa Evelyn posadila vedľa Amber.


  „Ale možno by ste si radšej sadli vedľa manžela…“


  „Ale kdeže,“ Amber sa pomkla bližšie. „Sme na Mesiaci, nie je to bomba?“


  „Je to obrovská bomba!“ potvrdila Chambersová.


  „Počkajte, keď uvidíte hotel!“ Amber dramaticky zagúľala očami.


  „Vy ste ho videli? Veď dosiaľ to držali v úplnej tajnosti. Nijaké fotky, nijaké filmy…“


  „Príbuzenstvo má občas aj svoje výhody. Lynn nám ukázala projekty.“


  „Už sa neviem dočkať! Ach, už sme sa pohli!“


  Vláčik sa dal nepozorovane do pohybu. Z reproduktorov zaznievala tichá éterická hudba, jemná a rozvláčna, akoby bol orchester nadrogovaný.


  „To je nádhera,“ nadchýnala sa Eva Boreliusová za Chambersovou. „Čo je to?“


  „Aram Chačaturjan,“ odvetil Rogašov. „Adagio pre violončelo z baletu Gajané.“


  „Bravó, Oleg,“ Julian sa obzrel. „Poznáte aj nahrávku?“


  „Predpokladám, že ide o Leningradskú filharmóniu pod taktovkou Gennadija Roždestvenského.“


  „Bože môj, vy ale máte rozhľad,“ Boreliusová bola celkom unesená. „Je vôbec niečo, čo nepoznáte?“


  „Poznám najmä záľubu nášho hostiteľa v istom filme,“ nezvyčajne veselo odvetil Rogašov. „Povedzme, že som sa pripravil.“


  „Nemala som tušenie, že sa zaujímate o klasiku.“


  „O tom naozaj nemá nikto tušenie,“ hlesla Olympiada.


  Hop, pomyslela si Chambersová, toto je čoraz zaujímavejšie.


  Lynn sa postavila do uličky.


  „Možno ste si všimli,“ povedala do malého mikrofónu, „že ja sa dostávam k slovu vždy, keď treba niečo povedať o komforte ubytovania. Tak teda, to všetko, čo zažívate na tomto výlete, je svetová premiéra. Boli ste prvými hostami v hoteli Stellar Island a bude prví, ktorí vkročia do Gaie. Tým automaticky ako prví absolvujete jazdu v lunárnom exprese, počas ktorej za necelé dve hodiny prejdeme rovných 1300 kilometrov. Stanica, ktorú sme práve opustili, je vlastne prekladisko, lebo v severozápadnom Mare Imbrium sa ťaží hélium-3. Cisterny prepravujeme po železnici, nakladáme do rakiet a posielame na OSS. Koľaje pre nákladnú dopravu ešte chvíľu povedú paralelne, no neskôr odbočia na západ, možno cestou stretneme aj nejaký nákladný vagón.“


  Pristávacia plocha s ochrannými násypmi ostala v zadných okienkach vagóna. Súprava zrýchľovala a veľkým oblúkom sa rútila od základne smerom do údolia tieňov.


  „Plánovaný príchod do hotela je o 19.15, o batožinu sa nemusíte starať. Do izieb vám ju prinesú roboty, my sa zatiaľ stretneme v hale, zoznámite sa s posádkou, prezriete si priestory a napokon budete mať čas upraviť sa. Večera je dnes výnimočne naplánovaná trocha neskôr, na 20.30. Potom by som vám odporúčala ísť spať. Cesta bola namáhavá, iste ste unavení, mimochodom, ako povedal Neil Armstrong, prvú noc na Mesiaci vraj mimoriadne dobre spal. A potom, že pri splne sa nedá spať. – Máte ešte nejaké otázky?“


  „Iba jednu.“ Donoghue sa prihlásil. „Mohol by som dostať pohárik.“


  „Pivo, víno, whisky,“ zažiarila Lynn. „Všetko nealkoholické.“


  „Ja som to vedel.“


  „Nič sa ti nestane,“ spokojne skonštatovala Aileen a potľapkala ho po stehne.


  Donoghue nečujne zaklial. Ako za trest ich pohltila tma. Chvíľu ešte videli vrcholky kráterov v jasnom slnečnom svetle, no potom sa im z dohľadu stratili aj tie. Nina Hedegaardová rozdávala občerstvenie. Pekelnú tmu ešte zdôrazňovali tóny Requiem od Gyorgya Ligetiho. Vláčik klesal a zrýchľoval. Black povedal, že sa nachádzajú v prieseku medzi krátermi Peary a Hermite, vzápätí sa opäť vrútili do svetla a hnali sa popri ostrých skalných útesoch v ústrety rozoklanému úbočiu. Keď prechádzali vnútornou stranou malého krátera, znova sa zotmelo. Evelyn Chambersová ešte pred malou chvíľou dychtila po rodinných tajomstvách Orleyovcov, no teraz mala jediné želanie – do sýtosti sa vynadívať na tú neznámu panenskú krajinu, na jej brutálne archaické strminy a horské chrbty, zamatovo tiché údolia a roviny plné mesačného prachu, na absenciu akejkoľvek farebnosti. Slnko chladne osvecovalo okraje výtlkov, v jeho žiare sa rozplýval čas. Všetci zrazu stíchli, Chucky dokonca ani nedopovedal ďalší trápny vtip, iba hľadeli ako zhypnotizovaní cez okno, kde sa na horizonte pomaly posúval žiarivý belasý klenot a s každým kilometrom smerom na juh naberal výšku – bol to ich domov, nekonečne vzdialený a bolestne krásny.


  Hedegaardová s Blackom sa pretekali vo vysvetľovaní miestnych daností. Vymenovali ďalšie krátery: Byrd, Gioia a Main. Štíty sa roztavili na pahorky, hrtany sopiek vystriedali presvetlené roviny. Po hodine dosiahli rozľahlý val menom Goldschmidt, na ktorého západnom okraji bola rozďavená papuľa Anaxagorasa. Hedegaardová ich poučila, že ide o následok veľmi nedávneho dopadu, načo niektorí mimovoľne zodvihli hlavy, pretože pod veľmi nedávnym si predstavili včerajšok, a nie sto miliónov rokov, ako sa vzápätí ukázalo. Nastalo nervózne pokašliavanie a chichot. Keď sa prehnali cez Goldschmidt a leteli tmavou púštnou krajinou, Julian vstal a zablahoželal im k prekonaniu prvého mesačného mora Mare Frigoris.


  „Prečo, došľaka, volajú takúto obyčajnú púšť morom?“ rozčúlila sa Winterová a jej vzdelanejším spolucestujúcim sa uľavilo, že sa na to spýtala namiesto nich.


  „Pretože ľudia kedysi považovali tmavé čadičové plochy za oceány,“ odvetil Julian. „Predpokladali, že Mesiac má podobnú štruktúru ako Zem, a teda musí mať aj moria, jazerá, zálivy a močiare. Dávali im zaujímavé mená, túto panvu napríklad nazvali Morom chladu. Na Mesiaci nájdeme aj More pokoja, Mare Tranquilitatis, ktoré vošlo do dejín vďaka Apollu 11, mimochodom, pri tejto príležitosti boli tri miniatúrne krátery v blízkosti pristávacej plochy logicky pomenované Armstrong, Aldrin a Collins, ďalej More pokoja. More jasu. More mrakov i More dažďov. Oceán búrok. Spenené more. More vĺn a podobne.“


  „To znie ako predpoveď počasia,“ ozval sa Hanna.


  „Trafili ste klinec po hlavičke.“ Julian sa uškrnul. „Na svedomí to má jeden astronóm zo sedemnásteho storočia, Giovanni Batista Riccioli, súčasník Galilea Galileiho. Rozhodol sa, že každý kráter a každý horský masív pomenuje podľa niektorého význačného astronóma alebo matematika, lenže mal smolu, lebo astronómovia sa mu čoskoro minuli. Jeho systém neskôr prevzali Rusi i Američania, takže dnes nájdeme na mesiaci aj mená spisovateľov, psychológov a polárnych bádateľov, máme tu lunárne Alpy, Pyreneje i Andy. Každopádne bol Riccioli presvedčený, že tmavé plochy musia byť moria. Rovnaký názor zastával už v antike Plutarchos a Galileo neskôr doplnil, že ak je Mesiac druhá Zem, potom jeho svetlé a žiarivé časti musia byť pevnina a tmavšie časti voda. Riccioli, prirodzene, mal ambíciu ozdobiť aj moria zvučnými menami, a pritom sa dopustil obrovského omylu! Predpokladal totiž, že počasie na Zemi sa riadi podľa lunárnych fáz, zjednodušene by sme mohli povedať, že pri splne bude pekné počasie…“


  „A pri nove mizerné.“


  „Presne tak! Od tých čias majú moria vo východnom kosáku Mesiaca názvy pripomínajúce pokoj a harmóniu, kým moria v západnej časti sú plné vetra, dažďa a búrok. Prirodzene, more v oblasti severného pólu musí byť studené, teda Mare Frigoris, More chladu… Aha, pozrite! Myslím, že máme spoločnosť!“


  Chambersová si išla vykrútiť krk, no sprvu nevidela nič okrem nekonečného priestoru a zakrivených koľajníc. Až potom to zbadala. Bodku, ktorá sa rýchlo približovala po koľajniciach, premenila sa na niečo podlhovasté vybavené zapnutými reflektormi. Kým si stačila všimnúť ostatné podrobnosti, nákladný vlak prefrnkol okolo nich rýchlosťou asi 1 500 kilometrov za hodinu tak, že nič nepočuli ani necítili.


  „To je hélium-3,“ s dojatím v hlase povedal Julian. „Naša budúcnosť.“


  A posadil sa, akoby už nebolo čo dodať.


  Lunárny expres frčal ďalej. Po chvíli sa na obzore zjavil horský masív a ustavične rástol, akoby Mare Frigoris bolo naozaj morom, z ktorého hlbín vystupuje. Chambersová si spomenula, že kdesi počula, že takýto efekt vzniká vďaka výraznému zakriveniu planéty. Black ich poučil, že ide o kráter Platón, nádherný exemplár s priemerom vyše sto kilometrov a výškou dva a pol tisíca metrov, ďalší informačný šrapnel, ktorý sa Chambersovej zavŕtal do mozgovej kôry. Lunárny expres pružne vkĺzol do púštnej krajiny Mare Imbrium. Koľajnice nákladnej dopravy sa podľa očakávania odklonili smerom na západ a súprava s cestujúcimi obišla kráter Platón. Na horizonte sa zjavili nové vrchy – lunárne Alpy v ostrom svetle popretkávanom tieňmi. Koľajnice sa odvážne zahryzli do horského masívu a do strmej skaly zaťali pazúry pilierov. Čím vyššie stúpali, tým úchvatnejšia bola panoráma – kolmé dvojtisícovky s prevismi kubistických tvarov a ostro rezanými hranami. Posledný pohľad na prašný koberec Mare Imbrium, a koľajnice sa skrútili medzi štíty a náhorné plošiny až po okraj lunárneho Grand Canyonu, a tam…


  Chambersová mala pocit, že sníva.


  Vagónom zaznel priam extatický povzdych. Takmer nečujné bzučanie motorov sa prelínalo s tajomnými basmi témy Zaratuštru, a keď lunárny expres spomalil, zazneli prvé fanfáry. Strauss si zrejme predstavoval Nietzeho východ slnka, Kubrick transformoval ľudského génia na niečo nové, vyššie, no Chambersová v tej chvíli myslela na Edgara Allana Poa, ktorého rozprávačskými zákutiami sa v mladosti nadšene túlala, a z ktorých sa jej vryla do pamäti jedna veta z hrozného konca Arthura Gordona Pyma:


  Vtom sa pred nami zjavila mužská postava zahalená v plachte, väčšia ako ktorýkoľvek obyvateľ Zeme, s farbou pokožky bielou ako sneh…


  Zatajila dych.


  Na temene náhornej plošiny vo vzdialenosti desať, možno dvanásť kilometrov, vysoko nad terasovitým výbežkom, pod ktorým kaňon padal strmo do hĺbky, niečo sedelo a dívalo sa hore na Zem.


  Bol to človek.


  Nie, malo to obrysy človeka. Nie muža, ale dokonale stavanej ženy. Hlava, končatiny a trup jagavo žiarili na pozadí nekonečného mora hviezd. Chýbal jej akýkoľvek výraz, nemala ústa, nos ani oči, a predsa pôsobila zasnene, priam roztúžene, nohy prehodené cez okraj, opretá o ruky na vystretých lakťoch, akoby sa celou bytosťou oddávala tej tichej, vzdialenej planéte nad sebou, na ktorú nikdy nevkročí.


  Musela mať výšku najmenej dvesto metrov.


  DALLAS, TEXAS, USA


  Loreena Keowová bola priam ideálnym vývesným štítom organizácie Greenwatch.


  Jej korene boli nepopierateľné. Stopercentná Tlingitka, príslušníčka etnika, ktorého teritóriom boli odpradávna juhovýchodné časti pobrežia Aljašky, Yukonu a kanadskej strany Britskej Kolumbie. Tlingitov ostalo sotva osemtisíc a dlhodobá tendencia bola klesajúca. Melodický jazyk na-dené ovládalo len niekoľko stoviek starcov, no v poslednom čase aj čoraz viac mladých ako Loreena, ktorí sa v rozzelenanej Amerike stali predvojom etnickej emancipácie.


  Loreena pochádzala z klanu Havranov z Hoonahu, dingitskej Osady na útesoch na Chichagof Islande. Žila striedavo vo Vancouvri, hlavnom sídle Greenwatch, a v hlavnom meste Aljašky Juneau asi 40 míľ od Hoonahu. Mala jednoznačne indiánske črty tváre s prímesou belošskej krvi, hoci nevedela o tom, že by sa do jej klanu niekedy priženil nejaký beloch. Nebola klasicky krásna, ale vyžarovali z nej napätie a trocha romantická divošskosť. S dlhými lesklými čiernymi vlasmi dokonale zapadala do predstavy newyorských burzových maklérov o Indiánoch, a štýlom obliekania zasa každé klišé popierala. Bola presvedčená, že ekologické aktivity môže rozvíjať aj oblečená do posledných modelov od Gucciho či Armaniho. Hoci sa vyjadrovala veľmi jasne k veci, málokedy sa púšťala do polemiky. Aj keď mala povesť fundovanej a nekompromisnej reportérky, nikdy nikoho nezničila. Protivníci jej vyčítali, že je stelesneným kompromisom salónnych ekologických aktivistov z Wall Street, zástancovia zasa oceňovali jej integračné schopnosti. Nikto však nespochybňoval, že Greenwatch za svoje úspechy v rozhodujúcej miere vďačí práve Loreene. Greenwatch sa za posledné dva roky prepracoval z bezvýznamného internetového kanálu na čelo všetkých ekologicky zameraných televíznych kanálov v Amerike, ba čo viac, vyznačoval sa minimálnym počtom korekcií, čo rozhodne nebolo samozrejmé, pretože boj o prvenstvo informácií zverejnených na internete so sebou prinášal hrozivé nedostatky v rešeršnej činnosti.


  V Greenwatch si mimoriadne často brali na paškál hlavného stratéga koncernu EMCO Geralda Palsteina. Teoreticky mal byť ich úhlavným nepriateľom, Palstein bol však na strane Zelených a v Calgary sa stal obeťou, keď ukončil niečo, čo na ekológov odjakživa pôsobilo ako červené súkno. Bushova zaťatá antiekologická administratíva začiatkom tisícročia povzbudila koncerny ako ExxonMobil, aby sa vrátili k takmer zabudnutej ťažbe ropných pieskov – zmesi piesku, vody a uhľovodíkov od bitúmenov až po ropu, ktorých najväčšie ložiská sa nachádzali v Kanade. Len zásoby v regiónoch Athabasca, Peace River a Cold Lake sa odhadovali na 24 miliárd ton, čím sa krajina dostala na druhé miesto v zásobách ropy po Saudskej Arábii. Náklady na extrakciu čierneho zlata z piesku však boli v porovnaní s normálnou ťažbou trojnásobné; keby cena za barel ostala na úrovni 20 – 30 dolárov, šlo by rozhodne o stratový obchod. Rapídny nárast cien však napokon potvrdil správnosť nákladného spôsobu ťažby a ďalším argumentom bola blízkosť Kanady k ustavične smädným Spojeným štátom, ktoré boli vďačné za každý nearabský zdroj. Koncerny sa teda s vidinou obrovského zisku vrhli na driemajúce ložiská a napríklad v Alberte veľmi rýchlo úplne zničili severský les, rašeliniská i zdroje vody. Navyše, z každého barelu syntetickej ropy získanej takýmto spôsobom uniklo do atmosféry viac ako 80 kilogramov skleníkových plynov a do jazier a riek štyri barely znečistenej vody.


  Cena za barel však rapídne klesla, a to definitívne. Povrchová ťažba sa z jedného dňa na druhý skončila, no firmy, ktoré ju rozbehli, neboli schopné zrevitalizovať poškodené ekosystémy Ostali spustošené územia, vzrástol počet onkologických ochorení medzi obyvateľstvom. Imperial Oil, tradičný podnik s hlavným sídlom v Calgary, ktorý sa ťažbou ropy a zemného plynu zaoberal vyše 150 rokov a v posledných rokoch čoraz viac zarábal aj na ťažbe ropných pieskov, ukončil činnosť, a Palstein ako strategický šéf EMCO, dvojtretinového vlastníka Imperial Oil, musel ísť do Alberty a oznámiť manažmentu a šokovaným zamestnancom, že ich nechali padnúť.


  Niekomu sa zrejme videlo efektívnejšie obrátiť svoj hnev proti jednotlivcovi než proti vzdialenej planéte, ktorej suroviny spôsobili zánik celého ťažobného priemyslu, a Palsteina v Calgary postrelili. Šlo o šialený čin zúfalca, alebo aspoň väčšina si to myslela.


  Loreena Keowová bola v úsudku skeptickejšia.


  Pravdaže, odpoveď nepoznala. Lenže ako dlho by sa mohol zúfalý nezamestnaný skrývať pred políciou? Od atentátu už uplynul mesiac. Teória o jednotlivcovi v afekte mala pomerne veľké trhliny, a keďže Loreena práve pracovala na reportáži o škodách na životnom prostredí, napáchaných ropnými koncernami, s titulkom Obludné dedičstvo, rozhodla sa, že bude na prípade pracovať na vlastnú päsť. Palstein vo svojej brandži naliehal, aby sa vytvorili alternatívne divízie ešte pred spustením ťažby hélia-3. Preukázateľne nikdy nebol zástancom ťažby ropných pieskov a podľa Loreeny na tlačovke v Anchorage utŕžil neoprávnenú kritiku. Ponúkla mu preto nakrútenie televízneho portrétu, ktorý by ho postavil do lepšieho svetla. Sľubovala si od toho interné informácie o krachujúcom gigantovi EMCO, no ešte väčšmi ju lákala predstava, že v duchu najlepších tradícií americkej investigatívnej žurnalistiky prispeje k objasneniu atentátu.


  Alebo že prípad dokonca vyrieši.


  Palstein chvíľu váhal a potom ju pozval do svojho domu v Texase, kde sa na brehu Lavon Lake zotavoval z následkov zranenia a zlých správ. Dal si však podmienku, že na prvom stretnutí sa ešte nebude nakrúcať.


  „Ale my sme televízia, budeme potrebovať nejaké zábery,“ namietla Loreena.


  „Nebojte sa, nakrúcať začnete, len čo sa presvedčím, že máte čestné úmysly. Ďalší výprask by som ťažko zniesol. Hodinku sa budeme oňuchávať, a potom zavoláte svoj tím. Alebo aj nie.“


  V taxíku z letiska do centra Dallasu si ešte raz prezerala podklady. Kameraman a zvukár driemali na zadnom sedadle omámení vlhkou horúčavou, ktorá toho roku zavítala do Texasu oveľa včaššie než inokedy. EMCO sídlil v susednom Irvingu, no Palstein býval na opačnej strane mesta. Naobedovali sa v dallaskom Sheratone a potom Loreenu podľa dohody vyzdvihol Palsteinov šofér. Vyšli z mesta, chvíľu sa viezli nedotknutou prírodou, a potom sa vľavo medzi stromami zaleskla hladina jazera. Loreena mala za sebou nepokojný let a parný kúpeľ, do ktorého vhupla, ju tak vyčerpal, že si jazdu v klimatizovanom aute na elektrinu užívala. Auto po chvíli zabočilo do úzkej uličky a odtiaľ na súkromnú cestu rovno k vode až pred Palsteinov dom. Takto nejako si ho predstavovala. Palstein by predsa nemohol mať ranč vyzdobený byvolími rohmi a verandu s ozdobnými stĺpikmi! Vzdušné usporiadanie prerušované zeleňou a kubickými prvkami so sklenenými plochami, filigránskymi podperami a odľahčenými stenami sa k nemu hodí oveľa lepšie.


  Šofér jej otvoril dvere. V ústrety jej vyšiel mohutný chlapík v nohaviciach od obleku a v tričku a zdvorilo ju legitimoval. Neďaleko jazera hliadkovali ďalší dvaja muži, Palstein sa teda zrejme zveril do rúk ochrankárom. Mužovi podala identifikačnú kartu a sledovala, ako ju vkladá do skenera. Výsledok ho zrejme uspokojil, pretože doklad jej s úsmevom vrátil a naznačil jej, aby ho nasledovala. Rýchlo prešli japonskou záhradou a popri bazéne sa dostali na mólo.


  „Nechcete sa so mnou previezť?“


  Palstein sa opieral o zábradlie pred štíhlou snehobielou jachtou s vysokým sťažňom a zrolovanou plachtou. Mal oblečené džínsy a tričko a vyzeral zdravšie, ako keď sa stretli naposledy v Anchorage. Ani ruku už nemal zavesenú v šatke. Loreena ukázala na jeho rameno.


  „Takže ste už fit?“


  „Ďakujem, už to iba trocha ťahá.“ Potriasol jej rukou. „Mali ste príjemnú cestu, Shax‘ saaniKeek‘?“


  Loreena sa nervózne zasmiala. „Vy poznáte moje indiánske meno?“


  „A čo je na tom?“


  „Málokto ho pozná!“


  „Zdvorilosť mi velí, aby som sa informoval. Shax‘ saaniKeek‘ je v jazyku Tlingitov Mladšia sestra dievčat, však?“


  „Som ohúrená.“


  „No, trocha sa vyťahujem.“ Palstein sa usmial. „Tak ako? Na plachtenie sa s tou rukou ešte necítim, ale motor funguje a chladnička je plná.“


  Za iných okolností by sa jej zmocnilo podozrenie z manipulácie, no v Palsteinovom prípade uverila, že to myslí tak, ako to povedal – ako pozvanie na príjemnú plavbu.


  „Pekný dom,“ povedala, keď sa dostali ďalej od brehu. Horúčava visela nad vodou ako ťažký kameň a hladinu nesčeril ani najmenší závan vetra, no rozhodne tam bolo príjemnejšie ako na pevnine. Palstein sa obzrel a chvíľu mlčal, akoby prvý raz počul, že má pekný dom.


  „Projekt je ponáška na Miesa van der Rohe. Poznáte ho?“


  Pokrútila hlavou.


  „Podľa mňa je to najvýznamnejší architekt moderny Nemec, veľký konštruktivista a logik. Jeho cieľom bolo premeniť chaotické výstupy technickej civilizácie na usporiadanú štruktúru, pričom usporiadanosť nechápal ako ohraničenosť, ale ako vytvorenie čo najrozsiahlejšieho voľného priestoru, ako čo najplynulejší prechod medzi vnútorným a vonkajším svetom.“


  „Aj medzi minulosťou a budúcnosťou?“


  „Rozhodne! Jeho dielo je nadčasové, pretože vyhovuje každej dobe. Architekti sa nikdy neprestanú inšpirovať Miesom van der Rohe.“


  „Máte rád jasné štruktúry, však?“


  „Mám rád ľudí, ktorí majú nadhľad. Mimochodom, určite poznáte jeho najslávnejší výrok: Menej je viac.“


  „Ach, pravdaže,“ prikývla.


  „Viete, čo si myslím? Keby sme chápali svet ako Mies van der Rohe, vnímali by sme vyššie súvislosti a dospeli by sme k iným záverom. Jasné pomery vďaka redukcii, poznanie vďaka škrtaniu, to je matematika myslenia.“ Zmĺkol. „Ale vy ste sa sem neprišli kochať v mojich predstavách. Takže, čo by ste chceli vedieť?“


  „Kto vás postrelil.“


  Prikývol, možno trocha sklamane, akoby čakal originálnejšiu otázku.


  „Polícia hľadá individuálneho páchateľa, ktorý je frustrovaný a rozhnevaný.“


  „Aj vy si to ešte myslíte?“


  “Povedal som, že si to myslím.“


  „A mohli by ste mi prezradiť, čo si naozaj myslíte?“


  Podoprel si bradu. „Povedzme, že ak chce človek vyriešiť rovnicu, musí poznať premenné. Ak sa však zaľúbi do niektorej z premenných a priradí jej význam, ktorý možno ani nemá, nemôže to dopadnúť dobre. A práve to podľa mňa robí polícia. Lenže ja, žiaľ, lepšiu odpoveď nemám. – A čo si myslíte vy?“


  „Pozrite sa, krachuje nám tu jedno priemyselné odvetvie, vy cestujete po krajine ako jeho hrobár, vravíte ľuďom, že prídu o prácu, zatvárate prevádzky a nechávate firmy padať na hubu, i keď v skutočnosti, samozrejme, nie ste hrobár, ale lekár zo záchranky.“


  „To je uhol pohľadu.“


  „Práve preto. Rozhnevaný otec rodiny celkom logicky prichádza do úvahy. Ja sa len čudujem, že ho za štyri týždne ešte nenašli. Atentát nafilmovali viaceré televízne spoločnosti, niekto ho iste videl. Museli vidieť niekoho podozrivého, ako vyťahuje zbraň, strieľa, uteká, aspoň niečo.“


  „Viete, že oproti tribúne je na opačnej strane námestia budova…“


  „…o ktorej si polícia myslí, že z nej na vás strieľali. Hoci si nikto nepamätá, že by tam niekoho videl vchádzať alebo vychádzať. Nablízku boli policajti, boli všade. Nezdá sa vám to čudné? Nevyzerá to ako profesionálne zrealizovaný starostlivo naplánovaný atentát?“


  „Aj Lee Harvey Oswald strieľal z budovy.“


  „Moment! Strieľal zo svojho pracoviska.“


  „Ale nestrieľal v afekte. Iste si akciu pripravil, a predsa zrejme nebol profesionálny zabijak, ako by si želali zástancovia teórie sprisahania.“


  „Súhlasím. Napriek tomu si kladiem otázku, koho vlastne chceli zasiahnuť.“


  „Myslíte, či ma chceli zasiahnuť ako súkromnú osobu, ako predstaviteľa EMCO alebo ako symbol celého systému?“


  „Vy nie ste symbol systému, Gerald. Militantní ekologickí aktivisti by si našli iný cieľ, nie toho jediného, s ktorým sa za istých podmienok dá vôbec hovoriť. Čo ak je to naopak, a vy ste tŕňom v oku militanmým predstaviteľom systému?“


  „Tí ma predsa mohli odstaviť, kým som ešte mal v EMCO aké-také slovo,“ namietol Palstein. „Ako ste pekne povedali, nechal som Imperial Oil padnúť na hubu a ukončil som ťažbu ropných pieskov. Keby som to urobil pred spustením ťažby hélia-3, azda by malo zmysel odpratať ma z cesty, ale teraz? V každom nepopulárnom kroku, ktorý som urobil, rozhodli za mňa okolnosti.“


  „Dobre, tak sa pozrime na Palsteina ako na súkronmú osobu. Čo pomsta?“


  „Proti mne osobne?“


  „Nestúpili ste niekomu na otlak?“


  „Neviem o ničom.“


  „Naozaj? Neuchmatli ste niekomu ženu alebo miesto?“


  „Ubezpečujem vás, že moje miesto by dnes nikto nechcel ani zadarmo, a na to, aby som niekomu uchmatol ženu, nemám čas. A keby aj niekto mal osobný motív, prečo by riskoval na verejnom mieste? Tu pri jazere by ma dostal ľahšie, a najmä potichu.“


  „Ste dobre strážený.“


  „Ale až od atentátu.“


  „A niekto z firmy? Nestojíte za niečím, čo vplyvní predstavitelia EMCO za žiadnych okolností nechcú dopustiť?“


  Palstein si skrížil prsty. Motor bol vypnutý a jachta stála na ligotavej hladine ako nalepená. Nad Loreeninou hlavou dobromyseľne bzužal čmeliak.


  „Pravdaže, niektorí v EMCO sú presvedčení, že by sme mali vyčkať, ako to s tým héliom-3 vôbec dopadne,“ odvetil. „Sú zásadne proti, aby sme vstupovali do Orley Enterprises. Lenže to je nereálna predstava. Mohli by sme skrachovať. Nemáme na čo čakať.“


  „Mohla vaša smrť špeciálne v prípade Imperial Oil niečo zmenit?“


  „Nie. Nanajvýš by padli niektoré rokovania.“ Palstein pokrčil plecami. „Ale tie padli aj tak.“


  „Mali ste s Orleyom letieť na Mesiac. Pozval vás.“


  „Pravdupovediac, sám som ho poprosil, aby ma vzal. Veľmi som sa na to tešil.“ Na okamih sa zasníval. „Navyše sa tam schádza veľmi zaujímavá spoločnosť, mal by som príležitosť nadviazať obchodné kontakty. Napríklad Oleg Rogašov, ktorý vlastní 56 miliárd dolárov a je najväčším svetovým výrobcom ocele. Mnohí by s ním radi obchodovali. Alebo taký Warren Locatelli, myslím, že môže byť rovnako bohatý.“


  „EMCO a svetová jednotka vo výrobe solárnych panelov,“ usmiala sa Loreena. „Nerozčuľuje vás, že vaša kedysi mocná brandža musí teraz žobrať o priazeň takýchto ľudí?“


  „Rozčuľuje ma, že ma vtedy vo firme nepočúvli. Vždy som chcel spolupracovať s Locatellim, v istom okamihu sme dokonca mali možnosť odkúpiť Lightyears.“


  „Kým ste ešte mali čo ponúknuť.“


  „Áno.“


  „Nie je to je absurdné? Neznie to ako zlý vtip, že ropní magnáti, ktorí takmer sto rokov určovali chod sveta, napokon neboli schopní ovplyvniť vývoj vo svoj prospech?“


  „Každá moc zahynie na vlastnú dekadentnosť. Mrzí ma, že vám nemôžem poskytnúť bližšie informácie o atentáte, obávam sa, že budete musieť hľadať inde.“


  Loreena mlčala. Asi bolo naivné predpokladať, že Palstein jej v tichu Lavon Lake zastretým hlasom prezradí nejakú senzáciu. A vtom jej čosi zišlo na um.


  „Ale EMCO ešte má peniaze, nie?“


  „Pravdaže.“


  „Vidíte?“ víťazne sa usmiala. „Takže ste predsa len urobili rozhodnutie, ku ktorému bola alternatíva.“


  „Neviem, čo máte na mysli.“


  „Ak chcete investovať do Orley Enterprises, iste ide o značnú sumu.“


  „Iste, ale iná reálna alternatíva neexistuje.“


  „Podľa mňa to závisí od toho, aké záujmy presadzujete. Každý predsa nemusí mať záujem udržať EMCO nad vodou.“


  „A aký iný záujem by niekto mohol mať?“


  „Nechať ho skrachovať a peniaze použiť inak. Kto by podľa vás mohol mať záujem na tom, aby sa EMCO čo najskôr potopilo? Čo ak vaše plány na záchranu firmy niekomu veľmi prekážajú?“


  Palstein na ňu uprel melancholický pohľad. „To je zaujímavá otázka.“


  „Uvažujte! Tisícky nezamestnaných by uvítali, keby EMCO vynaložilo tie peniaze na ich sociálne zabezpečenie, rozhodne aspoň dovtedy, kým si nenájdu inú robotu. Potom sa firma môže pokojne potopiť. Alebo veritelia, ktorí netúžia po tom, aby sa ich prachy vyvážali na Mesiac. A je tu aj vláda, ktorá vás nechala bez mihnutia oka padnúť. A prečo? EMCO predsa má know-how.“


  „Nijaké know-how nemáme. Aspoň nie na Mesiaci.“


  „Tam hore sa azda neťažia suroviny?“


  Palstein pokrútil hlavou. „V prvom rade je tam kozmický výskum. Okrem toho, pozemské technológie sa nedajú jednoducho namontovať na Mesiaci, naše teda rozhodne nie. Znížená gravitácia, chýbajúca atmosféra, to všetko si vyžaduje špeciálne podmienky. Je tam pár ľudí z ťažby uhlia, ale väčšinou bolo treba vyvinúť úplne nové technológie. Dôvod, prečo nás nechali padnúť, je podľa mňa v niečom inom – štát má záujem kontrolovať ťažbu hélia-3, a to na sto percent. Preto sa vo Washingtone chopili príležitosti a nevyslobodili sa len z chápadiel Blízkeho východu, ale aj zo závislosti od ropných koncernov.“


  „Smrť tomu, z koho rúk kráľ prijal korunu,“ posmešne poznamenala Loreena.


  „Samozrejme,“ odvetil Palstein takmer veselo. „Ropa dosadzovala prezidentov, ale nijaký prezident nechce byť bábkou v rukách súkromných firiem, teda pokiaľ sám nie je najväčším hráčom spomedzi nich. Je úplne prirodzené, že kráľ sa podľa možnosti najprv zbaví toho, kto ho dosadil na trón. Spomeňte si na Vladimira Putina v deväťdesiatych rokoch – ach, prepáčte, na to ste primladá!“


  „Študovala som ruské pomery,“ usmiala sa. „Putin mal byť bábkou v rukách oligarchov, ale podcenili ho. Ako ten s tým nevysloviteľným menom…“


  „Chodorkovskij.“


  „Pravdaže, lúpežný rytier Jeľcinovej éry. Keď prišiel Putin, netrvalo dlho, a Chodorkovskij sa ocitol v trestaneckom tábore na Sibíri. A nebol sám.“


  „V našom prípade sa problém vyrieši aj sám,“ uškrnul sa Palstein. „Aj tak,“ nedala sa Loreena. „Počas veľkej krízy pred šestnástimi rokmi sa vlády na celom svete predháňali, ktorá poskytne bankám väčší záchranný balíček. Hovorilo sa o stratách peňažných inštitúcií, akoby tie straty utrpeli banky a ich manažmenty, a nie armáda investorov, ktorých straty nikto nevykrýval štátnymi garanciami. Ale vlády bankám pomohli. A teraz nerobia nič. Nechávajú ropných magnátov padnúť. Chápem, že Washington sa chce oslobodiť, ale toto predsa nemôže byť v jeho záujme.“


  Obzeral si ju ako zaujímavú rybu, ktorú nečakane vylovil z jazera.


  „Vy za každú cenu chcete príbeh, však?“


  „Podľa možnosti áno.“


  „A aby ste ho získali, miešate jablká s hruškami. Banky, to bolo čosi iné, banky sú prapôvodnými piliermi systému, ktorý sa nazýva kapitalizmus. Naozaj si myslíte, že vtedy šlo o jednotlivé banky alebo o protekciu nejakých odporných manažérov a špekulantov, ktorí si vyplácali odmeny za služby, ktoré neposkytovali? Šlo o zachovanie systému, o ktorý sa politika opiera, o statiku kapitalistického chrámu, a napokon aj o znovuzískanie vplyvu vlád na kapitál, ktorý medzičasom stratili. Nebudeme si nič nahovárať, Loreena, ropný priemysel takéto postavenie nikdy nemal. Ropný priemysel bol len symptómom systému, nie jeho oporným pilierom. Keď nás nebude, nič sa nestane. Tí z nás, ktorým sa nepodarilo včas prehodiť výhybku na alternatívne energie, sa zmietajú v agónii. Prečo by nás mal štát zachraňovať? My mu nemáme čo ponúknuť. Kedysi sme ho financovali, to bola veľmi komfortná situácia, a teraz by nás mal podopierať? O to nikto nemá záujem! Štát sa vrhol na hélium-3, lebo v ňom vidí šancu stať sa sám znova podnikateľom. Amerika má jedinečnú príležitosť ovládnuť distribúciu energií a zabezpečiť, aby kráľ už nikdy nemusel od nikoho prijímať korunu.“


  „Ale to hraničí s podvodom,“ opovržlivo odvetila Loreena. „Uveďte jeden systém založený na kapitalistických základoch, v ktorom mocipáni nie sú automaticky produktom kapitálu, a teda aj privátneho sektora. Spojené štáty iba vymenili EMCO za Orley Enterprises, nič viac. Orley ich vozí na Mesiac, stavia reaktory, aby materiál, ktorý odtiaľ dovážajú, plnil tú úlohu, ktorú má. Bez podpory súkromného sektora by sa celý tento podnik nedostal tak ďaleko. Kráľ zasa len musí čakať, či mu Orley nasadí korunu. A on zatiaľ sedí na svojich patentoch a diktuje partnerom svoje predstavy. Bez neho nikto nepostaví ďalší vesmírny výťah ani reaktor…“


  „Julian Orley nie je v pravom zmysle slova manipulátor. Skôr niečo ako mimozemšťan, nadpozemská bytosť. ExxonMobil a neskôr EMCO boli Američania, ktorí ovplyvňovali americké voľby a v zahraničí dodávali peniaze a zbrane pučistom. Orley chápe sám seba ako štát, ako autonómnu svetovú veľmoc, po niečom takom veľké koncerny vždy túžili. Má záväzky len voči sebe. Julian Orley by sa nikdy nepokúsil zvrhnúť neobľúbeného amerického prezidenta, a to ani z morálnych pohnútok. On by jednoducho prerušil diplomatické styky s Washingtonom a odvolal veľvyslanca.“


  „On naozaj považuje sám seba za štát?“


  „A čudujete sa? Julianov vzostup bol naprogramovaný už vtedy, keď si vlády ešte zmätene pretierali oči a požadovali väčšie rozhodovacie právomoci v bankovníctve. Najprv pomohli tomu, že sa všetko naokolo sprivatizovalo, a potom zbadali, že sa im sociálny štát akosi nedarí udržať. Tak začali požadovať zvýšenie štátneho vplyvu, no rýchlo zistili, že zoštátnenie kapitálu ochromuje práve tie sily, ktoré ho majú rozmnožovať, a tak sa okľukou vrátili k pôvodnému modelu. Depresiu z rokov 2008 až 2012 označili za exces inak dokonalého systému, lenže tým si situáciu veľmi zľahčili a premárnili šancu vytvoriť nový kapitalizmus a tým aj silný, trvalo udržateľný štát.“


  Díval sa kamsi do prázdna, mentorský tón v jeho hlase pôsobil analyticky, bez akejkoľvek empatie.


  „Vtedy súkromný sektor definitívne vytrhol vládnucim kruhom žezlo z rúk. Z ľudí sa stali ľudské zdroje. Kým si strany v demokratických krajinách navzájom stúpali na päty a totalitní vladári aj tak vždy presadzovali iba vlastné záujmy, koncerny prenikli do sociálnej štruktúry a stali sa obchodnými domami modernej spoločnosti. Zmocnili sa zásobovania vodou, liekmi a potravinami, sprivatizovali vzdelanie, postavili vlastné univerzity, nemocnice, rezidencie pre seniorov, cintoríny, všetko krajšie, väčšie a lepšie ako štátne zariadenia. Angažovali sa proti vojne, iniciovali programy na pomoc menej privilegovaným, pustili sa do boja s hladom, smädom, mučením, vystupovali proti globálnemu otepľovaniu, extrémnemu rybolovu a drancovaniu, proti deleniu na bohatých a chudobných. Na druhej strane práve takéto delenie podporovali, pretože sami vyberali, komu pomôžu a komu nie. Naštartovali výskumné programy s veľkorysými rozpočtami a podriadili ich svojim cieľom. Z kultúrneho dedičstva sa stalo ekonomické dedičstvo. Využili každý kút, vyťažili všetky zdroje. Zároveň všetko oceňovali, od zdroja pitnej vody až po ľudský genóm, z voľne prístupného sveta urobili katalóg s údajmi o vlastníkovi, poplatkoch za užívanie a prístupových oprávneniach. Z aktu stvorenia, prepáčte mi ten patetický úlet, urobili tovar. Rozdelili ľudí na oprávnených a neoprávnených. Ešte aj bezplatný prístup k vzdelaniu a pitnej vode premenili na ponuku, ktorá tých, čo ju prijali, vzápätí podrobila komerčnej ideológii, vízii značky.“


  „A nebolo to vždy tak?“ spýtala sa Loreena. „Odjakživa predsa odmeňovali tých, čo sa neveľmi starali o idey, a tým, čo ich presadzovali, hrozili trestom a vylúčením.“


  „Hovoríte o pávom chvoste diktatúr –Tutanchamón, Július Cézar, Napoleon, Hitler, Saddám Husajn.“


  „Sú aj jemnejšie formy diktatúry.“


  „Antický Rím bol takou jemnou formou,“ usmial sa Palstein. „Rimania sa považovali za najslobodnejších ľudí na svete. To je niečo celkom iné, Loreena. Ja hovorím o prevzatí moci takými panovníkmi, ktorých štáty nie sú zakreslené na mapách. Ak to dnes vyzerá, že ropné koncerny prehrali boj, neznamená to, že by sa zmenšil ich vplyv na politiku. Naopak. Sily sa len preskupili. V obchodnom dome Zemeguľa získali vplyv vedúci oddelení, v jednom teda máte pravdu: Orley nahradil EMCO. Lenže EMCO hájilo americké záujmy, pretože sme mali ľudí vo vláde, kým Orley sa tam ani nehrabe. Veď preto je taký nevypočítateľný. Toho sa vlády boja. – A teraz, keď sme si pekne zrekapitulovali zlyhania štátov, povedzte, či je takáto forma fúzie zlá.“


  „Prosím?“ Loreena neveriacky uklonila hlavu. „To nemyslíte vážne.“


  „Neusilujem sa vás o ničom presvedčiť, len by som chcel, aby ste sa na to pozreli ako na matematickú rovnicu, a to na každú z jej premenných, bez antipatií a bez sympatií. Dokážete to?“


  Zamyslela sa. Palstein ju zamotal do zvláštnej diskusie. Prišla sem, aby s ním urobila rozhovor, a teraz sa úlohy obrátili.


  „Myslím, že áno,“ odvetila.


  „A ako?“


  „Ideálny stav neexistuje. Ale môžeme sa k nemu aspoň priblížiť, aj za cenu tvrdého boja. Zrušenie otroctva umožnilo rozšíriť ideu o slobodnom občanovi vo všetkých vrstvách spoločnosti. Občan demokraticky legitimovaného štátu je viazaný zákonmi, ale v zásade je slobodný, nie?“


  “D’accord.“


  „Ale člen spoločenstva koncernov je vlastníctvom. To je zmena, ku ktorej dochádza.“


  „Aj to je správne.“


  „Myslím, že vymaniť sa z toho by bolo rovnako ťažké, ako pokúsiť sa zmeniť prírodné zákony. Z individuálnej slobody ostala idea. Obývame guľu a gule sú uzavreté systémy, takže nehrozí, že by sme mohli uniknúť, navyše, guľa je rozdelená. My si tu sedíme na jazere a zhovárame sa, a zatiaľ sa na vzdialenej orbite delí Mesiac, ďalšia guľa. Už nejestvuje priestor, ktorý by nebol komercionalizovaný.“


  „To je fakt.“


  „Je mi ľúto, Gerald, som vecná – ale budem s tým bojovať do posledného dychu!“


  „Na to máte právo. Chápem vás, no aj tak, prosím, porozmýšľajte o tom. Človek môže nenávidieť predstavu, že je majetkom. Alebo sa s tou predstavou naučí existovať.“ Vzal do rúk lano a usmial sa. Zrazu vyzeral uvoľnený ako odpočívajúci Budha. Možno je taká koexistencia to lepšie riešenie.


  GAIA, VALLIS ALPINA. MESIAC


  Slnko stráca hmotnosť.


  Každú minútu unikne z jeho plášťa 60 miliónov ton hmoty – protónov, elektrónov, héliových jadier i niektorých elementárnych vedľajších predstaviteľov, ingrediencií tajomnej receptúry prahmly, z ktorej vraj vzišli všetky nebeské telesá. Slnečný vietor ustavične prúdi do vesmíru, mení smer komét, na pozemskej oblohe žiari ako polárna žiara, čistí medziplanetárne priestory od nahromadených plynov a ďaleko za obežnou dráhou Pluta vniká do Oortovho oblaku. Tam sa mieša so žiarením vesmírneho pozadia, slabým, ale prítomným, a vzniká tok príbehov o supernovách, neutrónových hviezdach, čiernych dierach a dávnoveku vesmíru, rýchly ako svetlo.


  Odkedy Zem s planétkou Theia splodila Mesiac, je nemilosrdne vystavený všetkým týmto vplyvom. Bez prestania ho pohládza dych Slnka. Nemá magnetické pole, ktoré by odvádzalo tok častíc nabitých energiou, a hoci mu prenikajú iba do hĺbky niekoľkých mikrometrov, je nimi lunárny prach nasýtený až po dno, štyri a pol miliardy rokov ho ostreľujú meteority, prerývajú prach a vyhadzujú navrch to, čo bolo naspodku. Počas svojej existencie Mesiac pohltal toľko solárnej plazmy, že vzbudil záujem ľudstva dychtiaceho po surovinách, a to sa mu teraz s pomocou kozmických lodí a ťažobných strojov usiluje ukradnúť jeho dedičstvo.


  Na Slnku bývajú občas búrky.


  Vtedy sa mu vyhodia škvrny, nad žeravými oceánmi sa napne obrovský oblúk plazmy a Slnko vychrlí do vesmíru mnohonásobne silnejšie žiarenie než obvykle a slnečný vietor zosilnie na orkán, ktorý sa dvojnásobnou rýchlosťou rúti slnečnou sústavou. V takýchto chvíľach sa kozmonautom odporúča, aby sa radšej uchýlili pod ochranu svojich obydlí a podľa možnosti sa práve nenachádzali v rakete. Každá ionizovaná častica, ktorá prerazí ľudskú bunku, nezvratne poškodzuje genetický fond. Solárne orkány sa vyskytujú každých jedenásť rokov, naposledy čiastočne ochromili prevádzku raketoplánov a prinútili obyvateľov lunárnych základní skryť sa do podzemia. Búrky častíc nerobia dobre ani strojom, pretože im narúšajú plášť, z mikročipov vymazávajú uložené údaje, spôsobujú skraty a vyvolávajú neželateľné reťazové reakcie.


  Niet pochýb, že solárne búrky predstavujú najväčšie riziko v pilotovanom vesmírnom letectve.


  26. mája 2025 Slnko dýchalo pokojne a pravidelne.


  Ako obvykle jeho dych prúdil do heliosféry, dosiahol Merkúr, zmiešal sa s oxidom uhličitým z Venuše i Marsu a so vzduchom zo Zeme, prerazil plynový plášť Jupitera, Saturnu, Uránu a Neptúna, uložil sa na povrchu ich satelitov a s rýchlosťou 400 kilometrov za sekundu sa, prirodzene, dostal aj k Mesiacu. Častice narazili do regolitu, zachytili sa o sivý prach, rozdelili sa na roviny a valy okolo kráterov a niektoré vrazili aj do obrovskej ženy na okraji Vallis Alpina v severnej časti Mesiaca, no jej pokožkou nemohli preniknúť, aspoň nie na miestach vystužených lunárnym betónom. Gaia sedela na skalnatom výbežku s tvárou bez očí obrátenou k Zemi, a kozmický ľadovec si vôbec nevšímala.


  Julianova žena na Mesiaci.


  Lynnina nočná mora.


  Stroskotaný zaoceánsky parník na svahu sopky Isla de las Estrellas i OSS Grand boli dielom jej fantázie, ale Gaiu si doslova vysníval Julian, ktorému sa jeho dcéra osobne zjavila sediac na Mesiaci ako presvetlená postava na pozadí čierneho vesmírneho brokátu vyšívaného hviezdami. Videl ju metaforicky vyvýšenú, ako ideál rozpínajúceho sa dokonalého ľudstva. Prebudil sa, ešte z postele jej zavolal a vyrozprával jej, čo sa mu prisnilo. A Lynn, pravdaže, s nadšením zareagovala na nápad postaviť hotel v podobe človeka, zablahoželala otcovi a prisľúbila mu, že bezodkladne urobí prvé náčrty. V skutočnosti ju to však natoľko šokovalo, že týždeň nespala a svoje poruchy prijímania potravy skultivovala na novú úroveň odmietania potravy, začala hltať malé zelené tabletky, aby ovládla svoj strach zo zlyhania, no napokon sa jej podarilo posadiť obrovskú ženskú na okraj Vallis Alpina a nazvali ju podľa bohyne zeme zo starogréckej mytológie.


  Gaia.


  A vydarila sa jej! Šialená realizácia ju pripravila aj o posledné zvyšky energie, no za sebou mala majstrovské dielo. Hoci to každý vravel, ona o tom presvedčená nebola. Podľa Julianovej logiky ju mala Gaia vyliečiť, považoval celý projekt za terapiu proti možným dozvukom jej nedávneho záhadného ochorenia, ktorého podstatu si vyložil tak, že Lynn na istý čas uniesli mimozemšťania na nejakú cudziu planétu. Rovnako typické pre neho bolo presvedčenie, že príčinou Lynninej choroby je nedostatok výziev a prílišná rutina v jej živote, ktoré otravujú jej prirodzene agilnú krv. Lynn dlhé roky príkladne viedla cestovnú kanceláriu Orley Travel, možno teraz túži po niečom vzrušujúcejšom, novom. Možno je to málo. Má pod palcom svet, ale čo ak svet nie je dosť? Súkromné suborbitálne lety, komerčné výlety na OSS, zájazdy do menších hotelov na obežnej dráhe, to všetko ešte začiatkom druhého desaťročia patrilo pod Orley Space, hoci šlo vlastne o turizmus.


  A preto sa Julian rozhodol, že najväčšie dobrodružstvo v dejinách hotelierstva nezverí Orley Space, ale svojej dcére.


  Prípravu titanského projektu uľahčovali statické možnosti, pretože na Mesiaci mal každý materiál iba šestinu svojej normálnej hmotnosti. Na druhej strane práce sťažoval absolútny nedostatok skúseností v lunárnom pozemnom staviteľstve. Väčšina americkej mesačnej základne sa rozprestierala pod zemou a zvyšok bol úplne rovný. Čína sa možnosti pevného stanovišťa úplne vzdala a externé pracovisko si zriadila v pospájaných obytných vozidlách, ktoré umiestnili neďaleko miesta ťažby. Na južnom póle Mesiaca, na okrajoch krátera Aitken si slnečné miestečko delila miniatúrna nemecká výprava s dvoma Francúzmi, kým v Oceáne búrok malý veselý robot vyhľadával ideálne pozemky pre ruskú základňu, ktorá nemala byť postavená. Mare Serenitatis poskytlo útočisko a zábavku indickému robotovi, Japonsko malo svoj prázdny dezolátny prístrešok hneď za rohom. Viac architektúry Mesiac neponúkal. Aspoň horská železnica bola dôkazom, že v gravitácii Mesiaca možno postaviť aj výškové filigránske konštrukcie, ktoré by sa na Zemi zrútili už pod svojou vlastnou hmotnosťou.


  A Gaia mala byť veľká. Nie penzión s raňajkami, ale monument na oslavu ľudstva – ktorý by pojal zo dve stovky jeho najsolventnejších reprezentantov.


  Oddaná Lynn dala dohromady architektov a statikov, ktorí sa v najprísnejšom utajení pustili do práce. Veľmi rýchlo sa ukázalo, že stojaca postava by bola privysoká. Preto nakreslila aj sediaci variant, ktorý sa zapáčil najmä Julianovi, lebo sa zhodoval s hotelom, čo videl vo sne. Od samého začiatku bolo jasné, že má ísť o čo najdetailnejšiu podobu ľudského tela, preto sa architekti najprv sústredili na ženské nohy, ktoré stvárnili masívne, akoby mala oblečenú dlhú sukňu. Vodorovnú časť budovy tvorili stehná a zadok, pričom kolená sa ohýbali do rokliny tak, že sa skaly vzadu nedotýkali. Zo statického hľadiska to bolo také odvážne, že Lynn sa už skoro nepohla z toalety, kde takmer nestrávené končilo všetko, čo sa jej v poslednom čase podarilo prehltnúť. Zároveň zvýšila spotrebu tabletiek, no Julian bol nadšený, a aj odborníci vyhlásili, že je to reálne.


  Azda netreba zdôrazňovať, že Julianovým najobľúbenejším slovom bolo reálne.


  Následne pokračovali práce na trupe ženy, ktorý v podstate tvorila výšková budova s krivkami namiesto rovných stien. Urobili jej aj driek a náznak poprsia, o ktorom sa viedli dlhé debaty. Architekti – muži navrhovali veľmi plné proporcie, Lynn oponovala, že nemá chuť riskovať statické problémy pre nejaké silikónové balóny, do ktorých by sa azda dalo umiestniť pár izieb navyše, a škrtla ich. Celý nápad so ženskou postavou na Mesiaci sa jej odrazu videl primitívny a ordinárny. Julian vytiahol do boja s konštatovaním, že úzky hrudník bude pripomínať chlapa, a spytoval sa, či nie je čas, aby ľudstvo konečne reprezentovala žena. Ktorýsi architekt naznačil, že Lynn je podľa neho prudérna, tá sa rozčúlila, že predsa nemá nič proti telesným radovánkam, veď, napokon, sama ma horný objem pomerne dobre vyvinutý, len nechápe, čo má vlastne Gaia stelesňovať? Gigantickú dojku? Monument neobmedzeného horného objemu? Rozhodne musí byť výrazne klenutá, trval na svojom Julian. Nič by sa nestalo, keby mala chlapčenské proporcie, namietala Lynn. Ale v žiadnom prípade nesmie vyzerať androgýnne, rozohňoval sa šéf fasádnikov. Ale aspoň nijaké veľkostné excesy, požadovala Lynn. Dobre, tak decentné krivky, navrhol Julian. To znelo pomerne dobre, lenže kto vie povedať, čo znamená decentné?


  Pribehla praktikantka, posadila sa k počítaču a bez slova nakreslila krivku. Všetci si ju prezreli, všetkým sa páčila. Chlapčenská, ale nie androgýnna. Zrazu boli všetci zajedno, a bolo po probléme.


  Plecia dostali ženské proporcie, no neboli priúzke, ruky v tvare zužujúcich sa veží ústili do štylizovaných opretých dlaní. Z trupu vychádzal štíhly krk, na ňom hlava dokonale proporčná k telu, bez vlasov a tváre, len čisté kontúry ušľachtilej, mierne zaklonenej lebky, takže Gaia vyzerala, akoby hľadela na Zem. Hoci počítačová animácia spôsobovala Lynn koliky a zvýšené potenie, poslušne sa pustila aj do prekonávania ďalšej výzvy – celé to malo mať čo najviac skla, prirodzene, s optimálnou ochranou proti žiareniu. Tvár Gaie mala byť priehľadná, pretože, ako vravela, v hlave sa majú nachádzať reštaurácie a bary a, naopak, v zátylku budú kuchyne a zázemie, takže ten môže byť opancierovaný. Sklo pokrývalo aj hrtan a klenutý hrudník, kde mali byť apartmány, a zlatým klincom bolo obrovské gotické okno v brušnej dutine rozdelenej na štyri podlažia s recepciou, kasínom, tenisovými kurtmi a saunou, ako aj zasklenie predkolení a priehľadné plochy na vonkajších stranách rúk. Julian namietal, že obrovské okno mu pripomína neobľúbené návštevy kostola v časoch, keď sa ešte nemohol brániť. Lynn teda nahradila zahrotený tvar románskym oblúkom, a okno ostalo.


  Všetko ostatné – chrbát, plecia, rebrá, hrdlo, stehná a vnútorné plochy rúk bolo vyrobené z pancierového liateho betónu z regolitu a vystužené vloženými sklenenými platňami s vodou, ktoré mali absorbovať častice a znížiť únik tepla. Betónové dielce mali vyrobiť so súhlasom Američanov v betonárke na severnom póle iba zahriatím bez pridania vody. O lunárnom betóne sa hovorilo, že je desaťkrát odolnejší ako obyčajný betón, rezistentný proti korózii, kozmickému žiareniu a mikrometeoritom a navyše lacný.


  Gaia postupne nadobúdala tvar: Hlavnú ťarchu niesla chrbtica, v ktorej viedli všetky potrebné vedenia a šachty, ako aj tri vysokorýchlostné výťahy, z nej vychádzali oceľové rebrá nesúce vonkajší plášť a poschodia, hlboko do skaly vyvŕtané kotvenia. Krížové výstuže sa ukázali zbytočné, kým si niekto nevšimol, že stavba bude niesť oveľa väčšiu záťaž, než sa pôvodne predpokladalo, pretože vákuum v okolí sa muselo vyrovnať s tlakom umelo vytvorenej atmosféry v interiéri. Bolo potrebné odznova prepočítať všetky parametre, kým experti nevyhlásili, že aj tento problém je vyriešený. Lynnin katalóg katastrofických predstáv sa vzápätí rozšíril o hotel, ktorý môže prasknúť vo švíkoch.


  Lenže Gaia žiarila.


  Žiarila znútra vďaka silným reflektorom, ktoré zahalili jej dokonalý snehobiely zovňajšok do mäkkého svetla. Po rokoch námahy bola Lynn v cieli. Dokončila Julianovu vysnívanú ženu, hoci niektoré detaily ostali otvorené. V lacnejších izbách ešte bolo treba doriešiť problémy s vodou a odpadom, ekumenický kostol v miestach, kde mala Gaia ohnuté kolená, ešte potreboval záložné systémy zabezpečenia životných podmienok, aby sa urobilo zadosť všetkým bezpečnostným štandardom, a neskôr sa možno ešte postaví aj vesmírny prístav na priame spojenie medzi OSS a Gaiou. Na druhej strane, cesta lunárnym expresom bola oveľa atraktívnejšia ako priamy let a k dispozícii mali aj letisko na interlunárnu dopravu. Všetko bolo v poriadku.


  Lenže nie v Lynninej hlave.


  V jej nočných morách sa Gaia už toľko ráz zrútila, že to hraničilo s privolávaním katastrofy. Kanceláriu mala plnú odborných posudkov, podľa ktorých sa nič nemôže stať, no pre ňu to neplatilo. Predstava, že na niečo zabudla, ju privádzala do šialenstva a šialenstvo má deštrukčné účinky.


  Nie ste tu v bezpečí, pomyslela si a predstavila im ženu, „… ktorá sa spolu s naším tímom bude nepretržite starať o vašu bezpečnosť a vaše pohodlie. Milí priatelia, s veľkou radosťou si vám dovoľujem predstaviť riaditeľku hotela alebo, lepšie povedané, manažérku Gaie Danu Lawrenceovú.“


  Lunárny expres vošiel do hotelovej stanice podľa plánu. Chvíľu sa ešte viezli okrajom rokliny, kochali sa pohľadom na grandióznu stavbu, potom prešli jej vonkajším výbežkom a širokým oblúkom sa k nej priblížili. Terén tesne pred hotelom začal stúpať, ale stavitelia nevytiahli koľajnice až hore, ale vyviedli ich do tunela, takže stanica sa nachádzala v podzemí. Koľajnice končili 300 metrov za obrovskou figurínou v prázdnej hale. Pri vystupovaní nebolo treba prekonávať vákuum. Odtiaľ sa dostali na širokú pretlakovanú chodbu s bežiacimi pásmi vedúcimi rovno pod hotel, potom k výťahom a hore do vstupnej haly. Tam bolo všetko organicky štruktúrované a zariadené sedačkami a elegantnými písacími stolmi. Za sklenými stenami akvárií plávali rybičky. Veľkorysý priestor recepcie lemovali pôsobivé jasnozelené stromčeky a nad nimi v oblúku sa vynímala holografická slnečná sústava obiehajúca okolo žiarivého ústredného súhvezdia, z ktorého povrchu prýštili protuberancie. Keď človek zaklonil hlavu, mal pocit, že priestor sa stráca v spleti sklenených mostov. Recepcia sa nachádzala v hornej časti brucha Gaie a vďaka románskemu oknu pripomínala katedrálu. Na opačnej strane rokliny bolo vidieť slnkom ožiarené piliere železnice, ktoré sa strácali v diaľke. Na oblohe dôverne žmurkali hviezdy.


  Dana Lawrenceová sa prítomným uklonila.


  Mala sivozelené oči so skúmavým pohľadom, oválnu tvár a medené vlasy po plecia. Vďaka vysokým lícnym kostiam a klenutému obočiu pôsobila britsky chladne až odmietavo, a nič na tom nemohli zmeniť ani zmyselné plné pery. Strohý dojem sa rozplynul, až keď sa usmiala, čo sa však často nestávalo. Veľmi presne vedela, ako pôsobí na ľudí, ale bola si istá, že práve tí, čo sa vybrali na Mesiac, ocenia, ak bude vystupovať vážne a kompetentne.


  „Ďakujem, Lynn,“ podišla o krok. „Dúfam, že ste mali príjemnú cestu. Ako už možno viete, hotel bude mať v budúcnosti kapacitu 200 postelí a 100 pristávacích miest. Vy ho budete mať celý týždeň iba pre seba, a preto sme si dovolili trocha zredukovať personál. Ubezpečujem vás však, že vám nič nebude chýbať. Naši zamestnanci vedia plniť želania skôr, než ich vyslovíte. Sophie Thielová…“


  Obrátila sa ku skupinke vysmiatych mladých ľudí oblečených do farieb koncernu Orley. Mladá žena s tvárou posiatou pehami vystúpila dopredu.


  „… je moja pravá ruka, šéfuje technickému úseku a zabezpečuje chod systémov zabezpečenia životných podmienok. Ashwini Anandová…“ drobná mladá žena indického vzhľadu s hrdým pohľadom sa uklonila, „… má na starosti izby a spoločne so Sophie aj technológie a logistiku. Astronauti si v minulosti veľa vytrpeli, najmä pokiaľ ide o jedlo. Cesta od potravy v tubách po niekoľkohviezdičkovú kuchyňu bola dlhá, ale vy máte na výber medzi dvoma prvotriednymi reštauráciami pod vedením nášho šéfkuchára Axela Kokoschku.“ Nemotorný plešatý chlapík s detskou tvárou nesmelo zodvihol pravú ruku a nervózne prestúpil z nohy na nohu. „Asistuje mu náš druhý šéfkuchár Mičio Funaki, ktorý vám okrem iného predvedie prípravu čerstvého suši.“


  Chudý, nakrátko ostrihaný Funaki sa hlboko uklonil.


  „Všetci štyria šéfujú svojim úsekom a majú za sebou bohatú prax v najlepších hoteloch a reštauráciách sveta, ako aj dvojročnú stáž v Orley Space centre. Ide teda o plnohodnotných astronautov, ktorí dôverne poznajú všetky systémy Gaie i tunajšie dopravné prostriedky. Sophie, Ashwini, Axel a Mičio patria do stredného hotelového manažmentu, nasledujúce dni sú však plne k dispozícii iba vám. To isté platí pre mňa. Prosím, neostýchajte sa ma na čokoľvek spýtať. Je nám veľkou cťou, že vás tu smieme privítať a veľmi sa na vás tešíme.“


  Homeopatická dávka úsmevu.


  „Ak momentálne nemáte nijaké otázky, rada by som vám ukázala hotel. A o hodinu, o 20.30 vás očakávame na večeri v Selene.“


  Pod foyerom sa nachádzali kasíno, plesová sála s javiskom, koktejl-bar a hracie stoly, o poschodie nižšie, kde sa začínalo podbrušie Gaie a dáma sa rozširovala v bokoch, boli na všeobecné prekvapenie dva tenisové dvorce.


  „Vonku sú ďalšie dva,“ povedala Lavrenceová. „Pre otužilcov. Hrať v skafandri nie je problém, horšie je to s loptičkami. Tu na Mesiaci by loptička odletela aj niekoľko sto metrov, a preto sú dvorce oplotené.“


  „A čo golf?“ zaujímal sa Edvards.


  „Golf na Mesiaci?“ zachichotala sa Parkerová. „Ako chceš hľadať loptičku?“


  „Bez problémov,“ odvetila Lynn. „Máme loptičky s vysielačmi, ktoré fungujú cez LPCS.“


  „LP – nerozumiem?“


  “Lunar Positioning and Communication System. Okolo Mesiaca krúži desať satelitov, ktoré nám umožňujú efektívne komunikovať a orientovať sa. Golfové ihrisko Shepard’s Green je na opačnej strane rokliny. Nazývame ho aj ihriskom dlhých ciest.“


  „A čomu vďačí za tento názov?“ chcela vedieť Krampová.


  „Starému dobrému Alanovi Shepardovi,“ zasmial sa Julian. „Pravému pionierovi, ktorý pristál s Apollom 14 na náhornej plošine južne od krátera Kopernik. Ten sviniar si naozaj priniesol golfové loptičky a hlavicu šestkového železa. Odpálil a zvolal: A teraz poletí nekonečné míle…“


  „No, ja tu teda golf určite hrať nebudem,“ rezolútne vyhlásila Aileen Donoghueová.


  „Nič sa nebojte. Shepard nešiel loptičky hľadať, ale ony ani neodleteli ďalej, než nejakých dvesto až štyristo metrov. Lunárny golf je veľká zábava, je totiž ťažké neudrieť do nich prisilno.“


  „A nezapadajú do prachu?“


  „Pravdaže zapadajú,“ odvetila Lawrenceová. „Vyskúšajte to. Mimochodom, máme tu aj holografické odpalisko. Smiem vám ukázať náš wellness?“


  Pod tenisovými dvorcami sa nachádzal saunový svet, no oveľa väčší záujem vzbudil bazén umiestnený v Gainom pozadí. Zaberal takmer celý zadok. Steny a strop simulovali hviezdnu oblohu, holografická zemeguľa vyžarovala mäkké svetlo, kým podlaha a okolie znázorňovali lunárny regolit so strmými pohoriami na obzore. Bazén tvoril dvojitý kráter veľkosti jazera s ležadlami naokolo. Predstava kúpania na Mesiaci bola dokonalá.


  Heidrun obrátila bielu tvár k O’Keefovi a usmiala sa: „Tak ako, hrdina? Nedáme si preteky?“


  „Kedykoľvek.“


  „Pozor! Vieš, že som lepšia.“


  „Len počkaj, keď to vyskúšaš pri zníženej gravitácii,“ usmial sa Ögi. „Možno vás ešte porazím.“


  „Podľa mňa by sme rozhodne mali preteky uskutočniť,“ vyhlásila Winterová a roztiahla prsty na dlaniach. „Ja vodu milujéééém!“


  „Jasné, ako káčery Huj a Duj.“ O’Keefe sklopil zrak.


  Postupne si prezreli poschodie s konferenčnými sálami, ekumenicky kostol, meditačné centrum i vyblýskanú, dôveryhodnú nemocnicu, a potom sa odviezli do Gainho hrudníka. Boli ubytovaní na poschodiach 14 až 16, vo vonkajšom zaoblení hrudníka. Foyer sa nachádzal takmer 50 metrov pod nimi. Od výťahov k apartmánom sa prechádzalo po sklenených mostíkoch. Na nižších poschodiach boli ďalšie mostíky, krížom-krážom, ako bez systému. A ani jeden nemal zábradlie.


  „Je medzi vami niekto, kto máva závrat?“ spýtala sa Lawrenceová. Sushma Nairová nesmelo zodvihla ruku. Ostatní sa len nervózne dívali. Lawrenceová sa usmiala oveľa srdečnejšie.


  „Niečo by som vám mala vysvetliť. Ak na Zemi zoskočíte z dvojmetrového múrika, na zem dopadnete o 0,6 sekundy. Za ten čas vás organizmus dosiahne zrýchlenie 22 kilometrov za hodinu. Na Mesiaci trvá to isté trikrát dlhšie a zrýchlenie je viac než o polovicu menšie. To znamená, že aby ste dosiahli efekt pozemského skoku z dvojmetrovej výšky, museli by ste skákať z výšky dvanástich metrov. Inými slovami, na Mesiaci môžete skočiť zo štvrtého poschodia, a nič sa vám nestane. Dolu teda nemusíte ísť vždy len výťahom. Môžete pokojne skočiť z mostíka, nachádzajú sa vo výške štyri metre nad sebou, je to hračka.… Nechce si to niekto vyskúšať?“


  „Ja,“ prihlásil sa Carl Hanna.


  Skúmavo si ho premerala. Vysoký, svalnatý, kontrolované pohyby.


  „Tí najšikovnejší vedia vyskočiť aj späť,“ dodala významne.


  Hanna sa uškrnul a postavil sa na najbližší mostík.


  „Ak klamala, tak ju soťte za mnou!“ zvolal na ostatných.


  Odrazil sa a sprevádzaný Donoghueovým rinčavým smiechom bez zakolísania zľahka pristál o štyri metre nižšie.


  „Je to ako skočiť z chodníka na cestu,“ volal nahor.


  Vzápätí ho nasledoval O’Keefe a za ním Heidrun. Pristáli, akoby nikdy nič iné nerobili.


  „Ježišmária,“ povedala Aileen, „ježišmária,“ a postupne sa na všetkých pozrela, pričom každého obdarila osobitným ježišmária,


  „Do toho, supermani,“ zahrmel na nich Chuck Donoghue. „Vyskočte aj hore! Ukážte, čo viete!“


  „Ale musíte uhnúť.“ Hanna ich gestom odtlačil. Všetci odstúpili. Zamyslene sa zadíval na kraj mostíka. Keď zodvihne ruky nad hlavu, meria asi dva metre päťdesiat, takže by musel prekonať ešte jeden a pol metra.


  „Koľko meriaš?“ neisto sa spýtal O’Keefe.


  „Meter deväťdesiat.“


  „Hm.“ Ír si pošúchal bradu. „Ja meter sedemdesiatpäť.“


  „To by mohlo byť tesné. Heidrun?“


  „Meter sedemdesiatosem. Kašlite na to, kto neskočí, platí rundu.“


  „Na to zabudni.“ O’Keefe odmietavo mávol rukou. „Tu je všetko zadarmo.“


  „Tak na Zemi. U nás v Zürichu! Jasné? Čapovanú dvanástku v Kronenhalle.“


  „Ale pre všetkých!“ zvolal Julian.


  „Dobre, skočíme spoločne,“ rozhodol Hanna. „Posuňte sa, aby sme sa nezrazili.… A vy tam hore, odstúpte! Pripravení?“


  „Áno, pán učiteľ.“ Heidrun sa uškrnula. „Pripravení.“


  „A hop!“


  Hanna sa mocne odrazil, šlo to neuveriteľne ľahko. Vyletel v ústrety mostíku s istotou supermana, zachytil sa o hranu, opäť sa vyšvihol a pristál na rovných nohách. Vedľa neho vzápätí trocha neisto pristála Heidrun. O’Keefovi sa na hrane mostíka pošmykli ruky, ale udržal sa, a aj on celkom elegantne pristál.


  „Je mi ľúto,“ poznamenal. „Kronenhalle sa nekoná.“


  „Aj tak vás všetkých pozývam,“ nadšene zvolal Ögi. „Toto je prvá Švajčiarka, čo bez rozbehu vyskočila štyri metre do výšky. Stretneme sa v Zürichu!“


  „Optimista,“ sotva počuteľne povedala Lynn. Lawrenceová ju začula a zarazila sa. Tvárila sa však, že zákerne vyslovené slovíčko nepočula.


  Čo sa deje s Orleyho dcérou?


  „Prosím, majte na pamäti, že svalstvo atrofuje aj pri zníženej gravitácii,“ povedala nahlas. „V hoteli máme dva výťahy pre hostí, E1 a E2, ako aj výťah pre personál, no odporúčala by som vám, aby ste čo najviac trénovali a radšej používali skratky cez mostíky. Ale teraz späť na komfortnejšiu tému – vaše izby.“


  Sophie Thielová predvádzala Hannovi tajomstvá jeho apartmánu. Systémy zabezpečenia životných podmienok sa ničím neodlišovali od systémov vesmírnej stanice.


  „Teplota je nastavená na 20 stupňov Celzia, ale môžete ju regulovať,“ so širokým úsmevom ukázala tlačidlo vedľa dverí a primkla sa k nemu tak tesne, že sa to už takmer nezlučovalo s jej pracovným zaradením. „Váš apartmán má samostatný manažment vody, dokonale sterilnú vodu…“


  „Nie som si istý, či to znie veľmi lákavo.“ Hanna sa obzeral a cítil na sebe libidózne hrejivý lúč jej pohľadu. Niet pochýb, má rada svalovcov. „Akoby ste chceli niekoho otráviť.“


  „Dobre, tak povedzme, že je čerstvá, haha.“


  Obrátil sa k nej. Nevedel rozoznať, akú farbu majú jej oči, zato sa zdalo, že má 64 snehobielych zubov a nevyčerpateľný optimizmus. Nijaká krásavica, a predsa bola veľmi pekná. Ako veľká Pipi Dlhá Pančucha, či ako sa volalo to švédske dievčisko. K tomu filmu sa dostal úplnou náhodou v jedno nedeľné popoludnie v akomsi hoteli v Nemecku, kým čakal dlhé hodiny na niekoho, kto už dávno plával mŕtvy v Rýne, a napodiv ho celkom dojal. Bol staromódny a infantilný, no detstvo, ktoré zobrazoval, sa natoľko líšilo od jeho detstva, že to hraničilo so science-fiction. Sedel pred televízorom a nemohol prepnúť. Nikdy v živote nevidel film pre deti, rozhodne nie takýto.


  A iný už ani nikdy nepozeral.


  Thielová predviedla osvetlenie, otvorila úctyhodný minibar a vysvetlila mu, ktoré číslo má vyťukať, keby niečo potreboval. Pohľadom mu hovorila, že by to muselo byť za iných okolností. Pracovala v najlepších hoteloch sveta, ale nikdy nenadviazala dôverný kontakt s hosťom. Rozhodne sa nevnucovala. Bola profesionálna a vľúdna, možno iba priveľmi otvorená.


  Lenže Hanna sa sem neprišiel zabávať.


  „Keby ste mali ešte nejaké…“


  „Nie, momentálne nie. Ja sa už zorientujem.“


  „Ach, skoro som zabudla! Dolu v skrini nájdete mesačné papuče.“ Pokrčila nosom. „Lepšie pomenovanie sme zatiaľ nenašli. Majú olovené podrážky, keby ste chceli byť ťažší.“


  „Prečo?“


  „Niektorým ľuďom vyhovuje, keď sa môžu na Mesiaci pohybovať ako na Zemi.“


  „Ach tak! To je veľmi prezieravé.“


  Pohľadom mu hovorila, že by sa musel veľmi usilovať.


  „Tak teda, o pol deviatej v Selene.“


  „Áno, ďakujem.“


  Počkal, kým odišla. Apartmán bol rovnako jednoduchý a elegantný ako foyer. Hanna dizajnu veľmi nerozumel, pravdupovediac mu nerozumel vôbec, ale cítil, že tu to mali v rukách ozajstní odborníci, napokon, ak chcel svoju rolu dobre zahrať, musel si niečo o dizajne naštudovať. Páčili sa mu jasne členené priestranné miestnosti. Hoci Indiu miloval, tamojší štýl a jeho bezhraničná útulnosť ho často obťažovali.


  Pohľadom zablúdil k obrovskému oknu.


  Hotel nemohol byť situovaný lepšie, pomyslel si. Plošina s osamelými tenisovými dvorcami pod Gaiou dosiahnuteľná výťahom vytŕčala ďaleko do rokliny. Musí byť odtiaľ úchvatný pohľad na osvetlenú figúru hotela. Vľavo, kde sa skalné útesy zbiehali a roklina sa končila, viedol prirodzene vyzerajúci chodník veľkým oblúkom na opačnú stranu.


  Čo to vravel Julian Orley? Za koľajnicami lunárneho expresu je golfové ihrisko.


  Golfové ihrisko na Mesiaci!


  Prišlo mu ľúto, že tu nemôže byť ako ten, za ktorého ho považujú. Nechcel sa tým pocitom zaoberať, preto ho rýchlo zahnal, otvoril strieborný kufrík, vybral počítač s dotykovým displejom veľký ako tabuľka čokolády, nič mimoriadne, potom toaletnú tašku a z nej elektrický strojček na strihanie vlasov. Rutinným pohybom ho rozobral a vybral miniatúrnu kartičku, ktorú vložil do počítača. S nemelodickým pískaním ho zapol a sledoval, ako sa softvér naťahuje a pripája na LPCS.


  O niekoľko sekúnd ho prístroj informoval, že mu prišla správa.


  Otvoril mailovú pamäť. Priateľ mu pripomínal, aby nezabudol na svadbu Dextera a Stacey. Sobášne plány neexistujúcej dvojice ho nijako nezaujali, z bieleho zostatkového šumu pripojeného k správe však prefiltroval zopár riadkov textu, ktorý obsahoval adresy niekoľkých desiatok internetových stránok, stiahol si akýsi symbol – prepletené hadie krky vyrastajúce z jedného tela – a chvíľu čakal.


  Niečo sa dialo.


  Slabiky a slová bleskurýchlo zapadali do seba. Pôvodná správa sa mu menila pred očami. Ešte počas prebiehajúcej rekonštrukcie videl, že muselo dôjsť k problémom. Text bol krátky, ale naliehavý:


  Balíček je poškodený. Nereaguje na pokyny a nevie sa sám dostať na určené miesto. Meníme Váš plán. Buď ho opravíte, alebo obsah sám dopravíte do cieľa. Ak to bude možné, dajte prednosť implantácii. Konajte promptne!


  Promptne.


  Hanna civel na displej. Dôsledky informácie mu vyrastali pred očami ako nevítaný hosť. Promptne znamená hneď, respektíve len čo to bude možné, aby to nevzbudilo pozornosť. To značí, že neskôr, keď všetci zaspia, bude musieť ísť von a vrátiť sa späť.


  Späť na základňu Peary.


  KONVERZÁCIA


  Po orbitálnom milostnom akte Tim už neobťažoval Amber obavami o Lynnin duševný stav. Navrával si, že je to ohľaduplnejšie, veď jeho žena si chcela výlet na Mesiac užiť. Pravý dôvod bol však ten, že ho priveľmi zamestnávali vlastné pochybnosti. Opakovane sa pristihol, že sa tiež dobre zabáva, hoci pôvodne bol pevne odhodlaný, že bude nenávidieť samotný zájazd i okolnosti, ktoré ho vyvolali – Juliana aj tú jeho bohorovnosť. Čím väčšmi sa zabával, tým silnejší pocit zrady sa ho zmocňoval. Dal sa kúpiť lístkom na Mesiac! Navrával si, že náhle sympatie k starému čarodejníkovi v ňom vyvolala iba záplava dojmov. Azda nebol pevne rozhodnutý, že sa bude štítiť Juliana, ktorý vo svojom megalomanstve kráča do budúcnosti cez mŕtvoly, zanedbáva svojich najbližších alebo si z nich robí fetiše a nie je schopný vnímať ich normálne potreby.


  Aké krásne jednoduché bolo nenávidieť ho!


  Lenže Julian, ktorého spoznal v stiesnených pomeroch kozmickej rakety, ho znepokojil tým, že nebol ignorant ani egocentrik, aspoň nie natoľko, aby to oprávňovalo Timov zničujúci ortieľ. Skôr sa mu vracali časy, keď ho ako dieťa obdivoval. Spomínal si na matku Crystal, ktorá až do čias, kým ju opustil zdravý rozum, trvala na tom, že niet láskavejšieho človeka, než je jeho otec, a prirovnávala ho k slnečným lúčom, ktoré ľuďom poskytujú pocity šťastia, len sú, žiaľ, prchavé. Objekt jej zbožňovania sa iba hodinu pred jej smrťou odpratal na vlastnoručne zostrojenom suborbitálnom lietadle do termosféry, hoci vedel, že jej stav je kritický. Vedel, a predsa na to v rozhodujúcom okamihu zabudol. Za ten okamih síce zlomil rekord a vyhral preteky, ale zo syna si definitívne urobil nepriateľa.


  Lynn otcovi odpustila.


  Tim nie.


  Namiesto toho si otca démonizoval. Stále mu nebol ochotný odpustiť, hoci, alebo práve preto, že jeho odpor sa postupne oslaboval. Výstavba takéhoto hotela nemohla byť hnaná len vidinou zisku alebo deštruktívnou túžbou po sebarealizácii, za tým sa muselo skrývať oveľa viac – bol to sen, obrovský sen, priveľký na to, aby ho rozdelil medzi pár príbuzných. Či sa mu to páčilo, alebo nie, v kútiku duše začínal chápať starého a jeho záchvaty objaviteľskej horúčky, jeho kočovnícku povahu, vďaka ktorej hľadal cestičky aj tam, kde iní videli múry, jeho vieru v silu vývoja a v obnovu, a zároveň pociťoval žiarlivosť k otcovej veľkej láske k svetu. Zároveň s tlejúcou zmenou postoja k otcovi sa mu natískala myšlienka, či v prípade Lynn nereagoval prehnane a či starosť o ňu, samozrejme, neúmyselne, nepoužíval ako zámienku na zášť proti Julianovi. Čo ak sa ani natoľko nestrachoval o sestrino zdravie, ale skôr potreboval obviňovať otca z toho, že jej chorobu spôsobil?


  Pohrával sa s myšlienkou, že Lynn sa naozaj má tak dobre, ako stále tvrdí, a on sa preto za svoj zmierlivejší postoj nemusí hanbiť. A potom zrazu, na večeri v Gainom nose alebo skôr tam, kde by mala mať nos, s panorámou rokliny pred očami, netúžil po ničom väčšmi, než môcť sa jednoducho zabaviť a konečne pustiť z hlavy strašidlá z minulosti, ktoré ho neprestávali prenasledovať.


  „Tuším ti chutí,“ skonštatovala Amber.


  Sedeli pri dlhom stole v čierno-striebristo-modrom interiéri Selene a jedli rybu so šafranovým rizotom. Chutila, akoby ju iba pred chvíľou vylovili z mora.


  „Chováme ich v slanej vode,“ informoval ich kuchár Alex Kokoschka. „Dolu máme obrovské nádrže.“


  „Nie je komplikované vytvárať tu hore podmienky ako v oceáne?“ zaujímala sa Karla Krampová. „Zrejme je to zložitejšie, než vysypať do vody príslušné množstvo soli.“


  Kokoschka uvažoval. „Je to trocha zložitejšie.“


  „Veď aj na Zemi je slanosť rozličná v závislosti od biotopu, či nie? Nevyžadujú si živočíchy na prežitie špeciálne podmienky? Chloridy, sírany, sodík, prímesi vápnika, draslíka, jódu a tak ďalej?“


  „No, ryba sa musí cítiť ako doma.“


  „Len ma to zaujíma. Podľa mňa sú mnohé ryby odkázané na permanentné prúdenie vody, vyváženú potravu a určitú teplotu, nie?“


  Kokoschka zamyslene prikývol, s plachým úsmevom si pohladil plešinu, pošúchal strnisko, odvetil: „presne tak“ a vyparil sa. Krampová sa za ním zarazene dívala.


  „Ďakujem, že ste mi to vysvetlili,“ zavolala za ním.


  „Ten toho veľa nenahovorí,“ uškrnul sa Tim.


  Karla si napichla kúsok ryby na vidličku a vložila ho do modiglianovsky vykrojených úst.


  „Keď je schopný na Mesiaci takto pripraviť rybu, tak pre mňa za mňa nemusí povedať ani slovo.“


  Na štyroch podlažiach prednej zasklenej časti Gainej lebky sa nachádzali dve reštaurácie a dva bary. Sklené plochy boli vyklenuté až do spánkov, čo umožňovalo panoramatický výhľad na všetky strany. Reštaurácie Selene a Change zaberali spodnú polovicu, nad nimi bol Luna Bar a celkom hore Mama Killa Club, kde sa dalo tancovať pod hviezdami. Odtiaľ viedla zasklená vzduchová komora do najvyššie položeného bodu hotela, na vyhliadkovú terasu, kam sa však dalo vyjsť len v skafandri, a ktorá poskytovala fantastický výhľad v 360-stupňovom uhle. Navzdory Kokoschkovej plachosti sa spolu s Ashwini Anandovou, Mičiom Funakim a Sophie Thielovou vzorne starali o skupinu. Lynn dostávala zo všetkých strán komplimenty. Nad chladnúcimi jedlami ochotne vysvetľovala, obsažne a veselo odpovedala na otázky, evidentne polichotená. Na okamih akoby nebolo iných tém ako neznámy svet, do ktorého vstúpili, Gaia a kvalita jedál.


  Neskôr sa však ťažisko prenieslo inam.


  „Chang’e,“ uvažoval Mukeš Nair pri hlavnom jedle – srnčom filé s hľuzovkou obloženom tenučkými plátkami opečeného chleba prikrytého ligotavou husacou pečeňou. „Nie je to pojem z čínskeho vesmírneho letectva?“


  „Áno i nie.“ Rogašov si odpil z nízkoalkoholického Château Palmers. „Volali sa tak vesmírne sondy, s ktorými Číňania na začiatku tisícročia skúmali Mesiac. Ale v podstate ide o mytologickú bytosť.“


  „Chang’e je bohyňa Mesiaca,“ prikývla Lynn.


  „Zdá sa, že Gaia má v hlave samú mytológiu,“ usmial sa Nair. „Selene je grécka bohyňa Mesiaca, však? A Luna je zasa rímska…“


  „To som vedela aj ja,“ potešila sa Winterová. „Luna a Sol, boh Slnka. Bohovia večnosti, raz je tu jeden, potom ho vystrieda druhý, hore, dolu, bez prestania. Jeden príde, druhý odíde, ako vo fabrike na zmeny.“


  „Slnko a Mesiac ako robotníci na zmeny, no super,“ Rogašov sa usmial, „to má logiku.“


  „Ja sa zaujímam o bohov a astrológiu! Hviezdy predpovedajú budúcnosť.“ Predklonila sa a mohutným hrudníkom, ktorý na túto príležitosť vtesnala do miniatúrnej ligotavej blúzky, zatienila zvyšky srnčieho mäsa na tanieri. „Niečo vám poviem,“ vidličkou rozťala vzduch. „V starom Ríme ju niektorí, teda tí, čo o tom niečo vedeli, nazývali Noctiluca, a na jej počesť osvetlili chrám na Palatíne, to je taký kopec v Ríme. Ja som tam bola, v Ríme je veľa kopcov, ale nie je to nejaké mesto v horách, to nie, aby som bola presná, tie kopce sú v meste.“


  „Vy ste mali byť učiteľkou,“ vľúdne poznamenal Nair. „Čo znamená Noctiluca?“


  „Nočné svetlo,“ slávnostne zakončila Winterová a odmenila sa mierne nespoločenským dúškom červeného.


  „A Mama Killa?“


  „To bude niečia mamka… Julian, čo je to Mama Killa?“


  „Nuž, keď sme vyčerpali všetky bohyne Mesiaca,“ pobavene odvetil Julian, „Lynn potom ešte predsa len nejaké vypriadla. Ningal, manželku asýrskeho boha Mesiaca Sina, babylonskú Annit, arabskú Kusru, Isis z Egypta…“


  „Ale najlepšie sa nám zapáčila Mama Killa,“ prerušila ho Lynn. „Je to inkská bohyňa. Potomkovia Inkov ju dodnes uctievajú ako ochrankyňu vydatých žien…“


  „Naozaj?“ Olympiada Rogašovová spozornela. „Tak to bude rozhodne môj obľúbený bar.“


  Rogašov ani nemihol obrvou.


  „Zvláštne, že ste si vybrali čínsku bohyňu Mesiaca.“ Nair sa vrátil k téme, aby nenastalo trápne ticho.


  „A prečo?“ spýtal sa nič netušiaci Julian. „Niečo sa vám nevidí?“


  „Ale veď Čína je váš najväčší konkurent!“


  „Nie môj, Mukeš. Mysleli ste USA.“


  „Pravdaže, ale aj tak. Pri tomto stole sedia Američania, Kanaďania, Angličania i Íri, Nemci, Švajčiari, Rusi a Indovia a ešte prednedávnom sme mali aj francúzsku spoločnosť. Ale nevidím ani jediného Číňana.“


  „Žiadne strachy, sú tu,“ ľahostajne prehodil Rogašov. „Ak sa nemýlim, ani nie tisíc kilometrov juhozápadne usilovne prekopávajú regolit.“


  „Ale tu nie sú.“


  „Niet toho Číňana, ktorý by investoval do nášho projektu,“ odvetil Julian. „Chcú si postaviť vlastný výťah.“


  „Ale to predsa chceme všetci,“ poznamenal Rogašov.


  „Iste, ale ako ste veľmi správne povedali, Peking na rozdiel od Moskvy už ťaží hélium-3.“


  „Mimochodom, výťah.“ Ögi si nahrnul husaciu pečeň na tmavočervené mäso. „Je to pravda, že je to na spadnutie?“


  „Myslíte čínsky výťah?“


  „Mhm.“


  „Vyhlasujú to so železnou pravidelnosťou.“ Julian sa významne usmial. „Ale keby to bola pravda, Čeng Pchang-wang by tak veľmi nevyhľadával moju spoločnosť.“


  „Ale…“ Mukeš Nair sa oprel o lakte a pošúchal si mäsitý nos, „čo by na váš flirt s Číňanmi povedali vaši americkí priatelia, špeciálne po lunárnej kríze z minulého roka? Podľa mňa nie ste až taký autonómny v rozhodovaní, ako by ste možno chceli byť, nemám pravdu, Julian?“


  Julian našpúlil pery a zachmúril sa ako vždy, keď sa chystal obhajovať svoju nezávislosť od akejkoľvek vládnej moci. Potom rozhodil ruky vo fatalistickom geste.


  „Pozrite, čo je dôvodom vašej prítomnosti na tomto mieste? Prakticky všetky štáty proklamujú nezávislosť svojho vesmírneho programu, no keby ktorýkoľvek z nich dostal od Američanov výhodnú ponuku, podriadil by sa im. Alebo, povedzme, že by sa usiloval o čo najvyváženejšiu spoluprácu, čo by však neznačilo nič iné ako to, že by nasypal svoj podiel do rozpočtu NASA a za odmenu by dostal právo na ťažbu. Lenže nijaká ponuka neprichádza, a to z jedného dôvodu – existuje alternatíva. Kto chce, môže podporiť mňa. Táto ponuka však platí exkluzívne pre súkromné osoby. Ja nepredávam know-how, ale pozývam na účasť na ňom. Kto sa zúčastní, môže veľa zarobiť, ale nesmie vyzradiť obchodné tajomstvo. To je jediný dôvod, pre ktorý moji partneri vo Washingtone tolerujú tento náš výlet. Vedia totiž, že vaše krajiny nebudú v dohľadnej budúcnosti schopné postaviť výťah, o vytvorení infraštruktúry na ťažbu hélia-3 ani nehovoriac. Nemajú základ, prostriedky, vlastne nič. Ľudia ako vy by teda na národných vesmírnych programoch mohli iba prerobiť. Washington je preto ochotný veriť tomu, že tu ide len o obyčajné účastiny… V prípade Číny je to však iné. Peking už vybudoval infraštruktúru. Peking ťaží hélium-3. Má pripravenú pôdu, akurát mu spútavajú ruky zastarané technológie. Je to dilema. Číňania už došli priďaleko, než aby sa iba na niekoho zavesili, veď im už naozaj chýba iba ten prekliaty výťah! Môžete mi veriť, že niet Číňana, politika ani podnikateľa, ktorý by v tejto situácii vložil do mojich rúk čo aj len jüan, leda…“


  „…že by ťa kúpil,“ uzatvorila Evelyn Chambersová, ktorá sledovala niekoľko debát odrazu. „A to je dôvod, pre ktorý sa s tebou Čeng Pchang-wang tak túži stretávať.“


  „Keby tu dnes večer sedel s nami nejaký Číňan, rozhodne by to nebolo preto, aby sa na podniku finančne podieľal. Washington by to chápal tak, že mi ponúknu transfer know-how.“


  „A nemôžu si tak vysvetľovať už tvoje stretnutia s Čengom?“ zaujímal sa Nair.


  „V našej brandži sa ľudia stretávajú. Na kongresoch, sympóziách. Čo je na tom? Čeng je zábavný spoločník, mám ho rád.“


  „A predsa sú vaši priatelia nervózni, však?“


  „Tí sú nervózni stále a zo všetkého.“


  „Oprávnene. Kto sa raz dostane hore, ten začne vymýšľať.“ Ögi si utrel fúzy a odložil obrúsok vedľa taniera. „A prečo to vlastne neurobíte, Julian?“


  „Čo myslíte? Prečo neprebehnem ku konkurencii?“


  „Nie, nie. Nehovorím, že by ste mali zmeniť strany. Len by ma zaujímalo, prečo jednoducho nepredáte technológiu výťahu každej krajine, ktorá má záujem, a nepomastíte si vrecká? Na Mesiaci by sa rozbehla konkurencia, ktorá by veľmi osožila vášmu obchodu s reaktormi. Zabezpečili by ste si svetové podiely na ťažbe, vyjednali exkluzívne zmluvy na dodávku elektriny tak, ako to náš priateľ Tautou urobil s vodou – na výmenu za zariadenia na úpravu vody a distribučné siete dal na seba prepísať celé pramene.“


  „Nedostali by ste sa z jednej závislosti do druhej,“ nadviazal Rogašov, „ale všetci by záviseli od vás.“ Ironicky pripil Julianovi. „Ozajstný priateľ ľudstva.“


  „A myslíte, že by to fungovalo?“ zamiešala sa Rebecca Süová.


  „A prečo nie?“ spýtal sa Ögi.


  „Vy by ste teda poskytli Číne, Japonsku, Rusku, Indii, Nemecku, Francúzsku a čojaviem komu ešte prístup k technológii výťahu?“


  „Platený prístup,“ spresnil Rogašov.


  „To je mizerný plán, Oleg. Netrvalo by dlho, a všetci by sa tu pozabíjali.“


  „Na Mesiaci je miesta dosť.“


  „Naopak, je tu málo miesta. Mesiac je taký malý, že môj červený čínsky sused a vaši americkí priatelia, Julian, by si celkom určite vyhliadli tú istú ťažobnú lokalitu, nemám pravdu? Stačili dva štáty,“ roztiahla ukazovák a palec, „a rozpútali konflikt, ktorý poznáme pod pomerne neškodným označením Mesačná kríza. V skutočnosti sa svet ocitol na prahu ozbrojeného konfliktu superveľmocí, a to teda rozhodne nebolo veľmi veselé.“


  „A prečo si vlastne vliezli do kapusty?“ nevinne sa spýtala Winterová. „Omylom?“


  „Nie.“ Julian pokrútil hlavou. „Pretože merania ukázali, že na hranici medzi Oceánom búrok a Morom dažďov sa nachádza mimoriadne vysoká koncentrácia hélia-3. Takúto koncentráciu inak nájdeme len na odvrátenej strane a podobne bohaté ložiská sa nachádzajú v zálive Sinus Iridum východne od Jurského pohoria. Je jasné, že všetci chcú ťažiť práve tam.“


  Süová sa zamračila. „A vy si myslíte, že keby bolo štátov viac, správali by sa inak?“


  „Áno. Lenže najprv by si Mesiac museli rozdeliť, až potom začať kopať. Ale inak máte, samozrejme, pravdu, Rebecca. Všetci máte pravdu. Musím sa priznať, že som zástancom myšlienky, že by sa vesmírne letectvo malo stať záležitosťou celého ľudstva.“


  „Pravdaže,“ usmial sa Nair. „Bola by to dobrá vec a vy by ste z nej iba profitovali.“


  „A my azda nie?“ pridal sa Ögi.


  „Naozaj skvelá myšlienka.“ Rogašov odložil príbor. „Má to len jeden malý háčik, Julian.“


  „A to?“


  „Aby ste takúto názorovú revolúciu v zdraví prežili.“


  HANNA


  Drobné vlažné koláčiky odhalili svoje vnútro a tmavá, hustá tekutina sa rozliala na farebné ovocné pyré. Okolo dvadsiatej druhej hodiny nad stolom zavládla priam olovená únava. Julian vyhlásil, že nasledujúce ráno si treba dobre pospať a zvyšok dňa je k dispozícii na príjemný oddych v hoteli alebo na výlety do blízkeho okolia. Väčšie výlety sú naplánované až na ďalší deň. Dana Lawrenceová sa informovala, či sú hostia so všetkým spokojní. Nikto, vrátane Hannu, nešetril pochvalami.


  „Ja si ešte stále myslím, že keby nebolo nášho filmu, dnešné decká by o Cobainovi nevedeli vôbec nič,“ trval na svojom O’Keefe, keď nastúpili do výťahu. „Len sa pozri, kde skončil grunge. V šuplíku so zlou muzikou. Dnes o neho nikto ani nezavadí. Mladí radšej počúvajú tie umeliny, The-Weekthatwas, Ipanema Party, Overload…“


  „Ty sám si predsa hral s kapelou grunge“ namietol Hanna.


  „Áno, ale vykašľali sme sa na to. Ježiši, myslím, že som mal desať, keď umrel Cobain. Vieš si predstaviť, aký mi bol blízky.“


  „No prepáč, veď si ho hral.“


  „Zahrám aj Napoleona, ale to ešte neznamená, že pôjdem pustošiť Európu. Ľudia každej doby sú presvedčení, že ich hrdinovia sú najdôležitejší. Čo je dôležité? V popovej muzike sú stále nejaké dôležité albumy, po ktorých o dvadsať rokov ani pes neštekne.“


  „Veľká hudba ostáva.“


  „Kecy. Kto dnes pozná Princea? Kto pozná Axla Rosa? O Keithovi Richardsovi sa dnes vie iba to, že bol priemerným gitaristom nejakej odrhovačkovej kapely. Ver mi, popových bohov ľudia preceňujú. Vlastne všetky hviezdy preceňujú. Z princípu. My nevchádzame do dejín, my z nich odchádzame. Výnimkou sú len tí, čo sa zabili alebo ktorých zabili.“


  „A prečo sa teda podľa teba dnes všetci vracajú k hudbe sedemdesiatych a osemdesiatych rokov? Keby bola pravda, čo vravíš…“


  „Oukej, to je móda.“


  „Ale trvá to už dlho.“


  „No a čo? O desať rokov bude v móde niečo iné. Napríklad nucleosis, to je teraz hit, dve baby a počítač a počítač skladá polovicu.“


  „Počítače sú staré.“


  „Ale tu počítač skladá muziku. Podľa mňa budú v budúcnosti hviezdami počítače.“


  „Hovno. To vraveli aj pred 25 rokmi. A čo sa stalo? Singer-Songwriting. Ručná práca nevymrie.“


  „No neviem. Možno sme už na to starí… Dobrú noc.“


  „Dobrú, Finn.“


  Hanna prešiel mostíkom k svojmu apartmánu a vošiel dnu. Celý večer spôsobne počúval konverzáciu pri stole, no do ničoho sa nezapájal. Chvíľu sa usiloval pochopiť vášeň Evy Boreliusovej ku koňom, potom zaviedol reč na hudbu, lenže ona spustila o nemeckom romantizme, o ktorom teda absolútne nič nevie. Zachránil ho O’Keefe s úvahou o kóme britského popu na konci deväťdesiatych rokov, o mandoprogu a psychabilly, teda presne tým, čo potrebujú ľudia, čo sú myšlienkami úplne niekde inde, a Hanna bol naozaj myšlienkami úplne inde. Jedno je isté, ostatní čoskoro pôjdu spať. Boli poučení, že dni v beztiažovom stave, náročný pristávací manéver, preorientovanie telesných pochodov a záplava nových dojmov si vyžiadajú svoju daň. Spálne boli do výšky postelí chránené vrstvou lunárneho betónu, takže najneskôr o hodinu už nikto ani nevykukne von, a personál býva v podzemí.


  Treba len vyčkať.


  Ľahol si na smiešne tenký matrac, ktorý však bez problémov odpružil jeho tunajších šestnásť kíl, založil si ruky za hlavu a na okamih zavrel oči. Driemalo sa mu, no kým sa pohne, musí toho ešte veľa stihnúť. Pískajúc sa vrátil do obývačky a vybral gitaru z futrálu. Prstami vybrnkal krátke flamenco, potom nástroj obrátil, prehmatal mu boky, postláčal ich, vytiahol úchytku na popruh a vybral celé dno.


  Na dne bola pripevnená tenká platnička kopírujúca tvar gitary aj jej farbu pokrytá sieťou jemnučkých čiar. Orleyho bezpečnostná služba prominentným hosťom nekontrolovala batožinu ako obyčajným turistom, dostali len pár zdvorilých otázok. Nikomu ani na um nezišlo zisťovať, či je jeho gitara naozaj iba gitarou. Julianovi hostia boli mimo akéhokoľvek podozrenia, organizátori však chceli eliminovať aj najmenšie riziko, no aj prípadné presvietenie nástroja by ukázalo iba to, že má hrubšie dno, ako je obvyklé. Lenže aj to by si všimol iba expert a ani ten by ešte nevedel, že ide o dve vrstvy dna, pričom vnútorné je zo špeciálneho, extrémne odolného plastu.


  Palcami oboch rúk vytláčal z platničky jednotlivé časti. Vypadávali so slabým prasknutím a ostali ležať na dlážke ako rozsypaná skladačka. Potom oddelil hrdlo gitary od tela a vybral asi štyridsaťcentimetrovú rúru, ktorú rozobral na dve rovnaké časti. Z tých zasa povypadávalo množstvo menších rúrok. Hanna ich zhrnul na kopu, otvoril kufor a vysypal obsah toaletnej tašky. Sprchovací gél, šampón a mäkké zátky do uší si uložil na dosah, otvoril tubu pleťového krému, vytlačil priesvitný obsah na jeden dielik skladačky a druhý naň v pravom uhle pritlačil. Krém a plast okamžite chemicky zreagovali. Hanna vedel, že teraz nesmie urobiť chybu, pretože zmontované diely sa už nedajú rozobrať. Pracoval sústredene, nenáhlivo. Rozobral golfovú loptičku, vybral z nej miniatúrne elektronické súčiastky, pospájal ďalšie prvky a zabudoval ich na príslušné miesta súčiastok. Po niekoľkých minútach mal v rukách plochú konštrukciu, z ktorej trčal kus rúry ako hlaveň pištole, a nič iné to ani nebolo. Vyzerala čudne a staromódne. Mala rukoväť, no na mieste spúšte bol preklápací spínač. Zo zostávajúcich súčiastok poskladal ešte jeden taký istý model, obe zbrane dôkladne skontroloval a pustil sa do druhej časti úlohy.


  Rozmontoval ďalšie veci z toaletnej tašky a poskladal z nich dvadsať projektilov, každý pozostávajúci z komôr, ktoré sa dali osobitne plniť. Do každej ľavej časti veľmi opatrne nalial pár kvapiek šampónu, do každej pravej časti sprchovací gél, a potom komory uzavrel. Do krátkych cievok z hrdla gitary vložil po jednej zátke do uší a rôsolovitom dražé, ktoré vybral z balenia tabletiek na tráviace ťažkosti. Napokon cievky uzavrel projektilmi, päť z nich zasunul do zásobníka prvej pištole a ďalších päť do druhej. Potom gitaru opäť zmontoval, pozbieral odpad z plastovej platničky, skryl ho do kufra, tuby a fľaštičky zbalil do toaletnej tašky a zarazil sa, keď prišla na rad voda po holení.


  Ach.


  Chvíľu sa na ňu zasnene díval, potom ju otvoril, priložil si ju ku krku a stlačil rozprašovač.


  Voda po holení bola voda po holení.


  Keď odchádzal z apartmánu, nikoho nestretol.


  Na sebe mal skafander, ochranný pancier, ruksak s potrebami na prežitie a pod pazuchou si niesol helmu. V dômyselnej taštičke z rovnakého materiálu ako skafander mal na stehne ukrytú nabitú zbraň. Okrem toho mal päť jednotlivých nábojov. Pochyboval však, že teraz v noci bude musieť vytiahnuť pištoľ. Ak všetko pôjde podľa plánu, nebude ju musieť použiť, zo skúsenosti však vedel, že ani ten najdokonalejší plán nie je celkom imúnny proti chybám. Potom mu môže zbraň poskytnúť neoceniteľnú pomoc. Od tejto chvíle ju už neodloží.


  Vyľudnená Gaia pôsobila ako pomník, ktorý prežije svojich autorov. Dolu v hĺbke bol tmavý foyer. Počkal, kým sa otvoria dvere na výťahu E2, vošiel do kabíny a stisol gombík do úrovne 01. Výťah sa pohol prudko nadol. V podzemí vystúpil a podľa značiek kráčal smerom k širokej chodbe, ktorou pred niekoľkými hodinami prišli. Bola prázdna, ponorená do studeného bieleho svetla a monotónneho zunenia. Hanna sa postavil na bežiaci pás. Pás sa pohol, previezol ho komorami vedúcimi na povrch Mesiaca i podjazdom do garáže, ako nazývali podzemnú pristávaciu plochu hotela, potom odbočil do úzkeho dvojkilometrového tunela vedúceho k malému termojadrovému reaktoru, ktorý počas noci zásoboval Gaiu energiou. Hanna na konci zostúpil z pásu a vyzrel cez okienko do staničnej haly. Lunárny expres odpočíval na koľaji. Nastúpil do vlaku a pomedzi prázdne sedadlá vošiel do riadiacej kabíny. Palubný počítač bol aktivovaný, displej svietil. Hanna vyťukal kód a počkal na overenie. Potom sa obrátil, sadol si do prvého radu a pohodlne vystrel nohy.


  Keby bol normálny hosť, nič z toho by nemohol urobiť. To Ebola mu všetko pripravila. Ebola sa postarala, aby Hanna na Mesiaci nenarazil na prekážku, na zatvorené dvere, na neprístupné priestory.


  Lunárny expres sa dal pomaly do pohybu.


  Hanna sa za štyridsaťštyri rokov života naučil oddeľovať veci. V Indii sa zúčastnil mnohých operácií, ktoré by ho v prípade odhalenia jednoznačne kvalifikovali ako nepriateľa krajiny. Zároveň si tam vybudoval okruh priateľov a žil s indickými ženami. Škodil záujmom hostiteľskej krajiny, rozvracal ekonomickú a vojenskú autonómiu mnohonárodného štátu, no namiesto toho, aby vysedával v lacných baroch, pochybných lokáloch alebo drahých kluboch, kde sa podával alkohol, lial do seba litre kokosovej pálenky a whisky a potichu častoval hostiteľov rasistickými poznámkami ako jeho kolegovia, usiloval sa čo najlepšie integrovať, prenajal si pekný bytík v centre New Dillí a obľúbil si karí a miestne koreninové trhy. Nebol veľmi družnej povahy, no za tie roky mu tunajšia kultúra i ľudia predsa len prirástli k srdcu, dokonca sa istý čas pohrával s myšlienkou, že sa tu natrvalo usadí. Keď práve nevykonával svoju prácu, ktorá si vyžadovala mimoriadne kriminálne schopnosti a veľkú dávku klamstva, usiloval sa viesť normálny život v súlade s miestnym heslom Satyameva Jayate: Pravda zvíťazí. Rozpoltenosť jeho existencie mu nespôsobovala ani najmenšie problémy, naopak, pomáhala mu striktne oddeľovať občana Hannu od podvodníka Hannu, aby jeden druhému nikdy nestáli v ceste.


  Aj teraz sa tešil na svoju úlohu, užíval si cestu a s pôžitkom sledoval nekonečnú diaľku Mare Imbrium, hru tieňov v okolí Platóna, hrozivé strminy približujúceho sa pohoria i prudké stúpanie. V tieni krátera ho opäť obklopila tma a vlak sa rýchlosťou sedemsto kilometrov za hodinu hnal roklinou medzi krátermi Peary a Hermite.


  A potom odrazu spomalil.


  A zastavil.


  Lunárny expres ostal osamelo visieť na svahu kopca uprostred krajiny kráterov, ani nie päťdesiat kilometrov od základne. Hanna vstal, prešiel do strednej časti vagóna, kde bolo niekoľko plechových skriniek zavretých žalúziami. Jednu vytiahol, pohľadom ju preletel a preštudoval si návod na zadnej strane, vybral oválnu plošinu s vyklápacími teleskopickými podperami, osem malých guľových nádržiek, pohyblivé dýzy na vyklápacích ramenách, dva nabité akumulátory a masívnu tyč s držadlami, medzi ktorými sa leskol displej. Montáž nebola zložitá, netrvalo dlho, a modul pre prípad núdze bol hotový. Prípad núdze znamenal, že by vypadli sprievodcovia a cestujúci by ostali odkázaní sami na seba. Vozidielko spočívalo na pružných nohách a poskytovalo miesto pre dvoch kozmonautov, pričom ten vpredu mal na starosti riadenie. Hanna ho dostrkal k priechodovej komore, vrátil sa ku skrinkám, vybral debničku s nástrojmi a merací prístroj a oboje ukryl do otvoru na dne modulu. Potom si nasadil helmu a počkal, kým skafander vykoná rutinné testy a začne odsávať vzduch. Po niekoľkých sekundách sa otvorila vonkajšia priečka. Nastúpil do modulu, vytiahol počítač, ktorý si priniesol, upevnil ho zboku na prístrojovú dosku a otvoril vonkajšiu štrbinu.


  Prístroj začal merať.


  Napätý Hanna zadal súradnice. LPCS mu umožnil lokalizovať balíček. S uľahčením skonštatoval, že ešte komunikuje, v opačnom prípade by ho v rozoklanej pustatine ťažko hľadal. Ak fungujú elektronické systémy, musí ísť o mechanický problém. Modul sa vzniesol do výšky a zrýchlil. Ak nemal stratiť výšku, musel sústavne udržiavať spätný ťah, kým výkyvné dýzy slúžili na zmenu smeru. Lietajúce stroje tejto veľkosti majú prirodzene obmedzený akčný rádius, chýbajúca nosná vrstva vzduchu však má tú výhodu, že vyvinutý ťah nebrzdí atmosférické trenie. Pri maximálnej rýchlosti osemdesiat kilometrov za hodinu majú guľové moduly pozoruhodný dolet.


  Lokalizovaný signál bol vzdialený necelých šesť kilometrov. V tieni kráterovej steny bola takmer úplná tma a Hanna bol odkázaný na svetelné kužele palubných reflektorov. Uháňali pred ním, akoby chceli uniknúť. Iba radarový systém modulu ho zachránil pred kolíziou so skalnými výčnelkami a prevismi. V pozoruhodnej hĺbke svietilo dno krátera a plynulo prechádzalo do čierneho tieňa pohoria. Celkom hore oslepujúce slnečné svetlo olizovalo okraje krátera. Koľajnice lunárneho expresu sa pomedzi dva skalné hrebene prehupli do ďalšieho údolia a odtiaľ mierne stúpali k náhornej plošine vedúcej priamo na chrbát krátera Peary, kde mal balíček dávno vlastnou silou smerovať, no signál volal Hannu na opačnú stranu, dolu do kotla krátera.


  Zmiernil spätný ťah, modul klesol a jeho svetelné detektory nahmatali rozorvanú skalu. Naokolo sa ježili ostré úlomky skál ako hrozivá pripomienka, že tadiaľto iba prednedávnom musela rachotiť lavína, vlastne nie, zrútila sa celkom nečujne, potom sa terén vyrovnal a zameriavač mu oznámil, že je v cieli. Už len niekoľko metrov.


  Hanna aktivoval brzdné dýzy a vo svetelných kužeľoch hľadal miesto na pristátie. Zrejme ešte nebol celkom na dne, lebo podklad bol natoľko strmý a rozoklaný, že naň modul nemohol dosadnúť. Keď konečne objavil ako-tak rovnú plochu, musel sa ešte asi pol druha kilometra kĺzať a poskakovať a riskovať, že stratí rovnováhu a na ostrých skalách si roztrhne skafander. Čelovkou si svietil na bezfarebné sutiny, niekoľkokrát sa zapotácal a zvíril ultrajemný púdrovy mesačný prach nabitý statickou elektrinou, ktorý sa mu usádzal na nohách. Štrk pred ním odskakoval, akoby ho rozhadzovala nejaká magická ruka, potom sa terén jednoducho zlomil a svetlo zmizlo v neohraničenej tme. Zastal, zhasol čelovku, doširoka roztvoril oči a čakal.


  Dojem bol veľkolepý.


  Hore na Mliečnej ceste sa jagali miliardy hviezd. Nijaký svetelný smog. Iba modul v diaľke s pozičným svetlom na chrbte ako malá bodka. Hanna sa na Mesiaci ocitol tak sám, že väčšmi sám ani nemohol byť. Nič z toho, čo dosiaľ zažil, sa ani zďaleka nepodobalo tomuto zážitku, na okamih dokonca zabudol, načo prišiel. Mal pocit, že všetky hranice a obmedzenia prestali existovať, akoby jeho telo splynulo s neduálnym svetom. Všetko bolo on, všetko bolo v ňom a vo všetkom bol on. Spomenul si na jedného mnícha, ktorý ho pred mnohými rokmi ubezpečoval, že dokáže na dúšok vypiť Indický oceán. Hanna to vtedy považoval za inotaj, a teraz tu stojí – stojí vôbec ešte? – a vpíja do seba vesmír.


  Čakal.


  Po chvíli sa stalo, v čo dúfal: jeho oči si privykli na tmu a naraz prestala byť taká hrozivá. Bola plná fotónov ožiarených valom na opačnej strane krátera, ktorého okraj vyčnieval nad rovinu. Jeho okolie postupne nadobúdalo ostrejšie kontúry, ako keď sa fotografia ponorí do vývojky, ešte stále ho však väčšmi tušil, než videl, ale rozhodne to už stačilo na to, aby sa ubezpečil, že ten lievik, ktorý sa mu otvára pod nohami, nie je väčší než niekoľko krokov. Znovu zapol čelovku. Čaro sa rozplynulo. Vytriezvený sa pohol so zrakom upretým na displej počítača a tak sa sústredil, že objekt zbadal, až keď do neho takmer narazil.


  Nejaké monštrum z tyčí!


  Hanna sa zapotácal a debnička s náradím i merací prístroj mu vypadli z rúk. Čo je to? Zameriavač ukazoval najmenej tristo metrov ďalej. Tá opacha mu mohla rozbiť priezor na helme! Zaklial a chcel to obísť. Vzápätí mu bolo jasné, že zameriavač sa nemýlil. Dochrámaná konštrukcia nebola zaujímavá. Skelet so štyrmi nohami a vyhorenými nádržami ležal na boku a bol napoly zaviaty prachom. Hanna mal za úlohu priniesť na pól skrinku, ktorú organizácia označovala ako balíček a ktorá vysielala signál.


  Lenže tu nijaký balíček nie je.


  Musí byť ešte hlbšie dolu.


  Keď ho napokon našiel zaklinený medzi úlomkami skál, bol naň žalostný pohľad. Časti bočného plášťa sa otvorili a trčali z neho pokrivené a dolámané výklopné nohy a dýzy. Palivové nádrže viseli na spodnej časti ako tučný hmyz. Balíček zrejme začal podľa plánu otvárať svoje vnútro a chystal sa vydať na cestu do cieľa, keď sa stalo niečo nepredvídané.


  Netrvalo dlho, a Hanna vedel, čo sa stalo.


  Pohľadom zablúdil na svetlé vrcholky pohoria. Bolo mu jasné, že pristávací modul sa pohyboval príliš blízko okraja krátera. To by samo osebe nebol problém, technici rátali aj s chybami, teda aj s tým, že skelet a balíček sa zrútia do krátera. Mechanika mala ostať chránená dovtedy, kým senzory neohlásia stabilný podklad alebo inak ukončený pristávací manéver. Potom sa mal balíček oddeliť od konštrukcie, vysunúť končatiny a vydať sa na cestu. K hláseniu evidentne aj došlo, lenže v momente, keď vysunul končatiny, časť svahu sa zrútila a strhla ho so sebou. Padajúce kamene mu rozbili končatiny a balíček stratil schopnosť manévrovať.


  Azda zemetrasenie?


  Možno. Mesiac ani zďaleka nie je také pokojné miesto, akoby sa zdalo. Málokto vie, že tu často dochádza k posunom horniny. Napätie vyvolané enormnými výkyvmi teploty sa uvoľňuje v prudkých záchvevoch a gravitácia Slnka i Zeme ešte vo veľkej hĺbke pôsobí na mesačnú horninu, preto napríklad aj Gaia musela byť schopná odolať otrasom 5. stupňa Richterovej stupnice. Hanna nechcel nič zanedbať, a preto začal krvopotne naprávať dochrámané ramená a dýzy, no po dvadsiatich minútach musel uznať, že poškodenie je nezvratné. Bez pavúčích nôh by ešte ako-tak mohol fungovať, ale keďže jedna dýza bola čiastočne odlomená, a druhú ani nenašiel, nedalo sa nič robiť.


  Smola, pomyslel si. Najprv Thornova nehoda, a teraz toto. Toto všetko mal urobiť Thorn. Už pred rokom sa mal postarať o balíček, lenže jeho mŕtvola lieta vo vesmíre.


  V očakávaní ďalších nepríjemných prekvapení uvoľnil uzávery na zadnej strane, otvoril skrinku a zasvietil dnu, no vnútri sa zdalo všetko neporušené. Vydýchol si. Stratiť náklad by znamenalo koniec, no všetko ostatné sa dá riešiť. S pomocou meracieho prístroja skontroloval pripojenia. Všetko bolo nedotknuté, nič sa nepoškodilo.


  Opatrne vybral obsah.


  Na miesto určenia ho teda dopraví sám. Nič sa nedeje. V module je miesta dosť. Chvíľu zvažoval, či má informovať objednávateľa, no nechcel strácať čas. Iná možnosť aj tak nie je, musí konať. Musí sa vrátiť do hotela, kým sa ostatní prebudia.


  Musí sa tváriť, že vôbec neodišiel.


  27. MÁJA 2025


  HRY


  SIN-TCHIEN-TI, ŠANGHAJ, ČÍNA


  Jericho sa prebral na gauči medzi dvoma fľašami, pohárom so zaschnutými zvyškami červeného vína a dvoma otvorenými balíčkami mangových čipsov. Hodnú chvíľu nevedel, kde je. Chcel vstať, no podarilo sa mu to až na druhý pokus. Hlava mu išla prasknúť. Spomenul si, že ho stretlo šťastie, no zároveň si uvedomil, že mu niečo chýba. To, čo sa v ňom za tie roky udomácnilo ako tlkot vlastného srdca.


  Hluk.


  Už nikdy ho neprebudí hukot výstavby výškových budov, šesťprúdová diaľnica mu na svitaní nebude trhať uši. Od dnešného dňa sídli v Sin-tchien-ti, kde sa síce motajú húfy turistov, ale to sa dá hravo vydržať. Zvyčajne totiž neprichádzajú pred desiatou predpoludním a neskoro popoludní sa už spotení a s boľavými nohami sťahujú do hotelov, aby načerpali sily na večernú návštevu reštaurácie. Večer v tejto štvrti obliehajú bistrá, kaviarne a kluby, butiky a kiná najmä Šanghajčania. V Jerichovom novom byte však ani jednu, ani druhú inváziu nepočuť. To je výhoda šikúmenu. Vonku sa môžu po uliciach preháňať aj dinosaury, no vnútri je pokoj a ticho.


  Pretrel si oči. O bývaní zatiaľ nemôže byť ani reči. V celom byte sa povaľujú nevybalené debny. Aspoň že už má nainštalovaný mediálny terminál. Dvaja milí chlapíci z Tchuovej firmy včera večer vyteperili opachu hore schodmi a šikovne ju začlenili do interiéru. Hneď potom musel Jericho utekať na prepadovú návštevu k Jou-jou. Až po návrate sa konečne mohol do sýtosti vynadívať na novú hračku a pri tej príležitosti oslávil aj prvú noc v Sin-tchien-ti. Dve prázdne fľaše svedčili o tom, že mohutne oslavoval, v spoločnosti Animal Ma Li-pchinga a zneužívaných detí v klietkach. Zišlo mu na um, či by sa tu Joanna dobre cítila, no vzápätí sa rozhodol, že tým sa teda naozaj nemieni zaoberať.


  Fajn, keď si človek vystačí aj sám.


  Osprchoval sa a spustil systémy. Najradšej by sa pustil do vybaľovania škatúľ, lenže od včerajška mu okrem ostatných strašidiel mátali v hlave aj Tchu Tchien a Čchen Chung-ping a dožadovali sa pokrokov pri hľadaní Jou-jou. Poslušne sa rozhodol, že tejto veci udelí prioritu. Oholil sa, obliekol si ľahké nohavice a košeľu, na dátové ramienko nových holografických okuliarov si nahral jeden z programov, ktoré mu napálil Tchu a vyšiel z domu.


  Najbližšiu hodinu prežije v spoločnosti Jou-jou.


  Prišlo mu vhod, že vo Francúzskej štvrti, pamiatke na koloniálne časy z devätnásteho storočia, natrafil na turistickú prehliadku. Bolo to hneď vedľa Sin-tchien-ti, obe štvrte oddeľovala iba trojúrovňová mestská diaľnica. Prešiel popod ňu, vrátil sa hore na svetlo a na rušnej Ulici Fu-sing-čchung si zapol jazykovú detekciu programu.


  „Štart,“ povedal.


  V prvom okamihu sa nestalo nič. Cez transparentné okuliare videl svet v dôverne známych farbách a tvaroch. Ľudia sa vliekli, tmolili alebo náhlili, podnikatelia komunikovali cez mobilné telefóny, prechádzali cez cestu s pohľadom upretým na displej a bezdrôtovým prijímačom v uchu, a ako zázrakom nikoho nezrazilo auto. Elegantné ženy vchádzali a vychádzali z drahých butikov, zhovárali sa alebo telefonovali, tie horšie oblečené smerovali do japonských a amerických obchodných domov. Skupiny turistov fotografovali všetko, čo považovali za pamiatku z koloniálnej doby. Medzi malými autami, minivanmi a limuzínami sa tlačili desiatky COD-ov, áut z požičovne rovnakého vzhľadu, elektrické motocykle a hybridy sa usilovali vkĺznuť do voľných medzier, ktoré sa zatvárali skôr, než sa poriadne otvorili. Bicykle s hrkotajúcimi plechovými blatníkmi sa predbiehali s futuristickými modelmi. Trmu-vrmu dopĺňali mestské autobusy a transportéry. Pozdĺž Fu-sing-čchung hliadkovala vzdušná polícia na skymobiloch a obďaleč sa vzniesla do výšky sanitka, vo vzduchu sa obrátila a odletela smerom na západ. Oblohu križovali nablýskané súkromné lietajúce stroje a vzdušné motocykle. Odvšadiaľ sa valil hluk, ozývalo sa syčanie, trúbenie a hudba, zo všadeprítomných projekčných panelov zaznievali otravné reklamy a správy.


  Pokojný deň v peknej štvrti.


  Pred Jerichovými očami sa zjavilo logo Tchuovej firmy. Projekčná technika vytvárala na sietnici ilúziu, že trojrozmerné logo sa vo vzdialenosti niekoľkých metrov vznáša nad zemou. Potom zmizlo a počítač v ramienku okuliarov premietol Jou-jou na chodník Fu-sing-čchung.


  Bolo to úžasné.


  Jericho videl už veľa holografických projekcií. Okuliare mali ohnutú plochu zo sklených vlákien a fungovali ako trojdimenzionálne kino, ktoré si človek nosí na nose. So starými nemotornými okuliarmi z čias virtual reality sa to nedalo ani porovnať. Pri tejto technológii počítač pridával predmety a osoby do prirodzeného prostredia tak, že ich zobrazil na ploche okuliarov. Človek videl niekoho, kto tam vôbec nebol. Bolo jedno, či ide o živú alebo vymyslenú bytosť, program ju mohol zobrazovať vo väčšej i menšej vzdialenosti. V elektronickom zobrazení sa takáto osoba takmer nedala rozoznať od skutočne prítomných ľudí. Problém nastal v reálnom svete, keď mal počítač skombinovať pohyby a reakcie avatarov s realitou v reálnom čase. Na súvislom pohyblivom pozadí boli takéto postavy priesvitné. Ilúzia sa celkom strácala, keď do priestoru avatara vošiel reálny človek a jednoducho cez neho prešiel. Virtuálne indivíduá si vôbec nevšímali, že cez ne prešiel nákladiak a ďalej veselo klebetili. Pri rýchlom pohybe sa im okolo hlavy vytvárali duchovia. Systém musel prepočítavať reálne prostredie a synchronizovať reálne s nereálnym, čo sa dosiaľ veľmi nedarilo.


  Virtuálna Jou-jou sa však zjavila na chodníku asi meter od Jericha bez akýchkoľvek rušivých javov avatarov. Mala oblečený malinovočervený kostým s decentnými aplikáciami, vlasy zopnuté do chvosta a na tvári svetlý mejkap.


  „Dobré ráno, pán Jericho,“ usmiala sa.


  Za ňou sa náhlili chodci a Jou-jou ich prekrývala. Vôbec nepôsobila transparentne, nemala ani rozmazané okraje. Predstúpila pred neho a pozrela mu do očí.


  „Pozrieme si Francúzsku štvrť?“ Zvuk smeroval z ramienka okuliarov ponad spánkovú kosť do Jerichovho ucha.


  „Trocha hlasnejšie,“ povedal.


  „Pravdaže,“ jej hlas už znel o poznanie silnejšie. „Pozrieme si Francúzsku štvrť? Máme krásne počasie, na oblohe ani mráčik.“


  Naozaj? Jericho pozrel hore. Naozaj.


  „To by bolo fajn.“


  „Bude mi potešením. Volám sa Jou-jou.“ Zaváhala a obdarila ho pohľadom, ktorý bol kombináciou koketnosti a rozpakov. „Môžem vás volať Owen?“


  „Samozrejme.“


  Úžasné. Program sa automaticky spojil s jeho identifikačným kódom. Rozpoznal ho, pozdrav prepočítal na reálny čas a súčasne zaznamenal poveternostnú situáciu. Tchu Technologies už teraz prekonali všetko, čo dosiaľ videl.


  „Ideme?“ veselo zavolala Jou-jou.


  Takmer s úľavou skonštatoval, že sa mu už nezdá taká nadpozemsky krásna ako včera. Prevtelená do mäsa a kostí, smejúca sa, rozprávajúca a gestikulujúca stratila to ireálne, čo videl na Čchenovych videách. No aj to, čo ostalo, stačilo na to, aby rozbúšilo zastaraný kardiostimulátor.


  Tak moment. Aké mäso, aké kosti?


  Sú to predsa iba bity a bajty!


  Bolo to neuveriteľné. Počítač si poradil dokonca aj s tieňom, ako Jou-jou pred ním kráčala. Prestal rozmýšľať nad tým, ako je to možné, a sústredil sa na jej chôdzu, gestikuláciu, mimiku. Po chvíli zabočila doľava, zaradila sa vedľa neho a striedavo sa dívala na neho a na ulicu.


  „Na Juhozápadnej ulici uvidíte pestrú zmes architektonických štýlov, niektoré stavby sú francúzske, iné nemecké i španielske. Posledné pôvodné stavby až na niekoľko výnimiek roku 2018 zbúrali a postavili nanovo. Samozrejme, presne podľa pôvodných plánov. Teraz je všetko ešte oveľa krajšie a oveľa originálnejšie.“ Jou-jou sa usmiala ako Mona Lisa. „Pôvodne tu sídlili významní nacionalistickí a komunistickí funkcionári. Všetci chceli bývať v takej nádhernej štvrti. V tejto čarovnej trojpodlažnej záhradnej vile vľavo mal istý čas sídlo aj Čou En Lai. Tento štýl označujeme všeobecne ako francúzsky, v skutočnosti sa v ňom však miešajú prvky art déco s čínskymi vplyvmi. Je to jedna z mála stavieb, ktoré dosiaľ odolali rekonštrukčnej mánii komunistickej strany.“


  Jericho sa zháčil. Toto prešlo cenzúrou?


  Potom mu zišlo na um, že Tchu spomínal prototyp, takže text sa ešte bude musieť meniť. Uvažoval, čí to bol nápad. Vymyslel si to Tchu, alebo ho na to nahovorila Jou-jou?


  „Vila je prístupná verejnosti?“


  „Môžeme si ju prezrieť aj znútra,“ potvrdila Jou-jou. „Interiér sa z väčšej časti zachoval v pôvodnom stave. Čou vyznával sparťanský spôsob života, veď napokon mal proletársky pôvod. A možno sa mu iba nepáčilo, že by mu mal nábytok vyberať Veľký predseda.“


  Jericho sa uškrnul.


  „Radšej by sme mali ísť ďalej.“


  „Jasné, Owen. Nechajme minulosť na pokoji.“


  V nasledujúcich minútach Jou-jou komentovala okolie bez dvojzmyselných narážok. Ešte dvakrát zabočili a ocitli sa v rušnej uličke plnej kaviarničiek, galérií, ateliérov a malebných obchodíkov s umelecko-remeselnými výrobkami. Jericho sem často chodieval, veľmi sa mu páčil tento kút Šanghaja s drevenými lavičkami, palmami a pekne renovovanými šikúmenmi s oknami zdobenými kvetmi.


  „Tunajšiu Art Street ešte pred dvadsiatimi rokmi poznali iba znalci umenia,“ vyhlásila Jou-jou. „Roku 1998 prestavali zrušenú továreň na sladkosti na International Artists Factory. Nasťahovali sa sem reklamné agentúry a dizajnéri, známi umelci si tu otvorili ateliéry, medzi nimi aj také hviezdy ako Chuang Jung-čeng, Er Tung-čchiang a Čchen I-fej. Napriek tomu štvrť dlho ostávala v tieni Ulice Mo-kan-šan severne od kanála Su-čou, kde sa stretlo etablované umenie s undergroundom a avantgardou a spoločne ovládli šanghajský trh s umením. Pomery sa zmenili až roku 2015, keď postavili Tchai-kchang Art Foundation. To je ten komplex vpredu, ľudia to volajú Medúza.“


  Jou-jou ukázala na obrovskú sklenenú kupolu, ktorá napriek svojej veľkosti pôsobila pozoruhodne vzdušné a filigránsky. Bola postavená v duchu zad bioniky a napodobňovala stavbu tela veľkých medúz.


  „A čo tam bolo predtým?“ zaujímal sa Jericho.


  „Pôvodne sa tu začínal krásny trh s rybami a obojživelníkmi.“


  „A kam sa podel?“


  „Zrušili ho. Strana má veľkú špongiu, s ktorou môže definitívne vymazať z dejín, čo sa jej zachce. Teraz je tu Tchai-kchang Art Foundation.“


  „Ateliéry možno navštíviť?“


  „Ateliéry možno navštíviť. Chcete?“


  Jou-jou kráčala napred. Tchai-kchang Art Street sa postupne plnila turistami. Tlačenica bola čoraz väčšia, ale Jou-jou pôsobila kompaktne a reálne, aj keď sa predierala pomedzi ľudí. Možno dokonca reálnejšie než všetci ostatní, pomyslel si Jericho.


  Vtom zbystril pozornosť.


  Deje sa niečo s jeho zrakom? Bol plne sústredený na Jou-jou. Priblížila sa skupinka Japoncov, natlačených na seba, hrozilo, že do nej vrazia. Zaregistroval, že Jou-jou riadená počítačom sa dosiaľ vždy vyhla prekážke, no Japonci upchali uličku z oboch strán. Mohla sa len pretlačiť pomedzi nich alebo ustúpiť. Japonci rovnako ako Číňania si cestu prerážajú bezohľadne a Jericho nepochyboval, že reálna Jou-jou by sa pomedzi nich pretisla aj s pomocou ostrých lakťov. Lenže avatary lakte nemajú, alebo aspoň nie také, ktoré by ten druhý pocítil na rebrách.


  S napätím očakával, čo sa bude diať. Jou-jou prešla medzi skupinou, a pritom to vôbec nevyzeralo, že by ju niekto prevalcoval. Naopak, zdalo sa, že jeden z Japoncov sa na okamih vyparil, aby mohla prejsť.


  Jericho si znepokojene zložil okuliare.


  Všetko bolo tak, ako predtým, až na to, že Jou-jou bola preč. Znova si založil okuliare, pretisol sa pomedzi Japoncov a uvidel ju stáť obďaleč. Dívala sa na neho a kývala mu.


  „Kde ste toľko? Poďte!“


  Prešiel pár krokov. Počkala, kým ju dobehol a pohla sa. To je neuveriteľné! Ako to len robí? Bude si to musieť dať vysvetliť, preto sa rozhodol, že program zaženie do úzkych. Programátori odviedli naozaj skvelú prácu. Prehliadka bola vecne správna, výborne štruktúrovaná a všetko, čo Jou-jou povedala, sedelo.


  „Jou-jou…“ ozval sa.


  „Prosím?“ V jej pohľade videl úprimný záujem.


  „Ako dlho to už robíte?“


  „Táto trasa je celkom nová,“ vyhla sa odpovedi.


  „Takže len krátko?“


  „Áno.“


  „A aký program máte dnes večer?“


  Zastala a sladko sa na neho usmiala.


  „Chcete ma pozvať na rande?“


  „Rád by som vás pozval na večeru.“


  „Je mi ľúto, ale musím odmietnuť, mám totiž virtuálny žalúdok.“


  „A nešli by ste si zatancovať?“


  „Šla by som veľmi rada.“


  „Výborne. A kam pôjdeme?“


  „Povedala som, že by som veľmi rada“ Zažmurkala na neho.


  „Ale, žiaľ, nemôžem.“


  „Smiem sa spýtať niečo iné?“


  „Pravdaže, smelo.“


  „Nešli by ste so mnou do postele?“


  Na okamih sa zháčila. Úsmev na tvári jej vystriedal posmešný výraz.


  „Boli by ste sklamaný.“


  „Prečo?“


  „Lebo ja vôbec neexistujem.“


  „Vyzleč sa, Jou-jou.“


  „Môžem si obliecť niečo iné.“ Na tvár sa jej vrátil úsmev. „Chceli by ste, aby som si obliekla niečo iné?“


  „Chcem sa s tebou vyspať.“


  „Boli by ste sklamaný.“


  „Chcem mať s tebou sex.“


  „Urob si to sám, Owen.“


  Aha.


  Takže toto naozaj nie je oficiálna verzia.


  „Ateliéry možno navštíviť?“ zopakoval otázku spred niekoľkých minút.


  „Ateliéry možno navštíviť. Chcete?“


  „Kto ťa programoval, Jou-jou?“


  „Programovali ma Tchu Technologies.“


  „Si človek?“


  „Som človek.“


  „Nenávidím ťa, Jou-jou.“


  „To ma veľmi mrzí.“ Urobila pauzu. „Chceli by ste pokračovať v prehliadke?“


  „Si škaredá, hlúpa hus.“


  „Zo všetkých síl sa usilujem, aby ste boli spokojný. Váš tón je neprimeraný.“


  „Prepáč.“


  „Nič sa nestalo. Iste to bola moja chyba.“


  „Krava.“


  „Hajzeľ“


  WORLD FINANCIAL CENTER


  „Jou-jou je na roztrhanie, čo?“


  Grand Cherokee dôverne mrkol na Sina a prstami prebehol po hladkom povrchu riadiaceho panelu. Systémy Silver Dragona spúšťali kontrolné programy. Všetko nasvedčovalo tomu, že deň je ako stvorený na jazdu na drakovi, slnečný a jasný, keď napriek všadeprítomnému smogu vidieť aj vzdialenejšie budovy ako Shanghai Regent alebo Portman Ritz Carlton. Ranné svetlo sa odrážalo na fasádach mrakodrapov, na karosériách skymobilov letiacich ponad rieku Chuang-pchu sa vytvárali a zanikali malé slnká. Kým ďaleko na horizonte ostala zo Šanghaja iba rozpitá vágna idea mesta, na opačnom brehu rieky žiarili koloniálne paláce starobylého bulváru v jasných, živých farbách.


  Grand Cherokee vyzdvihol Sina vo foyeri a cestou vo výťahu neprestajne opakoval, akú výnimočnú česť mu preukazuje, keď mu umožňuje v tomto dennom čase vstúpiť do ríše draka. „Samotný vláčik pritom nie je až taký zaujímavý,“ vysvetľoval Sinovi, „a aj trasa je dosť obyčajná: Takmer bez inverzií, iba klasický vertikálny looping, na začiatku a na konci Heardine Roll, takže vlastne už tri 2ro G Points, v ktorých človek zažíva úplne beztiažový stav, ale v podstate nižší štandard. Príťažlivosť tejto atrakcie,“ vysvetľoval ďalej, „spočíva v kombinácii rýchlosti a okolnosti, že sa všetko odohráva vo výške pol kilometra nad zemou.“ Zasklenou chodbou prešli až k riadiacej kabíne, Grand Cherokee odomkol a vošli dnu. „Takýto ohňostroj adrenalínu nezažijete nikde na svete a obsluhovať ho je rovnako vzrušujúce, ako sa v ňom odviezť, pretože draka môže skrotiť len naozaj silná osobnosť.“


  „Zaujímavé,“ odvetil Sin. „Ukázali by ste mi, čo presne robíte?“


  Grand Cherokee sa zháčil. V krivom zrkadle reality denne vídal svoje zväčšené ego, no pri tejto otázke mal naraz akýsi nepríjemný pocit. V skutočnosti nejestvovalo nič jednoduchšie ako obsluhovať toto zariadenie. Zvládol by to každý idiot schopný rozlíšiť tri políčka na displeji. Pomerne obradne sa teda vyhovoril, že to myslel ironicky, a objasnil Sinovi funkciu jednotlivých políčok. Že v podstate treba len odblokovať bezpečnostné závory, na čo, samozrejme, treba poznať kódy.


  „Sú tri. Zadávam ich postupne, prvý – takto – druhý – tretí – a hotovo. Systém je pripravený. Prvé políčko vpravo hore odblokuje súpravu, toto pod ním aktivuje katapult a všetko ostatné zabezpečuje program. A celkom dolu je záchranná brzda. Ale tú sme ešte nikdy nepoužili.“


  „A toto je načo?“ Sin ukázal na menu na hornej lište displeja.


  „To je Check Assistant. Kým pustím súpravu na trasu, počítač musí skontrolovať celý rad parametrov. Mechanické systémy, softvéry.“


  „To naozaj nie je zložité.“


  „Je to jednoduché a geniálne.“


  „Škoda, že sa nebudem môcť odviezť, ale tlačí ma čas. Veľmi rád by som teda…“


  „V zásade by ste mohli nastúpiť,“ odvetil Grand Cherokee a spustil kontrolný program. „Popreháňal by som vás, že by ste nevedeli, kde máte hlavu a kde zadok. Lenže mimoriadnu jazdu treba ohlásiť vopred.“


  „Nič sa nedeje. Vráťme sa k Jou-jou.“


  Grand Cherokee obdaril svojho spoločníka úškrnom a utrúsil, že Jou-jou je evidentne na roztrhanie. Chcel ešte niečo dodať, ale rozmyslel si to. V Sinovom výraze zbadal zmenu – videl v nej zvedavosť, nielen na to kde sa nachádza Jou-jou, ale aj na samotného Grand Cherokeeho.


  „A kto sa o ňu ešte zaujíma?“ spýtal sa Sin.


  „Nemám tušenia.“ Grand Cherokee pokrčil plecami. Má už teraz vytiahnuť svoj najväčší tromf? Najprv chcel Sina vydierať informáciou o detektívovi, ale možno bude lepšie, ak ho nechá tápať v neistote. „To ste povedali vy.“


  „Čo som povedal?“


  „Že Jou-jou potrebuje ochranu, lebo jej je niekto v pätách.“


  „To je pravda.“ Sin si prezeral prsty na pravej ruke. Grand Cherokee si všimol, že ich má dokonale upravené. Nechty mal vyleštené, opilníkované na rovnakú dĺžku s polmesiačikmi perleťovej farby. „A vy ste mi mali obstarať informácie, Wang. Chceli ste niekomu volať, nie? Priviesť ma k Jou-jou. Spomínam si, že malo ísť o peniaze. Tak čo pre mňa máte?“


  Hajzeľ afektovaný, pomyslel si Grand Cherokee. Cez noc si naozaj vymyslel príbeh. Jou-jou raz spomenula, že žúrky, ktoré vymetá, jej občas idú na nervy, a cez víkendy rada vypadne do Chang-čou a k Západnému jazeru. Jeho stará mama vždy vravieva, že Chang-čou je ako raj na zemi. Grand Cherokee sa teda rozhodol, že tam umiestni Jou-jou, do nejakého romantického hotela pri Západnom jazere, a ten hotel by sa mohol volať…


  Pozor, len nič konkrétne. Okolo Západného jazera je kopa ubytovacích možností najrôznejších kategórií. Pre istotu sa na to pozrel na internete a našiel niekoľko, ktoré mali v názve stromy a rastliny. To sa mu zapáčilo. Jou-jou sa bude nachádzať v niektorom hoteli s rastlinným názvom. Nejaká kvetina, lenže jeho informátor si nevedel presne spomenúť, aká. Za pár babiek sa toho viac zistiť nedalo, ale aj to už je predsa niečo, či nie? V duchu sa musel zasmiať, keď si predstavil, že Sin precestuje stosedemdesiat kilometrov k Západnému jazeru a bude snoriť v každom hoteli, ktorý bude mať v názve rastlinný motív. A presne to isté plánoval urobiť aj s detektívom. Tí dvaja tupci sa tam napokon ešte aj stretnú! Keby boli ochotní zaplatiť viac, pridal by ešte motorkársku bandu, lenže to by už bola úplne iná stopa, pretože City Demons by sa ťažko dali spojiť so Západným jazerom. Ale vlastne, prečo nie? Veď aj motorkári si môžu urobiť výlet na vidiek, nie?


  Sin bol zahĺbený do štúdia svojich nechtov. Grand Cherokee uvažoval. Vzápätí porozpráva ten istý výmysel Jerichovi, ale ten asi nebude taký štedrý.


  Je tu však aj tretia možnosť.


  „Viete,“ ozval sa čo najľahostajnejším tónom, „uvažoval som o tom.“ Dokončil kontrolu Silver Dragona a pozrel sa na Sina. „A prišiel som k záveru, že miesto, kde sa nachádza Jou-jou, musí mať pre vás trocha vyššiu cenu.“


  Sin sa ani nezdal veľmi prekvapený. Skôr už pôsobil unavene.


  „Koľko?“ spýtal sa.


  „Desaťnásobok.“


  Grand Cherokee sa vzápätí preľakol vlastnej bezočivosti a srdce sa mu rozbúšilo. Ak mu to Sin zožerie…


  Momentík. Ale to ešte nie je všetko!


  „Desaťnásobok,“ zopakoval, „a nové stretnutie.“


  „Čo to má znamenať?“


  Čo to má znamenať, pomyslel si Grand Cherokee, to je predsa jasné, ty hnusné prasa. S touto sumou pobežím za Jerichom a dám mu na výber, buď ma preplatí a dostane exkluzívnu rozprávku, alebo odmietne, a dostaneš ju ty. Ale najprv musím hovoriť s Jerichom. A keď Jericho vycáluje dvadsaťnásobok, tak skúsime od teba vytiahnuť tridsaťkrát viac.


  „Áno alebo nie?“ spýtal sa.


  Sinovi sa sotva badateľne nadvihli kútiky úst. „V ktorom filme ste to videli, Wang?“


  „Také čosi človek nemusí vidieť vo filme. Chcete nájsť Jou-jou, na dôvody vám seriem. Podľa mňa je oveľa zaujímavejšie, že po nej evidentne idú aj poliši. Vy poliš nie ste, to je jasné. A z toho vyplýva, že mi nič nemôžete. Musíte brať, čo ponúkam, a kedy to ponúkam,“ predklonil sa a vyceril zuby.


  Sin sa na neho díval s mrazivým úsmevom. Potom mu pohľad zablúdil k riadiacej konzole.


  „Viete, čo nenávidím?“ spýtal sa.


  „Mňa?“ zasmial sa Grand Cherokee.


  „Vy ste hmyz, Wang, mojej nenávisti nie ste hoden. Neznášam fľaky. Na displeji máte mastné škvrny od prstov.“


  „No a čo?“


  „Utrite ich.“


  „Čože?“


  „Utrite tie fľaky.“


  „Počuj, ty poondiaty nafúkanec, čo si o sebe…“


  Niečo také, ako sa vzápätí stalo. Grand Cherokee ešte nikdy nezažil. Prišlo to ako blesk z jasného neba. Keď bolo po všetkom, ležal na dlážke pred konzolou a v nose mal pocit, akoby mu v ňom vybuchol granát. Pred očami sa mu mihali farebné hviezdičky.


  „Vaša hlava sa nehodí ani na čistenie,“ vyhlásil Sin, zohol sa a vytiahol ho ako bábku hore na nohy. „Ach, vyzeráte naozaj mizerne. Čo sa vám stalo s nosom? Nechcete sa o tom pozhovárať?“


  Grand Cherokee sa zapotácal a oprel sa o konzolu. Druhou rukou si ohmatával zakrvavenú tvár. Nechápavo sa pozrel na Sina.


  A potom zúrivo vyštartoval.


  Sin mu pokojne zavŕtal ukazovák do hrudnej kosti.


  Grand Cherokee mal pocit, akoby mu niekto odpojil spodnú časť tela od všetkých systémov. Padol na kolená a hrudník mu preťala pálčivá bolesť.


  Otvoril ústa, no vyšli mu z nich iba pridusené stony. Sin si k nemu čupol a podprel ho pravou rukou, aby nespadol.


  „O chvíľu to pominie,“ povedal. „Viem, že teraz máte pocit, že už nikdy nebudete môcť prehovoriť, ale to sa vám iba zdá. Dokonca vám to môže ešte rozviazať jazyk. Tak čo ste mi to chceli povedať?“


  Grand Cherokee chrčal. Perami sa snažil vytvoriť slovo.


  „Jou-jou?“ Sin prikývol. „Začínate dobre. Pousilujte sa, Wang, ale predovšetkým,“ chmatol ho pod pazuchy a vytiahol ho hore, „sa postavte na nohy.“


  „Jou-jou je…“ zajakával sa Grand Cherokee.


  „Kde je?“


  „V Chang-čou.“


  „V Chang-čou?“ Sin nadvihol obočie. „Pozrimeže. Že by ste naozaj niečo vedeli? Kde v Chang-čou?“


  „V nejakom – hoteli.“


  „Meno.“


  „Netuším.“ Grand Cherokee dychtivo nasal vzduch do pľúc. Sin mal pravdu, bolesť ustúpila, ale zato sa ešte necítil o nič lepšie. „Niečo s kvetmi.“


  „Nekomplikujte to,“ chlácholivo povedal Sin. „Niečo s kvetmi je asi také konkrétne, ako keby ste povedali, že je niekde v Číne.“


  „Môže to byť aj niečo so stromami,“ zvrieskol Grand Cherokee. „Môj informátor povedal, že to je niečo s rastlinami.“


  „V Chang-čou?“


  „Pri Západnom jazere.“


  „Kde pri Západnom jazere? Na strane mesta?“


  „Áno, áno!“


  „Teda na západnom brehu?“


  „Presne tak!“


  „Ach tak! Azda niekde v okolí priehrady Su?“


  „Áno, tuším, že tam.“ Grand Cherokee načerpal nádej. „Asi áno. Myslím, že povedal niečo také.“


  „Lenže mesto je na východnom brehu.“


  „Nnno, asi som zle počul.“ Nádej sa rozplynula.


  „Ale v okolí priehrady Su? Alebo pri priehrade Bai?“


  Priehrada Su alebo Bai? Veď to je čoraz komplikovanejšie. Dočerta, kde ležia tie priehrady? Takto do detailov o tom vôbec neuvažoval. Nemohol predsa vedieť, že sa Sin bude toľko vypytovať. „Neviem,“ odvetil vyčerpane.


  „Myslel som, že váš informátor…“


  „Ale ja neviem!“


  Sin sa na neho karhavo pozrel a zaryl prsty do blízkosti jeho obličiek. Efekt sa nedal opísať. Grand Cherokee zalapal po dychu ako ryba, ktorú vybrali z vody, a zrenice sa mu rozšírili. Sin ho pevne podoprel, aby nemohol spadnúť. Ak sa na nich niekto díval na zábere bezpečnostnej kamery, vyzerali ako dvaja kamaráti, čo stoja tesne pri sebe.


  „Tak ako?“


  „Neviem,“ skuvíňal Grand Cherokee a cítil, ako sa časť jeho tela oddeľuje. Naraz pochopil, že bolesť má oranžovú farbu. „Fakt neviem.“


  „Viete vôbec niečo?“


  Grand Cherokee roztrasene zodvihol zrak. V Sinových očiach videl definitívny ortieľ, ak ešte raz odpovie nesprávne.


  „Nie,“ zašepkal.


  Sin sa opovržlivo zasmial, pokrútil hlavou a pustil ho.


  „Mám vám vrátiť peniaze?“ kňučal Grand Cherokee a pri spomienke na hroznú bolesť sa ohol.


  Sin naspúlil pery. Pozrel sa von na jagavé mesto.


  „Jedna vaša poznámka mi nedá pokoj,“ vyhlásil.


  Grand Cherokee vyvalil oči a čakal. Odčlenená časť jeho tela mu pripomenula, že asi o pätnásť minút pustia dnu prvých návštevníkov, a že asi bude plno, lebo je krásne počasie.


  „Povedali ste, že Jou-jou je na roztrhanie. Myslím, že ste to presne tak formulovali, nie?“


  Ešte pätnásť minút.


  „Mohli by ste to napraviť, Wang. Len už neklamte. Kto sa na ňu ešte pýtal?“


  „Jeden detektív,“ zamrmlal Grand Cherokee.


  „To je zaujímavé. Kedy?“


  „Včera večer. Ukázal som mu jej izbu. Spytoval sa to isté ako vy.“


  „A vy ste mu to isté odpovedali. Že môžete niečo zistiť a že to bude niečo stáť.“


  Grand Cherokee nešťastne prikývol. Ak s tým Sin pôjde za Jerichom, môže na prachy zabudnúť. V poníženej horlivosti vytiahol detektívovu vizitku a podal ju Sinovi, ktorý ju chytil oboma rukami, pozorne si ju obzrel a odložil do vrecka.


  „Ešte niečo?“


  No určite. Mohol by vybaliť motorkársky gang, jedinú stopu, ktorá by ho možno naozaj priviedla k Jou-jou. Lenže takú láskavosť tomu sviniarovi neurobí.


  „Môžeš mi vylízať,“ odsekol.


  „Takže nič.“


  Sin vyzeral zamyslený. Otvorenými dverami riadiacej miestnosti vyšiel do priestoru medzi turniketom a nástupišťom. Chlapca ani nepoctil pohľadom, akoby pre neho prestal existovať. A možno by v tom okamihu bolo pre neho lepšie, keby prestal existovať, kým ten bastard odtiaľto vypadne. Keby ani nemukol, keby sa zmenšil na myšaciu veľkosť, keby nebol väčší než odtlačok prsta na displeji. Toto všetko bolo oddelenému Grand Cherokeemu nad slnko jasnejšie, a preto vyslal varovanie, ktoré si však Wangov mozog zastretý nenávisťou nevšímal. Namiesto toho sa vliekol za Sinom a uvažoval, ako získať späť stratenú dôstojnosť, vážnosť strážcu Strieborného draka, ktorá momentálne utrpela totálne fiasko. Brutálna sviňa? Sin iste dobre vie, že je brutálny, a sviňa je príliš slabé slovo. Grand Cherokee pochyboval, že by sa Sina mohla nejaká urážka dotknúť.


  Ako by toho špinavca vytočil?


  A kým sa oddelený Grand Cherokee rozhliadal po nejakej myšacej diere, do ktorej by sa skryl, veľkohubý Grand Cherokee nahlas skríkol:


  „Nemysli si, že toto ti len tak prejde, ty hnusný hajzeľ!“


  Sin chcel práve prejsť cez turniket, no teraz zastal.


  „Hneď zavolám Jerichovi,“ vyštekol na neho Grand Cherokee. „A potom aj polišom. Som zvedavý, kto z nich sa bude o teba väčšmi zaujímať, čo? Radšej sa rýchlo pakuj zo Šanghaja, a podľa možnosti aj z Číny, najlepšie rovno na Mesiac, možno si tam niečo nájdeš, lebo tu dolu ťa zničím, to si môžeš byť istý!“


  Sin sa k nemu pomaly obrátil.


  „Ste hlúpy idiot,“ vyhlásil takmer súcitne.


  „Ja ťa…“ zvrieskol Grand Cherokee, a vzápätí mu docvaklo, že sa pravdepodobne dopustil najväčšej chyby v živote. Sin sa k nemu pomaly približoval. Rozhodne nevyzeral ako človek, s ktorým sa bude dať diskutovať.


  Grand Cherokee cúvol.


  „Celý priestor snímajú bezpečnostné kamery,“ pokúsil sa o výhražný tón, ale uprostred vety sa mu od strachu zlomil hlas.


  „Máte pravdu,“ prikývol Sin. „Mal by som sa poponáhľať.“


  Grand Cherokeemu sa stiahol žalúdok. Odskočil dozadu a usiloval sa odhadnúť situáciu. Cestu do sklenej chodby mu zahatal protivník. Okolo neho neprejde, a za ním je už iba plošina so súpravou. Priestor, kde nastupovali a vystupovali turisti, bol oddelený priehľadnou stenou, vpravo a vľavo sa koľajnice končili v prázdnote.


  Sinov pohľad hovoril jasnou rečou.


  Grand Cherokee sa jediným pohybom vyšvihol na prostredný vagón a zablúdil pohľadom na hlavu draka. Vozne boli iba obyčajné plošiny s primontovanými sedadlami, ktorých opierky vyzerali ako obrovské šupiny alebo krídla, a vzdialene pripomínali strieborného plaza. Len úplne vpredu bolo niečo ako kabína, náznak pretiahnutej dračej lebky. Tam sa nachádzala samostatná riadiaca jednotka, ktorou sa v prípade núdze dala súprava aspoň do istej miery ovládať. Určite nie v loopingu, ale aspoň po rovných úsekoch koľajníc.


  Na mieste, kde súprava obchádzala bočné piliere budovy, tesne pred bodom, v ktorom začal prudko stúpať, sa z koľajníc dalo prejsť do budovy. V pilieroch boli technické zariadenia a skladovacie priestory. Oceľové mostíky ústili do skleneného plášťa pilierov a v prípade potreby, keby súprava nemohla vojsť do stanice, sa dali použiť na evakuáciu. Odtiaľ viedlo schodisko k výťahu, neprístupné zo zasklenej chodby.


  Grand Cherokeemu chvíľu trvalo, kým si to zrekapituloval, a to bola jeho druhá chyba. Stratil priveľa času. Sin sa vymrštil a pristál medzi ním a dračou hlavou. Oddeľovali ich iba dva rady sedadiel a Grand Cherokee pochopil, že jeho šanca dostať sa k riadiacej jednotke sa rozplynula. Zvažoval, či nemá vyskočiť späť na nástupište, ale tam by mal Sina tesne za chrbtom. Pravdepodobne by sa nedostal ani k turniketu.


  Sin sa približoval. Kráčal pomedzi sedadlá tak rýchlo, že Grand Cherokee radšej prestal uvažovať a ušiel na samý koniec vagóna. O kúsok ďalej sa už končí zasklenie stanice, koľajnice sa veľkým oblúkom vzďaľujú od budovy a asi po dvadsiatich piatich metroch prechádzajú do zákruty, ktorá vedie za piliere.


  „To nie je dobrý nápad,“ povedal Sin a približoval sa.


  Grand Cherokee preletel pohľadom z koľajnice na Sina. Dávno pochopil, že zašiel priďaleko, a že tento človek ho zabije. Skurvená Jou-jou! Sviňa hnusná, do čoho ho to namočila!


  Netáraj, skonštatoval oddelený Grand Cherokee, za toto si môžeš sám. Čo si si myslel, že ho preštíš? A keď veľkohubý Wang neodpovedal, vnútorný hlas mu pošepol: Máš jednu veľkú výhodu – netrpíš závratom.


  A čo Sin?


  Keď si Grand Cherokee uvedomil, že mu veľká výška nerobí problémy, do údov akoby sa mu vrátil život. Bol odhodlaný na všetko. Stúpil na koľajnicu, urobil krok a potom aj druhý. Pol kilometra pod sebou videl priestranstvo pred Word Financial Center so zeleňou a chodníkmi. Po dvojposchodovej Šiji Dadao vedúcej od rieky až za Pchu-tung behali autá ako mravce. Opustil ochranný prístrešok stanice a meter po metri kráčal po koľajniciach. Cez obrovský otvor veže na neho pražilo slnko. Pocítil závan horúceho vetra. Po jeho ľavej strane sa každým krokom vzďaľovala sklená fasáda veže, lepšie povedané, on sa vzďaľoval od nej. Vpravo videl strechu mrakodrapu Ťin Mao, za ním firemné budovy Pchu-tungu, striebristý tok Chuang-pchu a potom už len nekonečný nepredstaviteľne rozľahlý Šanghaj.


  Srdce mu bilo ako divé. Zastal a obrátil hlavu. Sin stál na konci súpravy a nespúšťal z neho oči.


  Neprenasledoval ho.


  Tá sviňa nemá odvahu!


  Grand Cherokee urobil krok a zošmykol sa medzi priečne výstuhy koľajnice.


  Srdce mu prestalo biť. Roztiahol všetky štyri končatiny ako padajúca mačka, zachytil sa bočného lana a pár príšerných sekúnd sa hompáľal nad priepasťou. Iba s vypätím všetkých síl sa mu podarilo vytiahnuť späť. Lapajúc po dychu sa usiloval vstať. Bol na polceste medzi stanicou a zákrutou a koľajnica sa začala zvažovať. Vietor mu kmásal kabát, dosť nevhodné oblečenie na vychádzky v päťstometrovej výške.


  Zadychčaný sa znova obzrel.


  Sin tam už nebol.


  Vpred, pomyslel si. Koľko ešte ostáva k priechodu? Dvadsaťpäť, tridsať metrov? Možno ani nie. Tak do toho! Hýb sa, to zvládneš. Musíš sa dostať do bezpečia. Kašľať na to, kde je Sin.


  Plný nádeje sa pohol, už zasa si ovládal zmysly, keď začul ten šum.


  Šum.


  Bolo to niečo medzi bzučaním a hrkotaním, sprevádzané sýtym kovovým dunením. Vzďaľovalo sa to opačným smerom. Grand Cherokeemu stuhla krv v žilách, hoci to dôverne poznal, denne to počúval, vždy, keď mal službu.


  Sin prebudil draka.


  Spustil vlak!


  Vietor mu vytrhol z hrdla výkrik hrôzy a roztrhaný ho rozniesol nad Pchu-tung. Skuvíňajúc rúčkoval ďalej, najrýchlejšie, ako vedel. Počul, že súprava práve zašla za severný pilier, potom ju cez štrbinu zbadal, ako sa šplhá hore. Zatiaľ ide pomaly, ale na streche zrýchli, a potom…


  Plazil sa ďalej ako zmyslov zbavený, do tieňa južného piliera. Koľajnice sa čoraz väčšmi zvažovali, takže už mohol liezť len po štyroch.


  Šlo to strašne pomaly. Príliš pomaly!


  Srdce sa ti rozletí od strachu, pomyslela si ľahostajná časť Grand Cherokeeho. Zakľaj si, možno sa ti uľaví.


  Uľavilo sa mu.


  Preskakujúcim hlasom reval do modrej oblohy všetky kliatby, ktoré mu zišli na um, držal sa teplého kovu a už väčšmi poskakoval, než liezol. Koľajnica sa zachvela. Dvakrát takmer stratil rovnováhu, no vždy sa znova chytil a zaťato pokračoval. Duté pískanie mu signalizovalo, že vlak dosiahol najvyšší bod a práve prechádza po priamke strechy, ale on ešte stále nebol v cieli. Pokúsil sa uzrieť draka, no videl iba svoj odraz v sklenenej fasáde piliera, namojdušu, bohovský film. V podstate by sa mal dokonale baviť, ibaže ešte nebolo jasné, či sa to skončí happyendom, a drak práve prechádzal katapultom.


  Povraz sa prudko zachvel. Grand Cherokee rúčkoval ďalej a v rytme chvejúceho sa lana mechanicky opakoval prosím, prosím, prosím.


  „Prosím,“ drrn, „… prosím,“ drrn…


  Obchádzal pilier. Ani nie desať metrov pred sebou videl spojnicu medzi koľajnicou a budovou.


  Drak sa prevalil cez strešnú rímsu.


  „Prosím…“


  Súprava sa s ohlušujúcim rachotom valila do hĺbky, vyšvihla sa do loopingu a vystrelila nahor. Celá konštrukcia sa rozhýbala. Grand Cherokee mal pocit, že sa mu koľajnica roztancovala pred očami. Vzpriamil sa, podarilo sa mu naraz preskočiť niekoľko priečnikov a napriek zošikmeniu nestratiť rovnováhu.


  Ešte päť metrov. Štyri.


  Drak sa rútil v loopingu dolu…


  Tri metre.


  … preletel zákrutou…


  Dva.


  … a zrazu bol tu.


  V okamihu, keď súprava prechádzala okolo spojnice, Grand Cherokee sa vypäl k nadľudskému výkonu. S divým výkrikom sa odrazil a vymrštil sa do vzduchu. Popod neho sa prevalil prvý vagón. Roztiahol ruky, pokúsil sa zachytiť jedného zo sedadiel, ale nepodarilo sa mu to. Celým telom dopadol na zadnú opierku nasledujúceho sedadla, náraz ho vyhodil do vzduchu, chvíľu sa krútil ako v piruete, akoby sa rozhodol, že odletí niekam hore, do modrého vesmíru.


  A potom padal.


  Posledné, čo mu prebleslo hlavou, bolo, že sa o to aspoň pokúsil.


  A že bol fakt celkom dobrý.


  Sin zaklonil hlavu. Vysoko nad sebou videl, ako do zaskleného observatória vchádzajú ľudia. O chvíľu otvoria chodbu, je čas zmiznúť. Vedel, ako to funguje v bezpečnostných centrálach výškových budov, a že za posledných pätnásť minút sotva niekto pozrel na monitor. A keby aj, veľa by toho nevidel. Wang sa síce v riadiacej miestnosti dvakrát zviezol na dlážku, no inak stáli väčšinu času normálne vedľa seba. Ako dvaja ľudia, ktorí sa zhovárajú o dôverných veciach.


  Lenže on spustil draka. A skôr, než bolo plánované. To si iste všimli. Musí teda vypadnúť.


  Zaváhal.


  Rukávom zotrel odtlačky prstov z displeja a potom utrel aj miesta, ktorých sa špinavými prstami dotýkal Grand Cherokee. Inak ho tie fľaky budú mátať ešte aj v noci. Niektoré veci sa proste Sinovi vrývajú do mozgu ako pijavice. Konečne sa rozbehol späť po chodbe tou istou cestou, ako prišli. Vo výťahu si stiahol parochňu, zložil si okuliare, odlepil fúzy a sako obrátil naruby. Bolo šité na mieru a dalo sa nosiť na obe strany. Sivé sako sa zmenilo na bledohnedé a do vrecka si napchal parochňu, fúzy i okuliare. Na dvadsiatom ôsmom poschodí prestúpil do iného výťahu, zviezol sa do suterénu, prešiel nákupnou galériou a vyšiel von na slnko. Videl ľudí, ako utekajú k južnej strane budovy. Odvšadiaľ sa ozývali výkriky. Ktosi skríkol, že niekto spáchal samovraždu.


  Samovraždu? Fajn, prečo nie?


  Pod stromami v parku pridal do kroku a z vrecka vytiahol vizitku toho detektíva.

  FANTÓMY


  GAIA, VALLIS ALPINA, MESIAC


  Julian sa vždy chválil, že jeho mozog je ako generátor nezvyčajných nápadov, ktorý sa dá podľa potreby zapnúť alebo vypnúť. Ak hrozilo, že by mu nevyriešené problémy mohli pokaziť spánok, hlavu vypol, a sotva ju položil na vankúš, odpočíval v stave komatóznej blaženosti. Spánok bol pilierom jeho mentálneho i telesného zdravia a na Mesiaci dosiaľ vždy spal výborne.


  Len túto noc nie.


  Neschádzala mu z mysle poznámka Wala Ögiho, že by mohol rozviazať manželský zväzok s Washingtonom a vlastné technológie na voľnom trhu sprístupniť komukoľvek na svete. Naozaj je rozdiel, či prijmete najlepšiu ponuku alebo všetky ponuky. Je to dokonca aj morálny rozdiel. Ak ide o blaho desiatich miliárd ľudí, hoci sotva možno predpokladať, že by si všetci stavali v záhradkách pri domoch vesmírne výťahy, potom mu naozaj možno vyčítať, že v honbe za ziskom zvýhodňuje jednu stranu – jemu, ktorý obhajuje svoju podnikateľskú autonómiu ako nikto iný a aj v slávnostných prejavoch rád vedie pekné reči o globálnej zodpovednosti a škodlivosti rivality.


  Túto noc mu nedala spať skutočnosť, že jeho tajné úvahy sa opäť potvrdili. Navyše, a to by rozhodne nebolo v rozpore s dobrými mravmi, všeobecný prístup k jeho patentom by viedol k hospodárnejšiemu využitiu Mesiaca a súčasne by rozbehol lepšie obchody. Švajčiar to vystihol veľmi presne: Keby aj ďalšie tri-štyri krajiny vlastnili vesmírny výťah a ťažili na Mesiaci hélium-3, o niekoľko rokov by celý svet fungoval na termojadrovú energiu. Orley Enterprises, presnejšie Orley Space by mohli menej solventným krajinám pomôcť pri financovaní výťahu, a za to by Orley Energy dostala výhradné práva na ich zásobovanie energiou. Obchod s reaktormi by prekvital a Orley Energy by sa stal najväčším distribútorom elektriny na svete. Iste, Washington by tým nebol nadšený, ale s tým by sa už nejako zmieril.


  V skutočnosti to však bolo trocha inak.


  Čeng Pchang-wang sa ho opakovane usiloval dať dohromady s pekinskou vládou, čo Julian striktne odmietal, kým si raz pri spoločnom obede v noblesnej londýnskej čínskej reštaurácii Hakkasan neuvedomil, že neveru by v tom ktokoľvek mohol vidieť iba vtedy, keby šiel do postele len s jednou konkurenčnou stranou. Keby však ponúkol služby všetkým, bolo by to presne to isté, ako keby každému človeku v každej krajine na svete kúpil toyotu alebo hamburger. Washington by to, pravdaže, hodnotil inak. Iste by argumentovali, že uzatvorili dohodu o vzájomnej spolupráci, podľa ktorej má – keby sme to prirovnali k rýchlemu občerstveniu – on dodať mäso, a štát zasa žemľu, pretože jeden bez druhého by sa nikam nepohli.


  V návale zhovorčivosti sa o tejto myšlienke zveril Čengovi.


  Starcovi takmer vypadli paličky z rúk.


  „Nie, nie, vzácny priateľu! Muž môže mať manželku i konkubínu. Mohla by mať konkubína niečo proti tomu, že je už ženatý? Naopak. Tešila by sa, že sa smie deliť o príjemný život s manželkou. Ale keby sa dozvedela, že konkubín je viac, to by ju nepotešilo. Čína už investovala priveľa. Je nám veľmi ľúto, hoci rešpektujeme, že sa cítite viazaný voči manželke, ale ešte oveľa väčší problém by pre nás nastal, keby vesmírne výťahy začali vyrastať ako huby po daždi. Peking by bol mimoriadne znepokojený.“


  Mimoriadne znepokojený.


  Má to len jeden háčik, Julian. Aby ste takúto názorovú revolúciu v zdraví prežili.


  Rogašovova poznámka ho veľmi nazlostila, pretože mu pripomenula aroganciu vládnych kruhov a ich orgánov. Aká je to globalizácia, keď jej aktéri nemajú v pláne dovoliť konkurentovi nahliadnuť do svojich kariet, a človek, ktorý by chcel koláč spravodlivo rozdeliť, sa musí obávať o holý život? Čím dlhšie o tom uvažoval, tým búrlivejšie sa mu do tela vylučovali hormóny, ktoré mu nedovoľovali zaspať, až si napokon krátko po piatej povedal, že sa viac nebude prehadzovať na lôžku. Pod sprchou sa rozhodol, že túto nezvyčajnú situáciu využije a prejde sa popri rokline. Hoci bol smrteľne unavený, šiel do obývačky, natiahol si šortky, tričko a pohodlné šľapky.


  Keď zodvihol hlavu, zazdalo sa mu, že na ľavom okraji okna zazrel nejaký pohyb, niečo sa tam mihlo.


  Vyzrel von do rokliny.


  Nič tam nebolo.


  Chvíľu nerozhodne čakal, pokrčil plecami a vyšiel z apartmánu. Nikde nikoho. A čo iné čakal? Všetci sú vyčerpaní a spia. Podišiel ku kotúčovému vešiaku na skafandre a začal sa obliekať. Napchal sa do úzkej konštrukcie s oceľovou výstužou, založil si hrudný chránič a torbu, helmu zastrčil pod pazuchu a odviezol sa do suterénu.


  Keď vošiel na chodbu, v prvom okamihu si myslel, že má halucinácie.


  Smerom od stanice prichádzal kozmonaut.


  Julian zažmurkal. Neznámy sa rýchlo približoval na bežiacom páse.


  Biele svetlo zalialo jeho siluetu. Akoby sa díval do zrkadla a videl sám seba, no potom zbadal oválny tvar lebky, nakrátko ostrihané vlasy, výraznú bradu, tmavé oči a známu tvár.


  „Carl,“ zvolal prekvapene.


  Hanna bol evidentne rovnako prekvapený.


  „Čo tu robíš?“ Zostúpil z pása a podišiel k Julianovi. Ten len namrzene nadvihol obočie a obzrel sa, akoby čakal, že zo stien začnú vystupovať ďalší ranostaji.


  „To isté by som sa ja mohol spýtať teba.“


  „Nuž, úprimne povedané…“ Hanna sa usmial ako chlapec, ktorého prichytili na hruškách. „Ja…“


  „Len nepovedz, že si bol vonku!“


  „Nebol.“ Hanna zodvihol obe ruky. „Fakt nie.“


  „A chcel si ísť.“


  „Hm.“


  „Tak vrav.“


  „Ale len na skok, na opačnú stranu rokliny, pozrieť si Gaiu z opačnej strany.“


  „Sám?“


  „Jasné, že sám!“ Školácky výraz vystriedali mužské črty. „Veď ma poznáš. Nepotrebujem osem hodín spánku a nie som dosť družný na nejaké skupinové výlety, tak som si povedal, že vyskúšam, aké to je, keď je človek na Mesiaci sám. Že sa poprechádzam sám, bez ostatných. Akoby tu nikto okrem mňa nebol.“


  „To je ale somarina.“


  „Akoby si ju sám vymyslel, nie?“ Hanna prevrátil oči. „Už sa netvár, akoby ti uleteli včely. V najbližších dňoch predsa budeme sústavne v skupinách, nie? A je to úplne v poriadku, naozaj. Mne sú ostatní sympatickí, neboj sa, nič nevyvediem. Ale chcel som si to vyskúšať.“


  Julian si prstami prehraboval bradu.


  „O teba si tuším nemusím robiť starosti,“ uškrnul sa. „Ty si zablúdil ešte prv, než si vyšiel von.“


  „To je malér, však?“ Hanna sa zasmial. „Zabudol som, kde sú tie poondiate komory. Viem, že ste nám ich ukazovali, ale…“


  „Tam sú. Vpredu.“


  Hanna sa obrátil.


  „No výborne,“ poznamenal skormútene. „Veď som bol už takmer pri nich.“


  „Ty si mi pekný individualista,“ posmieval sa Julian. „Mimochodom, mal som rovnaký plán ako ty.“


  „Čože? Chcel si ísť sám von?“


  „Nie, ty tĺk, lebo ja mám kopu praktických skúseností, ktoré ty nemáš. To nie je bežecká dráha v parku! Tu ide o život.“


  „Jasnačka. Život je jeden z najnebezpečnejších.“


  „Myslím to vážne.“


  „Neblázni, Julian, ja si s tým skafandrom poradím. Absolvoval som jeden výstup do otvoreného vesmíru na OSS, jeden pri lete sem, a to bolo predsa len nebezpečnejšie, ako urobiť pár odtlačkov do regolitu.“


  „Iste, lenže…“ Lenže ja som vykĺzol tiež tak tajne ako ty, pomyslel si Julian. „Pravidlá hovoria jasne, že nikto nemá ísť von bez sprievodu, to platí predovšetkým pre turistov.“


  „Super,“ veselo prehodil Hanna. „Takže teraz sme dvaja. Ibaže by si šiel radšej sám.“


  „Netáraj.“ Julian sa zasmial. Podišiel ku komore a vybral vnútornú priečku. „Prichytil som ťa, tak mi teraz budeš robiť spoločnosť, či sa ti to páči, alebo nie.“


  Hanna ho nasledoval. Komora bola dimenzovaná pre 20 osôb, takže tam postávali trocha stratení a čakali, kým skafandre urobia automatický test. V duchu iba nechápavo krútil hlavou nad otázkou, aká vysoká bola pravdepodobnosť, že sa s niekým stretne. Ak je pravda, že človek obýva len jeden z nespočetných paralelných svetov, v ktorých sa vývoj uberá vlastným, viac-menej identickým alebo diametrálne odlišným smerom, v ktorých žijú inteligentné jaštery a Hitler v nich vyhral vojnu, prečo sa práve on musel vyskytnúť v rovnakom čase na tom istom mieste ako Julian? Prečo sa tam neobjavil o desať minút neskôr, aby mal čas nepozorovane zmiznúť v apartmáne? Jedinou útechou mu bolo, že to mohlo dopadnúť aj oveľa horšie – keby sa Julian stal svedkom jeho príchodu lunárnym expresom. Zdá sa, že o tom, našťastie, nemá ani tušenia.


  Bude musieť byť ešte ostražitejší.


  A Ebola takisto.


  SIN-TCHIEN-TI, ŠANGHAJ, ČÍNA


  „Máš zaujímavý program,“ povedal Jericho.


  „Naozaj?“ Tchuov hlas znel pobavene. „Už som sa čudoval, že nevoláš. Ktorý si vyskúšal?“


  „Francúzsku štvrť. Len dúfam, že to nedáš v tejto podobe do predaja.“


  „Nič sa neboj, feferónky sme už odstránili.“ Tchu sa uškrnul. „Vravel som ti, že ide o prototyp. Výhradne na interné použitie, neopováž sa to vytiahnuť niekde na verejnosti. Myslel som, že trocha zábavy ti neuškodí, navyše, zoznámil si sa s Jou-jou.“


  „Tie politické štuchance vymyslela ona?“


  „Jou-jou urobila celý text. Sú to skúšobné zábery, do veľkej miery improvizované. Skúsil si ju baliť?“


  „Jasné. Aj som ju balil, aj som jej vynadal.“


  Tchu sa zachichotal. „Sila, však?“


  „No, trocha bohatší slovník by neškodil, ale inak veľmi vydarené.“


  „Predajná verzia pracuje na báze umelej inteligencie. Akúkoľvek reakciu je schopná generovať bez časového posunu. Na to sme už nepotrebovali ani Jou-jou, ani originálne ruchy Syntetizátor je schopný simulovať jej hlas, pohyby pier, gestikuláciu, všetko. Tvoja verzia je veľmi zjednodušená, ale o to autentickejšia.“


  „Ešte niečo mi musíš vysvetliť.“


  „Ale len ak to nevytáraš konkurencii.“


  Idiot, pomyslel si Jericho, ale zahryzol si do jazyka.


  „Vieš veľmi dobre, že to by som neurobil,“ povedal nahlas.


  „Len som žartoval.“ Tchu sa špáral v zuboch, vylovil niečo drobné zelené a striasol si to z prstov. Jericho sa pokúsil odvrátiť zrak, no veľmi sa mu to nedarilo. Komunikovali totiž cez nový multimediálny panel a ten zobrazoval Tchua nielen v životnej veľkosti, ale tak dokonale ho začlenil do prostredia, že to vyzeralo, akoby sa Jerichov byt zväčšil o jednu miestnosť. Vôbec by sa nedivil, keby našiel na parketách ten zelený zvyšok jedla z Tchuových zubov. Oveľa príjemnejším zážitkom ako trojdimenzionálny Tchu bola jeho sekretárka Naomi Liuová.


  Má skutočne krásne nohy.


  „Owen?“


  Jerichovi sa zachveli viečka. „Všimol som si, že obraz Jou-jou je mimoriadne stabilný aj v tlačenici. Ako sa vám to podarilo?“


  „Firemné tajomstvo,“ zašveholil Tchu.


  „Vysvetli mi to. Inak budem musieť zájsť k očnému.“


  „S tvojimi očami to nemá nič spoločné.“


  „To viem aj ja. Len nechápem, ako je to možné, keď sú tie okuliare priehľadné ako obyčajné sklo. Vidím cez ne realitu. Tvoj program do nej môže niečo vložiť, ale nemôže ju zmeniť.“


  „To že robí?“ uškrnul sa Tchu.


  „Veľmi dobre vieš, čo robí – gumuje ľudí.“


  „A nezišlo ti niekedy na um, že realita môže byť tiež len projekcia?“


  „Nemohol by si sa vyjadriť zrozumiteľnejšie?“


  „Povedzme, že by sme vynechali sklo.“


  „A Jou-jou by som videl aj bez skla?“


  „Bingo.“


  „A na akom médiu?“


  „Videl by si ju, lebo nič z toho, čo vidíš, nie je len realita. V ramienkach a v ráme okuliarov sa nachádzajú miniatúrne kamery, ktoré dodávajú počítaču reálny obraz, aby vedel, ako a kde má umiestniť Jou-jou. Zrejme si si nevšimol projektory na spodnom okraji okuliarov.“


  „Ja len viem, že Jou-jou sa premieta na sklo okuliarov.“


  „Práveže sa nepremieta.“ Tchu sa rozosmial na plné kolo. „Sklo nemá nijakú funkciu. Kompletný obraz, teda tvoje okolie plus Jou-jou, vytvárajú kamery. A premietajú ho priamo na sietnicu tvojich očí.“ Jericho vyvalil oči.


  „Chceš povedať, že to, čo som videl, nebolo…“


  „Nie, nie, videl si reálny svet. Ibaže nie z prvej ruky. Videl si to, čo nafilmovali kamery, a film sa dá manipulovať. Prirodzene, v reálnom čase. Môžeme zafarbiť oblohu naružovo, vygumovať ľudí alebo im prirobiť parohy. Z tvojich očí sme urobili filmové plátno.“


  „Neuveriteľné.“


  Tchu pokrčil plecami. „To sú zmysluplné aplikácie virtuálnej reality. Predstav si, že väčšina prípadov slepoty je vyvolaná zakalením šošoviek. Sietnica pod ňou je v poriadku, takže môžeme viditeľný svet premietnuť priamo na sietnicu. A slepý zrazu vidí. To je celý trik.“


  „Chápem.“ Jericho si pošúchal bradu. „A na tom sa podieľala Jou-jou.“


  „Presne tak.“


  „Zdá sa, že jej veľmi dôveruješ.“


  „Je dobrá. Srší skvelými nápadmi. Úplná fabrika na nápady.“


  „Je to praktikantka!“


  „To je fuk!“


  „Ale mne nie. Ja potrebujem vedieť, s kým mám dočinenia, Tchien. Aká rafinovaná je tá dievčina? Naozaj je to len…“ chcel povedať disidentka, no zháčil sa. Diamond Shield by slovo vyfiltroval a priradil k jeho spisu.


  „Jou-jou sa vyzná,“ stručne odvetil Tchu. „Nikdy som netvrdil, že bude jednoduché nájsť ju.“


  „Nie,“ poznamenal Jericho viac-menej pre seba. „To si netvrdil.“


  „Hlavu hore. Teraz mi ešte niečo zišlo na um.“


  „Čo?“


  „Myslím, že Jou-jou má kamošov v jednom motorkárskom gangu. Nikdy mi ich nepredstavila, ale spomínam si, že majú na bundách nápis City Demons, Možno ti to pomôže.“


  „Ďakujem, ale to už viem. Nepovedala ti náhodou, kde sídlia?“


  „Obávam sa, že to budeš musieť zistiť sám.“


  „Tak fajn. Keby ti náhodou ešte niečo zišlo na um…“


  „Ozvem sa ti. Počkaj ešte.“ Na opačnej strane začul hlas Naomi Liuovej. Tchu vstal a zmizol Jerichovi z dohľadu. Bolo počuť tlmený rozhovor, potom sa vrátil.


  „Prepáč, Owen, ale zdá sa, že tu máme samovraha.“ Zaváhal. „Alebo obeť nešťastia.“


  „Čo sa stalo?“


  „Hrozná vec, niekto sa zrútil z budovy. Húsenková dráha sa dala neplánovane do pohybu, zrejme ide o niekoho, kto tam hore pracoval. Ozvem sa ti, dobre?“


  „Jasné.“


  Skončili rozhovor a Jericho ostal zamyslený sedieť pred prázdnym panelom. Ani nevedel prečo, ale Tchuova posledná informácia ho znepokojila. Na celom svete sa ľudia vrhajú z mrakodrapov a Čína má najvyšší počet samovrážd ešte pred Japonskom. Mrakodrapy sú najlacnejším a najefektívnejším spôsobom, ako skoncovať so životom.


  Neznepokojila ho samovražda.


  Ale čo potom?


  Našiel dátové pero, ktoré mu dal Tchu, položil ho na povrch pracovnej konzoly a stiahol si do počítača všetky virtuálne prehliadky s Jou-jou, jej osobný spis, záznamy z rozhovorov a dokumenty. V spise bol jej genetický kód, skeny hlasu a očí, odtlačky prstov a informácia o krvnej skupine. Prehliadky mu priblížili jej motoriku, mimiku a hlas, z dokumentov a záznamov z rozhovorov zistil, aké výrazy a slovné spojenia najčastejšie používala, ako sa vyjadrovala a ako formulovala vety. To mu umožní vytvoriť profil jej osobnosti a s tým sa už bude dať niečo urobiť.


  No možno by mal začať s tým, čo nemá.


  Pripojil sa na internet a spustil vyhľadávanie City Demons. Našiel austrálsky futbalový klub v Novom Južnom Walese, ďalší na Novom Zélande, potom basketbalový oddiel v Dodge City v Kansase a nejakú vietnamskú kapelu.


  Po Démonoch zo Šanghaja ani stopy.


  Aktivoval rozšírené vyhľadávanie s nesprávnym pravopisom a zaznamenal jeden výsledok. Policajná správa informovala, že dvaja členovia motorkárskeho klubu s názvom City Damons sa v klube DKD na Ulici Chuachuaj-tung pobili s poltuctom opitých Severokórejčanov, ktorí tam spievali ódy na svojho zavraždeného vodcu. Vďaka tomu, že čínske vedenie v záujme dobrých vzťahov so znovu zjednotenou Kóreou vyhlásilo Kim Čong-una posmrtne za nežiaduceho, motorkári vyviazli iba s napomenutím. Peking mal viacero dôvodov udusiť v zárodku nostalgiu za severokórejským totalitným režimom.


  City Damons, Písané s a.


  Okrem toho našiel aj blog, v ktorom sa šanghajská hiphopová scéna vyjadruje k tomuto incidentu a oceňuje odvážne vystúpenie dvoch členov City Demons, tentoraz s e, proti severokórejským diablom, keď im s nasadením vlastného života ukázali, kde je ich miesto. Odtiaľ viedla linka na motorkárske fórum, ktoré Jericho začal prehľadávať v nádeji, že zistí niečo o City Demons. Pritom sa potvrdilo jeho podozrenie, že autormi príspevkov boli samotní City Demons a fórum boli vlastne iba reklamnou stránkou akejsi dielne na opravu elektrických motoriek a hybridov s názvom Demon Pointy ktorej majitelia boli s pravdepodobnosťou hraničiacou s istotou členmi City Demons.


  A to bola zaujímavá informácia.


  Pretože dielňa sa nachádzala na okraji Čchü-jü – akéhosi paralelného sveta, v ktorom sotva niekto vlastnil počítač a internetové pripojenie a predsa tam na každom rohu bola tmavá diera s názvom Cyber Planet do ktorej keď niekto vošiel, už z nej viac nevyšiel. Tomuto svetu vládlo viacero klanov triád, ktoré občas držali spolu, väčšinou však proti sebe bojovali a jednotu prejavovali len v páchaní zločinov všetkého druhu. Bol to dokonale hierarchicky usporiadaný svet a jeho obyvatelia neboli mimo neho ničím. Armáda lacných robotníkov a nekvalifikovaných pracovných síl odtiaľ deň čo deň odchádzala do lepších štvrtí, a večer sa vracala späť do sveta, ktorý nič pekné neponúkal, a predsa magicky priťahoval najmä ľudí z lepších kruhov, pretože v ňom nachádzali to, čo sa v totálne obnovenom Šanghaji už nikde inde nedalo nájsť – fascinujúci, pestrofarebný lesk ľudskej hniloby.


  Čchü-jü, zóna, zabudnutý svet. Dokonalé miesto, ak chce človek bez stopy zmiznúť.


  Motorkárska dielňa sa nenachádzala priamo v Čchü-jü, ale dosť blízko, aby mohla slúžiť ako vstupná brána. Jericho si vzdychol. Vedel, že sa bude musieť uchýliť k niečomu, čo nerád robí. Občas spolupracoval na prípadoch aj so šanghajskou políciou a udržiaval s ňou dobré vzťahy. Či mu polícia pomôže, alebo nie, vždy záviselo od toho, či mala v prípadoch špionáže alebo korupcie, ktoré riešil, vlastné želiezka v ohni. Naopak, v boji proti netvorom, akým bol Animal Ma Li-pching, postupovali ako jeden muž. Jericho si vyslúžil rešpekt policajných kruhov už pred tým, než odhalil odporného pedofila, a policajti mu pri spoločných pitkách naznačili, že by mu v prípade potreby boli ochotní poskytnúť informácie. Okrem toho mu Patrice Che, jeho vysokopostavený priateľ v policajných kruhoch, od hororu v Šen-čene dlhoval väčšiu láskavosť, konkrétne možnosť nahliadnuť do databázy polície. Jericho by to v tejto situácii veľmi rád využil, lenže ak Jou-jou naozaj hľadá polícia, nemohol na to ani pomyslieť.


  Takže bude musieť policajnú databázu nabúrať.


  Dosiaľ sa o to pokúsil dvakrát. A dvakrát mu to vyšlo.


  Pri poslednom raze sa zaprisahal, že to bolo naposledy. Veľmi dobre vedel, čo by ho čakalo, keby ho odhalili. Keď Peking roku 2007 hackol európske a americké vládne siete, Západ podporovaný ruskými a arabskými hackermi, ktorí mali vlastné záujmy, prešiel do protiofenzívy. Od tých čias sa Čína ničoho nebála väčšmi než cyberatakov. Každý, kto sa infiltroval do čínskych systémov, preto musel rátať s krutým trestom.


  Pustil sa do práce s protichodnými pocitmi.


  Netrvalo dlho, a mal prístup k najrôznejším archívom. Takmer každá časť mesta bola vybavená skenermi ukrytými v stenách domov, semaforoch a informačných tabuliach, zabudovanými v kľučkách a zvončekoch, reklamných zariadeniach, etiketách, zrkadlách, vodovodných batériách a domácich spotrebičoch. Snímali sietnicu oka zaznamenávali biometrické údaje, hlasy a zvuky, analyzovali chôdzu a gestikuláciu osôb. Odpočúvací systém podľa amerického vzoru NSA bol už desiatky rokov veľmi dokonalý, no analýza sietnice predstavovala pomerne nový fenomén. Skener bol schopný rozpoznať a priradiť individuálnu štruktúru ľudskej dúhovky. Smerové mikrofóny mikroskopických rozmerov filtrovali z hluku na križovatke frekvencie, kým nebolo jasne počuť rozprávať príslušnú osobu. Ozajstné umenie kontroly však spočívalo vo vyhodnotení údajov. Systém bol schopný identifikovať hľadaného človeka na základe pohybovej vzorky, aj keby si na tvár nalepil bradu. Na identifikáciu podľa dúhovky stačilo, aby sa Jou-jou jediný raz pozrela do všadeprítomných skenerov. Dúhovku jej prvý raz nasnímali pri narodení, druhý raz keď nastúpila do školy, potom na univerzite, pri zatknutí a napokon pri prepustení.


  Jerichov počítač spustil prepočítavanie.


  Analyzoval každý záchvev v kútiku oka, pohrúžil sa do kryštalickej štruktúry dúhovky, odmeral uhol, pod ktorým dvíhala kútiky úst, keď sa usmievala, vytváral štúdie dynamického vzorca vlasov, keď jej ich rozfúkal vietor, uhol prstov voľne visiacej ruky pri chôdzi, postavenie zápästia, keď na niečo ukazovala, i priemernú dĺžku jej kroku. Jou-jou sa zmenila na bytosť zloženú z rovníc, na algoritmus, ktorý Jericho vyslal do fantómového sveta čínskych bezpečnostných archívov v nádeji, že tam narazí na svoj pendant. Hoci čas hľadania obmedzil na dobu tesne po zmiznutí, systém ohlásil viac ako dvetisíc prípadov zhody. Ukradnuté dáta si stiahol na harddisk, uložil ich pod názvom Súbory Jou-jou a bleskovo sa odhlásil. Jeho vniknutie do systému, našťastie, nikto nespozoroval. Najvyšší čas začať s vyhodnocovaním.


  Stop, jeden kamienok z mozaiky ešte chýba. Hoci to nebolo veľmi pravdepodobné, ale čo ak ten študent s podivným menom predsa len niečo zistil? Ako sa to volal? Grand Cherokee Wang.


  Grand Cherokee…


  Vtom sa mu rozjasnilo.


  Keď si ho preklepával, zistil, že Wang brigáduje vo Svetovom finančnom centre, kde sídli aj Tchuova firma. Obsluhoval Strieborného draka –


  Veď Strieborný drak je húsenková dráha!


  Húsenková dráha sa dala neplánovane do pohybu, zrejme ide o niekoho, kto tam hore pracoval.


  Jericho civel pred seba. Intuícia mu vravela, že študent neskočil dolu z vlastnej vôle, ani neutrpel úraz. Wang musel zomrieť, lebo vedel niečo o Jou-jou. Nie, preto nie. Ale preto, že predstieral, že o nej niečo vie.


  Zrazu sa prípad javil v celkom inom svetle.


  Prešiel sa po obrovskom byte, vošiel do kuchyne a povedal: „Čaj. Lady Grey. Jedna šálka, dvakrát cukor, raz mlieko.“


  Kým prístroj pripravoval objednávku, Jericho rekapituloval, čo vie Možno preháňa, ale jeho schopnosť rozpoznať vzorce a vytvoriť súvislosti aj tam, kde iní vidia iba úlomky informácií, ho ešte nikdy nesklamala. Niet pochýb, okrem neho je ešte niekto iný Jou-jou v pätách. To by nebolo nič prekvapujúce. Čchen i Tchu sa predsa vyjadrili, že Jou-jou je na úteku. Obaja však pochybovali o tom, že uteká pred políciou, hoci Jou-jou si to mohla myslieť. Tentoraz po ňu neprišli policajti ako minule, ale sama sa nepozorovane vyparila. Prečo? Zrejme sa rozhodla veľmi rýchlo. Niečo ju muselo vyľakať, zľakla sa, že vzápätí ju navštívia ľudia, ktorí s ňou nemajú dobré úmysly. Čo teda robila, kým zmizla?


  Varoval ju niekto?


  Kto? Ak Wang neklamal, bola v kritickom čase sama, mohol jej teda niekto zavolať: Rýchlo vypadni. Alebo poslať mail. Alebo niečo iné, možno v správach alebo na nete objavila niečo, čo ju vyľakalo.


  Kuchyňa mu diskrétnym pípnutím oznámila, že čaj je hotový. Jericho vzal šálku, popálil sa, zaklial a trocha si odpil. Musí dať ten prístroj preprogramovať. Dvojitá porcia cukru je priveľa, jednu zasa vôbec necítiť. Zamyslený sa vrátil do pracovne. Šanghajská polícia sa s nikým nemazná, ale určite nehádže podozrivých zo strechy. To by ho skôr zbalili a predviedli na policajnú stanicu. Chlapec istotne hral vabank. Malý špekulant, ktorý nemal čo predať, ibaže narazil na nesprávnu adresu.


  Komu, dočerta, stúpila Jou-jou na otlak?


  „Aktuality,“ povedal. „Šanghaj. World Financial Center.“


  Na paneli sa zoradili titulky a obrázky. Jericho si fúkal čaj a požiadal počítač, aby mu prečítal najnovšiu správu.


  „Z budovy Svetového finančného centra v Šanghaji sa dnes predpoludním okolo 10.50 hod. miestneho času zrútil muž,“ povedal príjemný zastretý ženský hlas. „Prvé informácie naznačujú, že šlo o zamestnanca, ktorý mal na starosti údržbu a obsluhu Strieborného draka, najvyššie položenej húsenkovej dráhy na svete. V čase nešťastia bola súprava neplánovane v pohybe. Štátne zastupiteľstvo začalo konanie proti prevádzkovateľovi. Zatiaľ sa nepodarilo zistiť, či šlo o nehodu alebo samovraždu, ale všetko nasvedčuje, že…“


  „Ukáž iba videá,“ povedal Jericho.


  Otvorilo sa nové okno. Mladá Číňanka stála na úrovni mrakodrapu Ťin Mao pred kamerou, aby bolo vidieť spodnú časť Svetového finančného centra. Pod vrstvou ledabolo nalíčeného zronenia nemohla skryť radosť, že jej nejaký pako svojou smrťou pomohol vniesť trocha vzrušenia do uhorkovej sezóny.


  „Zatiaľ nie je jasné, prečo bola prázdna súprava mimo pravidelného harmonogramu vôbec v prevádzke,“ každé slovo vyslovovala ako nejaké tajomstvo. „Záhadu by mohlo pomôcť vyriešiť video istého očitého svedka, ktorý si dráhu filmoval práve v okamihu, keď sa stalo nešťastie. Ak to vôbec nešťastie bolo. Totožnosť mŕtveho muža je zatiaľ…“


  „Video očitého svedka,“ prerušil ju Jericho. „Totožnosť mŕtveho.“


  „Videozáznam, žiaľ, nie je k dispozícii.“ Počítaču sa dokonca podarilo vložiť do tónu poľutovanie. Emočnú úroveň mal nastavenú na 20 percent. Hlas neznel mechanicky, ale ľudsky a vľúdne. Navyše počítač prejavil aj nadštandardné úsilie. „O totožnosti mŕtveho máme k dispozícii dve správy.“


  „Prosím prečítať.“


  „Shanghai Satellite píše: Mŕtvy muž je pravdepodobne Wang Ťin-tao. Wang študuje na…“


  „Druhú správu.“


  „Spravodajská agentúra Sin-chua píše: Totožnosť mŕtveho bola jednoznačne potvrdená. Ide o Wanga Ťin-tao, prezývaného aj Grand Cherokee, ktorý študoval…“


  „Správy o presných okolnostiach úmrtia.“


  Ukázalo sa, že správ je veľa, ani jedna však neuvádzala nič konkrétne. A predsa poskytovali zaujímavý celkový obraz. Bolo isté, že niekto odviazal Strieborného draka z reťaze o desať minút včaššie, ešte pred príchodom pasažierov. Úlohou Grand Cherokeeho bolo systém skontrolovať a postarať sa o predpoludňajších návštevníkov, teda konkrétne vybrať od nich peniaze a spustiť súpravu. Okrem neho tam v inkriminovanom čase nemal byť nikto, podľa niektorých indícií však nebolo vylúčené, že tam niekto bol. Dvaja zamestnanci zo Sky Lobby sú presvedčení, že videli kráčať Wanga s akýmsi mužom k výťahom. Ďalšie informácie poskytovalo amatérske video, ktoré zachytilo Wanga na koľajniciach, keď už bola súprava v pohybe.


  Čo tam, dočerta, robil?


  Možno omylom spustil súpravu, dohadoval sa stĺpček v Shanghai Satellite, Oveľa pravdepodobnejšia bola samovražda. Na druhej strane, samovrah by mohol vyskočiť z nástupišťa, a nekomplikovať si situáciu chodením po koľajniciach. Najmä ak čoraz viac okolností nasvedčovalo, že Wang neskočil, ale zrazil ho prichádzajúci vlak, ako zaznamenal iný článok.


  Takže predsa len nehoda? Vraždu nikto ani nespomenul, niektorí sa letmo zmienili iba o cudzom zavinení.


  O dve minúty mal Jericho jasno. Agentúra Sin-chua oznámila, že má k dispozícii záznamy z bezpečnostných kamier. Wang mal byť v spoločnosti urasteného muža, ktorý opustil priestor ihneď po páde. Zrejme došlo k hádke, Wang sa bez istenia rozbehol po koľajniciach a na úrovni južného piliera sa zrazil s prichádzajúcou súpravou.


  Jericho pil čaj a rozmýšľal.


  Prečo musel chlapec zomrieť?


  Kto ho zavraždil?


  „Počítač,“ povedal. „Otvor Súbory Jou-jou“


  Viac ako dvetisíc prípadov zhody, kde začať? Rozhodol sa, že začne s prípadmi devätdesiatpäťpercentnej zhody a zostalo mu stosedemnásť prípadov, podľa ktorých bezpečnostné systémy identifikovali Jou-jou.


  Dal príkaz vyfiltrovať priamy očný kontakt.


  Našiel sa len jeden, v tesnej blízkosti jej bydliska o 2.47 hodine. Jericho nevedel, kde sa skener nachádza, ale predpokladal, že v niektorej orientačnej tabuli. Presné súradnice boli uvedené v osobitnom súbore. Žena na opačnej strane ulice bola nepochybne Jou-jou. Sedela na motorke bez evidenčného čísla, mala sklonenú hlavu a ruky položené na motorkárskej prilbe. Keď si ju nasadila, zodvihla zrak a pozrela sa priamo do skenera, potom zaklapla zrkadlový priezor a odfrčala.


  „A mám ťa,“ zamrmlal Jericho. „Počítač, vráť to späť.“


  Jou-jou si prudkým pohybom sňala prilbu.


  „Stop.“


  Dívala sa mu rovno do očí.


  „Zväčšiť na dvestotridsať percent.“


  Moderný panel umožňoval zobrazenie v životnej veľkosti. Sedela na motorke v plastickom trojrozmernom okolí a vyzerala, akoby štartovala u Jericha v byte. Presne odhadol zväčšenie. Bola maximálne o tri-štyri centimetre väčšia než v skutočnosti a obraz bol dokonale ostrý. Systém schopný na vzdialenosť ulice rozpoznať dúhovku nie nadarmo prezývali Počítač pórov. Jerichovi bolo jasné, že tento pohľad je posledná stopa, ktorú Jou-jou zanechala, a preto sa usiloval niečo v ňom prečítať.


  Bojí sa, pomyslel si. Ale dobre to skrýva.


  A je odhodlaná.


  Odstúpil o krok dozadu. Jou-jou mala oblečené svetlé džínsy, čižmy po kolená, potlačené tričko siahajúce cez boky a krátku lakovanú bundičku, ktorá vyzerala ako nastriekaná tým sprejom, čo našiel u nej v izbe. Väčšina nápisu na bunde bola v tieni, vytŕčal iba tam, kde sa otvárala. To bude riešiť neskôr.


  „Vyhľadaj túto osobu v zakladači Súbory Jou-jou,“ povedal. „Zhoda minimálne deväťdesiat percent.“


  Reakcia prišla okamžite: 76 prípadov zhody. Chvíľu uvažoval, či si má pozrieť všetky, potom prikázal počítaču, aby premietol súradnice snímok na plán mesta. Netrvalo ani sekundu, a na paneli sa zjavil plán s trasou, po ktorej sa Jou-jou v onú noc pohybovala. Posledná snímka ju zachytila oproti dielni Demon Point, Tam sa všetky stopy strácali.


  Jou-jou bola v zabudnutom svete.


  V Čchü-jü neboli takmer nijaké bezpečnostné kamery, preto mala Jou-jou šancu, že ju tam nenájdu. Neboli to však slumy v klasickom zmysle, hnisavé okraje rán, aké sa objavujú okolo Kalkaty, Mexico City alebo Bombaja a rozširujú sa až na vidiek. Šanghaj bol Global City rovnakého významu ako New York a Čchü-jü v ňom plnilo rovnakú úlohu ako Bronx v Big Apple, preto mesto proti štvrti nijako nezasahovalo. Nevtrhlo tam s buldozérmi ani nerobilo policajné razie. V rokoch po miléniu došlo k systematickej likvidácii Starého Mesta a chudobných štvrtí vo vnútornej časti Šanghaja, až boli všetky zbavené autentických dejín. Tam, kde toto vnútorné jadro hraničilo s vonkajším okresom Boashan, vzniklo Čchü-jü a úrady ho nechali rásť, ako nechávame rásť divočinu, aby sme ušetrili za záhradníka. Čchü-jü tvorí severozápadne od rieky Chuangpchu hranicu medzi mestom a provizórnymi osadami, zvyškami dedín, spustnutými centrami mestečiek a opustenými priemyselnými zónami – ako moloch, ktorý rok čo rok siaha ďalej, aby napokon prehltol aj posledné zvyšky toho, čo sa kedysi nazývalo vidiekom.


  Čchü-jü, zvnútra svojbytné, zvonka strážené ako väzenie, predstavovalo exemplárny príklad urbanizmu chudoby v 21. storočí. Jeho obyvateľstvo tvorili ľudia, ktorí museli opustiť pôvodné štvrte v srdci Šanghaja a sem ich vysídlili, obyvatelia niekdajších osád, ktoré Čchü-jü pohltilo, migranti z chudobných provincií, priťahovaní prísľubom globálneho mesta a s dočasným povolením na pobyt, ktoré nikdy nikto nekontroloval. Armády ilegálnych robotníkov, o ktorých existencii úrady nemali ani tušenia. V Čchü-jü bol každý chudobný, lenže niektorí viac a iní menej. Väčšina peňazí pochádzala z obchodu s drogami a zo zábavného priemyslu, presnejšie – z prostitúcie. V Čchü-jü bývala v každom ohľade neformálna spoločnosť, kde takmer nikto nemal zdravotné poistenie, nárok na starobný dôchodok ani podporu v nezamestnanosti.


  A predsa boli viac než húfom žobrákov.


  Pretože väčšina z nich mala prácu. Stáli pri výrobných linkách, na lešeniach, udržiavali čistotu v parkoch a na uliciach, rozvážali tovar a upratovali v bytoch majetnejších. V registrovanom svete sa zjavovali ako duchovia, vykonali si svoju prácu, a keď ich prestali potrebovať, vyparili sa. Boli chudobní, lebo každý, kto žil v Čchü-jü, bol do dvadsiatich štyroch hodín nahraditeľný. Ostávali chudobní, lebo podľa definície staručkého Billa Gatesa patrili do sveta, ktorý sa rozdeľoval na tých, čo sú na sieti a na tých, čo na sieti nie sú, a v Čchü-jü nebol na sieti nikto, dokonca ani tí, čo mali mobily a počítače. Mať prístup k sieti znamenalo byť súčasťou vysokorýchlostnej globálnej hry a ani na sekundu nepoľaviť v pozornosti. Znamenalo to rozlišovať medzi relevantnými a irelevantnými informáciami a získavať z toho výhody, ktoré tí, čo na sieti neboli, nemali. Vyžadovalo si to byť každú sekundu lepší, rýchlejší, lacnejší, inovatívnejší a flexibilnejší než konkurencia, a v prípade potreby zmeniť bydlisko alebo zamestnanie.


  Znamenalo to mať prístup k hre.


  Budúcnosť, vravel Gates, patrí tým, čo sú pripojení na sieť. Indivíduá ktoré pripojené nie sú, sú ako pavúky, ktoré tkajú jemné siete. Nič sa v nich nezachytí a ony umierajú od hladu.


  Oficiálne v Čchü-jü od hladu ešte nikto neumrel. Hoci boli čínski mocipáni, pokiaľ šlo o slumy alebo podobné štvrte, ranení slepotou, smrť hladom na uliciach Šanghaja by nepripustili. Nie z lásky k blížnemu, ale preto, že Svetové finančné centrum Šanghaj také čosi nemohlo dopustiť. Na druhej strane oficiálne vyjadrenia na tému Čchü-jü nemali nijakú hodnotu. Aké oficiálne správy už len mohli prísť zo štvrte, ktorej obyvateľstvo bolo veľkou neznámou, bola nekontrolovateľná a akýmsi neprehľadným spôsobom sa spravovala sama, na jej území sa polícia neobjavovala a jej okraje boli priam opevnené? Vedelo sa, že tam je infraštruktúra, že sú tam obydlia, niektoré celkom prijateľné, iné pripomínajúce skôr vlhkú jamu. Vládol tam nedostatok pitnej vody, prúd pravidelne vypadával, hygienických zariadení bol akútny nedostatok. V Čchü-jü boli aj lekári, aj ambulancie, nemocnice, školy, škôlky, bistrá, čajovne, krčmy, kiná, novinové stánky a pouličné trhy, aké už z ostatných častí Šanghaja celkom zmizli. Nikto však nevedel, ako sa v Čchü-jü vlastne žije. Vďaka tichej dohode, že štvrť sa stará sama o seba a je úplne odčlenená od vývoja pokrokovej spoločnosti, polícia nevyšetrovala ani zločiny, ktoré sa tu spáchali. Kde nie je budúcnosť, tam niet ani minulosti, aspoň nie takej, ktorou by sa niekto chcel chváliť, alebo na ktorú by chcel nadviazať. Nezosieťovaní ľudia žili mimo času, v temných zákutiach vesmíru, ktorého žiarivé centrá pospájali mnohoúrovňové diaľnice a vzdušné železnice. Najrýchlejšie spojnice z centra Šanghaja do luxusných satelitov na okraji mesta viedli cez štvrte ako Čchü-jü, no nebolo potrebné prejsť cez ne a dívať sa na ne. Prechádzať nimi bolo ako prechádzať močiarom.


  Šanghajská samospráva sa istý čas usilovala získať od čínskeho vedenia informáciu, či v Čchü-jü nehrozí puč. Nikto totiž nepochyboval o tom, že sa tam skrývajú teroristi a zločinci. Vláda však požiadavku, aby nad celým územím prebral kontrolu štát, odbila argumentom, že v takom rôznorodom spoločenstve, ktoré tvoria bývalí roľníci, robotníci, služobníci a stavební robotníci, sotva môže dôjsť k vzbure proletariátu. Teroristické činy vo veľkom štýle hrozili skôr z buržoázneho tábora, ktorý mal prístup k dátovým sieťam a všemožnej technike. Naopak, obyčajní zločinci sa budú v Čhü-jü cítiť tým lepšie, čím menšie nebezpečenstvo im bude hroziť. Azda sa niekedy mafia dala na triedny boj? Napokon sa presadil názor, že každý zločinec, navyše v Čchü-jü, znamená o jedného zločinca menej v meste, a z toho vyplynula aj jasná direktíva Pekingu:


  Zabudnite na Čchü-jü.


  Svet, v ktorom Jou-jou zmizla, teda patril k novým bielym miestam na mape urbanizácie. Jericho uvažoval, či si niekedy niekto v Čchü-jü uvedomil že aj to, keď vás nesledujú, je istá forma diskriminácie.


  Sotva.


  Jericho celý večer hľadal na internete texty, ktoré mohla napísať Jou-Jou po svojom zmiznutí. Používal pritom rovnakú technológiu, akú používal Diamond Shield pri hľadaní disidentov alebo amerických tajných služieb v zápale boja proti teroristom a akú už použil aj sám pri pátraní po Ma Li-pchingovi. Každý človek má natoľko svojský rytmus úderov na počítačovej klávesnici, že je porovnateľný s odtlačkami prstov. Odhalí podozrivého v tom okamihu, ako začne písať a svoj text zverí prehliadaču. Ešte oveľa zaujímavejšie pokroky zaznamenal Sadal Network Analysis: slovná zásoba, obľúbené metafory, to všetko zanecháva gramatické a sémantické stopy. Čo je však najdôležitejšie, systém slová nespája slepo, ale hľadá významové súvislosti. Do istej miery teda rozumie tomu, čo chcel autor povedať. Ide o akúsi mechanickú inteligenciu schopnú vypátrať siete a štruktúry spájajúce teroristov, členov organizovaného zločinu, neonacistov, atentátnikov, rasistov a chuligánov žijúcich aj tisíce kilometrov od seba, ktorí by sa v reálnom živote navzájom pozabíjali, no vo virtuálnych podmienkach nažívali v úplnej zhode.


  Systém pomáhal zabrániť atentátom, dostať sa na stopu pedofilom a odhaliť priemyselnú špionáž, no zároveň sa stal nočnou morou pre disidentov a bojovníkov za ľudské práva. Azda preto najmä represívne systémy prejavovali mimoriadny záujem o metódy Social Network AnyLisis. Jou-jou sa však podarilo vybabrať aj s analytickými softvérmi štátnej bezpečnosti, až kým sa to pred niekoľkými dňami neprevalilo a neodhalili ju. Ale to bola len hypotéza. Jou-jou však o tom musela byť presvedčená, keď tak narýchlo zmizla.


  Otázka znie, ako to mohla zistiť.


  Jericho zívol.


  Bol na smrť unavený. Celú noc nechal počítač prehľadávať stopy a indície. Bolo mu jasné, že sa mu tak rýchlo nepodarí Jou-jou nájsť. Veď aj internetová polícia na to potrebovala roky. Jou-jou zrejme pozná všetky algoritmy a analytické programy naspamäť, navyše Tchuova firma bola pre ňu obrovskou školou. Dosť bezradne uvažoval, ako má dokázať niečo, čo sa tak dlho nedarilo ani štátu, no uvedomil si, že predsa len má nespochybniteľnú výhodu.


  Vie, že Jou-jou je členka Strážcov.


  Kým počítač naháňal jej virtuálny tieň, Jericho vybalil zvyšné debny a usiloval sa nový byt trocha poľudštiť. Napokon boli všetky kusy nábytku na svojich miestach, obrazy zavesené na stenách a šaty povešané v skrini, bolo poupratované a všetko poukladané, bytom sa niesli tóny Trois Gymnopédies od Erika Satieho, a Jericho sa po dlhom čase konečne cítil šťastný, nemátali ho výjavy zo Šen-čenu a prechodne ho prestala zaujímať aj Jou-jou.


  Owen Jericho sa spokojne vznášal na obláčiku hudby.


  „Zhoda,“ ohlásil počítač.


  To ho vyrušilo.


  Vyrušilo ho to natoľko, že o 30 percent zvýšil softvéru stupeň záväznosti. Aspoň že tie počítače dnes už znejú tak, že by im človek ponúkol kávu alebo štamperlík.


  „Identifikovali sme pasáž v blogu, ktorá nasvedčuje tomu, že ju písala Jou-jou,“ ozval sa vľúdny ženský hlas, takmer ako živý. „Zavesila krátky text na Brilliant Shit, to je mandoprogové fórum. Mám ho prečítať?“


  „Je isté, že je to Jou-jou?“


  „Takmer isté. Vie sa dobre kryť, predpokladám, že využíva deformátory. Čo myslíš?“


  Bez zvýšeného stupňa záväznosti by tá istá informácia znela takto:


  „Zhoda 84,7 percenta, pravdepodobnosť použitia deformátora 90,2 percenta.“


  „Je to veľmi pravdepodobné,“ súhlasil Jericho.


  Deformátory sú softvéry, ktoré menia osobný štýl autora. Sú čoraz obľúbenejšie. Niektoré prepisujú texty do štýlu veľkých spisovateľov a básnikov, takže akýkoľvek text môže znieť, akoby ho napísali Thomas Mann, Ernest Hemingway alebo Jonathan Franzen. Iné zasa imitujú politikov. Nebezpečné môže byť, keď hacker s nekalými úmyslami krekne profil iného, nič netušiaceho užívateľa a použije jeho štýl. Mnohí disidenti však používajú programy, ktoré zmeny generujú náhodne a majú k dispozícii nevyčerpateľné množstvo bežných štýlov. Dôležité je, aby sa zachoval zmysel textu.


  A práve to bol kameň úrazu väčšiny bežných deformátorov.


  „Prvky záznamu nie sú štylisticky jednotné,“ ozval sa počítač. „To by potvrdzovalo tvoju teóriu, Owen.“


  Dobrý nápad s tým krstným menom. A navyše veľmi taktné, že to označil ako jeho teóriu, hoci s deformátormi prišiel počítač. Päťdesiat percent záväznosti je viac než dosť. Keby ho nastavil na 80 percent, vliezol by mu aj do zadku. Jericho zaváhal. Rád by prístroj oslovil inak než počítač. Ako by sa dievčina mohla volať? Možno…


  Zadal krstné meno.


  „Diana?“


  „Prosím, Owen.“


  Super, Diana je pekné. Diana bude nová žena po jeho boku.


  „Prosím ťa, prečítaj ten text.“


  „Pravdaže. Čaute všetci. Už pár dni som späť v mojej galaxii. V posledných dňoch som mala fakticky stres, kto je to na mňa nasrdený? Ja za to fakt nemôžem, šlo to hrozne rýchlo. Kurva. Človek upadne do zabudnutia, ani sa nenazdá. Už len to by chýbalo, aby ma znova navštívili starí démoni. Čo už, tak aspoň usilovne píšem nové pesničky. Pre prípad, že by sa pýtal niekto z kapely: Len čo budem mať dosť príjemných textov, môžeme to rozbaliť Let’s prog!“


  Jericho nechápal, na základe čoho mohol softvér z takého krátkeho textu usúdiť, že ide o Jou-jou, no zo skúsenosti vedel, že niekedy stačí aj oveľa menej textu. Veď nemusí všetkému rozumieť. Je užívateľ, nie programátor.


  „Urob mi analýzu,“ požiadal počítač. Napokon je so zamatovým hlasom počítača v celkom príjemnej spoločnosti.


  „Pravdaže, Owen.“


  Tak toto „pravdaže“ treba urýchlene zrušiť. Pripomína to Hala 6000 z Vesmírnej odysey. Každý rozprávajúci počítač od vynálezu navigačného systému napodobňuje toho šibnutého Hala.


  „Text má znieť arogantne,“ odvetil počítač. „Štýlové zlomy predstavujú slová rýchlo a príjemných. Znova navštívili starí démoni znie zasa strojene, myslím, že toto nemá na svedomí deformátor. Zvyšok sú drobnosti. Napríklad veta osem štýlovo nesedí s vetami dva a tri.“


  „A čo hovorí obsah?“


  „Ťažko povedať. Mám pár návrhov. Po prvé, galaxia. To môže byť myslené pejoratívne alebo symbolicky.“


  „Uveď príklad.“


  „Môže to symbolizovať nejaké miesto.“


  „Ďalej.“


  “Démoni, Už si hľadal démonov. Predpokladám, že Jou-jou má na mysli City Demons alebo City Damons.“


  „Súhlasím. Mimochodom, to s Damons bolo úplne mimo. Ešte niečo?“


  Počítač zaváhal. Ako inak, keď má nastavenú takú vysokú záväznosť.


  „Neviem toho dosť o Jou-jou. K ostatným formuláciám a výrazom mám k dispozícii asi tristoosemdesiattisíc interpretácií.“


  „Tie si nechaj,“ zamrmlal Jericho.


  „Obávam sa, že som nerozumela.“


  „Nič to. Prosím, vyhľadaj v Šanghaji pojem Galaxia v spojení s lokalitou.“


  Počítač nezaváhal. „Nijaká zhoda.“


  „Dobre. Lokalizuj, odkiaľ text odoslali.“


  „Pravdaže.“ Počítač mu vymenoval súradnice. Jericha prekvapilo, aké jednoduché je vystopovať cestu textu. Myslel si, že Jou-jou bude oveľa ďalej.


  „Si si istá, že to, čo si našla, nie je len nejaký medzičlánok?“


  „Na sto percent, Owen. Text bol odoslaný odtiaľ, ráno dvadsiateho štvrtého mája o šiestej hodine a dvadsiatej štvrtej minúte miestneho času.“


  Prikývol. Výborne. Výborne. Jeho nádej sa zmenila na istotu.


  ZABUDNUTÝ SVET


  Cestou ponad ulicu Chua-chuaj-tung smerom na výškovú diaľnicu si Jericho rekapituloval zistenia z predchádzajúcej noci.


  Čaute všetci. Už pár dní som späť v nasej galaxii.


  To by mohlo znamenať, že je už niekoľko dní v Čchü-jü. Bolo by to logické. Len prečo to nazýva galaxiou? Skôr predpokladal, že má na mysli nejaké konkrétne miesto v Čchü-jü.


  V posledných dňoch som mala fakticky stres, kto je to na mňa nasrdený?


  Stres je jasný.


  A prečo by mal byť niekto nasrdený? Aj na to má pomerne jednoduchú odpoveď. Jou-jou sa nespytuje, ona informuje. Informuje, že ju niekto vypátral, že od toho niekoho jej hrozí nebezpečenstvo, a že presne nevie, s kým má do činenia.


  Ja za to fakt nemôžem, šlo to hrozne rýchlo. Kurva.


  To je problém. Musela zrazu ujsť, ale čo znamená tá prvá časť? Za čo nemôže?


  Človek upadne do zabudnutia, ani sa nenazdá.


  To je ľahké. Zabudnutie je Čchü-jü, zabudnutý svet. Mohla byť aj originálnejšia, musela sa veľmi ponáhľať.


  Už len to by chýbalo, aby ma znova navštívili starí démoni.


  Ešte ľahšie: City Demons, viete, kde má nájdete.


  Čo už, tak aspoň usilovne píšem nové pesničky. Pre prípad, že by sa pýtal niekto z kapely: Len čo budem mať dosť príjemných textov, môžeme to rozbalil Let’s prog!


  To by mohlo znamenať: budem sa usilovať čo najrýchlejšie to zvládnuť. Dovtedy mizneme.


  Kto je my?


  Strážcovia.


  Mestský diaľničný obchvat sa nachádzal naprieč od Jericha. Osemprúdová cesta s takou hustou premávkou, že by zaplnila aj šestnásť pruhov, a nad ňou viacúrovňová estakáda. Autá, autobusy a nákladiaky sa tlačili ako cez aspik. Predpoludním sa do mesta valili státisíce vidiečanov dochádzajúcich zo satelitných miest, taxikári tupo hľadeli pred seba. V hustej premávke si nenašli medzierku ani cyklisti. Všetci mali na ústach rúška, a predsa bol zázrak, že nemodrajú a neomdlievajú. V čínskych metropolách jazdí najviac vozidiel na palivové články, vodíkové motory a elektrický pohon na svete, no nad mestom sa aj tak vznáša ťažká deka splodín.


  Vysoko nad tým sa nachádza ešte jedna trasa. Spočíva na štíhlych teleskopických nohách, do prevádzky ju odovzdali iba pred pár rokmi, a je určená výhradne pre elektromobily. Trasy pre elektromobily dnes spájajú všetky dôležité body mesta a vedú aj do satelitov a na pobrežie, niektoré z nich vo výškach, ktoré vyvolávajú závrat. Jericho sa zaradil do prudkého stúpania, počkal, kým sa jeho vozidlo zacvakne na koľajnicu a zadal cieľové súradnice. Od tejto chvíle už nemusí riadiť, napokon, ani by sa to nedalo. Len čo sa jeho COD zaradilo do systému, vodič prestal byť dôležitý.


  Jerichovo vozidlo v kolóne rovnakých áut stúpalo strmo nahor. Na úrovni trasy sa mihali nespočetné kabínové vozidlá rýchlosťou vyše tristo kilometrov za hodinu a jagali sa v slnku ako strieborné blesky. O úroveň nižšie sa pohyb úplne zastavil.


  Jericho sa oprel.


  Vozidlá, ktoré sa približovali z vonkajšej strany, pribrzdili len natoľko, aby vytvorili presne vymeranú medzeru, do ktorej sa zmestí jeho auto. Jericho miloval pocit prudkého zrýchlenia, keď sa vozidlo zaradilo. Vtislo ho do sedadla, a vzápätí sa auto vyrútilo obrovskou rýchlosťou. Zapípal mu mobil a oznámil, že mu prišla správa z počítača. Displej mu zosnímal dúhovku. Ďalšia autorizácia hlasom by nebola potrebná, no Jericho si potrpel na bezpečnosť.


  „Owen Jericho,“ povedal.


  „Dobré ráno, Owen.“


  „Ahoj, Diana.“


  „Urobila som analýzu nápisu na tričku, ktoré mala Jou-jou na sebe. Chceš vidieť výsledok?“


  Bola to úloha, ktorú zadal počítaču, keď odchádzal. Pripojil mobil na rozhranie na prístrojovej doske.


  „Tak čo je tam napísané?“


  „Zrejme ide o symbol.“


  Na monitore sa zjavilo veľké A. Aspoň Jerichovi sa videlo, že je to A. Chýbala mu priečna línia, zato v ostrom uhle sa nachádzal rozstrapkaný prstenec v tvare elipsy. Pod ním boli štyri písmená: NDRO.


  „Našla si na nete analógie?“


  „Áno. To, čo vidíš, je už spracovaný obraz. Takmer totožný s realitou. Nikde v databáze som taký symbol nenašla. Písmená by mohli tvoriť skratku alebo útržok nejakého slova. Na skratku NDRO som našla viacero prípadov zhody, ibaže nie v Číne.“


  „A čo tipuješ?“


  „Podľa mňa to bude androgýn, android alebo Andromeda.“


  „Ďakujem, Diana.“ Jericho uvažoval. „Mohla by si sa pozrieť, či som nenechal otvorené okno v spálni?“


  „Je otvorené.“


  „Zatvor ho, prosím.“


  „Vykonám, Owen.“


  COD ho upozornilo, že o niekoľko sekúnd opustí trasu. Na dvadsaťkilometrovú vzdialenosť mu stačili štyri minúty. Jericho vybral mobil z prístrojovej dosky. COD spomalilo, vybočilo z radu a zaradilo sa do dlhého zástupu vozidiel, čo opúšťali trasu tesne pred Čchü-jü. Celkom plynulo sa dostal dolu na výpadovku. Aj tu, mimo centra bola doprava hustá, ale aspoň sa to hýbalo. Čchü-jü bolo od mesta oddelené viacprúdovou diaľnicou. Cesty vedúce von sa pre zátarasy zmenili na lieviky, všetky sa nachádzali v tesnej blízkosti policajných staníc. Okrem toho na východe a na západe boli vojenské kasárne. V Čchü-jü si len málokto mohol dovoliť auto alebo COD, preto ho s centrom mesta spájalo metro a trolejbusové linky.


  Dielňa City Demons sa nachádzala v historickej časti sotva dva kilometre západne odtiaľto. Bola to jedna z posledných naozaj starých štvrtí. Kedysi dedina alebo vidiecke mestečko, skôr či neskôr bude musieť ustúpiť šíkom moderných, anonymných domov. Po totálnej renovácii mesta si projektanti brúsili zuby na periférie.


  Len Čchü-jü sa zasa nič nedotkne.


  Po trase COD to šlo veľmi rýchlo, no do Čchü-jü sa Jericho strašne vliekol. Bola to typická staromódna štvrť. Jedno – až trojpodlažné kamenné domy s tmavočervenými a čiernymi štítmi pozdĺž rušných ulíc, z ktorých vychádzalo množstvo uličiek a vnútorných dvorov. Pod pestrofarebnými markízami sa krčili otvorené obchodíky a bistrá, medzi domami boli naťahané šnúry na bielizeň. Dielňa Demon Point sa nachádzala v prízemí začadeného domu, ktorý mal na prvom poschodí balkóny s rozbitým zábradlím. Niektoré okná boli vybité, iné zájdené.


  Jericho zaparkoval COD na bočnej ulici a k dielni šiel pešo. Stáli pred ňou krásne hybridné a elektrické motocykle i menej reprezentatívne kusy. Najprv nebolo nikoho vidieť, potom sa vo dverách miniatúrnej kancelárie zjavil chudý chalan v šortkách a vyťahanom, zamastenom tričku, a začal leštiť jeden z motocyklov.


  „Ahoj,“ povedal Jericho.


  Chlapec na chvíľu zodvihol zrak a potom pokračoval v práci. Jericho si k nemu čupol.


  „Krásna motorka.“


  „Mhm.“


  „Vidím, že leštíš. Nie si náhodou jeden z tých, čo v DKD rozmlátili držky tým Severokórejčanom?“


  Chalan sa uškrnul.


  „To bol Ta-siung.“


  „To sa mu teda podarilo.“


  „Vravel tým sráčom, aby zavreli huby. A to boli v prevahe. Že nemieni počúvať ich fašistické sračky.“


  „Dúfam, že z toho nemal nejaké opletačky.“


  „Tak trošku.“ Chlapec evidentne až teraz pochopil, že ten neznámy chlapík s ním nadpriadol rozhovor. Ruka s handrou mu klesla a nedôverčivo si Jericha premeral. „Kto vlastne ste.“


  „Nnno, idem do Čchü-jü a náhodou som zbadal vašu dielňu. Čítal som na blogu, že – tak som si povedal, že keď som už tu…“


  „Chceli by ste motorku?“


  Jericho vstal. Pohľadom sledoval chlapcovu vystretú ruku. V zadnej časti dielne stál veľký chopper bez zadného kolesa.


  „Prečo nie?“ Pristúpil k motorke a obdivne si ju prezeral. „Už dávno uvažujem o tom, že by som si niečo takéto zadovážil. Jazdí na lítiovo-hliníkové batérie?“


  „Jasnačka. Vytiahne dvestoosemdesiat.“


  „A dojazd?“


  „Štyristo kilometrov. Minimálne. Vy ste z mesta?“


  „Mhm.“


  „Tam je pekelná premávka. Mali by ste si to rozmyslieť.“


  „Iste.“ Jericho vybral mobil. „Ja sa tu hore skoro vôbec nevyznám. Mám sa tu s niekým stretnúť, ale vieš, ako je to v Čchü-jü s adresami. Možno mi budeš vedieť poradiť.“


  Chalan pokrčil plecami. Jericho premietol na zadnú stenu dielne veľké áčko s rozmazaným prstencom. Chlapcovi bolo vidieť na očiach, že vie, čo to znamená.


  „Tam idete?“


  „Je to ďaleko?“


  „Ani nie. Len musíte…“


  „Drž hubu,“ ozval sa niekto za nimi.


  Jericho sa obrátil a pred očami mal hrudník, ktorý sa začínal niekde na juhovýchode a končil sa niekde na severovýchode. Vysoko nad hrudníkom muselo byť niečo, čím to monštrum rozmýšľa. Zaklonil sa a uvidel vyholenú guľu s takými úzkymi očami, že aj Číňan musel zapochybovať, či cez ne vôbec niečo vidieť. Modrastá aplikácia na brade pripomínala faraónsku briadku. Pod rozopnutou koženou bundou sa skvelo tričko s nápisom City Demons,


  „Nič sa nedeje,“ chlapec vyslal nahor nesmelý pohľad. „Len sa spytoval…“


  „Čo?“


  „To je v poriadku.“ Jericho sa usmial. „Len som chcel vedieť, či…“


  „Čo? Čo ste chceli vedieť?“


  Pohorie evidentne nemalo v úmysle znížiť sa k nemu, hoci by to výrazne uľahčilo konverzáciu. Jericho teda o krok ustúpil a namieril projektor opäť na stenu.


  „Mrzí ma, že som vás vyrušil, ale hľadám jednu adresu.“


  „Adresu?“ Monštrum obrátilo hlavu so štrbinami na projekciu.


  „Totiž, ja ani neviem, či je to vôbec adresa,“ opáčil Jericho „Mám len…“


  „Odkiaľ to máte?“


  „Od niekoho, kto nemal čas vysvetľovať mi cestu. Od niekoho v Čchü-jü. Chcel by som mu pomôcť.“


  „S čím?“


  „Sociálne problémy.“


  „Je v Čchü-jü aj niekto, kto ich nemá?“


  „Práve preto.“ Jericho sa rozhodol, že takéto správanie už nestrpí. „Tak čo? Nerád by som tú osobu nechal čakať.“


  „A zaujíma sa o chopper!“ dodal chlapec tónom, akoby motorku už predal za horibilnú sumu.


  Pohorie ohrnulo pery.


  Potom sa usmialo.


  Odmietavý výraz ako mávnutím čarovného prútika vystriedala vľúdna srdečnosť. Vzduchom preletela obrovská laba a s tľapnutím pristála naJerichovom pleci.


  „Prečo ste to hneď nepovedali?“


  Ľady boli prelomené. Náhla zmena postoja sa však neprejavila v tom, že by obor poskytol Jerichovi informáciu, o ktorú mal záujem, ale v tom, že mu farbisto opísal údajné výhody motocykla a na záver vyslovil astronomickú sumu. Opacha mala v sebe toľko drzosti, že mu chýbajúce zadné koleso zarátala extra.


  Jericho prikyvoval a prikyvoval. Iba na záver pokrútil hlavou.


  „Nie?“ čudoval sa obor.


  „Za tú cenu nie.“


  „Dobre, tak povedzte cenu vy.“


  „Mám iný návrh. Áčko s rozstrapkaným prstencom a štyrmi záhadnými písmenami. Pamätáte sa? Zájdem tam a vrátim sa. Potom budeme pokračovať.“


  Na obrovskom čele sa vytvorili vrásky. Jericho predpokladal, že rozmýšľa. Potom mu opísal trasu, ktorá viedla krížom cez Čchü-jü.


  Ale veď chlapec vravel, že to nie je ďaleko.


  „A čo znamenajú tie písmená?“


  „NDRO?“ Obor sa zasmial. „Váš priateľ musel mať veľmi naponáhlo. To je Andromeda.“


  „Aha!“


  „Konajú sa tam živé koncerty.“


  „Ďakujem.“


  „Prepáčte, ale vaše reakcie naznačujú, že o pomeroch v Čchü-jü nemáte ani tušenia.“


  Jericho mimovoľne nadvihol obočie. Takú sofistikovanú vetnú konštrukciu od pohoria s troma zádumčivými vráskami na čele naozaj neočakával.


  „Máte pravdu, veľa o ňom neviem.“


  „Tak si tam dávajte pozor.“


  „Jasnačka. Uvidíme sa neskôr, a potom – ako sa vlastne voláte?“


  Vyholenú lebku preťal úškrn.


  „Ta-siung. Len Ta-siung.“


  Aha. Už je to jasné, šesť zbitých Kórejčanov.


  Jericho ešte nikdy nebol v Čchü-jü. Keď prechádzal popod diaľnicu, nemal predstavu, čo ho tam čaká. No v zásade sa nestalo vôbec nič. Čchü-jü nemala presne definovaný vstup, aspoň nie v tejto časti. Jednoducho sa začala – radom nízkych domov podobných tým, ktoré práve navštívil. Kde-tu obchodík, zato množstvo pouličných predavačov rozložených na plachtách a kobercoch, ktorí sa usilovali speňažiť všetko, čo za niečo stálo a nemohlo ujsť. V ratanovom kresle v tieni biedneho baldachýnu driemala akási žena a pred sebou mala kôš s baklažánmi. Nezobudila sa, ani keď prišiel zákazník, vybral si dva baklažány a položil peniaze ku košu. Na ulici postávali starci v pyžamách alebo do pol pása nahí, a zhovárali sa. Na vytlčených chodníkoch hrkotali káry a tisli sa ľudia. Nad tým všetkým viali vlajky rozvešanej bielizne, pri každom závane vetríka plášte a košele na seba mávali rukávmi. Mrmlanie, trkotanie, výkriky, melodické, prenikavé, výhražné a temné sa zlievali do kakofónie. Všade sa ozývalo škrípanie a drgľovanie lacných bicyklov, ktorým konkurovali zbíjačky a vŕtačky. Zvuky údržby, núdzovej konzervácie úpadku. Niektorí predavači zbystrili pozornosť, keď zbadali Jerichovu plavú hlavu, povyskakovali na rovné nohy a mávajúc kabelkami, hodinkami a soškami spustili na neho jačavé “looka, looka!“ ktoré náročky prepočul a len sa usiloval, aby nikoho nezrazil. V centre Šanghaja vyzerali ulice ako bojisko. Ťažké nákladiaky švihali za autobusmi, autobusy sa rútili na autá, autá na motorky a bicykle a všetci mali spoločný cieľ – vyhubiť chodcov. V Čchü-jü to síce nebolo až také agresívne, ale o nič lepšie. Vodiči a chodci tu proti sebe nebojovali, ale jeden druhého dokonale ignorovali. Predávajúci i nakupujúci skákali na vozovku, ako sa im zachcelo, iní na nej v hlúčikoch postávali a debatovali o počasí, cenách potravín a zdravotnom stave rodinných príslušníkov.


  Čím ďalej sa Jericho dostal, tým menej bolo predavačov zameraných na turistov. Ponúkaný tovar bol čoraz biednejší. Čím menej bolo áut, tým viac sa vyrojilo chodcov a cyklistov a tlačenica redla. Pribúdali napoly zbúrané domy, ktorých chýbajúce steny nahradili kartóny a vlnitý plech, a všade bývali ľudia. A medzi tým sa vŕšili sutiny mnohých rokov. Na kraji cesty sa objavil súbor sivých a bledomodrých unimobuniek, ktoré vyzerali ako rozhádzané hracie kocky, a pomedzi ne odumierajúce reumatické stromy a ledabolo odstavené autá z čias, keď Teng Siao-pching konal zázraky, ktoré sa v tejto časti krajiny nikdy nezrealizovali.


  Odrazu sa okolo neho zotmelo.


  Čím hlbšie prenikal do srdca Čchü-jü, tým chaotickejšie pomery nachádzal. Akoby ani neexistovala architektúra. Rozostavané rozpadajúce sa mrakodrapy striedali chatrné búdy a viacpodlažné paneláky s poslednými stopami dávno opadanej farby ako dojímaví svedkovia márnych pokusov zobytniť to, v čom sa bývať nedalo. Živelne zhlobené prístrešky sa vynímali takmer ako folklór, väčšinou to boli len stĺpy zarazené do zeme a obtiahnuté celtovinou. Tu bolo aspoň živo, kým paneláky pôsobili ako hrobky po atómovom výbuchu.


  Zastavil uprostred smetiskovej púšte a sledoval deti a ženy nakladajúce na káričky odpad, ktorý považovali za speňažiteľný. Kedysi evidentne celistvé štvrte vyzerali ako zbombardované. Usiloval sa rozpomenúť, čo o týchto končinách vie. Kdesi čítal, že roku 2025 žije v slumoch na celom svete asi pol druha miliardy ľudí. Ešte pred dvadsiatimi rokmi ich bola miliarda a tento počet sa každoročne zvyšuje o dvadsať až tridsať miliónov. Každý, kto sa ocitne v slume, musí sa podriadiť nezvyčajnej hierarchii, ktorá má na samom spodku zberačov odpadkov a výrobcov predmetov, ktoré sa dajú predať alebo vymeniť. Ak Ta-siung vravel pravdu, do Andromedy sa dostane najskôr o hodinu. Šoféroval teda ďalej a spomínal na štvrť, v ktorej sa ocitol pred mnohými rokmi krátko pred tým, ako ju zbúrali a postavili v nej sídlisko, kde bývala Jou-jou. Vtedy nerozumel, prečo tí ľudia tak lipnú na ruinách svojich domov. Bolo mu jasné, že nemajú inú možnosť, lenže niektorí dostali ponuky na bývanie v apartmánoch mimo Šanghaja, s tečúcou vodou, toaletou, kúpeľňou, výťahmi a elektrinou.


  „Tu aspoň existujeme,“ odpovedali mu s úsmevom. „Tam vonku by sme boli iba duchmi.“


  Až neskôr pochopil, že rozsah ľudskej biedy sa nemeria podľa stavu domov, v ktorých bývajú. Nedostatok pitnej vody, pretekajúce žumpy i upchaté odtoky by si zaslúžili zápis do Knihy pekla. No kým ľudia žijú na ulici, stretávajú sa. Na ulici predávajú svoj tovar. Varia pre robotníkov, ktorí nemajú možnosť pripraviť si jedlo. Iba príprava jedla poskytuje obživu miliónom rodín, je pre nich základom živobytia, ktoré nemôžu prevádzkovať inde než na rovnej zemi. Ulica je navyše zásadným faktorom sociálnej súdržnosti. Človek vykročí predo dvere a môže sa zapojiť do rozhovoru. Život na úrovni pôdy a otvorené usporiadanie domov poskytuje útechu a teplo. Do bytu na desiatom poschodí si nikto nepríde nič kúpiť, a keď človek vyjde predo dvere, hľadí do steny.


  Cesta začala stúpať. Zhora bol výhľad na všetky strany, pokiaľ to, pravda, dovoľovala hnedá horná vrstva smogu. COD bolo klimatizované, no Jerichovi sa zdalo, že cíti na pokožke zapadajúce slnko. Všade vôkol dôverne známy obraz. Baraky, plechové bunky, viac alebo menej rozpadnuté vykrivené elektrické stĺpy s ovísajúcim vedením, sutiny a špina.


  Má ísť ďalej?


  Nerozhodne zadal súradnice do mobilu. Ten lokalizoval jeho polohu do územia nikoho. Tieto končiny neboli na mapách navigačných systémov. Až keď výsek zväčšil, láskavo sa mu na displeji objavilo niekoľko hlavných ulíc vedúcich cez Čchü-jü, pravda, ak sa na údaje ešte dalo spoľahnúť.


  V tejto hrôze by sa mala skrývať Jou-jou?


  Zadal geografickú polohu miesta, z ktorého bol odoslaný text do Brilliant Shit, Počítač lokalizoval miesto neďaleko Demon Pointy blízko diaľnice.


  To je opačným smerom.


  Zahrešil, obrátil auto, tesne sa vyhol káre, ktorú tlačili viacerí mládežníci, vyslúžil si od nich nadávky a uháňal preč. Po chvíli premávka opäť zhustla. Štvrť, do ktorej vošiel na začiatku, obišiel sprava a zamotal sa do spleti uličiek, kde takmer všetci šili a predávali odevy. Potom zbadal prejazd medzi stánkami a dostal sa na širokú ulicu obohnanú múrmi, lemovanú pozoruhodne udržiavanými domami. Všade sa to hemžilo ľuďmi a vozidlami všetkých druhov. Kam oko dovidelo, samé bistrá, reťazce rýchleho občerstvenia, obchodíky a stánky. Niekoľko ráz prešiel okolo filiálok Cyber Planet. Trocha to pripomínalo pochmúrnejší variant legendárneho londýnskeho Camden Town v časoch, keď tam vznikala subkultúra, teda asi pred tridsiatimi rokmi. Vo vchodoch domov sa opierali prostitútky, pred kaviarňami a vývarovňami vysedávali chlapi, ktorí očividne nemali poctivé občianske zamestnanie, a orlím pohľadom kontrolovali okolie. Zaregistrovali Jerichovo COD a nedôverčivo si ho premeriavali.


  Podľa údajov z počítača už musel byť veľmi blízko cieľa, no bolo to ako zakliate. Nijako tam nevedel trafiť. Každý pokus dostať sa na hlavnú ho zaviedol hlbšie a hlbšie do pochybného sveta, ktorý evidentne ovládali triády a obývali bosovia slumov, kniežatá úpadku. Dva razy ho zastavili nejakí chlapi a pokúsili sa ho vytiahnuť z auta. Potom konečne našiel skratku, a zrazu mal tú hroznú štvrť za sebou. V diaľke sa rozprestierala mohutná silueta nejakej oceliarne. Cez rozľahlú planinu sa odviezol rovno k obrovskému hrdzavohnedému komplexu s komínmi. Predbehla ho skupinka motocyklistov a zmizla za plotom. Jericho sa pustil za nimi. Cesta viedla do areálu, kde sa zrejme schádzali. Všade stáli odstavené motorky, posedávala, popíjala a fajčila mládež. Znela dunivá hudba. V prázdnych výrobných halách sa nachádzali krčmy a kluby, bordely a sexshopy. Všadeprítomný Cyber Planet zaberal celú stranu nádvoria lemovaného stánkami, ktoré ponúkali ručne vyrábané aplikácie alebo hudobné nástroje z druhej ruky. Oproti Cyber Planet stál dvojpodlažný komplex z neomietnutých tehál. Pred otvoreným vchodom parkoval tirák, z ktorého vojensky pôsobiace postavy vnášali techniku do budovy.


  Jericho mal pocit, že sa mu sníva.


  Nad vchodom sa skvelo minimálne trojmetrové áčko a pod ním ťarbavé písmená vytvárali jediné slovo:


  ANDROMEDA


  S pískajúcimi pneumatikami zastal pred tirákom, vyskočil a o niekoľko krokov cúvol. Zrazu mu bolo jasné, čo znamená vystrapkané koleso nahrádzajúce vodorovnú čiarku na písmene A. Diana spracovala obrazový materiál, čo mali k dispozícii, najlepšie, ako vedela, no všetko nadobudlo zmysel až v originálnom zhotovení. Koleso predstavovalo galaxiu a Andromeda, presnejšie hmla Andromedy, bola špirálovitá galaxia v súhvezdí Andromedy.


  Ahoj všetkým. Už niekoľko dní som späť v nasej galaxii.


  Je tu Jou-jou!


  Alebo aj nie. Už nie. Ta-siung ho poslal nesprávnym smerom, aby Jou-jou mala kedy zmiznúť. Jericho nadával a žmúril do slnka. Smog rozmazal jeho svetlo na rozložité koľaje, čo pálili oči. Namosúrene zamkol COD a vstúpil do sliepňavého sveta Andromedy. No a čo? Čchen Chung-ping sa obával, že jeho dcéra sedí bez oficiálneho obvinenia na niektorej policajnej stanici. Aspoň tejto starosti ho Jericho zbaví. Na druhej strane ho Čchen touto úlohou nepoveril, aspoň nie výslovne. Mohol odcestovať domov. Jeho práca sa skončila.


  Všetko naznačovalo, že našiel stopu Jou-jou.


  A okamžite ju zase stratil.


  To je nepríjemné.


  Poobzeral sa. Priestranný vestibul. Neskoršie večer tu budú predávať vstupenky, nápoje a cigarety. Stena oproti pokladnici sa strácala pod plagátmi, upozorneniami na rôzne podujatia, nástenkami a tabuľou plnou pripnutých ceduliek. Bolo to zrejme niečo ako kontaktná burza. Jericho podišiel bližšie. Hľadali tu predovšetkým prácu a voľné miesta v aute, ubytovacie možnosti, náradie a softvéry. V ponuke boli použité a ukradnuté predmety, ako aj partneri – na jednu noc, na dlhšie, so zvláštnymi preferenciami. To, čo jedni hľadali, iní ponúkali. Väčšinou boli napísané rukou, nezvyčajný obraz. Vstúpil do koncertnej časti, jednoduchej haly s vysokými oknami, obrátenými k námestiu. Väčšina okien bola matná alebo farebná, takže napriek ostrému slnečnému svetlu dovnútra prenikalo málo svetla. Tu a tam lepenka nahrádzala chýbajúce sklo. Zadnú časť zaberalo veľké javisko, kde by sa zmestili aj dva symfonické orchestre. Po bokoch boli na seba naukladané reproduktory. Dvaja chlapi na rebríkoch aranžovali osvetlenie, iní prenášali zariadenie. Pozdĺž steny bez okien viedol na balustrádu oceľový rebrík.


  Jericho myslel na Čchena a jeho ustarostené oči.


  Tchuovi dlhoval viac, ako predpokladal.


  Dvaja chlapi popri ňom posúvali obrovský kufor na kolieskach. Jeden z nich otvoril vrchnák a vybral statívy na mikrofón, ktoré vyložil na javisko. Druhý sa vrátil k vestibulu, zastal, obrátil hlavu a zavŕtal sa pohľadom do Jericha.


  „Môžem vám nejako pomôcť?“ opýtal sa tónom, ktorým mu naznačoval, aby sa pratal.


  „Kto dnes večer hrá?“


  „Skupina Pink Asses“


  „Odporúčali mi Andromedu,“ povedal Jericho. „Žeby preto, že sa tu usporadúvajú najlepšie koncerty v Šanghaji?“


  „Možno.“


  „Pink Asses nepoznám. Oplatí sa ich počúvať?“


  Muž si ho opovržlivo obzrel. Bol svalnatý a atraktívny, s pravidelnými, takmer obojpohlavnými črtami a s vlasmi po plecia. Oranžové tričko na lesklých lakovaných nohaviciach s krčivou úpravou, zrejme nasprejovaných, mu sedelo ako uliate. Nemal na sebe nijaké aplikácie, ktoré boli na tejto scéne povinnosťou, ani iné ozdoby.


  „Závisí od toho, čo sa vám páči.“


  „Všetko, čo je dobré.“


  „Mandoprog?“


  „Napríklad.“


  „Tak potom nie ste na správnom mieste.“ Muž sa zaškeril. „Ich hudba je presne taká ako ich meno.“


  „Pripomína ružové zadky?“


  „Do červena vyšmýkané zadky, prvorodenec. Oboch pohlaví. Nikdy ste nepočuli o Ass Metalé? Ešte vždy máte záujem prísť?“


  Jericho sa usmial. „Uvidím.“


  Druhý muž zagúľal očami a vyšiel von.


  Jericho sa chvíľku cítil bezmocne. Mal sa toho chlapíka spýtať na Jou-jou? Na takýchto miestach človek ľahko začne byť paranoidný. Všetci okolo akoby patrili k armáde tieňov, ktorej úlohou je postarať sa o to, aby ľuďom ako on prešla chuť zaujímať sa o Jou-jou.


  „Hlúposť,“ zamrmlal. „Je to disidentka, nie kráľovná Čchü-jü.“


  Tchu spomínal šiestich aktivistov. Šiestich, nie šesťdesiatich. Z útoku Jou-jou sa dalo vyvodiť, že všetci šiesti patrili k Mestským démonom. Okrem toho mohla mať pomocníkov v Andromede. Väčšina tunajších ľudí celkom iste nevedela, kto je Jou-jou, ani že sa schováva v areáli. Najväčším problémom bolo, že obyvatelia štvrtí ako Čchü-jü v zásade neboli ochotní odpovedať na otázky.


  Zatiaľ čo sledoval, ako naťahujú káble a vykladajú nástroje na pódium bilancoval svoje možnosti. Ta-siung varoval Jou-jou, že ktosi sa zaujíma o Andromedu. Spoliehal sa na to, že Jericho stratí v tej štvrti aj posledný zvyšok orientácie, aspoň na nasledujúcich pár hodín. Jou-jou si zrejme myslí to isté.


  Ešte mu čas hral do karát.


  Blúdil pohľadom dookola. Nad javiskom sa tiahol výklenok bez okien. Dve okná, ktoré predtým viedli do haly, boli zamurované. Okolo Jericha sa neustále mihali robotníci. Oňho sa nikto nezaujímal. Nenáhlivo vyšiel po kovových schodoch na balustrádu. Končila sa nalakovanými sivými dverami. Stlačil kľučku. Očakával, že dvere budú zamknuté, ale tie nehlučne povolili a poskytli pohľad do ponurej chodby. Rýchlo vstúpil, podišiel k východu na pravej strane a ocitol sa v miestnosti s neónovým osvetlením a s jediným oknom vedúcim do vestibulu.


  Nachádzal sa presne nad javiskom.


  Hoci miestnosť bola sporo zariadená a pôsobila neprívetivým dojmom, bolo v nej čosi oživujúce, typické pre miesta, kde bezprostredne predtým niekto bol. Tlenie energetickej žiary, podvedomá spomienka uložená v molekulách, dotyky v predmetoch, vydýchaný vzduch. Podišiel k stolu, okolo ktorého boli rozložené laminátové stoličky s hrdzavými nohami, pod ním stál poloprázdny kôš na papier. Niekoľko otvorených políc, na zemi matrace, súdiac podľa vankúša a rozhádzanej prikrývky jeden použitý. Na policiach notebooky, tlačiareň, štós čiastočne popísaného papiera, hŕby komiksov, časopisov a kníh. Prehistorická stereosúprava, rádio a gramofón na ozdobu. Pozdĺž steny stáli v rade naukladané gramofónové platne z čias, keď práve nastupovali cédečka, ktoré sa medzičasom vytratili z trhu. Namiesto nich v období hudby z internetu znovu bolo dostať platne, nové gramofónové platne od nových skupín.


  No keď si Jericho k nim čupol, zistil, že niektoré boli staré. Rozhodil ich obaly po zemi a čítal názvy na titulných stránkach. Medzi predstaviteľmi čínskej popovej a avantgardnej hudby ako Top Floor Circus, Šen-jin Suej-pien Pian, SondTOY a Dead J sa nachádzali skladby Genesis, Van der Graaf Generator, King Krimson, Magma a Jethro Tull. Z obdobia šesťdesiatych a sedemdesiatych rokov, keď vynašli progresívny rock, máločo chýbalo. V osemdesiatych rokoch prehral súboj s punkom a s novou vlnou, v deväťdesiatych chradol, v prvom desaťročí nového tisícročia utrpel klinickú smrť. Za svoje znovuzrodenie nevďačí Európanom, ale čínskym diskdžokejom, ktorí ho okolo roku 2020 začali kombinovať s tanečnými prvkami. Odvtedy mandoprog, ako sa nazýva nablýskaná zmes koncertného rocku, danceflooru a pekinskej opery, prežíva boom, a zo zeme každý deň vyrastajú nové skupiny. Populárni umelci Čung Tchung-si, Thirdparty, IN3 a vydolovali z komplexných konceptuálnych albumov progovej éry úplne nové sluchové zážitky, domáce superhviezdy Mu Ma a Cuo Siao Cu-čou organizovali projekty all-star s nadanými pánmi ako Peter Hammill, Robert Fripp, lan Anderson a (Christian Vander, ktoré napĺňali kluby a koncertné sály.


  Hudba Jou-jou.


  Jerichov bubienok pošteklilo všadeprítomné bzučanie. Zdvihol zrak a v zadnej časti miestnosti zbadal chladničku, podišiel k nej a otvoril ju. Bola dopoly naplnená potravinami, zväčša neotvorenými baleniami z reťazca rýchleho občerstvenia. Plné a poloprázdne fľaše, voda, džús, pivo, jedna fľaša čínskej whisky. Vtiahol do seba unikajúci studený vzduch. Chladnička zapraskala. Do záhlavia sa mu oprel vánok.


  Jericho zmeravel.


  To nebol praskot chladničky.


  V ďalšom momente preletel cez miestnosť a s dutým plesnutím pristál na jednom z matracov. Náraz mu vyrazil dych z pľúc. Bleskovo sa odkotúľal nabok a stiahol kolená pod bradu. Útočník sa naňho vrhol. Jericho sa bránil nohami. Muž odskočil, chytil ho za členky a prevrátil na brucho. Pokúsil sa postaviť, cítil, ako sa súper naňho vrhol, a poslepiačky začal tĺcť dozadu v nádeji, že trafí niečo citlivé na bolesť.


  „Len pokojne,“ povedal hlas, ktorý mu pripadal povedomý. „Inak je matrac to posledné, čo v živote uvidíš.“


  Jericho sa zvrtol. Tvár sa mu zaryla do stuchnutého čalúnenia. Zrazu zalapal po vzduchu. Panika mu zelektrizovala hlavu a podbrušie. Rozhadzoval rukami na všetky strany a kopal nohami, ale muž ho neprestal tlačiť do matraca.


  „Rozumeli sme si?“


  „Mmmm,“ vyšlo z Jericha.


  „Má to byť áno?“


  „Mmmmmm!“


  Jeho trýzniteľ uvoľnil zovretie. Vzápätí sa Jericho prevalil na chrbát a zalapal po dychu. Nad ním stál ten pekný chlapík, s ktorým nedávno v hale hovoril, a usmieval na naňho úzkymi perami.


  „Tu nehrajú Pink Asses, prvorodenec.“


  „To by som im ani neradil.“


  „Čo tu hľadáte?“


  Veď preto. Znovu mu vyká. Jericho sa posadil a ukázal na ošarpané zariadenie naokolo.


  „Viete, milujem luxus. Chcel som stráviť dovolenku…“


  „Pozor, priateľu! Nechcem počuť nič, čo by ma mohlo nahnevať.“


  „Môžem vám niečo ukázať?“


  „Skúste.“


  „Na svojom počítači.“ Jericho zmĺkol. „Chcem povedať, že musím siahnuť do vrecka a vytiahnuť technický prístroj. Mohli by ste ho považovať za zbraň a urobiť niečo nepremyslené.“


  Chlapík naňho uprene hľadel. Potom sa uškrnul.


  „Čokoľvek urobíte, buďte si istý, že sa pri tom budem znamenite baviť.“


  Jericho našiel v počítači fotografiu Jou-jou a premietol ju na náprotivnú stenu.


  „Už ste ju niekedy videli?“


  „Čo s ňou chcete?“


  „To vám poviem, až keď mi odpoviete na otázku.“


  „Ste riadne drzý, maličký.“


  „Volám sa Jericho,“ povedal trpezlivo. „Owen Jericho, súkromný detektív. Meriam meter sedemdesiatosem. A prestaňte s tým divadlom, nemôžem sa sústrediť, keď sa ma niekto pokúša zabiť. Tak poznáte to dievča, áno či nie?“


  Muž sa zarazil.


  „Čo chcete od Jou-jou?“


  „Ďakujem.“ Jericho vypol projekciu. „Angažoval ma jej otec, Čchen Chung-ping. Robí si starosti. Aby som sa vyjadril presne, zožierajú ho starosti.“


  „A čo vás privádza k myšlienke, že jeho dcéra je tu?“


  „Okrem iného vaše ochotné správanie. Keď sme už pri tom, s kým mám do činenia?“


  „Otázky tu kladiem ja, priateľu.“


  „Dobre teda.“ Jericho zdvihol ruky. „Mám návrh na zmierenie. Ja vám poviem pravdu a vy ma nebudete nudiť dialógmi ako z detektívneho románu. Sme si v tom zajedno?“


  „Hm.“


  „Voláte sa Hm?“


  „Volám sa Pi-te. Čao Pi-te.“


  „Ďakujem. Jou-jou tu býva, však?“


  „Povedať, že tu býva, by bolo prehnané.“


  „Dobre teda. Chápete, pán Čchen Chung-ping má obavy. Jou-jou sa dlho nehlási, neprišla na stretnutie, je celkom hotový. Poveril ma, aby som ju našiel.“


  „A čo potom?“


  „Nič potom.“ Jericho mykol plecom. „Nuž, budem na ňu apelovať, aby zavolala otcovi. Pracujete tu?“


  „V širokom zmysle slova.“


  „Patríte k Mestským démonom?“


  „K…“ V Čaových očiach preblesol zmätok. „Nie, ako ste na to prišli?“


  „Bolo by to pochopiteľné, nemyslíte?“


  „Vari tak vyzerám?“


  „Čo ja viem.“


  „Veď preto. Nič neviete.“


  „Momentálne si myslím, že Jou-jou má najbližších dôverníkov medzi prívržencami Mestských démonov!“


  Čao ho nedôverčivo pozoroval.


  „Preverte si moje údaje,“ dodal Jericho. „Na internete nájdete o mne všetko, čo potrebujete vedieť. Nechcem Jou-jou ublížiť. Nie som policajt ani tajný, nikto, koho by sa musela báť.“


  Čao sa poškrabal za uchom. Pôsobil bezradne. Potom schytil Jericha za rameno a sotil ho k dverám.


  „Poďme si niečo vypiť, malý Jericho. Ak dôjdem na to, že si zo mňa strieľate, nechám vás pochovať v Čchü-jü. A síce zaživa, aby vám bolo jasné.“


  Sadli si na slnko do kaviarne oproti hale. Dievčina s aplikáciami na vyholenej lebke, podľa ktorých by sme ju mohli zaradiť ku kyborgom, doniesla na Čaov pokyn dve fľaše studeného piva.


  Pili a mlčali.


  „Nájsť Jou-jou nebude ľahké,“ prerušil ticho Čao. Poriadne si odpil z fľaše a hlasno grgol. „Nielen otcovi zmizla z očí. Aj nám.“


  „Komu nám?“


  „Jednoducho nám. Svojim priateľom.“ Čao sa naňho zahľadel. „Čo viete o tom dievčati? Koľko vám o ňom povedali?“


  „Viem, že je na úteku.“


  „Viete prečo?“


  „Hopla!“ Jericho zdvihol obočie. „Žeby ste mi dôverovali?“


  „Neviem.“


  „Ani ja neviem, či môžem dôverovať vám, Čao. Takto sa však ďaleko nedostaneme.“


  Čao robil dojem, že o tom premýšľa.


  „Povedzme si navzájom, čo vieme,“ navrhol.


  „Začnite.“


  „Dobre teda. Jou-jou je disidentka. V posledných rokoch narobila strane veľké nepríjemnosti.“


  „Presne tak.“


  „Ako príslušníčka skupiny s názvom Strážcovia, Kritika režimu, obrana ľudských práv, počítačový terorizmus. Zastáva samé sympatické názory. Až donedávna s nimi obstála.“


  „Správne.“


  „Teraz vy.“


  „V noci na 25. mája Jou-jou náhle opustila byt a utiekla do Čchü-jü.“ Jericho si odpil, položil fľašu a utrel si ústa. „O príčinách môžem len špekulovať, no odhadujem, že na nete objavila niečo, čo jej nahnalo strach.“


  „Doteraz všetko sedí.“


  „Vystopovali ju. Prinajmenšom si to myslí. Pri všetkých podmienečných trestoch jej robí najväčšie starosti, aby ju neodhalili. Pravdepodobne tú noc očakávala návštevu policajtov alebo tajnej služby.“


  „Stiahla sa do Čchü-jü,“ povedal Čao. „Tam prakticky neexistuje kontrola, nie sú tam skenery ani polícia. Terra incognita.“


  „Jej prvým útočiskom je dielňa Mestských démonov. Lenže tam nie je natrvalo v bezpečí, preto sa nakvartíruje do Andromedy ako neraz predtým.“


  „Podľa čoho usudzujete, že je v Andromede?“


  „Lebo odtiaľ poslala správu priateľom.“


  „A tú ste čítali?“


  „Tá ma sem priviedla.“


  Čao nedôverčivo prižmúril oči.


  „Ako ste sa k nej dostali? Také čosi zväčša dokáže len tajná služba.“


  „Len pokojne, malý Čao.“ Jericho sa usmial. „Kryptografia patrí k mojej práci. Som virtuálny detektív a zaoberám sa predovšetkým objasňovaním hospodárskej špionáže a porušovaním autorských práv.“


  „A ako sa k vám dostal otec Jou-jou?“


  „Do toho vás skutočne nič nie je.“ Jericho si vlial do hrdla studené pivo. „Vravíte, že Jou-jou sa znovu stratila.“


  „Vyzerá to tak. Mala byť tu.“


  „Kedy zmizla?“


  „Niekedy v priebehu dňa. Možno sa len potuluje po okolí. Možno si robíme zbytočné starosti, ale má vo zvyku rozlúčiť sa.“


  Jericho krútil fľaškou medzi palcom a ukazovákom. Premýšľal, ako bude v tej veci pokračovať. Čao Pi-te potvrdil jeho podozrenie. Jou-jou tu bola, no Čchenovi Chung-pingovi to nestačilo. Ten chlap potreboval istotu.


  „Možno si skutočne nemusíme robiť starosti,“ povedal. „Mestskí démoni ju informovali o mojom príchode. Takže tentoraz jej zmiznutie môže mať niečo spoločné so mnou.“


  „Rozumiem.“ Čao ukázal fľašou na Jerichov strieborný COD zaparkovaný pred Andromedou, na ktorom sa odrážalo slnko. „Najmä keď na tunajšie pomery cestujete dosť nápadne. Do tejto štvrte COD málokedy zablúdi.“


  „Vyzerá to tak.“


  „Možno však Jou-jou utiekla pred tým druhým.“


  Jericho pokrčil čelo. „Pred akým druhým?“


  Čaova ruka sa presunula o kúsok doprava. Jericho pohľadom sledoval jej pohyb a na konci haly zazrel stáť druhý COD. Zmätene sa snažil spomenúť, či ho tam videl už pri svojom príchode. Uvedomil si dve veci: že konečne našiel Andromedu a že sadol na lep Ta-siungovi. Vstal a dlaňou si zaclonil oči. Ak dobre videl, v druhom vozidle nikto nesedel.


  Bola to náhoda?


  „Sledoval vás niekto?“ spýtal sa Čao.


  Jericho pokrútil hlavou.


  „Blúdil som po celom Čchü-jü, kým som sem našiel cestu. Nešiel za mnou nijaký COD.“


  „Ste si istý?“


  Jericho neodpovedal. Veľmi dobre vedel, ako možno niekoho tajne sledovať. Ten, kto tam vozidlo odstavil, sa mu mohol zavesiť na päty už v Sin-tchien-ti.


  Aj Čao sa zdvihol.


  „Preverím si vás, Jericho,“ povedal. „Moja viera v dobrotu a šľachetnosť mi však hovorí, že ste čistý. Očividne máme starosť o dobro Jou-jou, tak navrhujem, aby sme načas spolupracovali.“ Vytiahol pero, načarbal čosi na zdrap papiera a podal Jerichovi. „Moje číslo na mobil. A vy mi dajte svoje. Spoločne sa pokúsime nájsť ju.“


  Jericho prikývol. Uložil si číslo a na revanš podal Čaovi svoju vizitku. Čao zostal zahalený tajomstvom, ale momentálne bol jeho návrh to najlepšie, čo mohol získať.


  „Mali by sme si pripraviť plán,“ navrhol.


  „Plán je náš spoločný záväzok k úprimnosti. Len čo sa o niečom dopočujeme alebo dačo zazrieme, budeme sa navzájom informovať.“


  Jericho zaváhal. „Môžem sa vás spýtať niečo osobné?“


  „Ak neočakávate odpoveď, prečo nie.“


  „Aký máte vzťah k Jou-jou?“


  „Má tu priateľov. Ja som jedným z nich.“


  „Je mi jasné, že má priateľov. Chcem vedieť, čo vás k nej viaže? Vy nepatríte k Mestským démonom. Vieme, že ona patrí k Strážcom čo však automaticky neznamená, že aj vy.“


  Čao dopil fľašu a opäť grgol.


  „V Čchü-jü všetci patria k sebe,“ povedal pokojne.


  „Človeče, Čao!“ Jericho pokrútil hlavou. „Odpovedzte, alebo buďte ticho, ale nechoďte na mňa s romantikou chudobnej štvrte.“


  Čao sa naňho pozrel.


  „Poznáte Jou-jou osobne?“


  „Len z fotografií.“


  „Ten, kto ju pozná osobne, má dve možnosti. Buď sa do nej zaľúbi, alebo sa snaží udržať svoje city na bode mrazu. A pretože ona sa nechce do mňa zaľúbiť, pracujem na druhej možnosti, ale určite by som ju nikdy nenechal v štichu.“


  Jericho pokýval hlavou a viac sa nepýtal. Pohľadom opäť zablúdil k druhému vozidlu.


  „Chcem si ešte raz obzrieť Andromedu,“ povedal.


  „Načo?“


  „Možno nájdem čosi, čo nám pomôže.“


  „Pre mňa, za mňa. Keby dačo, ja som vám to nedovolil.“ Tľapol Jericha po pleci a prešiel po dvore k hrdzavému tiráku. Jericho videl, ako sa rozpráva s jedným z technikov a pritom živo gestikuluje. Zdalo sa mu že debatujú o rozmiestnení javiskového osvetlenia. Potom spoločne vytiahli z voza ďalší kufor na kolieskach. Jericho chvíľku počkal a potom sa vybral za nimi dovnútra. Keď vstúpil do hľadiska, práve tam zariaďovali pracovisko zvukového inžiniera. Na balustráde nebolo ani nohy. Vyšiel po oceľových schodoch, prešmykol sa cez sivé dvere, natiahol si sterilné jednorazové rukavice a dnes už po druhý raz vstúpil do ošarpaného kráľovstva Jou-jou. Najprv pod jednu z políc umiestnil plošticu. Potom si narýchlo prelistoval nahromadené popísané papiere, časopisy a knihy. Nenašiel nijaké odkazy na miesto, kde sa Jou-jou zdržiava. Väčšina tlače sa týkala hudby, módy, dizajnu a šanghajskej scény, politiky, virtuálnej reality a robotiky. Ďalej tu bola odborná literatúra, ktorú Jou-jou zrejme čítala, aby zostala v obraze kvôli svojmu zamestnaniu v Tchu Technologies. Podišiel k pracovnému stolu a prekutal kôš na papier: našiel v ňom potrhané a pokrčené obaly, na ktorých boli prilepené zvyšky jedál. Jericho niektoré obaly vystrel. Na viacerých bol vytlačený nápis Wong’s World a nešikovné logo. V mise s omáčkou a s niečím, čo asi malo znázorňovať zeleninu, plával glóbus. Mal namaľovanú tvár a pôsobil deprimovane.


  Jericho si urobil zopár záberov a opustil miestnosť.


  Keď schádzal oceľovým schodiskom. Čao k nemu krátko vzhliadol a opäť sa venoval mixážnemu pultu. Jericho mlčky prešiel okolo neho von. Vo vestibule mu padol zrak na plagát Pink Asses. To vari nie je možné. Skutočne na reklamu použili pojem Ass Metal, v ktorej sľubovali, že ich hudba vchádza rovno do zadku.


  Bol si dosť istý, že toto nemusí počuť.


  Zatiaľ čo odomykal COD, skúmal okolie. Trocha ďalej ešte stále parkovalo druhé vozidlo. Niekto sa mu prilepil na päty, myslieť si čokoľvek iné by bolo naivné. Pravdepodobne ho pozoroval aj v tejto sekunde.


  Študent, čo sľúbil, že mu bude posielať informácie o mieste pobytu Jou-jou, zahynul pri páde, keď sa vykoľajila jeho vlastná húsenková dráha. COD, čo sa zjavil, len čo prišiel do Andromedy. Opätovné zmiznutie Jou-jou. Koľko náhod sa musí pritrafiť, kým sa človeku usadí na jazyku huňatá suchosť strachu? Jou-jou nemala vidiny. Mala mnoho dôvodov, aby sa schovávala, a nebolo jasné, kto ju prenasleduje. Vláda, zastúpená políciou a tajnou službou, by neváhala vraždiť, keby si to okolnosti vyžadovali. No aké okolnosti mohli prinútiť stranu, aby zašla tak ďaleko? Hoci Jou-jou patrila medzi nepriateľov štátu, vražda z tohto dôvodu by nezodpovedala štýlu režimu, ktorý disidentov zatváral, ale nezabíjal ich ako za Maových čias.


  Alebo Jou-jou prebudila úplne iného netvora nedodržiavajúceho nijaké pravidlá hry?


  Isté je, že ten, kto ju naháňal, si vzal na mušku aj Jericha. Bolo neskoro, aby sa prípadu vzdal. Naštartoval COD a vyťukal číslo. Po troch zvoneniach sa ozval Čaov hlas.


  „Padám odtiaľto,“ oznamoval Jericho. „Vy zatiaľ môžete urobiť prvý záslužný čin v našom novom partnerstve.“


  „Čo mám spraviť?“ opýtal sa Čao.


  „Nespustite z očí druhý COD.“


  „V poriadku. Ozvem sa.“


  Kenny Sin ho pozoroval, ako odchádza.


  Osud bol ako neverná milenka. Od honosnej pozorovateľne Svetového obchodného centra ho zavial až sem, do samého terča špiny svetovej hospodárskej veľmoci číslo jeden. Nestalo sa mu to prvý raz. Sotva sa mu podarilo vyviaznuť z náručia syfilitickej pobehlice menom ľudstvo v domnienke, že jej nezostal nič dlžný, že už nikdy nebude cítiť jej hnilobný dych, osud ho prinútil vrátiť sa na jej rozhádzané lôžko. Už v Afrike trpel pri pohľade na jej odpudivý vzhľad, pri jej dotyku, bál sa, že sa nakazí na celom tele a premení sa na hnisavú, hnijúcu masu. Teraz sa ocitol v Čchü-jü a znovu sa naňho vyškiera rovnaká znetvorená tvár a on nevie odvrátiť pohľad. Zakrútila sa mu hlava ako vždy, keď cítil odpor. Svet sa premenil na naklonenú rovinu, až sa čudoval, že domy sa nešmýkajú a ľudia nerobia kotrmelce.


  Pritlačil si palec a ukazovák na koreň nosa, kým sa mu nevrátila jasná myseľ.


  Detektív zmizol. Nasadiť do jeho COD-u ploštice by bola tá najľahšia úloha na svete, ale Sin ani na chvíľku nezapochyboval, že teraz Jericho opustí Čchü-jü a vráti vozidlo. Už ho nepotrebuje sledovať. Nemôže mu uniknúť. Pohľadom blúdil po parkovisku a trúsil svoj hnus všetkými smermi, aby sa ho zbavil. Ako len nenávidel ľudí v Čchü-jü! Ako len nenávidel zle živené, večne choré, ubité bytosti v Afrike! Nie že by mal niečo proti nim osobne. Boli preňho neznáme štatistické veličiny. Nenávidel ich chudobu. Tak veľmi ju nenávidel, že ho priam bolelo, keď ich videl žiť.


  Najvyšší čas, aby odtiaľto odišiel.


  JERICHO


  Práve odbočil na príjazd na diaľnicu, keď mu zazvonil telefón. Displej sa nerozsvietil.


  „Váš prenasledovateľ opustil areál,“ oznamoval mu Čao. Jericho sa mimovoľne pozrel do spätného zrkadla. Pochabý nápad. Na trase boli samé COD-y rovnakej farby a tvaru.


  „Doteraz som si nikoho nevšimol,“ povedal. „Prinajmenšom mi nie i v pätách.“


  „Nie, chvíľku počkal.“


  „Môžete mi ho opísať?“


  „Je to Číňan.“


  „Čo nepoviete!“


  „Približne rovnako vysoký ako ja. Elegantný vzhľad. Jednoznačne nepatrí do Čchü-jü.“ Čao sa odmlčal. „Vy ste pôsobili dôveryhodnejšie.“


  Jericho v duchu videl, ako sa škľabí. COD zrýchlil.


  „Prezrel som kôš na papier u Jou-jou,“ pokračoval ignorujúc Čaovu poznámku. „Zdá sa, že sa stravuje v reťazci s názvom Wong’s World. Už ste o ňom počuli?“


  „Asi. Rýchle občerstvenie?“


  „Možno. Alebo supermarket.“


  „Zistím to. Môžem vám dnes večer zavolať?“


  „Kedykoľvek mi môžete zavolať.“


  „Myslel som si. Nevyzeráte, že by na vás niekto doma čakal.“


  „Hej, len pomaly!“ zvolal Jericho, „Odkiaľ to môžete…“


  „Dopočutia neskôr.“


  Hlupák!


  Nad Jerichom sa vzdúval červený oblak hnevu, ktorý sa však rýchlo rozplynul. Vystriedal ho pocit bezmocnosti a zraniteľnosti. Najhoršie bolo, že Čao mal pravdu. Nikto naňho nečakal, už roky nie. Možno je ten chlap neokrôchanec, ale povedal pravdu. Pritom Jericho predstavoval typ, ktorý bol veľmi žiadaný. Športovo založený blondiak s modrými očami, ktorého často považovali za Škandinávca, a tí mali u Číňaniek kurz. Tiež si uvedomoval, že mužovi, čo naňho pozeral zo zrkadla, sotva stál za pohľad. Jeho oblečenie bolo možné označiť ako účelné a skromné. Staral sa o seba práve toľko, aby nevyzeral zanedbane. Každý tretí deň si žiletkou oškrabal bradu a líca, každý tretí mesiac zašiel k holičovi a dal si pristrihnúť burinu, ako nazýval svoje vlasy, tričká si kupoval vo veľkých baleniach bez ohľadu na to, či mu sedia. V podstate bol tučný a plešatý Tchu Tchien v kultivovaní svojej nekultúrnosti úspešnejší.


  Keď ho diaľnica vypľula v blízkosti Sin-tchien-ti, zlosť uvoľnila miesto starej známej skľúčenosti. Usiloval sa predstaviť si svoj nový domov, ale útecha sa nedostavovala. Sin-tchien-ti, zábavná štvrť, do ktorej nepatril, mu bola ešte vzdialenejšia než kedykoľvek predtým, lebo veselosť sa nesnúbila s jeho povahou a ani iní ľudia si s ním veľa zábavy neužili.


  Namiesto nej sa dostavila stigmatizácia.


  A pritom si myslel, že sa jej zbavil. Vtedy, keď mu Joanna dala najavo, že už nie je školákom, ktorý ešte v osemnástich vyzeral na pätnásť, ktorý si nikdy nenájde priateľku, lebo jeho spolužiačky do jednej leteli na iné typy. Čo celkom nesedelo. Ako chápajúceho priateľa si ho veľmi vážili, pripadalo mu to ako perfídne označenie bútľavej vŕby. S uslzenými očami ho trýznili podrobnosťami svojich vzťahov, zdôverovali sa mu s útrapami lásky, hotové terapeutické sedenia, na ktorých konci Jerichovi oznámili, že ho majú rady ako brata, lebo je vďaka Bohu jediným chlapcom na planéte, ktorý od nich nič nechce.


  So zlomeným srdcom látal duše a len jediný raz si dovolil čosi viac. Bola to brunetka s ohrnutým noštekom, ktorú práve opustil starší priateľ, notorický sukničkár. Presnejšie povedané, dievča pozval do reštaurácie a skúsil s ňou flirtovať. Dve hodiny to šlo výborne, ale len preto, lebo noštek nepochopil, že to mal byť flirt. Ešte aj vtedy, keď ju začal ohmatávať, to považovala za žart. Až keď jej svitlo, že bútľavou vŕbou lomcujú pudy, opustila reštauráciu a viac s ním neprehovorila ani slovo. Keď sa nad ním zľutovala dcéra waleského hostinského a zbavila ho panictva, mal už dvadsať rokov. Nebola pekná, prešla však podobným peklom ako on, a v spojení s niekoľkými pintami čapovaného svetlého piva si vytvorili potrebné predpoklady.


  Potom sa cítil lepšie, čoskoro dokonca celkom dobre, a začal sa mstiť tomu úbohému slabochovi, ktorý tvrdošijne vyhlasoval, že je Owen Jericho. S Joanninou pomocou pochoval chlapca, žiaľ preživa netušiac, že práve kvôli nej opäť vstane z mŕtvych. V Šanghaji, kde objavil nový svet, vyšiel z hrobu zombie, aby mu to vrátil. Chlapec v jeho očiach odplašil každú ženu. Naháňal im strach. Naháňal mu strach.


  Namrzený zamieril s vozidlom k najbližšiemu COD-pointu a pripojil ho na elektrickú sieť. Počítač vyrátal sumu, ktorú má zaplatiť, a keď priložil mobil k snímaču, odčítal peniaze z jeho účtu. Jericho vystúpil. Musí zistiť, prečo musel Grand Cherokee Wang zomrieť. Zastal uprostred ulice a zavolal Tchu Tchienovi. S Naomi Liouovou si vymenil iba pár slov. Zrejme vycítila jeho zlú náladu, preto ho obdarila povzbudzujúcim úsmevom a prepojila ho.


  „Našiel som to dievča,“ povedal bez úvodu.


  Tchu nadvihol obočie. „To bola bleskovka.“ V jeho hlase sa zachvelo niečo ako úcta. Potom si všimol Jerichov kyslý výraz tváre. „V čom je problém? Ak je len jeden.“


  „Vyšmykla sa mi z rúk.“


  „Ach.“ Tchu mľaskol jazykom. „Dobre teda. Robil si, čo si mohol, malý Owen.“


  „Podrobnosti by som nerád rozprával do telefónu. Dohodneme si stretnutie s Čchen Chung-pingom, alebo mám najprv informovať teba?“


  „Je to jeho dcéra,“ povedal Tchu diplomaticky.


  „Viem. Ak mám byť úprimný, radšej by som najprv hovoril s tebou.“


  Tchu vyzeral spokojne, akoby presne to čakal. „Myslím, že urobíme jedno aj druhé,“ povedal veľkoryso. „Určite by bolo rozumné, keby sme mohli uvažovať spoločne. Kedy sem môžeš prísť?“


  „O štvrťhodinu, keď bude voľná cesta. Ešte niečo, Tchien. Ten chlapík, čo dnes ráno u vás spadol zo strechy…“


  „Áno, hrozná vec.“


  „Čo o tom vieš?“


  „Okolnosti jeho smrti sú, mierne povedané, podivuhodné.“ Tchuove oči zaiskrili. Pôsobil skôr fascinovane, ako dojato. „Ten chlap sa išiel prechádzať po koľajach vo výške takmer päťsto metrov! Povedz, je normálne, aby sa takto správal študent, ktorý si chce zarobiť zopár jüanov? Čo tam hľadal?“


  „Dostalo sa mi do uší, že niekto to nakrútil na video.“


  „Očitý svedok, správne. Video ukazovali v správach.“


  „Dali ho k dispozícii televízii?“


  „Áno, ale nevidieť na ňom veľa. Len to, že ten – akože sa volá – Grand Chevrolet či tak dajako sa šplhá nahor ako opica a skúša preskakovať z jedného vagóna na druhý.“


  „Grand Cherokee. Volal sa Grand Cherokee Wang.“ Jericho si pošúchal nos. „Tchien, chcem ťa požiadať o láskavosť. Počul som v správach, že kontrolné kamery na najvyššom poschodí Svetového finančného centra zachytili Wanga v sprievode nejakého muža. Očividne sa hádali. Chcel by som sa mrknúť na tie záznamy a…“ Jericho sa zasekol, „… aj na Wanga.“


  Tchu doňho zapichol pohľad. „Čože?“


  „Nuž teda, presnejšie…“


  „Ako si to predstavuješ, Owen? Straší ti vo veži? Mám zavolať do márnice a povedať: Hej, akože sa dnes máme, môžete nám ukázať pána Wanga, jeden môj kamarát je vysadený na pomliaždené telá?“


  „Chcem vidieť jeho veci, Tchien. To, čo mal vo vreckách. Napríklad jeho mobil.“


  „Ako sa mám dostať k jeho mobilu?“


  „Veď poznáš polovicu Šanghaja.“


  „No nepoznám nikoho v márnici!“ Tchu vzdychol a napravil si zničené okuliare, ktoré mu pri rozhovore stále padali z nosa. Mäsité pery sa mu chveli. „A pokiaľ ide o kazety z kontrolnej kamery, nerob si veľké nádeje.“


  „Prečo nie? Snímky by mali byť uložené v pevnej pamäti systému.“


  „Ja však nepatrím k oprávneným osobám, ktoré k nej majú prístup. Nie som majiteľ, som tu len v prenájme. Okrem toho, keď to bude polícia vyšetrovať, záznamy budú patriť do dôkazového materiálu. Máš predsa kontakty na polícii.“


  „V tomto prípade by nebolo rozumné využiť ich.“


  „Prečo?“


  „Vysvetlím ti to neskôr.“


  „Neviem, či ti môžem pomôcť.“


  „Tak áno či nie?“


  „To je neuveriteľné!“ vyrazil zo seba Tchu. „Ako sa to rozprávaš s Číňanom? My nepoznáme áno či nie. Číňania nenávidia záväzky to si mal už dávno pochopiť, nosáň.“


  „Viem. Vy dávate prednosť definitívnemu možno.“


  Tchu sa usiloval vyzerať rozhorčene. Potom sa zaškeril a pokrútil hlavou. „Asi nie som normálny. Dobre teda. Urobím, čo je v mojej moci. Som naozaj zvedavý, čo ťa tak zaujíma na tom lietajúcom umelcovi.“


  Počas niekoľkých minút, čo trval rozhovor, doprava na blízkej Ulici Jen-an tung dramaticky zhustla. Aj paralelne ležiaca Ulica Chua-chuaj-tung utrpela koronárnu zápchu. Dvakrát za deň dostal stred mesta medzi Chuang-pu a Lu-wanom infarkt. Bolo iluzórne myslieť si, že sa dostane k vlastnému autu. Keď sa Jericho vrátil ku COD-pointu, zbadal, že si niekto práve berie posledné voľné vozidlo. To bol problém COD-ov. Na jednej strane ich bolo primálo, na druhej strane každý, čo nebol na diaľnici, bol na šanghajských uliciach navyše.


  Jerichova nálada klesla pod bod mrazu. Keď ešte býval v Pchu-tungu, navštíviť Tchua bolo jednoduchšie. Došiel k stanici metra na Ulici Chu-ang-pchi nan a zišiel do jasne osvetleného podzemia, kde sa stovky ľudí so stoickým výrazom na tvári natlačili do preplnenej linky číslo jeden. Sotva sa dvere na vozni zatvorili, trpko oľutoval, že nastúpil do metra a toho pol druha kilometra k rieke radšej neprešiel pešo. Zrejme sa o svojej novej štvrti ešte musí veľa učiť. Nikdy predtým nebýval v centre. Nespomínal si, že by v takomto čase niekedy nastúpil do metra. A vôbec si nevedel predstaviť, že by to ešte dakedy zopakoval.


  Vlak zrýchlil a ani jeden z cestujúcich sa nezatackal. Takmer všetci muži okolo mali hore ruky. Tento zvyk sa ujal zo strachu, že ich obvinia zo sexuálneho obťažovania. Keď na jednom štvorcovom metri stojí dvanásť ľudí, nemožno určiť, komu sa môžete poďakovať za šmátranie v rozkroku. Znásilnenia v preplnených vlakoch boli na dennom poriadku, obeť zväčša nemá šancu ani sa obrátiť. Keď sa rozmohlo obťažovanie mužov, zvyku zdvíhať ruky sa podriadili aj ženy. Jazda metrom bola tiché utrpenie a v zmesi zápachu textílií, potu a genitálií najviac trpeli deti.


  Jericho sa zasekol hneď pri dverách. Tlak davu ho pri najbližšej zastávke vytlačil na nástupište. Rýchlo premýšľal, či má pokračovať až po stanicu Chuo-čche-čan, odkiaľ chodila magnetická visutá dráha Maglev. Spájala letisko v Pchu-tungu nachádzajúce sa v blízkosti pobrežia s mestom Su-čou na západe, prechádzala popri Svetovom finančnom centre a ponúkala povzbudivý luxus za nekresťanské cestovné, preto premávala poloprázdna. Behom minúty by bol v cieli, ibaže by cesta na stanicu Maglevu trvala rovnako dlho, ako keby pokračoval metrom do Pchu-tungu. Nič by nezískal. V tom okamihu ho ľudská masa strhla na bežiaci pás k linke číslo dva a on sa podvolil, utešujúc sa myšlienkou že človek, ktorý mu spred nosa uchytil COD, doteraz zrejme neprešiel ani sto metrov.


  Keď v Pchu-tungu vyšiel z klimatizovaného podzemia, cítil sa, akoby ho zbili mokrou handrou. Uprostred zamračenej oblohy ako zachmúrená šmuha viselo slnko. Pomaly sa zaťahovalo. Pohľadom zablúdil k Svetovému finančnému centru, ktoré vytŕčalo spoza mrakodrapu Ťin Mao. Teda tam hore sa prechádzal Cherokee Wang? To si nevie predstaviť! Buď sa načisto zbláznil, alebo nemal na vyber. Jericho sa pripojil na internet a stiahol si na mobil amatérske video. Záznam bol roztrasený, ale ostrý a vďaka teleobjektívu dosť zblízka. Bolo na ňom vidieť drobnú postavu na koľajach.


  „Diana,“ ozval sa.


  „Ahoj, Owen. Čo môžem pre teba urobiť?“


  „Spracuj to video. Čo najväčšmi ho zaostri a vylepši. A nech sa zastavuje každé tri sekundy.“


  „V poriadku, Owen.“


  Vykročil k vývrtke, prešiel cez nákupnú zónu a vstúpil do Nebeskej vstupnej haly.


  TCHU TECHNOLOGIES


  Tchuova firma sídlila na 74. až 77. poschodí, nad ňou sa nachádzal hotel a korunu tvorili observatórium a húsenková dráha. Akási dáma sa na Jericha žiarivo usmiala a zaželala mu dobré ráno. Každý ju poznal. Volala sa Kung Čching a bola novou dievčenskou čínskou superstar. Minulý rok získala Oscara a mala inú prácu, ako kontrolovať, kto prechádza hlavným vchodom firmy. Tchuovi zamestnanci mali vo zvyku opätovať pozdrav a jednoducho ísť ďalej. Návštevníkov sa opýtala na meno a poprosila, aby si priložili dlaň k jej vystretej pravici. Aj Jericho tak spravil. Nakrátko zacítil chlad priesvitnej projekčnej plochy trojrozmernej simulácie Kung Čching. Systém zaregistroval jeho odtlačky prstov a kresbu dlane, naskenoval dúhovku a zosnímal hlas. Kung Čching zistila, že jeho údaje sú uložené v pamäti, a preto sa ho nespýtala na meno. Namiesto toho sa jej na tvári rozhostil radostný výraz.


  „Ďakujem, pán Jericho. Teším sa, že vás znovu vidím. Za kým idete, prosím?“


  „Mám schôdzku s Tchuom Tchienom,“ povedal Jericho.


  „Choďte na 77. poschodie. Naomi Liouová vás očakáva.“


  Vo výťahu vyslovil Jericho tichý rešpekt priateľovi Tchuovi za to, že sa mu darí každé tri mesiace získať k tejto procedúre novú prominentnú osobnosť. V duchu tipoval, koľko Tchu herečke zaplatil, vyšiel z výťahu a vstúpil do obrovskej miestnosti, ktorá zaberala celé poschodie. Všetky štyri poschodia, na ktorých sídlila firma Tchu Technologies, boli usporiadane rovnako. Neboli tam teritoriálne pracoviská ani prázdne chodby. Zamestnanci sa presúvali po rozmanitom pracovnom priestore za asistencie lavobotov, nehlučne sa pohybujúcich robotov tvaru kontajnera, ktoré vo svojom vnútri skrývali počítač a odkladací priestor na osobné pracovné podklady.


  Každý pracovník mal svoj vlastný lavobot, ktorý si ráno vyzdvihol na recepcii a s ktorým podľa pridelenej úlohy putoval od jedného pracoviska k druhému, kde sa pripojil na internet. Existovali spoločné aj oddelené pracoviská, tímové pracoviská určené na diskusie aj zasklené zvukotesné kancelárie, na ktorých sa dalo stmaviť sklo. V strede každého poschodia sa nachádzal relaxačný ostrovček s pohovkami, barom a s kuchynkou, niečo ako reminiscencia na centrálne ohnisko, okolo ktorého sa už pred miliónmi rokov zhromažďovali praľudia.


  Našim zamestnancom nedávame len prácu, hovorieval Tchu. Poskytujeme im domov.


  Naomi Liouová sedela za písacím stolom a pred sebou mala dvojmetrovú obrazovku kužeľovitého tvaru. Tienidlo aj stolová doska boli priesvitné. Nad nimi boli uložené dokumenty, diagramy a filmy, ktoré Naomi končekmi prstov či hlasovými povelmi otvárala, zatvárala a upravovala. Keď zbadala Jericha, usmiala sa a odhalila zuby biele ako perličky.


  „Tak ako? Ste spokojný s našou novou holografickou stenou?“


  „Nie až tak, Naomi. Holografia neprenáša vašu vôňu.“


  „Ako elegantne viete preháňať!“


  „Ani trochu nepreháňam. Moje zmysly sú vycibrenejšie ako u väčšiny ľudí. Nezabúdajte, som detektív.“


  „V tom prípade bude pre vás hračkou uhádnuť, aký parfum mám dnes na sebe.“


  Pozrela naňho napoly s očakávaním, napoly posmešne. Jericho sa nenamáhal uhádnuť značku. Jemu aj tak všetky parfumy voňali po kvetoch v prášku, rozpustených v alkohole.


  „Ten najlepší,“ povedal.


  „Za túto odpoveď vás pustím za šéfom. Je v pohorí.“


  Pohorie bola amorfná sedačka v zadnej časti miestnosti, ktorej jednotlivé súčasti sa prispôsobovali telesnej štruktúre a pritom súčasne žili vlastným životom. Človek mohol do nej skočiť, vyšplhať sa po nej alebo sa tam jednoducho povaľovať. Zároveň sa výplň z nanorobotov starala o to, aby sa tvar sedačky, a tým aj držanie tela ľudí, čo si v nej vysedeli priehlbinu, neustále menil. Odborníci zastávali názor, že častejšia zmena polohy podporuje kreatívnejšie myslenie človeka. Prax im dávala za pravdu. Väčšina priekopníckych nápadov firmy Tchu Technologies vznikla v menlivej dynamike pohoria.


  Tchu s dvoma vedúcimi projektu trónil úplne navrchu, kde sa vynímal ako tučné, sebavedomé dieťa. Keď zazrel Jericha, prerušil debatu spustil sa dolu a s povzdychom sa pozviechal na nohy, pričom sa roztržito pokúšal uhladiť beznádejne pokrčené nohavice. Jericho sa trpezlivo prizeral. Bolo jasné, že nohavice ani ráno nevyzerali inak.


  „Chce to žehličku,“ poznamenal.


  „Prečo?“ Tchu mykol plecom. „Nie je to také zlé.“


  „Nie si pristarý na lezenie?“


  „Čo nepovieš?“


  „Ak môžem povedať svoj dojem, zviezol si sa dole s eleganciou lavíny. Čo na to tvoja medzistavcová platnička?“


  „Do mojej platničky ťa nič nie je. Poď so mnou.“


  Tchu zaviedol Jericha do jednej zo zasklených kancelárií a zatvoril za nimi dvere. Potom stlačil jeden z vypínačov, načo sa sklo zatemnilo a strop rozsvietil. Stačilo niekoľko sekúnd a steny boli nepriehľadné. Posadili sa k oválnemu konferenčnému stolu a Tchu si nasadil výraz očakávania.


  „Tak teda, čo máš zaujímavé?“


  „Nemyslím si, že Jou-jou hľadajú úrady,“ začal Jericho. „Aspoň nie oficiálne bezpečnostné orgány.“


  „Je na slobode?“


  „Odhadujem, že áno. Zmizla vo štvrti Čchü-jü.“


  Tchu prekvapivo prikývol, akoby nič iné neočakával. Jericho mu porozprával, čo sa prihodilo od ich posledného rozhovoru. Potom na chvíľku zmĺkli.


  „A čo si myslíš o tom mŕtvom študentovi?“ prerušil ticho Tchu.


  „Mám taký pocit, že ho zavraždili.“


  „Vzdávam hold tvojmu pocitu.“


  „Bol to spolubývajúci Jou-jou. Chcel zo mňa vytiahnuť peniaze za informácie, ktoré pravdepodobne vôbec nemal. Možno hral rovnakú hru s niekým, kto k nemu nebol natoľko zhovievavý. Alebo skutočne niečo vedel a odstránili ho, kým by to stačil vyklebetiť.“


  „Napríklad tebe.“


  „Napríklad mne.“ Jericho si hrýzol spodnú peru. „Dobre, je to teória. No pre mňa znie prijateľne. Jou-jou zdvihne kotvy, jej spolubývajúci vyzradí, kde sa zdržiava, chce za to peniaze a spadne zo strechy. Otázkou je, kto mu pri tom pomohol. Polícia? Vylúčené! Tá by ho pritlačila k múru, ale nenaháňala by ho po strechách. Nehovoriac o tom, že polícia má len jediný dôvod objaviť sa u Jou-jou, a to odhaliť ju. No ukázal sa u teba čo len jediný policajt?“


  Tchu pokrútil hlavou.


  „Prišli by, na to môžeš vziať jed,“ povedal Jericho. „Jou-jou pracuje u teba. Postavili by sa k Čchenovým dverám a vypočúvali by jej spolubývajúcich. K ničomu takému nedošlo. Musela sa zavesiť na päty niekomu inému. Niekomu, kto používa surovejšie metódy.“


  Tchu ohrnul pery. „Môžeme s Čchenom uverejniť oznam na tom čudnom fóre, kam písala. Takto jej dáme vedieť…“


  „Na to zabudni. Jou-jou nestojí o vaše inzeráty.“


  „To nechápem. Prečo neposlala správu aspoň Čchenovi?“


  „Lebo sa bojí, že ho do toho namočí. V tejto chvíli sa zrejme všetky jej myšlienky sústreďujú na to, koľko môže riskovať, aby neohrozila seba a iných. Ako môže vedieť, či Čchena alebo teba nesledujú. Tak robí mŕtveho chrobáka a snaží sa dostať k informáciám. V Čchü-jü bola zatiaľ v bezpečí, no potom ju varovali, že som na ceste k nej. Teraz už vie, že som tam bol. Aj to, že ma niekto sledoval. Tým Andromeda prestala byť pre ňu úkrytom. Rýchlo a nenápadne, ako sa vytratila z bytu, zmizla aj odtiaľ.“


  „Ten Čao Pi-te,“ povedal Tchu zamyslene. „Akú úlohu podľa teba hrá?“


  „Nemám potuchy. Pomáhal pri príprave koncertu. Odhadujem, že má niečo do činenia s Andromedou.“


  „Člen Mestských démonov?“


  „On tvrdí, že nie.“


  „Vie však, že Jou-jou patrí k Strážcom“


  „Áno, ale mám dojem, že vôbec nepoznal jej posolstvo, na ktorého základe odišla z Brilliant Shit, A zaradiť ho je ťažká úloha. Podaktorí Strážcovia sú určite zároveň aj Mestskí démoni. No nie všetci Mestskí démoni sú Strážcovia, Okrem toho existujú ľudia, čo Jou-jou pomáhajú a nepatria ani do jedného spoločenstva. Ako Čao.“


  „A ty sa nazdávaš, že ona mu dôveruje?“


  „Prinajmenšom on robí všetko pre to, aby mu dôverovala. Kam teraz ušla, to mu však neprezradila.“


  „Neinformovala ani mňa, ani Čchena.“


  „Aj to je pravda. Ale to nám nepomôže.“ Jericho uprel na Tchua vyčítavý pohľad. „A to vieš veľmi dobre.“


  Tchu pokojne znášal jeho pohľad.


  „Čo tým chceš naznačiť?“


  „Každým jej útekom sa zmenšuje okruh tých, ktorých zasväcuje do svojich krokov. No vždy je niekto, kto je v obraze.“


  „No a?“


  „No a ja sa pri všetkom rešpekte pýtam, či mi niečo netajíš.“


  Tchu si spojil končeky prstov.


  „Ty sa domnievaš, že poznám ostatných Strážcov?“


  „Domnievam sa, že skúšaš Jou-jou chrániť tak ako seba. Predpokladajme, že by si moju pomoc vôbec nepotreboval. Aj tak ma však potrebuješ kvôli vyšetrovaniu, aby si sám mohol zostať v úzadí. Nech nikomu ani na um nepríde, že Tchu Tchien sa priveľmi zaujíma o miesto pobytu akejsi disidentky. Čchen Chung-ping je však jej otec a bez obáv môže vyhľadať detektíva.“


  Jericho čakal, či Tchu k tomu zaujme stanovisko, no ten si z nosa zložil zdeformované okuliare a začal si ich leštit končekom košele.


  „Skúsme predpokladať,“ pokračoval Jericho, „že vieš, kam sa Jou-jou uchýli, keď je zle. A odrazu príde Čchen Chung-ping, nevie nič a požiada ťa o pomoc. Povieš mu, čo jeho dcéra vyvádza na webe, a že ty o všetkom vieš? Navyše, že schvaľuješ jej aktivity a poznáš miesto jej pobytu? Stratil by nervy, preto ho odkážeš na mňa a popri tom ma upozorníš na dôležitú skutočnosť. Mestskí démoni. O tých hovoril aj Grand Cherokee Wang. Skutočne si ma takto priviedol na správnu stopu. Tvoj plán bol jednoduchý: Ja nájdem dievča, ty budeš navonok nenápadný, nemusíš Čchenovi vyložiť karty na stôl, otec bude mať istotu, kde je jeho dcéra, a otcov priateľ môže pokojne spať.“


  Tchu na okamih zdvihol zrak a potom mlčky pokračoval v leštení okuliarov.


  „No nevedel si a stále ešte nevieš, kto sú nepriatelia Jou-jou a o čo v tejto veci ide. To ťa znepokojovalo. Teraz, keď Jou-jou odišla z Andromedy, aj ty tápeš v tme. Veci sa skomplikovali. Medzičasom si rovnako bezradný a ustarostený ako Čchen, navyše niekto zomrel.“


  Dýchol na okuliare a zveril ich košeli.


  „To znamená, že odteraz ma naozaj potrebuješ.“ Jericho sa naklonil dopredu. „A síce na vyšetrovanie.“


  Ďalšie dýchnutie a čistenie.


  “Ale na to musím dostať možnosť vyšetrovať!“


  Rám ovinutý lepiacou páskou sa so suchým prasknutím zlomil. Z Tchua vyletela zadržiavaná nadávka, hlasno si odkašľal a pokúsil sa nasadiť okuliare na koreň nosa. Knísali sa ako auto, ktoré zišlo z cesty a hrozil mu pád zo skalnej steny.


  „Mohol by som ti odporučiť jedného optika,“ poznamenal Jericho sucho. „Ale najprv mi musíš povedať, o čom si doteraz mlčal. Inak vám nemôžem pomôcť.“


  V opačnom prípade, preletelo mu hlavou, by som aj ja mohol spadnúť zo strechy.


  Tchu hodil rám na stôl.


  „Vedel som, prečo som ťa tým poveril. Nepomôže ti, keď ti prezradím mená ďalších piatich Strážcov. Možno aj oni zmizli zo zemského povrchu.“


  „Po prvé, mám stopu. Po druhé, mám spojenca.“


  „Čao Pi-teho?“


  „Hoci nie je Mestský démon, bude poznať ich tváre. Potrebujem mená a fotografie.“


  „Fotografie nebudú hneď.“ Tchu si špáral v uchu. „Mená dostaneš. S jedným si sa, mimochodom, už zoznámil.“


  „Ale čo?“ Jericho zdvihol obočie. „A s kým?“


  „Prezývajú ho Ta-siung: Veľký medveď.“


  „Tá hora mäsa s hrčou namiesto mozgu?“ Snažil sa predstaviť si Ta-siunga s politickým vedomím, s intelektom, ktorý by mu umožnil priviesť stranu k odboju. „Tomu ťažko uveriť. Bol som presvedčený, že jeho motorka má vyššie IQ než on.“


  „To si myslia mnohí,“ súhlasil Tchu. „Mnohí aj mňa považujú za vypaseného starého žobráka, čo nepozná žiadneho optika a žerie gebuzinu z konzerv. Vážne si myslíš, že Jou-jou ti ufrkla preto, lebo Veľký medveď je taký hlúpy? Poslal ťa do horúceho pekla a ty si tam poslušne šiel.“


  Jericho musel priznať, že to bolo tak.


  „V každom prípade teraz už vieš, prečo nechcem využiť svoje kontakty,“ povedal. „Polícia by sa dosť divila. Medzičasom zrejme vedia, že Wang bol spolubývajúci Jou-jou. Budú pokračovať v pátraní a zistia, že dievča hľadám. Potom to sčítajú a podčiarknu: Mŕtvy, možno zavraždený študent, už predtým trestaná kritička režimu a detektív, ktorý sa na prvého pýta a druhej je za pätami. Nechcem, aby medzi nami našli spojenie, Tchien, chcem pátrať nenápadne. Napokon ich ešte privediem na myšlienku, aby sa lepšie pozreli Jou-jou na prsty.“


  „Chápem.“ Tchuove prsty prešli po doske stola a náprotivná stena sa premenila na obrazovku. „Pozri si toto.“


  Z perspektívy dvoch kontrolných kamier bolo vidieť sklenenú chodbu s vchodom na nástupište húsenkovej dráhy.


  „Ako si tak rýchlo získal záznamy?“ čudoval sa Jericho.


  „Tvoje želanie je mi rozkazom,“ zasmial sa Tchu. „Polícia aktivizovala elektronickú pečať, ale také dačo pre nás nie je problém. Naša vlastná kontrolná sieť je pripojená na internú sieť domu, okrem toho sme už prenikli aj do celkom odlišných systémov. Ťažkosti by nám spôsobili len vtedy, keby mali zabudovaný bezpečnostný uzáver.“


  Jericho premýšľal. Elektronické pečate sú bežné. Ak ich vyšetrujúce úrady nevyužijú, prezrádza to, že prípadu nepripisujú veľkú dôležitosť. Ďalšia indícia, že polícia nejde po Jou-jou.


  Na sklenenej chodbe sa objavili dvaja muži. Menší z nich, ktorý kráčal vpredu, mal dlhé vlasy, módne oblečenie a aplikácie na čele a na lícnych kostiach. Bol to jednoznačne Grand Cherokee Wang. Nasledoval ho vysoký, štíhly muž v dobre ušitom obleku. S naolejovanými, dozadu sčesanými vlasmi, s úzkymi fúzikmi a v tmavých okuliaroch bolo v ňom niečo fičúrske. Jericho podľa pohybov mužovej hlavy usúdil, že počas chôdze skenoval chodbu a pohľadom na zlomok sekundy vyhľadal kamery.


  „Prefíkaný chlapík,“ zamrmlal.


  Obaja chlapi došli do stredu chodby a stratili sa zo zorného poľa jednej kamery. Druhá ukazovala, ako spoločne vstúpili do sklenenej kabíny s kontrolným pultom.


  „Rozprávajú sa.“ Tchu prepol na rýchle pretáčanie. „Nedeje sa nič napínavé.“


  Jericho sa pozeral, ako Grand Cherokee zrýchlene gestikuluje a druhému mužovi zrejme vysvetľuje, ako funguje kontrolný pult. Potom sa už normálne rozprávali.


  „Teraz pozor,“ upozornil Tchu.


  Film znovu bežal v originálnej rýchlosti. Obaja muži stáli pri sebe ako na začiatku. Grand Cherokee podišiel o krok k dlháňovi, ktorý k nemu vystrel rameno.


  V ďalšom okamihu sa študentovi podlomili kolená, narazil tvárou na hranu konzoly a spadol na zem. Jeho spoločník ho schmatol a postavil na nohy. Grand Cherokee sa potácal. Druhý muž ho pevne držal. Pri zbežnom pohľade to mohlo vyzerať, akoby podopieral priateľa, ktorého premohla náhla slabosť. Prešlo niekoľko sekúnd a Grand Cherokee znovu spadol na kolená. Dlhán si k nemu čupol a prihováral sa mu. Grand Cherokee sa skrúcal, s námahou sa opäť postavil. Po chvíli vysoký muž opustil kontrolný priestor, zastal a vrátil sa. Po prvý raz odvtedy, čo vstúpil na chodbu, obrátil sa tvárou ku kamere.


  „Stop,“ povedal Jericho. „Môžeš ho priblížiť?“


  „Jasné.“ Tchu zameral objektív na trup a tvár, až vyplnili celú obrazovku. Jericho prižmúril oči. Muž vyzeral ako Rjuiši Sakamoto v role japonského okupanta v Bertolucciho filme Posledný cisár,


  „Pripomína ti niekoho?“ opýtal sa Tchu.


  Jericho zaváhal. Podoba s japonským hercom a skladateľom bola nápadná. Zároveň ho zaplavil pocit, že sa mýli. Ten film bol dosť starý a Sakamoto musel mať už vyše sedemdesiat.


  „Ani nie. Prepošli mi tú fotku na počítač.“


  Tchu nechal nahrávku bežať ďalej. Grand Cherokee Wang opustil kontrolný priestor a stiahol sa pred cudzincom. Obaja sa na chvíľku stratili z dohľadu, potom sa vysoký chlap znovu objavil. Vstúpil do kontrolného priestoru a začal niečo robiť pri riadiacom pulte.


  „Čudujem sa, že na to nereagovala strážna služba,“ povedal Tchu.


  „Na čo?“ opýtal sa Jericho.


  „Akože na čo?“ Tchu si ho premeral. „Na to, čo tam vidíš!“


  „Čo ti to pripomína?“


  „Dačo sa medzi nimi predsa odohralo, nie?“


  „To máš na mysli?“ Jericho sa oprel. „Okrem toho, že Wang dva razy spadol, sa nič neudialo. Možno je nafetovaný či opitý, alebo sa jednoducho necíti dobre. Náš napomádovaný priateľ mu pomáhal na nohy, to je všetko. Okrem toho, strážna služba má na starosti sto poschodí, vieš si predstaviť, ako to funguje. Nie sú celý čas prilepení na monitore. Majú tam aj vonkajšie kamery?“


  „Majú, ale tie sú namierené len do kontrolného priestoru Strieborného draka.“


  „To značí, že nemôžeme…“


  „Oni nemôžu,“ prerušil ho Tchu. „My áno.“


  Dlháň práve opustil kontrolný priestor, prešiel na opačnú stranu chodby a zmizol vo vedľajšej budove. Tchu spustil ďalší záznam. Obrazovka sa rozdelila na osem políčok, ktoré spolu zobrazovali priebeh koľají Strieborného draka. Jedna z kamier ukázala Grand Cherokeeho, ako stojí na konci posledného vagóna a ustavične sa obzerá.


  Potom vošiel na koľaje.


  „Zastav to,“ zvolal Jericho. „Chcem mu vidiet do tváre.“


  Nebolo pochýb, na tvári Grand Cherokeeho sa zračila panika. Jericho súčasne cítil fascináciu aj hrôzu.


  „Kam sa vybral?“


  „Jeho akcia nie je unáhlená,“ povedal Tchu ticho, akoby zúfalý muž od hlasnej reči mohol padnúť na koľaje húsenkovej dráhy. Strieborný drak zatiaľ opustil nástupište a prešiel na ďalšie obrazovky. „Z druhej strany existuje spojenie medzi koľajami a budovou. Keby mu prialo šťastie, mohol sa tam dostať.“


  „Ale neprialo mu,“ utrúsil Jericho.


  Tchu mlčky pokrútil hlavou. Zdesene sa prizerali, ako Grand Cherokee zomiera. Chvíľku ani jeden nemohol zo seba dostať ani slovo, potom si Jericho hlasno odkašľal.


  „Časové kódy,“ povedal. „Keď ich porovnáš, bude jasné, že Strieborného draka spustil druhý muž. A ešte čosi som si všimol. Len dva razy mu vidíme do tváre, a ešte k tomu zahmlene. Okrem toho sa mu vždy darilo stáť chrbtom ku kamere.“


  „A čo z toho vyvodzuješ?“ opýtal sa Tchu zachrípnuto.


  Jericho sa naňho zadíval.


  „Je mi ľúto,“ povedal. „Ty a Čchen si budete musieť zvyknúť na myšlienku, že Jou-jou má na krku profesionálneho zabijaka.“


  Nie, pomyslel si, celkom tak to nie je. Nielen Jou-jou.


  Aj ja.


  Tchu Technologies patrilo k tým niekoľkým podnikom v Šanghaji, čo disponovali celou flotilou súkromných vzdušných vozidiel. V roku 2016 Svetové finančné centrum dodatočne vybavili hangárom pre vzdušné autá, a to nad kanceláriami na 78. poschodí. Bol v ňom dostatok miesta pre dva tucty strojov, polovica z nich bola vo vlastníctve spoločnosti, predovšetkým masívne lietadlá s kolmým štartom vhodné na evakuácie. Odkedy islamistickí teroristi pred vyše štvrťstoročím namierili dve osobné lietadlá do Dvojičiek newyorského Svetového obchodného centra, záujem o vzdušné vozidlá každý rok rástol a viedol k vzniku rozličných typov. Temer všetky novopostavené výškové budovy v Číne už boli vybavené leteckými plošinami. Sedem strojov patrilo Hyattu, štyri lietadlá elegantného tvaru s otáčavými turbínami, dva lietajúce motocykle a jedna gyrokoptéra podobná helikoptére. Tchuova flotila obsahovala dve gyrokoptéry a Strieborný disk, ultraplochý, ligotavý stroj s kolmým štartom. Minulý rok Jericho ako protislužbu za prácu, ktorú neúčtoval, dostal do daru niekoľko hodín lietania, pričom tie hriešne drahé konštrukcie mohol sám riadiť.


  Tchu si sadol na miesto pilota. Chcel navštíviť Čchen Chung-pinga, potom sa zúčastniť na obchodných rokovaniach v Tung-tchan City, satelitnom meste Šanghaja na ostrove Čchung-ming na rieke Jang-c’ťiang, ktoré drží rekord najekologickejšieho mesta sveta. Tchu Technologies navrhla virtuálnu vodnú cestu pre metropolu popretkávanú kanálmi, sklený tunel, ktorý vzbudzuje ilúziu cesty obdobím troch ríš, v epoche bohatej na udalosti medzi dynastiou Chan a Ťin.


  „Sme najväčší producenti odpadkov na svete,“ vysvetľoval Tchu na tému Tung-tchan. „Nikto nezamoruje planétu tak vytrvalo ako Čína, dokonca ani Spojené štáty americké nie. Na druhej strane nikde inde sa nepresadzujú alternatívne koncepty tak dôsledne, ako tu. Čokoľvek podnikneme, podlieha vynútenej radikalizácii. A presne tak dnes rozumieme pojmom jin a jang: skúšanie extrémov.“


  Obrovský hangár bol celý vysvietený. Firemné lietadlá s kolmým štartom odpočívali vedľa seba ako veľryby uviaznuté na plytčine. Kým Tchu prechádzal so svojou rybou k štartovacej dráhe, otvorila sa zasklená predná stena hangára. Preklopil štyri turbíny vozidla do vodorovnej polohy a zrýchlil. V hale sa rozľahlo zavýjanie, vzápätí sa Strieborný disk odlepil od okraja budovy a voľným pádom letel k Chuang-pchu. Dvesto metrov nad zemou Tchu vyrovnal stroj a širokým oblúkom zamieril ponad rieku.


  „Predložím Čchenovi miernejšiu verziu,“ povedal. „A síce, že Jou-jou nehľadá polícia, ale že ona si to zrejme myslí. A že je ešte v Čchü-jü.“


  „Ak je ešte v Čchü-jü,“ poznamenal Jericho.


  „Aj tak. Čo podnikneš ďalej?“


  „Budem surfovať po internete v nádeji, že Jou-jou vyšle ďalšiu správu. Pozriem sa na zúbky reťazcu s rýchlym občerstvením s názvom Wong’s World.“


  „Nikdy som o ňom nepočul.“


  „Možno je len v Čchü-jü. Kôš na papier u Jou-jou sa prehýbal pod ich obalmi. Po tretie, potrebujem informácie o aktuálnych projektoch Strážcov. A síce kompletné,“ dodal a pozrel sa nabok. „Žiadne kozmetické úpravy, žiadne esá v rukáve.“


  Tchu vyzeral ako vyfučaný balón. Po prvý raz odvtedy, čo ho Jericho poznal, pôsobil bezradne. Okuliare mu neužitočne viseli z nosa.


  „Čo viem, poviem,“ ubezpečil ho kajúcnym hlasom.


  „To je dobre.“ Jericho mu poklopal prstom po koreni nosa. „Povedz, vidíš tým niečo?“


  Číňan bez slova otvoril priehradku v strednej konzole, vybral navlas rovnaké okuliare, dal si ich na oči a staré odhodil za seba. Jericho si chvíľku myslel, že ho klamú zmysly. Skutočne tam ležal tucet ďalších rovnakých okuliarov?


  „Prečo lepíš páskou okuliare na jednorazové použitie.“ spýtal sa.


  „Prečo? Veď ešte slúžili.“


  „Neslúžili – ale teraz je to jedno. Pokiaľ ide o Čchena, som za to, aby sa konečne dozvedel celú pravdu. Či nie? Je to predsa jej otec. Má na to právo.“


  „Ale nie teraz.“ Tchu preletel Strieborným diskom nad federáciou, spustil ho nižšie a obrátil na juh. „Čchen je ako surové vajce, človek si musí dobre rozmyslieť, koľko znesie. Ešte niečo: tá záležitosť s vecami Grand Rokoka či ako sa ten chlap volal – teda, myslím, že sa bude dať dostať k nim, budem o tom uvažovať. Ty sa zaujímaš predovšetkým o jeho mobil, však?“


  „Chcem vedieť, s kým telefonoval po tom, čo Jou-jou zmizla.“


  „Dobre, urobím, čo budem môcť. Kde ťa mám vysadiť?“


  „Doma.“


  Tchu znížil rýchlosť a zamieril k letisku Lu-wan, ktoré bolo vzdialené od Sin-tchien-ti len niekoľko minút peši. Dokiaľ dovideli, všade boli dopravné zápchy, len na trasách COD-ov sa náhlili vozidlá. Prstami sa dotkol holografického poľa s navigačnými prístrojmi a turbíny sa vyklopili do vodorovnej polohy. Zviezli sa dole ako vo výťahu. Jericho vyzrel z bočného okienka. Na okraji štartovacieho a pristávacieho poľa parkovali dve mestské gyrokoptéry, obe s označením sanitky. Ďalšia sa práve odlepovala od zeme, vzniesla sa hrozivo blízko nich a v plnej rýchlosti sa rútila na Chuang-pchu. Jericho zacítil vibrovanie mobilu, vytiahol ho a prepol na príjem.


  „Tak ako, malý Jericho?“


  „Čao Pi-te.“ Jericho mľaskol jazykom. „Môj nový priateľ a dôverník. Čo pre vás môžem urobiť?“


  „Nie je vám smutno za Čchü-jü?“


  „Postarajte sa o to, aby mi bolo.“


  „Krabie cestovinové taštičky vo Wong’s World sú výborné.“


  „Čo nepoviete? Našli ste tú reštauráciu?“


  „Dokonca som ju poznal. Iba som zabudol, ako sa volá. Nachádza sa, povedzme, v civilizovanej časti štvrti Xaxus. Museli ste ísť okolo. Vyzerá ako zastrešený pouličný trh. Obrovský.“


  „Dobre. Pozriem si ho.“


  „Len pomaly, pán detektív. Sú tam dva trhy. Filiálka je o blok ďalej.“


  „Tretia neexistuje?“


  „Len tieto dve.“


  Strieborný disk sa s pérovaním zastavil. Tchu stlmil motory.


  „Do siedmej ma budú potrebovať v Andromede,“ povedal Čao. „Aspoň dovtedy, kým sa Pink Asses nedostanú na javisko, čo niekedy nie je jednoduché. Potom som voľný.“


  Jericho premýšľal. „Dobre. Zaujmime pozície. Každý z nás bude pozorovať jednu filiálku. Možno, že tam zavíta Jou-jou s priateľmi.“


  „A čo z toho budem mať?“


  „Ale, ale, malý Čao!“ pohoršil sa Jericho. „To majú byť slová ustarosteného zaľúbenca?“


  „Sú to slová zaľúbenca z Čchü-ü, vy úbohý idealista. Tak čo? Chcete moju pomoc či nie?“


  „Koľko?“


  Čao mu povedal sumu. Jericho ju zjednal na polovicu, ako sa patrí.


  „A kde sa stretneme?“ opýtal sa.


  „Pri Andromede. O pol ôsmej.“


  „Hádam je vám jasné, že je to najnudnejšia práca na svete,“ povedal Jericho. „Ticho sedieť a čumieť a pritom nezaspať.“


  „Nelámte si hlavu.“


  „Určite nie. Tak dovidenia.“


  Tchu naňho zboku fľochol.


  „Si si istý, že tomu chlapovi môžeš veriť?“ opýtal sa. „Možno sa robí dôležitý. Možno mu ide len o peniaze.“


  „Možno je pápež pohan.“ Jericho mykol plecami. „S Čao Pi-tem nič nepokazím. Jeho úlohou je mať oči na stopkách, to je všetko.“


  „Ty to musíš vedieť. Zostaň v dosahu pre prípad, že by som našiel mobil nášho nešťastníka Granda Sheratona. Možno ho má niekde medzi slezinou a pečeňou.“


  ČCHÜ-JÜ


  Keď sa Jericho vracal do zabudnutého sveta, premávka sa ťahala ako med. Na šanghajské pomery vcelku plynulá. Sľubovala presný návrat domov, teplú večeru a mrzuté deti, ktoré udržiavali v bdelom stave, aby ich ocko s mamičkou mohli spolu uložiť do postele.


  Naproti tomu Stredoeurópanovi, ktorý je zvyknutý na dlhšie fázy plynulého pohybu vpred, pripadá každá minúta na šanghajských uliciach desivá. Štatistiky hovoria, že bežný vodič v mestskej premávke strávi šesť mesiacov na červenej pri semafore. Keď to porovnáme s márnením života v šanghajských zápchach, je to maličkosť. Pretože COD-y sa nehodia na návštevu Čchü-jü, lebo by vzbudzovali aspoň takú pozornosť ako okrídlené žaby a mohli by vyvolať nedôveru Jou-jou, Jerichovi nezostávalo nič iné, len vytiahnuť z podzemnej garáže auto. Popoludní poslal Dianu na internet, aby skúsila nájsť Čao Pi-teaho, no jej úsilie nebolo korunované úspechom. Nik s týmto menom sa nenachádzal v registri, Čchü-jü neexistovalo a rovnako nejestvovali ani jeho obyvatelia.


  Zato na zoznamoch univerzít objavili ostatných piatich Strážcov.


  Jou-jou po registrácii v Brilliant Shit nezanechala nové stopy. O to väčšmi sa Jericho čudoval, že nepohodlnej, no nie skutočne nebezpečnej disidentke zavesili na krk profesionálneho zabijaka. Ak vylúčime políciu, prichádzajú do úvahy štátne elementy. Strana bola popretkávaná tajnými ako gorgonzola plesňou. Nikto, zrejme ani najvyššie kádre nepoznali plný rozsah toho pletenca. Na tomto pozadí sa vynárali kontúry tajnej operácie s cieľom zabrániť rozšíreniu informácií, ku ktorým sa Jou-jou nesmela dostať.


  A to si vyžadovalo viac, ako jednoducho dievča zabiť.


  Lebo ak jej zakázané poznatky pochádzajú z internetu, s vysokou pravdepodobnosťou ich má uložené v počítači. Táto okolnosť síce nezlepšuje jej šancu prežiť, ale komplikuje jej vraždu. Kým nie je jasné, kde sa aparát nachádza, nemôžu ju jednoducho odstreliť na ulici. Zabijak sa musí zmocniť počítača, navyše sa musí dozvedieť, s kým sa o svoje poznatky už podelila. Jeho úloha bola podobná úlohe epidemiológa: zastaviť vírus, zhromaždiť nakazených, eliminovať ich a napokon šíriteľku zneškodniť.


  Otázkou zostáva, kde je epidemiológ v tejto chvíli.


  Jericho očakával, že ho bude zabijak sledovať. Ešte ráno bol na ceste v COD-e. Medzičasom mohol, ako Jericho, zmeniť vozidlo. Čaove opisy muža sa kryli s videozáznamami zo Svetového finančného centra, no Jericho pochyboval, že cudzinec sa mu ukáže. Na druhej strane ten chlap nevedel, že Jericho videl jeho tvár, nazdával sa, že zostal v utajení, a preto sa možno bude správať ľahkovážne. V každom prípade Jericho nesmie dopustiť, aby našiel Jou-jou a dostal ju na šibenicu.


  Dva kilometre pred Čchü-jü prišli od Tchua sľúbené fotografie. Okrem „Ta-siunga“ Kuan Kua boli na nich dve dievčatá: „Meggie“ Siao Mej-čchi a Jin C‘-i, a muži zo Strážcov Tony Sung a Wej Ťia-ťin. Spolu s videozáznamami, na ktorých bol vrah Grand Cherokeeho, to boli hlavné podklady jeho hľadania. S pomocou holografických okuliarov a skenera, ktoré nosil so sebou, sa bude môcť kedykoľvek vrátiť k údajom a okamžite zaznamenať každú zhodu so skutočnosťou. Zmrazené snímky neboli, žiaľ, najlepšej kvality, a tak bola len mizivá nádej, že počítač rozozná zabijaka v tlačenici. Ale Jericho bol pevne rozhodnutý použiť všetky prostriedky. Skenery mu slúžili ako svorka spoľahlivých stopovacích psov, ktorí zaštekajú, keď Jou-jou alebo niekto z jej ľudí zatúži po Wong’s World.


  Zišiel z diaľnice do Čchü-jü a zastal pri okraji cesty, aby zmenil farbu voza. Magnetické polia v priebehu sekúnd zmenili nanoštruktúru lakových čiastočiek. Špeciálna výbava ho stála dosť peňazí, takže jeho toyota mala potenciál chameleóna. Zatiaľ čo telefonoval s klientom, elegantná modrá metalíza stmavla na zafúľanú sivohnedú pokrytú matnými škvrnami. Predná časť vzbudzovala dojem, že ju nalakovali dodatočne. Dvere vodiča zohyzďovali tmavé fľaky a vytvárali ilúziu vypuklín, na ktorých sa drobil lak. Nad ľavým zadným blatníkom sa skvel hlboký škrabanec. Keď Jericho prekročil hranicu ríše duchov a sveta živých, jeho auto sa nachádzalo v žalostnom stave. Robil dobre, že nechcel vzbudzovať pozornosť v uliciach Xaxusa.


  Čao mu opísal cestu k väčšiemu z dvoch trhov Wong. Keď tam dorazil, bolo tam veľmi rušno. Medzičasom sa pozeral na túto časť Xaxusa inými očami. Čulý ruch bol zavádzajúci, lebo tu prebiehal len zlomok miestnych aktivít. V pozadí žili nezasieťovaní, pod diktátom rivalizujúcich triád, ktorých vodcovia kontrolovali terén. V tieni odstavenej oceliarne, ktorej štvrť vďačí za svoj vznik, kvitol obchod s drogami, prali sa špinavé peniaze, bujnela prostitúcia, ľudia sa vo Virtuálnej planéte otupovali zázračnými drogami. Triády neprejavovali záujem o rozsiahle štvrte chudoby, cez ktoré Jericho ráno prechádzal. Tak Čchü-jü bola najpoctivejšia tam, kde bola najchudobnejšia, a chudobný zostal ten, kto skúšal byť poctivý.


  Wong’s World zaberal rozlohu veľkosti bloku domov a vyzeral ako skladačka pariacich sa kuchýň, konzerv navŕšených v obrovských regáloch, na seba naukladaných klietok s vrčiacimi, syčiacimi a kňučiacimi zvieratami, krivými stávkovými búdami a odpojenými vagónmi, kde sa dalo prísť k drogám, pohlavným chorobám či k dlhom. Jericho ani v najmenšom nepochyboval, že vo Wongu sa načierno predávajú zbrane. Bol tu nepredstaviteľný nával. Nad trhom sa vznášali ako roj sršňov smiech a vrava, prehlušované drnčaním čínskych šlágrov z preťažených reproduktorov. Jericho vyzeral Čaa. Konečne sa oddelil z trmy-vrmy a prešiel cez cestu. Jericho stiahol okienko a zakýval mu. Čao mal oblečené džínsy, ktoré už zažili aj lepšie časy, a ošúchanú vetrovku, napriek tomu však pôsobil akýmsi pestovaným dojmom. Keď zaklonil hlavu a napil sa piva zo zarosenej konzervy, vlasy sa mu hodvábne zošuchli dozadu. Na pleci mal prehodený vystrapkaný ruksak. Nenáhlivo sa priblížil k autu a naklonil sa k Jerichovi.


  „Toto nie je celkom váš svet, čo?“


  „Bol som už aj v iných peklách,“ povedal Jericho a hlavou mu pokynul, aby nastúpil do auta. „Tak poďte. Chcem vám niečo ukázať.“


  Čao obišiel voz, otvoril dvere spolujazdca a zvalil sa na sedadlo. Slnečný lúč, čo sa prebojoval cez vzdúvajúce sa oblaky, mu na okamih osvietil profil. Jericho ho pozoroval a čudoval sa, že niekto s takýmto vzhľadom už dávno neskončil v módnej brandži alebo vo filme. Alebo žeby už stretol Čaa v módnej brandži? V televízii? Alebo v časopise? Zrazu sa mu tak zdalo. Čao, bývalý model, sa dostal na šikmú plochu a skončil v Čchü-jü.


  O predné sklo sa roztrieštili prvé dažďové kvapky.


  „Všetko v poriadku?“ opýtal sa Čao.


  „A u vás?“


  „Chalani sú na javisku. Mimochodom, máte hrozné auto. Vario-lak?“


  Jericho bol prekvapený. „Vyznáte sa.“


  „Trochu. Nebojte sa. Ilúzia je dokonalá.“ Čao sa nahol dopredu a opakom ruky zotrel z armatúry škvrnku. „Každý na to naletí, kým nenastúpi a nezbadá jeho nablýskaný interiér.“


  „Opíšte mi ten druhý trh.“


  „Ani spolovice taký veľký ako tento. Žiadne sliepky ani slepačie hlavy.“


  Jericho siahol dozadu a podal Čaovi holografické okuliare. „Už ste mali niečo také na očiach?“


  „Jasné.“ Čao fľochol smerom k filiálke Virtuálnej planéty, „Tam vnútri nosí každý také čosi. Viete, ako tu volajú tie podniky?“


  “Virtuálne planéty? Neviem.“


  „Márnice. Ten, kto vstúpi dnu, je prakticky mŕtvy. Pravda, dýcha, ale jeho existencia sa obmedzí na základné telesné funkcie. Kým ho stadiaľ nevynesú, lebo nakoniec skutočne zomrie. Vo Virtuálnych planétach stále niekto zomiera.“


  „Ako často ste tam boli vy?“


  „Niekoľko ráz.“


  „Nepripadáte mi mŕtvy.“


  Čao si ho premeral spod privretých viečok. „Som povznesený nad každou závislosťou, malý Jericho. Vysvetlite mi, ako fungujú tie hlúpe okuliare.“


  „Biometrický vyrovnávajú 180-stupňový panoramatický sken. Uložil som do pamäte fotografie Jou-jou a ostatných piatich Strážcov, Keby niektorý z nich vošiel do príjmového poľa, okuliare sa sfarbia na červeno a vyšlú akustický signál. Dosť hlasný, aby vás zobudil, keby sa vám pod ťarchou zodpovednosti zatvorili oči. Regulátor na ľavej strane rámu navyše odráža vonkajšiu plochu, ak budete chcieť.“ Jericho položil Čaovi okuliare do lona a pod nos mu dal jeden zo skenerov. „Tri som zosynchronizoval s vašimi okuliarmi. Môžete ich pripojiť, kde chcete, ale podľa možnosti tak, aby mapovali oblasti, kam sám nedovidíte. Tu je gombík na zaostrenie, ním aktivujete ustaľovací mechanizmus. Signály sa prenášajú priamo do vašich okuliarov, snímky zo skenerov sa navyše zobrazujú na spodku zorného poľa.“


  „Som dojatý,“ povedal Čao a vyzeral, že to myslí vážne. „A ako sa budeme dohovárať?“


  „Mobilmi. Už viete, kde si spravíte stanovište?“


  „Aj oproti mojej filiálke je Virtuálna planéta. Má pekné veľké okná.“


  Jerichov pohľad zablúdil k Virtuálnej planéte na rohu.


  „Dobrý nápad,“ zamrmlal.


  „Prirodzene. Usaďte sa tam, zaplaťte si 24 hodín, je to pohodlnejšie, ako trčať v aute. Keď budete sedieť pri okne s okuliarmi na nose, každý si bude myslieť, že si to rozdávate so štetkou z Marsu, čo má štyri cecky Majú tam občerstvenie a nápoje, neveľmi stráviteľné. Mali by ste ochutnať krabie cestovinové taštičky, človeče. Jedlo vo Wong’s World je dobré a lacné.“


  „Pracuje tam niekto z vašich príbuzných?“ opýtal sa Jericho posmešne.


  „Nie, ale mám chuťové bunky. Nezaveziete ma na moje stanovište?“


  Jericho naštartoval a nechal sa navigovať k filiálke Wong. Cestou prechádzali okolo čajovní a jedného japonského cestovinového baru, kde muži hrali karty a čínsky šach alebo naširoko gestikulujúc debatovali, mnohí do pol tela nahí a s vyholenými hlavami.


  „Páni Xaxusa,“ povedal Čao opovržlivo. „Takto si medzi sebou delia deň.“


  „Nemáte ambície byť ako oni?“


  „Ako ste na to prišli?“


  „Čo zostane pre niekoho ako vy, keď si oni podelia deň?“


  „To je fuk.“ Čao mykol plecom. „Ja pomáham nahuleným idiotom na javisko a z javiska. Aj to je robota.“


  „Nechápem to.“


  „Čo na tom nechápete?“


  „Nerozumiem, čo niekto ako vy robí v Čchü-jü. Mohli by ste žiť hocikde inde.“


  „Myslíte?“ Čao pokrútil hlavou. „Nikto odtiaľto nemôže žiť inde. Nikto nechce, aby sme žili inde.“


  „Čchü-jü nie je väzenie.“


  „Čchü-jü je koncept, Jericho. Dve tretiny ľudstva dnes žijú v mestách, vidiek je vyľudnený. Jedného dňa zrastie jedno mesto s druhým. Sú ako zhubné nádory, choré, bujnejúce tkanivá, iba ich jadrá sú zdravé, zahniezdené v púšťach spustnutia. Jadrá sú svätyne, chrámy vyššieho vývoja. V nich žijú ľudia, skutoční ľudia. Ľudkovia ako vy. Zvyšok je dobytok, hovoriace zvieratá, ktoré si voľkajú v smiešnej predstave, že Boh ich miluje. Obzrite sa okolo seba. Ľudia tu vegetujú na úrovni opíc na stromoch, rozmnožujú sa, nivočia zdroje planéty, navzájom sa kynožia alebo hynú na rozličné choroby. Sú nepodarky tvorstva. Nevydarená časť experimentu.“


  „A ich súčasťou ste aj vy, pravda? Alebo som to nesprávne pochopil?“


  „Ach, Jericho.“ Čao sa samoľúbo usmial. „Vesmír má svoje výslnia, a viete prečo? Lebo medzi nimi vládne tma. Počuli ste niekedy vetu, že človek musí vniesť svetlo do tmy? Je to nemožné. Každý pokus o nastolenie prepychu pre ľudstvo ako celok stroskotáva, vedie iba k tomu, že všetci sa majú ešte horšie. Vyššie sa nemôže vyrovnať nižšiemu, musí sa ohraničiť, aby mohlo vynikať. Neexistuje ľudstvo, Jericho, v zmysle homogénneho druhu. Existujú víťazi a porazení, zasieťovaní a nezasieťovaní, tí, ktorí stoja na svetlej strane a tí, čo stoja na tmavej strane. Tých je väčšina. Rozdelenie je dokonané. Nikto nechce integrovať Xaxus do tohto sveta, zrušiť jeho hranice. – Tam vpredu musíte odbočiť doľava.“


  Jericho mlčal. Toyota sa natriasala po širokej ceste s nespevneným povrchom, lemovanej výrobnými halami a špinavými tehlovými domami. Tam, kde oproti sebe ležali Wong’s World a filiálka Virtuálnej planéty sa cesta rozšírila do prašnej otvorenej plochy a poskytovala pohľad na areál oceliarne v pozadí. Obrovská vysoká pec trčala do výšky ako pomník.


  „Neviem, čo si mám o vás myslieť. Čao. Kto vlastne ste?“


  „Čo myslíte?“


  „Neviem.“ Jericho sa naňho zadíval. „Zdá sa, že máte slabosť pre Jou-jou, ale keď ju máte hľadať, necháte si platiť ako nejaký prostitút. Žijete tu a opovrhujete vlastnými ľuďmi. Nejako sem nezapadáte.“


  „To ma nesmierne teší,“ zahlásil Čao. „Akoby ste presviedčali hemoroid, že je pridobrý pre ritný otvor, z ktorého vyrastá.“


  „Narodili ste sa v Čchü-jü, alebo ste sa sem prisťahovali?“


  „To druhé.“


  „Tak potom môžete odísť.“


  „Kam?“


  „Nuž,“ Jericho premýšľal. „Sú rôzne možnosti. Vyčkajme, ako sa vyvinie naše partnerstvo.“


  Čao naklonil hlavu a zdvihol obočie.


  „Rozumiem dobre? Ponúkate mi flek?“


  „Nemám stálych zamestnancov, ale zostavujem tímy pre konkrétne úlohy. Istotne ste inteligentný. Čao. Váš nečakaný útok v Andromede na mňa urobil dojem. Ste v dobrej telesnej kondícii. Síce netvrdím, že ste mi sympatický, ale nemusíme hneď chystať svadbu. Možno, že vás z času na čas budem potrebovať.“


  Čaove oči sa zúžili.


  Potom sa usmial.


  V tom okamihu Jericha zastihlo déjà vu. V cudzej situácii spozoroval dôverne známe prvky. Rozpíjali sa ako kvapka tmavej tinktúry v čistej tekutine, rýchlo a na všetky strany, takže v ďalšej chvíli už nevedel rozoznať, k čomu sa ten dojem vzťahuje. Všetko okolo neho akoby smerovalo k dávno známemu rozlúšteniu, ako vo filme, ktorý videl, a nemohol si spomenúť, ako sa skončí. Nie, predsa len nie film, skôr sen, ilúzia. Odraz vo vode, ktorý sme zničili v snahe zachovať ho.


  Čchü-jü. Trh. Čao po jeho boku.


  „Všetko v poriadku?“ spýtal sa Čao ešte raz.


  „Áno.“ Jericho si pretrel oči. „Nemali by sme strácať čas. Dajme sa do toho.“


  „Prečo ste sa do toho nepustili s niektorým z vašich tímov?“


  „Lebo práca spočíva v ochrane disidentky, ktorej identitu nepozná nikto okrem hŕstky zasvätencov. Čím menej ľudí sa bude Jou-jou zaoberať, tým lepšie.“


  „Znamená to, že ste sa o dievčati nerozprávali s nikým okrem mňa?“


  „Ale áno. Bol som za jej spolubývajúcimi.“


  „No a?“


  „Neprinieslo to veľa. Poznáte tých dvoch?“


  „Len z videnia. Jou-jou tvrdí, že nevedia o jej dvojitom živote. Jeden o ňu nemá záujem a druhý sa sužuje tým, že ona nemá záujem oňho. Má sklony robiť sa dôležitý.“


  „Myslíte Grand Cherokee Wanga?“


  „Tak nejako sa volá. Smiešne meno. Vždy má plno rečí. Čo povedali tí dvaja?“


  „Nič.“ Jericho sa na chvíľku odmlčal. „Pokiaľ ide o Wanga, ten už nepovie ani slovo. Je mŕtvy.“


  „Čože?“ Čao nadvihol obočie. „Keď som ho naposledy videl, pôsobil veľmi živým dojmom. Chválil sa nejakou húsenkovou dráhou, ktorá mu vraj patrí.“


  „Nič mu nepatrí.“ Jericho sa uprene zahľadel do nákupnej tlačenice. „Nechcem vám nič predstierať, Čao. To, čo tu robíme, môže byť nebezpečné. Pre všetkých zúčastnených. Zdá sa, že Jou-jou sa dala dokopy s ľuďmi, čo idú aj cez mŕtvoly. Preto musel Wang zomrieť. Myslel som, že by ste to mali vedieť.“


  „Hm. Dobre teda.“


  „Ešte stále chcete so mnou spolupracovať?“


  Čao chvíľku váhal. Zrazu pôsobil rozpačito.


  „Počujte, pokiaľ ide o peniaze…“


  „To je v poriadku.“


  „Nie, nechcem, aby ste o mne získali falošný dojem. Pomohol by som vám aj vtedy, keby som z toho nič nevytĺkol. Lež – potrebujem peniaze, to je všetko. Chcem povedať, videli ste tie ksichty na okraji cesty, nie?“


  „Tých, čo si medzi sebou delia deň?“


  „Bolo by jednoduché pridať sa k nim. Niečo by mi z toho kvaplo. Väčšina ľudí žije z toho, že im líže čižmy. Rozumiete?“


  „Vari áno.“


  „Vy toto všetko tiež nerobíte zadarmo, však?“


  „Počujte, Čao, nemusíte sa ospravedlňo…“


  „Neospravedlňujem sa. Len uvádzam veci na správnu mieru.“ Čao uložil okuliare a skenery do ruksaka. „Ako dlho chcete ťahať to pozorovanie?“


  „Toľko, koľko bude treba. Raz som tri týždne strávil pred jednými dverami.“


  „Čože, a dáma vás nepustila dnu?“ Čao otvoril dvere. „No, neprekvapuje ma to.“


  „Ako to myslíte?“


  Čao mykol plecom. „Už vám niekedy niekto povedal, že vyzeráte ako najosamelejší človek na svete? Nie? Majte sa, prvorodenec!“


  Jericho mal na jazyku tisíc odpovedí, ale, žiaľ, ani jedinú, ktorá by dokazovala jeho suverenitu. Sledoval, ako Čao pomaly kráča k Wong’s World, otočil voz a zaviezol sa k filiálke, kde zaparkoval toyotu tak, aby skenerom umiestneným pod vnútorným zrkadlom obsiahol čo najväčšiu časť trhu. Potom vystúpil, pešo obehol areál a rozhodol sa pre dva domy, ktorých poloha sa mu zdala vhodná. V každom z nich bolo dostatok možností na umiestnenie druhého skenera. Jeden pripevnil pod rozpadávajúcu sa okennú rímsu, ďalší v trhline steny. Prístroje, čierne lesklé guľôčky veľkosti hrášku, samostatne presondovali okolie a vystrčili drobučké teleskopické podpierky, ktorými sa prisali na kameň.


  Wong’s World bol obkľúčený.


  Po chorých kaňonoch mesta triád zadul vietor, trhal markízy, oblečenie a nervy. Medzičasom začalo byť neznesiteľne dusno, obloha vyzerala ako rubáš. Popritom padali osamelé veľké kvapky, predzvesť potopy, ktorá sa ohlasovala ďalekým dunením hromov. Trieskali okenice. Jericho si nasadil okuliare a vstúpil do vestibulu Virtuálnej planéty.


  V princípe všetky filiálky reťazca vyzerali rovnako. Pri vchode stáli štandardizované automaty v štýle radovej zástavby s otvormi na mince a s elektronickými štrbinami na bezhotovostné zúčtovanie. Po zaplatení nasledovala registrácia a človek mohol vstúpiť do svätyne. Dvaja strážnici za pultom sa bavili a kašľali na monitor. Vyzeralo to tak, že mnohí hostia boli stáli zákazníci. Nezdržali sa dlho pri automatoch, ale nazreli do očných skenerov, vyčkali, kým sa otvoria dvere z pancierového skla a neistým krokom vstúpili do zadného priestoru ako niekto, kto nedávno oslepol.


  Tam stáli v rade hracie konzoly a priesvitné ležadlá vybavené holografickými okuliarmi. Na empore bolo miesto pre dva tucty full-motionsuits, oblekov so senzormi, a kruhy s priemerom tri metre uložené do seba, ktoré si človek mohol obliecť a vychutnať v nich pocit úplnej slobody pohybu. Ďalej sa išlo k uzamykateľným kabínam pre jednotlivca, k záchodom, sprchám a k spacím bunkám. Zadnú stenu obrovskej miestnosti tvoril akýsi supermarket s barom. Okenné tabule siahajúce po zem umožňovali pohľad na ulicu a na trh. Okrem strážnikov vo vestibule tu nebol nijaký personál. Všetko bolo automatizované. Teoreticky človek nemusel Virtuálnu planétu vôbec opustiť, ak bol ochotný do konca života jesť rýchle občerstvenie a piť sýtené nápoje. Reťazec lákal paušálnymi ponukami až na obdobie jedného roka, človek po celý ten čas nemusel robiť nič, iba sa túlať s okuliarmi na očiach po virtuálnych svetoch, či už ako pasívny pozorovateľ, alebo ako aktívny tvorca. Dalo sa tu snívať aj dosnívať, žiť aj zomrieť.


  Jericho si zaplatil pobyt na 24 hodín. Keď vošiel do miestnosti, dobrá polovica ležadiel bola obsadená, zväčša pozdĺž steny s oknami. Z neznámych dôvodov väčšina návštevníkov vyhľadávala blízkosť ulice, hoci okuliare a slúchadlá ich úplne izolovali od vonkajšieho sveta. Jericho zbadal voľné miesto odkiaľ mal výhľad na Wong’s World a na križovatku, kde zaparkoval auto, natiahol sa a poklopal po ráme okuliarov. Predná strana sa prestala lesknúť. Zavesil si diaľkový prijímač mobilu do ucha a pripravil sa na dlhú noc.


  Alebo viaceré noci.


  Možno bola Jou-jou dávno za horami za dolami a on s Čaom trčí ako idiot v žriedle nočných mor. Zazíval.


  Odrazu akoby niečo vysalo svetlo z ulíc. Čchü-jü pokryl búrkový front a spustil prúdy čiernej vody. V priebehu niekoľkých sekúnd po ulici plávali odpadky, divoko pobiehali ľudia s nadvihnutými plecami, akoby to pomáhalo proti úplnému premočeniu. Bombardovanie krátkych mocných úderov hromu sa približovalo. Jericho pozrel na nebo nabité elektrinou.


  Ochutnávka konca sveta.


  O hodinu bolo po všetkom, ulica sa dočasne premenila na miniatúrne vydanie Jang-c-ťiangu a nahromadené odpadky vytvárali milú atrapu trojstupňovej priehrady. Tak rýchlo, ako búrka prišla, tak aj odišla. Brečka odtiekla a zanechala za sebou premočené vzorky konzumnej spoločnosti a utopené potkany, ktoré v stúpajúcej vodnej pare pôsobili priam teatrálne. O ďalšiu hodinu vyhrala tmavočervená žeravá lopta boj s oblakmi a vychrlila svoj oheň na ulicu bez turistov. Do Wong’s World sa valili bledé postavy, ženy vyzerali zo stanov a šiatrov, alebo sa v sporom odeve postavili na križovatku, jalový prísľub noci.


  Okolo jedenástej mladý muž na ležadle vedľa Jericha zastenal, strhol si z očí okuliare, oprel sa o lakte a vydávil medzi nohy záplavu vodnatých zvratkov. Samočistiace systémy ležadla naskočili, odsali nečistoty a zaliali jeho povrch dezinfekčnými prostriedkami.


  Jericho sa opýtal, či preňho niečo môže urobiť.


  Chlapec, nemal viac ako šestnásť rokov, ho nezrozumiteľne poslal do čerta a potácal sa k baru. Mal vychudnuté telo a pohľadom nevnímal okolie. Po chvíli sa vrátil, v ústach prežúval niečo, o čom sotva vedel, čo to je. Jericho potlačil nutkanie poučiť ho o nebezpečenstve dehydratácie a podať mu fľašu vody, ktorú by mu chlapec z vďaky zrejme vychrstol do tváre. Ak mu vôbec niečo zostalo v očiach, bola to tlejúca agresivita človeka, ktorý sa bojí straty aj svojej poslednej ilúzie.


  Ani jeden zo skenerov nevyslal oslobodzujúci signál.


  MONTES ALPES, MESIAC


  V juhovýchodnej časti kotliny, kde sa začínala Vallis Alpina, týčil sa celý rad vysokých hôr až k Promotoriu Agassiz, hornatému výbežku na okraji Mare Imbria. Útvar ako celok väčšmi pripomínal sypké okraje zemských subdukčných zón než typické mesačné kruhové pohoria. Až z veľkej výšky sa ukázala desivá pravda, že totiž Mare Imbrium tak, ako všetky tunajšie moria, je kráter obrovských rozmerov, ktorý vznikol v ranom období obežnice pred vyše tromi miliardami rokov, keď jej obal bol ešte vo vnútri tekutý pod práve stvrdnutým povrchom. Ničivé rany roztrhli mladú kôru, zvnútra vystrelila láva, zaplavila nádrže a vytvorila tmavé čadičové plošiny, z ktorých astronómovia ako Riccioli vyvodili existenciu lunárnych morí. Kompletná, 250 kilometrov dlhá reťaz Álp v skutočnosti tvorila len desatinu kolosálneho kruhového valu takých rozmerov, že v porovnaní s ním pôsobili obrovské krátery ako Clavius, Copernicus či Ptolemaeus len ako jazvy po kiahňach.


  Najmohutnejší zo všetkých alpských zoskupení bol Mons Blanc. S výškou dobrých triaapoltisíc metrov sa nevyrovnal svojmu pendantu na Zemi, čo však nespôsobilo nijakú ujmu jeho veľkolepej prírodnej kráse. Akoby nestačilo, že z jeho horských hrebeňov sa otvárala nekonečná šírava juhozápadného Mare Imbrium, ale tu hore sa človek cítil bližšie k hviezdam, mal pocit, že aj ony si ho všimnú a slušne ho pozdravia.


  A skutočne pozdravili. Keď totiž Julian zdvihol pohľad ku Cassiopei v náhlom očakávaní, že uvidí žiarivú stopu padajúcej hviezdy, obloha mu odpovedala tým, že miliardy nezúčastnených očí si na chvíľu vymenili miesto a sústredili sa do kozmického pokarhania, do jediného, zreteľne čitateľného slova: idiot! V podtexte, neexistuje kométa bez atmosféry, nanajvýš asteroidy prenikajúce cez slnečné svetlo, teda čo to má byť, prosím pekne, a tentoraz sa treba vyjadriť presne!


  Julian ustrnul. Pravdaže, nebo vytvorilo to slovo len na chvíľočku, takže ho nezachytili Mimi Parkerová ani Marc Edvards, Eva Boreliusová ani Karla Krampová, a už vôbec nie Nina Hedegaardová, ktorá viedla skupinku horolezcov – pokiaľ prekonávanie niekoľko sto metrov mierne stúpajúceho terénu oprávňuje použiť výraz horolezectvo. V dohľade odpočíval Kallisto, ktorý sem pod vrchol priniesla Hedegaardová z hotela vzdialeného štyridsať kilometrov; bol to neforemný prúdový raketoplán pripomínajúci nafúknutého čmeliaka dimenzovaný pre tri tucty cestujúcich. Julian vedel, že generácie budúcich turistov sklame dizajn dopravných prostriedkov premávajúcich na Mesiac. Ale nebol najmenší dôvod, aby mali aerodynamický tvar vo vzduchoprázdne, iba ak…


  Napriek tomu ich konštruovali v aerodynamickom tvare. Len tak.


  Tá myšlienka mala potenciál flirtu, ale Julian neflirtoval. Padajúce hviezdy mu blokovali myseľ, hoci hlúposti ho veľmi nezaujímali. Prečo potom na ne myslel? Myslel vôbec na ne, alebo skôr na blýskavé svetelné javy všeobecne? Prebleskovali mu mozgom, vynárali sa z neustále cirkulujúceho toku čiastočiek jeho myšlienok ako výraz komplexného celku. Sliedil po tom obraze, spätne ho sledoval až do skorých ranných hodín zhutňoval ho, tlačil do súradníc, vyhradzoval mu miesto v priestore a čase: veľmi skoro ráno, krátko pred tým, ako opustil svoju izbu, zdvihol zrak, záblesk…


  Zrazu si spomenul.


  Odraz svetla na vonkajšom ľavom okraji okna, na stene obývačky obrátenej k rokline. Mihnutie sprava doľava, na spôsob kométy. Pripúšťa, že jednoducho mohol byť veľmi unavený, nevyspaný a nezistil jeho skutočnú príčinu. A to teda bol unavený! No Julianova duša je ako filmový archív, nijaká scéna sa nestratí.


  Spätne si uvedomil, že jav nebol virtuálnej povahy ani výtvor jeho fantázie, ale nanajvýš reálny, že skutočne niečo videl, a síce na náprotivnej strane údolia, vo výške koľají magnetickej dráhy, dokonca celkom presne vo výške koľají, tam, kde odbočujú na sever…


  Uvedomil si, že videl lunárny expres.


  Užasnuto zastal.


  „… omnoho bizarnejšie tvary, ako sme zvyknutí na Zemi,“ vysvetľovala práve Nina Hedegaardová a podišla k čadičovému, kubistický tvarovanému vežovitému útvaru. „Príčinu môžeme vidieť v tom, že skaly neobrusuje vietor, a preto neerodujú. Takto vznikajú…“


  Videl ten vlak! Skôr jeho napodobeninu, no nemohlo to byť nič iné, a smeroval do Gaie.


  K hotelu.


  „Zaujímavé, čo všeličo už videli národy na Mesiaci,“ poznamenala Boreliusová. „Počuli ste o tom, že mnohé pôvodné kultúry v oblasti Tichomoria doteraz uctievajú hrubé úlomky skál ako veľkého ploditeľa?“


  „Ako ploditeľa?“ Hedegaardová sa zasmiala. „Tu by neprežil ani najprostejší jednobunkový organizmus.“


  „Ja by som skôr tipovala na Slnko,“ povedala Mimi Parkerová. Tónom jej hlasu prenikol istý nesúhlas s prírodnými kultúrami, lebo ich príslušníci neprišli na svet ako hotoví kresťania. „Mám na mysli Slnko ako darcu života.“


  „V tropických oblastiach ho majú ľudia plné zuby,“ odporovala Boreliusová. „Alebo na púšti. Nemilosrdne a neustále na teba praží dvanásť mesiacov do roka, spaľuje úrodu, vysušuje rieky, zabíja ľudí a dobytok, kým škorpiónom, moskytom a ostatnej jedovatej hávedi sa darí znamenite. No Mesiac prináša chlad a sviežosť. To málo letmej dennej vlahy skondenzuje na rosu, človek si môže oddýchnuť a pospať…“


  „A vyspať sa s niekým,“ doplnila Krampová.


  „Presne tak. Napríklad u Maoriov pripadla mužovi úloha, aby penisom otváral ženskú vagínu dovtedy, kým do nej nevnikne mesačný svit. Ženu neoplodní muž, ale Mesiac.“


  „Čo nepovieš. Sviniar jeden.“


  „Bože, Karla, čo si taká nemilosrdná?“ zasmial sa Edwards. „Nemyslím, že je to v rozpore s nepoškvrneným počatím.“


  „Ale, prosím ťa!“ rozhorčila sa Parkerová. „Možno len jeho primitívna verzia.“


  „Prečo primitívna?“ opýtala sa Krampová netrpezlivo.


  „Nezdá sa vám to primitívne?“


  „To, že Mesiac oplodňuje ženy? Zdá. Rovnako primitívne ako myšlienka, že na Zemi straší osudový duch a výsledok prezentuje ako nepoškvrnené počatie.“


  „To azda nemožno porovnávať!“


  „Prečo nie?“


  „Lebo – jednoducho preto, lebo je to neporovnateľné. Na jednej strane primitívna povera, na druhej…“


  „Chcem tomu len porozumieť.“


  „Teda, pri všetkej tolerancii, vážne pochybujete…“


  Okamih. Ten istý lunárny expres? Bol to vôbec ten, ktorým sem prišli? Bol tam ešte jeden, zaparkovaný na póle, ktorý mali dať do prevádzky až v prípade, že by nával turistov prekročil kapacitu prvého. Prišiel niekto náhradným vlakom, ráno o štvrť na šesť?


  Prečo potom o tom nevie?


  Videl vari dačo Hanna?


  „Tam niekde vzadu musí ležať Plato,“ povedal Edwards, aby predišiel eskalácii. „Je zakrivenie priveľké?“


  „Povedzme to takto,“ odvetila Hedegaardová. „Horný okraj krátera možno vidieť aj odtiaľto, ale momentálne je svah, ktorý je obrátený k nám, v tieni. Čierne na čiernom. Ale keď sa pozriete dozadu, na severovýchod odtiaľto môžete vidieť Vallis Alpinu.“


  „Och, áno! Fantastické.“


  „Je poriadne dlhá,“ povedala Parkerová.


  „134 kilometrov. Ako polovica Veľkého kaňonu. Prejdime ešte pár krokov. Tam hore. Pozrite.“


  „Kam?“


  „Za mojím vystretým ukazovákom. Tá svetlá bodka.“


  „Hej! Nie je to…“


  „Skutočne!“ zvolal Edwards. „Náš hotel.“


  „Čo? Kde?“


  „Tam.“


  „Keby sme to nevedeli…“


  „Pravdupovediac, vidím len slnko a tieň.“


  „Nie, niečo tam je!“


  Zmätok v rečiach. Zmätok v hlave. Mohol to byť len druhý vlak. Keď sa na to pozriem bližšie, neudivuje ma to. Lynn a Dana Lawrenceová sa o všetko postarali. Hotel bola ich doména, on nevedel nič. Možno v noci doviezli potraviny, kyslík a pohonné hmoty. Bol hosťom tak ako ostatní mohol byť rád, že všetko perfektne funguje. Mohol byť hrdý! Hrdý na Lynn, bez ohľadu na výstrahu, ktorú Tim vo svojej zaťatosti namaľoval na stenu. Ten chlapec je smiešny! Vari preťažený človek stavia hotely ako Gaia?


  Alebo bola Lynn ďalším odrazom na sietnici bez pravej podstaty?


  Neuveriteľné! Teraz už aj sám s tým začína.


  „Julian!“


  „Čo je?“


  „Navrhujem, aby sme odleteli späť.“ Hedegaardovej sladký sprisahanecký úsmev za priezorom helmy poznačil každé slovo. „Marc a Mimi si chcú ešte pred večerou zahrať tenis, okrem toho aspoň budeme mať dosť času osviežiť sa.“


  Osviežiť sa. Pekný zakódovaný výraz. Jeho pravica sa mechanicky zdvihla, aby si pohladil bradu, no namiesto toho si preleštil spodný okraj priezoru.


  „Áno, iste. Poďme.“


  „Možno ste ma videli už aj vo vzrušujúcejších scénach. A pokladali ste ich za pravé, hoci vám rozum hovoril, že nemôžu byť skutočné. Ale práve to je práca iluzionistu, aby vám prešiel cez rozum. A verte mi, že moderná triková technika dokáže vyrobiť hocijakú ilúziu.“


  O’Keefe rozhodil ramená a pomaly kráčal ďalej.


  „No ilúzie nedokážu vyrobiť pocity, aké mám v tejto chvíli. Lebo to, čo tu teraz vidíte, nie je trik, ale najvzrušujúcejšie miesto, kde ste kedy boli, absolútne neporovnateľné s filmom.“


  Zastal a obrátil sa do kamery, v pozadí s osvetleným hotelom Gaia.


  „Kedysi, keď ste chceli letieť na Mesiac, museli ste si sadnúť do kresla v kine. Dnes môžete zažiť to, čo zažívam ja. Vidieť Zem spočívajúcu na nádhernom hviezdnatom nebi, akoby sme dovideli až na kraj vesmíru. Mohol by som vám celé hodiny opisovať svoje pocity, no som len,“ usmial sa, „Perry Rhodan. Preto mi dovoľte, aby som sa vyjadril slovami Edwarda D. Mitchella, ktorý vo februári 1971 ako šiesty človek vstúpil na Mesiac: ‚A zrazu sa spoza horizontu Mesiaca v dlhých, spomalených okamihoch bezhraničnej majestátnosti vynára iskriaci, modro-biely poklad, svetlá, krehká, modrastá guľa obkolesená pomaly vejúcimi bielymi závojmi. Pozvoľna vystupuje ako drobná perla z hlbokého mora, nevysvetliteľná a tajomná. Dobrú chvíľu ti trvá, kým úplne pochopíš, že je to Zem, naša domovina. – Pohľad, ktorý ma navždy zmenil.‘“


  „Ďakujem!“ zvolala Lynn. „To bolo super!“


  „Ja neviem.“ O’Keefe pokrútil hlavou. Cestu si prekliesnilo banálne zistenie, že pokrútenie hlavou v skafandroch nepomáha dorozumievaniu, lebo helma sa nekrúti spolu s hlavou. Peter Black kontroloval svoj úlovok na displeji kamery. Cez zatvorený priezor bolo možné zreteľne rozoznať O’Keefovu tvár. Vyklopil si nahor ultrafialový filter so zlatistým povrchom, aby sa v ňom neodrážalo okolie. Napriek tomu, že mal kontaktné šošovky napustené ochrannou vrstvou, nemohol dlho chodiť po vonku. A už vôbec sa nemohol dívať do slnka.


  „Ale áno,“ potvrdil Black.


  „Mne sa ten citát zdá dlhý,“ povedal O’Keefe. „Pridlhý. Hotová kázeň, skoro som zaspal.“


  „Je posvätný.“


  „Nie, je iba dlhý, nič viac.“


  „Zatiaľ zostriháme snímky zo Zeme,“ povedala Lynn. „Ale ak chceš, nakrútime alternatívu. Existuje aj ďalší citát Jamesa Lovella: ‚Ľudia na Zemi nechápu, čo majú. Možno preto, že máloktorí majú príležitosť opustiť ju a potom sa vrátiť.‘“


  „Lovell neprichádza do úvahy,“ rozhodol Black. „Nikdy nepoložil nohu na Mesiac.“


  „A je to také dôležité?“ opýtal sa O’Keefe.


  „Áno, ešte aj z iného dôvodu. Bol veliteľom Apolla 13. Pamätá sa niekto? Houston, máme problém. Lovell a jeho ľudia takmer prišli o život.“


  „Tak čo Cernan, nepovedal niečo múdre?“ pátrala Lynn. „Ten vedel celkom kultivovane rozprávať.“


  „Práve mi nič nenapadá.“


  „A Armstrong?“


  “Je to malý krok pre…“


  „Prestaň. A Aldrin?“


  Black premýšľal. „Áno, dokonca niečo kratšie: Kto raz vkročil na Mesiac, ten už nenachádza nijaké ciele na Zemi.“


  „Znie to dosť fatalisticky,“ zašomral O’Keefe.


  „Čo je s tými opicami?“ vmiešal sa do debaty Heidrunin hlas. O’Keefe ju zazrel, ako schádza z pahorku, za ktorým ležal Shepard’s Green. Aj keď bola natiahnutá v pancieri a mala zakrytú tvár, dobre sa vynímala jej krehká postava víly.


  „S akými opicami?“ zasmiala sa Lynn prenikavo.


  „Neposlali kedysi sem hore opice? Čo povedali ony?“


  „Myslím, že vedeli len po rusky,“ povedal Black.


  „Čo tu vlastne robíš?“ O’Keefe sa uškrnul. „Už sa ti nechce hrať golf?“


  „Nikdy sa mi nechcelo hrať golf,“ vyhlásila Heidrun. „Chcela som len vidieť, ako Wallo pri podaní spadne do blata.“


  „To mu musím povedať.“


  „On to vie. Nevystatoval si sa, že ma porazíš v plávaní, ty chvastúň? Teraz by si mal možnosť.“


  „Teraz?“


  Namiesto odpovede mu kývla a odskackala na gazelích nohách.


  „Musíme sa vrátiť,“ zavolal za ňou, čo bolo rovnako zbytočné ako pokrútenie hlavou, pretože rozhlasové spojenie sa udržiavalo len dovtedy, kým existovalo vizuálne spojenie.


  „Ak vyhráš, pozývam ťa,“ zasyčal malý biely hadík v jeho uchu. „Na pečené zemiaky a guláš.“


  „Hej, Finn?“ To bola Lynn.


  „Hm?“


  „Mali by sme skončiť.“ Zdalo sa mu to, alebo skutočne mala nervózny tón? Už počas nakrúcania pôsobila napätým dojmom. „Mitchellov citát sa mi zdá celkom vhodný.“


  O’Keefe videl Heidrun, ako sa vydala na cestu k opačnej strane rokliny.


  „Áno,“ povedal zamyslene. „Vlastne aj mne.“


  Nina Hedegaardová sa osviežovala spolu s Julianom. Ležal na chrbte a ona sa zatiaľ hrala s jeho džojstikom. Nemusel robiť nič, len objímať jej zadok a občasným stiahnutím svojho vytvoriť protitlak – za normálnych okolností nemusel, ale jej opálené telo so zlatými chĺpkami v poslednom čase vážilo už len deväť a pol kila a pri každom vniknutí odskočilo. Zmocnenie sa strategicky rozhodujúcich milimetrov si na Mesiaci vyžadovalo navyše základné poznatky z aplikovanej mechaniky: kde presne chytiť, ako využiť svalstvo, biceps, triceps, pectoralis major – objať v kĺboch panvové kosti, pritlačiť k sebe, v presne vyrátanom uhle odtlačiť dozadu, hneď zase pritiahnuť, všetko bolo odstrašujúco zložité. Konečne im to začalo ísť, no Julian sa akosi nemohol sústrediť. Zatiaľ čo ona pomaličky krúžila panvou a blížila sa k tornádu bodu G so silou päť, on myslel na hlúposti. Napríklad na to, aké následky bude mať sex priamo na Mesiaci, keď na Novom Zélande stačí na počatie malých Maoriov už pár bezočivých lúčov. Mohli očakávať desatorčatá? Bude Nina trčať v Gai v stalagmitickej odlúčenosti ako termitia kráľovná, s obludne napuchnutým podbruším, a každých päť sekúnd z nej vyjde ľudské dieťa, alebo len jednoducho exploduje?


  Uprene hľadel na trblietavé, starostlivo zastrihnuté lesíky a pozoroval, ako nimi prechádzajú vláčiky, odrazy z utkaného zlata, kým v jeho vlastnom lunárnom exprese rozpaľovali kotly. Hedegaardová začala vyrážať dánske slová, čo bolo zvyčajne dobré znamenie, ibaže dnes mu zneli v ušiach nejako záhrobné, akoby ho mali obetovať na oltári jej túžby, aby čo najskôr priviedla na svet malého Juliana či malú Júliu a stala sa pani Orleyovou, a začal sa cítiť zle. Bola od neho o dvadsaťosem rokov mladšia. Doteraz sa jej nespýtal, čo si od toho sľubuje, z jednoduchého dôvodu, že v zriedkavých spoločných chvíľach súkromia nevedel klásť otázky takou rýchlosťou, akou zo seba strhávali šaty, ale raz sa jej to bude musieť spýtať. Predovšetkým sa to však bude musieť spýtať seba. A to bolo ešte horšie, lebo odpoveď poznal už teraz, a nebola to odpoveď šesťdesiatročného muža.


  Pokúsil sa to oddialiť, bezvýsledne.


  Vyvrcholenie spôsobilo krátkodobé vymazanie všetkých jeho myšlienok, vymietlo mu mozgové závity a upevnilo v ňom istotu, že skutočne starý bude až o dvadsať rokov. Chvíľu ho ovlažoval čistý a slastný prítomný okamih. Nina sa k nemu privinula a opäť sa v ňom prebudila nedôvera k nej. Akoby sex bol len slastne formulovanou preambulou k hromade textu natlačenému malými písmenami, nádherný portál, ktorý vedie priamo do detskej izby, perfídny útočný manéver. Bezradne civel na plavú hlavu na svojej hrudi. Nie že by si želal, aby tu nebola. Vlastne nechcel, aby odišla. Stačilo by, keby sa znovu premenila na astronautku, ktorej úlohou je zabávať hostí, a nemala v očiach ten vlahý prísľub, že ho už nikdy nenechá samého, že odteraz mu bude vždy k dispozícii, celý život! Končekmi prstov jej hladkal mäkké chĺpky na záhlaví, trápne dojatý zo seba samého.


  „Mal by som zájsť do centrály,“ zamrmlal.


  Jej mrzuté tlmené zvuky spochybnili jeho úmysel.


  „Dobre teda, ešte desať minút,“ pripustil. „Osprchujeme sa?“


  V kúpeľni nechýbal všadeprítomný luxus. Z veľkoryso riešeného dýzového venca sa spustil teplý tropický dážď s takými ľahučkými kvapkami, že sa skôr vznášali, ako padali. Hedegaardová trvala na tom, že ho namydlí, a veľké množstvo peny minula na malú, expandujúcu plochu. Jeho starosť, že si ho prisvojí, ustúpila novému vzrušeniu, sprchovacia kabína bola priestranná a všade mala praktické držiaky. Hedegaardová sa k nemu pritisla a on k nej, a ani sa nenazdali, prešlo tridsať minút.


  „Teraz už vážne musím ísť,“ povedal do froté uteráka.


  „Uvidíme sa neskôr?“ opýtala sa. „Po večeri?“


  Froté mal v očiach aj v ušiach. Nepočul ju, aspoň nie dosť nahlas, a keď sa chcel spýtať, čo hovorila, ona už telefonovala s Petrom Blackom kvôli nejakému technickému problému. Rýchlo vkĺzol do džínsov a trička, letmo ju pobozkal a stratil sa prv, než mohli dokončiť rozhovor.


  O niečo neskôr vstúpil do kontrolnej miestnosti a našiel Lynn v tichom rozhovore s Danou Lawrenceovou. Ashwini Anandová programovala na trojdimenzionálnej karte trasy na ďalší deň. Polovicu miestnosti zaberala holografická stena, ktorej okienka zobrazovali verejné priestory hotela z perspektívy kontrolnej kamery. Len apartmány neboli vybavené kamerami. V bazéne sa opreteky čľapotali Heidrun, Finn a Miranda a sledovala ich Olympiada Rogašovová, ktorej muž vyprovokoval vo fitnes štúdiu súťaž v dvíhaní ťažkých činiek s Evelyn Chambersovou. Vonkajšie kamery ukazovali Marca Edwardsa a Mimi Parkerovú pri tenise, aspoň Julian sa nazdával, že sú to oni, a hráči golfu sa vracali domov z opačnej strany rokliny.


  „U vás všetko v poriadku?“ opýtal sa prehnane bodro.


  „V najlepšom poriadku.“ Lynn sa usmiala. Julianovi udrelo do očí, že vyzerá akosi vápencovo, akoby ju jedinú v miestnosti osvetľoval iný svetelný zdroj. „Aký bol výlet?“


  „Plný hádok. Mimi a Karla preberali zvyky vyšších živočíchov v období párenia. Potrebujeme teleskop na Mons Blanc.“


  „Aby ste ich mohli pri tom pozorovať?“ opýtala sa Lawrenceová bez náznaku veselosti.


  „Figu, aby sme lepšie videli hotel. Och, Bože! Myslela som si, že tu hore si všetci od dojatia padneme do náručia, namiesto toho to tu riadne iskrí.“ Pohľadom zablúdil k oknu vedúcemu na stanicu. „Vlak už odišiel?“ opýtal sa akoby mimochodom.


  „Aký vlak?“


  „Lunárny expres. Mám na mysli LE-2, čo prišiel minulú noc. Žeby už zase dvihol kotvy?“


  Lawrenceová naňho civela, akoby jej hodil pod nohy kopu slabík a vyzval ju, aby z nich zosmolila vetu.


  „LE-2 neprišiel.“


  „Nie?“


  Anandová sa obrátila a usmiala: „Nie. To bol LE-1, ktorým ste včera prišli.“


  „Viem. A kde bol? Zatiaľ?“


  „Zatiaľ?“


  „O čom to vlastne hovoríš?“ opýtala sa Lynn.


  „No predsa o…“ Julian sa zarazil. Na obrazovke bolo vskutku vidieť iba jeden vlak. Premklo ho temné tušenie, že to je ten istý lunárny expres, ktorý ich sem priviezol. Čo by logicky značilo…


  „Dnes ráno sem predsa dorazil vlak,“ neústupne trval na svojom.


  Jeho dcéra a Lawrenceová si rýchlo vymenili pohľady.


  „Ktorý?“ opýtala sa Lawrenceová, akoby išlo o pohár.


  „No predsa tento.“ Julian netrpezlivo ukázal na obrazovku.


  Rozhostilo sa ticho.


  „Tento určite nie,“ skúsila to znovu Anandová. „LE-1 od svojho príchodu stanicu neopustil.“


  „No ja som ho videl.“


  „Julian…“začala Lynn.


  „Keď som sa pozrel z okna!“


  „Ocko, nemohol si ho vidieť!“


  Keby mu povedala, že vlak požičala skupinke mimozemšťanov, nebo by natoľko znepokojený. Ešte pred niekoľkými hodinami chcel všetko zviesť na zmyslový klam. Teraz už nie.


  „Tak pekne po poriadku,“ vzdychol. „Dnes ráno som sa stretol s Carlom Hannom, správne? O pol šiestej na chodbe, a tam…“


  „Čo si, prosím ťa, robil o pol šiestej ráno na chodbe?“


  „To je v tejto chvíli jedno! Predtým som však…“


  Hanna? Áno, Hanna! Musí sa opýtať Hannu. Možno on ten osudný vlak videl. Napokon bol dole už pred ním, presne v tom čase, keď…


  Tak moment. Hanna mu šiel naproti zo stanice.


  „Nie,“ povedal pre seba. „To nie.“


  „Nie?“ Lynn sklonila hlavu. „Čo nie?“


  Šialené! Úplne absurdné. Prečo by mal Hanna svoje tajné vychádzky absolvovať lunárnym expresom?


  „Je možné, že sa ti to snívalo?“ vyzvedala. „Alebo si mal halucinácie?“


  „Bol som pri zmysloch.“


  „Dobre, bol si pri zmysloch. Vráťme sa teda k tomu, čo si robil o pol šiestej…“


  „Senilný útek z postele! Panebože, trochu som sa prechádzal.“


  Pohľadom vyhľadal stenu s monitormi. Kde je ten Kanaďan? Tam, v klube Mama Killa. Povaľoval sa, sŕkajúc koktaily, na diváne, v spoločnosti Donoghueovcov, Nairovcov a Locatelliovcov.


  „Možno má Julian pravdu,“ povedala Dana Lawrenceová zamyslene. „Možno sme naozaj niečo prehliadli.“


  „Hlúposť, Dana, to nie.“ Lynn pokrútila hlavou. „Obe vieme, že nijaký vlak neprišiel ani neodišiel. Aj Ashwini to vie.“


  „Naozaj to vieme?“


  „Neprišiel nijaký tovar, nikto nikam necestoval.“


  „To môžeme ľahko zistiť.“ Lawrenceová podišla k stene s monitormi a otvorila menu. „Stačí, keď si pozrieme záznamy.“


  „To je smiešne. Úplne smiešne!“ Lynnina tvár stvrdla. „Kvôli tomu si nemusíme pozerať záznamy.“


  „Pri najlepšej vôli netuším, prečo sa tomu tak brániš.“ začudoval sa Julian. „Pozrime si ich. Mohli sme to urobiť hneď.“


  „Ocko, všetko máme pod kontrolou.“


  „Ako sa to vezme,“ povedala Lawrenceová. „V skutočnosti je na mne, aby sme mali všetko pod kontrolou, nemám pravdu, Lynn? To je moja práca. Ja nesiem hlavnú zodpovednosť za bezpečnosť hotela a blaho hostí. Magnetické dráhy, ktoré sa vydajú vlastnou cestou, nie sú moja vec.“


  Lynn mykla plecom. Lawrenceová chvíľku počkala, potom rýchlymi pohybmi prstov naklepala pokyny. Otvorilo sa ďalšie okienko, čo snímalo vnútro staničnej haly. Časový kód ukazoval 27. máj 2025, 5.00 hodín ráno.


  „Máme ísť ešte viac dozadu?“


  „Nie.“ Julian pokrútil hlavou. „Bolo to medzi štvrť na šesť a pol šiestou.“


  Lawrenceová prikývla a pustila záznam zrýchlene.


  Nestalo sa nič. LE-1 neopustil stanicu, LE-2 nevošiel do stanice. Panebože, pomyslel si Julian, Lynn má pravdu. Mám halucinácie. Očami vyhľadal jej pohľad, no ona sa odvrátila viditeľne urazená, že jej jednoducho neveril.


  „Nuž,“ zamrmlal. „Tak je to teda. Prepáč.“


  „Nemáš sa čo ospravedlňovať,“ povedala Lawrenceová vážne. „Vždy je lepšie presvedčiť sa.“


  „Bolo to jasné,“ zavrčala Lynn. Keď sa im konečne stretli pohľady, od zlosti mala rozšírené zrenice. „Si si istý, že sa ti neprisnila aj tá tvoja šibnutá prechádzka? Možno si vôbec nebol na chodbe. Možno si jednoducho bol v posteli,“


  „Ako som už povedal, prepáč.“ Zmätene premýšľal, čo ju tak napálilo. Veď len chcel získať istotu. „Zabudnime na to, zmýlil som sa.“


  Namiesto odpovede znovu podišla k monitorom, zadala celý rad príkazov a otvorila ďalší záznam. Lawrenceová sa prizerala s rukami prekríženými na prsiach a Ashwini Anandová sa tvárila, akoby tam nebola. Julian zazrel podzemnú chodbu, 5.20 hodín.


  „To naozaj nie je treba,“ sykol.


  „Nie?“ Lynn zdvihla obočie. „Čo tak zrazu? Chcel si mať istotu.“


  Kým stačil vysloviť ďalší protest, spustila záznam. O niekoľko sekúnd sa objavil Carl Hanna a nastúpil na jeden z bežiacich pásov. Priblížil sa ku koncu chodby, nazrel cez okno do staničnej haly a stratil sa v jednom z podchodov, čo viedli k vlakom, ale o krátky okamih sa znovu vynoril a zaviezol sa späť. Takmer v rovnakom čase vystúpil z výťahu Julian.


  „Gratulujem,“ povedala Lynn mrazivo. „Mal si pravdu.“


  „Lynn…“


  Odhrnula si z čela popolavoplavé vlasy a zvrtla sa k nemu. V jej zlostnom pohľade spozoroval aj čosi iné. Žeby strach? pomyslel si Julian. Bože, veď ona sa bojí! Potom sa jeho dcéra nečakane usmiala a úsmev zakryl jej zlosť tak dokonale, akoby v živote poznala len prívetivosť a odpustenie. Jedným skokom bola pri ňom, mľaskavo ho pobozkala na líce a uštedrila mu úder do rebier.


  „Daj mi vedieť, keď pristane ufo,“ uškrnula sa a vyšla z centrály.


  Julian ju sprevádzal pohľadom. „Dám,“ zamrmlal.


  A zrazu mu zišlo na um niečo obludné: že jeho dcéra hrá nejakú rolu.


  Čo tam po tom!


  V záchvate detinskej nástojčivosti sa vybral do klubu Mama Killa, ktorého tanečná plocha bola tajomne osvetlená nekončiacou svetelnou šou hviezdnej oblohy. Za barom mixoval koktaily Mičio Funaki. Keď ho zazrel Warren Locatelli, vyskočil zo sedadla a divokými gestami mu pripíjal na zdravie.


  „Julian! To bol najsenzačnejší dovolenkový deň, aký som zažil!“


  „Úžasné, vážne.“ Aileen Donoghueová sa zasmiala zvonivým sopránom. „Aj keď sme sa museli učiť hrať golf odznova.“


  „Golf, taká hlúposť!“ Locatelli si privinul Juliana k hrudi a ťahal ho k sebe na sedačku. „S Carlom sme sa preháňali na tých mesačných buginách, to bolo čosi! Musíš tu hore postaviť pretekársku dráhu, takú správnu Le Mans de la Lune!“


  „A pritom ani nevyhral,“ zachichotala sa Momoka Omurová. „Zo svojej buginy takmer urobil placku.“


  „Zo mňa takmer urobil placku,“ povedala Rebecca Süová s arašidom medzi perami. „Warrenova spoločnosť je inšpirujúca, zvlášť keď premýšľate o pohreboch na Mesiaci.“


  „Prežili sme krásny deň,“ usmiala sa Sušma Nairová. „Posaďte sa k tu nám.“


  „Hneď.“ Julian sa usmial. „O minútku. Carl, môžeš na chvíľku?“


  „Jasné.“ Hanna vyskočil z divána na nohy.


  „Len sa mi nestrať,“ smial sa Locatelli. V poslednom čase boli on a Hanna stále spolu. Jeden utáraný a druhý mlčanlivý, zvláštna kombinácia, ale očividne sa medzi nimi vytvorilo priateľstvo. Odišli k baru, kde Julian objednal najzložitejší koktail, aký mali na nápojovom lístku, s názvom Alpha Centauri.


  „Počuj, pripadám si ako hlupák.“ Počkal, kým Funaki začne pripravovať koktail, a stíšil hlas. „Musím sa ťa dačo spýtať. Keď sme sa dnes ráno stretli na chodbe, prichádzal si zo stanice?“


  Hanna prikývol.


  „A potom?“


  „Čo potom?“


  „Nazrel si dovnútra?“


  „Do staničnej haly? Jeden raz. Cez okno.“ Hanna zaváhal. „Potom som vošiel do jedného z podchodov. Vieš, mám problém nájsť správny východ.“


  „A videl si v hale niečo?“


  „Čo myslíš?“


  „Mám na mysli, či tam bol vlak. Či nejaký prichádzal alebo odchádzal.“


  „Čo, lunárny expres? Nie.“


  „Teda tam len stál?“


  „Presne tak.“


  „A si si stopercentne istý?“


  „Nevidel som nič iné. Prečo si vlastne pripadáš ako hlupák?“


  „Pretože… ale to sem nepatrí.“ A porozprával Hannovi celý príbeh, jednoducho preto, lebo cítil potrebu všetko zo seba dostať.


  „Možno to bol jeden z tých bleskov, aké tu vidíme všetci,“ povedal Hanna.


  Julian vedel, na čo naráža. Energetické čiastočky, protóny a ťažké atómové jadrá príležitostne prenikali pancierom vesmírnych lodí a vesmírnych staníc, reagovali s atómami v sietnici a vyvolávali krátke záblesky, ktoré ľudia vnímali zrakovými receptormi, ale len so zatvorenými očami. Časom si na to zvykli a nikto tomu nevenoval mimoriadnu pozornosť. Za regolitovým pancierom spálne k tomu prakticky nedochádzalo. Avšak v obytných priestoroch…


  Funaki položil pred Juliana koktail. Ten civel na pohár, ani ho nezaregistroval.


  „Áno, možno.“


  „Splietol si sa,“ povedal Hanna. „Ak ti môžem poradiť, mal by si Lynn odprosiť a na tú vec zabudnúť.“


  No Julian nemohol zabudnúť. Dačo tu nesedelo, nezapadalo do vzorca. Presne vedel že niečo okrem vlaku videl. Zamestnávalo ho čosi subtílnejšie, rozhodujúca drobnosť, ktorá by slúžila ako dôkaz, že nefantazíroval. Nosil v sebe druhý vnútorný film, ktorý by všetko vysvetlil, keby sa mu podarilo vyhrabať ho z podvedomia a dôkladne si ho pozrieť, aby pochopil, čo videl, a potom sa mohol rozhodnúť, či sa mu vysvetlenie páči, alebo nie.


  Musí ú spomenúť.


  Spomeň si!


  JUNEAU, ALJAŠKA, USA


  Loreena Keowová bola popudená. Ešte v ten deň, keď sa plavili na člne, Palstein súhlasil, aby za nimi prišiel filmový tím a urobil predstavenie hlasných originálnych zvukov, hoci sa jej nedostavil známy pocit dôvernosti, aký cítila pri rozhovoroch s ostatnými partnermi. Medzičasom vedela, že Palstein miluje kryštalickú estetiku čísel, s ktorých pomocou podroboval všetko a každého, vrátane seba proporcionalizácii čistého rozumu, a to bez toho, aby v osobnom styku šetril emocionálnymi prejavmi. Oceňoval zvukovú matematiku Johanna Sebastiana Bacha, fraktálny minimalizmus Števa Reicha, na druhej strane ho fascinoval rozpad všetkých štruktúr a rozprávačských oblúkov v hudbe Györgya Ligetisa. Vlastnil krídlo značky Steinway, hral dobre, aj keď trošku mechanicky, ale nijakú klasiku, ako by Keowová očakávala, lež Beatles, Burta Barabacha, Billyho Joela a Elvisa Costella. Mal reprodukcie Mondriana, no aj divoký zúfalý originál od Pollocka, čo vyzeral, akoby jeho tvorca nakričal farby na plátno.


  Zvedavá na Palsteinovu ženu Keowová napokon potriasala ruku láskavému zjaveniu, ktoré si ju okamžite okupovalo pre seba, štvrťhodinu ju vodilo po japonských záhradách vlastnej výroby a podchvíľou bez zrejmej príčiny obdarilo zvonivým smiechom. Dozvedela sa, že pani Palsteinová je architektka a väčšinu zelene navrhla sama. V snahe zúročiť svoju novonadobudnutú zručnosť vo vedení nezáväzných rozhovorov sa Keowová spýtala na Miesa van der Rohe a inkasovala tajomný úsmev. Zrazu sa k nej pani Palsteinová začala správať ako k sprisahancovi. Van der Rohe, ach áno! Či chce zostať na večeru? Zatiaľ čo zvažovala, že pozvanie prijme, dáme zazvonil telefón, tá sa zahĺbila do rozhovoru o migréne a na Keowovú úplne zabudla, takže sa vrátila do domu, a keďže Palstein podobné pozvanie nevyslovil, odišla bez večere.


  Potom, v Juneau, si priznala, že si obľúbila naftového manažéra, jeho vľúdnosť, dobré spôsoby, melancholický pohľad, pri ktorom sa cítila čudne odhalená, takže jej zároveň pripadal aj trošku hrozivý – a napriek tomu jej ten muž zostal zvláštnym spôsobom cudzí. Namiesto toho, aby sa venovala reportáži, vrhla sa do overovania faktov. Z Texasu najprv odletela do Calgary v Alberte, a tam bez ohlásenia zavítala na policajný revír. Vďaka jej indiánskej tvári a svojráznemu šarmu sa jej podarilo dostať až do kancelárie veliteľa, ktorý jej sľúbil, že v krátkom čase ju bude informovať, ako pokračuje vyšetrovanie. Keowová vystrčila svoje antény pre nevypovedané skutočnosti a konštatovala, že neurobili nijaké pokroky, poďakovala sa, nasadla do najbližšieho lietadla do Juneau a ešte cestou prikázala ľuďom v redakcii, aby dali dokopy všetok filmový materiál o incidente v Calgary. Po pristátí si do kancelárie zavolala praktikanta a vysvetlila mu, čo budú hľadať.


  „Je mi jasné,“ povedala, „že polícia všetky záznamy sto ráz prezrela a analyzovala. Tak my si ich pozrieme ďalších sto ráz. Aj dvesto ráz, ak to pomôže.“


  Rozprestrela na písacom stole niekoľko výtlačkov, ktoré zvečňovali námestie pred hlavným sídlom Imperial Oil. V čase atentátu bol komplex budov oproti už mesiace prázdny, odvtedy, čo žalostne skrachoval podnik zaoberajúci sa technológiou povrchovej ťažby, ktorý tam dovtedy sídlil.


  „Polícia z viacerých dôvodov predpokladá, že strela bola vypálená z prostrednej z trojice budov, ktoré sú navzájom prepojené. Pravdepodobne z niektorého z najvyšších poschodí. Komplex disponuje viacerými prednými, bočnými aj zadnými vchodmi, existujú teda viaceré možnosti, ako sa dostať dnu aj von.“


  „Vážne si myslíš, že objavíme niečo, čo polišom uniklo?“


  „Buď optimista,“ povedala Keowová. „Vstávaj s úsmevom na tvári.“


  „Materiál som si zbežne prezrel, Loreena. Takmer všetky kamery mieria do davu a na tribúnu. Až po atentáte sa niektoré umúdrili a zobrali si na mušku komplex, ale nevidieť nikoho vychádzať.“


  „Kto vraví, že my zameriame pozornosť na komplex? Tak postupuje polícia. Chcem, aby sme si všímali dav na námestí.“


  „Myslíš, že zabijak sa oddelil z davu a vošiel do domu?“


  „Myslím, že si obyčajný šovinista. Mohla to byť aj zabíjačka, či nie?“


  „Zabijacká cundra?“ zachechtal sa praktikant.


  „Len pokračuj, a o chvíľu ti jedna skočí na krk. Všímaj si každú jednu postavu na námestí. Chcem zistiť, či niekto pred, počas alebo po útoku filmoval budovu.“


  „Och, Bože! To je otročina.“


  „Nefňukaj. Daj sa do toho. Ja si pozriem Youtube, Myspace, Smallworld a tak ďalej.“ Keď si praktikant začal prezerať záznamy, Keowová sa pustila do zostavovania zoznamu všetkých významných rozhodnutí, ktoré Palstein urobil alebo presadzoval za posledných šesť mesiacov. Zhotovila aj zápis o jeho vystúpeniach proti záujmom iných. Prenikla do fór a blogov, preletela si internetové diskusie o zatváraní podnikov, na jednej strane spokojnosť, na druhej strane bezmocná zlosť spojená s túžbou dať naftovým magnátom po papuli, okamžite ich postaviť k stene, no ani jeden z týchto záznamov nebudil podozrenie, že jeho autor mal niečo spoločné s atentátom. Ľudia z povrchovej ťažby boli roztrpčení, ale na druhej strane šťastní, že záležitosť sa skončila, zvlášť v indiánskych osadách. Uvedomila si, že Číňania sa počas minulých dvoch desaťročí veľmi zaujímali o kanadské naftové piesky a do povrchovej ťažby vložili množstvo peňazí, o ktoré teraz prišli, a že bez ohľadu na héliovú revolúciu boli ešte vždy odkázaní na dodávky ropy a plynu, hoci v čoraz menšej miere. Na druhej strane v súčasnosti bolo na trhu toľko lacnej nafty, že všetko bolo zmysluplnejšie, než získavať ju práve tým najnerentabilnejším spôsobom. Keď v skorých ranných hodinách prestala nachádzať nové tlačové správy a príspevky, odložila spis o Orley Enterprises, presnejšie povedané o Palsteinovej vytúženej účasti v Orley Energy a v Orley Space.


  A pritom jej preblesol hlavou nápad.


  Na smrť unavená začala čerstvo vyliahnutú teóriu kŕmiť argumentmi. Až taká čerstvá vlastne nebola: Niekto sa pokúšal podkopať Palsteinovu účasť v Orley.


  Ibaže teraz sa jej zmocnila jasná istota, že zmysel útoku spočíval v tom, aby prekazil Palsteinovu cestu na Mesiac.


  Ak to tak bolo –


  Len z akého dôvodu? Čo také musel Palstein prediskutovať s Julianom Orleym, čo by si nemohli vyjasniť aj na Zemi? Alebo sa tam mal stretnúť aj s inými osobami?


  Potrebovala zoznam účastníkov.


  Oči ju pálili. Palstein nemal odletieť na Mesiac. Myšlienka sa v nej zakliesnila. Rozvíjala sa v divokých snoch, aké prináša spánok na kancelárskej stoličke, vytvárala v jej povážlivo zaklonenej lebke vízie ľudí v skafandroch, ktorí na seba strieľajú z dizajnérskych domov, a ona stojí uprostred.


  „Hej, Loreena.“


  „Na Mesiaci je Mies van der Rohe veľmi obľúbený,“ mrmlala.


  „Kto je Mies?“ Niekto sa zasmial. Rozprávala nezmysly. Prebúdzala sa s klipkajúcimi očami a so stŕpnutými údmi. Praktikant sa opieral o okraj stola a pôsobil takým spokojným dojmom ako kocúr Sylvester, keď si pochutnal na Tweetym.


  „Dokelu,“ zamrmlala. „Zapala som.“


  „Áno, vyzeráš ako po poprave. Chýba už len rúčka noža trčiaca z tvojej hrude. Preber sa, Pocahontas, nesiem ti šálku kávy. Dačo máme! Myslím, že skutočne dačo máme!“


  28. MÁJ 2025


  DOTYK NEPRIATEĽA


  ČCHÜ-JÜ, ŠANGHAJ, ČÍNA


  Okolo jednej Jericho po štvrtý raz telefonoval s Čaom, ktorý práve sledoval hromadnú bitku a uisťoval ho, že sa znamenite baví.


  Internetoví maniaci prichádzali a odchádzali. Mnohí sa presunuli do spacích buniek. Virtuálnu planétu zaplavovali takmer výlučne muži, ženy tvorili mizivú menšinu a zväčša boli staré. Jerichovi pripadali ako-tak zdraví len používatelia kabínok full motion a bežiacich pásov, ktorí museli do skúmania virtuálnych vesmírov vložiť istú telesnú námahu.


  Mnohí z nich trávili čas v paralelných svetoch ako Druhý život, Zem budúcnosti či Evolucionárium, kde sa mohli premeniť na zvieratá, od dinosaura až po baktériu. Niektorí z ležiacich návštevníkov pohybovali rukami plnými senzorov, kreslili kryptické vzory do vzduchu, čo svedčilo o úsilí hrať aktívnu úlohu. Prevažná väčšina však nepohla ani prstom. Dosiahli konečné štádium, v ktorom sa degradovali na pozorovateľov vlastného pomalého skonu.


  Bolo to čudné, no atmosféra vyvolala v Jerichovi katarzný účinok a Čaova irónia v nej úplne zanikla. Internetoví zombiovia sa takpovediac vzchopili, dávali mu najavo, že stačí vyvinúť minimálne vôľové úsilie a jeho stav osamelosti sa skončí, ukazovali naňho vysušenými prstami, obviňovali ho, že koketuje so smútkom, obkolesuje sa múrmi minulosti a že svoju mizériu si privolal sám, posielali ho späť do života, ktorý, ako pochopil, doteraz vôbec nebol až taký zlý. Urobil tisíc rozhodnutí, mydlových bublín, na ktorých povrchu hrala dúhovými farbami budúcnosť. Virtuálna planéta mu zvláštnym spôsobom poskytovala útechu. Akoby to bolo nainscenované, zatelefonoval Čao a tvrdil, že len chce vedieť, ako sa Jerichovi darí.


  Darí sa mi dobre, ubezpečil ho Jericho.


  A opäť čakal. Hoci dôverne poznal situácie, keď stoicky civel na jeden bod, ľudské hemženie na trhu ho začalo nudiť. Ľudia jedli a pili, jednali sa, postávali, párili sa, smiali sa či hádali. Noc patrila zločincom, tu vracali denný lup do kolobehu nenásytnosti, no zatiaľ pokojne. Začal Čaovi závidieť bitku, rozhodol sa načas spoľahnúť na skenery, spojil holografické okuliare s mobilom a prihlásil sa do Druhého života. Trh zmizol a zjavil sa bulvár s bistrami, obchodmi a s kinom. Cez dotykovú plochu mobilu viedol Jericho svojho avatara po ulici. V tomto svete mal tmavú pleť, dlhé čierne vlasy a volal sa Juan Narciso Ucuñan. Na to meno pred rokmi narazil pri čítaní akéhosi katastrofického trilera. Na slnku sedeli pri stole tri pekné mladé ženy, všetky mali priesvitné krídla a filigránske antény nad očami.


  „Ahoj,“ povedal jednej z nich.


  Pozrela naňho a usmiala sa. Jerichov avatar bol majstrovské dielo programovania a aj pri vysokom nároku na vzhľad, aký nasadil Druhý život vyzeral mimoriadne dobre.


  „Volám sa Juan,“ povedal. „Som tu nový.“


  „Ja som Inara,“ povedala. „Inara Goldová.“


  „Vyzeráš super, Inara. Máš chuť zažiť niečo totálne coolové?“


  Avatar menom Inara zaváhal. To zaváhanie bolo typické pre ženu, ktorá sa v ňom skrývala. „Som tu s kamarátkami,“ povedala vyhýbavo.


  „Tak ja by som to strašne chcela,“ povedala jedna z nich.


  „Aj ja,“ zasmiala sa druhá.


  „Dobre, podniknime niečo vo štvorici.“ Jericho Juan sa naširoko usmial. „No najprv musím niečo dohodnúť s najkrajšou z vás. S Inarou.“


  „Prečo so mnou?“


  „Lebo mám pre teba prekvapenie.“ Ukázal na prázdnu stoličku. „Smiem si k tebe prisadnúť?“


  Prikývla. Uprene naňho hľadela veľkými zlatými očami. Nahol sa k nej a stíšil hlas.


  „Môžeme byť chvíľku nerušene osamote, prekrásna Inara? Len my dvaja?“


  „Odo mňa to nezávisí, chlapček.“


  „My už padáme,“ povedala jedna z kamarátok a zdvihla sa. Druhá vyplazila hadí jazyk, chytila vo vzduchu akýsi hmyz, prehltla ho a urazene sykla. Obe rozprestreli krídla a stratili sa za ružovým oblačným frontom. Inara zaujala pozíciu a vystrčila hrudný kôš. Látka už aj tak úzkeho trička sa zmenila na priesvitnú.


  „Milujem prekvapenia,“ zašvitorila.


  „To teda bude… Emma.“


  Emma Dengová bola taká prekvapená, že sa jej vymkla z rúk kontrola nad vlastným oblečením. Tričko úplne zmizlo a odhalilo dokonale tvarované prsia. V ďalšom momente sa jej trup sfarbil na čierno.


  „Nie že ti napadne zmiznúť, Emma,“ povedal Jericho rýchlo. „To by bola chyba.“


  „Kto ste?“ zasyčal avatar menom Inara.


  „To je fuk.“ Jeho avatar si prehodil nohu cez nohu. „Spreneverila si dva milióny jüanov a dodala Microsoftu tajné firemné informácie. Viac problémov odrazu si človek nemôže naložiť na plecia.“


  „Ako ste ma našli?“


  „Nebolo to ťažké. Tvoje záľuby, tvoja sémantika…“


  „Moja čo?“


  „To si nevšímaj. Špecializujem sa na vyhľadávanie ľudí na webe, to je všetko. Navyše si dostatočne dlho na príjme, takže som ťa mohol lokalizovať.“


  To nebola pravda, ale Jericho vedel, že Emma Dengová nemá potrebné informácie, aby mohla prekuknúť jeho klamstvo. Rafinované dievčatko, ktoré zneužilo intímny pomer so starším partnerom podniku, kde pracovalo, na dlhoročné podvody.


  „Ak budem chcieť,“ pokračoval Jericho, „o desať minút bude za dverami polícia. Môžeš vziať nohy na plecia, ale nájdu ťa, ako som ťa našiel ja. Skôr či neskôr ťa dolapíme, tak ti radím, aby si ma počúvala.“


  Žena stuhla. Čo sa týka vzhľadu, s pravou Emmou Dengovou mala tak málo spoločného ako Owen Jericho s Juanom Narcisom Ucañanom. Ak vezmeme do úvahy jej psychologický profil, pravdepodobnosť, že Emma sa rozhodne pre telo Inary Goldovej, je takmer stopercentná. Jericho bol so sebou vrcholne spokojný.


  „Počúvam,“ vytisla zo seba.


  „Nuž teda, ctihodný Li Š‘-ling je ochotný odpustiť ti. To je správa, ktorú som ti mal odovzdať.“


  Emma vyprskla do hlasného smiechu.


  „Ty si zo mňa robíš dobrý deň.“


  „V žiadnom prípade.“


  „Človeče, možno som hlúpa, ale nie až tak. Š‘-ling by ma najradšej poslal do pekla.“


  „To by sa mu nedalo zazlievať.“


  „No super.“


  „Na druhej stane sa zdá, že pánu Limu chýbajú príjemné stránky tvojej spoločnosti. Od tvojho zmiznutia pociťuje istú nudu, zvlášť v oblasti slabín.“


  Na peknej tvári Inary Goldovej sa odrážala otvorená nenávisť. Jericho sa domnieval, že Emma sedí pred skenerom celého tela, ktorý v reálnom čase prenáša na avatara jej mimiku a gestá.


  „Čo ešte povedal ten starý sviniar?“ zasyčala.


  „To nebudeš chcieť počuť.“


  „Ale áno. Chcem vedieť, do čoho sa púšťam.“


  „Čo by si povedala na osviežujúci kúpeľ v Chuang-pchu s olovom na nohách? Je teda riadne nahnevaný! Ak budeš mať šťastie, odovzdá ťa úradom. No bol by radšej, ako doslovne povedal, keby si mu naďalej fajčila.“


  „Š‘-ling je odporný.“


  „Také zlé to hádam nebolo.“


  „Nútil ma k tomu!“


  „K čomu? Aby si ho odľahčila o dva milióny? Aby si konkurencii odniesla konštrukčné plány? Aby si ho zbalila, a tak získala jeho dôveru?“


  Emma sa pozrela bokom. „A čo odo mňa chce?“


  „Nič zvláštne. Aby si sa zaňho vydala.“


  „Doriti.“


  „Možno máš pravdu,“ povedal Jericho pokojne. „Aj v Chuang-pchu možno nadávajú. Tamojšia kvalita vody sa extrémne zhoršila. Pán Li očakáva, že mu zavoláš na známe číslo, a bude chcieť od teba počuť hlasné, zreteľné áno. Čo myslíš, si toho schopná? Čo mu mám odkázať?“


  „Doriti! Doriti!“


  „Nevieš povedať dačo iné?“


  Diana cez príslušný server zatiaľ zistila, kde sa Emma nachádza. Sedela v jednom byte v Hongkongu. Dosť ďaleko, no nie dostatočne ďaleko. Nikde by nebola dostatočne ďaleko, iba ak by opustila slnečnú sústavu.


  „Možno ti v Hongkongu kúpi byt,“ doložil zmierlivo.


  Emma prestala vzdorovať.


  „Dobre teda,“ povedala piskľavo.


  „Pán Li ti bude celý čas k dispozícii. Chcem, aby si mi najneskôr o hodinu zavolala, inak budem nútený odložiť fajku mieru a odtrúbiť na poľovačku.“ Jericho zmĺkol. „Neber to osobne, Emma. Ja z toho žijem.“


  „Áno,“ šepla. „Všetci sa prostituujeme.“


  „Presne ako vravíš.“


  Ukončil spojenie a opustil Druhý život. Okienko okuliarov sa vyjasnilo. Na trhu sa ponevierali poslední zákazníci. Väčšina stánkov bola zatvorená. Jericho prepol na hodinky.


  Štyri hodiny ráno.


  „Diana,“ povedal do mobilu.


  „Ahoj, Owen. Ty si ešte hore?“


  Jericho sa usmial. Empatia počítača mala niečo do seba, keď hovorila Dianiným hlasom. Poobzeral sa. Väčšina ležadiel bola opustená. Tu a tam pracovali čistiace systémy. Dokonca aj maniaci dodržiavali rytmus dňa a noci.


  „Zobuď ma o siedmej, Diana.“


  „Rada, Owen. Ach, Owen?“


  „Áno?“


  „Práve prijímam správu pre teba.“


  „Môžeš mi ju prečítať?“


  „Píše Čao Pi –te: Nechcem vás budiť, ak sa vám pod ťarchou zodpovednosti zatvorili oči. Pekné sny. Keď bude po všetkom, dáme si spolu do nosa.“


  Jericho sa usmial pod fúzy.


  „Odpíš mu, že… nie, neodpíš mu. Idem si ľahnúť.“


  „Môžem pre teba ešte niečo urobiť?“


  „Ďakujem, Diana.“


  „Uvidíme sa neskôr, Owen. Dobre sa vyspi.“


  Uvidíme sa neskôr, Oven.


  Neskôr, Oven.


  Owen…


  Neskôr, neskôr, neskôr, a ona neprichádza. Owen leží na posteli a čaká. Na posteli v špinavej izbe a neprestáva dúfať, že z nej vyjde spolu s ňou. Ale Joanna neprichádza.


  Namiesto toho začnú po jeho prikrývke loziť tučné tvory podobné plošticiam. Zahnuté pazúry zabárajú do bavlnených vlákien. Počuje praskot ich článkovaných nôh. Zvony bijú na poplach. Zacíti hmatajúce tykadlá dotýkajúce sa jeho chodidiel. Poplach – poplach…


  Zobuď sa, Owen!


  Zobuď sa!


  „Owen?“


  Strhol sa, jeho telo sa premenilo na jediný úder srdca.


  „Owen?“


  Do očí ho pichalo ranné svetlo.


  „Koľko je hodín?“ zamrmlal.


  „Šesť dvadsaťpäť,“ povedala Diana. „Prepáč, že ťa budím skôr. Mám pre teba prioritný telefonát v kategórii A.“


  Jou-jou, prebleslo mu hlavou.


  Nie, skenery pracujú nezávisle od Diany, vystrašili by ho svojím zvukom drásajúcim nervy, ktorý sa nedá prepočuť. Okrem toho by musel vidieť červené svetlo. Ale medzi ľuďmi, čo pomaly opäť zapĺňali trh, nezbadal nijakého Strážcu.


  „Prepoj mi ho,“ povedal nevýrazne.


  „Čo je s tebou? Ešte spíš?“


  Vyškierala sa naňho Tchuova štvorcová lebka. Za ním sa prebúdzala Serengeti. Alebo niečo podobné, v každom prípade sa za ním črtala krajina so žirafami a slonmi. Nad kopcami pastelovej farby visel žiarivý pomaranč. Jericho sa pozviechal.


  Po Virtuálnej planéte sa ozývalo občasné chrápanie. Iba jedna mladá žena s pokrčenými nohami sedela na prični a v pravej ruke držala kávu. Nevyzerala ako maniačka. Jerichovi prebleslo mysľou, že prišla len na krátko, aby si pozrela ranné správy.


  „Som v Čchü-jü,“ povedal a potlačil zívanie.


  „Myslel som si. Tvoja dáma je na príjme. Má síce pekný hlas, ale za normálnych okolností dvíhaš telefóny sám.“


  „Diana je…“


  „Ty voláš svoj počítač Diana?“ opýtalo sa Tchu so záujmom.


  „Chýba mi personál, Tchien. Ty máš Naomi. Raz dávali televízny seriál, kde jeden agent FBI ustavične telefonoval so sekretárkou, ktorá sa však divákovi nikdy neukázala…“


  „A tá sa volala Diana?“


  „Uhm.“


  „Roztomilé,“ povedal Tchu. „Aké argumenty hovoria proti pravej sekretárke?“


  „A kde ju mám umiestniť?“


  „Keby bola pekná, do vlastnej postele. V poslednom čase si sa etabloval, chlapče. Bývaš v priestrannom byte v Sin-tchien-ti. Je načase, aby si sa chopil svojho nového života.“


  „Ďakujem, stalo sa.“


  „Stýkaš sa s ľuďmi, čo nebudú večne prejavovať porozumenie pustovníkom.“


  „Ešte niečo, dôstojný pán?“ Jericho sa vyšvihol z ležadla, podišiel k baru a naťukal kapučíno. „Ani nechceš vedieť, ako ďaleko sme pokročili s hľadaním?“


  „Nemáte nič.“


  „Ako si na to prišiel?“


  „Keby ste dačo mali, už dávno by si mi to strčil pod nos.“


  „Tvoj telefonát má prioritu A. Prečo vlastne?“


  „Lebo sa môžem popýšiť, že som tvojím najlepším spolupracovníkom,“ zachechtal sa Tchu. „Chcel si predsa vedieť, s kým ten Wang telefonoval pred smrťou.“


  Káva klokotavo tiekla do papierového pohára.


  „Znamená to, že…“


  „Áno, presne tak. Pošlem ti zoznam jeho telefonátov. Všetky hovory od 26. mája. Môžeš ma začať chváliť.“


  „Ako si to urobil?“


  „Určite som sa neprehrabával v jeho ostatkoch. Osud to zariadil tak, že hrám golf s členmi predstavenstva dvoch telefónnych spoločností. Ten chlapec bol zákazníkom jednej z nich. Môj známy mi láskavo preposlal údaje a na nič sa nepýtal.“


  „Človeče, Tchien!“ Jericho si pofúkal kávu. „Za to mu teraz dlhuješ všetky úslužnosti sveta. Nemýlim sa?“


  „Ani náhodou,“ odvetil Tchu unudene. „On dlhuje mne.“


  „Dobre. Výborne.“


  „A čo bude ďalej?“


  „Diana priebežne vyhľadáva na internete podozrivé texty. Čao a ja sledujeme trhy. Ak sa v priebehu pár hodín nikto neobjaví, musím rozšíriť okruh vyšetrovateľov a začať ukazovať fotografie. Bolo by mi milšie, keby sme sa tomu vyhli.“ Jericho stíchol. „Ako vlastne prebiehal tvoj rozhovor s Čchen Chung-pingom?“


  „Nuž, robí si starosti.“


  „Upokojuje ho aspoň to, že je na slobode?“


  „Čchen dal svojej ustarostenosti umeleckú formu. Ale dôveruje ti.“


  Za Tchuom sa vzniesol do výšky veľký dravý vták. Do blízkosti kamery sa zatúlala žirafa.


  „Povedz, kde vlastne si?“


  „Kde by som mal byť?“ Tchu sa uškeril. „Samozrejme, že v kancelárii.“


  „A kde máš akože byť?“


  „V južnej Afrike. Pekné, nie? Je to z jesennej kolekcie. Ponúkame dvanásť prostredí. Kým ty telefonuješ, softvér zapracuje tvoj obraz do prostredia, a prispôsobí ťa okoliu. Všimol si si, že mi na plešinu svieti slnko?“


  „A aké sú ostatné prostredia?“


  „Úplne senzačný je Mesiac!“ žiaril Tchu. „V pozadí je americká základňa a pristávajúce vesmírne lode. V programe máš oblečený skafander. Tvoja tvár presvitá cez priezor helmy. Hlas máš trošku skreslený v štýle pristátí na Mesiaci z minulého storočia.“


  „Veľký krok pre ľudstvo,“ doberal si ho Jericho.


  „Daj mi vedieť, keď bude niečo nové.“


  „Rozkaz.“


  Jericho si odpil z kávy. Bola riedka a horká. Súrne potreboval čerstvý vzduch. Keď prechádzal cez vestibul, Diana mu oznámila, že prišiel balík súborov od Tchua, ktorý mu preposlala. Vyšiel na ulicu s jedným okom na displeji. Ukázali sa čísla, dni a časy. Wangove telefónne hovory. Diana porovnávala prichádzajúce údaje s tými, čo už mali uložené. Prirodzene, Jericho neočakával, že by sa niektorý zhodoval.


  Ale Diana mu oznámila, že jednu zhodu našla.


  Zdvihol obočie. V predvečer svojej smrti vyťukal Grand Cherokee Wang číslo, ktoré sa vyskytovalo aj v Jerichovom zozname. Diana ho priradila k účastníkovi, pod ktorým ho mal uložené, aby sa ukázalo, s kým študent 26. mája telefonoval.


  Jericho civel na meno.


  Zrazu mu bolo jasné, že urobil obrovskú chybu.


  OCELIAREŇ


  Rozhodol sa pre priamu konfrontáciu, čo ho prinútilo dočasne zmeniť stanovište. Keď pri vchode do Virtuálnej planéty pripevnil ďalší skener, rýchlo odišiel. Keby zariadenia zaregistrovali niektorú z cieľových osôb, bol by tam v priebehu niekoľkých minút.


  Ulice boli ešte prázdne, tak rýchlo pokračoval v ceste. Za začadenou budovou odstavil toyotu, nasadil si holografické okuliare a pešo sa blížil k Wong’s World. V skle prednej steny tamojšej Virtuálnej planéty sa odrážal prebúdzajúci nákupný zhon. Táto filiálka bola menej schátraná ako predošlá. Presne ako opísal Čao, chýbali tu stánky prevádzkovateľov hazardných hier a prostitútok, zdanlivo všetko slúžilo výlučne príprave jedál a predaju potravín. V košoch a v debničkách ponúkali zeleninu, bylinky a korenie. Jedna žena s pomocou slučky na palici vylovila z koša hada pre zákazníčku. Keď mu rutinovanými pohybmi rozrezala telo a stiahla kožu, začal sa prudko mykať. Jericho sa odvrátil a zhlboka vdýchol vôňu čerstvých cestovinových taštičiek. Pred stánkom bolo veľa ľudí. Dvaja mladí muži s lesklými, do pol pása nahými telami, zahalení v pare vychádzajúcej z obrovských hrncov, mávali naberačkami a podávali ponad pult misky s polievkou a chrumkavé cestovinové taštičky plnené krabím alebo bravčovým mäsom. Jericho pokračoval v obchôdzke a nevšímal si prejavy nespokojnosti svojho žalúdka. Najesť sa môže aj neskôr. Prešiel cez cestu, vstúpil do Virtuálnej planéty a blúdil po nej pohľadom. Čao tu nebol. Spacie bunky sa tu nenachádzali, mohol však byť aj na toalete. Jericho asi desať minút čakal, no Čao sa neukázal.


  Opäť vyšiel von.


  A zrazu ich zbadal.


  Boli dvaja. Vliekli sa k stánku s cestovinovými taštičkami a pritom sa náhodou pozreli smerom k nemu. Ich obrysy na skle holografických okuliarov zažiarili červeňou. Chlapec mal na sebe džínsy a tričko, dievča minisukňu, do ktorej vážilo desať kíl navyše, a koženú bundu, na ktorej žiarilo zreteľné logo Mestských démonov. Boli obvešaní papierovými taškami z Wong’s World, spotení kuchári im nakladali veľké porcie polievky do uzavierateľných plastových misiek, ktoré zahĺbení do hovoru a smiechu vkladali do tašiek. Pôsobili bezstarostným a veselým dojmom. Chvíľku sa bavili s inými kupujúcimi a pokračovali v obchôdzke.


  Nakupovali raňajky ako pre celú rotu.


  Jericho ich sledoval a súčasne ho počítač zásoboval detailmi z Tchuovej databanky. Dievča sa volalo Siao Mej-čchi, zvané Maggie, a bolo študentkou informatiky. Meno chlapca bolo Wej Ťia-ťin, študent elektroniky. Podľa Tchuových údajov obaja patrili k úzkemu okruhu spolupracovníkov Jou-jou. Vrátane Ta-siunga poznal Jericho tváre štyroch disidentov, spolu ich bolo šesť. Títo dvaja celkom iste nezjedia obsah tašiek sami.


  Priblížil sa k nim a súčasne vyzeral Čaa. Maggie Siao a Wej Ťia-ťin si naplnili termosky čajom, kúpili cigarety a koláčiky plnené pastou z orechov, medu a červenej fazule. Jericho si spomenul, že Jou-jou ich zbožňuje. Potom prešli na druhú stranu ulice. Len čo na opačnej strane cesty zbadal ich zaparkované elektronické motocykle, vedel, že nemá zmysel sledovať ich pešo. Zvrtol sa, naštartoval toyotu a predieral sa medzi chodcami a cyklistami. Ulica bola na šnúry s bielizňou priširoká, vo výhľade mu nič nebránilo, preto netrvalo dlho a zbadal siluetu vysokej pece, týčiacu sa niekoľko kilometrov pred ním. Wej a Maggie uháňali na motocykloch smerom k nej. Jericho sa onedlho dostal z nákupnej tlačenice von a pred očami sa mu rozprestrela prašná otvorená plocha, nad ktorou sa týčila stavba starej oceliarne. Motocykle zanechávali stopy v prachu. Jericho dvojicu nesledoval priamo, ale zašiel s autom do tieňa, ktorý hádzal rad nízkych kontajnerových stavieb.


  Bol si istý, že Jou-jou sa schováva v mohutnej priemyselnej zrúcanine.


  S napätím pozoroval, ako sa motocykle blížia k vysokej peci, ktorá v rannom úsvite pripomínala odpaľovaciu rampu vesmírnej lode v štýle Jula Verna. Cylinder v tvare suda zužujúceho sa smerom nahor do výšky dobrých päťdesiatich metrov, obložený oceľovou nosnou konštrukciou s nenápadnými tavnými nádržami. Plošiny lešenia, mosty a schodné javiská, navzájom spojené schodíkmi a oblúkmi, plné púmp, agregátov, svetlometov, potrubí a iných zariadení. Zo zeme prudko nahor k zavodňovaciemu priepustu pece viedol dopravný pás. Nad ním sa tiahla do neba rúra obrovských rozmerov, ktorá sa nečakane lámala a ústila do akéhosi nadrozmerného hrnca, spojeného s tromi mohutnými vztýčenými nádržami. Všetko v tomto svete do seba organicky vrastalo a vytváralo spleť. To, čo zrejme slúžilo výmene plynov a tekutín – káble, potrubia a rúry – vzbudzovalo dojem beznádejne zamotaných čriev, akoby sa prevrátili naruby vnútornosti kolosálnej mršiny.


  Hneď pred pecou vyrastala zo zeme zamrežovaná veža asi polovičnej výšky. Na jej vrchole trónil domček so sedlovou strechou a s oknami, plošinou spojený s konštrukciu pece, akoby ho tam pričarovala ruka bosorky. Očividne kedysi slúžil ako riadiaca centrála. Na rozdiel od ostatných budov v okolí okná domčeka boli celé. Wej a Maggie vošli s motocyklami do vedľajšej prízemnej budovy, o chvíľku sa znovu objavili a začali stúpať po točitých schodoch veže, vlečúc so sebou tašky od Wonga. Jericho spomalil, zastal a zavesil sa pohľadom na bývalú centrálu.


  Je Jou-jou tam hore?


  V tom istom okamihu kútikom oka spozoroval, že od trhu sa niečo blíži a zastavuje na otvorenej ploche. Obrátil hlavu a uvidel muža na motorke. Nie, nebola to motorka. Skôr niečo medzi pretekárskym autom, veľrybou a prúdovým hnacím zariadením, ktorého účel nebol na prvý pohľad zrejmý. Stroj bol mohutný, so širokým sedlom, zatvoreným bočným obložením a splošteným predným sklom, miesto predného kolesa zívalo prázdnotou. V diere sa blyšťali striebristé ramená, zrejme turbína. Zo strany vodiča a spolujazdca vychádzali otočné dýzy. Momentálne sa stroj kĺzal po hladkom bruchu a dvoch dozadu mieriacich, ostro sa zbiehajúcich plutvách. Až pri pozornejšom pohľade si Jericho všimol, že z brucha stroja vyrastalo predné koleso a plutvy sa končili zapustenými guľôčkami, čo umožňovalo pohyb na hladkom povrchu. Ale stroj slúžil na niečo iné. Keď pred rokmi jeho prvé modely dospeli k sériovej zrelosti, aj Jericho získal vodičské oprávnenie, ale napokon sa kúpy vzdal. Stroj boli veľmi drahý. Pridrahý pre Owena Jericha.


  Pridrahý pre človeka z Čchü-jü.


  Ako to, že v ňom sedel Čao?


  Čao Pi-te mal pohľad namierený na vysokú pec a pozoroval Weja a Maggie, ako sa driapu po schodoch. Jericha v tieni budovy si nevšimol. Napriek dohovoru sa nehlásil, hoci bol v pätách dvom Strážcom, ktorí ich istotne dovedú k Jou-jou. Tchuove údaje dokazovali, že číslo, ktoré vyťukal Grand Cherokee Wang v predvečer svojej smrti, aby sa minútu zhováral s človekom na druhej strane aparátu, patrilo Čaovi.


  Wang volal Čaovi.


  Prečo?


  Elektrizovaný nepokojom sa Jericho dorútil sem, aby sa porozprával s Čaom, ktorý sa práve predklonil a rukávom vetrovky dačo zotrel z armatúry – presne tak, ako keď leštil displej v Jerichovom aute.


  Všetko do seba zapadalo.


  Vrah Cherokee Wanga, bezprostredne pred útekom zo Svetového finančného centra. Elegantný oblek na mieru, tmavé okuliare, falošné fúziky a parochňa, to všetko premenilo jeho pravidelné črty na tvár Rjuišiho Sakamota. Aj vtedy sa naklonil a prešiel rukou po riadiacej konzole Strieborného draka. No Jericho sa nepozeral sústredene, lebo v skutočnosti mu celý čas nepripomínal japonského popového speváka ani model, ale…


  Čao Pi-teho.


  Na stopu Jou-jou naviedol zabijaka.


  Len čo Čao stlačil plynový pedál, jeho vzdušný motocykel naštartoval. Po ploche sa ozvalo dunenie turbíny. Stroj nastavil dýzy do zvislej polohy, chvíľku balansoval na hrotoch plutiev a napokon vyrazil strmo do výšky. Jerichovi bolo jasné, že šanca zachrániť Jou-jou je mizivá.


  Aké smiešne jednoduché to všetko bolo!


  A súčasne aké trýznivé.


  Keď ho osud pred niekoľkými hodinami zavial do Čchü-jü, sotva sa ubránil pocitu odporu, teraz mal pred očami ďalší dôkaz, že vznešenosť ľudskej rasy je iba horúčkovitý sen nakazených darvinistov, tragicky omyl volajúci po oprave. Čaa motivoval čistý hnus, keď pred Jerichom hovoril o nepodarku tvorstva, o nevydarenej súčasti experimentu, aká ľahkovážnosť! To, čo Čao v krajnej núdzi premenil na sarkazmus, odrážalo úprimné pohoršenie Kennyho Sina. Prevažná časť jeho biologického druhu bolo hemženie parazitov, hanba každého stvoriteľa, keby nejaký jestvoval. Máloktorí, čo cítili rovnako, dovolili svojmu úsudku, aby pochopil dôsledky, rovnako ako Riman, čo zapálil svoje mesto, no vravelo sa, že tú chvíľu následne pokazil svojím spevom. Sin by však rád uzrel očistné plamene, aby tvár chudoby bola pokrytá pľuzgiermi a zuhoľnatenými miestami, ba čo viac:


  On chcel byť ohňom!


  Keď sa na to pozrieme triezvym pohľadom, poškvrna ako Čchü-jü si nezaslúži nič iné, len aby zhorela na popol. Pol druha miliardy ľudí žilo vo štvrtiach chudoby. Pol druha miliardy ľudí plytvalo životom, dýchalo vzácny vzduch a ničilo cenné zdroje, a pritom neprodukovali nič iné, len ešte väčšiu chudobu, väčší hlad, viac odpadu. Pol druha miliardy, ktorou sa dusil svet. Čchü-jü by bol aspoň začiatok.


  Ale Sin sa naučil tlmiť svoje emócie. Oslobodil sa od diktátu pocitov. Búrlivým spôsobom sa vytvoril nanovo, imunizoval sa a očistil. Naveky, aby už nikdy nebol nútený zdierať si kožu z tela v snahe zbaviť sa špiny, vlákien tiahnucich sa okolnosťami jeho narodenia, lepkavých vlhkých pozostatkov každodenných prechmatov, chrást zúfalstva. Vedel, že keby sa mu nepodarilo očistiť, zahynul by, a že ani vlastná smrť, zápach moču kapitulácie, nesľubovala vykúpenie.


  Tak teda konal.


  Z času na čas v noci prežíval deň ešte raz, znovu a znovu. Trestný súd plameňov. Cítil horúčavu na lícach, videl, ako pochováva svoju vlastnú lepkavú mŕtvolu, vnímal jasné prekvapenie nad svojím nádherným, novonarodeným telom, divokú radosť z obrovskej moci, ktorou bude odteraz disponovať. Bol slobodný. Slobodný robiť čokoľvek, čo sa mu zapáči. Slobodný vkĺznuť do každej kože, do ktorej bude chcieť, ako napríklad do kože Čao Pi-teho.


  Bolo jednoducho smiešne zavesiť sa na Jericha, vziať ho do svojich služieb. Grand Cherokee Wang bol zrejme idiot, ale za vizitku detektíva mu Sin dlhuje tiché ďakujem. Jericho ho priviedol do Čchü-jü, do Andromedy, kde sa Sin rozhodol, že dovedie veci do krajností. Tentoraz nijaké parochne, nijaké falošné nosy a brady, stačí primerané oblečenie, vyberie niečo zo štandardného šatníka, ktorý má so sebou. Možno nevyzeral dostatočne otrhane, chýbali mu aplikácie, no technici ho prijali medzi seba. Jednoducho boli vďační, že im niekto ponúkol pomoc s nespratnými kontajnermi, a v priebehu pár minút ho zásobili všetkými informáciami, ktoré potreboval na oklamanie Jericha: Ass Metal. Pink Asses. Ako inak by ho mohol detektív pokladať za jedného z nich?


  Jericho bol myš a on bol mačka. Jeho plán sa narodil z improvizácie. Útok, prímerie, dve pivá, uzavretie paktu. Hydra ho vybavila dostatočnými vedomosťami o dievčati, aby na detektíva urobil dojem. Na niektoré repliky nemal odpoveď. Napríklad Jerichova otázka, či je Mestsky démon, priletela ako namydlený blesk. Nevedel zhola nič o organizácii tohto názvu. Nevedel toho veľa, no nič netušiaci detektív ho na mnohé láskavo upozornil, napríklad kde Jou-jou so Strážcami najradšej nakupuje. Zistiť polohu filiálok Wong bolo záležitosťou štvrťhodinky. Čao Pi-te bol verný partner, pomáhal zo všetkých síl, o čom svedčí aj to, že Jericha upozornil na prenasledovateľa, ktorým bol on sám.


  Popoludnie strávil v Hyatte, dlho a dôkladne sa sprchoval, aby zmyl zo seba zápach Xaxusa aspoň na pár hodín. Čakala ho správa, že na miesto určenia dorazili vyžiadaní profesionáli a pripravené sú tri vzdušné motocykle presne tak, ako požadoval. Poslal dopredu dvoch mužov a večer ich nenáhlivo nasledoval späť do bahna, aby si tam počkal na Jericha.


  Owen Jericho a on. Tvorili dobrý tím.


  Vtedy, keď skener nahlásil prítomnosť Maggie Siao Mej-čchi a Wej Ťiať-ina, bolo načase partnerstvo vypovedať. Nech Jericho vo Virtuálnej planéte hoci aj skysne. Vzdušný motocykel stúpal do výšky a Sinovi sa naskytol výhľad na oceliareň v celej jej ohromnej opustenosti. Ľudia sa zjavovali iba ojedinele, bezdomovci a bandy, čo našli útočisko vo výrobných halách. Po savanách škvarových polí tiahol zástup motorkárov, približoval sa. Medzitým sa Siao Mej-čchi a Wej Ťia-tin prepracovali schodiskom a vyšli na plošinu, kde spočívala bývalá riadiaca centrála vysokej pece. Dievča sa stratilo vo vnútri, zatiaľ čo Ťia-ťin sa zastavil a pozrel na priestranstvo.


  Zablúdil pohľadom k oblohe.


  Sin hovoril do mikrofónu, udeľoval príkazy. Potom obrátil dýzy vzdušného motocykla do vodorovnej polohy.


  O Wej Ťia-ťinovi možno povedať, že bol lenivý a spurný a nemal veľky záujem o štúdium. Na druhej strane však bol nadaný hacker. Nič viac a nič menej. S Jou-jou sa nedelil o ďalekosiahle plány, ani sa na ne nevypytoval, lebo ho v skutočnosti nezaujímali. Chcela zmeniť svet? Prečo nie? Je to zábavnejšie, ako hniť v posluchárňach, navyše Ťia-ťin bol do nej buchnutý, ako vlastne každý. Ako hlavná ideologička Jou-jou zakaždým našla skutočne hlúpe dôvody na nabúranie sa do cudzích sietí, uprednostňovala stranícke, navyše mala potrebné vybavenie. PreŤia-ťina bola tetou z hračkárstva, ktorá mu, dieťaťu šťasteny, dovolila vyskúšať všetky tie pekné veci okolo. Ona mala naporúdzi nápady a on triky. Ako sa takéto niečo nazýva? Symbióza?


  Tak nejako.


  Treba poznamenať, že Jou-jou by nikdy nezradil. Už len pre vlastné záujmy, veď skupina sa opierala o ňu a o jej bohato naplnenú kúzelnícku skrinku od Tchu Technologies. Za to bol dokonca ochotný považovať jej problémy za svoje, keďže sa cítil trošku zodpovedný za napätú situáciu. Napokon, práve on jej poradil pustiť sa do tej rafinovanej záležitosti, s ktorou mala úspech, žiaľ, priveľký. Teraz Jou-jou trápili starosti, ktoré ju oberali o spánok, preto sa Ťia-ťin posledné dva dni snažil zistiť, čo vlastne v onú noc zlyhalo. A narazil na neuveriteľnú zhodu udalostí. A teraz, keď sa zahalený do oblaku vôní cestovinových taštičiek z misiek Wong obzeral po priestranstve, predsavzal si, že hneď po raňajkách sa o tom s Jou-jou porozpráva. Z centrály, ktorá im odvtedy, čo v Andromede začalo hroziť nebezpečenstvo, slúžila ako hlavný stan, doliehalo Maggino volanie, veselo kričala do mobilu a zvolávala skupinu.


  „Raňajky,“ krákala.


  Raňajky, presne tak. Presne to teraz potreboval.


  No zrazu akoby mu nohy prirástli k zemi. Zo svojej vyvýšenej pozorovateľne dovidel až k vzdialenej koksovni, ktorej hasiaca veža sa smutne dvíhala k rannej oblohe. Areál závodu bol obrovský. Ako skoba zvieral staré robotnícke sídlisko oceliarní. Čudoval sa, odkiaľ prichádza ten nový zvuk, aký v tejto oblasti doteraz nepočul, vzdialený praskot, akoby nad Wong’s World horel vzduch.


  Prižmúril oči.


  Naľavo od veže niečo viselo z oblohy.


  Wej Ťia-ťin v priebehu sekundy pochopil, že to je pôvodca praskotu. V ďalšom momente spoznal, čo to je. A keďže k jeho najprenikavejším vlastnostiam patrila intuícia, hoci mu to ešte nikto nikdy nepovedal, vycítil, že v praskote pulzuje nebezpečenstvo.


  V Čchü-jü nikto nemal vzdušný motocykel.


  Ustúpil dozadu. Zbadal, že medzi Wong’s World a Virtuálnou planétou kĺzali tesne nad zemou ďalšie dva mohutné stroje. Zároveň sa spoza blízkej kontajnerovej stavby vynorilo auto a zastalo pri vysokej peci. Vzdušný motocykel akoby sa nafúkol, zmyslový klam, vyvolaný vysokou rýchlosťou, akou sa blížil.


  „Jou-jou!“ skríkol.


  Stroj vletel dovnútra ako tučná lietajúca ryba. Keď pilot premiestnil hmotnosť a nahol motocykel do zákruty, po sploštenom prednom skle prebehli odrazy slnka a zažiarili v zotrvačníku turbíny. Ťia-ťin pospiatky vošiel dovnútra, v rukách tašky, zatiaľ čo praskot sa zosilnil a papuľa turbíny sa začala otvárať, akoby ho chcela vtiahnuť do rotujúceho pokazeného chrupu. V ďalšom okamihu vzdušný motocykel klesol, hlasy Maggie a Jou-jou odplavila vlna hluku, stroj sa dotkol plošiny a Ťia-ťin zazrel v rukách pilota niečo lesklé…


  Sin vystrelil.


  Náboje prevŕtali chlapca a tašky v jeho rukách. Tvár Ťia-ťina vybuchla, fľaše praskli a vo vzduchu striekala horúca polievka, kola, káva a krv, lietala mozgová hmota, cestovinové taštičky a úlomky kostí. Prv než sa puknuté telo zvalilo, Sin zoskočil zo sedla a prekročil prah budovy.


  Jeho pohľad v zlomku sekundy zmapoval vnútrajšok, presondoval, skategorizoval, rozdelil na cenné, zbytočné, zaujímavé a zanedbateľné. Riadiace pulty s vypnutými monitormi, slepé od prachu, svedčili o bývalom kontrolnom centre vybavenom meracou a regulačnou technikou na revíziu zariadení vysokej pece. Rovnako očividné bolo aj to, akému účelu slúži priestor v súčasnosti. V strede boli spojené stoly s najmodernejšími prístrojmi, priesvitnými displejmi, počítačmi a klávesnicami. Prične pri zadnej stene svedčili o tom, že centrála bola obývaná, alebo ju príležitostne využívali ako nocľaháreň.


  Zamával zbraňou. Tučné dievča vystrelo ruky, volalo sa Siao Mej-čchi či Maggie? Na tom nezáleží. Malo naširoko otvorené ústa a očné buľvy jej takmer vyliezli z jamôk, čo nikomu nepridáva na kráse. Sin ju zastrelil tak mimochodom, ako mocní podávajú ruku menej významným ľudbrn, pažbou z pušky zmietol zo stola tašky a namieril hlaveň na Jou-jou.


  Z pier jej nevyšiel ani hlások.


  Zvedavo naklonil hlavu a pozoroval ju.


  Nevedel, čo vlastne čakal. Ľudia prejavujú strach a hrôzu rozličným spôsobom. Napríklad Wej Ťia-ťin v poslednej sekunde života vyzeral tak, že sa strach z neho dal vyslovene žmýkať. Strach Mej-čchi mu zase pripomenul Munchov Výkrik, karikatúru jej samej. Existujú ľudia, ktorí si aj v utrpení zachovávajú dôstojnosť a krásu. Mej-čchi k nim nepatrila. Málokto k nim patril.


  Jou-jou naňho jednoducho len hľadela.


  V okamihu, keď na ňu Ťia-ťin zavolal, musela vyskočiť, čo vysvetľovalo jej prikrčený postoj mačky. Oči mala rozšírené, ale jej tvár pôsobila nezvyčajne pokojne, pravidelne, takmer keby tieň okolo kútikov úst nevyvolával jemný dojem obyčajnosti. Napriek tomu bola krajšia než väčšina žien, ktoré Sin v živote videl. Zaujímalo by ho, koľko náklonnosti by jej krása zniesla. Takmer ľutoval, že im na to nezostane čas.


  Potom zazrel, že sa jej začali chvieť ruky.


  Jej odolnosť dosiahla vrchol.


  Pritiahol si stoličku, posadil sa a sklonil zbraň.


  „Dám ti tri otázky,“ povedal.


  Jou-jou mlčala. Sin nechal uplynúť zopár sekúnd, očakával jej kolaps, no okrem toho, že sa rozochvela, na držaní jej tela sa nič nezmenilo. Hľadela naňho tak, ako predtým.


  „Na všetky tri otázky očakávam rýchlu a pravdivú odpoveď,“ pokračoval. „Teda nijaké výhovorky.“ Usmial sa tak, ako sa usmieva na ženy niekto, kto si chce získať ich náklonnosť úprimnosťou. Akoby sedeli v elegantnom bare alebo v útulnej reštaurácii. Všimol si, že sa v jej spoločnosti cíti veľmi dobre. Možno predsa len spolu strávia trochu času.


  „A potom,“ povedal priateľsky, „uvidíme.“


  Keď Jericho s pískajúcimi pneumatikami zastal pod zamrežovanou vežou, nevidel nič okrem prachu, čo rozvíril vlastným autom. Strhol z držiaka pištoľ, rozdrapil dvere a bežal k schodom. Boli z ocele ako celá konštrukcia, ktorá odrážala zvuk jeho krokov.


  Buch, buch.


  Ticho zaklial. Bral dva schody naraz, pričom sa pokúšal bežať po špičkách, šmykol sa a bolestivo narazil kolenom o mreže na schodisku.


  Idiot! Jediná výhoda bola, že Čao ho nevidí.


  V tom istom okamihu zhora zaburácali výstrely. Jericho sa náhlil ďalej. Čím bližšie bol k plošine, tým prenikavejšie vnímal praskot naštartovaného vzdušného motocykla. Čao nepovažoval za potrebné vypnúť motor. Aj tak dobre. Aspoň prehluší jeho kroky. Obzrel sa a zbadal na priestranstve nejaký pohyb. Motorkári. Nevenoval im pozornosť, vybehol po posledných schodoch, zastal a nazeral cez odpočívadlo.


  Hneď pred ním bol zaparkovaný vzdušný motocykel. Dvere centrály boli otvorené. Vyskočil na plošinu, rozbehol sa k budove, zastal pri vchode, chrbtom k stene, zbraň vo výške očí. Začul Čaov hlas, priateľský a povzbudivý:


  „Po prvé, čo všetko vieš? Po druhé, komu si o tom rozprávala? A ani na tretiu otázku nie je ťažké odpovedať.“ Prestávka na zvýšenie napätia. „Toto je otázka o prvú cenu, Jou-jou. Znie: Kde – je – tvoj – počítač?“


  Žije. Výborne.


  Horšie bolo, že zabijaka nevidel, a teda ani nevedel, ktorým smerom sa pozerá. Pohľadom preskúmal fasádu. Tesne vedľa rohu domu si všimol okienko. Prikrčené sa k nemu odkradol a nazrel dnu.


  Jou-jou nehybne stála pri stole plnom počítačov. Videl len Čaove nohy, ruku a mohutnú hlaveň pušky. Sedel obrátený tvárou k Jou-jou, teda chrbtom k dverám. Okno bolo poodchýlené, takže počul jeho slová:


  „Nie je to až také ťažké, však?“


  Jou-jou mlčky pokrútila hlavou.


  „Tak teda?“


  Nijaká reakcia. Čao vzdychol.


  „Dobre, možno som ti zabudol vysvetliť pravidlá hry. Znejú takto: ja sa pýtam a ty odpovedáš. Ešte lepšie bude, keď mi ho jednoducho dáš.“ Hlaveň pušky klesla. „Nič viac nemusíš urobiť. Rozumieš? Ak mi budeš dlhovať odpoveď, odstrelím ti ľavú nohu.“


  Jerichovi stačilo, čo videl. Niekoľkými skokmi bol pri dverách, skočil dovnútra a namieril zbraň na Čaov zátylok.


  „Zostaň sedieť! Ruky hore. A nijaké hrdinstvá!“


  Pohľadom zhodnotil scenériu. Pri nohách mu ležalo telo chlapca roztrhané tak, akoby mu v hlave a v hrudi vybuchli nálože. O niekoľko metrov ďalej čupela Maggie. So sklonenou hlavou, ponorená do tichého pozorovania svojej brušnej steny, z ktorej vyliezala ohromná guča čriev. Podlaha, stoličky a stôl boli červené od krvi. Jericho si v duchu kládol otázku, čím Čao strieľal.


  „Flechetami.“


  „Čože?“


  „Šípové náboje,“ zopakoval Čao pokojne, akoby Jericho otázku vyslovil nahlas. „Kovový hrom, päťdesiat drobných šípov z volfrámu a karbidu na výstrel, rýchlych päť a pol tisíca kilometrov za hodinu. Prerazia aj oceľ. Názory ľudí na ne sa rôznia. Isteže spôsobujú kopu svinstva, no na druhej strane…“


  „Drž hubu! Ruky hore!“


  Čao mučivo pomaly vyhovel príkazu. Jericho cítil, že mu stiahlo hrudník. Pripadal si bezmocne a úboho. Spodná pera Jou-jou sa chvela, maska na tvári povolila v šoku. Zároveň v jej očiach spozoroval plamienky nádeje. A ešte niečo: akoby sa jej v hlave rodil plán…


  Telo sa jej naplo.


  „Nie,“ povedal Jericho varovne. „Nie aby si spravila niečo nepremyslené. Najprv musíme spacifikovať toho sviniara.“


  Čao sa prenikavo rozosmial.


  „A ako to chceš urobiť? Tak ako v Andromede?“


  „Drž hubu!“


  „Mohol som ťa zabiť.“


  „Polož zbraň na zem.“


  „Trochu viac rešpektu, malý Jericho.“


  „Povedal som, zbraň na zem!“


  „Prečo nejdeš domov a nevykašleš sa na to? Ja by som…“


  Zaznel suchý náraz. Niekoňco centimetrov od Čaa sa do stola zavŕtala Jerichova gulka. Zabijak vzdychol. Pomaly obrátil hlavu, takže bolo vidieť jeho profil. Spoza ucha mu trčala malá vysielačka.


  „Ale, Owen, nepreháňaš trošku?“


  „Posledný raz!“


  „Dobre, dobre.“ Čao mykol plecom. „Položím ju na zem, spokojný?“


  „Nie.“


  „Čo teda?“


  “Pusti ju!“


  „Ale…“


  „Nechaj si ju skĺznuť po kolenách. Ruky daj hore. Potom ju odkopni ku mne.“


  „Robíš chybu, Owen.“


  “Urobil som chybu. Tak hýb sa, lebo ľavú nohu odstrelím tebe.“


  Čao sa chabo usmial. Zbraň sa zviezla na zem. Kopol do nej špičkou čižmy, takže sa šmykla smerom k Jerichovi, ale v polovici cesty sa zastavila.


  „Zastreľ ho,“ povedala Jou-jou chrapľavo.


  Jericho si ju premeral.


  „To by nebolo…“


  „Zastreľ ho!“ Z očí sa jej vyhrnuli slzy. Črty tváre sa jej skrivili hnusom a zlosťou. „Zastreľ ho, zas…“


  „Nie!“ Jericho rozhodne pokrútil hlavou. „Ak chceme zistiť, pre koho pracuje, musíme…“


  Dokončil vetu, no jeho hlas zanikol v praskote a vytí vzdušného motocykla.


  Bol čoraz hlasnejší. Prečo?


  Jou-jou vykríkla a ustúpila dozadu. Keď pred centrálou niečo pristálo, podlahou otriasol tupý úder. Nebol to Čaov motocykel. Bolo to niekoľko takých strojov.


  Čao sa zaškľabil.


  Na okamih Jericho nevedel, čo má robiť. Keby sa obrátil, v priebehu sekundy by sa zabijak zmocnil pištole. No musel sa dozvedieť, čo sa deje vonku.


  A potom pochopil.


  Vysielačka za Čaovým uchom! Jeho hlas niekto celý čas odpočúval a privolal posilu. Čao sa zdvihol zo stoličky, prsty mal zakvačené do operadla. Jericho nadvihol pištoľ. Jeho protivník skamenel, prikrčený ako dravec pred skokom.


  „Pusti ho,“ povedal zozadu akýsi hlboký hlas.


  „Na tvojom mieste by som spravil, čo hovorí, malý Jericho.“


  „Predtým ťa ešte zastrelím,“ povedal Jericho.


  „Tak strieľaj.“ Čaove tmavé oči na ňom spočinuli, akoby ho chceli do seba vsať. Pomaly sa postavil. „Mimochodom, sú dvaja, a iba mne vďačíš za to, že si ešte nažive.“


  Za Jerichom sa ozvali kroky. Na pleci pocítil ruku, ktorá mu siahla po zbrani. Jericho si ju bez odporu nechal vziať. Pohľadom vyhľadal Jou-jou. Pritisla sa k starému riadiacemu pultu, zrenice sa jej chveli.


  Nejaká päsť ho sotila dopredu.


  Čao ho zachytil, rozohnal sa a udrel ho dlaňou po tvári. Hlava mu odletela nabok. Ďalší úder trafil solar plexus a vytlačil mu vzduch z rebier. Dusiac sa klesol na kolená. Teraz zazrel tých dvoch chlapov, tučného bradatého Ázijca, ktorý mieril na Jou-jou, a druhého tenkého blondiaka so slovanskými črtami. Obaja mali pri sebe pištole rovnakej značky ako ich vodca. Čao sa ticho smial. Odhrnul si z čela hodvábne čierne vlasy a vystrel sa. Odmeranými krokmi začal chodiť okolo Jericha.


  „Páni,“ povedal. „Práve zažívate víťazstvo mozgu nad bruchom. Výhodu plánovania. Len tak si možno vysvetliť, že človek, ktorý ma prakticky mal vo svojej moci, sa nám teraz krčí pri nohách. Treba pripomenúť, že je to detektív. Profík.“ Posledné slovo vypľul Jerichovi k nohám. „Napriek tomu je nám jeho návšteva vítaná. Aspoň máme možnosť dozvedieť sa ešte viac. Napríklad by sme mohli pánu Jerichovi položiť tú istú otázku, ktorú chcel položiť on mne.“


  Čaova pravica sa vymrštila, chytila Jericha za vlasy a pritiahla ho k sebe, až na tvári zacítil teplý dych zabijaka.


  „Napríklad kto ho poveril touto úlohou. Táto otázka býva vždy zaujímavá. Náš hosť by totiž ťažko sám prišiel na nápad hľadať Jou-jou. Niekto ťa teda poveril. Však, Owen, nemám pravdu? Niekto ti hodil paličku. Dones paličku, Owen! Nájdi Jou-jou. Hav! Existuje ešte niekto, o koho by som sa mal postarať?“


  Jericho sa zasmial, hoci situácia, v ktorej sa ocitol, nebola ani trochu na smiech.


  „Dávaj si dobrý pozor, aby si sa nerozptyľoval hlúposťami.“


  „Máš pravdu.“ Čao smrkol, odsotil ho nabok a blížil sa k Jou-jou, ktorá sa už nesnažila zakrývať svoj strach. Spodná pera sa jej chvela a líca mala posiate krvnými podliatinami. „Prejdime teda k našej sympatickej zlepšovateľke sveta a poprosme ju o pomoc pri hľadaní odpovede na už položenú otázku. Kde – je – tvoj – počítač?“


  Jou-jou cúvla. Jej črty sa opäť zmenili, akoby práve dačo prekvapujúce zazrela. Čao sa zastavil, zjavne vyvedený z miery. V tom istom okamihu Jericho zachytil tiché kovové cvaknutie.


  „Už ani krok!“ povedal akýsi hlas.


  Čao sa strhol. Do miestnosti vstúpili dvaja mladí muži a žena v kožených bundách, mierili rýchlopalnými zbraňami, na muške on a obaja jeho pomocníci, ktorí zase s vystretými rukami mierili na prišelcov. Jeden z nich bol obor s hrudným košom tvaru suda, gorilími ramenami a s vyholenou pologuľou namiesto lebky. Modrá, umelecky vypracovaná aplikácia mu predlžovala konček brady ako umelá faraónska briadka. Jerichovi sa zatajil dych od strachu. Hoci ho Ta-siung poriadne zmiatol, v tejto chvíli nikoho nevidel radšej ako jeho.


  Šest Kórejčanov, čo dostali riadne na zadok…


  Ta-siungove očné priezory namierili na Jou-jou.


  „Poď ku mne,“ zahučal. „Ostatní zostanú tam, kde…“


  Hlas mu zamrzol. Zrejme až teraz si obor uvedomil, čo sa v centrále stalo. Pohľadom blúdil od roztrhanej mŕtvoly Ťia-ťina ku groteskne skrčenému telu Maggie. Očné štrbiny sa mu nepatrne rozšírili.


  „Tí ich zabili,“ vzlyklo dievča po jeho boku. Z tváre mu zmizla všetka farba.


  „Doriti,“ zaklial chlapec. „Och, doriti!“


  Jerichove myšlienky sa naháňali ako psy. Jeho predstavivosť zaplavovalo tisíc scenárov. Zabijaci, Mestskí démoni navzájom na seba mierili, zatiaľ čo Čao zaujal číhavý postoj a Jou-jou putovala pohľadom od jedného k druhému. Nikto sa neodvážil pohnúť od strachu, že naruší krehkú rovnováhu, čo by sa nevyhnutne skončilo katastrofou.


  Jou-jou narušila čaro. Pomaly prešla okolo Čaa k Ta-siungovi. Čao sa ani nepohol. Sledoval ju iba pohľadom.


  „Stoj.“


  Povedal to potichu, bolo to len syknutie, ale aj tak prehlušilo praskot vzdušného motocykla, dychčanie ostatných aj búšenie v Jerichovej lebke. Jou-jou zastala.


  „Nie, poď sem,“ zvolal Ta-siung. „Nepočúvaj…“


  „Toto neprežijete.“ Priplazil sa k nim Čaov hlas. „Nemôžete nás všetkých pozabíjať, preto sa o to radšej nepokúšajte. Dajte nám, čo nám patrí, povedzte nám, čo chceme počuť, a my zmizneme. Nikomu sa nič nestane.“


  „Tak ako Ťia-ťinovi?“ podotklo plačlivo dievča so zbraňou. „Alebo Maggie?“


  „To bolo nevyh… Nie, nič!“


  Dievča mierne nadvihlo zbraň, tučný Ázijec strhol hlaveň pištole a namieril mu na hlavu. Ta-siung a ostatní Mestskí démoni reagovali podobne. Čeľuste blondiaka prežúvali. Čao zdvihol ruku ako zaklínač.


  „Už sa prelialo dosť krvi! Jou-jou, počuj, videla si niečo, čo si nemala vidieť. Bola to náhoda, hlúpa náhoda, ale môžeme to vyriešiť. Chcem tvoj počítač, musím vedieť, komu si sa zdôverovala. Nikto viac nemusí zomrieť, sľubujem. Život alebo mlčanie.“


  Klameš, pomyslel si Jericho. Každé tvoje slovo je obyčajný podvod.


  Jou-jou sa bezradne obrátila k Čaovi, pozrela do peknej tváre diabla.


  „Áno, Jou-jou, dobre.“ Prikývol. „Dávam vám svoje slovo, že sa nikomu nič nestane, pokiaľ budete spolupracovať.“


  „Doriti!“ skríkol chlapec vedľa Ta-siunga. „Všetci pôjdeme do riti! Odbachnú nás, len čo…“


  „Daj si pozor na jazyk!“ zvolal blondiak.


  „Kenny, nemá to cenu.“ Tučniak sa triasol od nervozity. „Mali by sme ich odbachnúť.“


  „Tučný brav! Najprv teba…“


  „Drž hubu!“


  „Ešte jedno slovo! Ešte slovo, a okamžite…“


  „Prestaňte! Všetci prestaňte!“


  Oči sa mihali, prsty sa napínali na kohútikoch. Akoby sa priestor zaplnil zápalným plynom, pomyslel si Jericho, a teraz každý horí túžbou šťuknúť zapaľovačom. No Čaova autorita držala všetkých v šachu. Explózia sa nekonala. Ešte nie.


  „Prosím – daj – mi – počítač.“


  Jou-jou si prešla rukou po tvári, rozmazala si slzy a sopeľ. „Pustíte nás potom na slobodu?“


  „Odpovedz na moje otázky a daj mi svoj počítač.“


  „Dávaš mi svoje slovo?“


  „Áno. Potom vás pustíme na slobodu.“


  „Sľubuješ, že Ta-siungovi, C‘-i a – a Tonymu sa nič nestane? A – tomu tam?“


  Aká starostlivá, pomyslel si Jericho.


  „Nepočúvaj ho,“ povedal. „Čao bude…“


  „Nikdy som neporušil svoj sľub,“ nedal mu dohovoriť Čao, ani naňho nepozrel. Znelo to priateľsky a úprimne. „Pozri, som vycvičený na zabíjanie ľudí. Ako každý policajt, vojak, agent. Národná bezpečnosť je vyššia hodnota než život jednotlivca, to určite chápeš. No svoje sľuby dodržiavam.“


  „Keď mu dáš počítač, všetkých nás zabije,“ zhrnul Jericho. Povedal to tak vecne, ako sa dalo. „Som tvoj priateľ. Posiela ma tvoj otec.“


  „Klame.“ Čaov hlas sa začal zaliečať. „Vieš čo? Jeho by si sa mala báť oveľa väčšmi ako mňa. Hrá s tebou podlú hru, každé jeho slovo je klamstvo.“


  „Zabije ťa,“ povedal Jericho.


  „Nech sa len pokúsi,“ zafučal chlapec, čo sa volal Tony. Bojachtivo vystrčil bradu, no hlas a vystretá zbraň sa mu nebadateľne chveli. C‘-i, to dievča, začalo z ničoho nič plakať.


  „Daj mu konečne ten posratý počítač!“


  „Nerob to,“ povedal Jericho rázne. „Kým nevie, kde ho máš, musí nás nechať nažive.“


  „Prestaň tárať!“ zahriakol ho Ta-siung.


  „Daj mu konečne ten prekliaty počítač!“ zakričala C‘-i.


  Jou-jou podišla k stolu. Jej prsty sa vzniesli nad prístroj pripojený na klávesnicu a obrazovku, sotva väčší ako čokoládová tyčinka.


  „Robíš chybu,“ povedal Jericho skleslo. Z údov sa mu vyplavila všetka sila. „Zabije ťa.“


  Čao sa naňho pozrel.


  „Tak ako si ty zabil Grand Cherokee Wanga, Jericho?“


  „Čože som urobil?“


  Jou-jou sa zarazila.


  „Hlúposť!“ Jericho pokrútil hlavou. „Klame. To on…“


  „Drž konečne jazyk za zubami!“ zreval tučný Ázijec, prudko strhol zbraň a namieril ju na Jericha, ktorý jasne vnímal každú kvapku potu na zabijakovom čele. Boli tesne jedna vedľa druhej a leskli sa ako bublinková fólia.


  Ta-siung namieril na Ázijca. Čaove zreničky sa rozšírili.


  „Nie!“ zakričal.


  Zapaľovač škrtol.


  Jericho zazrel, ako Tony zdvihol zbraň, potom dva razy krátko za sebou vystrelil a tučniak sa zvalil. Všetko sa odohralo súčasne. Pištoľ blondiaka vypálila s ohlušujúcim treskotom a odstrelila Tonymu polovicu tváre. Prevalil sa dopredu a zakryl Ta-siungovi výhľad, zatiaľ čo C‘-i zo seba vyrážala ostré výkriky a Jou-jou utekala smerom k veži. Čao sa ju pokúsil zachytiť, minul ju však a ako bol dlhý, zvalil sa na zem. Jericho skočil za zbraňou ležiacou na zemi. Podarilo sa mu uchopiť hlaveň, no Čao bol rýchlejší. Zatiaľ C‘-i pálila okolo seba ako divá, až sa blondiak musel ukryť za stolom.


  Prikrčil sa.


  Ta-siung sa rozbehol dopredu, pošmykol sa na Wejovej krvi a narazil záhlavím o podlahu, pričom so sebou strhol Jericha. Jedna dávka prebrázdila zem vedľa neho. Odplazil sa preč od bezvedomého dlháňa a zbadal C‘-i, ktorá ako bohyňa pomsty stála nad Tonyho mŕtvolou, kričala a bezcieľne strieľala. V ďalšom okamihu vystrelila svetločervená fontána z miesta, kde predtým mala pravé rameno, Ta-siung vybehol von a za ním sa ozývalo dunenie Čaovej pištole. C‘-i sa potácala. So skleným pohľadom sa krútila okolo vlastnej osi, na tvári prekvapený výraz, a pulzujúcim prameňom krvi striekala na blondiaka, mierila mu priamo do očí. Muž zdvihol ruku, pokúsil sa vyhnúť jej zomierajúcemu telu, stratil rovnováhu.


  Jericho vyskočil. Pri nohách mu pulzovala C‘-ina odstrelená ruka, a odrazu sa ho zmocnila vízia divadelného predstavenia. Vďačne si uvedomil, že niečo v ňom odstúpilo nabok a kapitulovalo. Velenie nad jeho myslením a motorikou prevzal nejaký stroj, ktorému stačilo, že fungoval. Prikrčil sa, napravil si zbraň v ochabnutých prstoch, namieril hlaveň na ležiaceho zabijaka a stlačil spúšť.


  Náboje došli.


  Blondiak s výkrikom zhodil zo seba mŕtve dievča, oslepený krvou nahmatal pištoľ a vyprázdnil zásobník do vzduchu. Jericho sa vyhol dráhe striel a udrel ho zbraňou po lebke. Odvrátil zrak, veľkými skokmi preletel cez vystreté telá a náhlil sa von.


  Sin sa chvíľu zaoberal myšlienkou, aké ľahké to mohlo byť. Vypátrať dievča vrátane jeho počítača. Dozvedieť sa, ktorý to je. Vymámiť od neho, o koho sa ešte má postarať, záležitosť niekoľkých minút. Sin bol presvedčený, že Jou-jou veľmi citlivo reaguje na bolesť. Raz-dva by mu prezradila, čo potreboval vedieť.


  Tá vec mohla byť už vybavená.


  Namiesto toho sa z ničoho nič objavil Owen Jericho. Sin nemal ani potuchy, ako sa sem dostal. Vari jeho maskovanie nebolo dokonalé? No v tejto chvíli to nie je dôležité. Pred ním sa týčila tmavá a mohutná vysoká pec. Medzi Jou-jou a schodíkmi parkovali dva vzdušné motocykle. V zmätku sa zrejme pridlho zdržala otázkou, ktorá cesta je najkratšia, medzitým Sin stihol vybehnúť na emporu a vytlačiť ju z podesty. Zamrežovaná veža neponúkala možnosť úniku. Prebehla po moste, čo spájal centrálu s vysokou vežou, na druhú stranu, priamo do džungle mostíkov, náčinia a potrubia, ktorá obopínala tavné nádoby.


  Stačil s ňou držať krok bez mimoriadneho chvatu. Každá plošina lešenia na vysokej peci bola úzkymi schodíkmi spojená s ďalšou, ale cestu nadol blokovalo polámané zábradlie. Aj Jou-jou si už uvedomila svoju chybu. Striedavo hľadela na Sina a do výšky, a pritom sa pomaly posúvala dozadu. Jeho viera vo víťazstvo sa vrátila. Zastal.


  „Nechcel som to,“ zvolal.


  Črty Jou-jou sa rozmazávali. Na okamih sa nazdal, že sa zase rozplakala.


  „Aj tak by som ti ho nedala,“ kričala.


  „Jou-jou, je mi to ľúto!“


  „Choď do čerta!“


  „Nedodržal som niekedy slovo?“ Do svojich slov vložil všetku urazenosť, ktorej bol schopný. „Nedodržal?“


  „Trhni si!“


  „Prečo mi nedôveruješ?“


  „Ten, kto ti dôveruje, čoskoro zomrie!“


  „Tvoji ľudia začali, Jou-jou. Buď rozumná, chcem sa s tebou len porozprávať.“


  Jou-jou sa pozrela dozadu, hore a opäť sa zavesila zrakom na Sina. Takmer sa jej podarilo dostať ku schodíkom vedúcim na vyššie poschodie. Položil pištoľ pred seba a natrčil jej holé dlane.


  „Končím s násilnosťami, Jou-jou. Končím s krviprelievaním. Prisahám.“


  Jou-jou zaváhala.


  Pohni zadkom, pomyslel si. Nemôžeš zísť dole. Si v pasci, myšička. Malá hlúpa myšička.


  No myšička mu zrazu vôbec nepripadala bezmocná. Podráždene si kládol otázku, kto komu vlastne hrá divadlo. Dievča bolo v šoku, iste, ale ako sa blížilo ku schodisku, už ani trošku nepripomínalo uslzenú Jou-jou, ktorá bola ešte pred pár minútami ochotná vydať mu počítač. V jej mačacích pohyboch objavil svoju vlastnú cvičenú ostražitosť, ktorú získal vďaka húževnatosti, nedôverčivosti, prefíkanosti a vôli prežiť.


  Bola silnejšia, ako si myslel.


  V okamihu, keď vyskočila na schody, vedel, že ďalšie pokusy o diplomaciu by boli stratou času. Ak niekedy existovala šanca dievča prehovoriť, premárnil ju.


  Zdvihol zbraň.


  Za ním sa ozvalo zavýjanie turbíny. Sin sa strhol a uvidel Jericha, ako sedí na sedadle jedného zo vzdušných motocyklov a pokúša sa naštartovať stroj. Bleskurýchlo zvážil svoje možnosti a usúdil, že Jou-jou je dôležitejšia. Ignoroval detektíva a náhlil sa za utekajúcou dievčinou, ktorej kroky otriasali mostíkom nad ním a silueta sa mihala cez zamrežované zábradlie. Niekoľkými skokmi sa dostal nahor, ocitol sa v úvoze z výstuže a potrubia, zazrel rozpustené vlasy, ako miznú za hrdzavým stĺpom, a potom začul jej kroky, ako sa dunivo ozývajú z vyššieho poschodia.


  Pomaly mu začína byť na príťaž. Nastal čas, aby celú vec ukončil.


  Hnal ju pred sebou, poschodie za poschodím, až ju dostal tam, odkiaľ sa už nemohla dostať ďalej. Niekoľko metrov nad ňou sa pec zužovala a ústila do priepustu, cez ktorý kedysi vhadzovali koks a rudu. Nad ním sa týčila hranatá a kľukatá nadstavba, končiaca mohutným odvzdušňovacím sútyčím, ktoré už z diaľky charakterizovalo konštrukciu. Zvislé lešenia viedli k najvyššiemu bodu vo výške približne sedemdesiat metrov. Odtiaľ pokračovalo už iba holé nebo. Únik nebol možný, iba v tom prípade, ak by sa odvážila prejsť asi dvadsať metrov po rúre prudko sa zvažujúcej nadol a následne skočiť do približne desaťmetrovej hĺbky na obrovskú nádrž v tvare hrnca, do ktorej rúra ústila.


  Načúval. Tu hore bolo prekvapujúce ticho, akoby vzdialený, rozptýlený hluk veľkomesta a zvuková kulisa Xaxusu boli morom vzdúvajúcim sa pod ním. Kdesi v stratosfére spievali turbíny veľkých lietadiel.


  Sin zaklonil hlavu. Jou-jou zmizla.


  Potom ju zazrel.


  Ako opica visela na zábradlí a rúčkovala nahor. Pochopil, že predsa len existuje možnosť úteku. S priepustom hraničil dopravný pás. Tiahol sa od konca pece až na zem, síce strmý, ale schodný.


  Prekliata uličnica.


  Potreboval ju ešte živú? Vystrela ruku za počítačom, nebolo pochýb, že bol jej. Prístroj sa nachádzal v centrále, nevedel len to, s kým všetkým sa o tom rozprávala.


  Nadávajúc liezol nahor.


  Blížil sa hlasný praskot. S jednou rukou zakvačenou v mreži a s druhou na zbrani sa obzrel.


  Priamo k nemu sa rútil vzdušný motocykel.


  Jerichovi prvý stroj zhasol. Bol to nový model, v porovnaní so svojím predchodcom dosť pozmenený. Nemal už nijaké mechanické prvky, na palubnej doske svietili kontrolky. Skĺzol zo sedadla, naskočil na druhý vzdušný motocykel a posúval prst po dotykovej obrazovke. Tentoraz mal väčšie šťastie. Stroj reagoval, aj keď prchko ako rozzúrený býk, vzoprel sa a pokúšal sa ho: zhodiť. Jericho pevne zovrel rukoväte. Predtým boli vodorovné, teraz trčali dohora a dalo sa nimi hýbať všetkými smermi. Motocykel sa začal prudko krútiť. Svetielka na palubnej doske blikali ako na hracom automate. Naslepo sa dvoch dotkol a jazda na kolotoči sa skončila, zato ho však unášalo k priečeliu centrály. Bezprostredne pred kolíziou premiestnil svoju hmotnosť a stroj vybral širokú pravouhlú zákrutu. Jericho pohľadom prehľadával okolie.


  Po Jou-jou a Čaovi ani stopy.


  Postupne získaval istotu. Stúpal do výšky, no zabudol synchrónne natočiť dýzy a stroj sa znovu dostal do kaše, keď zrazu špirálovito vystrelil do neba ako raketa. Jericho cítil, ako sa nezadržateľne šmýka zo sedadla, trepotajúcimi prstami sa pokúsil napraviť chybu, opäť získal kontrolu nad strojom, vybral ďalšiu zákrutu a do oka mu padla vysoká pec.


  Tam boli!


  Jou-jou sa podarilo vyliezť až k priepustu, kde sa pripájal dopravný pás, a asi dva metre pod ňou visel z lešenia Čao. Jericho spustil stroj nižšie v nádeji, že bude reagovať podľa jeho želania. Videl, ako sa zabijak strhol a stiahol hlavu medzi plecia. Ani nie pol metra pod ním Jericho strhol vzdušný motocykel, opísal kruh a opäť namieril k peci. Jou-jou na okraji dopravného pásu ladne znázorňovala úplnú bezradnosť. Príčinu pochopil až vo chvíli, keď preletel nad dopravným pásom. Časť konštrukcie, kde mali byť kolieska a vystuženia, bola jednoducho odlomená. Okolo nej trčali tyče. Aby sa dostala nadol, musela by byť profesionálna povrazolezkyňa.


  Bola v pasci.


  Jericho hlasno zahrešil. Prečo tomu blondiakovi nevzal pištoľ? Zbrane sa povaľovali po celej centrále. Zlostne sa prizeral, ako sa Čaova hlava a plecia vymršťujú cez okraj. Zabijak sa jedným skokom ocitol na priepuste. Jou-jou cúvla a po štyroch sa doplazila k sútyčiu dopravného pása. Svižne sa po ňom spustila dole, až sa nohami dotkla nižšie položenej paralelnej tyče, našla rovnováhu a začala rúčkovať nadol, meter za metrom…


  Pošmykla sa.


  Jericho s hrôzou sledoval, ako padá. Telom jej šklblo. V poslednej sekunde zovrela prstami tyč, na ktorej pred okamihom stála, a teraz sa zmietala nad zemou vo výške dobrých sedemdesiat metrov.


  Čao z nej nemohol spustiť zrak.


  Potom vyšiel z krytu nadstavby lešenia.


  „Veľká chyba,“ zamrmlal Jericho. „Obrovská chyba!“


  Medzičasom jeho nadobličky vystreľovali mohutné salvy adrenalínu, tlkot srdca a tlak krvi sa dostali na úroveň, v ktorej sa vykonávajú hrdinské činy. Stroj bol každou sekundou poslušnejší. Jericho, unášaný vlnou hnevu a eufórie, zrýchlil vzdušný motocykel a vzal si na mušku Čaa, ktorý si práve čupol a chystal sa zliezť k Jou-jou.


  Zabijak uvidel, že sa Jericho blíži.


  Ohromene zastal. Motocykel preletel tesne nad dopravným pásom. Každého človeka by zmietol dole, no Čao spravil piruetu a skočil na okraj priepustu. Jeho zbraň zletela do hĺbky. Jericho obrátil motocykel a zbadal blondiaka, ako sa potáca z centrály a nastupuje na jeden zo strojov. Nemal čas, aby sa postaral ešte aj oňho. Prsty mu behali po displeji. Kde na obrazovke – nie, na to predsa boli rukoväte! Stačilo, keď posunul správnu páčku trochu nadol…


  To bolo veľa.


  Motocykel začal padať ako kameň. Kľajúc zastavil klesanie, získal výšku, pridal plyn a opäť znížil rýchlosť, kým sa s praskotajúcimi dýzami neocitol priamo pod divo kopajúcou Jou-jou.


  „Zoskoč!“ skríkol.


  Pozrela dole, tvár skrivenú námahou, a prsty sa jej milimeter po milimetri uvoľňovali. Motocykel schytil náraz vetra a odvial ho nabok. Keď Čao graciózne skočil z priepustu a zastal na dolnej tyči, sútyčie sa zachvelo. Zabijak očividne nevedel, čo je strach z výšky a závrat. Siahol pravou rukou do hĺbky a chcel Jou-jou schmatnúť za zápästie. Jericho korigoval svoju pozíciu a namieril s motocyklom pod dievča.


  „Zoskoč konečne! Zoskoč!“


  Pravou nohou ho trafila do spánkov a chvíľku nepočul ani nevidel. Opäť sa dostal pod ňu, pozrel nahor. Videl, ako sa Čaove prsty narovnal i a dotkli sa jej členkov.


  Jou-jou sa pustila.


  Bolo to, akoby naňho spadlo vrece cementu. Ak dúfal, že elegantne pristane na mieste pre spolujazdca, mýlil sa. Jou-jou sa zaryla do jeho vetrovky, skĺzla a ostala na ňom visieť. Oboma rukami ju ťahal k sebe, zatiaľ čo bicykel padal k zemi.


  Niečo kričala. Znelo to ako možno.


  Možno?


  Hluk z turbíny narástol do zavýjania. Všade cítil jej prsty, v šatách, vo vlasoch, na tvári. Zaprášené priestranstvo sa hrozivo približovalo, o chvíľku sa rozletia na márne kúsky.


  No neroztrieštili sa, ani nezomreli. Zrejme spravil správny pohyb, lebo v okamihu, keď ho objala okolo pliec a trupom sa mu pritlačila k chrbtu, bicykel nečakane vystrelil nahor.


  „Možno…“


  Slová potrhal nápor vetra. Z ľavej strany sa blížil blondiak, ktorého tvár sa premenila na masku zrazenej krvi, a z nej na nich civeli svetlé oči plné nenávisti.


  „Čože?“ skríkol.


  „Možno,“ zvolala, „sa nabudúce najprv naučíš lietať na tom stroji, ty idiot!“


  Ta-siung sa vznášal a pristál na povrchu.


  Jeho prvý impulz bol poprosiť Maggie o kapučíno, samozrejme s množstvom cukru a peny. Veď sem prišli kvôli tomu, aby sa spolu naraňajkovali. Robili tak odvtedy, čo Jou-jou vyhlásila Andromedu za svoje letné sídlo, ibaže momentálne sa javilo rozumnejšie zmiznúť na nejaký čas v oceliarni.


  Maggie kupovala kávu vždy iba preňho. Ostatní – Tony, Jou-jou, ona, C‘-i a Ťia-ťin dávali prednosť čaju, ako sa na Číňanov patrí. Poslušne jedli na raňajky cestovinové taštičky, napchávali sa bravčovým bôčikom a rezancami vo vývare, hltali polosurové ráčiky, celý sortiment Wong’s World, zatiaľ čo jeho srdce z neznámych dôvodov tĺklo pre grande nation a bolo oddané čerstvým croissantom s maslovou vôňou. Medzičasom sa dokonca zaoberal myšlienkou, či nemá francúzske gény, čo každý, kto sa mu pozrel do tváre, energicky poprel. Ta-siung pôsobil takým mongolským dojmom, akým môže pôsobiť iba Mongol, okrem toho si Jou-jou neúnavne vynucovala – ako hovorievala – od autentickej Číny žartíky, na ktoré nepotrebovali dovozový humor zo Západu. Ta-siung sa o jej reči nestaral. On začínal deň fúzmi z mliečnej peny. Maggie vyťukala číslo a volala do slúchadla „raňajky!“, zatiaľ čo C‘-i kričala a plakala.


  Prečo vlastne?


  Ach áno, snívalo sa mu. Niečo strašné! Prečo sa niekomu dačo také sníva? On, C‘-i a Tony sa vybrali k vysokej peci, lebo ich Maie volala, keď sa vtom na plošinu centrály vzniesli dva vzdušné motocykle, čo boli také drahé, že nikto z nich na také nemohol ani pomyslieť. Na plošine čakala tretia motorka. Veľmi čudné. Ako sa blížil, pokúsil sa zavolať na Maggie, aby sa jej opýtal, čo sú to za chlapíkov, no ona sa neozvala. Tak sa rozhodol vziať so sebou zbrane zo sedlových torb, pre všetky prípady.


  Zvláštny sen. Niečo oslavovali.


  Všetci sa zabávali, ale Ťia-ťin stál v ústraní, lebo z neho veľa nezostalo, a Maggie bolelo brucho. Tonymu chýbala polovica tváre, ach, áno, zrejme to bol dôvod, prečo C‘-i začala kričať, teraz mu svitlo, ale čo to boli za ľudia?


  Ta-siung otvoril oči.


  Sina išlo rozhodiť od zlosti.


  Šikovne ako opica skákal po lešeniach, priečkach a schodíkoch smerom k zemi. Jeho vzdušný motocykel ešte stál na plošine so zapnutým motorom. Pod ním sa mocoval detektív s ukradnutým strojom, stúpal a klesal, rútil sa s Jou-jou v ústrety smrti.


  Jericho, tá pijavica!


  Zdochnite konečne, pomyslel si Sin. Ja mám počítač, Jou-jou. S kým by sa zhovárala okrem svojich priateľov, a tí sú mŕtvi. Už ťa nepotrebujem.


  Potom videl, že Jericho dostal stroj pod kontrolu, stúpol do výšky a vzďaľoval sa od pece…


  Vtom mu ktosi zahatal cestu.


  Ten blondiak!


  Sin začal mávať oboma rukami.


  „Doraz ich!“ kričal. „Skoncuj s tou zberbou!“


  Nevedel, či ho blondiak počuje. Svižne preskočil zábradlie dopravného pásu, buchol podošvami o oceľovú plošinu a hnal sa k svojmu motocyklu.


  Turbína bežala. Zapol ju Jericho? Pred jeho očami sa oba motocykle rýchlo vzdialili a on sa ponoril do neprehľadného sveta oceliarne. Nastavil dýzy do zvislej polohy. Stroj zapraskal a začal vibrovať.


  „Naskoč už!“ zreval.


  Vzdušný motocykel sa pomaly dvíhal do výšky a Sinovi dačo prefrčalo popri hlave. Obrátil stroj vo vzduchu a zazrel holohlavého obra, ako vybieha z centrály, v každej ruke zbraň a z oboch hlavní lietali strely. Sin naňho strmhlav zaútočil. Obor sa hodil na zem. Sin sa s opovržlivým sŕknurím vzniesol do výšky a odletel za ostatnými.


  Ta-siung sa vzoprel do výšky. Srdce mu búšilo, slnko naňho pražilo. Vzdušné motocykle sa rýchlo vzďaľovali nad lesklé rozbahnené polia, no bolo jasné, že jeden stroj naháňa druhý a snaží sa ho prinútiť pristáť.


  Jeden zo zabijakov ležal mŕtvy v centrále. Kto teda riadi unikajúci motocykel?


  Vari Jou-jou?


  Ešte kým o tom premýšľal, hrmotne bežal po točitých schodoch. Okrem neho a možno Jou-jou nikto zo Strážcov masaker neprežil. Ostatní Mestskí démoni nevedeli o dvojitom živote šestice, aj keď čosi tušili. On s Jou-jou svojho času založili Démonov ako maskovací manéver. Klub motorkárov nevzbudzoval podozrenie, nebudil dojem niečoho intelektuálneho ani prevratového. Mohli sa bez ťažkostí stretávať, najmä v Čchü-jü. Minulý rok k nim pribudli ďalší traja členovia. Možno, pomyslel si Ta-siung a zložil svoje tri centy živej hmotnosti na motorku, nastal čas zasvätiť ich. V podstate nemali inú možnosť. Nech mali akéhokoľvek protivníka, bolo isté, že Strážcovia zlyhali.


  Ako sa rozbiehal, stačil vyťukať číslo.


  Ozval sa vyzváňací tón. Zvonil dlho, predlho. Potom sa prihlásil chlapčenský hlas.


  „Kde si bol, dočerta?“ zahromžil Ta-siung.


  Lao Jie zívol a súčasne rozprával.


  Potom položil otázku.


  „Nebuď zvedavý, Jie,“ zadychčal Ta-siung do mobilu. „Zvolaj Siao-tchunga a Mak. Okamžite! Príďte k vysokej peci a vypracte centrálu, vezmite všetko, čo nájdete. Počítače, monitory.“


  Chlapec niečo zajachtal, z čoho si Ta-siung vyvodil, že nevie, kde sú ostatní dvaja.


  „Tak ich nájdi!“ zareval. „Vysvetlím neskôr. – Čože? – Nie, nepriveď ich do Andromedy ani do dielne. – Tak si niečo vymysli. Nejaké miesto, kde by nás nikto nehľadal. Ešte niečo, Jie…“ Preglgol. „Budú tam mŕtvoly. Držte sa, počuješ?“


  Ukončil rozhovor prv, než sa ho Jie stihol niečo spýtať.


  Jerichov stroj sa otriasol, keď mu do karosérie narazil blondiakov motocykel. Opakovane sa snažil dostať do vzdušného priestoru robotníckeho sídliska oceliarne. Blondiak ich zakaždým zahnal, divo ich prebodával očami a snažil sa mieriť rovno na nich. Pod nimi bežala mesačná krajina s bahnistými poľami. Jericho sa znovu pokúsil o výpad doľava. Blondiak pridal plyn a vytlačil ho do opačného smeru.


  „Kam máš vlastne namierené?“ zaznel mu v ušiach prenikavý hlas Jou-jou.


  „Zbavíme sa ho!“


  „Pod holým nebom nemáš šancu! Vlákaj ho do areálu.“


  Lietajúci stroj blondiaka vystrelil do výšky a zrazu na nich začal padať. Jericho videl tesne nad sebou rybie brucho stroja a klesol. Bezprostredne nad zemou krúživým pohybom vyrazil do výšky.


  „Dávaj pozor!“ zahromžila Jou-jou.


  „Viem, čo robím!“ Narastala v ňom zlosť, no v podstate nevedel, čo má robiť. Hneď pred nimi vyrástol zo zeme ohromný komín.


  „Doprava!“ skríkla Jou-jou.


  Blondiakov stroj ich naďalej tlačil dole. Motocykel sa škrabol o zaschnuté blato, začal skackať, skoky sa postupne menili na hojdanie, zrazu bol komín za nimi a pred nimi sa vynorila hala veľká ako hangár. Nijaká cesta neviedla popri budove, nijaká nad ňou. Boli blízko, nebezpečne blízko. Nemali možnosť vyhnúť sa, zmeniť smer, odvrátiť kolíziu.


  Predsa len mali! Brána haly bola pootvorená.


  Tesne pred hroziacim nárazom Jericho strhol stroj a preletel cez bránu.


  Lao Jie sa náhlil po tmavej koncertnej hale Andromedy. Bežal tak rýchlo, ako ho niesli jeho šťúple nohy.


  Nepýtaj sa. Nebuď zvedavý.


  V tomto ohľade bol od Ta-siunga na všeličo zvyknutý, a nikdy sa nesťažoval. Lao Jie bol novicom v ráde Mestských démonov, prišiel ako posledný a bol z nich najmladší. Rešpektoval Ta-siunga a Jou-jou, C‘-i a Maggie, Tonyho a Ťia-ťina. Rovnako rešpektoval Mak a Chuej Siao-tchunga, hoci aj ich do klubu prijali dodatočne. V tom zmysle dodatočne, že boli prijatí až potom, čo ostatní založili spolok, s Ta-siungom ako zakladateľom a s Jou-jou v úlohe viceprezidentky.


  Ale Jie nebol slepý.


  Narodil sa na sídlisku krátko po zatvorení oceliarne, do školy nikdy nechodil, no o to väčšmi poznal svojráznosť Xaxusu a jeho obyvateľov. Od začiatku neveril, že Démoni sú len motocyklistický klub. Aj Ta-siung pochádzal z Čchü-jü, považovali ho však za pendlera medzi svetom zasieťovaných a nezasieťovaných. Nikto nepochyboval o tom, že jedno pekné ráno sa prebudí na druhej strane, pretrie si oči, elegantným autom vojde do klimatizovaného mrakodrapu a tam sa bude venovať dobre platenej práci. Naproti tomu Jou-jou, Maggie, C‘-i, Tony a Ťia-ťin patrili do Čchü-jü asi tak ako sláčikové kvarteto do Andromedy. V starej riadiacej centrále zriadili čosi ako Virtuálnu planétu pre privilegovaných, a Jou-jou vybavila všetky superdrahé počítače skvelými hrami, hoci nebola jednou z nich. Chodila na univerzitu. Každý z nich chodil na univerzitu a študoval niečo, čo rodičia pokladali za zmysluplné.


  Dobre teda. Okrem jeho rodičov.


  Rodičia Lao Jiea sa oňho veľmi nestarali. V šestnástich rokoch mohol žiť aj na Mesiaci. Práca v Ta-siungovej dielni a Mestskí démoni bolo všetko, čo mal, a tešil sa, že bol ich súčasťou. Preto ani nebol zvedavý. Nepýtal sa, či jeho maličkosť, Siao-tchung a Mak slúžili len na to, aby v biednej štvrti maskovali konšpiratívny študentský klub. Nepýtal sa, čo šestica v rámci početných stretnutí v centrále organizovala, keď on, Siao-tchung a Mak neboli pri tom. Až donedávna, keď sa Jou-jou úplne uštvaná objavila v dielni. Vtedy sa Ta-siunga predsa len spýtal.


  Odpoveď mu bola dôverne známa.


  „Nebuď zvedavý.“


  „Chcem len vedieť, či môžem nejako pomôcť.“


  „Jou-jou má nepríjemnosti. Najlepšie bude, keď načas prestaneš chodiť do centrály a zostaneš v dielni.“


  „Aké nepríjemnosti?“


  „Nebuď zvedavý.“


  Nebuď zvedavý. Len tri dni nato sa objavil ten chlapík s plavými vlasmi a modrými očami, o ktorom Ta-siung neskôr povedal, že vyzerá ako – Škadinávec? Škandinávec! Jie sa s ním bavil a dozvedel sa, že chce ísť do Andromedy.


  „Super,“ povedal neskôr Ta-siungovi. „Poslal si ho do dobrej prdele. Prečo vlastne?“


  „Nebuď…“


  „No ja to chcem vedieť.“


  Ta-siung si šúchal plešinu a bradu, špáral si v ušiach, ťahal sa za falošnú bradu, až konečne zavrčal:


  „Možno dostaneme nezvanú návštevu. Ostrých chlapíkov.“


  „Takých ako ten nedávno?“


  „Presne takých.“


  „A čo chcú od nás? Chcem povedať, čo chcú od vás? Čo ste vyparatili, vy šiesti?“


  Ta-siung si ho dlho premeriaval.


  „Keď ti teraz niečo prezradím, malý Jie, budeš držať hubu a necháš si to pre seba?“


  „Okej.“


  „Nepovieš to ani Mak a Siao-tchungovi?“


  „Okej, okej.“


  „Sľubuješ?“


  „Pravdaže. Ehm – o čo ide?“


  „Nebuď zvedavý.“


  No ani v ten pamätný deň neznelo štandardné odmietnutie tak zúfalo a zlostne ako teraz. To, čo Jie už dávno tušil, sa teraz zrejme potvrdilo. Šestica vykonávala sprisahanecké rituály. Keď prechádzal cez interiér, ktorým sa po včerajšom koncerte ledva dalo prejsť pre zvyšky jedla, flaše, ohorky a drogové náčinie, chvel sa na celom tele. Alkohol, vychladnutý dym a moč začali generálny útok na jeho čuchové bunky, Mak a Siao-tchung už štyri týždne spolu chodili a spolu s ním sa zúčastnili na koncerte. Potom si ešte riadne dali do nosa. Až nadránom sa ohlušený Jie vypotácal z opusteného letného sídla Jou-jou. Aj teraz mal hlavu ako akvárium, z ktorého pri každom pohybe vyprskne voda, ale Ta-siung mu dôveroval.


  Budú tam mŕtvoly…


  Muselo sa stať niečo hrozné. Jie tušil, kde nájde tých dvoch. Mak bývala so svojimi rodičmi a súrodencami v rozvalinách polozrúcaného domu na okraji sídliska. Rodina sa delila o jedinú miestnosť, zatiaľ čo Chuej Siao-tchung sám obýval neďaleký kartónový kryt podobný jaskyni. Tam ich nájde.


  Vytackal sa von na oslňujúce svetlo, prižmúril oči a prešiel cez námestie k motorke.


  Vo vnútri haly bolo šero, bola to miestnosť s obrovskými rozmermi, strop vysoký dvadsať až tridsať metrov, zanitované steny, oceľové nosníky. Veľké regály naznačovali, že kedysi tu skladovali liatu oceľ.


  Za nimi zazneli výstrely. Ich ozvena sa odrazila od stien a stropu, akustické krížové údery.


  „Dávaj, dočerta, pozor, kam letíš!“ skríkla Jou-jou.


  Jericho sa obzrel a zbadal, že ich blondiak dobieha.


  „Leť nižšie!“


  Prenasledovateľ sa blížil. Halou znovu zapraskali výstrely. So zavýjajúcimi turbínami sa naháňali medzi regálmi a zadnou stenou haly, aj tam bola brána až do stropu, našťastie otvorená. Za ňou zívala ďalšia miestnosť, ešte tmavšia ako táto.


  Zo šera sa vynorilo niečo, čo vyzeralo ako žeriav.


  „Pozor!“


  „Ak konečne nezatvoríš klapačku…“


  „Vyššie! Vyššie!“


  Jericho poslúchol. Vzdušný motocykel preletel v krkolomnej parabole nad žeriavom. Odrazu sa ocitol tesne pod stropom. Bez váhania preklopil dýzy na opačnú stranu. Stroj sa vzoprel, stratil výšku a obrovskou rýchlosťou sa začal krútiť okolo vlastnej osi. Krúžiac sa ocitli v ďalšej hale. Jericho vrhol pohľad na prenasledovateľa, zazrel ho, ako ledva unikol pred padajúcou bránou a prešiel do kontrolovaného strmhlavého letu, potom si to blondiak namieril k nim a zboku do nich narazil, ale ak mal v úmysle vyhodiť ich z dráhy, dosiahol pravý opak. Ako zázrakom sa stroj stabilizoval. Zrazu sa ocitli na rovnej letovej dráhe, povážlivo blízko steny. Jericho zažmúril oči. Táto hala mu pripadala ešte väčšia a vyššia než tá predchádzajúca. Na zemi boli stovky koliesok uložených za sebou, akýsi dopravný pás, ktorý viedol k vysokej konštrukcii. Bola tmavá a mohutná a pripomínala tlačiarenský stroj, len by to museli byť knihy pre kyklopov.


  Valcovacia stolica, blyslo Jerichovi hlavou. Bolo to valcovacie zariadenie, ktoré gniavilo žeravé železné bloky na plech. Čo človek všeličo nevie!


  Opäť sa k nim priblížil blondiak a pokúsil sa ich pritlačiť o stenu. Jericho sa naňho pozrel. Na tvári postriekanej krvou sa objavil víťazoslávny úškrn.


  Mal toho po krk.


  „Jou-jou?“


  „Čo je?“


  „Drž sa!“


  V tej chvíli, keď sa k nemu pritisla, strhol kormidlo a uštedril útočiacemu motocyklu mohutný úder trupom. Jou-jou skríkla. Črepiny prasknutého predného skla sa rozleteli na všetky strany. Zabijakova motorka odletela nabok, jeho zbraň sa stratila v tme. Jericho mu nedoprial chvíľku na nadýchnutie, vrazil do jeho motocykla po druhý raz a bok po boku leteli k valcovaciemu stroju.


  „Srdečne pozdravujem!“ kričal.


  Tretí úder trafil zadnú časť blondiakovho motocykla. Stroj sa prevrátil vo vzduchu a krúživým pohybom sa blížil k valcu. Jericho sa mu vyhol, zabijak mávajúc rukami bojoval o získanie kontroly a rovnováhy, položil sa do zákruty. Natesno obleteli kolos, no škaredý zvuk nárazu nezaznel. Namiesto toho niekoľko ráz za sebou niečo tresklo. Jericho pozrel do spätného zrkadla. Neuveriteľné! Tomu chlapovi sa zázrakom podarilo odvrátiť kolíziu a dostať motocykel na zemi. Skackal po kolieskach prepravného pásu ako kameň na hladine jazera, prevrátil sa nabok a zhodil svojho jazdca.


  Pred očami sa im otvoril ďalší gágor brány.


  „Jou-jou!“ zvolal dozadu. „Ako sa odtiaľto dostaneme, dočerta?“


  „Odtiaľto sa už nedostaneme.“ Vystretou rukou ukázala do tmy „Keď tadiaľto prejdeš, ocitneš sa priamo v pekle.“


  Sin sa nestaral o osamelého motocyklistu, ktorý sa bezmocne snažil dohoniť ho. Ten chlap bol smiešny. Obrovský, ťarbavý, to hádam nie je možné. Nech vyprázdni do vzduchu hoc aj celý zásobník. Keď príde čas, bude si želať, aby sa nikdy nenarodil.


  Hľadel na vzdušné motocykle.


  Zmizli mu z dohľadu.


  Bezradne krúžil nad závodom, no zdalo sa, že oba stroje prehltlo nebo. Posledné, čo z nich videl, bolo, ako preleteli nad komplexom budov, za ktorým sa vypínal osamotený vysoký komín.


  Tam sa ich stopa stratila.


  Zdola k nemu prenikalo zachrípnuté kvílenie motorky. Pohrával sa s myšlienkou, že obrovi hodí na hlavu zopár granátov. Poklopal špičkou prsta na miesto pri armatúrach a nad pravým kolenom sa otvoril kryt. Za ním bol uložený pozoruhodný arzenál zbraní. Sin skontroloval obsah priečinku aj na druhej strane. Všetko tam bolo, ručné granáty aj automatická pištoľ. Opatrne, takmer nežne kĺzal prstami po rukoväti vrhača M-79 s trhavými a horiacimi strelami. Všetky tri vzdušné motocykle mali rovnakú výzbroj.


  Teda aj Jerichov.


  Pustil tú myšlienku z hlavy a vrhol pohľad na výškomer. Stoosemdesiattri metrov nad zemou. So zníženým ťahom pokračoval v hľadaní. Tak rýchlo nebo nikoho nezhltne.


  Keby časť strechy nebola otvorená, bola by tu tma ako v rohu. Takto dnu šikmo prerážali kopije bieleho denného svetla a zo stien vytesávali bizarné detaily: zamrežované mostíky, úzke schodiská, balkóny, terasy, rúry, káble, segmentované a znitované pancierovania, obrovské, voľne stojace skládky.


  Jericho pribrzdil vzdušný motocykel pod svetelným lúčom. S tichým praskotom sa vznášal vo vzduchu plnom vône železa, hrdze a stuchnutého tuku.


  Zaklonil hlavu.


  „Na to zabudni!“ zvolala Jou-jou. Ozvena jej hlasu prenikla nad steny a strop a zachytila sa o nadstavby. „Tam hore je všetko zamrežované. Tadiaľ sa neprepcháme.“


  Jericho zaklial a blúdil pohľadom po miestnosti. Nedovolil by si povedať, či bola väčšia, než tá predchádzajúca, v každom prípade však svojimi rozmermi pôsobila monumentálne, takmer wagnerovsky, domov Nibelungov priemyselnej epochy. Po strope sa tiahli oceľové nosníky metrovej hrúbky, z nich viseli otvorené gondoly zakotvené v masívnych kĺbových závesoch a dostatočne veľké na to, aby sa tam zmestila aj jeho toyota. Zo šera stropnej klenby vyrastala rúra s priemerom dobých troch metrov, viedla šikmo nadol a končila v polovičnej výške haly. Ďalšie útvary podobné gondolám boli rozložené po zemi a pozdĺž stien sa kopili kontajnery.


  Jou-jou mala pravdu. Na tej scéne bolo niečo pekelné. Vychladnuté peklo. Ešte pod dojmom svojich prekvapujúcich znalostí o valcovacej stolici sa Jericho pokúšal spomenúť, čo to má spoločné s týmto miestom.


  V kolosálnych nádobách zvaných konvertory sa varila oceľ. Bezprostredne pod nimi boli ich okrúhle rozďavené papule, vstupné otvory do srdca vulkánu, krátery, ktoré za normálnych okolností žiarili červenou a žltou farbou vriacej rudy. Teraz tu všetky tri ležali čierne a tajomné.


  Vyhasnutý svet.


  Z druhej strany priechodu prenikalo praskanie druhého motocykla, zmenilo sa, bolo zvučnejšie.


  Približovalo sa.


  „Hej, čo povieš na toto?“ Jou-jou sa naklonila a ukázala na otvor konvertora. „Tam nás nenájde.“


  Jericho neodpovedal. Motocykel by sa bezpochyby zmestil do konvertora aj s nimi. Kráter bol dostatočne veľký, nádoby boli okrúhle a hlboké niekoľko metrov. Napriek tomu sa mu nepáčila predstava, že by tam bol uväznený ako v pasci. Vyletel vyššie a blížil sa k stropu.


  „Nemal si nás sem zaviezť,“ hundrala Jou-jou.


  „Mala si vziať so sebou počítač,“ nedal sa Jericho. „Potom by sme neboli na odstrel.“


  Medzi dvomi oceľovými nosníkmi tesne pod stropom sa vypínalo pohyblivé javisko. Odtiaľ bolo možné vidieť väčšiu časť haly. Hlboko pod nimi zívali konvertory navzájom oddelené veľkými pancierovými nádobami. Motocykel pohladili slnečné lúče, preskúmali jeho tvar, pustili ho. Jericho veľmi sústredene manipuloval s riadením a dýzy vytvorili slabý protiťah, avšak dostatočne silný, aby sa stroj pomaličky posúval po okraji javiska.


  „Už sa blíži,“ sykol Jericho.


  Zvonku sa do haly votrel lúč svetla. Blondiak zapol reflektory. Jericho nehlučne pristál so vzdušným motocyklom na javisku a stíšil motor. Praskot sa zmenil na tiché bzučanie. Zaplavila ho hrdosť na svoje navigačné schopnosti. V dunení vlastného stroja ich blondiak nezačuje, okrem toho ho zhltlo sliepňavé svetlo. Boli nalepení pod stropom ako tučný striehnuci chrobák.


  „Mimochodom, svoj počítač som vzala“ šepla Jou-jou.


  Jericho sa k nej ohromene zvrtol.


  „Myslel som…“


  „To nebol môj počítač. Chcela som, aby si to myslel. Svoj nosím na opasku.“


  Zdvihol ruku a naznačil jej, aby stíchla. Pod nimi sa vynoril ich prenasledovateľ, pomaly preletel okolo. Jeho motocykel ticho praskal, okolie ohmatal tučný prst studeného bieleho svetla. Jericho sa nahol dopredu. Blondiak vrtel hlavou na všetky strany, pozrel na strop, no nezbadal ich, nazeral medzi kontajnery. V pravej ruke držal ťažkú zbraň.


  Teda ju nestratil?


  Jericho sa zarazil. Je veľmi nepravdepodobné, že zabijak sa po zrážke vybral hľadať pištoľ. Sila nárazu ju vymrštila ďaleko do šera valcovne. Existovalo iba jediné vysvetlenie. Blondiakov motocykel bol vybavený ďalšími zbraňami, a čo platilo o jeho stroji…


  Napravo a naľavo od nádrže, pomyslel si. Len tu bolo voľné miesto, hneď pri jeho nohách.


  Jeho prsty sa posúvali po obložení.


  Nebolo pochýb, pod obložením boli schránky, duté priestory. No ako sa otvárajú?


  Pod nimi krúžil zabijak. Svetelné oko nazeralo medzi nadstavby a kontajnery, kĺzalo po mostíkoch a balkónoch. Až teraz si Jericho všimol, že v zadnej časti klenby sa otvára tunelovitá šachta, ku ktorej mieril prenasledovateľ. Viedli z nej koľaje a ústili dovnútra haly. Blondiak zastal a nazrel dnu. Zrejme sa rozhodoval, či má vojsť skôr, než prehľadá celú halu, napokon sa zvrtol a vzniesol sa do výšky.


  Blížil sa k nim.


  Jerichovou hlavou sa mihali rozličné plány. O niekoľko sekúnd ich zabijak objaví v ich exponovanej pozorovateľni. Jericho ako posadnutý začal ohmatávať obloženia a armatúry, aby našiel prístup k priehradkám so zbraňami. Praskot sa blížil. V zátylku cítil teplý dych Jou-jou, natiahol krk a odvážil sa pozrieť dole. Blondiak už prenikol do hornej tretiny haly.


  Ešte meter a zazrie ich.


  No nedostal sa vyššie.


  Namiesto toho pohľadom zablúdil nadol a vyhľadal papule konvertorov. Boli obrátené priamo k nemu, s našpúlenými perami, akoby ho chceli vtiahnuť dovnútra. Jerichovi svitlo, čo si zabijak myslí. Motocykel stál bez pohnutia nad jedným z kráterov. Vo vnútri oceľovej kade vládla atramentová čerň, nedalo sa rozoznať, či sa v ňom niekto skrýva. Blondiak siahol do priečinka, vytiahol niečo podlhovasté a hodil to dole, potom zrýchlil a ušiel z nebezpečného miesta.


  Prešla sekunda.


  Druhá, tretia.


  Inferno.


  Granát vybuchol s ohlušujúcim rachotom. Keď sa tlak explózie uvoľnil cez otvor, z konvertora vystrelil vysoký ohnivý stĺp a hala sa ponorila do žeravého červeného svetla, všetko v nej sa rozvírilo. Na všetky strany sa niesol dym. Jericho skrivil tvár od bolesti, ktorú jeho ušiam spôsobil výbuch.


  Dunenie detonácie silnelo, unikalo cez svetelné štrbiny konvertorovej haly, ktorej okná sa už predtým rozbili, rozkývalo vzdušné molekuly nad závodom, preletelo nebom.


  Ta-siung ho počul aj na zemi.


  Sin ho zachytil dvesto metrov nad zemou.


  Niečo vyletelo do vzduchu. Kde presne, neodvážil sa odhadnúť, no bol si istý, že buchot sa ozýval z hál, ktoré sa nachádzali vedľa seba na západnej strane vysokej pece.


  Ta-siung nepochyboval, že detonácia pochádza z konvertorovej haly.


  Strhol motorku, spod kolies mu vyfrkol štrk, a v tom okamihu z neba ako jastrab zlietol Sin.


  „Tak pohnite kostrou, dočerta!“


  Lao Jie bol spravodlivo rozhorčený. Poskakoval na jednej nohe pred Siao-tchungovým úkrytom a prizeral sa, ako si jeho priatelia naťahujú nohavice a tričká, akoby proces obliekania v sebe skrýval nepredvídateľné riziká. Mak prejavila stoický postoj zombieho, ani trochu ju neuvádzalo do rozpakov, že malý Jie ju s Siao-tchungom našiel nahých, v polohe, ktorá nikoho nenechala na pochybách, pri akej činnosti zaspali. Siao-tchung silno žmurkal v snahe rozlepiť oči.


  „Poďte už konečne!“ Jie zaťal päste, prechádzal sa hore-dole. „Sľúbil som Ta-siungovi, že sa poponáhľame.“


  Ozvalo sa dvojhlasné hundranie, ale aspoň sa donútili vliecť za ním. Vonku, v rannom slnečnom jase, sa skrútili ako upíri.


  „Potrebujem si lognúť čaju,“ zamrmlala Mak.


  „Potrebujem si šuchnúť,“ uškeril sa Siao-tchung a chytil ju za zadok. Striasla zo seba jeho ruku a sťažka sa usadila na motorke.


  „Preskočilo ti?“


  „Vám obom preskočilo,“ potvrdil Jie a uštedril mu úder, ktorý prinúti chlapca prehodiť nohu cez sedlo. Nemali to ďaleko. Len niekoľko domov od nich bol Wong’s World, za ním sa v rannom opare rysovali obrysy vysokej pece. Siao-tchung unavene ukázal na trh.


  „Nemôžeme si predtým trochu…“


  „Nie,“ odporoval rozhodne Jie. „Láskavo sa vzchopte. Zábava sa skončila.“


  Znelo to dobre a veľmi dospelo, pomyslel si. Akoby to povedal Ta-siung, v každom prípade to na Siao-tchunga a Mak urobilo ohromný dojem. Bez ďalšieho protestu naštartovali motorky a vydali sa za ním. Ako sa blížili k vysokej peci, s každým pribúdajúcim metrom sa Jieovi čoraz väčšmi zvieral žalúdok a zmocňoval sa ho nesmierny strach.


  Ta-siung spomínal nejaké mŕtvoly.


  Zatiaľ sa mu darilo nechať si to pre seba. Ešte to Siao-tchungovi a Mak nepovedal. Bol rád, že ich vôbec zobudil.


  Jericho zadržal dych.


  Blondiak namieril vzdušný motocykel nad druhý konvertor, čím sa k nim ešte väčšmi priblížil. Znovu vybral granát, odistil a hodil ho do nádoby a ustúpil do bezpečia. Buchlo to, konvertor vypľul oheň a dym.


  „Zmiznime odtiaľto,“ šepla mu Jou-jou do ucha.


  „Dostal by nás,“ odvetil šeptom Jericho. „Ešte raz sa nám nepodarí uniknúť.“


  Nemohli byť donekonečna na úteku. Nejako sa musia blondiaka zbaviť, okrem toho Jericho nepochyboval, že skôr či neskôr budú mať do činenia aj s Čaom. Ak sa ten chlap takto volá. Jeden zo zabijakov ho oslovil Kenny.


  Kenny Čao Pi-te?


  Blúdil pohľadom okolo seba. Hneď pod nimi zívala dokorán rozďavená papuľa tretieho konvertora, akoby oceľová kaďa čakala na kŕmenie. Ako mláďa dinosaura, pomyslel si Jericho. Tak mu pripadal kotol. Vtáčatká čupia s otvorenými zobáčikmi v hniezde, hladne sa dožadujú červov a chrobákov, a čo iné sú vtáky ako miniatúrne operené dinosaury? Tento tu bol obrovský. A mal chuť na niečo väčšie. Na ľudí.


  V ďalšom okamihu sa blondiakov motocykel priblížil a zastrel Jerichovi výhľad na konvertor. Stroj visel presne nad kotlom, tak blízko, že Jericho sa mohol vystretými rukami dotknúť hlavy zabijaka. Stačil jediný pohľad na strop a blondiak by ich zbadal, no ten mal oči iba pre kráter, v ktorého hĺbke tušil utečencov.


  Predklonil sa, siahol do svojho arzenálu zbraní a vytiahol ďalší granát.


  „Dobre sa drž,“ povedal Jericho potichu. Jou-jou mu stisla rameno na znak toho, že rozumie.


  Blondiak vytiahol z granátu prstenec.


  Jericho pridal plyn.


  Vzdušný motocykel poskočil dopredu a vzniesol sa na zabijaka. Na okamih ako v záblesku fotoaparátu Jericho uvidel muža, s rukou pripravenou na hod ostrého granátu, so zaklonenou hlavou, s očami rozšírenými od úžasu, zamrznutého v pohybe.


  Potom doňho vrazili.


  Obe turbíny zakvílili. Jericho zvýšil ťah. Neúprosne zatlačil stroj protivníka ku konvertoru, strhol riadenie a unikol do výšky. Blondiakov stroj padal, prevrátil sa, narazil na okraj otvoru, vymrštil sa do výšky a zrútil sa spolu s jazdcom do tmavého krátera kotla. Cestou hore ich sprevádzal dutý buchot a rachot. Jericho sa zúfalo pokúšal ujsť pred peklom, ktoré čochvíľa vypukne, pridával plyn na doraz.


  Potom nasledovala detonácia.


  V hlbinách oceľovej kade sa prebudil démon, s vreskotom sa natiahol a začal sa žeravo knísať. Horúcim dychom strhol Jericha a Jou-jou a hnal vzdušný motocykel vzduchom. Vyvrhol ich do výšky, obrátil a hodil na zem. Ich výkriky prehlušila rýchla séria výbuchov pripomínajúcich výstrely z dela, keď postupne vyletel do vzduchu blondiakov kompletný zbrojný arzenál. Sopka chrlila oheň všetkými smermi, celý areál v momente zachvátil požiar, zatiaľ čo oni špirálovito leteli k zemi. Jericho zúfalo šklbal páčkami riadenia. Motocykel urobil premet, obtrel sa o stĺp a núdzovo pristál na empore. Došiel mu dych. Jou-jou vykríkla, takmer mu vytrhla rebrá z tela zo strachu, že stroj ich zhodí. Kĺzali sa popri stene po empore a spod kolies im šľahali iskry. Zabrzdil, zaradil protiťah. Stroj sa začal silno knísať, zmenil smer a vrazil do zábradlia, kde nakrátko zastal, akoby bol riadne zaparkovaný, zastenal a prevalil sa nabok.


  Jericho spadol na chrbát. Vedľa neho sa váľala Jou-jou a pokúšala sa vstať. Jej ľavé stehno nevyzeralo dobre: nohavice samý zdrap, koža pod nimi samá krv. Jericho sa po štyroch doplazil k zábradliu, zachytil sa mreží a neisto sa postavil na nohy. Všade okolo horeli jasné plamene. Dechtový dym sa valil k stropu a napĺňal halu.


  Museli sa odtiaľ dostať.


  Vedľa neho kľačala Jou-jou a stenala od bolesti. Pomohol jej vstať a civel na hustnúcu stenu z dymu. Čo to bolo? Zo žeravých oblakov sa vynáralo niečo neurčité. Najprv myslel na ďalšie ohnisko požiaru, no svetlo bolo biele, rovnomerne sa rozpínalo, silnelo.


  Z dymu sa vylúpil rybí trup vzdušného motocykla.


  Bol to Čao.


  Keď Jie položil nohu na prvý schodík kľukatého schodiska, skúšal bojovať proti svojim roztraseným kolenám. Pohľadom prešiel celú zamrežovanú vežu až k plošine, na ktorej spočívala centrála. Tak veľmi sa bál, čo ho tam čaká, že mu nohy vypovedávali službu.


  Poobzeral sa.


  Pod lešením parkovalo nevzhľadné vozidlo značky Toyota, o niečo ďalej stáli dve motorky. To ho prekvapilo. Obyvatelia centrály stroje zvyčajne zaparkovali vo vedľajšej prázdnej budove a potom vyšli hore.


  Nemohol odtrhnúť pohľad od motoriek.


  Jedna patrila Tonymu. A druhá? Nemal istotu, ale zdalo sa mu, že patrí C‘-i.


  Tony – C‘-i.


  Čo ich čaká hore?


  Mak sa vliekla po schodoch a za ňou ako tieň Siao-tchung. Jie si odkašlal.


  „Počkajte, musím vám niečo…“


  „Nepostavaj tu,“ zamručala. „Keď si nás už vytiahol z postele…“


  „A to v úplne nekresťanskom čase,“ dodal Siao-tchung.


  „… tak teda poď.“


  Jie nevedel, čo urobiť. Bol najvyšší čas povedať im, že Ta-siung spomínal nejakých mŕtvych. Že v centrále došlo k niečomu hroznému. Ale jazyk sa mu prilepil o podnebie, hrdlo ho pri prehĺtaní pálilo. Otvoril pery, no z úst mu vyšiel iba chrapot.


  „Veď idem.“


  Ta-siung neprešiel cez valcovňu. Existovala skratka, aspoň dúfal, že ešte bola priechodná. V areáli závodu kedysi premávali vlaky, zoraďovacie lokomotívy s torpédovitými vagónmi, ktoré po narazení vysokej pece plnili tekutým surovým železom. Odtiaľ odvážali horúci náklad s teplotou 1 400 stupňov do konvertorovej haly, kde železo prelievali do obrovských panvíc a odtiaľ do oceľových kadí.


  Ta-siung išiel povedľa koľají. Viedli dobré dva kilometre po poli a strácali sa v tuneli, alebo skôr v zastrešenom priechode, ktorý ústil priamo do konvertorovej haly. Z nej sa ozýval opakovaný buchot. Ta-siung pridal plyn, predným kolesom sa dostal do jednej z koľají, zošmykol sa. Motorika ho zhodila. Šmýkal sa po zadku ohromený vlastnou hlúposťou, vyskočil na nohy, zaklial. Dopadlo to dobre, no nehoda ho stála čas.


  Pohľadom preskúmal nebo.


  Nikde ani stopy po vzdušnom motocykli. Zdvihol prevrátenú motorku a pokúsil sa ju naštartovať. Po viacerých pokusoch a povzbudivých slovách, z ktorých najčastejšie bolo Merde!, stroj konečne naskočil a Ta-siung sa vnoril do šera priechodu. To, čo uvidel, už nebolo povzbudivé. Zoraďovacia lokomotíva pokojne odpočívala na jednej z dvoch paralelne bežiacich koľajníc, druhú obsadili k sebe pripojené torpédovité vagóny. Napravo a naľavo od nich sotva prejde, potrebnú šírku mal iba priestor medzi vlakmi, niečo ho však zablokovalo.


  Predsa len mal prejsť cez valcovňu!


  Bol nútený zastaviť, vystúpil a bežal k blokáde, z ktorej sa vykuklilo pokrútené kovové sútyčie. Hmotnosťou svojich troch metrákov sa doň zaprel a skúšal ho nadvihnúť. O niečo ďalej zbadal tmavý otvor, za ktorým sa rozprestierala hala. Nebol od nej ani dvadsať metrov.


  Musí sa mu podariť dostať sa tam.


  V tom istom momente tam buchlo tretí raz, na spôsob salvy, omnoho hlasnejšie ako predtým. Priechod zažiaril, vletelo doň niečo horiace a tresklo na zem. Nasledovali ďalšie detonácie. Ta-siung lomcoval sútyčím ako posadnutý, až so škripotom začalo povoľovať. Nebolo ťažké, iba beznádejne zaklinené. Napol svaly. Tam muselo nastať horúce peklo. Ta-siung dychčal, ťahal a lomcoval, tlačil a strkal, a odrazu sútyčie povolilo a trochu sa posunulo nabok.


  Aj to je niečo. Štrbina stačila na to, aby ňou prešiel.


  Sin si držal ruku na nose a na ústach a namieril so vzdušným motocyklom do výparov. Štipľavý dym mu vohnal slzy do očí. Čo to, preboha, ten blondiak vyvádza? Hádam sa mu to aspoň vyplatilo. V nepreniknuteľnej tme zbadal, ako oheň získava silu. Pravou rukou zovrel rukoväť automatickej pištole v držiaku a znovu ju pustil.


  Najprv sa musí dostať z tejto šlamastiky.


  Dym zredol a umožnil mu nazrieť do haly. Všade horelo. Široko-ďaleko ani človiečika, iba na zábradlí empory visel prevrátený vzdušný motocykel, skrivený a začmudený. Chýbalo predné sklo. Sin k nemu namieril, vtom halou zatriasol hrom. Vzápätí vyletel do vzduchu ohnivý stĺp, tlaková vlna schytila jeho stroj a začala ním triasť. Zoskočil a na opačnom konci haly spozoroval pohyb.


  Niečo s burácaním vyletelo zo steny. Motocyklista. Plešatý obor.


  Sin vytrhol zbraň z držiaka.


  Dovalil sa mastný čierny mrak, horúci a dusivý, a zahalil ho. Zadržal dych, vyletel s motocyklom do výšky, ale mrak ho nepustil. Pravdaže nie! Dym vždy stúpa nahor. Aký je len idiot! Oslepený a zmätený nechal stroj klesnúť. Už nerozoznal ani svetelnú signalizáciu armatúr. Naverímboha zabočil doprava, narazil do niečoho a strhol kormidlo.


  Nižšie. Musí zísť nižšie.


  Okolo neho sršali menšie ohniská, ponorili jeho vzdušný motocykel do mihotavej červene. Zazdalo sa mu, že odniekiaľ k nemu doliehajú hlasy. Pomaličky, aby sa vyhol ďalším kolíziám, sa pohol dopredu a vynoril sa z oblaku. Medzi blčiacimi plameňmi a dymovými stuhami zbadal motorku.


  Na sedadle pre spolujazdca sedela Jou-jou.


  Sin zreval od zlosti. Motorka zmizla v širokom, nízkom priechode, z ktorého on práve vyšiel. S prskajúcimi dýzami vystrelil za ňou, nasledoval ich do tunela. Motorka prefrkla medzi dvoma vlakmi. Pokúšal sa odhadnúť, koľko miesta bude potrebovať, lebo vzdušné motocykle boli o niečo širšie ako motorky, no ak dá pozor, zmestí sa aj on.


  Práve keď sa chystal streliť dievčaťu do chrbta, zazrel niečo, čo mu zahatalo cestu.


  Tyče, skrivené a zakliesnené.


  Celý bez seba sa musel prizerať, ako Jou-jou s obrom vtiahli hlavy a prešuchli sa pod sútyčím. On by sa tam nabodol. Nemal šancu. Jeho motocykel bol priveľmi veľký a vysoký. Obrátil dýzy do opačnej polohy, zabrzdil, ale vzdušný prúd zrýchlenia ho niesol ďalej k sútyčiu. Na okamih sa Sina zmocnil ochromujúci pocit úplnej bezmocnosti, strhol motocykel, dostal ho do priečnej polohy, čo malo za následok, že škrabol o vlaky, až konečne znížil rýchlosť. Ako spomaľoval, kov škrípal o kov.


  Zadržal dych.


  Vzdušný motocykel zastal centimeter od sútyčia.


  Civel pomedzi tyče a lomcovala ním zlosť. Na konci priechodu prenikalo dovnútra denné svetlo. Motorka mu poslala z elektromotora hundravý pozdrav a stratila sa mu z dohľadu. Na pokraji zúfalstva Sin zdrapil vzdušný motocykel, zaletel späť do haly, vrhol sa do dymu a uháňal cez valcovňu a sklad pod holé nebo. Zakrúžil nad troskami, vďačný za čerstvý vzduch, otvoril obloženie druhej zbrojnej komory a siahol do nej. Keď vytiahol ruku, mal v nej čosi ťažké a dlhé. S najvyššou rýchlosťou namieril k vysokej peci.


  Jericho pľul a kašľal. Dym sa valil z každého kúta. Ďalšiu bitku v tomto pekle by už neprežil. Ak okamžite stadiaľto nevypadne, bude neskoro. Ešte pár minút a môže si tu pokojne ľahnúť a naplniť si pľúca dechtom, až budú čierne ako pelendrekové cukríky.


  Veľmi dúfal, že Jou-jou odtiaľto vyviazla. Všetko sa zomlelo neskutočne rýchlo. Ich útek pod ochranou empory. Čaov stroj. Vtom sa vynoril Ta-siung. Zabijak ho musel vidieť, no niečo mu zabránilo okamžite reagovať, možno oheň či valiaci sa dym. Čas stačil na to, aby pribehli k Ta-siungovi, ktorý ihneď zastavil stroj a počkal na nich s bežiacim motorom. V šikmých očiach obra sa zračila bezradnosť, ako ich oboch uloží na úzkom sedadle pre spolujazdca.


  „Choď, Jou-jou,“ povedal Jericho.


  „Predsa ťa tu nemôžem…“


  „Choď, dočerta! Nerečni a padaj! Ja si už poradím.“


  Pozrela sa naňho, začmudeného, so zlepenými vlasmi a poznačeného šokom, ktorému sa však v pohľade zračila zlosť a odhodlanosť. A odrazu si na nej všimol ten zvláštny smútok, ktorý poznal z Čchenových záznamov. Potom Jou-jou skočila na vedľajšie sedadlo a vtedy ich objavil Čao.


  Jericho dúfal, že zabijakovi utiekli. Viditeľnosť sa zhoršovala. S rukávmi pritlačenými na ústa a nos prerúčkoval k empore a skontroloval motocykel. Bol dosť zničený, ale škody boli skôr kozmetického charakteru. S nádejou, že nebolo poškodené riadenie, sa sklonil a nadvihol stroj. Pohľadom zachytil niečo malé.


  Vedľa vzdušného motocykla ležala na zemi akási tenká striebristá vec. Udivene ju zdvihol, začal si ju prezerať, obracal ňou sem a tam…


  Počítač!


  Jou-jou ho musela stratiť, keď padala z motocykla.


  Našiel jej počítač!


  Rýchlo ho schoval do bundy, vyšvihol sa do sedla a naštartoval. Zaznel dôverne známy praskot.


  Preč odtiaľto.


  Bolo to ešte horšie, ako sa nazdával. Mak neustále vracala, Siao-tchung striedavo vykrikoval kliatby a mená mŕtvych a bol absolútne nepoužiteľný.


  Jie plakal.


  Vedel, že týchto obrazov sa už nikdy nezbaví. Do konca života.


  Nebuď zvedavý.


  „Musíme zbaliť veci,“ smrkol.


  „Ja nemôžem,“ vzlykla Mak.


  „Sľúbili sme to Ta-siungovi. Má to niečo spoločné s tou záležitosťou. Všetko musí zmiznúť.“ Začal vyberať počítače z portov a demontovať monitory. Siao-tchung naňho civel ako omámený.


  „Čo sa tu mohlo stať?“ šepol.


  „Viem ja?“


  „Kde je Jou-jou?“


  „Netuším. Tak pomôžeš mi?“


  Mak si utrela ústa, vzala klávesnicu a odpojila ju. Konečne sa chopil činu aj Siao-tchung. Uložili prístroje do kartónov a vyniesli ich na emporu. Mŕtvol sa nedotýkali, snažili sa im vyhýbať pohľadom, no nestúpať do mokrých kaluží krvi bolo takmer nemožné. Všetko bolo od krvi, miestnosť, stôl, obrazovky, slovom všetko. Mak vzala kartón, zdvihla ho a opäť pustila. Jie videl, že sa jej trasú plecia. Hlava sa jej kývala zboka nabok, ako nástenné hodiny, nevnímala skutočnosť. Pohladkal ju po chrbte, vzal jej z rúk kartón a šuchol ho von po Tonyho krvi – alebo to bola krv Ťia-ťina či C-i?


  Na okamih zastal, vydýchol si a pozrel na nebo.


  Čo to bolo?


  Vo vzduchu z opačnej strany haly sa niečo blížilo. Bolo to rýchle a hladko sa pohybovalo za prenikavého praskotu. Vzdušný stroj. Niečo ako motorka, iba bez kolies. Niekto sedel v sedadle a riadil stroj, mieril priamo k centrále…


  Jie zažmurkal a zaclonil si rukou oči proti slnku.


  Ta-siung?


  Pomaly dokázal rozoznať obrysy. Nie to, kto riadi stroj, ale to, že vodič či pilot má v ruke niečo podlhovasté, čo sa zablyslo na slnku…


  „Hej!“ zvolal. „Poďte sa na to po…“


  Zo vzdušnej motorky sa niečo oddelilo a rýchlosťou rakety sa blížilo k nim.


  Bola to raketa.


  „… zrieť,“ dokončil.


  Jeho posledná myšlienka bola tá, že sa mu len sníva. Že sa to nestalo, lebo sa to nemohlo a nesmelo stať.


  Nebuď zvedavý.


  Sin zmenil smer.


  Domček na lešení akoby sa nadýchol. Potom sa predná časť rozletela v ohnivom oblaku a vyvrhla trosky na všetky strany. S treskotom vrážali do nadstavieb vysokej pece, do fasád ostatných budov, na nádvorie. Sin sa oblúkom vrátil a vypálil ďalšie granáty. Bočné steny sa zborili, výstuže zamrežovanej veže, na ktorých spočívala plošina s divoko blčiacou zrúcaninou, sa lámali ako zápalky. Veža sa pomaly začala posúvať, horiace časti sa rozpŕchli, v strede sa zlomila a cez jej mreže sršali iskry.


  Sin pocítil náhle uspokojenie, keď v spŕške výstrelov pohľadom zachytil Jerichovu toyotu. Potom sa mu voz stratil z dohľadu. Časti bývalej centrály pokryli okolie a do výšky sa týčili už len zvyšky zamrežovanej konštrukcie, hranica, pochodeň exorcistickej sily ťažkej výzbroje.


  Keď Jericho strieľal zo šera skladu, v hrudi mu tĺklo chladné a skrehnuté srdce. Videl, ako po bahnistých poliach behajú a vykrikujú ľudia prilákaní ohňom, z ktorého sa vysoko nad pec dvíhal čierny dymový stĺp posiaty iskrami a oblizoval bledé ranné slnko.


  Bola Jou-jou v budove? Vrátila sa tam s Ta-siungom? Alebo ich napokon dostal Čao?


  Nie, Čao či Kenny či ako sa volá, musel zničiť budovu z iného dôvodu. Lebo Jou-jou ho nechala v presvedčení, že tam má počítač. Zlikvidoval väčšinu Strážcov a teraz aj ich miesto stretávania a všetku elektroniku. Organizácii odsekol hlavu, zabil tých, ktorým sa Jou-jou mohla zdôveriť.


  Veľmi dúfal, že náskok jej stačil na to, aby Čaovi unikla.


  Priletel bližšie. Vzdušný motocykel sa nedal tak dobre riadiť ako pred nárazom v konvertorovej hale. Možno sa deformovala dýza a nedala sa presne nastaviť. Snažiac sa vyrovnať stroj, nepochopil okamžite, čo videl. Pred očami sa mu hmlisto zjavil obraz auta zaparkovaného pod zamrežovanou vežou. Až keď bol v dostatočnej blízkosti a horúčava ho prinútila zmeniť smer, zmocnila sa ho istota, že na spodku ohnivého stĺpa zuhoľnatelo jeho auto.


  Pocity strachu a vyčerpania odniesla vlna hnevu. Pochytila ho nespútaná zlosť. Horúčkovito hľadal mechanizmus, ktorým sa otvárali bočné priečinky, aby mohol Čaa zostreliť z neba jeho vlastnou zbraňou. No nič sa nedalo otvoriť a Čao zmizol ako gáfor.


  Priestranstvo sa napĺňalo ľuďmi. Prichádzali zo všetkých strán, peši, na bicykloch, na motorkách. Wong’s World sa vylial smerom k vysokej peci, dokonca aj Virtuálna planéta otvorila svoje brány a vypľúvala bledé postavy, ktoré tá hrôza zaskočila.


  Nič nepomáhalo. Za týchto okolností sa nedalo vylúčiť, že aj polícia si spomenie na tento zabudnutý svet. Jericho vyletel vyššie. Uvidel, že naňho mnohí ukazujú, pridal plyn a zmizol za horizontom sídliska.


  Sin videl, ako sa vzdušný motocykel zmenšuje.


  Trónil na vrchu komína ako dravý vták, vzdialený od centra diania. Chvíľku zvažoval, či dobre mierenou strelou nemá odpraviť aj Jericha, no detektív mu môže byť ešte užitočný. Sin ho nechal ísť. Jou-jou bola dôležitejšia. Nemohla byť ďaleko, napriek tomu si bude musieť zvyknúť na myšlienku, že dievča stratil. Rozhodol sa, že tu zostane a bude ju hľadať aspoň dovtedy, kým nedorazia prvé poriadkové sily.


  Bez ohľadu na svoju porážku v tejto sekunde vnímal jasný obraz vesmíru.


  Existencie, čo sa nadúvajú a praskajú ako bublina, kolísavá pena bytia a zániku, Kenny Sin je však nesmrteľný, stred, bod, v ktorom sa krížia všetky čiary. Táto predstava ho upokojovala. Zasial chaos a skazu, aby vyrovnal vyššie bilancie. Zvyšky zamrežovanej veže sa pridružili k horiacim troskám na zemi, na západe vyšľahli do výšky plamene z konvertorovej haly. Menej významní ľudia ako on by to nazvali pustošením, ale Sin nevidel nič len harmóniu. Oheň mal čistiaci účinok, liečil svet z nákazlivých vyrážok chudoby, vypaľoval hnisavé vredy z organizmu megapolisu.


  Súčasne s účtovníckou svedomitosťou rekapituloval svoju úlohu, prekladal ju do jazyka peňazí. Lebo Sin sa naučil bezpečne orientovať v oceáne svojich myšlienok. Bezpochyby bol šialený, čo jeho rodina tvrdila odnepamäti, ibaže teraz o svojom šialenstve vedel. Zo všetkých vecí, čo na sebe miloval, táto ho napĺňala mimoriadnou hrdosťou, bol sám sebe analytikom a mohol nezúčastnene konštatovať: Som absolútne čistý psychopat. Akú nesmiernu moc skrýva toto poznanie! Vedieť, kto som. V priebehu jednej sekundy byť všetkým – umelcom, sadistom, empatickým človekom, vyššou bytosťou, obyčajným priemerom. Práve v tejto chvíli prevzal predsedníctvo výboru jeho osobností karierista, ktorý uzatvára zmluvy a pred stredobodom vesmíru uprednostňuje vilu pri mori a horlivosť úslužných duší. Stal sa zakoreneným, vypočítateľným Sinom, ktorý svojmu šialenému pyromanskému alter egu určil hranice a vybičoval ho k výkonnosti.


  Bol mnohým. Mnohým.


  Vysoko na komíne sa začal Sin, plánovač Sin, zamýšľať nad tým, čo musí urobiť, aby Jou-jou za ním prišla dobrovoľne.


  JERICHO


  Chvíľku riadil vzdušný motocykel pod vzdušnou trasou mestskej diaľnice, ktorá oddeľovala Čchü-jü od skutočného sveta. Pod nohami lomozila doprava západným smerom, kontrovalo jej dunenie a hučanie valiacich sa COD-ov po vzdušnej trase. Bol priškripnutý v sendviči hluku. Keď sa spoza pilierových oblúkov vyrútili dva policajné vzdušné stroje s húkajúcimi sirénami, prebil sa stalagmitovým zoskupením výškových budov pieskovej farby, aké boli charakteristické pre mestskú step okolo centrálnych šanghajských štvrtí, a pokračoval po hlavnej ceste do Chang-kchou. Pritom sa snažil zostať čo najnižšie v kaňone domov. Zrejme klesol pod najnižšie povolenú letovú výšku, no keď si pomyslel na zdemolovaný vzdušný motocykel, zdalo sa mu to bezpečnejšie. Nemal chuť zažiť výpadok turbíny vysoko nad strechami. V snahe vyrovnať doľava naklonené vozidlo predieral sa pomedzi fasády, smerovky, semafory, elektrické drôty a diaľničné tabule s pohľadom striedavo upretým dopredu, do spätného zrkadla a na oblohu v očakávaní, že sa vynorí Čao. Až keď preletel nad Chang-kchou a priblížil sa k rieke, začal veriť, že sa zabijaka zbavil. Ak ho Čao vôbec chcel naháňať. Ponoril sa do živých nákupných ulíc za koloniálnou fasádou federácie, pristál západne od parku Chuaj-chaj a dotlačil stroj k podzemnej garáži v Sin-tchien-ti. Ľavé zadné koleso sa zadrhávalo a zreteľne sa šúchalo o asfalt. Chvíľku premýšľal, kde ho má odstaviť, a pritom si bolestne spomenul na svoje auto.


  Aspoň má miesto na tento stroj.


  Keď zamieril s motocyklom na svoje rezervované miesto, od stien príjazdovej rampy sa hašterivo odrážalo šúchanie pokazeného kolesa. Pokúšal sa potlačiť zlosť nad stratou auta a považovať za prioritu blaho Jou-jou. V návale veľkodušnosti rozšíril svoje ochranné krídla aj na Ta-siunga. Prebehol cez poschodie parkoviska s nádejou, že so začmudenou tvárou nikoho nestretne. Výťah bol našťastie ľudoprázdny. Po stenách kabíny sa rozlievalo rovnomerné svetlo, agregát priateľsky priadol. Kým konečne zabuchol dvere svojho bytu, nikoho nestretol.


  S úľavou vypustil vzduch z čriev a prešiel si rukami po tvári a vlasoch.


  Zavrel oči.


  Okamžite sa mu pred očami vynorili mŕtvoly – chlapec s odstrelenou tvárou, zomierajúce, skrúcajúce sa dievča, ktorému z roztrhanej tepny na pleci striekala krvavá fontána, jeho odtrhnutá ruka, videl seba, ako páči zbraň z jeho stuhnutých prstov. Čo sa stalo, čo nevyšlo? Nemal v pláne viesť pokojný život? A teraz toto. V priebehu niekoľkých dní. Zneuctené deti, zmrzačení tínedžeri, on sám skôr mŕtvy ako živý. Je to skutočnosť, sen či film?


  Presne tak, film. K tomu pukance a chladený nápoj. Oprieť sa. Čo budú dávať? Druhý diel, návrat do Čchü-jü?


  Dojmy naňho útočili ako besné psiská. Nemohol si ich k sebe pripustiť. Ničoho sa nebude môcť zbaviť, odteraz tieto obrazy budú patriť do repertoára jeho prebdených nocí, ale teraz musí premýšľať. Naklásť na seba myšlienky ako kocky. Vytýčiť si plán.


  Zhodil zo seba topánky, tričko a nohavice, len tak ich pohádzal po byte, vošiel do kúpeľne, pustil vodu, zmyl zo seba sadze a krv a pustil sa do bilancovania. Jou-jou a Ta-siung sú z toho vonku. Síce je to len hypotéza postavená na piesku, no z niečoho musí vychádzať. Po druhé, Jou-jou zachránila svoj počítač, ktorý má teraz on. Pravdaže, Čao nebol taký naivný, aby veril, že údaje sú uložené výlučne v tomto malom prístroji. Zničenie centrály nebolo samoúčelné, ale poslúžilo na zneškodnenie infraštruktúry skupiny, zrejme aj každého ďalšieho prístroja, na ktorý Jou-jou stiahla údaje. Na druhej strane, jej trik priniesol ovocie, keď Čaovi predstierala, že v centrále nechala svoj počítač. Musí teda veriť, že aspoň tento problém má z krku.


  Aký bude jeho ďalší krok?


  Odpoveď bola na dosah ruky. Prirodzene sa bude snažiť zistiť to, čo ho zamestnáva posledné dni: komu všetkému Jou-jou povedala o svojom objave a kto z nich ešte žije.


  Ja o tom viem, uvažoval, keď si horúcim prúdom vody masíroval zátylok. Nie, hlúposť! Viem len, že niečo zistila, ale nie čo zistila. Čao zasa vie, že ja nič neviem. Pekne sokratovské. Nie som skutočne zasvätený, iba svedok niekoľkých neutešených udalostí.


  Iba? To stačí na druhé miesto v Čaovom zozname kandidátov na odstrel.


  Na druhej strane: aká vysoká je pravdepodobnosť, že Čao zamýšľa zabiť aj jeho? Keď to posúdi realisticky, tak veľmi vysoká, ale zatiaľ zrejme dúfa, že Jericho, ten naivne dôverčivý babrák, ho opäť dovedie k Jou-jou.


  Jericho ustrnul v pohybe, vlasy mu na hlave vytvorili penovú sochu.


  Prečo ho teda Čao nesledoval až sem?


  Je to úplne jasné. Lebo Jou-jou vskutku utiekla!


  Čao predpokladal, že sa zdržiava v Čchü-jü. Radšej ju teda ďalej hľadal, navyše nepotreboval sledovať Jericha, veď vedel, kde ho nájde.


  Teda získal čas.


  Koľko?


  Spláchol si penu z vlasov. Po hrudi a rukách mu stekali čierne potôčiky, akoby mu póry vylučovali stále novú špinu. Pálčivá bolesť mu pripomínala mnohé odreniny, ktoré si spôsobil pri náraze v konvertorovej hale. Bol zvedavý, ako sa má Jou-jou. Bezpochyby bola traumatizovaná, i keď jej podrezaný jazyk veľmi neutrpel šok, lebo spoľahlivo vyrážala do verbálnych útokov, čo znamenalo, že Jou-jou je duševne v poriadku, aspoň do určitej miery. Usudzoval, že dievča je nepoddajné ako žraločia koža.


  Zastavil vodu.


  Skôr či neskôr sa tu Čao ukáže. Nie je vylúčené, že je už na ceste. Nahmatal uterák, začal sa utierať a pritom chodil po priestrannom slnečnom byte, ktorý bude musieť opustiť, sotva sa nasťahoval, natiahol si čisté šaty, letmo si pričesal vlasy. Nasledoval dobre nacvičený útek podľa konceptu zvaného Owen Jericho, ktorý pozostával z jeho osoby a z Diany, vrátane jej strojových končatín. Odpojil pevný zásobník dát, prenosnú jednotku veľkosti škatule od topánok, a uložil ho spolu s klávesnicou, sklápacou dotykovou obrazovkou a s transparentným 20-cólovým monitorom do ruksaku. K tomu pribalil svoju osobnú identifikačnú kartu, peniaze, druhý mobil, malý pevný disk na archivovanie dát, počítač Jou-jou, slúchadlá a Tchuove holografické okuliare. Vopchal tam aj bielizeň a tričká, ešte jedny nohavice, poltopánky, holiace potreby, perá a papier. V byte zostali obslužný pult a veľkoplošná obrazovka, rôzne hardvéry a vmontované pamäte, ktoré však boli bez Diany nepoužiteľné ako protézy bez svojho nositeľa. Nech sa sem ktokoľvek vláme, nenájde tu bity ani byty a nebude môcť Jerichovu prácu rekonštruovať. Byt bol do istej miery zbavený dát.


  Bez obzretia vyšiel von.


  V podzemnej garáži položil ruksak na miesto pre spolujazdca a skontroloval skrivenú dýzu. Oboma rukami ju vtlačil späť do aretácie. Výsledok nebol veľmi presvedčivý, ale dýza sa aspoň dala nastaviť. Nakoniec sa chvíľku babral so zadnou plutvou, vytlačil motocykel po výjazdovej rampe a s nesmiernym uspokojením vzal na vedomie, že šuchotavý zvuk ustal. Ložisko sa znovu otáčalo. Vymenil auto za vzdušný motocykel, síce nedobrovoľne, ale predsa len to bola výmena.


  Vonku slnko vyžarovalo svetlo ako fosforeskujúce mlieko. Jericho prižmúril zrak, no Čaa nikde nevidel.


  Ktorým smerom sa vyberie?


  Nebude musieť ísť ďaleko. V meste ako Šanghaj sa najlepšie skrýše nachádzajú hneď za rohom. Namiesto toho, aby si to namieril do notoricky preplnenej Ulice Chua-chuaj-tung, dostal sa po menej frekventovaných uličkách, čo spájajú Sin-tchien-ti so záhradami Jü, do Ulice Liou-chekchou, preslávenou ako autentický pozostatok Šanghaja, ktorý zodpovedá predstavám nenapraviteľných zástancov koloniálneho romantizmu. Ale čo zostalo v novom storočí autentické? Len to, čo existuje, poúčala Strana. Tu stála tržnica, zopár stánkov s kvetmi, zovšadiaľ sa ozývali hlasy zvierat, sliepok, čo trhavými pohybmi hlavy demonštrovali, že sú čerstvé a jedlé, svrčkov, čo nôžkami škrabali o steny zaváracích pohárov a poskytovali útechu svojim majiteľom, ktorých život sa od života svrčkov neveľmi líšil. Pred tromi rokmi musela hala ustúpiť komplexu Š′-kchumen s bistrami, internetovými kaviarňami, butikmi a galériami. Oproti nemu ako svojhlaví starí páni, ktorí zastanú uprostred cesty a palicou hrozia blížiacim sa autám, až kým ich priateľskí spoluobčania neprevedú cez cestu a nepoučia o úplnej nezmyselnosti takéhoto počínania, stálo niekoľko posledných stánkov. Aj tie patrili k autentickému Šanghaju. Zajtra sa stratia, aby uvoľnili miesto novej autenticite.


  Jericho odstavil motocykel na druhom podlaží podzemnej garáže obchodného komplexu a utiahol sa v zadnom kúte bistra, kde si objednal kávu. Hoci nepociťoval hlad, objednal si syr a bagetu, zahryzol, po tričku a nohaviciach sa mu rozsypali omrvinky a s istým uspokojením konštatoval, že sa mu jedlo nevzpriečilo v krku.


  Ako ďaleko je Čao schopný zájsť?


  Predbežná bilancia bola ešte horkejšia ako káva, ktorú si bez chuti vlial do hrdla. Už nemal auto. Už nemal byt, lebo sa stal dočasne neobývateľným. Bol na muške zabijaka a za ním stena. Útek nemožný. Hnaný k činu, no neschopný konať. Nijaká cesta neviedla späť k normálu, azda iba cesta poznania. Pochopiť, o čo vlastne v celej dráme ide. Treba zistiť, kto Čaa angažoval.


  Jericho uprene hľadel pred seba.


  Moment! Až taký neschopný konať nebol! Možno ho Čao zahnal do defenzívy, ale predsa len má niečo, o čom zabijak nevie. Tajnú zbraň, kľúč ku všetkému.


  Počítač Jou-jou.


  Musí zistiť, čo zistila ona.


  Potom ju opäť nájde a vráti jej otcovi Čchen Chung-pingovi. Mal by mu zavolať? Kontakt síce sprostredkoval Tchu Tchien, no jeho zamestnávateľom bol fakticky Čchen. Ten človek má právo na informácie, ale čo mu má povedať? Všetko je v suchu, Jou-jou je v poriadku? Nie, vážený Čchen, v pätách nemá políciu, ale šialeného zabijaka so slabosťou pre explozívne prestrelky, no nijaký strach, zatiaľ má obe ruky aj nohy a celú tvár, haha! A kde je? No predsa na úteku! Ja ostatne tiež, pekný deň vám želám.


  Čo mu mohol povedať, aby ten človek neskončil ako kôpka nešťastia?


  A čo keby predsa len zapojil políciu? Musel by jej poskytnúť informácie, aj o Jou-jou. Čo bolo nebezpečné, lebo by na dievča zbytočne upozornil. Policajti by sa pýtali, akú úlohu zohrala v krvavom kúpeli, preverili by si jej údaje a zistili by, že má záznam, že je dokonca v podmienke. To nemôže dopustiť. Polícia je vylúčená, hoci Čao nikdy v živote nebol policajtom, napriek tomu, čo povedal Jou-jou v centrále:


  Som vycvičený na zabíjanie ľudí. Ako všetci policajti, vojaci a agenti.


  Agenti?


  Národná bezpečnosť je vyššia hodnota než život jednotlivca.


  Tajná služba vyhodila do vzduchu už aj iné veci. Najmä ak išlo o národnú bezpečnosť. Čao možno zavádzal, ale čo keď skutočne konal s požehnaním vyšších miest?


  Žeby predsa len zavolal Tchuovi?


  Nemá to zmysel, jedno ani druhé. Jericho sa prinútil urobiť si v hlave jasno. Najprv musí zapnúť Dianu. Poobzeral sa dookola. Bistro bolo obsadené do dvoch tretín, stoly okolo neho boli voľné. Mladí ľudia kde-tu písali na notebookoch či telefonovali. Postavil pred seba klávesnicu a obrazovku a obe spojil s hlavnou pamäťou v ruksaku. Potom si do ucha zakvačil rádiotelefonické spojenie a pripojil systém na počítač Jou-jou. Ukázal sa symbol, prikrčený vlk s výhražne zodvihnutými pyskami. Pod ním sa objavili písmená:


  Pozývam ťa na obed.


  No určite, pomyslel si Jericho.


  „Ahoj, Diana,“ povedal ticho.


  „Ahoj, Owen.“ Dianin zamatový hlas. Strojová útecha. „Ako si pochodil?“


  „Na hovno.“


  „To mi je ľúto.“ Znelo to úprimne. Dobre, prinajmenšom to nebolo neúprimné. „Ako ti môžem pomôcť?“


  Keby si tak bola z mäsa a krvi, pomyslel si Jericho.


  „Prosím ťa, otvor zložku Pozývam ťa na obed. Prístupové údaje nájdeš v súbore Jou-jou.“


  Necelé dve sekundy bolo ticho. Potom Diana povedala:


  „Formát je viacnásobne zabezpečený. Úspešne som použila tri nástroje. Štvrté oprávnenie vstupu chýba.“


  „Ktoré nástroje fungovali?“


  „Dúhovka, hlas a odtlačok prsta. Všetky boli priradené k Čchen Jü-Jüanovi.“


  „Ktorý chýba?“


  „Zdá sa, že heslo. Mám ho dešifrovať?“


  „Skús. Máš predstavu, koľko času budeš potrebovať?“


  „Žiaľ, nie. Momentálne môžem len predpokladať, že kódovanie pozostáva z viacerých slov. Alebo z jedného nezvyčajne dlhého slova. Môžem pre teba ešte niečo urobiť?“


  „Pripoj sa na internet,“ povedal Jericho. „To je všetko. Dopočutia, Diana.“


  „Dopočutia, Owen.“


  Prihlásil sa do Brilliant Shit. Ak sa jeho podozrenie zakladá na pravde, blog používajú Strážcovia ako mŕtvu schránku a pravidelne ju kontrolujú.


  Jericho Démonovi, napísal. Mám tvoj počítač. Pripojil svoje telefónne číslo a mailovú adresu, zostal prihlásený a blog si uložil vo forme ikony. Len čo tam niekto pošle správu, Diana mu okamžite dá vedieť. Začal sa cítiť o čosi lepšie. Zahryzol do bagety, dolial si kávu a rozhodol sa spojiť s Tchuom.


  Vtedy mu zazvonil mobil.


  Jericho pozrel na displej. Nijaký obrázok ani meno.


  Jou-jou? Tak rýchlo?


  „Ahoj, Owen,“ povedal dôverne známy hlas.


  „Ahoj, Čao.“ Jerichovi sa zovrel žalúdok. Po krátkej prestávke sa pokúsil o bezstarostný tón. „Či mám radšej povedať Kenny?“


  „Kenny?“


  „Nerob sa hlúpejším, ako si! Neoslovil ťa tak ten tučný hajzeľ, kým vypustil dušu?“


  „Ach, správne.“ Ticho sa zasmial. „Teda pre mňa za mňa, hoci aj Kenny.“


  „Kenny aký? Kenny Čao Pi-te?“


  „Kenny postačí.“


  „Dobre teda, Kenny.“ Jericho sa zhlboka nadýchol. „Teraz dobre počúvaj. Jou-jou ti unikla. Ja som ti unikol. Kým jeden z nás bude mať dôvod cítiť sa ohrozený, neposunieš sa o jediný krok.“


  V slúchadlách sa ozval rezignovaný povzdych.


  „Ja nikoho neohrozujem.“


  „Ale áno. Strieľaš na ľudí a vyhadzuješ domy do vzduchu.“


  „Treba čeliť skutočnosti, Owen. Odviedli ste úctyhodný boj, ty a to dievča. Bolo to obdivuhodné, no, žiaľ, neveľmi múdre. Keby Jou-jou spolupracovala, mohli byť všetci nažive.“


  „Smiešne.“


  „Tvoji ľudia začali strieľať.“


  „To nie je pravda. Vytiahli zbrane, lebo si zabil Siao Mej-čchi a Wej Ťia-ťina.“


  „Tomu sa nedalo vyhnúť.“


  „Ale čo?“


  „Jou-jou by inak sotva so mnou prehovorila. Neskôr som urobil všetko pre to, aby som sa vyhol ďalšiemu krviprelievaniu.“


  „Čo chceš, Kenny?“


  „Čo by som chcel? Pravdaže Jou-jou.“


  „Čo s ňou chceš?“


  „Chcem sa jej spýtať, čo vie a komu to prezradila.“


  „Ty…“


  „Len pokojne!“ predbehol ho Kenny. „Netúžim zabíjať ďalších ľudí. Iba ak by som bol pod tlakom, chápeš? Pod tlakom úspechu. Taká je doba, v ktorej žijeme, všetci chcú vidieť výsledky, tak čo by si robil na mojom mieste ty? Vrátil sa s dlhým nosom?“


  „Vyparatil si toho dosť. Zničil si jej počítač a kompletnú infraštruktúru Strážcov. Vážne si myslíš, že niekto z nich sa s tebou bude babrať?“


  „Owen,“ povedal Kenny tónom učiteľa, ktorý musí trikrát všetko vysvetľovať. „Neviem nič. Či som zničil infraštruktúru, na koľko počítačov Jou-jou prehrala údaje, či všetky zhoreli v centrále, komu sa zdôverila. Čo je s tým obrovským dojčaťom na motorke? Čo je s tebou? Neprezradila ti niečo?“


  „Tak sa nikam nedostaneme. Kde si vlastne?“


  Kenny chvíľku mlčal.


  „Pekný byt. Ako vidím, upratal si.“


  Jericho sa trpko usmial. Zmocnilo sa ho surové uspokojenie, že mal pravdu, keď sa včas odpratal.


  „V chladničke nájdeš studené pivo,“ povedal. „Napi sa a vypadni.“


  „Nemôžem, Owen.“


  „Prečo nie?“


  „Mám rozrobenú prácu, tak ako ty. Ty nie si zvyknutý doviesť veci do konca?“


  „Vravím ti ešte raz…“


  „Predstav si to inferno, keby sa plamene rozšírili na ďalšie časti budovy.“


  Jerichovi náhle vyschlo v krku.


  „Aké plamene?“


  „Z tvojho bytu.“ Kennyho hlas prešiel do šepotu a zrazu Jerichovi pripomenul syčanie hada. Veľkého hovoriaceho hada v ľudskom tele. „Myslím na ľudí a, samozrejme, aj na teba. Všetko to tu vyzerá nové a drahé, pravdepodobne si do toho vrazil celé svoje úspory. Nebolo by strašné, keby si to z ničoho nič stratil len v návale korektnosti a solidarity k nejakému spurnému dievčaťu?“


  Jericho mlčal.


  „Vieš sa teraz lepšie vžiť do mojej situácie?“


  Jerichovi sa na jazyk tislo tisíce urážok. Namiesto toho čo najpokojnejšie povedal:


  „Áno, myslím, že áno.“


  „Padol mi kameň zo srdca. Vážne! Neboli sme zlý tím, Owen. Naše záujmy sa síce okrajovo líšia, ale v podstate obaja chceme to isté.“


  „A čo teraz?“


  „Jednoducho mi prezraď, kde je Jou-jou.“


  „Neviem.“


  Kenny o tom asi premýšľal.


  „Dobre. Verím ti. Tak mi ju teda budeš musieť nájsť.“


  Nájsť…


  Och, Bože! Bol teda poriadny idiot! Nevedel, aké možnosti má zabijak, ale celý rozhovor slúžil len na to, aby čo najdlhšie trval. Kenny sa ho pokúšal nájsť. Lokalizovať.


  Jericho okamžite prerušil spojenie.


  Ani nie o minútu mu zazvonil mobil.


  „Dávam ti dve hodiny času,“ zasyčal Kenny. „Ani o minútu viac. Potom chcem od teba niečo počuť, čo ma uspokojí, inak budem nútený urobiť dôkladnú sanáciu.“


  Dve hodiny.


  Čo môže urobiť za dve hodiny?


  Náhlivo zbalil obrazovku a klávesnicu do ruksaku, položil na stôl bankovku a vyšiel z bistra, ani sa neobzrel. Dlhými krokmi zamieril k výťahu, zviezol sa do podzemnej garáže, nasadol na motocykel a vyšiel s ním na Ulicu Liou-che-kchou. Tam ho naštartoval a vydal sa k rieke. Počas krátkeho letu pod ním trielila mohutná lietajúca sanitka, taká veľká, že na nej mohol pristáť a odviezť sa. V diaľke zazrel celú armádu hasičských lietadiel, ako sa blížia k predmestiu Pchu-tung. Cestu mu krížili súkromné vzdušné vozidlá, nad Chuang-pu sa hojdali výletné vzducholode. Chvíľku zvažoval, že zaletí k SFC a vyhľadá Tchua, ale na to bolo ešte priskoro. Na uskutočnenie svojho plánu bude potrebovať pokoj, okrem toho sa musí niekam uchýliť, kým mu Kenny nedožičí teplo domova v Sin-tchien-ti.


  A už aj vedel, kam pôjde.


  Nad reprezentačnými budovami federácie vyčnieval jeden z najnezvyčajnejších šanghajských hotelov. Strecha Westin Shanghai Bund Center sa orvárala k oblohe ako obrovský lotosový kvet, čínsky symbol rastu a prosperity. Niektorým pripomínal agávu, iní v ňom videli gigantický polyp vystrkujúci chápadlá, aby zo vzduchu filtroval vtáky a vzdušné vozidlá. Pre Jericha to bolo iba útočisko, ktorého riaditeľ hral golf v rovnakom klube ako on a Tchu Tchien. Náhodná známosť bez bonusu dôvernosti, no Tchu má toho človeka rád a ubytováva uňho obchodných partnerov, ktorým pobyt v SFC a v mrakodrape Ťin Mao pripadá priveľmi ambiciózny. Aj Jericho získal špeciálne podmienky, výhody, ktoré doteraz nevyužil. Teraz, keď sa mu nechcelo tiahnuť od jedného bistra k druhému, rozhodol sa ich využiť. Nechal motocykel pred hlavným vchodom, vošiel do vestibulu a pýtal si jednoposteľovú izbu. Kamery integrované do prostredia ho naskenovali a poslali informáciu recepčnej. Tá ho s úsmevom oslovila menom a privítala, čo bol znak toho, že jeho údaje boli už uložené. Poprosila ho, aby priložil mobil k dotykovej obrazovke. Hotelový počítač porovnal Jerichovu identifikačnú kartu s uloženými údajmi, autorizoval objednávku a stiahol do Jerichovej pamäte potrebné prístupové kódy.


  „Máme vám zaparkovať auto v podzemnej garáži?“ opýtala sa žena a podarilo sa jej to povedať s úsmevom na perách tak, že nezavrela ústa.


  „Som tu na vzdušnom motocykli,“ povedal Jericho.


  „Máme leteckú plošinu, ako istotne viete,“ povedal úsmev zavesený na pevných bodoch ústnych kútikov. „Chcete, aby sme vám ho zaparkovali?“


  „Nie, spravím to sám.“ Uškrnul sa. „Keď mám byť úprimný, potreboval by som ešte nejaké hodiny lietania.“


  „Och, rozumiem.“ Úsmev prešiel z rutinnej zdvorilosti k rutinnej srdečnosti. „Tak pristaňte celý. Nezabudnite, hotelová fasáda vydrží viac než vy.“


  „Budem na to myslieť.“


  Vyšiel z vestibulu a vzniesol sa s motocyklom popri presklenej vonkajšej stene, po celý čas sprevádzal vlastný zrkadlový obraz. Až teraz si uvedomil, že nemá na hlave prilbu, ako to vyžadujú predpisy pre vzdušné motocykle. O dôvod viac, prečo sa vyhýbať polícii. Keby zistili, že stroj mu nepatrí, čakalo by ho ďalšie vysvetľovanie.


  Parkovacia plošina bola otvorená a takmer prázdna, ak neberieme do úvahy stroje patriace hotelu. Takmer nijaká futuristická prognóza 20. storočia sa nezaobišla bez mestskej individuálnej dopravy podporovanej riadiacimi lúčmi, kde mestský obraz charakterizovali viaceré úrovne plné vzdušných strojov, ale vozový park sa obmedzil na štátne a mestské inštitúcie, niekoľko exkluzívnych taxikárov a milionárov formátu Tchu Tchiena. Z hľadiska infraštruktúry, pravdaže, existovali viaceré dôvody na odľahčenie pozemnej dopravy vzdušným variantom, ale proti všetkým týmto úvahám stál jeden obrovský protiargument: spotreba. Na prekonanie zemskej príťažlivosti boli potrebné výkonné turbíny a množstvo energie. Úsporná alternatíva, gyrokoptéra, stúpala do výšky rotačnou silou ako vrtuľník, skrývala však v sebe nevýhodu v podobe priveľmi vyčnievajúcich rotorových listov. Náklady na lietajúce vozidlá ani zďaleka nezodpovedali výsledku, a dokonca ani vzdušné motocykle, i keď úspornejšie a prístupnejšie, neboli výnimkou. Ešte vždy boli neúmerne drahé a Jericho sa čudoval, kto si mohlo dovoliť vybaviť zabijaka hneď tromi strojmi, a navyše so špeciálnou výbavou. Polícia, čo chronicky bojuje s nedostatkom finančných prostriedkov? Sotva. Tajná služba? To už skôr. Armáda?


  Bol Kenny vojak? Bola za tým armáda?


  Jericho si prehodil ruksak cez plece, zaviezol sa výťahom na svoje poschodie a priložil mobil k portu pri dverách. Tie sa otvorili a poskytli pohľad do izby. Jeho prvý dojem bol: preplnená a staromódna. Všetko vo vynikajúcom stave, avšak štýlovo nevyvážené. Jericha to netrápilo. Za pár minút vyslobodil Dianu z ruksaku a pripojil na sieť. Tým sa z izby stala jeho nová detektívna kancelária.


  Zapáli Kenny jeho byt?


  Jericho si pretrel spánky. Nečudoval by sa mu, no na druhej strane pochyboval, že zabijak počká v Sin-tchien-ti, kým sa mu Jericho prihlási. Kenny sa pokúsi na vlastnú päsť chytiť Jou-jou vediac, že Jericho nebude ochotný spolupracovať hneď, ako zahrká zápalkami.


  „Diana?“


  „Som tu, Owen.“


  „Ako pokračuješ v hľadaní hesla?“


  Hlúpa otázka. Keď Diana sama neohlásila úspech, mohol si ju ušetriť. Ale rozhovor s počítačom mu dodával pocit, že je na čele malého tímu, ktorý robí všetko, čo je v jeho silách.


  „Budeš prvý, kto sa to dozvie,“ povedala Diana.


  Jericho sa zarazil. Mal to byť vtip? Celkom dobrý. Ľahol si na obrovskú posteľ s krikľavo žltými obliečkami a cítil sa hrozne unavený a zbytočný. Owen Jericho, virtuálny detektív. Do popuku. Mal nájsť Jou-jou, a namiesto toho na ňu nahuckal psychopata. Ako to má, preboha, vysvetliť Tchuovi, navyše aj Čchen Chung-pingovi?


  „Owen?“


  „Diana?“


  „Niekto práve posiela príspevok do Brilliant Shit.“


  Jericho sa prudko posadil.


  „Čítaj.“


  V prvom okamihu bol sklamaný. Bol to údaj o súradniciach, bez odosielateľa a jediného sprievodného slova. Čas, vstupný kód, nič viac.


  Adresa v Druhom živote.


  Pochádza od Jou-jou?


  S hlavou a rukami ťažkými ako olovo sa postavil, podišiel k malému písaciemu stolíku, na ktorom umiestnil klávesnicu a obrazovku, a prečítal si správu. Na konci našiel osamelé písmeno, ktoré zrejme prepočul.


  Bolo to D.


  Démon.


  Jericho vrhol pohľad na hodinky. Niečo po jedenástej. Presne o pol dvanástej ho Jou-jou očakáva vo virtuálnom svete. Za predpokladu, že správa skutočne pochádza od nej, a nie je len ďalším Kennyho pokusom o jeho lokalizáciu. Prezradil zabijakovi adresu blogu? Pokiaľ si pamätá, tak nie. Kenny nemôže byť taký prefíkaný, žeby sa zrazu objavil na Brilliant Shit, napriek tomu je opatrnosť namieste. Jericho sa rozhodol, že nebude riskovať. Každá komunikácia cez internet odteraz prejde cez anonymizér.


  Ľahol si späť do postele a civel na strop.


  Bol bezmocný.


  Po niekoľkých minútach nad vybičovaným morom jeho nervov zavládlo bezvetrie. Uniesli ho driemoty, no nepriniesli zotavenie. Tesne pod povrchom vedomia ho dostihli obrazy lezúcich torz, neboli to ľudia, ale nepodarené náčrty ľudských bytostí, groteskne znetvorené a neúplné, pokryté krvou a slizom ako novorodenci. Videl beznohé tvory, namiesto tvárí hladké lesklé plochy, s podlhovastými, necudne pulzujúcimi ružovými otvormi. Napoly zuhoľnatené kýpte prerastali do tucta či viac pavúčích nôžok. Z vráskavého beztvarého tkaniva zívali ústa a hľadeli oči. K nemu sa plazilo dačo slepé, podlhovasté a spomedzi zubatých čeľustí vyplazovalo uzlovitý jazyk, no Jericho necítil strach, len ťaživý smútok, lebo vedel, že všetky tieto obludnosti nadobudli tvar v inom živote, boli urastené a statné ako on sám.


  Potom spadol a našiel sa opäť v posteli, ale nebola to posteľ, do ktorej si ľahol. Tma a vlhkosť, osvetlená neduživým mesačným svitom, čo prenikal cez špinavé okno a zvýrazňoval bezútešnosť takmer prázdnej izby, kde sa zrazu ocitol, prevzali nad ním zvláštnu moc. V bdelom sne mu svitlo, že neleží nikde inde, než vo svojej pohodlnej, starodávne zariadenej izbe, ale nedokázal sa posadiť a otvoriť oči. Moderný matrac ho držal ako magnet, zakotveného v suchom, hrozivom tichu.


  A uprostred tohto ticha zrazu počul klepot nôh potiahnutých chitínovým pancierom.


  Vrúbkované nohy škrabali po okrajoch paplóna, zachytávali sa v tkanive a vliekli k nemu tučné článkované telá. Zaliala ho vlna strachu. Jeho zdesenie nespôsobila otázka, čo s ním urobia opancierované bytosti, ale najhroznejší zo všetkých poznatkov, totiž že jeho mrzutá nálada ho strhla späť do minulosti, do obdobia jeho života, o ktorom si myslel, že je dávno za ním. Jeho spoločenský postup v Šanghaji, mier, čo uzavrel s Joannou, príchod do Sin-tchien-ti, všetko sa ukázalo ako fantázia, ako skutočný sen, z ktorého ho teraz svojím šuchotom a klepotom prebudili neviditeľné chrobáky.


  V skutočnosti doteraz neunikol z pekla.


  Blízko pri ňom začal niekto vzlykať vysokým, spevavým tónom.


  Všetko sa ponorilo do tmy, lebo skutková podstata jeho zavretých očí sa začala presadzovať voči vízii hrôzostrašnej izby. Jeho duša sa vrátila do skutočnosti, ibaže telo to nezaznamenalo. Nereagovalo na jeho úsilie o pohyb. Jericho sa pustil do boja s hrozivou strnulosťou vydávaním vzlykov, skutočných zvukov, ktoré by počul každý v miestnosti rovnako ako on, až konečne, s vypätím všetkých síl, sa mu podarilo pohnúť malíčkom na ľavej ruke. Medzičasom bol už úplne pri vedomí. Pred očami sa mu odohrávali príbehy ľudí, zrejme mŕtvych, ktorých niesli k hrobu, zatiaľ čo oni krištáľovo jasne vnímali každý okamih, ale nemali možnosť upozorniť na seba, a v panike a zúfalstve zavzlykal ešte hlasnejšie.


  Zachránila ho Diana.


  „Owen, dešifrovala som heslo Jou-jou.“


  Ochrnutým telom mu prebehla triaška. Jericho sa vztýčil. Počítačový hlas porušil kliatbu, snové obrazy zaklokotali v odtoku zabudnutia. Zopár ráz sa zhlboka nadýchol a potom sa spýtal:


  „Ako znie?“


  “Zožer ma a ja ťa rozožeriem zvnútra.“


  Preboha, Jou-jou, pomyslel si. Aké teatrálne. Zároveň jej bol vďačný, že prístupový kód si očividne zvolila v návale rebelantskej romantiky a nerozhodla sa pre bezpečný variant náhodného sledu písmen a čísel, ktorý by sa dal dešifrovať omnoho ťažšie.


  „Stiahni mi obsah,“ povedal.


  „Už sa stalo.“


  „Ulož mi ho do súboru Jou-jou.“


  „Rada.“


  Jericho vzdychol. Ako sa dalo Dianu odučiť od toho prekliateho slovíčka rada? Hoci sa mu páčil jej hlas aj spôsob reči, to slovko ho čoraz väčšmi rušilo. Malo v sebe niečo servilné, čo sa mu protivilo. Pretrel si oči a sadol si na okraj stoličky pri písacom stole, oči uprel na obrazovku.


  „Diana?“


  „Áno, Owen?“


  „Môžeš – teda, bolo by možné, aby si zo svojho slovníka vymazala slovo rada?“


  „Čo presne máš na mysli? Rada? Či slovo rada?“


  „Rada.“


  „Môžem sa pokúsiť to slovo obmedziť.“


  „Výborne. Urob to!“


  Takmer očakával, že počítač bude reagovať na jeho želanie ďalším rada, ale Diana povedala zamatovo mäkkým hlasom:


  „Vybavené.“


  „Dobre.“ Aké jednoduché! Prečo už dávno na to neprišiel? „Ukáž mi všetky presuny dát v súbore Jou-jou z mája tohto roku v chronologickom poradí.“


  Na obrazovke sa ukázal krátky zoznam, ktorý obsahoval asi dva tucty vstupov. Jericho ich preletel zrakom a sústredil sa na čas bezprostredne pred útekom dievčaťa.


  Našiel niečo zaujímavé.


  Únava z neho v tej chvíli spadla. Približne pol hodiny pred tým, než Jou-jou odišla z bytu, prišli na jej počítač údaje, dva súbory rozličného formátu. Prikázal Diane, aby jeden z nich otvorila. Vykľul sa z neho ligotavý symbol navzájom spletených čiar. Pulzoval, ako keby dýchal. Jericho si ho prezrel dôkladnejšie.


  Boli to hady?


  Skutočne znak pripomínal hadie hniezdo. Hady spájajúce sa do akéhosi oka plaza. Vyzeralo, akoby odpočívalo v strede tela, z ktorého vyrastali telá hadov: jediná bytosť vymykajúca sa realite, ktorá vyvolala v Jerichovi asociácie školských čias. Kde všade v mytológii vystupovali hady? Vzal si pod lupu druhý súbor.


  friends-of-iceland.com


  en-medio-de-la-suiza.es


  Brainlab.de/Quantengravitationstheorie/Planck/uni-kassel/32241/htlm


  namiesto


  Vanessacraig.com


  Hoteconomics.com


  Littlewonder.at


  Jericho si pošúchal bradu.


  Človek nemusí byť zvlášť inteligentný, aby pochopil, o čo ide. Mali sa vymeniť tri webové stránky. Kládol si otázku, ako Jou-jou prišla k údajom.


  Požiadal Dianu, aby postupne otvorila tri vrchné stránky, boli to bez výnimky všeobecne prístupné a nevinné adresy. Friends-of-iceland bol blog. Vymieňali si tam skúsenosti škótski vysťahovalci na Island, dávali užitočné typy novousadlíkom a tým, ktorí pomýšľali na imigráciu, uverejňovali svoje fotografie. Aj en-medio-de-la-suiza sa venovala vôňam cudzích krajín. Stránka pochádzala zo Španielska a ponúkala bohatý obrazový materiál o Švajčiarsku formou trojdimenzionálnych filmov. Jericho si niektoré z nich pozrel. Boli nakrútené z lietadla alebo z helikoptéry. Z malej výšky prelietali nad Zürichom, oblasťami kantónu Uri a nad pitoresknými zoskupeniami domov a stodôl, ktoré ležali okolo kľukatého koryta rieky v náhodnom zoskupení ako pohodené kocky.


  Stránka Brainlab.de/Quantengravitationstheorie/Planck/uni-kassel/32241/htlm pochádzala z Nemecka a skladala sa z nahusto popísaných riadkov, ktoré sa na dvanástich stranách zaoberali úkazom, fyzikmi nazývaným kvantová pena. Opisovali, čo sa stane, keď sa uplatní kvantová teória a všeobecná teória relativity na takzvanej Planckovej dĺžke, pričom vzniknú bublajúce časopriestorové bublinky a zároveň s nimi vedecká dilema, pretože prestanú platiť zákony všeobecnej relativity. Text sa vyznačoval nápadným nedostatkom odsekov a jednoznačne ho napísali ľudia, ktorých predstava extázy zodpovedala bridlicovej tabuľke popísanej vzorcami.


  Škótsko, Španielsko, Nemecko. Priatelia Islandu. Krásy Švajčiarsb. Kvantová fyzika.


  Nič z toho nevzbudzovalo strach a hrôzu.


  Zvedavo si otvoril webové stránky, ktoré sa mali vymeniť. Z Vanessy Craigovej sa vykľula študentka poľnohospodárstva z Dallasu, v štáte Texas, ktorá v rámci študentskej výmeny strávila niekoľko mesiacov v Rusku a vo svojom internetovom denníku zaznamenávala nie príliš strhujúce udalosti v malom univerzitnom mestečku neďaleko Moskvy. Cnelo sa jej po domove a po láske, sťažovala sa na nízke teploty, vďaka ktorým je ruskej duši prirodzený zármutok. Za Hoteconomics sa skrývala americká hospodárska etiketa, Littlewonder bol rakúsky portál pre ručne vyrobené hračky, zameraný na potreby detí v predškolskom veku.


  Čo to má znamenať? Čo majú spoločné cestopisné reportáže, hračky, kvantová fyzika, svetové hospodárstvo a zápisky večne skrehnutej Američanky?


  Nič.


  A presne o to ide pri mŕtvych poštových schránkach. Človek prejde popri nich, zavadí o ne očami a ani mu nenapadne, že obsahujú niečo iné, ako to, čo majú obsahovať. Jou-jou musela nájsť spoločné znaky. To, čo na prvý pohľad nevidieť, ale je to tam. Jericho znovu otvoril španielsku adresu s filmovými snímkami zo Švajčiarska, klikol na symbol hada a natiahol ho na stránku.


  Nestalo sa nič. Hadie hniezdo skočilo do prázdneho priestoru displeja, akoby bolo na gumičke.


  „Čudné,“ zamrmlal si Jericho pod nos. „Mohol by som odprisahať…“


  Že je to maska.


  Maska, čo odhaľuje skryté obsahy v zdanlivo neškodnom kontexte stránok. Dekódovací program. Znovu si otvoril španielsku webovú stránku, opäť symbol odskočil.


  „Dobre teda, priatelia Islandu. Pozrieme sa, čo nám ponúkate.“


  A teraz sa to stalo.


  V okamihu, keď natiahol na blog hadí symbol, otvorilo sa ďalšie okienko. Obsahovalo niekoľko zdanlivo nesúvisiacich slov, no jeho inštinkt ho nesklamal:


  Jan v obchodnú adresu: Oranienburská ulica 50, naďalej pre či to výpoveď prevratu vláda od času Donnera Je to


  „Vedel som to! Vedel som to!“


  Jericho zaťal päste. Zmocnilo sa ho vzrušenie vyšetrovateľa. Hadí symbol bol kľúč. Keď niekto na stránky umiestnil správu, použil špeciálny algoritmus, a jeho parametre boli ukryté v maske. Otvoril stránku s príspevkom o kvantovej pene a zopakoval postup. Fragment sa doplnil o ďalšie slová:


  Jan v Andre má obchodnú adresu: Oranienburská ulica 50, 10117 Berlín, naďalej vysoké pre znalosť či to Tak či tak výpoveď prevratu čínska vláda od času toho v likvidovať Donnera. Je to


  Je to? Nech je to čokoľvek. Toto tu bolo určené na vyvolanie poplachu u niekoho, kto je pod štátnym dohľadom! To, čo na prvý pohľad vyzeralo ako čistý dadaizmus, bola v skutočnosti časť rozsiahlejšej správy, ktorej doslovné znenie sa po častiach nachádza v neznámom počte poštových schránok.


  Jericho premýšľal. Mŕtve poštové schránky existujú odvtedy, čo štáty a inštitúcie vykonávajú špionážnu činnosť a agenti sa musia vyhýbať tomu, aby ich niekto videl spolu. V období studenej vojny tvorili chrbtovú kosť spravodajstva. Takmer všetko prichádzalo do úvahy: nádoby na smeti, bútľaviny v stromoch, trhliny v múroch, telefónne zoznamy v telefónnych búdkach, časopisy v čakárňach, vázy a cukorničky v reštauráciách, splachovacie nádrže na verejných toaletách. Poštová schránka bolo miesto prístupné všetkým, kde niekto niečo zanechal, čo mohol každý vidieť, ale len zasvätenci v tom odhalili správu. Odosielatelia a adresáti sa dohodli na čase, odosielateľ tam uložil, čo chcel doručiť – dokumenty, mikrofilmy, požiadavky výkupného, aktuálny novinársky materiál, zanechal na dohodnutom mieste znamenie, že niečo je v schránke, a zdúchol ako gáfor. O niečo neskôr sa zjavil prijímateľ, vzal zásielku, zanechal znamenie, že si ju vyzdvihol, a šiel svojou cestou. Tento systém pretrvával, kým bol človek odkázaný na fyzickú výmenu hardvéru. Odvtedy, čo sa zašifrované správy začali prenášať cez internet, systém vyšiel z módy a používal sa iba v prípadoch, keď sa posielaný obsah ani pri najlepšej vôli nedal poslať cez kábel so skleným vláknom.


  Tak to aspoň vyzeralo.


  Mŕtva poštová schránka vskutku prežila nebývalú renesanciu, zvlášť v tých prípadoch, kde je elektronické kódovanie zakázané alebo spojené s nákladmi na uloženie druhého kľúča u internetovej polície. Nové mŕtve poštové schránky sú neškodné súbory a webové stránky, na ktoré sa môže každý dostať. Ich obsah nehrá úlohu, využíva sa na prenos správy.


  Veta pozostávajúca z dvanástich slov môže byť rozdelená na dvanásť častí a uložená na dvanástich webových stránkach. Prvé slovo sa môže vyskytnúť v druhom riadku niektorého cestopisu, druhé slovo v šiestom riadku tretieho odseku vedeckého odborného článku, tretie slovo v neprefiltrovaných výlevoch tínedžerky, a keď sa nemá vyskytnúť celé slovo, rozloží sa na jednotlivé písmená, ktoré sa nájdu všade.


  So súbormi si však nikto neporadí, pokiaľ nevlastní kľúč, ktorý vypichne slová alebo písmená z kontextu a spojí ich do nového tajného zmyslu, masky, podobne ako kedysi, keď sa z Biblie či Tolstého diel dali vymámiť najpodivuhodnejšie obsahy tak, že na určité strany sa priložila vystrihnutá lepenka. To, čo sa dalo prečítať v medzerách, dávalo dokopy správu. Vo svete internetu bol takouto maskou program. Časti takéhoto programu očividne našli cestu do počítača Jou-jou spolu s upozornením, že tri mŕtve poštové schránky nahradili tri nové. Jericho nemal predstavu, koľko schránok bolo v hre. Mohli ich byť tucty, ale aj stovky. Aby odhalil zmysel správy, určite by potreboval ďalšie adresy, ale už začal rozumieť, prečo bola Jou-jou presvedčená, že narazila na osie hniezdo.


  Jan v Andre má obchodnú adresu: Oranienburská ulica 50. 10117 Berlín.


  O koho ide? O niekoho s menom Jan alebo Andre, možno aj o ženu – Janu? Možno mať obchodnú adresu? Nie je to práve šťastne zvolený výraz. Niečo chýba, adresa sa však zdá byť kompletná.


  naďalej vysoké pre znalosť či to Tak či tak


  Niečo pretrvávalo a niekto o tom vedel.


  Jan v Andre


  Bolo to súvislé meno? Teraz tá brizantná časť:


  výpoveď prevratu čínska vláda


  Tu si Jou-jou iste išla oči vyočiť. Slová čínska vláda vyslovené jedným dychom so slovom prevrat. Osoba, čo o tom mala znalosť, možno nanešťastie pre buričov. Kto alebo čo malo byť zvrhnuté? Vláda v Pekingu? Plánovali prevrat v národnom zhromaždení, vo vojenských kruhoch, v zahraničí? Ťažko si to čo i len predstaviť. Skôr je možné, že výrok sa vzťahuje na prevrat v nejakej inej krajine, a že čínska vláda je do toho namočená. Či na prevrat, ktorý uspel, stroskotal, alebo sa ešte len má udiať.


  Bol za tým niekto, kto mohol zmariť úlohu Pekingu?


  od času toho v likvidovať Donnera. Je to


  Úplne nezrozumiteľné, až na jedno slovo: likvidovať. Likvidovať Donnera? Ako všade vo fragmente, aj tu chýbajú rozhodujúce pasáže. Možno ku kompletnému textu chýba zopár slov, rovnako môžu chýbať stovky strán, a všetko, o čom sa Jericho nazdáva, že vyčítal z textu, sa môže ukázať ako mylné. Ak však nie, tak sa tu oznamovala alebo prinajmenšom odporúčala vražda.


  Prezrel si druhý riadok ešte raz.


  od času


  Išlo o priebeh niečoho. Priebeh, ktorý bol ohrozený? Jou-jou musela zložiť túto skladačku podobne ako on, dospela k podobným záverom a hneď nato zmizla, akoby jej bol v pätách sám diabol. Čínsku štátnu bezpečnosť ani nemožno pokladať za nič iné. Napriek tomu jej útek nedával zmysel. Už roky sa zaoberala brizantným materiálom. Fragment mal vzbudiť jej zvedavosť, rozdúchať jej nadšenie, no namiesto toho v nej vyvolal paniku.


  Skutočne? Alebo v návale nadšenia odbehla do Čchü-jü, aby tam zvolala Strážcov a pod ochrannými krídlami centrály rešeršovala súvislosti?


  Nie, tak to nebolo. Nenechala by otca bez správy. Mohla mať na to jediný dôvod, a to strach, že by priamym nadviazaním kontaktu ohrozila jeho aj seba. Lebo vychádzala z toho, že ju sledujú. Ba čo viac! Každú noc musela mať dôvod strachovať sa, že jej protivníci sa ocitnú za dverami, lebo prenikla do tajných spravodajských kanálov a nachytali ju pri tom.


  Odhalili ju.


  Jericho si spomenul na jej príspevok v Brilliant Shit, požiadal Dianu, aby mu text otvorila, a znovu si ho prečítal:


  “Ahoj všetkým. Už niekoľko dní som späť v našej galaxii. V posledných dňoch som mala poriadny stres, hnevá sa na mňa niekto? Nemôžem za to, vážne. Všetko prišlo tak náhle. Doriti. Tak rýchlo človek upadne do zabudnutia. Chýba už len to, aby ma vyhlodali starí démoni. Veď áno, usilovne píšem nové pesničky. Keby sa niekto zo skupiny pýtal: Len čo nazbieram nejaké pekné texty, budeme mať vystúpenie. Nech žije prog!“


  Nikto, kto má pocit víťazstva, takto nepíše. Bolo to volanie o pomoc človeka, ktorému sa situácia vymkla z rúk. V okamihu, keď si otvorila webové adresy a masku, muselo jej svitnúť, že ju lokalizovali. Toto bol dôvod jej náhleho odchodu.


  Znovu si preštudoval fragment.


  „Diana, nájdi Oranienburskú ulicu 50, 10117 Berlín.“


  Odpoveď prišla obratom. Jericho pozrel na hodinky. O dve dvanásť. Spojil holografické okuliare s počítačom, prihlásil sa a zadal súradnice podľa údajov Jou-jou.


  PARALELNÝ SVET


  Od polovice minulého storočia, keď sa po počiatočnom úpadku Druhý život vytvoril odznova, už neexistoval jeho centrálny uzol tak, ako ani časopriestor nepoznal skutočný stred, len nekonečný počet pozorovateľní, z ktorých každá vytvárala ilúziu stredu, asi ako keď pozemšťan vníma svoje stanovište ako fixné, a veľký celok, čo sa okolo neho krúti, ako niečo, čo sa od neho vzďaľuje, alebo sa k nemu približuje. Rovnako to vníma aj astronaut na Mesiaci a každý tvor vo vesmíre, kdekoľvek sa nachádza. V reálnom vesmíre sú všetky častice spojené do siete, a preto každá častica môže zaujať relatívny stred celku, ktorého je súčasťou.


  Podobne sa Druhý život premenil na sieťový systém rovnocenných častíc, na kvázi nekonečný, decentralizovaný a samostatne organizovaný systém, kde každý server – rovnajúci sa planéte – tvorí uzol, ktorý je ľubovoľným počtom portov spojený s iným uzlom. Každý účastník je automaticky hostiteľom aj užívateľom iných svetov. Koľko planét obsahoval Druhý život, kto ich obýval či kontroloval, nevieme. Pravdaže existovali záznamy, kybernetické mapy, známe trasy a protokoly, ktoré umožňovali realizovať sa vo virtuálnom vesmíre, rovnako ako aj vonkajší vesmír sa podroboval fyzikálnym rámcovým podmienkam. V rámci týchto štandardov cestovali avatary na každé miesto vo webe, ktoré poznali a ku ktorému získali prístup. Ibaže už nebolo nikoho, kto by poznal všetko.


  Jericho očakával, že pristane na takomto neznámom mieste, ale súradnice Jou-jou viedli k verejnému uzlu. Takmer každú metropolu skutočného sveta medzičasom postavili aj virtuálne, teda cestoval zo Šanghaja do Šanghaja, aby sa znovu ocitol na Ľudovom námestí, teda aspoň na jeho identickej kópii. Na rozdiel od skutočného Šanghaja tu neboli nijaké dopravné zápchy a za hranicou mesta nijaké štvrte ako Čchü-jü. Namiesto toho sa neustále vynárali nové stavby, chvíľku zostali, menili sa, či mizli rýchlosťou kliknutia myšou.


  Staviteľom a vlastníkom virtuálneho Šanghaja bola čínska vláda a financovali ho čínske aj zahraničné koncerny. Strana navyše prevádzkovala druhý Peking, druhý Hongkong a virtuálny Čchung-čching. Tak ako pri všetkých internetových metropolách postavených podľa reálnych vzorov, čaro znázornenia spočívalo v pomere autenticity a hyperboly. Nikto sa nečudoval, že vo virtuálnom Šanghaji žilo viac Američanov než Číňanov, a že väčšina avatarov s čínskym vzhľadom boli boty, stroje zamaskované za žijúce bytosti. Na druhej strane mnohí Číňania mali druhé sídlo vo virtuálnom New Yorku, Paríži či Berlíne. Francúzi a Španieli žili hlavne v Marrákeši, Istanbule a Bagdade, Nemci a Íri milovali Rím, Britov to tiahlo do Dillí a Kapského Mesta a Indov do Londýna. Ak niekto sníval o živote v New Yorku, ale nemohol si to dovoliť, našiel na internete dostupné, úplne autentické „Veľké jablko“, ešte o niečo divšie, pokrokovejšie a fascinujúcejšie ako originál. Keď niekto robil obchody vo virtuálnom Paríži, nevyhľadával samotu, ale zaujímal sa o čo najviac prienikov s reálnym svetom. BMW, Mercedes-Benz a ďalšie automobilky nepredávali vo virtuálnych mestách nejaké fantazijné výtvory, ale prototypy modelov, ktoré sa skutočne chystali skonštruovať.


  Internetové metropoly neboli v podstate nič iné ako kolosálne testovacie laboratóriá, v ktorých nebolo čudné, že namiesto na lodi pricestovali raketoplánom, hlavne, že Socha slobody stála na svojom mieste. Vlastníci, teda jednotlivé krajiny tak otvorili ďalšiu kapitolu globalizácie, predovšetkým však istým spôsobom nanovo vybudovali ľudský svet. Síce aj vo virtuálnom New Yorku boli zločinnosť a terorizmus, budovy lietali do vzduchu, avatary sexuálne obťažovali, aj tu poznali lúpežné prepadnutia, vlámačky, ublíženia na zdraví a znásilnenia, aj tu ľudí zatvárali a vypovedávali. Len jedno tu neexistovalo.


  Chudoba.


  Na internete ani zďaleka nevznikol idealizovaný obraz spoločnosti. Existovali tam choroby. Hackeri prinášali nákazy a rozsievali vírusy. Človek mohol mať nehodu či dostať sa na dno, mohol sa stať závislým. V čase tenkej senzorovej kože, do ktorej vkĺzol, aby aj telom zakúsil ilúziu dokonalej grafiky, hlavným zdrojom príjmov, ale i výdavkov bol virtuálny sex. Hráčska vášeň narastala, avatary trpeli fóbiami ako topofóbia, klaustrofóbia, agorafóbia a arachnofóbia. Iba po preľudnenosti široko-ďaleko ani stopy. Chudobných ako príčinu všetkého zla identifikovali a odstránili z ľudského vnímania. Zasieťovaní si dopriali Bombaj či Rio de Janeiro, ktoré neprestajne rástli, ibaže s rastom ruka v ruke nekráčalo zbedačovanie, lebo bity a byty sú zdroje, ktoré sa nevyčerpávajú. Virtuálne metropoly dokonca postihovali aj prírodné katastrofy – obyvatelia Tokia z času na čas rátali s autentickým menším zemetrasením.


  Ale chudobné štvrte neexistovali.


  Zobrazenie želaného sveta sa stalo samotným svetom so všetkými svetlými aj tienistými stránkami skutočného bytia – a prinášalo dôkaz o vine na globálnom nešváre. Nebol to kapitalizmus, neboli to industriálne spoločnosti, ktoré sa údajne nechceli o nič deliť. Virtuálny experiment s empirickou neúprosnosťou identifikoval ako vinníkov tých, čo z toho všetkého mali najmenej. Armáda chudobných v Čchü-jü, v brazílskych favelách, v tureckých gecekondularoch, v obrovských slumoch Bombaja a Nairobi, miliardy ľudí, čo museli žiť z menej ako jedného dolára na deň – vo virtuálnom priestore neboli izolovaní a uzavretí, neboli nástrojom triedneho boja, neboli predmetom konferencií krajín tretieho sveta na najvyššej úrovni, pomoci rozvojovým krajinám, výčitiek svedomia ani zatvárania očí, dokonca ani objektom nenávisti.


  Jednoducho neexistovali.


  A zrazu bolo všetko jednoduché. V čom bol teda problém? Kto zavinil nedostatok miesta, lúpežné hospodárenie, znečisťovanie životného prostredia, keď virtuálny vesmír bez chudoby fungoval tak vynikajúco? Nik iný ako chudobní. Nemalo zmysel zdôrazňovať, že nemožno porovnávať oba systémy, z ktorých jeden mal základ v uhlíku a druhý v technickej pamäti. S naivným cynizmom filozofa, ktorý za koreň všetkého zla ľudstva označuje preľudnenie, ale zapcháva si uši, keď sa rozpráva o dôsledkoch, zástancovia zasieťovanej pospolitosti poukazujú na to, že u nich nie sú chudobní. Nie preto, lebo niekto zastavil finančnú podporu, zbúral slumy či dokonca vyvraždil milióny ľudí. Jednoducho sa neobjavili. Druhý život ukazoval, ako vyzerá svet bez nich, a skutočne vyzeral oveľa lepšie, honi soit qui mal y pense.


  Prirodzene, vo virtuálnom Šanghaji neexistovalo ešte mnoho ďalších vecí. Napríklad smog, čo Jericha miatlo. Práve preto, že simulácia zohľadňovala ľudské videnie, chýbanie večnej dymovej clony úplne zmenilo celkový výsledný dojem.


  Poobzeral sa a čakal.


  Premávali sa tu avatary a boty rozličných druhov, mnohé leteli alebo sa vznášali nad zemou. Máloktoré kráčali. Chodenie ako také sa v Druhom živote tešilo pomernej obľube, no skôr na krátke vzdialenosti. Iba vo svetoch naprogramovaných na vidiecke prostredie človek natrafil na turistov, čo celé hodiny chodili pešo. Až po najvyššie budovy vládla plynulá doprava. Aj v tomto sa naprogramovaný Šanghaj líšil od toho pravého. V sieti sa uskutočnila vízia vzdušnej infraštruktúry.


  Skupina mimozemských prisťahovalcov sa blížila k Šanghajskému múzeu umenia, pričom živo gestikulovala a debatovala. V poslednom čase sa objavovalo stále viac reptiloidov zo súhvezdia Sírius. Nikto presne nevedel, kto ich riadi. Všeobecne sa považovali za tajuplných a neohrabaných, úspešne však obchodovali s novými technológiami na zvyšovanie senzorickej citlivosti. Virtuálny Šanghaj kompletne podliehal štátnej bezpečnosti, ktorá s vynaložením námahy a s pomocou mnohých botov mala pod kontrolou obrovskú internetovú metropolu. Možnože reptiloidy boli hackeri, ktorých tam mlčky trpeli, alebo zamaskovaní úradníci Cypolu. Mimozemšťania sa medzičasom pohybovali po všetkých internetových metropolách, čo veľmi rozširovalo možnosti obchodu. Spravidla sa za tým skrývali softvérové spoločnosti, ktoré využívali okolnosť, že virtuálne svety ponúkajú stále nové podnety. Napríklad astrálne svetelné bytosti z Aldebaranu, s ktorými bolo možné načas splynúť a tak si vychutnať neslýchané zvukové zážitky, medzičasom odhalili ako reprezentantov IBM.


  Jericho bol zvedavý, v akej podobe sa ukáže Jou-jou.


  O necelú minútu zazrel útlu ženu s veľkými tmavými očami a čiernymi krátkymi vlasmi, ktorá robila dojem Francúzky, ako sa k nemu blíži z druhej strany námestia. Mala oblečený smaragdovozelený nohavicový kostým a topánky s ihličkovými podpätkami. Na Jericha robila dojem postavy z hollywoodskeho filmu šesťdesiatych rokov, v ktorých Francúzi vyzerali tak, ako si ich predstavovali americkí režiséri. Jericho, ktorý mal v Druhom živote viaceré identity, sa objavil ako on sám, takže žena ho hneď spoznala. Zastala tesne pri ňom, vážne sa naňho zahľadela a vystrela k nemu dlaň pravej ruky.


  „Jou-jou?“ opýtal sa.


  Priložila si prst na pery, chytila ho za ruku a ťahala za sebou. Pred jedným z kvetinových záhonov pri vchode do metra zastala, pustila ho a otvorila malú kabelku. Vykukla z nej jašteričia hlava, smaragdovozelená ako jej oblečenie. Zlaté oči zvieraťa sa nakrátko zavŕtali do Jericha. Potom sa tenké telo vymrštilo do výšky, pristálo na zemi pri ich nohách a plazilo sa ku kvetinovému záhonu, kde sa zarazilo a obzrelo, akoby sa chcelo presvedčiť, či idú za ním.


  V ďalšom okamihu sa tesne nad jaštericou vzniesla priesvitná guľa s priemerom asi troch metrov. Zviera sa obrátilo a vystrčilo rozdvojený jazyk.


  „Moment,“ povedal. „Kým sa…“


  Žena ho k sebe pritiahla a vzápätí ho odsotila. Prudký pohyb ho vrhol do stredu gule. Klesol na sedadlo, ktoré, ak si dobre pamätal, tam pred chvíľou ešte nebolo, aspoň zvonku vyzerala guľa úplne prázdna. Žena skočila za ním, sadla si k nemu a prehodila si nohu cez nohu. Cez priesvitné dno bolo vidieť, že jašterica z nich nespúšťa oči.


  Nato zviera zmizlo. Na mieste, kde predtým stálo, sa otvorila osvetlená a zjavne bezodná šachta.


  „Máš silný žalúdok?“ Žena sa usmiala. Mala taký silný francúzsky prízvuk, že aj pravému Francúzovi by sa vyhodili zimomriavky pri pomyslení, že by mal takto rozprávať.


  Jericho mykol plecom. „Podľa toho, o čo…“


  „Dobre.“


  Guľa voľným pádom letela do šachty.


  Ilúzia bola taká realistická, že Jerichove krvné cievy v pokožke, vo svaloch a v mozgu sa začali prudko sťahovať a jeho nadobličky vylučovali do krvi zvýšené množstvo adrenalínu. Pulz a tlkot srdca sa zrýchlili. V tomto okamihu bol skutočne rád, že si nezaťažil žalúdok výdatnými raňajkami. Závratnou rýchlosťou klesali čoraz nižšie.


  „Zatvor oči, ak sa necítiš dobre,“ zašveholila jeho spoločníčka, akoby sa sťažoval nahlas. Jericho si ju premeral. Ešte vždy sa usmievala, škodoradostne, zazdalo sa mu.


  „Ďakujem, páči sa mi to.“


  Moment prekvapenia pominul. Odteraz si mohol vybrať, akému pocitu dá prednosť. Sedieť v hotelovej izbe a pozrieť si dobrý film, alebo toto všetko skutočne prežiť. V senzorovej koži by sa mu ťažko vyberalo, bolo by to takmer nemožné. Koža odstraňovala vzdialenosť k umelému svetu, on však mal iba okuliare a rukavice. Jeho ostatná výzbroj zostala v Sin-tchien-ti.


  „Niektorí sa dajú zaočkovať,“ povedala Francúzka ľahostajne. „Bol si už niekedy v nádrži?“


  Jericho prikývol. Vo veľkých filiálkach Virtuálnej planéty, ktoré navštevovali solventnejší zákazníci, boli nádoby naplnené roztokom kuchynskej soli, v ktorých sa dalo beztiažovo vznášať, ak ste mali na sebe senzorovú kožu. Oči chránili trojdimenzionálne okuliare, vzduch prúdil cez tenké hadičky, sotva ich bolo cítiť. V týchto podmienkach ste zažili takú virtualitu, že v porovnaní s ňou vám skutočnosť pripadala biedna, umelá a ťaživá.


  „Drobná injekcia do očných kútikov,“ pokračovala žena. „Tá ochromí viečka. Oči sú vlhké, ale nemôžeš ich zavrieť. Na všetko sa musíš pozerať. C′est pour les masochistes.“


  To je ešte oveľa horšie, ako všetko musieť počúvať, pomyslel si Jericho. Napríklad ten hrozný prízvuk. Čudoval sa, odkiaľ tú ženu pozná. Istotne pochádzala z nejakého starého filmu.


  „Kam vlastne ideme, Jou-jou?“ opýtal sa, hoci to tušil. Toto spojenie bola vstupná chodba vedúca z kontrolovaného sveta virtuálneho Šanghaja do oblasti, ktorú internetová polícia pravdepodobne nepoznala. Okolo nich sa bláznivo mihali svetlá. Guľa sa začala krútiť. Jericho sa pomedzi nohy pozrel cez priesvitné dno a videl, že šachta nemá konca a začína sa rozširovať.


  „Jou-jou?“ zasmiala sa zvonivo. „Nie som Jou-jou. Le voilà!“


  V nasledujúcej chvíli sa vznášali pod pulzujúcim nebom plným hviezd. Pred očami sa im pomaly krútil lesklý útvar, ktorý sa podobal na špirálovitú galaxiu, no mohol byť aj čokoľvek iné. Na Jericha pôsobil dojmom živého tvora. Predklonil sa, no ich pobyt v majestátnom kontinuu trval iba niekoľko sekúnd, potom sa vymrštili doprostred svetelnej trubice.


  A znovu sa vzniesli.


  Teraz vedel, že dosiahli svoj cieľ.


  „Páčilo sa ti to.‘“ spýtala sa žena.


  Jericho mlčal. Pod nimi sa rozprestieral hlbočizný bezhraničný modrozelený oceán. Tesne nad hladinou sa kopili drobné oblaky ružovej a oranžovej farby. Guľa klesla na niečo veľké, čo vytŕčalo až nad oblaky, s kopcom a so zalesnenými svahmi, s vodopádmi, lúkami a plážami. Jericho zbadal kŕdle okrídlených tvorov. Obrovské zvieratá sa pásli na brehoch trblietavého riečneho koryta, ktoré sa hadilo okolo sopečného pohoria a ústilo do mora…


  Nie, neústilo!


  Padalo!


  V závoji spenených vĺn padala voda cez okraj lietajúceho ostrova a vpíjala sa do modrozeleného oceánu. Čím bližšie boli k ostrovu, tým väčšmi Jerichovi pripadal ako gigantické UFO. Zaklonil hlavu a zbadal na oblohe dve slnká, jedno vyžarovalo biele svetlo, druhé bolo obkolesené cudzou, tyrkysovou aurou. Ich povoz padal rýchlejšie, náhle zabrzdil a začal sledovať tok rieky. Jericho vrhol pohľad na mohutné zvieratá – nepodobali sa ničomu, čo poznal. Potom pokračovali nad zvlnenými lúkami, až doleteli k miestu, kde sa terén zvažoval k snehobielej pláži.


  „Prídu si po teba,“ povedala Francúzka a krátko mávla rukou. Guľa aj ona zmizli a Jericho sa ocitol na kolenách v piesku.


  „Tu som,“ povedala Jou-jou.


  Zdvihol hlavu a zazrel, ako k nemu prichádza bosé, štíhle telo zahalené v krátkej lesklej tunike. Jej avatar bol dokonalý obraz jej samej, a jemu sa zreteľne uľavilo. Po zmätenej kópii Sladkej Irmy sa už obával…


  To je ono! Francúzka mu pripomínala postavu z filmu, a teraz už aj vedel, ktorú. Bola stopercentným zobrazením Shirley McLainovej v úlohe Sladkej Irmy. Snímka stará šesťdesiat či sedemdesiat rokov. Tomu, že Jericho ju vôbec poznal, vďačí svojej vášni k filmovej tvorbe 20. storočia.


  Jou-jou sa chvíľku naňho mlčky dívala. Potom povedala:


  „To s Grand Cherokeem je pravda?“


  „Čo?“


  „Že si ho zabil.“


  Jericho pokrútil hlavou.


  „Pravda je len to, že nežije. Zabil ho Kenny.“


  „Kenny?“


  „Ten chlap, čo zabil aj tvojich priateľov.“


  „Neviem, či ti môžem dôverovať.“ Pristúpila k nemu a uprela naňho tmavé oči. „Síce si ma v oceliarní zachránil, ale to ešte nemusí nič znamenať, však?“


  „Máš pravdu,“ súhlasil. „Nemusí.“


  Prisvedčila. „Poďme sa trošku poprechádzať.“


  Jericho sa poobzeral. Nevedel, čo si o tom všetkom má myslieť. O kúsok ďalej si posadali na zem drobné tvory, no neboli to vtáky ani hmyz. Najviac pripomínali lietajúce rastliny. Odtrhol od nich pohľad a vykročil s Jou-jou po pláži.


  „Keď sme na internete hľadali bezpečný úkryt, našli sme tento oceán,“ začala vysvetľovať Jou-jou. „Číra náhoda. Možno sme sem mali hneď presťahovať celú centrálu, ale nemala som istotu, či nás tu skutočne nebude nikto rušiť.“


  „Tento svet ste teda nenaprogramovali?“ opýtal sa Jericho.


  „Ostrov áno. Všetko ostatné tu už bolo. Oceán, nebo a oblaky, čudné zvieratá vo vode, ktoré niekedy vyplávajú tesne pod hladinu. Obe slnká vychádzajú a zapadajú s malým časovým sklzom. Je tu aj pevnina. V diaľke sme nejakú zazreli.“


  „Niekto toto všetko musel stvoriť.“


  „Myslíš?“


  „Musí existovať server, kde sú uložené dáta.“


  „Doteraz sme ho nelokalizovali. Skôr si myslím, že je v tom celá sieť.“


  „Žeby vládna sieť?“ dal na zváženie Jericho.


  „Sotva.“


  „Ako si môžeš byť taká istá? Čo to má znamenať? Kto by mal záujem vytvoriť takýto svet? Na čo by mal slúžiť?“


  „Možno je samoúčelný,“ mykla plecom Jou-jou. „Dnes nikto nie je schopný pochopiť Druhý život ako celok. Za posledné roky sa vytvorilo neprehľadné množstvo nástrojov, ktoré sa neustále modifikujú. Každý si stavia svoj vlastný svet. Väčšinou nestoja za nič, no niektoré sú vynikajúce. Do niektorých sa dostaneš, do iných nie. Všeobecne platí záväzný protokol, že každý má mať možnosť vidieť to, čo vidí druhý, ale som presvedčená, že aj to je už minulosťou. V mnohých oblastiach vládnu celkom iné algoritmy.“


  Jericho prikročil k úplnému okraju. Tam, kde voda mala obmývať pláž, sa pobrežie závratne zvažovalo. Hlboko pod nimi sa na zvlnenej hladine oceánu lámalo slnečné svetlo.


  „Myslíš, že tento svet stvorili boty?“


  „Nepatrím k tým slabochom, čo si z miest v pamäťovej sieti vytvárajú nové náboženstvo.“ Jou-jou podišla k nemu. „Myslím si však, že umelá inteligencia začína prenikať cez internet do takej miery, akú si jeho tvorcovia nedokázali predstaviť. Počítače vyrábajú počítače. Druhý život dosiahol štádium, keď sa rozvíja vlastnými impulzmi. Prispôsobenie a výber, chápeš? Nikto nemôže povedať, kedy sa to začalo, a už vôbec nie, kam to speje. Uskutočňuje sa dôsledné pokračovanie evolúcie inými prostriedkami. Kybernetický darvinizmus.“


  „Ako ste sa sem dostaJi?“


  „Veď vravím, náhodou. Hľadali sme miestečko, kde by nás nemohli odpočúvať. Pripadalo mi archaické, aby sme ako kočovní robotníci trčali v Andromede alebo v oceliarní, kde nám tí sviniari z Cypolu každú chvíľu mohli vykopnúť dvere. Dobre, aj na internete sa niekedy vykopávajú dvere. Keď sa ukryješ za šifry, si hotový, to sa rovno môžeš dať zatknúť. Komunikovali sme prostredníctvom blogov, deformátororov a anonymizérov. Napriek tomu to nestačilo. Tak som si povedala, že sa stiahneme do Druhého života. Tam síce tiež snoria ako blázni, ale nevedia, čo presne hľadajú. Všetky tie ich ontológie a taxonómie tu neplatia.“


  Jericho prisvedčil. Druhý život sa skvele hodil ako útočisko, keď sa človek chcel vymaniť spod štátnej kontroly. Virtuálne svety boli vybudované omnoho komplexnejšie a ťažšie sa kontrolovali ako jednoduché blogy alebo četové miestnosti. Bol rozdiel, či sa do podozrivého kontextu skladali útržky textu, alebo či sa sprisahanie a pochybné zmýšľanie identifikovali podľa mimiky, gestikulácie, vzhľadu a okolností virtuálnych postáv. V Druhom živote mohlo byť všetko a každý kódom, priateľom i nepriateľom.


  Bolo logické, že ani jeden úrad v Číne nemal toľko zamestnancov ako štátna kontrola internetu. Cypol sa pokúšal preniknúť do všetkých oblastí virtuálneho kozmu, čo sa mu, prirodzene, nedarilo, rovnako ako v skutočnom svete nevyšla plošná infiltrácia obyvateľstva riadnou políciou. Na to, aby mali pod palcom milióny užívateľov, im napriek obrovskému aparátu chýbal ľudský potenciál. Tak Cypol stavil na zneisťovanie. Zďaleka nie všetci v Druhom živote boli vládnymi agentmi, mohol však ním byť ktokoľvek: ostražitá obchodníčka, priateľský bankový úradník, striptérka, úslužný sexuálny partner, mimozemšťan aj okrídlený drak, robot aj diskdžokej, napokon i strom, gitara či celá budova. Ďalším dôsledkom chronického nedostatku personálu bolo, že vláda pracovala s húfom botov, avatarov, ktorých neriadili ľudia, ale stroje vydávajúce sa za ľudí.


  Medzičasom existovali vyslovene rafinované botovské programy. V priebehu svojich misií v Druhom živote Jericho občas vytvoril Dianu vo virtuálnej podobe, a zastala pred ním ako drobučká elfka mávajúca krídelkami, biela, nesúca znaky oboch pohlaví, s čiernymi hmyzími očami a s priesvitnými krídlami vážky. Rovnako dobre sa mohla objaviť ako zvodná žena a pliesť hlavy skutočných chlapom, ktorí by ani nezbadali, že flirtujú s počítačom. V takýchto okamihoch sa Diana menila na bota, ktorého by bolo možné vypátrať iba touringovým testom, metódou, na ktorej identifikáciu ani v roku 2025 nestačil žiadny stroj. Test mohol vykonávať každý. Išlo v ňom o to, že so strojom prebiehal dialóg dovtedy, kým nevyšli najavo jeho kognitívne obmedzenia a neukázal sa ako rafinovaný, no koniec koncov hlúpučký program.


  V tom spočíval problém botovských agentov. Bez skutočnej inteligencie a schopnosti abstrakcie nedokázali odhaliť kódy v správaní a vzhľade virtuálnych osôb. Niet divu, že Jou-jou a jej Strážcovia zamerali pozornosť na Druhý život, pretože decentralizovaná štruktúra siete rovnocenných osôb sa ideálne hodila na zriaďovanie skrytých priestorov, odosielatelia a adresáti údajov sa nedali jednoznačne identifikovať a počet svetov bol neobmedzený. Vskutku bolo možné rekonštruovať iba výmenu údajov medzi jednotlivými servermi. Samotné servery pracovali s elektronickými vrátnikmi. Ten, kto vyhľadal server a dostal sa dnu, podliehal kontrole príslušného správcu, na druhej strane návštevníci servera sa nemohli navzájom kontrolovať, ak nemali potrebnú autorizáciu.


  Správcom virtuálneho Šanghaja bol Peking. Keby mal Jericho vo virtuálnej metropole detektívnu kanceláriu, bol by nájomníkom čínskej vlády, čo znamená, že jej úradníci mu kedykoľvek mohli zaklopať na dvere a prevrátiť hore nohami jeho elektronickú kanceláriu (bolo na to treba súdne rozhodnutie, ale v Číne je zvykom predkladať ho dodatočne). Už aj to stačilo ako dôvod, prečo Jericho nikdy neuvažoval, že sa tam usadí.


  Pozeral do modrozelenej diaľavy.


  Je to možné, že tento svet skutočne vytvorila botovská sieť? Ak mali počítače nejaké estetické nároky, blížili sa ľudským, a zároveň im boli znepokojujúco vzdialené.


  „Ostrov je bezpečný?“


  Jou-jou prikývla. „Pýtali sme sa na virtuálny priestor na všemožných miestach, aby sme mohli vytvoriť naše vlastné planéty, na ktoré by sa nedostal každý. Ťia-ťin…“ zasekla sa, „súbežne vyrátal milióny možností.


  K tomu patrila aj modifikácia protokolu. Nie podstatná, len do tej miery, aby sa tí, čo nemajú príslušný kľúč, stratili v šaláte údajov. Nemám potuchy, koľko variantov sme vyskúšali, generovali sme ich náhodne, pretože sme si mysleli, že tento nápad je nový. Namiesto toho sme sa ocitli tu.“


  „A protokol je…“


  „Malá zelená jašterička.“


  Jou-jou sa usmiala. Bol to ten istý smutný úsmev, ktorý poznal z Čchen Chung-pingovej fotografie.


  „Prirodzene, server virtuálneho Šanghaja protokoluje operáciu, ale netrúbi na poplach. Neregistruje, keď sa na chvíľku otvorí elektronická červíčia dierka, ktorou možno uniknúť do paralelného vesmíru. Z jeho hľadiska sa nedeje nič, iba sa otvoria a zatvoria dvere.“


  „Myslel som si to.“ Jericho prikývol. „A kto je potom Sladká Irma? Botka?“


  „Ale, ale!“ Jou-jou prekvapene zdvihla obočie. „Ty poznáš Sladkú Irmu?“


  „Pravdaže.“


  „Dokelu! Keď ju Ta-siung navrhol, netušila som, kto to je.“


  „Je to postava z filmu. Z pekného filmu.“


  „Z filmu o francúzskom kurčati.“


  „Možnože nereprezentuje slávnu čínsku kultúru,“ povedal Jericho zmierlivo. „Ale existuje aj dačo iné, len si predstav. Avatar je dokonalá napodobenina Shirley McLainovej.“


  „To, ehm, bola herečka, však? Francúzka.“


  „Američanka.“


  Zdalo sa, že Jou-jou premýšľa. Potom zrazu vybuchla do smiechu.


  „Och, to bude Ta-siunga škrieť. On je presvedčený, že sa vyzná.“


  „Vo filmoch?“


  „Ale čoby. Francúzsko je Ta-siungovou slabosťou. Akoby sme nemali dostatok našej kultúry. Celý deň ti môže rozprávať o… to je jedno.“


  Odvrátila sa a rukou si pretrela oči. Jericho ju nechal na pokoji. Keď sa naňho opäť pozrela, videl jej na líci stopu rozotrenej slzy.


  „Máš môj počítač,“ povedala. „Čo teda chceš? Čo vlastne odo mňa chceš?“


  „Nič,“ povedal Jericho.


  „Čo teda?“


  „Posiela ma tvoj otec. Veľmi sa o teba bojí.“


  „Nemysli, že mi je to fuk,“ povedala útočne.


  „Nemyslím.“ Pokrútil hlavou. „Viem, že mu nechceš robiť starosti. Si presvedčená, že sledujú vašu komunikáciu, a keď mu zavoláš alebo pošleš mail, vrhnú sa naňho a pritlačia ho k múru. Mám pravdu?“


  Hľadela pochmúrne pred seba.


  „V blogoch a vo virtuálnych svetoch sa Chung-ping nevyzná,“ pokračoval Jericho. „Je šťastný, že vie obsluhovať svoj predpotopný mobil. Navyše sa utešuje predstavou, že jeho dcéra sa poučila. Nevie, čím sa zapodievaš. Alebo povedzme, že to tuší, ale nechce to vedieť. Určite netuší, že ťa kryje Tchu Tchien.“


  „Tchien!“ zvolala Jou-jou. „To on ťa poveril, však?“


  „Odkázal na mňa tvojho otca.“


  „Jasné, lebo Chung-ping nikdy… ale prečo ne…“


  „Prečo ti neposlal správu do Andromedy? Hoci vedel, kde sa ukrývaš? O vysokej peci si mu nikdy nerozprávala, tak napokon začal byť nervózny…“


  „Odkiaľ poznáš Tchiena?“


  „Je to môj priateľ. A ak môžem tipovať, niečo ako neoficiálny člen Strážcov. Aspoň vás zo všetkých síl podporoval. Zariadenie centrály bolo od neho, nie? Aj Tchien bol disidentom, tak ako dnes vy.“


  „Boli sme disidenti.“


  Správne, pomyslel si Jericho. Aká úbohá téma. Nech hovoria o čomkoľvek, vždy skončia pri nej.


  „Tchien mi nepotreboval posielať správy,“ povedala Jou-jou. „Vedel, že to nič nezmení.“


  „Veď práve. Ale niečo sa zmenilo, keď Chung-ping prišiel na nápad dať ťa hľadať. Riskantná opovážlivosť. Tvoj otec mohol uprednostniť hru na slepú babu, ale bolo mu jasné, že sa nemôže obrátiť na políciu. Odhadujem, že vie, že sa vŕtaš v odpadkoch strany. Tak požiadal o pomoc Tchu Tchiena, ako to ľudia robia u človeka so známosťami, a aj preto, lebo voľky-nevoľky musel priznať, že Tchien ti je bližší ako vlastný…“


  „To nie je pravda,“ oborila sa naňho Jou-jou. „Rozprávaš nezmysly!“


  „Jemu sa to však tak…“


  „Do toho ťa nič! Vôbec nič, jasné? Nemiešaj sa do môjho súkromného života.“


  Jericho sklonil hlavu.


  „Dobre teda, princezná. Pokiaľ to bude možné. Ale čo mal teda Tchien robiť? Potľapkať Chung-pinga po pleci a ubezpečiť ho, že nemá dôvod robiť si starosti? Viem niečo, čo nevieš ty? Dobre teda, tvoj súkromný život je pre mňa svätý, hoci som kvôli nemu prišiel o auto a možno aj o byt, ktorý asi onedlho zhorí v plameňoch. Riadne to okolo teba víri, Jou-jou.“


  Medzi obočím sa jej vytvorila kolmá vráska hnevu. Otvorila ústa, no Jericho ju pohybom ruky zastavil.


  „Nechaj si to na neskôr.“


  „Nemôžeme na tvojom ostrove donekonečna tárať o ničom. Poďme sa porozprávať o tom, ako sa dostaneme z tejto šlamastiky.“


  „My dvaja?“


  „Ty ma nepočúvaš, či čo?“ Jericho vyceril zuby. „Aj ja som v tom až po uši, tak prestaň snívať, slečinka! Ty si prišla o priateľov. Čo myslíš, prečo sa to všetko stalo? Lebo si rozvírila trošku prachu? Strana je zvyknutá stúpať do disidentských hovien. Za to by ťa možno posadili do basy, no neposlali by na teba človeka ako Kenny.“


  Oči sa jej naplnili slzami.


  „Predsa som nemohla…“


  Jericho si zahryzol do pery. Len-len že neurobil chybu. Obviniť Jou-jou zo smrti ostatných by bolo nespravodlivé a hlúpe.


  „Je mi to ľúto,“ povedal rýchlo.


  Smrkla, chodila sem a tam, roztrasenými rukami vírila vzduch.


  „Možno som mala… mala som…“


  „Nie, prestaň. Ty za to nemôžeš.“


  „Keby som nemala ten šialený nápad!“


  „Povedz mi to. Čo si vykonala?“


  „Nič by sa nestalo. Je to moja vina…“


  „Nie je.“


  „Ale je!“


  „Nie, Jou-jou, ty za to nemôžeš. Povedz mi, čo si urobila. Čo sa stalo v tú noc?“


  „Nechcela som to.“ Pery sa jej chveli. „Zomreli mojou vinou. Všetci zomreli.“


  „Jou-jou…“


  Zakryla si tvár rukami. Jericho podišiel k nej, jemne ju chytil za zápästia a pokúsil sa ju pritiahnuť k sebe. Vytrhla sa mu a utiekla.


  Za ním sa ozvalo hlboké hrdelné vrčanie.


  Čo to zase bolo? Pomaly sa obzrel a jeho pohľad sa stretol so zlatými očami obrovského medveďa.


  Veľmi pôsobivé, pomyslel si.


  „Ta-siung?“


  Medveď vyceril zuby. Jericho sa ani nepohol. Šelma mala veľkosť stredne urasteného poníka. Pravdaže, zo simulácie mu nehrozilo nebezpečenstvo, ibaže nevedel, aké impulzy vychádzajú z rukavíc. Zabezpečovali dotykové vnemy, teda stimulovali nervy. Keby mu netvor začal obhrýzať prsty, nepreniesli by aj bolesť?


  „Všetko je v poriadku.“ Jou-jou zastala vedľa medveďa. Poškrabkala kožuch obrovského zvieraťa, potom sa zahľadela na Jericha. Hlas mala opäť pokojný, temer bezvýrazný.


  „Tej noci sme niečo skúšali,“ povedala. „Spôsob, ako posielať správy.“


  „Mailom?“


  „Áno. Bol to môj nápad. Tú metódu objavil Ťia-ťin.“


  Pleskla medveďa po tlame. Sklonil hlavu. V nasledujúcom okamihu zmizol.


  „Vo svete je celý rad aktivistov, s ktorými sme v kontakte,“ pokračovala. „Bez nich by sme sa nedostali k relevantným informáciám. Samozrejme, nie je dovolené vyzvedať vo Washingtone, aké svinstvá práve vyvádza tvoja vlasť, okrem toho ako disidentka som v záznamoch, jasné?“


  „Ako facka.“


  „Teda, Druhý život je jedným zo spôsobov, ako prejsť Cypolu cez rozum. Je to vždy spojené s nesmiernym úsilím. Hodí sa na stretnutia ako teraz s tebou, ale chcela som niečo rýchle, nekomplikované, aby som sem-tam mohla prepašovať fotku alebo zopár riadkov.“ Jou-jou civela na miesto, kde predtým stál medveď. „A maily dostávame stále. Neškodné maily, čo nevzbudzujú podozrenie, v ktorých nie je nič, čoho by sa politbyro muselo báť. Tak sme sa pokúšali naskočiť na cudzie vlaky.“


  „Parazitné maily?“


  „Kone, parazity, čierni pasažieri – môžeš ich nazývať podľa ľubovôle. S Ťia-ťinom sme napísali protokol, ako treba šifrovať správy do bieleho šumu a potom ich dekódovať. Systém sme implementovali u Ta-siunga a u mňa a rozhodli sa otestovať ho.“


  Jerichovi pomaly svitalo, čo sa v tej noci stalo. Základná myšlienka bola dobrá na oklamanie aj skúsených profesionálnych sliedičov. Zakladala sa na malej násobilke elektronickej pošty, podľa ktorej maily boli hlavne kopa údajov, malí cestujúci, ktorí sa mali dostať z jedného miesta na druhé. Napchali ich teda do balíčkov s údajmi ako cestujúcich do železničných vagónov a presne tak ako vagóny aj balíčky mali štandardizovanú dĺžku. Keď sa vagón naplnil, pristavili ďalší, až sa naložila celá správa a súprava bola pripravená na odoslanie, webová adresa prijímateľa vpredu ako lokomotíva.


  Vo väčšine prípadov však rozličné množstvá údajov viedli k tomu, že posledné vagóny neboli úplne obsadené. Upozornenie end of message definovalo koniec správy, ale pretože balíček možno posielať len ako celok, zostalo trošku miesta bez údajov, takzvaný biely šum. V okamihu príchodu správy počítač prijímateľa prečítal oficiálne údaje správy, zvyšok odstrihol a odhodil. Nikto neprišiel na myšlienku hľadať ďalšie obsahy v bielom šume, lebo tam nebolo čo hľadať.


  Tu vznikol nápad. Nech prišiel na um komukoľvek, bol jednoducho geniálny. Tajnú správu zakódovali tak, aby vyzerala ako biely šum, dali ju na miesto pravého bieleho šumu a vyslali na cestu ako čierneho pasažiera. Bolo treba vyriešiť len jediný problém. Správu museli poslať sami alebo získať prístup na počítač odosielateľa. Síce nič nebránilo tomu, aby posielali správy vo vlastných vlakoch, ale ak už niekto vzbudil podozrenie, jeho elektronická pošta podliehala neustálej kontrole. Možno boli orgány ako Cypol preťažené, ale neboli hlúpe, preto vznikli obavy, že by mohli kontrolovať aj biely šum.


  No našlo sa riešenie, a síce využívať elektronickú poštu iných. Dvaja disidenti, čo si navzájom chceli posielať konšpiratívne posolstvá, potrebovali smerovač či ilegálnu stanicu, aby mohli zastavovať prechádzajúce vlaky s údajmi, a museli sa dohodnúť na rovnakom vlaku. Mohlo to byť blahoželanie k narodeninám od pána Chuanga zo Šen-čenu synovcovi Jiovi žijúcemu v Pekingu, obaja občania s najlepšou povesťou, o ktorých štát hovoril len v dobrom. Pán Chuang pošle blahoželanie a netuší, že jeho vlak zastane na medzistanici u disidenta, ktorý z neho vyberie biely šum, vymení ho za zašifrovanú správu a vlak vypraví na ďalšiu cestu. Kým sa však dostane k Jiovi, zastavia ho po druhý raz, tentoraz disident číslo dva z neho vyberie správu, odšifruje ju, nahradí ju pravým bielym šumom a správa sa konečne dostane k synovcovi do Pekingu, ktorý sa poteší pozornosti od pána Chuanga, a pritom ani jeden z nich netuší, na aký účel poslúžili. Celá záležitosť vyvoláva asociáciu s nič netušiacim turistom, ktorému na letisku prepašovali do batožiny drogy a doma mu ich zase nepozorovane vybrali, len s tým podstatným rozdielom, že z drogy sa počas prepravy nestanú zabalené slipy.


  „Jasné, že nie sme takí naivní, aby sme si mysleli, že sme tento trik vymysleli,“ povedala Jou-jou. „Napriek tomu, pravdepodobnosť, že by niekto natrafil na mail, v ktorom už niekto sedí, je nepatrná.“


  „Koho oficiálne maily si odchytávala?“


  „Akéhosi úradu.“ Jou-jou mykla plecom. „Ministerstva energie či čo.“


  „A odkiaľ?“


  „Počkaj, bolo to…“ Zvraštila čelo a nahodila vzdorovitý výzor. „No, už ani neviem.“


  „Čože?“ Jericho sa na ňu neveriacky pozrel. „Ty nevieš, aké…“


  „Preboha, veď šlo len o test! Chcela som si vyskúšať, či sa tam dostanem!“


  „A čo si napísala?“


  „Na tom nezáleží.“


  „Nerob z toho tajnosti! Čo teda?“


  „Napísala som…“ Robila dojem, že vetu musí poriadne požuť, kým ju Jerichovi vypľuje k nohám. „Chyť ma, ak to dokážeš.“


  “Chyť ma, ak to dokážeš?“


  „Hovorím po mongolsky, či čo? Áno.“


  „Preboha, to prečo?“


  „Preboha, to prečo?“ napodobnila ho posmešne. „To je fuk. Lebo sa mi to zdalo štýlové, preto.“


  „Ohromne štýlové. Pri teste…“


  „Och, Bože!“ zagúľala očami. „Nemalo – sa – to – nikomu – dostať do – rúk!“


  Jericho vzdychol a pokrútil hlavou.


  „Dobre teda. Čo bolo ďalej?“


  „Protokol bol nastavený na skutočný čas. Zastaviť mail, odobrať šum, napísať vlastnú správu, zašifrovať, poslať ďalej, všetko simultánne. Tak teda píšem a zrazu si všimnem, že niečo tam už je! Že som nevybrala biely šum, ale nejakú tajuplnú gebuzinu.“


  „Lebo niekto skúšal to isté, čo ty.“


  „Áno.“


  Jericho prikývol. Spravodlivo musel pripustiť, že Jou-jou takýto vývoj situácie nemohla očakávať.


  „Lenže mail bol už na ceste,“ povedal. „A síce na ceste k tomu, komu bola určená tá tajuplná gebuzina. Ibaže sa k nemu nedostala, lebo ty si ju vybrala a zamenila.“


  „Nie zámerne.“


  „To je jedno. Predstav si to. Čakajú na komplexnú tajnú informáciu. Namiesto toho si prečítajú: Chyť ma, ak to dokážeš.“ Jericho si nemohol pomôcť. Zdvihol ruky a hlasno zatlieskal. „Bravo, Jou-jou. Utešená malá provokácia. Blahoželám.“


  „Ach, choď do čerta! Pravdaže, okamžite pochopili, že sa im tam niekto nabúral.“


  „A boli na to pripravení.“


  „Áno, na rozdiel odo mňa.“ Kyslo sa zatvárila. „Neviem, či vopred rátali s niečím takým, ale majú vybudovanú obranu, to treba nechať. Nejaký ich strážny program hneď zaštekal: Hav! Na určenej trase sa objavil ďalší uzol, ktorý tam nepatrí. Vŕŕŕ, kde sú naše údaje?“


  „A pustil sa za tebou.“


  „Pustil?“ Jou-jou sa krátko a prenikavo zasmiala. „Okamžite ma napadol! Zaútočil na môj počítač, neviem ako, no bolo to hrozné! A kým som sa stačila diviť, čo všetko sa mi objavilo v sieti, vidím, že si začínajú ukladať moje údaje. Moje súbory prehľadávali rýchlejšie, než som sa stihla odpojiť. Hneď vedeli, kto som – a kde som!“


  „Znamená to, že si pracovala bez anonymizéra…“


  „Nie som šibnutá,“ odvrkla. „Pravdaže som použila anonymizér. Ale keď implementuješ niečo úplne nové a hráš sa s tým, si nútený na chvíľku systém otvoriť. Inak by zasiahli ochranné nástroje už na najnižšej úrovni, na to predsa sú.“


  „Tak si všeličo vypla?“


  „Musela som to riziko podstúpiť.“ Nazlostene blysla očami. „Musela som sa presvedčiť, či budeme môcť takto pracovať.“


  „No, teraz to vieš.“


  „Si taký múdry, až to bolí.“ Prekrížila si ruky na hrudi. „Ty by si postupoval inak?“


  „Robil by som veci postupne.“ povedal Jericho. „Najprv by som vzal prílohu, vyhľadal nástrahy. Až potom by som pridal vlastné veci. A kým by som to odoslal, ponechal by som možnosť všetko vrátiť do pôvodného stavu. Predovšetkým by som však nepoužíval žiadne samoľúbe hlášky, aj keby som ich tisíckrát zašifroval ako šum.“


  „Načo sa prenášajú údaje, keď nedávajú zmysel?“


  „Hovoríme o teste. Kým nemáš istotu, že prenos údajov je bezpečný, v najhoršom prípade ťa môžu považovať za chybu v prenose. Možno by sa čudovali, kde zostala trčať ich správa, ale hneď by im nenapadlo, že im niekto vnikol do komunikácie.“


  Prevŕtala ho pohľadom, akoby zvažovala, či ho nemá chytiť pod krk, Potom rozpažila ruky a bezmocne ich nechala klesnúť.


  „Dobre, bola to chyba!“


  „Obrovská chyba!“


  „Mohla som tušiť, že medzi miliardami mailov natrafím práve na infiltrovaný?“


  Jericho ju pozoroval. Na chvíľu v ňom vzplanul hnev, a to nielen pre samotnú chybu, ale aj preto, že sa jej dopustil niekto s takými skúsenosťami ako Jou-jou. Svojou samoľúbosťou riskovala nielen vlastný život. O život prišla takmer celá jej skupina a riadne podkúrila aj Jerichovi. Potom sa jeho hnev rozplynul. Na tvári dievčaťa sa odrážala zmes strachu a ľútosti. Pokrútil hlavou.


  „Nie, nemohla.“


  „Tak kto mi je v pätách?“


  „Nám obom, Jou-jou, ak dovolíš. Ak ti smiem pripomenúť seba a svoje problémy.“


  Odvrátila hlavu, pozrela na more a znovu naňho.


  „Dobre, teda kto je nám v pätách?“


  „Bezpochyby niekto, kto má moc. Niekto bohatý, vplyvný a dobre technicky vybavený. Vážne si nemyslím, že ich komunikácia sa ešte nachádza v štádiu pokusu. Ty si niečo skúšala. Oni to už dlho robia. Náhodou ste použili rovnaký protokol, čo vám umožnilo prečítať si navzájom svoje údaje. To, čo teraz vyslovím, je len špekulácia, ale myslím si, že sú dostatočne vplyvní, aby neboli odkázaní na maily iných ľudí.“


  „Myslíš…“


  „Predpokladajme, že posielajú maily z vlastných serverov. Úplne oficiálne. Sedia vo verejných inštitúciách, majú možnosť kontrolovať prichádzajúcu aj odchádzajúcu poštu a podľa ľubovôle čo-to pribaliť.“


  „Také možnosti majú len veľké zvieratá.“


  „Myslíš, že je to strana?“


  „Kto iný? Všetky akcie Strážcov sú – boli namierené proti strane. A nič si nepredstierajme, Strážcovia sú – boli…“


  „…pravá ruka Jou-jou.“


  „Ja som bola hlava. Spolu s Ta-siungom.“


  „Viem. Predtým si verejne intrigovala, čo ti vynieslo väzenie. Odvtedy hľadáš spôsoby ochrany. Druhý život, parazitné maily. Pritom náhodne vpadneš do tajného prenosu dát a stane sa to, čoho si sa najväčšmi obávala. Píše sa tam niečo o prevrate a likvidácii, spomína sa čínska vláda, všetko pripomína ilegálne machinácie tvojej milovanej strany, a v nasledujúcom okamihu ťa majú.“


  „Čo by si spravil na mojom mieste?“


  „Čo asi?“ Jericho sa neradostne zasmial. „Zdvihol by som kotvy, presne ako ty.“


  „To ma teší.“ Zháčila sa. „Tak teda máš – bol si v mojom počítači?“


  „Áno.“


  Jericho očakával nový výbuch zlosti, ale ona len vzdychla a zahľadela sa na oceán.


  „Neboj sa,“ povedal. „Nestrkal som nos do tvojich vecí. Iba som skúsil vniesť trochu svetla do celej záležitosti.“


  „Vedel si si poradiť s treťou webovou stránkou?“


  „Filmy o Švajčiarsku?“


  „Uhm.“


  „Ešte nie. Niekde musí byť pes zakopaný. Buď potrebujeme inú masku, alebo nám niečo ušlo. Momentálne si myslím, že ide o prevrat, do ktorého bola či bude namočená čínska vláda, okrem toho niekto vie priveľa, a preto ho chcú zlikvidovať.“


  „Nejaký Jan alebo Andre.“


  „Skôr Andre. Preveril si adresu v Berlíne?“


  „Áno.“


  „Zaujímavé, nie? Likvidovať Donnera. A istý Andre Donner vlastní na uvedenej adrese reštauráciu s juhoafrickými špecialitami.“


  „Volá sa Muntu. Aj ja som sa potiaľto dostala.“


  „Ale čo nám to hovorí?“ zamýšľal sa Jericho. „Je Andre Donner v nebezpečenstve, že ho zlikvidujú? Čo môže berlínsky gastronóm vedieť o zápletkách Pekingu s nejakým prevratom? A čo ten druhý muž?“


  „Jan?“


  „Áno. Je to zabijak?“


  Možno sú Jan a Kenny jedna osoba, pomyslel si Jericho, no nechal si to pre seba.


  Fantázia mu pracovala na plné obrátky. V podstate bol ten text taký neúplný, že z neho nemohol vyvodzovať nijaké závery.


  „Je to africká reštaurácia,“ povedala Jou-jou zamyslene. „A existuje pomerne krátko.“


  Jericho sa na ňu zadivene pozrel.


  „Nuž, mala som viac času zapodievať sa tým,“ dodala rýchlo. „Na internete sú kritické pripomienky k reštaurácii. Muntu otvorili v decembri 2024…“


  „Iba pred pol rokom?“


  „Práve. O Donnerovi samom je veľmi málo informácií. Je to Holanďan, ktorý istý čas žil v Kapskom Meste. Možno sa tam aj narodil. To je všetko. Ale jeho spojenie s Afrikou je zaujímavé…“


  „Lebo v Afrike sa v prevratoch vyznajú.“ Jericho prikývol. „To znamená, že si musíme dobre pozrieť novšiu chronológiu všetkých pochybných a násilných vládnych zmien. Zaujímavá úloha. Južná Afrika však vypadáva z hry. Tam je už dlhší čas stabilná vláda.“


  Chvíľku mlčali.


  „Chcel si vedieť, s kým máme do činenia,“ povedala napokon. „Na prevraty treba peniaze a vplyv, politický aj hospodársky. Predovšetkým však musíš mať schopnú výkonnú moc pripravenú použiť nátlak. Nuž, týmto ľuďom sa v krátkom čase podarilo na teba poštvať profesionála s posilou. S výbavou ako celá armáda. Predpokladajme teda, že za tým stoja určité vládne kruhy. V tom prípade ťa môžem z jedného hľadiska upokojiť.“


  Jou-jou nadvihla obočie.


  „Nemajú záujem o disidentov,“ uzatvoril Jericho. „Je im úplne jedno, čo robíš. Zastrelili by každého, kto im príde do cesty.“


  „To ma upokojuje,“ povedala Jou-jou posmešne. „Zato disponujú zástupom policajtov, ktorí mi v pravej chvíli sprostredkujú dobrý pocit, že ma nezastrelili pre moju disidentskú činnosť. Ďakujem ti, Jericho. Konečne budem môcť pokojne zaspať.“


  Pohľadom prešiel po pláži. Žiariac vo dvojitom slnečnom svetle zvláštnym spôsobom akoby ožila. V piesku sa z ničoho nič začali tvoriť vzory, ktoré sa okamžite rozplývali. Niektoré z kvetnatých tvorov rozprestierali krídla, priesvitné a žilnaté ako listy. Pod nimi sa vzdúvali oblaky zlatého prachu, vznášali sa cez okraj ostrova a tam sa rozplynuli vo vetre. Jou-jou a Ta-siung naprogramovali znepokojujúco krásny svet.


  „Dobre,“ povedal. „Mám niekoľko návrhov. Po prvé, potrebujem od teba súhlas, že si môžem prehrať tvoje údaje na môj počítač. Pokiaľ správne odhadujem situáciu, všetky tvoje záložné systémy sú zničené.“


  „Okrem jedného.“


  „Viem. Smiem sa spýtať, na aký počítač si teraz pripojená?“


  Hrýzla si peru a obzerala sa, akoby hľadala niekoho, s kým by sa mohla poradiť.


  „Na Ta-siungov,“ povedala neochotne.


  „Kde? V dielni?“


  „Áno, býva tam.“


  „Hneď po našom stretnutí musíte odtiaľ zmiznúť.“


  „Ta-siungova pivnica je zabezpečená…“


  „Kenny strieľa raketami,“ prerušil ju Jericho príkro, „a proti nim nie je nič zabezpečené. Dielňa je zaevidovaná ako Klubovňa Démonov, pod menom Mestskí démoni. Je len otázkou času, keď sa tam Kenny objaví alebo tam niekoho pošle. Vlastní Ta-siung úplnú kópiu tvojich údajov?“


  „Nie.“


  „Tak dovoľ, aby som si ich stiahol.“


  „V poriadku.“


  Jericho premýšľal, počítal na prstoch. „Po druhé, vydáme sa po africkej stope. Po tretie, skúsime dešifrovať španielsku webovú stránku s filmami o Švajčiarsku. Oboch úloh sa chopím ja. Diana má potrebné programy…“


  „Diana?“


  „Moja… môj…“ Cítil, ako ho zaplavujú rozpaky. „Na tom nezáleží. Po štvrté, skúsime zistiť, čo má tých šesť stránok, platných či neplatných, spoločné.“


  „To je predsa jasné.“ Jou-jou naňho nechápavo fľochla. „Obsahujú, prípadne obsahovali…“


  „A z toho vyplýva?“


  „Počuj, prestaň sa so mnou rozprávať ako nejaký učiteľ!“


  „Niekto ich musí kontrolovať,“ pokračoval Jericho tvrdo. „Tak, aby maska kedykoľvek sedela. Čo sa týka obsahu, nemajú nič spoločné, všetky stránky sú prístupné verejnosti a evidované v rôznych krajinách. Napriek tomu, kto ich inicioval? Keby sa nám podarilo nájsť spoločného iniciátora, možno by sme sa dozvedeli, ktoré stránky ešte kontroluje. Čím viac stránok, na ktoré sa hodí naša maska, nájdeme, tým viac ich dešifrujeme.“


  „Na také čosi nie som zariadená. Ani Tchien.“


  „Ale ja áno.“ Jericho sa zhlboka nadýchol. Na chvíľku si vsugeroval, že jeho kapiláry zaplavil čistý vzduch z planéty s oceánom, no v skutočnosti dýchal len výfuky klimatizácie v hotelovej izbe. Každým vdýchnutím cítil, ako sa mu vracajú sila a rozhodnosť. Vedomie mu ako žiariaca tekutina zaplavila istota, že nie je bezmocne vystavený Kennymu a jeho mužom. „Po piate, predpokladajme, že Andre Donner je určený na odstrel rovnako ako my. Tak teda máme hneď dva dôvody, aby sme sa s ním skontaktovali. Aby sme sa viac dozvedeli a aby sme ho varovali.“


  „Ktovie, či stojí o naše varovanie.“


  „Nemáme čo stratiť. Alebo áno?“


  „Nie.“


  „Tak čo chceš.“ Zaváhal. „Jou-jou, nechcem to neustále opakovať, no komu všetkému si porozprávala o svojom objave? Mám na mysli, kto z nich…“


  „Kto z nich ešte žije?“ opýtala sa trpko.


  Jericho mlčal.


  „Už len Ta-siung,“ povedala. „A ty.“


  Čupla si a presýpala si cez prsty perleťový piesok. Tenké potôčiky tvorili záhadné vzorky, ktoré sa s blyšťaním strácali. Potom zdvihla hlavu.


  „Chcem zavolať otcovi.“


  Jericho prikývol. „To bol môj ďalší návrh.“


  V duchu sa pýtal, či by nebolo zmysluplnejšie najprv sa skontaktovať s Tchuom. Ale toto rozhodnutie prináležalo dievčaťu pri jeho nohách, ktoré pomaly vstalo a pozrelo naňho peknými, smutnými očami.


  „Mám ťa nechať osamote?“ opýtal sa.


  „Nie.“ Veľmi nežensky smrkla a obrátila sa mu chrbtom. „Je možno lepšie, keď budeš pri tom.“


  Prstami pravej ruky oddelila niečo neviditeľné a dačo dovnútra nakreslila. Zrazu sa vo vzduchu ukázalo tmavé pole. S absurdnou všednosťou zaznel telefónny oznamovací tón, v tomto cudzom svete úplne nepatričný.


  „Nemá aktivovaný obrazový modus,“ povedala, akoby chcela ospravedlniť Chung-pinga za jeho zaostalosť.


  „Viem, má starý mobil. Dar od teba.“


  „Zázrak, že ho vôbec používa,“ smrkla. Telefón zvonil. „Vlastne by mal byť v predajni áut. Ak nezdvihne, zavolám mu…“


  Vyzváňací tón zmĺkol. Ozval sa tichý šum a nejaké zvuky v pozadí. Nikto sa nehlásil.


  Jou-jou sa neisto pozrela na Jericha.


  „Otec?“ šepla.


  Prišla tichá odpoveď. Zlovestne sa priplazila ako tučný a lenivý had, ktorý sa vzpriamil, aby si vyhliadal ďalšiu obeť.


  „Nie som tvoj otec, Jou-jou.“


  Jericho nevedel, čo bude ďalej. Jou-jou bola na dne, jej priatelia mŕtvi. Musel spracovať obrazy ako z nočnej mory, ktorých hrôza bledla v rannom svetle. Tento zlý sen sa nekončil – do ostrovnej idyly začal presakovať Kennyho hlas. Ale keď prehovorila Jou-jou, okrem potlačenej zlosti z jej slov nezaznelo nič.


  „Kde je otec?“


  Kenny sa s odpoveďou neponáhľal. Jou-jou tiež mlčala v mrazivom očakávaní, a tak si obaja mlčky merali sily.


  „Na dnes som mu dal voľno,“ preriekol napokon. Poznámku korunoval tichým, samoľúbym smiechom.


  „To nie je odpoveď na moju otázku.“


  „Kto povedal, že tvojou úlohou je klásť otázky?“


  „Je v poriadku?“


  „V úplnom poriadku. Práve odpočíva.“


  Kenny vyslovil „v úplnom poriadku“ takým spôsobom, že vzbudil zdanie, že opak je pravdou. Jou-jou zaťala päste.


  „Počúvaj, ty úchylný sviniar. Chcem okamžite hovoriť s otcom, rozumieš? Potom si pre mňa za mňa môžeš klásť požiadavky, ale najprv mi dokáž, že žije, lebo v opačnom prípade sa môžeš baviť sám so sebou. Vyjadrila som sa jasne?“


  Kenny nechal chvíľku šušťať slúchadlo.


  „Jou-jou, ty moje jedoitové dievčatko,“ vzdychol. „Tvoj obraz sveta sa zrejme opiera o rad nedorozumení. V príbehoch ako tento sú úlohy rozdelené inak. Každé tvoje slovo, ktorému nezatlieskam, sa u Chung-pinga premení na bolesť. Toho úchylného sviniara som akože nepočul.“ Zachechtal sa. „Možno máš dokonca pravdu.“


  Pyšný ako páv, pomyslel si Jericho. Hoci je Kenny dosť exotický exemplár nájomného vraha, o to väčšmi zodpovedá obrazu psychopatického viacnásobného vraha. Narcistický, zaľúbený do vlastných slov, láskyplne koketujúci s vlastnou neznesiteľnosťou.


  „Potrebujem dôkaz, že žije,“ trvala na svojom Jou-jou.


  Zrazu sa čierny pravouholník premenil. Takmer celý vyplnila Kennyho tvár. Vznášala sa nad perleťovým pieskom ako džin nad fľašou. Potom sa stratila zo zorného uhla kamery a objavila sa izba s oknami na zadnej stene, cez ktoré vnikalo jasné denné svetlo. Zjavili sa tmavé kontúry nábytku, stolička, na ktorej ktosi sedel. Pred ňou niečo čierne, trojnohé a masívne.


  „Otec,“ šepla Jou-jou.


  „Povedzte niečo, vážený Čchen,“ povedal Kennyho hlas.


  Čchen Chung-ping nepohnuto sedel na stoličke, akoby s ňou zrástol. V ostrom svetle bolo sotva rozoznať jeho tvár. Keď prehovoril, jeho hlas pripomínal praskot suchého lístia.


  „Jou-jou, si v poriadku?“


  „Otec!“ zakričala. „Všetko bude dobré, uvidíš!“


  „Je mi to ľúto.“


  „Nie, mne je to ľúto. Mne!“ Vyhŕkli jej slzy. S viditeľným vypätím síl sa prinútila zachovať pokoj. Kenny sa znovu dostal do zorného poľa.


  „Podradná kvalita, ten mobil,“ povedal. „Obávam sa, že tvoj otec ťa nepočul. Čo keby si ho prišla navštíviť?“


  „Ak mu niečo…“ začala Jou-jou neistým hlasom.


  „Čo urobím, závisí len od teba,“ poznamenal Kenny chladne. „Má tu pohodlie, len slobodu pohybu má trošku obmedzenú. Sedí v skeneri automatickej zbrane. Rozprávať a žmurkať očami môže. Ak by mu však zišlo na um vyskočiť alebo čo i len zdvihnúť ruku, zbraň začne strieľať. Žiaľ, aj vtedy, keby sa chcel poškrabať. Predsa len tu nemá až také pohodlie.“


  „Neublíž mu, prosím,“ vzlykla Jou-jou.


  „Nemám záujem nikomu ublížiť, ver mi. Tak príď čo najrýchlejšie.“ Kenny zmĺkol. Keď sa opäť ozval, hadí tón z jeho reči sa vytratil. Zrazu rozprával milo, takmer kamarátsky, tak ako Čao Pi-te. „Tvoj otec má moje slovo, že ak budeš spolupracovať, nič sa ti nestane. To znamená, že mi musíš vymenovať všetkých, čo vedia o odchytenej správe alebo poznajú jej obsah. Okrem toho mi vydáš každú, skutočne každú pamäťovú jednotku, na ktorej je uložená kópia správy.“


  „Môj počítač si zničil,“ povedala Jou-jou.


  „Niečo som zničil, to sedí. Ale zničil som všetko?“


  „Neodvrávaj,“ pošepol jej Jericho.


  Mlčala.


  „No vidíš.“ Kenny sa usmial, akoby tým potvrdila jeho predpoklad.


  „Nerob si starosti, ja slovo dodržím. A priveď sem aj toho holohlavého obra, vieš ktorého. Môžete vojsť prednými dvermi, sú otvorené.“ Zarazil sa. Niečo mu zišlo na um a spýtal sa: „Spojil sa s tebou ten Owen Jericho?“


  „Jericho?“ ozvala sa Jou-jou ako ozvena.


  „Ten detektív?“


  Jericho celý čas stál mimo zorného poľa mobilu, takže videl scenériu Čchenovho bytu v zrkadlovom obraze. Kenny ho nemohol vidieť. Dal Jou-jou znamenie a zreteľne pokrútil hlavou.


  „Nemám potuchy, kde je ten idiot,“ povedala pohŕdavo.


  „Prečo tak nevľúdne?“ Kenny udivene zdvihol obočie. „Veď ťa zachránil.“


  „On si zo mňa strieľa rovnako ako ty, nie? Povedal si, že zabil Grand Cherokeeho.“


  Kennyho pery sa pobavene zvlnili.


  „Áno, iste. Tak kedy sem prídeš?“


  „Len čo to bude možné,“ smrkla Jou-jou. „Podľa toho, aká bude situácia na cestách. O štvrťhodinku? V poriadku?“


  „V poriadku. Ty a Ta-siung. Neozbrojení. Ak zbadám zbraň, Čchen zomrie. Ak ešte niekto vstúpi do dverí, zomrie. Ak sa niekto pokúsi vyradiť automatickú zbraň, začne strieľať. Keď sa dohodneme, spoločne opustíme dom. Ach, a ak vonku bude čakať posila alebo niekto sa zahrá na hrdinu, aj vtedy Čchen zomrie. Zo svojej stoličky môže vstať až vtedy, keď deaktivujem automatiku.“


  Spojenie sa prerušilo.


  Zvonku doľahli cudzie zvuky veľkých zvierat. Do krovia oddeľujúceho pláž od lúky sa oprel vietor a rozvíril ružový kvetný prach.


  „Ten sviniar,“ vyrazila zo seba Jou-jou. „Ten prekliaty…“


  „Pamätaj, že ani on nie je všemocný.“


  „Čo nepovieš!“ zakričala na Jericha. „Však vidíš, čo sa deje! Vážne si myslíš, že ho nechá žiť? Aj mňa?“


  „Jou-jou…“


  „Čo mám robiť?“ Odstúpila. Spodná pera sa jej chvela. Pokrútila hlavou a po lícach sa jej kotúľali slzy. „Čo len mám robiť?“


  „No tak,“ povedal. „Dostaneme ho odtiaľ. Sľubujem. Nikto nezomrie, počuješ?“


  „Ako to chceš urobiť?“


  Jericho začať chodiť po miestnosti. Ani on to ešte nevedel. V hlave sa mu začal rodiť plán. Pochabá opovážlivosť, závisiaca od mnohých faktorov. Úlohu hralo priečelie budovy s oknami a ukoristený vzdušný motocykel. Okrem toho sa musel porozprával s Tchu Tchienom. „Nechajme to tak,“ povedala Jou-jou bez dychu. „Poďme.“


  „Počkaj.“


  „Nemôžem čakať! Musím ísť za otcom. Vypadnime odtiaľto.“ Vystrela k nemu pravicu. „Hneď, Jou-jou.“


  „Hýbme sa!“


  „Ešte minútku. Ja…“ Hrýzol si spodnú peru. „Už viem, ako to urobíme. Viem to!“


  CHANG-KCHOU


  Dom na Ulici S′-pching číslo 1276 bol bezduchej pastelovej farby ako väčšina obytných blokov, aké stavali v šanghajskej štvrti Chang-kchou začiatkom nášho tisícročia. V pochmúrnom počasí splývali s oblohou. Kontrast k fasáde tvorili zelené okná, ďalší znak štýlu tejto epochy, ktoré aj mrakodrapom dodávali nádych lacnej hračky.


  V protiklade k výškovým budovám o ulicu ďalej dom číslo 1276 sa uspokojil so šiestimi poschodiami, disponoval veľkoryso riešenými balkónmi a navyše sa pýšil náznakom strechy v štýle pagody. Z omietky po oboch stranách balkónov vyčnievali špinavobiele škatule klimatizácie. Vo vetre neveselo povieval vystrapkaný transparent, ktorým obyvatelia požadovali okamžité zastavenie výstavby ďalšej trasy rýchlodráhy Maglev, ktorá mala viesť priamo pred ich dverami a ktorej oporné stĺpy už lemovali ulicu. Ak si odmyslíme toto žalostné svedectvo vzbury, budova sa ničím nelíšila od domov číslo 1274 či 1278.


  Na štvrtom poschodí domu číslo 1276 býval Čchen Chung-ping.


  Byt pozostával z obytnej miestnosti veľkosti 38 štvorcových metrov so vstavanou skriňou, jedálenským stolom a rozťahovacím gaučom, zo spálne, maličkej kúpeľne a z otvorenej, len o niečo väčšej kuchyne spojenej s jedálenským kútom. Predsieň chýbala, namiesto nej prekrýval vchodové dvere paraván a vytváral aspoň zdanie intimity.


  Donedávna to tak bolo.


  Teraz bol paraván zložený pri stene, takže do vstupného priestoru bolo vidieť. Sin sa rozvaľoval na rozťahovacom gauči obďaleč stoličky, na okraji ktorej sedel Čchen Chung-ping, veľký, hranatý, rovný ako sviečka, akoby rozjímal. Spánky sa mu leskli vo svetle, čo dopadalo cez zadnú presklenú stenu a lámalo sa v drobných kvapôčkach potu, ktoré pokrývali jeho napätú pokožku. Sin sa pohrával s diaľkovým ovládačom automatickej zbrane, s ľahučkou malou obrazovkou. Vysvetlil starcovi, že aj najmenší hektický pohyb bude znamenať jeho smrť. Automatika v skutočnosti aktivovaná nebola. Sin nechcel podstúpiť riziko, že starec si od nervozity spôsobí vlastnú smrť.


  „Možno by ste si ma mali vziať za rukojemníka,“ povedal Čchen do ticha.


  Sin zívol. „Nestalo sa už tak?“


  „Mám na mysli, že by som vám mohol byť k dispozícii na dlhší čas. Dovtedy, kým v Jou-jou prestanete vidieť nebezpečenstvo.“


  „A čo by som tým získal?“


  „Moja dcéra by prežila,“ odpovedal Čchen chrapľavo. Vyzeral čudne, keď tak strnulo rozprával, aj pohyby pier redukoval na minimum.


  Sin robil dojem, že to zvažuje.


  „Nie. Prežije, ak ma presvedčí.“


  „Prosím vás len o život mojej dcéry.“ Čchen plytko dýchal. „Na ničom inom mi nezáleží.“


  „To vám slúži ku cti,“ povedal Sin. „Približuje vás to k mučeníkom.“


  Zrazu sa mu zazdalo, že starec sa usmieva. Síce iba nepatrne, no Sin mal oko na takéto drobnosti.


  „Čo vás tak pobavilo?“


  „Že nesprávne hodnotíte situáciu. Myslíte si, že ma môžete zabiť, hoci na mne nie je veľmi čo zabiť. Prichádzate neskoro. V skutočnosti som už zomrel.“


  Sin sa nadýchol na odpoveď, potom si začal obzerať muža s novým záujmom. Vo všeobecnosti ho neveľmi zaujímalo súkromie iných ľudí, navyše ak ich minúty boli spočítané. Zrazu pocítil nutkavú potrebu dozvedieť sa, čo tým Čchen myslí. Vstal a pristúpil k statívu so zbraňou, takže to vyzeralo, akoby mu zbraň vyrastala z brucha.


  „To mi musíte vysvetliť.“


  „Nemyslím, že by vás to zaujímalo,“ povedal Čchen. Zdvihol pohľad a jeho oči sa podobali dvom ranám. Odrazu sa Sina zmocnil pocit, že nazerá do vnútra vychudnutého tela a pod tmavou bezmesačnou oblohou vidí čiernu hladinu jazera. Hlboko na dne vycítil dávne utrpenie, nenávisť a hnus, začul výkriky a prosby, buchot a treskot dverí, stony rezignácie, ktorých mdlá ozvena sa rozmáhala v nekonečných chodbách bez okien. Mnoho rokov sa pokúšali Čchena zlomiť. Sin to vedel, hoci to vlastne nevedel. Ľahko odhaľoval citlivé body, mohol sa dotknúť miest, kde sú ľudia najzraniteľnejší, tak, ako mu stačil jediný pohľad do očí detektíva, aby v nich odhalil samotu.


  „Boli ste vo väzení,“ povedal.


  „Nesedí to úplne.“


  Sin sa zarazil. Žeby sa zmýlil?


  „V každom prípade vás obrali o slobodu.“


  „O slobodu?“ Čchen vydal zvuk medzi zachrčaním a vzdychnutím.


  „Čo je to? Ste v tomto okamihu slobodnejší, než ja len preto, že ja sedím na stoličke a vy stojíte predo mnou? Dáva vám tá vec, ktorou na mňa mierite, pocit slobody? Stratíte slobodu, keď vás zatvoria?“


  Sin ohrnul pery. „Vy o tom viete viac.“


  „To vám nemusím rozprávať,“ zachripel Čchen. „Sám to viete najlepšie.“


  „Čo?“


  „Že každý, kto ohrozuje druhého, sa bojí. Kto mieri zbraňou na druhého, sám má strach.“


  „Ja sa teda bojím?“ zasmial sa Sin.


  „Ale áno,“ odvetil Čchen úsečne. „Použitie násilia vždy pramení zo strachu. Môže to byť strach z iného názoru. Strach z odhalenia. Strach zo straty moci, z odmietnutia, zo straty zmyslu. Čím viac zbraní použijete, tým vyššie múry okolo seba staviate, čím prešpekulovanejšie mučíte, tým väčšmi dávate najavo svoju bezmocnosť. Spomínate si na Bránu nebeského pokoja? Na to, čo sa stalo na Námestí nebeského pokoja?“


  „Myslíte tie študentské nepokoje?“


  „Neviem, koľko máte rokov. Pravdepodobne ste boli ešte dieťa, keď sa to stalo. Mladí ľudia, čo sa postavili za niečo, o hlboký zmysel čoho sa usilovali už aj ľudia v minulosti: za slobodu. A proti nim štát, takmer paralyzovaný, otrasený od základov, takže napokon na nich poslal tanky a rozpútal chaos. Čo myslíte, kto mal vtedy väčší strach? Študenti alebo strana?“


  „Mal som vtedy päť rokov,“ povedal Sin, zaskočený, že sa baví s rukojemníkom, akoby s ním sedel v čajovni. „Odkiaľ to mám vedieť, dočerta?“


  „Vy to viete. Práve na mňa mierite zbraňou.“


  „To sedí. Preto si myslím, že vy ste ten, kto by mal mať prekliaty strach, dedo!“


  „No vidíte!“ Čchenovu tvár znovu skrivil príšerný úsmev. „A napriek tomu sa bojím iba o život svojej dcéry. Okrem toho mi naháňa strach, že na všetko som išiel z nesprávnej strany. Mlčal som, keď som mal hovoriť. To je všetko. Vaša zbraň mi nenaženie strach. V porovnaní s mojimi vnútornými démonmi je vaša zbraň smiešna. Vy sa však bojíte. Bojíte sa, čo by z vás zostalo, keby ste prišli o zbraň a ďalšie atribúty moci. Bojíte sa, že urobíte krok späť.“


  Sin hľadel na starca.


  „Niet cesty späť, nepochopili ste to ešte? V čase existuje len cesta vpred. Len prítomnosť. Minulosť je za nami.“


  „S tým s vami súhlasím. Až na jedno. Človeka ničí práve minulosť. Ničivé následky minulosti pretrvávajú.“


  „Aj z nich sa možno dostať.“


  „Dostať sa?“ V Čchenovom pohľade sa blysla bezradnosť. „Z čoho?“


  „Z toho, čo bolo. Keď to zveríte plameňom. Keď to spálite! Oheň vám očistí dušu, rozumiete? Tak sa môžete znovu narodiť.“


  Čchenov zranený pohľad sa mu zavŕtal do očí.


  „Hovoríte o pomste?“


  „O pomste?“ Sin vyceril zuby. „Pomsta zväčšuje význam protivníka. Hovorím o úplnom vyhladení. O prekonaní vlastnej minulosti. Toho, čo vás trápi – o vašich démonoch!“


  „Myslíte, že démonov možno spáliť?“


  „Pravdaže!“ Ako veľmi musí byť človek hlúpy, aby poprel túto elementárnu istotu? Celý vesmír, celé bytie, celý vývoj sa zakladá na pominuteľnosti.


  „Čo sa však stane,“ povedal Čchen po dlhšej úvahe, „keď zistíte, že duchovia ani démoni neexistujú? Že sa vám minulosť vštepila do pamäti len ako odraz a duchovia sa stali vašou súčasťou? Neskúsite vtedy vyhladiť sám seba? Nebude potom vaša očista totožná s vlastným zmrzačením?“


  Sin sklopil viečka. Rozhovor sa zvrtol spôsobom, ktorý ho veľmi fascinoval.


  „Čo ste spálili vy?“ opýtal sa Čchen.


  Sin premýšľal, ako by mu to vysvetlil tak, aby pochopil jeho veľkosť. No zrazu niečo zachytil. Kroky na chodbe.


  „Inokedy, ctený Čchen,“ šepol.


  Rýchlo sa vrátil ku gauču a aktivoval automatiku. Teraz je to vážne. Stačí jeden nesprávny pohyb a Čchenovo telo sa rozfŕkne na márne kúsky. Kroky sa blížili.


  Potom sa dvere rozleteli a Jou-jou zbadala otca, ako sedí na stoličke a mieri naňho hlaveň zbrane. Nepohol sa, len očné gule sa pomaly obrátili smerom k nej. Cítila napätie v Ta-siungovom mocnom tele vedľa seba a vstúpila dnu. Pravou rukou zvierala malý počítač. V pozadí sa z gauča zdvihol zabijak. Aj on mal v ruke niečo lesklé a ploské.


  „Ahoj, Jou-jou,“ sykol. „Aké príjemné, že ťa znovu vidím.“


  Nepokladala ho za hodného odpovede. „Otec, si v poriadku?“


  Čchen Chung-ping vyčaril krivý úsmev. „Takpovediac primerane okolnostiam.“


  „Bude v poriadku, kým budeš dodržiavať našu dohodu,“ upresnil Kenny. „Automatika je aktivovaná. Aj najmenší pohyb ho zabije.“ Zdvihol do výšky diaľkový ovládač. „Pravdaže, automatiku môžem aj predbehnúť. Keby ste teda niečo mali v úmysle, pustite to z hlavy.“


  „A čo teraz?“ zavrčal Ta-siung.


  „Najprv za sebou zavrite dvere.“


  Ta-siung kopol do dverí. Nehlučne zapadli do zámky.


  „Ďalej?“


  Kenny sa k nim obrátil chrbtom a uprel pohľad na zadnú presklenú stenu. Zdalo sa, že nemá veľmi naponáhlo. Jou-jou sa striasla a zdvihla počítač.


  „Chcel si toto,“ povedala.


  Zabijak ešte chvíľku hľadel von. Potom sa k nim zvrtol.


  „Máš jedinú záložnú kópiu?“


  „Povedzme.“


  „Tak áno či nie?“


  Jou-jou začala cítiť nervozitu, ale nedala to na sebe znať. Niečo nešlo podľa plánu. Prečo to toľko trvá? Kde je Jericho?


  „Nuž teda?“ Kenny na ňu povzbudivo kývol hlavou. „Počúvam.“


  „Nie, najprv si musíme čo-to vyjasniť.“


  „Myslel som, že sme si už všetko vyjasnili.“


  Pokrútila hlavou. „Ani zďaleka. Akú záruku máme, že nás necháš nažive?“


  Kenny sa usmial ako človek, ktorý prežíva očakávané sklamanie. „Ušetri nám to, Jou-jou. Nie sme tu preto, aby sme vyjednávali.“


  „To je pravda,“ smrkol Ta-siung. „Vieš, čo si dokonca myslím? Keď dostaneš, čo chceš, zabiješ nás.“


  „Presne tak,“ prisvedčila Jou-jou. „Prečo by sme ti mali niečo rozprávať, keď nás aj tak zabiješ? Takto si aspoň vezmeme do hrobu zopár tajomstiev.“


  „Dal som ti svoje slovo,“ povedal Kenny ticho. „To ti musí stačiť.“


  „Dnes ráno tvoje slovo nemalo vysokú cenu.“


  „Ale môžeme začať hrať aj inú hru,“ pokračoval nevšimnúc si jej poznámku. „Nemusí hneď niekto zomrieť. Pozri na svojho otca, Jou-jou. Je to smelý chlapík, čo sa nebojí smrti. Vzbudzuje vo mne obdiv. Zaujímalo by ma, koľko bolesti znesie.“


  Chung-ping sa zadychčane zasmial. „To by ste otvárali oči,“ povedal.


  Zabijak sa usmial.


  „Zapni konečne počítač. Daj na obrazovku odšifrovaný súbor a hoď mi ho sem. Nemáš na výber, Jou-jou. Ver mi.“


  Jericho, pomyslela si, dokelu. Čo sa deje? Toho lotra už nemôžeme viac zdržovať. Kdesi?


  Jericho zahrešil.


  Doteraz všetko išlo ako po masle. Až priveľmi hladko. Keď sa Jou-jou s Ta-siungom vybrali k Čchenovi, spojil sa s Tchuom a podarilo sa mu vypáčiť zbrojnice vzdušných motocyklov. Vybral rýchlopalnú zbraň s vysokou priebojnosťou a laserovou automatikou, ktorá dobre padne do ruky, naštartoval turbínu a bez problémov dopravil stroj na dohodnuté miesto.


  Stretli sa neďaleko domu číslo 1276, aby stručne zhodnotili situáciu.


  „Je to ôsmy dom v rade.“ Jou-jou ukáže na ulicu. „Vzadu to vyzerá všade rovnako, lúky, stromy a chodník spájajúci domy. Je to ľavá strana s oknami, štvrté poschodie.“


  „Dobre,“ prikývne Jericho.


  „Doniesol si môj počítač?“


  „Áno. Aj Ta-siung svoj?“


  „Tu je.“ Obor mu vtlačí do ruky postarší počítač. Jericho naň nahrá odšifrovaný fragment textu.


  „Vrátiš mi môj?“ spýta sa Jou-jou.


  „Prirodzene.“ Jericho si strčí jej prístroj do vrecka. „Až keď bude po všetkom. Dovtedy bude u mňa v bezpečí. Aby Kenny nemal šancu vziať ti ho.“


  Nepovie nič, čo si on vysvetlí ako známku súhlasu. Pozerá raz na ňu a potom na Ta-siunga.


  „Všetko je jasné?“


  „Doteraz áno.“


  „Presne o päť minút vkročíte do bytu.“


  „Okej.“


  „Hneď nato prídem ja a priškripnem ho. Nejaké otázky?“


  Obaja mlčky pokrútia hlavou.


  „Dobre.“


  O päť minút.


  Päť minút prešlo a on stál na rohu ulice, lebo vzdušný motocykel sa zrazu začal správať ako nevypočítateľná celebrita, čo ani za svet nechce vyjsť na javisko, aj keď ju o to prosia na kolenách.


  „No tak,“ dohováral stroju.


  Táto časť Chang-kchou bola čisto obytná štvrť a Ulica S′-pching viacprúdová príjazdová cesta z diaľnice. Nachádzalo sa tu málo obchodov a reštaurácií. Rovnako pusté boli aj chodníky, pretože Číňania ani takmer štyridsať rokov po legendárnom otvorení sa Západu nenašli skutočnú záľubu v pouličných potulkách ako Francúzi, Nemci alebo Taliani. Doprava nepretržite plynula, cestu v pravidelných odstupoch premosťovali nadchody pre chodcov. Pretože väčšina pendlerov sa od skorého rána zdržiavala na pracoviskách, hustota premávky bola v medziach. Zo stredovej čiary vozovky vyrastali masívne stĺpy budúcej trasy Maglevu a vrhali dlhé, hrozivé tiene. Na náprotivnej strane ulice ležal park s trávnikom, rybníkom a lesíkom, kde starí ľudia, vytrhnutí z času, cvičili čchi-kung. Vytváralo to obraz dvoch filmov, ktoré prehrávali rozličnou rýchlosťou. Za kulisou spomaleného baletu vyzerali autá rýchlejšie, ako v skutočnosti boli. Nikto nevenoval pozornosť Jerichovi, hádajúcemu sa so vzdušným motocyklom, čo vyvrcholilo tým, že on rozprával a stroj zmĺkol.


  Sekundy bežali.


  Jericho nakoniec prerušil monológ a kopol stroj do boku, načo sa odhalilo plastové debnenie, ale tak ticho, že to vyznelo ako urážka. Horúčkovito preberal alternatívy a popritom sa naďalej mechanicky pokúšal naštartovať vzdušný motocykel, až zrazu sa rozkrútili rotory turbín a ozval sa typický vysokofrekvenčný praskot, čoraz vyšší, a pozýval ho na let, akoby stroj bol celý čas v poriadku.


  „Dobre,“ povedala Jou-jou, „vyhral si.“


  Čupla si a posotila malý počítač po zemi ku Kennymu. Keď sa znovu vzpriamila, jej oči sa stretli s Chung-pingovým pohľadom. Prosil ním o odpustenie, že nemôže užitočnejšie pomáhať pri riešení jej problému, len ochromene sedieť. Kennyho hanebná konštrukcia mu skutočne zabránila vrhnúť sa na chlapa, ktorý ohrozuje jeho dcéru. Nepohol by sa ani o meter. Nič by nezískal.


  „Ty za to nemôžeš,“ povedala. A potom, s myšlienkou na to, že Jericho sa predsa len objaví, dodala: „Nech sa stane čokoľvek, otec, nepohni sa z miesta, počuješ? Ani o milimeter!“


  „Dojemné.“ Kenny sa zachechtal. „Chce sa mi z toho vracať.“


  Zdvihol zo zeme počítač a rýchlo sa pozrel na obrazovku. Potom obdaril Jou-jou pohŕdavým pohľadom.


  „Poriadne starý model, čo?“


  Mykla plecami.


  „Si si istá, že si mi dala správny stroj?“


  „Tento je na záložné kópie.“


  „Dobre teda, ideme ďalej. Kto ešte vie o tvojom výlete do zakázaných končín?“


  „Ta-siung,“ povedala Jou-jou a ukázala naňho prstom. „A Wan-sing.“


  Ta-siung na ňu prekvapene pozrel. Nielen Kenny sa v tejto chvíli čudoval, kto je Wan-sing. Toto meno si v skutočnosti spontánne vymyslela v nádeji, že Ta-siung to pochopí a pripojí sa k hre. Teraz, keď si zabijak privlastnil jej počítač, teda počítač, ktorý považoval za jej, boli prakticky mŕtvi. Musela sa pokúsiť zdržať ho.


  „Wan-sing?“ Kennyho oči sa zúžili. „Kto je to?“


  „Je to…“ začala Jou-jou.


  „Ty drž hubu.“ Kenny ukázal hlavou na Ta-siunga. „Pýtal som sa jeho.“


  Ta-siung sekundu mlčal, no trvalo to celú večnosť. Potom vystrčil faraónsku hriadku a povedal:


  „Wan-sing je okrem nás posledný, ktorého si neodbachol. Posledný Strážca, čo prežil. Nevedel som, že Jou-jou ho zasvätila do veci.“


  Kenny nedôverčivo pokrčil čelo. „Zdá sa, že ani ona to doteraz nevedela.“


  „Čo sa týka Wan-singa, naše názory sa rozchádzajú,“ zamručal Ta-siung. „Jou-jou má z nepochopiteľných príčin o ňom vysokú mienku. Ja som ho vôbec nechcel vziať do skupiny. Nevie držať jazyk za zubami.“


  Moje nervy, pomyslela si Jou-jou.


  „Wan-sing je skvelý kryptoanalytik,“ odsekla vzdorovito.


  „Zato si mu nemusela všetko nahrať,“ zahundral Ta-siung.


  „Prečo nie? Mal dešifrovať stránku s filmami o Švajčiarsku.“


  „Podarilo sa mu to?“


  „Netuším.“


  „Nepodarilo sa mu nič!“


  „Brzdi, Ta-siung!“ osopila sa naňho Jou-jou. „O čo tu vlastne ide? Iba o to, že ho neznášaš?“


  „Je to táraj.“


  „Ja mu dôverujem!“


  „Jemu nemožno dôverovať.“


  „Wan-sing netára.“


  „Ako baba na trhu!“ nazlostil sa Ta-siung. „Nezastaví sa mu huba!“


  Kenny ich s úžasom sledoval. Zrejme nevedel, čo si má o hádke myslieť.


  „Ak o tom Wan-sing s niekým hovoril, tak len preto, že potreboval ďalšie nástroje,“ štekla Jou-jou. „Keď si to ty nezvládol!“


  „Presne, ako som vravel.“


  „Čo?“


  „Že tú posratú správu poslal aj Sáre a Če-jingovi.“


  „Čože? Prečo práve im?“


  „Prečo? Vari si slepá? Lebo ide po Sáre.“


  „Ty po nej ideš!“


  „Prestaňte,“ povedal Kenny.


  „Tebe úplne hrabe,“ oboril sa na ňu Ta-siung. „Ideme rozobrať tvoj vzťah k Če– jingovi? To, ako zo seba robíš blázna, keď…“


  „Dosť!“ zreval Kenny a hodil Ta-siungovi počítač k nohám. „Čo to má znamenať? Robíte si zo mňa dobrý deň? Kto je Wan-sing, kto sú tí dvaja? Kto všetko o tom vie? Vysypte to konečne, lebo toho starého rozstrieľam na kúsky!“


  Jou-jou otvorila ústa a znovu ich zavrela. Nemohla odtrhnúť oči od zabijaka, ktorý v tom momente všetko pochopil. Že ho zavádzali, zdržiavali. Že v skutočnosti nehľadela na neho, ale na pôvodcu praskotu, ktorý Kenny nevnímal, lebo venoval pozornosť inscenovanej hádke. Bomba Kenny, ktorú bolo treba zneškodniť, ako v starých filmoch. Už len pár sekúnd. Čas sa blíži k nule, pol tucta drôtov, všetky rovnakej farby, ale prestrihnúť smieš len jeden z nich.


  „Majú ťa na muške,“ poznamenala pokojne.


  Sin pozrel na diaľkový ovládač v ruke. Displej mu ukazoval obraz, ktorý videl skener automatickej zbrane: Čchen Chung-pinga učupeného na stoličke. Časť steny s oknami. Tmavú kontúru na okraji.


  Za ním sa niečo vynorilo.


  „Ak zomrie môj otec, zomrieš aj ty,“ povedala Jou-jou. „Ak nás napadneš alebo sa pokúsiš o útek, detto. Tak počúvaj. Za oknom sa v tejto chvíli vznáša jeden z tvojich vzdušných motocyklov. Sedí na ňom Owen Jericho a niečím na teba mieri. Nevyznám sa v zbraniach, ale podľa veľkosti by som povedala, že on teba rozstrieľa na kúsky, tak drž svoj temperament na uzde!“


  Sin s pokojom účtovníka zoradil svoje myšlienky a pocity, čas na hnev príde neskôr. Nepochyboval, že Jou-jou hovorí pravdu. Keby Čchen v tejto sekunde zomrel, zomrel by aj on. Dievča a jej obrovský priateľ neboli ozbrojení, on mal zbraň na opasku – v skutočnosti to nebola žiadna výhoda, lebo kým by ju vytiahol, bol by dávno mŕtvy.


  „Čo mám robiť?“ opýtal sa pokojne.


  „Vypni automatiku. Tú zbraň. Chcem, aby otec vstal a prišiel k nám.“


  „V poriadku. Musím použiť diaľkový ovládač. Musím sa ho dotknúť, okej?“


  „Dúfam, že to nie je jeden z tvojich trikov…“ zahučal Ta-siung.


  „Nie som samovrah. Je to len diaľkový ovládač.“


  „Tak do toho,“ prikývla Jou-jou.


  Sin ťukol na dotykovú obrazovku a vypol automatiku. Zbraň už nebola naprogramovaná na pohyby Čchen Chung-pinga. Konečne mohol opäť kontrolovať vlastné telo.


  „Ešte okamih.“ Postupne naťukal uhol odchýlky, rotačnú rýchlosť a frekvenciu výstrelu. „Je to v poriadku. Vstaňte, ctený Čchen. Choďte k dcére.“


  Čchen Chung-ping akoby zaváhal.


  Potom sa vyšvihol zo stoličky a odskočil nabok.


  Sin sa vrhol na zem a stlačil Štart.


  Obyvatelia jaskýň, bežci savanou všetci sa dožili 21. storočia. Videli šuchot v tráve, počuli, čo privial vietor, boli obdivuhodne schopní súčasne spracovávať a intuitívne vyhodnocovať množstvo podnetov. Niektorí ľudia čerpajú z archaického dedičstva viac, iní menej, sú aj takí, čo ani za šesť miliónov rokov ľudskej histórie neprišli o nadobudnuté inštinkty.


  K takýmto patril aj Owen Jericho.


  So stlmeným ťahom prúdového motora namieril motocykel k radu okien, v ruke rýchlopalná zbraň, ktorej laserový lúč spočíval na Kennyho chrbte. Visel tam ako vážka a bol presvedčený, že zabijak už dávno zachytil praskanie dýz, no Kenny mu nevenoval pozornosť. Na útok z tejto strany nebol pripravený. Zovreli ho do klieští.


  Jóu-jou niečo povedala a ukázala na otca.


  Laserový bod sa chvel medzi Kennyho lopatkami. Čchenovo vyhúknuté, chudé telo sa naplo, zabijak pritiahol ruky k telu. Možno, že ľavou niečo držal a pravou to obsluhoval.


  Potom k tomu prišlo – a velenia sa ujalo Jerichovo archaické dedičstvo, Jeho vnímanie sa natoľko zrýchlilo, že svet sa blížil k nehybnosti a všetky frekvencie klesli pod hranicu počuteľnosti. O prebiehajúcich procesoch svedčilo iba tupé dunenie. Čchen ako v bezváhovom stave pomaly zrušil kontakt so stoličkou, centimeter za centimetrom získaval odstup od sedadla, ľavú nohu zaprel do zeme, pravú zohol a prevalil sa na bok. Bola to štúdia skoku, ešte bola na samom začiatku a Kenny už na ňu reagoval, chystal sa hodiť na zem. Jericho zaregistroval Čchenov útek aj Kennyho skok, intuitívne spojil súvislosti a obrátil pozornosť na diaľkovo ovládanú zbraň. Skôr než sa zvrtol k statívu, vedel, že sa to stane. Čchen ušiel, pretože Kenny z neho sňal ohnisko automatiky. Zabijak nehľadal útočisko pred Jerichovou zbraňou, ale pred vlastnou, ktorú v tejto sekunde ovládal diaľkovo a pálil do okna.


  Ten istý evolučný algoritmus, ktorému lovci pred miliónmi rokov vďačili za skok znamenajúci záchranu, prikázal Jerichovi získať výšku prv, než kanón vypľuje prvú strelu. Keď opustila hlaveň, jeho pozícia bola zmenená.


  Potom všetko prebehlo veľmi rýchlo.


  Zbraň na statíve sa začala otáčať a v krátkych frekvenciách strieľala dookola. Okná sa rozleteli. Výstrely zasiahli Jerichov motocykel, no podarilo sa mu vyletieť ešte vyššie, takže ho netrafili. Dve dávky vleteli do rotujúcich kolies turbín. Vydali zvuk puknutého zvona. Vzdušný motocykel dostal poriadny úder.


  Voľným pádom sa rútil do hĺbky.


  „K zemi!“ skríkol Ta-siung.


  Skočil hlavičku. Tri metráky sa dali do pohybu, ale keďže Ta-siungovo mohutné telo pozostávalo zo samých svalov, nebolo preňho nič sotiť Jou-jou a niekoľkými skokmi byť pri Čchen Chung-pingovi, hoci ho prenasledovali strely. Tie sa s ohlušujúcim buchotom zavŕtavali do steny a nábytku. Z čerstvých dier sa prášili drevo, sklo a omietka. Ta-siung videl, že Jou-jou padla na zem. Frekvenciou osem rán za sekundu zbraň rozdrvila vchodové dvere, pred ktorými práve stála, a namierila naňho. V závratnej rýchlosti narazil do Chung-pinga a strhol ho k zemi.


  Nad hlavami im praskla stena.


  Jericho spadol.


  Zdanlivo nesúvisiace faktory prekvapivo korelovali, okrem iného aj princípy konštrukcie lietajúcich strojov, následky ťažkej balistiky a ambície úradu starostlivosti o mestskú zeleň. Tokio je symbolom národa, ktorý odnepamäti žije v stave extrémnej stiesnenosti, ide mu o každý štvorcový meter obývateľnej plochy, preto tam takmer nerastú stromy. Naproti tomu Šanghaj sa pýši parkmi a pouličnou zeleňou, čo enormne zvyšuje kvalitu života. Okrem toho sa stromy hodia aj na to, aby do značnej miery stlmili náraz vzdušného motocykla padajúceho z výšky dvanástich metrov. Vlhké a teplé podnebie spôsobilo, že brezy okolo Ulice S′-pching sa ohromne rozbujneli. Motocykel zletel do koruny stromu s hustým listnatým porastom a zhodil Jericha, ktorý sa rútil do konárov, a tie spomalili jeho pád. Šmátral dookola, padal ďalej, vetvy ho bičovali a hrubnúce konáre mlátili, až sa o jeden z nich zachytil a zostal na ňom visieť, zmietajúc sa v stvor– až päťmetrovej výške nad dvorom.


  Na to, aby zoskočil, bol privysoko.


  Kde je motocykel?


  Úlomky a triesky mu prezradili, že padal rýchlejšie ako stroj, ktorý ešte burácal nad ním. Jericho zaklonil hlavu a videl, ako sa niečo približuje, pokúsil sa tomu vyhnúť. Neskoro. Do čela ho trafil konár.


  Keď sa mu vyjasnilo pred očami, zbadal, že sa naňho rúti vzdušný motocykel.


  Sin sa prevalil.


  Pred očami sa mu kopili husté oblaky prachu z omietky. Od rozstrieľaných dverí sa Jou-jou na lakťoch plazila k otcovi. Rotujúca zbraň práve dokončila prvé kolo a vypľúvajúc oheň začala druhé.


  „Jou-jou, von odtiaľto!“ zachytila krik Ta-siunga. „Preč!“


  „Otec!“


  Sin vyčkal, kým streľba nad ním ustala, vyskočil a posúval prst po dotykovej obrazovke, zastavil zbraň, potiahol prstom vpravo dole a zbraň sledovala jeho pohyby, sklonila hlaveň a vypľula dávku na miesto, kde sa Čchen a obor práve pokúšali postaviť na nohy. Oboch projektily minuli len o chlp. V predklone sa potácali do vedľajšej izby. Sin pálil do steny, ale murivo odolávalo.


  To však nemenilo nič na fakte, že boli v pasci.


  Pokojne nechal zbraň, aby sa obrátila doľava. Puška v staccate vpálila náboje do betónu, skosila rozstrieľaný regál, a ten sa s hrmotom zrútil na zem. Jeden za druhým sa dvíhali krátery a vytvárali cestičku skazy smerujúcu k dievčaťu na podlahe.


  Jou-jou naňho civela. V panike sa pokúsila vstať, no bola smiešne pomalá. Oči sa jej rozšírili, pochopila, že smrť sa blíži.


  „Zbohom, Jou-jou,“ zasyčal.


  Lietajúci stroj sa prebíjal vetvami rozškľabenou turbínovou papuľou napred, akoby chcel Jericha zároveň pridláviť aj prehltnúť.


  Musí skočiť!


  Lámanie a buchot prestali. Ani nie pol metra nad ním sa trup stroja zakliesnil a s rachotom sa zastavil. Na Jericha padali kôra, lístie a vetvičky. Pozrel do popraskaných rotorov turbíny, prerúčkoval ku kmeňu a pod sebou uvidel tenší konár, na ktorý sa mohol postaviť.


  Keď sa lepšie prizrel, videl, že konár bol až znepokojujúco tenký.


  Nad ním znovu niečo zapraskalo.


  Nemal na výber, skočil, dopadol, cítil, ako drevo pod jeho hmotnosťou povoľuje a rukami objal kmeň.


  Sin začul výkrik, no nebola to Jou-jou, ale obor, ktorý nečakane vybehol z vedľajšej izby, z celej sily sa vrhol na statív a zhodil ho na zem. Paľba zmenila smer a mierila k stropu, z ktorého padali kusy kameňa veľké ako päsť. Sin ťukol na Stop a vytiahol ručnú strelnú zbraň. Videl, ako Chung-ping beží k Jou-jou, ktorá vyskočila a vytrhla z pántov to, čo zostalo z dokaličených vchodových dverí.


  V momente, keď na ňu namieril, ho Ta-siung strhol na zem.


  Sin padol na chrbát a bleskovo sa odkotúľal nabok. Tam, kde predtým ležal, dopadol Ta-siung. Sin zdvihol pištoľ, no obor nečakane svižne vyskočil a vyrazil mu zbraň z ruky. Sin mu uštedril kopanec do miesta, kde široká hruď hraničila s bradou, teda kde býva hrtan. Ta-siungova umelecky vypracovaná faraónska briadka sa rozletela. Obor sa zapotácal a dusivo zachrčal. Jedným skokom bol Sin pri pištoli, schytil ju za pažbu, no zrazu pocítil, že ho niekto schmatol a zdvihol do výšky ako dieťa. V snahe oslobodiť sa zo zovretia začal kopať okolo seba. Kopance netrvali dlho. Ta-siung ho zovrel do láb ako do zveráka a niesol ho k presklenej stene.


  Bolo zrejmé, čo zamýšľa.


  Sin naverímboha siahol rukou dozadu a vystrelil. Podľa potlačeného výkriku bolesti usudzoval, že trafil svoj cieľ, čo však Ta-siungovi nezabránilo zodvihnúť ho a mocným rozmachom ho vyhodiť z okna. V ráme zostali len zvyšky skla. Za iných okolností by náraz mal za následok jeho istú smrť, no zranenie pripravilo obra o časť sily. Sin roztiahol ruky a nohy ako padajúca mačka, hľadal oporu a zachytil sa o priečku, ktorá aj v spŕške výstrelov zostala celá. Telo sa vychýlilo von. Chvíľku hľadel na zelené more pod sebou, napol svaly a pokúšal sa dostať dnu. Vtom zazrel blížiacu sa Ta-siungovu päsť a pošmykol sa.


  Padal.


  Len chvíľku.


  Zazrel masívnu skrinku klimatizačného zariadenia a zachytil sa o ňu. Telo sa mu naplo, ruky sa zakvačili do skrinky a tá so škrípaním povolila. Pod ním niečo zadunelo, roztrieštilo sa a zapraskalo, akoby v korunách stromov zúrilo obrovské zviera.


  Jericho? Detektív sa zrútil na tom istom mieste.


  Teraz to nie je dôležité. On sa musí vrátiť do bytu. Zo všetkých síl sa vzoprel, zakliesnil nohy do múra a začal liezť nahor.


  Jericho sa zúfalo držal kmeňa. Nohy sa mu kĺzali. Strom bol hladký, bez kôry, do ktorej by sa mohol zaprieť. Ani nie tri metre nad zemou sa rozhodol pustiť, odrazil sa, dopadol na obe nohy, stratil rovnováhu, spadol na chrbát a zbadal, že sa naňho valí vzdušný motocykel.


  Zo stromu padol motocykel a zabil detektíva.


  Takéto titulky v novinách si nechcel ani predstaviť.


  Z posledných síl sa vymrštil nabok. Vedľa neho dopadol vzdušný motocykel s takou silou, že sa obával, aby nevybuchol zbrojný arzenál v ňom, ale aspoň tejto katastrofy zostal ušetrený. Motocykel ležal na boku, dve dýzy a časť debnenia z neho odpadli. Tým stratil spôsobilosť lietajúceho stroja. Jericho pozrel nahor, ale pre koruny stromov nemohol vidieť do Čchenovho bytu. Keď sa snažil dostať k stene domu, zazdalo sa mu, že akási noha sa prešvihla cez okennú rímsu. Prižmúril oči.


  Noha bola preč.


  Poobzeral sa, objavil zadné dvere, stlačil kľučku a tá povolila. Za ňou bola tmavá chodba. Do nosa mu udrel studený vzduch. Vstúpil a chvíľku mu trvalo, kým sa zorientoval, videl, že chodba sa vpredu zatáča, a vykročil. Vyšiel po schodíkoch a ocitol sa pri výťahovej šachte. Zo schodiska sa ozýval hlasný rachot. Niekto tam hrmotil ako slon. Jericho rýchlo ustúpil, zostal v tieni výťahovej šachty a čakal, kto sa vynorí v hale.


  Bol to Ta-siung. Obor sa potácal popri stene a nad pravou lopatkou mal rozťatú bundu, z ktorej sa valila krv. Stačilo niekoľko krokov a Jericho bol pri ňom.


  „Čo sa deje? Kde sú Jou-jou a Čchen?“


  Ta-siung sa strhol a zaťal päsť na úder. Potom spoznal Jericha a prešiel okolo neho k dverám.


  „Vonku,“ zafunel.


  „A Kenny?“


  „Vonku.“


  Tesne pred dverami sa mu podlomili kolená. Jericho ho chytil pod pazuchami.


  „Opri sa o mňa,“ povedal zadychčane.


  „Som ťažký.“


  „Nezmysel. Už som niesol aj iné bábätká. Čo sa deje vonku?“


  Ta-siung sa jednou labou zakvačil do Jerichovho pleca a zvalil sa naňho. Pravdaže bol ťažký. Pekelne ťažký. Približne ako stredne veľký dinosaurus. Jericho otvoril dvere a spoločne sa vypotácali na denné svetlo.


  „Vyhodil som ho,“ odfukol si Ta-siung. „Z okna. Prekliaty špinavec!“


  „Myslím, že ten špinavec je znovu vnútri.“ Jericho sa rýchlo poobzeral. Po ceste prúdila nepretržitá šnúra automobilov a motocyklov.


  „Musia tu niekde – tam!“


  Z druhej strany cesty im kývala Jou-jou. Sedela na jednom z dvoch motocyklov, na ktorých s Ta-siungom prišli. Vedľa nej nervózne prešľapoval Čchen Chung-ping. Jou-jou ukázala na druhú motorku a niečo zakričala.


  „Presne tak,“ zavrčal Ta-siung. Stiahol ruku z Jerichovho pleca a knísavo sa pobral k Jou-jou. „Vypadnime odtiaľto.“


  Strešná konštrukcia domu v tvare pagody bola v strede sploštená. Z rovnej strechy vyrastala schodisková šachta. Sin vedľa nej odstavil vzdušný motocykel a zišiel na štvrté poschodie. Teraz sa opäť rútil von, so zbraňou v palebnom postavení. Sin krvácal z početných otvorených rán. Bežal k okraju strechy. Pagoda sa tam plytko zvažovala a z veľkej časti mu zakrývala výhľad na ulicu, no aj tak rozoznal do prázdna sa týčiace oporné stĺpy a park oproti.


  Blízko nadchodu pre chodcov zaregistroval Jou-jou a jej otca.


  Namieril na nich a zistil, že zásobník je prázdny. So zlostným výkrikom odhodil zbraň, utekal k vzdušnému motocyklu, nasadol, naštartoval a vzniesol sa kolmo do výšky tak, aby pohľadom obsiahol celú ulicu, po ktorej utekal Jericho s Ta-siungom. Už prekročili stredový pás a boli za polovicou nadchodu. Pod nimi hrmela premávka. Z výšky vyzerali ako dve myši v laboratórnom parkúre, z ktorých jedna kríva.


  Obor. Trafil ho.


  Sin sa natiahol, siahol do zbrojnice a vybral z nej šikovnú automatickú pištoľ. So zavýjajúcimi dýzami sa rútil dole.


  Jericho ho zbadal, pomykal za rukáv Ta-siunga, ktorý pred ním prikrčené kráčal, a ukázal hore.


  „Doriti,“ vyprskol Ta-siung. Zdvihol ruky, aby aj tých dvoch na druhej strane upozornil na motocykel, a vzápätí zastonal. Tvár sa mu skrivila od bolesti. No Jou-jou aj tak vytušila, čo jej hrozí. Zoskočila z motorky a zo všetkých síl bežala smerom k parku, Chung-ping za ňou.


  „Ta-siung!“ skríkol Jericho. „Musíme sa vrátiť.“


  „Nie!“


  „Nestihneme prejsť na druhú stranu.“


  Schytil Ta-siunga a ťahal ho tam, kde nadchod pretínal stredový pás vozovky. Most hraničil s jednou z mohutných stĺpových konštrukcií, na ktorých mali visieť koľaje Magleva. V pravidelných odstupoch viedli z nej priečky až na zem. Jericho sa prešvihol cez zábradlie a zliezol. Dúfal, že Ta-siung pozbiera posledné sily a bude ho nasledovať. Nevedel si predstaviť, že by ho mal niesť.


  Vzdušný motocykel preletel nad nadchodom. Zazneli výstrely. Ta-siung stratil rovnováhu a tvrdo pristál na trávnatom páse uprostred cesty. Jericho utekal k nešťastníkovi, ktorý si sadol a spustil taký rev, že prehlušil hukot áut. Jerichovi sa uľavilo, keď zistil, že Ta-siung nekričí od bolesti, ale chrlí zo seba kaskádu nadávok a preklínania, ktorými želal Kennymu pomalý a strastiplný skon.


  „Hor sa na nohy!“ osopil sa naňho Jericho.


  „Nemôžem!“


  „Ale môžeš. Nie som zvyknutý dvíhať uviaznuté veľryby.“


  Ta-siung naňho namieril štrbiny očí.


  „Vytrhnem mu žalúdok!“ kričal. „Spolu s črevami! Najprv hrubé črevo, potom dvanástnik…“


  „Čo len chceš. Ale teraz na nohy!“


  Sin v zákrute namieril na Jou-jou.


  V ďalšom okamihu sa mu stratila aj s otcom pod bohatou kvitnúcou strechou stromov, ktoré lemovali park. Klesol a prefrčal tesne nad hlavami skupiny cvičiacej čchi-kung. Starí ľudia stáli vzpriamene, plecia spustené a vystierali ruky, obracali dlane, pomaly ich dvíhali do výšky, až vznikal dojem, akoby bránili nebu spadnúť na Ulicu S′-pching. Spoza platanov a smutných vŕb sa vynorili utečenci a Sin začal strieľať, zanechávajúc v stromoch čerstvé rany. Prvých členov skupiny to vyviedlo z rytmu. Zabudli si prekrížiť prsty, premeškali pomalý výdych, obrátili hlavy.


  V tej chvíli tesne nad nimi prefrngol vzdušný motocykel a skupina sa rozpŕchla.


  Sin zabrzdil, no nemieril k lesíku, kde bez stopy zmizli Jou-jou s otcom, ale zvrtol nos vzdušného motocykla dohora a zrýchlil. Akiste chceli vystriehnuť vhodný okamih, vybehnúť na druhej strane a znovu nasadnúť na motorky. S prskajúcimi dýzami sa vydal smerom k nim. Vybuchnúť nemohli, lebo boli na elektrický pohon, ale po výdatnej spŕške striel boli nepoužiteľné.


  Na strednom páse zaznamenal pohyb. Ach! Jericho a ten kolos, ktorý sa ho pokúsil vyhodiť z okna.


  Ani tí nie sú na zahodenie.


  „Prichádza!“


  Ta-siung nebadateľne prikývol. Čakali do poslednej chvíle, potom utiekli za stĺp. Vtom rozryli trávu prvé výstrely, no betón ich ďalej nepustil. Vzdušný motocykel prefrčal popri nich a urobil prudký obrat.


  „Na druhú stranu.“


  Znovu sa ukryli. Takto možno ešte nejaký čas budú môcť Kennymu odolávať. Zakaždým sa schovajú za tú stranu stĺpu, ktorý ich práve ochráni pred strelami.


  Aspoň Jericho si myslel, že to tak pôjde.


  Vedľa neho sa opieral spotený a zadychčaný Ta-siung. Tvár, ba celá hlava mu znepokojivo zmodrela.


  „Dlho to už nevydržím,“ zachrapčal.


  „Ani nebudeš musieť,“ povzbudzoval ho Jericho, ale rástla v ňom obava, že posledná časť plánu z nejakého dôvodu nevyjde tak, ako dúfal. Očami skúmal nebo. Z oboch strán jedno za druhým duneli lietadlá. Praskanie turbíny sa vzďaľovalo. Na chvíľku sa oddal ilúzii, že zabijak sa vzdal. Potom zazrel vo výške vzdušný motocykel a pochopil, čo Kenny zamýšľa. Keď sa dostane dostatočne vysoko, stĺp im nepomôže. Môžu ho obiehať ako zajace, skôr či neskôr ich trafí.


  „…aj slepé črevo, ak ho ešte má!“ hrmel Ta-siung. „Aj to mu vytrhnem. Alebo najprv slepé črevo a potom…“


  Pod nohami im vyprskla tráva a zemina. Jericho obehol stĺp. Ta-siung sa ťahal za ním, ledva sa držal na nohách.


  „Si v poriadku?“ spýtal sa Jericho.


  „Ten sukin syn ma trafil do chrbta,“ zamrmlal Ta-siung. Kašľal a telo mu skrúcalo. „Myslím, že už…“


  „Ta-siung, dočerta! Teraz nesmieš skolabovať. Počuješ? Nie že odpadneš!“


  „Veď… skúšam… no…“


  „Pozri, tam!“


  V diaľke na oblohe sa vynorilo niečo ploché a striebristé. Kleslo a rýchlo sa približovalo.


  „Ta-siung!“ skríkol Jericho. „Prišli nás zachrániť!“


  Obor sa usmial. „To je dobre,“ povedal zasnene a zvalil sa nabok.


  Sin nakrátko zameral pozornosť na lesík, takže zaregistroval lesklý stroj tenký a ploský ako platesa až vtedy, keď bolo takmer neskoro. V priebehu niekoľkých sekúnd narástol do hrozivých rozmerov a jeho pilot sa mu nechystal vyhnúť. Sin stuhol, potom mu svitlo, že prišelec zamýšľa rozomlieť ho na prach. Ohromene zdvihol ruku a zopár ráz vystrelil, no vozidlo sa jeho strelám elegantne vyhlo a znovu sa rútilo priamo naňho.


  Ten, kto riadil stroj, bol majstrom v navigácii.


  Nechal padať stroj ako kameň a tesne nad prúdom áut padanie zastavil. Strieborný disk prešiel do strmhlavého letu. Sin sa obrátil, preletel nad lesíkom a umelým jazerom, ostro vyberal zákruty a robil nečakané manévre. Striasť sa protivníka však nedokázal. Strieborný disk ho hnal nad parkom späť k ceste, potom zrazu zmenil smer a vystrelil strmo do neba. Sin ho zmätene sledoval očami, stlmil rýchlosť a udržiaval vzdušný motocykel tesne nad prúdom premávky.


  Neznámy stroj sa stratil z dohľadu.


  Kľajúc sa rozpamätal na svoju úlohu. Bolo to ponižujúce! Jou-jou a starý Čchen trčia niekde v kríkoch a všetko pozorujú, a táto predstava vystupňovala jeho zlosť do nepríčetnosti. Najradšej by použil granátomet a zapálil celý les, ale najprv by Jericho s Ta-siungom museli uveriť na zázraky. Polícia sa ešte neobjavila. S namierenou zbraňou sa pohol späť k stĺpu, pod ktorý sa schovali tí dvaja idioti. Vtom však zbadal, že Strieborný disk sa vracia a mieri rovno k nemu.


  Sin odložil zbraň. Predpotopné autá pod ním znečisťovali vzduch výfukmi a prachom. Lomcoval ním hnev. Nedovolí, aby ho ešte raz naháňali. Zrazí toho chlapa z oblohy. Prstami objal rukoväť raketometu, no ten sa zasekol. Ako zmyslov zbavený ním začal lomcovať, upriamil sa na disk, poľavil pozornosť.


  Blížilo sa hlasné trúbenie.


  Silnelo.


  Sin podráždene zdvihol hlavu.


  Pred očami mal obrovskú fasádu duniaceho ťažkého transportéra. Kým vzdušný motocykel bojoval s vrhačom granátov, stroj klesal. Vydesený pozoroval, ako vodič transportéra za predným sklom gestikuluje a kričí. Strhol stroj do výšky a ledva sa mu podarilo minúť okraj strechy kabíny vodiča. Disk nad ním prefrčal v takej blízkosti, že vzdušný motocykel zachytila tlaková vlna a začala ho nadnášať ako vietor lístie. Vysokým oblúkom vyletel zo sedla a pristál na chrbte. Náraz mu vyrazil vzduch z pľúc. Inštinktívne vymrštil ruky do vzduchu, no vozidlo ho neprevalcovalo. Ležal na niečom pevnom a zároveň poddajnom. Lapajúc po dychu sa oprel o ruky a zbadal, že leží na akejsi kope a okolo neho je plot.


  Nie, nebol to plot. Bola to karoséria. Sin prekvapene strčil prsty do sypkej masy.


  Piesok.


  Spadol do piesku.


  So zlostným výkrikom vyskočil na nohy, sledoval, ako sa popri ňom mihajú domy, stožiare a semafory, stratil rovnováhu a znovu skončil v piesku. V tej chvíli obrovský nákladiak, do ktorého úložného priestoru padol, odbočil, zrýchlil a viezol ho z Chang-kchou, preč od Ta-siunga, Jericha, Jou-jou, Čchena aj Ulice S′-pching.


  Na jednom z jazdných pruhov vedúcich na západ sa začali hromadiť vozidlá. Vzdušný motocykel sa zrútil na stredový pás a časti jeho karosérie sa rozprskli po ceste, čo niekoľkých vodičov prinútilo k odvážnym brzdiacim manévrom. K dopravnej nehode nedošlo len vďaka povinnému zavedeniu senzorického zariadenia pre-safe, ktorými museli byť vybavené aj staré modely. Radarové systémy s kamerami vybavenými logickým integrovaným obvodom CMOS neustále analyzovali odstup a samostatne zabrzdili vozidlo, ak pred ním idúci voz náhle a nečakane zastal. Senzorickým zariadeniam spôsobovali problémy iba lietajúce dopravné prostriedky.


  Strieborný disk medzitým pristál v parku. Jericho vyzrel pomedzi autá a zachytil, ako sa nadvihli dvierka na krídlach stroja a z nich vyskočila známa telnatá postava. Potom zbadal ešte niekoho a srdce sa mu rozbúšilo od radosti.


  Jou-jou a Čchen vybehli z lesíka.


  „Ta-siung!“ Sklonil sa k obrovi a potľapkal ho po líci. „Vstávaj. Hore sa!“


  Ta-siung len nevľúdne zamrmlal. Jericho zdvihol ruku, vrazil mu dve silné zauchá a uskočil pre prípad, že by podcenil reflexy dlháňa. No Ta-siung sa iba posadil, vzdychol a znovu začal klesať. Jericho ho schmatol za rameno a s vypätím síl ho niekoľko sekúnd držal, kým sa mu mohutné telo nevyšmyklo.


  „Ta-siung, dočerta!“


  Nemohol pripustiť, aby zranený upadol do kómy. Tu nie. Boli potrebné ďalšie zauchá. Tentoraz mal viac šťastia.


  „Preskočilo ti?“ osopil sa naňho Ta-siung.


  Jericho ukázal na priečky v pilieri, ktorý viedol k nadchodu. „Hneď si budeš môcť pospať. Najprv sa musíme dostať hore.“


  Ta-siung sa podoprel ľavou rukou, tá sa mu podlomila, skúsil to ešte raz a postavil sa na nohy. Jerichovi ho bolo strašne ľúto. Postrelené obete v kine ešte hodiny behajú po okolí čerstvé ako rybičky a páchajú hrdinské činy, no skutočnosť vyzerá inak. Rana na Ta-siungovom chrbte bola síce len škrabnutím, ale šok spôsobený rýchlosťou šípových projektilov stačil na to, aby človeka pripravil o rozum. Ta-siung stratil veľa krvi, navyše rana ho musela veľmi bolieť.


  Pohľadom sa vyšplhal po rebríku. Tvár mal bielu ako vosk.


  „Nedokážem tam vyliezť, Owen,“ šepol.


  Jericho si vzdychol. Ta-siung mal pravdu. Vlastne ani on nestál pevne na nohách. Odhadol šírku stredového pásu – zdal sa mu tak akurát – a vytiahol mobil. Po dvoch zvoneniach sa ozval Tchu. Jericho ho zazrel v parku, keď Jou-jou a Čchen nastupovali do lietadla.


  „Tchien?“


  Ako sa mu chvel hlas! Všetko na ňom a okolo neho sa zrazu začalo triasť.


  „Preboha, Owen!“ burácal Tchu. „Čo sa deje? Čakáme vás.“


  „Prepáč.“ Prehltol. „Bol si skvelý, no obávam sa, že najväčšia úloha ťa ešte len čaká.“


  „Čože? Aká úloha?“


  „Presné pristátie. Na stredovom páse. Tak ahoj, starec.“


  Tchuov Strieborný disk mal dve riadne a jedno núdzové sedadlo. Pod hmotnosťou piatich osôb, z ktorých dve mali veľkú nadváhu, prišiel o značnú časť manévrovacej schopnosti. V kabíne bolo málo miesta. Ta-siunga uložili na sedadle pre spolujazdca a vzadu sa museli potlačiť. Beznádejne preťažený Strieborný disk sa vzniesol s eleganciou rachitickej kačice. Jericho sa čudoval, že stroj vôbec vzlietol. Tchu ho viedol nad jednotnými červenohnedými strechami obytnej štvrte Chang-kchou, preletel cez Chuang-pchu a vydal sa smerom k severnému brehu finančnej štvrte. Neďaleko mosta cez Jang-pchu sa rozprestieral zelený areál Pchu-tunského medzinárodného zdravotného centra, ktoré tvorili ľahučké sklené kukly v pôvabných záhradách s umelými jazierkami, bambusovými hájmi a odľahlými pavilónmi. Renomovanú súkromnú kliniku zriadili len pred pár rokmi. Reprezentovala nové spojenie s pôdou podľa teórie, že stavby sú na tom rovnako ako krk brochiosaura, ktorého dĺžka síce umožňuje neobyčajný výhľad, inak však prináša samé problémy. Ultimatívny exponát architektonického falusového šialenstva. Nedokončený Nakheel-Tower sa vypínal v skrachovanom Dubaji ako dôkaz starej múdrosti, že nie je ten najväčší, ktorý má najdlhšieho. Monštrum malo merať 1 400 metrov. Keď dosiahlo výšku vyše kilometra, práce sa zastavili, nebotyčné mrakodrapy zlyhali na banalite svojej koncepcie, casa erecta bola zrelá na miesto v knihe scestných výtvorov.


  Útvar navzájom prepletených buniek Pchu-tunského medzinárodného zdravotného centra oveľa väčšmi zodpovedal požiadavkám metropoly ako gigantického urbanistického jednobunkového organizmu, ktorého látková výmena spočívala v neurónovej sieti, nie vo vytváraní extrémnych rekordov.


  Ako vždy, keď v Šanghaji vznikalo niečo nové, Tchu sa snažil vybudovať dôveru medzi ním a rozhodujúcimi osobami, v tomto prípade so šéfom chirurgie. Keď doviezli Ta-siunga, tí dvaja muži sa rozprávali medzi štyrmi očami. Výsledkom bolo, že Ta-siunga ošetrili, no nepýtali sa na okolnosti jeho zranenia. Obrovi ranu zašili a avizovali mu parádnu jazvu. Predovšetkým však to, že ešte nejaký čas bude mať bolesti.


  „No aj proti tomu možno niečo robiť,“ lúčil sa chirurg a chlácholivo sa usmieval. „Dnes možno niečo urobiť proti všetkému.“


  V súkromných klinikách, dodával jeho pohľad.


  Jericho by sa ho rád spýtal, čo by odporučil proti bolesti Jou-jou zo straty priateľov, proti pretrvávajúcim duševným mukám Čchena Chung-pinga a proti jeho vlastným vnútorným filmom, ale uspokojil sa s tým, že Ta-siungovi stisol ruku a zaželal skoré uzdravenie. Obor naňho bezducho hľadel. Potom mu pustil ruku, vystrel pravicu a mocne ho objal. Jericho vzdychol. Keď toto Ta-siung dokázal s natrhnutým chrbtom, radšej nechcel vedieť, akých prejavov lásky je schopný v stave telesného zdravia.


  „Si celkom dobrý,“ vyhlásil Ta-siung.


  „Prestaň,“ uškrnul sa Jericho. „A buď milý k sestričkám.“


  „A ty dávaj pozor na Jou-jou, kým nebudem fit.“


  „Bez obáv,“


  „Tak, uvidíme sa večer.“


  Jericho si myslel, že zle počuje. Ta-siung odvrátil hlavu, čím chcel dať najavo, že ďalšia diskusia o vhodnej chvíli jeho prepustenia je obyčajnou stratou času.


  „Nechaj ho,“ povedala Jou-jou, keď vychádzali z nemocnice. „Som rada, že nechcel ísť s nami hneď.“


  „Čo teraz?“ opýtal sa Čchen Chung-ping, keď kráčali späť k Striebornému disku. Bolo to prvý raz, čo prehovoril, odkedy opustili park. Jeho slabá mimika, zapríčinená nejakým peklom prežitým v dávnej minulosti, mala na svedomí, že pôsobil nezúčastneným, až nezainteresovaným dojmom.


  „Mala by som ti niečo vysvetliť.“ Jou-jou sklonila hlavu. „No možno nie hneď teraz.“


  Čchen zdvihol ruky na znak bezmocnosti.


  „Nerozumiem tomu všetkému.“ Pohľadom zablúdil k Jerichovi. „Vy ste ju predsa…“


  „Ja som ju našiel,“ prikývol Jericho. „Tak ako ste si želali.“


  „Áááno,“ povedal Čchen ťahavo. Vyzeral, akoby premýšľal, či to skutočne chcel.


  „Je mi ľúto, čo sa stalo.“


  „Ale nie. Som vám vďačný!“


  To sa konečne podobalo mužovi, čo pred dvoma dňami – naozaj odvtedy prešli len dva dni? – vstúpil do jeho kancelárie a takmer sa potkýnal o vlastnú formálnosť. Vo vzduchu sa vznášala otázka, ako niekto môže prijať vďaku, keď dostal jednoduchú úlohu niekoho nájsť a vrátil sa s apokalyptickými jazdcami v pätách.


  Jericho mlčal. Čchen mu mlčanie odplácal. Jou-jou objavila niečo zaujímavé na oblohe. Tchu chvíľku pobiehal medzi papradím, bambusmi a čiernymi borovicami a cez mobil rozdával príkazy.


  „Tak,“ zahlásil, keď sa vrátil.


  „Čo tak?“ opýtal sa Jericho.


  „Tak znamená, že niekoho som poslal do Westinu, aby ti zbalil počítač a ostatné veci a priniesol ich ku mne. Nejaký čas budeš bývať u mňa.“


  „Aha. Dobre.“


  „Okrem toho som poveril dvoch ľudí, aby strážili tvoj byt v Sintchien-ti. Dvaja ďalší sú na ceste k Ulici S′-pching. Aby upratali a dávali pozor.“ Odkašlal si a objal Čchena okolo pliec. „Budeme sa musieť zamyslieť nad otázkou, milý Chung-ping, čo povieme polícii, keď príde a bude sa zaujímať o stav tvojho bytu.“


  „Znamená to, že letíme k tebe?“ usúdila Jou-jou.


  Tchu sa poobzeral po všetkých. „Má niekto lepší nápad?“


  Ticho.


  „Chce niekto radšej prenocovať doma? Nie. No prosím.“


  Na Striebornom disku sa s jemným bzučaním otvorili otáčavé dvere.


  „Najvyššie budú tí, ktorí sú múdri,“ šepol Jericho a odovzdane sa usadil na zadnom sedadle.


  Tchu ho potrestal prísnym pohľadom.


  „Ktorí sa narodili múdri,“ opravil ho. „Konfucia si vyhoď z hlavy. Poznám ho lepšie ako ty. Dlhonos jeden!“


  Bez Ta-siunga, ktorý vážil ako dve priemerné osoby, sa stroj rýchlo vzniesol. Tchu obýval vilu vo štvrti Gated Area, stráženom obytnom komplexe pripomínajúcom pevnosť na predmestí Pchu-tungu, obkolesenú zelenými plochami s parkovou úpravou. Pristáli priamo pred hlavným domom, zdvihli sa zo sedadiel a zostúpili po schodoch vedúcich k dvojkrídlovej bráne.


  Otvorili sa dvere. Objavila sa v nich atraktívna Číňanka s vlasmi prefarbenými na červenkasto. Bola úplný opak Jou-jou. Menej pekná, no pôsobila elegantnejšie a akosi erotickejšie. Patrila k ľuďom, ktorých životnú históriu nič nenarušilo a sú zvyknutí, že len čo sa niekde objavia, všetko sa začne krútiť okolo nich. Tchu ju na privítanie objal a vpochodoval dnu. Jericho ho nasledoval. Žena sa usmiala a letmo ho pobozkala na obe líca.


  „Ahoj, Owen,“ povedala sýtym hlasom.


  Jericho jej opätoval úsmev.


  „Ahoj, Joanna.“


  PCHU-TUNG


  Tchu Joanne vopred prikázal, aby hneď, ako dorazia, zahrnula Čchena zvýšenou starostlivosťou. V skutočnosti mu šlo o to, aby ho na chvíľku rozptýlila, do čoho sa činorodá Joanna s vervou pustila. S rovnakou nekompromisnosťou, s akou pred sebou tlačíme nákupný vozík, dovliekla zmäteného Čchena do svojej rozprávkovej kuchyne a vypytovala sa ho, aký čaj pije, či nemá chuť dať si saunu, teplý kúpeľ či horúcu sprchu, kde ho bolí, čo sa vlastne stalo, že v chladničke je studené kurča, ach, z ničoho nič stál v izbe chlap s búchačkou, Bože, ako sa mohol dostať dnu, ach, všade samé škrabance, mohlo by sa mu to zapáliť, musíte chvíľku vydržať, neodvrávajte, a tak ďalej. No Joanna by nebola Joannou, keby poznala nejaký problém. Veľkoryso rozhadzovala siete svojho optimizmu a utvrdzovala v Čchenovi presvedčenie, že všetko bude v poriadku, už len preto, že to povedala ona. Nikdy predtým sa Jericho nestretol s človekom, ktorý tak presvedčivo privolával dobrotu a pritom nemal potuchy, z ktorej strany by mohla prísť. Joanna si vymýšľala, až sa hory zelenali. V jej svete nie pes kýval chvostom, ale naopak. Pravdepodobne aj teraz bol Čchen presvedčený, že s ňou vedie rozhovor, dokonca že on ho začal. Joanna vedela pred sebou tlačiť človeka, a ten by bol ochotný odprisahať, že ona kráča za ním.


  „Tak čo máme robiť?“ opýtal sa namrzene Tchu.


  „Oznámiť to polícii,“ povedal Jericho stroho. „Prv, než prídu sami.“


  „Prechádzaš do ofenzívy?“


  „Ako inak? Ten blázon rozstrieľal polovicu oceliarne. Nepotrvá dlho a v Čchü-jü narazia na mŕtvoly a na očitých svedkov. Na Ulici S′-pching to tiež vyzerá ako po bombovom útoku… Je to tak, Jou-jou?“


  „Presne tak.“


  „… a na zadnom dvore hrdzavie zrútený vzdušný motocykel plný ťažkej výzbroje. Ďalší ochromil dopravu. Z toho si niečo poskladajú.“


  „Čo napríklad?“


  „Stavím sa, že v priebehu pár hodín budú chcieť vedieť, čo má tvoj priateľ Chung-ping spoločné s masakrom v Čchü-jü. Raz-dva si to spoja s Jou-jou. Udalosť v oceliarni vyzerá ako ničivé poľné ťaženie proti Mestským démonom, nie? A Jou-jou patrí k nim.“


  „A čo ty?“ spýtala sa Jou-jou. „Myslíš, že prídu aj na teba?“


  „No dovoľ! Moje auto zhorelo v Čchü-jü.“


  „Aj tak ho budú vedieť identifikovať.“ Tchu ohrnul pery. „Okrem toho, Ulicu S′-pching kontrolujú skenermi. To znamená, že budú mať záznamy. O tom, ako ste sa stretli, ako Jou-jou a Ta-siung vošli do domu, ako vás ten… ten…“


  „Kenny.“


  „…ten Kenny ženie pred sebou…“


  „Aké vás,“ opravil ho Jericho. „Používaj správne zámená. Aj teba vidieť, ako sa nádherne hneváš. A mimochodom, kto pracuje vo tvojej firme, aby si zarobil na štúdium?“


  „Jou-jou, tá nevypláchnutá papuľa,“ vyhŕklo z Jou-jou.


  „Áno, maličká, tvoja minulosť len tak žiari,“ zhrnul Tchu a poškrabkal sa po plešine. S novými okuliarmi vyzeral celkom civilizovane. „Tak čo im povieme? Jou-jou, úplne nevinne, odpočúvala Kennyho, ako s niekým…“


  „Prestaň,“ oborila sa naňho Jou-jou. „Mám povedať polícii, že disponujem tajnými informáciami? S mojou minulosťou? Keď ten lietajúci smrad je od polície, môžem sa akurát sama zatknúť a odviesť. Alebo hneď aj odstreliť!“


  „Nemyslím, že je do toho zamontovaná polícia,“ povedal Jericho.


  „Áno, ale nevieš, čo sa stane, keď ma dostanú do pazúrov.“


  „Moment.“ Tchu energicky pokrútil hlavou. „Buďme realisti. Práve predpokladáme, že šanghajský policajný aparát má kombinačnú schopnosť kvantového počítača. Tak rýchlo si to zase neposkladajú!“


  „Aj tak im to musíme oznámiť,“ povedal Jericho.


  „No možno nie okamžite.“


  „Ale áno. Keď ti niekto zdemoluje byt a ty to neohlásiš, vyzeráš podozrivo. Navyše bezprostredne predtým sa objavia Jou-jou, Ta-siung a ja. Okrem toho mám taký istý stroj ako Kenny.“


  „Dobre teda, čo povieš na toto: Niekto prepadne motocyklistický klub v Čchü-jü a pripraví masaker. Má pomocníkov, všetci prídu na lietajúcich strojoch. Nevedia však, že u Jou-jou je práve na návšteve rodinný priateľ Owen, ktorý ich poháňa do práce, jasné? Obaja schytia vzdušné motocykle a utečú. O niečo neskôr Chung-ping zavolá Jou-jou a povie jej, že niekto sa mu pokúša dostať do bytu.“


  „Hlúposť!“ Jou-jou zavrtela hlavou. „Predsa nebudeš volať dcére, keď sa ti niekto dobýja do bytu!“


  „Dobre, tak teda…“


  „Ale áno. Kenny sa ti vyhrážal, že zlikviduje celú tvoju rodinu,“ navrhol Jericho. „Tak zavoláš otcovi. Ten to neberie, preto sa k nemu vyberieme na návštevu a zmobilizujeme aj Chung-pingovho najlepšieho priateľa, totiž Tchiena.“


  „A netušíme, čo tí chlapíci chcú?“ opýtala sa Jou-jou skepticky. „Kto má tomu uveriť?“


  „Tak je to.“


  „Bože môj. Aká neuveriteľná historka.“


  „Hlavná vec, aby sme ťa nenamočili,“ povedal Tchu. „Žiadne disidentské pozadie, nijakí Strážcovia“ Prísne pozrel na Jou-jou. „V tejto súvislosti si mi pokojne mohla prezradiť, že ste zakotvili vo vysokej peci. Vedel som iba o Andromede.“


  „To mi je ľúto. Nechcela som ťa do toho vtiahnuť.“


  „Prečo nie? Zásobil som tvoju skupinu infraštruktúrou. Hlbšie v tom ani nemôžem byť.“ Tchu vzdychol. „To je fuk. Druhý bod nášho rokovacieho programu. Čo povieme Chung-pingovi?“


  Jou-jou zaváhala. „To isté?“


  „Čože?“ vyhŕkol Jericho.


  „Nuž, myslela som…“


  „Ty chceš otcovi navravieť, že to bol čin nejakého blázna?“ Zrazu voči nej pocítil hnev. Videl ustarosteného Čchena Chung-pinga, ktorého zase chceli oblafnúť.


  „Owen.“ Jou-jou zdvihla ruky. „Je skvelé, čo si pre nás urobil, ale do tohto sa nepleť.“


  „Tvoj otec si zaslúži vysvetlenie.“


  „Nie som si istá, či o to stojí.“


  „Veď práve – nie si si istá. Človeče, vzali ho za rukojemníka, mierili naňho zbraňou, vyhrážali sa jeho dcére, zničili mu byt, musíš mu povedať pravdu! Všetko ostatné by bola zbabelosť.“


  „Nemiešaj sa do toho!“


  „Jou-jou,“ povedal Tchu ticho. Znelo to ako Sadni! či Zostaň!


  „Čo?“ zahromžila. „Čo zase? Nič ho do toho nie je! Sám si povedal, že by bola chyba, keby sme tým zaťažovali otca.“


  „Okolnosti sa zmenili. Owen má pravdu.“


  „Skoro som zabudla.“ Jou-jou posmešne skrivila tvár. „Najnovšie je to náš rodinný priateľ.“


  „Nie preto. Jednoducho má pravdu.“


  „Prečo? Čo vie Owen o mojom otcovi?“


  „A čo vieš o ňom ty?“ opýtal sa Jericho útočne.


  Jou-jou naňho fľochla. Očividne jej siahol do otvorenej rany.


  „Chung-ping je zatrpknutý, skostnatený, introvertný,“ povedal Tchu. „Ale ja ho poznám! Viem, že jedného dňa jeho ulita praskne, a neviem, či mám po tom túžiť alebo sa toho báť. Celé roky svojho života musel prežiť v stave hroznej bezmocnosti. Doteraz nebol dôvod vešať mu na nos, že si najhľadanejšia disidentka v Číne, no to sa práve zmenilo. Po dnešnom popoludní čertovsky presne vie, že mu niečo tajíš.“


  Jou-jou nešťastne pokrútila hlavou.


  „Znenávidí ma.“


  „Skôr znenávidí mňa za to, že som ti pomáhal, ale ani to si nemyslím. Musíš mu prestať klamať, Jou-jou. Najhoršie by znášal, keby si mu nedôverovala. Tým ho zbavuješ jeho…“ Tu hľadal správne slová, „…jeho otcovského významu.“


  „Otcovského významu?“ opakovala Jou-jou ako ozvena, akoby zle počula.


  „Áno. Človek musí mať v živote nejaký význam. Aj Chung-ping chcel urobiť niečo významné, bolo to už dávno, a potrestali ho za to. Vzali mu jeho význam.“


  „A teraz on trestá mňa.“


  „Potrestať teba je to posledné, čo chce.“


  Jou-jou z neho nemohla odtrhnúť zrak.


  „On so mnou nikdy nehovoril o svojom živote, Tchien! Nikdy! Nikdy nemal ku mne dôveru. Myslíš, že to nie je trest? Aký význam mám preňho ja? Jasné, že si robí starosti, od rána do večera, najradšej by ma od samých starostí nikam nepustil, ale čo z toho? Čo odo mňa chce, keď sa so mnou nerozpráva?“


  „Hanbí sa,“ povedal Tchu ticho.


  „Za čo? Mám toho plné zuby! Môj otec je zombie!“


  „Takto nesmieš rozprávať.“


  „Nesmiem? Čo keby on mne niečo vysvetlil?“


  „To asi bude musieť,“ prikývol Tchu.


  „Och, ďakujem! Kedy?“


  „Najprv si na rade ty.“


  „Prečo zase ja?“ vybuchla Jou-jou. „Prečo nie on?“


  „Pretože ty si v situácii, keď by si mu mala podať pomocnú ruku.“


  „Nechoď na mňa s pátosom!“ skríkla. „Moji priatelia sú mŕtvi a aj jeho len-len že nezabili. Som v stresovej situácii.“


  „To sme všetci,“ zamiešal sa Jericho, ktorý to už nemohol počúvať. „Riešte si svoje problémy, ale niekde inde. Tchien, čo myslíš, kedy dorazí môj počítač?“


  „Každú chvíľu,“ povedal Tchu, vďačný za zmenu témy.


  „Dobre. Pozriem si ešte tie filmy o Švajčiarsku. Môžem si sadnúť do tvojej kancelárie?“


  „Prirodzene.“ Tchu zaváhal, potom odovzdane mykol plecom. „Ja teda upovedomím políciu, dobre?“


  „Urob to.“


  „Sme všetci pripravení na vypočúvanie?“


  „Hra na schovávačku nám nič neprinesie, len ich osobné návštevy.“ Jericho zvraštil obočie. „Možno s nimi už začali. Prvá obeť v Kennyho špinavej hre bol Grand Cherokee Wang.“ Pozrel na Jou-jou. „Tvoj spolubývajúci. Určite ťa zahrnú otázkami.“


  „Nech,“ povedala Jou-jou namrzene. „Nech sa pokúsia hoci ma aj zožrať.“


  “Zožer ma, a ja ťa rozožeriem zvnútra.“


  „Presne tak,“ smrkla Jou-jou, zvrtla sa a zamierila do kuchyne.


  Jericho bol šťastný, že je opäť s Dianou. Bez veľkého očakávania prekontroloval tri webové stránky, ktoré sa mali podľa protokolu vymeniť, a zmocnilo sa ho sklamanie. Maska neodhalila nič. Zrejme stránky skutočne odtiaľ stiahli.


  Zostávali mu filmy o Švajčiarsku a dohady.


  Diane zadal celý rad príkazov. S naprogramovanou zdvorilosťou mu oznámila, že vyhodnotenie nejaký čas potrvá, čo mohlo byť päť minút, ale aj päť rokov. Čo sa tohto týka, počítač nemal nijaký časový plán. Práve tak sme sa mohli opýtať Alexandra Fleminga, ako dlho potrvá, kým objaví penicilín. Pretože to boli trojdimenzionálne filmy, Diana musela namiesto plôch prehľadávať kocky s údajmi, a preto hrozilo, že práca potrvá dlhšie.


  Joanna mu priniesla čaj a anglické pečivo.


  Už štyri roky prešli od ich rozchodu a Jericho ešte stále nevedel, ako sa má správať k žene, čo ho prilákala do Šanghaja a tam pustila k vode. Aspoň on to vnímal tak, že mu dala košom a vydala sa za priameho účastníka čínskeho rozkvetu, ktorý ani v najmenšom nespĺňal predstavu muža po jej boku. A práve tento muž sa stal Jerichovým najlepším priateľom. Ich priateľstvo iniciovala Joanna, vykľulo sa zo zámotku obchodného vzťahu, a Tchu ani Jericho to ani nezaregistrovali. Joanna ich upozornila na to, čo ich hlboko spája, a Jerichovi navyše dala radu do života, aby konečne prestal brať všetku vinu na seba.


  „Veď to nerobím,“ odvetil a pritom na ňu tak nechápavo pozrel, akoby ho prosila, aby už nechodil do práce po štyroch.


  V skutočnosti Jericho veľmi dobre vedel, čo tým myslí. Pravdaže, použila prehnanú formuláciu, čo zodpovedalo jej naturelu, lebo Joanna mala tendenciu k ďalšiemu extrému: ona vinu nikdy nepociťovala. Ľudia okolo nej mali chuť vyčítať jej neústupnosť, ale Joanna bola na míle vzdialená od nemorálneho správania. Jednoducho jej chýbal pocit viny, ktorý býva deťom vrodený. Od okamihu, keď človek uzrie svetlo sveta, začnú ho napomínať, poúčať, pristihovať a všeličo mu vyčítať, podrobovať ho súdom a vystavovať korektúram, a to všetko s cieľom urobiť z bezchybného človiečika lepšieho človeka. Stupeň zlepšenia sa určuje tým, do akej miery zodpovedá predstavám druhých, a to je experiment, ktorý sa nemôže podariť. Väčšinou si na ňom vyláme zuby každý zo zúčastnených. Obklopený dobrými želaniami a nemými výčitkami sa človek napokon vydá vlastnou cestou a zabudne dať rozhrešenie dieťaťu v sebe, ktoré je zvyknuté, že ho karhajú, keď koná na vlastnú päsť. Keď prejde krížovú cestu dláždenú slovami „musím, mal by som, nesmiem“, nedostane sa nikam inam ako tam, odkiaľ kedysi vyšiel, pričom vôbec nezáleží na veku. Celý doterajší život sa na seba pozeral cudzími očami, meral cudzím metrom, hodnotil podľa cudzieho rebríčka, odsudzoval cudzím rozhorčením, a nikdy neobstál.


  Nikdy neobstál pred sebou samým.


  To mala na mysli Joanna. Ona sama mala nezvyčajné nadanie vymotať sa zo siete svojho detstva. Vyznačovala sa nemenným, ostrým pohľadom na veci a dôsledným správaním. Využila svoje sväté právo a odišla od Jericha. Vedela, že keď rozbije ich vzťah, spôsobí mu bolesť, no v Joanninom svete takáto bolesť nevyvolávala výčitky svedomia, bola na úrovni bolesti zubov. Nič mu neukradla, verejne ho neponížila, neklamala ho. Ako mala postupovať či nepostupovať podľa iných ľudí, to ju netrápilo. Jediný človek, pred ktorým chcela obstáť, bol ten, ktorý na ňu hľadel zo zrkadla.


  „Ako sa máš?“ spýtal sa Jericho.


  „Ako by som sa mala?“ Joanna klesla na jednu z hojdacích stoličiek, ktorých bolo v Tchuovej kancelárii niekoľko. „Som veľmi rozrušená.“


  Vlastne nevyzerala vôbec rozrušená. Skôr zvedavá a ustarostená. Jericho si nalial čaj.


  „Povedal ti Tchien, čo sa stalo?“


  „V rýchlosti ma zasvätil, teda poznám jeho verziu.“ Joanna si vzala keks a zamyslene ho začala obhrýzať. „Poznám aj tú Chung-pingovu. Príšerné. Mala som v úmysle porozprávať sa s Jou-jou, no tá práve rieši nepríjemný konflikt dcéry a otca.“


  Jericho zaváhal. „Vieš, o čo v ňom ide?“


  „Nie som hlúpa.“ Ukázala palcom na dvere. „Viem aj to, že v tom má prsty Tchien.“


  „Vyrovnáš sa s tým?“


  „Je to jeho vec. On musí vedieť, čo robí. Osobne som v tom bez ambícií, ako vieš. Zo mňa by nemohla byť presvedčivá disidentka ako z Jou-jou. Ale chápem ho. Jeho dôvody sú mi jasné, a preto ho bezvýhradne podporujem.“


  Jericho mlčal. Bolo zrejmé, že nielen Čchen Chung-ping v minulosti spoznal trpkosť. Tchuovo spoločenské postavenie nenasvedčovalo, že by mal niečo spoločné s disidentkou. Jeho konanie muselo motivovať niečo z dávnej minulosti.


  „Možno ti o tom porozpráva,“ dodala Joanna a zjedla ďalší keks. „Vy ste v každom prípade lovci. Ja som zberateľka. Pretože Jou-jou je indisponovaná, zbieram u teba.“


  Jericho jej v skratke porozprával, čo sa od Čchenovej návštevy prihodilo v Sin-tchien-ti. Joana ho neprerušovala, odhliadnuc od občasných výkrikov ach!, uhm! a och!, ktoré sa v Číne používajú na vyjadrenie pozornosti. Kým počúvala, zhltla všetky keksy a vypila väčšinu čaju. Jerichovi to neprekážalo. Ešte stále necítil hlad. Keď skončil, v izbe sa rozhostilo ticho.


  „Zdá sa, že máte na krku riadny problém,“ povedala napokon.


  „Aj Tchien?“ Znelo to ako Aj ja? Veľa nechýbalo, aby Jericho nepovedal, že sa nemusí báť o vlastné blaho, ale možno medzi riadkami začul niečo, čo Joanna vôbec nepovedala.


  „Zrátaj si to sama,“ povedal. „No Kenny sa bude musieť spriateliť s myšlienkou, že to pohnojil. Odvtedy sme to mohli prezradiť celému svetu. Príležitosť zbaviť sa všetkých zasvätených už prepásol.“


  „Myslíš, že sa už nebude pokúšať škodiť Jou-jou?“


  Jericho si pritlačil prst na koreň nosa. Začínala ho bolieť hlava.


  „Ťažko povedať,“ odvetil.


  „Ako to myslíš?“


  „Ver mi, stretol som psychopatov najhrubšieho zrna, ktorí svoje obete mučili, krájali na plátky, zatvárali, nechávali zomierať od smädu, odrezávali im to či ono, čo si len vieš predstaviť. Správanie týchto ľudí riadia obsesívne myšlienky. Ďalšou skupinou sú profesionálni zabijaci.“


  „Tí spájajú príjemné s užitočným.“


  „V prvom rade je to ich zamestnanie. Prináša im peniaze. Nenadväzujú s obeťou emocionálne väzby, ale konajú iba svoju prácu. Kenny svoju prácu zbabral. Preňho je to nepríjemné, ale dúfajme, že nás odteraz nechá na pokoji a bude sa venovať iným úlohám.“


  „Ale nie si o tom presvedčený?“


  „On je profesionál aj psychopat.“ Jericho si krúživými pohybmi začal masírovať spánky. „A takýmto ľuďom visia obrazy nakrivo.“


  „To čo znamená?“


  „Človeka ako Kenny uráža, že sme neotrčili kopytá tak, ako plánoval. Zrejme si myslí, že sme sa nemali brániť. Možno nám dá pokoj. Rovnako je možné, že zapáli môj byt alebo váš dom, že si nás vystriehne a odstrelí len preto, lebo je naštvaný.“


  „Ty teda dokážeš rozsievať optimizmus.“


  Jericho na ňu zachmúrene pozrel. „To je tvoja parketa.“


  Vedel, že to nie je od neho fér, ale vyprovokovala ho. Biedna malá podlosť s ostrými zubami a s ošúchanou srsťou, čo sa nepozorovane priplichtí, pohryzie a s výsmechom v očiach vypustí dušu.


  „Idiot.“


  „Prepáč,“ povedal.


  „Nestojím o to.“


  Vstala a pohladila ho po vlasoch. Jericha jej gesto upokojilo a zároveň pokorilo. Na Tchuovej konzole s počítačmi sa rozsvietil displej. Strážna služba oznamovala, že prišla polícia a želá si položiť zopár otázok pánu Tchuovi a ostatným prítomným v súvislosti s udalosťami v Čchü-jü a v Chang-kchou.


  Vypočúvanie prebiehalo spôsobom, ako zvykne prebiehať vypočúvanie ľudí s lepším postavením. Vyšetrujúca komisárka a jej asistenti boli veľmi zdvorilí. Ubezpečila všetkých prítomných, že s nimi súcití, a udalosti striedavo označovala za „strašné“ a „opovrhnutiahodné“, pána Tchua nazvala „zaslúžilým členom spoločnosti“, Čchena a Jou-jou „hrdinami“ a Jericha „cenným priateľom polície“. Do toho vrhala otázky ako žonglér v cirkuse nože. Neverila presne tým miestam, ktoré skutočne nesedeli, napríklad Kennyho motivácii. V jej pohľade sa zrkadlila priateľskosť mäsiara, ktorý sa vľúdne prihovára prasatám, a pritom ich v duchu reže na štvrtky.


  Čchen mal ešte vpadnutejšie líca než zvyčajne. Na Tchuovej tvári sa zjavili náznaky purpuru, Jou-jou vystavovala na obdiv zarytý vzdor. Príchod polície ju očividne vytrhol z vášnivej diskusie. Jericho spozoroval, že komisárka presne odhadla emocionálnu klímu, no nekomentovala ju. Až v priebehu individuálnych výsluchov sa začala správať jednoznačnejšie. Bola to žena stredného veku s hladko sčesanými vlasmi a inteligentnými očami za staromódnymi okuliarmi s malými sklíčkami a hrubými rámami. Jericho také okuliare poznal. Volali sa MindReader a bol to vlastne prenosný počítač, čo filmoval človeka sediaceho oproti, jeho mimiku preniesol do zosilňovača a výsledok v reálnom čase premietol na sklá okuliarov. Takto do popredia vystúpil aj nepatrný náznak samoľúbeho úsmevu. Nervózne myknutie viečkom sa zmenilo na mimické zemetrasenie. Zradné signály mimiky, ktoré za normálnych okolností nikto neregistroval, sa stali čitateľnými. Jericho predpokladal, že navyše boli pripojené k Interpreterovi, ktorý dramatizoval sfarbenie, akcentovanie a tok hlasu. Efekt bol ohromujúci. Keď sa zapol MindReader a Interpreter, vypočúvaní zrazu začali rozprávať ako zlí herci a bez ohľadu na to, ako sa kontrolovali, zmenili sa na škľabiacich sa ľudí s neohrabanými gestami.


  Jericho s oboma programami už pracoval. Používali ich len veľmi skúsení vyšetrovatelia. Správna interpretácia jemnej diskrepancie medzi mimikou, tónom reči a obsahom výpovede si vyžadovala dlhoročný cvik. Nedal na sebe znať, že objavil prístroj, stoicky rozprával svoju verziu udalostí a odolával jednej otázke za druhou:


  „Skutočne ste len rodinný priateľ?“


  „Aký ste mali dôvod, že ste práve dnes boli v oceliarni?“


  „Tí chlapi prišli do oceliarne súčasne s vami, a vy mi chcete nahovoriť, že to bola náhoda?“


  „Mali ste v Čchü-jü nejaké vybavovačky?“


  „Nezdá sa vám čudné, že Grand Cherokee Wanga zavraždili deň po tom, čo ste ho vyhľadali?“


  „Viete, že Jü-jüan Čchenová bola vo väzení pre agitáciu a rozširovanie štátneho tajomstva?“


  „Viete, že Tchu Tchien nekonal vždy v záujme čínskeho štátu a podporoval naše oprávnené obavy o jeho vnútornú stabilitu?“


  „Čo viete o živote Čchen Chung-pinga?“


  „Mám vám vážne veriť, že nikto z vás nemal ani poňatie o tom, kto je Kenny a čo chce, hoci z jeho činov jednoznačne vyplýva, že boli dlhodobo plánované?“


  „Ešte raz: s akým úmyslom ste sa vybrali do Čchü-jü?“


  A tak ďalej.


  Napokon sa vzdala, oprela sa a zložila si okuliare. Usmiala sa, ale jej úsmev Jericha krájal na kúsky.


  „Už štyri a pol roka ste v Šanghaji,“ skonštatovala. „Počula som, že ako vyšetrovateľ máte vynikajúcu povesť.“


  „To ma teší.“


  „A obchody idú?“


  „Nesťažujem sa.“


  „To rada počujem.“ Spojila si prsty. „Ubezpečujem vás, v mojich kruhoch si vás vážia. Neraz ste s nami úspešne spolupracovali a zakaždým ste prejavili vysokú mieru kooperatívnosti. Bol to jeden z dôvodov, prečo sme vám radi predlžovali povolenie na pobyt,“ jej pravá ruka urobila vlnovitý pohyb do neistej budúcnosti, „a radi vám ho predĺžime aj naďalej. Práve preto, že náš vzťah sa nesie v duchu vzájomnosti. Rozumiete, čo mám na mysli?“


  „Sformulovali ste to veľmi precízne.“


  „Dobre. Keďže je to jasné, rada by som vám položila neformálnu otázku.“


  „Ak vám budem vedieť odpovedať…“


  „Som si istá, že budete.“ Naklonila sa dopredu a dôverne stíšila hlas. „Rada by som vedela, čo by ste si o tom všetkom mysleli, keby ste tu sedeli namiesto mňa. Máte skúsenosti, intuíciu, dobrý nos. Čo by ste si mysleli?“


  Jericho sa rozhodol, že jej nesadne na lep.


  „Trochu by som pritvrdil.“


  „Och!“ Vyzerala prekvapene, akoby ju poprosil, aby ho mučila horiacimi cigaretami.


  „Pritlačil by som na svojich ľudí,“ dodal. „Aby využili všetku svoju energiu a dostali chlapa, ktorý je zodpovedný za prechmaty, aby objasnili jeho motívy namiesto toho, aby robili z obetí páchateľov a vyhrážali sa im vyhostením. Stačí vám moja odpoveď?“


  „Beriem ju na vedomie.“


  Na Jericha nepôsobila ani trochu neisto. Jednoznačne pochybovala o pravdivosti jeho výpovede, dobre však vedela, že proti nemu nemá v rukách nič. Skôr si robil starosti o ostatných. Prakticky každý okrem neho tak či onak prišiel do konfliktu so zákonom, čo policajnej svojvôli otváralo dvere dokorán.


  „Ešte raz by som vám chcela vyjadriť svoju účasť,“ povedala zmeneným hlasom. „Museli ste veľa vytrpieť. Vynaložíme všetko úsilie, aby sme vinníkov zobrali na zodpovednosť.“


  Jericho prikývol. „Dajte mi vedieť, keď budem môcť nejako pomôcť.“


  Vstala a podala mu ruku.


  „Tým si buďte istý.“


  „Tak čo?“


  Tchu vošiel do izby. Už bolo neskoré popoludnie. Obloha sa zamračila, v Pchu-tungu začalo mrholiť. Vyšetrovatelia odišli.


  „Všetko po starom,“ Jericho si povystieral údy. „Diana si prezerá filmy o Švajčiarsku. Okrem toho skúšame zistiť spoločného prevádzkovateľa tých šiestich webových stránok. Doteraz nič nenasvedčuje, že existuje, ale to ešte neznamená…“


  „To som nemyslel.“ Tchu si pritiahol stoličku a s fučaním si na ňu sadol. Jericho si všimol, že nemá rovnako vyhrnuté rukávy košele. „Ako prebiehal výsluch?“


  „Ako by mal? Neverila mi ani slovo.“


  „Ani mne.“ Nevedno prečo, ale táto okolnosť naplnila Tchua spokojnosťou. „Ani Jou-jou ju nepresvedčila. Len Chung-pingovi sa podarilo obmäkčiť ju.“


  „To sa dalo čakať,“ zamrmlal Jericho.


  Už v okamihu, keď Čchen vstúpil do Jerichovej kancelárie v Sin-tchien-ti, detektív si všimol niečo ťažko definovateľné v Čchenových očiach, v jeho napätej tvári, ktorá robila dojem, ako by mu niekto stiahol dušu z kože. Teraz sa mu ozrejmilo, čo videl, a aj tá žena to musela zbadať. Bolo vylúčené, aby tento muž klamal. V Čchenových črtách nebolo miesto na lož. Tým bol bezbranný proti svojmu okoliu. Nezniesol nepravdu o sebe ani o druhých.


  „Tchien…“ povedal váhavo.


  „Hm?“


  „Môže sa stať, že nastane problém v súvislosti s naším ďalším postupom. Aby si ma nepochopil zle, nie je to…“ Hľadal správne slová.


  „Čo je to? Von s tým!“


  „Viem o tebe primálo.“


  Tchu mlčal.


  „Primálo o tebe a o Čchenovi Chung-pingovi. Jasné, že ma do toho nič. Ide mi o to, aby som mohol posúdiť, aké nebezpečenstvo vám hrozí z oficiálnych miest, mal by som… chcel by som si urobiť obraz o…“


  Tchu stisol pery. „Chápem.“


  „Nie, nechápeš,“ povedal Jericho. „Myslíš si, že som zvedavý. Hlúposť. Je mi to úplne jedno, nie, to nie je presné. Rešpektujem tvoje mlčanie. Nie je ma nič do toho, čo sa stalo v tvojej alebo v Čchenovej minulosti. Ale potom mi ty musíš povedať, ako máme postupovať. Ty vieš lepšie odhadnúť…“


  „Nuž teda dobre,“ zahundral Tchu.


  „Je to tvoja vec. Rešpektujem…“


  „Nie, máš pravdu.“


  „V nijakom prípade sa nechcem bezohľadne…“


  „To stačí, siung-ti.“ Tchu mu plesol po pleci. „Ohľaduplnosť je oporný bod tvojej osobnosti, to mi nemusíš zdôrazňovať. Tak som už dávno myslel na to, že by sme mohli naše priateľstvo prehĺbiť malou životnou spoveďou.“ Zablúdil pohľadom k dverám. Niekde v hlbinách domu zápasili Jou-jou a jej otec s minulosťou a s budúcnosťou. „Iba sa obávam, že sa budem musieť vrátiť do ringu.“


  „Aby si niečo urovnal?“


  „Aby som niečo vydržal. Jou-jou a ja sme sa rozhodli, že si nalejeme čistého vína. Ku koncu dňa bude Chung-ping poznať celú pravdu.“


  „Ako mu doteraz chutila?“


  „Keby sme mu naservírovali oslí trus, jedol by ho s väčšou chuťou.“ Tchu grgol. „No nerobím si vážne starosti. Je otázne, ako dlho sa chce utápať v hneve. Skôr či neskôr bude musieť uznať, že nezíska dôveru, keď sa zdráha dať dcére potrebné odpovede. Bude jej musieť povedať pravdu.“ Tchu vzdychol. „Čo sa však stane potom, neviem. Chung-ping si v nijakom prípade nemyslí, že časť jeho života sa neodohrala. Len o tom nedokáže porozprávať človeku, ktorého ľúbi. Lebo sa hanbí. Je ako starý krab. A povedz krabovi, aby si zvliekol pancier.“


  „Bol by prvým krabom bez panciera.“


  „Och, mladé kraby často zhadzujú pancier. Vyzliekajú sa z kože, aby mohli rásť. Nebezpečná záležitosť, lebo nový pancier je v prvých hodinách úplne mäkký. Počas týchto hodín sú veľmi zraniteľné, stávajú sa ľahkou korisťou. Keby to však neurobili, nemali by priestor na rast.“ Tchu vstal. „Ako vravím, Chung-ping je riadne starý krab, ale je mu pritesno vo vlastnej koži. Som presvedčený, že ju potrebuje zvliecť, ak sa jedného dňa pod tlakom svojho vnútra nechce rozletieť na tisíc kúskov.“


  Tchuova pravica na okamih spočinula na Jerichovom pleci. Potom vyšiel z izby.


  Nastal večer, stuchnutý a vlhký.


  Diana pracovala.


  Jericho sa ponevieral po dome a zašiel za Joannou do jej ateliéru v sklenenom pagodovom chráme na brehu umelého jazera uprostred pozemku. Neprekvapilo ho, že ju našiel pri práci na portréte veľkého formátu. Joanna nerada chodila po dome so založenými rukami, keď ich mohla využiť užitočnejšie. Zapla silné žiarivky a kreslila kontúry a hĺbky dvoch krások, čo sa v objatí hadili pred zrkadlom a vyzerali, akoby v kuse pretancovali tri dni a tri noci.


  Tchu posilnil strážnu službu vo vile a odletel do firmy. Čchen červený od hnevu zmizol v hosťovských izbách na prvom poschodí. Vo vstupnej hale narazil na Jou-jou. Vyzerala uplakane a len čo ho zazrela, začala krútiť rukami na znak toho, že jej nemá klásť žiadne otázky. V okamihu, keď položila nohu na schody, na balustráde sa zjavil jej otec náhliaci sa k toalete, načo Jou-jou vydesene zmenila smer a odbočila do záhrady, odkiaľ práve prichádzal Jericho.


  Tchu sa zrazu začal cítiť trápne.


  Tchuov sluha si všimol, ako postáva, a dovalil sa k nemu, aby zistil, či niečo nepotrebuje. Jericho odmietol horúci levanduľový kúpeľ aj thajskú masáž, objednal si čaj a pochytila ho nečakaná chuť na pečivo, aké mu Joanna predtým doniesla a pojedla pred očami. Sluha sa ho spýtal, či mu môže prestrieť v salóne. Jericho prisvedčil, lebo nemal lepší nápad, dvakrát obehol halu a uvedomil si, ako sa k pocitu trápnosti pridružuje pocit bezmocnosti. Po turbulentnom ráne sa mu zdalo, akoby ho svet znechutene prežúval a zakrátko sa ho chystal vypľuť do kúta.


  Bolo načase, aby sa niečo stalo.


  A stalo sa.


  „Owen? Tu je Diana.“


  Zaplavila ho vlna vzrušenia, vytiahol mobil a bez dychu povedal: „Áno, Diana? Čo sa deje?“


  „Našla som vo filmoch niečo, čo ťa bude zaujímať. Niečo ako vodotlač. Film vo filme.“


  Och, Diana! pomyslel si Jericho. Najradšej by som ťa vybozkával. Keby si len trochu tak dobre vyzerala, aký máš pekný hlas, aj by som sa s tebou oženil, ale si len prekliaty počítač. To je fuk. Urob mi radosť!


  „Počkaj!“ skríkol, akoby hrozilo nebezpečenstvo, že si to Diana rozmyslí a odíde. „Už idem!“


  Jou-jou by rada verila, že najhoršie má za sebou, no vedela, že ju čakajú omnoho horšie veci. Chung-ping kričal a zúril. Diskutovali vyše hodiny. V dôsledku toho boli jej oči zaliate slzami, akoby odjakživa hľadeli len na biedu a duševné utrpenie. Mala pocity viny. Z masakra v oceliarní, zo zničenia bytu, z otcovho zúfalstva, napokon aj z toho, že Chung-ping ju neľúbi. Ledva jej hlavou preblysla posledná myšlienka, už aj sa spojila s odporom k sebe, z čoho sa zrodili nové výčitky svedomia z toho, že je k otcovi nespravodlivá. Pravdaže ju ľúbi, ako inak? Ako hlboko musela klesnúť, keď svojmu otcovi pripisuje niečo iné než otcovskú lásku, a už len preto si zaslúži, aby ju neľúbil, preto Chung-ping vyvodil dôsledky a prestal ju ľúbiť, tak čo sa sťažuje? Ona bola na vine, že maska na jeho tvári sa neroztopila, ale praskla.


  Všetkých sklamala.


  Chvíľku posedávala v Joanninom ateliéri, skúpa na slovo, a prizerala sa, ako Tchienova pekná žena vnáša horúčkovitý lesk do vyčerpaných očí tínedžeriek, posledné vzplanutie energie krátko pred vypnutím všetkých systémov. Na obrovskej ploche dva a pol krát štyri metre pigmentom zobrazovala bezstarostnosť, dve ozdobné rybky v plytčine svojho stavu, ktorých jediná starosť spočívala v tom, ako nezahynúť od nudy do ďalšieho žúru. Keď si Jou-jou uvedomila, že najväčšie masakre v živote oboch grácií boli asi tie, ktoré spôsobili v srdciach pubertálnych mladíkov, znovu sa rozplakala.


  Možno tým dievčatám aj krivdila. O čo bola od nich lepšia? V minulých rokoch nevynechala ani jeden možný exces. Okamih, ktorý uplynie ako zmršťujúci sa bledočervený bod v černi zuhoľnateného knôtu, jej bol dôverne známy. Chung-pingov smútok neustále prehlušovala spevom, tancom, fajčením a sexovaním, a ani jediný raz nespočinula s blahodarnou prázdnotou v pohľade ako nočné princezné z Joanninho obrazu. Zakaždým si tesne predtým pomyslela, že sa to podobá umieraniu a že excesy umierania za to nestoja, že by oveľa radšej sedela doma a počúvala rozprávanie otca o časoch pred jej narodením. No Chung-ping naďalej zaryto mlčal.


  Joanna energicky vytvorila mihalnice, naniesla na ne kúsky maskary a očné kútiky a lícne kosti natrela roztečeným mejkapom. Jou-jou sa melancholicky prizerala. Mala rada Joanninu koketériu so spoločnosťou, ktorej pestré perie nosila. To, ako sa Čína zabáva, povedala Joanna, treba znázorniť na čo najväčšom priestore, napokon je to veľká krajina, tak vysvetľovala svojim opereným priateľom vždy, keď k nej prišli, aby si brúsili zobáky a chlípali šampanské, že nedostatok obsahu sa nedá zobraziť na malých formátoch. Znelo to vtipne a dalo sa použiť aj v iných súvislostiach, bolo to nezrozumiteľné ako umenie. Pompézne oslavovala krásu bezvýznamnosti a bezvýznamnosť krásy, odovzdávala svojim obdivovateľom niečo, na čo sa mohli pozerať, a zamlčala, že im nastavuje zrkadlá.


  „Nezabudnite,“ hovorievala im so šarmantným úsmevom. „Na obraze máte aj mňa. Na každom. Aj na tom vašom.“


  Jou-jou závidela Joanne. Závidela jej egoizmus, ktorým sa nechala unášať životom bez toho, aby spadla na nos. Závidela jej schopnosť nezaujímať sa o veci a bezstarostnosť, s akou to dávala najavo. Ona sa zaujímala o všetko. Bola až posadnutá. Mohlo to dopadnúť dobre? Iste, Strážcovia niečo dosiahli. Pod ich tlakom pustili na slobodu väznených novinárov, zbavili funkcie korupčných úradníkov a odhalili škandály so znečisťovaním životného prostredia. Zatiaľ čo si Joanna robila manikúru, Jou-jou bola zaneprázdnená vylizovaním všemožných rán a neúnavným požadovaním čínskeho práva na vlastnú kultúru zábavy, čo jej prinieslo povesť nacionalistky. Aj tak dobre. Bola liberálna nacionalistka, čo kázala o kultúre zábavy a ktorej kazili náladu neprávosti sveta. Super! Čo všetko by mohla byť? Niečo by sa našlo, len aby nemusela byť Čchen Jü-jüanom.


  Joanna rozotierala farbu a bola len Joannou. Egocentrickou, bezstarostnou a bohatou. Mala v sebe všetko to, čo sa Jou-jou z celého srdca hnusilo a po čom zároveň túžila. Bola človekom, čo poskytoval oporu. Človekom, čo nikdy neustúpil, lebo bol zvyknutý nikdy neustúpiť.


  Znovu sa rozplakala.


  Po chvíli sa jej zásoby sĺz minuli. Joanna čistila štetce v terpentíne. Nad sklenenými plochami pagodovej strechy nebo predvádzalo celú paletu sivých farieb a pripravovalo sa na večer.


  „Tak čo, ako to prebiehalo? Dobre?“


  Jou-jou smrkla a odmietavo pokrútila hlavou.


  „Muselo to prebiehať dobre,“ rozhodla Joanna. „Nakričali ste na seba a ty si sa vyplakala. To je dobre.“


  „Myslíš?“


  Joanna k nej obrátila hlavu a usmiala sa.


  „V každom prípade je to lepšie ako prehltnúť si jazyk a v noci sa rozprávať so stenami.“


  „Nemala som ho tak klamať,“ povedala Jou-jou a zakašľala, dýchacie cesty mala zahlienené od výdatného plaču. „Ublížila som mu. Mala si ho vidieť.“


  „Nezmysel, zlatko. Neublížila si mu. Povedala si mu pravdu.“


  „Veď práve.“


  „Nie, nejako to máš v hlave domotané. Správaš sa, akoby každé úprimné slovo, čo vyslovíš, bol morálny škandál. Kto hovorí pravdu, koná dobro. Ako ju prijmú, to je druhá vec, ale na to máme psychiatrov. Nemôžeš svojmu otcovi pomôcť prehltnúť to sústo.“


  „Pravdupovediac vôbec neviem, čo mám vlastne robiť.“


  „Ja áno.“ Joanna si postupne povystierala štíhle prsty. „Napusti si vaňu, búchaj do vreca s pieskom, choď na nákupy. Míňaj peniaze. Veľa peňazí.“


  Jou-jou si pošúchala lakte. „Ja nie som ty, Joanna.“


  „Neočakávam, že si hneď kúpiš rolls-royce. Chcem len, aby si pochopila princíp príčiny a dôsledku. Pravda je dobrá, hlavne ak je príjemná. Ak je nepríjemná, posilňuje obranyschopnosť.“


  „Posilnila pravda aj Owenovu obranyschopnost?“


  Joanna nastavila tučný štetec do svetla a nechtom pooddeľovala štetiny.


  „Tchien mi povedal, že ste s Owenom spolu žili,“ dodala rýchlo Jou-jou. „Pred tým, než si sa vydala za Tchiena.“


  „Áno, žili sme spolu.“


  „Okej. Môžeme zmeniť tému.“


  „V nijakom prípade.“ Odložila štetec a obdarila ju žiarivým úsmevom. „Bolo nám spolu dobre.“


  „Prečo ste sa teda rozišli? Je veľmi milý.“


  Zvláštne, že to povedala. Pripadal jej Owen Jericho milý? Doteraz sa jej spájal len so strelnými zbraňami, smrťou a ranami. Na druhej strane, zachránil jej život. Môže sa nám zdať niekto milý len preto, že nám zachránil život?


  „Partnerstvo je zmluva, ktorú možno kedykoľvek vypovedať, zlatko,“ povedala Joanna a vzala do ruky druhý štetec. „Bez výpovednej lehoty. Neprestaneš s partnerom súložiť šesť týždňov pred koncom kvartálu. Odídeš, keď to prestane fungovať.“


  „A čo prestalo fungovať?“


  „Všetko. Owen, ktorý prišiel so mnou do Šanghaja, sa ani trošku nepodobal na toho Owena, ktorého som spoznala v Londýne.“


  „Ty si bola v Londýne?“


  „Má to byť interview?“ Joanna zdvihla obočie. „Potom mi ho musíš predložiť na autorizáciu.“


  „Nie, vážne ma to zaujíma. Veď sa poznáme len krátko, nie? Tchien a ty, ako dlho ste vlastne spolu?“


  „Štyri roky.“


  „Vidíš, doteraz sme nemali veľa príležitostí porozprávať sa.“


  „Myslíš ako žena so ženou?“


  „Nie, hlúposť. Myslela som, že Tchiena poznám odnepamäti, celý svoj život, ale o tebe…“


  „O mne nevieš nič.“ Joanna výsmešne spustila kútiky úst. “A robíš si starosti o starého dobrého Tchiena, lebo si nevieš predstaviť, čo chce pekná rozmaznaná žena od plešatého, neupraveného, tučného starého chrena, ktorý má síce peňazí ako pliev, ale rámy okuliarov má celé dolepené a nohavice mu visia až po kolená.“


  „Nič také som nepovedala,“ odvetila Jou-jou nazlostene.


  „No myslela si si to. Aj Owen si to myslel. Dobre, porozprávam ti náš príbeh. Je to ukážková poučná historka o ekonómii lásky. Začína sa v roku 2017 v Londýne, kde som začala študovať anglickú literatúru, západoeurópske umenie a maliarstvo. Štúdium, pre ktoré musí byť človek blázon, idealista alebo dieťa bohatých rodičov. Môj otec bol Pchan Ce-min…“


  „Minister životného prostredia?“


  „Viceminister životného prostredia.“


  „Hej!“ zvolala Jou-jou. „Tvojho otca sme vždy obdivovali.“


  „To by ho potešilo.“


  „Otvorene poukázal na kopu problémov.“ Jou-jou zaplavila horúčava nadšenia. „Na to potreboval riadnu odvahu. A jeho úsilie získať viac finančných prostriedkov na výskum slnečnej energie, aby sa zvýšila energetická výnosnosť…“


  „Áno, bolo to všeobecne veľmi prospešné,“ odvetila Joanna sucho. „Nikomu ani neprekážalo, že jeden z podnikov, ktorému sa podarilo uspieť, patril jemu. Ako som vravela, blázon, idealista alebo dieťa bohatých rodičov. Vo vtedajšom Londýne čínska komunita už dávno prerástla Gerrard Street. Existovalo množstvo klubov v Soho, ktoré navštevovali Číňania aj Európania. V jednom z nich som sa zoznámila s Owenom. Bolo to v roku 2019. Páčil sa mi. Och, a ako sa mi páčil!“


  „Áno, vyzerá dobre.“


  „Povedala by som obstojne. Najúžasnejší na ňom nebol jeho vzhľad, ale to, že sa ma nebál. Strašné, všetci sa ma hneď báli, pritom obľubujem smoliarov – na raňajky.“ Zlomyseľne sa usmiala a vymývala v terpentíne ďalší štetec. „Ale Owen sa rozhodol, že sa nedá obalamutiť mojím nepochybne skvelým vzhľadom ani mojou finančnou nezávislosťou, a podarilo sa mu necivieť mi dve hodiny v kuse na kozy. Malo to niečo do seba. Okrem toho rešpektoval moju inteligenciu a nie vždy so mnou súhlasil. Bol virtuálnym policajtom v New Scotland Yarde, kde ťa iste každý mesiac nevyvážia zlatom, no peniaze ma nezaujímali. Owen mohol spať aj pod Londýnskym mostom, ja by som si ľahla k nemu.“ Zaváhala. „Alebo povedzme to takto: kúpila by som most a pod ním by som si ľahla k Owenovi. Veľmi sme sa do seba zaľúbili.“


  „Ako sa to mohlo pokaziť?“


  „Nuž, ako?“ Joanna vydala zo seba ľubozvučný krátky ston. „V roku 2020 otec dostal mozgovú porážku a bol natoľko ohľaduplný, že sa viac neprebral. Zanechal pozoruhodný majetok, manželku vycvičenú v tolerancii, ktorá jeho smrť niesla rovnako bez námietok ako jeho život, okrem toho tri deti, z ktorých ja som najstaršia. Mama sa cítila osamelá, a tak som si povedala, že s tým podielom na dedičstve, ktoré mi spadlo ako z jasného neba, si už nemusím drať nohavice v londýnskych posluchárňach. Rozhodla som sa vrátiť domov. Opýtala som sa Owena, čo by na to povedal, keby sme sa presťahovali do Šanghaja, a on bez okolkov odpovedal, jasné, presťahujme sa do Šanghaja. A vieš, bolo mi to čudné.“


  „Prečo? Presne to, čo si chcela.“


  „To áno, ale on súhlasil bez jedinej námietky. A pritom sme boli len pol roka spolu. V tom je práve ten kríž. Ak muži robia, čo im povedia ženy, sú podozriví, ak oponujú, sú smiešni. Myslela som si, že to vraví preto, lebo ma tak veľmi ľúbi, čo je samo osebe dobré, lebo kým ma ľúbi, podvádza len seba, nie mňa. Ale už vtedy som si začala klásť otázku, kto z nás dvoch ľúbi viac.“


  „A on ťa veľmi ľúbil.“


  „Ale seba ľúbil primálo. To mi však začalo byť jasné, až keď sme prišli do Šanghaja. Zo začiatku bolo všetko v poriadku. Vyznal sa tu, mesto sa mu páčilo, bol tu už niekoľko ráz v rámci bilaterálnych vyšetrovačiek. V New Scotland Yarde mal povesť firemného sinológa, okrem toho treba pripomenúť, že Owen sa nemusí učiť cudzie reči s vynaložením úsilia ako ostatní ľudia, ale ich jednoducho zhltne a opäť vypľuje v hotových výstižných formuláciách. Navrhla som mu, aby sa zamestnal v šanghajskom oddelení virtuálnej trestnej činnosti, lebo tam ho už poznali a vážili si ho…“


  „V Cypole,“ vydýchla Jou-jou.


  „Áno, u tvojich priateľov. Nasťahovali sme sa do bytu v Pchu-tungu a predsavzali sme si, že budeme šťastní až do smrti. A tam sa to začalo. Maličkosťami. Spaľoval ma pohľadom, keď sa so mnou zhováral. Dvoril mi. Jasné, žili sme v mojej vlasti, stretávali sme sa s mojimi ľuďmi, okrem iného s politikmi, intelektuálmi a so všemožnými reprezentantmi verejného života, každý z nich mi dvoril. V mojich kruhoch je veľkosť jedného človeka výsledkom ponižovania druhých, ale Owenovi sa čoraz väčšmi podlamovali kolená. Jeho skvelé sebavedomie sa topilo ako maslo na slnku, začal degenerovať a dobreže sa mu nevyhodili pubertálne vyrážky, až jedného dňa sa ma nesmelo opýtal, či ho ľúbim. Bola som z toho paf! Približne tak, akoby sa v bezoblačnom počasí opýtal, či svieti slnko.“


  „Možno sa mu zdalo, že ho už neľúbiš tak ako kedysi.“


  „Naopak, zlatko. Pochybnosti z mojej strany sa dostavili až potom. Owen nemal ani najmenší dôvod nedôverovať mi, aj keď to zrejme tak videl. Prestal si veriť, tak to je! Zaľúbiť sa možno len vtedy, ak si hľadíte do očí z rovnakej výšky, ale keď sa tvoj partner pred tebou plazí po kolenách, nezostáva ti nič iné, len naňho pozerať z výšky.“


  „Začal byť žiarlivý?“


  „Žiarlivosť je neduhom nevzhľadných. Premení ťa na malého a škaredého človiečika.“ Joanna prikročila k otvorenej polici, na ktorej ležali tucty túb uložených vedľa seba. „Áno, začal žiarliť. Zmocnila sa ho akási stará neistota. Náš vzťah sa vyklonil z rovnováhy. Som pozitívny človek, zlatko, myslím len pozitívne, a Owen vedľa mňa mi čoraz väčšmi pripomínal izbovú rastlinu, ktorú nepolievajú. Vysychal od môjho optimizmu. Čím horšie sa cítil, tým väčšmi som si užívala život, tak to videl. Prirodzene, bol to číry nezmysel! Vždy som si užívala život, ibaže predtým spolu s ním.“ Vytiahla tubu s rumelkovou farbou a kúsok z nej vytlačila na paletu. „Tak som ho opustila, aby konečne našiel cestu k sebe.“


  „Veľmi ohľaduplné,“ povedala Jou-jou posmešne.


  „Je mi jasné, že to tak vidíš.“ Joanna na chvíľku zmĺkla. „No mýliš sa.


  Mohla som s ním zostarnúť. Ale Owen stratil vieru. Svet je ilúzia, všetko je ilúzia, aj láska. Keď prestaneš v ňu veriť, stratí sa. Keď prestaneš cítiť, zo slnka sa stane chuchvalec a z kvetov húštie. To je celé.“


  Jou-jou sa domotala k stoličke a sťažka si na ňu sadla.


  „Vieš čo?“ povedala. „Je mi ho ľúto.“


  „Koho?“


  „No Owena!“


  „Ale, ale.“ Joanna nesúhlasne zavrtela hlavou. „Aké nemiestne, očakávala som, že k nemu prechovávaš väčší rešpekt. Owen je nadaný, inteligentný, šarmantný, dobre vyzerá. Mohol by byť kýmkoľvek, keby chcel. Každý vie, že je taký. Len on nie.“


  „Nejaký čas tomu možno veril. Vtedy v Londýne.“


  „Áno, lebo od samého prekvapenia, že nám to spolu klape, na chvíľu zabudol byť úbohým malým smradom.“


  Jou-jou na ňu civela. „Povedz, nemáš srdce, alebo sa ti páči hrať takú úlohu?“


  „Som úprimná a páči sa mi, že nie som gýčová. Čo chceš? Sentimentalitu? Tak choď do kina.“


  „Dobre, dobre. Ako to bolo ďalej?“


  „Pravdaže sa okamžite odsťahoval. Ponúkla som mu, že ho budem podporovať, ale odmietol to. Po niekoľkých mesiacoch sa vykašlal na prácu, lebo som mu ju našla ja.“


  „Prečo sa nevrátil do Anglicka?“


  „To sa ho musíš spýtať sama.“


  „Nikdy ste o tom spolu nehovorili?“


  „Ale áno, udržiavali sme kontakt. Zmizli sme si z očí len na niekoľko týždňov, a práve vtedy som sa zaľúbila do Tchiena, ktorého som už poznala z večierkov. Keď sa Owen dozvedel, že sme sa dali dokopy, úplne sa mu zrútil svet.“ Joanna uprela oči na Jou-jou. „Pritom mne je fuk, či je muž starý, tučný alebo plešatý. Nič z toho nie je dôležité. Tchien je autentický, priamy a otvorený. Bože, ako si to vážim! Je bojovník, dáva pocit opory. Duchaplný, vzdelaný, liberálny…“


  „Bohatý,“ dodala Jou-jou.


  „Bohatá som aj bez neho. Pravdaže sa mi zdalo skvelé, že Tchien hľadá výzvy, že postupuje od jedného úspechu k druhému. Ale vlastne nevie nič, čo by nevedel aj Owen. Rozdiel je v tom, že Tchienov život pretkáva takmer neochvejná viera v seba samého. Myslí si o sebe, že je pekný, a to ho robí pekným. Preto ho ľúbim.“


  Joannino rozprávanie začalo mať na Jou-jou blahodarný omamujúci účinok. Zrazu sa jej zdalo, že keď sa hovorí o problémoch iných ľudí, ľahšie sa jej dýcha. Bolo dobré vedieť, že aj ostatní majú problémy. Vlastne ich pokojne mohli mať aj o niečo väčšie, aby sa jej zmenil uhol pohľadu na udalosti z predpoludnia.


  „A čo bolo s Owenom ďalej?“ spýtala sa zvedavo.


  Joanna sa venovala olejovému pásiku na palete a štetcom ho miešala na krém.


  „Spýtaj sa ho,“ povedala a ani nezdvihla zrak. „Môj príbeh som ti porozprávala. Na jeho verziu nemám oprávnenie.“


  Jou-jou sa nerozhodne pomrvila na mieste. Joannine neočakávané jednoslabičné odpovede sa jej nepáčili. Rozhodla sa vypáčiť to z nej, no vtom do ateliéru vstúpil Tchu.


  „Tak tu si!“ vyrazil zo seba, akoby ho Jou-jou musela informovať o tom, kde sa nachádza.


  „Stalo sa niečo?“ opýtala sa.


  „Áno, Owen bol usilovný. Poď so mnou do kancelárie, zdá sa, že našiel zaujímavé veci.“


  Jou-jou sa zdvihla a pozrela na Joannu. „Ideš aj ty?“


  Joanna sa usmiala. Z hrotu štetca kvapkala rumelka ako stará ušľachtilá krv.


  „Nie, zlatko. Ty pokojne choď. Ja by som len dávala hlúpe otázky.“


  O 19.20 hodine sa Tchu, Jericho a Jou-jou zahĺbili do krás švajčiarskych hôr. Na Tchuovej multimediálnej stene sa premietal trojdimenzionálny film veľkého formátu. Bolo vidieť lanovku, ktorá vyšla z malebného mestečka a ponad rokliny a jedľové lesy smerovala k pôvabnému horskému pasienku. Zjavila sa nízka úhľadná stavba. Španielsky komentátor ju velebil ako jeden z prvých dizajnérskych hotelov v Alpách, chválil izby za komfort a kuchyňu za knedle, a potom sa pripojil ku skupine turistov kráčajúcich po lúke. Kravy zvedavo podišli bližšie. Pekná obyvateľka veľkomesta sa skepticky na ne pozerala, zrýchlila krok, až sa rozbehla po údolí, kde dva sivé osly unavene chlípali vodu z válova a svojou prítomnosťou ju prinútili zmeniť smer. Niektorí turisti sa rozosmiali. V nasledujúcej scéne sedliak kopal kravu do zadku.


  „Tu v horách vládnu ešte dosť hrubé pôvodné zvyky,“ vysvetľoval španielsky komentátor tónom etológa, čo práve objavil, že šimpanzy predsa len nie sú až také inteligentné.


  „Úžasné,“ povedala Jou-jou.


  Ona ani Tchu nevedeli po španielsky, čo však nebolo dôležité. Jericho pokračoval v prehrávaní filmu a nedočkavo čakal na jeho veľké momenty.


  „Nemusím vám vysvetľovať, ako je skonštruovaný filmový pás,“ povedal. „A vodotlač poznáte. Tak…“


  „Prepáčte,“ povedal niekto od dverí.


  Obrátili hlavy. Prišiel Čchen Chung-ping. Zastal, urobil neistý krok a vystrel sa.


  „Nechcem rušiť. Chcel som len…“


  „Chung-ping.“ Tchu podišiel k priateľovi a objal ho okolo pliec, „Dobre, že si prišiel.“


  „Nuž áno.“ Chung-ping si odkašľal. „Povedal som si, že ich spolu skritizujeme, či nie? Nie tak kvôli mne, ale…“ Pristúpil k Jou-jou, uprel na ňu zrak a ihneď ho odvrátil, poobzeral sa, pošúchal si konček brady a nerozhodne zamával rukami. Jou-jou sa naňho zmätene pozrela. „Tak pokiaľ ide o mňa, ja sa v tom nevyznám.“


  „V čom, prosím ťa?“ opýtal sa Jericho opatrne. Čchen neurčitým pohybom ukázal na bežiaci film.


  „Ako je skonštruovaný. Na akom princípe také niečo funguje. A, uhm, vododač.“ Znovu si odkašľal. „Ale nechcem, aby ste sa kvôli mne zdržiavali, nerobte si starosti. Chcel som len byť pri tom.“


  „Nezdržuješ, otec,“ povedala Jou-jou ticho.


  Čchen smrkol, vydal zo seba celú kaskádu kašľa a zamrmlal niečo nezrozumiteľné. Potom vzal dcérinu ruku, krátko a pevne ju stisol a znovu ju pustil.


  Jej oči sa začali lesknúť.


  „To nie je problém, ctený Čchen,“ povedal Jericho. „Povedali vám, čo sme zistili?“


  „Čchen, jednoducho Čchen. Áno, poznám tú… tú oklieštenú správu.“


  „Dobre. Oveľa viac sme donedávna nevedeli. Len sme tušili, že okrem toho musí byť niečo vo filmoch.“ Rozmýšľal, ako to má Čchenovi zrozumiteľne vysvetliť. Ten muž bol dojemný technický analfabet. „Pozrite, je to takto: Každý tok údajov je zložený z balíkov údajov. Predstavte si včelí roj, niekoľko miliónov včiel rozličného sfarbenia, ktoré sa stále nanovo zoraďujú, takže pred vašimi očami vznikajú pohyblivé obrázky. A teraz si predstavte, že niektoré z týchto včiel sú zakódované. Vy ako pozorovateľ to nevidíte. Ak však máte k dispozícii špeciálny algoritmus…“


  „Algoritmus?“


  „Masku, dekódovaciu metódu. S jej pomocou odpojíte všetky nezakódované včely. Zostanú len tie zakódované. A zrazu zbadáte, že niečo zobrazujú. Uvidíte film vo filme. Voláme to elektrická vodotlač. Táto technika nie je nová. Na začiatku tisícročia, keď sa zábavný priemysel pustil do boja s pirátskymi kópiami, týmto spôsobom kódovali filmy a hudobné skladby. Stačilo, keď zmenili nejakú maličkosť vo frekvenčnom centre piesne. Ľudské uši nevnímali rozdiel, ale počítač zistil pôvod cédečka.“ Odmlčal sa. „Rozdiel oproti dnešku je takýto: Starý internet tvoril toky údajov dvojdimenzionálne. Náš súčasný internet je nastavený na trojdimenzionálne obsahy. Takéto toky dát si treba predstaviť ako kocky, ktoré ponúkajú podstatne lepšie možnosti pre umiestnenie komplexnej vodotlače. Ale zároveň to sťažuje dekódovanie.“


  „A vy ste takúto vodotlač dekódovali?“ opýtal sa Čchen s úctou.


  „Áno. Vlastne Diana, teda, hm, môj počítač… našiel spôsob, ako ju zviditeľniť.“


  Medzitým skupina turistov poctivo vyliezla na vysokú náhornú plošinu. Pekná obyvateľka veľkomesta sa priblížila k ovci. Ovca sa nepohla z miesta a civela na ženu, načo ju žena širokým oblúkom obišla.


  „Nenaťahuj nás na škripec,“ povedala Jou-jou.


  „Veď dobre.“ Jericho znovu pozrel na stenu. „Diana, pusti ten film ešte raz. Dekódovaný a komprimovaný, maximálny výkon.“


  Horský svet zmizol. Na jeho miesto nastúpili snímky cesty autom, nafilmované z interiéru. Auto sa trmácalo po hrboľatej ceste. Po oboch stranách cesty sa rozprestierala kopcovitá ornica, prerušovaná kríkmi a občasnými stromami. Okolo boli chatrče, väčšinou v hroznom stave. Nebo bolo spuchnuté oblakmi. Sivé pásy dažďa ukazovali, kde sa oblasť zvyšovala a zalesňovala.


  V neveľkej vzdialenosti pred vozidlom vírilo prach nákladné auto, na ktorom sedeli viacerí černosi, väčšina iba v krátkych nohaviciach. Pôsobili nezúčastneným dojmom, pokiaľ sa to dalo posúdiť z takej vzdialenosti a cez kúdoly prachu na ceste. Potom kamera namierila na vodiča, svetlovlasého muža s fúzmi, s mohutnou bradou a v slnečných okuliaroch.


  Človek držiaci kameru povedal dačo nezrozumiteľné. Blondiak sa naňho rýchlo pozrel a uškrnul sa.


  „Jasné,“ povedal po španielsky. „Na slávu prezidenta.“


  Obaja sa rozosmiali.


  Obraz sa zmenil. Ten istý muž sedel za dlhým stolom, teraz bez slnečných okuliarov, oblečený v kaki košeli a vo svetlom saku, v spoločnosti uniformovaných mužov. Kamera ho priblížila. Obočie a mihalnice mal svetlé ako vlasy na hlave, oči modré ako voda, jedno oko meravé, možno sklenené. Potom kamera zobrala celú scénu a zachytila stôl v celej dĺžke. Dvaja muži čínskeho vzhľadu v obleku a kravate ukazovali akési tabuľky mužovi mohutnej postavy na konci stola, s holou lebkou a s býčím krkom, čo mal pleť čiernu ako vyleštené ebenové drevo. Bol oblečený v jednoduchom obleku z domácky vyrobenej tkaniny z prírodného materiálu. Uniformy ostatných prítomných, takisto černochov, pôsobili formálnejším dojmom, boli tmavé s červeno-zlatými náplecníkmi a rozličnými rádmi, ale Býk bol jednoznačne stredobodom spoločnosti, zatiaľ čo blondiak mal zrejme úlohu pozorovateľa.


  Aj túto debatu viedli v španielčine. Číňan, čo ju viedol, hovoril po španielsky plynulo, avšak s hrozným prízvukom. Očividne išlo o stavbu zariadenia na skvapalňovanie plynu, na čo Býk súhlasne pokyvoval hlavou. Medzičasom Číňan poprosil kolegu o nejaké podklady – po čínsky s ľahkým pekinským akcentom.


  Kamera sa znovu zamerala na svetlovlasého muža. Sledoval prednášku, pričom si robil poznámky.


  Po multimediálnej stene prefrkli čiary a sneženie. Niekto sa pokúsil obraz zaostriť. Teraz sa ukázala ulica, mestská ulica plná áut. Na náprotivnej strane niekto vyšiel zo sklenej budovy, na ktorej fasáde sa premietali holografické reklamné filmy. Kamera priblížila osobu, niekoľko ráz pritom stratila ostrosť, zachytila hlavu a trup. Muž bol vysoký, hladko oholený, vlasy zafarbené na tmavo – na prvý pohľad by ste v ňom nespoznali blondiaka. Poobzeral sa a pustil sa dole ulicou. Kamera sa zablysla, znovu zamierila na muža, teraz sedel na slnku a listoval v časopise. Kde-tu si sŕkol zo šálky, zrazu sa pozrel do kamery a film sa skončil.


  „To je všetko,“ povedal Jericho.


  Na chvíľku zavládlo ticho. Potom Jou-jou poznamenala:


  „Ide tu o čínske záujmy v Afrike, nie? Tá konferencia, to bolo jednoznačné.“


  „Možno. Pripadal ti niekto z nich známy?“


  Jou-jou zaváhala. „Toho s býčím krkom som už niekde videla.“


  „A tí Číňania?“


  „Vyzerajú ako šéfovia nejakého koncernu. O čo tam šlo? O skvapalňovanie plynu? Povedala by som, že sú to naftoví manažéri. Zo Sinopecu alebo z Petrochiny.“


  „Ale nepoznáš ani jedného z nich?“


  „Nie.“


  „Ešte nejaké príspevky do diskusie?“


  Pozrel sa na okolosediacich. Zdalo sa, akoby Tchu chcel otvoriť ústa, no potom pokrútil hlavou.


  „Dobre teda. Najprv musím povedať, že veľa času na vyhodnotenie filmu som nemal, ale čo-to pre vás mám. Podľa môjho názoru v celej snímke ide výlučne o blondiaka. Dva razy ho vidíme v nejakej africkej krajine, kde zrejme plní nejakú verejnú funkciu, neskôr, so zmeneným vzhľadom, v bližšie neurčenom meste. Vlasy si prefarbil na tmavo a oholil si fúzy. Čo z toho vyplýva?“


  „Sú dve možnosti,“ povedala Jou-jou. „Buď je na tajnej misii, alebo sa musí skrývať.“


  „Veľmi dobre. Skúmajme ďalej…“


  „Owen.“ Tchu si nasadil jemný úsmev. „Nemôžeš prejsť k jadru veci?“


  „Pardon.“ Jericho ospravedlňujúco zdvihol ruky. „Tak teda, dal som Diane pokyn, aby muža vypátrala na internete, a našla ho.“ Vložil dramatickú pauzu, či sa to Tchuovi páčilo, alebo nie. „Náš priateľ sa volá Jan Kees Vogelaar.“


  Jou-jou naňho zaostrila zrak. „Vo fragmente textu sa vyskytuje akýsi Jan!“


  „Veď práve. A máme hneď dvoch chlapíkov, ktorí majú niečo do činenia s udalosťami posledných dní. Prvý je Andre Donner, o ktorom vieme len to, že má africkú reštauráciu v Berlíne, ale aj to je niečo. Druhý je Jan Kees Vogelaar, žoldnierske eso a osobný bezpečnostný poradca istého Juana Alfonsa Nguemu Mayého, pokiaľ vám to niečo hovorí.“


  „Mayého,“ opakoval Tchu ako ozvena. „Počkaj. Kde som to…“


  „V správach. Juan Mayé bol v rokoch 2017 až 2024 prezidentom a jediným vládcom Rovníkovej Guiney.“ Jericho sa odmlčal. „Až kým ho nevyhodili z úradu.“


  „Správne,“ zamrmlal Tchu. „Pozrime sa! Tak tu je ten náš prevrat.“


  „Možno. Teda predpokladajme, že nejde o plán zvrhnúť komunistickú stranu alebo podobné sci-fi. To znamená, že prevrat, o ktorom je reč v útržku textu, sa už udial. Posledného júla, aby sme boli presní. A síce za účasti čínskej vlády!“


  Čchen zdvihol ruku. „Kde vlastne je tá Rovníková Guinea?“


  „V západnej Afrike,“ vysvetlila mu Jou-jou. „Odporný malý pobrežný štát s obrovskými zásobami ropy. A ten chlap s býčím krkom…“


  „… je Mayé,“ potvrdil Jericho. „Lepšie povedané, bol Mayé. Jeho ambície zostať pri moci mu neprospeli. Jeho a celú jeho kliku vyhodili do vzduchu. Nikto z nich neprežil. Tá záležitosť z roku ’24 prebehla médiami.“


  „Pamätám sa. Chceli sme vtedy o Rovníkovej Guinei rešeršovať. Keď sme sa ešte zaujímali o zahraničnú politiku.“


  „Prečo vlastne sa už o ňu nezaujímate?“


  Jou-jou mykla plecom. „Čo chceš robiť, keď sa ti hromadí špina pred vlastným prahom? Chodíš po uliciach a všímaš si viac ako predtým, že privandrovaní robotníci na stavenisku nielen spia, ale aj trtkajú, rodia sa a zdochýnajú. Vidíš ilegálnych robotníkov bez papierov, bez pracovného povolenia, bez zdravotného poistenia. Odpadky v Čchü-jü. Rady na podanie sťažností, skupiny bitkárov, čo sa v noci zjavia a zmlátia ťa tak, až zabudneš, na čo vlastne si sa chcel sťažovať. Súčasne Reportéri bez hraníc oznamujú, že situácia týkajúca sa slobody názoru v Číne sa dokázateľne zlepšila. Viem, že to znie cynicky, ale jedného dňa sa ti stanú problémy vykorisťovaných Afričanov takými ľahostajnými ako sopeľ v odtoku.“


  Čchen, trápne dojatý, sklopil pohľad.


  „Zostaňme pri Vogelaarovi,“ navrhol Tchu. „Čo nám o ňom ešte môžeš povedať?“


  Jericho premietol na stenu tabuľku. „Posvietil som si naňho, ako sa len dalo. Narodil sa v roku 1962 v Južnej Afrike ako syn holandských prisťahovalcov, vojenská služba a štúdium na vojenskej akadémii. V roku 1983 vo veku 21 rokov nastúpil ako poddôstojník v smutne známom Koevoete.“


  „Prvý raz o takom počujem,“ povedala Jou-jou.


  „Koevoet bola paravojenská jednotka juhoafrickej polície na boj proti SWAPO, partizánskej jednotke, čo bojovala za nezávislosť juhozápadnej Afriky, dnešnej Namíbie. Vtedy Juhoafrická únia, napriek rezolúcii OSN, odmietla provinciu vydať, a namiesto toho vytvorila Koevoet, mimochodom, po holandsky to znamená železný sochor. Tvrdá partia. Hlavne domáci kmeňoví bojovníci a stopári. Iba dôstojníci boli bieli. Nahnali rebelov zo SWAPO do obrnených vozidiel a zabili niekoľko tisíc ľudí. Pripisujú im mučenie a znásilňovanie. Vogelaar sa vypracoval na dôstojníka, no koncom osemdesiatych rokov sa spolok rozpustil.“


  „Odkiaľ to všetko vieš?“ čudoval sa Tchu.


  „Pozrel som si to. Jednoducho som chcel vedieť, s kým máme do činenia. Je to ostatne veľmi zaujímavé. Koevoet je jednou z príčin juhoafrického problému so žoldniermi, veď jednotka mala tritisíc mužov, ktorí po skončení apartheidu ostali nezamestnaní. Väčšina z nich sa zamestnala v súkromných žoldnierskych firmách. Aj Vogelaar. Po rozbití Koevoetu koncom osemdesiatych rokov skúšal obchodovať so zbraňami, pracoval ako vojenský poradca v krízových oblastiach a v roku 1995 odišiel do Executive Outcomes, súkromného bezpečnostného podniku a záchytnej nádrže pre pol milióna príslušníkov vojenskej elity. Keď sa k nim prikmotril Vogelaar, podnik už hral vedúcu úlohu v celosvetovom žoldnierskom remesle, keď splnil svoju pôvodnú úlohu – podvracať ANC. V polovici deväťdesiatych rokov mali Executive Outcomes vybudovanú dokonalú sieť. Pletivo z podnikov vojenských služieb, naftových a ťažobných firiem, čo viedli vojny o lukratívne zákazky a radi sa nechávali platiť naftovým priemyslom. V Somálsku v záujme amerických naftových koncernov ukončili občiansku vojnu, v Sierra Leone získali späť diamantové bane, ktoré sa dostali do rúk vzbúrencov. Vogelaar si tam vybudoval výborné kontakty. O štyri roky neskôr prešiel do Sandline International, pobočky Outcomes, ale tí sa preslávili hlavne nevydarenými operáciami a v roku 2004 ukončili svoju činnosť. Napokon založil Mambu, vlastnú bezpečnostnú firmu. Tá pracovala najmä v Nigérii a v Keni. A v Keni sa jeho stopa stráca – niekedy počas nepokojov po voľbách v roku 2007.“ Jericho previnilo roztiahol prsty. „Alebo povedzme to tak, že ja som ju stratil. V roku 2017 sa znovu objavuje po boku Mayého a odvtedy vedie jeho bezpečnostný aparát.“


  „Desaťročná medzera,“ skonštatoval Tchu.


  „Nezorganizoval Mayé ten puč sám, aby sa dostal k moci?“ opýtala sa Jou-jou. „Možno mu Vogelaar pri tom pomohol.“


  „Nie je to vylúčené.“ Tchu skrivil tvár. „Afrika so svojimi kráľovskými vraždami, nože trčali zo všetkých chrbtov. Jedného dňa stratíme prehľad. Čudujem sa, že oni sami ešte stíhajú.“


  Čchen si odkašlal. „Môžem k tomu niečo… ehm… poznamenať?“


  „Ale Chung-ping! Sme samé ucho. Čo máš na srdci?“


  „Nuž teda.“ Čchen sa zahľadel na Jericha. „Vraveli ste, že celá Mayého klika prišla pri prevrate o život, však?“


  „Presne tak.“


  „Pre mňa klika zhruba znamená vláda.“


  „Môže byť.“


  „Puč bez mŕtvych by bol výnimka.“ Zrazu Čchen pôsobil dojmom usporiadaného analytika. „Alebo povedzme to tak: kde sa dostali do hry zbrane, sú naprogramované kolaterálne škody. Keď však príde o život celá vláda, vtedy ťažko hovoriť o kolaterálnych škodách, však?“


  „Čo tým chcete povedať?“


  „Len to, že pri prevrate v prvom rade nešlo o zbavenie moci, ale o vykynoženie Mayého a jeho ľudí. Všetkých do jedného. Mne sa to javí tak, že to bolo od začiatku naplánované. Nebol to jednoducho len puč. Bola to iniciovaná masová vražda.“


  „Och, otec,“ vzdychla Jou-jou ticho. „Rozprávaš ako vzorový Strážca.“


  „Chung-ping má pravdu,“ povedal Tchu rýchlo, aby Čchenovi nezabehla dcérina poznámka. „A keď sa tak optimisticky rýpeme v hmle a ani sa pritom nepýrime, môžeme hneď pripustiť aj to najhoršie. Drak sa nažral. Naša vlasť vykonala túto hrôzu, alebo aspoň pri tom pomáhala.“ Položil si dvojitú bradu do pravej dlane, kde barokovo spočinula. „Na druhej strane, aký dôvod by mal Peking na to, aby vyhladil kompletnú západoafrickú kleptokraciu?“


  Jou-jou sa s údivom rozšírili zrenice.


  „Neveríš, že by to urobili? Hej, čo sa s tebou deje?“


  „Nevzrušuj sa, dieťa, verím. Len by som rád vedel, prečo.“


  „Ten…“ Čchenova pravica neisto zamávala. „Akože sa volá ten žoldnier?“


  „Vogelaar. Jan Kees Vogelaar.“


  „Teda on to zaiste vie.“


  „Máš pravdu, on…“


  Navzájom sa na seba pozreli.


  A zrazu Jerichovi svitlo.


  Pravdaže! Ak má Čchen pravdu a Mayého vláda sa stala obeťou atentátu, môže to mať len dva dôvody. Prvý, že sa tým vybil hnev ľudu. Nebolo by to prvý raz, čo povstalecká cháska zlynčovala svojich bývalých trýzniteľov, no také čosi sa stávalo zväčša spontánne, okrem toho spôsob popravy sa odlišoval: rozsekanie mačetou na kusy, horiaca pneumatika okolo krku, upalicovanie. Jericho v krátkom čase nenašiel veľa informácií o pomeroch v západoafrickom štáte zmietanom krízou, no Mayého zvrhnutie vyzeralo skôr ako výsledok presne naplánovanej a simultánne vykonanej operácie. V priebehu niekoľkých hodín bolo po všetkom, dušu vypustili všetci členovia úzkeho diktátorovho kruhu. Akoby išlo len o to, aby celý aparát zmĺkol. Mayé a šesť ministrov prišli o život pri výbuchu diaľkovo riadenej rakety, ďalších desať ministrov a generálov zastrelili.


  Jeden však unikol – Jan Kees Vogelaar.


  Prečo? Hral Vogelaar dvojitú hru? Puč tohto kalibra bol možný len s kontaktmi dovnútra. Bol Mayého šéf bezpečnosti zradca? Ak je to pravda, potom…


  „… je Andre Donner svedok,“ zamrmlal Jericho.


  „Čože?“ opýtal sa Tchu.


  Jericho civel do prázdna.


  … zlikvidovať Donnera…


  „Mohol by si nám prezradiť, čo ti prebleslo hlavou?“ navrhla Jou-jou.


  „Zlikvidoval Donnera,“ povedal Jericho. Pri každom sa zastavil pohľadom. „Viem, je trúfalé také niečo vyčítať z útržku textu. Ale táto časť mi pripadá jednoznačná. Nemám poňatie, kto je Donner, ale predpokladajme, že pozná pravé pozadie puču. Vie, kto je jeho strojcom. Potom…“


  … naďalej vysoké…


  Vysoké čo? Riziko? Existovalo naďalej vysoké riziko, že Donner by mohol vyzradiť to, čo vie, po tom, čo zmizol?


  … mať znalosť o…


  … výpoveď prevratu čínska vláda…


  „Potom?“ zopakovala Jou-jou.


  „Pozri!“ zvolal Jericho vzrušene. „Predpokladajme, že Donner vie, že čínska vláda bola zapletená do puču. Aj prečo. Môže utiecť. Pravdepodobne sa v Rovníkovej Guinei vôbec nevolá Donner, sedí niekde… vo vláde? Presne tak, vo vláde! Alebo je vysoký vojenský dôstojník, generál či čo, to je fuk. Nech je, čo chce, potrebuje novú identitu. Tak sa premenuje na Donnera, na Andreho Donnera. Keby sme mali fotografie vtedajších vládcov a jeho fotku, pravdepodobne by sme ho našli! Odíde do Berlína, ďaleko odtiaľ, a vybuduje si novú existenciu, nový život. Nové papiere, nový životopis.“


  „Otvorí si reštauráciu,“ povedal Tchu. „A vystopujú ho.“


  „Áno. Vogelaar má za úlohu koordinovať synchrónnu likvidáciu Mayého klanu. Jeden mu prekĺzol pomedzi prsty, a ten by to mohol všetko prekaziť. Spomeň si na námahu, akú vynaložili, aby zneškodnili Jou-jou, keď sa jej dostal do rúk tajný materiál. Vogelaarovi muži si robia starosti. Kým Donner žije, stále sa môže rozhodnúť všetko odhaliť.“


  „Napríklad, že zmenu privodila vláda cudzieho štátu.“


  „To nie je nič nové pod slnkom,“ povedal Jericho. „Pri čom všetkom pomáhala CIA: rok 1962 – pokus o puč na Kube, začiatok šesťdesiatych rokov – Čile. Rok 2018 – prevrat v severnej Kórei. Nikto nepochybuje, že Washinnon mal prsty v príprave atentátu na Kim Čong-una. Existujú hlasy, čo Čínu obviňujú, že v roku 2015 pomáhala v Saudskej Arábii, prečo by teda nepomohla aj v západnej Afrike?“


  „Rozumiem. A teraz sa Vogelaar dostavil do Berlína, aby vyradil zázračne nájdeného Donnera.“ Tchu sa schuti poškrabal na krku. „Skutočne je to trúfalé.“


  „Ale nie vylúčené.“ Čchen zakašľal. „Čo sa mňa týka, je to jasné.“


  „Tak predsa len,“ šepla Jou-jou.


  „Čo?“ opýtal sa Jericho.


  „No čo asi?“ štekla. „Ako som vravela! Je to vláda a ja mám v pätách Stranu!“


  „Áno,“ povedal Jericho unavene. „Všetko tomu nasvedčuje.“


  Položila si hlavu do dlaní. „Musíme sa viac dozvedieť o tej krajine. O Vogelaarovi aj o Donnerovi. Čím viac budeme vedieť, tým lepšie sa budeme môcť brániť. Inak si môžem zbaliť veci. A vy tiež. Je mi ľúto.“


  Tchu si obzeral nechty, obracal prsty a krútil nimi.


  „Dobrý nápad,“ povedal.


  Jou-jou zdvihla tvár z dlaní. „Čo?“


  „Zbaliť si veci. Opustiť krajinu. Skvelý nápad. Presne to spravíme.“


  „Nerozumiem ti.“


  „Čomu na tom nerozumieš? Vyhľadáme Donnera. Ten chlap je v smrteľnom nebezpečenstve! Budeme ho varovať a on nám na revanš prezradí, čo potrebujeme vedieť.“


  „Ty chceš…“ Jericho sa nazdal, že zle počul. „Tchien, ten človek žije v Berlíne. To je v Nemecku!“


  „Ak nás vôbec odtiaľto pustia,“ povedala Jou-jou.


  „Pomaly.“ Tchu zdvihol ruky. „Robíte si väčšie starosti ako dikobraz pred párením. Akoby som mal v úmysle utekať cez hranicu svinským krokom! Premýšľajte trochu, práve z nášho domu odišla polícia. Vážne si myslíte, že by sme tu ešte sedeli, keby nás chceli zavrieť? Nie, my si celkom oficiálne na chvíľku odcestujeme. Mojím súkromným lietadlom, ak vás môžem pozvať.“


  „Kedy chceš odletieť?“


  „Po polnoci.“


  Jericho, Jou-jou a Čchen sa naňho zavesili pohľadmi.


  „Nemali by sme predsa…“


  „Je mi ľúto, no nejde to skôr,“ povedal Tchu ospravedlňujúco. „Ešte sa musíme navečerať, a to ani pri najlepšej vôli nemôžeme vynechať. O hodinu.“


  „Nemali by sme Donnerovi najprv zatelefonovať? Odkiaľ vôbec vieš, že je v Berlíne? Možno odcestoval. Utiekol.“


  „Chceš ho varovať cez telefón?“


  „Len si myslím…“


  „Mizerný nápad, Owen. Predstav si, že prijme tvoj telefonát a uverí ti. Tak oňho prídeme. Zmizne tak rýchlo, že sa nestačíš ani nadýchnuť, aby si sa ho niečo spýtal. Okrem toho, čo iné chceš robiť? V Pchu-tungu mi vysedíš dieru v gauči.“


  „Pôjdeme do Berlína?“ zachrapčal Chung-ping. „Uprostred noci?“


  „Mám na palube postele.“


  „Ale…“


  „Ty aj tak s nami neletíš. Len jednotka rýchleho nasadenia: Owen Jericho a ja.“


  „A prečo nie aj ja?“ spýtal sa Čchen pohoršene.


  „Je to príliš namáhavé. Nijaké námietky! Na takú akciu sa najlepšie hodí malá agilná jednotka. Svižná a pohyblivá. Joanna ťa zatiaľ bude kúpať v čaji a masírovať ti prsty na nohách.“


  Jericho sa snažil predstaviť si Tchua pri pokuse byť svižný a pohyblivý.


  „Čo keď Donnera nezastihneme?“ opýtal sa.


  „Tak naňho počkáme.“


  „A čo keď nepríde?“


  „Tak poletíme späť.“


  „A kto bude lietadlo riadiť?“ spýtal sa v temnej predtuche.


  Tchu zdvihol obočie. „No kto asi? Predsa ja.“


  O niekoľko kilometrov ďalej a o niekoľko metrov vyššie hľadel Sin na večerné mesto.


  Keď zápcha konečne prinútila prekliaty výklopný nákladiak spomaliť, zoskočil, odviezol sa metrom do Pchu-tungu, lebo široko-ďaleko nebol jediný voľný COD, posledných pár sto metrov k mrakodrapu Ťin Mao prebehol a ako zmyslov zbavený preletel halou, aby tam utíšil neovládateľnú chuť na niečo sladké. Vestibul sa pýšil čokoládovým stánkom s bonbónmi za cenu luxusnej módnej bižutérie. Sin si kúpil jednu bonboniéru a polovicu z nej zjedol vo výťahu. Už dávno sa presvedčil, že čokoláda mu pomáha myslieť. Keď prišiel do svojho apartmánu, zhodil zo seba šaty, bežal do obrovskej mramorovej kúpeľne, pustil vodu v sprche a dobreže si nezodral kožu z tela v snahe zmyť zo seba špinu Xaxusa a svojej prehry.


  Jou-jou mu zase unikla a nemal poňatie, kde môže byť. U Jericha sa hlásil len odkazovač. Unášaný vlnou nenávisti Sin uvažoval, či nevyhodí do vzduchu jeho detektívnu kanceláriu. Napokon tú myšlienku zavrhol. Pomstychtivosť si vo svojej situácii nemohol dovoliť, navyše po katastrofe v Chang-kchou mu chýba potrebná munícia. Okrem toho mu bolo jasné, že nemá dôvod, aby niekoho potrestal za to, že využil svoje nepochybné právo na obranu.


  Osprchovaný, zakuklený do froté a upokojujúco vzdialený od mesta Sin skúšal urobiť si poriadok v sršňom roji svojich myšlienok. Najprv si pozbieral pohodené kusy oblečenia a odniesol ich do vreca na špinavú bielizeň. Potom hodil očkom na vyplienenú bonboniéru. Zvyknutý podriadiť každú konzumáciu jedla majstrovskému plánu, aby v ňom čo najdlhšie zachoval danú symetriu, striasol sa pri myšlienke na to, čo vyviedol. Väčšinou bonbóny jedol od okraja po stred. Nič nenarúšal viac, než bolo treba, pomer zložiek zostával zachovaný. Bolo nepredstaviteľné, aby vyjedol len jednu stranu škatuľky. No presne to teraz urobil. Vrhol sa na bonbóny ako nejaké zviera, ako jeden z tých denaturovaných tvorov v Čchü-jü.


  Zviezol sa do skladacieho kresla pred sklenou stenou a sledoval, ako Šanghaj obaľuje tma. Mesto bolo posiate rôznofarebnými svetlami, čo napriek mizernému počasiu bolo pôsobivým divadlom, ibaže Sin to vnímal ako narušenie svojich estetických princípov. Jericho, Jou-jou, Jou-jou, Jericho. Pochybenie v bonboniére si vyžadovalo nápravu. Kde je Jou-jou? Kde je detektív? Kto riadil strieborný lietajúci stroj? Bonboniéra, bonboniéra! Keď v nej neurobí poriadok, zaraz sa zblázni. Podľa rorschachovského princípu začal preskupovať zostávajúce bonbóny, znovu a znovu, až sa pozdĺž škatuľky ako stabilný zoraďujúci prvok tiahla os, a po jej stranách sa v zrkadlovom obraze rozkladali zvyšné bonbóny. Uľavilo sa mu a začal bilancovať. Nemalo zmysel pokračovať v prenasledovaní Jou-jou a detektíva. O niekoľko dní aj tak bude po všetkom, potom môžu rozprávať, čo len chcú. Už neboli dôležití. Prednosť mala operácia. Len jeden človek mohol teraz ohroziť plán. Sin by rád vedel, aké závery vyvodil Jericho z fragmentu správy, ktorú on sám, Kenny Sin, poslal hlavám Hydry, keď vysnoril berlínsku reštauráciu istého Andreho Donnera a ihneď nariadil jeho likvidáciu. Nanešťastie pripojil k mailu modifikovaný dekódovací program, vylepšenú, rýchlejšiu verziu. Každých pár mesiacov sa staré kľúče vymieňali za nové. To, že Jou-jou zachytila práve tento mail, bola obrovská smola.


  A nedalo sa to zmeniť.


  Andre Donner. Pekné meno, pekný pokus.


  Vyťukal číslo na mobile.


  „Hydra,“ povedal.


  „Vyriešili ste problém?“


  Ako vždy, rozhovor prebiehal cez sieť zašifrované. Sin stručne rozpovedal, čo sa stalo. Jeho partner chvíľu mlčal. Potom povedal:


  „To je na hovno, Kenny. Nemáte byť na čo hrdý.“


  „Navrhujem, aby ste si zamietli pred vlastným prahom,“ odvetil Sin mrzuto. „Keby ste zaviedli bezpečný algoritmus, nedostali by sme sa do tejto šlamastiky.“


  “Je bezpečný. Okrem toho to nie je téma našej debaty.“


  „Debatujem o tom, čo považujem za dôležité.“


  „Príliš veľa si dovoľujete.“


  „Čo nepoviete?“ Sin sa hlasno zasmial. „Ste moja kontaktná osoba, zabudli ste? Lepší diktafón. Keď budem chcieť počuť prednášku, zavolám jemu.“


  Muž na druhom konci si rozhorčene odkašľal. „Čo teda navrhujete?“


  „To, čo som už raz navrhol. Nášho priateľa v Berlíne sa musíme zbaviť. Hocičo iné by bolo nezodpovedné. Veď adresa reštaurácie bola v tom prekliatom maile. Keď Jerichovi napadne skontaktovať sa s ním, naozaj sa dostaneme do problémov!“


  „Chcete ísť do Berlína?“


  „Čo najskôr. Toto nezverím nikomu inému.“


  „Počkajte.“ Spojenie sa na chvíľku stratilo. Potom sa hlas opäť ozval. „Objednáme pre vás nočný let.“


  „Čo bude s posilou na mieste?“


  „Je už na ceste. Odborník, ako ste si želali. Tentoraz zaobchádzajte s personálom a s výbavou šetrnejšie.“


  Sin pohŕdavo ohrnul pery. „Nemusíte si robiť starosti.“


  „Nerobím, veď som len diktafón,“ povedal hlas mrazivo. „Ale on si robí. Tak to vybavte.“


  CALGARY, ALBERTA, KANADA


  21. apríla putoval Sid Bruford s dvoma priateľmi na podujatie do Calgary, na ktorom zamýšľalo EMCO načrtnúť budúcnosť, ktorá už nebola aktuálna. Nikto sa už neoddával ilúzii, že Gerald Palstein oznámi dačo iné ako koniec ťažby ropného piesku v Alberte, takže všetky nádeje sa teraz sústreďovali na stratégie ozdravenia, konsolidácie alebo aspoň na koncept sociálneho zabezpečenia. Aj oni v to dúfali, okrem toho sa patrí prísť na vlastný pohreb.


  Námestie, štvorcový park pred sídlom podniku, sa pomaly, ale isto zapĺňalo. Ako na výsmech ich biedy z oceľovomodrej oblohy svietilo na zástupy ľudí slamovožlté slnko a vyrábalo teplotu vzbury a nádeje. Bruford, rozhodnutý nedať sa ovplyvniť všeobecnou zatrpknutosťou, sa rozhodol využiť situáciu čo najlepšie. K jeho tancu smrti patrilo, aby z fatalizmu prepol na sebadôveru, zásobil sa potrebnými kontingentmi piva a podľa možnosti sa vyhol násiliu. Nejaký čas sa rozprávali o basketbale a držali sa v úzadí, kde vzduch nebol natoľko presiaknutý potom. Bruford vytiahol mobil a začal filmovať, aby zachytil čosi z okolitej nálady, keď sa mu do objektívu dostali dve úsporne oblečené dievčatá, ktoré si ho všimli a s chichotom mu začali pózovať. Za nimi sa rozprestieral komplex opustených budov, sídlo skrachovanej firmy vrtnej technológie, ako si spomenul. Dievčatám sa páčili jeho pekné, takmer talianske rysy, plastika jeho tela, kvôli nej aj v chladnom počasí nosil krátke nohavice a tielka, v ktorých mu vynikli svaly. Pozeral na ne cez mobil a usmial sa. Dievčatá sa začali predvádzať. Po niekoľkých minútach sa opäť venoval priateľom, no keď sa znovu obzrel, zistil, že pre zmenu teraz dievčatá filmujú jeho. Polichotený sa začal blázniť, strúhal grimasy, pochodoval dookola a nakazil aj svojich priateľov. Ani jeden sa nesprával ako dospelý človek, ktorý má ohrozenú existenciu. Dievčatá začali prehrávať scénku z hollywoodskeho filmu, ktorú prerušovali záchvatmi smiechu, chlapci predviedli hotovú pantomímu a nezbedne na seba pokrikovali. Deň sa ukazoval veselší, ako očakávali. Kedykoľvek Bruford zazrel v zrkadle svoj obraz, bol presvedčený, že vo filmovej brandži by mu bolo lepšie, než v povrchovej bani v Cold Lake. Možno jedného dňa bude svojej firme vďačný. Jeho nálada sa ako na Ikarových krídlach vzniesla k aprílovému slnku, takže takmer prepásol okamih, keď na pódium vyšiel malý plešatý naftový manažér.


  Niekto mu poklopal po pleci. Už sa to začína. Bruford obrátil hlavu práve včas, aby zachytil, ako sa Palstein potkol. Muž nadobudol rovnováhu, zapotácal sa a zvalil na zem. Chlapi z ochranky k nemu priskočili a vytvorili zátarasu skandujúcemu davu. Bruford natiahol krk. Srdcový záchvat, cirkulačný kolaps, mozgová mŕtvica? Pretisol sa dopredu a pravou rukou vystrčil mobil nad hlavy vzrušeného davu. Bol to atentát, jasné! Neukazujú také veci často vo filmoch? Potknutie, malá nešikovnosť. Kým manažér spadol na zem, trhlo ním. Výstrel, čo iné? Niekto musel na Palsteina vystreliť, tak je to!


  Bruford však nevedel, že pred dvadsiatimi minútami, práve keď filmoval dievčatá, ho na pár sekúnd zachytila jedna z televíznych kamier. Policajti ho pri analýze vysielacieho materiálu prehliadli.


  Nie však ľudia z Greenwatchu.


  Ešte stále nemohol uveriť, že ho našli na základe snímky, s pomocou taktiky snehovej gule, ako mu vysvetlila Loreena Keowová, Indiánka s výraznými lícnymi kosťami, síce nie bohvieako pekná, napriek tomu vzrušujúca. Ľudia z Greenwatchu rýchlo došli k záveru, že dvaja muži vedľa neho musia byť jeho priatelia, bolo ich lepšie rozoznať ako jeho, a potom jeden z nich niečo povedal starcovi v rade pred nimi Jackovi Beckerovi, na to si presne pamätal, lebo neskôr mu išiel na nervy svojou plačlivosťou. Na rozdiel od ostatných Becker mal v ten deň oblečený overal z Imperial Oil a jeho obraz na zázname bol dokonale ostrý. Keowová zrejme mala kontakty v personálnom oddelení firmy. Ona ho identifikovala, zavolala mu a ukázala záznam, načo Becker za malú odmenu vyzradil mená Bruforda a jeho kamarátov.


  A tak tu teraz sedel. Hrozné, aký je tento svet! Každého môžu vysnoriť. Na druhej strane si však vedel predstaviť aj niečo horšie, ako sedieť vedľa Keowovej v požičanom aute značky Dodge, bohatší o päťdesiat kanadských dolárov, a sledovať, ako si prehráva do počítača rozmazané video. Keowová bola v módnych handrách, ktoré sa k ekologickej aktivistke vôbec nehodili. Všeličo mu preblyslo hlavou. Či nemal žiadať viac. Čo zamýšľal Greenwatch s filmami. Prečo sa indiánske vlasy tak lesknú a čo by mal urobiť so svojimi vlasmi, aby sa mu tiež tak leskli, pre kariéru v Hollywoode.


  „Nemali by sme radšej ísť na políciu?“ navrhol. Otázka mala v sebe potenciál, videlo sa mu. Keowová upierala zrak na displej, sústredená na nahrávku.


  „Ubezpečujem vás, že to urobíme,“


  „Áno, ale kedy?“


  „To vám môže byť jedno,“ zabedákal Keowovej spoločník na zadnom sedadle.


  „No neviem.“ Pokrútil hlavou, ustarostene sa zatváril – herecké nadanie, vždy vedel, že bol na to ako stvorený. „Nechcem byť v ničom namočený. Je to naša povinnosť, či nie?“


  „Prečo ste to dávno neurobili?“


  „Nenapadlo mi to. Ale teraz, keď o tom hovoríte…“


  „Áno, prirodzene, máte pravdu, mali by sme si ten obchod rozmyslieť,“ Keowová k nemu obrátila hlavu. „Vieme vôbec, že ten materiál má hodnotu päťdesiat dolárov? Možno tam nie je nič zaujímavé.“


  Bruford zaváhal. „To je váš problém.“


  „Možno má hodnotu aj sto dolárov, nie?“ Zdvihla obočie. „Môže byť, Sid? Za predpokladu, že niekto prestane klásť otázky a robiť si starosti s políciou.“


  Bruford potlačil úškrnok. Prebieha to presne podľa jeho predstáv.


  „Áno,“ povedal zamyslene. „Možno.“


  Siahla do svetra a šikovne vytiahla druhú päťdesiatdolárovú bankovku, akoby s takýmto vývojom rátala. Bruford si ju vzal a priložil k prvej.


  „Zdá sa, že sa vám vo svetri rodia,“ poznamenal.


  „Nie, Sid, boli tam len dve. A možno sa budú chcieť vrátiť, odkiaľ prišli, keď dospejem k presvedčeniu, že sa vám neoplatí veriť.“


  „Tak si vezmem dačo iné.“ Predsa len sa pousmial. „Máte vo svetri aj iné dobré veci vo dvojitom balení.“


  Keowovej spoločník ho prepichol zúrivým pohľadom.


  „Okej,“ zabručal Bruford. „Prepáčte.“


  „V poriadku. Tešilo nás.“


  Pochopil. Mykol plecom a otvoril dvere auta.


  „Ach, ešte niečo, Sid, pre prípad, že by ste v náhlom zápale vernosti k zákonu predsa len chceli zapojiť políciu: Peniaze vo vašom vrecku napĺňajú skutkovú podstatu zadržiavania dôkazových prostriedkov. Za účelom osobného obohacovania. To je trestné, viete o tom?“


  Brufordom trhlo. Zmocnil sa ho pocit hlbokého poníženia. S jednou nohou na chodníku sa ešte sklonil do auta.


  „Chcete sa mi vyhrážať?“


  „Tak počúvajte, Sid…“


  „Nie, vy počúvajte! Prišiel som o prácu. Skúšam sa dostať k peniazom, ako sa len dá, ale obchod je obchod! Jasné? Možno si púšťam hubu na špacír, ale to ešte neznamená, že osieram ľudí. Tak ma bozajte a zameťte si pred vlastným prahom!“


  „Tlčhuba,“ povedal praktikant opovržlivo, keď Bruford vykročil po ulici a ani sa za nimi neobzrel. „Za ďalších sto dolárov by predal aj svoju starú mať.“


  Keowová ho sledovala očami.


  „Nie, má pravdu. Urazili sme ho. Ak sa tu niekto nepatrične správa, tak sme to my.“


  „Povedz, čo sa toho týka – nemali by sme skutočne odovzdať materiál polišom?“


  Keowová zaváhala. Nepáčila sa jej predstava, že robí niečo protiprávne, ale bola novinárka, a novinári žijú z náskoku. Bez slova pripojila počítač k palubnému systému. Dodge, čo si požičala na letisku, mal veľkoplošnú obrazovku.


  „Poď dopredu,“ povedala. „Pozrieme si, čo nám dobrý Sid ponúka.“


  „Mačku vo vreci,“ povedal praktikant.


  „Niekedy treba aj riskovať.“


  Videli rozkývané pohyby kamery, dav, stánky s občerstvením, sídlo firmy Imperial Oil, pódium. Potom Brufordových kamarátov, ako sa naširoko škľabia do kamery. Spočiatku Bruford filmoval prednú časť, teraz sa začal orientovať dozadu. Do obrazu sa dostali dve mladé ženy, spozorovali, že ich filmujú, a začali robiť hlúposti.


  „Zabávajú sa,“ zasmial sa praktikant. „Sú pekné. Hlavne tá blondína.“


  „Hej, sústreď sa na pozadie.“


  „Môžem oboje naraz.“


  „No jasné, multifunkční muži.“


  Zmĺkli. Bruford spotreboval veľkú časť pamäťovej kapacity na predstavenie krások, a súčasne cez obraz prechádzali ľudia, zjavili sa traja policajti, dvaja z nich sa znovu vytratili a tretí zaujal stanovisko v tieni budovy. Dievčatá sa vykrivili do nemotornej polohy, ktorej zmysel Keowová nepochopila, iba praktikant hvizdol medzi zubami.


  „To nebolo zlé! Vieš, z čoho to je?“


  „Nie.“


  „Z Alien Speedmaster 7!“


  „Z čoho?“


  „Ty nepoznáš Alien Speedmaster?“ Jeho údiv nemal konca. „Čo nechodíš do kina?“


  „Asi chodím na iné filmy ako ty.“


  „Určite na náučné. Pozri, čo robia teraz! Myslím, že prehrávajú scénu z Death Chat, vieš, kde tie malé inteligentné zvieratká zaútočia na tú ženu s umelou rukou a…“


  „Nie, neviem.“


  Dievčatá sa prehýbali od smiechu. Nevyzerá to sľubne. Polovicu materiálu si už pozreli a nevideli nič okrem pubertálneho naparovania sa.


  „Čo znázorňujú teraz?“ hádal praktikant.


  „Sústredíš sa na budovu?“


  „Vyzerá to ako…“


  “Prosím ťa!“


  „Nie, počkaj! Myslím, že je to z toho ľúbostného slaďáka, čo bol minulý rok taký úspešný. Dosť slabé, môžem povedať. Hral tam ten chlapík, taký zhýralý dedo, určite ho poznáš. Bože, ako sa len volá! Pomôž mi!“


  „Nemám ani šajnu.“


  „No, ten starý paprika, čo nedávno dostal Oscara za celoživotné dielo!“


  „Richard Gere?“


  „Presne ten! Gere! Ten tam hrá starého otca…“


  „Pst!“ Keowová mu dala pokyn rukou, aby stíchol. „Pozri.“


  Z vedľajšieho vchodu na strednej budove vyšli dvaja vytrénovaní muži v teplákových súpravách, prikročili k hliadkujúcemu policajtovi a prihovorili sa mu. Obaja mali slnečné okuliare.


  „Nevyzerajú ako pracovníci naftovej spoločnosti.“


  „Nie.“ Keowová sa naklonila dopredu a premýšľala, čo v nej vyvolalo zážitok déjà vu. Viac ráz pretočila záznam, priblížila si tváre mužov. V ďalšom okamihu vyšla z budovy štíhla žena v nohavicovom kostýme a postavila sa k vchodu. Policajt na niečo ukázal, muži pozreli smerom, kam mieril jeho prst, jeden mu strčil niečo pod nos, mohol to byť plán mesta, rozhovor pokračoval. V pozadí kráčal brucháň s dlhými čiernymi vlasmi, priblížil sa k otvorenému bočnému vchodu a všuchol sa dnu.


  „Pozrime sa,“ šepla Keowová.


  O niečo neskôr vytrénovaní muži podali policajtovi ruku a šli svojou cestou. Žena v nohavicovom kostýme sa s rukami prekríženými na prsiach oprela o strom, Brufordova snímka poskočila. Nasledovali sekvencie, kde zase vyvádzali dievčatá, v bezprostrednom okolí budovy sa nedialo nič, potom bolo vidieť dav a pódium. Uniformovaní aj civilisti sa tlačili hlava-nehlava, všetko bolo vtiahnuté do hektického diania. Snímky, ktoré vznikli bezprostredne po atentáte.


  „Ten chlap, čo zmizol v dome…“ povedal praktikant.


  „Môže byť kdekto. Domovník, inštalatér, bezdomovec.“ Keowová sa zarazila. „Ale ak nie…“


  „Tak sme práve videli vraha.“


  „Áno. Chlapa, čo vystrelil na Geralda Palsteina.“


  Vymenili si pohľady ako dvaja vedci, čo práve objavili neznámy, pravdepodobne smrtiaci vírus, a nad priepasťou hrôzy sa už na nich usmieva Nobelova cena. Keowová izolovala brucháňov obraz, zväčšila ho, spojila počítač so základňou v Juneau a otvorila program Magnifier, ktorý aj zo zrnitého a neostrého materiálu vykúzli divy. V priebehu niekoľkých sekúnd rozmazané črty získali kontúry, pramienky mastných ovisnutých vlasov sa oddelili od bielej pokožky, zježené fúzy sa spojili s riedkym strniskom.


  „Vyzerá ako Ázijec,“ povedal praktikant.


  Číňan, preletelo Keowovej hlavou. Čína sa angažovala v kanadskom obchode s ropným pieskom. Nezískali dokonca licencie? Na druhej strane, čo mohla smrť muža z EMCO zmeniť na fakte, že Alberta je stratená? Alebo bol Imperial Oil v čínskych rukách? Potom by im však muselo patriť aj EMCO. Nie, to nedáva zmysel. A už vôbec nie taký, aby preň zabili Palsteina. Ako sám povedal: Každé nepopulárne rozhodnutie mi hodí ďalšie poleno pod nohy, navyše som len strategický vodca.


  Pohladila sa po brade.


  Sekvencia s brucháňom by stála za reportáž, aj keby sa ukázalo, že chlapík je neškodný. To by však malo za následok, že zosmiešni políciu. Pušný prach Greenwatchu je vystrieľaný. Krátke víťazstvo, pre ktoré by prišla o rozhodujúci náskok vo vyšetrovaní. Šancu vyriešiť prípad na vlastnú päsť si zmarila.


  Možno by si mala byť spokojná, pomyslela si Keowová.


  Nerozhodne vrátila film k miestu, kde muži v slnečných okuliaroch zatiahli policajta do rozhovoru. Priblížila si hlavy a spustila Magnifier, ten z hmly vypracoval detaily, ktoré im s veľkou pravdepodobnosťou odhalia skutočný vzhľad mužov. Ale aj potom zostal policajt cudzím mužom, jednoducho policajtom. Zato vyšší z mužov jej pripadal známy. Dokonca veľmi známy.


  Počítač jej oznámil, že redakcia vo Vancouvri si želá s ňou hovoriť. Na displeji sa zjavila tvár Siny z redakcie pre spoločenské a iné záležitosti.


  „Chcela si vedieť, či sa od začiatku roka prihodilo niečo zlé aj iným vedúcim pracovníkom z naftovej brandže.“


  „Áno, správne.“


  „Bingo. Až trom. Po prvé, Umarovi al-Hamidovi.“


  „Ministrovi zahraničných vecí OPEC?“


  „Presne. V januári spadol z koňa a zlomil si nohu. Už je v poriadku. Povráva sa, že kôň mal spojenie s islamistickým táborom. Haha. To mal byť vtip. Ďalej Prokofej Pavlovič Kiseľov…“


  „Kto je to, preboha?“


  „Bývalý vedúci projektu Gazpromu v západnej Sibíri. V marci mal smrteľnú dopravnú nehodu, sám si bol na vine. Ten chlap mal 94 rokov a bol takmer slepý. To je na tento rok všetko.“


  „Vravela si o troch.“


  „Dovolila som si zájsť ďalej. A vynoril sa tretí. Pravdaže, stále sa niekomu niečo prihodí, jeden ochorie, druhý zomrie, občas nejaká samovražda, nič nezvyčajné. Až na prípad Alejandra Ruiza, viceprezidenta Repsolu.“


  „Repsol? Neprevzala ho v roku ’22 ENI?“


  „Uvažovalo sa o tom, no nikdy sa to neuskutočnilo. Ruiz bol či je dosť dôležitá postava v strategickom manažmente.“


  „Ako teda? Bol či je?“


  „Práve tam je pes zakopaný. Nevie sa, či ho môžeme považovať za živého. Totiž zmizol. Pred tromi rokmi na inšpekčnej ceste po Peru.“


  „Z ničoho nič?“


  „Cez noc. Odvtedy sa neukázal, je fuč. Stratený v Lime.“


  „Čo o ňom ešte vieš?“


  „Nie veľa, ale keď chceš, môžem to napraviť.“


  „Urob to. A ďakujem.“


  Alejandro Ruiz –


  Repsol bol španielsko-argentínsky koncern, posledný v prvej desiatke v rámci brandže. Medzi Španielmi a EMCO nebolo veľa styčných bodov. Hrozilo jej, že sa zbytočne odchýli od podstaty? Bol dôležitý fakt, že v roku 2022 sa v Lime stratila španielska strategická naftová postava?


  Aj Palstein bol strategická postava.


  Myšlienky jej oscilovali medzi touto novou informáciou a Brufordovými filmovými snímkami, skúšala pochopiť zmysel, nadviazať logickú niť.


  A zrazu jej svitlo, kto je muž v slnečných okuliaroch.


  „Áno, prisahám.“


  Sedeli v malej kaviarni na 5 Avenue Southwest, len pár blokov od firemného sídla Imperial Oil. Keowová pila už tretie kapučíno, praktikant sŕkal kolu bez cukru a hltal hrôzostrašné raňajky pozostávajúce z ovsenej kaše, pečených zemiakov, praženice, slaniny, palaciniek a všeličoho iného. Keowovej analytický duch si kládol otázku, prečo niekto pri takomto koncentrovanom príjme kalórií pije kolu bez cukru. Fascinovane pozorovala, ako lyžica s rôsolom a javorovým sirupom nastupuje na cestu látkovej premeny.


  „Ani Magnifier nevie čarovať,“ povedal praktikant. „Obraz sa veľmi nezaostril.“


  „Uplynuli len dva dni odvtedy, čo som toho chlapa videla, a stál pri mne tak blízko.“ Rukou si zakryla tvár. Cez mriežku z prstov videla, ako mu v ústach zmizol párok. „Tak blízko!“


  „Až ma mrazí predstava, že si sa s ním bozkávala.“


  „Hlúposť. Chcel vidieť moju identifikačnú kartu. Akoby Palstein býval v Pentagóne.“


  Praktikant odložil lyžicu a zvraštil čelo.


  „Nie je nič neobvyklé, keď jeho ochrankári kontrolujú, či je všetko v poriadku.“


  „Robili to? Kontrolovali, či je všetko v poriadku? Čo vlastne hľadali v dome?“


  „Už som vravel.“ Znovu vzal do ruky lyžicu. „Kontrolovali, či…“


  „Tvoje synapsie sú zlepené cholesterolom!“ povedala nahnevane. „Jasné, že okolo neho bola ochranka aj polícia, veď neprišiel rozdávať vianočné darčeky. Ale poslal by si svoju súkromnú ochranku do prázdneho domu oproti? Veď Palstein nie je Kennedy. Aká veľká je pravdepodobnosť, že niekto bude odtiaľ naňho strieľať?“


  Odpoveď zanikla v boji s nadrozmernou palacinkou.


  „Predpokladajme, že Ázijec je neškodný,“ pokračovala, „a možno len hľadal záchod. Palsteinovi ľudia ho buď prehliadli, alebo ich nezaujímalo, že vošiel. Oboje je nepravdepodobné.“


  „Tí dvaja chlapi sa bavili s policajtom. Nemohli ho vidieť.“


  „A tá žena?“


  „Si si istý, že k nim patrila?“


  „Vyšla von hneď za nimi. Okrem toho, všetci ochrankári vyzerajú rovnako. Predpokladajme teda, že Číňan je náš zabijak.“


  „Prečo Číňan?“


  „Tak Ázijec, to je fuk.“ Nahla sa dopredu. „Premýšľaj, človeče, traja ochrankári! Jeden stojí neďaleko vchodu. Dvaja ďalší klábosia s policajtom, len pár metrov odtiaľ. A nikto si nevšimne zjav s masívnou nadváhou vstupujúci do domu, ktorý majú strážiť?“


  „Možno ten Čí… ten Ázijec je tiež ochrankár. Nespomínal ti Palstein, že bezpečnostnú službu využíva až od udalostí v Calgary? To ma ešte väčšmi udivuje.“


  „Nie, nespomínal.“ Nakláňala šálku, aby si tak pomiešala kávu s penou. „Len to, že od udalostí v Calgary strážia jeho dom.“


  „No vidíš. Mal si vybrať niekoho iného.“


  Keowová civela do zmesi peny a kávy.


  Mal si…


  „Dočerta, máš pravdu.“


  „To ja vždy,“ povedal praktikant a vyškraboval zvyšky kaše. „A v čom tentoraz?“


  „Nemôže im dôverovať.“


  „Lebo sú padavky. Hlúpi, aby…“


  „Nie, to nie sú.“ Neuveriteľné! Prečo na to prišla až teraz? Ochrankári dovolili zabijakovi prejsť! A vedeli, kto to je! Navyše odlákali pozornosť polície a nespúšťali z očí okolie, aby si boli istí, že mu nikto nezabráni vstúpiť do domu.


  „Preboha!“ zašepkala.


  DALLAS, TEXAS, USA


  „Nie je to tak dávno, keď za rozhodujúcu geopolitickú úlohu národa sa pokladala jeho schopnosť kryť svoju potrebu nerastných surovín. Podľa tohto predpokladu Čína stála na čele hospodársky vyspelých národov, USA padlo na druhé miesto a tretie obsadila India.“


  Gerald Palstein ako hosťujúci docent na UT Dallas, štátnej univerzite na predmestí Richardson, dnes prilákal okolo 600 študentov, väčšinou budúcich manažérov, ekonómov a informatikov. Záujem o prednášku bol obrovský, čo možno pripísať jeho mediálnej sláve, ale aj faktu, že navrhol cinemaskopickú panorámu krachu, v ktorej Titanic energetického hospodárstva narazil do ľadovca s názvom hélium-3.


  „Úloha Ruska v tomto období, pokiaľ ide o ropu a plyn, bola úlohou veľmoci. O Gazprome sa hovorilo ako o zbrani. V boji o geostrategickú úlohu Ruska túto zbraň najšikovnejšie použil vtedajší prezident krajiny Vladimir Putin. Pozná niekto z vás jeho prezývku?“


  „Gasputin,“ zvolala mladá žena z predného radu. Všeobecný smiech. Palstein uznanlivo zdvihol obočie.


  „Výborne. Američania vtedy s nevôľou sledovali, ako Čína v záležitostiach okolo uspokojenia energetických potrieb otvorene flirtuje s Ruskom a navyše pestuje kontakty s organizáciou OPEC. Tej sa to, samozrejme, páčilo. Už dávno sa neuchádzala o ničiu priazeň a teraz si robila nové nádeje na svoje niekdajšie postavenie. Tak teda naftové národy z oblasti Golfského zálivu si začali ukladať peniaze na účty Čínskej priemyselnej a obchodnej banky, v Turecku či dokonca v Indii namiesto do amerických inštitúcií, a Čína začala za ropné dodávky z Iránu platiť eurami namiesto dolármi. Rovnováha síl sa presunula, a to bol jeden z dôvodov amerického úsilia vymaniť sa zo závislosti od dodávateľov z Východu. V roku 2006 odcestovali zástupcovia Saudskej Arábie do Pekingu, aby podpísali viaceré dohody. Aj Kuvajt sa usiloval získať Čínu, lebo sa bál, že časť jeho územia zaberie Rusko. Toto všetko Čína vedela zaranžovať. Nechceme vzbudzovať nenávistné predstavy, napriek tomu môžeme energeticky nenasýtenú Čínu prvého desaťročia nášho tisícročia prirovnať k chobotnici, ktorej chápadlá nečujne a nepozorovane siahajú do obvyklých ťažobných oblastí západných naftových veľmocí. V Bielom dome vypracovali scenáre pre prípad, že radikálne sily zvrhnú saudskú vládcovskú dynastiu, pričom sa opierali o úvahy, že by do toho bola zapojená Čína a nakoniec by v saudskej púšti umiestnili čínske atómové rakety. Ako dnes už vieme, táto obava nebola úplne neopodstatnená. Zvrhnutie šľachtického rodu v Saudskej Arábii sa určite udialo so skrytou účasťou Číny. A celkom iste by konflikt medzi islamistickými a monarchistickými silami napokon viedol k plošnému konfliktu a k otvorenému sporu medzi Čínou a Amerikou, keby budiaci sa potenciál hélia-3 neodviedol záujmy Washingtonu iným smerom.“


  Palstein si osušil pot na čele. V posluchárni bolo horúco. Pochytila ho túžba byť na palube lode, na jazere alebo ešte lepšie na mori, kde veje svieži vietor.


  „Môžeme predpokladať, že keby ropa a plyn naďalej hrali rozhodujúcu úlohu, svet by dnes vyzeral inak. Čína by predbehla USA. Číňania, Rusi a štáty okolo Golfského zálivu by uzavreli dohodu o energetickej politike. Irán, ktorý už niekoľko rokov vlastní atómovú bombu, by mal väčšiu moc ako dnes, a pravdepodobne by vyvíjal silnejší tlak na New Dillí. India už v roku 2006 mala spolu s Teheránom v úmysle vybudovať diaľkové potrubie, ktorým by do krajiny tiekla kaspická nafta. Tento ropovod mal končiť pri Červenom mori, takže nafta by nemohla tiecť do Izraela, a preto sa USA postavili proti. India nemala ľahkú pozíciu. Hrozilo, že spolupráca s Iránom rozhnevá Ameriku, koncesie Washingtonu zase Irán. Aby unikli spod dvoch mlynských kameňov, Indovia zvažovali, že do toho zapoja tretiu silu, ktorá by mala pôsobiť ako integratívny prvok, lebo by pestovala dobré vzťahy s Čínou aj s Iránom. Tak sa vrátili do hry Rusi v podobe Gazpromu a využili každú príležitosť na posilnenie svojho štátu napríklad tak, že susedným krajinám pritiahli kohútik a vydierali ich. Zaznamenali ste, že sa pripravuje vznik bloku? Rusko, Čína, India, OPEC – to nemôže byť v záujme Washingtonu. V tejto situácii stavil Barack Obama, následník Georgea W. Busha, na diplomaciu. Pokúsil sa zlepšiť vzťahy s Ruskom a vziať Iránu vietor z plachiet, múdra stratégia, ktorá mu v náznakoch vyšla. Ale, samozrejme, aj Obama by v najhoršom prípade musel zabezpečiť energetické zásobenie krajiny agresívnymi prostriedkami, keby technologický náskok, ktorý Washington docielil spoluprácou s Orley Enterprises, neotvoril Američanom úplne nové možnosti, ako napríklad…“


  Do posluchárne vstúpila pracovníčka sekretariátu UTD, rýchlymi krokmi prešla k nemu a vtisla mu do ruky lístok. Palstein sa usmial na poslucháčov.


  „Ospravedlňte ma na sekundu. Čo je?“ spýtal sa ticho.


  „Niekto chce s vami telefonicky hovoriť, akási slečna…“


  „Nemôže to dvadsať minút počkať? Som v strede prednášky.“


  „Vraví, že je to súrne. Veľmi súrne.“


  „Ako sa volá?“


  „Keowová, Loreena Keowová, novinárka. Chcela som ju presvedčiť, nech zavolá neskôr, ale…“


  Palstein premýšľal. „Nie, to je v poriadku. Ďakujem.“


  Znovu sa ospravedlnil, opustil poslucháreň, vyšiel na chodbu a vyťukal Keowovej číslo.


  „Shax’saani Keek‘,“ povedal, keď sa jej tvár zjavila na obrazovke mobilu. „Ako sa máte?“


  „Viem, že ruším.“


  „Keď mám byť úprimný, trošku. Chvíľočku, a potom sa musím ďalej venovať vzdelávaniu našej budúcej elity. Ako vám môžem pomôcť?“


  „Dúfam, že môžem pomôcť ja vám, Gerald. Na to však potrebujem viac vášho času.“


  „Teraz sa to nehodí.“


  „Je to vo vašom záujme.“


  „Hm.“ Pozrel z okna na univerzitné mestečko zaliate slnkom. „Dobre teda. Dajte mi pätnásť minút, aby som mohol dokončiť prednášku. Len čo skončím, ohlásim sa.“


  „Postarajte sa o to, aby nás nikto nepočul.“


  O dvadsať minút jej zavolal z opustenej lavičky v tieni gaštana, odkiaľ bol výhľad na univerzitný areál. V blízkosti patrolovali jeho dvaja ochrankári. Okolo sa náhlili študenti v ústrety neistej budúcnosti.


  „Udržiavate ma v napätí,“ povedal.


  „Máme dohodu o vzájomnosti?“


  „Čo máte na mysli?“


  „Pomáhame si,“ povedala Keowová. „Ja dostanem informácie, vy dostanete strelca.“


  „Čože? Máte niečo?“


  „Naša dohoda platí?“


  „Hm.“ Teraz už bol naozaj zvedavý. „Dobre. Teda platí.“


  „V poriadku. Teraz vám pošlem na mobil nejaké obrázky Otvorte si ich, kým budeme telefonovať.“


  Jeho prístroj potvrdil príjem multimediálnej správy. Postupne otváral obrázky. Boli na nich dvaja muži v slnečných okuliaroch a akási žena.


  „Koho z nich poznáte?“


  „Všetkých,“ povedal. „Pracujú u mňa. Ochrankári. Jedného ste museli stretnúť na Lavonskom jazere. Je to Lars Gudmundsson. Zastáva veliteľský post.“


  „Máte pravdu, stretla som ho. 21. apríla ste im dali za úlohu strážiť opustenú budovu, z ktorej pravdepodobne na vás strieľali?“


  „Ich úloha nebola formulovaná takto presne.“ Palstein zaváhal. „Jednoducho mali sledovať okolie. Ak mám byť úprimný, nebol som si dokonca istý, či ich mám vziať so sebou. Človek so súkromnou bezpečnostnou službou si pripadá taký nafúkaný, ohromne dôležitý. Ale objavili sa vyhrážky proti EMCO a aj proti mne.“


  „Vyhrážky?“


  „Ach, hlúposť. Nič, čo by bolo treba brať vážne. Rozhnevaní ľudia s existenčným strachom.“


  „Gerald, držia Číňania v rukách karty EMCO?“


  „Číňania?“


  „Áno.“


  „Ani nie. Teda vždy sa pokúšali preberať naše dcérske spoločnosti. Samotné EMCO pre nich je – bolo veľké sústo. A, pravdaže, výdatne pytliačili v našich vodách.“


  „Kanadské ropné piesky?“


  „Aj.“


  „Dobre. Posielam vám ďalšiu fotku.“


  Teraz sa na displeji objavila ázijská tvár. Dlhé, nepestované vlasy, neupravená brada. „Nepoznám,“ povedal.


  „Nikdy ste ho nevideli?“


  „Neviem o tom. Keby ste mi prezradili…“


  „Hneď. Počujte, Gerald, tento muž vošiel do opustenej budovy krátko pred vaším vystúpením. Aj vaša ochranka bola v dome. Z nášho pohľadu niet pochýb, že Gudmundssonovi ľudia Ázijca nielenže pustili, ale navyše sa postarali, aby mohol prejsť.“


  Palstein sa znovu mlčky zadíval na fotku.


  „Ste si istý, že ste toho chlapa nikdy predtým nevideli?“ naliehala Keowová.


  „Neviem o tom. Niekoho takého by som si pamätal.“


  „Mohol by patriť k vašim ľuďom?“


  „K mojim ľuďom?“


  „Poznáte vašich ochrankárov osobne, alebo ich vyberá Gudmundsson?“


  „Nezmysel! Poznám každého jedného, čo si myslíte? Okrem toho, nie je ich až toľko. Spolu päť.“


  „A dôverujete im?“


  „Prirodzene. My ich platíme, navyše za nimi stojí renomovaná agentúra osobnej ochrany, s ktorou EMCO už roky spolupracuje.“


  „Tak potom asi máte na krku problém. Ak je ten Ázijec skutočne človekom, čo na vás strieľal, mnohé nasvedčuje tomu, že v tom idú aj vaši ľudia. Musím sa vás ešte niečo spýtať, prepáčte mi to staccato.“


  „To je v poriadku.“


  „Hovorí vám niečo meno Alejandro Ruiz?“


  „Ruiz?“ Palstein chvíľku mlčal. „Počkajte. Niečo sa mi marí.“


  „Pomôžem vám. Repsol. Strategický manažment.“


  „Repsol… áno, myslím… jasné, Ruiz. Raz sme spolu leteli. Ale už dosť dávno.“


  „Čo o ňom viete?“


  „Skoro nič. Bože, Loreena, nehovoríme tu o nejakej rodinke, naftové odvetvie je neprehľadné, pracujú v ňom tisíce ľudí. Ešte vždy.“


  „Zdá sa, že Ruiz bol dôležitý človek.“


  „Bol?“


  „Zmizol. Pred tromi rokmi v Lime.“


  „Za akých okolností?“


  „Počas služobnej cesty. Chápete, zaujíma ma, či atentát v Calgary súvisí s niečím z minulosti. Či šlo o vás osobne, ale skôr o niečo, čo reprezentujete. Zhromaždila som si Ruizove údaje. Šťastne ženatý, dve zdravé deti, nijaké dlhy. Zato má dosť odporcov vo vlastných radoch, lebo im pripadá priveľmi liberálny, priveľmi ekologický, moralizátor – prezývajú ho Ruiz Zelený. Napríklad sa vyslovil proti ťažbe ropného piesku a trval na tom, aby sa viac skúmalo v morských hlbinách. Nemusím vám zdôrazňovať, že koncerny sa v časoch lacnej nafty zdráhajú vrážať peniaze do drahých prieskumov, a pred tromi rokmi bol úpadok už v plnom prúde. Ruiz preto tlačil na Repsol, aby väčšmi využíval alternatívne zdroje energie. Nepripomína vám to práve vás?“


  Neskutočné, pomyslel si Palstein.


  „Všetko môže byť náhoda,“ pokračovala Keowová. „Ruizovo zmiznutie. Čínske nasadenie v obchode s naftou. Ázijec. Dokonca aj to, že vaši ľudia ho pustili dnu. Možno je úplne neškodný a ja maľujem čerta na stenu, ale cit a rozum mi hovoria, že sme na správnej stope.“


  „A čo mám teraz podľa vás robiť?“


  „Neverte Gudmundssonovi a jeho ľuďom. Ak sa to ukáže ako omyl, ihneď vás poprosím o odpustenie. Dovtedy však premýšľajte! O Ruizovi. O kritických prienikoch množín s Čínou. O pasciach vo vlastnom kšefte, a ešte niečo – zvážte, kto by mohol mať osoh z toho, že ste neleteli na Mesiac. Môžete mi hocikedy zavolať alebo sa môžeme stretnúť. Skúste zistiť, kto je Ázijec na fotografii, možno sa vyskytuje v interných databázach EMCO. Zainvestujte do svojej osobnej bezpečnosti, pre mňa za mňa vyhoďte Gudmundssona a jeho tím, ale nezapájajte políciu. To je jediné, o čo vás prosím.“


  „Klobúk dole, ste dobrá!“


  „Zatiaľ ma nechváľte.“


  „To by mohli byť dôkazy.“


  „Gerald,“ povedal Keowová rázne. „Sľubujem vám, že neurobím nič, čo by mohlo ohroziť vašu bezpečnosť, a ani k tomu neprizvem políciu. Aspoň v tejto chvíli. Potrebujem určitý náskok, aby som ten príbeh mohla exkluzívne uviesť.“


  „Je vám jasné, čo mi tu rozprávate? Čo odo mňa žiadate?“


  „Uzavreli sme dohodu, Gerald. Možno som našla vášho atentátnika, a to je viac, ako urobila polícia za štyri týždne. Doprajte mi čas. Prosím. Pracujeme na tom pod tlakom. Servírujem vám svine na striebornom podnose.“


  Palstein chvíľku mlčal. Potom vzdychol.


  „Dobre,“ povedal napokon. „Robte to, čo pokladáte za správne.“


  29. MÁJ 2025


  ŽOLDNIER


  NOČNÝ LET


  Jedno treba Teodorovi Obiangovi Nguemovi Mbasogovi nechať. Odvtedy, čo v auguste 1979 prevzal moc v Rovníkovej Guinei, situácia s dodržiavaním ľudských práv sa viditeľne zlepšila. Pozdĺž autostrády k letisku sa už nekonali masové popravy, lebky opozičníkov prestali verejne napichovať na koly.


  „Skutočný dobrodinec,“ smiala sa Jou-jou.


  „Nie je jediný,“ povedal Jericho. „Už si niekedy počula o Fernãovi do Póovi?“


  Dvojnásobnou rýchlosťou zvuku smerovali k Berlínu, proti času, z ranného Šanghaja do berlínskej noci, z roku 2025 do začiatkov kontinentu, na ktorom už tradične stroskotáva všetko, čo môže stroskotať: Afrika, nemilá kolíska ľudstva, vyznačujúca sa hranicami rovnými ako šnúra pretínajúcimi jej pôvodné šľachy a nervy a vytvoriacimi krajiny bizarných geometrických tvarov, z ktorých najmenšia ako záplata leží na západnom pobreží kontinentu a ktorej dejiny sú kronikou znásilňovania na pokračovanie.


  „Fernão do Pó? Kto je to, dočerta?“


  „Tiež taký dobrodinec, v istom zmysle.“


  Pretože Tchu si nenechal ujsť riadenie firemného lietadla, Jericho a Jou-jou mali luxusnú kabínu pre dvanásť cestujúcich len pre seba. Na dvoch monitoroch a s Dianinou pomocou sa zoznámili s Rovníkovou Guineou v nádeji, že nájdu odpovede na otázky posledných dvoch dní. S každou novou informáciou z počítača sa obraz čoraz väčšmi zahmlieval, no udalosti v Rovníkovej Guinei možno pochopiť len vtedy, keď sa sledujú od začiatku. A začalo sa to, skutočne sa to začalo Fernãom do Póom.


  Pokojné more. Bezvetrie. Dažďová clona vzdúvajúca sa nad obrysmi pobrežia.


  Pot a dážď sa miešajú na pokožke a ľudia si pripadajú ako v parnom kúpeli. Za škrekotu drobného morského vtáctva spúšťajú člny na vodu. Veslári sa chopia vesla a jeden muž stojí na prove. Pobrežie sa približuje, v premočenej šedi sa vynárajú obrysy vegetácie. Muž vstúpi na pevninu, poobzerá sa. Začína sa premena oblasti na štátny útvar s jedným Portugalcom.


  V roku 1469 do Póove plachetnice spustia kotvy pod lakťom Afriky, práve tam, kde sa svetadiel prudko zužuje. Objaviteľ, uznávaný následník moreplavca Heinricha, vstúpi na ostrov a pre jeho krásu ho nazve Formosa. Žijú tu Bantuovia, malý národ Bubiov. Priateľsky vítajú návštevníkov netušiac, že ich ríša práve zmenila majiteľa. Skutočne v okamihu, keď tu do Pó zanechal v piesku odtlačky svojich čižiem, sa stali poddaní jeho veličenstva Alfonsa V. Portugalského, ktorému pred niekoľkými rokmi pápež Mikuláš zveril celý africký ostrov, vrátane obchodného monopolu a výhradných práv na lodnú dopravu. Aspoň pápež v súlade s omylom západného kresťanstva veril, že Afrika je ostrov. Do Pó dodá dôkazy o opaku. Všetci sa dozvedia, že Afrika je skôr svetadiel s dlhým a úrodným pobrežím, kde žijú ľudia s tmavou pokožkou, ktorí očividne nemajú čo robiť a súrne ich treba obrátiť na kresťanskú vieru. To presne zodpovedá podstate pápežskej buly, podľa ktorej neveriacich treba vziať do otroctva – a týmto odporúčaním sa Alfons a jeho námorníci s veľkou vervou riadia.


  V deň príchodu do Póa sa zmení všetko. A zároveň nič. Keby neprišiel on, prišiel by niekto iný. Skôr či neskôr. Mnohí ho nasledujú, tristo rokov prekvitá obchod s otrokmi, potom portugalská koruna vymení africké územné vlastníctvo za kolónie v Brazílii a Bantuovia zmenia pánov. Nový vlastník sa volá Španielsko. Začnú sa do toho miešať Briti, Francúzi a Nemci, všetci sa bijú o oblasti od Mysu Santa Clara až po deku rieky Niger…


  „… a pokúšajú sa podmaniť si domorodé národy. Uľahčuje im to nejednotnosť Bantuov, presnejšie rastúca rivalita medzi Bubiami a Fangami.“


  „Fangami?“ uškrnula sa Jou-jou. „Fangovia a Bubiovia?“


  „To nie je na smiech,“ povedal Jericho. „Je to trauma Afriky.“


  „Veď viem. Kolonialisti mysleli na všetko, len nie na etnické korene. Pozri sa na Rwandu, na Hutuov a Tutsiov…“


  „Okej.“ Jericho si pošúchal koreň nosa. „Nedivme sa, akoby to bol čisto africký výmysel.“


  „To nie je, a práve vy Európania by ste mali držať jazyk za zubami.“


  „Prečo práve my?“


  Jou-jou sa rozšírili zrenice. „To nemyslíš vážne! Pozri sa na Srbov a Kosovo. Ani sedemnásť rokov po vyhlásení nezávislosti tam nezavládol pokoj! A Baskovia. Škóti a Walesania. Severné Írsko.“


  Jericho ju počúval s rukami prekríženými na prsiach.


  „Taiwan,“ povedal. „Tibet.“


  „To je…“


  „Niečo iné? Len aby vám to nikto nepripomínal!“


  „Hlúposť,“ povedala Jou-jou nahnevane. „Taiwan patrí ku kontinentálnej Číne, preto je to niečo iné.“


  „Tento názor nikto okrem vás nemá. Nikto nie je ani nadšený, že Taiwančanom zovšadiaľ hrozíte atómovými raketami.“


  „No dobre, ty mudrlant.“ Jou-jou sa predklonila. „Čo by sa stalo, keby zrazu… povedzme, Texas, teda kovboji…, keby zrazu kovboji vyhlásili nezávislosť?“


  „To je niečo úplne iné,“ vzdychol Jericho.


  „Aha, niečo iné.“


  „Áno. A pokiaľ ide o Tibet…“


  „Dnes Tibet, zajtra Sin-ťiang, potom vnútrozemie Mongolska, Kuangsi, Hongkong… Prečo vy Európania konečne nepochopíte, že politika jednotnej Číny slúži bezpečnosti? V našej veľkej ríši by zavládol chaos, keby sme pripustili, aby sa rozpadla. Musíme udržať Čínu pokope!“


  „Násilím?“


  „Násilie nie je najlepšia cesta. Tak sa ďaleko nedostaneme.“


  „To teda nie!“ Jericho pokrútil hlavou. „Niekedy ti nerozumiem. Ty predsa vehementne bojuješ za ľudské práva. Aspoň som si to myslel.“


  „Je to tak.“


  „S malými výnimkami?“


  „So žiadnymi výnimkami. Som nacionalistka.“


  „Hm.“


  „To pravdaže nechápeš, však? Že to ide dokopy. Ľudské práva a nacionalizmus.“


  Jericho bezbranne rozhodil rukami. „Rád sa priučím.“


  „Tak počúvaj. Nie som fašistka ani rasistka, ani náhodou. Ale som presvedčená, že Čína je veľkolepá krajina s veľkolepou kultúrou…“


  „Ktorú ste si sami pošliapali.“


  „Počuj, Owen, teraz ti poviem niečo zásadné. Vy, vám, ty, tvoj národ – prestaň s tým! Keď Červené gardy vešali učiteľov na stromy, ešte som nebola na svete. Radšej mi povedz, ako to bolo s Bubiami a Fangami, ak je to dôležité.“


  „S Fangami,“ začal Jericho trpezlivo. „Bubiovia žili na ostrove. S pobrežím mali málo spoločné, až Španieli spojili pevninu a ostrovy a vytvorili Rovníkovú Guineu. A na pevnine prevládali Fangovia, ďalší kmeň Bantuov, v porovnaní s Bubiami v početnej prevahe a neveľmi nadšený skutočnosťou, že ich zo dňa na deň hodili do jedného vreca. V roku 1964 Španielsko udelilo krajine úplnú autonómiu, čo v praxi znamenalo, že dva národy, ktoré sa neznášali, oplotili štátnou hranicou a ponechali ich svojmu osudu. A to nemohlo dobre dopadnúť.“


  Jou-jou naňho hľadela tmavými očami.


  A zrazu sa usmiala. Tak načakané a nevhodne, že Jericho nemohol reagovať inak ako zmäteným pohľadom.


  „Mimochodom, chcela som sa ti poďakovať,“ povedala.


  „Poďakovať?“


  „Zachránil si mi život.“


  Jericho sa zarazil. Po celý čas, čo statočne vyjedal polievku, ktorú si Jou-jou zavarila, podvedome sa domáhal jej vďaky. Teraz ho to zaskočilo.


  „Nemáš za čo,“ povedal rozvláčne. „Tak sa to vyvinulo.“


  „Owen…“


  „Nemal som na výber. Keby som vedel…“


  „Nie, Owen, takto nie.“ Pokrútila hlavou. „Povedz mi niečo milé.“


  „Niečo milé? Po tých nepríjemnostiach, čo si spôsobila?“


  „Hej.“ Vystrela k nemu ruku. Štíhlymi prstami sa dotkla jeho ruky a pevne ju stisla. „Povedz mi niečo milé, hneď a zaraz!“


  Priblížila sa k nemu a dačo sa zmenilo. Doteraz registroval len jej krásu a drobné nedostatky. Teraz ním prešli vlny znepokojujúcej sily. Tak ako Joanna ovládala svoj erotický potenciál a regulovala ho ako hlasitosť na rádiu, Jou-jou márnotratne a neprestajne horela ako jasná, horúca hviezda. A zrazu si uvedomil, že by urobil všetko pre to, aby táto hviezda nikdy nevyhasla. Zľakol sa predstavy, že by Jou-jou odišla. Chcel vidieť a počuť jej smiech.


  „Nuž teda,“ odkašlal si. „Aj nabudúce.“


  „Čo nabudúce?“


  „Aj nabudúce, ak bude treba. Keď budeš potrebovať záchrancu, daj mi vedieť. Prídem ako na koni.“ Znovu si odkašľal. „A teraz…“


  „Ďakujem, Owen, ďakujem.“


  „… sa poďme venovať Mayému. Kedy to pre nás začne byť zaujímavé?“


  Pustila mu ruku a klesla späť na sedadlo.


  „Ťažko povedať. Je to dosť zamotaný príbeh. Domnievam sa, že keď chceme porozumieť pomerom v krajine, musíme začať nezávislosťou. S prechodom k…“


  Papa Macíasovi.


  V októbri 1968 vládne v Guinejskom zálive rovnako vlhká a teplá klíma ako v ostatné dni v roku. Občas prší, potom sa pevnina, ostrovy a more kúpu v slnečnej žiare, ktorá roztrblieta pláže a už v zárodku zahubí akúkoľvek činorodosť. Hlavné mesto, situované na ostrove a sotva viac než zopár hnijúcich koloniálnych budov s chatrčami naokolo zažíva príchod prvého prezidenta nezávislej republiky Rovníková Guinea, ktorého v pamätihodnom hlasovaní zvolil ľud. Francisco Macías Nguema z kmeňa Fangov sľubuje spravodlivosť a socializmus a vyzýva zostávajúce španielske vojenské oddiely, aby odišli, čo tak či tak bolo dohodnuté, ibaže koniec si predstavovali akosi zmierlivejšie. Ale „Papa“, ako sa prezident nazýva z lásky k svojmu ľudu, je zvyknutý na občasné silné raňajky. Ten chlap je kanibal, desia sa porazení kolonialistí, konzumuje mozog a semenné žľazy svojich nepriateľov. Od niekoho ako on nemožno očakávať rozlúčku so slzami v očiach.


  A predsa presne k takej rozlúčke príde.


  K rozlúčke utápajúcej sa v mori sĺz a krvi.


  Mladú republiku zneuctia, sotva sa narodí. Nikto tu nebol pripravený na niečo také exotické ako trhové hospodárstvo, no aspoň prekvitá obchod s kakaom a s tropickým drevom. Macíasa, v ktorom vzplanul obdiv k svojvôli opierajúcej sa o marxizmus-leninizmus, zaujímajú iné veci. Sotva sa stiahli z póla posledné oddiely Guardia Civil, ukáže sa, čo možno očakávať od otca pojedajúceho semenníky a jeho Partido Unico Nacional. Armáda spečatila Macíasov nárok na samovládu kyjakmi, strelnými zbraňami a mačetami tak kruto, že zvyšok európskych civilistov v nesmiernom strachu opustil krajinu. Všetky úradné pozície obsadili členovia klanu Esangui, odnože kmeňa Fangov. To, že ostrov, najpríťažlivejšia oblasť krajiny, sídlo vlády a hospodárske centrum, osídlili Bubiovia, bolo početne prevažujúcim Fangom už dávno tŕňom v oku. Macías roznecuje nenávisť. Aspoň že má v sebe toľko slušnosti, že oficiálne zruší ústavu, namiesto aby porušil jej ustanovenia.


  Potom Bubiovia na vlastnej koži pocítia jeho otcovskú starostlivosť.


  Vyše päťdesiattisíc ľudí zavraždia, posadia za mreže, umučia na smrť, všetko opozičníkov. Kto môže, ujde do zahraničia. A pretože „Papa“ nikomu nedôveruje, ani svojej vlastnej rodine, dostanú sa mu na mušku aj Fangovia. Viac ako tretina obyvateľstva odíde do exilu alebo zmizne v táboroch, namiesto nich sa po krajine potulujú stovky kubánskych vojenských poradcov, veď Moskva je spoľahlivý priateľ. Uprostred sedemdesiatych rokov „Papa“ tak dôsledne zničil domáce hospodárstvo, že do krajiny musí povolať robotníkov z Nigérie, ktorí však čoskoro zutekajú. Otec krajiny bez okolkov zavedie nútené práce pre všetkých, čím vyvolá ďalšiu vlnu masového úteku. Zatvoria všetky školy, čo však otcovi nebráni v tom, aby si dal hovoriť Veľmajster národného vzdelania, vedy a tradičnej kultúry. Opojený bludom svojej božskosti navyše zatvorí a zatarasí všetky kostoly, vyhlási ateizmus a usiluje sa o oživenie magických rituálov. Na svetadiele rozkvitá diktátorstvo. Macíasovo meno jedným dychom vyslovujú s menom Jean-Bédel Bokassa, ktorý sa dal práve korunovať a je nezvratne presvedčený, že je Ježišovým trinástym apoštolom, porovnávajú ho s Idim Aminom a s kambodžským Pol Potom.


  „V skutočnosti bol ešte väčším zločincom ako Mayé,“ povedala Jou-jou. „No nikoho to netrápilo. ‚Papa‘ sa snažil vzbudzovať dobrý dojem. Ako dobrý vlastenec premenoval všetko, čo ešte nemalo africké meno, a odvtedy sa pevnina nazýva mbini, ostrov bioko a hlavné mesto na ňom Malabo. Mimochodom, dala som si námahu a vyhľadala som si, ku ktorému kmeňu patrí Mayé. K Fangom.“


  „A čo sa stalo s famóznym ‚otcom‘?“


  Jou-jou luskla prstami. „Zvrhli ho.“


  „Boli za tým nejakí muži z cudziny?“


  „Zrejme nie. ‚Otec‘ stratil zmysel pre rodinu a začal popravovať najbližších príbuzných. Žena mu jednej hmlistej noci utiekla za hranice. Nikto z jeho klanu už nemal istotu a jeden z nich to napokon nevydržal.“


  V roku 1979 sa v Rovníkovej Guinei spieva a tancuje.


  Muž v jednoduchej uniforme sa opiera o vchod do klenutej miestnosti, na stenách a strope sa mihajú žeraví duchovia vyletujúci z praskajúceho ohniska v strede. Je stelesnená nenápadnosť. Z času na čas vydá tichý príkaz a stráže žeravými kutáčmi pomôžu na nohy tanečníkom, ktorí už celé hodiny v grotesknej samopašnosti skáču okolo ohňa a spievajú chválospevy na „otca“. Cítiť tu hnilobu a spálené mäso. Okolo bzučia moskyty.


  V tmavých kútoch a pozdĺž stien sa scenéria odráža v očiach potkanov. Toho, kto padne od vysilenia, postavia na nohy, do krvi zmlátia a vyvlečú von. Takmer každý, okrem mužov v uniformách, je podvyživený a dehydrovaný, na mnohých sú stopy po týraní, niektoré vycivené tváre sú poznačené žltou horúčkou a maláriou.


  Žúr na Čiernej pláži. Takmer normálny deň vo väznici Black Beach, zlopovestnom väzení v Malabe, oproti ktorému pôsobí americký Devil’s Island ako kúpeľné stredisko.


  Muž sa ešte chvíľku prizerá, potom ustarostene opustí miestnosť, kde sa tancuje tanec smrti. Volá sa Teodoro Obiang Nguema Mbasogo, synovec prezidenta, veliteľ národnej gardy a riaditeľ ústavu. Má za úlohu organizovať takéto inscenácie, na aké si „Papa“ veľmi potrpí – tak ako rád oslavuje narodeniny zastrelením väzňov na štadióne v Malabe, kým z ampliónov naplno znie Those were the days, my friend. Ale Obiang si nerobí starosti o väzňov, z ktorých väčšina sa aj tak nikdy nedostane z ošarpanej pevnosti pripomínajúcej poschodové garáže. Bojí sa o vlastný život a má na to dôvod. Každý z „otcovho“ klanu musí v týchto dňoch rátať s tým, že znenazdajky padne za obeť prezidentovým paranoidným predstavám a pri melódii piesne z Mary Hopkinsovej sa odoberie do večných lovíšť dažďového pralesa.


  Aj Obiang sa bojí.


  A pritom jeho zmysel pre rodinu nie je natoľko vzdialený od toho, aký uznáva jeho surový strýko. Macías nemôže zabudnúť na strach z kmeňového príbuzenstva v dôsledku politiky zvýhodňovania, ktorého výsledkom je vládny aparát zložený zo švagrov. „Papa“ to pocíti na vlastnej koži, keď Obiang zatrúbi na štátny prevrat a jedinečný zázrak zbaví úradu. „Papa“ zbavený moci bezhlavo utečie do džungle, no ešte predtým stihne spáliť zvyšok štátnych devíz. Vyše sto miliónov dolárov uložených v jeho vile ľahne popolom, doslova a do písmena posledné štátne peniaze. Keď Obiangovi drábi vysliedia vysileného Macíasa medzi obrovskými papraďami a opičími výkalmi, Rovníková Guinea nemá ani groš. Odvezú ho do Malaba, zahrajú mu Those were the days a guľkou z pušky ho pošlú za duchmi jeho predkov. Vybavia to marockí vojaci, lebo jeho vlastní ľudia sa obávajú čarovnej moci ľudožrúta.


  Vládne záležitosti prevezme najvyššia vojenská rada. Tak ako všetci, čo sa nedávno dostali k moci, aj Obiang dáva ľudu veľké sľuby, vyhlási parlamentnú demokraciu a koncom osemdesiatych rokov skutočne povolí voľby. Všetkých kandidátov navrhne sám. Obiang zvíťazí, a to najmä preto, lebo jeho strana Partido Democrático du Guinea Ecuatorial, ktorej zástupcovia práve usporadúvajú veľký žúr v Black Beach Prison, nemá konkurenciu. Vláda dorastá ako jašteričí chvost, rovnaká krv, rovnaké gény. Samí Esanguiovia a Fangovia. Rodinný podnik. Kritici čoskoro tancujú okolo ohňa s piesňou na perách, len jej text sa zmenil. Obiang nezúri tak hrozne ako „Papa“, skôr sa usiluje o získanie dôvery v zahraničí. Nadviaže nežné priateľstvo s na smrť urazeným Španielskom a Sovietskemu zväzu dá jasne najavo, že ich priateľstvo sa skončilo. Rovníková Guinea sa začína väčšmi podobať štátu než subtropickému Dachau, ktorým bola dovtedy. Do krajiny prichádzajú peniaze. Annabón, sesterský ostrov Bioka, je veľký a pekný, ideálny pre atómový odpad, za ktorého uskladnenie vyspelý svet platí nemalé peniaze. Na Annabóne síce naďalej žijú ľudia, ibaže teraz o niečo kratšie. Pytliacke rybárčenie, pašovanie zbraní, obchodovanie s drogami, detská práca. Obiang ťahá za všetky nitky a premieňa zelený kúsok zeme pri Golfskom zálive na pekný malý gangsterský raj.


  Zahraniční veritelia zvyšujú tlak. Treba nastoliť demokraciu. Obiang s nevôľou akceptuje opozičné strany, predsa len je s 250 miliónmi dolárov na mizine napriek tomu, že využil celý register svojho kriminálneho talentu. Vtom sa stane niečo nepochopiteľné, čo zo dňa na deň ukáže budúcnosť v úplne novom svetle. Stane sa to pri Bioku, potom pri pobreží pevniny. Stane sa to a prezident úctivo našpúli pery, ako musí našpúliť pery človek, ktorý chce vysloviť isté slovo.


  „Ropa.“


  „Presne tak,“ povedal Jericho. „Prvé ložiská objavili začiatkom deväťdesiatych rokov a potom sa to rozbehlo. Koncerny si pri Golfskom zálive podávajú kľučku. Ľudské práva už nikoho nezaujímajú. Ťažobné licencie sú lepší námet na rozhovor.“


  „A Obiang inkasuje.“


  „A zabíja, ako sa mu práve hodí.“ Jericho ukázal na obrazovku a kývol Jou-jou. „Ak si chceš pozrieť zoznam zatknutých a zavraždených…“


  „Ani nie.“


  „Treba poznamenať, že okrem Španielska. Madrid sa verejne sťažuje na porušovanie ľudských práv.“


  „Klobúk dole.“


  „Nie, robia to, lebo sú sklamaní. Niektorí opozičníci našli útočište v Španielsku a hromžia na Obiangov klan, v dôsledku čoho je ten opatrný vo vydávaní licencií španielskym spoločnostiam. Španielska vláda sa tvári kyslo a demonštratívne zmrazuje rozvojovú pomoc. Istým spôsobom je to dojímavé, lebo o čosi neskôr Mobil objaví pri Malabe ďalšie naftové pole a hospodársky rast Rovníkovej Guiney vyletí o 40 percent. Potom to ide raz-dva: nálezy pri Bioku, Mbini, stavebný boom v Malabe, vznik naftových miest Luba a Bata. Obiang stráca politických protivníkov. Stane sa naftovým princom. Jeho znovuzvolenie uprostred deväťdesiatych rokov pripomína frašku. Jediného vážneho protikandidáta Severa Mota z Pokrokovej strany odsúdia za velezradu na sto rokov väzenia a horko-ťažko sa mu podarí ujsť do Španielska.“


  „Zaujímavé.“ Jou-jou sa naňho pozrela. „A kto má najviac licencií?“


  „Amerika.“


  „Ako je na tom Čína?“


  „Momentálne nemá ani jednu.“ Jericho pokrútil hlavou. „V súťaži víťazia americké koncerny. Sú najrýchlejšie a Obiangovi vnucujú nehanebné zmluvy, lebo neveľmi rozumie obchodu a podpíše všetko, čo mu predložia. Etnický chaos medzi Fangami a Bubiami opäť vrcholí. Bubiovia na pevnine takmer nie sú zastúpení, ale tvoria väčšinu na Bioku, z ktorého pobrežia zrazu vystrekla nafta. Predtým boli všetci chudobní, teoreticky by teraz mali byť všetci bohatí, ibaže Obiang hrabe do vlastného vrecka. V roku 1998 sa začínajú ozývať protesty. Bubiovia založili hnutie, ktorého cieľom je nezávislosť Bioka, čo Obiang v nijakom prípade nechce dopustiť.“


  „Sovietske vojská vytiahli tanky z garáže už aj pri menej významných príležitostiach.“


  „Čínske vojská…“


  „… tiež.“ Jou-jou prevrátila oči. „Nechajme to. Ako reaguje Obiang?“


  „Nijako. Odmieta všetky rozhovory. Radikálni Bubiovia začnú útočiť na policajné stanice a vojenské základne. Sú zúfalí, druhotriedni občania, denne im to dávajú najavo. To však neznamená, že väčšine Fangov sa darí omnoho lepšie. No Bubiov to postihne najtvrdšie. Pritom je dosť peňazí, aby si každý z nich mohol v džungli postaviť vilu. Na druhej strane však…“


  „…v každom nebi je kúsok pekla,“ hovoria ľudia z Malaba na začiatku tisícročia a chcú tým povedať, že nebo sa vyníma v pekle ako zlatý prút v sračke.


  Bezprostredne pred rozmachom je Rovníková Guinea v zozname chudobných krajín na prvom mieste. Na Bioku skrachuje vývoz kakaa, všetky kávové plantáže pozdĺž pobrežia zarastajú burinou. Vzácne dreviny sľubujú zisky, preto povytínajú triplochitony a lophiry a pozerajú na ležiace kmene, lebo nemajú stroje, ktorými by ich odviezli, o cestách ani nehovoriac. Malária, vládkyňa džungle, sa spolu s nemohúcim zdravotníctvom zaslúži o pokles priemernej dĺžky života na štyridsaťdeväť rokov a ruka v ruke s ňou sa rozvíja nová pliaga – aids. V krajine okrem papradia, orchideí a bromélií kvitne už len korupcia.


  O štyri roky spotený fliačik pod pazuchou Afriky zaznamenáva nárast ročného hrubého domáceho produktu o dvadsaťštyri percent. Nafta a doláre pritekajú, no životné podmienky sa menia len nepatrne. Obiang má podozrenie, že ho na rokovaniach o licenčných zmluvách podviedli. Dokonca ani zatknutie a poprava obľúbených vodcov Bubiov mu nezlepšia náladu. Nedá sa povedať, že prezident trpí biedou, je čoraz bohatší, a zatiaľ čo čierna Afrika hynie na HIV, on uzavrie s Nigériou obchodnú dohodu o spoločnej ťažbe ropy a začne s drancovaním ložísk zemného plynu. Ibaže iní diktátori uzavreli ešte lukratívnejšie obchody. V roku 2002, rok pred voľbami, zatkli desiatky údajných pučistov, medzi nimi mnohých vodcov opozície, čo zvláštnym spôsobom ovplyvní cestu voličov k volebnej urne. Nikto so zdravým úsudkom nepochybuje o Obiangovom opätovnom zvolení, no skutočnosť, že kandidát dostane stotri percent hlasov, ohromí aj najtvrdších analytikov. Po získaných skúsenostiach a ľudovom hlasovaní začína Obiang vydávať licencie za výhodnejších podmienok a účty konečne sedia. Teodorin, jeho najstarší syn a minister lesného hospodárstva, pendluje súkromným lietadlom medzi Hollywoodom, Manhattanom a Parížom, kupuje si desiatky bentleyov, lamborghiniov a luxusných víl a pri šampanskom na žúroch sníva o čase, keď jeho sploditeľ prehrá boj s prostatou a on zdedí prezidentský úrad.


  Medzitým mu pomáha washingtonská Riggs Bank, ktorá vo všetkej tichosti premiestni tridsaťpäť miliónov dolárov zo štátnej kasy na jeho súkromné účty. Keď vec odhalia, prezident sa tvári urazene, ale nie zvlášť prekvapene. V „Africkom Kuvajte“, ako medzičasom nazývajú Rovníkovú Guineu, sa dá dobre žiť aj s pošramotenou povesťou. Krajina sa zaradí medzi najvýznamnejších afrických ropných producentov a zaznamená najväčší hospodársky rast na svete. Diktátor láskyplne pestuje svoju reputáciu, že je rovnaký gurmán ako strýko a nepohrdne minútkou z pečene opozičníka, ak k nej podávajú dobré víno. Všetko je len divadlo, ale s ohromným účinkom. Organizácie zaoberajúce sa ľudskými právami mu venujú články plné hnusu a doma si už nikto netrúfne odporovať mu. Predstava, že ťa na Čiernej pláži vyklepú a zjedia, nie je veľmi povznášajúca.


  Inde takýto odpor nepoznajú. George W. Bush, ktorý Afrike nebol naklonený pre časté epidémie, hladujúcich ľudí posiatych muchami a jedovaté zvieratstvo, zmení uhol pohľadu. Nadobro rozladený z útokov 11. septembra sa usiluje o nezávislosť od dodávok ropy z Blízkeho východu, napokon iba v západnej Afrike sa má uskladniť vyše sto miliárd barelov najlepšej nafty. Do roku 2015 chce ňou Bush pokryť dvadsaťpäť percent americkej spotreby. Kým Amnesty International v dôsledku hrôzostrašných správ úplne stratí prehľad, Bush pozve Obianga a ostatných afrických kleptokratov na tiché raňajky do Bieleho domu. Condoleeza Riceová zatiaľ vystúpi pred novinármi a vysloví otvorené slová spojenectva. Obiang je vraj „dobrý priateľ“ a cení si jeho zasadzovanie sa za ľudské práva. Robia sa fotografie. Dobrý priateľ sa skromne usmieva, pani Riceová sa usmieva s ním. Mimo kamier sa zase usmievajú manažéri Exxonu, Chevronu, Amerady Hess, Totalu a Marathon Oil. V roku 2004 je ťažba ropy v Rovníkovej Guinei úplne v amerických rukách, koncerny ročne odvádzajú sedemsto miliónov dolárov priamo na Obiangove účty vo Washingtone.


  Čudné.


  Pretože ak niekto navštívi v tých dňoch Malabo, nepobadá to. Jediná asfaltová ulica krajiny, štvorprúdová Carretera des Aeropuerto, ešte vždy vedie z letiska do širšieho centra mesta s koloniálnymi stavbami. Staré Mesto, sčasti renovované, sčasti rozpadajúce sa, je plné bordelov a barov. Pred vládnym palácom, klimatizovaným a nepekným, sú zaparkované veľké terénne vozidlá. Jediný hotel má pôvab núdzovej ubytovne. Široko-ďaleko niet školy, ktorá by si zaslúžila také pomenovanie. Pravidelne tu nevychádza ani jeden denník, na tvárach nevidieť úsmev, nepočuť úprimné slovo. Kde-tu sa ako opilci opierajú o seba lešenia, stavebníci sú Obiangovi ľudia, sotvačo sa dokončí, s výnimkou víl kleptokracie. Tieto nové monumenty obludného nevkusu vyrastajú ako huby po daždi, rovnako sklady a ubikácie pre zahraničných naftových robotníkov. Americké veľvyslanectvo sa krčí medzi okolitými obytnými blokmi, akoby sa hanbilo, zatiaľ čo o kus ďalej, oproti uzavretému areálu Exxonu, sa o to pôsobivejšie vypína čínska ambasáda.


  „Takže v tom období sme začali Obiangovi nadbiehať,“ povedala Jou-jou. „Hoci takmer všetko bolo v amerických rukách.“


  „Aspoň ste sa o to pokúsili,“ povedal Jericho. „Spočiatku s neveľkým úspechom. Obiangov okruh priateľov nezahŕňal len dynastiu z buša. Aj komisia EÚ pred ním rozprestierala červený koberec, hlavne Francúzi. Čo tam po zákaze náboženstva a po mučení? Čo na tom, že jedinú organizáciu ľudských práv v krajine kontroluje vláda, rovnako aj rozhlas a televíziu? Že dve tretiny obyvateľstva žijú z menej ako dvoch dolárov denne, mei you banfa, nedá sa nič robiť. O oblasť je čulý záujem, a kto neskoro chodí, sám sebe škodí. Číňania prišli neskoro.“


  „Ako reagovalo obyvateľstvo krajiny na naftových robotníkov?“


  „Nijako. Tých bez okolkov priviezol lietadlami do hermeticky uzavretých areálov. Marathon vtedy postavil neďaleko Malaba vlastné mesto a okolo neho zariadenia na skvapalňovanie plynu. Prechodne tam žilo vyše štyritisíc ľudí. Prísne zabezpečená zelená zóna s vlastnou elektrickou sieťou, s vlastnou zásobárňou vody, s reštauráciami, obchodmi a kinami… Vieš, ako ju robotníci volali? Pleasantville.“


  „Pekne.“


  „Veľmi pekne. Keď ti diktátor povolí vyplieniť nerastné bohatstvo, zatiaľ čo jeho ľud od hladu zabíja opice, netúžiš mu prísť na oči. A on ťa ešte menej túži vidieť. Odhliadnuc od toho, že sa s tebou vôbec nemusí konfrontovať, lebo koncerny sú samozásobitelia. Domáce súkromné hospodárstvo nemá nič z toho, že o niekoľko kilometrov ďalej bývajú tisícky Američanov. Väčšina naftových robotníkov strávila mesiace v takýchto getách alebo na platforme, preťahovali dievčatá z Kamerunu vyšetrené na aids, napchávali sa tabletkami proti malárii a usilovali sa, aby odišli domov bez jediného dotyku s krajinou. Nikto netúžil po kontaktoch. Hlavná vec, že Obiang pevne sedel v sedle, a s ním americký priemysel.“


  „Niečo však muselo zlyhať. Zo strany Američanov. Za Mayého prakticky vypadli z kola von.“


  „Niečo zlyhalo,“ súhlasil Jericho. „V roku 2004 sa začal úpadok. Ale na vine bol Angličan Mark Thatcher.“


  „Nikdy som o ňom nepočul.“


  „Syn Maggie Thatcherovej.“


  „To je jedno. Odhadujem, že náš príbeh a všetky mrzutosti, čo nás postihli, sa vlastne začali až po akcii Wonga.“


  „Po čom?“


  „Po…“


  … akcii Wonga. V jazyku Bantuov wonga znamená peniaze, prachy, fuky, lóve. Pučistická akcia. Neokrôchané označenie pre jeden z najhlúpejších pokusov o prevrat v dejinách.


  V marci 2004 na letisku v Harare v Zimbabwe pristane roztrasený boeing prehistorického typu plný žoldnierov z Južnej Afriky, Angoly a Namíbie. V pláne majú vziať na palubu zbrane a strelivo, odletieť do Malaba a pridať sa ku skupinke bojovníkov, ktorú tam vopred tajne prepašovali. Všetci spoločne mali v nečakanom útoku zvrhnúť vládu, zastreliť Obianga alebo ho hodiť do vlastnej temnice. Dôležitá bola zmena vlády. Deň predtým do blízkeho Mali akoby zázrakom dorazil z madridského exilu Severo Moto, vodca opozičnej Pokrokovej strany, ktorý sa o hodinu mal objaviť v Malabe a vďačnému ľudu dovoliť, aby mu bozkával nohy.


  Ale vypáli to inak. Juhoafrická tajná služba, ostražitá voči nezamestnaným prisluhovačom apartheidu, akciu vytuší a Obianga varuje. Súčasne informuje zimbabwiansku vládu o príchode armády rojkov, ktorí sa nazdávajú, že s vyradenými kalašnikmi v rukách prepíšu dejiny, Z oboch strán zaklapne pasca, všetkých zatknú, napochytro odsúdia do väzenia, a je po všetkom.


  Alebo bolo by po všetkom.


  Lebo nešťastnou náhodou – pre ľudí v pozadí – niektorí vypočúvaní, v nádeji na miernejší trest, zabudnú na mlčanlivosť. A tak sa roztrhne vrece s nepríjemnosťami. Jedným z veliteľov nešťastného komanda je Simon Mann, niekdajší britský dôstojník a dlhoročný riaditeľ súkromných žoldnierskych firiem Executive Outcomes a Sandline International, v ktorých sieti sa nachádza aj istý Jan Kees Vogelaar. Mann, ktorého v Zimbabwe vzali do väzby, prezradí, že za celou záležitosťou sa skrýva pochybný naftový manažér s britským pasom Eli Calil, predovšetkým však sir Mark Thatcher, syn britskej premiérky, ktorý poskytol značnú sumu za vykonanie činu. To podľa Obiangovho výroku stačí na to, aby Simona Manna a Marka Thatchera vystavili sodomii a následne ich zaživa stiahli z kože pred očami udatných obyvateľov krajiny. Jasne sa vysloví, že ak sa mu Thatcher dostane do rúk, časti jeho tela zverí svojmu kuchárovi. Sir Mark sa ponáhľa schovať za matkine sukne, no Simonovi Mannovi hrozí, že ho vydajú. Predstava hodín tanca na Čiernej pláži a možno niečoho oveľa horšieho rozviaže Mannovi jazyk a všetko vyjde najavo.


  Thatcher je len nastrčený človek.


  Pravými financovateľmi sú britské naftové koncerny, smotánka brandže. Nepáčilo sa im, že chrliace bohatstvo sa delí medzi americké firmy a ony si u Obianga ani neškrtnú. Nič v zlom, ale chceli to zmeniť. Vybrali Severa Mota, aby sa podujal prerozdeliť koláč ako bábkový prezident, ktorý v prípravnom štádiu okrem iného sľúbil, že uprednostní španielske naftové firmy.


  A potom Simon Mann vysloví poriadnu bombu.


  Vraj všetci o tom vedeli!


  CIA, britská MI6, španielska tajná služba – všetci o tom vedeli a zúčastňovali sa na prípravách. Dokonca na ceste k Rovníkovej Guinei mali byť aj španielske vojnové lode, hrozil kolonializmus. Obiang je zdesený. Ešte aj priateľ, s ktorým raňajkoval vo Washingtone, mu vrazil nôž do chrbta. Bush už nehodlal upevňovať jeho pozíciu, ale v záujme bábkovej vlády bol ochotný odstúpiť podiely Angličanom a Španielom a za to vyjednať výhodnejšie ťažobné podmienky. Obiang sa zlostí na celú chrapúnsku bandu a rozhodne sa vyhovieť ich predstavám, kutacie práva rozdelí nanovo. Ibaže úplne inak, než si predstavovali globálni stratégovia. Americké firmy vypadnú z kola von a namiesto nich sa dostanú ku korytu juhoafrické spoločnosti. Vzťahy s Josém Mariom Aznarom, kamarátom Severa Mota a hostiteľom štyridsiatich tisícov Guinejčanov v exile, sa ďalej nerozvíjajú. Naproti tomu Francúzsko vraj pomohlo zmariť puč, a preto sa Obiang so záľubou díva na Grande Nation.


  Nestál však niekto po celý čas na štartovacej čiare, aby po ukončení americkej sólovej akcie vyrazil k cieľu?


  „Do hry vstupuje Čína.“


  „Na mačacích labkách. Spočiatku Obiang vyzerá pripravený odpustiť a zabudnúť. Aznara medzičasom odvolali, so Španielskom sa dá znovu hovoriť, tak to skúša so šarmom. Naopak, Washington sa pokúša o nápravu diplomatickou cestou. Usmievanie sa opreteky s Condoleezou Riceovou, nové dohody. Skúšajú všetko. V roku 2008 koncerny vypumpujú päťstotisíc barelov ročne z mora pri Obiangovej own country, krajina má najvyšší príjem na obyvateľa v Afrike. Analytici predpokladajú, že v Rovníkovej Guinei sa nachádza viac ropy než v Kuvte. Podstatná časť z nej tečie do USA, niečo do Francúzska, Talianska a Španielska, ale skutočný víťaz…“


  „… je Čína.“


  „Ako vravíš. Dobehla Ameriku. Úplne nebadane.“


  „Jasné.“ Jou-jou naňho uprela pohľad, viečka na pol žrde. Aj Jericho sa cítil zvláštne vytrhnutý z reality. Spánkový deficit a let pri dvojnásobnej rýchlosti zvuku začali účinkovať ako narkotiká. „A Obiang?“


  „Ešte vždy je naštvaný. A veľmi! Je mu jasné, že vysokopostavení členovia jeho vlády vedia o úmysloch pučistov. Takáto akcia sa ti podarí len s podporou z vlastných radov. Preto padajú hlavy a odvtedy už neverí nikomu. Zo strachu pred svojimi ľuďmi si zadováži marockú ochranku. Zároveň si nechá bizarným spôsobom lichotiť. Keď prídu bosovia z Exxonu, musia jeho ministrov a generálov oslovovať ‚excelentissímo‘. Niekdajší otroci sa stretávajú s bývalými otrokármi, každý opovrhuje každým. Predstavitelia naftových firiem zle znášajú, keď sa musia posadiť za jeden stôl s potentátmi z buša, no napriek tomu to robia, lebo obe strany z toho hojne profitujú.“


  „A krajina je doteraz na dne.“


  „Fangovia z toho majú prospech, ale hospodárstvo ako celok degeneruje. Dobre, vo štvrtiach chudoby parkuje o niekoľko terénnych vozidiel viac, každý má aspoň jeden mobil, no tečúca voda a elektrina sú nedostatkovými tovarmi. Krajina podľahla prekliatiu nerastného bohatstva. Kto by chcel pracovať alebo vzdelávať sa, keď doláre plynú na účty samy od seba? Bohatstvo mení jedných na divé zvery a druhých na zombiov. Bush vyhlasuje, že do roku 2030 chce vyčerpať morské dno Malaba a sľubuje Obiangovi, že v budúcnosti mu nebude vyhadzovať na oči ľudské práva ani plánovať prevrat, navyše ho primerane odmení.“


  „To znie dobre. Myslím pre Obianga.“


  „Áno, mohol sa s tým uspokojiť. Ale neuspokojil sa. Lebo náš dobrý Obiang…“


  … je ako slon. Pomstychtivý. Nedôverčivý. Také sú slony od prírody. Nemôže zabudnúť, že Bush, Briti a Španieli ho chceli dobehnúť. Pažby jeho namastenej mašinérie moci sa dvíhajú a klesajú na radostnej hojdačke, všetko prebieha podľa očakávania a v roku 2009 ho bombasticky znovu zvolia. Bohatstvo krajiny je také nesmierne, že nepatrné množstvo z neho konečne pretečie na stredné a dolné vrstvy. Dosť na to, aby zatiaľ uspalo každú revolučnú myšlienku, no Obiang pripravuje pomstu.


  Iróniou je, že práve zmena vlády vo Washingtone privodí zvrat. V určitom zmysle sa predsa len dalo spoľahnúť na Busha, ktorému chýbala morálka, hoci o nej neustále rečnil. Naproti tomu Barack Obama, veľkňaz zmeny, sa striasa pri predstave, že by mal s kanibalmi jesť vajcia namäkko za zatvorenými dverami. Horlivo sa usiluje o obnovenie poškodenej povesti Ameriky vo svete, pojmy ako demokracia a ľudské práva vyťahuje z kanála Bushových ustálených zvratov, poslušne počúva OSN, keď hovorí o sankciách proti režimom lumpov a zaťažuje Obianga humanitárnymi požiadavkami.


  V trúbení fanfár zmenenej americkej rétoriky asi len sám Obiang postrehne, že na São Tomé a Príncipe sa zo dňa na deň vytvorili dve po zuby ozbrojené americké vojenské základne – tesne pod jeho nosom. Predpokladajú, že aj okolo tohto malého ostrovného štátu sú náleziská ropy. Medzitým sa Čína a USA vystavia otvorenej súťaži na trhu so surovinami. Akoby poklady zeme mali jediné určenie: aby si ich rozdelili medzi sebou tieto dva hospodárske giganty. Oficiálne majú základne zabezpečovať hladkú prepravu nafty a plynu z Guinejského zálivu, no Obiang tuší zradu. Jeho zvrhnutie by Američanom mnohé uľahčilo. A budú presadzovať jeho zvrhnutie, pokiaľ pôjde do postele s každou pobehlicou namiesto toho, aby sa s niektorou oženil.


  Obiang uprie pohľad na východ.


  V roku 2010 sa Peking stal najväčším sponzorom Afriky, väčším než Svetová banka. Prezident rieši dve geostrategické rovnice. Prvá znie: Kým bude zvýhodňovať Číňanov v pokeri so surovinami, zo strany Číny nehrozí ani najmenšie nebezpečenstvo puču. Druhá hovorí, že keď to nebude robiť, zo strany Číny hrozí najväčšie nebezpečenstvo puču. Preto udelí ďalšie licencie Číne a Washington začne biť na poplach. Naďalej vyhľadáva blízkosť štátov, ktoré majú niečo, čo by sám chcel mať. Reprezentanti USA prichádzajú na tajné stretnutia pod daždivou oblohou Malagy. Navonok dokonalý kozmopolita Obiang ubezpečuje svojich amerických priateľov o svojej pretrvávajúcej úcte k nim, zatiaľ čo za ich chrbtom ruší platnosť zmlúv, svojvoľne prerozdeľuje kutacie práva, zvyšuje licenčné poplatky a vytvára atmosféru v neprospech západných „vykorisťovateľov“. Dôsledkom sú útoky na americké zariadenia, zatýkanie a vypovedanie amerických robotníkov. Washington cíti, že je povinný hroziť sankciami a izoláciou, klíma sa rapídne zhoršuje.


  Potom, v opojení moci, Obiang napne strunu na prasknutie. Nazlostený na výstavbu amerických vojenských základní, pod rúškom noci prepadne „Pleasantville“, naftové mesto Marathonu. Na výbežku súše Punta Európa príde k bitke so stratami na životoch na oboch stranách. Prezident ako vždy dementuje svoju účasť, vyjadrí hlboké zhrozenie a sľúbi, že vinníci skončia na krížoch pozdĺž cesty, ako to kedysi robil jeho strýko. Pritom spraví chybu a obviní Bubiov, čím vznieti iskru, ktorá zaletí do skladu s benzínom. Od samej geostratégie mu totiž uniklo, že etnický konflikt už dávno prekročil prah zvládnuteľnosti. Bubiovia sa ohradia proti obvineniu, napadnú Fangov z klanu Esangui, Obiangovi paravojaci ich rozprášia, no tentoraz jeho zastrašovacia taktika nezaberá tak, ako bol zvyknutý. Ľudia z Marathonu identifikovali mŕtvolu útočníka padlého v boji ako Fanga, dôstojníka guinejskej armády verného ideológii strany, a navyše Obiangovho švagra. Washington nevylučuje vojenské kroky. Obiang dá demonštratívne Američanov pozatýkať a obviní Obamu, že sa usiluje o jeho pád, čo posmelí politikov Bubiov vysielať signály do Washingtonu. Severo Moto, neúspešný nádejný prezident, ktorý v španielskom exile nemá inú prácu, ako prežúvať svoj neúspech, oznámi podrobnosti. Ak sa podarí prevziať kontrolu nad hlavným mestom Malabom, vtedy – ale len vtedy! – bude mať puč nádej na úspech. Srdcia Bubiov bijú za Ameriku. Vytvorí sa nová rovnica: Amerika plus Bubiovia rovná sa puč, rovná sa Čína von a Amerika dnu. Prirodzene, Američania oficiálne odmietajú prevrat, no vojnová sekera je vykopaná.


  Obianga pochytí nervozita.


  Pokúsi sa o zjednotenie Fangov, ktorí stoja za ním, pričom ho postihne neskorá pomsta za vlastné chyby. Väčšina Fangov sa počas jeho vlády nemala lepšie než Bubiovia. Sú nespokojní a rozhádaní. Zvlášť vládnuci klan sa ukáže byť hniezdom shakespearovského intrigánstva. Prezident skrytý za marockou gardou nezbadá, že Amerika si v tichosti začala kupovať vodcov Fangov a Bubiov a núti ich, aby si podali ruky. Ani Čína nezaostáva s ponukami. Guinejský parlament, aukčná sieň korupcie, je pripravený. Roztrúsené strany Bubiov doma i v zahraničí uzatvárajú vratké spojenectvá. Obiang odpovedá terorom, krajinou otriasajú pomery pripomínajúce občiansku vojnu a pritiahnu na seba pozornosť svetovej dače. USA sú konečne pripravené nechať naftového princa padnúť. Buď bude súhlasiť s novými voľbami, alebo okamžite odstúpi. Obiang, od zlosti celý bez seba, sa vyhráža Bubiom genocídou, dá na vedomie, že sa teší na množstvo osmažených pečienok, ale hnutie odporu sa už nedá zastaviť. Aby bol chaos dokonalý, klany Fangov z menej zvýhodňovaného zázemia sa neočakávane pridajú na stranu Bubiov. Obiang žiada bojové vrtuľníky, Čína otáľa. Politika nezasahovania, najdôležitejší oporný bod čínskej zahraničnej politiky, uznáva vojenské intervencie. Zhromaždenie OSN sa zároveň usiluje vydať rezolúciu proti Rovníkovej Guinei. Čína vznesie veto, EÚ žiada Obiangovo odstúpenie. Kamerun chce dohodu, no na oboch stranách oceánu sa zhodujú: Obiangov koniec sa blíži. Ten chlap musí z kola von. Hocijakým spôsobom.


  V roku 2015, rok pred koncom jeho funkčného obdobia, oslabený politikou a chorou prostatou, diktátor napokon padne na kolená. V štátnej televízii sa ukáže unavený starec opisujúci svoje podlomené zdravie, pre ktoré už nemôže spoľahlivo slúžiť svojmu milovanému ľudu tak ako doteraz. Teda pre blaho Rovníkovej Guiney odovzdáva svoju funkciu do mladších rúk, a síce… a síce… a síce…


  Podľa dramaturgie podlízavého príspevku by teraz mal spoza kulís vyskočiť Obiangov najstarší syn Teodorin v prezidentskom habite, ale ten sa pre istotu išiel potápať k bermudskému trojuholníku. Väčšina jeho strýkov a bratrancov by tak či tak radšej videla pri moci Obiangovho druhorodeného syna Gabriela, ktorý vedie obchody s ropou. Medzi stúpencami Teodorina a Gabriela dôjde k roztržke. USA – rozhorčený odporca Teodorina, lebo pred rokmi vytrúbil do sveta, že všetky naftové dohody chce vyjednať odznova v neprospech Ameriky – rozširujú fámy, že Teodorin plánuje Gabrielovo zavraždenie. Zrazu sa nikomu nechce vziať do ruky kormidlo. Obiang, zhnusený hnilobným zápachom zbabelosti, sa bez okolkov rozhodne nominovať prechodného kandidáta, ktorý má viesť úrad do konca funkčného obdobia a následne vyhlásiť spravodlivé voľby za účasti všetkých strán a kandidátov. Vyvolený je vrchný veliteľ ozbrojených síl, Obiangov bratranec, ktorého hruď obťažkaná metálmi svedčí o verných službách, okrem iného aj pri odvrátení viacerých pokusov o atentát a puč, ako aj pri zatknutí a mučení nespočetných Bubiov a Fangov. Je to brigádny generál Juan Alfonso Nguema Mayé. Mohutný a plešatý, so širokým úsmevom. Mayé, ktorý v Berlíne spravuje obchod s ropnými tankermi a s pôžitkom hltá očné buľvy Jou-jou, zatiaľ čo Jan Kees Vogelaar…


  „Owen.“


  Mayé sa zmení na Kennyho, prichádza bližšie, oproti stene z ohňa je celý čierny, zodvihne ruku a Jericho zbadá, že máva lebkou dievčaťa s prázdnymi očnými jamkami.


  Daj mi svoj počítač, povie.


  Daj mi…


  „Owen, zobuď sa.“


  Niekto ho potriasol za plece. Do ucha sa mu vkradol hlas Jou-jou. Vtiahol do seba jej vôňu a otvoril oči. Za ňou stál Tchu a zhora sa naňho vyškieral.


  „Čo sa deje?“ Jericho ukázal prstom na kokpit. „Nemal by si sedieť tam?“


  „Autopilot, siung-ti,“ povedal Tchu. „Požehnaný vynález. Musel som ťa načas zastúpiť, chceš počuť, ako to bolo ďalej s Mayém?“


  „Ehm.“


  „Možno to mal byť súhlas,“ šepla Jou-jou Tchuovi. „Čo myslíš, povedal áno?“


  „Mne sa zdá, že povedal káva. Chceš kávu, Owen?“


  „Hm?“


  „Či chceš kávu?“


  „Ja… nie, nechcem kávu.“


  „Náš prechodný kandidát je duchom neprítomný,“ šepla Jou-jou sprisahanecky.


  Tchu sa pridusene zasmial. „Prechodnýýý kandidááát,“ zopakoval za zvukov melodického smiechu dievčaťa. Obaja sa nemiestne dobre zabávali a zdrojom ich veselosti bol on. Jericho nevrlo pozeral z okna do tmy.


  „Ako dlho som bol duchom neprítomný?“


  „Och, dobrú hodinu.“


  „Ospravedlňujem sa, nechcel som…“


  Jou-jou ho uprene sledovala. Snažila sa tváriť vážne, ale spolu s Tchuom vyprskli do hlasného smiechu. Gágala odušu ako bláznivá, nervózne a bez dychu.


  „Hej! Čo je tu smiešne?“


  „Nič.“ Lapanie po dychu, smiech.


  „Predsa len niečo.“


  „Nie, nič, Owen, vážne nie. Iba…“


  „Čo iba?“


  Má záchvat z výšky, pomyslel si. Začínajúca hystéria. Vraj sú ľudia, ktorí po traumatických zážitkoch dostávajú záchvaty. Zvláštne – hoci vôbec nevedel, čomu sa smeje, pocítil bolestnú túžbu pridať sa k nej. To neveští nič dobré, pomyslel si. Ešte tu všetci prídeme o rozum.


  „No tak!“


  „Okej.“ Jou-jou smrkla a utrela si kútiky očí. „Je to hlúposť, Owen. Zaspal si uprostred vety, vieš? Tvoje posledné slovo bolo…“


  „Čo?“


  „Odhadujem že to mohol byť prechodný kandidát. Povedal si, že Obiang nominoval prechodnééého kandi…“


  Tchu zamečal ako koza.


  „… kááándidááát…“


  „Vám úplne preskočilo.“


  „Ale choď, Owen, je to zábava,“ zakrochkal Tchu. „Je to fakt zábava!“


  „Čo, dočerta?“


  „Zaspal si uprostred vety,“ chichotala sa Jou-jou. „Hlava ti smiešne padla dopredu, dolná čeľusť ti klesla, asi takto…“


  Jericho trpezlivo čakal, kým imitácia jeho poníženia dospela k prskajúcemu koncu. Tchu si zotrel pot z plešiny. V takýchto okamihoch sa mu zdalo, že anglický a čínsky humor sú na míle vzdialené, no odrazu si všimol, že sa sám smeje. Dobre mu to padlo. Akoby niekto v jeho útrobách dal všetko na miesto a vyvetral.


  „Stačí.“ Tchu mu plesol po pleci. „Pokračujme. Jou-jou ti porozpráva zvyšok. Potom môžeme vyvodiť závery.“


  „A kde sme prestali?“ spýtal sa Jericho.


  „Pri prechodnom kandidááátovi,“ zaštebotala Jou-jou.


  „Prestaň už.“


  „Vážne. Pri generálovi Mayém.“


  Samozrejme. Obiang vymenoval za svojho nástupcu najvyššieho veliteľa ozbrojených síl. Mayé mal využiť zostávajúci čas prezidentského funkčného obdobia na prípravu demokratických volieb, ale brigádnemu generálovi neverí nikto. Mayého pokladajú za nekompromisnú bábku v Obiangových rukách. Bezpochyby to budú voľby, ktoré sa skončia tým, že moc prevezme samotný Mayé alebo jeden z prezidentových synov. Určite to nie je možnosť, na ktorej by niekomu záležalo.


  Okrem Pekingu.


  To, čo sa potom stane, Obianga aj Mayého tak prekvapí, že ešte dlhé týždne to pokladajú za zlý sen. V deň prevzatia moci aliancia, odvážne zostavená z Bubiov a Fangov, spolu s príslušníkmi ozbrojených síl zaútočí v sústredenej akcii na všetky policajné stanice v Malabe a na vládne sídlo, zajme diktátora a jeho zosadeného následníka, zavezie ich ku kamerunskej hranici a bez rozpakov ich vyhodí z krajiny. Americké investície sa vyplatili, kúpili si prakticky každý kľúčový post vo vláde, a to dokonca v Obiangov prospech, lebo Washington si pre strategickú a logistickú podporu puču vyprosil aj najmenšie náznaky lynčovania.


  Na niekoľko hodín je krajina zdanlivo bez vodcu.


  Potom zo španielskeho dopravného lietadla vystúpi nástupca Severa Mota, vyštudovaný ekonóm Juan Aristide Ndongo z kmeňa Bubiov, ktorý kedysi za kritiku režimu musel niekoľko rokov tancovať na Čiernej pláži a už len preto si získal dôveru väčšiny obyvateľstva. Ndongo má povesť múdreho a priateľského slabocha, teda ideálny manchurian candidate. Fangovia a Bubiovia sa na ňom vopred dohodli s USA, Veľkou Britániou a so Španielskom očakávajúc, že poslušného Ndonga budú môcť podľa ľubovôle vodiť za ručičku, no ten ich prekvapí vlastnými víziami. Za rýchlym rozpustením parlamentu nasleduje rovnako rýchle vytvorenie novej vlády, v ktorej sú rovnakým dielom zastúpení Bubiovia aj Fangovia. Ndongo sľubuje začatie prác na dávno potrebnej infraštruktúre, vytvorenie moderného školstva, obnovenie hospodárstva a zdravotníctva a blahobyt pre všetkých. Predovšetkým však hromží na čínsky upírsky kapitalizmus, ktorý vraj ruka v ruke s Obiangovou bezohľadnosťou zruinoval Rovníkovú Guineu, vypovie Pekingu licenčné zmluvy a znovu nastolí platnosť amerických licencií, prezieravo zvažujúc, Španielov, Britov, Francúzov a Nemcov.


  Ale realita Ndonga dobehne ako svorka psov. Rovnakou mierou, akou chce uskutočniť svoje plány, naráža na odpor elity Fangov, ktorá nepočítala s jeho politickou vôľou prežiť. Vloží príjmy z ropy do poručníckych fondov, namiesto aby ich previedol na súkromné účty, čím znemožní korupcii prístup k peniazom. Stavia cesty a nemocnice, rozbehne obchod s drevom, uvoľní cenzúru tak, ako sľúbil. Pritom vyprovokuje nenávisť starej Obiangovej bandy, ktorá sa síce dala kúpiť, pritom však nebrala do úvahy, že kážuci politik Bubiov sa na vrchole osvedčí. V prvom roku po prevzatí moci nekompromisné krídlo prejde do opozície. Čokoľvek sa Ndongovi podarí, živí ich odpor, teda pokúšajú sa ho sabotovať, kde sa len dá, odsudzujú jeho neschopnosť odstrániť etnické pocity krivdy a ešte väčšmi ich podnecujú. Vyhlasujú, že Ndongo je druhý Obiang, ktorý znevýhodňuje Fangov, a je bábkou v rukách USA. Mnohé projekty, do ktorých sa odvážne pustil, prerušia. Rozmáha sa aids, narastá kriminalita, až napokon sa Ndongov parlament ukáže rovnako korupčný ako ten predchádzajúci, a prezident, ktorý zaťato pokrivkáva na barlách legálnosti, stratí kontakt s realitou.


  V druhom roku Ndongovej vlády radikálni Fangovia z klanu Esangui iniciujú útoky na americké a európske ropné zariadenia. Bubiovia a Fangovia si šliapu na krk ako nikdy predtým, teroristické bunky maria každý pokus o politickú stabilizáciu. Ndongova predstava lepšieho sveta sa s hrmotom zrúti. Z pohľadu svojich odporcov zašiel priďaleko, z pohľadu svojich priateľov nezašiel dostatočne ďaleko. V bolestnom akte sebazaprenia prejde na ostrejšie tóny, realizuje masové zatýkanie a zo dňa na deň stratí svoj jediný kapitál: čestnosť.


  Mayé sa pripravuje v Kamerune.


  „Z vonkajšieho pohľadu,“ povedala Jou-jou, „to vyzerá takto: Obiang, chorý a zatrpknutý, sa pretĺka v susednej krajine a núti Mayého, aby pri najbližšej príležitosti vyhnal Ndonga z funkcie. Podľa starcovho želania on sám nemá vládnuť, len pripraviť pôdu pre Teodorina a Gabriela, ktorí si pri pomyslení na Ndonga s plačom padnú do náručia. Po rivalite niet ani stopy. Krajina je destabilizovaná, na rade je Ndongo. Mayému by stačilo pricestovať a urobiť ‚bubu!‘, ale má zakázaný vstup do krajiny.“


  „Pretože pučisti nepotrebujú vízum…“


  „… udelí súhlas a vec rozbehne. Každý vie, že Mayé už predtým nadviazal kontakt so súkromnou žoldnierskou firmou African Protection Services, skrátene APS. A táto,“ Jou-jou urobila prestávku, akoby čakala tuš, „by nás mala zaujímať!“


  „Môžem hádať? Opäť sa vynorí Vogelaar.“


  Jou-jou sa samoľúbo usmiala. „Našla som chýbajúce roky. Hovorí ti niečo názov ArmorGroup?“


  „Poznám. Londýnsky bezpečnostný gigant.“


  „V roku 2008 prevzala ArmorGroup mandát v Keni. V tomto období došlo k odštiepeniu malého podniku s názvom Armed African Services. Vogelaarova Mamba práve uskutočňovala operáciu v tej istej krízovej oblasti. Náhodne sa im skrížili cesty, možno jeden zašiel k druhému a vypožičal si trošku streliva, skrátka, prišli si vzájomne na chuť a založili APS s Vogelaarom na čele. Už je ti to jasné?“


  „Jasné. Mayé zvrhol Ndonga s pomocou APS. Ale kto vtedy APS financoval?“


  „Tam je pes zakopaný. Mayé sa extrémne orientoval na Čínu.“


  „Chceš povedať…“


  „Chcem povedať, že celý čas sme predpokladali, že ten pokus o prevrat, o ktorom je reč vo fragmentoch textu, je pokus z minulého roku. Pritom v roku 2017 mal Peking oveľa viac dôvodov poťahovať šnúrkami.“


  Jericho premýšľal. Snažil sa rozpamätať, kto mal vtedy rozhodujúce slovo v Malibe. Čím dlhšie o tom premýšľal, tým si bol istejší, že Ndongo opäť zaujal svoje niekdajšie miesto.


  „Ako prebehol Mayého puč?“


  „Bez problémov. Ndongo odišiel prezieravo preč z krajiny. Nikoho to veľmi neprekvapilo. Takmer žiadny odpor, nijakí mŕtvi. Jedine Obiang zažil šok. Mayé dal zatknúť všetkých opozičníkov, medzi nimi Obiangových najvernejších dôverníkov, zástancov Teodorina aj Gabriela.“


  „Pretože vôbec nemal v úmysle odstúpiť z funkcie.“


  „Bingo.“


  „A Vogelaar sa stal jeho šéfom bezpečnosti.“


  „Áno.“


  „Existujú dôkazy, že Čína sa zaplietla do puču?“


  „Owen, kde ty žiješ?“ napomenula ho Jou-jou. „Dôkazy nikdy neexistujú. Človek by musel byť úplne osprostený, aby si nevšimol, že bezprostredne po puči Exxonu, Marathonu a podobným odzvonilo, zato čínsky Sinopec sa zrazu kúpal v guinejskej rope. Okrem toho Mayého prejavy: sme im zaviazaní dejinnou vďakou, Čína nám vždy bola ako brat, bla bla bla. Je jasné ako facka, že bezvýhradne súhlasil s výpredajom svojej krajiny Číne.“


  Jericho prikývol. Jou-jou mala nepochybne pravdu. Mayé sa s čínskou pomocou dostal k moci a podľa dohovoru pamätal na svojho chránenca. Len prečo by ho neskôr chceli zabiť?


  „Možno to vôbec neboli Číňania,“ povedala Jou-jou, akoby čítala jeho myšlienky. „Mám na mysli minulý rok.“


  „A kto iný?“


  „Je to také ťažké uhádnuť? Mayé nevynechal jedinú príležitosť dať na frak Američanom. Zatýkal ich zástupcov, nedodržiaval zmluvy, podporoval teroristické útoky na americké zariadenia, hoci na diplomatickej pôde všetko bez zábran poprel. Stačilo, keď mu Washington pohrozil sankciami a vojenským zásahom.“


  „Smrdí to rinčaním zbraní.“


  „Veď v tom je problém.“


  „A ďalej? Ten človek vládol sedem rokov. Čo všetko sa za ten čas stalo?“


  „Natŕčal dlaň. Zničil hospodárstvo. Opozičníkov unášal, mučil, strieľal, odtínal im hlavy a čo ja viem, čo ešte. V priebehu krátkeho času všetci verili, že v porovnaní s Mayém bol Obiang hotový dobrodinec, a teraz im ostal visieť na krku. Len kanibalizmus, čary a všetky tie magické hlúposti nemal v láske, zato sa uňho vypestovalo kultivované velikášstvo. Staval mrakodrapy, v ktorých nikto nebýval, no jemu to bolo fuk, hlavná vec, že vytvárali zaujímavý horizont. Plánoval guinejské Las Vegas, chcel postaviť operu v mori. Úplne stratil rozum, keď vyhlásil, že Rovníková Guinea vstupuje medzi národy s vesmírnymi letmi, a preto celkom vážne postavil uprostred džungle odpaľovaciu rampu.“


  „Počkaj…“ Jerichovi sa marilo, že kedysi o tom niekde čítal. Africký diktátor, čo postaví raketovú základňu a vytrubuje do sveta, že jeho krajina vypraví na Mesiac astronautov. „Nebolo to…“


  „V roku 2022,“ povedala Jou-jou. „Dva roky pred jeho pádom.“


  „A ako sa to skončilo?“


  „Vidíš vo vesmíre nejakých Afričanov?“


  „Nie.“


  „Tak vidíš. No raz skutočne niečo do neba vystrelil. Spravodajský satelit.“


  „Načo, preboha, potreboval Mayé spravodajský satelit?“


  Jou-jou si krúživým pohybom prsta prešla po spánku. „Lebo nebol celkom pri zmysloch, Owen. Prečo si muži dávajú predlžovať vtákov? Aj to sú také vaše malé raketové základne. Celé sa to skončilo fiaskom, lebo satelit niekoľko týždňov po štarte vypadol…“


  „Ale naštartovali ho?“


  „Dokonca bez problémov.“


  „A ďalej?“


  „Ďalej sa nestalo nič. O dva roky Mayého zlikvidovali a Ndongo sa vrátil.“ Jou-jou sa oprela. Jej telo volalo po odpočinku. „Ty by si mal o tom vedieť lepšie. Ty si to rešeršoval.“


  „O Ndongovi toho veľa neviem.“


  „Ach tak.“ Jou-jou roztiahla prsty. „Keď sa chceš dozvedieť, komu tentoraz predložili účet, musíš si posvietiť na Ndongovu ropnú politiku. Nemám ani šajnu, či je aj on taký oddaný Číne ako Mayé.“


  „Určite nie.“


  „Odkiaľ to vieš?“


  „Sama si povedala, že na Čínu ostro zaútočil. Myslím, že je to jednoznačné. USA Ndonga zmontovali a Číňania ho rozmontovali.“


  „A kto rozmontoval Mayého?“


  Jericho si začal hrýzť spodnú peru.


  výpoveď prevratu čínska vláda


  „Niečo v tomto príbehu mi nedáva zmysel,“ povedal. „Vo fragmente textu sa hovorí o prevrate, ale nemôžu mať na mysli prevrat z roku 2017. Po prvé, odvtedy uplynulo osem rokov. Aj tak každý tuší, že v tom bol namočený Peking, nemajú dôvod naháňať nás. Po druhé ide výslovne o Donnera a o Vogelaara. Vogelaar sa však objaví až v súvislosti s Mayém.“


  „Možno ho vtedy nasadil Peking. Čosi ako Mayého strážcu. Špicľa.“


  „A Donner?“


  „Spomeň si, že minulý rok nešlo o jednoduchý puč. To bola poprava. Sústredený pokus odstrániť svedkov. Mayé musel niečo vedieť, presnejšie on a jeho štáb. Niečo také horúce, že ho to stálo krk.“


  „Niečo o Číne?“


  „Prečo by inak Číňania odstránili niekoho, koho sami posadili na trón? Možno sa Mayé stal neakceptovateľným. A Donner patril do jeho štábu.“


  „A Vogelaar udržiaval kontakt s Pekingom. Ako šéf bezpečnosti stál k Mayému najbližšie. Bol to on, kto odporučil sťať hlavu Mayého režimu.“


  „A aj sa to podarí. Až na Donnera.“


  „Ten unikne.“


  „A Vogelaar ho má teraz nájsť a poslať za Mayém. Preto nás prenasledujú. Pretože vieme, že Donnerova skrýša bola odhalená. Pretože môžeme predbehnúť Vogelaara. Pretože môžeme Donnera varovať.“


  „A čo Kenny?“


  „Pravdepodobne je Vogelaarovým čínskym agentom.“


  Jerichov mozog pulzoval. Ak to, čo si vyfantazírovali, sedí, Donnerov život visí na veľmi tenkom vlásku.


  Hrýzol si spodnú peru.


  Nie, musí za tým byť čosi viac. Nejde len o to, že prekazili zavraždenie Donnera. Iste, mohlo to hrať určitú úlohu. Pravým dôvodom brutálnej naháňačky posledných dvadsaťštyri hodín bolo však niečo iné. Niekto sa obával, že by mohli získať informácie, ktoré má Donner.


  Hľadel z okna do noci a dúfal, že prídu včas.


  BERLÍN, NEMECKO


  Žeravé spínacie obvody, šablónovité pavučiny na čiernom pozadí. Kolónie zložito do seba vpletených morských organizmov, neurónová krajina donekonečna sa rozťahujúceho mozgu, scvrknutý vesmír. V noci a z veľkej výšky tento svet pripúšťal takmer každú interpretáciu okrem tej najjednoduchšej, že časti jeho povrchu osvetľujú pouličné lampy, svetelné reklamy, autá a izbové lampy, pri ktorých vyčerpaní taxikári a ľudia pracujúci na zmeny hľadajú rozptýlenie a snažia sa potlačiť starosti, ktoré sa im v tomto nekresťanskom čase vynárajú. To, čo v očiach mimozemského pozorovateľa pôsobí ako zakódovaná správa, v skutočnosti znie: Áno, sme sami vo vesmíre, každý za seba a všetci spolu, a možno nás nájsť v tmavých pustatinách, len málo vyspelých, chudobných a odrezaných od všetkého.


  Jericho nerozhodne hľadel z okna lietadla. Jou-jou zadriemala na sedadle, lietadlo začalo robiť pristávací manéver. Tchu sa za pákou ručného riadenia nerád púšťal do debát. Jericho sa chvíľku osamote pokúšal vytiahnuť z internetu informácie o Ndongovom aktuálnom funkčnom období, ale vyzeralo to tak, že záujem médií o Rovníkovú Guineu pohasol s Mayého odchodom. Zrazu pocítil zožierajúci nedostatok motivácie. Tiché, melodické chrápanie Jou-jou znelo ako monológ. Zavše sa jej nadvihol hrudný kôš, strhla sa a zagúľala očami pod privretými viečkami. Jericho ju pozoroval. Akoby sa ten znepokojujúci okamih intimity medzi nimi nikdy neudial.


  Odvrátil hlavu a kĺzal pohľadom po hustnúcej svetelnej pavučine. V desaťkilometrovej výške pocítil trýznivú samotu, priveľmi vzdialený od zeme, nie dosť blízko k nebu. Preto bol vďačný za každý meter, o ktorý stroj klesol k zemi, v dôsledku čoho sa cudzorodé vzorky znovu spojili do obvyklých obrazcov. Budovy, ulice a námestia vytvárali ilúziu dôvernosti. Jericho bol veľa ráz v Berlíne. Vedel dobre po nemecky, nie perfektne, lebo nikdy sa nenamáhal dotiahnuť to do dokonalosti, zato však hovoril bez prízvuku. Keď sa nejaký jazyk disciplinovane učil, zvládol ho za niekoľko týždňov, stačilo mu počúvať, aby sa dohovoril.


  Veľmi dúfal, že Andre Donner je ešte nažive.


  O 4:15 hodine pristáli na berlínskom letisku Brandenburg. Tchu odišiel zariadiť prenájom auta. Keď sa vrátil, namrzene mával USB-kľúčom z audi.


  „Dal by som prednosť inej značke,“ hundral, kým v neónovej púšti parkovacej plošiny hľadali auto. Jericho sa vybral za ním s ruksakom prehodeným cez plece, vedľa neho ledva preberala nohami Jou-jou s chloroformovým pohľadom, lebo ju práve zobudili. Okrem Diany a niekoľkých hardvérov nemal so sebou nič. Tchu ho pred odchodom odmietol zaviezť do Sin-tchien-ti, aby si zbalil najnutnejšie veci. Ani Jou-jou sa nesmela vrátiť do bytu, odvážila sa protestovať, čím Tchua podráždila.


  „Už ani slovo!“ osopil sa na ňu. „Môže na vás čakať Kenny a spol. Buď vás odrovnajú priamo na mieste, alebo vás budú sledovať až ku mne.“


  „Tak tam pošli niekoho z tvojich ľudí.“


  „Aj toho budú sledovať.“


  „Alebo ma tam jednoducho…“


  „Prestaň.“


  „Dočerta! Nemôžem celé dni chodiť v tých istých smradľavých šatách! A iste ani Owen, však? Či áno, Owen?“


  „Prestaň s tým lacným kumpánstvom. Povedal som, že nie! Berlín je civilizované mesto. Podľa toho, čo som počul, poznajú tam ponožky, spodnú bielizeň, vodu z vodovodu a dokonca aj elektrické svetlo.“


  Elektrické svetlo poznajú, o tom sa už Jericho presvedčil. Ale horúca sprcha alebo vôňa čistého oblečenia sa v opustenom hangári prepchatom autami zdali byť na míle vzdialené. Tchu obchádzal desiatky rovnako vyzerajúcich plechových a plastových tvárí, hojdal svojou prepchatou cestovnou taškou, prinútil ju prispôsobiť sa jeho krokom a konečne vysliedil tmavú mĺkvu limuzínu.


  „To auto je celkom dobré,“ dovolil si poznamenať Jericho.


  „Uprednostnil by som čínsku značku.“


  „O čom to hovoríš? Veď ty nejazdíš na čínskych značkách. Ani v Číne.“


  „Čudné,“ povedal Tchu, zatiaľ čo vozidlo načítavalo údaje z USB-kľúča a poslušne otváralo dvere. „Taký znamenitý vyšetrovateľ, ale zároveň mi v mnohých veciach pripadáš ako z doby kamennej. Ja jazdím v Jaguári, a Jaguár je čínska značka.“


  „Odkedy?“


  „Už tri roky. Kúpili sme ju od Indov tak, ako sme Bentley kúpili od Nemcov. Bentley by som prirodzene bral.“


  „Prečo nie hneď rolls?“


  „To je vylúčené! Rolls-royce je indický.“


  „Vy nie ste celkom normálni,“ zívla Jou-jou a ľahla si na zadné sedadlo.


  „Počuj,“ povedal Jericho a zviezol sa na sedadlo vedľa vodiča. „To nie sú čínske značky, aj keď ste ich kúpili. Sú to anglické značky. Ľudia ich kupujú, lebo majú radi anglické autá, a preto si ich kupuješ aj ty.“


  „Ale patria…“


  „Patria Číňanom, to je jasné. Niekedy mi celá globalizácia pripadá ako strašné nedorozumenie.“


  „Ale choď, Owen! Čo to rozprávaš?!“


  „Vážne.“


  „Takéto reči neleteli už ani pred dvadsiatimi rokmi.“ Tchu predvádzal s autom slalom po chodbách, ktorých jednotvárnosť prekonalo len ich nekonečné množstvo. „Radšej mi povedz, čo zaujímavé ste ešte našli.“


  Jericho mu v skratke porozprával o Ndongových neúspešných pokusoch reformovať krajinu a znovu nadviazať obchodné styky so Spojenými štátmi, o novom Mayého puči, o zapletení sa Pekingu do veci a o Mayého politike voči Číne. Spomenul diktátorovo rodiace sa velikášstvo, skrachovaný program vesmírnych letov a jeho krvavé zosadenie.


  „Podľa oficiálnej verzie Mayé a jeho klika padli za obeť vzbure Bubiov, ktorú podporili vplyvné kruhy Fangov,“ povedal. „A to je pochopiteľné. Obiang v žiadnom prípade za tým nebol. Od svojho vyhnania do Kamerunu privatizuje a dostalo sa mi do uší, že vedie svoj posledný súboj – s rakovinou.“


  „Neboli to ani jeho synovia?“


  „Nuž.“ Tchu mľaskol jazykom. „Je prekvapivo málo informácií o tom, čo sa tam dialo minulý rok, však?“


  Jericho si ho skúmavo premeral. „Marí sa mi, alebo vieš niečo, čo by som mal vedieť aj ja?“


  “Oída ouk eidós“ povedal Tchu nevinne.


  „To nie je Konfucius.“


  „Nie, predstav si! Je to Platón, obhajovacia reč Sokrata: Viem, že nič neviem.“


  „Chvastoš.“


  „Ani trochu. Vyjadruje to presne to, čo chcem povedať. Viem, že musí existovať vysvetlenie ochabnutého záujmu o Rovníkovú Guineu, len neviem naň prísť. Pritom to musí byť niečo očividné. Jasné ako facka.“


  „Vysvetľuje to aj skutočnosť, prečo sa tak málo verejne špekulovalo o zahraničnej účasti?“


  „Spýtaj sa ma niečo ľahšie.“


  Jericho chvíľku venoval pozornosť navigačnému systému.


  „Pozri, problém spočíva v tom, že bez zahraničnej pomoci by puč nemohli dotiahnuť do konca,“ povedal. „Mayého jednoznačne nasadili Číňania, takže človek by si myslel, že ho zvrhla Amerika. Náš textový fragment však prezrádza niečo iné, a síce, že v hre mala prsty Čína. Ak je to pravda, tak poslušný sluha sa napokon prejavil ako nie dosť poslušný.“


  „Myslíš, že už nebol ochotný plniť želania Pekingu?“


  „My s Jou-jou zastávame názor, že on a jeho najbližší okruh mohli byť pre Čínu nebezpeční.“


  „A to by mohlo vysvetľovať, prečo ho Číňania najprv podržia a potom zabijú,“ uzavrel Tchu.


  „A to všetko s vedomím, že budú mať z toho nevýhody.“


  „Aké?“


  „Nafta. Plyn. Ndongo nikdy nebol priateľom Pekingu.“


  Tchu otvoril ústa. Chvíľku vyzeral, akoby si uvedomil niečo veľmi významné. Potom mu spodná čeľusť zaklapla. Jericho zdvihol obočie.


  „Chcel si dačo povedať?“


  „Neskôr.“


  Mlčali. Jou-jou na zadnom sedadle opäť zaspala. Keď sa konečne ocitli na diaľnici k mestu, svitalo a doprava zhustla. Navigačný systém udeľoval tlmené príkazy. Priblížili sa k centru mesta, zaviezli sa na Postupimské námestie a o 5:30 hodine sa ubytovali v priestranných izbách v nedávno zrenovovanom Hyatte. O hodinu sedeli pri raňajkách. Ponuka bola hojná. Jou-jou prekonala únavu a zjedla množstvo praženice so slaninou. Menej vyberavý Tchu sa po uhlopriečke prepracovával cez sortiment švédskych stolov a podarilo sa mu spojiť údenú rybu s čokoládovým krémom do takej desivej masy, že Jericho radšej odvrátil zrak. Vyzeralo to tak, že manažér, ako zvyčajne, neregistroval, čím sa kŕmi. Hrmotne rozriedil bielu kávu zeleným čajom a oddal sa úvahám.


  „Už nemôžete byť unavení,“ premýšľal nahlas. „V Šanghaji ste sa vyspali dosýta, tak…“


  „Ja som nezažmúrila oko,“ zahundrala Jou-jou. „Až nedávno v lietadle.“


  „Ja podobne,“ priznal sa Jericho. „Zakaždým, keď som si myslel, že zaspávam, padol som do elektrického poľa.“


  „Človeče, veď to je ono!“ Jou-jou vytreštila oči a intuitívne mu stisla ruku. „Presne taký pocit mám aj ja. Akoby ma zasiahla elektrina.“


  „Áno, človekom trhne…“


  „A už aj si hore! Celú noc.“


  „Zaujímavé.“ Tchu si ich postupne prezrel a pokrútil hlavou. „Nuž teda, ja som zvládol menšiu depresiu v roku 2010, krízu jüana v roku 2018, recesiu pred dvoma rokmi – a nič z toho ma nepripravilo o spánok.“


  „Čo nepovieš?“ povedala Jou-jou ťahavo. „Aj tebe pred očami vyvraždili priateľov a potom ťa takmer dohnali k smrti?“


  Tchu sklonil hlavu.


  „Myslíš, že si jediný človek na svete, čo videl iných zomierať?“


  „Neviem.“


  „No vidíš.“


  „Neviem, čo si ty videl.“


  „Keď nevieš…“


  „Nie, neviem!“ sykla Jou-jou. „A vieš, prečo neviem? Lebo vy s otcom premýšľate o vašej biednej minulosti! Mne je jedno, čo ste zažili. Maggie, Tonyho, Ťia-ťina a C‘-i odstrelili pred mojimi očami. Siao-tchung, Mak a Jie sú takisto mŕtvi. O Grand Cherokeem radšej pomlčím, a to, že otec, Ta-siung a Owen ešte žijú, je hotový zázrak. Tak som si dovolila zle spať. Máš na sklade ešte nejaké múdre rady?“


  „Svoje výbuchy citov by si mala…“


  „Nie, ty by si mal!“ Jou-jou divoko šermovala rukami vo vzduchu. „Chung-ping, povedz svojej dcére pravdu, musíš jej dôverovať, nemôžeš ďalej mlčať, bla bla bla. Bože môj, ty si majster prázdnych rečí, Tchien, si plnýýý pochopenia a konštruktívnosti! Ale o sebe ani slovo, však?“


  „Ak k tomu môžem…“ začal Jericho.


  „Nie si o nič lepší ako Chung-ping, vieš to?“


  „Hej!“ Jericho sa predklonil. „Neviem, prečo ste vy prišli do Berlína, no ja chcem nájsť Andreho Donnera, jasné? Tak sa hádajte niekde inde.“


  „Povedz to jemu.“


  Tchu si znechutene mädlil ruky. Sŕkal čaj, odhryzol kúsok salámy, potom si vopchal do úst zvyšok, pokrčil servítku a nedbanlivo ju hodil na tanier. Očividne nebol taký bezcitný, za akého sa vydával. Na chvíľku zavládlo urazené ticho.


  „Dobre teda. Pre mňa, za mňa si ľahnite. No niekedy v priebehu dopoludnia by ste sa mali zásobiť najpotrebnejšími vecami – spodnou bielizňou, tričkami, kozmetikou a čo ja viem čím. Možno zajtra v tomto čase už budeme doma, možno nie. Oproti je nákupné stredisko. Prejdite sa tam. Potom navštívime Muntu. Majú tam vôbec cez obed otvorené?“


  „Od dvanástej do druhej. Podľa webovej stránky.“


  „Dobre.“


  „Neviem.“ Jericho váhavo štipkal croissant. „Nemali by sme sa tam objaviť všetci naraz.“


  „Prečo nie?“


  „Chceme Donnera varovať, nie zahnať na útek. Muž európskeho vzhľadu, čínske dievča, okej. To je vo veľkomeste úplne normálne. Jeden Číňan navyše môže u Donnera vzbudiť nedôveru.“


  „Myslíš? Berlín je plný Číňanov.“


  „Chodia do afrických reštaurácií?“


  „Prosím ťa! Sme najotvorenejší národ na svete.“


  „Ste takí otvorení ako vysávač,“ povedal Jericho. „Stiahnete všetko, čo nie je priskrutkované a prinitované, ale z gastronomického hľadiska ste ignoranti.“


  „Ty si nás mýliš s Japoncami.“


  „Ani náhodou. Japonci sú kulinárski fašisti. Vy ste ignoranti.“


  „U McDonalda to určite vidia inak.“


  „Ale choď!“ Jericho sa musel zasmiať. Diskutovať s Tchuom o jedle bolo také absurdné, ako vysvetľovať žralokovi výhody vegetariánstva. „V zahraničí stále chodíte do čínskych reštaurácií, či nie? Chcem len povedať, že muž, ktorý sa teraz volá Donner, má zlé skúsenosti s Číňanmi, ak sú naše teórie správne. Hľadajú ho. Organizácia, ku ktorej patria Vogelaar a Kenny, ho chce zabiť.“


  „Hm.“ Tchu našpúlil pery. „Možno máš pravdu.“


  „Pravdaže má pravdu,“ povedala Jou-jou do taniera.


  „Tak teda dobre, vy pôjdete do Muntu. Ja zostanem tu.“


  „Ty by si sa zatiaľ mohol zabávať s Dianou,“ navrhol Jericho. „Skús zistiť viac o okolnostiach Mayého zvrhnutia. A o Ndongovi. Čo ten chlap robí, aké má záujmy, kto ho protežuje. Prečo sa o Rovníkovej Guinei už nehovorí.“


  „Myslím, že to už viem.“


  Jericho spozornel. Dokonca aj Jou-jou prekonala záchvat urazenosti a nahodila výraz očakávania. Tchu si roztiahnutými prstami začal masíroval guľaté brucho.


  „Prečo?“


  „Neskôr.“ Tchu sa zdvihol. „Vy máte prácu, ja mám prácu. Vyspíte sa. Potom mi môžete vybieliť účet.“


  Jericho by najradšej vyhľadal Donnera hneď po pristátí a prípadne ho vytiahol z postele, ale nikde nemohol nájsť jeho súkromnú adresu. Dal hotelovému počítaču príkaz, aby ho o desiatej zobudil. Obával sa, že sa mu vrátia zlé sny z predchádzajúcej noci prerušované fázami, keď sa na vlastné viečka pozeral zvnútra, namiesto toho však na dve hodiny upadol do hlbokého a bezsenného spánku a zobudil sa dobre naladený a pripravený konať. Aj Jou-jou pôsobila veselšie. Ponevierali sa po nákupnom centre, nakúpili si bielizeň, tričká a zubné kefky a sledovali život naokolo. Jou-jou si kúpila viacero fliaš oblečenia v spreji.


  V Berlíne bolo horúco a slnečno, takže toho veľa nepotrebovali. Jericho sa vyhýbal súkromným témam. Nevedel, ako sa má k dievčaťu správať, lebo zrazu nebolo treba nič rešeršovať a pred ničím utekať. Jou-jou bola až zarážajúco bezstarostná, poskakovala pred ním v úzkych tričkách, každú chvíľu sa ho dotkla, ťahala ho tu a tam a neraz sa k sebe dostali veľmi blízko. Jej ľahostajnosť si vedel vysvetliť len tak, že ju sexuálne vôbec nepriťahuje.


  Presne tak, horlivo prisviedčal chlapec s vyrážkami z kúta tienistého školského dvora, ktorý sa utešoval počúvaním hudby skupín Radiohead, Keane a Oasis. Také sú ženské, lebo pre ne si len vec, a nie predmet túžby. Zhluk buniek, ktorý sa vyvrhol do života len preto, aby sa stal ich kamarátom. Skôr by podľahli erotickej príťažlivosti svojho plyšového medvedíka, ako by im zišlo na um, že by sa mohli doňho zaľúbiť.


  Trhnite si, povedal Jericho. Pobehlice.


  Potom prízrak s hnisajúcou tvárou zarastenou zákrpkami brady odletel a on postupne prichádzal na chuť spoločnosti Jou-jou. Napriek tomu bol rád, keď sa ručička hodiniek posunula na dvanástku a prišiel čas vybrať sa na Oranienburskú ulicu. Muntu sa nachádzalo na prízemí pekne zrenovovaného starého domu niekoľko sto metrov od nábrežia Sprévy, kde Múzejný ostrov rozdeľoval vodu ako uviaznutá veľryba. Takmer by ho obišli – maličká reštaurácia sa tiesnila medzi kníhkupectvom s budovateľskou literatúrou a filiálkou Bank of Peking, akoby zozadu chcela skočiť na krk okoloidúcim chodcom. Dvere a okná boli potiahnuté popraskaným dreveným panelom, na ktorom bolo archaickým písmom napísané Muntu a pod tým Čaro západoafrickej kuchyne.


  „Pekné,“ povedala Jou-jou a vošla dnu.


  Jericho sa poobzeral. Steny okrovej a banánovožltej farby, podlaha s modrými lištami. Vzorkované batikové obrusy, nad nimi papierové lampy ako obrovské tlejúce repy. Drevené stĺpy a stropné trámy boli pomaľované a vyzdobené drevorezbami. Čelnú stranu štvorcovej miestnosti zaberal rustikálny bar, naľavo od neho viedli do kuchyne folkloristicky zdobené krídlové dvere. Sochy bojovníkov, oštepy, štíty a masky, aké sa nachádzali v podobných zariadeniach, by sme tu hľadali zbytočne, príjemný nedostatok, ktorý svedčil o autenticite.


  Len málo miest bolo obsadených. Jou-jou zamierila k stolu blízko baru. Z polotieňa za pultom sa oddelila postava a blížila sa k nim. Žena mohla mať zo štyridsať rokov, možno o čosi viac. Afričankám sa začínajú tvoriť vrásky neskoro, čo sťažuje odhad ich veku. Tesné šaty boli silných, zemitých farieb, ozdobu hlavy tvorili dredy. Bola veľmi tmavá a pomerne atraktívna, s úsmevom, ktorý nepoznal kompromis.


  „Volám sa Nyela,“ povedala hrdelnou nemčinou. „Dáte si niečo na pitie.‘“


  Jou-jou sa zmätene pozrela na Jericha. Priložil si k ústam imaginárny pohár.


  „Aha,“ povedala Jou-jou. „Kolu.“


  „Aké nudné.“ Nyela okamžite prešla na angličtinu. „Už ste niekedy ochutnali palmové víno? Kvasenú palmovú šťavu z kvetných púčikov?“


  Bez toho, aby vyčkala na odpoveď, stratila sa za barovým pultom, vrátila sa s dvoma pohármi mliečneho nápoja a položila pred nich anglický jedálny lístok.


  „Pštrosie filé už došlo. Hneď som tu.“


  Jericho si odpil. Víno bolo dobré, chladené a kyslasté. Jou-jou pohľadom sprevádzala Nyelu k vedľajšiemu stolu.


  „A čo teraz?“


  „Niečo si objednáme.“


  „Prečo sa jej nespýtaš na Donnera? Myslela som, že to horí.“


  „Veď aj horí.“ Jericho sa predklonil. „Len sa mi nezdalo vhodné, aby som šiel priamo na vec. Na jeho mieste by som bol nedôverčivý, keby sa niekto z ničoho nič na mňa pýtal.“


  „My však máme dôvod.“


  “A čo mu chceš odkázať? Že ho chcú zlikvidovať? Potom sa nám prekĺzne pomedzi prsty.“


  „Niekedy sa musíme naňho spýtať.“


  „Veď to aj spravíme.“


  „Dobre teda, ty si šéf.“ Jou-jou otvorila jedálny lístok. „Na čo máte dnes chuť, šéfe? Na ragú z antilopy kudu? Na opičieho pipíka so žabami stiahnutými z kože zaživa?“


  „Nebuď pochabá.“ Jericho kĺzal pohľadom po predjedlách a hlavných jedlách. „Všetko vyzerá veľmi dobre. Napríklad benachin. To poznám z Londýna.“


  „Nikdy som to nejedla.“


  „Len odvahu,“ vysmieval sa Jericho. „Vieš si predstaviť, čo všetko musia Európania strpieť v sečuánskych jedlách?“


  „No ja neviem. Adalu, akara, dodo.“ Zrenice sa jej mihali. „Bože, to sú názvy. Čo povieš na nunu, Owen? Na chutné nunu.“


  Jericho stuhol. „Aj ty si na jedálnom lístku.“


  „Čože?“


  „Dusené efo jojo!“ Hlasno sa rozosmial. „Teraz je asi jasné, čo si objednáš.“


  „Šibe ti? Čo to má byť?“ Zvraštila čelo a čítala: „Špenátová omáčka s krabmi, kurčaťom a s išu. Čo je to išu, dokelu?“


  „Knedle z batatov.“ Černoška pristúpila k stolu. „Ani jedna oslava bez batatov.“


  „Čo sú bataty?“


  „Hľuza. Kráľovná všetkých hľúz! Ženy ju uvaria a potom rozdrvia v mažiari. Majú od toho riadne svaly.“ Nyela sa hlboko, melodicky zasmiala a ukázala dobre tvarovaný biceps. „Muži sú na to leniví. Pravdepodobne aj hlúpi, prepáčte, priateľu.“ Jej ruka sa dôverne zaborila do Jerichovho pleca. Vychádzala z nej korenistá vôňa, drsné pokušenie.


  „Viete čo?“ povedal Jericho v dobrom rozmare. „Skombinujte nám niečo.“


  „Na muža nie je hlúpy,“ rozhodla Nyela a mrkla na Jou-jou. „Nechá rozhodovať ženy.“


  Stratila sa v kuchyni. O desať minút sa zjavila s dvoma táckami preplnenými jedlom.


  “Paradise is here,“ zanôtila.


  Jou-jou, ktorej tvár sa zmenila na reliéf nedôvery, sa prizerala, ako Nyela pred nich kládla tanieriky a misky.


  „Ceesbaar, palacinky s banánmi. Akara, vyprážané knedličky s ráčikmi. Samosas, cestovinové taštičky s mletým mäsom. A toto sú moyinmoyin, fazuľové koláčiky s krabmi a morčacím mäsom. Vedľa je efoegusi, špenát s melónovými jadierkami, hovädzím mäsom a sušenou treskou. Tu je nunu s prosom a s jogurtom. Potom tu máme adalu, hustú polievku s feuľou, banánmi a s rybou. Brochety, malé rybie špízy. Dodo vyprážané na arašidovom oleji a ešte tapiokový puding.“


  „Ach,“ zastonala Jou-jou.


  Jericho vystrel ruky a rýchlo za sebou ochutnal akaru, samosas a moyinmoyin.


  „Chutné!“ zvolal, kým Nyela stihla ufujazdiť. „Ako to, že doteraz som Muntu nepoznal?“


  Nyela zaváhala. Pri vedľajšom stole zazrela zdvihnutú ruku, ospravedlnila sa, prevzala objednávku, odovzdala ju v kuchyni a vrátila sa k nim.


  „To je jednoduché,“ povedala. „Otvorili sme iba pred pol rokom.“


  Jericho si napchal do úst nunu, zatiaľ čo Jou-jou nesmelo obhrýzala rybí špíz. „A kde ste boli predtým?“


  „V Afrike, v Kamerune.“


  „Hovoríte znamenite po anglicky.“


  „Ujde to. Nemčina je oveľa ťažšia. Čudný jazyk.“


  „Nie je Kamerun francúzsky?“ opýtala sa Jou-jou.


  „Afrikánsky,“ povedal Nyela s takým výrazom tváre, akoby Jou-jou práve povedala dobrý vtip. „Kamerun býval francúzsky. Z väčšej časti. Hovorí sa v ňom jazykmi bantu, kotoko a šuva, okrem toho po francúzsky, po anglicky a pidžinizovanou francúzštinou.“


  „Všetky tieto fantastické jedlá varíte sama?“ spýtal sa Jericho.


  „Väčšinou.“


  „Nyela, vy ste hotová bohyňa.“


  Nyela sa rozosmiala tak nahlas, až sa papierové lampy začali triasť.


  „Je vždy taký šarmantný?“ opýtala sa. „Šarmantný klamár.“


  Jou-jou neodpovedala a rozkašľala sa. Práve zistila, že pikantnosť palaciniek sa prejavila so zákerným meškaním. Jericho si dal dúšok palmového vína.


  „Dobre, Nyela, zahrali sme si divadielko. Pravda je taká, že nám Muntu odporúčali. Celkom náhodou tu teda nie sme. Radi by sme vás zaradili do reštauračného sprievodcu. Mali by ste záujem?“


  „Do akého sprievodcu?“


  „Do virtuálneho sprievodcu po meste,“ povedala Jou-jou, ktorá sa opäť spamätala a s rozžiarenými očami pristúpila na Jerichov nápad. „Keď si nasadíte holografické okuliare, môžete zažiť reštauráciu trojdimenzionálne. Viete, čo je holografia?“


  Nyela pobavene pokrútila hlavou. „Viem, čo je právo, dievčatko. V Yaoundé som vyštudovala právo.“


  „Predstavte si to takto: My pripravíme vyobrazenie reštaurácie ako počítačový program. S príslušným vybavením sa môžete po ňom prechádzať a nazerať ľuďom do tanierov. Ale existuje aj jednoduchší variant. V podobe záznamu na internete.“


  „Síce tomu nerozumiem, no znie to dobre.“


  „Idete do toho?“


  „Jasné.“


  „Tak potom musíme vybaviť formality,“ povedal Jericho. „Ak som dobre informovaný, vy nie ste majiteľkou?“


  „Muntu patrí môjmu mužovi.“


  „Andremu Donnerovi?“


  „Áno.“


  „Ach, tak vy ste pani Donnerová?“ V predstieranom údive zdvihol obočie. „Môžem sa opýtať… hm, Donner nie je africké meno…“


  „Je to búrske meno. Andre pochádza z Južnej Afriky.“


  „To musela byť láska!“ zvolala Jou-jou nadšene. „Južná Afrika a Kamerun.“


  „A čo vy dvaja?“ zaškerila sa Nyela. „Ako to bolo s vami?“


  Jericho chcel namietať, no prsty Jou-jou mu šikovne ako veverička vkĺzli do ruky.


  „My sme zo Šanghaja a z Londýna,“ šepla šťastne.


  „To je tiež dobré,“ potešila sa Nyela. „Ja vám niečo poviem, dievčatko. Láska je reč, ktorej rozumie každý. Inú reč nepotrebuje.“


  „My…“ začal Jericho.


  „… sa ľúbime a aj spolu pracujeme,“ usmiala sa Jou-jou. „Presne ako vy s manželom. Je to skvelé!“


  Jerichovi k tomu chýbal už iba zvuk huslí. Nevedel, ako má odtiahnuť ruku, aby nevzbudil podozrenie. Nyela pozerala z jedného na druhého a bola zjavne dojatá.


  „A kde ste sa zoznámili?“


  „V Šanghaji.“ Jou-jou sa zachichotala. „Bola som vedúca jeho turistickej skupiny. Presnejšie, on mal na sebe tie okuliare, holografické okuliare. Owen sa zaľúbil do mojej holografie, nie je to rozkošné? Potom urobil všetko pre to, aby sme sa spoznali bližšie. Najprv som nechcela, ale potom…“


  „Bláznivé.“


  „Áno, a vy? Kde ste sa stretli? V Južnej Afrike? Ale to bolo v Rovní…“


  „Prepáč, že ti skáčem do reči,“ prerušil ju Jericho. „AIe vieš, že ešte musíme všeličo vybaviť. Nuž, Nyela, keď chceme pripraviť záznam, musíme sa pozhovárať s vaším mužom. Také sú predpisy. Je tu?“


  Nyela si ho zamyslene premerala spoza svietivej bieloby očí. Potom ukázala na tapiokový puding.


  „Už ste ho ochutnali?“


  „Ešte nie.“


  „Tak zatiaľ nemôžete odísť.“ Priestor rozžiaril jej úsmev. „Nemôžete odísť, kým to všetko nezjete.“


  „V poriadku,“ zašvitorila Jou-jou. „Owen miluje africkú kuchyňu. Nemám pravdu, macko?“


  Jericho si myslel, že zle počul.


  „Niekedy ho volám macko,“ zdôverila sa Jou-jou Nyele, ktorá ich so záujmom sledovala. „Keď sme sami.“


  „Tak ako teraz?“


  „Presne ako teraz. Tak čo, macko, zostaneme ešte trošku?“


  Jericho na ňu civel. „Zaiste, ropucha, ako chceš.“


  Úsmev dievčaťa zamrzol. Jej prsty sa dali na ústup. Jericho to zaregistroval s ľútosťou aj s úľavou.


  „Andre tu aj tak nie je,“ povedala Nyela. „Ako dlho zostávate v Berlíne?“


  „Len krátko. Naše lietadlo odchádza skoro ráno.“ Jericho sa poškrabal po hlave. „Nebola by možnosť stretnúť sa s ním, aspoň na chvíľku? Napríklad dnes večer?“


  „Dnes večer máme zatvorené. Na druhej strane…“ Nyela si položila prst na ústa. „Okej, počkajte. Hneď prídem.“


  Zmizla za lietacími dverami.


  „Nazval si ma ropucha?“ spýtala sa Jou-jou ticho.


  „Keby len nazval. V tej chvíli som ťa tak videl.“


  „Tak to ti pekne ďakujem.“


  „Nemáš za čo – macko.“


  „Prečo?“ protestovala. „Bolo to milé! Ja som bola k tebe milá, a ty…“


  „Teš sa, že som zo seba nedostal niečo horšie.“


  „Hej, Owen, čo to má byť?“ Jou-jou sa medzi obočím vytvorila kolmá vráska. „Myslela som, že rozumieš žartom.“


  „Preriekla si sa, ty hlupaňa! Skoro si povedala Rovníková Guinea!“


  „Nepovedala.“


  „Počul som to na vlastné uši.“


  „Ale ona to nepočula.“ Jou-jou prevrátila oči. „Okej, prepáč, upokoj sa. Nanajvýš počula rovník. Je to tak, nie? Kamerun leží na rovníku.“


  „Gabun leží na rovníku.“


  „Si nenapraviteľný mudrlant.“


  „Ropucha.“


  „Kretén!“


  „Máme krízu vo vzťahu?“ vysmieval sa Jericho. „Nemali by sme to preháňať, drahá, inak okamžite môžeme zdvihnúť kotvy.“


  „Ja že som to prehnala? Pretože som bola k tebe milá?“


  „Ale čoby. Lebo si si nedala pozor.“


  Vedel, že reaguje neprimerane prudko, ale kypela v ňom zlosť. Jou-jou znechutene hľadela bokom. Mlčala, aj keď Nyela pristúpila k ich stolu.


  „Škoda!“ povedala. „Andre je zrejme niekde vonku. Nemôžem sa mu dovolať. No čoskoro sa mi určite ozve. Môžete mi nechať telefónne číslo? Zavolám vám.“


  „Pravdaže.“ Jericho napísal na servítku svoje číslo na mobil. „Nechám telefón zapnutý.“


  „Radi by sme boli v tom sprievodcovi.“ Nyela sa zasmiala hrdelným africkým smiechom. „Napriek tomu, že neviem nič o holografických okuliaroch.“


  „Vezmeme vás medzi nás,“ usmial sa Jericho. „S okuliarmi či bez nich.“


  „Reštauračný sprievodca. Skvelá myšlienka!“


  Keď vyšli z Muntu, Jou-jou sa urazene vliekla za Jerichom. Poludňajšie svetlo bolo krištáľovo čisté, začiatok horúceho berlínskeho leta, obloha ako modrý bazén prevrátený naruby Jericho si to nevšímal. Prešiel na druhú stranu ulice, pochodoval v tieni náprotivného radu budov a zrazu zastal tak prudko, že Jou-jou takmer doňho vrazila. Obzrel sa a uprene hľadel na reštauráciu.


  „Nič si nevšimla,“ ubezpečila ho Jou-jou. „Určite.“


  Jericho neodpovedal. Zamyslene hľadel na Muntu. Jou-jou k nemu pristúpila, postavila sa pred neho a rukou mu začala mávať pred očami.


  „Všetko v poriadku, Owen? Počuješ ma?“


  Pošúchal si koreň nosa. Potom pozrel na hodinky.


  „Dobre, nemusíme sa rozprávať,“ zašvitorila. „Môžeme si písať. Áno, to je nápad! Mohol by si mi písať správy na lístočky a niekoho poprosiť, aby mi ich odovzdával. A ja…“


  „Môžeš mi pomôcť.“


  „Ó, ľudský hlas!“ Jou-jou sa poklonila pred imaginárnym obecenstvom. „Dámy a páni, udiala sa senzácia. Tento muž prehovoril. S hrdosťou vám predstavujeme…“


  „Budeš sledovať Nyelu.“


  „Čože?“


  „Netuším, či zachytila tvoje prerieknutie, ale jedno jej nezhltnem: že sa nemôže Donnerovi dovolať.“


  „Prečo?“


  „V tej kuchyni bola pridlho.“


  „Myslíš, že v Donnerovi skrslo podozrenie, lebo niekto chce zaradiť jeho reštauráciu do sprievodcu?“


  „Sama si povedala, že je to skvelá myšlienka.“ Jericho na ňu zazrel. „Nebolo možné prepočuť tvoju iróniu.“


  „Môžeš sa prestať hnevať?“


  „Sú dve možnosti. Po prvé, zhltla nám to aj s navijakom. To však neznamená, že nám to zhltne aj on. Je úplne fuk, akú rozprávku im naservírujeme. Donner bude v zásade nedôverčivý k všetkému a ku každému. Druhá možnosť je, že nám neverí ani slovo. Tak či tak musí zistiť, kto sme, čo od neho chceme, čo máme na srdci. Musí získať istotu. Predpokladám, že tí dvaja spolu telefonovali. Keď Nyela odíde z reštaurácie, možno sa s ním stretne. Iný variant je ten, že sa tu Donner objaví.“


  „Načo?“


  „Aby tu bol včas, keby ho niekto chcel prekvapiť v reštaurácii. Možno aby nakrájal cibuľu. Lebo je veľa práce. Čo ja viem?“


  „Teda ty zostaneš pozorovať reštauráciu?“


  Jericho prisvedčil. „Všimla si si kameru?“ opýtal sa a zo všetkých síl sa usiloval o vľúdnejší tón.


  „Akú kameru?“


  „Nad barovým pultom visela kamera. Nevyzerala síce ako kamera, ale ja to poznám. Muntu monitorujú. Možno si Donner bude chcieť pozrieť záznam prv, než bude súhlasiť so stretnutím.“


  „Čo keď sa nič z toho nestane? Keď sa mýliš?“


  „Tak vyčkáme, kým nám Nyela zavolá. Alebo kým ťa nezavedie k Donnerovmu bytu.“


  „Čo keď vôbec nie je nedôverčivý? Keď sa chce s nami skutočne stretnúť kvôli gastronomickému sprievodcovi, ibaže až dnes večer. Nemaríme si práve šancu varovať ho včas? Nemali by sme Nyele povedať pravdu?“


  „S rizikom, že sa vyparí? Vlastne sme sem neprišli preto, aby sme mu zachránili život, ale preto, aby sme sa od neho niečo dozvedeli. Preto sa s ním musíme stretnúť.“


  „To viem aj ja,“ namietla Jou-jou nahnevane. „Ale keď bude mŕtvy, už nám nič neprezradí.“


  „Jou-jou, dočerta, máš pravdu! No čo máme robiť? Musíme niečo riskovať. A ver mi, je nedôverčivý. Možno nedôveruje ani Nyele.“


  „Vlastnej žene?“


  „Áno, vlastnej žene. Ty jej veríš?“


  „Dobre teda,“ zamrmlala Jou-jou. „Odteraz som Nyelin tieň.“


  „Prosím ťa o to. A zavolaj, keď niečo spozoruješ.“


  „Možno budem potrebovať auto.“


  Jericho sa poobzeral a zbadal kaviareň siete Starbucks. Audi zaparkovali o niekoľko metrov ďalej, bližšie k Muntu.


  „V poriadku. Sadneme si, dáme si kávu a reštauráciu nespustíme z očí. Keď odtiaľ vyjde Nyela, vydáš sa za ňou. Pešo alebo autom, podľa potreby. Ja zostanem tu.“


  „Nevieme ani, ako Donner vyzerá.“


  „Odhadujem, že je beloch. Búrske meno. Južná Afrika.“


  „Super,“ povedala Jou-jou. „To nám značne zužuje okruh podozrivých.“


  „Môžem ho znovu rozšíriť. Možno, že Donner pochádza zo zmiešaného manželstva. Nebol by prvým černochom s belošským menom.“


  „Ty naozaj dokážeš človeku dodať odvahu.“


  „Áno, to je o mne známe.“


  Jericho si vryl do pamäti tváre ostatných návštevníkov. Odvtedy, čo s Jou-jou vyšiel z reštaurácie, vošli dnu tri iné páriky, okrem toho osamelý starší muž v sprievode ustavične brechajúceho alter ega. Neskôr sledovali, ako sa Muntu postupne vyprázdňuje. Muž so psom vyšli ako poslední a Jericho si bol istý, že tam nie je žiadny ďalší návštevník. Čas sa vliekol. Jou-jou vypila obrovské množstvo čaju. Krátko po tretej vyšiel na ulicu muž tmavej pleti, odomkol z reťaze bicykel a odfrčal preč. Zrejme niekto z kuchynského personálu, možno Nyelin pomocný kuchár.


  „Takto vyzerá tvoja práca?“ opýtala sa Jou-jou, pričom sa snažila skryť znevažujúci tón. „Celé hodiny pozoruješ ľudí?“


  „Väčšinu času som na internete.“


  „Bohovské. A čo tam robíš?“


  „Pozorujem ľudí.“


  „Dokelu, to je nuda.“ Vytiahla zo šálky kvapkajúce čajové vrecúško. „Čakanie je nuda.“


  „To si ja nemyslím. Je to veľká zábava, stále sa niečo deje. Z času na čas niekto podpáli oceliareň. Je to samá naháňačka, človek zachraňuje ľudí a nečakane zaletí na druhý koniec sveta. Je tvoj život oveľa vzrušujúcejší?“


  Očakával, že nebude súhlasiť, a ďalej pozeral cez okno, no Jou-jou začala o tom vážne premýšľať.


  „Nie je,“ povedala. „Je však spoločenskejší.“


  „Aj spoločnosť ťa môže odrovnať,“ povedal Jericho a pohybom ruky ju umlčal. Z Muntu práve vyšla Nyela. Pestrofarebné folklórne šaty vymenila za džínsy a tričko.


  „Na rade si ty,“ povedal.


  Jou-jou pustila z ruky čajové vrecúško, zhrabla kľúče auta a mobil a vybehla von. Jericho pozoroval, ako štartuje audi. Nyela sa dlhými krokmi vzďaľovala a zmizla za rohom. Auto ju pomaly sledovalo. Jericho dúfal, že Jou-jou sa nebude správať príliš nápadne. Predtým jej stručne objasnil základné pravidlá nenápadného sledovania, k čomu patrí aj to, aby objekt pozorovania nenabrala nárazníkom.


  Už o desať minút sa ozvala.


  „O dve ulice ďalej je poschodové parkovisko. Nyela z neho práve vyšla.“


  „Aké má auto?“


  „Nissan OneOne. SolarHybrid.“


  Malé, šikovné autíčko do mesta, koncipované do hustej dopravy, ktoré môže zmenšiť svoj pôdorys tým, že zmenší rozchod kolies. Oproti nemu je audi ťažkopádne monštrum, ktoré svoju prevahu prejaví len na rýchlostných komunikáciách.


  „Nespúšťaj ju z očí,“ povedal. „Daj mi vedieť, keby dačo.“


  Potom zavolal Tchuovi a oboznámil ho s aktuálnou situáciou.


  „A čo sa deje u teba?“


  „Bavím sa s Dianou,“ povedal Tchu. „Pekný program. Nie celkom na úrovni najnovšej techniky, ale ide nám to.“


  „Program je úplne nový,“ zaprotestoval Jericho.


  „Úplne nové je to, čo ešte neskonštruovali,“ poučil ho Tchu.


  „Vráťme sa k téme.“


  „Teda, pokiaľ ide o Ndonga: Zdá sa, že teraz sa snaží o väčšiu vyváženosť než vo svojom prvom funkčnom období, odoláva čínskemu vplyvu, tentoraz však s Pekingom nezaobchádza zle. Jeho sympatie bezpochyby patria USA a EU. Na druhej strane, začiatkom roka vyhlásil, že chce rovnako zohľadňovať záujmy všetkých krajín, pokiaľ nebudú prejavovať črty hospodárskej anexie, a že zopár odrobiniek chce hodiť aj Sinopecu.


  Okrem toho sa zo všetkých síl snaží upratať ten bordel, čo zanechal Mayé.“


  „Zrejme už nie je taká handrová bábka ako predtým.“


  „Už nie. A vieš prečo? Všetci to vieme! Majú ropu aj plyn. Oboje vo veľkých množstvách. Odpovede na otázky, ktoré už nikto nedáva. V tom je problém, a pravdepodobne to bol aj Mayého problém. Chápeš?“


  „Hélium-3?“


  „Čo iné?“


  No pravdaže! Každý to vedel. Ibaže všetci rýchlo zabudli, koho postihla zmenená situácia, ktorú so sebou priniesol obchod na Mesiaci.


  „Začiatkom roku 2020 bolo jasné, že hélium-3 vytlačí fosílne zdroje energie,“ povedal Tchu. „Spojené štáty stavili všetko na jednu kartu. Na vznik vesmírneho výťahu, na výstavbu infraštruktúry na Mesiaci, na komerčnú ťažbu hélia-3, na Juliana Orleya. Ten zase horúčkovito pracoval na svojich termojadrových reaktoroch. Vtedy Orley a USA vytvorili obrovskú bublinu. Keby praskla, bola by to ozajstná katastrofa. Najväčší koncern všetkých čias by sa rozletel na kúsky ako granát, USA so svojím jednostranným zameraním na Mesiac by utrpeli boľavý zvrat vo fosílnom pokeri, milióny ľudí by prišli o peniaze. Afrika sa mohla ďalej topiť v bohatstve, z ropných príjmov financovať nepríjemné občianske vojny a bohatým národom diktovať podmienky. Spomeň si na cenu za barel v roku 2019.“


  „Vtedy ešte bola vysoká.“


  „Naposledy. Lebo vieme, že to vyšlo! Orley a USA postavili výťah, a hlavne ho postavili ako prví! Ešte raz som podrobne rešeršoval, Owen. 1. augusta 2022 uviedli do prevádzky základňu na Mesiaci, o niekoľko dní neskôr americkú ťažobnú stanicu. O dva týždne nato oficiálne začala ťažba hélia-3. O šesť týždňov neskôr – 5. októbra sa k sieti pripojí prvý Orleyho reaktor a splní všetky očakávania. Epocha syntézy sa začala, hélium-3 je zdroj energie budúcnosti. V decembri je cena za barel 120 dolárov, vo februári klesne na 76 dolárov a v marci Čína dobieha a posiela na Zem svoje prvé dodávky hélia-3, aj keď konvenčnou raketovou technológiou a v zanedbateľných množstvách. Napriek tomu dva národy najväčšmi bažiace po surovinách sú na Mesiaci. Ostatné s vyplazeným jazykom bežia za nimi, India, Japonsko, Európa, a odušu sa snažia odlíšiť sloganom. Niežeby ropa už nehrala úlohu, ale závislosť od nej sa stráca. Leto 2023, 55 dolárov za barel. Jeseň, 42 dolárov. Aj to bolo vtedy veľa, ceny klesajú ďalej. Človek by čakal, že všetci usilovne nakupujú, taká lacná ropa už nikdy nebude, ale omyl! Dôležité spotrebiteľské národy si urobili zásoby včas. Nikto nemá potrebu ďalších zásob, v automobilovom odvetví sa serióznym konkurentom stáva elektrina. Krajiny vyvážajúce suroviny, ktoré stavili výlučne na príjmy z obchodovania s ropou a plynom a domáce hospodárstvo zanedbávali, tvrdo pocítia kliatbu prírodných zdrojov, hlavne v Afrike. Potentáti ako Obiang a Mayé cítia začiatok konca. Teraz sa im pomstí, že vyžmýkali svoje krajiny až do špiku kostí. Pravidlá už neurčujú oni a ich kamaráti zo zámoria, ktorých dlhé roky mohli huckať proti sebe, majú toho po krk, navyše strácajú záujem o ropu! To je, priateľ, dôvod, prečo rozhorčenie Washingtonu vo veci Mayé časom pôsobilo čoraz neprirodzenejšie. Čína sa rozhodla ťahať za jeden povraz s Amerikou a oslobodiť sa z fosílnych pút. Tak čo urobí ten chlap vo svojom šialenstve?“


  „Hádam len nechceš tvrdiť, že Mayé naštartoval svoj idiotský vesmírny program, len aby pristál na Mesiaci a ťažil tam hélium-3?“


  „Presne to som chcel povedať.“


  „Tchien, prosím ťa. Bol to blázon. Týral svoju zem, ktorej vrcholným technologickým štandardom bolo vyčerpávajúce udržiavanie elektrickej siete.“


  „Iste. Ale tvrdil to.“


  „Že chce ísť na Mesiac? Mayé?“


  „To povedal. Diana vyhľadala jeho citáty. Pravdaže bol gypsová hlava. Na druhej strane však jeho experti otestovali funkčnosť rampy, keď z nej predsa len vystrelili na obežnú dráhu spravodajský satelit.“


  „Ktorý vypovedal.“


  „Aj tak. Ale vypustenie bolo úspešné.“


  „Ako vôbec rampu financoval?“


  „Domnievam sa, že zo štátneho rozpočtu. Pozatváral nemocnice, čo ja viem. Zaujímavé je, že Mayého pád nespôsobil záujem iných štátov o jeho ropu. Čo teda nahnalo Pekingu toľký strach, že považoval za nutné do posledného muža odstrániť vládnucu kliku malého štátika v západnej Afrike, ktorý sa stal politicky aj hospodársky nezaujímavým? S touto otázkou na perách som hľadal ďalej – a našiel som.“


  „Tak hovor.“


  „28. júna 2024, mesiac pred smrťou, Mayé v štátnej televízii ostro kritizuje vykorisťovateľskú mentalitu vyspelého sveta a výčitky adresuje práve Pekingu. Vraj Čína pustila Afriku ako horúci zemiak, sľúbené peniaze neprichádzajú a vôbec, nesie zodpovednosť za úpadok celého kontinentu.“


  „Mayé v úlohe obhajcu Afriky?“


  „Áno, smiešne, však? V záplave výčitiek mu však vykĺzlo niečo, čo mal radšej prehltnúť. Ak Peking nesplní svoje záväzky, bude nútený vyrukovať s informáciami, ktoré Čínu medzinárodne znemožnia. Otvorene sa vyhrážal strane.“ Tchu sa odmlčal. „O mesiac zmĺkol navždy.“


  „A nenaznačil, o čo ide?“


  „Nepriamo naznačil. Jeho krajina sa vraj nikým nedá odradiť. Prednostne budú budovať program vesmírnych letov a vystrelia ďalší satelit, a určité kruhy by urobili dobre, keby ich v tom zo všetkých síl podporovali, inak sa dočkajú nepríjemného precitnutia.“


  Jericho stuhol. „Čo mala Čína do činenia s Mayého programom vesmírnych letov?“


  „Oficiálne nič. Ale aj najväčší hlupák musí vidieť, že nikto v Rovníkovej Giunei by nebol v stave postaviť niečo také. Postaviť možno áno, ale nie skonštruovať. Mayé bol len autorom tohto nápadu. Zamával miliónmi a inžinieri, konštruktéri a fyzici sa hrnuli zo všetkých strán, z celého sveta: Francúzi, Nemci, Rusi, Američania, Indovia. Keď sa na nich pozrieme bližšie, padne nám do očí jedno meno – Čeng Pchang-wang.“


  „Čeng Group?“ zvolal Jericho prekvapene.


  „Presne tak. Veľké časti konštrukcie boli v Čengových rukách.“


  „Pokiaľ viem, Čeng sa veľmi angažuje v čínskom vesmírnom programe.“


  „Vo vesmírnom programe a v reaktorovej technike. Nielen že Čeng Pchang-wang je jedným z desiatich najbohatších ľudí sveta a má obrovský vplyv na čínsku politiku, všetko nasvedčuje tomu, že sa rozhodol stať ázijskou obdobou Juliana Orleya. Kádre doňho vkladajú veľké nádeje. Očakávajú, že skôr či neskôr im postaví vlastný vesmírny výťah a fungujúci termojadrový reaktor. Doteraz im to zostal dlžný. Povráva sa, že omnoho väčšie úsilie vkladá do infiltrácie a špionážnej činnosti v Orley Enterprises. Na oficiálnom parkete sa usiluje o fúziu s Orleym. Dokonca sa vraví, že Orley a Čeng sa majú radi, ale to ešte nič neznamená.“


  Jericho premýšľal.


  „Mayého vrahovia boli rýchli, nemyslíš?“


  „Podozrivo rýchli, to ti poviem.“


  „Museli najprv vyčarovať z klobúka Ndonga, potom uskutočniť logistiku atentátu. Také dačo sa nedá naplánovať za štyri týždne.“


  „To si aj ja myslím. Akcia musela byť pripravená pre prípad, že Mayé sa nebude správať podľa očakávania.“


  „Čo sa aj…“


  „Prepáč, Owen,“ povedal Dianin hlas. „Môžem ťa na chvíľku vyrušiť?“


  „Čo je, Diana?“


  „Mám pre teba prioritný hovor A. Jou-jou. Jü-jüan Čchenová.“


  „Okej,“ povedal Tchu. „Aj tak som ti už všetko povedal. Informuj ma, keď sa niečo stane, dobre?“


  „Dobre. Prepni ju, Diana.“


  „Owen?“ Hlas Jou-jou sa strácal v pouličnom ruchu. „Nyela vystúpila v centre. Na kúsku som ju sledovala, pozerala si výklady a pritom telefonovala. Nezdala sa mi rozrušená ani ustarostená. Pred dvoma minútami sa stretla s nejakým mužom, teraz sedia vonku pred kaviarňou.“


  „Čo robia?“


  „Rozprávajú sa. Pijú. Ten chlap je, povedala by som, svetlý černoch. Asi tak päťdesiatnik. Videl si fotky Mayého a jeho štábu? Bol taký medzi nimi?“


  „Neexistuje veľa fotiek. A už vôbec nie s kompletným štábom. Vždy len on a niekto vedľa neho. Okrem toho si môžeš otvoriť zoznam jeho ministrov, ktorí pri atentáte prišli o život.“ Jericho sa pokúsil predstaviť si obrázky. „Nikto z nich nemal svetlú pokožku. Myslím.“


  „Čo mám robiť?“


  „Neprestaň ich sledovať. Ako sa tí dvaja k sebe správajú?“


  „Milo. Božtek na privítanie. Objatie. Nič divoké.“


  „Vieš mi povedať, kde približne si?“


  „Dvakrát sme prešli cez rieku, Sprívu či Sprévu, krátko po sebe. Kaviareň je na starej stanici, takej tehlovej s polkruhovitými oblúkmi, no pekne zrenovovanej. Počkaj.“


  Jou-jou obišla tehlovú fasádu a hľadala tabuľku s menom kaviarne, ulice alebo aspoň s názvom stanice. Mnoho ľudí schádzalo z vyššie položeného chodníka. Pekné počasie spôsobilo, že námestie pripomínalo stav obliehania, mládež a turisti zvyšovali tržbu v početných krčmičkách, baroch, bistrách a reštauráciách. Nyela ju evidentne zaviedla do jednej z najvychytenejších štvrtí mesta. Jou-jou sa tu páčilo. Trošku jej to pripomínalo Sin-tchien-ti.


  „Nechaj tak,“ povedal Jericho. „Myslím, že viem, kde si. Asi si prešla na Múzejný ostrov.“


  „Hneď ti to poviem.“


  „Na tom nezáleží.“


  Jou-jou zbadala biele S na zelenom podklade. Vedľa bolo bledozelenými písmenami niečo napísané. Otvorila pery a zaváhala. Ako sa vyslovuje s, c– a h za sebou?


  „Hacke… s… cher… Ma…“


  „Hackerscher Markt?“


  „Áno. To by mohlo byť ono.“


  „Dobre. Maj tých dvoch neustále na očiach. Keď sa tu nič nebude diať, pridám sa k tebe.“


  „Okej.“


  Ukončila spojenie a obzrela sa. Stanica vypľula veľké množstvo cestujúcich, z ktorých väčšina akoby chcela dobehnúť stratený čas. Zvyšok sa rozptýlil medzi skladacími stoličkami a stolmi gastronomických zariadení pod holým nebom a hľadal voľné miesta. Jou-jou strnulo hľadela na falangu z chrbtov, vystrčila lakte a predierala sa dopredu. Ako stíhačka sa k nej prihnal čašník a len-len že ju nezrazil na zem. Jedným skokom sa jej podarilo uhnúť za zelenožltý stromček. Počmárané bridlicové tabuľky jej zastreli výhľad. Náhlila sa ďalej na námestie, kde sa končili stoličky, a blížila sa ku kaviarni, kde pod vytiahnutou prúžkovanou markízou sedela Nyela so svetlým černochom.


  Mala sedieť.


  Srdce jej začalo divo biť. Vbehla dovnútra. Nikto tam nebol. Vybehla von. Nyela ani jej spoločník tam neboli.


  „Doriti,“ mrmlala si popod nos. „Doriti, doriti, doriti!“


  Ale ani potom sa nevynorili. Ponáhľala sa po hlavnej ulici na miesto, kde Nyela napriek dopravnej špičke našla miesto na parkovanie a kde ona odstavila audi v absolútnom zákaze státia.


  Nissan tam už nebol.


  Na pokraji fyzických a psychických síl bežala ďalej a vysielala prosebné pohľady všetkými smermi, na oba konce ulice, prosila osud o milosrdenstvo a v ďalšom okamihu ho preklínala, až sa napokon vzdala, bez dychu a s pichaním v boku. Nič nepomáhalo. Zbabrala to. Kvôli mizernej tabuľke. Pretože bezpodmienečne chcela Jerichovi oznámiť, kde sa nachádza.


  Ako mu toto vysvetlí?


  Svetlý černoch okolo päťdesiatky. Jericho sa pokúsil predstaviť si ho. Podľa veku by sa k Nyele hodil.


  Andre Donner?


  Nerozhodne hľadel na Muntu. Nič sa tam nedialo. Svetlá boli zhasnuté, videl to cez odraz v okne. Po niekoľkých minútach vytiahol mobil, prihlásil sa do Dianinej databázy a otvoril si fotografie Mayého, ktoré našiel na internete.


  Takmer všetky pochádzali z internetových článkov o prevrate. Tá záležitosť vzbudila rozruch vlastne len v západoafrických médiách, kde po puči vyšli životopisy mŕtveho diktátora s bohatým obrazovým materiálom: Mayé pri prehliadke vodného diela, pri sledovaní vojenskej prehliadky, pri prejave, pri hladkaní detských hlavičiek, po boku ťažobných robotníkov na platforme. Muž, ktorý na obrázkoch prekypoval fyzickou prítomnosťou a samoľúbosťou. Ak sa niekto náhodou ocitol pri ňom na fotografii, bol čudne neostrý a bezvýznamný, napoly zakrytý, akýsi nepodstatný. Z nápisov pod obrázkami sa Jericho zoznámil s ministrami a s generálmi, ktorí zomreli pri puči. Ostatné osoby zostali bezmenné. Spoločnú mali tmavú až veľmi tmavú farbu pokožky, typickú pre rovníkovú oblasť.


  Jericho si stiahol film, v ktorom ukazovali Mayého pri konferenčnom stole spolu s Vogelaarom, s rôznymi ministrami, predstaviteľmi armády a s oboma čínskymi manažérmi, priblížil si ich tváre, študoval prostredie. Uniformovaný muž sediaci dve miesta za Vogelaarom a s arogantne unudeným výrazom sledujúci čínsku prednášku, robil dojem černocha so svetlejšou pokožkou, ale možno sa o tento efekt postaralo iba stropné osvetlenie.


  Je medzi nimi Donner?


  Zdvihol zrak a stuhol.


  Vchodové dvere do Muntu boli dokorán.


  Nie, práve sa zatvárali! Za sklom sa objavil vysoký tieň a rozplynul sa v odraze náprotivných budov. Jericho potlačil nadávku. Zatiaľ čo on sa s idiotskou opovážlivosťou pokúšal medzi neznámymi ľuďmi nájsť muža, o ktorom nevedel, ako vyzerá, niekto vošiel do reštaurácie. Pravdaže, ak skutočne vošiel dnu a neotvoril dvere zvnútra. Jericho náhlivo odsunul stoličku, schoval mobil a vyšiel von.


  Bol ten, koho videl, Donner?


  Prešiel na druhú stranu ulice, rukou si zaclonil oči a okienkom nazrel dovnútra. Miestnosť bola tmavá. Nevidel nikoho. Len za okienkami v lietacích dverách, čo viedli do kuchyne, sa ako pokazené núdzové osvetlenie mihalo modrasté svetlo.


  Klamali ho zmysly?


  Vylúčené.


  Potlačil dvere. Do nosa mu udrel chladný, odstáty reštauračný vzduch. Rýchlo prešiel pohľadom po vystretých obrusoch, nehybnom papradí a reliéfe baru. Z druhej strany lietacích dverí začul naskočiť nejaký stroj, možno chladiaci agregát. Zmeravel a načúval. Nijaké ďalšie zvuky. Nič, čo by nasvedčovalo tomu, že okrem neho tu ešte niekto je.


  Ale kam zmizol ten muž?


  Jeho pravá ruka sa mechanicky položila na rukoväť pištole. Úzka a tichá ležala na svojom mieste. Hoci prišiel, aby Donnera varoval, nedalo sa predpovedať, ako bude muž reagovať na jeho návštevu. Tichými krokmi prešiel k baru a nazrel za vyzdobený pult. Nikto. Za lietacími dvermi sa ľadovo mihotal svetelný lúč. Vrátil sa do stredu miestnosti, obrátil hlavu k závesu z perál, za ktorým boli toalety, zazdalo sa mu, že niektoré povrázky sa jemne rozkývali, prizrel sa bližšie. Stuhli v nehybnosti ako deti prichytené pri huncútstve.


  Zažmurkal.


  Nič sa ani nepohlo. Vôbec nič. Pristúpil bližšie a nakukol cez perlové mriežky do krátkej, tmavej chodby.


  „Andre Donner?“


  Neočakával odpoveď a nijaká ani neprišla. Ľavé dvere, pokiaľ dobre videl, viedli na pánsku toaletu, oproti bol jej pendant. Na konci chodby sa nachádzali ďalšie dvere s nápisom „Súkromné priestory“. Vsunul ruku medzi šnúrky, ktoré sa prebudili k žblnkajúcemu životu, zväčšil medzeru, zaváhal. Možno by mal nechať prehliadku toaliet a súkromných miestností na neskôr. Pohľadom zablúdil späť k lietacím dverám, a v tom istom okamihu bzučanie agregátu prestalo. Celkom zreteľne teraz počul…


  Nepočul nič.


  Pri zvuku stroja sa cítil lepšie.


  „Andre Donner?“


  Odpovedalo mu suché ticho. Akoby sa aj zvuky ulice zastavili na prahu. Pomaly sa priblížil k lietacím dverám a nazrel cez malé okienko. Nevidel veľa. Malý svet z chrómu a bielych kachličiek, roztrasený pod polozenou žiarivkou ako pod stroboskopom. Archaické telo plynového šporáka s čiernymi horákmi, zastrešené zájdeným digestorom. Roh pracovného stola. V regáli sa kopili panvice a hrnce.


  Vstúpil dnu.


  Kuchyňa vôbec nebola malá. Naopak, na reštauráciu ako Muntu prekvapivo veľká, tri steny z nej zaberali závesné police, regály, chladničky, drez, pec a mikrovlnná rúra. Pozdĺž štvrtej sa ťahali odkladacie plochy a tyče na vešanie kastrólov, panvíc, naberačiek a cedidiel. Stred miestnosti zaberal podlhovastý pracovný stôl, v blízkosti šporáka na ňom ležali dva obrovské hrnce, misy plné nadrobno pokrájanej zeleniny pod priesvitnou fóliou a zatvorené nádoby zo styroporu. Akoby na udržanie rovnováhy, na opačnom konci trónil objemný krájač. Bolo tu cítiť vývar, stuhnutý tuk na vysmážanie, dezinfekčné prostriedky a ľadovú sladkosť rozmrazujúceho sa mäsa. To ležalo napoly zakryté na pekáči, sivohnedé v pulzujúcom svetle, potiahnuté ligotavou kožou, s vytŕčajúcimi kosťami. Vyzeralo ako zadná noha veľkého zvieraťa. Antilopa kudu, pomyslel si Jericho. Tento druh antilopy si síce nevedel predstaviť, ale bol si istý, že vidí nohu antilopy. Znenazdajky mal pred očami belavé šľachy a väzivá pod srsťou živého tvora, majstrovský výkon evolúcie, ktorý zvieraťu umožňuje úžasné skoky, vysoko rozvinutý únikový mechanizmus, hoci v konečnom dôsledku márny v boji s najmenším a najrýchlejším dravcom – s guľkou zo strelnej zbrane. Ostražito sa blížil k šporáku. Modrastý mihot v ňom vzbudzoval silné asociácie s mašinériou ničenia hmyzu, každé mihnutie zaznamenávalo smrť, prepaľujúce sa krídla a nožičky, zložené oči, nevšímavo hľadiace do prázdna, až kým sa v elektrickej horúčave neuvaria a neprasknú. V krištáľovom tichu začal vnímať aj bzukot svietidiel, ich potkýnavý cvakot, keď naskočili a znovu zhasli, ako nejaký cudzorodý kód. Pohľadom zachytil kastról na šporáku. Jeho obsah v ňom vzbudil zvedavosť. Nazrel dovnútra. Krútilo sa v ňom niečo, čo vyzeralo byť živé a zvíjalo sa v pulze svetla ako bezhlavý stočený had.


  Jericho sa naň zahľadel.


  Zrazu nadobudol dojem, že teplota o niekoľko stupňov klesla. Na hrudi pocítil tlak, akoby mu nejaké prsty zovreli srdce, aby ho ochromili. Vlasy na šiji sa mu zježili. Za sebou zacítil cudzí dych a vedel, že v kuchyni už nie je sám. Niekto sa k nemu nečujne prikradol, nebadateľne sa zrazu vynoril, profík, majster maskovania.


  Jericho sa strhol.


  Chlap bol o niečo vyšší od neho, s tmavými vlasmi, so silnou bradou a svetlými prenikavými očami. V predchádzajúcom živote nosil fúzy a popolavoplavé vlasy, o čom svedčili už iba svetlé mihalnice a obočie, ale Jericho ho okamžite spoznal. S tvárami mužov sa oboznámil dobre, veď len pred niekoľkými minútami ich videl na displeji mobilu.


  Jan Kees Vogelaar.


  Vyplašené myšlienky sa dali do pohybu ako kŕdeľ vtákov: Vogelaar čaká na Donnera, aby ho zabil. Už ho stihol zabiť. Mŕtvoly v mraziacich boxoch. On sám je v mizernej pozícii, jeho protivník je priveľmi blízko. Bola to od neho nesmierna ľahkomyseľnosť, že vošiel do kuchyne. Strašidelný efekt blikotavých neónov. Zbraň vo Vogelaarových rukách mu mierila na brucho. Diskutovať či bojovať? Zlyhanie rozumu.


  Víťazstvo reflexov.


  Sklonil sa a vrazil do Vogelaarovho zápästia. Zo zbrane vyšiel výstrel a s dunením trafil spodok šporáka. Ako sa narovnával, lebkou vrazil do brady muža, ten sa zapotácal, schytil kastról a hodil ho doň. Vysúkal sa z neho zvíjajúci sa mimozemšťan, had zvlečený z kože. Pleskol Vogelaara po tvári, kastról mu zavadil o čelo. Jericho z celej sily kopol do ruky so zbraňou. Treskla na zem, šmykla sa pod pracovný stôl. Prstami nahmatal svoju pištoľ, chytil rukoväť a skočil dozadu, akoby ho poštípala osa. Vogelaar sa spamätal, bleskovo sa otočil okolo vlastnej osi, zdvihol pravú nohu a kopol Jericha do hrude.


  Z pľúc mu unikol všetok vzduch. Bezmocne narazil do šporáka. Vogelaar sa k nemu rútil vírivými pohybmi ako derviš. Ďalšími kopancami ho trafil do pleca a do kolena. Jericho s výkrikom klesol na zem. Vysoký muž sa k nemu sklonil, schmatol ho za predlaktie a niekoľkokrát za sebou ho silno udrel o hranu šporáka. Jerichovi šklblo prstami a uvoľnili sa mu. Z posledných síl v nich udržal pištoľ a ľavú ruku zaryl Vogelaarovi do solar plexa, no nemalo to nijaký účinok. Jeho protivník sa mu opäť vrhol na predlaktie. Prešla ním ostrá bolesť. Tentoraz pištoľ letela vysokým oblúkom. Ako zmyslov zbavený voľnou rukou búšil Vogelaarovi do rebier, do oblastí ľadvín, až zacítil, že sa uvoľňuje zovretie okolo jeho ruky, vyslobodil sa, odplazil sa nabok.


  Kde je pištoľ?


  Tam leží! Ani nie pol metra od neho.


  Hodil sa dopredu. Vogelaar bol rýchlejší, zdvihol Jericha do vzduchu a šmaril ho o obrovský hrniec. Reflexívne sa pokúsil oň zachytiť, no keď ho Vogelaar kopol do podkolenia, pustil sa a hrniec strhol so sebou. Vyliala sa naň riava mastného vývaru, sypali sa kostí, zelenina a mäso. Špinavý a premočený sa kotúľal po kuchynskej dlážke, zbadal, ako sa druhý muž nad ním skláňa, ako naňho mieri ruka v tvare pazúra, oboma rukami zdrapol prázdny hrniec a z celej sily ho šmaril do Vogelaarových holenných kostí.


  Afričan vydal zo seba potlačený žalostný tón a zapotácal sa. Jericho sa ako obojživelník prekĺzol kalužou, postavil sa na nohy, schytil misu s nadrobno pokrájanými paradajkami a hodil ju do Vogelaara, vzápätí nasledovala ďalšia s ovocným šalátom, ktorý sa najprv vzoprel zákonom gravitácie, no hneď aj voľným pádom klesal k zemi. Jericho získal čas a o kúsok sa vzdialil, kým sa jeho súper vyhýbal padajúcemu mangu, ananásu a kivi, no potom obor znovu zaútočil. Jericho ušiel za pracovný stôl, chytil sa za tyč viacposchodového regálu, napol svaly. Regál sa preklopil a vyhodil svoj obsah, hrnce, plechy, misy a sitá, panvice, kastróly a zásuvky s príbormi sa s rinčaním zosypali na zem. Vogelaar odskočil z dosahu lavíny. Polovica kuchyne bola v okamihu zablokovaná. Teraz viedla von jediná cesta, a to pozdĺž opačnej strany pracovného stola.


  Ale Vogelaar bol k lietacím dverám bližšie.


  Idiot, hromžil na seba Jericho. Sám si sa chytil do pasce.


  Afričan posmešne vyceril zuby. Zrejme mu zišlo na um to isté, len s tým rozdielom, že Jerichova situácia ho viditeľne potešila. Každý sa opieral o „svoju“ stranu stola a vzájomne sa pozorovali. Jerichovi sa naskytla príležitosť obzrieť si muža v mihotavej žiare neónky. Súčasne sa mu z krátkodobej pamäti vynoril rok narodenia bývalého vojaka a zrazu si uvedomil, že jeho protivník už dávno prekročil šesťdesiatku. Bojová mašina v dôchodcovskom veku, pri ktorej sa jeho privilégium mladosti zmenilo na frašku. Vogelaar vôbec nepôsobil vyčerpaným dojmom, kým on fučal ako lokomotíva. Videl, ako oči druhého muža svietili, odrážajúc mihot neónovej žiarivky, a potom zrazu nastala tma.


  Žiarivka vypovedala službu. Vogelaar pohasol a stal sa z neho tieňový obraz, čierna maska, z ktorej sa ozval tichý, triumfálny smiech. Jerichovi sa zúžili oči. Trochu svetla dopadalo už len cez štrbinu lietacích dverí, dosť na to, aby osvetlilo jedinú zostávajúcu únikovú cestu. Vyplazil sa z ochrany svojho úkrytu ako rak. V zrkadlovom obraze sa pohol i Afričan. Robil si ilúzie. Nedostane sa k dverám včas. Možno pomôže malá konverzácia.


  „Hej, nechajme to, čo poviete?“ Ticho.


  „To nikam nevedie. Mali by sme sa porozprávať.“


  To zúfalé tremolo v jeho hlase! Neznie to dobre. Jericho sa zhlboka nadýchol a skúsil znovu.


  „Ide o nedorozumenie.“ Už mal lepší hlas. „Nie som váš nepriateľ.“


  „Myslíš, že som hlúpy?“


  Teda odpovede sa dočkal, hoci tichej a výhražnej, sotva svedčiacej o dobrej vôli. Silueta sa približovala. Jericho ustúpil, hmatal za sebou, narazil na niečo drsné a ťažké, zovrel to do prstov v nádeji, že to bude môcť použiť ako zbraň.


  Svietidlo sa so suchým zapraskaním znovu zažalo.


  Vogelaar sa naňho vrhol s dlhým hrozivým nožom a Jericho mal pocit ochromujúceho déjà vu. Šen-čen. Ma Lip-ching, Raj malých cisárov. V poslednej sekunde nadvihol to, čo držal v ruke. Nôž rozsekol na polovicu chren, zasvišťal vzduchom, jeho minul len o vlások. Jericho ustúpil dozadu. Obor ho hnal pred sebou okolo stola k prevrátenému regálu.


  Naslepo siahol do kopy kuchynských potrieb, čo z nich vznikla, schytil plech a držal ho pred sebou ako štít. Oceľ čepele zavŕzgala na hliníku. Takto sa dlho Vogelaarovým útokom neubráni, preto zdrapil plech oboma rukami a prešiel do útoku, divoko ním mával na všetky strany a zasiahol cieľ. Vogelaar sa zatackal. Jericho ho udrel plechom do hlavy, spustil sa na zem, prekotúľal sa popod stôl na druhú stranu, vyskočil na nohy a pustil sa do behu. Vogelaar bude musieť okolo stola…


  Vogelaar stôl preskočil.


  Centimeter pred lietacími dverami ho zdrapil a strhol späť s takou silou, že stratil rovnováhu. Vogelaar ním zalomcoval a strhol ho k zemi. Jericho vrazil do niečoho tvrdého, až prestal počuť a vidieť, potom pochopil, že Afričan mu pritláča hlavu na reznú plochu krájača. V ďalšom okamihu začal nôž počuteľne rotovať. Jericho sa metal a snažil sa Voeelaarovi vymaniť. Vogelaar mu skrútil ruku na chrbte, až zapraskala. Čepeľ sa krútila čoraz rýchlejšie.


  „Kto si?“


  „Owen Jericho,“ zakričal so srdcom v hrdle. „Reštauračný kritik.“


  „A čo tu chceš?“


  „Nič, vôbec nič. Chcem hovoriť s Donnerom.“


  „S Andrem Donnerom?“


  „Áno, s tým.“


  „Kvôli nejakej reštauračnej kritike?“


  „Áno, dokelu.“


  „S búchačkou?“


  „Ja…“


  „To nebola dobrá odpoveď.“ Afričan mu pritlačil hlavu ku kovu a tisol ho v ústrety besnej čepele. „A zlá odpoveď ťa bude stáť ucho.“


  „Nie!“


  Jericho zareval. Ušnicu mu zaliata horúca bolesť. V panickom strachu kopal okolo seba a začul tupý úder. Tlak na jeho ramennom kĺbe nečakane povolil. Vogelaar sa naňho zvalil. Jediným pohybom sa zdvihol na nohy, zbadal, ako sa jeho trýzniteľ potáca a vrazil mu lakťom do tváre. Druhý muž ho zdrapil za opasok, prevrátil sa na druhú stranu. Jericho sa pridŕžal okraja stola, aby ho Vogelaar nestrhol so sebou na zem. Na Afričanovom záhlaví pristálo niečo veľké a tmavé. Muž sa zrútil a znehybnel.


  Hľadela naňho Jou-jou a v rukách zvierala kosť zmrazeného antilopieho stehna.


  „Preboha, Owen! Kto je ten darebák?“


  Omráčený Jericho si nahmatal ucho a zacítil surové mäso. Keď si potom obzrel prsty, boli červené od krvi.


  „Jan Kees Vogelaar,“ zamrmlal.


  „Doriti! A Donner?“


  „Nemám šajnu.“ Nasal vzduch do pľúc. Potom si čupol k nehybnému telu. „Rýchlo, musíme ho obrátiť.“


  Jou-jou odhodila stehno a mlčky mu pomohla. Spoločnými silami prevrátili Vogelaara na chrbát.


  „Krvácaš,“ povedala mimochodom.


  „Viem.“ Povolil Vogelaarovi pracku na opasku a vytiahol opasok z pútok. „Zostalo mi ešte niečo z ucha?“


  „Ťažko povedať. Neveľmi to pripomína ucho.“


  „Toho som sa obával. Prevráťme ho späť na brucho.“


  Tá istá úmorná procedúra. Vogelaarove predlaktia spojil na chrbte dozadu a pevne ich zviazal opaskom. Bezvedomý Afričan ťažko dýchal a zastenal. Pošklbávalo mu prstami.


  „V prípade potreby mu ešte jednu uštedri,“ povedal Jericho a poobzeral sa. „Dotiahneme ho k tamtej chladničke vedľa mikrovlnky.“


  Spoločne chytili ťažké telo pod pazuchami, vliekli ho po kachličkách a opreli. Vogelaar vážil okolo sto kíl, navyše stony a žmurkanie svedčili o tom, že pomaly prichádza k vedomiu. Jericho si rýchlo zložil vlastný opasok a priviazal Vogelaara o držiak chladničky. Afričan s hompáľajúcou sa hlavou mal v sebe niečo martýrske. Blikot neónovej žiarivky ustúpil stálemu, sterilnému svetlu. Jou-jou našla vypínač. Jericho sa plazil po kuchynskej dlážke, našiel svoju pištoľ aj zbraň protivníka a obe si vzal.


  „Bastardi,“ začul z miesta, kde bol Vogelaar.


  Jericho podal jednu pištoľ Jou-jou a druhou namieril na zviazaného muža.


  „Mal by si starostlivejšie vyberať slová. Mohol by si ma nahnevať. Napríklad by som si mohol spomenúť, že ma bolí ucho a komu za to vďačím.“


  Afričan naňho nenávistne fľochol. Zrazu začal ako posadnutý mykať putami. Chladnička sa posunula o centimeter vpred. Jericho odistil zbraň a zboku ju pritlačil na Vogelaarov nos.


  „To nebola správna reakcia,“ povedal.


  „Trhni si!“


  „A nesprávna reakcia ťa bude stáť konček nosa. Chceš chodiť po svete bez nosa, Vogelaar? Chceš vyzerať ako idiot?“


  Vogelaarovi mykalo sánkami, no prestal sa metať. Akoby naňho predstava beznosej existencie doliehala ťažšie než hroziaca strata života.


  „Načo toľké ohľady?“ opýtal sa nevrlo. „Aj tak ma zastrelíš.“


  „Prečo si to myslíš?“


  „Prečo?“ Vogelaar sa neveriacky rozosmial. „Človeče, ušetri si to.“ Jeho zdravé oko sa uprelo na Jou-jou. Sklenené oko ďalej pozeralo dopredu. „Čo ste za čudných vtákov? Nikdy by som si nemyslel, že Kenny dopustí, aby tú prácu vykonal niekto iný.“


  V Jerichovej hlave sa začali krútiť ozubené kolieska, túrovali spínacie obvody, velenie prevzalo oddelenie pre prekvapivý vývoj a nepochopiteľné záležitosti.


  „Ty poznáš Kennyho?“


  Vogelaar zmätene zažmurkal. „Pravdaže ho poznám.“


  „Tak teraz počúvaj,“ povedal Jericho a čupol si k nemu. „Dostal sa nám do rúk jeden dokument, síce iba útržky, ale museli by sme byť korunovaní voly, aby sme nepochopili, že si prišiel odstaviť Andreho Donnera. Tak pekne po poriadku. Začneme s Donnerom, dobre? Kde je?“


  Niečo vo Vogelaarovom pohľade sa zmenilo. Jeho zlosť ustúpila čistému, dokonalému úžasu.


  „Mýliš sa,“ povedal. „Musel by si byť korunovaný vôl, keby si tomu veril.“


  „Kde dočerta je Andre Donner?“


  „Povedz, úplne ti šibe, či čo? Ja…“


  „Naposledy!“ skríkol Jericho. „Kde je?“


  „Otvor oči!“ zvolal muž od chladničky. „A dobre sa pozri!“ Nuž, povedal vedúci oddelenia pre prekvapivý vývoj a nepochopiteľné záležitosti, tak sme sa zas kopli. „Nerozumiem…“


  „Sedí pred tebou! Ja som… Andre Donner!“


  ŽOLDNIERI


  Novoveké vojny, prvá a druhá svetová vojna, sa považujú za medzištátne konflikty vyhlásené na základe medzinárodného vojnového práva a uskutočnené ozbrojenými silami zúčastnených krajín. Vo väčšine sveta to vedie k mylnému názoru, že vojaci existujú odjakživa ako ozbrojení štátni zamestnanci, ktorí zarábajú peniaze aj vtedy, keď nie je koho napadnúť a čo brániť. Nepredstaviteľné, že divízie US Army, Royal Air Force, forces armées či Bundeswehru tiahli vlastnou krajinou, a pritom drancovali a znásilňovali. Skutočne, zavedením všeobecnej brannej povinnosti odzvonilo vojskám, ktoré dovtedy v rozhodujúcej miere viedli vojny. Osobní strážcovia kráľa Dávida, grécki hopliti v perzskej armáde, drancujúce hordy Brabanťanov a Armaňakov v neskorom stredoveku, švajčiarski žoldnieri, lancknechti v tridsaťročnej vojne a súkromné armády v koloniálnej Afrike, tí všetci sa dali do služieb tomu, kto najviac ponúkal. Platili ich za boj, nie za to, aby tvrdli v kasárňach.


  V dvadsiatom storočí, s ústupom koloniálnych mocností, mnohých žoldnierov ťahalo do afrických bojov o nezávislosť, kde pod vládou nových, na etnickom základe rozvadených diktátorov na dennom poriadku boli prenasledovanie a vyháňanie z krajiny, puče a genocídy. Západ bol oficiálne odsúdený na politiku nezasahovania, preto zabezpečoval svoje záujmy iba s pomocou súkromných vojenských oddielov, napríklad aby zabránil etablovaniu komunizmu na africkej pôde. Ani komunisti sa nesprávali inak. Štáty ako Južná Afrika si navyše zriadili paravojenské špeciálne jednotky ako Koevoet a poskytli lukratívne trvalé zamestnanie nájomným bojovníkom. Výbehový model žoldnier našiel útočisko v prostredí diktátorov a rebelov.


  Potom sa všetko zmenilo.


  Jedným povzdychom dejín sa rozpadlo sovietske impérium, nenápadne a nenávratne. Prestalo existovať východné Nemecko. Ústup Londýna spochybnil IRA, na myse sa skončil apartheid, studenú vojnu vyhlásili za prekonanú, Veľká Británia a USA redukovali svoje ozbrojené sily, politické zmeny v Južnej Amerike mali za následok diskreditáciu tisícok príslušníkov armády. Na celom svete strácali vojaci, policajti, príslušníci tajnej služby, účastníci odboja a teroristi prácu a poslanie. Nestalo sa to prvý raz v histórii. Pred rokmi zakladali nezamestnaní veteráni vietnamskej vojny v USA súkromné vojenské a bezpečnostné služby, ktoré vždy zaskakovali tam, kde sa nesmel dať pristihnúť Washington. Tieto firmy namiesto CIA zbavovali nevítaných vládcov moci, presúvali zbrane a drogy a navyše odľahčili rozpočet na obranu. Potom však trh skolaboval pod nadmernou ponukou vycvičených bojovníkov, ktorí sa v epoche Nelsona Mandelu a rusko-amerického priateľstva museli strachovať o posledné krízové oblasti. Hoci aj zostávajúci despoti sa veľmi snažili porušovať ľudské práva, pre všetkých to jednoducho nestačilo.


  A znovu sa dvíha opona pre nové dejstvo.


  Účinkujú: Saddám Hussajn, povýšenecký a nenásytný, a Slobodan Milosević, blúzniaci o nacionalizme. Perfektní antagonisti inak mierumilovného ľudstva, ktoré sa napochytre dohodne, že pripustí vojnu ako pokračovanie politiky inými prostriedkami. Žiaľ, v zmierovacom opojení sme sa zbavili zvyšných vojakov. A už nám zase pochodujú po boku. Poverení Organizáciou Spojených národov si naprávajú pošramotenú povesť, pomáhajú poraziť blázna z Golfského zálivu a netvora z Balkánu a zaisťovať mier, až jedného dňa dve osobné lietadlá vletia do Dvojičiek a v ich troskách pochovajú aj posledné myšlienky na mier. V úpornej snahe zraziť zlo na kolená George W. Bush, najväčší politický bankrotár v amerických dejinách, nadelí svojej vlasti tisícky mŕtvych vojakov a finančnú dieru ako kráter na Mesiaci. Prakticky všetky spojenecké štáty sa presvedčia o tom, že vojny sú príšerne drahé a ešte omnoho drahšie je získať mier, najmä s nasadením riadnej armády. Pretože však o vojne už nikto nehovorí, účinne a diskrétne pracujúce súkromné bezpečnostné firmy prijímajú jednu zákazku za druhou.


  Ruka v ruke s tým sa Afrika so svojím nerastným bohatstvom stáva hracou doskou globalizácie. Rozjatria sa zdanlivo dávno zahojené rany, petrodoláre rozdelia celé národy a gravitačné sily Východu a Západu ťahajú na všetky strany. Somálsko sa stáva stelesnením krvi a sĺz. Milióny ľudí zomierajú počas občianskych vojen v Demokratickej republike Kongo. Sudán, sotva sa vystrábil zo zápasu medzi vládou a ľudovou oslobodzovacou armádou, už sa ocitá v Darfurskom konflikte, ktorý do svojho víru vtiahne celú strednú Afriku. Čadský diktátor investuje – s tichým súhlasom Francúzska – milióny z ropy do nákupu zbraní a takýmto spôsobom destabilizuje oblasť. Na Pobreží Slonoviny si roztĺkajú hlavy strany zo severu a z juhu krajiny, v južnej Nigérii bohatej na ropu zúri násilie, Senegal, Kongo-Brazzaville, Burundi a Uganda dosahujú vysoké skóre na škále porušovania ľudskosti. Dokonca aj zdanlivo stabilné štáty ako Keňa nakrátko upadnú do chaosu. Takmer všetko, čo bolo na dobrej ceste, sa pokazí.


  Iba ľuďom ako Jan Kees Vogelaar sa vodí lepšie.


  Začiatkom tisícročia jeho Mamba podporovala v Darfúre mierové jednotky Africkej únie, zabránila prílevu Sudáncov arabského pôvodu do tábora guerilly a prijala lukratívne mandáty v Keni a v Nigérii. Po založení African Protection Services môže Vogelaar rozšíriť svoje aktivity na ďalšie krízové oblasti. APS sa stane pre Afriku tým, čím predtým bol Blackwater pre Irak. Do roku 2016 podnikateľská skupina získala meno v zabezpečení ropných zariadení a prepravných ciest nerastných surovín, vo vedení rokovaní s únoscami a výskume exotických sídiel pre západné, ázijské a multinárodné koncerny, ktoré nachádzajú čoraz väčšiu záľubu v predstave fungovania súkromných armád vo firemných službách.


  Ale obchody viaznu a Vogelaar má po krk neustálej zmeny vlajky. Po rokoch nestability na všetkých frontoch začne túžiť po niečom trvalom a solídnom, po ultimatívnej objednávke.


  A tá nedá na seba dlho čakať.


  „Prišla v podobe Kennyho Sina,“ povedal Vogelaar. „Presnejšie, Kennyho firmy, ktorá mi naservírovala budúcnosť na zlatej tácke.“


  „Sin,“ zopakovala Jou-jou ako ozvena. „To meno sa k nemu veľmi nehodí.“


  Jericho vedel, čo tým myslí. Sin po čínsky znamená srdce.


  „A kto sa skrýval za firmou?“


  „Vtedy ešte čínska tajná služba.“ Afričan si pošúchal zápästia otlačené od opaska. „Neskôr som začal mať pochybnosti.“


  Keď sa Jericho zľutoval a rozviazal Vogelaarovi putá, sadli si do reštauračnej časti. Ešte predtým odbehol na toaletu a dôkladne si prezrel ucho. Vyzeralo strašne, karmínovočervené šmuhy mu tiekli až za krk a dostali sa aj do výstrihu trička, kde stuhli. Zakrvavené ucho, lepkavé od mäsového vývaru a kúskov popučenej koreňovej zeleniny vyzeralo úboho. Keď si zmyl krv, bolo to oveľa lepšie. V skutočnosti utrpel stratu tenučkého kúsočku ušnice, nie celého ucha ako van Gogh. Vogelaar doniesol Jou-jou kuchynskú lekárničku a tá Owenovi obviazala ucho, pričom sa mu zdalo, že mu venovala viac náklonnosti, ako patrí k úlohe ošetrovateľky. U psa by sa to označilo za škrabkanie, no on nebol pes a Jou-jou si pravdepodobne len plnila svoju povinnosť. Vogelaar ich pritom pozoroval a zrazu naňho padla únava, akoby potreboval dohnať roky spánku.


  „Keď ste neprišli preto, aby ste ma odstránili, tak prečo, dočerta?“


  „Aby sme ťa varovali, ty lump,“ vysvetlí mu Jou-jou priateľsky.


  „Pred kým?“


  „Pred tými, čo ťa majú odstrániť!“


  Jericho vytiahne mobil, bez slova vyhľadá fragment textu, potom film ukazujúci Vogelaara v Afrike a oboje premietne na stenu.


  „Odkiaľ to máte?“


  „Nevieme. Narazili sme na to na nete, no od toho dňa sa nás tvoj priateľ Kenny pokúša zabiť.“


  „Môj priateľ Kenny.“ Vogelaar zo seba vyrazí zvuk pripomínajúci niečo medzi smiechom a kvičaním. „Tak s pravdou von, vari ste len neprišli preto, lebo vám záleží na mojom živote?“


  „Pravdaže nie. A už vôbec netúžime bližšie sa zoznámiť s krájačom salámy.“


  „Mohol som tušiť, kto si?“


  „Mohol si sa spýtať.“


  „Spýtať? Šibe ti? Vlámal si sa do mojej kuchyne a napadol si ma!“


  „Keď si so zbraňou…“


  „Preboha, čo som mal robiť? Čo by si ty spravil na mojom mieste? Nyela mi zavolala a povedala, že v reštaurácii sedia dvaja šašovia a vydávajú sa za reštauračných kritikov.“


  „Vidíš?“ triumfovala Jou-jou. „Hneď som ti to…“


  „V tom nebol problém, maličká! V tebe bol problém. V tvojom prerieknutí. Nikto tu nevie nič o Rovníkovej Guinei, Nyela je Kamerunčanka a ja juhoafrický Búr. Donnerovci nikdy neboli v Rovníkovej Guinei.“


  Jou-jou zostala zarazená.


  „Pozrel si si filmy z bezpečnostnej kamery?“ bol zvedavý Jericho.


  „Och, ty si si ju všimol?“


  „Som detektív.“


  „Pravdaže som si ich pozrel. Som pripravený na všetko, chlapče. Vlastne som dúfal, že tu budem mať do smrti pokoj. S novou identitou, v novom bydlisku. Ale Kenny sa nevzdáva. Ten bastard sa nikdy nevzdáva.“


  „Myslíš, že on napísal tú správu?“


  „Myslím, že by si mi mal zložiť putá, inak si musíš ostatné domyslieť sám.“


  Voľky-nevoľky Vogelaara rozviazal, zatiaľ čo Jou-jou naňho mierila zbraňou. No ten len odišiel vedľa, položil na stôl palmové víno, rum a kolu a započúval sa do ich príbehu, pričom sa blížil k vlastnému spopolneniu fajčiac jednu cigarku za druhou.


  „Aký obchod ti ponúkol Kenny?“ Jericho si vlial do hrdla pohár rumu, ktorý si podľa neho riadne zaslúžil.


  „Niečo ako druhú akciu Wonga.“


  „To nie je dobré znamenie.“


  „Áno, ale vonkajšie podmienky sa zmenili. Ndongo nebol Obiang, ani zďaleka taký zabezpečený. Prakticky všetky kľúčové pozície v jeho vláde si kúpili USA a Veľká Británia. Ibaže peniaze nestmeľujú navždy. Stále musíš mastiť, inak sa ti všetko zosype na hlavu. Navyše, Ndongo bol Bubi. Fangovia s ním súhlasili len preto, lebo sa im vodilo rovnako zle a hrozilo im, že pod Mayého vládou sa to ešte zhorší. Vtedy operovala pozdĺž celého pobrežia západnej Afriky. V Kamerune sme chránili ropné zariadenia proti odporcom. V Yaoundé som sa zoznámil s Nyelou, prvou ženou, ktorá vo mne vzbudila túžbu usporiadať si život.“


  „Naozaj sa volá Nyela?“ spýtala sa Jou-jou.


  „Nemáš všetkých pohromade?“ sykol Vogelaar. „Nikto sa nevolá svojím pravým menom, keď mu ide o život. V každom prípade, jedného pekného dňa prídem do kancelárie, sedí tam Kenny a chce mi objasniť záujmy Číňanov.“ Vogelaar zabafkal a zahalil sa dymom. „Mal taký zvláštny zvyk skákať z jedného pojmu na druhý, keď hovoril o svojich zamestnávateľoch. Raz hovoril o komunistickej strane, potom o tajnej službe, inokedy som mal dojem, že tu je z poverenia štátnej ropnej spoločnosti. Keď som ho požiadal o väčšiu jednoznačnosť, chcel vedieť, v čom podľa mňa tkvie rozdiel medzi vládou a koncernom. Začal som o tom premýšľať a nenašiel som ani jeden. Aby som sa vyjadril presnejšie, za posledných vyše štyridsať rokov som nenašiel ani jediný.“


  „A Kenny navrhol puč.“


  „Číňanov dosť nahnevala americká prítomnosť v Guinejskom zálive. Hovoríme o období pred nástupom hélia-3, tá oblasť mala vtedy cenu zlata. Okrem toho sa nazdávali, že im prináleží to, na čo si Washington odjakživa nárokoval. Pokúsil som sa Kennymu vysvetliť, že niečo iné je chrániť vlády pred partizánmi a zase iné je ich zosadzovať. Porozprával som mu o akcii Wonga, o Simonovi Mannovi, ktorý za to pykal na Čiernej pláži, aj o tom, ako sa Mark Thatcher svojho času zosmiešnil. Kontroval mi informáciami o zvrhnutí saudskoarabského kráľovstva rok predtým, až sa mi oči otvárali. Nám všetkým bolo jasné, že Čína podporovala saudskoarabských extrémistov, ale ak je pravda to, čo Kenny rozprával, tak Peking nemálo prispel k udalostiam v Rijáde. Ver mi, ja zďaleka rozoznám chvastúňa. Kenny nie je chvastúň. Povedal mi pravdu, preto som sa rozhodol, že ho budem počúvať aj ďalej.“


  „Odhadujem, že mal výborný vzťah s Mayém.“


  „Hovorili spolu. V roku 2016 Kenny ešte pôsobil v druhej línii, ale hneď som vedel, že ten chlap sa onedlho ocitne na exponovanom mieste.“ Vogelaar sa ticho zasmial. „Keď sa s ním človek zoznámi, považuje ho za milého. Ale nie je ani trochu milý. Najnebezpečnejší je práve vtedy, keď sa pokúša byť milý.“


  „Môže byť niekto v tejto brandži milý?“ opýtala sa Jou-jou.


  „Iste, prečo nie?“


  „Nuž, napríklad žoldnieri.“ Jou-jou si spojila končeky prstov. „Teda, nie sú to všetko viac-menej rasisti?“


  Preboha, Jou-jou, pomyslel si Jericho, čo tým chceš docieliť? Vogelaar k nej pomaly obrátil hlavu a z kútika úst vypustil dym. Vyzeral ako veľké tlejúce zviera.


  „Len povedz, čo ťa ťaží.“


  „Koevoet. Apartheid. Nestačí to?“


  „Ja som bol profesionálny rasista, dievčatko, ak máš na mysli mňa. Daj mi peniaze a začnem nenávidieť černochov. Daj mi ešte viac peňazí a budem nenávidieť belochov. S pravými rasistami nie je zábava. Ostatne, také typy nájdeš aj v armáde.“


  „Ibaže vy ste predajní. Na rozdiel od obyčajných…“


  „Sme predajní, to je pravda, ale nikoho nezradíme. A vieš prečo? Lebo nestojíme na ničej strane. Sme verní jedine našej zmluve.“


  „Ale keď…“


  “Nemôžeme nikoho zradiť.“


  „Mám na to iný názor.“


  Jericho sa stiesnene hniezdil na stoličke. Čo vedie Jou-jou k tomu, aby práve teraz nútila Vogelaara škvariť sa na hranici jej rozhorčenia? Otvoril ústa, no jej črtami preletel náznak poznania. Odovzdane si odpila z koly a spýtala sa:


  „Kto teda kontaktoval koho? Mayé Číňanov alebo naopak?“


  Vogelaar si ju nerozhodne premeriaval. Potom mykol plecom a nalial si plný pohár rumu.


  „Tvoji ľudia sa obrátili na Mayého, pokiaľ viem.“


  „Myslíš Číňania,“ opravila ho Jou-jou.


  “Tvoji ľudia,“ opakoval Vogelaar nemilosrdne. „Prišli a búšili do otvorených dverí. Podstatné je, že Obiang veľmi zle odhadol Mayého. Chcel niekoho, koho by mohol z pozadia dirigovať, ale narazil na nepravého kandidáta. Nebyť hélia-3, Mayé by ešte asi sedel v Malabe.“


  „Napokon bol predsa len bábka.“


  „Bol, ale bábka v rukách Číňanov, gašparko platiacej svetovej veľmoci. To je niečo iné, ako sa nechať vodiť na povrázku bývalým potentátom chorým na rakovinu. Keď sa u mňa zjavil Kenny, vyznal sa v brandži a veril, že my budeme najvhodnejší. Ja som si vec v pokoji vypočul a – odmietol som.“


  „A to prečo?“ čudoval sa Jericho.


  „Aby mu ovisol hrebienok. Samozrejme, bol sklamaný. A znepokojený, pretože sa riadne odhalil. Potom som mu vysvetlil, že predsa len by bola možnosť. Ale pre to by musel položiť na misku váh o čosi viac, než poverenie uskutočniť puč. Dal som mu najavo, že zákopových vojen mám po krk, toho ustavičného dohadovania sa o zákazky, no na druhej strane by som sa v nejakej vile unudil na smrť. Páčilo by sa mi byť akčným dôchodcom.“


  „Chcel si miesto v Mayého vláde. Dosť nezvyčajná žiadosť od žoldniera.“


  „Kenny ma pochopil. O niekoľko dní sme sa stretli s Mayém, ktorý predo mnou dve hodiny bedákal nad svojou poondiatou rodinou a komu všetkému čo musel sľúbiť. Vraj v nijakom prípade nemá miesto ešte aj pre mňa. Celé hodiny ma nechal zmietať sa v neistote, potom sa premenil na kumpána, na mileného uja Mayého a vytiahol králika z klobúka.“


  „A ponúkol ti miesto šéfa bezpečnosti.“


  „Vtip je v tom, že to bol Kennyho nápad. Starého masíroval dovtedy, kým neuveril, že na to prišiel sám. Tak sme uzavreli obchod. Ostatné bola hračka. Postaral som sa o logistiku, zostavil som komando, zaobstaral zbrane a helikoptéry, všetko čo bolo treba, a zvyšok poznáte. Číňanom záležalo na tom, aby vec prebehla bez krviprelievania a Ndongo sa dostal z krajiny so zdravou kožou. Zvládli sme aj to.“


  „Minulý rok bol Peking menej háklivý.“


  „Minulý rok išlo o viac. V roku 2017 bola v hre iba korektúra mocenských pomerov.“


  „Vraj ‚iba‘!“


  „Ach, čo! Každý vedel, že múdri novinári skôr či neskôr napíšu múdre články. Už len prerozdelenie ťažobných licencií, pričom rola Pekingu bola zjavná. No a? Na také dačo sú ľudia zvyknutí, na zverejnené zmeny vlády. Mŕtvi však nebudia dobrý dojem. Hlavne ak sa pokúšaš vylepšiť si imidž. Strana nezabudla na olympijský beh medzi vojakmi z roku 2008. Preto keď islamisti obsadili Rijád, saudskoarabský kráľovský rod sa z toho šetrne dostal. Bola to podmienka Pekingu za to, že ten špás financovali. V každom prípade vtiahli sme do Malaba, Mayé so svojím tučným zadkom sa vopchal do vládneho kresla, ja som vybudoval EcuaSec, tajnú službu Rovníkovej Guiney, pozatýkal som opozíciu, a bolo.“


  „A nikdy ti nebolo na vracanie?“ opýtala sa Jou-jou.


  „Na vracanie?“ Vogelaar si priložil pohár k perám. „Len raz ma naplo. Od pokazeného tuniaka.“


  Jericho ju prebodol pohľadom ostrým ako nôž. „A čo bolo ďalej?“


  „Krátko po tom, čo sme dosadili Mayého do funkcie, Kenny podľa očakávania postúpil o priečku vyššie a vrátil sa s väčšou právomocou. Rovníková Afrika sa stala jeho parketou. Každých pár týždňov býval v apartmáne hotela pre ropných robotníkov Paraíso, kde sa nechával rozmaznávať štetkami a prijímal moje hlásenia. V Kamerune sme sa dohodli, že Mayého budem sledovať…“


  „Taká bola teda dohoda.“


  „Čo iné? Veď som vravel, že to bol Kennyho nápad. Nikto sa nedostal k Mayému tak blízko ako ja. Prijal ma za svojho dôverníka.“


  „Ktorý bol súčasne jeho strážcom.“


  „Iba pre prípad, že by nám tučniak unikal z reťaze. Pravdaže sledovali aj mňa. Je to Kennyho princíp, podľa ktorého buduje všetky svoje skupiny: každý každému pozerá na prsty. Ale ja som vždy mal jedno oko navyše.“


  „Myslíš to sklenené,“ posmievala sa Jou-jou.


  „Jedným zdravým okom vidím viac ako ty dvoma,“ nedal sa Vogelaar. „Rýchlo som zistil, kde sú krtkovia, ktorých mi Kenny hodil do záhradky. Nakazená bol polovica EcuaSecu. Pravdaže som na sebe nedal nič znať. Skôr som začal pozorovať Kennyho. Chcel som sa dozvedieť viac o ňom a o jeho ľuďoch v pozadí.“


  „Viem len to, že je to úplný šialenec.“


  „Povedzme, že miluje extrémy. Zistil som, že tri roky žil v Londýne ako pridelenec čínskeho vojenského atašé, a dva ďalšie roky vo Washingtone. Jeho ťažiskom bola konšpirácia. Oficiálne patril k Čung Čchaner-pu, vojenskej spravodajskej službe, druhé oddelenie generálneho štábu ľudovej oslobodeneckej armády. Žiaľ, moje tamojšie kontakty sa ukázali ako chabé, zato som poznal zopár ľudí v piatom úrade Guojia Anquan Bu, na ministerstve štátnej bezpečnosti, ktoré už spolupracovalo s Kennym. Podľa nich Kenny disponoval mimoriadnymi analytickými schopnosťami a psychologickými danosťami. Okrem toho pri ňom mali poznámku, že vo veciach sabotáže a nájomnej vraždy postupuje s určitou… hm, nekompromisnosťou.“


  „Inak povedané, náš priateľ je zabijak.“


  „Samo osebe by to nebolo dôvodom na znepokojenie. Keby tam nebolo aj čosi iné.“


  Vogelaar sa odmlčal, aby si mohol zapáliť ďalšiu cigarku. Robil to mimoriadne pomaly a ťažkopádne, pendloval medzi hovoreným slovom a dymovými znameniami a chvíľku sa oddával sledovaniu svojich vnútorných filmov.


  „Zdalo sa im, že je v ňom niečo obludné,“ pokračoval. „A to sa zhodovalo aj s mojím pocitom, ibaže som ho nevedel sformulovať. Tak som sa snažil vystopovať Kennyho cestu od začiatku. Našiel som tam vojenskú službu, štúdium, výcvik na pilota, štúdium zbraní, všetko, ako má byť. Už som to chcel vzdať, keď som natrafil na špeciálnu jednotku s pekným názvom Ťü Šen…“


  „No zbohom,“ povedala Jou-jou.


  „Ťü Šen?“ Yericho sa zamračil. „To som už počul. Má to niečo do činenia s večným zatratením, nie?“


  „Ťü Šen je pekelný boh,“ vysvetlila mu Jou-jou. „Je to taoistická postava opierajúca sa o staročínsku predstavu, že peklo v hlbinách zeme je rozdelené na desať ríš a každej z nich vládne pekelný kráľ. Pekelný boh je najvyššia inštancia. Pred ním a jeho pekelnými sudcami sa musia mŕtvi zodpovedať.“


  „Znamená to, že všetci sa dostaneme do pekla?“


  „Spočiatku áno. A každý pred osobitný súd, podľa svojich skutkov. Dobrých pošlú späť na zem, aby sa znovu narodili vo vyššej inkarnácii. Aj zlí sa po odsedení svojho pekelného trestu narodia znova, ale ako zvieratá.“


  Jericho pozrel na Vogelaara.


  „Ako čo sa znovu narodil Kenny Sin?“


  „To je dobrá otázka. Ako beštia v ľudskej podobe?“


  „A čo bol predtým?“


  Vogelaar si potiahol z cigarky.


  „Pokúsil som sa nazbierať informácie o Ťü Šen. Ťažká úloha. Oficiálne totiž toto oddelenie neexistuje, skutočne sa dá porovnať s pekelným súdom. Jeho členovia sa grupujú vo väzniciach, v psychiatrických ústavoch a na klinikách pre výskum mozgu. Možno povedať, že hľadajú zlo. Hľadajú vysoko nadaných ľudí, ktorým psychická porucha znižuje morálne zábrany do takej miery, že za normálnych okolností by museli žiť v izolácii. V Ťü Šen však dostanú druhú šancu. Niežeby tam z nich chceli urobiť lepších ľudí, skôr ide o inštrumentalizáciu zla. Podrobujú ich testom. Všemožným, o ktorých ani nechcite vedieť podrobnosti. Po roku rozhodnú o tom, či sa znovu narodíš do slobody, teda do armády či tajnej služby, alebo stráviš život v pekle ústavu.“


  „Pripadá mi to ako armáda mäsiarov,“ povedala Jou-jou zhnusene.


  „Ani nie. Niektorí absolventi Ťü Šen urobili skvelú kariéru.“


  „A Kenny?“


  „Keď ho vyňuchala Ťü Šen, mal práve pätnásť rokov a sedel v ústave pre psychicky narušených mladistvých páchateľov. Väčšina jeho detstva zostala zahalená v temnote. Pravdepodobne vyrastal v žalostnej chudobe, v skrytom kúte nejakého zabudnutého sídliska, kam nepáchli ani námezdní robotníci. Otec, matka, dvaja súrodenci. Podrobnosti nepoznám. Ako desaťročný raz v noci vylial do búdy z vlnitého plechu, kde spala jeho rodina, dve kanistry benzínu. Potom zatarasil všetky východy barikádami, ktoré niekoľko týždňov predtým vyrábal z odpadkov, pospájal ich, aby sa nikto nemohol dostať von, a všetko podpálil.“


  Jou-jou z Vogelaara nespustila zrak.


  „A čo sa…?“


  „Zhoreli.“


  „Celá rodina?“


  „Všetci do jedného. Čistou náhodou sa to donieslo nejakému cvokárovi a ten vzal chlapca k sebe. Zistil uňho vynikajúcu inteligenciu a prenikavé myslenie. Chlapec nič nezapieral, nič neprikrášľoval, ani len slovkom sa nezmienil, prečo to urobil. Štyri roky si ho v odborných kruhoch posúvali z rúk do rúk, pokúšali sa vysvetliť príčiny jeho konania, až konečne naňho natrafila Ťü Šen.“


  „A tí ho pustili medzi ľudí!“


  „Vyhlásili ho za zdravého.“


  „Za zdravého?“


  „V tom zmysle, že má nad sebou kontrolu. Nenašli mu nič. Aspoň nie duševnú chorobu, o akej sa píše v odbornej literatúre. Iba ak bizarnú túžbu po vyššom poriadku, fascináciu symetriou. Klasické symptómy obsedantnej poruchy, ale vôbec nič, čo by ho klasifikovalo za blázna. Bol len jednoducho… zlý.“


  Na chvíľu zavládlo skľučujúce ticho. Jericho si v duchu rekapituloval, čo vie o Sinovi. Jeho lásku pre inscenovanie, jeho neobyčajnú schopnosť vidieť druhým do hlavy. Vogelaar mal pravdu. Kenny je zlý. A predsa len mu pripadalo, že to nie je celá pravda. Zároveň sa zdalo, že v pozadí jeho činov je nejaký temný kódex, ktorým sa Kenny riadi a ktorý ho zväzuje.


  „Nuž, zatiaľ som nemal dôvod Kennymu nedôverovať. Všetko išlo ako po masle. Peking dodržiaval svoje vyhlásenie o nezasahovaní. Mayé si užíval status autonómneho vládcu. Ropa tiekla a s ňou aj peniaze. Potom nastal zlom. Celý svet hovoril len o héliu-3, každý chcel letieť na Mesiac. Záujem o zdroje nerastného bohatstva postupne upadal a Mayé na tom nemohol nič zmeniť. Vôbec nič. Popravami ani záchvatmi zlosti.“ Vogelaar otriasol popol z cigarky. „Nuž tak, 30. apríla 2022 ma Mayé zavolal do kancelárie. Keď som vstúpil, sedel tam Kenny v sprievode niekoľkých mužov a žien, ktorých nám predstavil ako zástupcov čínskeho ministerstva pre leteckú dopravu a vesmírne lety.“


  „Viem, čo chceli!“ Jou-jou luskla prstami ako školáčka. „Navrhli postaviť rampu!“


  Jericho sa zarazil. „Tak to nebol Mayého nápad?“


  „Nie, nebol. Pravdaže chcel vedieť, načo. Povedali mu, vraj aby mohli vystreliť satelit do vesmíru. Spýtal sa, aký satelit. Odpovedali, no satelit, to je jedno, aký. Chceš satelit? Vlastný guinejský spravodajský satelit? Budeš ho mať. Nám ide len o jeho odpálenie, a aby sa nikto nedozvedel, kto za tým je.“


  „Ale prečo?“ opýtal sa Jericho nechápavo. „Akú výhodu by malo vystreliť čínsky satelit z africkej pôdy?“


  „To nás, pravdaže, tiež zaujímalo. To je tak, povedali: Existuje dohoda o vesmírnom priestore, ktorá sa uzavrela dakedy v šesťdesiatych rokoch na podnet Organizácie Spojených národov a ktorú podpísala a ratifikovala väčšina štátov. Jej predmetom je, komu patrí vesmírny priestor, čo sa tam smie robiť a čo nie, kto to môže dovoliť a kto zakázať. Časťou dohody je klauzula o ručení, neskôr konkretizovaná v samostatnom dohovore, ktorá upravuje všetky nároky pri nehodách s umelými nebeskými telesami. Príklad: Ak ti spadne do záhrady meteorit a zabije tvoje sliepky, nemôžeš robiť nič. Ak to nebude meteorit, ale satelit s nukleárnym reaktorom, a nespadne na tvoje sliepky, ale uprostred centra Berlína, vzniknú vecné škody astronomickej výšky, nehovoriac o mŕtvych, ranených a o zvýšenom počte rakovinových ochorení. Kto uhradí škodu?“


  „Ten, kto ju spôsobil?“


  „Správne. Štáty, a síce podľa dohody v neobmedzenej výške. Ak Nemecko dokáže, že išlo o čínsky satelit, musí platiť Čína. Rozhodujúce je vždy to, z územia ktorého štátu teleso vystrelili. Čím viac ich jeden národ vystrelí, tým vyššie je riziko, že raz bude musieť platiť. Preto delegáti teraz vyjednávajú so štátmi, ktoré Číne dovolili na svojom území zriadiť odpaľovacie rampy a prezentovať ich ako vlastné zámery.“


  „Ale podľa dohody sú tieto štáty zodpovedné!“


  „Pre ľudí ako Mayé nie je problém vohnať svoj ľud do záhuby. Milióny z obchodu s ropou už dávno uložil na súkromných účtoch, presne ako predtým Obiang. Zaujímalo ho jedine to, čo mu z toho kvapne. Tak teda Kenny vyslovil určitú sumu. Bolo to enormne veľa. Mayé sa pokúšal vyzerať nezúčastnene, ale pod písacím stolom z tropického dreva od radosti pustil do gatí.“


  „Nepripadalo mu to totálne absurdné?“


  „Delegácia argumentovala tým, že Peking uzatvára takéto obchody preto, lebo chce minimalizovať riziká. Nebezpečenstvo zrútenia je zanedbateľné, satelit bude slúžiť občanom, v podstate pôjde iba o skúšku nového experimentálneho pohonu. Mayého úloha spočívala v tom, aby sa pasoval za otca guinejských vesmírnych letov a až do smrti mlčal o mužoch v pozadí. Za to boli ochotní darovať mu satelit.“


  „Neskutočný idiot,“ uľavila si Jou-jou.


  „No len si predstav. Rovníková Guinea, prvá africká krajina s vlastnými letmi do vesmíru.“


  „Pri stavbe rampy nebolo nikomu nápadné, že tam pobiehali samí Číňania?“ čudoval sa Jericho.


  „Prebiehalo to inak. Oficiálne sa konala verejná súťaž. Mayé oznámil svetu, že chce vstúpiť do vesmírneho priestoru, pozval do krajiny odborníkov a, samozrejme, prišli aj Číňania. Celé to bolo dokonale zorganizované. Napokon na rampe pracovali aj Rusi, Kórejčania, Francúzi a Nemci, a nikto nezaregistroval, kto im hral do tanca.“


  „A Čeng Group?“


  „Ach!“ Vogelaar uznanlivo zdvihol obočie. „Máte dobré informácie. Je to tak, veľké časti konštrukcie vyvinul Čeng. Vždy mali na mieste svoj tím. V decembri začali s prácami, o necelý rok bola stavba hotová a 15. apríla 2024 počas slávnostnej ceremónie vystrelili na obežnú dráhu Mayého prvý a posledný spravodajský satelit.“


  „Určite išiel prasknúť od pýchy.“


  „Mayé bol zbláznený do satelitu. Jeho model mu visel v kancelárii, jazdil po koľajničke po plafóne a krúžil mu nad písacím stolom ako slnko Rovníkovej Guiney.“


  „Ibaže nie dlho.“


  „Necelé tri týždne. Spočiatku z času na čas vypadával, potom stíchol úplne. Jasné, že sa to okamžite rozkríklo. Mayé zožal škodoradostný posmech. Niežeby potreboval satelit, veď predtým si dobre poradil aj bez neho. Ale vstúpil na medzinárodný parket, zachcelo sa mu tancovať, a škaredo sa pošmykol. Blamoval sa do špiku kostí, dokonca aj Bubiovia na Čiernej pláži sa v celách váľali od smiechu. Mayé penil od zlosti, zavolal si Kennyho, no ten mu odkázal, že má iné starosti. Čo, mimochodom, sedelo. Číňania a Američania sa práve navzájom vyhrážali vojenskými útokmi, každý obviňoval toho druhého, že umiestnil na Mesiaci zbrane. Radil som Mayému zdržanlivosť, ale nedal pokoj. Nakoniec začiatkom júna, keď sa mesačná kríza zmiernila, pricestoval Kenny na rozhovory do Malaba. Mayé vyvádzal ako divý. Okamžite požadoval nový satelit – a potom urobil chybu. Naznačil, že za odpálením satelitu je čosi viac než skúška experimentálneho pohonu.“


  Jericho sa predklonil. „Čo tým myslel?“


  Vogelaar vyfúkol dym do minulých čias.


  „To, čo vedel odo mňa. Informácie o celom projekte.“


  „Ty si sa pustil do pátrania?“


  „Prirodzene. Stavbu rampy a vypustenie satelitu som mal na očiach väčšmi, než by bolo Kennymu milé, ale tak, aby si to nevšimol. Pritom som narazil na nezrovnalosti. Referoval som o tom Mayému a stále som mu pripomínal, aby si to nechal pre seba, ale ten idiot nevedel nič lepšie, než vyhrážať sa Kennymu.“


  „Ako reagoval Kenny?“


  „Milo. A to sa mi nepozdávalo. Povedal Mayému, aby si nerobil starosti, že sa nejako dohodnú.“


  „To znie ako ohlásenie popravy.“


  „Presne tak to pripadalo aj mne. Tak teda, džbán sa rozbil. Pomohlo by už len zistiť celú pravdu a pritlačiť na Kennyho, aby nás nemohol jednoducho odpraviť. A skutočne som tomu prišiel na koreň. Keď sa Kenny najbližšie objavil, Mayé ho prijal v kruhu svojich najdôležitejších ministrov a vojakov. Konfrontovali sme ho s faktami. Kenny mlčal. Dlho, veľmi dlho. Potom sa nás spýtal, či nám je jasné, že sa zahrávame so životom.“


  „Teda začiatok konca.“


  „Nie nevyhnutne. Iba to dokazovalo, že nás berie vážne. Že chce vyjednávať.“ Vogelaar sa bezútešne zasmial. „No Mayé to znovu pokazil, keď začal požadovať horibilné sumy, prakticky chcel, aby pred ním Kenny padol na kolená. Ten sa k tomu neznížil, no podával Mayému pomocnú ruku. Vážne som mal dojem, že nechce, aby sa situácia vyhrotila, ale Mayé sa neprestal správať povýšenecky. Až napokon začal vykrikovať, že svet sa všetko dozvie. Kenny vstal, zaváhal. Potom sa uškrnul a povedal, dobre, vzdávam sa. Budeš mať, po čom túžiš, veľký diktátor, daj mi dva týždne. To povedal a odišiel.“


  Vogelaar sledoval dym cigarky.


  „V tom okamihu som vedel, že Mayé nás všetkých odsúdil na smrť. Hoci sa vyhrieval na výslní svojho víťazstva, bol už mŕtvy muž. Neunúval som sa presvedčiť ho o opaku, ale šli sme domov a zbalili sme si kufre. Vždy som mal v talóne viaceré identity a únikové cesty. Nasledujúce ráno sme z Rovníkovej Guiney zmizli. Nechali sme tam všetok náš majetok a vzali sme len kufor plný peňazí a falošných dokladov. Kennyho prisluhovači sa nám okamžite zavesili na päty, ale môj plán bol dokonalý. Nestalo sa v mojom živote po prvý raz, že som musel zmiznúť. Dovtedy sme kľučkovali, kým sme sa ich nestriasli. V Berlíne sa z nás stali Andre a Nyela Donnerovci, juhoafrický poľnohospodársky inžinier a promovaná právnička z Kamerunu s praxou v oblasti gastronómie, a prenajali sme si lokál. V deň, keď sme otvorili reštauráciu, Ndongo si v Malabe práve skladal kufre a Mayé bol mŕtvy. Všetci, čo o veci dačo vedeli, boli mŕtvi.“


  „Až na jedného.“


  „Až na jedného.“


  „O čo v skutočnosti šlo v programe vesmírnych letov?“


  Vogelaar vystrel prsty a posunul po obruse poloprázdny pohár. Rum sa ligotal vo svetle papierovej lampy, dostal sa do víru pohybu a svetelného odrazu.


  „No, nenechaj sa prosiť. Prečo sa to všetko stalo?“


  Žoldnier si v zamyslení ponoril bradu do dlaní.


  „Skôr by ste sa mali opýtať, kto je vám v pätách.“


  „Och, vďaka!“ Jou-jou naňho zlostne blysla očami. „Čo myslíš, že celý deň robíme?“


  „Ak mám byť úprimný, pýtam sa to isté.“


  „Zrejme Čung Cchan-er-pu,“ skúsil Jericho. „Čínska tajná služba. Po tom všetkom, čo si nám porozprával.“


  „Nie som si úplne istý. Medzičasom si myslím, že Kennyho čudná delegácia nereprezentuje čínsku vládu ani čínsky úrad pre výskum vesmíru. Ani jedno z týchto miest pravdepodobne netuší, že sú nastrčení.“


  Jericho naňho zarazene civel.


  „Boli veľmi presvedčiví, Jericho.“


  „Ale Strana sa musela dozvedieť, čo sa v jej mene dialo. Mayé to musel spomenúť na oficiálnych štátnych návštevách.“


  „Hlúposť, uvažuj! Do Rovníkovej Guiney nezavítala nijaká čínska vládna návšteva, ani Mayého nepozvali do Zakázaného mesta. Spolu sa vôbec neukazovali. Z času na čas sa nesmelo zjavil nejaký úradníček z ministerstva energie, inak sa po krajine tmolili iba ťažobní robotníci. Peking zakaždým zdôrazňoval, že s Rovníkovou Guineou udržiava výlučne obchodné styky.“


  „V časoch Mugabeho a konzorcií sa pokojne dávali fotiť s diktátormi.“


  „Ani Mugabeho nedostali do funkcie pučom. Nie je bežné, aby sa po prevratoch verejne predvádzali ich iniciátori. Číňania sú už dnes opatrnejší.“


  „No čo je s Čengom?“


  „Čo by s ním malo byť?“


  „Čeng Group pracuje pre čínsky úrad pre výskum vesmíru. Hlúposť, vlastne ona je úrad pre výskum vesmíru a stavala aj pre Mayého. Najneskôr vtedy muselo vyjsť najavo, že oficiálne miesta boli len nastrčené.“


  „Kto povedal, že to bolo s Čengom dohodnuté? Na úrade sú zasvätení aj nezasvätení. Jeho podnik prijal prácu na voľnom trhu. No a čo?“


  „Strana dopustila, aby jej najvýznamnejší konštruktér postavil zahraničnú rampu.“


  „Koncerny ako Čeng či Orley nemožno kontrolovať, nemôže a nechce to ani Strana. Čínsky ministerský predseda má u Čenga podiely, klepol by si sám po prstoch. Naopak, Peking privítal, že Čeng sa zúčastnil verejnej súťaže, lebo tým sa uľahčila špionážna činnosť na mieste diania.“


  „Prečo potom si začal byť nedôverčivý?“


  Vogelaar sa ticho zasmial.


  „Lebo ja som vždy nedôverčivý Tak som sa aj dozvedel, že Kenny v roku 2022 vystúpil z Čung Cchan-er-pu. Odvtedy pracuje na voľnej nohe pre vojenskú tajnú službu.“


  „Moment,“ povedala Jou-jou. „Ten prevrat, po ktorom sa dostal k moci Mayé…“


  „… financovali čínske naftové spoločnosti, ratifikoval Peking a uskutočnila čínska tajná služba s našou pomocou.“


  „A rampu?“


  „Tá s tým nemá nič spoločné. S rampou sa objavili na scéne noví herci. Peking mal vždy záujem len o nerastné suroviny. Ľudom, čo nás nahovorili na rampu, šlo o niečo iné.“


  „Tak Kenny prešiel do druhého tábora?“


  „To neviem presne. Možno len rozšíril svoj akčný rádius. Nemyslím, že konal vyslovene proti záujmom Pekingu, skôr by som povedal, že záujmy iných mu boli prednejšie.“


  „A Mayého pád?“


  „Ide na tričko staviteľov rampy. Možnože Strana ho schvaľovala. Určite sa jej nepýtali.“


  „Myslíš si to, alebo to vieš?“


  „Myslím si to.“


  „Vogelaar,“ povedala Jou-jou naliehavo. „Konečne nám povedz, čo si zistil o rampe, jasné?“


  Vogelaar si spojil končeky prstov. Podrobne sa venoval skúmaniu svojich palcov, prikladal si ich ku koreňu nosa a zamieril pohľadom k stropu. Potom pomaly prikývol.


  „Dobre. Súhlasím.“


  „Tak spusti.“


  „Bude to stáť štvrť milióna eur.“


  „Čože?“ Jericho zalapal po vzduchu. „Zbláznil si sa?“


  „Za to dostanete odo mňa spis s materiálmi, kde je všetko.“


  „Ty nie si normálny!“


  „Som úplne v poriadku. Musíme s Nyelou zmiznúť, a to čo najrýchlejšie. Väčšina môjho majetku zostala v Rovníkovej Guinei. To, čo som si mohol vziať, som vrazil do Muntu a do bytu nad ním. Dozajtra speňažím všetko, čo sa dá tak narýchlo speňažiť, ale s Nyelou musíme začať odznova.“


  „Človeče, Vogelaar!“ vybuchla Jou-jou. „Ty si fakt ten najpodlejší, najnevdačnejší…“


  „Stotisíc,“ navrhol Jericho. „Ani o cent viac.“


  Vogelaar pokrútil hlavou. „Ja nevyjednávam.“


  „Nie si v takej pozícii, aby si vyjednával. Dobre si to rozmysli. Mať či nemať stotisíc je rozdiel.“


  „Vy tie materiály potrebujete.“


  „A ty potrebuješ peniaze.“


  Jou-jou vyzerala, akoby chcela Vogelaara strčiť pod nôž krájača. Jericho ju pohľadom držal na uzde. V nevyhnutnom prípade bol pripravený pohroziť Afričanovi pištoľou, hoci pochyboval, že by Vogelaar pripustil, aby to zašlo tak ďaleko. Nejako sa s ním musia dohodnúť.


  Čakal.


  Po chvíli, ktorá trvala celú večnosť, Vogelaar pomaly vzdychol a Jericho prvý raz pocítil, že veľký muž sa bojí.


  „Stotisíc. V hotovosti, to je vari jasné! Ty mi dáš peniaze a ja ti dám spis.“


  „Tu?“


  „Nie tu. Na nejakom živšom mieste.“ Kývol hlavou smerom von. „Zajtra na poludnie o dvanástej v Pergamonskom múzeu. To je hneď za rohom. Choďte po Monbijoustrasse až k Spréve, potom prejdite cez rieku na Múzejný ostrov ku Galérii Jamesa Simona. Tam sa prúdy návštevníkov Múzejného ostrova rozdeľujú. Stretneme sa pri Bráne bohyne Ištar oproti Ceste procesií. My s Nyelou hneď potom zmizneme, tak buďte presní.“


  „Kam pôjdete?“


  Vogelaar si ho dlho premeriaval.


  „To naozaj nemusíš vedieť,“ povedal napokon.


  „No super! Kde chceš vziať stotisíc eur?“ opýtala sa Jou-jou, keď prechádzali cez cestu k zaparkovanému autu.


  „Čo ja viem?“ Jericho mykol plecom. „Vždy je to menej ako štvrť milióna!“


  „Oveľa menej.“


  „Dobre, dobre.“ Odrazu zastal. „Čo som mal podľa teba robiť? Mučiť ho, kým mi povie pravdu?“


  „Presne. Mal si to z neho vytĺcť!“


  „Úžasný nápad.“ Jericho si chytil obviazané ucho. Mal ho napuchnuté a mäkké. Pripadal si ako plyšový zajac. „Vidím to pred sebou ako na dlani. Ja ho držím a ty ho roztĺkaš na kašu antilopím stehnom.“


  „Dobre, že sa o tom zmieňuješ. Ja…“


  „A Vogelaar sa ani nehne.“


  „Ja som ho tĺkla antilopím stehnom!“


  „Veď áno.“ Jericho kráčal ďalej a otvoril auto. „Prečo si vlastne prišla? Nemala si sledovať Nyelu?“


  „No to je vrchol.“ Jou-jou trhla dverami spolujazdca, hodila sa na sedadlo a skrížila si ruky na prsiach do gordického uzla. „Bezo mňa by si skončil ako šunkový nárez, ty smrad!“


  Jericho mlčal.


  Urobil niečo zlé?


  „Ani ja neviem, kde vezmeme peniaze,“ pripustil. „Ale nechcem automaticky žiadať Tchua o pomoc.“


  Jou-jou vyrazila zo seba nezrozumiteľné mrmlanie.


  „Dobre teda,“ povedal Jericho. „Ideme do hotela, však?“


  Neodpovedala.


  S povzdychom naštartoval voz.


  „V každom prípade sa opýtam Tchiena,“ povedal. „Možno mi požičia. Alebo mi to zúčtuje s preddavkom.“


  „Rb, č chcš.“


  „Možno bude mať pre nás nejaké novinky. Už od rána sa hrajká s Dianou.“


  Mlčanie.


  „Kým som sa vybral do Muntu, telefonoval som s ním. Celkom zaujímavé. Vo všetkých bodoch potvrdil Vogelaarovu verziu. Mám ti porozprávať, čo povedal Tchien?“


  „Pr mň z mň.“


  Viac z nej nedostal. Až k Hyattu produkovala iba spoluhlásky. Jericho jej referoval o svojom rozhovore s Tchuom ako človek veselo plávajúci proti prúdu, kým ďalej nevedel predstierať, že je všetko v poriadku. V podzemnej garáži Hyattu napokon kapituloval.


  „Okej,“ povedal. „Máš pravdu.“


  Skrížené ruky, strnulý pohľad.


  „Zachoval som sa mizerne. Mal som ti poďakovať.“


  „Mn j t jdn.“ Aspoň že nevystúpila z auta.


  „Bez teba by ma Vogelaar zahlušil. Zachránila si mi život.“ Odkašľal si. „Tak teda… ďakujem ti, dobre? Myslím to vážne. Nikdy ti to nezabudnem. Bola si veľmi odvážna.“


  Obrátila k nemu hlavu a pozrela naňho spoza zmrašteného obočia.


  „Prečo si ty taký chmuľo?“


  „Neviem.“ Jericho uprel pohľad na volant. „Možno som sa to doteraz nenaučil.“


  „Čo?“


  „Správať sa milo.“


  „Myslím, že vieš byť dokonca veľmi milý.“ Prekrížené ruky sa pohli. Zovretie trošku povolilo. „Vieš, čo si ešte myslím?“


  Jericho zdvihol obočie.


  „Že najmenej milý si práve k tým, ktorých máš rád.“


  Stuhol. Nebolo to ďaleko od pravdy.


  „A kto ti vnukol toto poznanie?“ opýtal sa s podozrením na určitú osobu.


  „Ako to myslíš?“


  „Len som si myslel, že ten výrok by mohol pochádzať od Joanny.“


  „Na to nepotrebujem Joannu.“


  „Nerozprávala si sa s ňou o mne, čiste náhodou?“


  „Rozprávala,“ priznala otvorene. „Vravela, že ste spolu chodili.“


  „A čo ešte?“


  „Že si to pohnojil.“


  „Čo?“


  „Pretože ani k sebe nevieš byť milý. K sebe najmenej zo všetkých.“


  Jericho zovrel pery. Vynárali sa pred ním protiargumenty, jeden jalovejší ako druhý. Odohnal ich. Mali súrnejšiu prácu, ako prehrabávať sa v spleti svojich pocitov, ale náhle si pripadal úplne odhalený. Akoby mu Joanna stiahla nohavice a viedla ho za železný krúžok v nozdrách. Jou-jou pokrútila hlavou.


  „Nie, Owen, nepovedala o tebe nič zlé.“


  „Hm. Porozmýšľam o tom.“


  „Porozmýšľaj.“ Zaškľabila sa. Jeho kapitulácia sa priaznivo odrazila na jej nálade. „Nevylučujem, že ešte párkrát si navzájom zachránime život.“


  „Ako som už vravel – kedykoľvek!“ Zarazil sa. „A pokiaľ ide o Nyelu…“


  „Bola to moja chyba. Keď som to zbabrala, pomyslela som si, že najlepšie bude rýchlo sa vrátiť.“


  Jericho si ohmatal ucho.


  „Popravde,“ povedal, „som rád, že si to zbabrala.“


  CALGARY, ALBERTA, KANADA


  Blúdiť po Calgary a ukazoval fotografiu možného atentátnika bolo približne rovnako beznádejné ako prehľadávať chaotické mravenisko v snahe nájsť konkrétneho mravca. Pol druha milióna usilovných služobníkov hospodárstva snažiacich sa o to, aby najrýchlejšie rastúce kanadské mesto obohatili o novú produkciu tovaru, architektúry a ľudí plných tvorivého nadšenia, teraz akoby stratilo smerovanie a cieľ. O čo väčšmi Keowová vítala prechod energetického hospodárstva na hélium-3, o to menej znášala vyhasnutý pohľad masovej nezamestnanosti, úpadok celých miest a provincií, ktorých príjmy záviseli takmer výlučne od predaja ropy a plynu. V ekologickom tábore predpokladali, že zmenu všetci dobre znášajú. Pán fosilosaurus dostane do daru zlaté hodinky a uchýli sa do pokojnej rezidencie pre seniorov, kde sa melancholicky a dôstojne bude lúčiť so životom, zatiaľ čo desať miliárd ľudí s lícami zružovenými od nadšenia bude odoberať čistý elektrický prúd z reaktorov na hélium-3. No zmeny málokedy prebiehajú harmonicky. Ani v kambriu, ordoviku a v devone, na konci permu, triasu a kriedy, ani na sklonku pleistocénu s výskytom nového biologického druhu s názvom človek, schopného sebareflexie, pridajúcim do katalógu ukazovateľov premien, v ktorom už boli sopečné výbuchy, meteority a ľadové doby, epidémie, vojny a hospodárske krízy. V dôsledku toho báječný nový svet čistej fúzie sprevádzala vážna globálna hospodárska kríza, či sa to novátorom páči, alebo nie.


  Keowová si niesla tácku s ovocím, jogurtom a s cereáliami k stolu, pri ktorom praktikant zdolával už druhú kopu palaciniek.


  „Včera to bol asi úder do prázdna,“ povedal prežúvajúc.


  Keowová mykla plecom. Westin Calgary mal tú výhodu, že ležal v blízkosti centrály Imperial Oil na 4. Avenue Southwest, preto sa po telefonáte s Palsteinom rozhodla, že sa tam s chlapcom na jednu noc ubytuje. Napokon sa vybrali späť tou istou cestou ako tučný Ázijec. Nebolo to povzbudzujúce. Na Brufordovom videu sa Ázijec blížil zľava, zo severu. Väčšina hotelov však ležala na juhu, na západe a na východe. Mohol zakotviť v hociktorom z nich, v prípade ak sa ubytoval v hoteli. Možno býval v meste. Ázijský vplyv naokolo bol značný. V pešej vzdialenosti od rieky Bow, pozdĺž živej Centre Street, sa tiahlo calgarské China Town, tretia najväčšia čínska štvrť v Kanade po Vancouvri a Toronte. V Sheratone neďaleko Princes Island Park si pamätali na veľkého, neupraveného, pomerne telnatého Ázijca, ktorý však u nich nebol ako hosť. Ukazovali jeho fotografiu v reštauráciách a v obchodoch a napokon navštívili aj medzinárodné letisko – bez výsledku. Takže v toto ráno dostalo dobré správy len Keowovej telo v podobe ananásu, slnečnicových semienok a nízkotučného jogurtu, ktoré mu signalizovali, že jeho majiteľka ho mieni udržiavať v dobrom stave.


  Keď si práve dolievala aromatizovaný bylinkový čaj, ozvala sa Sina, redaktorka spoločenskej a zmiešanej rubriky z Vancouvru.


  „Alejandro Ruiz, 52 rokov, naposledy v strategickom predstavenstve Rapsolu, presnejšie Rapsolu YPF, ako sa ten podnik správne volá, hlavné sídlo v Madride…“


  „To už predsa viem.“


  „Vydrž! Prvý na trhoch Španielska a Argentíny, dlhý čas vôbec najväčší súkromný energetický koncern, ťažisko je výskum, výroba a rafinéria, okrem toho na treťom mieste v obchode s tekutým plynom. Nikdy nemali tromfy v alternatívnych energiách. Kvôli tomu ich už dve desaťročia pravidelne žalujú argentínski Indiáni kmeňa Mapuche za znečisťovanie podzemných vôd.“


  Záľuba pôvodných obyvateľov v posielaní sťažností bola pre Keowovú skutočnou novinkou.


  „Ten kmeň ešte existuje?“ opýtala sa.


  „Pravdaže! V Argentíne aj v Čile. Hoci čílska vláda tvrdošijne popiera, že vôbec dakedy existoval. Zábavné, však? Repsol v každom prípade patrí ku koncernom, z ktorých odchádza život po celých poschodiach. A Ruiz nebol len strategickým zástupcom, ako som si dovčera myslela, ale od júla 2022 aj hlavnou zodpovednou osobou pre petrochemické aktivity v dvadsiatich deviatich krajinách.“


  „Nanajvýš čudné,“ povedala Keowová.


  „A to prečo?“


  „Keď vezmem do úvahy zameranie koncernu. Prečo urobia strategickým vodcom človeka, ktorý požaduje rozšírenie solárnej energie a oháňa sa zriedkavým slovom etika?“


  „Väčšinu času si ho držali zrejme preto, aby tak upokojili svoje ekologické svedomie a nevyzerali ako úplní ignoranti. Z druhého radu mohol štekať, ale nie hrýzť. Ibaže uprostred roka 2022 tanker už plnou parou zamieril ku dnu. V tejto situácii by sa mohol stať hlavným zodpovedným aj andalúzsky osol. Keď už bolo jasné, že Repsol bude patriť k najväčším porazeným, potrebovali na čele obetného baránka, to je všetko.“


  „V roku 2022 Ruiz už nemal šancu zabrániť krachu.“


  „Viem. Napriek tomu skúsil všetko možné. Dokonca sa pokúsil nadviazať obchody s Orley Enterprises.“


  „Čo nepovieš?“ povedala Keowová užasnuto.


  „Pozrela som si nejaké videá. Ten chlapík pôsobí sympatickým dojmom. V Madride sa jeho žena a dcéra sužujú otázkou, či ho ešte niekedy uvidia. Pošlem ti kontakty na ne a na niekoľkých jeho kolegov z Repsolu. Veľa šťastia.“


  „Ty chceš zatelefonovať Ruizovej starej?“ opýtal sa jej praktikant, keď ukončila rozhovor s Vancouvrom.


  Keowová sa zdvihla. „Máš niečo proti tomu?“


  „Je neskoro. Okrem toho nevieš po španielsky.“


  „V Madride je pol piatej popoludní.“


  „Vážne?“ Oblízal si tuk z prstov. „Vždy som si myslel, že keď je u nás deň, v Európe je noc.“


  Keowová sa nadýchla na odpoveď, pokrútila však hlavou a odišla do svojej izby. Potešil ju úspech už na prvý pokus. Sefiora Ruizová bola spočiatku zmätená, potom chvíľu odmietavá, nakoniec kooperatívna, a predovšetkým ovládala angličtinu, v čo novinárka tajne dúfala, lebo skutočne nevie po španielsky. Rozprávali sa asi desať minút, potom zatelefonovala jednému zo strategických pracovníkov Repsolu, ktorý udržiaval s Ruizom aj súkromné vzťahy. Ostatní kolegovia, ktorých čísla Sina vyhľadala, v poslednom čase nastúpili na kamenistú cestu nezamestnanosti.


  Dozvedela sa zaujímavé veci.


  Vykukla z okna. Nad mestom videlo sivé nebo pominuteľnosti. Závoje drobného dažďa rozmazali obrysy Calgary Towner vysokej stodeväťdesiat metrov, ktorú kedysi postavili naftové spoločnosti Marathon a Husky Oil. Výškové domy pripomínali kostry. V tukových tkanivách blahobytu nastal úbytok buniek. Po chvíľke premýšľania znovu zavolala do Vancouvru.


  „Môžete rekonštruovať posledné dni pred Ruizovým zmiznutím?“


  „Podľa toho, čo chceš vedieť.“


  „Hovorila som s jeho ženou a s jedným z jeho kolegov. Ruizova posledná zastávka pred odletom do Limy bola v Pekingu.“


  „V Pekingu?“ čudovala sa Sina. „Čo robil Ruiz v Pekingu?“


  „Veď práve. Čo tam chcel?“


  „Repsol nemá v Číne žiadne záujmy.“


  „To nie je celkom pravda. Určite išlo o dávnejšie zamýšľaný joint venture so Sinopecom. Niečo zamerané na výskum. Maturovali na tom celý týždeň. Mňa zaujíma skôr to, čo robil v posledný deň, tesne predtým, ako opustil Čínu. 1. septembra 2022, aby som bola presná. Údajne sa tam zúčastnil nejakej konferencie, o ktorej však jeho kolega vedel veľmi málo. Vlastne len to, že sa konala mimo Pekingu. Domnieva sa, že niekde musia byť založené podklady, chce ich pohľadať.“


  „Nikto nevie, o čo na konferencii išlo?“


  „Ruiz bol strategický šéf. Autonómny. Nemusel panáčikovať kvôli každej maličkosti. Seňora Ruizová tvrdila, že jej Alejandro bol veľmi dobrosrdečný a vtipný človek…“


  „Aké dojemné.“


  „Chcem povedať niečo iné. Vraj si tak rýchlo nenechal skaziť náladu. Naposledy spolu telefonovali pred konferenciou, a to ešte svietilo slnko. Pomohol zariadiť joint venture, mal výbornú náladu, žartoval a tešil sa na Peru. No keď zavolal z lietadla na ceste do Limy, pôsobil skľúčene.“


  „To bolo v deň, keď sa konala tá osudná konferencia?“


  „Presne tak.“


  „A spýtala sa ho na dôvod?“


  „Myslí si, že v Pekingu sa muselo stať niečo, čo ho poriadne rozrušilo, ale nechcel o tom hovoriť. Bol ako vymenený, zle naladený, čo sa k nemu vôbec nehodilo, navyše znechutený a nervózny. Z Limy jej zavolal posledný raz. Pôsobil zúfalo až ustráchane.“


  „Tesne pred tým, ako zmizol?“


  „V ten večer, áno. To bolo naposledy, čo sa s ním rozprávala.“


  „A čo mám teraz spraviť?“


  „Hľadať, ako vždy. Chcem vedieť, čo to bolo za stretnutie v Číne. Kde sa konalo, o čo šlo, kto všetko sa ho zúčastnil.“


  „Hm. Urobím, čo bude v mojich silách, spokojná?“


  „Ale?“


  Sina zaváhala. „Susan by s tebou rada hovorila.“


  Keowová zvraštila obočie. Susan Hudsuckerová bola prvá dáma v Greenwatchi. Tušila, čo sa bude diať, a podľa jej očakávania Susan začala otázkou, kedy chce Loreena dokončiť reportáž o prehreškoch naftových koncernov voči životnému prostrediu. Dedičstvo príšer by sa malo vysielať, kým sú príšery ešte aktuálne. Ďalej chcela vedieť, či Keowová priveľmi neuviazla v Palsteinovej záležitosti.


  Keowová prisľúbila, že atentát objasní. Greenwatch vraj nie je FBI.


  Možno má útok čo-to spoločné s témou reportáže.


  Susan zostala skeptická, no Loreena Keowová nepatrila k ľuďom, ktorí si nechali rozkazovať.


  „Azda nezabúdaš, že to, čo robíš, je nebezpečné,“ upozornila ju.


  „Bola naša práca niekedy bezpečná?“ namietla Keowová. „Vyšetrovanie je vždy nebezpečné.“


  „Loreena, bol to pokus o vraždu!“


  „Počuj, Susan.“ Chodila po izbe sem a tam. „Nemôžem ti teraz vyložiť všetky podrobnosti. Zajtra ráno nasadneme do prvého lietadla do Vancouvru a zvoláme redakčnú poradu. Presvedčíte sa o tom, že je to veľmi horúca story a že už teraz sme omnoho ďalej ako nemožná polícia. Boli by sme hlúpi, keby sme si to nechali ujsť!“


  „Nejdem ťa blokovať. Ale máme aj veľa inej práce. Dedičstvo príšer sa musí dokončiť, to ti nemôžem odpustiť.“


  „Nerob si starosti.“


  „Robím si.“


  „Okrem toho mám s Palsteinom dohodu. Keď objasníme tú vec, dovolí nám nazrieť pod povrch EMCO.“


  Susan vzdychla. „Zajtra sa dohodneme o ďalšom postupe, dobre?“


  „Nech Sina dovtedy…“


  „Zajtra, Loreena.“


  „Susan…“


  „Prosím ťa! Urobíme všetko, čo chceš, ale najprv sa porozprávame.“


  „Dokelu, Susan!“


  „Sid vás vyzdvihne. Daj mu včas vedieť, kedy prídete.“


  Keowová rozčúlene krúžila po izbe, päsťou niekoľkokrát udrela do steny a opäť zišla do reštaurácie, kde praktikant bojoval s obrovskou porciou čokoládovej peny.


  „Prečo toľko žerieš?“ osopila sa naňho.


  „Som ešte vo vývine.“ Lenivo zdvihol zrak. „Zdá sa, že si sa so señorou Ruizovou dobre neporozprávala.“


  „Ale áno.“ Nevrlo sa zviezla na stoličku, nazrela do prázdnej šálky a potriasla prázdnou čajovou kanvicou. „Dobre som si nepoklebetila so Susan. Myslí si, že by sme sa mali sústrediť na Dedičstvo príšer.“


  „Hop,“ povedal praktikant. „To je nanič.“


  „Už je to tak. Zajtra ráno letíme do Vancouvru a vyjasníme si to. Vari to teraz nepustím z rúk!“


  „Tak budeme pokračovať v Dedičstve…“


  „To teda nie!“ Predklonila sa. „Ja budem pracovať na Dedičstve príšer. Ty sa pozrieš na prsty Larsovi Gudmundssonovi.“


  „Palsteinovmu ochrankárovi?“


  „Presne tak. Jemu a jeho tímu. Informovala som sa, pracuje v Dallase pre spoločnosť s pekným názvom Eagk Eye. Ochrana osôb, súkromná armáda. Posvieť si na Gudmundssona. Chcem o ňom vedieť všetko.“


  Praktikant sa na ňu neisto pozrel. „A čo keď na to príde? Že ho sledujeme?“


  Keowová sa ticho zasmiala. „Keď na to príde, bude to naša chyba. A robíme my chyby?“


  „Ja určite.“


  „Ja nie. Dojedz konečne, lebo mi pri pohľade na teba príde zle. Čaká nás kopa práce.“


  GRAND HYATT


  Sedeli na recepcii pri kozube. Tchu počúval ich hlásenie a pritom si do úst hádzal jednu hrsť orieškov za druhou. Naberal si ich z mištičky vedľa pohára s koktailom rýchlejšie, než ich stačil rozhrýzť, líca mal vyduté ako veverička opojená zberom zásob na zimu. „Stotisíc,“ povedal zamyslene.


  „A to záväzne.“ Jericho siahol do misky. Jeden zabudnutý arašid mu unikal spod prstov. „Vogelaar nebude ochotný znovu vyjednávať.“


  „Tak mu zaplatíme.“


  „Mimochodom,“ usmiala sa Jou-jou sladko. „Ja stotisíc nemám.“


  „No a? Myslíš si, že som letel takú diaľku, aby som teraz zbabelo stiahol chvost pre mizerných stotisíc eur? Zajtra ráno máte peniaze.“


  „Tchien, ja…“ Jerichovi sa podarilo orech priškripnúť medzi palec a ukazovák a vložiť si ho do úst, kde sa už odovzdane zakotúľal ku koreňu jazyka. „Nerád by som ťa v tom nechal samotného.“


  „Prečo? Veď ja som ťa poveril tou úlohou.“


  „To je pravda, ale…“


  „Či nie?“


  „Vlastne to bol Čchen, a ten tiež nemá…“


  „Nie, vlastne som to bol ja ja aj zaplatím účet!“ povedal Tchu rozhodne. „Hlavne aby nám náš priateľ vydal spis.“


  „Teda to je od teba skutočne… šľachetné.“


  „Len sa mi nevrhni okolo krku. Nazýva sa to náklady.“ Tchu považoval tému za vybavenú. „Za seba vám môžem povedať, že hodiny strávené s tvojou úchvatnou, hoci trochu bezpohlavnou Dianou mi pomohli vypátrať prevádzkovateľa, ktorý umiestnil na internete mŕtve schránky.“


  „Ty si rozlúštil tú správu?“ zvolala Jou-jou.


  „Pssst!“ Tchu sa radostne pozrel na čašníka, ktorý vymenil prázdnu misku za plnú. Hneď si nabral plné ústa orieškov a počkal, kým sa muž vzdiali, aby nepočul ich rozhovor. „Najprv som vysliedil centrálny smerovač. Skutočne rafinovaný systém. Stránky sa preposielajú dovtedy, kým sa neobjavia odosielatelia z rozličných krajín. Ak sledujete ich cestu späť, skončíte v jedinom serveri. A ten – aké prekvapenie! – má sídlo v Pekingu.“


  „Bože!“ šepla Jou-jou. „Kto je ten prevádzkovateľ?“


  „To sa dá ťažko zistiť. Mám však obavu, že ani tento server nie je posledným článkom reťaze.“


  „Keby sme poznali množstvo všetkých stránok, ktoré preposlali…“


  „Taký zoznam nemáme, ak máš to na mysli. Diana však pracuje so zázračným softvérom z Tchu Technologies, a tak sa jej dostali do siete ďalšie mŕtve schránky, ktoré reagujú na masku.“ Tchuove črty nadobudli výraz svätca. Obom podal nejaký výtlačok. „Text je o čosi dlhší.“


  Jan Kees Vogelaar žije v Berlíne pod menom Andre Donner. Má tam africkú súkromnú a obchodnú adresu: Oranienburská ulica 50, 10117 Berlín. Čo máme predstavuje naďalej vysoké riziko pre operáciu bezpochyby, že o nej vie, aspoň mať znalosť o nej, či, to je otázne. Tak či tak sa stala výpoveď trvalá Síce Vogelaar od jeho nevydal žiadne verejné vyhlásenie k okolnostiam prevratu. Rovnako Ndongo že čínska vláda plánovala a uskutočnila prevzatie moci. Podstata operácie Vogelaar málo od času Okrem toho nič nenaznačuje rušivý element v Orley Enterprises. Nikto tam nevie všetko. Rátam lebo viem, Napriek tomu súrne odporúčam zlikvidovať Donnera. Je to nahraditeľný


  „Orley Enterprises.“ Jou-jou zvraštila čelo.


  „Zaujímavé, však?“ Tchu sa prefíkane zaškeril. „Najväčší technologický kongres na svete. Nedávno sme o ňom hovorili! Myslím, že to vrhá na vec úplne nové svetlo. Zdá sa, že ani tak nejde o vynútené prevzatie moci v Rovníkovej Guinei, ale skôr o nadvládu…“


  „… vo vesmíre.“ Jericho si ohmatal ucho. V tom momente sa cítil ako človek, ktorý sa celé hodiny potkýnal po poľnej ceste a práve zistil, že súbežne s ňou vedie hlavná cesta. Podľa Vogelaara sa problémy začali v roku 2022 návštevou údajnej delegácie z čínskeho ministerstva vesmírnych letov, keď nevyšli Mayého očakávania a on bol ochotný dať sa nahovoriť na akýkoľvek obchod. Aj na totálne absurdný dohovor, ale Kenny sa zasadzoval za Peking, preto si Mayé myslel, že má do činenia s oficiálnou delegáciou.


  „Dobre.“ Spojil si končeky prstov. „Zabudnime na sekundu na Mayého. Jou-jou, spomínaš si, čo povedal Vogelaar o rampe? O tom, kto ju postavil?“


  „Čeng Group.“


  „Presne tak, Čeng. A kto je Čengov najväčší konkurent?“


  „Amerika.“ Jou-jou pokrčila čelo. „Nie, Orley Enterprises.“


  „Čo v istom zmysle smeruje k tomu istému, ak mám správne informácie. Orley umožnil Američanom nadvládu na Mesiaci, a v každom ohľade je lepší než Čeng. Tak to Čeng skúsi so špionážou…“


  „Alebo so sabotážou.“


  „Vidím, že ste v obraze.“ Tchuove prsty sa prehrabávali v miske s paraorechmi a pistáciami. „Hovorí sa tam o operácii, a že Vogelaar predstavuje naďalej vysoké riziko, lebo o nej vie. Ibaže aká to musí byť operácia, keď musí zomrieť toľko ľudí, aby sa uchovala v tajnosti?“


  Jou-jou sa zamračila.


  „Operácia sa ešte neuskutočnila,“ povedala ticho.


  „Aj ja si myslím,“ prisvedčil Jericho. „O jej podstate a čase zrejme Vogelaar nemá ani šajnu, no mohol by nechať akciu stroskotať, keby poskytol verejné vyhlásenie k okolnostiam prevratu. Celý svet je presvedčený, že Ndongo získal späť prezidentský úrad vlastnými silami alebo s pomocou Pekingu…“


  „Tak, a teraz sa pre zmenu nedáme chytiť do pasce prevratu,“ povedal Tchu. „Lebo ďalej sa tu píše: Okrem toho nie nenaznačuje rušivý element v Orley Enterprises. A ešte…“


  “Nikto tam nevie všetko!“


  „Teda niečo vie.“


  Jou-jou sa na oboch pozrela. „Či nie? Túto formuláciu si vybrali, lebo niečo tušia.“


  „Druhú vetu musíme brať s rezervou. Nevieme, či je kompletná, hoci tak znie,“ upozornil Jericho. „Rozhodujúce je, že do hry vstupuje Orley. Na druhej strane stojí Čeng. Za katastrofu v Rovníkovej Guinei je zodpovedný zverejnený program vesmírnych letov, na ktorom sa v rozhodujúcej miere podieľal. Čeng reprezentuje Peking, ale aj sám seba. Na druhej strane Julian Orley, záchranca amerických vesmírnych letov a Čengov prirodzený nepriateľ, reprezentuje Washington…“


  „Nie celkom,“ namietol Tchu. „Pokiaľ viem, Julian Orley je Angličan, a len preto hrá s Američanmi, lebo sú preňho užitoční. Aj on reprezentuje sám seba.“


  „Tak čo to má byť? Vojna reprezentantov?“


  „Možno. To, že situácia na Mesiaci má v sebe krízový potenciál, vieme už od minulého roku.“


  „Vogelaar to vidí inak,“ dala na zváženie Jou-jou. „Podľa jeho názoru Peking iba nastrčili ako iniciátora guinejského satelitného programu.“


  „Volaj to Peking, volaj to Čeng.“ Tchu mykol plecom. „Možno vylúčiť, že koncern pracujúci na globálnom princípe s tichým súhlasom vlády plánuje útok na rivala?“


  „Hryzú psy iné psy?“


  „Počkajte.“ Jericho si priložil prst na hornú peru. „Orley Enterpises, nespomínajú ich teraz často v médiách? Pred niekoľkými dňami som počul reportáž o kríze na Mesiaci, a tam…“


  „Orleya stále spomínajú v médiách.“


  „Áno, ale išlo o niečo aktuálne.“


  „Jasné!“ V očiach Jou-jou sa vznietila iskra pochopenia. „Gaia!“


  „Čo?“


  „Ten hotel. Hotel na Mesiaci. Gaia!“


  „Máš pravdu,“ povedal Jericho zamyslene. „Plánujú tam postaviť hotel.“


  „Dokonca sa mi zdá, že ho už postavili,“ povedal Tchu a zvraštil čelo. „Mal byť hotový už minulý rok, ale stavba sa zdržala kvôli rozruchu okolo hélia-3. Nikto nevie, ako bude ten hotel vyzerať. Je to Orleyho veľké tajomstvo.“


  „Na internete nájdeš o tom plno špekulácií,“ povedala Jou-jou. „A máš pravdu, je hotový. Niekedy v týchto dňoch ho dokonca…“


  „Čo?“


  „Myslím, že ho majú slávnostne otvoriť. Letí tam kopa bohatých ľudí. Možno aj sám Orley. Úplne exkluzívne.“


  Jericho sa na ňu zahľadel. „Myslíš, že tá operácia by mohla nejako súvisieť s hotelom?“


  „Zaujímavé.“ Tchu si prešiel prstami po zarastenej časti lebky. „Mali by sme sa okamžite pustiť do práce. Vzhľadom na Orley Emterprises sa musíme oboznámiť s najnovším vývojom situácie. Čo sa tam práve deje? Čo sa plánuje v najbližšej budúcnosti? Potom si vezmeme na mušku Čeng Group. A keď budeme mať Vogelaarov spis, postúpime o krok vpred. Kedy sa s ním máte stretnúť?“


  „Zajtra o dvanástej,“ povedal Jericho. „Pri chráme v Pergamonskom múzeu.“


  „To počujem prvý raz v živote.“


  „To mi bolo od začiatku jasné. Tritisíc rokov vyspelej čínskej kultúry zmení pohľad na bezvýznamný zvyšok sveta.“ Jericho si pošúchal bradu a uprel pohľad na Jou-jou. „Myslím, že by nebolo dobré, keby sme tam prišli obaja.“


  „No dovoľ!“ protestovala. „Doteraz sme všetko robili spoločne!“


  „Viem, ale aj tak.“


  „Chápem!“ Nepriateľsky zovrela pery. „Ešte stále sa na mňa hneváš kvôli Nyele.“


  „Ani trochu. Vážne!“


  „Myslíš, že Vogelaar ťa ešte bude chcieť strčiť do krájača?“


  „Je nevypočítateľný.“


  „Chce peniaze, Owen! Chce si ich prevziať na verejnom mieste. Čo sa môže stať?“


  „Owen má pravdu,“ zastarel sa Tchu. „Máme istotu, že Vogelaar vlastní ten spis?“


  Jou-jou zvraštila obočie. „Čo tým chceš povedať?“


  „To, čo hovorím. Spomínal vám nejaký spis. Ukázal vám ho?“


  „Jasné, že nie, najprv chce…“


  „Tak vás možno vodí za nos,“ prerušil ju Tchu. „Práve preto, že potrebuje peniaze. Možno sa pokúsi Owena v múzeu obabrať a zdúchne aj s peniazmi.“


  „Ako obabrať?“


  „Takto.“ Jericho si priložil vystretý ukazovák na spánky. „To funguje aj uprostred davu.“


  „No super!“ Jou-jou sa od vzrušenia a rozhorčenia neovládala. „A ty chceš ísť do múzea sám?“


  „Ver mi, je to bezpečnejšie.“


  „Istejšie to bude so mnou a s antilopím stehnom!“


  „Sám budem rýchlejší a flexibilnejší. Nemusím na nikoho dohliadať, iba sám na seba.“


  „A to ti ide báječne, ty plyšové ucho.“


  „Stačilo, že som ťa dvakrát vysekával zo šlamastiky.“


  „Ach, teda tak je to,“ rozčúlila sa Jou-jou, až očervenela. „Bojíš sa, že budeš musieť aj tretí raz. Myslíš, že som hlúpa?“


  „Vôbec nie si hlúpa.“


  „Čo teda?“


  „Povedzme komplikovaná?“


  „To dúfam!“


  „Jou-jou,“ povedal Tchu ticho, ale autoritatívne. „Myslím, že rozhodnutie už padlo.“


  V Jou-jou sa zdvihla búrka rozhorčenia a prinášala prudký lejak. Zbieral sa jej v kútikoch očí a na dolných viečkach.


  „Nechcem sedieť a čakať!“ povedala roztraseným hlasom. „Ja som to všetko zavarila. Nerozumiete, že chcem niečo podniknúť?“


  „Ale áno. Urobíš niečo užitočné, keď mi pomôžeš s rešeršovaním.“


  Objavil sa čašník a skontroloval stav zásob. Tchu rýchlo vnoril ruku do misky, akoby sa obával, že sa orieškom patrične nevenuje.


  „Musíme zistiť všetko o Orleym,“ zašušlal. „Okrem toho,“ prehltol, „chcem sa dozvedieť viac o Čengových sólových akciách. Napokon on je jediný Číňan, ktorý bez vedomia oficiálnych miest mohol niekde na svete postaviť štartovaciu rampu. Tak vidíš, milá Jou-jou, aj keby ma Owen prosil na kolenách, aby ťa smel vziať so sebou, odmietol by som.“


  Jou-jou naňho zamračene pozrela. „Žerieš ako prasa, vieš o tom?“


  „Tak mi pomôžeš?“


  „Vy dvaja alfa samci, mysleli ste na to, že by ste mali upovedomiť Orley Enterprises?“


  „Ja áno,“ povedal Tchu. „No neviem presne, čo by som im mal povedať.“


  „Že v určitej chvíli sa niečo stane, ale nevedno čo a proti komu je to namierené, ale možno sa ich to týka.“


  „To je veľmi konkrétne. Máme prezradiť, že sa za tým skrýva Čeng?“


  „Alebo Peking. Či čínska tajná služba.“ Jou-jou sa očividne upokojila. Pretrhnutie hrádze bolo zažehnané. „Nevieme, kedy sa bude konať ten atentát – ak vôbec ide o atentát. Zvrhnutie Mayého nastalo v čase krízy na Mesiaci, možno kríza je totožná s operáciou, ale náš text hovorí niečo úplne iné. Že ešte len príde. Ale kedy? Koľko času nám zostáva? Rýchlosťou mach dva sme prileteli do Berlína, aby sme varovali Vogelaara. A rýchlosťou svetla by sme mali upovedomiť Orley Enterprises, aj keď to bude dosť neurčitá správa.“


  „Strategicky čistá argumentácia.“ poznamenal Jericho.


  Jou-jou sa pohodlne oprela. Nebola úplne spokojná. Jericho vedel, že ju moria hnev, hanba a bezmocnosť dieťaťa, ktorému nedovolia dať do poriadku, čo vyviedlo, lebo obviňujúce otcovo mlčanie už dávno vrhlo na jeho vnútro tieň viny. Patrila medzi mnohé deti, ktoré do vienka dostali pocit, že nespĺňajú rodičovské predstavy.


  Chlapec s vyrážkami to poznal.


  Z trupu Orleyho koncernu vyrastalo toľko ramien ako z tela bohyne Kálí a Tchu mal čoskoro po krk neustáleho prepínania sem a tam, zvlášť keď si uvedomil, že podnik takto poskytuje veľkú plochu na útok. Orley Space, zodpovedný za program vesmírnych letov a príslušnú technológiu, mal síce za úlohu uskutočniť hotelový projekt, na druhej strane však nie na sto percent, lebo súkromné cesty k vesmírnej stanici a na Mesiac spadali do kompetencie Orley Travel. V otázkach ťažby a prepravy hélia-3 sa síce bolo treba obracať na NASA a na americké ministerstvo hospodárstva, ale aj na Orley Space a Orley Energy, ktorých jadro činnosti spočívalo vo výrobe termojadrových reaktorov. Čím ďalej prenikli do labyrintu štruktúry koncernu, tým menej si boli istí, k čomu sa môže vzťahovať operácia. Orley Entertainment vyrábal filmy ako Perry Rhodan, ktorým írsky herec Finn O’Keefe vďačí za popredné miesto v honorárovom rebríčku, pracoval na vývoji ďalšej generácie 3D kín a obohatil viaceré svetové mestá o Orley Space, gigantickú arénu guľovitého tvaru pre tridsaťtisíc divákov určenú pre gigantické vystúpenia. Aktuálne plánovaný koncert takmer osemdesiatročného Davida Bowieho na OSS bol, prirodzene, záležitosťou Orley Entertainment, organizačne však zaň zodpovedali Orley Space a Orley Travel. Existovalo oddelenie pre marketing a komunikáciu Orley Media, ako aj zárodočná bunka inovácie s názvom Orley Origin, v ktorej mladí bádatelia spolutvorili každodenný život zajtrajška. Na internete sa koncern prezentoval v galaktickom rozsahu. Iba pod pojmom Novinky Diana ukázala skutočnú agendu 21. storočia. Všetko bolo nové a prakticky neexistovala oblasť, v ktorej by sa Orley Enterprises nepokúsila vztýčiť vlajku. Keď natrafili na One World, iniciatívu založenú Julianom Orleym, ktorá so spoľahlivosťou islandských gejzírov chrlila fontány nádeje, že možno zabrániť globálnemu kolapsu, bolo toho už priveľa. Neustále tu testovali nové materiály, nové pohony, nové to a ono až po obranné systémy proti meteoritom, na ktorých vývoji pracovali na OSS v spolupráci s Orley Space a Orley Origin. Nad tým všetkým žiarila ikona Juliana Orleyho s chlapčenským úsmevom a prísľubom večného dobrodružstva na perách, skôr rocková hviezda než hospodársky mogul, ľudomil a excentrik, spojenec USA a zároveň partner nikoho, starostlivý, veľkorysý a nevypočítateľný, Master of Time and Space, veľkňaz neobmedzených možností, muž, ktorý si vo všeobecnosti uplatňoval nárok na planétu Zem, na okolitý vesmír a na budúcnosť ako takú.


  Mimochodom, informovala Diana, Gaiu, hotel na Mesiaci, v týchto dňoch otvorili pre vybraných hostí pod vedením Juliana a Lynn Orleyovcov. Kompetentné osoby sú…


  „Mám toho plné zuby,“ rozhodol saTchu a zavolal na oddelenie centrálnej bezpečnosti do hlavného sídla koncernu v Londýne. Jennifer Shawová, najvyššia generálka ochranky, sedela na schôdzi, Andrew Norrington, jej zástupca, bol odcestovaný. Napokon Tchu hovoril so ženou menom Edda Hoffová, ktorá bola tretia najdôležitejšia osoba na oddelení a nositeľka hladkého krátkeho účesu, ktorý svojím vzhľadom nápadne pripomínal ochrannú prilbu a svojej majiteľke dodával šarm elektronického hlásnika: Ak chcete nahlásiť teroristický útok, stlačte jednotku. Ak chcete nahlásiť podplácanie a špionáž, stlačte dvojku. Ak chcete sám začať teroristický útok, stlačte trojku. Robila dojem, akoby v Orley Enterprises boli na dennom poriadku varovania pred zločinmi alebo vyhrážanie sa nimi.


  Tchu jej doručil fragment textu. Pozorne si ho prečítala a na jej kamennom výraze sa nič nezmenilo. Pokojne načúvala jeho interpretáciám. Až keď Tchu začal rozprávať o hoteli, do tváre sa jej vlial život a obočie sa jej zdvihlo nad okraj čiernej vlasovej obruby.


  „A čo vás napĺňa istotou, že tento útok je namierený na Gaiu?“


  „Dostalo sa mi do uší, že ten hotel práve otvorili,“ vysvetlil Tchu. „Oficiálne ešte nie. Prví návštevníci tam dorazili pred niekoľkými dňami, no sú to osobní hostia Juliana Orleyho. On sám…“ zarazila sa. „… je tam?“ doplnil Tchu. „To by ma znepokojilo!“


  „Z tohto dokumentu nevyplýva nijaký čas operácie,“ povedala trošku netrpezlivo. „Všetko je dosť neurčité.“


  „Menej neurčitá je smrť nevinných ľudí, ktorí za tento dokument zaplatili životom,“ povedal Tchu živo. „Sú mŕtvi, načisto mŕtvi, celkom určite mŕtvi, viete, ako to myslím. A pokiaľ ide o nás, riskovali sme životy, aby ste si to vy mohli prečítať.“


  Hoffová premýšľala. „Kde vás nájdem?“


  Tchu jej dal svoje a Jerichovo číslo na mobil.


  „Zamýšľate niečo podniknúť?“ opýtal sa. „Kedy?“


  „Oznámime to do Gaie. V priebehu najbližších hodín.“ Kútiky jej úst sa od seba vzdialili a vyvolali ilúziu úsmevu. „Ďakujem za upozornenie. Zavoláme vám.“


  Obrazovka stmavla.


  „Bola to žena?“ čudovala sa Jou-jou. „Alebo robot?“


  Tchu vybuchol do smiechu. „Diana?“


  „Dobrý večer, pán Tchu.“


  „Jednoducho mi hovor Tchien.“


  „V poriadku.“


  „Ako sa máš, Diana?“


  „Ďakujem, Tchien, mám sa dobre,“ povedala Diana podlízavým altom. „Čo pre vás môžem urobiť?“


  Tchu sa obrátil k nim. „Netuším, kto alebo čo je Edda Hoffová,“ povedal. „No v porovnaní s ňou je Diana jednoznačne žena. Owen, prosím ťa o odpustenie. Začínam ti rozumieť.“


  GAIA, VALLIS ALPINA, MESIAC


  „Máš vo svojom živote niekoho, komu bezvýhradne dôveruješ?“


  Lynn premýšľala. Spontánne jej napadlo Julianovo meno, no vzápätí ju pochytila neistota. Otca ľúbila a obdivovala a, samozrejme, on jej dôveroval. Ale kedykoľvek sa na seba pozrela otcovými očami – vlastne sa stále videla jeho očami, veď už od detstva sa vyhrievala vo svetle jeho priazne – zľakla sa ženy s pohľadom modrým ako more, ktorá bola Julianovou dcérou. To nebola ona. Ako mu mohla dôverovať, keď nepozná tú bábikovskú, ustavične sa meniacu príšeru, ten zhluk prispôsobivých buniek, za aký sa považuje?


  „Na koho práve myslíš?“ opýtal sa Island-II.


  „Na svojho otca, Juliana Orleya.“


  „Julian Orley je tvoj otec?“ chcel sa ubezpečiť program.


  „On nie je ten, komu dôveruješ.“


  Nebola to otázka, ale konštatovanie. Muž oproti nej sa predklonil. Lynn ťažko dýchala a senzory v tričku poctivo zapisovali jej dych a záznamy viedli do databanky. Skenery a hlásiče stresu jej zmerali telesnú teplotu, pulz, srdcový rytmus a všetku aktivitu neurónov, jej slovné vyjadrenia podrobili frekvenčnej analýze, bilancovali mimiku, rozširovanie a kontrakciu zreníc, motoriku očných svalov, kvapôčky potu. V každej sekunde merania Lynn zásobovala program informáciami, ktoré mu umožnili vyjadriť sa k nej.


  Muž chvíľku premýšľal. Potom sa na ňu povzbudivo usmial. Bol mohutného vzrastu, úplne plešatý, s priateľskými hĺbavými očami, ktoré prenikali do Lynninho vnútra postupne, ako keď niekto šúpe cibuľu, avšak bez prenikavého chladu, ktorým psychológovia často mikroskopujú svojich pacientov.


  „Dobre, Lynn. Zostaňme pri ľuďoch, ktorí ťa v súčasnosti obklopujú. Vymenuj mi postupne osoby, ktoré sú ti blízke. A každé meno chvíľku nechaj doznieť.“


  Prezerala si nechty. Komunikácia s programom Island-II bola ako balansovanie v tme v ústrety neznámemu cieľu – v slabom lúči svetla z baterky. Trik spočíval v pochopení seba vo virtuálnej skutočnosti. Najlepšie na tom bolo, že sa človek nemohol blamovať. Lynn nevedela, či sa za plešivcom skrýva skutočný človek, isté bolo len to, že ňou nemohol opovrhovať pre jej starosti. V skutočnosti bol Integrated System for Listening and Analysis of Neurological Data-II ľudský len do tej miery, že ho naprogramovali terapeuti.


  „Julian Orley,“ zopakovala Lynn, hoci to meno už program vyčiarkol zo zoznamu dôveryhodných osôb, a poslušne sa nakrátko odmlčala. „Tim Orley – Amber Orleyová – Evelyn Chambersová – to je myslím všetko.“


  Evelyn? Dôverovala najvplyvnejšej moderátorke Ameriky? Na druhej strane, prečo nie? Evelyn bola kamarátka, hoci od začiatku cesty sa veľa nerozprávali. No otázka znela, kto jej je blízky. Je blízkosť to isté čo dôvera?


  Muž na ňu pozrel.


  „Za poslednú štvrťhodinu som sa o tebe veľa dozvedel,“ povedal. „Cítiš strach. Ani nie tak v dôsledku skutočného ohrozenia, skôr zo svojich myšlienok, ktorých sa desíš. Keď ťa strašia vlastné myšlienky, prestávaš sa riadiť svojimi pocitmi. Strata pocitov ťa vrhá do pekla depresie, dôsledkom je veľký strach, predovšetkým strach zo strachu. V tomto naladení sa každá tvoja myšlienka zmení na netvora a ty podľahneš klamu, že za tvoj stav je zodpovedný obsah tvojich myšlienok. Pokúšaš sa ich preto zbaviť na obsahovej úrovni a docieliš pravý opak. Čím vážnejšie berieš domnelých netvorov, tým väčší ti pripadajú.“


  Urobil prestávku, aby zvýšil účinok svojich slov.


  „Skutočne sa obsah dá vymeniť. No obsah nevyvoláva strach, ale strach vyvoláva obsah. Strach je telesný úkaz. Rýchlejšie ti búši srdce, na hrudi sa usadí tlak, cítiš napätie, stiahnu sa ti svaly. Z rozľahlého duševného priestoru zostane len úzkosť, pocit neslobody a bezmocnosti. Začneš besnieť ako zviera zatvorené do klietky. A toto telesné zovretie, Lynn, je dôvodom, prečo svojim myšlienkam pripisuješ taký neprimeraný význam, až ti zo života urobia peklo. Je dôležité, aby si poznala tento mechanizmus, lebo je celkom jednoduchý. Len čo sa ti podarí uvoľniť, pretneš ten začarovaný kruh. Čím intenzívnejšie vnímaš svoje pocity, tým menej ťa môžu mučiť vlastné myšlienky. Preto treba na začiatku každej terapie posilniť telo. Pestovať šport, pohyb, zažiť pichanie v boku, svalovú horúčku. Zbystriť zmysly. Pozerať, počúvať, chutnať, voňať a ohmatávať. Von zo zajatia myšlienok do skutočného sveta. Dýchať, cítiť vlastné telo. Máš nejaké otázky?“


  „Nie. Alebo áno,“ Lynn si šúchala ruky. „Chápem, čo máš na mysli, ale je to… je to veľmi konkrétny strach. Azda som si ho nevycucala z prsta! Z toho, čo som spravila, do čoho som sa pustila. Myšlienky mi krúžia len okolo ničenia, utrpenia a smrti. Smrti iných ľudí. Zabíjať, trápiť, ničiť! Strašne sa bojím, že sa zmením na čosi, čo zrazu zo mňa vyskočí, vrhne sa na druhých ľudí a roztrhá ich na kúsky, ľudí, ktorých mám rada! Na čosi, čo ma vyžerie zvnútra, až ostane len schránka, a tá bude ukrývať dačo príšerné a cudzie, a ja zabudnem, kto som. Neviem, ako dlho ešte vydržím ten tlak…“


  Odrazu jej z očí vyhŕkli slzy, destiláty bezmocnosti. Chvela sa jej brada. Zovšadiaľ jej kvapkalo, z nosa, z kútikov úst, z dolnej pery. Muž sa pohodlne oprel a pozoroval ju spod privretých viečok v nádeji, že ešte niečo dodá, ale nezmohla sa na slovo, len lapala po vzduchu. Túžila zmiznúť zo sveta, vrátiť sa do materského lona, nie však do Crystalinho, ktorá jej počas života neposkytla oporu, len jej odovzdala štafetu trudnomyseľnosti zakódovanú do génov. Túžila po otcovi, ktorý by jej vysvetlil, že je to iba zlý sen, ale nie po Julianovi, ktorý by ju síce vzal do náručia a utešoval, no vôbec by nechápal, v čom spočíva jej problém, rovnako ako nepochopil ani Crystalinu depresiu a jej neskoršie šialenstvo. Pritom to neznamenalo, že Julian pohŕda slabosťou. Iba jej nerozumie. Lynn túžila vrátiť sa pod ochranné krídla rodičov, ktorých nikdy nemala.


  „Kladiem na seba príliš vysoké požiadavky,“ povedala, snažiac sa o vecný tón. „A potom mám pocit, že sú privysoké, a nenávidím sa za svoju nedokonalosť – za svoje zlyhanie.“


  Nadobudla dojem, že sa stáva priesvitnou, objala sa rukami, ale jej pocit transparentnosti neustúpil. Bavila sa iba s počítačom, no málokedy si pripadala taká odhalená.


  „Navrhujem ti, aby si zmenila uhol pohľadu,“ povedal Island-II po chvíli. „Nie sú to tvoje očakávania. Sú to očakávania iných, ale ty si si ich natoľko osvojila, že si presvedčená, že sú tvoje. Tak sa pokúšaš zosúladiť s nimi svoje konanie. Nevážiš si toho, kto si, ale toho, koho by z teba chceli mať druhí. No nemôžeš sa donekonečna držať v úzadí a považovať sa za menejcennú. Rozumieš, čo mám na mysli?“


  „Áno,“ šepla. „Myslím, že áno.“


  Spočinul na nej pohľad muža, priateľský a analytický.


  „Čo teraz cítiš?“


  „Neviem.“


  „Osoba, ktorou si, to vie. Vypátraj ten pocit.“


  „Nemôžem,“ zaskuvíňala. „Také niečo neviem. Nemám k sebe prístup.“


  „Tu sa nemusíš pretvarovať, Lynn.“ Muž sa usmial. „Predo mnou nie. Nezabúdaj, som obyčajný program. Hoci veľmi inteligentný.“


  Pretvarovať sa? Veru áno! Bola kráľovnou pretvárky od raného detstva. Pretvarovanie si nacvičovala v spoločnosti svojho zrkadlového obrazu dovtedy, kým nebola v stave premietnuť na monitore svojej peknej tváričky ľubovoľný výraz: nádej nad priepasťou stroskotania, nenútenosť vo víchre preťaženosti, zavádzanie s prázdnymi rukami. Rýchlo sa naučila, aký silný účinok to malo, hoci práve ten muž, ktorému sa tým chcela zapáčiť najviac, odmietal už aj pomyslenie na pretvárku. No on neprekukol jej divadlo, postupne ho už ani ona nevedela odlíšiť. Bez dychu sa snažila udržať s ním krok a pritom sa u nej vyvinula hlboká averzia k pocitom, predovšetkým k svojim vlastným. Začala opovrhovať plačlivosťou a ufňukanou náladovosťou ľudí okolo seba. Duševný striptíz, utrpenie vystavené na obdiv, lepkavosť prirýchlej dôvernosti. Aby každý vedel, ktorou nohou vstala z postele, aby dovolila načrieť do svojho mentálneho laboratória, odpudzujúce. O čo väčšmi dávala prednosť hygiene pretvárky. Až pred piatimi rokmi prišiel deň, keď sa všetko zmenilo…


  „Cítiš hnev,“ povedal Island-II pokojne.


  „Hnev?“


  „Áno. Nesmierny hnev. Uväznenú Lynn Orleyovú, ktorá chce konečne uniknúť a túži byť milovaná, a síce sebou. Táto Lynn musí zbúrať veľa múrov, musí sa oslobodiť od mnohých očakávaní. Čuduješ sa, že chce zabíjať a ničiť?“


  „Ale ja nechcem zabíjať a ničiť,“ vzlykla. „No neviem proti tomu nič… nič…“


  „Pravdaže nechceš. Aspoň fyzicky nie. Nikomu neublížiš, Lynn, neboj sa. Trápiš len jediného človeka, totiž seba. V tebe nie sú nijaké príšery,“


  „No tých myšlienok sa nemôžem zbaviť!“


  „Naopak, Lynn. Ony sa nemôžu zbaviť teba!“


  „Pokúšam sa o to. Skúšam všetko možné!“


  „Budú o to slabšie, o čo silnejšia bude skutočná Lynn. To, čo ti pripadá ako premena na príšeru, je v skutočnosti tvoje znovuzrodenie. Volá sa to aj emancipácia. Ty mlátiš okolo seba, chceš sa oslobodiť. A pritom, prirodzene, niečo zomiera, totiž tvoja stará, vnútená identita. Poznáš tri príkazy detstva?“


  Lynn mlčky pokrútila hlavou.


  „Znejú takto: Musím. Nesmiem. Mal by som. Zopakuj ich, prosím ťa.“


  „Musím… nesmiem… mal by som…“


  „Ako ti to znie?“


  „Strašne.“


  „Odo dneška pre teba neplatia. Už nie si dieťa. Odteraz platí len: som.“


  “I am what I am…“ zanôtila Lynn potichu. „A kto vlastne som?“


  „Si svedkyňa vlastných myšlienok a činov. Keď odčítaš sumu všetkých identít, ktoré považuješ za svoje ja, zostane len čisté vedomie. Mala si niekedy pocit, že samu seba pozoruješ pri tom, ako myslíš? Že vidíš, ako myšlienky prichádzajú a odchádzajú?“


  Lynn nebadateľne prikývla.


  „Aj to je dôležitá pravda, Lynn. Ty nie si to isté, čo tvoje myšlienky! Rozumieš? Nie si to isté. Nie si identická s tvojimi predstavami o svete.“


  „Tomu nerozumiem.“


  „Poviem ti príklad. Uvedomuješ si, že sa pozeráš na holografickú projekciu muža?“


  „Áno.“


  „Čo ešte vidíš?“


  „Nábytok. Stoličku, na ktorej sedím. Nejaké technické prístroje. Steny, podlahu, plafón.“


  „Kde presne si?“


  „Sedím na stoličke.“


  „A čo robíš?“


  „Nič. Teda, počúvam a rozprávam.“


  „Kedy?“


  „Čože kedy?“


  „Povedz mi, kedy sa to odohráva.“


  „No predsa teraz.“


  „To by sme mali. Tvoje vedomie je schopné vnímať skutočný svet a redukovať ho na to, čo je. Na to, čo sa práve odohráva. Po tejto chvíli bude nasledovať ďalšie ‚teraz‘, potom ďalšie a tak ďalej. Všetko ostatné sú projekcie, Lynn, fantázie a špekulácie. Pripadá ti tvoje ‚teraz‘ ohrozujúce?“


  „Sme na Mesiaci. Čokoľvek by mohlo zlyhať, a potom…“


  „Stop. Skĺzneš do hypotézy. Zostaň pri tom, čo je.“


  „Dobre teda,“ vzdychla Lynn spurne. „Nie, nezdá sa mi ohrozujúce.“


  „Vidíš? Skutočnosť nie je ohrozujúca. Keď vyjdeš z tejto miestnosti, stretneš sa s inými ľuďmi, budeš robiť iné veci, zažiješ nové ‚teraz‘, a potom ďalšie a ďalšie. V každom okamihu môžeš skúmať, nakoľko je ohrozujúci. Zakázaná je iba jedna myšlienka: Čo by bolo, keby… Otázka znie: Čo je? Takmer zakaždým zistíš, že v tvojej konštrukcii existuje len jediné ohrozenie.“


  „Ja sama som ohrozujúca,“ šepla Lynn.


  „Nie. Len si myslíš, že si ohrozujúca, a to natoľko, že ti to naháňa strach. Ale aj to je len myšlienka. Vynorí sa, spraví na teba hu! a ty sa dáš nachytať. Osemdesiatpäť percent toho, čo nám preletí hlavou, sú hlúposti. Väčšinu z toho ani nezaregistrujeme. Z času na čas nejaká myšlienka urobí bubu! a my sa zľakneme. No my nie sme myšlienky. Nemusíš sa báť.“


  „D… dobre.“


  Muž sa na chvíľku odmlčal.


  „Chceš sa ďalej rozprávať o sebe?“


  „Áno. Vlastne nie, inokedy. Teraz musím skončiť.“


  „Dobre. Ešte čosi. Na začiatku som sa ťa opýtal, komu dôveruješ.“


  „Áno.“


  „Vyhodnotil som tvoju odpoveď, zatiaľ čo si mi vymenúvala svojich ľudí. Odporúčal by som ti, aby si sa jednému z nich zdôverila. Porozprávaj sa s Timom Orleyom.“


  Zdôveriť sa jednému z nich.


  „Ďakujem,“ povedala Lynn automaticky, a ani nepomyslela na to, či si Island-II potrpí na zdvorilosti. Plešatý muž sa usmial.


  „Príď zase, ak budeš chcieť.“


  Vypla program, odopla si senzory z čela a prezliekla sa do obyčajného trička. Chvíľku ešte civela na prázdnu sklenú plochu, neschopná vstať, hoci zdvihnúť sa zo stoličky nebolo nikde ľahšie ako na tomto prekliatom Mesiaci.


  Bolo rozumné, že sem prišla? Že sa dotiahla pred zrkadlo, do ktorého sa ani za svet nechcela pozrieť? Rozchýrilo sa, že Island-II prináša úžasné výsledky. Medzičasom sa stalo pravidlom, že vesmírne lety s posádkou majú zabezpečenú pravidelnú psychologickú starostlivosť. Keď v hrdinských sedemdesiatych rokoch skôr uznávali existenciu káčera Donalda než depresie vo vesmíre, v ére dlhodobých misií sa všetko krútilo okolo ľudskej psychiky, pretože nikto nechcel riskovať, aby hriešne drahé výpravy na Mesiac a plánované lety na Mars stroskotali na nejakých ľudských slabostiach. Najväčšou hrozbou neboli meteority či zlyhanie techniky, ale panika, fóbia, súperenie a starý dobrý pohlavný pud. To všetko si vyžadovalo prítomnosť palubných psychológov. Uskutočňovali sa simulácie, ktoré viedli k zamysleniu. Vo dvoch z piatich prípadov prvý stratil nervy psychológ a začal do zbláznenia analyzovať ostatných členov posádky. Ale aj keď si zachoval chladnú hlavu, jeho prítomnosť nepriniesla želaný efekt. Astronauti by si očividne radšej prehltli jazyk, než by sa zdôverili živej, uvažujúcej bytosti: muži sa báli straty kariéry a ženy pohŕdania.


  Tak vstúpili do hry virtuálni terapeuti. Najprv to boli jednoduché programy, čo na základe dotazníkov udeľovali rady ako z kalendára, neskôr sa k nim pridali hry s rozdelením rolí, až napokon sa z nich vyvinul komplexný interakčný softvér. Nič nie je nad „videopokec“ s priateľmi a príbuznými, no ako to zariadiť na Marse, kde nefunguje spojenie? Napokon renomovaní internetoví terapeuti vytvorili program, ktorý spája prednosti zdokonalenej techniky dialógu so simultánnym vyhodnotením najobsiahlejšej databázy, akú kedy mala umelá inteligencia k dispozícii. Skeptici sa odvolávali na individuálnu štruktúru potrieb jednotlivca, ktorú môže vystihnúť len človek, ale prax ukázala niečo iné. Hoci sa labyrintom ľudskej duše možno pohybovať nespočetnými cestičkami, po chvíli blúdenia nevyhnutne narazíme na známy terén. Neexistujú milióny psychologických motívov, len milióny parafráz na niekoľko základných vzorcov. Nakoniec skončíme pri rovnakých neurózach, zápletkách a traumách, z ktorých väčšina je akútnej povahy, napríklad kto komu minule zjedol čokoládový puding. Medzičasom sa Island-I osvedčil na vesmírnych staniciach, odľahlých výskumných základniach a centrálach koncernov po celom svete, zatiaľ čo menej pokrokový Island-II pôsobil iba v meditačnom a terapeutickom centre hotela Gaia: pseudotvor, ktorý zostal záhadou pre samotných tvorcov, bez prometeovskej iskry, napriek tomu však schopný neuveriteľne rýchlo sa orientovať a vyvodzovať závery.


  Po chvíli sa Lynn pozbierala a opustila centrum. Cestou do vestibulu si zreorganizovala mimiku a nasadila si masku optimizmu. Stretávala euforických hostí, nedočkavých, s planúcimi očami. Vracali sa z výletov do lávových jaskýň krátera Moltke, z vrchu Mons Blanc, z dna Vallis Alpina. Okrídlenými slovami vyjadrovali nadšenie z toho, ako si podmanili Mesiac s pomocou tenisu a golfu, efektnými vodnými hrami v bazéne, letmi v raketoplánoch, cestami na kobylkách a lunárnych roveroch a, samozrejme, nadchýnali sa pohľadom na Zem. Nechuť a rozdielne názory akoby pochovali v regolite. Všetci sa spolu bavili. Momoka Omurová mala plné ústa slov ako stvorenie a pokora. Chuck Donoghue nazval Evelyn Chambersovú galantnou dámou, Mimi Parkerová sa chichotala s Karlou Krampovou v parnom kúpeli. Neodbytné nálety dobrej nálady rozložili každú poctivú rozmrzenosť. Všetci boli k sebe ohľaduplní, odporne uvoľnení a nekonfliktní, dokonca aj Oleg Rogašov, ktorý svojich spolucestujúcich rad-radom nútil na džudo a s lišiackou radosťou technikou Naga Waza každého hádzal na žinenku, pravdaže, aby sa nikomu nič nestalo! Bolo to na vracanie, no chameleón Lynn kvitla pri každom rozhovore, akoby sa práve v ňom skrýval zmysel jej života, zbierala lichôtky ako prostitútka peniaze, trpela a usmievala sa, usmievala sa a trpela. Tri štvrte na osem, radosť z nastávajúcej večere. Pred svojím vnútorným zrakom videla, ako podávajú prvý chod, všetci začnú hltať, Aileen sa do hrdla zapichne rybia kosť, Rogašov začne pľuť krv, Heidrun sa udusí, fasáda hotela sa rozletí a veselá cháska posratých hajzľov vyletí do vákua, kde sa bez ochrany roztrhnú, zhoria, zmrznú.


  Dobre teda, hneď sa neroztrhnú.


  Ale stane sa im čosi také, že ich ani vlastná mater nespozná.


  Keď Lynn vstúpila do kongresového centra, Dana Lawrenceová zdvihla zrak. Vrhla pohľad na hodinky. Do kŕmenia šeliem zostáva niekoľko minút a predtým ešte musí urobiť rutinnú kontrolu v podzemí. Za normálnych okolností počas jej neprítomnosti zostáva v centrále Indka Ashwini Anandová, no tá teraz zisťuje príčinu zlyhania robota, ktorý menil posteľnú bielizeň v apartmáne Nairovcov.


  „Všetko v poriadku?“ opýtala sa Lynn.


  „Zatiaľ áno. Technická porucha na úrovni 27. Nič mimoriadne.“


  Lynnine oči blčali, čo stačilo, aby naskočila Lawrenceovej schopnosť analyzovať. Čudovala sa, čo sa deje s Julianovou dcérou. Čoraz väčšmi sa u nej prejavovali známky neistoty a podráždenosti. Prečo sa predvčerom tak vehementne bránila ukázať Julianovi záznamy? Spočinula na nej skúmavým pohľadom, no Lynn sa medzičasom vzchopila.


  „Poradíte si s tým, Dana?“


  „Bez problémov. Keď ste už tu, môžem vás požiadať o láskavosť? Musím ísť na desať minút dole. Zatiaľ v centrále nikto nebude, a…“


  „Prepnite si ju na mobil.“


  „Obyčajne tak robím. Rada mám všetko pod kontrolou, keď v jedálni nastane trma-vrma. Môžete sa sem zatiaľ postaviť?“


  „Jasné.“ Lynn sa usmiala. „Pokojne choďte.“


  Si ty ale herečka, pomyslela si Lawrenceová. Čo skrývaš? S čím máš problém?


  „Ďakujem,“ povedala zamyslene. „Tak zatiaľ.“


  Centrála. Malý Olymp.


  Bolo tu množstvo gombíkov, ktoré sa dali stlačiť, systémov, ktoré sa dali preprogramovať, základných nastavení, ktoré sa dali zmeniť. Zvýšiť obsah kyslíka, až všetko zachvátia plamene. Primiešať väčšie množstvo kysličníka uhličitého. Zatvoriť všetky prívody a zahasprovať ľudí v reštaurácii, až jeden za druhým budú strácať nervy. Odviesť splašky do pitnej vody, až všetci ochorejú. Zastaviť výťahy. Odpojiť reaktor. Zvýšiť a prudko znížiť vnútorný tlak. Samé veselé veci. Fantázii sa medze nekladú.


  Som ohrozujúca.


  Lynnin pohľad putoval po stene s obrazovkami, ktoré ukazovali monitorované priestory.


  Nie, ty nie si to isté, čo tvoje myšlienky!


  „I am what I am,“ zaspievala ticho.


  Primiešala sa melódia. Telefonát z Londýna, hlavné sídlo Orleya, centrálna bezpečnosť. Lynn sa zamračila. Jej ruka sa nerozhodne vznášala nad dotykovou obrazovkou, potom s nedobrým pocitom prijala hovor. Na monitore sa ukázala nakrátko ostrihaná hlava Eddy Hoffovej. Jej fyziognómia voskovej figuríny neprezradila, či má dobrú alebo zlú správu.


  „Zdravím, Lynn,“ povedala bezfarebne. „Ako sa máme?“


  „Výborne! Výlet je úspešný. A čo vy? Nejakí mŕtvi? Armageddon?“


  Hoffová otáľala s odpoveďou znepokojivo dlho.


  „Keď mám byť úprimná, neviem.“


  „Vy neviete?“


  „Pred pár hodinami s nami niekto nadviazal kontakt. Istý Tchu Tchien, čínsky obchodník, toho času v Berlíne. Porozprával nám pekne zamotanú historku. On a zopár jeho priateľov sa náhodou dostali k tajným informáciám a odvtedy sú na zozname akýchsi zabijakov.“


  „A čo s tým máme my?“


  „Text, ktorý je príčinou rozruchu, je útržkovitý. Je to len fragment, ale aj to málo, čo nám poslali, nebudí dojem rozprávky na dobrú noc.“


  „Čo konkrétne?“


  „Pošlem vám ho.“


  Na samostatnom monitore sa ukázalo niekoľko riadkov. Lynn si prečítala text, potom ešte raz a znovu v nádeji, že meno Orley sa stratí, ale zakaždým jej udrelo do očí. Civela na dokument ako paralyzovaná a cítila, ako ju zaplavuje čierna vlna paniky, akoby sa sedenie s robotom – psychológom nikdy neuskutočnilo. Nikto tam nevie všetko.


  „Čo na to poviete?“ vyzvedala Hoffová. „Čo si o tom myslíte?“


  „Iba fragment, ako ste vraveli.“ Len aby si nevšimla moju neistotu! „Záhada. Kým nebudeme poznať presné znenie, možno budeme v ňom hľadať viac, než tam skutočne je.“


  „Tchu má obavy z atentátu na Gaiu.“


  „To je dosť prehnané, nezdá sa vám?“


  „Ako sa to vezme.“


  „Nikde nevidím, kedy sa má tá operácia vykonať.“


  „To som mu vravela aj ja. Na druhej strane však nemôžeme prípad ignorovať.“


  „Aký prípad, Edda? Aby sme sa mohli rozhodnúť, či ho budeme ignorovať, musíme sa o ňom dozvedieť viac, nie? Ale nevieme nič. Orley prevádzkuje zariadenia po celom svete, keby skutočne proti nám niečo mali, nemuselo by sa to týkať len Gaie. Ako to tomu Číňanovi vôbec zišlo na um?“


  „Vypočul si aktuálne správy.“


  „Aha.“ Rozum jej pracoval na plné obrátky. Obrysy miestnosti sa rozplývali. „Je pravda, že hotel má momentálne najvyššiu hodnotu vďaka svojej novosti, ale nie automaticky aj najvyšší potenciál ohrozenia. V nijakom prípade si teraz nemôžeme dovoliť ani najmenší rozruch, chápete, Edda? Nie teraz, keď máme takýchto hostí! Nemôžeme riskovať, že nejakou hlúposťou odstrašíme potenciálnych sponzorov.“


  „Nechcem nikoho odstrašiť,“ povedala Hoffová mierne pobúrene. „Robím si len svoju prácu.“


  „Prirodzene.“


  „Okrem toho som tým nechcela otravovať vás, ale Danu Lawrenceovú, no vy ste sa ozvali. Nie som hlúpa, Lynn. Viem, že ste obkolesení investormi, samými dôležitými ľuďmi, superbohatými a superprominentnými. No neprispieva práve táto konštelácia k ohrozeniu hotela?“


  Lynn mlčala.


  „Tak či onak,“ povedala napokon, „dobre, že ste nás bezodkladne informovali. Budeme tu mať oči na stopkách a vy by ste sa tiež mali mať na pozore. Zvýšte ostražitosť. Už ste hovorili s Norringtonom a so Shawovou?“


  „Nie. Najprv som si preverila Tchua.“


  „A čo ste našli?“


  „Vlastnými silami sa vypracoval na milionára. Maximálne úspešného. Spravuje kováčsku dielňu na najvyššej technickej úrovni. Vyrába holografiu a virtuálne zariadenia v Šanghaji. Našla som o ňom zopár rozhovorov a článkov. Určite to nie je nijaký šašo.“


  „Dobre. Zostaňte na stope. Informujte ma, keď sa niečo prihodí, a… Edda?“


  „Áno?“


  „Keď sa niečo zomelie, povedzte to najprv mne.“


  „Pravdaže aj Norringtonovi a Shawovej…“


  „Pravdaže aj im. Tak dopočutia, Edda.“


  Lynn ukončila rozhovor a uprene hľadela pred seba. Po niekoľkých minútach sa vrátila z podzemia Lawrenceová. Zodvihla sa a zaželala riaditeľke pekný večer. O telefonáte nepovedala ani slovo. Odmeranými krokmi opustila centrálu, výťahom sa zviezla do srdca Gaie, sotva sa dvere pootvorili, vtisla sa do svojho apartmánu, vrhla sa do kúpeľne, roztrhla balenie so zelenými tabletkami a prehltla hneď tri. Kým sa nimi dusila, pokúšala sa otvoriť sklenený tmavý pohár s kapsulami podobnými larvám.


  Vyšmykol sa jej z rúk a padal na zem.


  V letku po ňom chmatla, zachytila ho. Dve larvy sa vyplazili do jej roztrasených dlaní. Rýchlo si obe vtlačila medzi pery a spláchla vodou. Keď zodvihla hlavu, hľadela na ňu tvár gorgony s hadmi namiesto vlasov a nečudovala by sa, keby od vlastného pohľadu skamenela. Zmocnil sa jej pocit, že stráca pôdu pod nohami. Tabletky nezaberali, nezaberali dosť rýchlo, padala na dno v ústrety šialenstvu, zblázni sa, ak okamžite nezačnú pôsobiť, zblázni sa, zblázni…


  Zmätene bežala do obývačky, zabudla na nepatrnú zemskú príťažlivosť, prudko narazila do steny a spadla na chrbát, prakticky tam, kam chcela, hoci nie práve takto, ale na tom nezáleží. Hneď pod nosom mala minibar. Kola, minerálka, džús, všetko von, vzadu musí byť fľaša červeného vína, alebo ešte lepšie whisky, malá železná rezerva, ktorú si prepašovala, hoci na Mesiaci bol alkohol, bla, bla, bla, stačí prehltnúť, na ex…


  Naliala si do hrdla páliacu whisky a po štyroch sa doplazila späť do kúpeľne, hrudník sa jej triasol pred nastávajúcim výbuchom, len-len že sa stihla nahnúť nad záchodovú misu, a vysokým oblúkom zo seba všetko vyvrátila, whisky, tabletky, celý obsah žalúdka. Zvratky pod vysokým tlakom ošpliechali kachličky a časť z nich sa jej odrazila do tváre. Kde sú tabletky? Kyslastý zápach ju pichal do nosa a vháňal jej slzy do očí. Nevidela nič. Vracala ďalej, hoci už nemala čo, kým sa konečne neoslobodila z moci záchodovej misy a bezmocne neklesla na zem. Vzlykajúc dlho nehybne ležala v pote a vo vývratkoch, civela na plafón, kým sa opäť voľne nadýchla.


  Tim. Island-II povedal, že sa má porozprávať s Timom. Kde je? Na večeri? Jedia už? Je osem dvadsať, sprostá krava, jasné, že už jedia, malý pozdrav z kuchyne, nejaká taľafatka z peny a esencií z čojaviemčoho, znova ju bude napínať, no musela tam ísť, veď tu nemôže zostať navždy, kým niekto nevyvalí dvere.


  Strach je telesný fenomén.


  Presne tak, ty premúdra mašina, ó, Sokrates!


  A toto telesné zovretie, Lynn, je dôvodom, prečo svojim myšlienkam pripisuješ taký neprimeraný význam, že ti zo života robia peklo.


  Opatrne sa posadila. Brnelo jej v hlave. Cítila sa, akoby sa rok sušila na saharskom slnku, ale rozum jej znovu fungoval a rozochvené struny jej nervov pomaly doznievali. Roztrasene sa postavila na nohy a pozrela sa do zrkadla.


  „Bože, ty ale vyzeráš,“ zamrmlala.


  Len čo sa ti podarí uvoľniť sa, pretneš ten začarovaný kruh. Čím intenzívnejšie vnímaš svoje pocity, tým menej ťa môžu mučiť vlastné myšlienky.


  Nuž dobre. Tak sa pri prvom chode musia zaobísť bez nej. Obraz v zrkadle sa nedal zachrániť troškou rúžu. Bude sa musieť v istom zmysle resetovať, určite sa jej to podarí. Objaví sa v Selene presne na hlavný chod, žiarivo krásna, kráľovná pretvárky.


  Succubus v anjelskom rúchu.


  BERLÍN, NEMECKO


  Keď Tchu rozoslal správy všetkým možným ľuďom v nádeji, že sa dozvie dôverné informácie o Čeng Group, trval na večernom programe. Niektorí adresáti ešte ležali v posteliach v Šanghaji alebo v Pekingu, s niektorými z Ameriky telefonoval alebo ich požiadal o spätný telefonát. Vyhlásil, že každá americká informácia o Čengovi je cennejšia než čínska.


  „A to prečo?“ opýtal sa Jericho, keď im v legendárnej reštaurácii Borchardts servírovali obrovské viedenské rezne.


  „Prečo?“ Tchu zodvihol obočie. „Amerika je náš najlepší priateľ!“


  „Je to tak,“ potvrdila Jou-jou. „Keď sa my Číňania chceme dozvedieť niečo o Číne, opýtame sa Američanov.“


  „Pekní priatelia,“ namietol Jericho. „Z vášho priateľstva sa trasie celý svet.“


  „Ale choď, Owen. Vážne.“


  „Myslím to vážne! Nevravel si sám o lunárnej kubánskej kríze?“


  Tchu ostrím noža nadvihol okraj rezňa, ktorý svojou veľkosťou presahoval tanier, a nedôverčivo tam nazrel, akoby hľadal vysvetlenie, prečo Európania nekrájajú mäso na drobné kúsky. Radšej by zašiel do čínskej reštaurácie, ale musel kapitulovať pred dvojhlasným: „To vari nie je pravda!“


  „Vravel,“ povedal. „A bolo mi z toho rovnako nanič ako tebe. No musíme si pripomenúť, že Čína a Amerika nemôžu viesť vojnu. Sú dvojičky svetového hospodárstva, síce znepriatelené, no siamské dvojičky. Úhlavní nepriatelia už tradične spolu robia najlepšie obchody, je výhoda nemať rád svojho obchodného partnera. Sympatia je ako tinktúra, ktorá zmäkčuje dohody, antipatia brúsi zmysly, preto Čína úspešne obchoduje s národmi, ktoré má najmenej v láske, totiž so Spojenými štátmi americkými a s Japonskom. Keby som zase chcel niečo vedieť o Amerike, prirodzene by som kontaktoval Čung Čchan-er-pu.“


  „To je pravda pravdúca.“ Jericho sa pustil do jedenia. „Občania totalitných režimov sa o sebe dozvedia najviac, keď sa spýtajú špiónov. Tu ide o niečo iné. Ani Američania sa nemôžu pozrieť do hlavy Čeng Pchang-wanga.“


  „Správne. Napriek tomu, keď sa chceme o ňom dozvedieť niečo bližšie, mali by sme sa spýtať CIA a NSA. Alebo pre mňa za mňa Bundesnachrichtendienstu, SIS, Služby vnejšej razvedky, Mossadu, indickej tajnej služby. Si detektív, Owen, tvojou filozofiou je infiltrácia. Ich tiež. No faktom je, že je ľahšie infiltrovať sa do vlád, než do koncernov.“ Tchu si pokvapkal rezeň citrónom. Pritom sa tváril, akoby mu mäso malo vyskočiť z taniera a utiecť. „Predtým si povedal, že Orley Enterprises a USA smerujú k tomu istému. Tak je to. Ale len natoľko, že Orley diktuje Američanom parametre ich vesmírnych letov. To pravdaže nechcú. Neznášajú predstavu, že skutočne úplne závisia od Orleya. Ich vesmírne lety, ich celý energetický koncept je napojený na infúziu najväčšieho technologického koncernu sveta, presnejšie na peniaze Juliana Orleya a na know-how jeho najschopnejších spolupracovníkov. Do tej miery je Orley možno identický s americkými vesmírnymi letmi, no Washington nie je v nijakom prípade identický s Orleyom. Keď vieš všetko o plánoch americkej vlády, zďaleka nevieš všetko o Orley Enterprises. Ten podnik je ako pevnosť. Paralelný vesmír. Štát bez hraníc.“


  „A Čeng?“


  „To prebieha inak. Môže byť, že americkí prezidenti sú zaviazaní naftovou, železnou a zbrojnou loby, ale nikdy neboli s ňou úplne stotožnení. Jednoducho preto, že koncerny v demokratických krajinách sú v podstate súkromné. Naproti tomu v Číne majú historické korene v štáte, robia si však, čo chcú.“


  „Podľa teba strana stráca moc na úkor koncernov?“ opýtal sa Jericho. „To by ma udivovalo.“


  „Hlúposť.“ Jou-jou pokrútila hlavou. „Strata moci znamená, že niekto ťa vytlačí a vládne namiesto teba. Napriek tomu si ešte tu, napríklad v opozícii. No v Číne nikto nikoho nevytlačil, ale odohrala sa tam stopercentná transformácia, metamorfóza. Za každého starého komunistu, čo naveky zavrel oči, prišiel nový, čo síce poslušne nosil vo vrecku členskú legitimáciu, ale okrem toho zastával vedúcu funkciu v nejakej ziskovej organizácii.“


  „Ani v Amerike to nie je inak.“


  „Ale je. Washington stratil moc v prospech Orley Enterprises, na čo sa vláda môže hnevať, keď má zlý deň, ale aspoň sa má kto hnevať. V Číne už neexistujú štátne organizácie, ktoré by sa mohli hnevať. Ten útvar sa síce ešte vždy nazýva komunizmus, v skutočnosti je to však konzorcium koncernov s vládnym mandátom, ktorý si sám udelil.“


  „Môžeme sa na to pozrieť aj z druhej strany,“ povedal Tchu, akoby spoločne moderovali politický magazín. „Číne vládnu manažéri, ktorí našli druhé zamestnanie v politike. V západnom svete ešte vždy ojedinele nájdeš hlavy štátov, ktoré povedia nie, keď súkromné hospodárstvo povie áno. Možno sa počiatočné veľké nie postupne pretvára na malé, neduživé a zúfalé nie, ale aspoň sa zachováva zvyšok pozície. V Číne si jednoducho musíš predstaviť nie, ktoré sa skladá z mnohých áno. Keď sa Teng Siao-pching rozhodol, že znovu povolí prvky privatizácie, mnohí sa pýtali, koľko privatizácie sa vlastne povoľuje. Tá otázka sa medzičasom stala zbytočnou, lebo napokon je to komunizmus, ktorý sa sprivatizoval.“ Odložil nôž a vidličku, vzal rezeň do prstov a zahryzol doň. „A preto je jednoduchšie získať informácie o čínskom koncerne v zahraničí, než v Číne, Owen. Aby sme sa dostali k interným informáciám o Čengovi, stačí, aby sme sa včlenili do všedného dňa spravodajských agentúr národov, ktoré špicľujú Peking. A tam čistou náhodou poznám zopár ľudí.“


  Jericho mlčal. Nevedel, koho všetkého Tchu pozná a na akých zastávkach svojho života sa zoznámil s tajnými agentmi, ale ešte nikdy nemal pred očami takú jasnú víziu sveta, kde vlády podliehajú koncernom alebo koncerny sú zbavené akejkoľvek štátnej kontroly.


  Kto je ich nepriateľ?


  Okolo desiatej bol už celkom unavený, no Jou-jou navrhla, aby sa oboznámili s domácou scénou. Zmocnila sa jej nervózna samopašnosť. Tchu si chcel pozrieť Kudamm. Jericho sa spojil s Dianou a vylákal od nej zoznam najznámejších klubov a karaoke-barov. Potom sa porúčal a odobral do hotela s odôvodnením, že musí pracovať, čo bola pravda. Svojich klientov za posledné dva dni trestuhodne zanedbal.


  Jou-jou začala protestovať. Vraj má ísť s nimi.


  Jericho zaváhal. V podstate bol pevne rozhodnutý vrátiť sa do hotela, ale zrazu dostal chuť vyhovieť jej. Jej protest skutočne spôsobil, že dovtedy neobjavený akumulátor mu dodal novú energiu. Hrudný kôš mu zaplavil pocit teplého prúdu oleja.


  „No, mal by som…“ povedal, aby si zachoval tvár.


  „Okej. Tak ahoj.“


  Batéria zhasla. Svet sa rútil do nikdy nekončiacej zimy jeho dospievania, keď ho pozývali na žúry iba preto, aby sa nepovedalo, že naňho zabudli. Predstavil si, ako sa bude Jou-jou skvele zabávať bez neho tak, ako aj v mladosti sa všetci skvele zabávali bez neho.


  Nenávidel svoju mladosť.


  „Tak ako?“ opýtala sa s chladnými očami.


  „Dobrú zábavu,“ povedal. „Uvidíme sa neskôr.“


  Neskôr v hoteli nevybavil nič z toho, kvôli čomu sa predčasne vrátil. Ležal a kládol si otázku, v ktorom bode na časovej osi svojho života zle odbočil, keď sa odvtedy ako v zlom sne ocitol vždy tam, kde sa mu najmenej žiadalo. Ako cestujúci na letisku pri páse s batožinami, ktorému sa stratil kufor, čo práve na opačnom konci sveta menil majiteľa na nejakej aukcii, čakal a čakal a vzrastalo v ňom vedomie, že čakanie sa stáva jedným zo znakov jeho existencie.


  Krátko po druhej, keď s privretými očami sledoval nepodarený 3D remake Tarantinovej klasiky Kill Bill, niekto placho zaklopal. Pozviechal sa, otvoril dvere a zbadal na chodbe Jou-jou.


  „Môžem ísť ďalej?“ opýtala sa.


  Automaticky pozrel na digitálny indikátor videosteny.


  „Ďakujem.“ Pretlačila sa popri ňom a na neistých nohách vstúpila do izby. „Aj bez teba viem, že je neskoro.“


  V jej psom pohľade bolo niečo smutné. Medzi prstami jej dymila cigareta, navyše bolo zrejmé, že si výdatne uhla. Podľa stupňa jej vykoľajenosti usudzoval, že musela zažiť hotovú smršť. Jericho pochyboval, že má za sebou vydarený večer.


  „Čo porábaš?“ opýtala sa zvedavo. „Spravil si dosť?“


  „Ujde to.“


  Jericho neisto postával. Aký zmysel by malo povedať jej, že predchádzajúce hodiny bojoval s osemnásťročným chalanom o prevahu vo vlastnom tele? „A čo ty? Bavila si sa dobre?“


  „Och, vynikajúco!“ S roztiahnutými rukami sa otočila okolo vlastnej osi, čo v Jerichovi vyvolalo spontánny impulz priskočiť k nej a zastaviť ju. „Zakotvili sme v nejakom karaoke-bare, kde hrali samé sračky, no s Tchienom sme to tam aj tak roztočili.“


  Sadol si na okraj postele. „Vy ste spievali?“


  „A ešte ako!“ Jou-jou sa rozchichotala. „Tchien nevie jediný text a ja ovládam všetky naspamäť. Boli tam nejakí chlápkovia a volali nás na akési predstavenie v klube. Mala tam hrať skupina s názvom Tokio Hotel. Myslela som, že sú to Japončíci! Boli to však Nemci, postarší páni, rockoví veteráni.“


  „To znie dobre.“


  „Áno, no po pol hodine sa mi zachcelo ísť na záchod, no nijaký som nenašla. Tak sme šli do parku a odtiaľ do ďalšieho lokálu, kde ešte mali otvorené. Nemám potuchy, kde to bolo.“


  Zrazu zmĺkla a klesla vedľa neho na posteľ.


  „Čo bolo ďalej?“ opýtal sa.


  „Hm, Tchien niečo rozprával. Chceš vedieť čo?“


  Náhle sa ho zmocnila idiotská predstava, že ju pobozká a tak sa dozvie, čo Tchien rozprával, jednoducho to z nej vysaje. V malátnom stave, opitá, cestovitá a obyčajná, mu pripadala ešte žiadúcejšia než zvyčajne. Toto poznanie rozkvitlo v oblasti slabín a premenilo sa na bolesť, veď Jou-jou sa prišla iba porozprávať.


  Pohľadom sa vpil do lesklého, bezpohlavného tela Diany. Jou-jou sklonila hlavu a vysala z cigarety posledný zvyšok života.


  „Vážne by som ti to rada povedala.“


  „Okeeej,“ povedal Jericho ťahavo. Bolo to mizerne zakódované odmietnutie.


  „Pravdaže za predpokladu, že ťa to…“ Zaváhala.


  „Čo?“


  „Predsa len je dosť neskoro. Nemám pravdu?“


  Nie, je ten pravý čas, skríkol dospelý muž v jeho hlave, neschopný odstaviť autopilota, ktorý bol nastavený tak, aby čo najrýchlejšie priviedol Jou-jou do trápnej situácie. Pozreli sa na seba a cítili, že sú si na míle vzdialení.


  „Tak teda… radšej pôjdem.“


  „Dobre sa vyspi,“ počul svoje slová.


  Postavila sa na nohy. Šokovaný Jericho nepodnikol nič, aby ju zadržal. Na okamih zmeravela, nerozhodne sa odšuchtala k počítaču a potom späť.


  „Jedného dňa začneme milovať obdobie nášho života, ktoré teraz nenávidíme,“ povedala náhle jasne. „Jedného dňa musíme uzavrieť mier, inak sa zbláznime.“


  „Máš dvadsaťpäť rokov,“ povedal Jericho unavene. „Môžeš uzavrieť mier so všetkým a s každým.“


  „Čo ty vieš?“ zamrmlala a rýchlymi krokmi vyšla z izby.


  CALGARY, ALBERTA, KANADA


  Ako doberman priviazaný pred mäsiarstvom. Presne tak sa cítila Lorcena Keowová, inštinkt ju s neomylnou istotou viedol do Pekingu, na konferenciu, po ktorej Alejandro Ruiz zmizol z povrchu zemského. Zavetrila korisť a práve sa chystala skočiť, zahryznúť sa, ale Susan sa chcela porozprávať. Načo? O čom? Sina jej až do odvolania nesmela pomáhať, lebo Susan Hudsuckerovej sa zmocnili pochybnosti. Aké nezmyselné mrhanie šancami a časom! Keowová ani sekundu nepochybovala, že dôvody Ruizovho zmiznutia vyjdú najavo, len čo sa zoznámi s okolnosťami konferencie, a že v rovnakej chvíli sa rozmotá aj klbko záhady okolo pokusu o vraždu Palsteina. Mali to na dosah ruky!


  A Susan sa chcela rozprávať.


  S nechuťou naťukala do notebooku zopár viet pre svoje moderovanie Dedičstva príšer. Vlastne vôbec nebola odkázaná na Sininu pomoc. Z Calgary mala rovnaký prístup do databáz centrály vo Vancouvri ako z vlastného počítača v Juneau. Keď chcela, bola centrála. Mohla prebrázdiť internet na vlastnú päsť. Jedine úcta jej kázala dodržiavať pravidlá, Susan Hudsuckerová ju doteraz vždy podporovala, keď bolo treba. Tak si predsavzala, že intendantku pozitívne naladí bohatou dávkou faktov – Dedičstvo príšer, 1. diel: Začiatky, aby ju napokon vlákala do siete svojej vášne prezentovaním dôkazov, na ktorých základe vyčlení Palsteinovi prioritu.


  Keowová zavrela notebook. Pohľadom vyhľadala čínskeho čašníka, ktorý si za barovým pultom krátil čas leštením krištáľu, a zdvihnutím prázdneho pohára mu naznačila, že si želá ďalšie kanadské pivo. V hostinci The Keg Steakhouse and Bar v calgarskom Westine vládla skľučujúca prázdnota. Tešila sa na grilovaného lososa a šalát a nedočkavo vyčkávala na príchod praktikanta, ktorého spoločnosť pri jedle v nej súčasne vzbudzovala podozrenie, že najbližšie exploduje a všetko to množstvo vajec, salámy a stejkov, ktoré do seba natlačil za posledné dva dni, skončí na nej. Na druhej strane ten chlapec nebol zlý. Určite jej prinesie nejaké nové informácie.


  Čašník doniesol pivo. Len čo si Keowová namočila hornú peru do peny, zadrnčal jej mobil.


  „Dobrý večer, Shax’saani Keek‘,“ povedal Gerald Palstein.


  „Och, Gerald,“ zvolala natešene. „Ako sa máte? Aká náhoda, že voláte, práve sa zaoberáme vaším priateľom Gudmundssonom. Vyhodili ste ho?“


  „Loreena…“


  „Možno by sme ho mali ďalej pozorovať.“


  „Loreena, on zmizol.“


  Keowovej chvíľku trvalo, kým pochopila, čo Palstein práve povedal. Vstala, vzala pivo, vyšla z baru a našla si osamelé miestečko na chodbe.


  „Gudmundsson zmizol?“ opýtala sa tlmene.


  „Aj s celým svojím tímom,“ prisvedčil Palstein ustarostene. „Dnes napoludnie. Nikto nevie kam. V Eagle Eye sa nehlási ani na jednom čísle, no dozvedel som sa, že jeden z vašich ľudí tam zavolal a žiadal informácie o ňom.“


  Keowová zaváhala. „Ak mám zistiť, kto na vás strieľal, nemôžem Gudmundssona obísť.“


  „Nie som si istý, či naša dohoda ešte platí.“


  „Moment!“ vybuchla. „Len preto, že…“


  „Teraz ma chvíľku počúvajte, dobre? Nie ste profesionálna vyšetrovateľka, Loreena. Nevysvetľujte si to zle, som vám veľmi zaviazaný Už len to vedomie, že Gudmundsson možno pracuje proti mne! Verte mi, budem zo všetkých síl podporovať vašu ochranársku reportáž, sľúbil som to a aj to splním, ale odteraz prenechajte vyšetrovanie polícii.“


  „Gerald…“


  „Nie.“ Palstein pokrútil hlavou. „Zavetrili vás. Neupozorňujte na seba, Loreena, sú to ľudia, ktorí idú aj cez mŕtvoly.“


  „Gerald, premýšľali ste o tom, prečo ešte žijete?“


  „Mal som obrovské šťastie, to je všetko.“


  „Myslím, prečo ešte vždy žijete. Možno nešlo o to, aby vás zabili. Možno by ste žili aj vtedy, keby ste sa na pódiu nepotkli.“


  „Máte na mysli…“


  „Alebo im to bolo jedno. Premýšľajte! Gudmundsson vás zatiaľ mohol tisíckrát odbachnúť, no vy ďalej beháte ako fretka. Som si istá, že atentát spĺňal jediný účel, totiž aby vás na chvíľku stiahli z obehu.“


  „Hm.“


  „Dobre, malá korektúra,“ pripustila. „Keby ste sa nepotkli, guľka by vám prevŕtala hlavu. Ale ostatné veci platia, musia platiť. Niekto vám chcel v niečom zabrániť. Podľa mojej mienky letieť s Orleym na Mesiac. A to sa podarilo, tak prečo by vás teraz chceli zabiť? Alejandro Ruiz mal možno menej šťastia…“


  „Ruiz?“


  „Strategický šéf Repsolu.“


  „Pomaly, mám hlavu ako úľ. Medzi Ruizom a sebou skutočne nevidím nijakú súvislosť.“


  „Ja áno,“ precedila pomedzi zuby a začala sa obzerať, či ich niekto nepočúva. „Preboha, Gerald! Ste strategický šéf podniku, ktorý väčšinu času svojej existencie robí presný opak toho, čo chcete vy. Až keď je už neskoro a všetko ide dole vodou, dodatočne vám pridelia dostatočne veľkú kompetenciu, ibaže ňou už nič nezmôžete. Tak to bolo s Ruizom! Moralizátor, človek špiniaci do vlastného hniezda, píliaci ostatným ľuďom nervy. Ustavične tlačil na Repsol, aby sa angažoval vo využití solárnej energie, chcel nadviazať obchody s Orley Enterprises, presne ako vy! Akoby hádzal hrach na stenu. A zrazu, keď sa loď začne topiť, urobia z neho strategického vodcu. Vy s Ruizom celé roky požadujete zábezpeku v alternatívnych energiách, ignorujú vás, potom vás zbavia trónu, na jedného strieľajú, druhý sa bez stopy stratí v Lime, a vy nevidíte nijakú súvislosť.“


  Palstein neodpovedal.


  „Prvého septembra 2022,“ pokračovala Keowová, „deň pred jeho odletom do Limy, sa Ruiz zúčastnil akejsi záhadnej konferencie neďaleko Pekingu. Tam sa muselo prihodiť niečo, čo ho tak vyviedlo z miery, že vlastná žena ho v telefóne takmer nespoznala. Svitlo vám už konečne?“


  „Áno. Výstražný signál.“


  „A čo vám hovorí?“


  „Že sa púšťate do nebezpečenstva. Keď vás počúvam, začínam veriť, že vaše dohady sú správne. Paralela nie je zrejmá na prvý pohľad.“


  „Tak vidíte.“


  „A presne to mi naháňa strach.“ Palstein pokrútil hlavou. „Prosím vás, Loreena. Nechcem, aby ste kvôli mne utrpeli ujmu.“


  „Budem opatrná.“


  „Vy budete opatrná?“ Hrmotne sa zasmial. „Ja som naletel vlastnému ochrankárovi, a verte mi, bol som opatrný! Prenechajte vyšetrovanie…“


  „Nie, Gerald,“ prosíkala. „Dvadsaťštyri hodín, dajte mi dvadsaťštyri hodín, v každej dobrej detektívke človek dostane dvadsaťštyri hodín! Zajtra skoro ráno letím do Vancouvru, potom sa toho ujme šéf. Na tej story bude pracovať celý Greenwatch. Zajtra večer budem vedieť, čo bolo na konferencii pri Pekingu, kto poveril Gudmundssona, a ak nie, prisahám, že privoláme na pomoc políciu. To vám sľubujem, len mi dajte čas.“


  Palstein na ňu melancholicky pozrel a vzdychol.


  „No dobre. Koľkým ľuďom ste už ukázali fotografie Gudmundssona a Ázijca?“


  „Mnohým. Nikto toho tučniaka nepozná.“


  „A koľko ľudí vie o záležitosti s Ruizom?“


  „Traja či štyria. Všetko viem len ja.“


  „Tak mi aspoň urobte láskavosť. Neroztrubujte to, kým neprídete do Vancouvru. Dovtedy nepodnikajte nič, čím by ste mohli vzbudiť pozornosť.“


  „Hm, okej.“


  „Sľubujete?“ spýtal sa nedôverčivo.


  „Indiánske čestné slovo. Viete, čo to u mňa znamená.“


  „Jasné.“ Usmial sa. „Shax’saani Keek‘.“


  „Dajte na seba pozor, Gerald.“


  „A vy mi zavolajte, keď dorazíte do Vancouvru.“


  „Dobre, okamžite.“


  Ukončili spojenie. Palsteinov obraz vybledol. Keowová si trochu zmätene uvedomila, že ju zvláštnym spôsobom priťahuje, hoci bol melancholickej povahy, pestoval abstraktnú záľubu v matematike a počúval smiešnu hudbu mŕtvych avantgardných hudobníkov. Navyše bol menší a chudší než ona, takmer šťúply, s rednúcimi vlasmi, presný opak svalnatých chlapov so širokými ramenami, akí sa jej páčili. Črty tváre mal súmerné, hoci nie zvlášť výrazné, a v zamatových očiach niečo, čo ju dojímalo. Zamyslene hľadela na vyhasnutý displej. Vtom oproti nej zahrmotila stolička.


  „Zomieram od hladu,“ povedal praktikant. „Kde je jedálny lístok?“


  Odložila mobil. „Dúfam, že si bol usilovný. Vymením stejky za informácie. V pomere jedna k jednej.“


  „Mám ich dosť aj na kilo sviečkovice.“ Rozložil pred sebou asi tucet lístočkov, „Tak teda počúvaj. Volal som do Eagle Eye, do bezpečnostnej služby, odkiaľ má Palstein osobnú stráž. Predniesol som príbeh o ohrozenej novinárke v priebehu rešeršovania pálčivých okolností potrebujúcej osobnú ochranu, ktorá sa prednedávnom zoznámila s Gudmundssonom. Toho novinárkin priateľ Palstein vychvaľuje až do neba, bla bla hla. Povedali, že Gudmundsson u nich pracuje len ako externista a ochrana naftového manažéra ho naplno zamestnáva, musia sa ho spýtať, či ešte má voľné kapacity, v opačnom prípade ti zostavia vlastný tím. Mimochodom, poznajú ťa.“


  Keowová zdvihla obočie. „Čo nepovieš?“


  „Z internetu. Z tvojich reportáží. Páči sa im myšlienka, že by mali chrániť Loreenu Keowovú.“


  „To mi lichotí. Veľa spolupracujú s ľuďmi na voľnej nohe?“


  „Takmer výlučne. Polovica z nich sú bývalí policajti, zvyšok sa skladá z Navy Seals, Army Rangers a Green Berets, ostatní boli predtým v súkromných armádach operujúcich po celom svete. Okrem toho pre nich pracujú bývalí príslušníci tajnej služby zaoberajúci sa logistikou a získavaním informácií, predovšetkým zo CIA, Mossadu a BND. Zvlášť Nemci majú vynikajúce kontakty, vraveli a, samozrejme, Izraelčania, ale občas k Eagle Eye zablúdia aj ľudia z KGB, ba dokonca Číňania a Kórejčania. Na želanie predložia životopis každého spolupracovníka. Nemajú nijaké tajnosti, práve naopak. Životopisy sú súčasťou ich reputácie.“


  „A čo Gudmundsson?“


  „Je to napoly Islanďan, preto to meno. Vyrástol vo Washingtone. Bývalý člen Navy Seals, absolvoval výcvik ostrostrelcov, bol v každom svrabe. Ako dvadsaťpäťročný sa pridal k súkromnej armáde Mamba“


  „Nikdy som o nej nepočula.“


  „Operovala začiatkom tisícročia v Keni a v Nigérii. Odtiaľ Gudmundsson prestúpil do podobnej západoafrickej firmy s názvom African Protection Services, skratka APS.“


  „Hm, Afrika.“


  „Áno, ale už päť rokov opäť žije v Spojených štátoch. Ponúka svoje služby súkromným bezpečnostným firmám ako Eagle Eye, spravidla ako projektový manažér.“


  Keowová premýšľala. Afrika? Hrá nejakú úlohu miesto, kde Gudmundsson predtým pracoval? Je isté, že zradil klienta svojho zamestnávateľa. Či v tom má prsty aj Eagle Eye, to sa nedá potvrdiť ani vyvrátiť. Podnik mal povesť serióznej firmy a jeho služby využíval celý rad prominentných osobností z oblasti hospodárstva a šoubiznisu. Zaujímavé je, že Eagle Eye zamestnávala Gudmundssona už v čase Ruizovho zmiznutia. Čo teda robil Gudmundsson v noci z 2. na 3. septembra 2022? Kde bol, keď sa Ruiz stratil? Žeby v Peru?


  „To je všetko?“ opýtala sa. „Viac nemáš?“


  „No dovoľ, vari to bolo málo?“


  „No, tak na jeden grilovaný zemiak.“ Uškrnula sa. „Okej, okej! Plus dve porcie rebierok.“

  PAMÄŤOVÝ KRYŠTÁL


  BERLÍN, NEMECKO


  V scenároch astrobiológov bol mimozemský život možný aj tam, kde by to človek najmenej očakával. Zvláštne bytosti sa usídlili v sopečných údoliach, vzdorovali oceánom síry a amoniaku, klíčili pod pancierom ľadových Mesiacov alebo sa s letargickou majestátnosťou kĺzali po pestrofarebnej nebeskej vertikále Jupitera, okrídlené obry s telom raje, ktorých telesné komory naplnené vodíkom chránili pred rozpučením o kovové jadro plynového obra.


  O šiestej hodine a tridsiatej minúte sa takýto tvor blížil k Berlínu.


  Keď sa tíško položil do zákruty a klesol, kožu mu zalialo chladné oslepujúce svetlo brieždenia. Mal rozpätie krídel takmer sto metrov. Trup pozvoľna prechádzal do krídel a bol zakončený malou, takmer nepatrnou hlavou, ktorá v porovnaní s celkovou veľkosťou svedčila o rudimentárnej inteligencii svojho nositeľa. No zdanie klame. V skutočnosti sa tam kumuloval zhutnený výkon štyroch autonómne pracujúcich počítačových systémov, ktoré pod dohľadom pilotov držali vo vzduchu jeho mohutné telo.


  V tejto chvíli sa k Berlínu blížilo lietadlo čínskych aerolínií Air China. Bolo v ňom miesto pre tisíc cestujúcich. Jeho konštruktéri nepriskrutkovali nosnú plochu na rúry, ale vytvorili symetrické, ploské teleso, v ktorého vnútri až po konce krídel boli sedadlá. Aerodynamický zázrak. Poháňacie mechanizmy obra boli zapustené do kormy. Vďaka ich enormne veľkému priemeru sa dosahovala veľká posuvná sila pri nízkych otáčkach, sploštený tvar zároveň uľahčoval vztlak a takmer nevytváral víry, čo redukovalo spotrebu a znižovalo letovú hlučnosť na spoločensky znesiteľných šesťdesiattri decibelov. V prospech aerodynamiky sa stavitelia vzdali okien. Namiesto nich drobné kamery pozdĺž trupu prenášali vonkajší svet na 3D obrazovky, ktoré simulovali súvislú sklenú plochu. Let bol luxusom pre zmysly. Nevoľnosť sa vyskytovala nanajvýš na lacných miestach – na hrotoch krídel, ktoré sa v zákrutách dvíhali a klesali až o dvadsaťpäť metrov a ktorými zmietali turbulencie.


  Naproti tomu muž, vracajúci sa pružným krokom k svojmu sedadlu po palubnej masáži, si vychutnával miesto v platinovej hale. Tamojšia simulácia prenášala pohľad do pilotnej kabíny, na fascinujúcu panorámu v dokonalom priestorovom zobrazení. Usadil sa do čalúneného sedadla a privrel viečka. Sedel presne na osi lietadla, mal šťastie vzhľadom na to, že si kúpil letenku na poslednú chvíľu. No ľudia, čo mu rezervovali let, dobre poznali jeho zvyky. Rovnako dobre poznali jeho cestičky ku šťastiu. Vedeli, že by radšej cestoval na špici krídla, v koši balóna, pod vzducholoďou či v pazúroch vtáka Rocha, ako by sa mal uspokojiť s miestom mimo stredu. Stred bol stred, o tom nebolo čo diskutovať. Čím väčší bol odklon od ideálu, tým ťažšie ho znášal, niečo ho nútilo chybu okamžite napraviť.


  V slnečnom svite hľadel na okolie Berlína so zeleňou, vodnými tepnami a ligotavými jazerami. A na samotné mesto, skladačku rozličných epoch. Predĺžené tiene v rannom svetle. Lietadlo opísalo stoosemdesiatstupňovú zákrutu a začalo sa spúšťať v ústrety zemi, preletelo ponad obytné bloky, záhrady a aleje, klesalo rýchlo, takmer padalo. Na okamih to z dispečerskej veže vyzeralo, akoby sa išli zavŕtať do pristávacej dráhy, potom však pilot zdvihol nos lietadla a stroj hladko pristál.


  Nálada v lietadle sa náhle zmenila. Budúcnosť, v priebehu posledných hodín zahalená vzduchom a nádejou, sa stala povinnosťou. Ľudia sa začali rozprávať, náhlivo odkladali časopisy a knihy, lietadlo zastalo. Komory veľkosti brán sa otvárali a vypúšťali prúdy cestujúcich do priestorov letiska. Muž vzal príručnú batožinu a medzi prvými opustil stroj. Už teraz boli jeho údaje uložené v systéme tunajšieho letiska. Ani nie dvadsať minút po štarte v Pchu-tungu odovzdala Air China jeho podklady nemeckým úradom, okrem toho sa práve ukladali snímky palubných kamier. Keď sa blížil ku kontrolným rampám, nemecký počítač už mal k dispozícii údaje o tom, čo muž v lietadle jedol a pil, čo čítal, ktoré filmy pozeral, s ktorou letuškou flirtoval, na ktorú sa osopil a ako často vyhľadal toaletu. Systém mal jeho digitálnu fotografiu, vzorku hlasu, odtlačky prstov, farbu dúhovky a, samozrejme, poznal aj jeho adresu v Berlíne, hotel Adlon.


  K ploche skenera najprv priložil mobil, potom pravú ruku, povedal svoje meno a pozrel do kamery automatickej rampy, kde počítač načítaval jeho súradnice vysokofrekvenčnej identifikácie. Systém údaje porovnal s uloženými dátami, identifikoval ho a nechal ho prejsť. Hneď za rampou stáli v rade okienka a za nimi ľudia. Dve policajtky mu presvietili batožinu a opýtali sa ho na účel pobytu. Odpovedal priateľsky, ale trochu neprítomne, akoby bol v myšlienkach už pri ďalšom stretnutí. Chceli vedieť, či je prvý raz v Berlíne. Odpovedal kladne – skutočne mesto doteraz nenavštívil. Až keď mu vrátili mobil, v tóne jeho hlasu zaznela srdečnosť a obom zaželal pekný deň, ktorý vari nemusia celý stráviť za prepážkou. Pritom mladšej z nich pozrel do očí a vyslal tichú správu, že by nič nemal proti tomu, keby toto krásne, slnečné berlínske ráno strávil napríklad s ňou.


  Vrátila mu náznak sprisahaneckého úsmevu, bolo to maximum, čo si mohla dovoliť. Jej úsmev povedal: vyzeráš v tom perfektne ušitom obleku veľmi dobre, my dvaja vieme presne, čo chceme, ďakujem ti, ale teraz už choď do čerta. Jej hlas povedal:


  „Vitajte v Berlíne, pán Čao. Želáme vám príjemný pobyt.“


  Pokračoval v ceste. Páčilo sa mu, že v tejto krajine vedia človeka osloviť, ako sa patrí. Odkedy sa na väčšine európskych škôl vyučuje čínština ako povinný predmet, môže si byť istý, že pri tradičných Čínskych menách si nepomýlia meno s priezviskom a pred priezvisko správne pridajú oslovenie pán či pani. Pri východe ho čakal bledý plešatý muž s očami bernardína a s lícami škrečka. Bol vysoký, silný a mal oblečené kožené sako zapnuté až po krk.


  “Failté, Kenny,“ povedal ticho.


  „Mickey.“ Sin ho pozdravil hlasným plesnutím po pleci, pričom nespomalil krok. „Ako sa má zvyšok IRA?“


  „Niektorí pomreli.“ Plešivec sa k nemu pridal. „Neudržiavame ktovieaký kontakt. Pod ktorým menom si priletel?“


  „Čao Pi –te. Je všetko zorganizované?“


  „Presne ako si chcel. V Dubline sme mali veľké meškanie. Prišiel som až po polnoci, zasratý let. Ale už je to tam.“


  „A čo zbrane?“


  „Pripravené.“


  „Kde?“


  „V aute. Chceš ísť najprv do hotela? Alebo ideme hneďdo Muntu? Je ešte tma. Aj v byte hore. Ešte asi chrápu.“


  Sin premýšľal. Pred týždňom, keď jeho ľudia zistili Vogelaarovu novú identitu, Mickey Rourdon zašiel do Muntu, aby preveril možnosti vniknutia do reštaurácie. V Severnom írsku sa špecializoval na alarmy. Od rozpadu IRA pracoval na voľnom trhu práce, rovnako ako mnohí bývalí jej členovia, a príležitostne prijímal aj objednávky zahraničných tajných služieb, napríklad Čung Čchan-er-pu. Sin zvyčajne uprednostňoval spoluprácu s mladšími partnermi, ale Mickey, hoci mal už blízko šesťdesiatky, bol v dobrej telesnej kondícii, vedel zaobchádzať so zbraňami a aj so zavretými očami odhalil každý elektronický zabezpečovací systém. Sin s ním viackrát spolupracoval a napokon ho odporučil Hydre. Odvtedy Ír patrí do Kennyho tímu. Možno nebol práve lúmen, zato však nekládol zbytočné otázky.


  „Skočme do hotela,“ rozhodol Sin. „Potom sa do toho pustíme.“ Zažmúril do slnka a odhrnul si z čela dlhé vlasy. „Berlín je vraj celkom pekný. Napriek tomu tu chcem byť maximálne do večera.“


  Ale Jan Kees Vogelaar nespal.


  Celú noc nezažmúril oko, a na príčine neboli len bolesti hlavy, ktoré ho trápili odvtedy, čo ho Jou-jou ovalila stehnom po hlave. S Nyelou sa dohodli, že najprv odídu do Francúzska, kde udržiaval kontakty s vyslúžilcami cudzineckej légie. Zatiaľ čo Nyela balila, on pripravoval ich nové identity. Večer dorazia do Paríža ako Luc a Nadine Bombardovci, potomkovia francúzskych kolonialistov z Kamerunu.


  O pol ôsmej zavolal Letovi, spriatelenému polovičnému Gabunčanovi, ktorý sa pred niekoľkými rokmi presťahoval do Berlína, aby pomohol svojmu bielemu otcovi bojovať s rakovinou. S ním sa deň predtým Nyela zišla na Ulici Unter den Linden. Leto bol príslušníkom Mamby, kým sa podnik nespojil s novozaloženou organizáciou African Protection Services, a pomáhal im pri otvorení Muntu. Bol ich jediným dôverníkom na nemeckej pôde, hoci presne nevedel, aké okolnosti viedli Vogelaara k úteku z Rovníkovej Guiney. Preňho bolo odstránenie Mayého v podstate Ndongovým dielom financovaným akýmisi zahraničnými mocnosťami. Vogelaar nemal záujem korigovať jeho názor.


  „Budeme musieť zmiznúť,“ povedal stručne.


  Leto, ktorého zrejme vytiahol z postele, zabudol od prekvapenia zívnuť.


  „Čo znamená zmiznúť?“


  „Zmeniť krajinu. Vystopovali nás.“


  „Doriti!“


  „Veru tak, doriti. Počuj, môžeš mi urobiť láskavosť?“


  „Prirodzene.“


  „O dve hodiny, keď otvoria banky, musím vybrať peniaze z účtov a čosi vybaviť. Nyela zatiaľ bude v Muntu baliť, čo sa dá. Bolo by fajn, keby si jej pri tom robil spoločnosť. Len pre istotu, kým neprídem.“


  „Jasné.“


  „Najlepšie bude, keď k nej prídeš do bytu.“


  „Dobre. Kedy chcete vziať roha?“


  „Hneď popoludní.“


  Leto chvíľku mlčal.


  „Nerozumiem,“ povedal. „Prečo vás konečne nenechajú na pokoji? Ndongo je už rok pri moci. Jemu predsa nebezpečenstvo od teba nehrozí.“


  „Pravdepodobne ešte nestrávil, že som ho vtedy vyhodil zo sedla,“ zaklamal Vogelaar.


  „To je smiešne,“ zasoptil Leto. „Urobil to Mayé. Teba len zaplatil, nemyslel si to osobne.“


  „Stačí, že sa tu tí ľudia objavili. Môžeš byť o pol deviatej u Nyely?“


  „Jasné, to nie je problém.“


  O pol druha hodiny sa Vogelaar vybral do rannej premávky. Fázy na semaforoch mu pripadali nepriateľsky dlhé. Prešiel Francúzskou ulicou, dostal sa na Holubiu, zaparkoval auto v malej medzere a vošiel do vestibulu svojej banky. Katedrála kapitálu bola preplnená. Pred počítačmi a okienkami bol nával, akoby polovica Berlína mala v pláne pripojiť sa k nemu a k Nyele. Zbadal svojho poradcu, oproti ktorému stála stará dáma s červenou tvárou a zdôrazňovala svoje argumenty búchaním dlaňou na pult. Kývol mu, že počká vedľa, a ťažkým krokom vstúpil do susediacej haly, hodil sa do elegantného koženého kresla a zúril.


  Stratil kopu času. Prečo nevybral peniaze už včera popoludní?


  Potom mu napadlo, že keď Jericho so svojou čínskou priateľkou odišli, banky boli už zatvorené. To však nezmiernilo jeho zlosť. V podstate bolo archaizmom, že tu musí drepieť. Bankové operácie prebiehali cez počítač, iba keď si chcel vyzdvihnúť hotovosť, musel byť prítomný osobne. Mrzuto si objednal kapučíno. Nádej, že úradník ho v priebehu pár minút zavolá do haly, sa rozplývala v záplave slov červenolícej dámy. Aj ostatné okienka boli lemované radmi čakajúcich, prevažne starších a starých ľudí. Starnutie Berlína bolo v plnom prúde, dokonca aj na najvýstavnejších uliciach stála braktická voda starostí o aspoň ako-tak zabezpečenú starobu.


  Sotva ponoril hornú peru do bielej peny, zazvonil mu mobil. Balansujúc so šálkou vstal, vrhol pohľad na displej a s prekvapením zistil, že mu netelefonujú z vestibulu. Bolo to Nyelino číslo. Znovu sa posadil, stlačil príjem a prihlásil sa v očakávaní, že sa ukáže jej tvár.


  Namiesto toho naňho hľadel Leto.


  Okamžite pochopil, že niečo nie je v poriadku. Leto pôsobil čudne zdesene. Akoby sa zmieril s príčinou svojho zdesenia a rozhodol sa, že tento výraz bude mať nasadený až do konca života. Vogelaar vzápätí pochopil, že jeho koniec už nastal.


  Leto bol mŕtvy.


  „Nyela. Čo sa stalo? Čo sa deje?“


  Ten, kto držal Nyelin mobil, odstúpil nabok, aby bolo vidieť Letovo telo. Gabunčan sa skrútene opieral o bar. Po hrdle sa mu tiahla tenká krvavá stopa.


  „Neboj sa, Jan. Odpravili sme ho potichu. Nebudeš mať nepríjemnosti so susedmi.“


  Vrah namieril mobilom na seba.


  „Kenny,“ šepol Vogelaar.


  „Máš radosť?“ Sin sa naňho zaškeril. „Teda mne si chýbal. Celý rok som sa trápil otázkou, ako sa ti podarilo ubziknúť mi.“


  „Kde je Nyela?“ opýtal sa Vogelaar hlasom ako z výťahovej šachty.


  „Počkaj, dám ti ju. Nie, radšej ti ju ukážem.“


  Obraz sa zase rozkýval a zmenil perspektívu. Ukázala sa reštauračná časť. Nyela sedela na stoličke ako socha znázorňujúca strach. Ruka plavého plešatého muža jej spočívala na hrudi a tlačila ju do operadla. V druhej ruke držal skalpel. Jeho hrot sa nehybne vznášal vo vzduchu, ani nie centimeter od Nyelinho ľavého, naširoko otvoreného oka.


  „Tak to tu vyzerá,“ povedal Sinov hlas.


  Z Vogelaara vyšiel chrapot. Nespomínal si, že by niekedy vydal podobný zvuk.


  „Neublíž jej,“ zasipel. „Daj jej pokoj.“


  „Nevidel by som to tak čierne,“ povedal Sin. „Mickey je profík, má pokojnú ruku. Znervóznie až vtedy, keď aj ja…“


  „Čo mám urobiť? Povedz, čo mám urobiť?“


  „Ber ma vážne.“


  „Beriem ťa vážne.“


  „Zaiste.“ Sinov hlas sa nečakane zmenil na temný hadí sykot. „Na druhej strane viem, čoho si schopný, Jan. Nemôžeš inak. Aj v tomto momente sa ti v makovici rodí tisíc plánov, ako ma dostať. No ja o to nestojím. Nechcem, aby si sa o to pokúsil.“


  „O nič sa nepokúsim.“


  „To by ma prekvapilo.“


  „Máš moje slovo.“


  „Nie. Vzdáš sa až vtedy, keď si uvedomíš, aké bytostne dôležité je zachrániť zrak tvojej ženy.“


  Kamera priblížila výjav. Obrazovku vyplnila Nyelina tvár skrivená strachom.


  „Jan,“ zaskuvíňala.


  „Kenny, počúvaj,“ zašepkal Vogelaar priškrtene. „Veď vravím, že máš moje slovo! Prestaň s tým, ja…“


  „Človek celkom dobre prežije aj s jedným okom.“


  „Kenny…“


  „Keď pochopíš, aké je dôležité, aby si jej zachránil druhé oko, potom…“


  „Kenny, nie!“ Vyskočil.


  „Prepáč, Jan. Nejako som znervóznel.“


  Keď sa skalpel dotkol Nyelinho oka, z reproduktora mobilu zašumel jej výkrik. Zato pri Vogelaarovom výkriku takmer stuhla zem.


  GRAND HYATT


  Jericho zažmurkal.


  Niečo ho zobudilo. Obrátil sa na druhú stranu a fľochol na hodiny. Skoro desať! Tak dlho nechcel spať. Vyskočil z postele, začul zvonenie telefónu a zdvihol.


  „Mám tie peniaze,“ oznámil Tchu. „Stotisíc eur, presne podľa želania pána žoldniera, a v nie priveľmi malých bankovkách, aby si v múzeu prešiel cez dvere.“


  „Dobre,“ povedal Jericho.


  „Prídeš dole na raňajky?“


  „No… myslím, že áno.“


  „Pohni kostrou. Jou-jou sa pustila do praženice. Zariadim, aby ti z nej odložili, inak všetko zje.“


  Jou-jou.


  Jericho zložil slúchadlo, pobral sa do kúpeľne a prezeral si v zrkadle blondiaka so strniskom, ktorý jasne a zreteľne povedal nie, keď v skutočnosti chcel povedať áno. Niečo v ňom ostalo z minulej noci, nechutný pocit, že dačo spackal, nech to bolo čokoľvek. Namol opitá, zato však výrečná Jou-jou, čo sotva vyhľadala jeho izbu čistou náhodou, chcela sa rozprávať, no chlapec s vyrážkami to neznášal, ale čo iné bol rozhovor, ak nie ceremoniál s neistým koncom? Fyzický a tvarovateľný. Mohlo sa stať čokoľvek, no vo svojej urazenej samoľúbosti ju nechal odísť a vzdorne dopozeral nové sfilmovanie Kill Billa, také zlé, aké si zaslúžil. Na pichľavom lôžku neschopnosti konečne dospieť ho dohonil málo osviežujúci spánok podobný mdlobám, plný snov o staniciach a vlakoch, ktoré rad-radom zmeškal, a o potulkách po zemi nikoho podobnej Berlínu, kde v obytných priestoroch pripomínajúcich jaskyne číhali chrobáky s vŕzgajúcimi nohami. Z každého vchodu, z každého podjazdu, z každej štrbiny mu mávali tykadlá, naťahovali sa opancierované článkované nohy, hra na schovávačku.


  Vlaky, aká trápna symbolika. Ako môže mať takéto prosté sny? Pozrel blondiakovi do očí a predstavil si, ako sa od neho odvráti, jednoducho odíde z kúpeľne a prenechá ho jeho osudu, unavený nemohúcnosťou chlapca s vyrážkami.


  Musí sa toho chlapca zbaviť. Za každú cenu. Už stačilo!


  VOGELAAR


  Jeho výkrik sa nukleárnou silou rozľahol po hale a na franforce roztrhal každý rozhovor, každú myšlienku. Priepasť v konverzácii zaplavil ospalý džez. Na nízkom sklenenom stolíku pred ním sa skvel moderný obraz zo zlomkovitého porcelánu s mliečnou kávou uprostred.


  Uprene hľadel na displej.


  „Rozumel si?“ opýtal sa Sin.


  Podlomili sa mu kolená. S Nyeliným priškrteným vzlykom v uchu klesol do koženého kresla. Nič sa nestalo. Skalpel jej nevošiel do oka, nerozrezal jej zrenicu ani dúhovku. Šklbalo mu celým telom, no pomaly sa upokojoval.


  „Áno,“ šepol Vogelaar. „Rozumel som.“


  „Dobre. Kým budeš dodržiavať pravidlá hry, nič sa jej nestane. Pokiaľ však ide o tvoju osobu…“


  „Je mi to jasné,“ odkašľal si Vogelaar. „Načo toľké tirády, Kenny?“


  „Aké tirády?“


  „Už dávno si ma mohol zabiť. Keď som vyšiel z domu, po ceste sem, v banke…“


  Obraz sa zahmlil, potom sa opät zjavil Sin.


  „Z jednoduchého dôvodu,“ povedal konverzačným tónom. „Lebo nikdy nepracuješ bez siete a dvojitého dna. Veríš na život po smrti, v ktorom právnici otvárajú uzamykateľné priehradky a odovzdávajú médiám ich obsah, autorizovaný tvojím násilným odchodom na večnosť.“


  „Potrebujete pomoc?“


  Vogelaar zdvihol hlavu. Jeden z členov personálu haly. Preľaknutý výraz, náznak pohoršenia: v banke sa nekričí. Nanajvýš sa zamýšľa nad dôstojnou samovraždou. Vogelaar pokrútil hlavou.


  „Nie, práve… som sa dozvedel zlú správu.“


  „Ak vám nejako môžeme…“


  „Je súkromnej povahy.“


  Muž sa uľahčene usmial. Teda nešlo o peniaze. Iba niekto zomrel či mal nehodu.


  „Ale ak predsa len…“


  „Ďakujem.“


  Pracovník banky sa vzdialil. Vogelaar ho odprevadil pohľadom, vstal a rýchlo opustil halu.


  „Pokračuj,“ povedal do mobilu.


  „Tvoj koncept zabezpečenia spočíva na úvahe, že ten, kto ti chce ublížiť, bude bezprostredne ohrozovať teba“ pokračoval Sin. „Takže budeš môcť povedať: ruky preč. Ak zajtra tam a tam neprídem na čaj živý a zdravý, niekde vybuchne bomba. Je to stratégia osamelého lovca, ktorým si celý život bol. Ale už nie si. Možno by si mal zmeniť myslenie.“


  „Už sa stalo.“


  „Ale kdeže. Zápalná šnúra bomby je naďalej pripojená na tvoje osobné blaho.“


  „Moje a mojej ženy.“


  „Nie celkom. Zmenil si svoj postoj, ale nie postup. Predtým by si povedal: Kenny, pakuj sa do lietadla, nič nezmôžeš, alebo ma pre mňa za mňa zabi a uvidíš, čo sa stane. Dnes hovoríš: Nechaj Nyelu na pokoji, lebo ťa pošlem do pekla.“


  „Na to sa môžeš spoľahnúť.“


  „Všetko môžeš pokaziť.“ Sin sa odmlčal. „Ale čo by sme urobili s tvojou úbohou, nevinnou ženou? Alebo inak: Ako dlho by to trvalo?“


  Vogelaar prešiel cez vestibul a vyšiel na preplnenú Friedrichovu ulicu.


  „To by stačilo, Kenny. Rozumel som.“


  „Skutočne? Keď Vogelaar miloval len sám seba, mali to s ním ľudia ako ja ťažké. Vtedy by si povedal: Pokojne tú ženu odbachni, utráp ju na smrť, uvidíš, čo z toho budeš mať. Hrali by sme spolu poker a napokon by si vyhral.“


  „Varujem ťa. Ak skrivíš Nyele čo i len vlas na hlave…“


  „Položil by si za ňu život?“


  „Povedz konečne, čo chceš.“


  „Chcem, aby si mi odpovedal.“


  Vogelaarov duch sa vydal na panoramatický let životom. Zočil hmyz, čo štípe, hryzie, pichá, predstiera smrť alebo s rýchlosťou blesku mizne v najbližšej štrbine. Bežiaci automat, ktorého pancier už roky hrdzavie od záchvatov empatie. Ktorého inštinkty rozleptalo poznanie, že existuje zmysluplnosť vlastného ďalšieho života a teda aj smrti, aby mohli žiť druhí. Sin mal pravdu. Jeho koncept bol prekonaný. Hmyz sa presýtil schovávania v štrbinách, hoci v tejto chvíli sa mu budúcnosť javila ako jedna veľká štrbina.


  „Áno,“ povedal. „Položil by som za ňu život.“


  „Prečo?“


  „Aby som ju zachránil.“


  „Nie, Jan. Položil by si za ňu život, lebo altruizmus je kráľovská disciplína egoizmu a ty si vrcholne egoistický človek. Nie je nič samoľúbejšie než martýrstvo, a samoľúbosť ťa poháňa odnepamäti.“


  „Nechaj si svoje reči, Kenny.“


  „Mal by si vedieť, že svojou smrťou nikoho nezachrániš, ak budeš hrať falošnú hru. Nyela by zostala nažive a nekonečne by sa trápila. Nič by si tým nezískal.“


  „Pochopil som.“


  „Teda čo je tentoraz tvojím dvojitým dnom?“


  „Spis s materiálmi.“


  „Ten, ktorým nás chcel vydierať Mayé?“


  „Presne ten.“


  „Kde je?“


  „V Crystal Braine. V pamäťovom kryštáli.“


  „Kto o tom vie?“


  „Len môj právnik a moja žena.“


  „Nyela pozná obsah spisu?“


  „Áno.“


  „A tvoj právnik?“


  „Ani slabiku. Má pokyny, aby v prípade mojej násilnej smrti kryštál vybral a jeho obsah skartoval.“


  „Prečo si ho neoboznámil s obsahom?“


  „Lebo ho do toho nič,“ povedal Vogelaar s rastúcou zlosťou. „Spis slúži len na to, aby mne a Nyele chránil život.“


  „To znamená, že keď sa mi kryštál dostane do rúk… dobre, dones ho. Koľko času potrebuješ?“


  „Maximálne hodinu.“


  „Môže sa tu medzičasom niekto objaviť? Upratovačka, kuchár, poštár?“


  „Nikto.“


  „Tak do toho, starý priateľu. A nemárni čas.“


  Vogelaar nebol ekologicky zmýšľajúci človek. Mal síce nissan na solárnu energiu, no nie preto, že by si lámal hlavu s ochranou životného prostredia, ale kvôli Nyele. Uznal, že malé autá narobia v mestách menej škody, ale jeho gény pišťali po terénnom vozidle. Teraz, keď sa predieral hustou dopravou vo vládnej štvrti, nahlas preklínal každé auto väčšie od svojho a cítil v sebe paušálny hnev na ignoranciu domácich automobilistov.


  Nemecko bolo skutočne krajinou s najinovatívnejšou automobilovou technológiou, ktorá si podriemkavala v šuplíkoch. Nijaký iný trh si nepotrpel na benzínové motory a rýchlosť tak ako nemecký. Zatiaľ čo v Ázii a v USA podiel hybridných vozidiel ustupoval pred omnoho pokrokovejšími konceptmi, v Nemecku sa ešte ani nerozbehol. Nikde inde tak neživorila vodíková technológia, palivový článok a elektrický prúd. V žiadnej inej krajine sveta nepovažovali muži za také dôležité, aby sa vozili na veľkých a reprezentatívnych autách, a predovšetkým aby ich riadili osobne, napriek premysleným a bezpečným autopilotom. Vyzeralo to tak, akoby sa germánske sebavedomie pri hľadaní samého seba pravidelne dobíjalo za volantom. Len budúcnosť ako celok sa tešil ešte nižšej obľube než malé autá.


  V súlade s týmto trendom sa nissan pomaly tisol dopredu. Vogelaar nadával a rukou tĺkol do volantu. Keď červený od zlosti konečne zabočil na parkovisko Crystal Brainu, bol spotený ako myš. Vyskočil z voza a dlhými krokmi uháňal k hlavnému vchodu.


  Jeho pohľad sa na okamih stretol s Einsteinovým.


  Budovu postavili v roku 2020 v bezprostrednom susedstve vládnej štvrte, robila však dojem, akoby tam práve pristála. Kubické, mnohonásobne fazetované sklené ufo s dokonalými plochami, v ktorých sa odrážal štýlovo totožný nápis Crystal Brain. Podľa toho, z ktorej strany k fasáde prichádzate, otvárajú sa vám pred očami nadzmyselné svety, dinosaury sa preháňajú po jurských savanách, pravekí lovci hádžu oštepy do mamutov, asýrski králi sa prechádzajú po dvore, zbadáte helénskych bojovníkov s oštepmi, rímskych cisárov, napoleonských jazdcov a egyptské princezné, pyramídy a gotické katedrály, Kon-Tiki a Titanik, satelity, vesmírne stanice, lunárne základne, prísnu tvár Abrahama Lincolna, Goetheho v klobúku s mäkkou strieškou, Bismarcka v prilbe s bodcom, Nielsa Bohra, Wernera Heisenberga, Konrada Adenauera, Marilyn Monroeovú, Johna Lennona, Mahátmu Gándhího, Neila Armstronga, Nelsona Mandelu, Helmuta Kohla, Billa Gatesa, dalajlámu, Thomasa Reitera. Juliana Orleya, geocentrické, heliocentrické a novodobé zobrazenie vesmíru, abstraktné Planckove kvantové svety, molekuly, atómy, teória kvarkov a superstrún ako z modelovej stavebnice, vynález kolesa, kníhtlače, klobásy. Toto všetko a ešte omnoho viac bolo vo forme holografických obrazov vyobrazené na veľkých stenách, predvádzalo sa, dýchalo, pulzovalo, otáčalo hlavy, žmurkalo, usmievalo sa, potriasalo si ruky, kráčalo, jazdilo, plávalo a strácalo sa podľa toho, ako pozorovateľ menil polohu. Už len vonkajšia fasáda bola majstrovským dielom, novovekým divom sveta, no predstavovala iba zlomok z toho, čo sa ukrývalo vo vnútri budovy.


  Keď Vogelaar vstúpil do Crystal Brainu, natrafil na najväčší vedecký poklad sveta na takom malom priestore.


  Prešiel pod lesklou kupolou vestibulu. Po oboch stranách premávali výťahy, na pohľad bez zakotvenia, rafinovaný optický klam. Mali stavebné prvky budovy, všetko v Crystal Braine sa podriaďovalo princípu vzájomnej podobnosti. Aj najmenšia súčasť, pamäťový kryštál, sa podobala tej najväčšej, samotnej stavbe. Bol to kryštál v kryštále kryštálu.


  Pamäť sveta.


  To, čo ľudia mohli vyrozprávať o svete, mohlo byť buď v jedinej knihe, alebo v toľkých knihách, že by na ne nestačila ani samostatná planéta plná knižníc. Biblia, korán ani tóra nepoznali evolúciu, zamieňanie príčiny a dôsledku ani Schrödingerovu mačku, princíp neurčitosti ani štandardnú odchýlku, nelineárne rovnice ani čierne diery, mnohovesmíry, extradimenzionálne priestory ani zmenu smeru časovej šípky. Boli to robustné transportéry viery na jednosmernej ulici absolútnej pravdy, nekonečne obsažné, no s malou spotrebou papiera.


  Planéta išla prasknúť od informácií.


  Samotný záznam dejín: milióny pokusov prilepiť sa na päty prchavým čiastočkám času, ktorých impulz a pozíciu nemožno určiť, napríklad ak išlo o farbu vlasov Karola Veľkého alebo o otázku, či vôbec žil. Všetky smery fyziky, filozofie a prognostiky. Všetky doteraz vydané články, eseje, novely, romány, básne a texty piesní, už len lyrika Boba Dylana a elaboráty o nej! Samotné zbierky návodov na zloženie nehrdzavejúceho kruhového grilu, meteorologických údajov od začiatku záznamov počasia, súhrnné spisy dalajlámu, množina všetkých čínskych jedálnych lístkov medzi Kap Hoornom a Bosporom, všetky bubliny s textom káčera Dagoberta a jeho nešťastného bratranca, príbalové letáčiky z krémov proti hemoroidom a z antidepresív…


  Určite je problém umiestniť ich.


  Určite ho nevyriešia knihy.


  Ale aj céderomy, dévedéčka a pevné pamäte narazili na obmedzenú kapacitu, ktorá nezodpovedá exponenciálnemu rastu informácií. Hrozilo im digitálne zabudnutie. Vychádzajúc z trvanlivosti otesaného kameňa kresťanstvo oprávnene môže v sebe živiť nádej, že desať Božích prikázaní niekde existuje. Knihy vydržia dvesto rokov, a ak sú tlačené atramentom bez železa a na papieri bez kyseliny, ich životnosť sa strojnásobí. Filmy z celuloidu pretrvajú odhadom štyristo rokov, cédečka a dévedéčka možno sto, diskety desať rokov. Taká stará dobrá disketa teoreticky strčila do vrecka USB-kľúč, ktorý už v priebehu troch rokov vykazuje známky zábudlivosti, z predajní sa už vytratili zariadenia na prehrávanie diskiet. Trvanlivej svetovej pamäti s nízkymi nárokmi na úložný priestor stoja v ceste tri prekážky: malá pamäťová kapacita, nízka životnosť a rýchlo sa vyvíjajúce hardvéry.


  Holografia vyriešila všetky tieto problémy naraz.


  Na ôsmich poschodiach sa rozkladali kryštálové banky a laserové pulty, priestranné vestibuly pozývali na výlety do histórie, eldorádo pre každého mimozemšťana, čo raz v ďalekej budúcnosti natrafí v bujnej vegetácii na ľudské artefakty. No Vogelaar teraz nemal oči pre ligotavú nádheru, privolal výťah a zviezol sa do suterénu, kde sa za poplatok dali prenajať priestory na uskladnenie súkromných údajov. Legitimoval sa – skenom oka a odtlačkom ruky ako zvyčajne – a prešiel do sporo osvetleného átria.


  „Číslo 17-44-27-15,“ povedal.


  Systém sa ho opýtal, či si želá miesto pri laserovom pulte. Vogelaar odmietol a uviedol, že si chce vyzdvihnúť svoje údaje.


  „Chodba 17, úsek B-2,“ odpovedal systém. „Vyznáte sa tu, alebo si želáte mapku?“


  „Vyznám sa tu.“


  „Vyzdvihnite si kryštál v priebehu piatich minút, prosím.“


  Na konci átria sa zodvihla sklenená závora. Za ňou sa otvoril pohľad na spleť chodieb s hladkými stenami. Na zemi boli čiary, čísla chodieb a označenia úsekov. Vogelaar vošiel do uvedenej chodby, po niekoľkých krokoch zastal a pozrel doľava. Len pri dôkladnejšom pohľade sa dalo rozoznať, že tenučké čiary rozdeľujú zrkadlovú stenu na drobné štvorce.


  „17-44-27-15 je pripravený,“ povedal systém.


  Zo zrkadla sa predralo tiché, mechanické puknutie. Potom sa vysunula tenká, štvorhranná tyčinka. Bolo v nej uložené niečo priesvitné veľkosti menšej kocky cukru. Jeden z miliónov kryštálov, tvoriacich Crystal Brain, vysokovýkonný optický nosič s integrovaným spracovaním a kódovaním údajov, ktorý sa zaobišiel bez pohyblivých častí a bol prakticky nezničiteľný. Pamäťové kryštály mali úložnú kapacitu jeden až päť terabytov a rýchlosť načítania niekoľko gigabytov za sekundu. Čas prístupu bol hlboko pod jednu milisekundu. Údaje sa ukladali pomocou lasera, ktorý vkladal ich elektronické vzorky do kryštálu ako strany do knihy. Jediná laserová stránka ponúkala priestor pre milióny bitov, do jedného kryštálu sa zmestili tisíce strán. Vogelaarov spis z toho zaberal iba nepatrný zlomok.


  „Vyzdvihnite si kryštál, prosím.“


  Vogelaar si obzeral drobný útvar a cítil, ako stráca odvahu. Zrazu ho pochytilo hlboké zúfalstvo. Oprel sa o stenu, neschopný prevziať kocku.


  Ako to, že to tak zle dopadlo?


  Všetko bolo zbytočné.


  Nie, nebolo. Ešte má jednu možnosť.


  Rozmýšľal, do akej miery môže dôverovať Sinovi. Skutočne, hoci to znelo neuveriteľne, aj zabijakovi možno do určitej miery dôverovať, aspoň v rámci jeho vlastných súradníc šialenstva a sebakontroly. Vogelaar nepochyboval, že Sinov maniacky vzťah k číslam a k symetrii, jeho večné hľadané ostrovčekov poriadku, jeho podivný kódex správania slúžili napokon len na to, aby udržal kontrolu nad svojím šialenstvom, o ktorom Vogelaar veľmi dobre vedel. Sin robil naoko dojem výrečného, spoločenského a vzdelaného človeka. Ale Vogelaar tušil, ako ťažko mu padlo viesť normálny rozhovor a ako sa o to musel snažiť. Prežil v ňom posledný zvyšok ľudskosti, nepriznaná túžba nebyť tým, kým bol. Niečo, čo mu bránilo zastreliť každého, kto sa mu postavil do cesty, podpáliť svet, stať sa bleskom, čo všetko zničí. Ak odovzdá Sinovi kryštál, bude s ním musieť uzavrieť dohodu, o Nyele a jej prežití, možno jej tak zachráni život. Tak či tak je otázne, či má zabijakovi zveriť skutočne všetko, ten spis totiž…


  A kópiu spisu.


  „Vyzdvihnite si kryštál v priebehu šesťdesiatich sekúnd, prosím.“


  Jediným pohybom lopatky sa odrazil od steny, vzal kocku medzi palec a ukazovák, podržal ju proti svetlu – vnútri bolo vidieť drobné fraktúry, miniaturizované dejiny – a strčil si ju do vrecka. Tak rýchlo, ako prišiel, vyšiel zo suterénu, vyviezol sa výťahom na prízemie, zrýchlil krok, namieril k parkovisku a naštartoval auto. Dopravná situácia sa ako zázrakom upokojila, takže ešte pred uplynutím dohovoreného času zaparkoval pred reštauráciou. Tentoraz si nedovolil otáľať, vystúpil a so zdvihnutými rukami, s dlaňami obrátenými von podišiel k vchodu. Cez sklenú výplň zazrel plešatého muža so zbraňou v pravej ruke. Pomaly otvoril nohou dvere a hľadel do ponurého vnútra. Spoza baru trčali Letove nohy.


  „Kde je Nyela?“


  „Odišla s Kennym,“ povedal plešivec šušlavou írskou angličtinou. Zbraňou ukázal na lietacie dvere. Vogelaar ho nepokladal za hodného dlhšieho pohľadu, prešiel cez reštauráciu a vošiel do kuchyne. Zabijak za ním.


  „Jan!“


  Nyela sa pohla k nemu. Sin ju chytil za plece.


  „Pusti ju,“ povedal Vogelaar.


  „Zvítate sa neskôr. Čo sa deje, Jan? V tvojej kuchyni to vyzerá, akoby tadiaľ prešlo stádo slonov.“


  „Viem.“ Vogelaar nehybne sledoval chaos, ktorý spôsobil počas boja s Jerichom. „Chceš tu poupratovať, Kenny? Poumývať? Pod drezom nájdeš všetko, čo na to potrebuješ, čistiace prostriedky, leštidlá. Viem, že neznášaš neporiadok.“


  „V mojom svete. Toto tu je tvoj svet. Kde máš kryštál?“


  Vogelaar siahol do vrecka a položil kryštál na jediné voľné miesto na pracovnom stole. Sin ho zobral do prstov a krútil ním sem a tam.


  „Si si istý, že je to ten pravý?“


  „Stopercentne.“


  „Chcem ísť za svojím mužom,“ povedala Nyela potichu, ale rozhodne. Oči mala červené od plaču, napriek tomu však pôsobila rozhodne.


  „Prirodzene,“ zamrmlal Sin. „Choď k nemu.“


  Jeho pohľad magicky priťahoval kryštál. Vogelaar vedel prečo. Kryštály patrili k štruktúram, aké Sin zbožňoval. Ich štruktúra a čistota ho fascinovali.


  „Máš, čo si chcel,“ povedal Vogelaar. „Dodržal som svoj sľub.“


  Sin zdvihol pohľad. „Ja som ti však nič nesľúbil.“


  „Ako to?“


  „Stále som hovoril len o možnostiach. Je riskantné nechať vás nažive.“


  „Tak to nie je!“


  „Jan, prosím ťa!“


  „Sľúbil si mi, že Nyelu ušetríš.“


  „Buď nás ušetrí oboch, alebo ani jedného.“ Pritisla sa Vogelaarovi k hrudi. „Ak ťa zabije, môže hneď zastreliť aj mňa.“


  „Nie, Nyela.“ Vogelaar pokrútil hlavou. „To nepripustím.“


  „Nemyslíš vážne, že sa budem prizerať, ako ťa ten bastard odbachne?“ sykla nenávistne. „Tento netvor, čo celé roky k nám chodil na návštevy, kedykoľvek sa mu zachcelo, nalieval sa u nás, rozťahoval sa na našej terase? Hej, dáš si niečo na pitie, Kenny? Namixujem ti niečo, až ti vyšľahnú plamene z papule!“


  „Nyela!“


  „Môjmu mužovi neskrivíš ani vlas na hlave, rozumel si?“ kričala Nyela. „Ani vlások, lebo ti oči vyškriabem, ty úbohý sráč, ty…“


  Sinova tvár vyjadrovala rezignáciu. Odvrátil sa a pokrútil hlavou.


  „Prečo ma nikto nepočúva?“


  „Čo vravíš?“


  „Akoby som sľuboval niečo navyše. Akoby pravidlá neboli jasné už od začiatku.“


  „Nie sme tu preto, aby sme sa riadili tvojimi posratými pravidlami!“


  „Akože posratými?“ vzdychol Sin. „Sú to jednoducho… pravidlá. Hra. Vy ste so mnou hrali hru. Hrali ste zle. Prehrali ste. Človek musí vedieť prehrávať.“


  Vogelaar z neho nespúšťal zrak.


  „Svoj sľub dodržíš,“ povedal ticho.


  „Ešte raz, Jan, nič som…“


  „Mám na mysli sľub, ktorý mi zaraz dáš.“


  „Ktorý ti zaraz dám?“


  „Presne tak. Mám totiž ešte niečo, čo budeš určite chcieť, Kenny. Niečo, čo ti môžem dať.“


  „O čom to hovoríš?“


  „O Jerichovi Owenovi.“


  Sin sa strhol. „Ty vieš, kde je Jericho?“


  „Jeho život za Nyelin,“ navrhol Vogelaar. „A ušetri si vyhrážky. Keď máme zomrieť, tak potichu. Iba ak…“


  „Iba ak čo?“


  „Iba ak mi sľúbiš, že Nyelu ušetríš. Za to ti naservírujem Jericha na striebornom podnose.“


  „Nie, Jan!“ Nyela naňho prosebne pozrela. „Nechcem bez teba…“


  „To nemusíš,“ povedal Vogelaar pokojne. „Druhý sľub sa totiž týka mňa.“


  „Teba za koho?“ spýtal sa Sin s očakávaním.


  „Za dievča menom Jou-jou.“


  Sin naňho chvíľku civel, potom sa rozosmial. Zo začiatku ticho, takmer nečujne, neskôr jeho smiech zosilnel. Chytil si boky, vyvrátil hlavu, päsťami búšil do chladničky, zachvátil ho epileptický záchvat veselosti.


  „Neuveriteľné!“ lapal po vzduchu. „To nie je možné!“


  „Všetko okej, Kenny?“ Plešivec zmätene zvraštil čelo. „Si v poriadku?“


  „V poriadku,“ vyprskol Sin. „Tomu dievčaťu, tomu detektívovi, Mickey, obom patrí vyznamenanie! To bol výkon! Z niekoľkých útržkov textu… neuveriteľné, jednoducho neuveriteľné! Našli ťa, Jan, našli…“ Zatajil sa mu dych. Oči sa mu rozšírili nadšením. „Azda ťa varovali?.“


  „Áno, Kenny,“ povedal Vogelaar pokojne. „Varovali ma.“


  „A ty ich chceš zradiť.“


  Vogelaar mlčal.


  „Ty sa odvolávaš na morálku, vyhadzuješ mi na oči, čo som vraj sľúbil, a potom chceš zradiť ľudí, čo prišli, aby ti zachránili život?“ Sin pokýval hlavou, akoby sa práve naučil niečo užitočné. „Pozrimeže. Človek a jeho podlosť. Čo si tým dvom narozprával o našom africkom dobrodružstve?“


  „Nič.“


  „Klameš.“


  „Rád by som,“ povedal Vogelaar mrzuto. „Skutočne som im navrhol obchod. Spis za peniaze. O chvíľu si ich máme vymeniť z rúčky do rúčky.“


  „Neslýchané,“ zakrákal Sin.


  „A čo teraz?“


  „Prepáč, starý priateľu.“ Sin si utrel z kútika očí slzy smiechu. „Človeka v živote nič tak ľahko neprekvapí, ale toto tu… a vieš, čo je na tom najlepšie? Dokonca som myslel na to, či ťa nevystopujú! Približne tak, ako človek myslí na to, či na budúci týždeň nepadne na Zem meteorit, či existuje Boh. Ako bez dychu som letel do Berlína, aby som zabránil niečomu, čo by som… nikdy!… nepredpokladal, že k tomu skutočne príde, ale život… Jan, môj milý Jan! Život je prekrásny. Prekrásny!“


  „Prejdi k veci, Kenny.“


  Sin vyhodil ruky do výšky, akoby sa pýtal: Čo si dáme na pitie?-veľkorysé gesto hostiteľa.


  „Dobre!“ vyštekol. „Pre mňa, za mňa!“


  „Čo to znamená?“


  „Sľubujem. Počuješ, sľubujem! Ak všetko prebehne hladko, bez incidentov, bez rôznych trikov, bez toho, že by si na ne čo i len pomyslel, bez najmenšej chybičky krásy – potom vám darujem život!“ Pristúpil bližšie a privrel viečka. Jeho hlas sa opäť zmenil na hadí sykot. „Ak by hocičo zo spisu preniklo na verejnosť, sľubujem Nyele smrť na splátky, akú si nedokážeš ani predstaviť! A ty sa budeš prizerať. Budeš sa prizerať, ako jej po jednom vytrhám zuby, odrežem prsty na nohách a na rukách, vylúpnem oči, narežem kožu na pásy a stiahnem z chrbta, toto všetko, a zatiaľ náš dobrý Mickey ju bude znásilňovať, znovu a znovu, kým nebude preťahovať len fňukajúci krvavý kus mäsa, no ešte ani zďaleka nebude mŕtva, Jan, ani zďaleka, aj to ti sľubujem, a ja každý jeden sľub dodržím.“


  Vogelaar cítil na tvári Sinov dych, hľadel do jeho očí farby noci, cítil, ako sa mu v náručí chveje Nyela, v tichu počul tlkot jej srdca. Veril mu každé slovo.


  Pokazená žiarivka so suchým puknutím vypustila dušu.


  „To znie lákavo,“ povedal. „Dohodnuté.“


  MÚZEJNÝ OSTROV


  Múzejný ostrov vyzeral na satelitnom obraze Berlína ako zle vyškárovaný úlomok kachličky a rozdeľoval Sprévu na úseku dlhom dobrého pol druha kilometra. Súvislý chodník spájal súbor reprezentatívnych budov, ktorých exponáty zahŕňali vyše šesťtisíc rokov kultúrnych dejín. Od priestorov katedrál cez odľahlé klenby prechádzate do dvorov zaliatych svetlom, strácate sa v ošiali antickej monumentálnej architektúry a v tichej nadčasovosti intímnych zbierok. Na severnom hrote sa pred barokovým zaoceánskym parníkom z vody vynárala ríšska fasáda kupolovitého Bodeho múzea, na juhu komplex ohraničovalo klasické priečelie, a najimpozantnejšia budova – Pergamonské múzeum – akoby pochádzala zo sna vášnivého helenistu o veľkom Nemecku. Po oboch stranách mohutného stredného krídla sa tiahli dve rovnaké dlhé stavby, rozčlenené kolosálnymi pilastrami a ústiace do dórskych chrámových fasád. Pôvodný tvar tvoriaci písmeno U v roku 2015 uzavreli do štvorca prístavbou skleného štvrtého krídla, čo umožnilo jedinečnú obchôdzku po egyptských, islamských, ázijských a rímskych začiatkoch ľudstva.


  Počas pobytov v Berlíne sa Jericho často prechádzal po ostrove, ktorý bol spojený s centrom mnohými mostami, ale do múzea nevošiel. Nikdy mu na to neostal čas. Ale teraz, keď kráčal popri rieke a vedel, že tá chvíľa nastane, ani trochu sa netešil. Vetrovka sa mu nadúvala nad zväzkami bankoviek, ktoré tvorili sumu, čo žiadal Vogelaar. Pištoľ mal v puzdre, skrytú pred zrakmi ostatných. Vyzeral ako obyčajný turista, cítil sa však ako hus z rozprávky, ktorú pozvala na obed líška. Ak bude mať Vogelaar naozaj so sebou spis, v tichosti si vymenia informácie za hotovosť a každý pôjde svojou cestou. Ak nie, obával sa nepríjemností. Žoldnier bude chcieť peniaze za každú cenu, naisto mu nepostačia len pekné slová.


  Jericho si ohmatal ucho a ustrnul.


  Chrámové fasády Pergamonského múzea akoby naňho hľadeli, každé okno sa premenilo na pozorné oko. V sklenom krídle sa medzi pamätníkmi zaniknutých ríš hmýrili ľudia bažiaci po vedomostiach. Pokračoval v chôdzi, pozrel na hodinky. Štvrť na dvanásť. Dohovorili sa na dvanástu, no Jericho sa ešte chcel oboznámiť s múzeom. Z pravej strany sa pripájala pozdĺžna, moderná stavba so soklom napodobňujúcim motívy staršej architektúry a korunovaná vzdušnou výškovou kolonádou: Galéria Jamesa Simona, začiatok okružnej prehliadky múzeom. Návštevníci sa tlačili na ostrov ako veľký strapec potu a vravy. Jericho sa medzi nich zamiešal, prešiel cez rameno Sprévy a dal sa unášať prúdom návštevníkov po panských predsunutých schodoch na poschodie galérie. V priestrannej hale lemovanej terasami a kaviarňami si kúpil lístok a sledoval smerovku vyznačujúcu smer prehliadky Pergamonského múzea.


  Jeho prvý dojem po vstupe do južného krídla bol, že prišiel do nirvány tvarov. Rímske oblúkovité okná obrátené k rieke vytvárali akúsi architektonickú identitu. Exponáty vytrhnuté z historického kontextu boli v diaľave pripomínajúcej virtuálny priestor povznášajúce a zároveň stratené v chladnom pokuse o zoradenie dejín. Jericho zabočil doprava a vydal sa akousi ulicou olemovanou múrmi, ktorých vlysy a cimburia svietili žiarivými farbami. Čítal nápisy. Zobrazenia zvierat symbolizovali babylonské božstvá, kráčajúce levy bohyňu lásky a ochrankyňu vojsk Ištar, hadovité draky boha plodnosti a večného života Musku, ktorý mal za úlohu chrániť mesto, divé býky vládcu počasia Adada. „Nech sa vy bohovia veselo túlate po tejto ceste,“ napísal na stenu Nebukadnesar II., no ani vo sne mu nenapadlo, že na tomto starobylom území stratia orientáciu členovia japonského a kórejského zájazdu a vyberú sa za nesprávnymi sprievodcami v rovnakých šiltovkách. V sklenenej kocke sa skrýval model Babylona, z ktorého stredu čnela do neba pyramídovitá stavba, zikkurat, posvätné miesto Marduka, mestského boha Babylonu. Na tejto nízkej veži zahorel hnevom starozákonný boh, čoho výsledkom bola povestná spleť jazykov. Nuž dobre. Cesta pôvodne viedla až k zikkuratu vychádzajúc z Brány bohyne Ištar umiestnenej vo vedľajšej sále, modrá a slnečno žltá nádhera, taktiež vyzdobená zvieracími bohmi. Množstvo návštevníkov oživovalo predstavu, ako to tu asi vyzeralo v období procesií.


  Dopravná špička v Babylone.


  Jericho vošiel do babylonskej brány a vyšiel o 660 rokov neskôr z rímskej brány, čo zaberala čelnú stranu ďalšej sály. Milétska trhová brána, dvojposchodový zázrak, prechod medzi helénskou a rímskou stavebnou tradíciou. Neustále pátral po únikových cestách. Doteraz sa mu múzeum javilo ako prehľadné. Jediné, čo by ho mohlo zdržať, boli lavínovité masy návštevníkov. Vedľa neho živo diskutovala akási skupinka. Nevidiac krásu gréckych propylejí akýsi Kórejčan vysvetľoval sprievodkyni, že sa mu medzi Japoncami stratila manželka, kým nezistil, že sa medzi nimi ocitol sám. Jazykový chaos našiel súdobý ekvivalent, turistická skupinka sa rozdelila. Jericho ju obišiel a vstúpil do vedľajšej sály.


  Hneď vedel, kde je.


  Práve tu si dohovoril stretnutie s Vogelaarom. Viac ako polovica hangárovitej miestnosti bola zaplnená priečelím kolosálneho rímskeho chrámu. Len predsunuté schody k stĺpovej hale mohli zaberať zo dvadsať metrov. Podstavec bol obložený mramorovým pásom do výšky dvoch chlapov a na ňom výjavy ilustrujúce boj gréckych bohov s obrami, kronika pokusu o prevrat, a preto dokonalá kulisa na stretnutie s Vogelaarom. Zeus ublížil Gai, keď jej silné deti, titanov, vyhnal do Tartara, čosi ako predhistorického väzenia Čierna pláž. Aby ich matka vytrhla z podsvetia a zbavila sa nenávideného božieho otca a jeho skorumpovanej bandy, podnietila k vzbure svojich slobodne žijúcich synov, obrov, s vedomím, že nijaký obor nemôže zomrieť božou rukou. Obri však boli známi ako veľkí výtržníci a navyše mali nohy zakončené hadími telami. Preto boli ochotní obhajovať matkinu česť, čo Diovi poskytlo príležitosť začať si jeden z početných vzťahov s ľudskými ženami – len v záujme veci, Hera, nie je to tak, ako to vyzerá! – a splodiť Herakla, smrteľníka, a teda schopného dať obrom lekciu zomierania. Tí sa bránili, hádzali vrcholy hôr a kmene stromov, načo Aténa – Ja to viem lepšie! – začala hádzať ostrovy a pod Sicíliou pochovala obra Enkelada, jedného z vodcov. Odvtedy dýchal obor svojím žeravým dychom z hlbín Etny, druhý obor, Mimas, skončil pod Vezuvom, kým na tretieho Poseidon privalil ostrov Kos. Väčšina z nich však podľahla jedovatým šípom Herakla, až kým nevyhynul celý rod hadích nôh. Vlys rozprával o nemeniacom sa boji o moc rovnakými prostriedkami. Kto boli Fangovia, kto Bubiovia, kto kolonialisti? Kto financoval koho a prečo? Mali aj vtedy nejaký spis, z ktorého sme sa to všetko dozvedeli, čosi ako „Pravda o moci obrov“ alebo „Spis Olymp“? Spis, ktorý podľa vlastného tvrdenia vlastní posledný žijúci obor Rovníkovej Guiney?


  Jerichov pohľad sa vyšplhal po schodoch.


  Do stĺpovej haly, pôvodného oltárneho dvora, viedli tri cesty. Vogelaar vravel, že ho bude čakať tu. Vystúpil po lesklom mramore, prešiel popod stĺpy a ocitol sa v štvorcovej osvetlenej miestnosti, ktorej steny zdobil malý vlys. Odtiaľ mal človek prehľad o všetkom, čo sa dialo na úpätí schodiska, pokiaľ to riskol a ukázal sa. V miestnosti bol chránený pred pohľadmi zdola.


  Jericho pozrel na hodinky.


  Pol dvanástej. Mal dosť času, aby si prezrel celé múzeum.


  Opačným smerom vyšiel z chrámovej haly a vybral sa do severného krídla, kde narazil na ďalšie príklady helénskeho stavebného umenia. A čo ak Vogelaar nijaký spis nemá? Zatiaľ čo sa náhlil popri fasáde paláca Mschatta, púštnej rezidencie z ôsmeho storočia, jeho zmysly zamestnávala predstava skrýše. Rímske oblúkové okná naznačovali koniec severného krídla, no nespomínal si, čo v ňom vlastne videl. Z hľadiska vyšetrovacej techniky to znamenalo totálny neúspech, lebo sem prišiel práve kvôli tomu, aby si zapamätal priestory. Civeli naňho kamenné tváre. Obrátil sa doľava. Medzi ležiacimi baranmi a sfingami viedla cesta do štvrtého, skleného krídla, popri faraónoch cez chrámovú bránu z Kalabše, vedľa artefaktov pyramídového chrámu egyptského kráľa Sahurého. Jericho si náhle spomenul na podobnú sklenenú chodbu, v ktorej ten nešťastník Grand Cherokee Wang stretol Kennyho Sina. Žeby osud? Ruky sa škrípavo pohybovali, dvíhali kopije, granitové prsty zvierali vytesané meče. Pokračoval v prehliadke, zaliaty denným svetlom. Na pravej strane pohľadom zavadil cez okno o jeden z mostov ponad Sprévu. Na ľavej strane sa rozprestieral vnútorný dvor múzea. Pred ním obelisk, dôstojní kňazi na chrbtoch hrozivo zazerajúcich zvierat, v kúte, kde sklenená chodba hraničila s južným krídlom, pripájala sa k okružnému chodníku a viedla k prekrásnej babylonskej ceste, stála socha boha počasia Hadada.


  O dvadsať minút dvanásť.


  Druhý raz vstúpil do Pergamonskej sály a narazil na študentov umenia, ktorí sa usadili na podeste so skicármi a pustili sa do premeny rudimentu niekdajšej genidity na skicu svojej budúcej kariéry. S nedobrým pocitom sa pobral dole. V Telefovej sále sa návštevníci ponevierali od jednej mramorovej sochy k druhej a hľadali historické súvislosti v chýbajúcich rukách a nosoch. Kým Jericho pobiehal medzi hrdinami s amputovanými časťami tela, hučalo mu v hlave a v ušiach mu znelo tiché mentorovanie otca, ktorý zo svojho potomka vypudil aj posledný kúsok fascinácie archaickými bitkami. Každý letopočet vrýval do detských čiel ďalšiu vrásku. Každý ich pohľad dával najavo úprimnú snahu zosúladiť vytrženie dospelých zo zmrzačených sôch s bežným životným postojom, že bez rúk je človek stratený a že pokazené veci treba opraviť. Premúdrenými hlasmi predstierali nadšenie z odtrhnutých bokov, kamenných kýpťov a polámanej tváre kráľa, bez najmenšej možnosti úniku.


  Bez možnosti úniku…


  Presne tak. Tu hore bol človek v klepci.


  Všetko vidíš v čiernych farbách, nadával si. Zachránil si Vogelaarovi život a Telefova sála nie je kuchyňa v Muntu. Výmena sa vykoná, rýchlo a mlčky. Najhoršie, čo sa môže stať, že dokumenty nebudú obsahovať to, čo sľubuje ich majiteľ. Pokúsil sa uvoľniť, no plecia mal stuhnuté ako mostné nosníky. Otec sa usiloval nadchnúť dieťa chýbajúcim pravým prsníkom, z ktorého odvodzoval krásu božskej Isis. Bezradné detské oči márne hľadali krásu. Jericho sa odvrátil a pocítil vďačnosť, že už vyrástol z detských nohavíc.


  VOGELAAR


  Myšlienky mu krúžili okolo slovíčok či a ale nohy ho mechanicky niesli na Cestu procesií. Či tam Jericho s dievčaťom prídu v dohovorenú hodinu, a Sin dodrží sľub, či skutočne môže veriť Číňanovi – ale čo ak nie? Tu a teraz hrozilo, že príde aj o poslednú možnosť, ako oslobodiť Nyelu z pazúrov toho šialenca, ktorý možno vôbec nemá v pláne nechať ich nažive. Jeho dlhoročná skúsenosť nachádzať východiská sa akosi neprejavovala. Neozbrojený a bez mobilu, navyše v preplnenom múzeu, nemal veľkú šancu odstaviť Sina, ale vylúčené to nebolo. Naozaj si mohol dovoliť nepoužiť nijaké triky? Nakoľko je nebezpečný Mickey, ktorý dozerá na Nyelu? Ten Ír sa javil ako priemerný neotesaný kriminálnik, ale keď pracuje pre Sina, musí byť dosť nebezpečný. Napriek tomu si Vogelaar trúfal premôcť ho, ale najprv musí zabiť Sina.


  Musí naňho zaútočiť. Alebo radšej nie? Áno. V priebehu pár minút, ešte kým vojde do Pergamonskej sály. Bez zbrane, bez plánu.


  Aj bez rozumu!


  Nie, nemôže naňho zaútočiť. Proti tomu šialenému Číňanovi pomôže len šťastie, okrem toho, čo keď bude Sin ochotný dodržať sľub? Čo keď sa on, Vogelaar, pokúsi dobehnúť ho, pritom zlyhá a možno práve tak privodí Nyelinu a svoju smrť?


  Veriť mu? Neveriť mu? Veriť mu?


  Päť minút predtým v Galérii Jamesa Simona.


  „Rozumiem ti,“ hovorí Sin chápavo. „Ani ja by som si netrúfal.“ Kráča hneď za Vogelaarom, pištoľ má ukrytú pod vetrovkou.


  „Prečo?“ pýta sa Vogelaar. „Máš dôvod?“


  Sin chvíľku premýšľa.


  „Zaoberal si sa niekedy astrofyzikou?“


  „Venoval som sa iným veciam,“ zasyčí Vogelaar. „Prevratom, ozbrojeným konfliktom…“


  „Škoda. Lepšie by si mi rozumel. Fyzikov okrem iného zaujíma aj definícia okrajových podmienok, za ktorých vesmír zostane stabilný. Prípadne, za ktorých sa vôbec stane tým, čím je. Okrem jednoduchého výpočtu faktov existujú dva rozdielne uhly pohľadu. Podľa jedného je vesmír nekonečne stabilný, lebo nikdy nemal inú možnosť, než vyvíjať sa v rámci známej formy. Za iných podmienok by možno život vôbec nevznikol. No rozmýšľať o tom je rovnako zbytočné, ako lámať si hlavu nad tým, ako by prebiehal tvoj život, keby si sa narodil ako žena.“


  „To znie fatalisticky a nezáživne.“


  „Vo filozofickom zmysle s tebou súhlasím. Zato druhá frakcia hovorí radšej o tom, aký nekonečne krehký je vesmír, a preto už najmenšia odchýlka od okrajových podmienok vedie k jeho fundamentálnym zmenám. O niečo viac hmoty. Minimálny deficit určitých čiastočiek. Prvej frakcii to priveľmi pripomína domček z karát, a má pravdu. Ale druhý uhol pohľadu je bližší našej predstave o živote. Čo by bolo, keby? Ja osobne som stúpencom predstavy o poriadku a spoľahlivosti, ktorá sa neopiera o diskutabilné dodržiavanie všetkých okrajových podmienok. V tomto zmysle sme sa my dvaja na niečom dohodli.“


  „Chceš tým povedať, že si hocikedy môžeš vymyslieť dôvod, prečo nemusíš dodržať svoj sľub?“


  „Ty si ale obmedzenec, ak mi dovolíš malú poznámku.“


  Vogelaar sa obráti a zavŕta sa doňho očami.


  „Och, už som pochopil, čo máš na mysli! Ako vidíš sám seba. Žeby bol problém v tom, že tvoja…“ urobí rukou krúživý pohyb, „univerzálna predstava poriadku je nepoužiteľná pre normálnych ľudí?“


  „Čo to do teba vošlo, Jan? Doteraz si si dokázal zachovať chladnú hlavu.“


  „Je mi fuk, ako to vidíš! Chcem od teba počuť, či bude Nyela v bezpečí, keď splním svoju časť dohody.“


  „Ona je mojou zárukou, že svoju časť splníš.“


  „A potom?“


  „Ako som už povedal…“


  „Povedz to ešte raz.“


  „Preboha, Jan! Pravda nebude pravdivejšia, keď ju zopakujem.“ Sin vzdychne a prevráti oči. „Pre mňa, za mňa. Kým je pri nej Mickey, Nyela sa má dobre a je v bezpečí. Ak pôjde všetko podľa plánu, ani jednému z vás sa nič nestane. Taká je naša dohoda. Spokojný?“


  „Len sčasti. Diabol ani prstom nepohne bez vedľajších myšlienok.“


  „Cením si tvoje lichôtky. A teraz buď taký láskavý a pohni zadkom.“


  Milétska trhová brána. Sinove slová v ušiach. Čo keď sa v tejto sekunde obráti? Ako bez duše vybehne z múzea a pokúsi sa prísť do reštaurácie skôr? To bude zmena okrajových podmienok! Najprv by však musel vedieť, kde sa Sin práve zdržiava.


  Keď vošli do južného krídla, zaostal. Vogelaar sa raz za ním obzrel, ale medzi prúdiacimi skupinami návštevníkov ho nevidel. Nepochyboval, že Číňan ho sleduje na každom kroku, no vedel aj to, že odteraz bude Sin chcieť byť neviditeľný. V Telefovej sále boli Jericho a dievča v pasci. On sa z ničoho nič vynorí, dvakrát vypáli…


  Alebo radšej trikrát?


  Veriť mu? Neveriť mu?


  Sin nebol normálny. Jeho životným priestorom nebola skutočnosť, ale skôr abstrakcia skutočnosti. A to hovorilo za to, aby mu veril. Poriadkom šialenca sú obsesie. Možno Sin nemôže porušiť sľub, kým sa dodržiavajú jeho okrajové podmienky.


  Prerážal si cestu ľudskou masou a blížil sa k priechodu do Pergamonskej sály, k menšej bráne v skupine helénskych stavieb, na ktorej práve opravovali fasádu. Aby úplne nezastreli výhľad na architektúru, obložili ju sklenými stenami. V nich sa odrážalo umelé svetelné nebo, okolité sochy a stĺpy, návštevníci, on sám…


  A ešte niekto.


  Vogelaar ustrnul.


  Na okamih bezmocne podľahol narastajúcej panike. Hruď mu zovreli svorky, elektrické pole mu bláznivo roztočilo molekuly spodnej časti tela. Emócie mu ako horská bystrina stiekli do nôh a tie mu zmeraveli a odmietli poslušnosť. Namiesto hrozivej predstavy, čo by sa Nyele mohlo stať, ho pochytila zničujúca istota, že sa jej pravdepodobne už niečo stalo.


  Kým je pri nej Mickey, Nyela sa má dobre…


  Prečo teda je Mickey v múzeu?


  Pretože Nyela už nežije.


  Len tak to mohlo byť. Dopustil by Sin, aby zostala v reštaurácii bez dozoru? Vogelaar sa tmolil ďalej ako pripitý. Zlyhal. Podľahol detinskej nádeji, že šialený Sin bude konať podľa dohody. Namiesto toho Sin odvelil Íra do múzea, aby si zabíjanie podelili. To je všetko. Tak ako Nyela už od začiatku nemala šancu, aj jeho život vyhasne spolu s Jou-jou a Jerichom zrejme v malej miestnosti nad chrámom.


  Tá myšlienka ho zaliala ako žieravina. V okamihu rozložila strach a uvoľnila miesto zlosti. Postupne do seba zapadalo súkolie života, uskutočňovala sa jeho metamorfóza na hmyz, ktorým väčšinu času bol. Jeho chitínový pancier sa prepchal popod bránu do susednej Pergamonskej sály. Ostražito krútil tykadlami a čo videl, rozkladal do faziet vnemov. Na náprotivnej strane obrovskej miestnosti na nachádzal pendant brány, pod ktorou sa prešuchol, maličký, takmer v rozpakoch pre svoje chatrné rozmery, a zároveň statočný, ustavične pumpujúci, pritesný by-pass v krvnom obehu vzdelávania. Po ľavej strane voľne stojace časti vlysu na stélach a podstavcoch, po pravej strane chrám so schodmi, hore stĺpová hala, priechod k Telefovej sále, kde Jericho s dievčaťom čakajú na spis, ktorý nikdy nedostanú a už ani nebudú potrebovať. Pritom by to bolo také ľahké, tak rýchlo vybavené. O stotisíc eur bohatší by im odovzdal druhý spis. Kópiu, o ktorej okrem neho vedela len Nyela…


  Vedela?


  Ako si mohol byť istý, že je mŕtva?


  Lebo je mŕtva.


  Idealistické myslenie. To nie je záležitosť hmyzu.


  Vogelaar pomykal čeľusťami. Medzi vyvýšenou stĺpovou halou a prízemím pobehovala skupina turistov, niektorí sa usadili na schodoch, akoby si tam chceli vybaliť obed. Vogelaar zazrel skupinku mladých ľudí so skicármi a s ceruzkami, tváre meravé od sústredenia, ponorené do sveta nesmrteľných. Pár záujemcov im nazeralo cez plece. Fazetovým pohľadom postupne ohmatával jedného študenta za druhým a zastal pri bledom dievčati so špicatým nosom, okolo ktorého sa nezhromaždili nijakí obdivovatelia. Pomaly k nemu pristúpil. Na bielej ploche papiera bojoval Zeus proti vodcovi obrov Porfyriovi spoločne s neschopnosťou dievčiny vdýchnuť im život. Počet ceruziek vedľa nej – mohlo ich byť zo dvadsať – bol nepriamo úmerný jej talentu tak, ako celá jej výbava budila dojem, že každé euro prepitného, ktoré po večeroch inkasuje ako pomocná čašníčka, obetuje ilúzii, že výbava tvorí polovicu talentu.


  Sklonil sa k nej a priateľsky povedal:


  „Pardon, mohol by som si od vás požičať ceruzku?“


  Zhrozene naňho zažmurkala očami.


  „Len na chvíľku,“ dodal rýchlo. „Chcem si len niečo zapísať. Zabudol som si pero, to som celý ja.“


  „Hm, dobre,“ povedala pomaly. Očividne ju znepokojila myšlienka, že ceruzkami sa dá aj písať. V ďalšom okamihu sa s touto myšlienkou zmierila. „Ale pravdaže! Vezmite si.“


  „Ste veľmi milá.“


  Vybral si jednu zastrúhanú ceruzku, ktorá sa mu zdala hrubšia než ostatné, a narovnal sa. Teraz ho Sin určite pozoruje, o tom nepochyboval. Sin videl všetko a zo všetkého bude vyvodzovať závery, takže mu zostáva iba pár sekúnd.


  Bleskurýchlo sa zvrtol.


  Mickey len niekoľko krokov od neho civel ako doga, potom sa pokúsil vtlačiť medzi dôchodcov hovoriacich po španielsky. Vogelaar bol niekoľkými skokmi pri ňom. Írova pravica sa vymrštila za zbraňou. Sin mu očividne nedal pokyny na to, čo práve prebiehalo, lebo Ír pôsobil absolútne bezmocne. Líca sa mu triasli vzrušením ako huspenina, očami lietal sem a tam, na plešine sa mu perlil pot.


  Vogelaar ho zdrapil za záhlavie, stiahol ho k sebe a vrazil mu ceruzku do pravého oka.


  Írovi sa vydral z hrdla výkrik prenikajúci až do špiku kostí. Trepotal celým telom a z rany mu striekala krv. Vogelaar zosilnil tlak dlane na koniec ceruzky, tá vnikala hlbšie do očnej jamky, prerazila kosť a vrazila do mozgu. Mickey ochabol, vyprázdnili sa mu črevá a mechúr. Vogelaar nahmatal zabijakovu zbraň a vytrhol ju z puzdra.


  „Jericho!“ zreval.


  ÚNIKOVÁ REAKCIA


  Jericho sa rozhodol, že na príchod Afričana radšej počká na opačnej strane chrámu, ukrytý za falangou voľne stojacich sôch. Hlavou mu preblysla myšlienka, že Vogelaar ho oklamal. To, čo teraz videl, mu nahnalo ešte väčší strach. Bolo to horšie než všetky scenáre, ktoré sa zrodili v jeho prehriatej fantázii počas posledných hodín, lebo to znamenalo len jedno: že odovzdanie spisu sa nepodarilo.


  Všetko žalostne stroskotalo.


  S pištoľou v ruke vybehol z úkrytu. Z dejiska útoku dorážali vlny šoku s naplaveninami hrôzy, výkrikov, stonov, hrmotu, vzdychov, zvukov, ktoré sa nedali opísať. Očití svedkovia ustúpili dozadu a tak vytvorili malú arénu, v ktorej strede sa ako novodobí gladiátori vynímali Vogelaar s plešivcom. Ostatní zmeraveli od gorgonskej hlavy teroru, čím sa dostali do súladu s bohmi a s obrami naokolo. Kresliarom vypadli ceruzky z rúk. Dievča so špicatým nosom vyskočilo, poskakovalo na mieste ako gumená loptička, ruky si dalo pred ústa, akoby chcelo zachytiť kvíkanie, čo mu s pravidelnosťou automatizovaného volania o pomoc vychádzalo z úst. Všade sa otáčali hlavy, rozširovali zrenice, zrýchľovali kroky, roztrácali skupiny, štartovali praveké únikové programy.


  Uprostred zániku všetkých štruktúr uvidel Jericho anjela smrti.


  Rozbehol sa k Vogelaarovi, ktorého opúšťali sily pod hmotnosťou jeho obete. Zomierajúci sa zvalil na zem a Afričana stiahol so sebou. Od severného krídla sa obrovskými krokmi blížil anjel s bielymi vlasmi, s fúzmi, s očami ukrytými za slnečnými okuliarami, ale jeho krok, motorika a pištoľ pod pazuchou nedovolili zapochybovať o jeho identite.


  Aj Vogelaar ho zazrel.


  S výkrikom sa mu podarilo zdvihnúť do výšky hornú časť plešivcovho tela. Vzápätí vybuchla jeho kožená hruď, keď do nej vnikli náboje určené Vogelaarovi. Jericho sa hodil na zem. Vogelaar sa pokúsil odsunúť mŕtvolu a začal páliť do Sina, ktorý hľadal ochranu medzi pobiehajúcimi ľuďmi. Jedna žena dostala dávku do pleca a klesla na zem.


  „Nemá to zmysel!“ kričal Jericho. „Preč odtiaľto!“


  Afričan kopal do mŕtvoly, snažil sa vyslobodiť. Jericho ho ťahal na nohy. So zvukom, akoby mäso pleslo o kuchynskú pracovnú dosku, Vogelaar zdvihol ľavé stehno mŕtvoly a oslobodil sa. Dotackal sa k Jerichovi a zavesil sa naňho.


  „Do reštaurácie,“ odfúkol. „Nyela…“


  Jericho ho chytil pod pazuchy, no pištoľ z rúk nepustil. Postrelený chlap bol veľmi ťažký, príliš ťažký. Okolo nich vypuklo peklo.


  „Vzchop sa,“ vzdychol. „Musíš…“


  Vogelaar naňho meravo hľadel. Pomaly sa zviezol k zemi a Jericho pochopil, že Sin ho trafil. Zmocnila sa ho panika. Hľadal v dave zabijaka, zazrel bielu hlavu. Nepotrvá dlho a Sin bude mať opäť voľný výhľad.


  „Na nohy!“ zreval. „Poďme!“


  Vogelaar skĺzol na zem. Jeho tvár sa hrozivo rýchlo menila na voskovú masku.


  Padol na chrbát a z úst mu vytiekol prúd bledočervenej krvi.


  „Nyela… neviem, či… asi je mŕtva, ale… možno…“


  „Nie,“ šepkal Jericho. „Nesmieš…“


  O niekoľko metrov ďalej akási obrovská päsť schytila muža a zdvihla ho do výšky. Chvíľku letel vzduchom a potom s roztiahnutými rukami tresol na zem.


  Sin si kliesnil cestu.


  Vogelaar, pomyslel si Jericho, nemôžeš tu len tak skapať, kde je spis, si naša posledná nádej, láskavo vstaň. Vstaň. Vstaň!


  Potom sa zvrtol a čo najrýchlejšie zmizol.


  Vogelaar pozeral do svetla.


  Nikdy nebol veriaci a aj teraz mu predstava nebeskej ríše, kde každý idiot nájde astrálnu očistu, pripadala ako lacný jarmočný sľub. Náboženstvo bolo jednou zo škár, kam hmyz nikdy nezaliezol. Neskorý strach Cyrana z Bergeracu, ktorý celý život odmietal vieru a na smrteľnej posteli prosil o odpustenie pre prípad, že Boh predsa len existuje, sa mu zdal nepochopiteľný. Život sa raz skončí. Prečo by mal mrhať čas, ktorý mu zostáva, pre nejaký raj? Tomu, že si naň vôbec spomenul, vďačí iba svietivo bielej neónovej oblohe, ktorá žiarila nad sálou ako umelé denné svetlo. Bieloba, o ktorej referovali ľudia, čo prežili klinickú smrť. Skúsenosti blízke smrti, domnelý druhý svet. V skutočnosti nič iné než vylučovanie halucinogénnych alkaloidov triptamínov do mozgu.


  Ako len ľutoval, že neodovzdal spis Jerichovi! Je koniec. Aj plameň nádeje, že sa s Nyelou mýli, blikotal veľmi slabo. Že predsa len je nažive a detektív ju bude môcť zachrániť, pravda, ak sám prežije. Viac myšlienok mu v tejto situácii na um nezišlo, no zdalo sa mu dobré, že svoje posledné minúty venuje jedinému človeku, ktorého ľúbil väčšmi než seba.


  Oslobodenie z hmyzej existencie. Teda sa toho dočkal?


  Do zorného poľa mu vstúpil Sin.


  Vogelaar jedným pohybom zdvihol zbraň, skôr napol svaly k tomuto pohybu. Práve tak sa mohol pokúsiť hodiť do Číňana dvanásťkilovú činku. Pištoľ v jeho ruke bola ťažká ako olovo. Chýbajúcu silu vyvážil vražedným pohľadom, ktorý vrhol na Sina.


  Zabijak opovržlivo ohrnul pery.


  „Okrajové podmienky, ty idiot!“ povedal.


  Sin strelil Vogelaarovi do hrude a dlhými krokmi odišiel bez toho, aby mŕtvemu venoval jediný pohľad. Mal si robiť výčitky? Urobil chybu, keď na poslednú chvíľu poslal Mickeyho do múzea, aby tentoraz všetko prebehlo podľa plánu? Vogelaar zazrel Íra a vyvodil z toho nesprávne závery, pritom Nyela bola zatvorená so spútanými rukami v pivnici Muntu. Živá a zdravá tak, ako to Sin sľúbil.


  Vari nesľúbil, že ju nechá nažive?


  Sľúbil, dočerta!


  Áno, nechal by ju nažive. Páčilo by sa mu nechať ju nažive! Vogelaar, ten hlúpy primát, nič nepochopil, zhola nič. Teraz je všetko stratené, zákon si žiada svoju daň. Teraz musí ženu zabiť. Aj toto sľúbil.


  Sin sa rozbehol a pred sebou hnal ručiace stádo, čo sa vo svojej tuposti pokúšalo pretlačiť cez úzku bránku, všetci odrazu. Dievča pred ním sa potklo a spadlo na zem. Pošliapal po ňom, ďalšie odsotil nabok, staršieho muža tresol zbraňou po hlave, prebíjal sa hlava-nehlava, ako baran vrážal do utekajúceho davu a kliesnil si cestu na druhú stranu, blížil sa k Milétskej trhovej bráne, cez ktorú práve zmizol Jericho do susedného krídla. Jeho pištoľ vyprázdnila celú dávku do dvetisícročných kameňov. Ľudia vrieskali, utekali, hádzali sa na zem, to isté únavné divadlo. Zaháňal sa pištoľou ako kyjakom a trielil za Jerichom, ktorý splynul s chodcami na Ceste procesií a namiesto neho sa z bočného vchodu vyvalili dvaja uniformovaní muži so zbraňami v palebnej pozícii, hoci boli bezradní, koho vlastne mali za nepriateľa. V behu ich skosil. Vlna paniky, čo pred sebou tlačil, zaplavila babylonský terén.


  Kde je ten podliak detektív?


  Jericho bežal po Ceste procesií.


  Bolo absurdné utekať s nabitou zbraňou v ruke, no keby sa zastavil, Sin by ho dohonil prv, než by sa stihol obrátiť a namieriť. Zabijak bol vycvičený zasahovať pohyblivé ciele, využívať vzniknuté medzery. Tak mával pištoľou ako Mojžišovou palicou, kričal „uvoľnite cestu!“ a „nabok!“, vnáral sa do ľudského mora, náhlil sa oproti čiernemu telu Hadada, popri škľabiacich sa prikrčených sochách levov, ktoré vzbudzovali podozrenie, že ich predkovia si to rozdávali s mastifmi a s mopslíkmi, čo zase vyvolalo otázku, či podobné šelmy skutočne žili v antických kultúrach alebo len vo fantázii podnapitých sochárov, možno to boli len zlí sochári, predsa nie všetko, čo si našlo cestu do múzeí, nutne musí byť dobré, a vôbec, čo sú to za úvahy v tejto situácii!


  Pred ním sa rozpŕchla rodina.


  V Hadadovom chrbte vedľa seba stáli vysoké úzke stĺpy zbavené významu, lebo chýbalo to, čo kedysi podopierali. Poslúchol vnútorný impulz a hodil sa napravo, zachytil tupý výstrel z pištole, boh počasia sa zatriasol pod nárazom a on sa rozbehol ku sklenému krídlu…


  Zrazu zastal.


  Keby vstúpil do sklenej chodby, vo štvorci múzea by sa chytil ako do pasce. Vydal sa po ľavej ruke ku Galérii Jamesa Simona a Sin ho na niekoľko sekúnd stratil z dohľadu…


  Liezol po štyroch ako pes, v snahe nájsť úkryt sa náhlil za stĺpy, kútikom oka zazrel Sina, ako vbehol do sklenej chodby, postavil sa a vletel do priechodu ku galérii, ešte stihol schovať pištoľ do puzdra. Odteraz bol už len človekom, ktorý sa snažil zabrániť, aby sa stal číslom v štatistike vo večerných správach. Po vestibule sa vzdúvalo cunami chaosu, preto keď bežal von, nikto mu nevenoval pozornosť. Zo schodov skôr zoskočil, než po nich zbehol, a po moste utekal na druhú stranu rieky.


  Nyela. Spis!


  Musel ísť do Muntu.


  V sklenom krídle vládol relatívny pokoj. Sin hľadal v zástupe Jericha. Jeho pištoľ vyvolala na okolitých tvárach skľúčenosť, no niečo nesedelo. Keby tadiaľto pred chvíľou prebehol ozbrojený, kričiaci a strkajúci sa Jericho, ľudia by neboli takí pokojní. Zrejme ho považovali za bezpečnostnú službu na obchôdzke. Pohľadom ohmatával chodbu, ktorej západný okraj lemoval pás dopadajúceho slnečného svetla. Obelisk tesne pred ním, artefakt stĺpového chrámu faraóna Sahurého, ktorý v nadživotnej veľkosti trónil na podstavci, masívna chrámová brána z Kalabše, nebolo vylúčené, že Jericho sa tam skryl. Mal náskok maximálne desať sekúnd, čo stačilo práve na to, aby našiel útočisko za jedným z božstiev.


  A čo keď sa vybral na sever?


  Nie. Sin videl, že vbehol sem.


  Ostražito sa predieral dopredu, návštevníci boli čoraz nervóznejší, mieril na podstavce, stĺpy, fasády a sochy. Musí byť niekde v tejto chodbe, no nikto ho nevítal výstrelmi, nebežal pred ním s krikom, neskúšal naňho frontálne zaútočiť. Medzičasom sa všeobecné napätie zmenilo na otvorenú hrôzu, v očiach ľudí sa odrážala otázka, či nejde o teroristický útok. Onedlho sa tu objavia ozbrojené sily, v tom mal istotu. Ak ihneď nevypátra detektíva, musí zmiznúť s prázdnymi rukami.


  „Jericho!“ zvrieskol.


  Jeho hlas pohltili sklené priečelia.


  „Vylez. Musíme sa porozprávať.“


  Nijaká odpoveď.


  „Sľubujem, že sa len porozprávame, počuješ?“


  Porozprávame sa a potom ťa zastrelím, pomyslel si, no všade bolo ticho. Pravdaže nečakal, že Jericho sa s natešenou tvárou vynorí, ale okrem hromadného odchodu ľudí zo sklenej chodby sa nič neudialo. Rozzúrene sa predieral ďalej, a keď medzi stĺpmi brány z Kalabše zazrel pohyb, vpálil do nej. Vypotácala sa odtiaľ Japonka s fotoaparátom, v očiach ľahký údiv, reflexným pohybom urobila posledný záber a zviezla sa na zem. Vypukla panika, vyvolala únikovú reakciu. Sin využil zmätok, bežal na koniec chodby a divoko sa obzeral dookola.


  „Jericho!“ reval.


  Utekal späť, pozrel cez sklenú fasádu na dvor, obrátil hlavu. Z priechodu ku Galérii Jamesa Simona sa blížili kroky ťažkých čižiem. Uprel pohľad na most, vedúci z Pergamonského múzea na opačnú stranu rieky, očami prehľadal nábrežnú promenádu…


  Tam je! Škandinávska plavovlasá hlava, v značnej vzdialenosti od neho. Jericho bežal ako o dušu a Sin pochopil, že detektív ho oklamal. Zaklial. Medzi sochami kňazov nastala tlačenica. Strážnici, vyzbrojení až po zuby, sa predierali pomedzi návštevníkov, čo utekali opačným smerom. Otáľali pridlho, prelialo sa priveľa krvi, nebudú sa zdržiavať dlhými rečami. Potreboval rukojemníka.


  Na vyleštenej podlahe sa pošmyklo akési dievčatko.


  Jedným skokom bol pri ňom, strhol ho k sebe a pritlačil mu k spánku hlaveň pištole. Dieťa zmeravelo a začalo plakať. Mladá žena prenikavo vykríkla, vystrela ruky, utekajúci dav ju strhol nabok, manžel jej zabránil vrhnúť sa v ústrety istej smrti. V ďalšom okamihu z oboch strán zaujali pozície uniformovaní muži, volali niečo po nemecky, čomu Sin nerozumel, ale pravdaže vedel, čo od neho chcú. Nespustil z nich oči, strhol dieťa k sklenému priečeliu a pozrel na most cez Sprévu, na ktorom sa medzičasom zhromaždil zástup zvedavcov.


  Sklonil sa k dieťaťu.


  „Všetko bude dobré,“ povedal mu ticho do ucha. „Sľubujem.“ Samozrejme, že nerozumelo mandarínskej čínštine, no hadí sykot v ňom vyvolal hypnotický účinok. Telíčko sa uvoľnilo. Dievčatko sa upokojilo a dýchalo plytko, krátko ako králik.


  „Dobre,“ šepol. „Neboj sa.“


  „Mariana!“ Z matkinho hrdla sa vydral zvuk neznesiteľného utrpenia. „Mariana!“


  „Mariana,“ zopakoval Sin priateľsky. „Veľmi pekné meno.“


  Odistil spúšť.


  Keď sa pod návalom desiatok šípových nábojov rozletelo sklo, na ktoré bleskurýchlo namieril, vypuklo zdesenie. Okolo uší lietali črepiny. Hornou polovicou tela chránil dievčatko, tlačil ho pred sebou, prekrížil si ruky pred hlavou a hruďou a vyskočil von. Kým sa uniformovaní muži stali pánmi situácie, pristál ako mačka o tri metre nižšie medzi zvedavcami a pustil sa do behu.


  JERICHO


  Muntu bolo zatvorené. Jericho bez okolkov dvakrát strelil do zámky a dvere otvoril kopancom. Narazili do steny. Vbehol do reštaurácie, pozrel za bar, ale svetlý černoch, čo naňho upieral bezradné oči, bol očividne mŕtvy. V kuchyni vládlo božie dopustenie zo včerajška. Od jeho bitky s Vogelaarom nikto neupratal.


  Po Nyele nebolo ani stopy.


  Celý bez seba sa predral cez korálikový záves, pootváral dvere na toaletách, potriasol kľučkou tretích dverí – Súkromné priestory – boli zamknuté, prestrelil zámku. Zošliapané schody viedli do tmy. Zápach potuchliny, dezinfekčných prostriedkov a vlhkej omietky. Spomienka na Šen-čen, na zostup do pekla. Zaváhal. Rukou nahmatal vypínač. Na opačnej strane schodov sa rozsvietila zamrežovaná lampa. Vybielená omietka, fľakatá dlážka, unikajúci pavúk. S namierenou pištoľou kráčal po schodoch a pritom sa chvel zimou a nevoľnosťou. Kenny Sin. Animal Ma Lipching. Kto alebo čo ho dole čaká? Aké tvory sa tentoraz naňho vrhnú, aké obrazy sa mu navždy vryjú do mozgových závitov?


  Nohami sa dotkol pivničnej podlahy. Poobzeral sa vôkol seba. Krátka chodba bola plná debien a sudov. Napoly otvorené oceľové dvere.


  Prešiel nimi, istiac sa na všetky strany.


  Nyela!


  Sedela na zemi s rukami zviazanými za chrbtom a so zalepenými ústami. Oči jej v šere fosforeskovali. Rýchlymi krokmi bol pri nej, schoval pištoľ, odlepil jej pásku, priložil prst na ústa. Teraz nie. Najprv jej musí uvoľniť putá. Trýzniteľ ju reťazou priviazal o rúru radiátora, niekde by mohol ležať kľúč ako malá pozornosť pre dôvtipného detektíva.


  „Hneď som tu,“ šepol.


  Odbehol do kuchyne a začal otvárať zásuvky, lomozil oceľou, meďou a chrómom, prehľadal pracovné dosky, až konečne našiel, čo hľadal, mäsiarsky sekáč, a hnal sa späť do pivnice.


  „Nahnite sa dopredu,“ prikázal jej. „Potrebujem miesto.“


  Nyela prikývla a odstúpila, aby sa dostal k jej rukám. Rúra bola znepokojivo krátka. Iba málo centimetrov od jej končatiny zahýbala k stene a mizla v drobiacej sa malte. Zhlboka sa nadýchol, sústredil sa a zahnal sa sekáčom. Radiátorom sa rozľahol zvonivý tón. Zvraštil čelo. V rúre sa vytvorila priehlbina, inak nič. Udrel znova, znova a znova, až tyč konečne praskla, takže ju mohol rúčkou sekáča ohnúť. Reťaz na rukách zarinčala o zlomený koniec.


  „Kde…“ začala Nyela.


  „Tam.“ Jericho bradou ukázal na kovový pracovný stôl. „Chrbtom k stolu, ruky pritlačte čo najsilnejšie na dosku. Vyrovnajte reťaz.“


  Nyeline črty poznačila predzvesť nadchádzajúcich duševných útrap. Postupovala podľa jeho pokynov a zdvihla ruky.


  „Nehýbte sa,“ povedal Jericho, „a pevne držte.“


  Pohľad sklopila k zemi. Zacielil na stred reťaze, rozohnal sa a jednou ranou ju rozsekol.


  „Preč odtiaľto.“


  „Nie.“ Postavila sa mu do cesty. „Kde je Jan? Čo sa stalo?“


  Jerichovi zmeravel jazyk.


  „Je mŕtvy,“ povedal.


  Nyela sa doňho vpila zrakom. Ak očakával údiv, hrôzu či slzy, nedočkal sa. Len tichý smútok a lásku pre muža, čo ležal zastrelený v múzeu, a zároveň zvláštnu ľahkosť, akoby chcela povedať, vidíš, aj to sa stáva, raz sa to muselo stať. Zaváhal, potom ju vzal do náručia. Opätovala jeho objatie jemným stiskom.


  „Dostanem vás odtiaľto,“ sľúbil jej.


  „Áno,“ prikývla odovzdane. „To som dnes už počula.“


  Hore nebol nikto, iba spoza baru vykúkal mŕtvy Afričan, akoby očakával vysvetlenie, čo sa s ním stalo. Jericho priskočil k rozstrieľaným dverám reštaurácie a vyzrel von.


  „Budeme musieť ísť pešo.“


  „Prečo?“


  „Auto mám zaparkované o niekoľko ulíc ďalej.“


  „Ja nie.“ Nyela sa zohla nad barový pult, otvorila zásuvku a vybrala z nej USB-kľúč. „Jan bol s ním dnes ráno. Asi ho odstavil pred Muntu.“


  Jou-jou hovorila o Nissane Oneone. Ojazdený model parkoval len niekoľko krokov od nich. Kabína v tvare vajca pripomínala malú vľúdnu veľrybu. Po oboch stranách karosérie boli zavesené kyjakovité stehná ústiace do kolies. Ak tvorili priamku, kabína spočívala tesne nad zemou, pri zmenšenom rozchode kolies vytvárali ostrý uhol a kabína sa posunula vpred. Nízke aerodynamické športové vozidlo sa premenilo na úspornú vežu. Jericho sa sklonil k dvernému prekladu a preskúmal cestu. V poludňajšej žiare vyzerali tvary a farby ako preexponované. Bolo cítiť peľ a spálený asfalt. Ulica bola prakticky ľudoprázdna, zato doprava zhustla. Zdvihol hlavu a zbadal cigarovité telo turistickej vzducholode, ktorá sa s dobromyseľným bzučaním vznášala na oblohe.


  „V poriadku,“ zvolal dovnútra. „Poďte.“


  Zrkadliaca kupola kabíny ohýbala nebo, oblaky a fasády do einsteinovského priestoru. Nyela otvorila strechu. Pred očami sa im vynoril prekvapivo priestranný vnútrajšok so súvislou lavicou a núdzovými sedadlami.


  „Kam pôjdeme?“ opýtala sa.


  „Do Grand Hyattu.“


  „Aha,“ vkĺzla dnu, Jericho k nej. Videl, že nissan má otočné armatúry. Riadenie sa mohlo podľa ľubovôle presúvať od vodiča k spolujazdcovi. Kupola nehlučne klesla. Tónované sklo filtrovalo z poludňajšieho slnka oslepujúce vlnové dĺžky a vytváralo atmosféru ako v kokóne. Elektromotor naskočil s decentným bzučaním.


  „Nyela, ja…“ Jericho si pošúchal koreň nosa. „Musím sa vás niečo spýtať.“


  Pozrela naňho takmer vyhasnutými očami.


  „Čo?“


  „Váš muž mi chcel dať jeden spis.“


  „Preboha!“ Pritlačila si päsť k ústam. „Vy ho nemáte? Nestačil vám ho odovzdať?“


  Jericho mlčky zavrtel hlavou.


  „Mali sme tie svine vyhodiť do vzduchu!“


  „Mal ho pri sebe?“


  „Nie ten z Crystal Brainu, ten má Kenny, ale…“


  Ako inak, pomyslel si Jericho unavene.


  „Ale duplikát…“


  „Moment!“ Jericho ju chytil za rameno. „Vravíte duplikát?“


  „Chcel vám ho odovzdať.“ Uprela naňho úpenlivý pohľad. „Verte mi, Jan nemal inú možnosť, ako obetovať vás a to dievča! Inak nebol zradca. Vždy mal…“


  „Nyela! Kde je ten duplikát?“


  „Museli sme kryštál odovzdať Kennymu, inak by nás zastrelil, čo sme mali robiť? Som si istá, že Jan do poslednej chvíle hľadal spôsob, ako vás zachrániť, chcel vám prenechať spis, aby…“


  “Kde je, Nyela?“


  „Myslela som, že vám to povedal.“


  „Čo mi mal povedať?“ Jericho si myslel, že stratí nervy. „Nyela, dočerta, kde…“


  „Kde, kde!“ Prudko zatriasla hlavou, roztiahla prsty. „Dávate nesprávne otázky. On je duplikát!“


  Jericho na ňu civel.


  „Chcete…“


  Na krku sa jej objavil golier s červeným volánikom. Vystrekla naňho teplá tekutina. Prikrčil sa Nyele do lona. Nad ním praskla kupola auta, penová hmota a granulát lavice mu lietali okolo uší. Prikrčil sa a pritiahol si riadenie, naštartoval, pridal plyn, odsvišťal preč. Jedna salva v suchom staccate prerazila karbónový obklad. Jericho vystrčil hlavu, aby dočiahol na armatúry. Nyela mu sťažka klesla na plece a on stratil kontrolu. Voz kľučkoval po ceste, vošiel do protismeru a medzi brzdiacimi a húkajúcimi autami vybehol na chodník. Chodci sa rozpŕchli. V poslednej sekunde strhol volant doľava, vrátil sa na správnu stranu cesty, pričom sa takmer zrazil s malým nákladiakom, ktorý sa mu knísavo vyhol, a postupne narážal do niekoľkých zaparkovaných áut, zopár ráz nadskočil a zastal na odbočke k Spréve.


  A tam zazrel anjela smrti, vysokého a bielovlasého.


  Sin trielil rovno k nemu a strieľal. Jericho zmenil smer. Nissan sa len-len že neprevrátil, kabínu mal privysokú a rozchod kolies priúzky pre tento manéver. Pohľadom prečesal armatúry. Sin zastal a namieril. S mocným rachotom zostrelil kus zdemolovaného strešného obkladu. Nissan letel priamo na Sina a Jericho sa pripravil na náraz.


  Sin skočil nabok.


  Voz ako obrovský nekontrolovateľný detský kočík prefrčal popri ňom. Sin za ním vystrelil, začul škripot bŕzd, len o vlások unikol akejsi limuzíne a vbehol do protismeru, pričom prinútil jedného motocyklistu urobiť vo vzduchu krkolomný premet. Stroj dostal šmyk, vychýlil sa nabok, vybočil z jazdnej dráhy a zastal naprieč cesty. Sin v snahe vyhnúť sa prichádzajúcim vozidlám skočil hlavičku a bruchom pristál na dlažbe. Zasiahlo ho nejaké malé auto, ktorého vodič z neho vyskočil a utiekol. Ostatné vozidlá zastali, vystúpili z nich cestujúci. Sin sa zvalil na chrbát, pohýbal rukami a nohami, a keď zbadal, že k nemu prichádza motocyklista, nahmatal pištoľ.


  „Preboha!“ Muž sa k nemu sklonil. „Stalo sa vám niečo?“ opýtal sa po anglicky. „Všetko v poriadku?“


  Sin schmatol zbraň a strčil mu ju pod nos.


  „V najlepšom poriadku,“ povedal.


  Motocyklista zbledol a odstúpil. Sin skočil na nohy. Niekoľkými skokmi bol pri odstavenom stroji, roznožmo vyskočil na sedadlo a uháňal k Spréve, kde so škrípajúcimi pneumatikami zastal a rozhliadal sa.


  Tam! Nissan prešiel na červenú, vzďaľoval sa na juh.


  Jericho sa obzrel a zbadal ho.


  Vybral sa nesprávnym smerom. Audi stálo inde. Už dávno si mal vymeniť auto, preč z roztrieskanej kupoly nissanu a od mŕtvych, ktorí lietali vzduchom a kde-tu ho trafili. Pohľadom skúmal armatúru v snahe nájsť riadiaci prvok pre rozchod kolies. Takmer všetky funkcie sa dali riadiť cez dotykovú obrazovku, musel tam byť nejaký symbol, ale nemohol sa sústrediť. Stále sa musel vyhýbať, meniť smer, brzdiť a zrýchľovať.


  Sin ho dobiehal.


  Jericho sa trmácal po pobrežnej promenáde vydláždenej mačacími hlavami, prešuchol sa okolo nákladného auta a dostal sa na parádny bulvár lemovaný imperiálnou architektúrou. Snažil sa spomenúť si, ako sa odtiaľto dostane k hotelu. Zdvihnutý nissan sa striedavo nakláňal na obe strany, hrozilo, že sa prevráti. Zrazu si uvedomil, že nemá v hlave žiadny plán. Absolútne žiadny! V rozbitom aute, s mŕtvolou po boku trieli centrom Berlína so Sinom v pätách, a ten bol čoraz bližšie.


  Pred ním sa hromadili vozidlá. Jericho prešiel do iného jazdného pruhu. Zápcha. Zmenil jazdný pruh. Medzera, zápcha, medzera. Cikcak ako lopta na gumičke sa blížil k obrovskej jazdeckej soche, ktorá stála na začiatku stredového zeleného pásu so stromami, širokej aleje rozdeľujúcej dva jazdné smery. Prudko strhol volant doprava, narazil do obrubníka a náhle vyšiel na chodník. Zrazu sa ocitol uprostred chodcov, päsťou tlačil na klaksón, kľučkoval medzi ľuďmi a zúfalo sa snažil nikoho nezraziť, kým neobišiel zápchu a slalomom sa znovu nedostal na cestu. Odstredivá sila a nízka priľnavosť kolies k vozovke sa spojili a vyniesli ho k stredovému pásu, kde stratil kontakt s asfaltom. Dvoma kolesami vrazil do stromov lemujúcich pás, presunul hmotnosť. Vozidlo podskočilo, prskala kôra, zodvihli sa oblaky prachu. Pred ním ležala takmer ľudoprázdna aleja orámovaná lipami a bankami. Premávka na oboch stranách, autá, autobusy a bicyklové rikše rozmazané v hustej zeleni, farby, svetlá, impresie pohybu.


  Pozrel sa dozadu.


  Sinova motorka sa prehnala popod nízke konáre a začala ho doháňať.


  Jericho zrýchlil. Ľudia v tienistej, romantickej kaviarni sa rozpŕchli. Hrubé nadávky, hrozby, úteky. Nasledoval kiosk s vysokými stolíkmi. Veľkou rýchlosťou trielil ku križovatke, pomedzi lístie zbadal semafor, žltá preskočila na červenú, zavadil o niekoľko rozbiehajúcich sa áut, dostal sa do ďalšieho úseku aleje. Koncert klaksónov doznieval v pozadí, obzrel sa. Sin nikde. Jericho zachrípnuto vykríkol. Zbavil sa ho! Zbavil sa Sina, aspoň na chvíľu. Získal čas, drahocenné sekundy, každá sekunda bola hodná večnosti.


  Zrazu sa mu vrátila orientácia.


  Výhľad mu zakrýval stánok s občerstvením, premávka sa na oboch stranách cesty utíšila. Jericho zišiel z tieňa stromov na vozovku a v diaľke pred ním sa vynorila brána. Nie prvý raz ho prekvapilo, ako impozantne pôsobí na fotografiách a aká malá je v skutočnosti. Ríšske dvory, monumentálne stavby a barokové paláce ustupovali modernej architektúre, bistrá a pasáže sa končili, redli zástupy chodcov. Tam, kde sa aleja pripájala na živé Parížske námestie s Akadémiou umenia, na francúzsku a americkú ambasádu, križovala severo-južnú pasáž, na ktorej chcel odbočiť, ale…


  Jericho prižmúril oči.


  Niečo sa tam dialo. Na ľavej strane sa končil zelený pás aleje, takže videl bulvár v celej šírke. S hrôzou si uvedomil, že sa ocitol pred zátarasou. Ulica bola uzatvorená mrežami. Príšerný stavebný robot s natiahnutým oceľovým ramenom kládol na zem niečo masívne a dlhé. Jericho v jedinom zachovanom spätnom zrkadle zazrel Sina na motorke.


  Zaklial a hrkotal späť k aleji. Stavebné práce premenili bulvár na slepú ulicu. Robot niesol krížom cez chodník a vozovku gigantický oceľový nosník, stavební robotníci zastavovali vozidlá, ktoré sem zablúdili napriek početným tabuliam, čo zrejme upozorňovali na zátarasu, ibaže také dačo si človek nevšimne, keď jazdí po stredovom pásme. Široko-ďaleko nebola možnosť vyhnúť sa, nosič nezadržateľne klesal k zemi. Sin prichádzal bližšie, namieril zbraň…


  Kde je symbol na zmenu rozchodu kolies?


  Prví robotníci sa obzreli, zbadali ho a odskočili nabok. Do kormy auta udreli prvé výstrely. Ak zabrzdí. Sin mu odstrelí hlavu, ak nie, oceľový nosník mu ju rozmliaždi, a otočiť sa už nemôže, lebo má veľkú rýchlosť, a symbol…


  Tu je! Nebol to symbol, ale spínač. Normálny staromódny spínač.


  Nissanu sa okamžite roztiahli kolesá a premenili ho na dlhý, ploský útvar. Nosič rástol pred Jerichovými očami, bol tmavý a hrozivý, ani nie pol druha metra nad zemou, sivý koniec všetkého. V smiešnom reflexe si rukami zakryl oči a kabína sa ďalej splošťovala, potom začali lietať triesky a ozval sa rachot, keď nosník odrazil zvyšky kupoly Jericho sa schúlil v sedadle. Ako platesa sa prešmykol popod nosník, na chvíľku nastala noc, potom zbadal modrú oblohu. Križovatka, autobus, naprogramovaná zrážka. Ako v zlom filme sa nissan zrazu ocitol o dva metre ďalej, začal sa otáčať okolo vlastnej osi, kĺzal sa po Parížskom námestí, míňal bicykle a chodcov, všetko pred ním utekalo. Snažil sa získať kontrolu nad vozidlom, mieril priamo k Brandenburskej bráne. Nad kvadrigou sa vynorila policajná gyrokoptéra, ľahučký polootvorený vrtuľník, a štekol naňho hlas z ampliónu. Jeho plán ufujazdiť pomedzi dórske stĺpy na druhú stranu stroskotal na rade nízkych betónových stĺpikov, ktoré zabraňovali vjazdu. Nissan sa zvrtol, dostal šmyk, vrazil do nich a zastal. Nyela vedľa neho akoby sa nadýchla a chystala sa niečo povedať. Jej telo sa narovnalo, naklonilo dopredu a znovu odkväclo, akoby si to v poslednej sekunde rozmyslelo.


  Jericho vyskočil z vraku.


  Gyrokoptéra klesla. Jericho čo najrýchlejšie prebehol popod bránu na druhú stranu, kde bulvár pokračoval ako viacprúdová dopravná tepna. V diaľke zazrel vysoký štíhly stĺp, bezprostredne pred bránou sa ulica rozdvojovala. Ignoroval semafory aj značky a náhlivo prešiel cez cestu. Vŕzgali brzdy, autá vrážali do seba. Čudné. Žeby ešte existovali autá bez zápchového asistenta? Okolo sa preknísal staromódny kabriolet, len o chlp minul jeho nohy, ozvali sa nadávky. Vyhol sa mu a pokračoval v behu na druhú stranu a tesne pred krytom motora ťažkého nákladiaka zamieril do úvozu. Zeleň, tieň. Zoologická záhrada, zelené srdce berlínskeho centra. Piesok a štrk, tiché cestičky. Pred ním sa vynorila socha leva. Ešte viac stromov, ktoré prechádzali do lúk, hviezdice stáčajúcich sa cestičiek. Jednu z nich si vybral, bežal a bežal, kým si nebol istý, že ho už nikto neprenasleduje, ani Sin, ani gyrokoptéra. Zastal až pri jazierku, rukami sa oprel o kolená, pichalo ho v boku a na jazyku mal kyslastú pachuť. Lapal po dychu. Fučal, pľul, kašľal. Srdce mu búchalo ako zvon. Išlo mu z hrude vyskočiť.


  Akási staršia žena mu venovala letmý pohľad a opäť sa sústredila na to, aby jej malý vnuk nespadol z bicykla.


  SIN


  Napokon sa mu podarilo oceľové nosiče obísť, no stratil drahocenný čas. Pred sebou zazrel nissan, ostro vybral zákrutu, prekľučkoval okolo autobusu a namieril. Zdalo sa, že detektív stratil kontrolu nad vozidlom. Skvelé! Sin chcel práve spustiť paľbu, keď nad bránou zbadal gyrokoptéru. Prekvapilo ho, že policajti venujú väčšiu pozornosť jeho motorke ako Jerichovi, ktorý práve vyskočil z auta a vzal nohy na plecia. Policajný vrtuľník klesol a blížil sa k nemu, zhora zneli rozkazy. Bleskovo vyhodnotil situáciu. Gyrokoptéra letela možno už len meter nad námestím. Prejsť popri nej bolo nemožné, keby napálil salvu do prevodovky, policajti by ho odstrelili, tak strhol stroj a takmer zdemoloval pouličný vláčik križujúci aleju.


  Gyrokoptéra ho okamžite začala prenasledovať. Keď uháňal cez ďalšiu križovatku, niečo pred ním pleslo na asfalt, nafúklo sa a stuhlo. Strieľali doňho kanónmi na penovú hmotu! Keby sa mu nálož bleskovo tvrdnúceho materiálu dostala do kolies, jeho jazda by sa v tom momente skončila. Sin zakľučkoval, ulica pred ním prechádzala do mosta, zabočil doprava a ocitol sa opäť na brehu Sprévy. Ak ho orientačný zmysel neklamal, táto cesta viedla späť k Múzejnému ostrovu. Nezdal sa mu najlepší nápad zjaviť sa tam, kde sa to medzičasom určite hmýrilo policajtmi. Zozadu začul suché praskanie letúna, zrazu sa ozvalo nad ním, pred ním. Gyrokoptéra sa spúšťala nadol a prinútila ho prudko zabrzdiť. Krkolomným manévrom sa otočil a hnal sa opačným smerom, zbadal však ďalší policajný stroj, ktorý nehybne visel nad kupolou Ríšskeho snemu a zrazu sa veľkou rýchlosťou približoval.


  Zovreli ho ako do klieští.


  Sin túroval motorku k Ríšskemu snemu, rieku nechal vpravo. Na visutých schodoch boli turisti, promenáda sa rozširovala. Architektúra vládnych budov lemovala nábrežie, samé sklo a oceľ, poprekladané pôvabnými stromčekmi s cudne pristrihnutými vrcholcami. Lode so sklenenými kupolami sa hojdali na vlnách Sprévy, ktorá v diaľke opisovala oblúk a strácala sa pod vzdušným mostom pre peších.


  A nad ním viseli dve gyrokoptéry.


  Sin zamieril k mostu. Pred jeho zrakom sa rozpŕchol hlúčik mladých ľudí. Pridal plyn, vztýčil sa na zadné koleso, zapol stroj na plné obrátky a vyrazil cez okraj mosta. Chvíľu letel nad vodou, Spréva ako odliata zo skla, gyrokoptéry ako pribité na oblohe. Sin cítil na koži príjemný vánok, ktorý v ňom prebudil tušenie, aké by to bolo žiť iný život, ale mal k dispozícii len ten svoj.


  Pustil kormidlo.


  Hladina sa roztrieštila v kaleidoskopickom obraze, v ušiach mu zašumela voda. Pokúsil sa dostať čo najďalej od potápajúceho sa stroja. Predné koleso ho udrelo do boku. Ignoroval bolesť, vynoril sa nad hladinu, naplnil si pľúca vzduchom a znovu sa ponoril tak hlboko, aby ho zhora nebolo vidieť. Mocnými zábermi plával do prostriedku rieky, nad sebou počul dunenie lode so sklenenou kupolou. Bol naučený vydržať dlho pod vodou, ale skôr či neskôr sa bude musieť vynoriť a nad sebou má dve gyrokoptéry. Určite sa rozdelia, jedna ho bude hľadať po prúde, druhá proti prúdu. V odraze svetiel zbadal nad sebou trup turistickej lode a silnými zábermi nôh vyplával na hladinu. Tesne vedľa lode vystrčil hlavu z rieky. Plavidlo bolo ponorené hlboko vo vode, takže sa mu podarilo zachytiť o výstuž pod oknom. Pošmykol sa, znovu sa zachytil, pevne sa pridŕžal a pozrel na oblohu, sčasti zakrytú konštrukciou riečneho parníka.


  Jedna z gyrokoptér krúžila nad miestom, kde sa ponoril. Druhú počul, ale nevidel. V ďalšej chvíli sa vynorila priamo nad loďou a Sin sa stratil pod vodou, no výstuže sa nepustil. Zadržal vzduch, najdlhšie ako dokázal. Keď sa odvážil vyzrieť z vody, práve prechádzali pod mostom.


  Lietadlo sa vzďaľovalo.


  Ešte chvíľu sa nechal ťahať loďou, potom sa odrazil od jej boku, doplával k brehu a vyšiel z rieky. Pred očami sa mu rozprestieralo betónové úbočie, hneď za ním viedla rušná cesta. Videl, že policajti pokračovali v pátraní za mostom. Chcel nahmatať parochňu, no tá zostala na dne Sprévy. Rýchlo si strhol falošnú bradu, vyzliekol si vetrovku, oboje hodil do vody a premočený vyšiel na breh. Zbraň stratil, ale aspoň si zachránil mobil, našťastie vodotesný. Upokojilo ho, že driek mu obopínal opasok s kreditnými kartami a s pamäťovým kryštálom. Sin zásadne nosil so sebou kreditné karty, hoci sa všeobecne považovali za zastarané a nakupovalo sa pomocou identifikačných kódov z mobilu, ale on sa pri nákupe oblečenia radšej neregistroval.


  Neďaleko od neho sa tiahla vzdušná trasa rýchlovlaku. Pohľadom preskúmal cestu. V ďalekom oblúku viedla k stavbe so sklenenou kupolou v strede ligotavých výškových domov – zjavne berlínska hlavná stanica. Vyhrnul si rukávy na košeli, hladké tmavé vlasy si začesal dozadu a nenáhlivo vykročil pozdĺž cesty. Okolo neho hučala premávka. Neďaleko zočil ďalšiu gyrokoptéru, ale keďže už nezodpovedal opisu muža, ktorého polícia hľadala, cítil sa pomerne bezpečne. Odolal impulzu rozbehnúť sa. Po desiatich minútach dorazil do staničnej haly, vybral si peniaze z bankomatu, našiel obchod s oblečením a za udiveného pohľadu predavačky od hlavy po päty vyzdobenej aplikáciami si vybral džínsy, tenisky a tričko. Kúpené veci si nechal oblečené, poprosil predavačku o igelitovú tašku, neplatil v hotovosti, premočené handry strčil do igelitky, tú hodil do smetníka a taxíkom sa zaviezol do hotela Adlon.


  JERICHO


  V pamäti mal uložený Hyatt južne od zoologickej záhrady, no medzi rozchádzajúcimi sa cestičkami a rybníkmi stratil orientáciu a motal sa od jednej výletníckej vyhliadky k druhej. V neurčitej vzdialenosti zaregistroval zvuky cesty. Slnko naňho neprirodzene jasne žiarilo. Zmocnila sa ho nevoľnosť, začalo ho pichať v hrudi, bolesť vystreľovala z pleca do ľavej ruky. Obloha, stromy a ľudia zmizli v červenom tuneli. Neboli to prejavy srdcového infarktu? S podlamujúcimi sa kolenami sa dopotácal ku kroviu a vyvracal sa. Potom sa cítil lepšie a podarilo sa mu dostať k hlavnej ceste. Na križovatke spoznal viaceré budovy, zazrel sochu Keitha Haringa a vedel, že Grand Hyatt stojí hneď za rohom. Mohol by odprisahať, že v parku strávil celé hodiny, no keď sa pozrel na hodinky, zistil, že od zrážky pri Brandenburskej bráne prešlo nanajvýš pätnásť minút. Bolo krátko pred pol jednou.


  Zavolal Tchuovi.


  „Sme hore u teba. Jou-jou a ja…“


  „Ostaňte tam. Prídem za vami.“


  Po tom, čo sa v Jerichovej izbe usadila Diana, jednoducho ju pretvorili na centrálu, aby v nej mohli pátrať po informáciách a riešiť záhady. Vo výťahu sa konečne vzchopil a mohol sa na seba pozrieť triezvymi očami. Zriedkakedy sa cítil tak bezradný, taký neschopný. Nyela bola už takmer v bezpečí, a napriek tomu ju nedokázal zachrániť.


  „Čo sa stalo?“ Tchu vyskočil a vykročil mu oproti. „Je všetko…“


  „Nie.“ Jericho siahol do bluzónu, vytiahol zväzky bankoviek a hodil ich na posteľ. „Tu máš svoje peniaze. To je dobrá správa.“


  Tchu zdvihol jeden zo zväzkov a pokrútil hlavou.


  „To nie je dobrá správa.“


  „Máš úplnú pravdu.“ Stručne opísal vývin udalostí. Snažil sa zachovať vecnosť, jeho rozprávanie však bolo o to hrôzostrašnejšie. Jou-jou po každom slove bledla.


  „Nyela,“ šepla. „Čo sme to len vykonali?“


  „Nič.“ Rukou si prešiel po unavenej a znechutenej tvári. „Tak či tak by sa to stalo. V najlepšom prípade by sme jej predĺžili život o pár minút.“


  „Spis si nepriniesol.“ Jej pohľad potemnel. „Všetko bolo zbytočné.“


  „Podľa Nyeliných slov ho mal pri sebe!“ Jericho podišiel k oknu a vyzrel von, nevidel však nič. „Vogelaar nás prezradil Sinovi, ale potom sa pokúsil obrátiť list. V poslednej sekunde, ktovie, čo ho k tomu viedlo. Chcel, aby som spis dostal.“


  „Dočerta.“ Tchu si udrel rukou do dlane. „Nyela si je úplne istá…“


  „Bola si istá, Tchien.“


  „… že ho mal pri sebe? Výslovne povedala…“


  „Povedala, že Kenny si prevzal originál.“


  „Pamäťový kryštál.“


  „Áno. Ale zjavne existuje duplikát.“


  „Ktorý chcel Vogelaar doniesť do múzea?“


  „Moment.“ Jou-jou zvraštila čelo. „To znamená, že ho ešte stále má pri sebe.“


  „To nie je podstatné.“ Jericho si pritlačil dva prsty na čelo. Definitívne sa dostali do slepej uličky. „Zhabe ho polícia. No dobre, to nás oslobodzuje od ďalších rozhodnutí. Odteraz končíme s individuálnymi akciami. Predpokladám, že môžeme dôverovať tunajším úradom, teda…“


  Zarazil sa.


  Ako v hmle počul, že Tchu niečo povedal o kontrolných kamerách v múzeu, že po ňom už dávno vyhlásili pátranie, nikde na svete nemožno veriť úradom. Jasne a zreteľne mu v ušiach zazneli Nyeline posledné slová:


  Dávate nesprávne otázky. On je duplikát!


  On je duplikát?


  „Bože, aké jednoduché,“ šepol Jericho.


  „Čo je jednoduché?“ opýtal sa Tchu zmätene.


  Obaja na ňom viseli pohľadmi. Po dlhom čase ho zaplavila stará dobrá istota.


  „Myslím, že viem, kde Vogelaar schoval spis.“


  ADLON


  Sin vytiahol pamäťový kryštál, obracal ho v prstoch a usmieval sa. Zbytočné informácie. V podstate mohol byť spokojný. Nevšímajúc si starožitný interiér prešiel cez vestibul hotela, vyviezol sa k svojmu apartmánu a ako prvý si vyskúšal mobil. Výrobca tvrdil, že prístroj je vodotesný až do hĺbky dvadsať metrov, a skutočne fungoval, akoby sa nič nestalo. Pri pohľade na displej zistil, že jeho spojka sa ho snažila kontaktovať tesne pred tým, ako si vzal na mušku Vogelaara.


  „Hydra,“ povedal.


  Jeho hlas zaregistrovali, skontrolovali a napokon potvrdili.


  „Orleya niekto varoval,“ povedala kontaktná osoba.


  „Čože?“ vybuchol Sin. „Kedy?“


  „Včera neskoro popoludní.“


  „Podrobnosti!“


  „Istý Tchu poslal nejaký dokument. Zrejme neúplnú kópiu vašej správy.“ Zhlboka sa nadýchol. „Kenny, muselo sa im podariť vylúštiť ďalšie časti! Ako sa to mohlo stať, myslel som…“


  „Čo to má znamenať?“ Sin začal chodiť po miestnosti. „Aké ďalšie časti?“


  „To ešte neviem.“


  „Tak vám niečo poviem! Okamžite stiahnite z netu všetky stránky!“


  „Tým by sa zrútila naša mailová komunikácia.“


  „Tento argument ste už raz použili.“


  „Právom.“


  „Áno, a teraz vidíte, ako to dopadlo.“ Sin sa pokúšal upokojiť. Otvoril chladničku minibaru a mechanicky začal naprávať vzdialenosti medzi fľašami. „Nápad s mailami bol dobrý na to, aby sme si mohli vymieňať komplexné informácie a zásobovať celosvetového distribútora. Na všetko ostatné nám stačia mobily. To je už pasé. Nemôžeme nič ovplyvniť. Teraz sa to môže pokaziť, iba ak niekto vylúšti celú moju správu, preto konečne zrušme naše internetové stránky!“ Chvíľku sa odmlčal. „Už ste ho informovali?“


  „Vie o tom.“


  „Čo si o tom myslí?“


  Vzdychol. „To isté čo vy. Aj on je presvedčený, že by sme mali stránky zablokovať. Ja sa o to postarám. A teraz k vám. Kde je Vogelaar?“


  „Je mŕtvy.“


  „Z jeho strany už nehrozí nebezpečenstvo?“


  „Založil si spis. Pamäťový kryštál. Mám ho. Vedela o tom len jeho žena, a tá je mŕtva.“


  „Konečne dobrá správa, Kenny.“


  „Kiežby som aj ja mohol pochváliť vás,“ vzdychol Sin. „Prečo ma o tom varovaní informujete až teraz?“


  „Sám som sa o ňom dozvedel iba dnes ráno.“


  „Akú reakciu to vyvolalo v koncerne?“


  „Zatelefonovali do Gaie.“


  „Čože?“ Sinovi takmer vypadol telefón z ruky. „Informovali Gaiu?“


  „Upokojte sa. Pravdepodobne len preto, lebo sú jej plné médiá. Pokiaľ viem, všetko tam prebieha podľa plánu, neodvolali nijaké výlety, nikto sa nechce vrátiť predčasne.“


  „S kým hovorili?“


  „Každú chvíľu sa dozviem podrobnosti.“


  Sin civel do chladničky.


  „Dobre teda,“ povedal. „Snažte sa čo najrýchlejšie získať ďalšie informácie. Vyhľadajte v Berlíne Jou-jou a Jericha.“


  „Čo? Tí dvaja sú v Berlíne?“


  „Musia byť niekde ubytovaní. Vniknite do rezervačných systémov hotelov, do databáz pohraničnej polície, je mi fuk, ako to spravíte, ale nájdite mi ich.“


  „Bože na nebesiach!“ vzdychol druhý muž.


  „Čo je?“ opýtal sa Sin napäto. „Strácate nervy?“


  „Nie, všetko je v poriadku. Tak dobre. Urobím, čo bude v mojich silách.“


  „Nie,“ odvrkol Sin. „Urobte ešte viac.“


  HYATT


  Tesne pred tým, ako Sinov výstrel ukončil Nyelin život, žena roztiahla prsty, akoby chcela zdôrazniť svoje slová, vyzeralo to ako gesto hnevu, ale v skutočnosti urobila niečo iné. Ukázala na svoju tvár, ktorá mala byť v tom okamihu Vogelaarovou tvárou. Na svoje oči.


  On je duplikát!


  Vogelaarovo sklené oko bol pamäťový kryštál! Duplikát nosil so sebou v očnej jamke.


  „Aký rafinovaný pes,“ povedala Jou-jou napoly s obdivom a napoly s odporom.


  Tchu sa zachechtal. „Lepšie miesto si nemohol vybrať. Žil s pravdou v oku.“


  „Tak, aby v okamihu jeho smrti vyšla najavo.“ Tvárou Jou-jou preblysol tieň. Jericho si dobre pamätal na predchádzajúcu noc. Neprešlo ani desať hodín, čo odišla z jeho izby s hlbokými kruhmi pod očami, s rozšírenými pórmi, fľakatá a spuchnutá, zanechávajúca za sebou oblak cigaretového dymu a závan červeného vína. Okrem situačne podmienenej bledosti – veď to skutočne nemala v živote ľahké – nočný exces na nej nezanechal nijaké stopy. Jou-jou vyzerala čerstvo, žiarivo a príjemne, takmer ako po omladzovacej kúre. Jericho z toho vyvodil deprimujúci záver, že vek ovplyvňuje účinnosť telových opiátov. Jeho molekuly DNA vyrábajú reparačné enzýmy po prežúrovaných nociach už iba sporadicky.


  „Ty si fachman, Owen,“ povedal Tchu. „Ako prebieha súdnolekárske vyšetrenie? Budú vyšetrovať aj sklené oko?“


  „V každom prípade mu ho na chvíľu vyberú.“


  „A zaregistrujú pamäťový kryštál.“


  „Odborník si ho určite všimne,“ povedala Jou-jou. „Ak má Owen pravdu, v priebehu niekoľkých hodín bude mať polícia náš spis v rukách.“


  Jericho si pošúchal bradu. Predstava, že by sa mal zapliesť s nemeckou kriminálnou políciou, sa mu nepozdávala. Celé hodiny by ich vypočúvali, podozrievali, možno by im aj odopreli prístup k Vogelaarovým informáciám. Rýchlosť ich vlastného vyšetrovania by sa priblížila k nule.


  Tchu mu podal vytlačenú správu.


  „Možno si chceš pozrieť, čo sme zistili počas tvojej neprítomnosti. Nové pasáže sme vyznačili tučným písmom.“


  Jan Kees Vogelaar žije v Berlíne pod menom Andre Donner. Má tam africkú súkromnú a obchodnú adresu: Oranienburská ulica 50, 10117 Berlín. Čo máme predstavuje naďalej vysoké riziko pre operáciu bezpochyby vie o nosnej rakete, aspoň mať znalosť o nej, či, to je otázne. Tak či tak sa stala výpoveď trvalá Síce Vogelaar od jeho nevydal žiadne verejné vyhlásenie k okolnostiam prevratu. Rovnako Ndongo že čínska vláda plánovala a uskutočnila prevzatie moci. Podstata operácie kotla Vogelaar málo od času. Okrem toho nič nenaznačuje rušivý element v Orley Enterprises. Nikto tam nevie a podľa toho aj tak už všetko prebehlo. Rátam lebo viem. Napriek tomu súrne odporúčam zlikvidovat Donnera. Je to nahraditeľný


  „Nosná raketa.“ Jericho zodvihol pohľad. „Ďalšia indícia, že Vogelaar hovoril pravdu. Že pri vypustení satelitu šlo o viac než o skúšku experimentálnych pohonov.“


  „Nosná raketa má za úlohu niečo niesť,“ povedal Tchu. „Ako sa dostal do vesmíru Mayého satelit?“


  „Práve s jej pomocou,“ skúsil Jericho. „S pomocou nosnej rakety.“


  „Ale o satelite sa tu nezmieňujú ani jediným slovom.“


  „Nie. Očividne tu nejde o satelit. Ide o nosnú raketu.“


  Tchu prikývol. „V tejto súvislosti som mal príležitosť hovoriť s niekoľkými ľuďmi, ktorí, našťastie, hľadia na prsty môjmu usilovnému národu. Síce som sa nedostal k overeným informáciám, ale k odhadom, ktoré treba brať vážne. Podľa nich čínska vláda nikdy nezverejnila správu o vesmírnych projektoch z cudzieho územia. Príbeh o obídení klauzuly o ručení je taký pravdivý ako Maov rubáš. Celé to vymysleli len kvôli Mayému, rozdelenie rizika medzi viaceré štáty v žiadnom prípade nezodpovedá bežnej praxi.“


  „Tak teda by to mohla byť Čengova individuálna akcia?“


  „Čeng Group bola dokázateľne aktívna na africkom území len jediný raz, a to v Rovníkovej Guinei. Či to bolo v mene Pekingu, je otázne. Moji informátori o tom pochybujú. Podieľala sa čínska vláda na tvorbe guinejského vesmírneho programu a na Mayého zvrhnutí? Áno, ak predpokladáme, že ľudia ako Čeng Pchang-wang tvoria vládu. Nie, ak posudzujeme vládu ako celok.“


  „Čo znovu ukazuje, že strana je iba predstava, fantóm,“ povedala Jou-jou opovržlivo. „Nie je jasne oddelená od hospodárstva, a preto neexistuje ani záväzný postup na štátnej úrovni. Čínski ropní magnáti dostali Mayého k moci, pomáhal im s tým Čung Čchan-er-pu s vedomím všetkých straníkov. Možno ho náš najväčší hospodársky mogul znovu zvrhol.“


  „Bez vedomia všetkých straníkov.“


  „Presne.“ Jou-jou poklopala prstami po papieri. „Toto tu dole: Nikto tam nevie – čo? Čokoľvek. Nemusí to znamenať nič. Slovko všetko sa vzťahuje k druhej časti: všetko prebehlo. Filozofujú o tom, či sa vôbec oplatí odstaviť Vogelaara. Teda neviem, ako to znie vo vašich ušiach, ale mne sa zdá, akoby sa chystal veľký tresk.“


  „Máte nejaký nápad, čo by mohlo znamenať kotla?“


  „Pôjde o nejaký kotol.“ Tchu mykol plecom. „Boja sa, že Vogelaarovi by mohli riadne podkúriť.“


  „Pekné,“ povedal Jericho. „Napriek tomu sa nepohneme ďalej.“


  Jou-jou sa s roztiahnutými rukami zvalila na posteľ a hľadela do stropu. Zrazu sa nečakane posadila.


  „Čo sa vlastne deje s Vogelaarom?“ spýtala sa.


  „Ako to myslíš?“ Jericho zmätene žmurkal. „Čo by sa s ním malo diať?“


  „No, práve v tejto chvíli.“ Ohrnula pery. „Alebo povedzme pred hodinou. Dvanásť hodín. Peng, peng! Vogelaara zastrelili, leží mŕtvy na zemi v múzeu. Čo sa stane?“


  „Príde špeciálna jednotka polície. Uzavrie sa miesto činu, kriminologické oddelenie sa pustí do práce.“


  „Čo sa stane s mŕtvolou?“


  „V tom okamihu zostane ešte na mieste. Zabezpečenie stôp trvá nejaký čas. Najneskôr o druhej sa ocitne na pitevnom stole, kde ho bez okolkov rozrežú.“


  „A čo oko?“


  „Podľa situácie. Súdny lekár nie je múdrejší ako komisár, prebieha to trochu inak než vo filme. On určí, o čom treba informovať vyšetrovateľov. Napríklad, keď si na oku niečo všimne, zaznamená to vo svojej správe. Možno ho vráti na miesto, možno ho položí do misky.“


  „Ako dlho trvá pitva?“


  „Ako kedy. Pokiaľ ide o príčinu smrti, pochybnosti nie sú. Vogelaara zastrelili, tak to pôjde rýchlo. O dve-tri hodiny sú hotoví.“


  „A potom?“


  „Potom súdny lekár vydá mŕtvolu.“ Jericho sa krivo usmial. „Ak zoženieš pohrebný voz, môžeš si ho prísť vyzdvihnúť.“


  „Dobre. Tak si ho vyzdvihneme.“


  „Skvelý plán.“ Tchu na nich udivene pozrel. „Odkiaľ chcete vziať pohrebný voz?“


  „Nemáme potuchy. Odkedy sa bojíme výziev?“


  „Nebojíme, ale…“


  „Prečo hneď pohrebný voz?“ Jou-jou sa nadšene narovnala. „Prečo poňho nemôžeme prísť osobným autom? Čo keby sme boli jeho príbuzní?“


  „Iste,“ vysmieval sa Tchu. „Mohla by si byť jeho sestra. Navlas rovnaké vlasy, oči…“


  „Pomaly!“ Jericho zdvihol ruky. „Po prvé, bez pohrebného voza to vôbec nepôjde. Po druhé, ak odstránili oko, je nám Vogelaarova mŕtvola nanič.“


  Eufória Jou-jou vyprchala. Skrížila si ruky na prsiach a spustila kútiky úst.


  „A po tretie,“ pokračoval Jericho, „tvoj nápad je napriek tomu výborný.“


  Tchu prižmúril oči. „Čo zamýšľaš?“


  „Ja?“ Jericho mykol plecom. „Nič. Pravdepodobne sa v meste nemôžem ukázať bez toho, aby ma okamžite nezatkli. Mám zviazané ruky.“ Hrozivo sa usmial. „Vy však nie.“


  ÚSTAV SÚDNEHO LEKÁRSTVA PRI UNIVERZITNEJ KLINIKE


  Okolo tretej vyzeral Jan Kees Vogelaar pomerne dobre. Síce ako z vosku a z iného sveta, ale na tvári ľahostajný výraz typu „všetci mi môžete byť ukradnutí“. Pár hodín predtým, v kaluži krvi, s vytreštenými očami a s vykrútenými končatinami – pohľad naňho skôr pripomínal román Marcové Idy. Cézarova smrť na úpätí rímskeho chrámu v učebniciach s nádychom romantiky v skutočnosti nebola ničím iným ako klzkým svinstvom. Muž vedľa neho, plešatý a rovnako mŕtvy, obraz ani trochu nevylepšil.


  Keď dôkladne odfotografovali následky ceruzkového útoku, zverili ho hermeticky uzatvorenému plastovému vrecu a zaviezli do štvrte Moabit, do ústavu súdneho lekárstva pri univerzitnej klinike, kde ho odvážili, odmerali, spracovali kartografiu jeho telesných znakov a potom ho strčili do chladu. Dlho sa tam však „nezohrial“, po chvíli ho vytiahli a opakovane zröntgenovali. Pritom zaznamenali polohu úlomkov náboja v jeho tele, ako aj dávno zahojené zlomeniny a koleno z titánu. Okrem toho zistili, že jeho ľavé oko je z umelého materiálu. Previezli ho do pitevne spolu s plešivcom a práve ho chceli rozrezať, keď doviezli aj Nyelu. Teraz boli obsadené tri pitevné stoly mŕtvolami, ktorých identita bola zatiaľ neznáma. Dva stoly ostali prázdne. Zatiaľ čo súdni lekári odoberali, vyšetrovali a vážili Vogelaarove orgány, zisťovali objem jeho telesných tekutín, protokolovali nálezy a postup, členovia narýchlo vytvorenej mimoriadnej komisie porovnávali fotografie mŕtvol s fotografiami ľudí, ktoré boli uložené v databáze ohlasovacej agendy. Čoskoro vedeli, že majiteľ vozidla, z ktorého vytiahli mŕtvolu ženy, sa volá Andre Donner. Posledný rok žil v Berlíne, bol gastronóm, ženatý s Nyelou Donnerovou, ktorej úradná fotografia odstránila aj posledné pochybnosti o identite mŕtvej ženy.


  Len plešivec nechcel vyzradiť svoje meno.


  Keď Donnera, alias Vogelaara znovu zašili, v centrále pitevne zazvonil telefón. Volali z ministerstva zahraničných vecí, že vražda vzbudila pozornosť čínskych úradov. Vraj nemeckí a čínski vyšetrovatelia už dlhšie sledujú stopu skupiny pašerákov technológií. Možno je skon gastronóma výsledkom nepodareného preberania tovaru a Donner vôbec nie je Donner, ale niekto úplne iný, kto fungoval ako nastrčený človek. Berlín kladie veľký dôraz na to, aby účinne podporovali čínskych kolegov. Dvaja z nich sa dostavia o pár minút, aby si obzreli mŕtvolu. Nech sú takí láskaví.


  Doktorandka, čo prevzala hovor, sa domnievala, že sa musí poistiť. Volajúci jej narýchlo povedal svoje meno a telefónne číslo, poprosil o rýchle vybavenie a položil. Doktorandka to oznámila šéfke ústavu súdneho lekárstva, ktorá jej prikázala spojiť sa s ministerstvom zahraničných vecí a nechať si potvrdiť správnosť údajov. Keď prídu čínski vyšetrovatelia, má ich zaviesť do uzavretého sektoru.


  Doktorandka vyťukala číslo 4-9-3-0…


  … a spojili ju. Skutočne to bolo číslo ministerstva zahraničných vecí, len s klapkou boli problémy. Neexistovala. V dôsledku toho sa neocitla tam, kde si myslela, ale hlas z automatu oznámil:


  „Tu je ministerstvo zahraničných vecí. Momentálne sú všetky linky obsadené. Čakajte. Tu je ministerstvo zahraničných vecí. Momentálne sú…“ A na to nejaký príjemný ženský hlas melodicky povedal: „Ministerstvo zahraničných vecí, dobrý deň, Regina Schillingová.“


  „Ústav súdneho lekárstva pri univerzitnej klinike. Spojte ma, prosím, s… ehm…“ Žena na druhom konci zrejme musela prečítať meno z papierika. „… s pánom Helgem Malchoviom.“


  „Moment,“ povedala Diana.


  Jericho sa uškrnul. Protagonistov komédie, ktorá sa práve odohrávala, náhodne poskladal z krstných mien a priezvisk berlínskeho telefónneho zoznamu a do Diany naprogramoval sériu viet, ktoré vzbudzovali veľmi presvedčivý dojem, že volajúca nadviazala spojenie s ministerstvom, a nie s počítačom v hotelovej izbe. Pravdaže, aj Dianina nemčina bola bezchybná.


  „Na linke pána Malchowa práve prebieha hovor,“ oznámila Diana doktorandke. „Chcete chvíľku počkať?“


  „Bude to dlho trvať?“


  Jericho klikol na príslušnú odpoveď.


  „Iba chvíľku,“ povedala Diana a radostne dodala: „Och, práve vidím, že položil. Spojím vás. Želám pekný deň.“


  „Ďakujem.“


  „Helge Malchow,“ povedal Jericho.


  „Univerzitná klinika Berlín. Volali ste nám kvôli čínskym vyšetrovateľom.“


  „Správne.“ Jeho nemčina vôbec nebola zlá. Nanajvýš trošku zaprášená. „Už prišli?“


  „Nie, ale je to v poriadku. Nech sa dostavia do pavilónu O.“


  „Výborne.“


  „Mohli by ste mi povedať ich mená?“


  „Vyšetrovanie vedie hlavný komisár Tchu Tchien, sprevádza ho komisárka Jü-Jüan Čchenová. Obaja vyšetrujú utajene, preto vás prosím, aby ste im zabezpečili rýchly a nebyrokratický prístup.“ Bol to poriadny nezmysel, ale neznelo to zle. „Mimochodom, kolegovia hovoria len po anglicky.“


  „V poriadku. Zabezpečíme im rýchly a…“


  „Ďakujem vám.“ Jericho zložil a vyťukal Tchuovo číslo.


  „Ideme na to,“ povedal.


  Tchu spustil ruku s mobilom a pozrel na Jou-jou. Jeho pohľad vyjadroval, že sa mu do nadchádzajúcej úlohy nechce.


  „Netúžim vidieť mŕtvoly,“ povedal. „Mŕtvoly vo vykachličkovanej miestnosti. Už nikdy v živote.“


  „Raz budeme všetci mŕtvolami vo vykachličkovanej miestnosti.“


  „Ale vtedy sa nebudeme vidieť.“


  „To nemôžeš vedieť. Človek sa vraj vidí, keď zomiera. Vidí sa ležať a je mu to jedno.“


  „Mne nie.“


  Jou-jou zaváhala, potom vystrela štíhle biele prsty a stisla Tchuovu fľakatú mäsitú ruku. Dieťa poskytujúce útechu obrovi. Myslela na predchádzajúci večer a prerušovanú noc, v ktorej priebehu jej Tchu rozprával príbeh o ľuďoch, čo boli tak dlho zavretí, že väzenie sa napokon vytvorilo aj v nich. Bremeno utkané zo sebavýčitiek, že z nepochopiteľného dôvodu zodpovedá za starosti väčších tvorov, jej spadlo z pliec a vzápätí na ňu doľahlo vo forme ešte deprimujúcejšej pravdy. Fajčila, pila, plakala a cítila sa bezmocná a nepotrebná tak, ako sa cítia deti konfrontované s desivo komplexnými náladovými obrázkami svojich rodičov, ktorých symptómom nerozumejú, a preto ich vzťahujú na seba. Každá obhajoba, ktorú Tchu predniesol, aby ju oslobodil, len prehĺbila jej bolesť. Jeho rozprávanie ju zbavilo dlhoročnej sebaľútosti, no o to väčšiu ľútosť pocítila k Chung-pingovi, a kládla si otázku, či vôbec chce takého poľutovaniahodného otca. A už aj sa za tú myšlienku zahanbila a znovu sa cítila previnilo.


  „Nikto nechce ľutovať svojich rodičov,“ povedal Tchu. „Chceme, aby nás istý čas ochraňovali, a potom aby nás nechali na pokoji. Najvyšší cieľ, aký môžeme dosiahnuť, je porozumieť ich konaniu a odpustiť dieťaťu, ktorým sme boli.“


  Pritom aj Tchu si zaslúžil ľútosť, ibaže on ju nepotreboval, na rozdiel od jej otca, s ktorým sa minulosť zahrala ešte krutejšie. Ale na rozdiel od trpkosti, ktorú Chung-ping jedol veľkou lyžicou, Tchuov osud nebol…


  „Nepríjemné, však?“ Tchu sa zasmial. „Dobre, dobre. Nie som tvoj strýko. Som starý chlap s mladou ženou. Ty vo mne vidíš toho, kto som, nie toho, kým som bol. Minulosť nás nespája.“


  „Ale sme aj tak – priatelia?“


  „Áno, sme priatelia, a keby si sa viac zaujímala o moje bankové konto a mala menšie zábrany, mohla by si byť moja milenka. Napriek tomu na Chung-pinga sa môžeš pozerať len jediným spôsobom, totiž tým, aký ti dovoľuje evolúcia. Tam ľútosť nemá miesto. Tá nie je v pláne. Až keď sú roly určené génmi dohraté, môžeme rodičov vidieť, chápať, prijať, ctiť a možno aj ľúbiť ako tých, čím sú a od začiatku boli: ako ľudí.“


  Ach, a potom tá neskorá nočná návšteva u Jericha. Aká blamáž! Pod vplyvom omamných predstáv vletela do jeho izby a zakrátko z nej vyšla s dlhým nosom ako obyčajná pijanka. Nestojí to za reč, iste, ale hrozí, že z komára sa vykľuje somár. A pritom jej s odstupom času ani nebolo jasné, čo tam vlastne chcela.


  Či áno?


  „Aby sme to už mali z krku,“ povedal Tchu.


  Pred štvrťhodinou vzali auto z nábrežia Sprévy a teraz parkovali oproti ústavu súdneho lekárstva pri univerzitnej klinike. Tchu naštartoval a prišiel s autom pred rampu vrátnice, zamával z okna preukazom, odvolal sa na povolenie návštevy cez ministerstvo zahraničných vecí a spýtal sa, ako sa dostane k pavilónu O. Prešli okolo dlhých tehlových stavieb. Rozsiahle zelené plochy lákali, aby sa usadili pod striešku jemne sa vlniacich listnatých stromov s bagetou, so syrom a fľašou chianti v ruke a oslavovali každučkú minútu, ktorá ich delila od rien ne va plus pavilónu O. Zaplavila ich podvedomá túžba po pokoji, ktorá sa na idylických cintorínoch zmocňuje aj veselých ľudí.


  Po dlhšej jazde rovno a dvojitom odbočení zastali pred svetlou, trocha sterilne pôsobiacou budovou s pôvabom malomestskej ambulancie. Toto ruka v ruke s okolnosťou, že na parkovisku stáli iba tri zelené špeciálne vozidlá s nápisom Súdne lekárstvo, vyvolalo v Jou-jou mätúci pocit, že prišli na nesprávne miesto, že tá ich mŕtvola leží dakde inde. Ústav súdneho lekárstva v obrovskej metropole Berlín, kde sa neustále zomiera, si predstavovala ako veľký hangár, ale tento hanblivo učupený domček sotva v sebe ukrýval dohadujúcich sa lekárov, komisárov a kriminálnych analytikov, akých poznala z detektívnych filmov. Vystúpili po troch schodíkoch a zazvonili pri sklených dverách. Otvorili im dve ženy oblečené v bielom, jedna vysoká, pekná a pomerne mladá, druhá šľachovitá a mocná, tesne pred päťdesiatkou, s pleťou ako jablko a s praktickým účesom do každého počasia, ktorá sa predstavila ako doktorka Marika Vossová a jej mladšia kolegyňa ako Svenja Maasová. Tchu a Jou-jou ukázali svoje identifikačné karty. Doktorka Vossová vrhla krátky pohľad na čínske znaky a prikývla, akoby posudzovanie čínskych dokladov patrilo k jej každodenným radostiam.


  „Áno, ohlásili mi vás,“ povedala neobratnou angličtinou. „Slečna Jü-Jüan Čchenová?“


  Jou-jou jej podala ruku. Tvárou lekárky preblysol náznak zamyslenia. Jasne sa pokúšala zosúladiť výzor dievčaťa so vzhľadom vyšetrovateľky, ktorá sa utajene vydáva po stopách vraždy. Jej pohľad podchvíľou preskakoval od Jou-jou k Svenji Maasovej a späť, akoby si musela pripomínať, že pekní ľudia pracujú aj v takýchto povolaniach.


  „A pán…“


  „Vrchný komisár Tchu Tchien, veľmi ma teší,“ povedal Tchu milo. „Nechceme vás veľmi zdržiavať. Pitvu ste už dokončili?“


  „Zaujímate sa o Andreho Donnera?“


  „Áno.“


  „Jeho sme dokončili pred pár minútami, Nyelu Donnerovú ešte nie. Ju robíme o dva stoly ďalej. Chcete sa pozrieť aj na ňu?“


  „Nie.“


  „A na druhého mŕtveho muža z múzea? Jeho identitu, žiaľ, ešte nepoznáme.“


  Tchu pokrčil čelo.


  „Možno. Áno, myslím, že áno.“


  „Dobre. Poďte.“


  Doktorka Vossová nastavila tvár skeneru. Otvorili sa ďalšie dvere. Vstúpili na chodbu, kde Jou-jou po prvý raz v živote zacítila prenikavý sladkastý zápach, pred ktorým si ľudia v televízii natierajú pod nos akýsi roztok. Výsledok bakteriálneho rozkladu sa z drobného náznaku premenil na oblak, keď kráčali po schodoch do pitevne, a z oblaku na stojatú vodu, keď vstúpili do predsiene k pitevnej sále. Mladý muž arabského vzhľadu si na monitore prezeral obrázky detských tvárí. Jou-jou odohnala myšlienku na osud týchto detí. Ani nemala na ňu čas, lebo doktorka Vossová jej niečo strčila do ruky. Úplne bezradne hľadela na maličkú tubu a cítila, ako sa stráca v padacích dverách neznalosti.


  „Pre návštevníkov,“ povedala lekárka. „Veď viete.“


  Práveže nevedela.


  „Naneste si to pod nos.“ Doktorka Vossová začudovane nadvihla obočie. „Myslela som, že ste už…“


  „Je to jej prvý zásah na súdnej patológii,“ povedal Tchu, vzal Jou-jou tubu z prstov, úplne samozrejme z nej vytlačil dva kúsky veľkosti hrachu a rozotrel si ich pod nosnými dierkami. „Vzal som ju so sebou, aby získala skúsenosti.“


  Doktorka Vossová s pochopením prikývla.


  „Nuž, na hodinách teórie ste nedávali pozor, pani komisárka,“ doberal si ju Tchu po čínsky, keď jej podával tubu. Namiesto odpovede prevrátila oči a nad hornú peru si dala priveľa pasty, ako o chvíľu zistila. V dýchacích cestách jej vybuchla mentolová bomba, ako blesk prebehla do mozgu a zatlačila do pozadia mŕtvolný zápach. Svenja Maasová ju pozorovala so sprisahaneckým záujmom, akým sa navzájom častujú pekní ľudia, keď v spoločnosti natrafia na menej obdarených jedincov.


  „Človek si zvykne,“ vyhlásila z nebeskej ríše skúseností.


  Jou-jou sa chabo usmiala.


  Nasledovali lekárku do pitevnej sály, miestnosti s bielo-červenými kachličkami, slepými oknami a štvorhranným stropným osvetlením. Vedľa seba tam stálo päť pitevných stolov. Dva predné boli prázdne a nad prostredným sa skláňali dvaja patológovia. Telo, ktorému jeden z lekárov práve vyberal z otvoreného hrudného koša tmavú masu pľúc, bolo ženské a čierne. Druhý patológ niečo hovoril do diktafónu a pľúca putovali na váhu. Doktorka Vossová viedla skupinku popri štvrtom stole, na ktorom sa pod bielou plachtou črtala masívna postava, a zastavila sa pri poslednom, kde tiež ležalo prikryté telo, odhrnula plachtu a odhalila Jana Keesa Vogelaara, alias Andreho Donnera.


  Jou-jou na ňom spočinula pohľadom.


  Toho muža nemala v láske, ale teraz, keď tam ležal s čerstvo zašitým rezom do Y na trupe, pocítila ľútosť. Rovnakú, akú pociťovala k Jackovi Nicholsonovi v Prelete nad kukučím hniezdom, k Robertovi De Nirovi v Horlivosti, ku Kevinovi Costnerovi v Dokonalom svete, ku Chrisovi Pineovi v Susedstve, k Emme Watsonovej v Bezfarebných dňoch. Ku všetkým, ktorí takmer unikli, no v poslednej sekunde predsa len podľahli.


  „Ak ma teraz nepotrebujete,“ povedala doktorka Vossová, „nechám vás v spoločnosti pani Maasovej. Ona asistovala pri Donnerovej pitve a bude vám najlepšie vedieť pomôcť.“


  „Nuž,“ povedal Tchu po čínsky. „Tak ideme na to, pani kolegyňa.“


  Naklonili sa nad voskovú, modrastú tvár. Jou-jou sa pokúšala rozpamätať, na ktorej strane mal Vogelaar sklené oko. Jericho tvrdil, že na pravej. Nebola si tým istá. Skôr by povedala, že na ľavej. Dokonalá práca – pod Vogelaarovými zavretými viečkami nebolo nič vidieť.


  „Nevieš, odkiaľ začať?“ Tchu zvraštil čelo.


  „Áno, a na vine je Owen.“ Jou-jou pozrela zboku na Svenju Maasovú, ktorá sa držala v úzadí. „Popros našu kamarátku, aby ti ukázala chlapíka na vedľajšom stole.“


  „Dobre, zdržím ju.“


  „Fajn,“ usmiala sa Jou-jou kyslo. „Našťastie sú len dve možnosti.“


  Niežeby si začínala zvykať na pohľad na mŕtvoly alebo na skutočnosť, že ľudia, s ktorými sa práve zoznámila, vzápätí zomrú. Zatiaľ čo v nej bojovala fascinácia s odporom, nečakane sa v nej rozhostil obrovský pokoj, hlboký a jasný ako horské pleso. Tchu sa zvrtol k Svenji Maasovej a ukázal na zahalené telo na štvrtom stole.


  „Mohli by ste nám ukázať tohto muža?“


  Hlúpe. Doktorandka pristúpila k stolu na nesprávnej strane. Z miesta, kde stála, mala dokonalý výhľad na Jou-jou. Tchu premiestnil svoje masívne telo, a tak Svenji Maasovej zakryl výhľad.


  „Preboha!“ skríkol. „Čo sa mu stalo s okom?“


  „Útok ceruzkou,“ povedala doktorandka s náznakom nadšenia. „Prerazili mu pritom lebku a prenikli až do mozgu.“


  „Ako sa to presne stalo?“


  Jou-jou priložila dva prsty na Vogelaarovo pravé viečko a potiahla ho nahor. Bolo bez akejkoľvek teploty, ani teplé, ani studené. Kým pani Maasová referovala Tchuovi o uhle vniknutia a bodoch tlaku, Jou-jou vtlačila palec a prostredník do kútikov oka. Očná guľa sa jej zdala pevne uchytená v očnici, svojím zložením skôr sklenená guľka než dačo šmykľavé a mäkké, preto jej napadlo, či Jericho predsa len nemá pravdu. Vtlačila prsty hlbšie do očnej jamky.


  Narazila na odpor. Boli to svaly? Oko sa nedalo vytiahnuť, práve naopak, zmrštilo sa a začalo vylučovať tekutinu ako zviera zahnané do úzkych.


  To nemohlo byť sklené oko.


  „Lebka sa roztrieštila,“ vysvetľovala doktorandka a podišla k stolu s orgánmi medzi mŕtvolou a drezom, kde na miske ležalo niečo v priesvitnom igelitovom vrecúšku. Jou-jou rýchlo vytiahla prsty z očnice, aby si to Maasová nevšimla, a pritom začula kĺzavý zvuk, vlhký, vyčítavý a zradný. Tchu sa rýchlo premiestnil, aby poslúžil ako clona. Jou-jou sa striasla. Mohla mladá žena niečo zaregistrovať? Bolo niečo počuť, alebo len fantazírovala v presvedčení, že keď si bude vyberať prsty z očnej jamky, vydá to mľaskavý zvuk?


  Jazero pokoja v nej sa rozvírilo. Prsty sa jej lepili. Jericho sa mýlil! Zatiaľ čo Tchu prejavoval živý záujem o prácu pani Maasovej, vnorila prsty do Vogelaarovej ľavej očnice. Ihneď cítila, že tu je to iné. Povrch bol tvrdší, jednoznačne umelý. Prenikla hlbšie, skrivila palec aj prostredník. Tchu zatiaľ kládol učené otázky o spôsobilosti kresliarskeho náčinia ako zbrane. Pani Maasová odborne usúdila, že zbraňou sa môže stať čokoľvek, a podišla o krok doľava. Tchu odvetil, že má úplnú pravdu, a podišiel o krok doprava. Patológovia pri prostrednom stole boli sústredení na Nyelinu pitvu.


  Jou-jou sa zhlboka nadýchla, omámená z mentolu.


  Teraz!


  Sklené oko krotko vykĺzlo von a obtrelo sa jej o dlaň. Vložila si ho do vrecka bluzónu, narýchlo zavrela Vogelaarovo natiahnuté viečko a zbadala, že ho natrhla. Neskoro. Rýchlo mu plachtou zakryla tvár a dvoma krokmi bola pri Tchuovi.


  „Čo sa týka Andreho Donnera, všetky pochybnosti sú odstránené,“ povedala po anglicky.


  Tchu sa zarazil uprostred otázky.


  „Och, výborne,“ povedal. „Veľmi dobre. Tak teda môžeme ísť.“


  „Dokedy budete potrebovať moju správu, komisár?“


  „Čo je to za otázku, pani komisárka? Čo najrýchlejšie. Prokurátor nám už šliape na päty.“


  Opona, potlesk, pomyslela si Jou-jou.


  „Skončili ste?“ Svenja Maasová hľadela z jedného na druhého, zmätená, že tak náhle stratili záujem o jej výklad.


  „Áno, už vám nechceme byť na obtiaž.“ Tchu sa milo usmial.


  „Nie ste mi na obtiaž.“


  „Máte pravdu, bolo nám potešením. Dovidenia a pozdravte doktorku Vossovú.“ Svenja Maasová mykla plecami a zaviedla ich do predsiene, kde sa s nimi rozlúčila. Tchu pochodoval vpredu, na schodoch zrýchlil a rozbehol sa po chodbe. Jou-jou sa držala tesne za ním. Stratila aj posledný zvyšok pokoja. Ešteže sa pri východe nebudú musieť legitimovať. Prišli na parkovisko a zamierili k autu, keď z budovy zaznel dominantný hlas:


  „Pán Tchu! Pani Čchenová!“


  Jou-jou zmeravela. Pomaly sa obrátila a zbadala na schodoch doktorku Mariku Vossovú so zdvihnutou bradou.


  Prišli na to, prebleslo hlavou Jou-jou. Neboli sme dosť rýchli.


  „Prepáčte, že sme tak narýchlo odišli.“ Tchu previnilo zdvihol ruky. „Chceli sme sa s vami rozlúčiť, no nemohli sme vás nájsť.“


  „Prebehlo všetko k vašej spokojnosti?“


  „Veľmi ste nám pomohli!“


  „To som rada.“ Náhle sa usmiala. „Tak teda dúfam, že vaše vyšetrovanie bude úspešne pokračovať.“


  „Vďaka vašej pomoci určite.“


  „Želám vám pekný deň.“


  Doktorka Vossová vpochodovala dovnútra a Jou-jou si pripadala ako maslo na slnku. Vkĺzla do auta a roztiekla sa na sedadle.


  „Máš ho?“ spýtal sa Tchu.


  „Mám,“ odpovedala z posledných síl.


  Hoci Svenja Maasová nebola urazená, predsa len ju to naštvalo. Keď sa vrátila do pitevnej sály, začalo ju nahlodávať podozrenie, že v centre záujmu čínskych policajtov nebola jej osoba, ale bol to len prejav ázijskej zdvorilosti. Podišla k zadným stolom a zbadala, že mladá Číňanka zakryla Donnerovu mŕtvolu plachtou, no neporiadne. Nazlostene ju napravila, skonštatovala, že teraz je úplne nakrivo, a celú ju stiahla.


  Hneď zaregistrovala, že niečo nesedí. Vogelaarovo pravé oko utrpelo ujmu a ľavé vyzeralo priam hrozne.


  V pochmúrnej predtuche mu nadvihla viečko.


  Chýbalo sklené oko.


  Okamžite ju zalial pot, lebo si uvedomila, že je za to zodpovedná. Umelé oko nechali zatiaľ v jamke, ale neskôr ho chceli vybrať a ukázať odborníkovi na protetiku. Niečo na ňom sa im nepozdávalo. Vyzeralo, akoby v sebe niečo skrývalo, možno nejakú mechaniku, ktorá svojmu nositeľovi umožňovala lepšie vidieť, ale možno dačo úplne iné. Vlastne si nemysleli, že by to mohlo byť niečo dôležité.


  Očividne sa mýlili.


  Ako trafená bleskom sa vyrútila zo sály a bežala po schodoch. Na chodbe streda doktorku Mariku Vossovú.


  „Sú tu ešte tí čínski vyšetrovatelia?“ opýtala sa bez dychu.


  „Tí Číňania?“ Doktorka Vossová zdvihla obočie. „Nie sú. Práve odišli. Prečo?“


  „Dokelu! Dokelu! Dokelu!“


  „Čo sa deje?“ chcela konečne vedieť staršia zo žien.


  „Vzali ho so sebou,“ vzlykla Maasová. Prekliati bastardi, takto ju vodiť za nos!


  „Vzali ho so sebou?“ opakovala Vossová ako ozvena odrazená od horskej steny.


  „Oko. Sklené oko.“


  Lekárka nebola v tíme, ktorý pitval Donnera. O sklenom oku teda nevedela, ale aj tak pochopila, že ich obe prekabátili.


  „Zavolám na vrátnicu,“ povedala.


  Auto sa kĺzalo po hlavnej ceste areálu povedľa tehlových stavieb, pokojných chodníčkov a lúk a všetko zatieňujúcich stromov.


  „Hej,“ povedala Jou-jou a zvraštila čelo. „Čo sa tam vpredu deje?“


  Niekto vybehol z vrátnice. Chlap v uniforme zdvihol ruky, akoby chcel odmávať lietadlo. Zároveň spustil rampu. Vzrušenie jednoznačne spôsobili oni.


  „Predpokladám, že nás odhalili.“


  „Super. A čo teraz?“


  „Je to na tebe.“ Tchu na ňu pozrel. „Ako sa ti páči v Berlíne? Chceš sa tu zdržať dlhšie?“


  „Nemusím.“


  „Myslel som si,“ povedal, pridal plyn a prefrčal popod rampu tak natesno, že Jou-jou sa čudovala, že im nezdemolovala strechu. Za nimi sa vo vzduchu skorého leta presýteného peľom strácal vrátnikov krik.


  ADLON


  Na displeji sa skvel symbol navzájom prepletených hláv plazov, vyrastajúcich z jedného tela. Deviatich hláv. Znak Hydry.


  Sin si priložil mobil k uchu.


  „Doručili sme vám údaje viacerých popredných berlínskych hotelov,“ oznámil volajúci. „U menších sme nemali šťastie. Je ich tak mnoho, akoby celý Berlín bol samý hotel. Problém je prirodzene v tom, že len tak narýchlo sa nám nepodarí nabúrať do každého počítača…“


  „Rozumiem. No a?“


  „Nič.“


  „Niekde sa však museli ubytovať,“ trval na svojom Sin.


  „V žiadnom, čo patrí do niektorého z medzinárodných reťazcov. Ani Jü-Jüan Čchenová, ani Owen Jericho. Zato vám môžem naservírovať podrobnosti o varovaní, ktoré prišlo včera do Londýna. Pošlem vám text, chcete si ho predtým vypočuť?“


  „Sem s ním.“


  Sin si vypočul úryvky riadkov, ktoré veľmi dobre poznal. Premýšľal, aké nebezpečenstvo znamená nálož, ktorú položili Jou-jou s Jerichom. Sotva ešte možno hovoriť o fragmente. Dekódovali už takmer deväťdesiat percent správy. Napriek tomu to najdôležitejšie, to skutočne rozhodujúce, im zostalo skryté. A Edde Hoffovej, tretej najvýznamnejšej osobe v bezpečnostnom aparáte Orleyho Impéria, o ktorej Sin veľa nevedel, iba toľko, že jej chýba fantázia, a preto menej podlieha hystérii či zľahčovaniu, nezavolal Jericho ani dievča, ale muž menom Tchu.


  „Hoffová sama od seba rozhodla, že poinformuje podnikateľskú skupinu o možnosti útoku, pričom nezatajila, že vlastne nemajú nič v rukách,“ pokračoval volajúci. „Tak ako všetky zložky siete koncernu, informovali aj Gaiu, tam však nevideli dôvod meniť program. Zdá sa, že Hoffová telegrafovala do správnych kanálov.“ Volajúci sa neodvážil hovoriť do telefónu mená, hoci bolo takmer nemožné, žeby niekto odpočúval linku. Nikto však nerátal ani s tým, že niekto môže rozlúštiť kódované správy v prílohách neškodných mailov.


  „Tchu,“ povedal Sin zamyslene.


  „Tak sa predstavil. Pošlem vám jeho mobilné telefónne číslo. Odkiaľ volal, nevieme.“


  Na rozdiel od rozmanitosti rodných mien bol čínsky register priezvisk priam úbohý. Prevažná väčšina Číňanov si podelila niekoľko desiatok zväčša jednoslabičných mien klanov, takzvanú stovku mien, takže nebolo zriedkavosťou, keď sa celá dedina volala Čeng, Wang, Chan, Ma, Chu či Tchu. Napriek tomu sa Sin nezbavil pocitu, že meno Tchu len nedávno počul v súvislosti s Jou-jou.


  „Odstránili ste tie stránky z internetu?“ opýtal sa, keď sa nijaké vnuknutie nedostavovalo.


  „Komunikáciu sme pozastavili.“


  Sin vedel o náplni tohto rozhodnutia, a teda poznal aj dôvod zlej nálady svojho partnera na druhej strane telefónu, ktorý kedysi metódu ťažného osla navrhol a zaviedol. Tri roky s ňou skvele existovali. Hlavy Hydry boli v simultánnom kontakte a fungovali ako jediný veľký mozog.


  „Oželieme to,“ povedal a pokúsil sa o priateľský tón. „Sieť splnila svoj účel viac ako dobre, a to je vaša zásluha! Všetci vám za to vzdávajú hold. Rovnako každý pochopí, že tesne pred cieľom sme z bezpečnostných dôvodov museli simultánny kontakt zastaviť. Nastal čas, lebo sme si už povedali všetko. Zostáva nám len čakať.“


  Sin ukončil spojenie, zahľadel sa na svoje nohy a vyrovnal ich do čiary, aby členky a brušká prstov boli v rovnakej vzdialenosti a nedotýkali sa. Pomaly posúval kolená do stredu. Zhoda náhod, ako to len nenávidel! Keď pocítil, že chĺpky na lýtkach sa mu začali dotýkať, napravil odstup nôh, vyrovnal stehná, ramená a predlaktia, ruky a plecia podľa stredovej osi, až zostal sedieť ako vlastný zrkadlový obraz. Zväčša sa mu takýmto spôsobom podarilo zoradiť myšlienky, ale tentoraz sa účinok cviku nedostavoval. Zmocnil sa ho záchvat pochybností, či nezačal od konca a prenasledovaním Jou-jou všetko nezhoršil.


  Myšlienky sa spájali do reťazcov.


  Strata kontroly.


  Srdce mu bilo ako zvon. Zdalo sa mu, že nechýba veľa a rozpadne sa na tisíc kusov. Nie on, ale jeho obal. Ten ľudský kostým, čo sa nazýva Kenny Sin. Cítil sa ako hostiteľ seba samého, ako zámotok, kukla, prechodné štádium metamorfózy, a strašne sa bál toho, čo ho zožiera zvnútra. Keď tá vec vnútri rástla, rozťahovala sa a nedala mu dýchať, už ju nevládal krotiť a ten tlak sa stal neznesiteľným, musel jej niečo dať, aby ju uchlácholil, tak sa jej priznal, že zapálil chatrč svojich trýzniteľov. Zveril zlobu, chorobu a biedu plameňom, a v tom okamihu sa cítil oslobodený, očistený od všetkého nešťastia a v hlave sa mu rozhostilo bezoblačné jasno. Odvtedy ho zamestnávala otázka, či v ten deň zošalel, alebo sa zo šialenstva vyliečil. Na obdobie predtým si už nespomínal. Iba ak na zhnusenie, že je na svete. Na pocit nenávisti k rodičom, že ho priviedli na svet, hoci ako malý človiečik nevedel veľa o okolnostiach svojho vrhnutia do sveta, iba si bol istý, že za to je zodpovedná jeho rodina, čo stačí na to, aby ju nenávidel.


  Jeho existencia nemala nijaký zmysel.


  Zmysel sa mu ukázal až po požiari. Ako mohol byť šialený, keď zrazu všetko malo zmysel? Koľkí takzvaní duševne zdraví sa dvadsaťštyri hodín denne venujú nezmyselným činnostiam? Koľko z toho, čo sa považuje za správne a morálne, sa opiera o rituály a dogmy, ktorým chýba akýkoľvek zmysel? Oheň mu rozšíril obzor, takže zrazu sa pred ním vynoril plán, bludné cesty stvorenia, jeho abstraktná krása. Odtiaľ nebolo cesty späť. Dostal sa na vyšší stupeň, možno ho nazvať šialenstvom, ale znamenalo to len vydržať tlak tohto všeobjímajúceho poznania, takže každý pokus dovoliť iným, aby sa na ňom podieľali, musel považovali za zbytočný. Ako mal vysvetliť ľuďom, že všetko, čo človek robí, je výsledkom vyššieho poznania? Cena, ktorú človek zaplatí tak, že nechá platiť iných.


  Nie, nič nezhoršil.


  Musel sa presvedčiť!


  Sin si predstavil svoj mozog. Rorschachovo univerzum. Čistota symetrie, spoľahlivosti, ticha, kontroly. Pomaly cítil, ako sa mu vracia pokoj. Vstal, zapojil mobil do počítačovej konzoly vo svojej izbe a stiahol si na obrazovku zoznam rezervácií hotelov. Rad-radom ich všetky prešiel. Prirodzene nečakal, že sa v záznamoch objavia mená Jü-Jüan Čchenová a Owen Jericho. Hackeri Hydry, ktorí sa nabúrali do hotelových systémov, zoznamy niekoľko ráz prešli. Nevedel presne, čo vlastne hľadá, mal iba tušenie, že niečo nájde.


  Aj našiel.


  Zapadlo to do obrazu ako dielik skladačky, na chlp presne vysvetlilo udalosti v múzeu a popritom zodpovedalo aj ďalšie otázky: v hoteli Grand Hyatt na Námestí Marlene Dietrichovej boli rezervované tri izby na firmu s názvom Tchu Technologies so sídlom v Šanghaji, objednávku zadal a svojím osobným podpisom potvrdil spoločník vo funkcii riaditeľa Tchu Tchien.


  Firma, kde brigádovala Jou-jou.


  Odtiaľ pozná to meno!


  Klikol na domovskú stránku spoločnosti a našiel portrét jej zakladateľa. Mäsitý, takmer plešatý, s lebkou ako biliardová guľa a taký škaredý, až bol pekný. Pri pohľade na jeho rúrkovité pery mohol každý obojživelník ozelenieť od závisti. Zároveň mal v sebe niečo popudzujúco zmyselné. Za malými okuliarmi svietili oči svedčiace o humore a súčasne nepoznajúce špás. Hoci ten chlapík vyžaroval pokoj Budhu, nebolo pochýb o jeho schopnosti presadiť svoju vôľu. Sin na prvý pohľad pochopil, že Tchu Tchien je partizán, nonkonformista v šašovskom rúchu. Niekto, koho sa neoplatí podceňovať. S jeho pomocou boli Jou-jou a Jericho mobilní, mohli z Berlína zmiznúť tak rýchlo, ako sa v ňom zjavili.


  Vogelaarovci boli mŕtvi. Teda dvojica z Berlína zmizne.


  Čoskoro. Zaraz.


  Sin sa ozbrojil, vybral si červenú parochňu s dlhými vlasmi a na tvár masku s bradou. Čelo a lícne kosti si ozdobil aplikáciami, vkĺzol do smaragdovozeleného ľahkého letného plášťa, nasadil si úzke holografické okuliare so zrkadlovými sklami a pár sekúnd zotrval pred zrkadlom, aby si obzrel svoje dielo. Vyzeral ako popová hviezda. Ako typický mandoprogger, ktorý síce nemal vkus, zato však veľa peňazí.


  Rýchlo opustil hotel, kývnutím privolal taxík a nechal sa odviezť ku Grand Hyattu.


  HYATT


  Na monitore sa ukázala Tchuova tvár. Jericho sa ani nedivil, keď počul jeho slová:


  „Zabaľ Dianu, dvíhame kotvy.“


  „A čo sklené oko?“


  Na obrazovke sa ukázali prsty Jou-jou. Hľadelo naňho Vogelaarovo umelé oko. Zbavené horného a dolného viečka vyzeralo akosi prekvapene a mierne pohoršene.


  „Jednoznačne je v ňom pamäťový kryštál,“ počul jej hlas. „Oko som si prezrela, obsahuje typickú vzorku. Poponáhľaj sa. O chvíľu sú tu poliši.“


  „Kde ste teraz?“


  „Na ceste k tebe,“ povedal Tchu. „Majú ešpézetku môjho auta. Inými slovami, vedia, že je to prenajaté auto, kto si ho prenajal, kde býva, a tak ďalej. Podľa mňa si to spoja s neradostnými udalosťami z predpoludnia.“


  „A s tvojím lietadlom,“ povedal Jericho.


  „S mojím…“


  „Doriti!“ svitlo Jou-jou. „Má pravdu!“


  „Len čo sa dozvedia, že si si prenajal auto na letisku, budú v obraze,“ povedal Jericho. „Zadržia nás skôr, než ho stihneme vrátiť.“


  „Koľko času nám zostáva?“


  „Ťažko povedať. Najprv prehľadajú zoznam cestujúcich z letov, čo pristáli prv, než si sa objavil pred okienkom požičovne áut. To im chvíľku potrvá. Nenájdu nič, no budú vychádzať z toho, že si sa sem nejako musel dostať, preto skontrolujú súkromné lety.“


  „Autom sme na letisku najskôr za pol hodiny.“


  „To už môže byť neskoro.“


  „Zabudni na hlúpe auto,“ navrhla Jou-jou. „Ak si chceme udržať šancu, budeme potrebovať vzdušný taxík.“


  „Môžem ho objednať,“ navrhol Jericho.


  „Urob to,“ potvrdil Tchu. „O desať minút budeme v hoteli.“


  „Rozkaz!“


  Jericho ukončil spojenie a vybehol na chodbu. Kým trielil k výťahom, pred očami sa mu zjavili usilovní berlínski policajti, ako odmotávajú klbko ich príchodu, rýchlo, efektívne a s tušením niečoho zlého. Vyviezol sa na strechu a našiel prázdnu leteckú plošinu. Spoza terminálu sa naňho usmieval livrejovaný zriadenec. Príchod Jericha dodal jeho osamelej existencii na streche nový zmysel.


  „Chcete si objednať vzdušný taxík?“ opýtal sa.


  „Presne tak.“


  „Okamih.“ Mužove prsty sa čulo kĺzali po počítačovej konzole. „Bude tu o desať až pätnásť minút.“


  „Nech príde čo najskôr!“


  „Potrebujete zatiaľ pomôcť s bato…“


  Asi chcel povedať s batožinou, ale to už bol Jericho vo výťahu, trielil do svojej izby a hodil Dianu s hardvérmi do ruksaku. Porozhadzované šatstvo napchal navrch, skontroloval pištoľ a strčil ju do puzdra, vybehol na chodbu a poslal Tchuovi správu:


  Som na leteckej plošine.


  ÚSTAV SÚDNEHO LEKÁRSTVA PRI UNIVERZITNEJ KLINIKE


  „Nie, nie je,“ povedal hlas v telefóne.


  Doktorka Marika Vossová prešľapovala z nohy na nohu. Svenja Maasová stála pri nej s poblednutou tvárou a prepletala si prsty. „Malchow,“ opakovala tvrdohlavo. „Helge Malchow.“


  „Ako som už vravela…“


  „Moja kolegyňa s ním hovorila.“


  „Môže byť, ale…“


  „Najprv čakala na poradie a potom ju vaša kolegyňa spojila. S Malchowom. S Hel…“


  „Taký u nás nepracuje!“


  „Ale…“


  „Počujte,“ povedal hlas s doznievajúcou trpezlivosťou, lebo rozhovor prebiehal v opakujúcej sa slučke. „Rada by som vám pomohla, ale na celom ministerstve zahraničných vecí nepracuje nikto s týmto menom! A klapku, o ktorej hovoríte, taktiež nemáme.“


  Doktorka Vossová rozhorčene stisla pery. Sama sa o tom presvedčila, odkedy jej automat v telefóne vytrvalo oznamoval, že číslo neexistuje. Napriek tomu sa nevzdávala. „Ale tá dáma…“


  „Ach áno, dáma.“ Krátke ticho, vzdych. „Akože sa volala?“


  „Ako sa volala tá dáma?“ sykla doktorka Vossová.


  „Niečo ako Schillová alebo Schallová,“ šepla Maasová prepadajúc sa do seba.


  „Kolegyňa vraví, že Schillová či Schallová.“


  „Nie.“


  „Nie?“


  „Schollovú by sme mali, pani Schollovú.“


  „Schollová?“ spýtala sa Vossová.


  Maasová pokrútila hlavou. „Skôr Schillová.“


  „Skôr Schillová.“


  „Je mi ľúto, nemáme Schillovú, Schallovú ani Malchowa. Vrelo vám odporúčam, aby ste informovali políciu. Očividne si z vás vystrelili.“


  Doktorka Vossová kapitulovala. Chladne sa poďakovala a vykrútila číslo kriminálnej polície. Po jej boku vädla Svenja Maasová.


  Ani nie o päť minút príslušníci špeciálnej komisie zistili štátnu poznávaciu značku vozidla a o okamih neskôr poznali aj meno jeho nájomcu. Porovnali protokol prenajímacej firmy s databázou pohraničnej polície a zistili, že Tchu Tchien vstúpil na pôdu Berlína v predchádzajúci deň skoro ráno a ako prvú adresu uviedol Grand Hyatt na Námestí Marlene Dietrich ovej.


  O ďalšie dve minúty zostavili tím, ktorý sa vybral do hotela.


  HYATT


  Vďaka Tchuovmu nebojácnemu spôsobu jazdy dorazili do hotela skôr, než očakávali, a mali o dôvod viac čo najskôr zmiznúť: medzi Vežovou ulicou a Námestím Marlene Dietrichovej sa dopustili viacerých dopravných priestupkov. Tchu vystúpil, hodil kľúče zriadencovi a poprosil ho, aby auto zaparkoval v podzemnej garáží.


  „Ideme k baru?“ opýtala sa Jou-jou tak nahlas, že zriadenec to musel počuť. Tchu na ňu mrkol, pochopil jej plán a chopil sa svojej úlohy.


  „Pravdupovediac, mal by som chuť na niečo sladké.“


  „V Sony centre je kaviareň Starbucks. O ulicu vyššie.“


  „Dobre. Stretneme sa tam. Len to rýchlo poviem Owenovi.“


  Lacná komédia, ale pomocou nej získajú čas. S ovládanou náhlivosťou prešli cez halu, vyviezli sa na siedme poschodie a namierili k svojim izbám.


  „Všetko, čo nepotrebuješ, nechaj tu,“ prikázal Tchu. „Vezmi si len to naj nevyhnutnejšie.“


  „To je pre mňa hračka,“ odvrkla Jou-jou. „Nič nemám! Ty daj pozor, aby si sa nezakukal do svojho kufra!“


  „Nepotrpím si na módnych výstrelkoch.“


  „To je pravda, musíme na tom popracovať. Stretneme sa o dve minúty na leteckej plošine.“


  Sedem poschodí pod nimi vyskočil Sin z taxíka. Medzičasom zistil poschodie a čísla izieb, nevedel len to, kto býva v ktorej izbe. Všetky tri boli rezervované na firmu Tchu Technologies, Jou-jou a Jericho neboli uvedení menovite. Desivo prestrojený vošiel do vestibulu. Určite im utkvie v pamäti vytiahnutý červenovlasý muž so zvlnenou hrivou a hriadkou v štýle Džingischána, ktorý okolo pol štvrtej vstúpil do Hyattu. Akiste nejaký umelec. Holografické okuliare maskovali ázijský tvar očí. Pokojne ho mohli považovať za Európana. Jeho prestrojenie vzbudzovalo pozornosť.


  Vošiel do výťahu a stlačil siedme poschodie.


  Nič sa neudialo.


  Sin sa zamračil, potom mu pohľad padol na plochu skenera snímajúceho palec. Pravdaže. Musel sa legitimovať tak, ako vo väčšine medzinárodných hotelov. Odovzdane sa vrátil do haly. K recepcii práve mierila skupina jeho krajanov. Znenazdajky tam zavládol zmätok. Za pultom sa obrnili trpezlivosťou, aby porozumeli angličtine prišelcov a zázračný svet nedorozumení obohatili o vlastnú znalosť čínštiny. Sin cieľavedome zamieril k jedinej zamestnankyni, ktorá bola zaneprázdnená telefonovaním, zastal si pred ňu a premýšľal, čo by sa jej tak spýtal.


  Ako sa dostanem na siedme poschodie?


  Chcete sa tu ubytovať? – Nie, bývajú tu moji priatelia a chcem ich prekvapiť. – Môžem vás legitimovať a vašim priateľom zavolať, že prichádzate. – Nuž, chcel som ich prekvapiť. – Chápem! Ak minútku počkáte, pôjdem s vami. Je to tu práve dosť rušné, ako vidíte, ale o chvíľočku. – Nemôže to byť hneď? – Vlastne to ani nie je prípustné, iba hoteloví hostia smú…


  Sin sa odvrátil. Je to príliš zložité. Nechcel v systéme Hyattu zanechať odtlačok palca ani riskovať, že Tchu, Jericho a Jou-jou dostanú varovanie. Zamiešal sa medzi Číňanov.


  Jericho zbadal, že sa nad zoologickou záhradou vynoril vzdušný taxík a zamieril k Hyattu. Masívne lietadlo s kolmým letom a pristátím, vybavené štyrmi turbínami sa rýchlo priblížilo, s prskotom sklopilo dýzy a pomaly pristálo na platforme.


  „Je tu váš taxík,“ povedal zriadenec s úsmevom.


  V jeho hlase sa odrážala veľká radosť z rozšírenia vzdušnej dopravy a z ľudí, ktorí ju využívajú. V nasledujúcom okamihu vybehla z terminálu Jou-jou s nákupnou igelitkou pod pazuchou a za ňou Tchu ťahajúc za sebou kufor ako šuchtajúce sa dieťa.


  Taxík pristál.


  „Ako na zavolanie,“ potešil sa Tchu.


  „Veď som ho aj zavolal,“ vysvetlil Jericho priateľsky.


  „Ušetrite ma vašich kohútích zápasov.“ Jou-jou zamierila k nástupnému ostrovčeku. „Je tvoje lietadlo pripravené na štart?“


  Otázka sa šuchla Tchuovi pod nohy ako brzdový klátik. Zarazil sa, začal sa prehrabávať v zriedenom trávniku svojej lebky a snažil sa skrátiť do kučier päťmilimetrový porast.


  „Čo je?“


  „Dačo som si zabudol,“ povedal.


  „To hádam nie je pravda.“ Jou-jou ho zhypnotizovala pohľadom.


  „Je. Mobil. Práve mi napadlo, že stačí, keď sa spojím s letiskom z taxíka, a vtedy som si uvedomil…“


  „Musíš sa vrátiť do izby?“


  „Aááno.“ Tchu nechal kufor kufrom, obrátil sa a vykročil k výťahu. „Hneď som tu. Hneď.“


  Keď Sin začul, že starší čínsky manželský pár pred ním dostal jeden z najkrajších a najdrahších apartmánov v Grand Hyatte, zaplavila ho nefalšovaná radosť. Základom jeho pocitu nebolo nijaké altruistické poblúdenie, ale okolnosť, že apartmán sa nachádzal na siedmom poschodí. Teda presne tam, kam sa potreboval dostať.


  Číňan pritlačil palec k skeneru. Mladá hotelová zamestnankyňa sa ponúkla, že ukáže páru priestory, a spoločne sa vybrali k výťahu. Sin sa k nim pripojil. Kým čakali na výťah, hlava Číňanky sa zvedavo natiahla smerom k nemu. Jej pohľad sa zamotával do divočiny kučier a odskakoval od zrkadlovej steny holografických okuliarov. Váhavo si prezerala končeky jeho čižiem z hadej kože a viditeľne ju dráždila predstava, že s týmto človekom býva v jednom hoteli. Jej muž, nízky a mohutný, stál vedľa nej s očami upretými na medzeru medzi výťahovými dverami, kým sa konečne neotvorili. Spoločne vstúpili do výťahu. Nikto sa ho nepýtal, ku komu patrí. Mladá žena sa naňho priateľsky usmiala a on jej rovnako priateľsky úsmev opätoval.


  „Tiež na siedme?“ opýtala sa, pre istotu po anglicky.


  „Áno, prosím,“ povedal.


  Vedľa neho Číňanka stuhla odporom, že navyše bývajú na tom istom poschodí.


  Tchu strhol posteľnú prikrývku, ale mobil tam nebol. Nebol na písacom stole ani na nočnom stolíku. Prekutral plachtu, odhodil nabok vankúše, strhol plátno aj damašek, šmátral prstami medzi matracom a posteľným rámom.


  Nič.


  S kým naposledy telefonoval? Alebo chcel telefonovať?


  Chcel zavolať na letisko. Aspoň taký bol jeho úmysel, no potom sa rozhodol, že telefonát odloží. Telefón už mal v ruke.


  A niekam zapatrošil.


  Ešte raz preletel pohľadom písací stôl, stoličky, kreslá, podlahu. Neuveriteľné, žeby sa už hlásila staroba? Čo robil naposledy? Zbadal sám seba, ako stojí s mobilom v pravej ruke, zatiaľ čo v ľavej ruke čosi drží, niečo vo výške rozkroku…


  Ach, jasné!


  Siedme poschodie.


  Číňanka nezdvorilo predbehla mladú hotelovú zamestnankyňu, akoby sa obávala, že Sin ju v poslednej sekunde uhryzne. Na rozdiel od nej jej muž podľahol záchvatu západnej zdvorilosti, o krok ustúpil a s očarujúcim úsmevom dal mladej žene prednosť. Sin počkal, kým sa mu skupinka stratí z dohľadu. Hotelové chodby sa tiahli do štvorca okolo slnečného átria, izby boli rozmiestnené v prednej časti. Študoval tabuľku so šípkami ukazujúcimi smer. S uspokojením zistil, že izby, ktoré si rezervoval Tchu, ležia opačným smerom, ako odišla hotelová zamestnankyňa s čínskymi manželmi.


  Zrazu sa ocitol osamote.


  Koberec tlmil jeho kroky. Prešiel halou, zabočil do najbližšej chodby, zastal a vylovil z pamäti čísla izieb.


  712, 717, 727.


  Izba číslo 712 bola naľavo. Rázne pokračoval k izbám s vyšším číslom. Sedemstosedemnástka bola zatvorená. Plášť sa mu nadul, keď náhle zastal presne v strede chodby. Na sedemstodvadsaťsedmičke boli odchýlené dvere.


  Tchu? Jericho? Jou-jou?


  Jeden z nich bude o chvíľku ľutovať, že nezamkol.


  Jou-jou prvá zbadala gyrokoptéru.


  „Kde?“ zvolal Jericho.


  „Myslím, že sa blíži sem.“ Utekala k okraju leteckej plošiny a od zlosti podskočila. „Och, doriti! Poliši! Idú sem poliši!“


  Jericho, ktorý sa bavil s pilotom vzdušného taxíka, si zaclonil dlaňou oči. Jou-jou mala pravdu. Blížila sa policajná gyrokoptéra, zrejme tá istá, ktorá pred niekoľkými hodinami visela nad Brandenburskou bránou.


  „Môžu mať tisíc dôvodov, aby tu boli.“


  Jou-jou sa k nemu prihnala. „Tchien všetko pokazil.“


  „Nič nepokazil.“ Jericho ukázal hlavou na vzdušný taxík. „Nastúpime. Aspoň ťa tu neuvidia poskakovať.“


  „Ha!“ zvolal Tchu.


  Spomenul si, že práve vtedy močil. A ako močil, ľavou rukou korigoval smer moču a v pravej ruke držal mobil. Jeho preťažený mozog na zlomok sekundy všetko poplietol, takže veľa nechýbalo a bol by vytriasol poslednú kvapku z telefónu a hovoril do svojho prirodzenia. Človek v škrtiacom hmate komunikácie. Pochytila ho hrôza. Keby aspoň na záchode, pomyslel si, človek nemusel komunikovať! Mali by byť určité hranice. Nič by nemalo muža vyviesť z miery natoľko, aby si poplietol svoj vercajch s mobilom.


  V dôsledku toho odložil výdobytok techniky a oddal sa volaniu prírody. Sanitárne zariadenie bolo včlenené do obytnej časti ako izba v izbe s dvoma oproti sebe umiestnenými vchodmi. Mohol doň vojsť z postele aj z predsiene. Tchu odsunul sklenené dvere pri posteli a najprv pozrel na toaletu. Mobil ležal na splachovacej nádobke.


  Do riti! pomyslel si. A teraz rýchlo preč!


  Sin vošiel do otvorenej izby a poobzeral sa. Ocitol sa v predsieni, ktorá ústila do miestnosti zaliatej svetlom, zrejme do obytnej spálne. Hneď po pravej ruke sa nachádzali zavreté dvere z matného skla. Za nimi sa ozývali kroky a nemelodické pískanie. Niekto bol v kúpeľni. Jeho ruka putovala pod smaragdovozelený plášť.


  Gyrokoptéra pristála.


  Jou-jou sa vtlačila do sedadla, akoby chcela splynúť s čalúnením. Jericho riskoval pohľad von. Dvaja muži v uniformách vystúpili z ultraľahkého letúna, podišli k hotelovému zriadencovi na termináli a oslovili ho.


  „Čo zasa chcú?“ zamrmlal pilot nemeckou angličtinou a zvedavo natiahol krk. „Človek od nich nemá pokoj ani vo vzduchu.“


  „Ak si dávate pozor, nič sa vám nestane,“ zašvitorila Jou-jou.


  Jericho na ňu zboku pozrel. Každú chvíľu čakal, že hotelový zriadenec na nich ukáže prstom. Keby patrola vytiahla fotografie, bol by to ich koniec. Muž gestikuloval, ukázal rukou k terminálu, k výťahom.


  Jericho zatajil dych.


  Videl, ako policajti spolu prehodili pár slov, potom sa jeden z nich zahľadel na vzdušný taxík. Chvíľku mal pocit, akoby mu pozeral priamo do tváre. Potom odvrátil pohľad a obaja sa stratili pod strieškou terminálu.


  „Zostáva nám dúfať, že Tchu im nevbehne priamo do náručia,“ šepla Jou-jou.


  Kroky sa blížili. Niečo počuteľne klopkalo. V brúsenom skle kúpeľňových dverí sa objavila silueta a zastala tesne pred nimi. Sin držal zbraň v palebnom postavení.


  Svižným pohybom trhol dvermi, zdrapil Ázijca, pritlačil ho k zadnej stene, zavrel dvere a priložil mu hlaveň zbrane na čelo.


  „Ani muk,“ povedal.


  „Čože?“ čudoval sa jeden z policajtov.


  Druhý ukázal dopredu. „Myslím, že na sedemstodvadsaťsedmičke sú otvorené dvere.“


  „Skutočne.“


  „Myslím, že tam sa pozrieme najprv, nie?“


  Z leteckej plošiny sa zviezli na siedme poschodie a hľadali izby, ktoré si prenajal Číňan. Jeho fotografia bola uložená v databanke letiska a stiahli si ju aj do mobilu, takže presne vedeli, ako vyzerá. Ale nemali informáciu, v ktorej z troch izieb býva.


  „Mali sme ukázať Tchuovu fotografiu chlapíkovi na streche.“


  „Až teraz ti to zišlo na um?“ napomenul ho kolega.


  „Čo už.“


  Druhý policajt si zahryzol do spodnej pery. Muža sa pýtali len na polohu izieb.


  „Neviem, či by nám pomohol. Čo môže vedieť taký vrátnik na streche?“


  Cez odchýlené dvere izby číslo 727 bolo trochu vidieť do predsiene.


  „Teraz je to fuk,“ zašepkal druhý. „Aj tak je už neskoro.“


  Sin načúval.


  Ľavou rukou držal ústa tučnému mužovi zaliatemu potom, pravou držal zbraň a mieril mu na čelo. Rád by chlapovi položil zopár otázok, no situácia sa vyvinula inak. Za dverami sa zastavili nejakí muži, boli najmenej dvaja, a ticho sa rozprávali. Ich úsilie bolo zbytočné, lebo Sin mal sluch teleskopickej kvality. Ich hovor nevnímal ako šepot, ale ako krik opilcov na grilovacej párty.


  Aj ich zaujímala izba 727.


  Z hrudníka muža pred ním sa vydral dmený zvuk. Sin varovne pokrútil hlavou a…


  … Tchu zadržal dych. Stál ako primrznutý s očami dokorán. Bolo mu jasné, že stačí najmenšia chyba a bude po ňom.


  Navždy.


  Policajti na seba pozreli. Vytiahli zbrane a namierili na dvere, potom jeden kývol hlavou.


  Ideme dnu, pokynul bez slova.


  Sin si v duchu preberal alternatívy.


  Mohol by svoju obeť varovať: Stačí pípnuť a je po tebe! Mohol by sa skryť v záchodovej kabínke vedľa sprchy a dúfať, že strach zabráni mužovi prezradiť ho, no toto bolo riskantné. Mohol by ho vziať za rukojemníka, čo bolo ešte riskantnejšie. Ako mal s rukojemníkom vyjsť z Hyartu? Nevedel, kto sú muži pred dverami izby. To, že sa snažili nerobiť hluk, by svedčilo o strážcoch poriadku, o strážnej službe či polícii.


  Žeby Jericho?


  Do kúpeľne viedli dva vchody. Jedny aj druhé dvere boli zasunuté. Mohol len dúfať, že muži najprv prezrú obývaciu spálňu vzadu a do kúpeľne vojdú odtiaľ. Tak by sa mu naskytla príležitosť nepozorovane uniknúť cez dvere do predsiene. Ale najprv…


  Bleskovo, so zbraňou v ruke, zovrel Ázijcovu hlavu a rutinným pohybom mu zlomil väz. Telo ochablo. Sin ho podoprel a ticho zložil na zem.


  Policajti sa zakrádali krátkou predsienkou. Zrkadlo naľavo zdvojnásobilo ich prítomnosť. Po pravej strane zazreli vchod, sklené dvere, ktoré zrejme viedli do kúpeľne. Jeden z nich zastal a spýtavo sa pozrel na kolegu. Druhý policajt zaváhal, pokrútil hlavou a ukázal prstom dopredu.


  Pomaly postupovali pôvodným smerom.


  Tchu vydýchol.


  Keď vyšiel z izby a na chodbe natrafil na dvoch uniformovaných chlapov, srdce mu skĺzlo do rozgajdaných nohavíc. Spoza privretých dverí sledoval, ako policajti pred izbou číslo 727 spomalili, zastali a ticho sa radili. Celý čas boli k nemu obrátení chrbtom – k nemu, bezpochyby k subjektu ich pátrania, ktorý stál ani nie desať metrov od nich ako paralyzovaný. Stačilo, aby sa otočili a zbalili ho.


  Ale neotočili sa.


  Z nejakého dôvodu sa celá ich pozornosť zamerala na Jou-jouinu izbu. A zrazu Tchuovi svitlo prečo. Bola otvorená. Pochopil to vo chvíli, keď sa v nej obaja stratili a jemu došlo, aké má neskutočné šťastie.


  Prečo Jou-jou nechala dvere odchýlené? Ponáhľala sa? Alebo to bola nedbalosť?


  Na tom nezáleží.


  Pomaly zatvoril dvere na sedemstosedemnástke, pštrosími krokmi sa vydal po chodbe, pri hale zahol doľava k výťahom, stlačil senzor, zdvihol oči k monitoru.


  Všetky výťahy boli na prízemí.


  Sinove zmysly zachytili mužov. Boli dvaja, tak ako predpokladal, a práve vstupovali do obývacej spálne, kde sa ich kroky rozdelili.


  Vrhol pohľad na mŕtve telo hotelového zriadenca, ktorého hlava sa v dôsledku zlomeného väzu neprirodzene vykrútila. V pravej ruke ešte vždy držal fľašku šampónu, ktorú chcel položiť na konzolu pod zrkadlom. V tom okamihu si Sin spomenul, že na chodbe videl zásobovací vozík. V kúpeľni ticho odtiahol dvere do predsiene, vyšiel a dvere zatiahol. Na okamih zazrel rameno a plece v uniforme, zaželal si, aby na chodbe nikto nestál, a nehlučne ako mačka sa vytratil z izby.


  Tchu sa staval na špičky, funel, obzeral sa, rozťahoval prsty a zatínal päste.


  Príď už konečne, myslel si. Sprostý výťah! Nechcem od teba nič iné, len aby si ma vyviezol na strechu.


  Na indikátore sa trýznivo pomaly menili čísla poschodí. Dve kabíny boli na ceste hore. Jedna sa zastavila na päťke, druhá na šestke hneď pod ním. Tchuom lomcoval vražedný hnev na ľudí, ktorí tam nastupovali či vystupovali. Oberali ho o čas. Z celého srdca ich nenávidel.


  Príď už konečne, myslel si. Príď!


  Izba číslo 727.


  Policajti sa priblížili k skleným dverám, ktoré viedli z manželskej postele rovno do kúpeľne. Na okamih zastali a natŕčali uši, no všade bolo ticho.


  Napokon jeden z nich pozbieral odvahu.


  Ako na potvoru, práve teraz museli objaviť mŕtvolu.


  Sin sa odmeraným krokom blížil k miestu, kde chodba zahýbala k výťahom. Zachovával si chladnú hlavu. Policajti ho nevideli vychádzať z izby. Poslušne za sebou zavrel sklené dvere. Nič nenasvedčovalo tomu, že vrah hotelového zriadenca bol ešte pred pár sekundami v kúpeľni. Nemal dôvod náhliť sa.


  Sedem!


  Tchu by bol odprisahal, že výťah sa posledné metre plazil. Dvere z ušľachtilej ocele sa konečne otvorili a vypustili skupinku mladých ľudí v drahom oblečení. Bezočivo sa medzi nimi predral, priložil palec k políčku skenera a stlačil nápis letecká plošina. Dvere sa zavreli.


  Sin zabočil za roh. Oproti nemu prichádzali hoteloví hostia. Videl, ako sa jeden z výťahov zatvára, pristúpil k vedľajšiemu, stlačil senzor a čakal. O niekoľko sekúnd sa viezol do vestibulu.


  „No konečne!“ zvolala Jou-jou.


  Tchu trielil z terminálu v predklone, akoby chcel uniknúť vlastným nohám, vrútil sa do kabíny, odkväcol na lavicu a kývol pilotovi.


  „Vyzeráš, ako keby si videl strašidlo,“ skonštatoval Jericho, keď stroj sklopil dýzy do zvislej polohy.


  „Keby len jedno! Boli dve.“ Na zdôraznenie svojich slov roztiahol ukazovák a prostredník, uvedomil si, že gesto symbolizuje aj víťazstvo a zaškľabil sa. „Ale hlavne, že ma nevideli oni.“


  „Idiot,“ uľavila si Jou-jou potichu.


  „Ale prosím ťa.“


  „Už to viac nerob, jasné? My s Owenom sme boli napätí ako struny.“


  Vzlietli. Na vzďaľujúcej sa pristávacej plošine sa zmenšovala policajná gyrokoptéra, pilot zrýchlil a z dohľadu sa im stratilo aj Postupimské námestie. Tchu urazene hľadel z okna.


  „Pokojne sa môžete napínať ďalej,“ povedal. „Ešte sme nepreskočili.“


  „Čo chceli poliši?“


  „Boli v tvojej izbe. Mimochodom, nechala si ju otvorenú.“


  „Nenechala.“


  „Čudné.“ Tchu mykol plecom. „Možno upratovačka.“


  „To je fuk. Nenájdu nič. Nič tam nezostalo.“


  „Nič si si nezabudla?“


  „Nezabudla?“ Jou-jou naňho nechápavo hľadela. „A to sa pýtaš práve ty?“


  Tchu si niekoľkokrát odkašľal, vytiahol mobil a zavolal na letisko. Pravdaže tam niečo zostalo, pomyslel si v duchu Jericho. Po nás všetkých. Odtlačky prstov, vlasy, DNA. Kým jeho priateľ telefonoval, kládol si otázku, či by nebolo rozumnejšie do veci zapojiť miestne úrady. Zdalo sa, že Tchu aj Jou-jou majú spoločnú averziu k polícii, ale Nemecko nie je Čína. V dráme, ktorú doteraz zažili, zrejme nebola namočená nemecká strana. Ich doterajšie konanie zbytočne pripomínalo politický triler. Hoci nič zlé neurobili, čoraz väčšmi sa zamotávali do viny.


  Tchu sklapol mobil a dlho si Jericha prezeral, zatiaľ čo sa vzdušný taxík veľkou rýchlosťou blížil k letisku.


  „Už o tom nehovorme,“ poprosil.


  „O čom nemáme hovoriť?“


  „Porozmýšľajme, či to nemáme nahlásiť na polícii.“


  „Neviem,“ vzdychol Jericho.


  „Ja viem. Kým sa nezoznámime s obsahom spisu a nespojíme s roztomilou Eddou Hoffovou, nevydáme sa do rúk nijakému aparátu.“ Tchu si veľavravne pokrúžil prstom po spánku. „Iba ak by nám preskočilo.“


  Bzučanie roja sršňov nebolo nič v porovnaní s rozruchom, ktorý spôsobil policajný aparát po masakri v Pergamonskom múzeu. Akoby to nestačilo: mŕtvy Indonézan, zriadenec s bezchybným spôsobom života, s chybnou nemčinou a s úlohou doplniť do izieb mydlo, toaletný papier a sladkú pozornosť na dobrú noc. Práca, ktorá v sebe zahŕňa riziko, že sa naňho niekto osopí, alebo že sa ocitne v prasacom chlieve, nie však nebezpečenstvo, že pre minutý šampón mu niekto zlomí väzy.


  Keď vynecháme z úvah oboch zastrelených strážnikov z múzea, do záhadného spojenia s týmto vstupujú viacerí ľudia. Zavraždený majiteľ reštaurácie s juhoafrickým pozadím, ktorý ceruzkou zabil ešte vždy neznámeho muža spôsobom, ktorý si vyžaduje znalosti skôr netypické pre gastronomickú oblasť. Jeho čierna manželka, ktorú zastrelili vo vlastnom aute a následne rozvážali po meste. Ďalej vodič, svetlovlasý beloch, ktorý v múzeu bežal Donnerovi na pomoc, aby sa napokon sám dal na útek, a to pred Donnerovým vrahom, taktiež neznámym mužom vysokého vzrastu, s bielymi vlasmi, s fúzmi, v obleku a v okuliaroch. Okrem toho čínsky priemyselník, hlava šanghajskej technologickej vyhne, ktorý sa vydával za vyšetrovateľa a v sprievode mladej Číňanky ukradol Donnerovo sklené oko. A napokon Indonézan, ktorému hoteloví hostia vďačili, že vo chvíľkach sanitárneho pohrúženia sa do seba netrpeli núdzou a pred spánkom našli na vankúši sladké prekvapenie.


  Záhadné, nanajvýš záhadné!


  Vyšetrovatelia sa múdro nepokúšali vyriešiť všetky záhady naraz, hoci sa vnucovali nasledovné závery: Bielovlasý muž bol okrem iného profesionálny zabijak, sklené oko v sebe skrývalo tajomstvo, o ktoré pravdepodobne šlo, a Indonézan iba bol v nesprávnom čase na nesprávnom mieste. Čínsky podnikateľ sa prednostne ocitol v ohnisku vyšetrovania – nie preto, aby sa objasnili jeho motívy, ale aby ho čo najrýchlejšie chytili. Tri izby, ktoré si prenajal v Grand Hyatte, nepôsobili dojmom, že by ich obyvatelia plánovali skorý návrat. Isté bolo vlastne len to, že Tchu Tchien a mladá žena namierili z ústavu súdneho lekárstva rovno do hotela. Vrátnikovi prikázali zaparkovať auto v podzemnej garáži, a potom zahĺbení do rozhovoru zmizli vo vestibule.


  O čom asi tak debatovali?


  Na to si vrátnik veľmi dobre pamätal. Dohovorili sa ešte s niekým na stretnutí v Sony centre, lebo tučniak potreboval niečo sladké. Žena vraj bola veľmi, ale naozaj veľmi pekná! Policajti sa vyzvedali, či vrátnik vie po čínsky, čo on poprel. Bavili sa spolu po anglicky, a táto okolnosť zneistila vedúceho mimoriadnej komisie, lebo podľa výpovede doktorky Mariky Vossovej sa tí dvaja v pitevnej sieni rozprávali po čínsky. Prezieravo poslal do Sony centra dve komandá, hoci neočakával, že tam na niekoho natrafia, a poveril svojich ľudí, aby si posvietili na podrobnosti Tchuovho príchodu do hotela.


  Čím väčšmi o tom premýšľal, tým istejší si bol, že Tchu a blondiak patria k sebe.


  Cesta na letisko vzdušným taxíkom trvala smiešnych osem minút, no Jerichovi pripadala ako večnosť. V duchu sa stal jedným z členov mimoriadnej komisie. Aké priority si stanovia? Na koho sa pri vyšetrovaní sústredia? On sám bol pri prestrelkách, svedkovia ho videli bežať k zoologickej záhrade. Budú si od neho sľubovať vysvetlenie. Proti nemu svedčilo, že v múzeu bol ozbrojený, ale balistikou sa dalo dokázať, že Nyelu nezastrelil. Jou-jou a Tchu sa previnili tým, že oklamali úradné miesta a zneuctili mŕtvolu, Tchu si navyše podľa svojich potrieb prispôsobil pravidlá cestnej premávky. No polícia musela sledovať viaceré stopy. A to bolo dobre, lebo o to pomalšie bude napredovať. Musí preveriť identity, zaznamenať chronológiu, získať výpovede, zdôvodniť motívy. Utopí sa v bahne špekulácií.


  Na druhej strane sa ukázala ako nanajvýš efektívna. Jej ľudia s úctyhodnou rýchlosťou dorazili do Grand Hyattu, čo bolo dôkazom, že sa zamerali na Tchua. Otázkou zostávalo, či vedia o lietadle, alebo či vôbec predpokladajú, že Tchu bude chcieť čo najrýchlejšie opustiť Berlín.


  Vzdušný taxík krúžil nad súkromným letiskom.


  Širokým oblúkom začali klesať. Tchuov Aerion Supersonic bol už v dohľade. S krátkymi, ďaleko dozadu položenými krídlami pripomínal morského vtáka, ktorý zvedavo naťahuje krk, akoby mal aj on naponáhlo. Pilot skrútil dýzy, stroj klesol a s pérovaním pristál neďaleko lietadla. Tchu mu podal bankovku.


  „To je v poriadku,“ povedal po anglicky.


  Vysoké prepitné pošteklilo pilotove gény úslužnosti do takej miery, že im ihneď ponúkol svoju pomoc pri nakladaní do lietadla. No pretože okrem Tchuovho kufra nemali prakticky nijakú batožinu, opýtal sa, či im môže ešte nejako pomôcť. Tchu chvíľku premýšľal.


  „Počkajte tu, kým nevzlietneme,“ povedal. „A dovtedy nedvíhajte telefón.“


  Šéf mimoriadnej komisie bol práve na ceste k leteckej plošine policajného prezídia, keď ho zastihol telefonát. Pri preberaní hovoru videl po štartovacej dráhe kráčať policajtku.


  „Máme toho plešivca,“ počul jej hlas.


  Zaváhal. Telefonát bol od človeka, ktorého poveril zistiť okolnosti Tchuovho pobytu v Berlíne. Príslušníčka zastala a bez dychu mu strčila pod nos mobil. Bola v ňom fotografia muža, ktorý ležal na pitevnom stole s kúskami ceruzky v čelnom laloku.


  „Hneď vám zavolám,“ povedal do telefónu. „O dve minúty.“


  „Mickey Reardon,“ oznamovala policajtka. „Dinosaurus írskeho odboja, odborník na poplašné zariadenia. Od odzbrojenia IRA pred dvadsiatimi rokmi pracoval na voľnej nohe pre všetky možné tajné služby a inštitúcie v hraničnom pásme medzi politikou a zločinom.“


  „Ír? Preboha!“


  Nezľakol by sa viac, keby bol Reardon členom bývalej kórejskej ľudovej armády. Kedykoľvek regulárne oddiely alebo ilegálne armády stratili svoje opodstatnenie, chrlili ľudí ako Reardon, ktorí buď úplne prešli do tábora organizovaného zločinu, alebo sa spojili s medzinárodnými tajnými službami.


  „Pre koho pracoval?“


  „To vieme len sčasti. Opakovane pre Secret Service, Mossad, Čung Čchan-er-pu, BND. Všestranný chlapík, zručný vo vyraďovaní a inštalácii bezpečnostných systémov. Viac ráz na seba upozornil v súvislosti s ťažkým ublížením na zdraví, možno aj s vraždou.“


  „Reardon bol ozbrojený,“ povedal zamyslene šéf komisie. „Teda vykonával misiu. Donner ho odstaví, bielovlasý ho zastrelí. Operácia tajnej služby? Reardon a bielovlasý na jednej strane, Donner a blondiak, čo mu mal pomôcť, na druhej…“


  Takmer zabudol, že je na ceste do Grand Hyattu.


  „Musíme ísť,“ povedal jeho sprievodca.


  A tak mu až vo vzduchu zišlo na um, že mal niekomu zavolať.


  Lietadlo zabočilo na štartovaciu dráhu. Tchu pribrzdil a čakal na povolenie na štart. Bol väčšmi znepokojený, než dal na sebe znať. Jericho mal v podstate pravdu. To, čo robili, nebolo najrozumnejšie. Bezdôvodne si znepriatelili nemeckú políciu, ktorá im mohla dokonca pomôcť.


  Možno áno, možno nie.


  Tchuove skúsenosti so svojvôľou štátnych miest v ňom bezpochyby zanechali stopy, hoci sa snažil neskončiť ako myš, ktorá v každom tieni vidí mačku. Veď pôvod jeho paranoje sa odohral pred dvadsiatimi ôsmimi rokmi. Napriek tomu nechýbalo veľa a z ostatných by spravil rukojemníkov svojej nedôvery, predovšetkým z Jou-jou, ktorá bola vzhľadom na vlastné skúsenosti veľmi citlivá na paranoidné vzory správania. Jednoznačne sa správal manipulatívne. Navrával si, že koná správne, a možno mal aj pravdu, ibaže už dávno o to nešlo. Medzičasom mu bolo jasné, že jeho paranoja v porovnaní s Chung-pingovou dopadla šťastnejšie. Jeden chradol v katakombách spomienok, druhý cez ne prechádzal s veselou mysľou a s piesňou na perách. V porovnaní s Chung-pingom sa mu vodilo skutočne skvele, ale nie až tak, aby sa s tým vyrovnal sám a navždy.


  Tak Jou-jou niečo naznačil, čím ju ešte väčšmi zmiatol. Nedá sa nič robiť. Bude jej musieť vyrozprávať všetko, čo doteraz vedela len Joanna. Celý príbeh. S tichým súhlasom Chung-pinga bude musieť pri najbližšej príležitosti zasadiť oslobodzovací úder. Bolo by mu milšie, keby dcéru zasvätil do problematiky Chung-ping, ale aj takto to šlo. Všetko bolo lepšie než mlčanie.


  Musíme to uzavrieť, pomyslel si. Už nebudeme utekať ani do úspechu, ani do zúfalstva.


  Hlas v slúchadlách udelil povel na štart.


  Tchu uviedol hnací mechanizmus do štartovacej polohy a zrýchlil. Posuvná sila ho pritlačila o sedadlo a lietadlo sa odlepilo od zeme.


  O niekoľko minút sa šéf mimoriadnej komisie dozvedel, že Tchu Tchien pricestoval súkromným lietadlom typu Aerion Supersonic. Izby v Hyatte boli prázdne, Číňan sa so svojimi spoločníkmi očividne vysťahoval. Možno sa ešte zdržiavali v Berlíne, z hotela sa zatiaľ neodhlásili, okrem toho v podzemnej garáži Grand Hyattu stálo audi, ktoré si Tchu prenajal po pristátí na letisku a ktorého ešpézetka priviedla vyšetrovateľov na jeho stopu.


  No v jednej z izieb ležala mŕtvola.


  Šéf komisie prikázal svojmu tímu, aby pre istotu zadržal Číňanovo lietadlo. O ďalších pár minút vedel, že telefonát o identifikácii Mickeyho Reardona ho pripravil o rozhodujúce minúty. Klial tak rúhavo, že policajti okolo neho zdesene prerušili hľadanie stôp, ale už sa nedalo nič robiť.


  Tchu Tchien odišiel z Berlína nevedno kam.


  AERION SUPERSONIC


  “Pravdaže Diana vie čítať pamäťové kryštály,“ volal Jericho do kokpitu s takou samozrejmosťou, akoby sa ho Tchu pýtal, či sa denne umýva.


  „Prosím ťa o prepáčenie,“ odvetil Tchu. „Zabudol som, že ju máš namiesto ženy.“


  Jericho vytiahol z ruksaku Dianino skladné telo, spojil ho s portom palubnej elektroniky a na sedacej konzole si nastavil výšku monitora. Turbíny značky Pratt-&-Whitney zahalili Aerion do hlučného oparu. Lichobežníkový letún sa vydal na vzostupný let. Jou-jou na vedľajšom sedadle sa pustila do Vogelaarovho skleného oka, rozobrala ho a vytiahla z neho lesklý útvar veľkosti a tvaru kocky cukru. Tchu vybral zákrutu. Na jednej strane sa preklápal Berlín a na druhej strane sa nebo farbilo do tmavomodra.


  „Ahoj, Diana.“


  „Ahoj, Owen,“ povedal mäkký, dôverne známy hlas. „Ako sa máš?“


  „Bolo už aj lepšie.“


  „Čo môžem pre teba urobiť, aby ti bolo dobre?“


  „Neslýchané!“ smiala sa Jou-jou do dlane. „Niekedy mi musíš opísať, ako sa bozkáva.“


  Jericho skrivil tvár. „Otvor Crystal Reader, Diana.“


  Z prednej strany počítača sa vystrčila palička s priesvitnou obrubou. Lietadlo sa dostalo do vodorovnej polohy a získavalo výšku. Chrasta obrovského sídla pod nimi ustupovala zeleno-hnedo-žltým poliam, rozparcelovaným a popretkávaným záplatami lesov, ciest a dedín. V popoludňajšom slnku sa ligotali fliačiky riek a jazier.


  „Dúfam, že to svinstvo na univerzitnej klinike sa vyplatilo,“ zavrčala Jou-jou, naklonila sa k Jerichovi, vložila kocku do obruby a drobná zásuvka sa opäť schovala.


  „Všetci sme priniesli obete,“ povedal odovzdane, zatiaľ čo Diana sťahovala údaje. „Tchien bol ochotný za to vyvaliť stotisíc eur.“


  „O tvojom uchu ani nehovorím.“ Jou-jou oň zavadila pohľadom. „Vlastne o tom, čo z neho zostalo. O atómovom pozostatku tvojho…“


  „O vážnom poranení môjho ucha. Sleduj.“


  Obrazovka sa naplnila symbolmi.


  Jericho zadržal dych. Spis bol omnoho obsiahlejší, ako si myslel. Zrazu sa ho zmocnil ambivalentný pocit, ako keď má človek onedlho vstúpiť do jaskyne netvora a uvidieť ho v celej jeho hrozivej ohavnosti, získať istotu o jeho zjave. Čochvíľa sa dozvedia dôvod štvanice, ktorej padlo za obeť toľko ľudí a nechýbalo veľa, aj oni sami. Vedel, že to, čo uvidia, sa im nebude páčiť. Aj Jou-jou pôsobila zdržanlivo. Priložila si prst na pery a zmeravela.


  „Na jeho mieste by som pripojila stručný obsah. Ty nie?“


  „A ja,“ prikývol Jericho. „Kde začneme?“


  „Tu.“ Jej prst sa uvoľnil z meravosti a zatúlal sa k symbolu s označením JKV-intro.


  „JKV?“ Prižmúril oči.


  „Jan Kees Vogelaar.“


  „To môže byť. Skúsme teda. Diana?“


  „Áno, Owen.“


  „Otvor JKV-intro.“


  Na obraze sa zjavil Vogelaar v košeli a v krátkych nohaviciach na verande, v tieni nahrubo otesanej strechy, v ruke nápoj. V pozadí sa zvažovala kopcovitá krajina k pobrežiu, z nízkej miešanej vegetácie kde-tu vytŕčali palmy. Mrholilo. Nad scenériou visela obloha nedefinovateľnej farby a rozpíjala vodorovnú čiaru vzdialeného mora.


  „Pravdepodobnosť, že v tejto sekunde už nežijem,“ spustil Vogelaar bez pozdravu, „je značne vysoká, preto pozorne počúvajte, nech ste ktokoľvek. Osobne odo mňa už nijaké ďalšie informácie nezískate.“


  Jericho sa predklonil. Bolo strašidelné hľadieť Vogelaarovi do očí. V podstate on sa pozeral na nich iba jedným okom. Na rozdiel od berlínskeho imidžu mal zase popolavoplavé vlasy, husté fúzy, svetlé obočie a riasy.


  „Toto miesto nie je vybavené plošticami. Človek by si myslel, že nájsť intimitu v krajine, ktorú prakticky tvoria samé močiare a dažďový prales, nie je problém, ale Mayé je nakazený rovnakou paranojou ako všetci potentáti jeho razenia. Som presvedčený, že aj Ndongo mal záujem odpočúvať všetkých, vrátane papagájov. Ale pretože bezpečnostným šéfom urobili mňa, mne prináleží špicľovanie poslušného guinejského ľudu, predovšetkým panovníckej rodiny a našich vážených zahraničných hostí. Mojou úlohou je chrániť Mayého. Dôveruje mi a ja nemám v úmysle jeho dôveru zneužiť.“


  Vogelaar zdvihol ruky a ukázal na okolitú krajinu. „Ako vidíte, žijeme tu ako v raji. Jablká nám padajú rovno do úst a ako sa patrí na poriadny raj, plazí sa tu aj had a chce mať všetko pod kontrolou. Kenny Sin totiž neverí nikomu. Ani mne, hoci sa označuje za môjho priateľa a zadovážil mi aj tento nanajvýš výhodný džob. Mimochodom, pozdravujem ťa, Kenny. Ako vidíš, tvoja nedôvera bola oprávnená.“ Zasmial sa. „Pravdepodobne toho chlapa nepoznáte, on je príčinou toho, prečo som si založil tento spis. Viaceré z priložených dokumentov sa zaoberajú jeho osobou, na tomto mieste sa preto uspokojme iba s poznámkou, že v roku 2017 z poverenia čínskych naftových koncernov a so súhlasom Pekingu zorganizoval puč na Juana Aristida Ndonga, a s mojou pomocou, presnejšie s pomocou African Protection Services, ho vykonal a na trón posadil Mayého. Spis obsahuje kroniku prevratu, materiály o úlohe Pekingu v Afrike a všeličo iné, ale v jadre sa zaoberá inou témou.“


  Prehodil si nohu cez nohu a lenivým pohybom ruky odplašil lietajúci hmyz veľkosti päste.


  „Možno si spomínate na štartovaciu rampu, ktorú dal Mayé postaviť v roku 2022 na Bioku. Na stavbe sa zúčastnili medzinárodné firmy pod vedením Čeng Group, čo vzbudzuje domnienku, že aj v tom má prsty Čína. Ja osobne si to nemyslím. Rovnako nie je pravda, čo sme celý čas predkladali verejnosti, že náš vesmírny program bol výlučne Mayého iniciatívou. V skutočnosti ho iniciovala skupina pravdepodobne čínskych investorov, ktorá – podľa mňa a v protiklade s jej vlastnou prezentáciou – nie je identická s Pekingom. Vtedy ju zastupoval Kenny Sin. Faktom zostáva, že táto organizácia chcela z nášho územia vystreliť do vesmíru spravodajský satelit, údajne na skúšku nových raketových pohonov. Satelit smel Mayé využívať na civilné účely pod podmienkou, že celý vesmírny projekt bude vydávať za svoj vlastný nápad. Pripojil som stavebné plány rampy, ako aj zoznam všetkých podnikov, ktoré sa zúčastnili stavby.“


  „Ten si z nás robí vrtuľu,“ sykla Jou-jou.


  „Ťažko.“ Jericho pokrútil hlavou. „Už si z nikoho nemôže robiť vrtuľu.“


  „Ale presne to nám v Muntu…“


  „Počkaj.“ Jericho zdvihol ruku. „Počúvaj!“


  „… štart určili na pozajtra. Tým mali byť prípravy ukončené, zostávalo im už len nasadiť satelit na hrot rakety. V tú noc dorazil do areálu rampy konvoj obrnených vozidiel. Doviezli niečo do konštrukčnej haly a k satelitu pripojili schránku veľkosti obrovského kufra či menšej skrine, vybavenú pristávacím podstavcom, dýzami a guľatými nádržami. Predmet sa dal zložiť, aby nezaberal veľa miesta. Dodávkou a montážou boli poverení výlučne ľudia zo Sinovho okruhu, neboli pri tom zahraniční konštruktéri ani nikto z Čeng Group. V tomto období Mayé ani jeho ľudia nevedeli, že do vesmíru mali vystreliť ešte niečo okrem satelitu. Nie som odborník na vesmírne lety, ale domnievam sa, že tá schránka bola malá automatická vesmírna loď, čosi ako pristávacia jednotka. Moji ľudia odfotografovali príchod konvoja aj schránku, zábery nájdete v súboroch KON_PICS a SAT_PICS.“ Vogelaar sa zaškľabil. „Ešte si tam, Kenny? Pri tvojej posadnutosti pozorovať ma ti nezišlo na um, že v skutočnosti my pozorujeme vás?“


  „Tak.“ Tchu vyšiel z kokpitu a vstúpil do priestoru pre cestujúcich, „Lietadlo riadi autopilot. Blížime sa k Amsterdamu, tak si niečo nalej…“


  „Pst!“ sykla Jou-jou.


  „… pravdaže ma zaujímalo, čo v tej schránke je,“ pokračoval Vogelaar, „a preto som musel rekonštruovať cestu, ktorou prešla, kým sa dostala k nám. Možno by som mal spomenúť, že ľudia, ktorí ju pod závojom tmy doviezli, boli takmer výlučne Číňania, no v každom prípade sa nám podarilo sledovať trasu lietadla, ktorým sa schránka dostala do Afriky, vrátane všetkých medzipristátí. Z pochopiteľných dôvodov som očakával, že stroj pôvodne vyštartoval z Číny, ale na moje prekvapenie odišiel z Kórey, presnejšie zo zastrčeného letiska v severnej Kórei neďaleko hraníc.“


  V pozadí sa spustil silný lejak. Do Vogelaarových slov sa zamiešalo hlasné bubnovanie, melírovaná šeď stierala rozdiely medzi oblohou, bušom a morom.


  „Za celé tie roky som si vybudoval rozsiahle kontakty. Aj v juhovýchodnej Ázii. Jeden môj dlžník sa podujal zistiť, čo na letisku naložili. Treba vedieť, že celá táto oblasť je pomerne nebezpečná. Okolité vody sú plné pirátov, je tu vysoká kriminalita, nezamestnanosť, frustrácia. Od roku 2015 juh platí severu obnovu, ale peniaze sa strácajú v obrovskej bubline špekulácií. Obe strany sa cítia podvedené a sú nahnevané. V dôsledku toho kvitnú korupcia a čierny obchod, pričom jeden z najlukratívnejších je obchod s bývalým zbrojným arzenálom Kima Čong-una, predovšetkým s trhacími hlavicami. Obzvlášť obľúbené sú malé jadrové zbrane – miniatómovky s úctyhodnou ničivou silou. Experimentovali s nimi už Sovieti, vlastne všetky jadrové mocnosti. Aj Kim ich mal, dokonca na stovky, ibaže nikto nevie, kam sa podeli. Po zrútení severokórejského režimu, Kimovej smrti a zjednotení krajiny zrazu zmizli, a keďže nie sú veľké…“


  Žoldnier odmeral rukami približne meter.


  „… a sotva hrubšie ako škatuľa od topánok, ťažko ich nájsť. Na miniatómovkách je dobré to, že majú čertovskú silu a pritom sa zmestia do každého úkrytu.“ Usmial sa. „Napríklad aj na malú automatickú vesmírnu loď, ktorú vystrelia do vesmíru na chrbte satelita.“


  Jericho civel na monitor. Za Vogelaarom tieklo z neba.


  „Chcel som zistiť, či niekto prednedávnom nenakupoval na čiernom trhu. Moja spojka to potvrdila. Pred necelými dvoma rokmi, na území nikoho medzi severom a juhom, v priebehu súkromnej transakcie zmenil majiteľa kórejský nukleárny materiál, zrejme malá jadrová zbraň. Zo zásady som nedôverčivý, a na to, čo hovoria ľudia, by si mal človek dať pozor – ale mnohé nasvedčuje tomu, že kupca veľmi dobre poznám.“


  „To neverím,“ povedal Tchu pochybovačne. „Vari vystrelili do vesmíru atómovú bombu?“


  Vogelaar sa predklonil.


  „Tú vec kúpil náš dobrý Kenny Sin. A už mi aj svido, prečo neodolal myšlienke postavit odpaľovaciu rampu práve v našom malom, pokojnom raji uprostred pralesa. Bolo to nanajvýš ilegálne! Atómovú bombu nemohli len tak podstrčiť nejakému štátnemu úradu pre vesmírne lety. Kennyho objednávatelia museli nájsť neutrálnu krajinu, najlepšie niektorú banánovú republiku, ktorej vládnucej klike nijaký obchod nesmrdel. Nejaký Bohom zabudnutý fliačik zeme, kde sa im nikto nebude dívať na prsty. A ideálne štartovacie miesta pre rakety sa nachádzajú práve v oblasti okolo rovníka. Pre mňa je to dôkazom, že čínska komunistická strana v tom nešla, aspoň nie na najvyššej vládnej úrovni, inak by jednoducho vystrelili podvodné satelity zo svojich oficiálnych štartovacích miest v Si-čchangu, Tchaj-jüane, Chaj-nane alebo v Mongolsku, a nikto na svete by netušil, čo pekné majú na palube. Podľa mojej mienky sme teda mali do činenia s neštátnou, zločineckou, dokonca s teroristickou skupinou. Čo, pravda, nevylučuje, že v tom boli namočené aj jednotlivé štátne orgány. Nezabúdajme, že čínska tajná služba vedie groteskne samostatný život, a ani Washington vždy nevie, čo robí CIA. Možno je za tým nejaký veľký koncern. Alebo len starý dobrý doktor Mabuse, pokiaľ ho ešte niekto pozná.“


  „A cieľ tej bomby…“ šepla Jou-jou.


  Vogelaar sa pohodlne oprel, výdatne si odpil z pohára a prihladil si fúzy.


  „Tento spis som si zriadil namiesto životnej poistky,“ povedal. „Pre mňa a moju ženu, ktorú ste možno poznali ako Nyelu. Zrejme nás aj tak nezachránil, teda aspoň poslúži na odhalenie ľudí v pozadí organizácie. Kenny má iste rozhodujúci význam, lebo má kontakt s vodcom bandy a pozná jeho identitu. Pripájam skeny jeho očí, odtlačky prstov a vzorky hlasu pod názvom KSIN_PERS, ale on určite nie je iniciátorom. Kto teda? Iste ani Kórea, tá kupčí len s pozostalosťou svojho milovaného vodcu. Komunistická strana, aby tajne zbrojila vo vesmíre? Ako som už spomenul, na to by nepotrebovala rampu v Rovníkovej Guinei. Sily blízke vláde typu Čenga? Možno. Možno nájdeme odpoveď počas pretekov o Mesiac. Čína veľmi jasne naznačila, že jej nevyhovuje americký náskok, okrem toho Peking prenáša svoju namrzenosť na Orley Enterprises, Čengov najúspešnejší protinávrh. Alebo sa niekto pokúsi posunúť Čínu dopredu, lebo sa dobre vyníma na pozadí boja o vesmírny priestor, o hélium-3 a podobne. Strategicky šikovne umiestnenou atómovou bombou by sa superveľmoci mohli navzájom proti sebe poštvať, ale načo by to robili? Obe by sa v ozbrojenom konflikte iba oslabili. Možno však práve toto je cieľom, ale komu by to prospelo?“


  Lietadlo vyrovnalo letovú dráhu. Aj keby okolo nich lietali samé ufá, nevšimli by si ich. Oči nespúšťali z monitora.


  „Venujme sa otázke, kde je bomba teraz. Ešte stále v satelite? Alebo ju zhodili, keď ju nosná raketa vyniesla do vesmíru? Na Zemi však nebol atómový výbuch, dobre, možnože nevybuchla. Na druhej strane by bolo idiotské najprv vyslať bombu na obežnú dráhu a odtiaľ späť na Zem. Nuž, nazdávam sa, že môžem poskytnúť čiastočnú odpoveď. Lebo aj v kontrolnom priestore sme tajne nakúkali Kennyho ľuďom cez plece. Pod názvom CONNECT_SAT nájdete filmový materiál, ktorý ukazuje nielen to, ako satelit zaujíma pozíciu na obežnej dráhe, ale aj to, ako sa neskôr z neho niečo odpojí a po vlastnej dráhe odletí preč. Niet pochýb, čo to je, ibaže kam sa podela miniatomóvke po odpojení? Ani na to nie je ťažké odpovedať. Tam, kam by nebolo možné poslať atómovú bombu oficiálnou cestou. A načo? Aby mohli niečo zničiť, čo nemožno len tak jednoducho zničiť zo Zeme. Cieľ sa nachádza vo vesmíre.“


  Vogelaar si spojil brušká prstov.


  „Dám vám na cestu aj rozlúštenie poslednej záhady. Týka sa to okolnosti, že keď nahrávam do kamery, píše sa rok 2024. Nebudem vás nudiť svojím osudom, ale náš pekný štátik je na mizine, nikto sa už nebije o našu ropu, Mayé stráca nervy a, úprimne povedané, aj ja som si predstavoval, že získam vo vláde nejaké vplyvnejšie miesto. Ale už je to jedno. Premýšľajte so mnou: od začiatku výstavby rampy prešli dva roky a od plánovania celej akcie ešte o čosi viac. Nasadenie bomby sa teda plánovalo na dlhé lakte. Teraz je hore. Kedy ju odpália? Isté je, že jej cieľ musel existovať už pred rokmi, alebo bolo isté, že bude existovať v čase štartu satelitu. Ako som už vravel, nie som nijaký odborník na vesmírne lety, na Zemi a na Mesiaci je mnoho potenciálnych cieľov, ale podľa mojich informácií len jeden dokončia a otvoria v blízkej budúcnosti, teda ešte tento rok. Hotel, už dávno naplánovaný, miesto výstavby Mesiac, investor Orley Enterprises. Hovorí nám to niečo? Ale iste! Julian Orley, Čengov veľký protivník, ktorému Číňania vďačia za dlhodobú nevýhodnú pozíciu.“


  Vogelaar zdvihol pohár a štrngol si s kamerou. Rovníková Guinea za jeho chrbtom sa topila v tropických dažďových záplavách.


  „Tak veľa zábavy pri pátraní. Viac som zistiť nemohol, ostatné musíte zistiť sami. A príďte mi na hrob, ak viete, kde je. Nyela a ja sa budeme tešiť.“


  Záznam sa skončil. Bolo počuť len pravidelné bzučanie turbín. Jou-jou pomaly ako v tranze otočila hlavu a najprv pozrela na Jericha a potom na Tchua. Z pier sa jej vytlačili dve slová.


  „Edda Hoffová.“


  „Áno,“ prikývol Tchu namrzene. „Čo najrýchlejšie!“

  VAROVANIE


  ARISTARCHUSKÁ PLANINA, MESIAC


  Veľkokapacitný raketoplán Ganymed bol lietadlo typu Hornet, vybavené iónovým pohonom a otočnými dýzami umožňujúcimi pohyb všetkými možnými smermi. Mal vzhľad groteskne napuchnutého dopravného vrtuľníka triedy Eurokoptéra-HTH bez rotorov, spočíval na krátkych, tučných nohách a vo vnútri ponúkal pohodlie súkromného lietadla. Všetkých tridsaťšesť miest na sedenie sa stlačením gombíka premenilo na ležadlá, každé miesto malo vlastnú multimediálnu konzolu. Na palube bola netypicky zariadená kuchynka, v ktorej bolo nadostač všetkého okrem alkoholu, lebo raketoplán sa dôsledne riadil heslom, že cez deň sa má človek opájať iba dojmami.


  Gaia aktuálne disponovala dvoma raketoplánmi typu Hornet s označením Ganymed a Kallisto. V toto popoludnie oba prelietali cez vákuum vo vzdialenosti viac ako 1 400 kilometrov. Kallisto mieril k Rupes Recta, kolosálnemu zlomu v Mare Nubium, vysokému dvestopäťdesiat metrov a takému dlhému, že človek mal dojem, akoby sa tiahol celým Mesiacom. Ganymed sa blížil k Aristarchuskej planine, k súostroviu kráterov uprostred Oceánu búrok. Len pred niekoľkými hodinami navštívil Kallisto, ktorý riadila Nina Hedegaardová a na ktorého palube boli Ögiovci, Nairovci, Donoghueovci a O’Keefe, rumovisko okolo Descarta, kde sa ešte vždy vyhrievalo na slnku pristávacie zariadenie Apolla 16 a nostalgický šarm miesta umocňovalo pokazené lunárne auto, zatiaľ čo Ganymed dorazil ku kráteru Copernicus. Z výšky prstenca cestujúci obdivovali strmé centrálne pohorie, prenikli do jeho rozsiahleho vnútra a naskakovali im zimomriavky pri pomyslení, aký kolos sem asi spadol pred osemsto miliónmi rokov.


  Mesiac nebol nič iné než kameň, no predsa omnoho viac.


  Jemná vlnitá štruktúra jeho planín vyvolávala dojem, akoby Mare boli skutočné moria a dná kráterov skutočné jazerá. Svojrázne štruktúry budili zdanie, že kedysi boli obývané, ako keby tu Wellsovi hrdinskí astronauti skutočne natrafili na hmyzích selenitov a stáda mesačných kráv prv, než ich uniesli do strojového sveta lunárneho podzemia. V tento deň už Carl Hanna, Marc Edwards a Mimi Parkerová, Amber a Locatelliovci, Evelyn Chambersová a Oleg Rogašov, ktorého žena v pochmúrnej nálade ležala pri mesačnom bazéne, videli toľko vecí, a Julian ich ubezpečoval, že sa ešte majú na čo tešiť. Na severozápade sa vynorili prvé výbežky náhornej plošiny. Peter Black nasmeroval raketoplán vysoko nad kráter Aristarchus, ktorý vyzeral ako odliaty zo svetla.


  „Aréna duchov,“ tajomne šepol Julian a kútikmi úst mu preletel nedospelý úškľabok. „Pozorovateľňa osudných svetelných javov. Nejeden človek je presvedčený, že Aristarchus obývajú démoni.“


  „Zaujímavé,“ povedala Evelyn Chambersová. „Možno by sme mali Momoku chvíľku nechať tu.“


  „To by bol koniec každého osudného javu,“ poznamenala Omurová sucho. „Najneskôr po hodine strávenej v mojej spoločnosti by aj posledný démon túžil odsťahovať sa na Mars.“


  Locatelli zdvihol obočie plný obdivu nad tým, ako jeho žena koketne vykorčuľovala zo zákrut a slučiek sebakritiky.


  „A môžeš nám povedať niečo o príčinách týchto javov?“ vyzval ho Rogašov.


  „Nuž, viete, o tom sa vedú vášnivé spory. Svetelné javy v Aristarchuse a v iných kráteroch ľudia pozorujú už celé stáročia, ale ortodoxní astronómovia sa ešte pred niekoľkými rokmi zdráhali uznať existenciu mesačných prechodných javov.“


  „Možno ich spôsobujú sopky?“ skúsil Hanna.


  „O tom bol presvedčený aj Wilhelm Herschel, astronóm z konca osemnásteho storočia. Vo svojom období bol veľmi populárny. Bol jeden z prvých, ktorí v mesačnej noci spozorovali červené bodky, mnohé z nich práve v tejto oblasti. Herschel tipoval, že ide o rozžeravenú lávu. Neskôr sa jeho zistenia potvrdili, ostatní pozorovatelia hlásili fialový opar, hrozivo temné oblaky, blesky, plamene a iskry, všetko nanajvýš záhadné javy.“


  „Aby Mesiac mohol chrliť lávu, musel by mať tekuté jadro,“ povedala Amber. „A má ho?“


  „Vidíš, v tom je práve háčik.“ Julian sa usmial. „Vo všeobecnosti sa predpokladá, že má, ale ak áno, má ho uložené tak hlboko, že sopečné výbuchy ako vysvetlenie neprichádzajú do úvahy.“


  Omurová sa cez bočné okienko nedôverčivo dívala do otvorenej papule Aristarchusa.


  „Nenapínaj nás toľko,“ povedala Chambersová po chvíli.


  „Nechcete radšej veriť na démonov?“


  „Na démonoch nevidím nič romantické,“ prehodila Parkerová. „Znamenalo by to, že diabol žije na Mesiaci.“


  „No a?“ Locatelli mykol plecom. „Radšej tu než v Kalifornii.“


  „S diablom by sa nemalo žartovať.“


  „Dobre, dobre.“ Julian zdvihol ruky. „Je tu predsa len zvyšok sopečnej aktivity. Síce bez prúdov lávy, ale zistilo sa, že javy sa vyskytujú práve vtedy, keď sa Mesiac nachádza v blízkosti Zeme, teda keď naň väčšmi pôsobí gravitačná sila. V dôsledku toho vznikajú mesačne zemetrasenia. Pritom sa rozširujú póry a štrbiny, horúce plyny vystupujú z hlbších oblastí na povrch, pod vysokým tlakom vyrážajú von, do výšky sa vyvrhuje regolit, v trhlinách sa zvyšuje albedo, a kde sa vzal – tu sa vzal je tu zrazu svietiaci obláčik.“


  „Rozumiem,“ povedala Omurová. „Musel si uľaviť.“


  „Prestaň konečne prezrádzal všetky triky,“ povedala Amber s pohľadom upretým na Parkerovú. „Démoni mi pripadajú napínavejší.“


  „A čo je tamto?“ Edwards prižmúril oči a ukázal smerom von. Pomedzi ryhy a diery, ktoré pokrývali planinu na severozápad od krátera, sa prepletalo niečo mohutné. Vyzeralo to ako obrovský had, lepšie povedané ako odliatok hada, zvieraťa mýtických rozmerov. K hlave lievikovitého tvaru sa pripájalo niekoľkonásobne zakrútené telo, ktoré sa zužovalo a tenké a špicaté ústilo do susednej planiny. Celé to budilo dojem, akoby tu ležal Ananden, staroindický svetový had, ktorý niesol Zem a vesmír, šupinatý, dýchajúci trón boha Višnu.


  „To je,“ vysvetlil Julian, „Schröterovo údolie.“


  Black preletel vysoko nad útvarom, takže mohli obdivovať jeho obrovské rozmery, najväčšie mesačné údolie, ako vysvetľoval Julian, staré štyri miliardy rokov, ktorého hadia podoba mnohým udrela do očí. Kráter s priemerom šesť kilometrov sa nazýval Cobra’s Head, 168-kilometrová kobra vinúca sa až k pobrežiu Oceana Procellara. Na náhornej plošine, z ktorej bol zo severovýchodu výhľad na Cobra’s Head, bolo vidieť planírovaný priestor lemovaný hangármi a kolektormi. V slnečnom svetle sa leskol anténový stožiar. Black klesol, zamieril na pristávaciu plochu a mäkko postavil Ganymeda na lienkové nôžky.


  „Schröterov vesmírny prístav,“ zahlásil a sprisahanecky sa usmial na Juliana. „Vitajte v ríši duchov. Šance, že niektorého stretneme, sú mizivé, ale napriek tomu panstvo varujem pred podozrivými dierami a škárami. Nasaďte si panciere a helmy. Päť ľudí do každej komory tak, ako dnes dopoludnia. Ako prví pôjdu Julian, Amber, Carl, Oleg a Evelyn, za nimi Marc, Mimi, Warren, Momoka a moja maličkosť. Prosím.“


  Na rozdiel od zemského modulu Charon v raketopláne typu Hornet nebolo treba odsať z kabíny všetok vzduch, ale vychádzalo sa z neho výťahom, ktorý bol zároveň komorou. Black vysunul šachtu. Z priečinka si vytiahli panciere na hruď a navzájom si pomáhali do neskladných mundúrov, zatiaľ čo Julian sa snažil odohnať tieň, ktorý ho pripravil o zvyčajnú dobrú náladu. Lynn sa v poslednom čase nepochybne zmenila. Bolo na nej badať príznaky vnútornej izolácie, pribudli jej nepekné kruhy pod očami a k nemu sa čoraz častejšie prejavovala bezdôvodne agresívne. So svojimi obavami sa zdôveril Hannovi, čo bola asi chyba, hoci nevedel povedať prečo. Veď Kanaďan bol milý. Napriek tomu začal v jeho prítomnosti pociťovať neurčité rozpaky, akoby sa stačilo lepšie prizrieť a na svetlo sveta vyjde znepokojivé trigonometrické spojenie medzi ním, Lynn a strašidelným vlakom. Čím dlhšie o tom uvažoval, tým istejší si bol, že riešenie má na dosah ruky. Hľadel na pravdu, ale nevidel ju. Detail banálnej hodnovernosti, ale kým jeho vnútorný filmový premietač bude spať spánkom spravodlivých, jednoducho sa k nemu nedostane.


  Spolu s ostatnými vošiel do komory a nasadil si helmu. Zatiaľ čo odsávali vzduch, cez priezor hľadel dovnútra raketoplánu. Videl, ako Locatelli reční, Omurová pomáha Parkerovej nasadiť si záchranný ruksak, potom kabína klesla, vysunula sa z brucha Ganymeda až tesne nad asfalt pristávacieho poľa a otvorila sa. Z dna kabíny sa vystrčila rampa, po ktorej vyšli von. Raketoplány nepristávali na inom povrchu, iba na spevnenej ploche, lebo kabína mala čo najmenej prichádzať do styku s jemným práškovým regolitom, inak…


  Julian zmeravel.


  Zrazu sa obraz zahmlil, akoby si jeho vnútorný filmový premietač pretrel oči. So zívaním sa pozviechal a odišiel do archívu pohľadať stratený filmový kotúč.


  Presne tak vnímal skutočnosť.


  A zase jej nerozumel.


  Nervózne sa prizeral, ako druhá skupina opustila komoru. Black ich posunkom privolal k jednému z cylindrických hangárov. Boli v ňom zaparkované tri otvorené rovery, prekvapivo podobné historickým lunochodom až na to, že boli trojaxiálne, mali väčšie kolesá a v každom bolo miesto pre šesť osôb. Zlepšená konštrukcia, vysvetlil Black, umožňuje rýchlejší pohyb než v začiatkoch lunárnej automobilistiky, a navyše sa výborne hodia na prekonávanie extrémne nerovného terénu. Každé zavesenie kolesa v prípade potreby vibruje v deväťdesiatstupňovej vertikále, čo pomáha vozidlu prekonať aj väčšie prekážky.


  „No neplatí to pre trasu, ktorou sa vyberieme teraz,“ dodal. „Pôjdeme po severnom okraji údolia až k miestu, kde sa kobra prvý raz ohýba. Tu na okraj krátera Snake Hill naráža kamenný nos, výbežok náhornej plošiny Rupes-Toscanelli. Viac vám zatiaľ neprezradím.“


  „A ako ďaleko pôjdeme?“ nevydržal Locatelli.


  „Nie ďaleko. Necelých osem kilometrov, ale cesta je nezvyčajná, vedie celý čas po okraji Vallisu.“


  „Môžem šoférovať?“ Locatelli vzrušene poskakoval. „Bezpodmienečne chcem šoférovať!“


  „Jasné.“ Black sa zasmial. „Riadenie je jednoduché, podobne ako v terénnych vozidlách. Ak nechceš vyletieť z auta, nemal by si uháňať ako blázon po veľkých hrbolcoch…“


  „Rozumie sa samo sebou,“ odvrkol Locatelli, v myšlienkach už s nohou na pedáli. „Urobíme mu radosť?“ spýtal sa Julian Omurovej.


  „Prečo nie? Ak urobíte radosť aj mne a dovolíte mi sedieť v inom roveri.“


  „Dobre. Warren bude šoférovať rover číslo dva a sľúbi nám, že Carla, Mimi a Marca dovezie do cieľa živých a zdravých. My ostatní pôjdeme prvým vozom. Kto chce riadiť?“


  Hlásili sa všetci, no voľba padla na Amber. Dala si vysvetliť funkcie, vybrala sa na skúšobný okruh a hneď na prvý pokus urobila všetko správne.


  „Také niečo budem chcieť, keď sa vrátime na Zem,“ zvolala.


  „Nebudeš,“ uškrnul sa Julian. „Dole je všetko šesťkrát ťažšie. Už v garáži by sa vozidlo rozletelo na kusy.“


  Skupinka sa pohla. Black nechal Amber viesť kolónu, aby zabránil Locatellimu lámať rýchlostné rekordy. Údolie po desiatich minútach jazdy zahlo širokým oblúkom doľava. Úzky chodníček viedol k horskému chrbtu, z ktorého sa naskytol neprekonateľný pohľad na Schröterovo údolie. Odtiaľ bol výhľad takmer na celú panorámu, ale ich pozornosť zaujalo niečo iné. Bol to žeriav stojaci na plošine vyčnievajúcej z priepasti. Keď prišli bližšie, rozoznali kladku vo výške povrchu. Ramenom prechádzalo oceľové lano a ústilo do vzdušnej dvojsedačky. Nepotrebovali vysvetlenie, ako žeriav funguje. Keď sa usadili na sedadlách, rameno žeriava sa dalo do pohybu a oni sa s rozhojdanými nohami ocitli nad priepasťou.


  „Bohovské! Totálne bohovské!“ V duši Marca Edwardsa sa prebudil vyznávač extrémnych športov. Vyskočil zo zaparkovaného rovera, pristúpil k okraju plošiny a pozrel dole. „Aké je to hlboké? Až kam sa možno spustiť na lane?“


  „Až na dno,“ povedal Black, akoby roklinu vykopal vlastnými rukami. „Tisíc metrov.“


  „Na Grand Canyon môžeš zabudnúť.“ poznamenal Locatelli so zvyčajným odstupom. „Oproti tomuto je to obyčajný jarček.“


  „Funguje to?“ opýtal sa Edwards.


  „Jasné,“ odvetil Julian. „Keď sa nám rozbehne prevádzka, postavíme ďalšie.“


  „V každom prípade to musím vyskúšať!“


  “My to musíme v každom prípade vyskúšať!“ opravila ho Mimi Parkerová.


  „Ja tiež.“ Julian neveril vlastným očiam, no Rogašov sa usmial. „Možno ma Evelyn poteší svojou spoločnosťou?“


  „Och, Oleg,“ zasmiala sa Chambersová. „Ty chceš so mnou zomrieť?“


  „Nikto nezomrie, pokiaľ budem kladku obsluhovať ja,“ ubezpečoval Black. „Dobre teda, Mimi a Marc pôjdu dolu ako prví…“


  „Ja idem s Carlom,“ povedala Amber. „Ak sa nebojí.“


  „Nebojím sa. S tebou až na koniec sveta.“


  „Potom pôjdu Amber s Carlom, po nich Oleg s Evelyn. Momoka?“


  „Ja ani za svet!“


  „Tak Momoka pôjde s nami,“ navrhol Julian. „My ostatní zatiaľ vystúpime na Snake Hill. Oleg, Evelyn a vy. Chvíľku potrvá, kým Peter štvoricu spustí dole a opäť vytiahne nahor.“


  „Rozmyslela som si to,“ povedala Amber. „Radšej chcem ísť s vami na horu. A čo ty, Carl?“


  „Hej! Pustila si do gatí?“


  „Neteš sa zbytočne.“


  „Tak sa teda maj. Pokojne choď. Ja si pozriem, čo nás čaká.“


  Hanna sa prizeral, ako sa ostatní pustili nahor. Chodníček viedol mierne do kopca, opísal oblúk a strácal sa v úvoze. Hodne vyššie sa znovu objavil, dobrých sto metrov sa vinul po úbočí, teraz už stúpal prudko, a znovu sa strácal v nedohľadne. Kto sa chcel dostať na vysoko položenú náhornú plošinu, musel svah obísť dookola. Hanna by rád išiel s nimi, ale kilometrová priepasť so zvislými stenami ho fascinovala viac. Možno bude môcť vyjsť hore neskôr, spolu s Mimi a s Marcom. Ešte radšej by podnikol výlet úplne sám, ale kamkoľvek sa vybral, stále ho otravovali rádiotelegrafickým prístrojom. Aspoň že mohol podľa ľubovôle zapínať a vypínať jednotlivých účastníkov, neustály prístup k všetkým zvukovodom mali len sprievodcovia.


  So záujmom sledoval, ako Black odistil kladku, otvoril clonu konzoly a aktivoval riadenie, pričom stlačil jeden z piatich gombíkov veľkosti päste. Primitívna technológia selenitov, mohol si hocikto myslieť, prispôsobená končatinám mohutných mimozemšťanov – veď neboli na tejto cudzej planéte práve nimi, mimozemšťanmi, votrelcami s prstami natlačenými do tvrdého panciera? Black stlačil druhý gombík. Rameno sa dalo do pohybu a začalo sa zatáčať. Parkerová a Edwards sa netrpezlivo tlačili k okraju plošiny.


  „Na čo slúžia ostatné gombíky?“ opýtal sa Hanna.


  „Modrým sa vyrovnáva rameno žeriava,“ vysvetľoval Black. „Tým dole sa uvádza do pohybu.“


  „A tým čiernym sa dvíha?“


  „Pochopil si, je to ľahké. Ako ostatne všetko na Mesiaci, aby všetko nebolo len na odborníkoch.“


  „Napríklad v prípade tvojej smrti.“ Edwards odstúpil od okraja, aby urobil miesto blížiacemu sa ramenu.


  „To nehovor nahlas,“ napomenula ho Parkerová.


  „Už sa toľko neboj.“ Black otvoril istiacu rukoväť sedačky. „Bolo by odo mňa nezodpovedné, keby som ja zomrel a vy ostali visieť vo vzduchu. No keby ma nečakane zhltli tunajší démoni, ešte stále je tu Carl. On by vás vytiahol. Pripravení? Tak ideme na to!“


  „Dočerta!“ zahrešil Locatelli.


  Prešli cez čierny tieň úvozu, zdolali svah a práve sa dostali k miestu, kde sa guľatil, keď si to uvedomil. Nahnevane hľadel do údolia. Hlboko pod nimi sa rozostupovala roklina široká štyri kilometre, takže plošina bola prilepená na okraji skaly ako zrkadlo s pružne skackajúcimi drobcami. Peter práve pomáhal Kalifornčanom nastúpiť do sedačky a Hanna študoval kladku.


  „Čo sa deje?“ Omurová sa obzrela.


  „Zabudol som kameru.“


  „Idiot.“


  „Čo nepovieš?“ Locatelli ostro nabral vzduch. „A kto okrem mňa je ešte idiot? Porozmýšľaj!“


  „Hej, nehádajte sa,“ zamiešala sa Amber. „Požičiam vám svoju…“


  „Chceš povedať, že ja?“ vyštekla Omurová.


  „A kto iný? Aj ty si na to mohla myslieť.“


  „Vieš, čo mi môžeš, Warren? Kašlem na tvoju sprostú kameru!“


  „Všeličo ti môžem, ty môj lotosový kvietok! Komu by sa chcelo od rána do večera stáť pred kamerou, akoby tie bludy, čo nakrúcaš pre kino, nestačili?“


  „Tvoja kamera by bolo to posledné, čím by som sa dala filmovať!“


  „Aby som sa nezasmial! To nemyslíš vážne? Celá si bez seba, keď ju zazrieš!“


  „To si pekne povedal, ty smrad. A preto teraz pôjdeš po ňu.“


  „To si píš,“ odvrkol Locatelli a otočil sa na podpätku.


  „Hej, Warren!“ zvolala Chambersová v tichom úžase. „Hádam sa nechceš vrátiť pre sprostú…“


  „Chcem.“


  „Počkaj!“ skríkol Julian. „Vezmi si Amberinu kameru, má pravdu. Môžeš ňou nakrúcať Momoku dovtedy, kým nezačne prosiť o milosť.“


  „Nie! Idem po tú prekliatu haraburdu.“


  Vzdorovito kráčal späť smerom k úvozu.


  „Viem, že so mnou nemá ľahký život,“ počul, ako Omurová prehodila ticho, akoby netušila, že počuje každé slovo. „Ale Warren nie je spokojný, pokiaľ občas nedostane po zobáku.“


  „Mne sa zdá, že to potrebujete obaja,“ poznamenala Amber.


  „Máš pravdu.“ Omurová vzdychla. „Páči sa mi, keď mi vráti úder. Vtedy ho milujem najviac.“


  Julian ako rodený vodca bol už skoro na plošine, keď začul v helme Thielovej hlas. V neveľkej vzdialenosti parkovali rovery, cez ktoré bol spojený s Ganymedom a prostredníctvom neho zasa s Gaiou.


  „Čo je, Sophie?“


  „Prepáčte, pane, telefonát zo Zeme. Mám na linke Jennifer Shawovú. Prepnite, prosím, na O-SEC.“


  O-SEC. Telefonické spojenie zabezpečené proti odpočúvaniu. Znamená to, že musí prerušiť kontakt so skupinou. Nikto nebude môcť počúvať, čo mu bude rozprávať splnomocnenkyňa pre bezpečnosť.


  „V poriadku.“ Splnil príkaz. „Sme sami.“


  „Julian!“ Ozval sa naliehavý hlas Shawovej. „Prejdem priamo k veci. Lynn vás zrejme informovala o varovaní, ktoré nám prišlo včera. Pred chvíľou sme…“


  „Lynn?“ prerušil ju Julian prekvapene. Obrátil sa k ostatným a rukou im pokynul, aby zastali. „Nie, Lynn nespomínala žiadne varovanie.“


  „Nie?“ čudovala sa Shawová.


  „Kedy to malo byť?“


  „Včera večer. Edda Hoffová hovorila s vašou dcérou. Lynn chcela, aby sme ju informovali o vývoji tej záležitosti. Pravdaže som vychádzala z toho, že…“


  „Akej záležitosti, Jennifer? Nerozumiem ani slovo.“


  Shawová chvíľku mlčala. Oneskorenie zvuku medzi Zemou a Mesiacom trvalo len sekundu, ale spôsobovalo nepríjemné hluché miesta v konverzácii.


  „Pred dvoma dňami nám prišlo varovanie od akéhosi čínskeho obchodníka,“ povedala. „Náhodou narazil na oklieštený textový súbor a odvtedy je na úteku. Z riadkov vyplýva – alebo to aspoň tak vyzerá – že jednej inštitúcii koncernu hrozí atentát.“


  „Čo to rozprávate? Toto povedala Hoffová mojej dcére?“


  „Áno.“


  „Lynn? Lynn, si to ty?“


  „Tu som, ocko.“


  „Čo to má byť? Čo to rozprávaš?“


  „Nechcela som ťa tým zaťažovať.“ Mala roztrasený a rozčúlený hlas. „Samozrejme som…“


  „Lynn, Julian, nemajte mi to za zlé,“ prerušila ich Shawová, „ale na to teraz nemáme čas! Číňan sa medzičasom opäť ozval, teda jeden z jeho ľudí. Sú na ceste k nám. Dnes predpoludním sa pokúsili dozvedieť viac o pozadí dokumentu, ale skončilo sa to fiaskom. Prišli pri tom o život nejakí ľudia, ale získali aj nové informácie.“


  „Aké informácie? Jennifer, kto…“


  „Počkajte, Julian. Sme v spojení s čínskym lietadlom. Prepojím vás.“


  O sekundu sa ozval cudzí mužský hlas s atmosférickým šumom v pozadí:


  „Pán Orley? Volám sa Owen Jericho. Viem, že máte na jazyku tisíc otázok, ale musím vás poprosiť, aby ste ma teraz počúvali. Z doplnku k dokumentu sme zistili, že minulý rok vystrelili z územia Afriky na obežnú dráhu Zeme spravodajský satelit. Jeho prevádzkovateľom bola vtedajšia vláda Rovníkovej Guiney, menovite pučista generál Juan Mayé.“


  „Áno, viem,“ povedal Julian. „Mayé a jeho satelit. Pekne sa tým zosmiešnil.“


  „Možno neviete, že Mayého nastrčila čínska loby. Možno sa na čelo štátu dostal na popud alebo aspoň so súhlasom Pekingu. Medzičasom sú v Rovníkovej Guinei pri moci iní, no počas jeho funkčného obdobia mu Číňania darovali vesmírny program. Hovorí vám niečo meno Čeng?“


  „Čeng Group? Pravdaže!“


  „Čeng vtedy dal k dispozícii veľkú časť technológie, dodal know-how a hardvérové vybavenie. Satelit však bola len zámienka, aby z Mayého štátneho územia vystrelili na obežnú dráhu niečo iné. Niečo, čo by neprešlo cez oficiálne miesta.“


  „Čo také?“


  „Bombu. Kórejskú atómovú bombu.“


  Julian skamenel. Tušil, bál sa, že vie, kam Jericho mieri. Zmätene sa prizeral, ako sa ostatní na chodníku rozliezli a gestikulovali.


  „Kórejskú?“ opakoval ako ozvena. „Čo dočerta máme s Kórej…“


  „Neboli to Kórejčania, pán Orley, ale to, čo nám zanechala Kimova Čong-unova zablokovaná strašidelná dráha. Reč je o mafii okolo čiernych obchodov. Inak povedané, Čína alebo niekto, kto Čínu nastrčil, kúpil šikovnú malú atómovú zbraň z kórejských zásob, takzvanú miniatómovka. Sme si istí, že táto bomba opustila satelit v okamihu, keď sa dostal na obežnú dráhu, teda už pred rokom, aby odtiaľ putovala k neznámemu cieľu. A podľa nás sa jej cieľ nenachádza na Zemi.“


  „Pomaly.“ Nenachádza sa na Zemi. „Myslíte…“


  „Myslíme si, že má poslúžiť na to, aby zničila jedno z vašich vesmírnych zariadení. Pravdepodobne Gaiu. Lunárny hotel.“


  „A čo vás privádza k tomuto podozreniu?“ počul Julian svoj pozoruhodne pokojný hlas.


  „Časový posun. Pravdaže existuje mnoho variantov. Ale ani jeden nevysvetľuje, prečo je tá vec už rok na nebi a ešte ju neodpálili. Iba ak by im niečo do toho prišlo.“ Jericho sa na dlhý čas odmlčal. „Nemali Gaiu pôvodne otvoriť už v roku 2024? Ale pre lunárnu krízu to posunuli?“


  Julian mlčal, no v hlave sa mu niečo pomaly, ale nezadržateľne uvádzalo do pohybu. Filmový premietač sa prišuchtal, založil kotúč a…


  „Carl,“ šepol.


  „Čo prosím?“ opýtal sa Jericho.


  „Predvčerom ráno!“ zvolal Julian. „Preboha! Videl som to, ale nechápal som. Carl Hanna, jeden náš hosť. Stretol som ho na chodbe, vravel, že hľadal východ a nenašiel ho, ale robil si z nás dobrý deň! Vracal sa zvonku.“


  „Julian.“ Prepla sa k nim Dana Lawrenceová. „Obávam sa, že sa mýlite. Poznáte záznamy. Carl určite nevyšiel von.“


  „Ale áno, Dana. Vyšiel. A ja idiot som ho dokonca videl. Už dole na chodbe, ale nepripisoval som tomu význam. Niekto sfalšoval záznamy, zostrihal materiál. Vošiel na prístavný mostík k lunárnemu expresu…“


  „A po niekoľkých sekundách znovu vyšiel.“


  „Nie, bol vonku! Vošiel doň v čistom oblečení, úplne čistom! A keď z neho vyšiel, mal na nohách stopy mesačného prachu. To je ono, čo som celý čas hľadal, tá podvedomá istota, že niečo nesedí.“


  „Moment,“ povedala Lawrenceová prudko. „Stiahnem záznamy na obrazovku.“


  Múdry Julian, pomyslel si Hanna.


  Nehybne stál, zatiaľ čo rameno sa kývalo nad priepasťou. Mimi a Marc so smiechom viseli nad hlbočinou. Black uviedol kladku do chodu a začul, čo nebolo určené jeho ušiam. Nedalo sa inak, bol pripojený. Aj tentoraz sa Ebola postarala o jeho akcieschopnosť, hoci sa manévrovací priestor dramaticky zúžil. Hanna si kládol otázku, ako to všetko mohlo vyjsť najavo. Akej chyby sa dopustila Hydra? Ani vo sne by mu nenapadlo, že bude odhalený, jeho identita bola dobre utajená. Dokonca ani po smrti Vica Thorna nebola operácia natoľko ochromená ako teraz. Šmahom ruky bol naplánovaný priebeh v stave ohrozenia a on musel konať, uskutočniť akciu predčasne, rozhodovali sekundy, v najlepšom prípade minúty, ktoré preňho vytĺkla Ebola. Musel spôsobiť čo najväčší chaos a vziať nohy na plecia.


  „Okamžite dajte prehľadať hotel,“ povedal Owen Jericho. „Carl zrejme odišiel, aby doniesol bombu a skryl ju v Gai. Opýtajte sa ho…“


  “Opýtam sa ho,“ sykol Julian. „Veruže sa ho opýtam!“


  Len aby si sa nečudoval, pomyslel si Hanna.


  Výťah pomaly klesal do priepasti. Black stál pri kladke a mával Kalifornčanom. Pýtal sa ich, aký majú pocit takmer kilometer pod zemou.


  „Bohovský!“ jasala Parkerová. „Je to lepšie ako zoskok padákom. Lepšie ako hocičo na svete.“


  Hanna sa pohol, vystrel ruky.


  „Môžeš zvýšiť rýchlosť?“ spýtal sa Edwards. „Skús rýchlejšie. Ako keby sme leteli!“


  „Jasné, tak…“


  Oboma rukami schmatol Blacka za batoh, odtrhol ho od konzoly, zdvihol do výšky a niesol k okraju.


  „Hej!“ Pilot mlátil rukami dozadu. „Carl, si to ty?“


  Hanna mlčal a rýchlo kráčal ďalej. Jeho obeť sa krútila, kopala nohami, pokúšala sa zasiahnuť útočníka.


  „Carl, čo to robíš? Zbláznil si sa? Nie!“


  Rýchlym pohybom zhodil Blacka z okraja plošiny. Na okamih akoby sa zachytil ničoho, potom sa zrútil, najprv padal pomaly, neskôr čoraz rýchlejšie. Jeho prenikavý výkrik sa zmiešal s krikom Mimi Parkerovej.


  Nič, ani šestinová gravitácia nemôže zachrániť človeka, ktorý padá do priepasti z tisícmetrovej výšky.

  „Julian?“ zvolala Thielová. „Pani Shawová?“


  „Čo je?“ vzdychla Lawrenceová.


  „Nič. Nehlásia sa.“ Striedavo sa pokúšali nadviazať spojenie s centrálou v Londýne a s Julianom, ale komunikácia prestala fungovať hneď po naštartovaní videa, ktoré ukazovalo tajuplné znečistenie Hannových nohavíc v sterilnom prostredí prístavného mostíka. Malý neposedný Kanaďan sa viezol na pohyblivom páse koridoru a nikto si ho nevšímal.


  „Julian? Prihláste sa, prosím!“


  „Skúste sa spojiť so Zemou konvenčným spôsobom,“ radila Lawrenceová. „Alebo ma radšej pustite, urobím to sama!“


  Odtlačila Thielovú, natiahla menu, prepla z LPCS na priame spojenie s anténou k pozemskému Tracking and Data Relay Satellite System, zamerala na kozmodrómy, čo bolo možné vtedy, keď bolo vidieť Zem, ale akoby nemala zmyslové orgány. Lynn civela na monitor s rukou na ústach a Thielová nervózne prešľapovala z nohy na nohu.


  „Rozhovor úplne normálne…“


  „Neospravedlňujte sa, keď som vás ani neobvinila,“ osopila sa na ňu Lawrenceová. „Skúšajte ďalej. Urobte analýzu. Chcem vedieť, v čom je problém. Lynn?“


  Lynn obrátila hlavu ako v tranze.


  „Môžem s vami chvíľku hovoriť?“


  „O čom?“


  Lawrenceová zlostne opustila centrálu. Lynn ju nasledovala do haly ako robot.


  „Myslím…“


  „Prepáčte!“ Lawrenceová na ňu blysla svojimi inkvizítorskými sivozelenými očami. „Ste moja nadriadená, Lynn, a to ma zaväzuje k rešpektu. Teraz sa vás však musím rovno spýtať, čo viete o včerajšom varovaní.“


  Lynn vyzerala, akoby sa preberala z dlhých mdlôb. Zdvihla ruku a prezerala si dlaň, ako keby tam chcela objaviť niečo mimoriadne čarovné.


  „Bolo to všetko veľmi neurčité.“


  „Čo bolo neurčité?“


  „Zatelefonovala Edda Hoffová a oznámila, že nejakí ľudia splietajú dačo o útoku na Orleyho zariadenie. Znelo to, ako som vravela, neurčito. Nie tak, že by sme to mali brať vážne.“


  „Prečo ste ma o tom okamžite neinformovali?“


  „Lebo som to nepovažovala za nutné.“


  „Som riaditeľka, zodpovedám za bezpečnosť tohto hotela a vy ste to nepovažovali za nutné?“


  Lynn sa zamračila. Prestala si obzerať dlaň a zlostne jej opätovala pohľad.


  „Ako ste si stačili všimnúť, Dana, som vaša nadriadená a, áno, nepokladala som za potrebné informovať vás. Podľa Hoffovej išlo o nanajvýš vágne podozrenie, kdesi na svete sa vraj nevedno kedy plánuje útok na niektoré z našich zariadení, kvôli čomu chcela hovoriť so mnou alebo s Julianom, nie s vami, a pretože Julian mal toho veľa, poprosila som ju, aby ma uviedla do obrazu. Stačí to ako vysvetlenie?“


  Lawrenceová pristúpila o krok bližšie. Akoby nad hotelom nevisela strašná hrozba, začala si Lynn so záujmom prezerať záhady jej fyziognómie. Ako môžu tie zmyselne vykrojené ústa pôsobiť tak tvrdo? Za bledosť jej tváre olemovanej medenou červeňou je zodpovedné svetlo, genetická dispozícia či iba zatrpknutosť? Ako môže niekto sršať hnevom a súčasne byť biely ako stena?


  „Možno vám predtým kde-čo ušlo,“ povedala riaditeľka ticho. „Ale teraz ide o to, že pomocou atómovej bomby majú hotel vyhodiť do vzduchu. Zdá sa, že je do toho zapletený jeden z našich hostí. Stratili sme spojenie s vaším otcom a so Zemou. V každom prípade ste to mali so mnou prerokovať.“


  „Viete čo?“ povedala Lynn. „Pokračujte vo svojej práci.“


  Nechala Lawrenceovú tak a vrátila sa do centrály. Na monitore ešte blikalo video s Hannom. Riaditeľka sa pomaly pobrala za ňou.


  „Rada by som,“ odvetila mrazivo. „Ste prepracovaná, Lynn? Nie je to tu nad vaše sily? Pôsobíte ako ochromená.“


  Thielová na ňu pozrela a odvrátila zrak, nepríjemne dotknutá.


  „Obávam sa, že nám vypadol satelit,“ povedala. „Nepodarilo sa mi nadviazať spojenie so Zemou, s Ganymedom ani s Kallistom. Mám skúsiť spojiť sa so základňou Peary?“


  „Neskôr. Najprv sa musíme dohodnúť na ďalšom postupe. Ak je pravda to, čo sme práve počuli, hrozí nám katastrofa.“


  „Aká katastrofa?“ opýtal sa Tim.

  Locatellimu sa zatajil dych.


  Videl, ako Black zmizol v okamihu, keď vystúpil z tieňa úvozu na slnko. Civel na scenériu ako prikovaný. Nedalo sa rozoznať, kto koho sotil do priepasti, navyše skupinka sa prepla na tichý príjem, ale nebolo pochýb, že sa to stalo úmyselne.


  Nebola to nehoda. Bola to vražda!


  Warrenovi Locatellimu prisudzovali mnohé nedobré vlastnosti ako neohrabanosť, nedostatok ohľaduplnosti, samoľúbosť a ďalšie, ale nikdy nie zbabelosť. Taliansko-alžírsky temperament si prerazil cestu a ovládol jeho myseľ. V rozbehu zbadal, ako si vrah niečo vytiahol spoza stehna.


  Aj Edwards to videl.


  Pod nimi sa strácala Blackova zmietajúca sa postava. Toľko rozumel fyzikálnym zákonom gravitačnej fyziky, aby vedel, že napriek zníženej zemskej príťažlivosti pilot pád neprežije. Zrýchlenie voľne padajúceho telesa je síce menšie než na Zemi, dvanásť metrov sa môže zdať ako dva metre, zato však nepôsobí brzdiaci odpor vzduchu. Blackovo telo sa nevyhne lineárnemu zrýchleniu utváranému samotnou príťažlivosťou hmoty. Jeho rýchlosť bude každou sekundou narastať o 1,63 metra, až dopadne na dno ako meteorit.


  Presne tak, ako on a Mimi…


  Premkla ho hrôza. Šibol pohľadom k okraju plošiny a zbadal, že astronaut, ktorý sotil Blacka do hlbočiny, drží v ruke čosi podlhovasté a tenké.


  „Carl?“ vyhŕkol.


  Astronaut neodpovedal. V tom momente Edwards pochopil, že im hrozí veľké nebezpečenstvo. Ako zmyslov zbavený začal šklbať istiacou rukoväťou, sklopil ju, vzoprel sa na sedadle. Musia odtiaľ zmiznúť. Ich jedinou šancou je vyšplhať sa po lane a ramenom žeriava prejsť na pevnú zem.


  „Čo to stváraš?“ skríkla Mimi.


  Edwards mal na jazyku odpoveď, ale zrazu mu zostala trčať v hrdle. Astronaut zdvihol podlhovastý predmet, namieril ním na sútyčie sedačiek a vystrelil. Namiesto pušného prachu v puzdre vybuchla modelovacia hmota. Z rôsolovitého dražé sa uvoľnila tekutina, vyparila sa, narástla na mnohonásobok svojho objemu a vytvorila tlak, ktorý obrovskou rýchlosťou vyslal projektil na cestu. Sprchovací gél a šampón sa spojili a vytvorili výbušninu, ktorá prerazila Parkerovej helmu a vyhodila do vzduchu sedačkový výťah aj s posádkou, pričom na všetky strany lietali oceľ, plexisklo, elektronika a kúsky tiel.


  Hanna si schoval zbraň a dlhými krokmi namieril k zaparkovaným roverom.


  Locatelli bol rýchlejší. Vyskočil, pošmykol sa, kĺzal sa po cestičke nadol, ale prešiel kus cesty. Videl utekajúceho astronauta, ako dorazil k prvému zaparkovanému roveru a skočil za volant. S pohľadom upretým na Julianovu skupinu zachytil babylonskú trmu-vrmu v helme, ktorú vyvolali Amberine slová. V ďalšom okamihu vrah odfrčal preč.


  „Doriti,“ zavrčal Locatelli. „Stoj, ty sviniar!“


  „Warren, čo sa deje?“ spýtala sa Omurová. „Prihlás sa.“


  „Tu som.“


  „Amber vraví, že nadviazala spojenie s Blackom a začula krik. Hovorí…“


  Locatelli sa potkol. Jeho skoky boli privysoké, priveľmi krkolomné. Minul cestičku, vystrel ruky, pristál na príkrom štrkovom zráze a urobil kotrmelec.


  „Warren! Preboha, čo je s tebou?“


  Stratil prehľad o tom, kde je hore a kde dole. Prudko sa valil dole kopcom k okraju rokliny. Jeho telo, ľahké ako telo dieťaťa, každých pár metrov podskočilo, letelo strmhlav, znovu dopadlo na zem, až prestal vidieť aj počuť, okolo neho samý prach, no oblek na ňom zostal celý. Inak by som bol už dávno mŕtvy, pomyslel si, tu to ide rýchlo, ani sa nenazdáš a si mŕtvy.


  „Warren!“


  „Hneď.“ zakričal. „Au! Joj! Hneď!“


  „Kde…“


  Spojenie sa prerušilo. Po bruchu sa šmýkal po rovine, odrazil sa a vyskočil na nohy, rozbehol sa k druhému roveru. Jedným skokom sedel za volantom, nevšímajúc si, že naňho kričia zo všetkých strán. Ani na okamih nezapochyboval o tom, čo má ten chlapík za lubom, totiž ich nechať tu a s Ganymedom zdúchnuť preč.


  Žeby ich ten hajzeľ odpočúval?


  Navyše prerušil všetky spojenia, nech sa jeho protivník čo najneskôr dozvie, že ho niekto sleduje. Rýchlo stlačil centrálny vypínač, umlčal hlasy vo svojej hlave, stlačil plynový pedál a pustil sa za utečencom.

  Tim sa zjavil v centrále, práve keď Lawrenceová spomínala akúsi katastrofu. Nálada bola zreteľne pod bodom mrazu, pričom riaditeľka hotela nahrádzala chladiacu jednotku, kým Thielová pôsobila bezradne a Lynn zničene. Na Tima robila dojem topiacej sa, ktorej strach sa mieša s hnevom, že sa včas nenaučila plávať. „Čo sa deje?“ opýtal sa.


  Lawrenceová si ho zamyslene obzrela. Potom mu podala správu. Stručne, presne, nestranne, bez zbytočných podrobností a bagatelizovania. V priebehu minúty Tim vedel, že niekto chce rozprášiť Gaiu, že sú za tým zrejme Číňania, pravdepodobne však Carl Hanna, ten milý Carl, čo hrá na gitare a ktorý práve teraz trávi čas s Amber.


  „Preboha,“ povedal. „Do akej miery je to s tou bombou isté?“


  „Nič nie je isté. Sú to iba dohady, no kým ich niekto nevyvráti, mali by sme ich považovať za fakty.“ Očami vyslala ľadový lúč smerom k Lynn. „Slečna Orleyová, máte nejaký nápad, ako naša nadriadená?“


  Lynn zalapala po vzduchu.


  „Na vyhodenie Gaie do vzduchu niet najmenšieho dôvodu! Musí to byť omyl.“


  „Ďakujem, to nám veľmi pomohlo. Dajte mi pokyn alebo povolenie, aby som niečo navrhla. Napríklad by sme mohli nariadiť evakuáciu.“


  Lynn zaťala ruky do pästí. Vyzerala, akoby chcela Lawrenceovú chytiť pod krk.


  „Ak je skutočne v hoteli bomba, prečo už dávno nevybuchla? Koho alebo čo má trafiť? Budovu? Určitú osobu?“


  „Všetci sme v nebezpečenstve,“ povedal Tim. „Kto donesie na Mesiac atómovú bombu s úmyslom šetriť ľudské životy?“


  „Veď práve.“ Lynn si ich po jednom prezrela. „A doteraz sme boli každú noc všetci pokope, tak prečo k ničomu nedošlo? Žeby preto, lebo nijaká bomba neexistuje? Lebo nám niekto chce nahnať strach?“


  „Nuž,“ povedala Thielová váhavo. „Ako vravel Jericho, Hannovou úlohou mohlo byť bombu dopraviť sem. Ak sa dostala na Mesiac už pred rokom…“


  „Pred rokom už stála Gaia?“ opýtal sa Tim.


  „Ako hrubá stavba,“ prikývla Lynn.


  „To znamená, že tu možno leží odvtedy.“


  „Atómová bomba?“ Lawrenceovej tvár vyjadrovala skepsu. „Prepáč, ale toto si nemyslím. Nevyznám sa v miniatómovkách, nemám ani šajnu o atómových zbraniach, ale viem, že sú zdrojom žiarenia. Ani táto bomba nebude výnimkou. Ako je možné, že si to po celý rok nikto nevšimol?“


  „Možno ju Hanna priniesol iba predvčerom,“ usúdila Thielová. „Počas svojho nočného…“


  „To je veľmi špekulatívne!“ Lynn nahnevane rozhodila rukami. „Len preto, že mal na nohaviciach prach. A keby aj, prečo ju už dávno neodpálil?“


  „Možno čaká na správny okamih,“ hádal Tim.


  „Kedy by mal nastať?“


  „Netuším.“ Thielová zavrtela hlavou. Kučery jej poskakovali, akoby sa navzdory dramatickým okolnostiam radovali. „Určite nie teraz. Okrem slečny Orleyovej a Tima sú tu len bezvýznamné osoby, prepáčte, pomerne bezvýznamné osoby.“


  „Super,“ triumfálne zvolala Lynn. „Tak potom nemusíme evakuovať.“


  „Netúžim po evakuácii, ak chcete počuť moju mienku,“ poznamenala Lawrenceová pokojne. „Ale nariadim ju, keď sa mi to bude zdať potrebné. Zatiaľ súhlasím so Sophiou. Kritické to začne byť až vtedy, keď sa vrátia raketoplány, teda okolo siedmej. Teraz je,“ pozrela na elektrický indikátor, „16.20. Máme viac ako dve a pol hodiny na to, aby sme ju našli.“


  „Čože?“ Lynn prevrátila oči. „Máme prehľadať celý hotel?“


  „Áno. V skupinkách.“


  „To je, akoby sme hľadali ihlu v kope sena!“


  „Nájdete ju, ak tu nejaká je. Sophie, zvolajte ostatných. Sústredíme sa na miesta, kde by mohla byť schovaná.“


  „Aká veľká je taká miniatómovka?“ opýtal sa Tim bezmocne.


  „Ako aktovka?“ Lawrenceová mykla plecom. „Ktovie?“


  Všetci pokrútili hlavou. Thielová prezerala okienka so schémami a tabuľkami plnými čísel.


  „V každom prípade, nikde v hoteli nezaznamenali zvýšené žiarenie,“ oznámila. „Nijakú mimoriadnu rádioaktivitu ani dodatočný zdroj tepla.“


  „To preto, lebo tu nijaká bomba nie je,“ zavrčala Lynn.


  „A senzory monitorujú všetky oblasti?“ opýtal sa Tim.


  „Áno, každú prístupnú oblasť.“


  „Kým sa vyberieme hľadať bombu, mali by sme zvážiť ešte čosi,“ povedala Lawrenceová. „Podľa mňa nemáme do činenia iba s bombou.“


  „S čím ešte?“


  „So zradcom.“


  „Ach, Bože!“ Lynn potriasla hlavou. „Myslela som, že zloduchom je Carl.“


  „Carl jeden zo zloduchov. Ale kto zostrihal video? Kto pomohol Carlovi odísť z Gaie na lunárnom exprese?“ dodala a zboku fľochla na Lynn. „Zdá sa, že váš otec je obdarený veľkým pozorovacím talentom.“


  „Teda sa nazdávate, že niekto z nás spolupracuje s Carlom?“ vyzvedal Tím.


  „Vy si to nemyslíte?“


  „Viem o tom príliš málo.“


  „Viete presne toľko, koľko my. Ako by si Hanna poradil sám? Ako by mohol zároveň intrigovať aj zmazávať stopy? Prečo vypadli satelity, keď zaznelo jeho meno? Akú úlohu v tom zohrala náhoda?“


  „Kto by to mohol byť?“ Thielovej dievčenskou tvárou prebehlo zdesenie. „A už nikto z personálu. A už vôbec nie z hostí.“


  „Aj Hanna prišiel ako hosť. Hosť, ktorého osobne pozval Julian Orley. Ako sa mu podarilo vzbudiť toľkú dôveru?“ Lawrenceová sa uprene zahľadela na Lynn. „Tak kto je ten druhý? Alebo tá druhá? Niekto z nás?“


  „Hlúposť!“ vyhŕkla Lynn.


  „Možno. Ale aj preto budeme hľadať v skupinkách.“ Lawrenceová sa chabo usmiala. „Aby sme si na seba posvietili.“


  ARISTARCHUSKÁ PLANINA


  Hanna zaregistroval prenasledovateľa až po chvíli. Posledné, čo vyrozumel zo zmätku vo svojej helme, bolo to, že už neexistuje spojenie s londýnskou centrálou, s Gaiou ani s čínskym lietadlom. Hydra zvážila všetky možnosti, ako ochromiť komunikáciu z Mesiaca aj zo Zeme, ak si to bude situácia vyžadovať. Zrejme v tom má prsty Ebola. Teraz boli spojení už iba vysielačkami v oblekoch, prípadne anténami rovera a raketoplánu, na čo však potrebovali aj zrakový kontakt. Naposledy začul Locatelliho hlas, ktorý bol k nemu zrejme bližšie než ostatní.


  Žeby sa sem hrnul on?


  Hanna obišiel malý kráter. Maximálna rýchlosť rovera bola osemdesiat kilometrov za hodinu, no málokde sa ňou dalo ísť. Vozidlo bolo ľahké, navyše nedostatočne obsadené, a každú chvíľu sa vznieslo, zanechávajúc za sebou kúdoly prachu. Zrazu sa z rozmazanej šede vynorilo druhé auto a rýchlo sa približovalo. Jeho vodič buď podcenil fyzikálne zvláštnosti tunajšieho terénu, alebo mal profesionálne skúsenosti.


  Locatelli sa rútil ako o dušu.


  Musel to byť on!


  Hanna chvíľku zvažoval, či zastane a vyhodí ho do vzduchu, ale aj ojedinelá strela by v rozvírenom prachu mohla zablúdiť, navyše by stratil čas. Lepšie bude zvýšiť svoj náskok. Keď dorazí k raketoplánu, nebude záležať na tom, čo sa stane s Locatellim a s ostatnými. Ak sa im aj podarí dostať sa z Aristarchuskej planiny, nebudú ho môcť zadržať. Zostáva mu dosť času, aby vykonal operáciu a utiekol k OSS. Odtiaľ bude môcť…


  Pravé predné koleso sa vymrštilo do výšky. Rover podskočil, naklonil sa, začal sa šmýkať a zahalil Hannu šedivou kúrňavou. Na čas stratil orientáciu. V neistote, kam má zvrtnúť volant, šiel rovno za nosom a v poslednej sekunde sa spamätal nad zívajúcou hlbočinou Schröterovho údolia, náhlivo strhol volant a čo najrýchlejšie odfrčal preč. Medzičasom mu bolo jasné, že proti Locatellimu pomôže len rýchlosť.


  Prach. Ten všetko požierajúci netvor.


  Locatelli zaklial. Ten sviniar pred ním ho rozvíril toľko, že sa musel krotiť, aby sa k nemu príliš nepriblížil a nezrútil sám do vlastnej záhuby. Už to vyzeralo, že sa vrah ženie do priepasti. Až tesne nad jej okrajom získal kontrolu nad vozidlom a prebojoval sa dopredu, pričom víril oblaky drobných čiastočiek lámajúcich sa v slnečnom svetle, akoby regolit bol popretkávaný sklom. Okolo Locatelliho sa zotmelo, potom mračná zredli. V ďalšom okamihu zbadal rover pred sebou úplne jasne. Podklad cesty sa zmenil na asfalt, bol už len niekoľko sto metrov vzdialený od Ganymeda. Masívne a pochmúrne odpočíval na svojich chrobáčích nôžkach.


  Čím vlastne ten chlap strieľal?


  Vo vybičovanom oceáne zlosti sa objavil ostrovček hĺbavosti, miesto tichého zastavenia. Čo tu vlastne robí? Čo má proti komu, že pri sebe nosí smrtiace zbrane a bez zábran ich používa? V ďalšom okamihu sa prihnala nová vlna hnevu a spláchla všetky výhrady. Zdalo sa, že vrah ho nepokladá za hodného výstrelu. V bezhlavom úteku dorazil k raketoplánu, zastavil rover pod kormou, vyskočil zo sedadla a trielil ku komorovej šachte, ktorá trčala z podbrušia Ganymeda ako obrovský pôrodný kanál. Až v poslednej sekunde, s jednou nohou v kabíne, zastal a obrátil k Locatellimu svoj ligotavý priezor.


  „Špinavý hajzeľ!“ skríkol Locatelli a prinútil elektromotor k nebývalému výkonu. „No počkaj!“


  Astronaut si siahol na stehno a vytiahol dlhý ploský predmet.


  Nad jeho vnútorným Oceánom Procellarom sa rozhostilo bezvetrie. Alžírska a talianska dedičná výbava ustúpili do pozadia a ostal pravý, racionálne zmýšľajúci Američan, ktorému konečne svitlo, do akej zlej situácie sa dostal svojou ľahkovážnosťou. Sám seba uvidel očami svojho nepriateľa, nitkový kríž prakticky namaľovaný na helme, vyslovené pozvanie, stačilo stlačiť spúšť…


  „Doriti,“ zaklial potichu.


  Pustil volant ako rozžeravenú oceľ, vyskočil z rovera, urobil premet a kĺzal sa po hladkom asfalte, zatiaľ čo auto neriadene uháňalo ďalej, rovno na Ganymed a astronauta. Studené biele slnko na oblohe ožiaril oslepujúci blesk. Rover vyletel do výšky, vzpriamil sa a na všetky strany začal chrliť časti svojich sústav, úlomky obloženia, zdrapy zlatej fólie a elektronické dielce. Locatelli si inštinktívne chránil rukami helmu. Triesky okolo neho vyrývali do asfaltu brázdy. Chytro sa prevalil na chrbát, zbadal vo vzduchu letiace koleso, uskočil mu z cesty a dopadol na nohy.


  To teda nie! Takto nechce skončiť!


  Prikrčený a v očakávaní najhoršieho bežal po pristávacom poli, ale svojho protivníka nevidel. V komorovej šachte zbadal pohybujúcu sa osvetlenú kabínu. Mal ešte niekoľko minút. Nemohol pripustiť, aby vrah ukradol Ganymeda a ich nechal v pustatine. Nedbajúc na drobné ranky, ktoré si spôsobil pri svojom akrobatickom čísle, prebehol ku komorovej šachte pod trupom raketoplánu. Kabína bola preč, ale svietilo červené svetielko, a Black im vysvetlil, že kým je červená, šachtu nemožno vtiahnuť dovnútra. Astronaut ešte musí byť v komore, ktorá sa teraz zrejme plní vzduchom. Dobre, veľmi dobre.


  Locatelli si odfúkol a čakal.


  Zelená!


  Dlaňou udrel na tlačidlo, ktorým sa privoláva kabína.


  Keď Hanna vyšiel z komory, nestrácal čas skladaním helmy. Medzi radmi sedadiel utekal ku kokpitu. Trafil Locatelliho? Pravdepodobne nie. Ten chlap zoskočil, Hanna videl jeho telo preletieť vákuom skôr, než auto zasiahol náboj. Možno je pochovaný pod vrakom alebo ho zasiahli letiace trosky. Ani sa neobzrel, vkĺzol na sedadlo pilota a preletel pohľadom indikátory. Obslužné prvky mu boli známe, pred pár mesiacmi mal príležitosť oboznámiť sa s fungovaním všetkých lunárnych vozidiel. Vďaka dokonalej príprave Hydry jeho znalosti stačili aj na to, aby doviezol vesmírnu loď späť na obežnú dráhu a odtiaľ na OSS. Okrem toho nebude na palube ponechaný osudu, ak Ebola nájde spôsob, ako s ním nadviazať kontakt, hoci komunikácia bola doteraz blokovaná. Pravdepodobne si robil zbytočné starosti. Ebola bude vychádzať z toho, že sa mu všetko podarilo, a ukáže sa v správnom čase na správnom mieste.


  Prstami kĺzal po kontrolkách.


  Stuhol.


  Čo to je? Šachta sa nedala vtiahnuť dovnútra. Svietilo červené svetielko, čo znamená, že kabína sa vysáva a napĺňa kyslíkom – alebo je v pohybe!


  Rýchlo sa obzrel.


  Nie, je tu, jej vnútrajšok za úzkymi oknami rovnomerne osvetlený a pustý. Hanna prižmúril oči. Zaváhal. Nejaký impulz ho nútil vstať a presvedčiť sa na vlastné oči, ale nemohol si dovoliť ďalšie zdržanie, navyše sa rozsvietilo zelené svetielko.


  Ganymed bol pripravený na štart.


  „Tam! Tam!“


  Amber vzrušene ukazovala na oblohu. V diaľke niečo prudko stúpalo do výšky, podlhovasté a lesknúce sa v slnku.


  „Ganymed!“


  Bezhlavo a bez dychu sa rozbehli dole chodníčkom, nemotornými klokaními skokmi späť k plošine, kde stál žeriav, ale tam zistili, že oba rovery zmizli. Široko-ďaleko ani človiečika. V Amberiných ušiach doznievali Blackove výkriky. Rozkričal sa práve vtedy, keď sa k nemu prepla, aby sa ho spýtala, ako to dole prebieha.


  Carl, čo to robíš? Zbláznil si sa? Nie!


  Carl?


  Plná strachu vybehla na plošinu a do očí jej udrela gondola, lepšie povedané jej zvyšky, v ktorej mali sedieť Mimi s Marcom. Zostal z nej iba zmrzačený kus operadla, ohnuté mreže, vykrivený zlomok istiacej rukoväte a za ňou priškripnuté niečo biele, omračujúco známe…


  Odtrhnutá noha.


  Len s vypätím všetkých síl sa pod helmou nepovracala, zatiaľ čo ostatní hľadeli do hlbočiny a vyzerali nezvestných. No väčšina údolia bola ponorená do tieňa a nebolo nič vidieť.


  „Sú mŕtvi,“ vyhlásil napokon Rogašov.


  „Ako to môžeš tvrdiť?“ rozhorčila sa Chambersová. „Kým nemáme mŕtvoly…“


  „Tam je mŕtvola.“ Rogašov ukázal na odtrhnutú nohu v zničenej gondole.


  „Nie, to je… to je…“


  Nikto sa neodvážil vysloviť jeho meno. Neznesiteľná predstava, že osud roztrhnutého človeka sa naplní, keď kúsku tela prisúdia identitu.


  „Musíme ich pohľadať,“ povedala Chambersová.


  „Neskôr.“ Julian neodtrhol zrak od miesta, kde predtým stáli autá. „Momentálne nás väčšmi trápi čosi iné.“


  „Tebe sa toto nezdá dosť zlé?“ vyhŕkla Omurová.


  „Zdá sa mi to príšerné. Ale najprv musíme nájsť autá.“


  „Warren?“ Omurová začala rytmicky vyvolávať svojho manžela, akoby vyslovovala zaklínadlo. „Warren, kde si?“


  „Predpokladajme, že by sa im to podarilo…“ skúsila znovu Chambersová.


  “Sú mŕtvy,“ skočil jej Rogašov chladne do reči. „Stratilo sa päť ľudí. Najmenej dvaja z nich žijú, inak by nezmizli obe autá, no ostatní ležia v priepasti. Chceš sa tam spustiť po lane a tápať v tme?“


  „Odkiaľ vieš, že to nie je… Carl, kto leží tam dole?“


  „Lebo Carl žije,“ povedala Amber unavene. „Myslím, že má na svedomí Petra a ostatných.“


  „Ako si môžeš byť taká istá?“


  „Amber má pravdu,“ súhlasil Julian. „Carl je zradca, na to som došiel pred chvíľou. Ver mi, máme väčší problém než toto! Urýchlene sa musíme začať zaoberať tým, ako…“


  V tom okamihu Amber zbadala na horizonte stúpať raketoplán. Na sekundu sa zastavil nad Cobra’s Head, potom namieril k nim a bol čoraz väčší.


  Letí sem, pomyslela si.


  Pancierový trup získaval tvar a obrysy, ale aj výšku. Ten, kto riadil Ganymeda, jednoznačne nemal v úmysle pristáť a vziať ich so sebou. Stroj nehlučne preletel nad nimi, zrýchlil, zamieril na sever, zmenšoval sa, kým z neho nezostala len bodka, až napokon úplne zmizol.


  „Zdúchol,“ šepla Omurová. „Nechal nás tu.“


  „Julian, zavolaj do Gaie,“ nástojila Chambersová. „Musia po nás prísť.“


  „Nejde to,“ vzdychol Julian. „Vypadol kontakt.“


  „Vypadol?“ skríkla Omurová vydesene. „Akože vypadol?“


  „Neviem. Veď vravím, že máme väčší problém.“


  BERLÍN, NEMECKO


  Keď mu zavolala jeho spojka, Sinova spätná premena z mandoprogera s levou hrivou na úplne obyčajného nájomného vraha bola takmer zavŕšená.


  Cestou z Grand Hyatt sa sám seba neustále pýtal, čo tam robili tí dvaja policajti. Nebolo pochýb, že aj oni pátrali po Tchuovi, Jerichovi a po tom dievčati, ale z akého dôvodu? Jericha v Berlíne neevidovali menovite, takže podľa toho mali vyšetrovatelia na muške Tchu Tchiena. Prečo práve jeho?


  Na druhej strane mu to mohlo byť jedno. Síce musel zmiznúť od nedokončených záležitostí, no inštinkt mu navrával, že tak či tak prišiel neskoro. Skupina sa stiahla. No a čo! Čo by ešte mohli dosiahnuť? Vogelaar aj jeho žena boli mŕtvi, kryštál mal vo svojej moci. Zatiaľ čo kládol na miesto parochne a falošné fúzy, prebral telefonát.


  „Kenny, dokelu, ako sa to mohlo stať?“


  Žiadne Hydra, žiadne bežné pozdravy. Iba ustráchané šepkanie. Sin sa zarazil. Spojka bola bez seba.


  „Stať čo…?“ opýtal sa netrpezlivo.


  „Všetko to ide dolu vodou! Tchu, Jericho aj to dievča, celý kontraband je na ceste k nám a oni o tom vedia! Vedia všetko! O balíku, o atentáte! Dokonca mali možnosť hovoriť s Julianom Orleyom. Všetko praskne!“


  Sin zamrzol. Tatárska briadka mandoprogera v jeho ruke vyzerala ako malé mŕtve zviera.


  „To nie je možné,“ zašepkal.


  „Nemožné? Tak to by ste potom hádam mali prísť sem! Vlna nemožného totiž práve otriasa koncernom tak, že zemetrasenie je proti tomu iba búrka v šerbli.“


  „Ale ja mám spis.“


  “Oni tiež!“


  Na Sina sa valili informácie ako lavína. Okrem ďalších nepríjemností sa týkali aj Hannovho odhalenia a zavedenia komunikačnej blokády. To posledné bolo myslené ako núdzové opatrenie pre prípad, že by detaily o atentáte prenikli na Mesiac predčasne. Niečo, s čím v skutočnosti nikto z Hydry nerátal, no presne to sa stalo.


  „Kedy ochromili sieť?“ spýtal sa Sin.


  „Počas konferenčného hovoru,“ druhý muž dychčal do slúchadla, „ďalších 24 hodín bude Mesiac od všetkého odrezaný, no blokádu nedokážeme udržať naveky. Chcem len dúfať, že Hanna dostane situáciu pod kontrolu. O Ebole ani nevraviac.“


  Ebola. Hannova pravá ruka bola špecialistom na infikovanie zdanlivo sebestačných systémov, ktoré tak boli oslabené zvnútra. To, že sa Ebole podarilo prerušiť osudný konferenčný hovor, sa dalo označiť za brilantný manéver, ktorý spôsobil šikovný zvrat v behu udalostí, protivietor do plachiet člna, žiaľ, deravého.


  Vogelaar ho dostal.


  Nie! Sin sa prinútil, aby sa upokojil. Ešte nestroskotali. Vybral Hannu a Ebolu, pretože dokázali improvizovať a zvládnuť aj tú najhoršiu situáciu. Pri tomto uvažovaní ani na sekundu nepripustil, že by ich akcia zlyhala.


  „A ako chcete teraz priviesť Tchua a jeho bandu k rozumu?“ bedákal muž na druhej strane. „Stratili ste Mickeyho Reardona, v Šanghaji ste prišli o dvoch ľudí, s Gudmundssonom a jeho tímom momentálne rátať nemôžete, sú zamestnaní inak, tak ako chcete…“


  „Nijako,“ prerušil ho Sin.


  Spojka prekvapene zmĺkla.


  „Odstaviť Tchuovu skupinu už nemá zmysel,“ vysvetľoval Sin, „situácia je všeobecne známa, šírenie informácií zo spisu už nemožno zastaviť. O všetkom ostatnom sa rozhodne na Mesiaci.“


  „Dokelu, Kenny. Pohoríme!“


  „Nie. Odteraz bude mojou hlavnou úlohou ochrániť Hydru pred odhalením. On už o tom vie?“


  „Pred piatimi minútami som ho informoval. Uvítal by, keby ste mu zavolali vy osobne. Okrem toho už musím končiť, dokelu! Čo keď mi prídu na stopu? Čo mám potom urobiť?“


  „Nikto nevybuchne.“


  „Ale oni prinesú spis so sebou! Neviem, čo všetko je tam napísané. Možno by bolo lepšie…“


  „Buďte pokojný,“ z ufňukaného skučania na druhom konci linky začalo byť Sinovi zle, „prídem do Londýna hneď, ako to bude možné. Budem vám nablízku, a keď to začne byť husté, dostanem vás z toho.“


  „Preboha, Kenny! Ako sa to len mohlo stať?“


  „Tak sa konečne spamätajte,“ povedal Sin zostra, „jediné riziko je v tom, že stratíte nervy. Vráťte sa k ostatným a nedajte na sebe nič znať.“


  „Hanna azda vie, čo robí.“


  „Vybral som ho preto, že vie.“


  Sin ukončil rozhovor, prehodil mobil z jednej ruky do druhej a skúmal miestnosť. Ako sa dalo čakať, všimol si tisíc rušivých momentov: asymetriu, proporčné nezrovnalosti, sfušovaný dizajn, iritujúci kvetinový aranžmán. Biedny talent floristu nepostačoval na to, aby usporiadanie kvetov dávalo nejaký zmysel. Teda napríklad tým, že by bol počet kvetov deliteľný počtom okvetných lístkov a tá zlátanina by tak získala svoje opodstatnenie. Z nedostatku myšlienky, bez toho, aby zodpovedala nejakej estetickej, akokoľvek zakódovanej štruktúrovanej funkcii, bolo na aranžmáne niečo hrozivo neplánované, priamo Sinova nočná mora. Len obyčajná predstava, že by nedokázal odôvodniť svoje konanie, bola jednoducho desivá! Neochotne vytočil ďalšie číslo, mobil si preložil do ľavej ruky, prstami pravej uchopil kvety a pokúšal sa aranžmán upraviť.


  „Hydra,“ povedal.


  „Aký obsiahly je ten spis?“ opýtal sa hlas.


  „Nemal som ešte príležitosť prečítať ho.“ Sin povytiahol jednu ľaliu, „To, čo sa stalo, ma mrzí. Samozrejme, vezmem na seba celú zodpovednosť. No nemohli sme urobiť viac, ako sa vyhrážať Vogelaarovi mučením a smrťou. Musel dať kópiu spisu Jerichovi.“


  „Vy nie ste na vine,“ povedal hlas, „rozhodujúce je, že blokáda trvá. Čo navrhujete?“


  „Predisponovať. Nesústrediť sa na Jericha, Tchua a Jou-jou. Ich smrť by nám už viac neposlúžila a udalosti na Mesiaci nedokážeme ovplyvniť. Stále som presvedčený, že operácia bude úspešná. Teraz ide o zaistenie anonymity Hydry.“


  „Máme rovnaký názor, pokiaľ ide o slabiny?“


  „Z môjho pohľadu existuje iba jedna, o ktorej sme už hovorili.“


  „Vidím to rovnako.“


  Sin zhodnotil aranžmán. V skutočnosti nebol lepší, stále mu chýbal akýkoľvek semiotický obsah. „Nasadnem na najbližšie lietadlo do Londýna.“


  „Ste tam dostatočne vybavený?“


  „Vzdušný motocykel a všetko. V prípade potreby môžem povolať posily.“


  „Gudmudsson má prácu, to viete.“


  „Moje siete sú široké. Mohol by som dať do pohybu celé légie, ale to nebude nutné. Ja budem pripravený na mieste, to by malo stačiť.“


  „Informujte ma o kľúčových údajoch zo spisu. Po tom, čo sme prerušili mailovú komunikáciu, mi to už, žiaľ, nemôžete poslať.“


  „Aj tak bolo správne stiahnuť stránky z netu.“


  „Ozvite sa mi.“


  Sin stuhol.


  Potom odhodil mobil na posteľ a s narastajúcim hnevom sa hrabal v orchideách, ľaliách a krókusoch. Musel čo najskôr odísť z Berlína, no nedokázal odísť ani len z tejto izby, kým kyticu uspokojivo neusporiadal. Svet nebol náhodný. Bez plánu. Všetko muselo dávať zmysel. Tam, kde sa končil zmysel, začínali sa bludy.


  Hlavička jednej ľalie sa odlomila.


  Trasúc sa od zúrivosti vytrhol Sin celú kyticu z vázy a natlačil ju do smetného koša.


  GAIA, VALLIS ALPINA, MESIAC


  Lynn rozhodla, že podzemné trakty Gaie prehľadajú spolu s Thielovou. Tim tušil dôvod. Bála sa hádky s ním, pretože presne vedela, že mu už nemôže nič predstierať. Zatiaľ sa jej ešte darilo klamať samu seba. Jej správanie oscilovalo medzi okamihmi úplnej jasnozrivosti, nezainteresovanosti a výbušného hnevu. Ten bezodný čierny strach, ktorý ju pred rokmi takmer zabil, sa znovu zračil v jej pohľade. Tim tam spoznával ešte čosi iné, čosi neurčito zradné, čo ho nanajvýš vydesilo. Keď spolu s kuchárom Axelom Kokoschkom prehľadával kasíno, prestal sa zamýšľať nad Lynn a začal sa trápiť kvôli Amber, ktorá cestovala v spoločnosti domnelého teroristu. Julian dostal túto informáciu na chránenej frekvencii, ale ako zareagoval? Bol pri ňom Peter Black. Zmocnili sa Carla spoločne?


  Čo sa práve teraz dialo na Aristarchuskej planine?


  Amber, vravel si, ozvite sa! Prosím!


  Viacpodlažné podzemie Gaie si podľa Lawrenceovej odhadu zaslúžilo zvláštnu pozornosť, pretože odtiaľ by bomba spôsobila najväčšie škody. Mičio Funaki a Ashwini Anandová sa pustili do obytného traktu pre personál, Lynn a Thielová do podzemných skleníkov, akvárií a skladísk. Svet zrkadiel Gaie siahal do obrovskej hĺbky, veď personálne plány na rok 2026 predpokladali, že na každého hosťa pripadne jeden zamestnanec.


  „Medzitým sa pokúsim spojiť so základňou Peary,“ povedala Lawrenceová, než sa rozišli.


  „Ale ako, bez satelitu?“ spýtal sa Tim.


  „Cez stálu linku. Medzi Gaiou a základňou existuje priame laserové spojenie. Pošleme údaje tam a späť systémom zrkadiel.“


  „Čo, zrkadlá? Normálne, obyčajné zrkadlá?“


  „Prvé je postavené na druhej strane priepasti. Tenký, veľmi vysoký stožiar. Môžete ho vidieť z vášho apartmánu.“


  „A koľko ich je?“


  „Nie veľa. Tucet až k pólu. Usporiadané sú tak, aby svetelný lúč obišiel okraje krátera a hory. Aby ste dosiahli raketoplány, vesmírne lode alebo vôbec Zem, potrebujete, samozrejme, satelity. Ale na interlunárnu komunikáciu medzi dvoma pevnými bodmi neexistuje nič lepšie. Žiadna atmosféra, ktorá by signál rozptyľovala, žiaden dážď– opíšem im teda našu situáciu v nádeji, že tam nemajú žiadne problémy so satelitmi, no nie som prehnaný optimista.“


  A potom, keď Lynn a Thielová konečne zmizli vo výťahu, odtiahla ho Lawrenceová nabok.


  „Tim, je mi to nepríjemné. Viete, že nemám vo zvyku chodiť dlho okolo horúcej kaše, no v tomto prípade…“


  Povzdychol si v neblahej predtuche. „Ide o Lynn?“


  „Áno. Čo sa ro s ňou deje?“


  Tim hľadel na zem, na steny, kam sa len dalo, len aby nemusel opätovať jej pohľad.


  „Pozrite, Lynn a ja, nikdy sme neboli v osobnom kontakte,“ pokračovala Lawrenceová, „ale keď ma prijímali, prihovorila sa za mňa a zaučila ma. Vo výcvikovom tábore, na Mesiaci, vždy bola suverénna a kompetentná, obdivuhodná. Teraz sa mi zdá byť nezodpovedná, roztržitá, útočná. Úplne sa zmenila.“


  „Ja…“ zaváhal Tim, „porozprávam sa s ňou.“


  „O to som nežiadala.“


  Skúmajúce oči zachytili jej pohľad. Odrazu si Tim uvedomil, že Dana Lawrenceová nežmurká. Ešte nikdy ju nevidel žmurknúť. Spomenul si na film Mimozemšťan, dosť starú, no ešte vždy vynikajúcu kazetu. Julian ho miloval. V tom filme sa z jedného člena posádky zrazu celkom neočakávane vykľul android.


  „Neviem, čo mám na to povedať,“ odvetil.


  „Ale áno, viete to presne,“ stlmila hlas. „Lynn je vaša sestra, Tim. Chcem vedieť, či jej môžeme dôverovať. Má samu seba pod kontrolou?“


  V Timovej hlave sa rozpútala búrka. Strnulo hľadel na riaditeľku, lebo odrazu mu svitlo, čo tým vlastne myslela.


  „Naznačujete, že Lynn je Carlovým komplicom?“ spýtal sa zarazene.


  „Chcem len počuť váš názor.“


  „Ste šialená.“


  „Toto všetko tu je šialené. Poďte, strácame čas. Spadol by mi kameň zo srdca, ak sa mýlim, no Lynn sa pred tromi dňami silou-mocou snažila nahovoriť vášmu otcovi, že fantazíruje. Chcela mu zatajiť videá z bezpečnostných kamier, mňa nechala v neistote, pokiaľ ide o varovanie od Eddy Hoffovej, hoci o tom so mnou mala hovoriť. Celkovo sa správa, akoby sme si udalosti posledných tridsiatich minút vymysleli, hoci bola od začiatku pri tom.“


  To nie je pravda, chcel povedať Tim. Lawrenceová sa skutočne v jednej veci mýlila. Lynn pri tom nebola od začiatku. Thielová ten rozhovor uskutočnila, zatiaľ čo jeho sestra sedela spolu s riaditeľkou a kuchármi v Selene, aby preskúmali možnosti pikniku na dne Vallis Alpina. Jennifer Shawová sa chcela rozprávať s Lynn alebo s jej otcom, takže Thielová okamžite poslala správu do Seleny a tiež prepojila bezpečnostných technikov na Juliana na Aristarchuskú planinu. Keď Lynn a Lawrenceová dorazili do centrály, bol už rozhovor v plnom prúde.


  Čo to ale menilo na veci?


  „Ako ste povedali, Lynn je moja sestra,“ narovnal sa a ustúpil o pár centimetrov, „a dám za ňu obe ruky do ohňa.“


  „To mi nestačí.“


  „To vám ale musí stačiť.“


  „Tim,“ povzdychla si Lawrenceová, „chcem sa len uistiť, že nám nehrozia nijaké problémy zo strany, z ktorej by sme ich najmenej očakávali. Povedzte mi, čo sa deje. Náš rozhovor považujem za dôverný, ak nechcete, nikto sa o ňom nedozvie. Ani Julian a už vôbec nie Lynn.“


  „Dana, skutočne…“


  „Ja musím mať možnosť konať svoju prácu!“


  Tim chvíľu mlčal.


  „Psychicky sa zrútila,“ povedal tupo, „pred pár rokmi. Vyhorená, depresívna. Prišlo to a odišlo, ale odvtedy sa neviem zbaviť strachu, že sa to zopakuje.“


  „Syndróm vyhorenia?“


  „Nie, skôr…“ zdráhal sa to vysloviť.


  „Choroba?“ dodala Lawrenceová.


  „Lynn to zľahčuje, ale… áno. Chorobná dispozícia. Jej… naša mama trpela depresiami, nakoniec sa…“


  Odmlčal sa. Lawrenceová čakala, či chce ešte niečo dodať, no jemu sa zdalo, že povedal dosť.


  „Ďakujem,“ povedala vážne, „prosím, dozrite na svoju sestru.“


  Nešťastne prikývol, pripojil sa ku Kokoschkovi. Vybavení prenosnými detektormi sa vydali na cestu, pričom sa cítil ako prekliaty, mizerný kolaborant. Zároveň ho trápilo Lawrenceovej podozrenie. Nie preto, že vystavil Lynn neopodstatnenému upodozrievaniu, ale preto, že ho zhrýzala neistota. Mohol by naozaj dať za Lynn obe ruky do ohňa? Položil by za ňu život, to vedel, nech by urobila čokoľvek.


  Ale jednoducho si nebol istý.


  GANYMED


  Locatelli ležal v embryonálnej polohe na dlážke pretlakovej komory hneď vedľa priehradky. Takmer dve tretiny stien kabíny boli presklené, no kým zostal dolu v bezpečnom tieni, nemohli ho z miestnosti pre cestujúcich ani z kokpitu vidieť. Horúčkovito rozvíjal a zavrhoval jeden plán za druhým. Keď obrátil hlavu, mal na dohľad kontrolný panel na vnútornej stene komory, ktorý ukazoval tlak, množstvo vzduchu a teplotu prostredia. Kabína bola naplnená vzduchom, no neodvážil sa sňať si prilbu. Priveľmi sa obával, že by pilotovi napadlo uskutočniť inšpekciu komory práve v tej chvíli, keby sa on zaoberal tou prekliatou helmou. Pretiahol sa pomedzi priehradky, ktoré ešte ani celkom neroztvorili, zadal rozkaz na stúpanie a hodil sa na zem, nepremrhal ani zlomok sekundy. Aj tak tomu chlapíkovi nemohlo uniknúť, že kabína znovu klesla.


  Opatrne sa trochu narovnal a pátral po niečom, čo by sa dalo použiť ako zbraň, ale vo vnútri komory sa nenachádzalo nič, čím by sa dalo udrieť alebo bodnúť. Ganymed stále zrýchľoval. Odhadoval, že bol spustený autopilot, no kým raketoplán nedosiahol svoju konečnú rýchlosť, nikto z tých, čo sedeli tam vpredu, nesmel spustiť oči z kontroliek. Neskôr už mohlo byť neskoro na to, aby sa zbavil panciera a prilby Asi by to mal predsa len urobiť teraz.


  V tej istej chvíli dostal nápad.


  Bleskovo otvoril uzávery na helme, sňal si ju, položil vedľa seba a horúčkovito si začal odopínať pancier na hrudi. Pocit zrýchlenia poľavoval. Náhlivo uvoľňoval uzávery a ventily, vysúkal sa zo záchranného postroja a odsunul všetky tie krámy nabok. Teraz sa mohol lepšie hýbať a mal dokonca niečo, čo sa dalo použiť ako zbraň pri nečakanom útoku. Napätý na prasknutie ležal a čakal. Raketoplán vybral zákrutu a získal ďalšiu výšku. V hlave mu jasne hučalo, že má len túto jednu šancu. Ak sa mu nepodarí vyradiť Petra alebo Carla na prvý pokus, nech už Ganymeda riadil ktorýkoľvek z nich, mohol sa rozlúčiť so životom.


  Nebedákaj, ty idiot, pomyslel si. Ty si to tak chcel. A jeho vnútorný hlas pri všetkej blahosklonnosti znel zvláštnym spôsobom – alebo aj nie – vrátane určitých zvláštností modulácie až po ázijský ráčkované R, presne ako hlas Momoky.


  GAIA, VALLIS ALPINA


  Lawrenceová podišla k svojej pracovnej ploche a zastala.


  Takže depresia. To vysvetľovalo mnohé. Ale ako sa vyvinuli tie depresívne stavy? Apatia? Agresia? Môže Lynn zošalieť? Čo sa dalo očakávať od Julianovej dcéry?


  Spustila laserové spojenie so základňou Peary. Po niekoľkých sekundách sa na obrazovke objavila tvár zastupujúceho veliteľa Tommyho Wachowského. Medzi hotelom a základňou neprebiehala čulá komunikácia, takže s Wachowským doteraz hovorila iba raz. Pôsobil napäto a uvoľnene zároveň, akoby mu svojím hovorom sňala z duše nejaké bremeno. Lawrenceová verila, že pozná dôvod jeho správania. V ďalšej chvíli potvrdil Wachowski jej predpoklad.


  „Som rád, že vás vidím,“ zavrčal, „už som si myslel, že sa nedokážeme vôbec s nikým spojiť.“


  „Máte problémy so satelitmi?“ spýtala sa.


  Doširoka roztvoril oči: „Odkiaľ to viete?“


  „Pretože aj my ich máme. Boli sme v kontakte so Zemou, keď sa prerušilo spojenie. Odvtedy sa už nemôžeme nikam dovolať, ani len na naše raketoplány.“


  „My podobne. Sme úplne odrezaní. Problém je, že ležíme v libračnom tieni. Alternatívne spôsoby zlyhávajú. Sme odkázaní na LPKS. Netušíte, čo sa tam deje?“


  „Nie,“ potriasla Lawrenceová hlavou, „momentálne sme bezradní. Úplne bezradní. A vy?“


  ARISTARCHUSKÁ PLANINA


  Mesiac bol na chôdzu jednoznačne výhodnejší než Zem vzhľadom na jeho nižšiu gravitáciu. Skafandre jednoznačne nie. A hoci exokombinézy ponúkali najvyšší komfort a voľnosť pohybu, človek sa v nich cítil napriek klimatizácii ako v inkubátore. Čím viac sily vynaložil, tým viac sa potil, a osem kilometrov zostalo ôsmimi kilometrami aj pri skokoch, aké by robili česť každej kengure.


  Keď na Juliana zaútočili otázkami, vyzradil všetko možné, rozprával o svojom nočnom pozorovaní lunárneho expresu, o Hannových klamstvách a krycích manévroch a tiež, že kdesi vo svete ktosi podniká niečo proti Orley Enterprises. To, že teroristi by sa mohli pokúsiť vyhodiť jeho hotel do vzduchu pomocou atómovej bomby, si, naopak, nechal pre seba. Rovnako ani slovkom nespomenul Lynnine neodpustiteľné prešľapy. Robil si o ňu obrovské starosti, no napriek tomu sa v centre jeho úzkosti rozostupovala priepasť nepochopenia, ktorou sa plazil ohavný, čierny červ pochybností. Kto vlastne prestrihal video, kto pripojil Hannu? Pretože o tom, že ten Kanaďan predtým načúval, nebolo pochýb. Vstúpil do akcie, ešte než Jericho dal najavo svoje podozrenie! Koniec koncov, kto v perfektnej synchronizácii s Hannovým útekom vyradil satelity? Červ sa točil, menil, osciloval, plodil predstavu pomocníka, hotelového komplica, komplicky. Osoby, ktorá sa nevysvetliteľne bránila ukázať mu to zmanipulované video a ktorej správanie sa stávalo z hodiny na hodinu záhadnejším.


  „A ako sa teraz odtiaľto dostaneme?“ zúfala Chambersová. „Naspäť do hotela, úplne bez raketoplánu a rádiového spojenia?“


  „Ja sa skôr pýtam, kam chce ísť Carl,“ uvažoval Rogašov.


  „Akoby to teraz bolo dôležité,“ odvrkla Omurová.


  „Prečo tak unáhlene zdúchol? Veď by mu vôbec nič nemohli dokázať. Nanajvýš, že to s pravdou nemyslí až tak vážne, no ale dobre. Načo ten chvat?“


  „Možno má niečo v pláne,“ usudzovala Amber, „niečo, čo musí vybaviť včas, teraz, keď tak vyletel.“


  Včas. To bolo ono! Ako sa dostal komplic von z hotela včas, ak teda nejaký bol, aké akútne bolo nebezpečenstvo, že v Gai v priebehu hodiny exploduje bomba? Nemohla viesť Hannova cesta naspäť do Gaie, aby ju odpálil? Alebo už bomba tikala? V tom prípade…


  Lynn! Musel byť šialený, že ju upodozrieval! Aj keby zohrávala z akéhosi zvláštneho, nepochopiteľného dôvodu nejakú úlohu v tejto dráme, bolo jej jasné, do čoho sa zaplietla? Mala vôbec najmenšiu predstavu, o čo vlastne išlo? Mohol ju Hanna pod akoukoľvek zámienkou vtiahnuť do svojich plánov, zneužiť jej psychické rozpoloženie, nahovoriť jej niečo, prehovoriť ju, aby preňho urobila veci, ktorých význam pochopila úplne zle?


  Možno mal radšej lepšie počúvať, čo hovoril Tim.


  Mal! Gramatika premrhanej príležitosti.


  „Julian?“


  „Čo?“


  „Ako sa odtiaľto dostaneme?“ spýtala sa Chambersová nanovo.


  Zaváhal. „Peter pozná… poznal Schröterove vesmírne doky lepšie než ja. Nie sú tam žiadne lietajúce stroje, aspoň myslím, ale určite je tam tretí mesačný automobil. Preč sa teda nepochybne dostaneme.“


  „Ale kam zájdeme?“ uvažoval Rogašov. „Nie sú to povzbudivé vyhliadky prejsť mesačným autom cez Mare Imbrium.“


  „Ako ďaleko sme vlastne od hotela?“ spýtala sa Amber.


  „Asi tisíctristo kilometrov.“


  „A ako dlho nám vydrží kyslík?“


  „Zabudni na to,“ dychčala Omurová, „určite nie tak dlho, aby sme sa s tým vozidlom dostali až do Vallis Alpina. Čo povieš, Julian? Koľko trvá tisíctristo kilometrov maximálne osemdesiatkou?“


  „Šestnásť hodín,“ odvetil Julian, „ale ak sa na to pozrieme realisticky, sotva budeme môcť ísť osemdesiatkou.“


  „Šesťdesiatkou?“


  „Možno päťdesiatkou.“


  „Ach, super!“ zasmiala sa Omurová. „Tak to môžeme uzavrieť stávky, kto alebo čo zdochne ako prvé. Auto alebo my?“


  „Prestaň,“ povedala Amber.


  „Tipujem, že my.“


  „To nikam nevedie, Momoka. Radšej poďme…“


  „Auto ešte chvíľu povozí naše mŕtvoly, než niekde…“


  „Momoka!“ skríkla Amber. „Prestaň konečne. Dosť!“


  „To stačí!“ Julian zastal a zodvihol obe ruky, „Viem, že musíme stráviť veľmi veľa hrôz. Nič nedáva zmysel, prakticky ani jedna informácia nebola potvrdená. V tomto okamihu pomôže jedine premýšľať, krok za krokom, a ďalší krok bude preskúmať Schöterove vesmírne doky. Na to nám zatiaľ kyslík stačí.“ Urobil prestávku. „No, keďže je Peter mŕtvy…“


  „Ak je skutočne mŕtvy,“ povedala Chambersová.


  „Keďže je Peter pravdepodobne mŕtvy, postupujem na jeho miesto. Jasné? Zodpovednosť za skupinu prechádza teraz na mňa, a odteraz chcem počuť iba konštruktívne pripomienky.“


  „Ja by som mal jednu konštruktívnu pripomienku,“ povedal Rogašov.


  „Poslušný, Oleg,“ posmievala sa Omurová, „konštruktívne pripomienky sú teraz vysoko v kurze.“


  Rogašov ju ignoroval. „Nie sú miesta ťažby hélia-3 o niečo bližšie k Aristarchuskej planine než hotel?“


  „To sedí,“ povedal Julian, „skoro o polovicu bližšie.“


  „Tie pracoviská sú automatizované,“ namietla Omurová, „povedal mi to Peter. Samé roboty.“


  „Áno, hej,“ povedala Chambersová zamyslene, „napriek tomu tam bude niečo ako infraštruktúra, či nie? Ubytovanie pre údržbárov. Nejaké dopravné prostriedky.“


  „Na každý pád tam je priestor na prežitie,“ povedal Julian, „dobrý návrh, Oleg. Tak ďalej!“


  Skutočnosť, že kyslík nevystačí ani po ťažobné miesto, nespomenul.


  GANYMED


  Na pomyselnej priamke 50. dĺžkového stupňa sa Hanna hnal v ústrety svojmu cieľu, tieň Ganymeda sa ťahal ponad zamatovú jednotvárnosť severného Oceánu Procellara rýchlosťou 1200 kilometrov za hodinu. Pohľadom spočíval na kontrolnom paneli. Z raketoplánu nedokázal dostať viac. Na ceste bude ešte dobrú hodinu a štvrť. Vzhľadom na žalostné možnosti, ktoré mala k dispozícii Julianova skupina, nemal dôvod na obavy. Ak by sa im aj podarilo opustiť planinu, mal k dispozícii dosť času na to, aby dokončil svoju úlohu a opustil Mesiac. Vo hviezdach bolo iba to, či to Ebola zvládne včas, keďže sa všetko rúcalo. Síce plánoval počkať tak dlho, ako to bude možné, no nakoniec bude musieť predsa len odletieť, prinajhoršom sám. Tak zneli pravidlá hry. Spojenectvá slúžili účelu.


  Po pravej strane sa začínala ukazovať vyvýšenina pokrytá malými krátermi, ktorá oddeľovala severné Mare Imbrium od Oceánu Procellara. Za ním sa rozprestierali miesta ťažby hélia-3, ktoré siahali až po zátoku Sinus Iridium, čo bola oblasť, kde sa v posledných rokoch prudko púšťali do seba Američania a Číňania. Kenny Sin by o tom vedel veľa rozprávať. Ten Číňan bol možno šialený, no oplatilo sa počúvať ho.


  Lenivo sa rozhliadal okolo seba.


  Pretlaková komora bola zahalená do nejasného svetla. Nič nenasvedčovalo tomu, že by sa Locatelli dostal až do raketoplánu. Okrem toho, prezradil by ho hluk priehradky v momente, ako by sa otvorila. Znovu sa začal venovať kontrolkám a vyzrel z okna. Na dohľad bol väčší kráter – podľa holografickej mapy na konzole išlo o Mairan. Ganymed bol na ceste už skoro dvadsať minút a jeho sa pomaly chytala nuda.


  Tak dobre.


  Vstal, vzal si zbraň s nevýbušnými nábojmi a pomedzi sedadlá kráčal až ku komore. Čím bližšie bol, tým lepšie videl do kabíny, no očividne bola prázdna. Až keď bol od nej len na pár krokov, dostalo sa mu do zorného poľa čosi neohrabané, biele, ležiace na zemi, a on zostal stáť.


  Záchranný batoh. Prinajmenšom to tak vyzeralo.


  Predsa len to Locatelli dokázal?


  Pomaly pristúpil bližšie. Bolo vidieť ďalšie podrobnosti, ramenný diel hrudného pancierovania, zohnutá noha. Až keď stál tak blízko pri okienku, že sa na ňom zrážal jeho dych, rozoznal časť tváre, mŕtvo hľadiace oko, pootvorené ústa. Zdalo sa, že sa Locatelli opiera chrbtom o priehradku a nevyzeral veľmi dobre, vlastne dosť mŕtvo.


  Hannove prsty uchopili zbraň. Voľnú ruku priložil k snímaču, počkal, kým sa priehradka otvorí, a ustúpil o krok.


  Locatelli vypadol von ako vrece a vytriešťal oči na strop. Ľavá ruka mu bezmocne klesla na zem, prsty sa roztvorili, akoby prosil o poslednú almužnu. Pravá, ktorá ostala v komore, zvierala spodný okraj prilby. Navonok nebolo vidieť žiadne zranenie, predsa len si dokázal zložiť pancierovanie prv, než skolaboval.


  Hanna pokrčil obočie, nahol sa a ostal zarazený.


  V tej istej chvíli si uvedomil, čo tu nesedelo. Tá nezvyčajne zdravá farba tváre mŕtvoly by ešte ako-tak ušla – ale Warren Locatelli by bol nepochybne prvým mŕtvym, ktorý sa potil.


  Takže Hanna.


  Locatelli skríkol. Celou silou sa zahnal helmou, trafil Hannovu ruku, videl odletieť zbraň, vymrštil sa dohora.


  Hanna sa zatackal.


  To, že Kanaďan ten trik prekukne a v ďalšom momente ho zastrelí, sa dalo očakávať. Takže dve sekundy po útoku Locatelliho najviac prekvapilo to, že ešte žije. Počas šialeného vlečenia sa večnosti, odkedy raketoplán vzlietol, donekonečna si predstavoval túto situáciu, odhadoval svoje šance. Teraz sa to udialo a už nemal čas premýšľať, dokonca ani sa čudovať či lapať po dychu. Podľa keltskej obyčaje sa spoľahol na účinok kriku, hlučného a neartikulovaného ako pri útoku armády a začal mlátiť svojou helmou do protivníka, znovu a znovu, bez prestania, bez najmenšej šance na ústup. Videl ho klesnúť, namieril na oholenú lebku a znovu udrel, ako len najsilnejšie vedel. Kanaďan sa ho pokúšal zachytiť. Locatelli mu zasadil kopanec do pleca. Bohovia vedeli, že sa vo svojom živote bil skutočne hojne, často a rád, no nikdy nie s profesionálnym vrahom, kam si Hannu podvedome zaradil, takže ho pre istotu ešte raz udrel helmou po temene, hoci sa už dávno nehýbal, schmatol tú zvláštnu zbraň, potkýnajúc sa ustúpil o pár krokov a namieril.


  Striekance od krvi boli na Hannovom zátylku, na dlážke.


  Locatellimu sa triasla ruka.


  Po chvíli rozochvený od strachu sa odvážil vykročiť, čupol si a priložil Hannovi hlaveň k spánku. Žiadna reakcia. Kanaďan mal zavreté oči a sťažka dýchal. Locatelli zažmurkal, cítil, ako sa mu postupne upokojoval tep. Čakal. Nič sa nedialo. Čakal ďalej.


  Nič. Vôbec nič.


  Pomaly začínal veriť, že ten muž skutočne omdlel.


  Kam s ním? Horúčkovito premýšľal. Azda by mohol toho idiota strčiť do pretlakovej komory a potom ho jednoducho stratiť počas letu. To by ale bola vražda a Locatelli nebol vrahom ani vo chvíľach, keď sa vôbec nedokázal ovládať. Okrem toho chcel vedieť, prečo museli Peter, Mimi a Marc zomrieť a aké boli vlastne Hannove prekliate ciele. Potreboval informácie a vôbec, Momoka, Julian a ostatní uviazli na Aristarchuskej planine! Musel sa tam vrátiť po nich, to malo absolútnu prednosť.


  A ako, ty mudrlant?


  Pohľad mu putoval ku kokpitu. Vedel šoférovať pretekárske auto, nasmerovať jachtu po vetre. O raketoplánoch však nemal ani poňatia. Rovnako netušil, kam Ganymed smeroval, v akej výške letel a ako rýchlo. Nič na palube mu nepozdvihlo náladu. Tu Kanaďan, ktorý sa onedlho preberie, tam neznámy svet kokpitu. Nevedel, ako ďalej. Musí si ihneď doplniť vedomosti.


  Nie. Najskôr musí niekam odpratať Hannu.


  Keďže mu ani po ďalších minútach premýšľania nenapadlo nič lepšie, odtiahol nehybné telo smerom ku kabíne, uložil ho za sedadlo druhého pilota a rozhliadal sa, čím by ho mohol zviazať.


  Podľa všetkého sa na palube nič vhodné nenachádzalo.


  Nuž čo. Aspoň sa nedalo povedať, že by hrozila nuda.


  LONDÝN, VEĽKÁ BRITÁNIA


  Jedno z posledných diel staručkého sira Normana Fostera sa týčilo na Ostrove psov, polostrove v tvare kvapky v londýnskom East Ende. Zatočená do U tu Temža obmývala oblasť obchodných štvrtí, vkusne prebudovaných lodeníc, exkluzívnych apartmánov a zakonzervovaných pozostatkov sociálnej bytovej výstavby, ktorej obyvatelia sa v architektonickej idylke poznačenej vzletom a prosperitou vynímali ako herci. Už v deväťdesiatych rokoch objavili majetní Londýnčania skryté pôvaby tejto štvrte. Nasťahovali sa sem umelci, galérie, stredne veľké firmy a koncerny a polorozpadnutým robotníckym sídliskám privodili záhubu. Po vyše dvoch desaťročiach napätia v spoločnosti nakoniec s láskou, takmer s muzeálnou majestátnosťou obnovili posledné črty ulice a rodiny tam žijúce sa dostali pod ochranu ako samostatný druh, čo okrem iného znamenalo, že sa zmenili na ten typ bezstarostných sociálnych prípadov, ktorým vystresovaní manažéri závidia, pričom ich nik neupodozrieva z cynizmu.


  V roku 2025 na Ostrove psov už nebolo nikoho, kto by bol skutočne chudobný. A v tieni Big O už vôbec nie.


  Ešte za Jerichovych čias sa začala výstavba nového ústredia Orley Enterprises, v roku, keď z obavy pred stratou Joanny prišiel do Šanghaja. Na juhovýchode Ostrova psov, v bývalých ostrovných záhradách, na plochom podnoží budovy – ak je možné dvanásťposchodový komplex nazvať plochým – ležalo písmeno O s priemerom 250 metrov, ktoré parabolický obiehal umelý Mesiac oranžovej farby. V ňom sa nachádzali konferenčné miestnosti a viedli doň vzdušné mosty. Viac ako päťtisíc zamestnancov sa s mravčou pracovitosťou hemžilo vo svetlom prežiarených átriách, záhradách a veľkoplošných kanceláriách obrovského skleného prstenca. Letisko bolo umiestnené na streche tak umne, že zaokrúhlenie O-čka zostalo uchované z každej perspektívy. Až pri pristátí sa ukázalo, že vrchol budovy nebol zahnutý, ale rovný. Na leteckej plošine boli rozmiestnené dva tucty vrtuľníkov a lietadiel.


  Prúdové lietadlo TUS pristálo o štvrť na päť na letisku Heathrow. Ešte na pristávacej dráhe ich prevzali bezpečnostné sily koncernu a odviedli ich k firemnej helikoptére, ktorá ich okamžite previezla na Ostrov psov. Ďalej na sever sa tiahol komplex výškových domov na Canary Wharf, ktoré sa márne snažili vyrovnať všetko presahujúcemu Big O. Súkromné člny, biele a drobné, sa plavili v prestavaných lodeniciach. Jericho videl, ako na pristávaciu dráhu vstúpili dvaja muži. Helikoptéra sa vo vzduchu otočila, zosadla a otvorili sa bočné dvere. Muži pridali do kroku. Jeden, s drôtenými čiernymi vlasmi a zrasteným obočím, načiahol k Jerichovi pravú ruku, rozmyslel si to a podal ju Jou-jou.


  „Andrew Norrington,“ povedal, „zastupujúci šéf bezpečnosti. Jü-jün Čchenová, predpokladám.“


  „Proste Jou-jou,“ potriasla podávanou rukou, „ctihodný Tchu Tchien, Owen Jericho. Tiež veľmi ctihodný.“


  Druhý muž zakašľal, utrel si dlane do nohavíc a všetkým kývol hlavou.


  „Tom Merrick, spravodajská služba.“


  Jericho si ho premeral. Tom bol mladý, predčasne holohlavý a zjavne mal zábrany pozerať sa svojmu náprotivku do očí dlhšie ako dve sekundy.


  „Tom je náš špecialista pre všetky druhy komunikácie a na prenos správ,“ povedal Norrington. „Priniesli ste so sebou ten spis?“


  Miesto odpovede Jericho nastavil drobnú kocku proti svetlu.


  „Veľmi dobre!“ prikývol Norrington. „Poďte.“


  Cesta viedla dovnútra strechy cez zatrávnenú plochu a most, na ktorého druhej strane sa ťahal rad presklených výťahov. Odtiaľ bolo vidieť do otvoreného vnútra Big O, poprepletaného ďalšími mostmi. Ľudia po nich čulo pobehovali sem a tam. Dobrých 150 metrov pod sebou Jericho videl pozdĺž budovy v zabudovaných dráhach jazdiť kabíny, potom vstúpili do jedného z vysokorýchlostných výťahov, rútili sa k zemskému povrchu a nižšie, až zastali na štvrtom podzemnom podlaží. Norrington kráčal pred nimi. Nespomaliac krok dotkol sa zrkadliacej sa steny, tá sa hlučne otvorila a zhltol ich svet vysokej bezpečnosti, ovládaný počítačovými stanicami a stenami plnými monitorov. Muži a ženy hovorili do mikrofónov pripevnených na hlavách. Prebiehali videokonferencie. Tchu si napravil okuliare na nose a očarený toľkou technikou načiahol krk, pričom vydal zo seba zvuk vyjadrujúci uznanie.


  „Naše informačné centrum na sledovanie stavu,“ objasňoval Norrington, „odtiaľto komunikujeme so všetkými inštitúciami po celom svete patriacimi pod Orley. Fungujeme na princípe subfiriem, to znamená, že nemáme šéfov pre kontinenty, iba bezpečnostných referentov pre jednotlivé dcérske podniky, a tí podávajú hlásenia Londýnu. Všetky hlásenia o situácii sa sústreďujú u nás.“


  „Ako hlboko sme pod zemou?“ spýtala sa Jou-jou.


  „Nie veľmi hlboko. 15 metrov. Mali sme veľké problémy so spodnou vodou, ale teraz je už všetko v poriadku. Centrálnu bezpečnosť sme museli z pochopiteľných dôvodov chrániť pred prípadnými útokmi zo vzduchu. Okrem toho podzemie Big O v prípade potreby slúži ako atómový kryt.“


  „Znamená to, že keď padne Anglicko…“


  „… Orley zostane stáť.“


  „Kráľ je mŕtvy, nech žije kráľ.“


  „Žiaden strach,“ usmial sa Norrington. „Anglicko nepadne. Naša krajina sa mení, museli sme prežrieť, že zmizli červené telefónne búdky a červené autobusy, ale o kráľovskej rodine sa mlčí. Keď bude najhoršie, máme tu dolu miesto aj pre kráľa.“


  Zaviedol ich do konferenčnej sály s holografickými projekčnými stenami po celej miestnosti. Dve ženy sa tam tlmene bavili. Jedna z nich Jericha okamžite spoznala. Čierne vlasy okolo bledej tváre patrili Edde Hoffovej. Druhá žena bola pri tele, mala atraktívne, hoci mrzuté črty tváre, sivomodré oči a nakrátko ostrihané šedivé vlasy.


  „Jennifer Shawová,“ povedala.


  Splnomocnenkyňa centrálnej bezpečnosti, doplnil Jericho v duchu. Strážny pes číslo jeden vo svetovom Orleyho impériu. Znovu si potriasli ruky.


  „Kávu?“ opýtala sa Shawová. „Minerálku? Čaj?“


  „Niečo,“ Tchu objavil čítačku pamäťových kryštálov a mieril priamo k nej, „hocičo.“


  „Červené víno,“ povedala Jou-jou.


  Shawová nadvihla obočie. „Stredne ťažké? Ťažké? Barikové?“


  „Najlepšie niečo na spôsob narkotika.“


  „Narkotikum a niečo,“ prikývla Edda Hoffová, vyšla na chvíľu von a znovu sa vrátila, zatiaľ čo si ostatní posadali. Tchu položil kryštál do čítačky a pokýval hlavou.


  „S vaším dovolením dostane najskôr slovo jeden starý darebák,“ povedal. „Vďačíte mu za pohľad do chorého mozgu vášho nepriateľa, navyše by som rád vyvrátil akékoľvek pochybnosti o našej dôveryhodnosti.“


  „Kde je ten muž teraz?“ Shawová sa oprela.


  „Mŕtvy,“ povedal Jericho, „zavraždili ho pred mojimi očami. Pokúšali sa zabrániť mu, aby svoje znalosti odovzdal ďalej.“


  „Očividne neúspešne,“ odvetila Shawová. „Ako ste sa zmocnili toho kryštálu?“


  „Ukradla som mu oko,“ povedala Jou-jou, „ľavé.“


  Shawová sa nad tým na chvíľku zamyslela.


  „No, človek by sa nemal štítiť ničoho. Dajte slovo vášmu mŕtvemu priateľovi.“


  „Celé to, ehm, vyzerá ako porucha na satelitoch,“ povedal Tom Merrick, vedúci odboru pre bezpečnosť IT, po tom, ako Vogelaar pod západoafrickým nebom spôsobil armagedon. „Aspoň to tak vyzerá.“


  „Čo iné by to mohlo byť?“ spýtal sa Jericho.


  „No, to je trochu komplikované. Po prvé, satelity nie sú niečo, čo možno podľa ľubovôle zapnúť a vypnúť. Človek musí poznať ich kódy, aby ich dokázal kontrolovať.“ Merrick sklopil zrak. „No dobre, kódy možno zohnať špionážou. Komunikačný satelit možno ochromiť s pomocou cieleného prúdu údajov. Na pár hodín alebo na deň. Možno ho tiež zničiť žiarením. Ale tu ide o totálny výpadok, chápete? Nespojíte sa ani s Gaiou, ani Pearyho základňou.“


  „Pearyho základňou?“ zopakoval Tchu. „Americkou mesačnou základňou, správne?“


  „Presne. Na tú by momentálne stačilo len zablokovať LPKS, mesačné satelity, kvôli librácii, ale…“


  „Librácii?“ Jou-jou sa zatvárila bezradne.


  „Mesiac sa javí, ako keby stál,“ zamiešal sa Norrington prv, než mohol Merrick odpovedať. „To je ale mylný úsudok. Samozrejme, že rotuje.


  V rámci jedného obehu okolo Zeme sa otočí aj okolo svojej vlastnej osi. Výsledkom je, že my vidíme vždy tú istú stranu. Niečo také sa volá viazaná rotácia, čo je, mimochodom, typické pre väčšinu mesiacov v slnečnej sústave. Hoci…“


  „Áno, áno!“ prikyvoval Merrick netrpezlivo. „Musíte im vysvetliť, že uhlová rýchlosť, ktorou krúži Mesiac okolo väčšieho telesa, s ohľadom na vlastnú rotáciu…“


  „Myslím, že naši hostia uprednostnia jednoduchšiu verziu. Tom.


  V princípe ide o to, že Mesiac sa trošku kymáca, čo je spôsobené jeho vlastnou rotáciou. Preto môžeme v konečnom dôsledku vidieť viac než polovicu povrchu Mesiaca, v skutočnosti je to takmer 60 percent. V dôsledku toho sa okrajové oblasti občas strácajú.“


  „A to z dosahu signálu,“ napadlo Merrickovi. „Zvyčajný signál si vyžaduje vizuálny kontakt. Ibaže by ste mali k dispozícii atmosféru, ktorá odráža rádiové vlny, ale taká na Mesiaci nie je. A momentálne leží severný pól základne Peary v libračnom tieni, takže ho zo Zeme rádiovými vlnami nemožno dosiahnuť priamo. Preto bol náš spolupútnik vybavený desiatimi vlastnými satelitmi, lunárnym pozičným a komunikačným systémom, krátko LPKS, a tieto rotujú v takej vzdialenosti, aby na seba dovideli. Minimálne päť z nich vieme zachytiť vždy, takže by sa sme mali spojiť aj so základňou bez ohľadu na libráciu.“


  „A čo svedčí proti nemu, že sa práve týchto desať satelitov dostalo niekomu pod kontrolu?“ opýtal sa Jericho.


  „Nič. Teda, všetko! Viete, koľko satelitov by ste museli paralyzoval, aby ste celý Mesiac odtienili od Zeme? Gaia totiž nemá libračný problém, nachádza sa v dohľade, dá sa tam teda kedykoľvek z TDRS satelitov zavolať aj bez LPKS. Ibaže už ani s Gaiou nemáme spojenie.“


  „Takže aj pozemné satelity by sa museli…“


  „… rušiť, áno, áno. Čertovsky veľa kódov, ale pre mňa, za mňa. Z dlhodobého hľadiska vám to ale veľmi nepomôže. Mohli by ste napadnúť centrálu TDRS vo White Sands a jednou ranou paralyzovať všetky satelity určené na sledovanie a prenos dát. Ale potom sa jednoducho prejde na pozemné stanice alebo civilné satelity ako Artemis, ktoré sú vybavené transpondermi S pásma a otočnými anténami. Ako chcete rušiť tie?“


  „Presne v tom je problém,“ povedala Edda Hoffová. „Sme v kontakte so všetkými dostupnými pozemnými stanicami sveta. Nikomu sa nedarí nadviazať kontakt.“


  „Po skolabovaní konferenčného hovoru sme ako prvé upovedomili NASA a Orley Space vo Washingtone,“ povedala Shawová. „Samozrejme, aj Centrum pre kontrolu misií v Houstone, naše vlastné kontrolné centrá na Isla de las Estrellas a v Perthe. Všade bez signálu.“


  „A čo by mohlo byť príčinou?“ Jericho si pošúchal bradu, „ak nie rušenie satelitov?“


  Merrick študoval čiary na svojej pravej dlani.


  „Ešte neviem.“


  „Základňa Peary a Gaia sú tiež od seba odrezané?“


  „Nemusia byť,“ Norrington potriasol hlavou. „Odhliadnime od toho, že to nevieme. Medzi oboma existuje bezsatelitné laserové spojenie.“


  „Ak by sme sa teda spojili so základňou…“


  „… mohli by preposlať našu správu na Gaiu.“


  Shawová sa nahla dopredu. „Počúvajte, Owen, až doteraz som pochybovala, že by dôkazy, ktoré máte, nutne naznačovali ohrozenie Gaie. Vy traja by ste mohli byť bandou hysterických šialencov.“


  „A aký je teraz váš názor?“ opýtal sa Tchu.


  „Prikláňam sa k tomu, že vám uverím. Podľa vašej dokumentácie tam hore drieme bomba už od apríla minulého roku. V skutočnosti bolo otvorenie Gaie naplánované na rok 2024, ale kríza na Mesiaci nám urobila škrt cez rozpočet. Odpáliť bombu teraz, keď je Gaia hotová, by teda dávalo zmysel. Ledva vyšleme hotelu varovanie, už ktosi sabotuje našu komunikáciu. Aj tento fakt naznačuje, že sa to stane, ale hlavne, že nám niekto v tejto chvíli pozerá na prsty. A to je obzvlášť znepokojujúce. Na jednej strane preto, lebo je možné, že máme vo svojich radoch špióna. Na druhej strane preto, že to znamená, že sa ktosi pokúsi dostať bombu na Gaiu a odpáliť ju tam. Ak to už neurobil.“


  „Keď tak človek počúva tohto Vogelaara,“ povedal Norrington, „vidí všade Číňanov.“


  „Nedá sa to vylúčiť.“ Shawová sa na chvíľu zamyslela.


  „Ale prv, než sa prerušilo spojenie, Julian už predsa kohosi upodozrieval. Jedného hosťa. A to toho hosťa, ktorý sa ku skupine pridal ako posledný. Atentátnika by sme mali poznať.“


  „Carl Hanna,“ povedal Norrington.


  „Carl Hanna,“ prikývla Shawová. „Buďte teda taký láskavý a zožeňte mi jeho zložku. Preklepnite toho chlapíka, chcem poznať obsah jeho žalúdka! Edda, vy sa spojte s NASA a posuňte rozkazy na OSS. Nech naši alebo ich ľudia pošlú raketoplán na Gaiu.“


  Hoffová zaváhala. „Ak má OSS momentálne kapacity…“


  „Nezaujíma ma, či majú voľné kapacity. Mňa zaujíma jediné: aby to urobili. A to okamžite.“


  ARISTARCHUSKÁ PLANINA


  Rover, o ktorom hovoril Julian, bol zaparkovaný v podzemnom kryte, zato druhý uviazol na pristávacej dráhe taký obhorený, akoby sa dostal do prúdu spalín z motorov raketoplánu. No a z tretieho zostala už len kopa šrotu. Trosky ležali rozhádzané po okolí, takže sa Omurová okamžite rozbehla a začala pátrať po Locatelliho pozostatkoch. V neblahom tichu prehľadávali okolie. Potom sa zhodli, že Locatelli tu nebol, ani žiadna časť jeho tela.


  Všetci vedeli, čo to znamená. Locatelli sa dostal na palubu raketoplánu.


  Skľúčene prečesali hangáre. Schröterove vesmírne doky boli očividne v štádiu dokončovania. Všetko naznačovalo, že tu boli naplánované vzduchové a pretlakové komory, v ktorých by ľudia mohli prečkať určitý čas. Nikde však nebolo ani stopy po systéme na udržanie života. Chladiaca miestnosť, určená na prípravu potravín, bola spustošená. Úsek hangáru, v ktorom parkovalo mesačné vozidlo, bol označený nápismi, podľa ktorých tam museli uskladňovať aj grashopery, ibaže široko-ďaleko nebolo vidieť ani jeden.


  „No hej,“ poznamenala Chambersová trpko po tom, ako zistila, že oceľové kontajnery, v ktorých mali byť skafandre, zívajú prázdnotou, „aspoň teoreticky sme v bezpečí. Akurát sa to celé malo stať až o štyri týždne.“


  „Takže naozaj máme k dispozícii iba to hlúpe mesačné vozidlo?“ zastonala Omurová.


  „Nie, máme viac, než len to,“ zaznel Julianov hlas. Bol s Amber a Rogašovom vo vedľajšej budove. „Najlepšie bude, keď prídete sem.“


  „Síce nič, čo lieta,“ zhrnul, „no aspoň niečo, čo jazdí. Ten obhorený rover zvonka síce neopeknel, ale funguje, takže s tým v hangári máme teraz dva. A pozrite, čo našla Amber. Nabité náhradné batérie pre obe autá a v kufri toho neporušeného rovera zásoba kyslíka pre dve osoby.“


  „Je nás päť,“ povedala Omurová, „dajú sa tie nádrže striedavo pripájať na naše skafandre?“


  „Áno, dá sa to. Až po Gaiu nám zásoby nevydržia, okrem toho by rovery boli v Alpách bezcenné. Každopádne sa ale s našimi zásobami dostaneme až na ťažobnú stanicu.“


  „A pozná niekto cestu?“


  Amber sa ovievala štósom stočených papierov: „Toto tu.“


  „Čo, mapy?“


  „Boli v roveri.“


  „No super!“ začala sa Omurová rozčuľovať. „Ako za čias Vasca de Gama! Čo je to za posratú techniku, keď sa do toho hlúpeho mesačného prdítka nedá ani len naprogramovať kurz?“


  „Technika civilizácie, ktorá si svoje výdobytky stále viac a viac zamieňa so zázrakmi,“ povedal Rogašov chladne. „Alebo ti vari ušlo, že satelitná komunikácia skolabovala? Bez LPKS žiaden navigačný systém.“


  „To mi neušlo,“ mrzuto zareagovala Omurová. „Mimochodom, mám aj konštruktívnu pripomienku.“


  „Hovor.“


  „My si len ťažko dokážeme vytvoriť na ťažobnej stanici pohodlie, mám pravdu? Myslím tým, musíme kontaktovať hotel, a to, ako sa zdá, momentálne nemožno pre štrajk satelitov. Tak ako sa vlastnými silami dostaneme do hotela?“


  „Čo tým naznačuješ?“


  „Sú na stanici nejaké lietajúce stroje?“


  „Možno grashopery.“


  „No, s tými sa krásne prevezieš okolo Mesiaca, ale slimačím tempom. Akurát, ak si dobre pamätám, héliové zásobníky sa transportujú k pólu prostredníctvom magnetickej dráhy. Správne? Takže tam je stanica a z nej ide vlak na Pearyho základňu. A z Pearyho základne…“


  Julian mlčal.


  Samozrejme, premýšľal. Tak by to šlo. Aké jednoduché! Ťažko uveriť, že Omurová pre zmenu skutočne dostala zo seba čosi konštruktívne.


  GANYMED


  Locatelli civel na kontrolné displeje.


  Medzičasom pochopil, že Hanna sa orientoval podľa holografickej mapy, akéhosi náhradného LPKS. Vonkajšie kamery synchronizovali aktuálny obraz krajiny, a do počítača, do ktorého sa zadávali cieľ a trasa, zachytávali trojdimenzionálny model oblasti snímanej v danej chvíli. Týmto spôsobom bolo možné presne dodržiavať kurz, prakticky šlo o autopilota, pretože systém stále zadával korektúry, čo si však vyžadovalo vysokú letovú výšku. Locatelli predpokladal, že Hanna naprogramoval cieľ. Kontrolky ale neprezrádzali, kam mal namierené. Stavil by sa, že Kanaďan letel naspäť do hotela, ale na to boli príliš západne. Aby sa dostal na Gaiu, musel by zadať severovýchodný kurz. Namiesto toho sa mu zdalo, akoby tvrdohlavo sledovali 50. dĺžkový stupeň.


  Žeby sa Hanna chcel dostať k pólu?


  Otázky sa kopili. Prečo Hanna nevyužíval LPKS? Ako sa s touto mašinou pristáva? Ako sa spomaľuje? Rútili sa rýchlosťou 1200 kilometrov za hodinu v desaťkilometrovej výške. Nanajvýš znepokojujúce. Ako dlho vydrží palivo, keď musia dýzy stále ťahať, aby Ganymed udržali v tejto výške a zároveň zrýchľovali?


  Pomocou spínača na skafandri sa pokúsil nadviazať kontakt s Momokou. Keď nedostal žiadnu odpoveď, skúsil kontaktovať Juliana, prepol na hromadný príjem. Nič. Iba atmosférické šumy. Možno tieto skafandrové systémy na takú vzdialenosť nefungujú, veď už pol hodiny leteli na sever. Pohľadom na mapu odhadol vzdialenosť a došiel k záveru, že medzi raketoplánom a Aristarchuskou planinou je už vyše 500-kilometrová vzdialenosť. Po pravej ruke a v značnej vzdialenosti sa v strede náhornej plošiny blýskal kráter Mairan, ako sa dočítal z mapy. Ďalší, Louville, sa približoval severne ponad okraj horizontu. Nastal čas oboznámiť sa s kokpitom. Azda bude možné z paluby Ganymeda zavolať aspoň hotel.


  Pohľad mu padol na diagram nad čelným sklom, ktorý si doteraz nevšimol. Strohý návod, ale postačoval na to, aby sa dostal do hlavného menu. Odrazu šlo všetko omnoho jednoduchšie, než si myslel. Síce stále nevedel, ako sa s tou kraksňou lieta, no aspoň zistil, ako sa obsluhuje rádio. O to väčšie bolo jeho sklamanie, že zasa zostalo ticho. Najskôr si myslel, že je pokazené zariadenie, potom konečne pochopil, že vypadli satelity.


  Tak preto Hanna prepol na navigáciu s pomocou mapy.


  V tej istej chvíli mu došlo, prečo nevedel tradičným spôsobom nikoho kontaktovať. Tradičné vysielanie si vyžadovalo, aby sa partneri nachádzali na dohľad, teda aby medzi vysielačom a prijímačom nebolo nič, čo by mohlo absorbovať rádiové vlny. A v prípade Mesiaca silné zakrivenie pohlcovalo už po krátkom čase každý kontakt. Preto sa predtým prerušilo aj jeho spojenie s Momokou a ostatnými, keďže sa v čase naháňačky zdržiavali na druhej strane Snake Hill. A tak mohol určiť presný čas, keď došlo k vypadnutiu satelitov.


  Zhodoval sa s Hannovým útekom.


  Náhoda? V nijakom prípade! Tu išlo o čosi väčšie.


  Hanna za ním ticho zastonal. Locatelli sa obzrel. Po dlhšom hľadaní nakoniec našiel zopár remeňov na zaistenie batožiny, ktorými ho pripútal k predným sedadlám. Nedá sa povedať, že by ho zviazal ako balík, no stačilo to na to, aby sa Hanna nemohol rozviazať dosť rýchlo, takže Locatelli by ho stihol streliť jeho vlastnou zbraňou do nohy. Niekoľko sekúnd pozoroval bledú tvár vraha, no Kanaďan mal oči stále zavreté.


  Vrátil sa znova k obslužnému panelu. Po chvíli mal pocit, že okrem iného pochopil, ako regulovať výšku Ganymeda, ako ho nechať klesať alebo stúpať za pomoci…


  To bolo ono. Samozrejme!


  Locatelli bol veľmi rozrušený. Mesiac nemal atmosféru, takže by letová výška nehrala úlohu, nanajvýš sa spotrebovávali zásoby pohonných hmôt. Obmedzujúce podmienky to nezmení, vákuum je vákuum. Čím vyššie by však vystúpil, tým menej by sa prejavovalo zakrivenie, až nakoniec by nemalo vôbec nijaký vplyv. Pokiaľ si pamätal, severovýchodne od Schröterovho údolia sa rozprestierala už iba náhorná plošina Rupes-Toscanelli so Snake Hillom. Ak práve netrčali pod skalnými výstupkami, ale pretĺkli sa až k vesmírnym dokom, mohol by, musí ich dosiahnuť!


  Prstami kĺzal po kontrolkách. Zistil, že raketoplán má k dispozícii odstrašujúce množstvo dýz, niektoré boli pevne nasmerované dolu, iné dozadu, iné boli zase pohyblivé. Rozhodol sa, že tými pohyblivými sa nebude zaoberať a ťah motorov sústredí výlučne na vertikálne dýzy. Spoliehal sa na šťastie…


  V momente mu to vytlačilo vzduch z pľúc.


  Dokelu! Veľa, priveľa! Aký len bol vôl! Prečo nezačal s menšou dávkou? Už sa nedalo hovoriť o pokojnom lete, Ganymed ako šialený vystrelil dohora, klepal, vibroval a vzpínal sa, akoby ho chcel vytriasť zo svojho vnútra. Chvatne znížil ťah, pochopil, že nie všetky dýzy sa zapaľovali súčasne, preto tie vibrácie. Korigoval, reguloval, vyrovnával a raketoplán sa upokojil, stúpal ďalej, teraz už miernejším tempom.


  Dobre, Warren. Veľmi dobre!


  „Locatelli Orleymu,“ volal. „Momoka. Julian. Ohláste sa, prosím.“


  Z reproduktorov sa drali všetky varianty bieleho šumu. Nič z toho však ani vzdialene nepripomínalo ľudskú artikuláciu. Ganymed sa blížil k 1300-kilometrovej výške. Po počiatočných problémoch sa teraz nechal viesť ako vycvičená kobyla, rovnomerne stúpal stále vyššie, zatiaľ čo Locatelli striedavo vyvolával Julianovo a Momokino meno.


  Štrnásť kilometrov.


  Pod ním plynula krajina. Znovu to zatriaslo a zarachotilo, keď zmätená automatika zaznamenala odklon od zameraného dĺžkového stupňa a drsne vyrovnala letovú dráhu.


  „Locatelli Orleymu. Julian! Momoka! Oleg, Evelyn. Počuje ma niekto? Ohláste sa! Locatelli…“ 14,6– 14,7– 14,8


  Zrazu zneistel, hoci ho vlastný rozum ubezpečoval, že teoreticky môže letieť až do voľného vesmíru. Všetko bolo otázkou paliva. „Momoka! Julian!“


  15,4-15,5-15,6


  Nič.


  „Warren Locatelli Orleymu. Ohláste sa.“


  Šum. Praskot. Škrípanie.


  „Locatelli Orleymu. Julian! Momoka!“


  „Warren!“


  ARISTARCHUSKA PLANINA


  „Warren! Warren! Mám na príjme Warrena!“


  Omurová sa začala zvíjať okolo obhoreného rovera, do ktorého nakladali batérie, ako v tanci svätého Víta. Všetko prerušili, všetci ho počuli. Jeho hlas im znel v prilbách sľubne hlasito, jasne a zreteľne, akoby stál vedľa nich.


  „Warren, zlato, miláčik!“ kričala Omurová. „Kde si? Miláčik, ach, ty môj miláčik! Si v poriadku?“


  „Mám sa dobre. Čo je s vami?“


  „Pár nás chýba, nevieme presne, čo sa stalo. Peter, Mimi, Marc…“


  „Mŕtvi,“ povedal Locatelli.


  Niežeby to bolo nutné potvrdzovať. No to slovo preťalo vzduch sťa ostrie a gilotínovalo onoho neuznanlivého malého optimistu, ktorý doteraz neustal a potichu šíril všemožné keby a mohlo by. Na sekundu všetci zarazene stíchli.


  „Kde si teraz?“ opýtal sa Julian, počuteľne vytriezvený.


  „V raketopláne. Carl, ten sviniar, zhodil Petra do priepasti a potom vyhodil do vzduchu Mimi a Marca. Nakoniec uniesol raketoplán, ale podarilo sa mi dostať sa na palubu.“


  „A kde je Carl?“


  „V bezvedomí. Dal som mu do držky a priviazal som ho k sedadlám.“


  „Si hrdina!“ nadchýnala sa Omurová. „Vieš to? Si úžasný hrdina!“


  „Jasné, čo iné? Som hrdina vo svinsky rýchlej vesmírnej lodi, ktorý vôbec netuší, ako sa tá blbá kraksňa obsluhuje. Vlastne, stúpať už viem. Obrátiť sa, klesnúť a pristáť, to mi ešte nejde.“


  „Dokážeš sa vysielačkou spojiť s hotelom?“ opýtal sa Julian.


  „Pochybujem. Príliš ďaleko, priveľa kopcov. Som vo vyše šestnásťkilometrovej výške, pravdupovediac v tejto chvíli mi uniká pevná pôda pod nohami. Okrem toho neviem, koľko šťavy mi ešte zostáva.“


  „Dobre, nerob si ťažkú hlavu. Pomôžem ti. Zatiaľ udržuj výšku kvôli rádiovému spojeniu.“


  „LPKS vypadlo, však?“


  „Sabotáž, keď sa už pýtaš. Povedal Carl vlastne niečo?“


  „Nedal som mu príležitosť niečo povedať.“


  „Ó, môj hrdina!“


  „Poznáš svoju polohu?“


  „50 stupňov západne, 46 stupňov severne. Vpravo sú krátery, hneď za nimi kopce.“


  „Daj mi nejaký názov.“


  „Počkaj. Montesjura.“


  „Výborne. Dávaj pozor. Warren, musíš…“


  GANYMED


  Locatelli pozorne počúval Julianove inštrukcie. Pritom sa ho začalo zmocňovať podozrenie, že ani jeho priateľ do detailov nevie, čo má vlastne robiť. Jednoznačne však o pilotovaní raketoplánu Hornet vedel viac, než on. Bolo mu napríklad známe, ako sa letí do zákruty. Locatelli by nastavoval dýzy jednotlivo a tak by sa zrútil a zabil. Pritom to bolo v podstate jednoduché, ak človek ovládal také obyčajné veci, ako je zrušenie zadaného kurzu a prepnutie na ručné riadenie.


  „Drž sa vpravo, leť na východ smerom na Montes Jura, a potom to veľkým oblúkom otoč o 180 stupňov a leť na juh.“


  „Jasné.“


  „Nič nie je jasné. Hlavne nevyberaj ostré zákruty, počuješ? Vždy pekne naširoko. Máš rýchlosť 1200 kilometrov za hodinu!“


  Locatelli poslúchol. Možno bol príliš poslušným žiakom, pretože z otočky sa stala obšírna prehliadka krajiny. Keď Ganymeda obrátil, nachádzal sa západne od 40. dĺžkového stupňa, pod sebou mal zoskupenie priepastí jurských vrchov, ktoré v polkruhu obkolesovali zátoku obrovských rozmerov. Zátoka sa volala Sinus Iridum a hraničila s Mare Imbrim. Ten názov mu bol známy. Potom mu svitlo. Sinus Iridum bola jablkom sváru, pre ktoré v roku 2024 vypukla mesačná kríza. Z okien kabíny sa núkal dych vyrážajúci výhľad. Azda nikde inde nebola ilúzia pevniny a mora taká dokonalá. Chýbalo už len to, aby zamatová čadičová vrstva sfarbovala Mare Imbrium na modro. Obzvlášť zamatovo pôsobila na juhozápadnom výbežku, kde hraničila s pohorím.


  „Kde si?“ spýtal sa Julian.


  „Na južnej polovici Sinus Iridium. Predo mnou leží mys Kap Heraclides. Mám ísť nižšie? Potom nebudem mať takú dlhú cestu dolu.“


  „Urob to. Jednoducho vyskúšame, pokiaľ udržíme spojenie.“


  „Jasné. Keď ho stratím, tak vystúpim vyššie.“


  „Aj tak bude o to stabilnejšie, čím bližšie budeš k nám.“


  Locarelli zaváhal. Ísť nižšie, dobre. Možno by bolo lepšie, keby hneď znížil aj rýchlosť. Nie veľmi, len tak, aby sa dostal pod desaťtisíc kilometrov za hodinu. Toto tu nebolo nič v porovnaní s letom cez zemskú atmosféru, kde človek narážal na vzdušné vrstvy a musel bojovať s turbulenciami. No hodiny života strávené v lietadlách a s tým vžité predstavy sa domáhali včasného začatia nalietavacej fázy. Ubral teda rýchlosť a začal klesať.


  Ganymed padal ako kameň.


  Čo urobil?


  Raketoplán sa stočil nabok. Vnútorný priestor sa zaplnil hlukom, trýznivým skučaním preťaženej techniky.


  „Julian!“ kričal, „Urobil som kravinu!“


  „Čo sa deje?“


  „Rútim sa dolu!“


  „Čo si spravil? Povedz, čo si urobil!“


  Locatelliho ruky kmitali po kontrolkách, váhajúc, ktoré tlačidlá použiť, ktoré spínače stlačiť.


  „Myslím, že som si poplietol reguláciu výšky a rýchlosti.“


  „Fajn. Teraz nezmätkuj!“


  „Nezmätkujem!“ kričal Locatelli, no veľa mu nechýbalo, aby sa nezosypal.


  „Jednoducho choď…“


  Spojenie sa prerušilo. Doriti, doriti, doriti! S kŕčovitými prstami preskakoval po konzole. Nevedel, čo má robiť, ale neurobiť nič znamenalo smrť. Takže niečo urobiť musel, lenže čo?


  Pokúsil sa vyrovnať sklon raketoplánu protiťahom.


  Stroj zaručal ako obrovské ranené zviera, dostal sa do silných výkyvov, prevalil sa na druhú stranu. V ďalšej chvíli sa tak silno zakymácal, až sa Locatelli zľakol, že sa rozsype na tisíc kúskov. Bezradne pozeral všetkými smermi, mimovoľne otočil hlavu dozadu…


  Carl Hanna naňho uprene hľadel.


  Hanna, ktorý bol všetkému na vine. Za iných okolností by Locatelli vstal, jednu mu vrazil a podelil sa o cenné rady týkajúce sa zaobchádzania s dovolenkovými známosťami. No na to nemal ani pomyslenie. Videl, že Kanaďan začal šklbať putami ako divý. Ignoroval ho a znovu sa naklonil nad konzolu. Raketoplán rapídne strácal výšku, naďalej sa nakláňal. Locatelli sa rozhodol, že riskne pád do prázdna a pokúsi sa stabilizovať situáciu. No jeho snaha sa skončila tým, že úplne stratil kontrolu nad raketoplánom.


  „Warren, ty…“


  Hanna čosi kričal.


  „… prepol si na automatiku! Musíš…“


  Prečo ten idiot jednoducho nedržal ústa?


  „… zrušil si si riadenie! Warren, do kelu! Rozviaž ma!“


  „Trhni si.“


  „Obaja zomrieme!“


  Locatelli sa vzdorovito hrabal v hlavnom menu. Výškomer odstrašujúco rýchlo preskakoval na stále nižšie čísla, 5,0 – 4,8 – 4,6… Rútili sa k povrchu Mesiaca ako meteorit. Predtým musel vo svojej horlivosti čosi stlačiť, aktivovať nejakú funkciu, ktorá ho v podstate odzbrojila a zrušila mu prístup k celej navigácii. Teraz sa zdalo, že môže robiť, čo chce, nemá to vôbec vplyv na správanie Ganymeda.


  „Warren!“


  Ako to bolo?


  Spomeň si! Urob, čo si už raz urobil. Čo pod Julianovým navigovaním tak dobre fungovalo. Vyradiť automatiku, prepnúť na manuálne ovládanie.


  Ale ako? Ako?


  „Pusti ma, Warren!“


  Prečo to teraz nejde? Mizerný dotykový panel! Čo to bol za prekliaty kokpit, stále len nejaké virtuálne polia, neznáme elektronické krajiny, zašifrované symboly namiesto solídnych páčok s opismi, ktoré dávajú zmysel, ako AHOJ, WARREN. STLAČ MA A VŠETKO BUDE V PORIADKU.


  „Neprežijeme to, Warren! Tým nikomu neposlúžiš. To nemôžeš chcieť!“


  „Sklapni, kretén.“


  „Nič ti neurobím, počuješ? Rozviaž ma konečne!“


  Rovina nahnutá o 45 stupňov sa nebezpečne blížila, na pravej strane, rovno v trase raketoplánu, vytŕčal svoje vrcholy chrbát pohoria. Blížiaci sa Sinus Iridum vyvolával dojem, akoby sa tam odohrávala akási nevysvetliteľná, tajomná premena. Miestami sa zdalo, že sa čadičová rovina rozplýva, že je tam viacej hmly než pevného povrchu, samé tmavé, záhadné úkazy. Menej než kilometer delil raketoplán od miesta nárazu. Kvôli difúznemu rozptylu vznikla koľaj magnetickej dráhy, vydvihovala kupoly, antény a konštrukcie. Locatelli nakrátko pohľadom zachytil zhluk insektoidných útvarov v teréne, potom zmizli aj tie a oni znovu padali v ústrety svojej záhube.


  „Warren, ty tvrdohlavý idiot!“


  Najhoršie bolo, že Hanna mal pravdu.


  „Tak dobre!“


  Nadávajúc sa vypotácal zo sedadla, prakticky bol v bezváhovom stave vďaka šialenej rýchlosti, akou sa rútili nadol. Okolo neho všetko hrkotalo, vibrovalo a dunelo. Podlaha bola natoľko naklonená, že sa takmer nedalo na nej udržať. Až na to, že sa vlastne tak či tak vznášal. So zbraňou v ruke prerúčkoval popri Kanaďanovi, preplazil sa kúsok zaňho a voľnou rukou trhol putami.


  Nič. Ako zvarené.


  Dobrá práca, Warren. Bravo!


  Potreboval by obe ruky. Dokelu! Čo s búchačkou? Strčiť ju pod pazuchu, rýchlo! Len nijakú paniku. Rozmotať uzly, uvoľniť, opatrne rozpliesť. Putá sa skĺzli dolu. Hanna narovnal ruky, odrazil sa, zachytil sa opierky pilotovho sedadla a vtiahol sa doň. Pohľad mu padol na konzolu.


  „To som si myslel,“ počul ho vravieť Locatelli.


  Namáhavo sa prepracoval na sedadlo spolupilota. Kanaďan mu vôbec nevenoval pozornosť. Sústredene pracoval, zadával rad príkazov a Ganymed sa narovnal. Pod ním vírilo nekonečné more prachu, z ktorého vyrastali hrčovité prsty, lapali po nich, rozvírené čímsi kolosálnym, pripomínajúcim hmyz, čo sa pomaly plazilo rovinou. Locatelli zadržal dych. V šedivej beztvarosti sa zdalo, akoby sa tam plazili obrovské žiariace chrobáky. Potom mal zrazu pocit, akoby sa mu mozog tlačil von ušami. Hanna z celej sily zabrzdil raketoplán. Za oknami vírili splodiny. Raketoplán letel naslepo a rútil sa vpred príliš rýchlo! Ešte pred chvíľou sa mu žiadalo zmlátiť Hannu na kašu, teraz šialene túžil po tom, aby bol Hanna pri sile a zvládol situáciu. Kanaďanovu tvár zalial pot, sánky mal tuho stisnuté. Zo zadnej časti Ganymeda zaznela rana podobná výbuchu, ešte hlasnejšie dunenie, raketoplán zdvihol nos…


  Dotkli sa pevniny.


  Pristávacie nosníky sa okamžite odlomili. Locatelliho vyhodilo zo sedadla, akoby do Ganymeda narazil nejaký obor. Warren urobil salto a bezmocne skĺzol do zadnej časti lode. Zdalo sa, že všetky kosti v jeho tele si chcú vymeniť miesta. S prskajúcim dunením raketoplán prebrázdil regolitom, nadvihol sa, znovu narazil, rútil sa ďalej, vzopäl sa, zakolísal, no trup všetko vydržal. Locatelli zúfalo šmátral po niečom, čoho by sa mohol chytiť. Rukou sa zachytil o podperu. Napäl svaly a vytiahol sa hore, stratil rovnováhu a preletel dopredu. Rútiaci sa vrak do niečoho narazil, vzopäl sa a obrúsil malý pahorok. Vo chvíli, keď mašina zastala v lavíne sutín, Warren tvrdo pristál medzi sedadlami, a silou vlastnej zotrvačnosti sa udrel do hlavy.


  Všetko okolo neho sa zafarbilo na červeno.


  Potom nastala tma.


  ARISTARCHUSKÁ PLANINA


  Krátku eufóriu z toho, že počujú Locatelliho hlas, vystriedal o to väčší strach. Julian sa vytrvalo pokúšal spojiť s Ganymedom, ale okrem šumenia sa zo slúchadiel neozývalo nič.


  „Zrútil sa,“ opakovane šepkala Omurová.


  „To ešte nemusí nič znamenať,“ pokúšala sa ju utešiť Chambersová, „vôbec nič. Určite dostal stroj pod kontrolu, Momoka. Veď raz sa mu to už podarilo.“


  „Ale nehlási sa.“


  „Pretože letí príliš nízko. Nemôže sa ozvať.“


  „O pol hodiny to už budeme vedieť,“ povedal Rogašov pokojne, „to už by mal byť na mieste.“


  „Presne,“ Amber si sadla na zem, „počkajme.“


  „Také jednoduché to nie je,“ povedal Julian, „ak budeme čakať príliš dlho, spotrebujeme priveľa kyslíka. Potom sa už nedostaneme ani na ťažobné miesta.“


  „Vari sme na tom tak zle?“


  „Ako sa to vezme. Pol hodiny by sme mohli zostať. Ale potom sa už nesmie vôbec nič pokaziť! A nevieme, či vydržia rovery. Možno sa dostaneme na miesta, odkiaľ sa nepohneme a budeme musieť hľadať obchádzky.“


  „Julian má pravdu,“ povedala Amber, „je to príliš riskantné. Máme len túto jednu šancu.“


  „Ale keď príde Warren a my budeme preč,“ bedákala Omurová, „ako nás nájde?“


  „Možno by sme tu mohli niečo nechať,“ povedal Rogašov po krátkom bezradnom mlčaní.


  „Odkaz?“


  „Znamenie,“ navrhla Amber. „Mohli by sme z trosiek toho zničeného rovera vyrobiť šípku. Aby vedel, ktorým smerom sme išli.“


  „Počkajte,“ premýšľal Julian, „to vôbec nie je zlý nápad. Naše trasy sa vlastne musia skrížiť. Jeho posledná poloha bol Kap Heraclides a letel smerom k nemu. Presne tam musíme ísť aj my. Ak aj naďalej zostaneme na príjme, časom budeme mať rádiové spojenie.“


  „Myslíš, že…“ prehltla Omurová, „žije?“


  „Warren?“ Julian sa zasmial. „Prosím ťa! Toho nezničíš, nikto to nevie lepšie ako ty. Okrem toho sa tie mašiny nepilotujú ťažko.“


  „A keď musel núdzovo pristáť?“


  „V tom prípade ho cestou stretneme.“


  Do roverov naložili zvyšné batérie a kyslíkové rezervy, nanosili na kopu trosky, prázdne regály a kontajnery z barakov a všetko uložili do tvaru šípky, ukazujúcej na sever. Napravo od toho sformovali z kameňov písmeno H a trojku.


  „Super,“ povedala Chambersová spokojne.


  „Tomu sa hovorí detailné označenie miesta,“ pritakala jej Amber. Postupne v nej začala klíčiť nádej. „Takto nás nájde.“


  „Áno. Máš pravdu.“ Z Omurinho hlasu sa vytratila všetka domýšľavosť. Teraz z neho zaznievali už len starosti a náznak vďačnosti, „to je úplne jasné.“


  „Tak by sme sa mali dať na cestu,“ naliehal Rogašov. „Nejaké návrhy, kto pôjde ktorým roverom?“


  „Nech rozhodne Julian. On je šéf.“


  „A šéf ide ako prvý,“ povedal Julian, „spolu s Amber. Budeme zdvorilí a necháme vám to krajšie auto.“


  „Tak potom…“


  Bolo to zvláštne. Hoci tu nemohli prežiť, každý pociťoval istú absurdnú nechuť opustiť doky. Možno preto, lebo tu mali ilúziu bezpečia, hoci to tak vôbec nebolo. Vydajú sa teda na cestu púšťou. Do krajiny nikoho.


  Pozreli na seba bez toho, aby si videli do tvárí.


  „Poďte,“ rozhodol Julian nakoniec, „zmiznime.“


  LONDÝN, VEĽKÁ BRITÁNIA


  Nepochybne slúžilo dobrej veci, že Jennifer Shawová kontaktovala aj zástupkyňu zo Scotland Yardu, a tá informovala tajnú informačnú službu SIS hneď, ako sa začalo hovoriť o kórejskom nukleárnom materiáli. Keďže Orley Enterprises sídlili na britskom území, pričom sa situácia zjavne dotýkala mimobritskej inštitúcie, na koncern nasadili MI5 aj MI6. Jerichovi to, naopak, pripadalo, že prešľapujú na mieste. Nie preto, že by mu chýbal Sin a ním zosnovaná štvanica. Iba čo mal pocit, že mu Jou-jou a Tchu zrazu vzali z rúk iniciatívu. V neskoré popoludnie sa to v Big O len tak hemžilo vyšetrovateľmi. Shawová trvala na tom, aby boli pri každom rozhovore. Výsledkom bolo, že odriekali rovnaké odpovede na neustále sa opakujúce rovnaké otázky. Až kým Tchu, ktorého vypočúval agent jej veličenstva, červený od zlosti, odrazu nepožiadal, aby mu vydali jeho kufor.


  „Čo sa deje?“ spýtala sa Jou-jou nahnevane.


  „Nepočula si otázku?“ Tchu ukázal mäsitým prstom na úradníka, ktorý čosi mechanicky zapisoval do malej knižočky.


  „Ale áno,“ povedala opatrne.


  „On vlastne iba…“


  „Uráža ma! Ten chlap ma urazil!“


  „Ja som sa vás iba opýtal, prečo ste sa vyhli nemeckým úradom,“ povedal veľmi pokojne úradník.


  „Ja som sa nevyhýbal!“ vybuchol Tchu. „Ja sa nikdy nevyhýbam! Akurát viem, komu môžem veriť. A policajti medzi takých ľudí zriedkavo patria, veľmi zriedkavo.“


  „To nehovorí práve vo váš prospech.“


  „Ach, nie?“


  Vosková tvár Eddy Hoffovej mierne ožila.


  „Možno by ste si mali uvedomiť, že pánu Tchuovi a jeho sprievodu vďačíme za dôkazy, ktoré váš úrad doteraz nemal,“ povedala tým svojím monotónnym hlasom.


  Muž zaklapol zápisník.


  „Aj tak by bolo pre všetkých lepšie, keby ste s nemeckými kolegami od začiatku spolupracovali,“ povedal. „Alebo ste mali nejaké dôvody nespolupracovať?“


  Tchu vyskočil a oboma päsťami buchol o stôl.


  „Čo mi tu podsúvate?“


  „Nič, len…“


  „Kto vlastne ste? Odporné gestapo?“


  „Hej,“ Jericho chytil Tchua za plece a pokúšal sa ho stiahnuť späť na stoličku s rovnakým výsledkom, akoby chcel holými rukami preniesť parkovacie hodiny. „Nikto ti nič nepodsúva. Oni nás musia preveriť. Prečo mu jednoducho nepovieš…“


  „Čo také, čo?“ Tchu naňho uprene hľadel. „Tomuto tu? Mám mu vyrozprávať, ako so mnou polícia mávala, takže ešte dnes sa budím celý spotený? Že sa bojím zaspať, pretože by to v spánku mohlo začať odznova?“


  „Nie, iba…“ Jericho sa zasekol. Čo to jeho priateľ práve povedal?


  „Tchien.“ Jou-jou položila ruku na Tchuovu päsť.


  „Nie, mne to stačí.“ Tchu ju striasol, vymanil sa z Jerichovho zovretia a odstúpil. „Chcem ísť do hotela. Okamžite! Chcem prestávku, jednoducho ma hodinu nechajte na pokoji.“


  „Nemusíte ísť do hotela,“ povedala Hoffová. „V Big O máme hosťovské izby. Môžem vám jednu dať pripraviť.“


  „Urobte to.“


  Muž z MI6 položil zápisník pred seba na stôl a posediačky sa otočil za odchádzajúcim Tchuom.


  „Vypočúvanie sa ešte neskončilo. Nemôžete jednoducho…“


  „Ale hej, môžem,“ povedal Tchu. „Ak nutne potrebujete nejakého kreténa, ktorý bude vaším hlavným podozrivým, tak si vezmite sám seba.“


  Jericho by sa zvyčajne pokojného a suverénneho Tchua, v ktorého dome ešte pred pár dňami snorila čínska polícia, veľmi rád opýtal, čo ho tak rozohnilo. No vyšetrovacia centrifúga ho vymrštila k ďalšej téme. Jeho priateľ zmizol v sprievode prehnane starostlivej Eddy Hoffovej a vyšetrovateľ z MI6 sa pobral svojou cestou. Do príchodu Jenifer Shawovej mu zostalo pár sekúnd stiesnenosti, zvlášť keď Jou-jou, strážkyňa ponurých tajomstiev, spolčená s Tchuom v jeho trápení, ostentatívne hľadela do prázdna.


  „Odhadujem, že ty vieš zase viac než ja,“ povedal.


  Nemo prikývla.


  „A netýka sa ma to?“


  „To ti ja nemôžem povedať,“ Jou-jou sa obrátila k nemu. Oči sa jej leskli, akoby Tchuov výbuch narobil nové trhliny v jej sebaovládaní. Jericho postupne nadobúdal dojem, akoby sa celá rodina Čchenovcov, vrátane jej zámožného mentora nachádzala na pokraji nervového zrútenia z neustáleho nebezpečenstva. Nech ich už trápilo čokoľvek, začínalo mu to liezť na nervy.


  „Rozumiem,“ zamrmlal.


  A skutočne rozumel. Fenomén zdreveneného jazyka, hoci by človek aj chcel rozprávať, mu bol veľmi dobre známy. Mlčiac pozoroval svoje popukané prsty s dlhými hrboľatými nechtami. Dosť nepekné. Bol čistotný, no nie pestovaný muž. Citát Joanny. Doteraz nevedel, aký je medzi tými dvoma charakteristikami rozdiel, no v tejto chvíli by si sám sebe ruku nepodal. Bol k sebe neľútostný. Jou-jou sa nemala v láske, ani Čchen. A Tchu, tá skala, na ktorej sa podľa všetkého zrodil egocentrizmus, sa tiež akosi desivo nemal rád. Bol vôbec medzi nimi niekto, kto nemal ponurú, plesnivejúcu minulosť?


  Jennifer Shawová vstúpila do miestnosti.


  „Počula som, že už nemáte náladu na konverzáciu.“


  „Nesprávne,“ Jou-jou si pretrela oči. „Nechceme, aby sa do nášho duševného stavu starali ľudia, ktorí nepoznajú našu minulosť.“


  „Tajná služba uzavrela preverovanie,“ Shawová porozdeľovala tenké kôpky papierov, „všetci traja ste dôveryhodní.“


  „Ó, ďakujeme.“


  „Vlastne by ste sa mohli pripojiť k svojmu priateľovi Tchienovi. Som vám veľmi vďačná, to myslím úprimne!“ Jej sivomodré oči vraveli presne toto a ešte čosi navyše.


  „Ale?“


  „Bola by som vám ešte vďačnejšia, ak nám pôjdete poruke pri vyšetrovaní.“


  „Budeme radi, ak nám dovolíte spolupracovať,“ povedal Jericho.


  „Tak to by sme mali vyjasnené na obojstrannú spokojnosť.“ Shawová si sadla. „Predpokladám, že ste oboznámení so zakódovanou správou, o jej chýbajúcich častiach ste mohli v minulých dňoch špekulovať obšírnejšie než my. Boli ste v kontakte s Kennym Sinom, viete o zapojení Pekingu do afrických nepokojov, o kórejských miniatómovkách, sprisahaní, ktoré zasahuje do všetkých štátnych inštitúcií. Chcete pre zmenu počuť, čo ešte neviete? Hovorí vám niečo meno Gerald Palstein?“


  „Palstein,“ Jericho listoval vo svojich spomienkach, „nikdy som to meno nepočul.“


  „Šachová figúrka. Veža, skôr dáma, posúvaná podľa okolností. Palstein je strategický vedúci EMCO.“


  „EMCO, ten ropný gigant?“


  „Ten rúcajúci sa gigant. Kedysi číslo jedna medzi konzervatívne naladenými koncernami, ktoré v súčasnosti padajú pre predávkovanie héliom-3. Palsteinovou úlohou bola záchrana EMCO. Namiesto toho mu nezostalo nič iné, len pozastaviť výskumné úlohy, pozatvárať jednu dcérsku spoločnosť za druhou a poprepúšťať masy ľudí. Z politického hľadiska sa toho veľa nedeje. O to pozoruhodnejšie je, že Palstein sa stále nevzdáva. Na rozdiel od podnikateľskej špičky sa už pred rokmi zaujímal o alternatívne zdroje energie, zvlášť o nás. Rád by k nám pristúpil, no EMCO si vtedy myslelo, že tu skúšame čosi ako cestovanie v čase a prenos lúčom. Všetko to – hélium-3, vesmírny výťah a tak ďalej – nebrali vážne. A keď to všetko začalo reálne fungovať, nebral už nikto vážne ich. Palstein sa však zdá pevne odhodlaný ten boj vyhrať.“


  „To znie ako príbeh Dona Quijota?“


  „Ak by sme ho podcenili. Nie je ten typ, ktorý bojuje s veternými mlynmi. Palstein vie, že hélium-3 už nemožno poraziť, takže sa chce zapojiť do obchodu. Jediná cesta vedie cez nás, a EMCO ešte nie je na mizine. Akurát by pár ľudí radšej videlo, aby sa miliardy, ktoré ešte zostali, použili na zabezpečenie spolupracovníkov. Palstein, naopak, hlása, že najlepším zabezpečením bude ďalšie fungovanie koncernu a peniaze treba investovať do projektov na jeho udržanie. Možno tak si vyslúžil guľku do hlavy.“


  „Okamih,“ Jericho pozorne počúval, „niečo o tom bolo na nete. Atentát na ropného magnáta, už viem! Minulý mesiac v Kanade. Takmer ho dostali.“


  „Dostali ho, no našťastie trafili iba do pleca. Pár dní predtým on a Julian dojednali spoluúčasť EMCO na Orley Space. Bolo už hotovou vecou, že Palstein s nami poletí na Mesiac. Na neoficiálne otvorenie Gaie. Miesto si zaistil už pred rokmi, no s poraneným ramenom a s rukou v gypse sa na Mesiac nelieta.“


  „Rozumiem. Na jeho miesto sa posunul Carl Hanna. Chlapík, ktorého Orley upodozrieva. Na ktorého ste nasadili Norringtona.“


  Shawovej prsty blúdili po doske stola. Na projekčnej stene sa objavila hranatá tvár muža s hustým obočím, bradou a vlasmi ostrihanými na milimetrovú dĺžku.


  „Carl Hanna. Kanadský investor. Tak aspoň vystupuje. Norrington ho, samozrejme, preveril, keď sa zostavovala skupina. Teraz netreba príliš skúmať ľudí ako Mukeš Nair a Oleg Rogašov…“


  „Rogašov,“ zopakovala Jou-jou.


  Shawová ukázala na vytlačené materiály. „Urobila som vám zoznam hostí, s ktorými je Julian na ceste. Niektorí vám možno budú známi. Napríklad Finn O’Keefe…“


  „Ten herec?“ zažiarili oči Jou-Jou. „Jasné!“


  „Alebo Evelyna Chambersová. Každý pozná americkú kráľovnú talkshow. Miranda Winterová, samý škandál, chuťovka bulváru, no tie skutočné peniaze ležia u investorov. Väčšina z nich sú známi velikáni. Naproti tomu sa nám Hanna zdal ako nepopísaný list. Syn diplomata, narodený v New Dillí, presťahoval sa do Kanady, študoval ekonomické vedy vo Vancouvri, bakalár umení a vied. Vstúpil do burzového a investičného bankovníctva, opakovane sa zdržiaval v Indii. Odhad majetku na 15 miliárd dolárov po tom, čo zdedil obrovské množstvo peňazí a šikovne ich investoval, mimochodom, do ropy a plynu. A potom v pravý čas prestúpil na alternatívne energie. Má podiely v Lightyears Warrena Locatelliho, v Quantime Inc. Marca Edwardsa a v mnohých ďalších podnikoch. Podľa určitých náznakov chcel do hélia-3 investovať už skôr, lenže zo začiatku mu to pripadalo príliš do vetra.“


  „Čo sa zmenilo, ako vieme.“


  „A toto bola predzvesť investovania. Pred rokom a pol počas turnaja plachetníc, ktorý organizoval Locatelli, spoznal Juliana a Lynn, Julianovu dcéru. Sadli si, ale rozhodujúce asi bolo, že Hanna nahlas premýšľal o tom, že by sponzoroval indické vesmírne cesty len z pocitu spolupatričnosti. Takpovediac návnada, na ktorú sa Julian chytil. Vtedy už bola skupina, ktorá pôjde na Mesiac, vybraná, takže Julian mu ponúkol výlet na ďalší rok.“ Shavová sa nakrátko odmlčala. „Vy ste skúsený vyšetrovateľ, Owen. Koľko z Hannovho životopisu by mohlo byť sfalšované?“


  „Všetko,“ povedal Jericho.


  „Podielnictvo sa dokázalo.“


  „Odkedy?“


  „Hannov vstup do Lightyears sa uskutočnil pred dvoma rokmi.“


  „Dva roky nie je nič. Dlhé pobyty v zahraničí, podľa možnosti narodený v cudzine, malá násobilka pre agentov. Práve pri ázijských tigroch sa každé pátranie rozplynie v hmle. Nikoho neudivuje, ak sa stratia rodné listy. Fušerstvo miestnych úradov je na dennom poriadku. Po druhé, investor. Vôbec, to krytie. Peniaze nemajú osobnosť, nezanechávajú stálu stopu. Nikto nemôže dokázať, kto skutočne investoval. Alebo odkedy. Niekoho, ako je Hanna, môžete s trochou prípravy vytiahnuť z klobúka. Každý by odprisahal, že je tým králikom. Poznáte ho osobne?“


  „Áno. Doteraz milý. Pozorný, priateľský, veľa nerozpráva. Taký samotár.“


  „Koníčky? Určite tiež čosi samotárske.“


  „Potápa sa.“


  „Potápanie. Horolezectvo. Typické záujmy tajných vyšetrovateľov a agentov. Ani tam, ani tam nepotrebujú svedkov.“


  „Hrá na gitare.“


  „To sedí. Hudobný nástroj budí dojem autenticity a vyvoláva sympatie.“ Jericho si položil bradu do dlaní. „A teraz si myslíte, že Palsteina obetovali, aby uvoľnili miesto Hannovi.“


  „Ja som o tom presvedčená.“


  „Ja nie,“ nesúhlasila Jou-jou. „Bolo by možné dostať Hannu do tej skupiny navyše, keby veľmi prosil? Myslím tým, o jedného viac alebo menej, kvôli tomu predsa nikoho netreba strieľať.“


  Shawová pokrútila hlavou.


  „Pri cestách do vesmíru je to inak. Tam, kam sa letí, neexistujú prirodzené zdroje. Ani pre pohyb, ani pre prežitie. Každý nádych, každé zahryznutie, každý hlt vody sa vopred vyráta. Každé nadbytočné kilo na palube raketoplánu sa odrazí na spotrebe paliva. Ani vesmírny výťah v tomto nie je výnimka. Keď je plný, je plný. Vo vozidle, ktoré zrýchli na dvanásťnásobok rýchlosti zvuku, určite nebudete chcieť miesto na státie.“


  „Čo na to doteraz hovorí Norrington?“


  „Nuž, životopis sa zdá byť nepriepustný. Robí na tom.“


  „A vy ste si úplne istí, že Hanna je náš muž?“


  Shawová chvíľu mlčala.


  „Pozrite, váš zosnulý priateľ Vogelaar zanechal hromadu náznakov. Smerom na Čínu, hlavne na skupinu Čeng. V minulosti boli zlí Rusi, dnes sú to Číňania. Malo by nám prekážať, že Hanna je asi taký Číňan ako waleský salašnícky pes? Ak je za tým útokom skutočne Peking, nemohli urobiť nič lepšie, ako poslať hore Európana. Úplne oficiálne naším výťahom a s pozvánkou do Gaie. Niekoho, kto sa tam môže voľne pohybovať. Áno, Owen, som si istá, že Hanna je náš muž. Julian nám to sám potvrdil skôr, než vypadol z linky.“


  Jou-jou pozrela na zoznam hostí a znovu ho odložila. „To teda znamená, že čím viac budeme vedieť o útoku na Palsteina, tým lepšie pochopíme, čo sa na Mesiaci deje. Takže kde býva ten človek? Kde sídli EMCO? V Amerike?“


  „V Daliase,“ povedala Shawová, „v Texase.“


  „Výborne. Sedem, nie, šesť hodín pozadu. Priateľ Palstein má obednú prestávku. Zavolajte mu.“


  Shawová sa usmiala. „Presne to som chcela urobiť.“


  DALLAS, TEXAS, USA


  Palsteinova kancelária sa nachádzala na 17. poschodí centrály EMCO, v susedstve s viacerými konferenčnými miestnosťami, ktoré sa ako zle izolovaná pivnica vždy znovu a znovu napĺňali bahnom zlých správ, hoci ste už verili, že je všetko vypustené. Zasadanie, na ktorom trčal už takmer dve hodiny, nebolo žiadnou výnimkou. Výskumný projekt pri Ekvádore, v hĺbke 3 000 metrov pod morom, sa začal ako odvážna akcia, no v súčasnosti bol už iba hrdzavejúcim dedičstvom. Išlo o dve plošiny, o ktorých začali horlivo diskutovať rozoberajúc dilemu, či ich vytiahnuť na breh alebo radšej potopiť. Po legendárnom debakli Brent Spar odpoveď nebola jednoduchá.


  Jeho sekretárka vstúpila do miestnosti.


  „Môžete na okamih prísť k telefónu?“


  „Je to dôležité?“ opýtal sa Palstein s ledva skrývanou vďačnosťou, že ho na okamih vytrhli z úmornej debaty.


  „Orley Enterprises,“ oznámila a povzbudivo sa usmiala na prísediacich, „niekomu kávu? Espreso? Šišky?“


  „Subvencie,“ povedal starší pán zlomeným hlasom. Nikto sa nezasmial. Palstein sa zodvihol.


  „Už sa ozvala Loreene Keowová?“ opýtal sa cestou von.


  „Nie.“


  „No tak,“ pozrel na hodinky, „asi ešte sedí v lietadle.“


  „Mám skúsiť jej mobil?“


  „Nie, myslím, že Loreena chcela ísť neskoršou linkou. Vravela čosi o pristátí okolo dvanástej.“


  „Kde?“


  „Vo Vancouvri.“


  „Ďakujem pekne. Práve ste ma presvedčili, že si svoju prácu ešte nejaký čas udržím.“


  Uprene sa na ňu zahľadel.


  „Dvanásť hodín vo Vancouvri sú dve hodiny v Texase,“ povedala.


  „Ach tak!“ zasmial sa. „Môj ty Bože. Čo by som bez vás robil?“


  „Veď práve. Malá konferenčná miestnosť, videohovor.“


  Na nástennom monitore bolo vidieť napäto pôsobiacu skupinku. Jennifer Shawová, bezpečnostná referentka Orley Enterprises, sedela za pomerne zničeným stolom v spoločnosti svetlovlasého neoholeného muža a nevšedne krásnej Ázijky.


  „Mrzí ma, že vás ruším, Gerald,“ povedala.


  „Mňa nie,“ usmial sa a so založenými rukami sa oprel o okraj stola, „rád vás vidím, Jennifer. Bohužiaľ, momentálne mám málo času.“


  „Viem. Vytiahli sme vás zo zasadania. Môžem vás predstaviť? Jü-jün Čchenová…“


  „Jou-jou,“ povedala Jou-jou.


  „A Owen Jericho. Žiaľ, dôvod je všelijaký, len nie potešujúci. Každopádne možno aspoň objasní otázky, ktoré si asi denne kladiete už od Calgary.“


  „Calgary?“ Palstein zvraštil obočie. „Spustite.“


  Shawová mu povedala o možnosti atómového útoku na Gaiu, a že ho pravdepodobne chceli odpratať, aby sa na jeho miesto v Julianovej skupine dostal terorista. Palstein sa v myšlienkach vrátil ku Keowovej.


  Niekto vám chcel v niečom zabrániť. Podľa mňa v tom, aby ste s Orleyom leteli na Mesiac.


  „Bože môj,“ zašepkal, „to je hrozné.“


  „Potrebujeme vašu pomoc, Gerald.“ Shawová, monument nedôvery, sa s mrzutým a napätým výrazom nahla dopredu, „potrebujeme všetok obrazový materiál o útoku na vás, ktorý majú k dispozícii americké a kanadské úrady. A rovnako všetky informácie, textové dokumenty, postup vyšetrovania. Samozrejme by sme mohli ísť oficiálnou cestou, ale vy osobne poznáte ľudí, ktorí sa zaoberajú vyšetrovaním. Bolo by fajn, keby ste to mohli urýchliť. Texas má pred sebou namáhavé pracovné popoludnie s množstvom usilovných úradníkov, ktorí by nám ešte dnes mohli čosi dodať.“


  „Už ste zapojili anglickú políciu?“


  „Kriminálku, MI6. Samozrejme, materiál okamžite posunieme na štátne miesta, ale iste si dokážete predstaviť, že mojou pracovnou náplňou nie je veci iba posúvať.“


  „Urobím, čo budem môcť.“ Palstein pokrútil hlavou, viditeľne rozrušený „Prepáčte, ale to je nočná mora. Najskôr útok na mňa, teraz toto. Ešte neprešiel ani týždeň, čo som želal Julianovi šťastnú cestu. Chceli sme podpisovať zmluvy hneď po jeho návrate.“


  „Ja viem. Zatiaľ tomu nič nebráni.“


  „Prečo by niekto chcel zničiť Gaiu?“


  „Pokúšame sa to zistiť, Gerald. A vari aj to, kto na vás strieľal.“


  „Pán Palstein,“ ozval sa prvýkrát blondiak, „viem, že sa vás to už tisíckrát pýtali, ale máte vy osobne nejaké podozrenie?“


  „No tak,“ Palstein si povzdychol a pretrel si oči, „ešte pred niekoľkými dňami by som odprisahal, že si len ktosi ventiloval vlastné sklamanie, pán…“


  „Jericho.“


  „Pán Jericho,“ Palstein už bol jednou nohou znovu vo vedľajšej konferenčnej miestnosti, „v poslednom čase sme museli prepustiť mnohých ľudí. Zatvoriť firmy. Veď viete, čo sa deje. Ale sú ľudia, ktorí si myslia to isté čo vy. Že zmyslom útoku bolo zabrániť mi v lete na Mesiac. Akurát mi doteraz nesvitlo, prečo.“


  „Teraz je prípad jasnejší.“


  „Výrazne jasnejší. Každopádne, títo ľudia… teda, jedna osoba, aby som bol presný, nevylučuje, že v hre sú čínske záujmy.“


  Shawová, Jericho a dievča si vymenili pohľady.


  „A čo tú osobu privádza k takej domnienke?“


  Palstein zaváhal. „Počúvajte, Jennifer, musím sa vrátiť dovnútra, hoci nerád. Najprv sa ale postarám, aby ste sa čo najskôr dostali k tým materiálom. V jednej veci vás však musím požiadať o trpezlivosť.“


  „V akej?“


  „Existuje film, kde je pravdepodobne zachytený muž, ktorý na mňa strieľal.“


  „Čo?“ vybehla Jou-Jou. „Veď to je ale predsa presne to, čo…“


  „Dostanete ho,“ zdvihol Palstein chlácholivo obe ruky, „akurát som sľúbil osobe, ktorá film prezerala, že ho nateraz udržím v tajnosti. O pár hodín s ňou budem telefonovať a požiadam ju, aby to video zverejnila. Dovtedy poprosím o pochopenie.“


  Pekná Číňanka naňho meravo hľadela.


  „Všeličo sme už prežili,“ povedala ticho.


  „Aj ja,“ PaJstein si ukázal na rameno, „ale ak máme byť féroví, musíme zachovať určitý postup.“


  „Dobre,“ usmiala sa Shawová, „samozrejme, budeme akceptovať vaše rozhodnutie.“


  „Už iba jednu otázku,“ povedal Jericho.


  „Prosím.“


  „Muž, o ktorom si tá osoba myslí, že je vrahom… dá sa na tom zábere jasne rozpoznať?“


  „Do istej miery jasne, áno.“


  „A je to Číňan?“


  „Ázijec,“ Palstein na okamih zmĺkol, „možno Číňan. Áno. Pravdepodobne je to Číňan.“


  KAP HERACLIDES, MONTES JURA, MESIAC


  Locatelli žasol. S obrovským údivom zisťoval, že sa jeho hlava stala súčasťou Mesiaca a jeho povrchu. Mare a kráter pokrývali konkávne zakrivenie kosti. Vyplývali z toho dve veci. Po prvé, prečo sa mu do mozgu dostalo toľko mesačného prachu, po druhé, že sa tento výlet, ako si naň pamätal, vôbec nemohol odohrať, a teda celý vznikol len v jeho predstavách. Hlavne tá posledná nemilá kapitola. Teraz otvorí oči v utešujúcej istote, že mu nikto nič nemôže vyčítať a že nájde vysvetlenie svojho pocitu neustálej hrôzy. Jediné, čo preňho zostávalo záhadou, bolo, akú v tom všetkom zohráva úlohu vesmír. To, že sa mu tlačil sprava do tváre, ho prekvapovalo a miatlo. No keďže musel otvoriť oči…


  Nebol to vesmír. Bola to dlážka, na ktorej ležal.


  Buch, buch.


  Zdvihol hlavu a strhol sa. Motorová píla utrpenia mu prešla lebkou. Formy, farby, neurčité. Všetko ponorené do rozptýleného svetla, potemnené a prenikavé zároveň, takže musel znovu prižmúriť oči. Doliehal k nemu neustály rachot. Pokúsil sa zodvihnúť ruku, neúspešne. Bola nejako zaneprázdnená, aj tá druhá, obe mu viseli za chrbtom a hoci chceli, nevedeli sa oddeliť jedna od druhej.


  Zrak sa mu vyjasnil. O kúsok ďalej videl masívne čižmy a niečo podlhovasté, čo sa pozvoľna hompáľalo a s pravidelnosťou čínskej vodnej mučiarne narážalo zboku do pilotovho sedadla, na ktorom sedel majiteľ čižmy. Locatelli otočil hlavu a zbadal Carla Hannu, ktorý ho zamyslene pozoroval, so zbraňou v pravej ruke, akoby tam sedel už večnosť. Rytmicky udieral hlavňou o okraj sedadla.


  Buch, buch.


  Locatelli zakašľal.


  „Zrútili sme sa?“ zachrapotal.


  Hanna naňho ďalej hľadel a nepovedal nič. Obrazy sa skladali do spomienok. Nie, pristáli. Núdzové pristátie. Vystrelili ponad regolit, s čímsi sa zrazili. Od toho okamihu už nič viac nevedel, len to, že si medzitým museli vymeniť úlohy, pretože teraz bol on ten spútaný. Narastal v ňom pocit hanby. Zbabral to.


  Buch, buch.


  „Môžeš konečne prestať udierať tou prekliatou vecou do sedadla?“ zastonal. „Lezie to na nervy.“


  Na jeho prekvapenie Hanna skutočne prestal. Odložil zbraň nabok a pošúchal si bradu.


  „A čo mám s tebou teraz urobiť?“ opýtal sa.


  Neznelo to, akoby naozaj očakával konštruktívny návrh. Skôr bolo v jeho hlase počuť podtón rezignácie, tichú ľútosť, čo Locatelliho vyplašilo väčšmi, ako keby naňho Hanna nakričal.


  „Prečo ma jednoducho nepustíš?“ navrhol zachrípnuto.


  Kanaďan pokrútil hlavou: „To nemôžem.“


  „Prečo nie? Aká je druhá možnosť?“


  „Nepustiť ťa.“


  „Takže odpáliť ma.“


  „Neviem, Warren,“ Hanna mykol plecom, „prečo si sa musel hrať na hrdinu?“


  „Chápem,“ preglgol Locatelli. „Prečo si to potom už dávno neurobil? Máš nejaký limit? Nikdy nie viac ako troch za jeden deň? Ty hovädo!“ odrazu si uvedomil, že spustil lavínu a snažil sa ju zachytiť holými rukami. Nebol to práve najlepší nápad Hannu ešte viac dráždiť. No v zápale hnevu prestal jasne myslieť. Trochu sa povytiahol, podarilo sa mu sadnúť si. Nahnevane pozrel na Hannu. „Baví ťa to vôbec? Ukájaš sa zabíjaním ľudí? Čo si to za perverzný kus hovna, Carl? Hnusíš sa mi! Čo tu do čerta robíš? Čo od nás chceš?“


  „Robím si svoju prácu.“


  „Svoju prácu? To je tvoja posratá práca? Zhodiť Petra do priepasti? Marca a Mimi vyhodiť do vzduchu? Toto je tvoja prekliata práca, ty hnusná sviňa?“


  Prestaň, Warren!


  „Ty hovädo! Ty kus hovna!“


  Prestaň!


  „Posraný čurák! Počkaj, keď budem mať voľné ruky!“ Och, Warren. Si hlupák, taký hlupák! Prečo to povedal? Prečo mu nestačilo iba si to pomyslieť? Hanna sa zamračil, no zdalo sa, že vôbec nepočúval. Pohľadom putoval k vzduchovej komore, potom sa znenazdajky zohol.


  „Teraz dávaj pozor. Warren. Čo robím, má skôr čosi spoločné s rúbaním stromov a vysúšaním mokradi. Chápeš? Zabíjanie môže byť nevyhnutné. Mojou prácou však nie je niečo zničiť, ale niečo udržať alebo vybudovať. Dom, myšlienku, systém, čokoľvek.“


  „Aký posraný systém oprávňuje zabíjanie?“


  „Každý.“


  „Chorý idiot. A kvôli akému systému si zabil Mimi, Marca a Petra?“


  „Prestaň, Warren. Azda mi nechceš vnútiť komplex viny?“


  „Pracuješ pre nejakú posranú vládu?“


  „V konečnom dôsledku predsa všetci pracujeme pre nejakú posranú vládu.“ Hanna si zhovievavo povzdychol a oprel sa. „Dobre, niečo ti poviem. Pamätáš sa na svetovú hospodársku krízu spred šestnástich rokov? Celý svet škrípal zubami. Aj India. Ale tam kríza zároveň spustila lavínu! Investovalo sa do ochrany životného prostredia, moderných technológií, vzdelania a poľnohospodárstva, uvoľňoval sa kastový systém, exportovali sa služby a inovácie, chudoba sa strácala. Jeden a pol miliardy prevažne mladých, vysoko motivovaných budovateľov globalizácie sa posunulo na tretie miesto v celosvetovom hospodárstve.“


  Locatelli prekvapene prikývol. Nemal ani potuchy, prečo mu to Hanna rozprával, no vždy to bolo lepšie, ako keby ho zastrelil pre nedostatok tém na rozhovor.


  „Samozrejme, Washington sa pýtal, čo s tým. Napríklad prekážala mu predstava, že by India, posilnená blízkosťou k Pekingu, zabudla na starého dobrého strýčka Sama. Aký blok by sa z toho vykryštalizoval? India a USA? Alebo India, Čína a Rusko? Washington vždy považoval Indov za dôležitých spojencov a rád by ich napríklad využil proti Číne, ale New Dillí trvalo na autonómii a nechcelo sa nechať nikým na niečo nahovoriť alebo dokonca zneužiť.“


  „Čo to má všetko spoločné s nami?“


  „V tejto fáze, Warren, ľudí ako ja poslali na subkontinent, aby sa postarali o zvrat správnym smerom. Inštruovali nás, aby sme indický zázrak podporili svojimi silami, ale keď v roku 2014 LimVI, Liga pre moslimskú Veľkoindiu, vyhodila do vzduchu čínskeho veľvyslanca v New Dillí, porušilo to indicko-čínske vzťahy v tej najnevhodnejšej chvíli, vďaka čomu sa schválilo uzavretie dôležitej indicko-americkej dohody.“


  „Ty si… počkaj!“ Locatelli zaškrípal zubami. „Nechceš mi predsa povedať…“


  „Ale áno. Niektorým z týchto dohôd napríklad vďačíš za to, že tvoje solárne kolektory majú na indickom trhu taký obrovský odbyt.“


  „Ty si prekliaty agent CIA!“


  Hanna sa zhovievavo pousmial spokojný sám so sebou. „LimVI bol môj nápad. Jeden z nespočetných trikov, aby sa zabránilo vybudovaniu čínsko-indicko-ruského bloku. Niektoré triky fungovali tak, že si občas vyžiadali ľudský život. Niektoré sa nevydarili, tiež za cenu ľudského života, totiž nášho vlastného. Všetka úcta tvojmu géniu Warren, ale ľudia ako ty sa stali veľkými a vplyvnými za určitých podmienok, ktoré musel ktosi vytvoriť, v prípade pochybností aj tá posraná vláda. Môžeš vylúčiť, že tvoje vedúce postavenie na trhu na opačnej strane planéty nebolo vykúpené niekoľkými ľudskými životmi?“


  „Čo?“ vybuchol Locatelli. „Šibe ti?“


  „Môžeš to vylúčiť?“


  „Ja nie som prekliata vláda! Samozrejme to nemôžem…“


  „Ale využívaš to. Ty si myslíš, že som sviňa. Pritom ty si sa len prizeral, keď som ja urobil čosi, čo robia všetci a z čoho ty denne profituješ bez toho, aby si sa nad tým zamyslel. Zmena paradigmy v zásobovaní energiou, aneutrónová, čistá fúzia, to znie dobre, skutočne dobre. A vylepšená účinnosť tvojich solárnych článkov vyvolala na trhu slnečných kolektorov trvalý prevrat. Gratulujem. Ale kedy sa kto dostane nahor tak, aby niekto iný neklesol? Niekedy tomu treba pomôcť. A ľudia ako ja sú tí, ktorí tomu pomáhajú.“


  Locatelli hľadal v Hannových očiach ten zvláštny záblesk, ktorý by prezrádzal šialenstvo prejavujúce sa tikmi, traumou alebo vnútornými démonmi.


  No bol tam iba chladný, tichý pokoj.


  „A čo od nás chce CIA?“ spýtal sa.


  „CIA? Nič, pokiaľ viem. Už nepatrím do rodiny. Ešte pred siedmimi rokmi ma platil štát, ale jedného dňa ti dôjde, že ten istý džob si môžeš od tých istých ľudí nechať zaplatiť trojnásobne. Všetko, čo musíš urobiť, je dostať sa v rámci slobodného trhu na voľnú nohu a tvojím náprotivkom pri rokovaniach už viac nebude pán prezident, ale predseda predstavenstva. Samozrejme si vždy vedel, že pracuješ pre Vatikán, mafiu, banky, energetické kartely, producentov zbraní, loby životného prostredia, Rockefellerov, Warrenov Buffettov, Čeng Pchangwangov a Julianov Orleyov tohto sveta. Ibaže odteraz pracuješ pre nich priamo. Môže sa pri tom pokojne stať, že naďalej zastupuješ záujmy nejakej vlády. Musíš len dočasne rozšíriť chápanie pojmu vláda o také zoskupenia, akými sú Orley Enterprises, ktoré v sebe spájajú toľko moci, že sú vládou. Svet ovládajú koncerny a kartely, a tie presahujú všetky hranice. Prierez masami ľudí s parlamentárne volenými vládami je náhodný až neprehľadný. Vlastne nikdy nevieš, pre koho presne pracuješ, takže sa prestaneš pýtať, pretože v tom tak či tak nie je žiaden rozdiel.“


  „Ako prosím?“ hrozilo, že Locatellimu vypadnú oči z hlavy. „Ty ani nevieš, pre koho toto tu robíš?“


  „Nevedel by som ti na to odpovedať jednoznačne, to nie.“


  „Ale zabil si troch ľudí!“ kričal Locatelli. „Ty blbé hovädo s pozíciou tajného agenta, niečo také sa nerobí len preto, že je to džob!“


  Hanna otvoril ústa, znovu ich zavrel a pretrel si oči, akoby chcel odstrániť čosi nepekné, čo práve uvidel.


  „Okej, bola to chyba. Nemal som ti to všetko rozprávať, mal som byť múdrejší! Vždy to vypáli rovnako, nakoniec ma niekto označí za hovädo. Niežeby ma to trápilo, len je to škoda času. Premrhaný kapitál.“


  Vstal, narástol do pôvodnej veľkosti a hrozby, dva metre svalov v oceľovo pevnom umelom vlákne korunovaných chladným mozgom analytika, ktorému práve došla trpezlivosť. Locatelli horúčkovito premýšľal, ako ten absurdný rozhovor udržať.


  „Zabiť Mimi a Marca nebolo nutné,“ vyrazil zo seba chvatne, „to si každopádne urobil len zo zábavy.“


  Hanna zhovievavo potriasol hlavou.


  „Tomu nerozumieš, Warren. Takých ako ja poznáš z filmov a myslíš si, že sme všetci psychopati. Ale zabíjanie nevyvoláva ani potešenie, ani pocit viny. Je to akt odosobnenia. Nemôžeš vidieť naraz človeka a cieľ. Vtedy v Schröterovom údolí boli tí traja príliš blízko, dokonca aj Mimi a Marc. Marc by sa možno preplazil naspäť cez rameno a mohol ma prenasledovať na druhom roveri, o Petrovi ani nehovoriac. Nesmel som nič riskovať.“


  „A prečo si nás hneď všetkých…“


  „Pretože som si myslel, že vy ostatní ste na Snake Hille, a teda tak ďaleko, že nemôžete byť pre mňa nebezpeční. Či veríš, alebo nie, Warren, ja sa snažím životy ušetriť.“


  „Aké upokojujúce,“ zamrmlal Locatelli.


  „Len s tebou som nerátal. Ako to, že si sa zrazu objavil tu?“


  „Vrátil som sa.“


  „Prečo? Nemal si chuť na pekný výhľad?“


  „Zabudol som si kameru,“ vlastný hlas mu znel rozpačito, trápne dotknuto. Hanna sa súcitne pousmial.


  „Maličkosti menia beh života,“ povedal. „Tak je to.“


  Locatelli zovrel pery, hľadel si na špičky topánok a bojoval s hysterickým záchvatom smiechu. Sedel tu a premýšľal, či sa mu priznanie zábudlivosti po smrti odráta od jeho činov a zmenší tým bilanciu jeho hrdinstiev. Či nie? Možno mu aj venujú prejav nad hrobom! Dojemnú reč. Prípitok, trochu hudby, Oh Danny Boy…


  Pozrel dohora.


  „Prečo ešte žijem, Carl? Ty sa neponáhľaš? Čo majú znamenať tieto hry?“


  Hanna ho pozoroval tmavými, nepreniknuteľnými očami.


  „Nehrám žiadne hry, Warren, na to som primálo perfídny. Bol si vyše hodiny v bezvedomí. Počas tvojho výpadku som analyzoval našu situáciu. Dosť neutešená.“


  „Moja tiež.“


  „Aj moja. Nechápal som, prečo som nemohol v poslednej chvíli tú kraksňu zdvihnúť. Vertikálnym protipohybom sme sa vlastne mali núdzovému pristátiu vyhnúť. Ale nad zemou, keď sme leteli cez oblaky prachu, vypadli dýzy. Asi sa upchali. Nanešťastie nám to pri pristátí odlomilo podpery, takže Ganymed leží na bruchu, z dosť veľkej časti zaborený do zeme. Asi ti nemusím hovoriť, čo to znamená.“


  Locatelli zaklonil hlavu a zavrel oči.


  „Nedostaneme sa von,“ povedal, „šachta pretlakovej komory sa nedá vysunúť.“


  „Ak sa pýtaš mňa, je to malá konštrukčná chyba, jedinú šachtu umiestniť na spodok mašiny.“


  „Nijaký núdzový východ?“


  „Ale áno. Nákladný priestor na korme. Možno odtiaľ vysať aj napustiť vzduch, takže v podstate je to aj pretlaková komora. Zadné nákladové vráta možno spustiť a predĺžiť na rampu – ale, ako som povedal, Ganymed zoral kilometre regolitu a na posledných metroch vrazil do skalného masívu. Úlomky ležia všade po okolí, kam len dohliadneš. Predpokladám, že niektoré zablokovali vráta. Už sa nedajú otvoriť ani o pol metra.“


  Locatelli premýšľal. Vlastne je to vtipné. Skutočne vtipné.


  „Čo sa divíš?“ zasmial sa trpko. „Sedíš v base, Carl. Presne tam, kam patríš.“


  „Ale aj ty.“


  „No a? Je v tom nejaký rozdiel, či ma zlikviduješ tu alebo vonku?“


  „Warren…“


  „Veď je to jedno, človeče. Úplne jedno! Vitaj v lochu.“


  „Ak by som ťa chcel zabiť, už by si sa vôbec neprebral. Rozumieš? Nemám v úmysle zlikvidovať ťa.“


  Locatelli sa zarazil.


  „To myslíš vážne?“


  „Momentálne pre mňa nepredstavuješ žiadne nebezpečenstvo. Druhýkrát ma už neobabreš ako v komore. Takže si môžeš vybrať, či sa budeš priečiť, alebo kooperovať.“


  „A aké by boli vyhliadky v prípade kooperácie?“ opýtal sa Locatelli váhavo.


  „Nateraz tvoje prežitie.“


  „Nateraz ale nestačí.“


  „Viac nemám čo ponúknuť. Alebo, povedzme, ak sa pridáš, nehrozí ti minimálne z mojej strany žiadne nebezpečenstvo. Toľko ti môžem sľúbiť.“


  Locatelli sekundu mlčal.


  „Tak dobre. Počúvam.“


  ROVER


  Počas prvej polhodiny jazdy sa Amber vzdala každej nádeje, že na ťažobnú stanicu niekedy dôjdu. Z veľkej letovej výšky sa Aristarchuská planina javila ako jemne zvlnená krajina z obrázkovej knižky pre lunárnych automobilistov, obzvlášť pozdĺž Schröterovho údolia, kde sa terén javil ako úplná rovina, takmer upravená. No skutočnosť na zemi pripomínala bežný deň mravca. Všetko bolo zrazu prekážkou. Vďaka flexibilným osiam rovery bez námahy prechádzali po hrbolcoch a skalách ležiacich na ceste, zato zraniteľné boli pri najmenších kráteroch, výmoľoch a puklinách, ktoré sa pred nimi husto vynárali, takže boli nútení ísť rýchlosťou 20 až 30 kilometrov za hodinu od jednej nepredvídateľnej situácie k druhej. Až na druhej strane zhluku kráterov, pri prechode k Oceánu Procellaru sa povrch ustálil a mohli napredovať rýchlejšie.


  Amber od tej chvíle čoraz častejšie pozerala na oblohu v očakávaní, že na horizonte sa vynorí Ganymed, zatiaľ však jej nádej ustupovala tlejúcej istote, že to Locatelli nedokázal. Omurová, ktorá šoférovala druhý rover, mlčala. Nikto veľa nerozprával. Až po dlhšej chvíli Amber oslovila na špeciálnej frekvencii svojho svokra, takže ostatní rozhovor nemohli počuť.


  „Všeličo si nám zamlčal.“


  „Ako si na to prišla?“


  „Mám taký pocit,“ opakovane prehľadávala horizont, „maličkosť, ktorá ženám napadne okamžite, keď muži klamú, alebo nevravia celú pravdu.“


  „Nechoď na mňa s intuíciou.“


  „Nie, naozaj. Jednoducho je to tak, že ženy sú v klamaní talentovanejšie. Repertoár pretvárky zvládame lepšie, preto keď klamete, akoby cez jemný hodváb vidíme prebleskovať pravdu. Hovoril si o možnosti atentátu. Kdesi na inštitúciu Orleya. Carla chytí amok, komunikácia vypadne a spätne sa zistí, že už pred dvoma dňami ťa oklamal a podnikol nočný výlet lunárnym expresom.“


  „A nič z toho nedáva zmysel.“


  „Ale áno. Zmysel to dáva, ak je Carl chlapíkom, ktorý má atentát vykonať.“


  „Tu na Mesiaci?“


  „Netvár sa, ako by som bola na hlavu. Tu na Mesiaci! Čo by znamenalo, že nejde o nejakú inštitúciu Orleya, ale o jednu veľmi konkrétnu.“


  Ďalej prechádzali po jednotvárnom, tmavom čadiči Oceánu Procellaru, boli už na hranici s Mare Imbriom. Prvý raz mohli naplno využiť maximálnu rýchlosť roverov, i keď za cenu neustáleho nadhadzovania, pretože podvozok nakláňalo hore-dolu a automobily stále nadskakovali. V diaľke bolo vidieť vyvýšeniny, oblasť Gruithuisen, reťazec kráterov, vrchov a vychladnutých vulkanických dómov, ktoré sa tiahli až ku Kap Heraclides.


  „Zmeňme tému,“ povedal Julian, „môžem s tebou hovoriť o Lynn?“


  „Pokiaľ to povedie k odpovedi na moju otázku, tak kedykoľvek.“


  „Ako na teba pôsobí?“


  „Má problém.“


  „To vy hovorí aj Tim.“


  „Na to, že to hovorí vždy, počúvaš ho pozoruhodne zriedkavo.“


  „Pretože vždy na mňa vyskočí! To predsa vieš. Nemožno s ním hovoriť o tom dievčati rozumne!“


  „Možno preto, že rozumnosť nevystihuje jej stav.“


  „Tak mi povedz ty, aký má problém.“


  „Svoju fantáziu, odhadujem.“


  „No úžasné!“ odfrkol Julian. „Keby som sa mal riadiť týmto, nevedel by som sa z problémov vymotať.“


  „Každá nadvláda fantázie nad rozumom je určitým spôsobom bláznovstvo,“ poznamenala stručne Amber, „ty si tiež trošku bláznivý, ale si zvláštny prípad. Svoje šialenstvo rozdávaš ľuďom plnými priehrštiami, kultivuješ ho, necháš si za to tlieskať. Miluješ svoje šialenstvo, a preto ťa aj ono miluje a umožňuje ti zachrániť svet. Napadla ti niekedy predstava, že by si sa mohol preceniť?“


  „Znepokojujem sa pre možné chybné rozhodnutia.“


  „To nie je to isté. Myslím tým, či poznáš niečo ako strach?“


  „Každý sa obáva.“


  „Okamih. Obavy. Jemný rozdiel! Obava je výsledkom tvojho vyplašeného racia, najdrahší Julian, ja myslím skutočný strach, ktorý sa týka konkrétneho objektu a má konkrétny dôvod. Obávame sa psov, ožratých fanúšikov Arsenalu a nových daňových predpisov. Ja hovorím o strachu. O tej rozptýlenej hmle, v ktorej môže číhať čokoľvek. O strachu, že sklamem, nebudem stačiť, zle sa odhadnem, spôsobím katastrofu. Hovorím o ochromujúcom strachu, v konečnom dôsledku o strachu zo seba samého. Poznáš niečo také?“


  „Hm,“ Julian chvíľu mlčal. „Mal by som?“


  „Nie, načo? Ty si ty. Ale Lynn taká nie je.“


  „Nikdy o strachu nič nehovorila.“


  „Hlúposť. Ty si nenačúval, pretože tak ako vždy si mal v ušiach priveľa adrenalínu. Vieš aspoň, čo sa stalo pred piatimi rokmi?“


  „Viem, že mala príšerne veľa práce. Možno to bola moja vina. Ale povedal som: oddýchni si, či nie? A to aj urobila. A následne postavila Stellar Island hotel, OSS Grand, Gaiu. Bola výkonnejšia ako kedykoľvek predtým. Ak tu teda robíte taký rozruch pre vyčerpanie, tak potom…“


  „My nerobíme rozruch,“ povedala Amber nahnevane, „mimochodom, práve ja ťa pred Timom stále bránim. Už sa ma pýta, či za to dostávam peniaze. A vždy odpovedám: blahoslavený chudobný duchom. Ver mi, Julian, som na tvojej strane, vždy som mala slabosť pre natvrdlých, dokonca aj v tvojej zadebnenosti nachádzam roztomilé aspekty. Možno to so sebou prináša sociálna práca. Preto ťa milujem dokonca aj vtedy, keď nechápeš vôbec nič. To ale neznamená, že to tak musí zostať. Či áno? No ty si ešte stále nepochopil, o čo ide.“


  „Veď dobre.“


  „Pripomínam ti, že ty si chcel so mnou hovoriť o Lynn namiesto toho, aby si odpovedal na moju otázku.“


  „Tak mi vysvetli, čo je s ňou.“


  „Ja ti mám objasňovať tu uprostred Oceánu Procellara psychiku tvojej dcéry?“


  „Bol by som vďačný za každý pokus.“


  „Ach, panebože,“ premýšľala, „tak dobre, telegraficky. Ty si myslíš, že Lynn bola vtedy unavená?“


  „Áno.“


  „Začuduješ sa, keď ti poviem, že prepracovanosť nebola Lynniným najmenším problémom? Inak by nemohla viesť Orley Travel a postaviť tvoje hotely. Nie, jej problém je, že len čo zavrie oči, začnú ju zo všetkých strán obliehať mini-Lynny každého veku. Lynny – bábätká, Lynny – deti, Lynny – tínedžeri, Lynny – dcéry, Lynny – ockovi miláčikovia, ktoré si myslia, že tvoje uznanie si zaslúžia iba vtedy, ak budú ešte tvrdšie, ako si ty. Pred touto armádou z minulosti, ktorá ju vo dne v noci kontroluje, má Lynn panický strach. No myslí si, že kontrola je namieste. Ale väčšmi sa obáva toho, že stratí kontrolu, pretože sa bojí, že by sa potom stala čímsi strašným. Lynn, akou nesmie byť. Alebo aj žiadnou Lynn, pretože strata kontroly by zároveň znamenala koniec jej existencie. Chápeš?“


  „Nie som si istý,“ povedal Julian ako ktosi, kto sa prediera lesom plným nástrah a pascí.


  „Pre Lynn je predstava, že sa nekontroluje, viac než strašidelná. Strata kontroly sa pre ňu rovná šialenstvu. Bojí sa, že skončí ako Crystal.“


  „Myslíš tým,“ zaváhal, „že Lynn sa obáva, že zošalie?“


  „Tim si myslí, že to tak je. Strávil s ňou viacej času, on to bude vedieť lepšie. Ale predpokladám, že áno, to je presne ono. Teda pred piatimi rokmi to tak určite bolo.“


  “Toho sa bála?“


  „Bála sa zlyhania, toho, že stratí kontrolu a rozum. No najviac ju znepokojovalo, akých strašných vecí by bola schopná, aby si zachovala kontrolu. Apropo, vedel si, že aj samovražda je dôkazom kontroly?“


  „Prečo spomínaš samovraždu, pre Kristove rany!“


  „Človeče, Julian,“ povzdychla si Amber, „pretože to k tomu patrí. Nemusí to byť telesná samovražda. Myslím akýkoľvek čin sebazničenia, zničenia svojho zdravia, existencie, len čo v nás začne strach, že človek bude vystavený zničeniu pričinením niekoho iného, narastať do neznesiteľných rozmerov. Radšej sa zlikviduješ sám prv, než to urobí niekto iný. Ultimatívny akt kontroly.“


  „A…“ Julian zaváhal, „… je pravda, že u Lynn sa znovu prejavujú náznaky tohto… tohto…“


  „Najskôr som si myslela, že Tim preháňa. Teraz verím, že má pravdu.“


  „Ale prečo to ja nevidím? Prečo sa čosi také nedostane ku mne? Lynn predo mnou nikdy neprejavila slabosť.“


  „A ty to robíš? Ukazuješ slabosť?“


  „Ja neviem, Amber. O niečom takom nikdy nepremýšľam.“


  „Práve. Nepripúšťaš si to. To ale vôbec nepomôže, Julian. Lynn nepotrebuje nijaké prestávky, aby si oddýchla. Potrebuje terapiu. Dlhú, veľmi dlhú terapiu. Možno kompletne prevezme Orley Enterprises. Možno však tiež nakoniec začne maľovať kvety, alebo bude na Srí Lanke pestovať konope. Ktovie, kto je tvoja dcéra v skutočnosti. Ona to určite nevie.“


  Julian pomaly vydýchol.


  „Amber,“ povedal, „je tu možnosť, že sa ktosi pokúša vyhodiť Gaiu do vzduchu atómovou bombou. A že je do toho Lynn nejako zapletená.“


  Tá správa jej na chvíľu vzala reč. Pri pokuse dostať sa znovu do rovnováhy obrátila zrak k oblohe, pričom si bola vedomá, že sa Ganymed neobjaví.


  „Nakoľko je to isté?“ opýtala sa.


  „Čistá špekulácia nejakých ľudí, ktorých ani nepoznám. Viacej neviem, prisahám. Ale to, čo sa stalo dnes, naznačuje, že na tom niečo musí byť. Máš pravdu, ten atentát by mohol byť Carlovou úlohou. A ja sa obávam… teda, mnohé tomu nasvedčuje, že mu niekto na Mesiaci pomáha a…“


  „Myslíš si, že je to Lynn?“


  „Ja si to nechcem myslieť, ale…“


  „Prečo, pre Kristove rany? Je to jej hotel! Prečo by sa mala podieľať na útoku na svoj vlastný hotel?“


  „Možno ani nevie, čo sa skutočne deje, ale nechcela mi ukázať záznamy bezpečnostných kamier z chodby, ktoré by dokazovali, že Hanna bol vonku a odchádzal na lunárnom exprese. Má prístup k všetkým systémom hotela, Amber, mohla by rušiť komunikáciu, ak by chcela. A je agresívna a zvláštna, nevysvetliteľne…“


  „A Tim je v Gai,“ zašepkala Amber.


  KAP HERACLIDES


  „Tak dávaj pozor. Musím sa odtiaľto čo najrýchlejšie dostať.“


  „Jasné.“


  „V nákladnom priestore som našiel jedného grashopera a jednu buginu. Pokiaľ ide o hopera, obávam sa, že sa pri náraze poškodila riadiaca jednotka, ale bugina sa zdá byť neporušená. To znamená, že musíme uvoľniť zadné nákladové vráta.“


  „A ako, keď sa nedostaneme von?“


  „Ale áno, von sa dostaneme. Nebude to celkom bezpečné, ale keď si oblečieme skafandre a v správny okamih sa pevne chytíme, dokážem nás z Ganymeda dostať. Potom mi pomôžeš odpratať trosky a vybrať buginu. Potom sa uvidí, čo ďalej.“


  Locatelli nedôverčivo zažmurkal. „Ak ma chceš obabrať, Carl, tak si môžeš ten svoj prekliaty plán sám…“


  „Ak ma chceš obabrať ty, tak si ten svoj prekliaty plán uskutočním sám. Jasné?“


  „Jasné,“ prikývol Locatelli odovzdane.


  Hanna zastrčil zbraň do puzdra na stehne, kde sa celá stratila, kľakol si za Locatelliho a rýchlymi pohybmi mu uvoľnil putá. Locatelli si narovnal ramená. Dával pozor, aby nerobil žiadne prudké pohyby, vystrel a natiahol prsty, premasíroval si zápästia. Až teraz si uvedomil, že raketoplán je mierne naklonený. Ešte stále sa cítil otupený. Skúmavými krokmi prešiel až k pilotnej kabíne a vyzrel von. Pred jeho očami sa rozprestierala stúpajúca krajina. Vo vzduchu víril jemný prach.


  Blbosť, vzduch! Bol to prach, špinavý, všadeprítomný mesačný prach, ktorý visel nad úbočím ako zatmenie mysle a tá špinavá šeď sa usádzala na sklá kabíny. Neniesli ho nijaké molekuly vzduchu, tak čo ho držalo hore?


  „Elektrostatika,“ premýšľal.


  „Ten prach?“ Hanna k nemu pristúpil. „Tiež som sa nad tým zamýšľal. Sme veľmi blízko ťažobných území, tu sa prekopávajú tony regolitu. Aj tak je to divné, že neklesne k zemi.“


  „Ale áno, myslím, že padne,“ odhadoval Locatelli, „teda aspoň väčšina. Spomeň si, keď sme šli na buginách, aké množstvo sme rozvírili a všetko hneď kleslo, až na tie úplne najjemnejšie mikroskopické čiastočky.“


  „To je jedno. Poď.“


  Obliekli si skafandre, nasadili prilby a nastavili si rádiové spojenie. Hanna viedol Locatelliho na kormu za uzatvárateľné rady sedadiel a ukázal na operadlá.


  „Opri sa o ne chrbtom,“ povedal, „tak, aby ťa zatienili. V kokpite by mali byť pancierové sklá, takže budem mieriť na jednu z výstuží. Sila výbuchu by mala stačiť na to, aby výstuž prelomilo. Ak nie, musíme rátať s tým, že tu bude lietať veľmi veľa úlomkov, takže zostaň schovaný za operadlami a dobre sa drž.“


  „A čo kyslík? Nevznieti sa všetko?“


  „Nie, koncentrácia zodpovedá tej pozemskej. Pripravený?“


  Locatelli si kľakol za rad sedadiel. Za iných okolností by sa ohromne zabával, ale ani teraz sa nemohol sťažovať na nedostatok adrenalínu.


  „Pripravený,“ povedal.


  Hanna sa k nemu prisunul, vytiahol na pohľad takmer rovnakú zbraň z puzdra na druhom stehne, nahol sa do stredovej uličky a namieril hlaveň na kabínu. Locatellimu sa zdalo, že začul vysokofrekvenčné syčanie, potom nasledoval výbuch, taký krátky, že sa zdalo, akoby ho náraz pohltil hneď v okamihu vzniku…


  Potom nastalo sanie.


  Predmety, črepy a zdrapy nasávalo zo všetkých strán, divo vírili okolo neho a všetky mierili na kabínu. Čo nebolo prišraubované alebo privarené, vysalo von. Unikajúci vzduch mu svišťal okolo rúk a nôh, vtlačil ho do sedadla. Niečo mu vletelo do priezoru, čosi neidentifikovateľné mu vrazilo do ramena a bokov, valil sa naň kŕdeľ brožúrok a kníh, útočne a hekticky ako netopiere trepotajúc väzbami. Na jeho hrudníku zrazu viseli spisy, vzpierajúc sa na ňom trepotali stránkami, uvoľnili sa a stratili sa v stredovej uličke. A všetko sa to odohrávalo v absolútnom tichu.


  Potom to zrazu prestalo.


  Skutočne sa to skončilo? Locatelli ešte počkal zopár sekúnd. Pomaly sa vytiahol na operadlo a pozrel do kabíny. Kde boli predtým predné sklá, zívala teraz obrovská diera.


  „Bože môj,“ prerývane vydychoval. „Čím to tu strieľaš?“


  „Domáca výroba, tajné,“ Hanna sa zdvihol a vošiel do uličky. „Poď so mnou, musíme ísť znovu do skladu.“


  Vyzeralo to tam usporiadanejšie, než Locatelli očakával. Jednotlivé diely grashopera ležali roztrúsené po zemi. Rad-radom ich zdvíhal. Riadiaca jednotka bola čiastočne rozdrvená, ale bugina, malé dvojsedadlové vozidlo s úložnou plochou, zostala takmer nepoškodená v úchytoch. Ďalšie úchyty svedčili o tom, že v prípade potreby bolo možné transportovať šesť takých vozidiel. Rýchlo pomohol Hannovi uvoľniť úchyty. Nakladacia rampa a zároveň zadná stena nákladného priestoru bola mierne pootvorená, akoby sa bola počas nárazu skrútila. Na šírku ruky žiarila dovnútra hviezdna obloha. Hanna pristúpil k posuvnej stene, otvoril ju, vybral odtiaľ batérie a dva batohy so zásobami na prežitie a všetko poukladal na úložnú plochu buginy. Opustili nákladnú miestnosť a navzájom si pomáhali vyliezť cez dieru v kokpite. Zem bola pár metrov pod nimi. Locatelli pružne vyskočil, skrútil sa okolo nosa stroskotaného Ganymeda a so zatajeným dychom pozrel na planinu.


  To, čo videl, bolo strašidelné.


  Kam len oko dovidelo, ponad Sinus Iridum sa tiahli oblasti rozvíreného regolitu a spájali sa do plápolajúcej kupoly. Tam, kde bol prach priehľadnejší, sa zdalo, že zamatový charakter podložia ustupuje tmavšej hmote. Spustošená paseka viedla von z miesta výbuchu až na breh stúpajúceho skalistého terénu, na ktorom stáli. Tam pokračoval ako zubatý prielom, opísal zákrutu hore úbočím a končil pri raketopláne. Ten, ako si Locatelli práve uvedomil, narazil do previsu, a tým spustil lavínu. Úlomky skál všetkých veľkostí sa vŕšili okolo trupu Ganymeda, niektoré boli rozpraskané v smere raketoplánu, niektoré z najväčších rozvalín blokovali spodnú tretinu zadných nákladových vrát. Na severozápade sa tiahol rozpraskaný hrebeň pohoria Jura.


  „Nie je toho zase tak veľa,“ skonštatoval Hanna, „už som sa bál, že rozvaliny siahajú úplne hore.“


  „Nie, veľa ich nie je,“ potvrdil kyslo Locatelli, „len sú ohromne veľké. Tamtá vpredu môže vážiť aj tonu.“


  „Delené šiestimi. Do práce.“


  GAIA, VALLIS ALPINA


  O pol siedmej zvolala Lawrenceová pátracie skupiny naspäť do centrály. Lynn a Thielová prezreli väčšinu izieb pre personál a niekoľko apartmánov v hrudníku, Mičio Funaki a Ashwini Anandová preliezli skleníky ako pásavky zemiakové, nadvihli a obrátili každý kúsok zelene, každú rajčinu, a potom sa začali venovať meditačnému centru a multináboženskému kostolu. Tretí tím mohol nakoniec nahlásiť, že bazén, oblasť wellnesu a kasína sú, ako sa vyjadril Kokoschka, očividne čisté, pričom to slovo zdôraznil ako Philip Marlowe, keď zakončil osobnú prehliadku podozrivého.


  „A presne v tom je problém,“ povedala Lawrenceová, „v očividnosti. Mali sme možnosť nazrieť do stien a pod podlahy? Do systémov na podporu života?“


  Kokoschka veľavravne zamával svojím detektorom: „Nikde nič neukazoval.“


  „Áno, iste, ale o miniatómovkách vieme príliš málo.“


  „Bol to váš nápad prehľadať hotel,“ povedala nadurdene Lynn, „tak nám nerozprávajte, že to bolo zbytočné. Okrem toho Sophia a ja sme do systémov na podporu života nahliadli, všade, kam by sa taká vec mohla zmestiť.“


  „Skutočne?“ Lawrenceová si ich premerala röntgenovými očami.


  „A odkiaľ viete, koľko miesta potrebuje taká miniatómovka?“


  „To nie je fér, Dana,“ povedal Tim potichu.


  „V nijakom prípade nechcem byť neférová,“ odvetila, pričom naňho ani nepozrela, „ide mi o minimalizovanie rizík a prehľadávanie k tomu prispelo. Prezreli sme dôležité miesta. Ja sama som bola v hlave, hoci som stále presvedčená, že bomba by mohla ležať v nejakom centrálnejšom, nižšom bode.“


  „Alebo aj nie,“ uvažovala Anandová, „je to atómová bomba. Účinok výbuchu môže byť obrovský, takže je možno jedno, kam ju schováš.“


  „Možno,“ Lawrenceová pomaly prikývla. „Každopádne to, čo som počula, nestačí na ukončenie poplachu. Aspoň sa mi podarilo rozprávať sa s Pearyho základňou. Ako sme predpokladali, trápia ich rovnaké problémy. Nemajú kontakt so Zemou ani s našimi raketoplánmi, navyše ležia v libračnom tieni. Po tom, čo som zastupujúcemu veliteľovi v krátkosti opísala…“


  „Čo?“ vybuchla Lynn. „Vy ste mu povedali, čo sa tu deje?“


  „Upokojte sa. Ja som…“


  „Vy ste im povedali o bombe?“ Lynn vyskočila. „To v žiadnom prípade nesmiete, počujete? To si nemôžeme dovoliť!“


  „… som zastupujúcim veliteľom, som…“


  „Nie bez môjho povolenia!“


  „… hovorila o výpadku satelitov,“ pokračovala Lawrenceová o niečo hlasnejšie, pričom jej hlas znel, akoby pílili kosť, „a oznámila som mu, že sa nemôžeme skontaktovať s našimi hosťami. Tak sme sa predsa dohodli, či nie, slečna Orleyová? Potom som chcela vedieť, či dostal zo Zeme pred tým, než vypadli satelity, nejaké nezvyčajné správy. Ale nevedel o ničom.“


  „Takže ste mu predsa len povedali…“


  „Nie, len som zisťovala. A on mi nemal čo povedať. Základňa je americké zariadenie. Ak sa medzičasom Jennifer Shawová rozhodla, že bude o bombe informovať Houston, tak s tým vyrukovala príliš neskoro. V každom prípade to nestačilo, aby pred výpadkom satelitov stihli upovedomiť osadenstvo základne. O našich problémoch tam nič nevedia, ale dovolila som si vyjadriť svoje obavy o osud Ganymeda. O pozadí možnej nehody.“


  Lynnin pohľad prebehol miestnosťou a zastal na Timovi.


  „Nesmieme riskovať, že sa to rozkríkne.“


  „Ak sa Ganymed čoskoro neozve, tak sa to rozkríkne“ povedala Lawrenceová, „potom budeme musieť požiadať základňu, aby na Aristarchuskú planinu vyslali raketoplán a rozhliadli sa tam.“


  „V žiadnom prípade! Julianových hostí nesmieme znepokojiť.“


  Ach, Lynn! Fatálne, fatálne. Tim odolal impulzu chytiť ju v ochrannom geste za predlaktie.


  „Tak čo by si urobila ty?“ opýtal sa rýchlo.


  „Možno…“ trela si prsty, usilovala sa o jasnú myseľ, „najskôr hľadala ďalej.“


  „O pol hodiny sa vrátia hostia,“ povedal Funaki, „budú chcieť svoje nápoje.“


  „Nech sa o to postará Axel. Nie, vy, Mičio. Vy ste tvárou baru. My ostatní potrebujeme čas. Musíme zostať pokojní. Ďalšie kroky musíme naplánovať v pokoji.“


  „Ja som pokojná,“ povedala Lawrenceová sucho.


  „Ja si môžem ešte raz prezrieť záznamy bezpečnostných kamier,“ navrhla Thielová, „z noci, keď sa stratil Hanna, a z nasledujúceho dňa.“


  „A to načo?“ spýtal sa Kokoschka. Až teraz si Lawrenceová všimla, že kuchár sleduje pehavú Nemku hladnými očami bernardína, akoby skúmal kvalitu jej mäsa, bedier, bokov a pŕs a vždy, keď pozrela jeho smerom, rýchlo odvrátil zrak. Aha, pomyslela si, kuchár je zamilovaný.


  „No hej,“ mykla Thielová plecami, „ktokoľvek tie záznamy zostrihal, musel sa kvôli tomu ukázať v centrále, či nie? Myslím tým, že nejaká kamera ho musela zachytiť. Takže ak by sme mohli zrekonštruovať…“


  „Dobrý nápad,“ zvolala Lynn príliš horlivo, „veľmi dobrý! Carl a tá… tá druhá osoba, musíme na nich pritlačiť.“


  „Pritlačiť,“ zopakovala Lawrenceová.


  „Máte lepší návrh?“ rozčúlila sa Lynn.


  „Ale Hanna tu nie je.“


  „No a? Julian hneď príde a privedie ho. Predsa sa dovtedy nezbláznime? Opýtame sa ho, navyše…“ jej oči žiarili, „… sa nám nemôže nič stať, pokým budeme držať Carla na Gai! Sotva sám seba nechá atomizovať.“


  „Jasné, že nie,“ povedal Kokoschka svojmu vypuklému bruchu. „Samovražedný atentátnik. Som o takom nikdy nepočul.“


  „Čo to má znamenať?“ pustila sa doňho Lynn, „chcete ma provokovať?“


  „Prosím?“ kuchár sa strhol a nervózne si prešiel po plešine. „Nie, ja… mrzí ma to, nechcel som…“


  „Vyzerá vari Carl Hanna ako nejaký islamista?“


  „Nie, pardon. Vážne.“


  „Tak netrepte somariny!“


  „My… my všetci máme trochu podráždené nervy.“


  „Nevraveli ste, že sú za tým Číňania?“ opýtala sa zneistene Anandová.


  „Ten Jericho si to myslel,“ odvetila Thielová.


  „Koľko Číňanov je islamistov?“ rýpal Funaki.


  „Zaujímavá otázka.“


  „Nie, hlúposti!“ Lawrenceová zdvihla ruky. „Prestaňte s tým. Aj kresťania už šli do nebeskej ríše skratkou. Táraniny! Podľa môjho názoru Lynn práve predložila argument, ktorý nám získa čas. Samozrejme, za predpokladu, že Hannu a tú tajomnú druhú osobu budeme vedieť identifikovať. Myslím, že to urobíme tak, ako navrhla. Anandová a Kokoschka ešte raz prezrú zariadenia v stenách a podlahách, Thielová skontroluje videá, Funaki pôjde do služby, Lynn a ja…“


  „Gaia, hláste sa, prosím!“


  Lawrenceová zastala. Pozreli jeden na druhého. Systém prepojil hovor. V siedmich pároch očí blysla nádej, že signál ide cez satelit. Thielová vyskočila a pozrela na displej.


  „Kallisto, tu je Gaia,“ odpovedala so zadržaným dychom.


  „Blíži sa hladná tlupa,“ zašvitorila Hedegaardová, „vidíte nás? Ak nebude okamžite niečo na stole, poletíme vedľa k Číňanovi.“


  „Do šľaka,“ zašepkala Lawrenceová, „sú na dohľad.“


  Panoramatickým oknom v brušnej dutine zbadali na nebi slnkom ožiarený raketoplán. Kallisto sa blížil k hotelu odzadu a predviedol záverečnú športovú parabolu. Každá exkurzia sa končila rituálnym okružným letom okolo Gaie.


  „Toľko ani nedokážete zjesť, koľko sme navarili,“ zaštebotala Thielová s horúčkovitou veselosťou. „Aký ste mali deň?“


  „Super! Ani nás vôbec netrápilo, že s nami už hodiny nehovoríte.“


  „Nemali sme na vás jednoducho náladu.“


  „Vážne, čo sa deje?“


  „Porucha na satelitoch,“ povedala Thielová.


  „Toho som sa bála. Nevedeli sme sa spojiť ani s Julianom. Viete, v čom je problém?“


  „Ešte nie.“


  „Zvláštne. Ako môžu vypadnúť naraz všetky satelity?“


  „Asi ich omylom všetky zramovali. Prestaň konečne tárať, Nina. A doprav tvojich hladošov dolu.“


  “Oui, mon général!“


  „Tých by sme mali,“ povedala Anandová rozhliadajúc sa dokola.


  Lawrenceová pohľadom sledovala Kallisto, až kým sa nestratil za oknom. „Je pravdepodobné, že jeden z nich s nami hrá špinavú hru. Čo myslíte, Lynn? Prijmeme ich?“


  Tim s určitou úľavou zaregistroval, že Lawrenceová prešla zase ku krstnému menu. Žeby ponuka na uzavretie mieru? Alebo iba čistá taktika, aby ukolísala Lynn? Nepochyboval, že riaditeľka hotela jeho sestru naďalej upodozrieva z konšpirácie, no Lynn sa viditeľne uvoľnila.


  „Hosťom ani slovo,“ povedala.


  „V poriadku,“ prikývla Lawrenceová, „na začiatok. Ale keď tu budú všetci, musíme to urobiť dôkladne. Buď to objasní Hanna a spol., alebo budeme informovať základňu a evakuujeme to tu.“


  „To sa uvidí potom.“


  „Ganymedu dáme ešte hodinu.“


  „Ako ste vôbec prišli na to, že Ganymed potrebuje ďalšiu hodinu?“


  Lynn skutočne stratila akýkoľvek cit pre realitu, pomyslel si Tim. Alebo tú špinavú hru hrá ona.


  Error! Myšlienka neprípustná.


  „Nech je, ako chce,“ povedala Lawrenceová, „poďme.“


  CALGARY – VANCOUVER, KANADA


  „Ver mi, net som dokonale vyžmýkal,“ povedal praktikant, „viac ako včera večer ti nemôžem ponúknuť.“


  Boeing 737 spoločnosti Westjet Airlines klesol vo vzdušnej diere. Sto mililitrov pomarančového džúsu vychrstlo z plastového pohára v momente, keď z neho Keowová odtrhla staniolové viečko, vystrekol jej na bundu a premočil jej rožok.


  „Do kelu!“ zanadávala.


  „Gudmundssonove časy v APS…“


  „Doriti! Doriti!“ džús jej kvapkal z tácky do lona. „Čo je to APS?“


  “African Protection Services.“


  „Ach, správne.“


  „Takže Gudmundssonovmu času strávenému v APS predchádzal pobyt v Mambe, inej bezpečnostnej firme, ktorá fungovala začiatkom storočia v Keni a Nigérii a v roku 2010 sa zlúčila s podobným združením s názvom Armed African Services do APS. Tam Gudmundsson viedol viaceré tímy…“


  „To si mi povedal už včera,“ povedala Keowová, zatiaľ čo sa nanajvýš ekonomicky snažila použiť svoju malú papierovú servítku.


  „… a podieľal sa na operáciách v Gabune a Rovníkovej Guinei. Budeš to ešte jesť?“


  „Čo?“


  „Ten rožok. Nevyzerá vábne, ak sa ma pýtaš.“


  Keowová pozrela na rozmočené pečivo. Predtým bolo iba nepríjemne mäkké, teraz bolo ako blato a mokré.


  „V žiadnom prípade.“


  Praktikant sa naklonil a polovičku rožka si strčil do úst.


  „Tu a tam možno nájsť dôkazy, že APS pomohlo nejakému diktátorovi z buša dostať sa k moci,“ povedal prežúvajúc.


  „APS to opakovane dementovalo, ale zdá sa, že na tom niečo bude. Gudmundsson teda mohol byť zapletený do nejakého prevratu prv, než opustil firmu a začal pracovať na vlastnú päsť. APS potom viedol akýsi Jan Kees Vogelaar, ktorý bol aj šéfom v Mambe. Vogelaar sa potom, mimochodom, stal členom vlády v Rovníkovej Guinei. To je tam, kde sa udial ten pre…“


  „Nechaj to tak.“


  „Ty si chcela, aby som preskúmal Gudmundssonovu minulosť,“ ohradil sa praktikant dotknuto.


  „Áno, jeho, nie nejakého Vogelaara, alebo ako sa volá,“ zotierala si pomarančový džús z nohavíc. „Nie je tam nič o tom, čo robil pred tromi rokmi. Či napríklad nebol v Peru alebo tak? Myslím, že v Eagle Eye sú všetci zhovorčiví.“


  „Trpezlivosť, Pocahontas. Pracujem na tom.“


  Keowová pozerala z okna. Leteli ponad Rocky Mountains. Krátko, ale turbulentne. Boeing sa zatriasol. Rýchlo dopila zvyšný džús a povedala:


  „Chcem zamávať Susane pred nosom s čo najväčším množstvom faktov, vieš? Musí pochopiť, že sa z toho už nemôžeme vyvliecť. Že sme už veľmi blízko.“


  „Hm, áno,“ druhá polovica rožka skončila tam, kde aj prvá. „Ak má Ruiz skutočne čosi spoločné s Palsteinom. Zatiaľ máš len podozrenie.“


  „Mám svoj inštinkt.“


  „Indiánske nezmysly.“


  „Vyčkaj. Môžeš, mimochodom, prestať bľabotať, kým neprehltneš? To v tvojich ústach nijako neopeknelo.“


  „Ach, človeče,“ povzdychol si praktikant, „ty máš vážne problémy.“


  Keowaová znovu vyzrela von. Hlboko pod ňou sa ťahal zvrásnený chrbát Rocky. Praktikant to síce myslel inak, ale to, čo povedal, jej pripomenulo včerajší Palsteinov pohľad zastretý starosťami. Že sa s úsmevom ženie v ústrety svojej záhube. Že bude mať problémy, ak bude naďalej dvíhať kamene, pod ktorými číhajú kreatúry ako Lars Gudmundsson. No a? Dali sa azda Woodward a Bernstein zastrašiť tým odporným plazom, keď chytili za gule Nixona? Palsteinove starosti si vážila, Susanine tlejúce pochybnosti ju hnevali. Má sa kvôli tomu vzdať šance vyriešiť svoj vlastný Watergate?


  Dobre mienená rada je nanič, myslela si. Guráž sa nedá kúpiť. Moja už vôbec nie.


  Po chvíli ticho nadiktovala fakty doterajšej rešerše do mobilu, nechala softvér, aby hovorené slovo pretransformoval do písaného, priložila Brufordov filmový materiál a súbor si poslala na svoje obe mailové adresy.


  Istota je istota.


  Turbulencie prestali.


  O trištvrte hodinky stroj klesol k výbežkom pobrežia Coast Mountains a začal nalietavať na vancouverské medzinárodné letisko. Počasie bolo pekné. Malé biele obláčiky sa tiahli do vnútrozemia, slnečné svetlo žiarilo na Strait of Georgia. Tmavé zalesnené telo vancouverského ostrova pripomínalo indiánske mýty a vôňu stromu života a douglasiek. S každým metrom, o ktorý klesli, sa dvíhala Keowovej nálada, keďže za tých pár dní vlastne zistili neuveriteľne veľa vecí. Možno by sa mali uspokojiť s tým, čo o Gudmundssonovi vedia a všetky svoje sily zamerať na to, aby nazbierali informácie o pozadí tej zlovestnej konferencie v Pekingu. Zatiaľ čo boeing roloval, stanovila si strategický postup pre nadchádzajúcu redakčnú poradu. Začala s tým, že sa bude na začiatok tváriť, akoby meno Palstein nikdy nepadlo. Riadne zahmlievať pred Susan. Nadšene tematizovať Dedičstvo príšer ponúknuť svoje riešenie, dokázať, že domácu úlohu zobrala vážne. A potom vďaka fotke toho tučného Ázijca vyložiť svoj kráľovský tromf. No, možno nie práve kráľovský tromf. Ale nazvať delom to, čo mala v rukách, na to bola pripravená.


  „Len dúfam, že Sid príde načas,“ povedal praktikant, keď prechádzali terminálom s drevorezbami Prvých národov, „on vlastne nikdy nechodí načas.“


  „Tak potom niekoľko minút počkáme,“ zamrmlala zvesela.


  „Ja som ale hladný. Môžeme ešte predtým zájsť do McDonalda.‘“


  „Povedz svojmu žalúdku…“


  „Veď dobre.“


  No Sid Holland, redaktor pre politické dejiny v Greenwatchi, bol výnimočne presný. Vlastnil prastarý, no vynovený thunderbird, vo štvorsedadlovej kabrio-verzii, a to auto natoľko miloval, že pokojne vozil polovicu redakcie po nádvorí, len aby si mohol zajazdiť.


  „Susan sa už teší,“ povedal, „dúfa, že máš čosi k Dedičstvu príšer.“


  „Budú aj raňajky?“ opýtal sa praktikant.


  „Je pol dvanástej, človeče!“


  „Obed?“


  Zatiaľ čo sa praktikant tisol na zadné sedadlo, Keowová pozerala na azúrovomodrú oblohu a myslela na Pulitzerovu cenu. Sid riadil auto z letiskového ostrova cez Most Arthura Lainga a severozápadným smerom cez mestské časti Marpole, Kerrisdale a Dunbar-Southlands. Na konci zástavby začínal miestny park Pacific Spirit. Juhozápadný Marine Drive, štvorprúdový diaľničný privádzač, viedol popri pobreží s hustou vegetáciou v ústrety areálu univerzity na Point Grey. Bol to viac než obyčajný kampus, tvoril už takmer malé mestečko a susedil s pôvabnou štvrťou veľmi kanadsky vyzerajúcich domčekov a udržiavaných víl. Vďaka obratne vypracovanému podielu na vysielaní si mohol Greenwatch dovoliť sídliť v jednej z víl. Štúdiá a strižne boli decentralizované, väčšina spolupracovníkov bola roztrúsená po Kanade a Aljaške, takže na Point Grey sídlili iba kancelárie vedenia a niekoľko reprezentatívnych konferenčných priestorov. Vďaka Keowovej vplyvu mohlo dobré svedomie rozvíjať svoju činnosť v elegantnom prostredí.


  Greenwatchu sa bude dariť ešte lepšie.


  Premávka nebola hustá, na Marine Drive bolo len málo áut. Po ľavej strane sa les rozostupoval a umožňoval im výhľad na zrkadliace sa more a vzdialené horské pásmo pastelovej farby. Stovky kmeňov stromov zviazaných na splavenie ležali v plytkej vode. Exponáty drevárskeho priemyslu prekvitajúceho napriek holorubom. Keowová zavrela oči a vychutnávala si vietor vo vlasoch. Teplé nárazy vetra jej strapatili vlasy. Keď znovu otvorila oči, pohľad jej padol do bočného zrkadla.


  Tesne za nimi išlo SUV, masívne sivé terénne vozidlo s tmavými sklami.


  Zrazu sa jej zmocnil zvláštny pocit.


  Premýšľala, ako často sa v poslednej štvrťhodinke pozerala do zrkadla. Pravdepodobne neustále, no neuvedomovala si to. Keowová patrila k typu zvlášť ostražitých spolujazdcov. Tým svojím neustálym „Červená!“ a „Zelenšia už nebude!“ a „Dávaj pozor, kam ideš!“ už liezla všetkým na nervy. Nič jej neušlo. Ani to, kto šiel za nimi.


  So zvrašteným čelom sa obzrela.


  Pocit sa premenil na istotu. Teraz už bola presvedčená, že SUV sa na nich nalepilo už na letisku. Na čelnom skle sa odrážala obloha, takže obe postavy v aute sa javili iba ako tiene. Znovu sa zamyslene zahľadela dopredu. Cesta naďalej viedla bujarou zeleňou, v strede bola predelená zažltnutým pásom trávy, v ktorom boli v nepravidelných rozostupoch vysadené kríky a nízke stromčeky. Oproti sa blížilo ďalšie tmavé terénne auto.


  Mýlila sa? Pestuje si vari nejakú milú malú paranoju? Koľko tmavých SUV-čiek bolo vo Vancouvri? Určite stovky. Tisícky. Pre západných Kanaďanov boli terénne autá niečo ako slimačie domčeky pre kraby pustovnícke.


  Prestaň blázniť, pomyslela si.


  Na druhej strane nemohlo uškodiť, ak si číslo auta zapíše. Vybrala si mobil, práve keď SUV náhle zmenilo pruh a dostalo sa na jednu úroveň s autom, takže poznávaciu značku už nevedela prečítať. Keowová zavrela oči. Hlupák, pomyslela si. Nemohol si ešte pár sekúnd počkať? Práve som si chcela to tvoje číslo…


  Terénne vozidlo sa priblížilo.


  „Hej!“ Sid trúbil a gestikuloval jednou rukou smerom k druhému autu „Pozeraj na cestu, idiot!“


  Ešte bližšie.


  „Čo je to s ním?“ vyštekol Sid. „Je ožratý?“


  Nie, pomyslela si Keowová, plná náhleho nepokoja, nikto nie je opitý. Niekto vie veľmi presne, čo robí.


  Sid zrýchlil. SUV tiež pridalo plyn.


  „Čo je to za blbého idota!“ nadával, „tomu by mali na mieste…“


  „Pozor!“ skríkol praktikant.


  Keowová videla, ako sa ohromné auto približuje, zaborila sa do sedadla, pokúšala sa vytvoriť odstup medzi sebou a dverami. Potom SUV narazilo do boku thunderbirda a vytlačilo ho na zatrávnený pás. Sid nadával a strhol volant, hekticky sa snažiac, aby sa nedostal do protismeru. Za divého kymácania sa zorali kus zeme, obtreli sa o nízke kríky, tesne minuli strom. Motor športového voza zavyl. Sid pridal. Terénne auto ich dobehlo a vrazilo do nich druhýkrát, teraz už silnejšie. Keowová poskakovala na sedadle sem a tam. Kovový ston namáhaného plechu im zaznel v ušiach a zrazu sa ocitli v protismere, začuli vzrušené trúbenie, v poslednej sekunde uhli, kričali jeden cez druhého.


  „Moje auto!“ nariekal Sid, „moje pekné auto!“


  Thunderbird sa vzdorovito vrátil späť na zelený pás, no v tomto úseku ktosi venoval kríkom zvýšenú pozornosť. Hlučne sa prerútili živým plotom. Konáre lietali na všetky strany, ako športové auto stínalo všemožné varianty nízkej vegetácie. Po pravej strane sa rútilo terénne vozidlo a blokovalo im cestu späť na vozovku. Sid znenazdania zabrzdil a pokúsil sa dostať za SUV, ktoré mu však jeho plány zahatilo, lebo aj ono spomalilo.


  V ďalšom okamihu sa na nich vyrútilo znovu.


  Teraz bol Sid rýchlejší. Bez kolízie prešiel oboma pruhmi v protismere a tesne pred akýmsi motorkárom stihol zabočiť do starej Old Marine Drive, úzkej výmoľovej ulice, ktorá viedla pár kilometrov popri násype až k univerzitnému areálu, kde vyústila znovu na hlavnej ulici. Široko-ďaleko nebolo nikoho vidieť, hustá, tmavá zeleň bujnela po oboch stranách. Keowová si uvedomila, že jej bezpečnostný pás sa vytrhol z držiaka a obopínal okraj čelného skla.


  Bože môj, pomyslela si. Čo od nás chcú?


  Zvláštne, no nenapadlo jej, že by mohol mať útok čosi spoločné s Palsteinom, Ruizom a celou tou záležitosťou. Skôr si predstavila zákernú nebezpečnú mládež, pouličných zlodejov alebo niekoho, kto robí čosi také len zo zábavy. Niekoho, kto musí byť úplný blázon. Obzrela sa dozadu. Výmole, les, inak nič. Chvíľu v nej začala klíčiť nádej, že sa Sid svojím manévrom prenasledovateľa zbavil. No vtom sa za nimi znovu vynoril a neúprosne sa približoval.


  Spod kapoty thunderbirdu sa tiahol kvílivý zvuk. Autu vynechával motor.


  „Rýchlejšie!“ kričala.


  „Idem tak rýchlo, ako sa len dá,“ zakričal Sid naspäť. Napriek tomu strácali rýchlosť, viditeľne spomaľovali.


  “Musí to ísť rýchlejšie!“


  „Naozaj neviem, čo sa deje,“ Sid pustil volant a šibrinkoval rukami vo vzduchu, „niečo sa posralo, netuším čo.“


  „Ruky na volant!“


  „Ach, moje nervy,“ zavzlykal praktikant a zošuchol sa ešte nižšie. Obrovský, tmavý predok terénneho vozidla sa dunivo približoval a zozadu do nich vrazil. Thunderbird nadskočil. Keowovú to hodilo dopredu a udrela si hlavu.


  „No tak, pohni sa!“ prosil Sid úpenlivo auto. „Poďme!“


  SUV im znovu narazilo do zadku. Thunderbird vydal nezdravé zvuky, zrazu bol útočník na ich úrovni a pohodlne ich vytisol nabok. Sid nadával, riadil ako šialený, pridal plyn, zabrzdil…


  Stratil kontrolu.


  Moment, keď auto vyletelo do vzduchu, bol spojený s pozoruhodným efektom. V rovnakej chvíli zamreli všetky ostatné zvuky, nielen pneumatík na štrkovej ceste, ale aj hluk motora, terénneho auta, vôbec každý zvuk. Okrem jediného, okrem štebotu akéhosi vtáka. V pokojnom tichu sa prevrátili, stromy na chvíľku vyrastali z oblohy, okrúhle oblaky skropili nekonečné modré more nedozernej hĺbky. Potom sa perspektíva zmenila. Les bol nakrivo, praskalo to a rinčalo a zrazu bolo všetko zase naspäť, celá hrozná kakofónia zrážky. Keowovú vyhodilo zo sedadla. Plachtila vzduchom veslujúc rukami a thunderbird pod ňou sa šmýkal po krovinách. Podvozok s točiacimi sa kolesami, ktorý mala priamo pred očami, sa zmenil na zviera, požierajúce kríky a listy. Ešte vo vzduchu zbadala, že vrak zrazu zastal a upokojil sa, no vtom sa k nej obrovskou rýchlosťou blížila lúka.


  Netušila, čo presne si dolámala, keď narazila. No podľa intenzity bolesti musela byť škoda značná. Celé telo mala otlčené, chrbát, brucho, boky. Čo nemala doteraz zlomené, to sa zlomilo. Zdalo sa jej, že to trvá celú večnosť, keď ležala s narovnanými údmi, krv v očiach, krv v ústach.


  Jej prvou myšlienkou bolo, že ešte stále žije.


  Druhou, že sa jej mobil blýska na slnku, ani nie tak ďaleko. Na plochom kameni žiaril ako výstavný kus, presne v strede, takmer láskyplne umiestnený. Vyššie, v spleti odratých stromov, visel rozbitý thunderbird. Bol obsypaný konárikmi, kôrou a lístím a v aute, vlastne skôr prehodený na aute, sa hojdal Sid s hlavou napoly odtrhnutou od pliec a hľadel na ňu.


  Sutinou a trávou sa približovali pneumatiky.


  „Loreena?“


  Doliehalo k nej slabé, plačlivé volanie. Zdvihla oči a v tieni smreka zbadala ležať praktikanta. Pokúšal sa vstať, klesol naspäť, skúsil to znovu. Bol zakliesnený o auto. Pomedzi kríky sa k nim ktosi približoval dlhými, nenáhlivými krokmi. Muž. Vysoký, tmavé nohavice, biela košeľa, slnečné okuliare. V pravej ruke nedbalo niesol pištoľ s dlhou hlavňou.


  „Hneď som pri vás,“ povedal, „moment.“


  Tlmič, prebleslo jej hlavou.


  Keď prechádzal okolo nej, pousmial sa, trochu obchodnícky. Pristúpil k praktikantovi a trikrát naňho vystrelil, až kým sa chlapec už nehýbal. Urobilo to ťuk, ťuk, ťuk. Keowová otvorila ústa, chcelo sa jej kričať, revať, volať o pomoc. No z jej utrápenej hrude sa vydral iba slabý vzdych. Každý nádych bol utrpením. S námahou sa vytiahla dopredu, zaprela sa lakťami do trávy a plazila sa ku kameňu s mobilom.


  Muž sa vrátil, vzal mobil a schoval ho.


  Vzdala to. Prevalila sa na chrbát, zažmurkala do slnka a pomyslela si, že Palstein mal pravdu. Boli tak blízko, tak sakramentsky blízko! Do zorného poľa sa jej dostal trup a hlava Larsa Gudmundssona, ústie hlavne jeho pištole.


  „Ste veľmi múdra,“ povedal, „veľmi múdra žena.“


  „Ja viem,“ zastenala Keowa.


  „Mrzí ma to.“


  „Všetko je to… všetko je už na nete,“ vydrala zo seba, „všetko už…“


  „Preveríme to,“ povedal priateľsky a potiahol kohútik.


  GAIA, VALLIS ALPINA, MESIAC


  Nina Hedegaardová sa pokúšala chytať tisícky holubov, kým sa v stave narastajúcej frustrácie potila vo fínskej saune. Všade videla naduté operence blahobytu, počula štebot o hniezde a liahnutí, predstavovala si to bezstarostné, sladké ničnerobenie, aké sľuboval iba Julianov svet. Tisícky čarovných, divo poletujúcich myšlienok. No Julian tu nebol a vtáky sa nedali nalákať do klietky jej životných plánov. Kedykoľvek si myslela, že má v hrsti aspoň vrabca po tom, čo jej Julian zašepkal do ucha čosi aspoň čiastočne záväzné, zmizla aj táto malá nádej a pripojila sa k ostatným, ktoré sa vo forme lákavých predstáv jej ohnivej fantázie nachádzali na dotyk blízko a zároveň nedosiahnuteľne ďaleko. Medzičasom už mala vážne pochybnosti o Julianovej úprimnosti. Akoby celkom presne nevedel, že si robila nádeje. Prečo sa k nej nemohol otvorene hlásiť? Musel azda zakrývať neveru, aby sa vyhol spoločenskému opovrhnutiu? Nie, nič z toho. Bol voľný, dobre vyzerajúci, láskyhodný, nezadaný, rovnako ako ona bola dobre vyzerajúca a láskyhodná a voľná. Akurát nie bohatá, no zato on bol bohatý, tak v čom bol problém?


  Frustrácia jej vystupovala z každého póru, zbierala sa na ramenách, prsiach a bruchu. Zlostne, vrstvu za vrstvou rozdeľovala horúci pot, ruky jej skĺzli po vnútornej strane stehien. Prsty sa pomaly prepracovali až doprostred, zaujali pozíciu na slabinách. Hmat zaručujúci rozkoš, šklbavú, takmer neskrotnú, nepoznajúcu žiadnu hrdosť. Hrozné! S narastajúcim hnevom ju zároveň prešla ponižujúca túžba privolať v duchu neprítomného a pritom… to však vôbec neprichádzalo do úvahy, v žiadnom prípade!


  Aby bola presná, Julian ju chcel jednoducho len prefiknúť. To bolo ono. Nič necítil, nemiloval ju. Jednoducho chcel prefiknúť milú, malú dánsku astronautku, keď sa jemu zažiadalo. Rovnako ako celý svet, keď sa mu zachcelo.


  Sprostý idiot!


  Násilne odtiahla ruky preč, pritlačila si ich o okraj lavičky pri svojich bokoch a zadívala sa von na čarovnú priepasť s pastelovými plochami a neúprosnými tieňmi. Tisíce urputne žiariacich hviezd sa jej zrazu zdalo byť dostupnejšími než život, ktorý by rada žila po jeho boku. Nešlo jej o jeho peniaze, teda nielen o peniaze, hoci nimi neopovrhovala. Nie, chcela miesto v tej víziami prekypujúcej hlave, ktorá vymyslela vesmírne výťahy, chcela byť Julianovým osobným majstrovským kúskom génia, jeho najbrilantnejším nápadom a takto aby ju vnímal aj svet. Ako žena, ktorú on zbožňuje. Čosi také si nevysexovala. Čosi také si zaslúžila!


  Sedela tu, aby mu toto všetko povedala. Samozrejme, nechcela vyvíjať nátlak. Len trošku homeopaticky podávaného plánu ich budúcnosti, spojeného – ako si myslela – s ohromne atraktívnou možnosťou milostného aktu v saune. Hneď ako dorazí Ganymed. Tak sa dohodli a Julian sľúbil, že sa k nej ihneď pridá. No teraz už bolo trištvrte na osem a keď sa naňho pýtala, musela si od nepresvedčivej Lynn vypočuť rozprávku o tom, že skupinka očarená Schröterovým údolím stratila pojem o čase a zdrží sa hodinku či dve.


  Ako to mohla bez satelitného spojenia Lynn vedieť?


  Tak dobre, nevedela to. Julian už ráno hovoril, že túra sa možno predĺži až do Snake Hillu a naznačil možnosť neskoršieho príchodu. Žiaden dôvod na obavy. Určite je všetko v poriadku.


  V poriadku. Ha, ha.


  Hedegaardová tupo civela pred seba. Možno bolo v poriadku osierať hostí, ale nie ju, prosím. Jednoducho si nemala nič začínať s najbohatším starým chrenom sveta. Také jednoduché. Najvyšší čas dať si ľadovú sprchu a pár dĺžok v bazéne.


  „Ale áno, je v tom čosi posvätné,“ tvrdil Ögi, „samozrejme, len keď si to človek transcenduje.“


  „Keď si to čo?“ smiala sa Winterová.


  „Keď si to bezprostredne vnímateľné priráta k jeho významu a dôležitosti, ty moja dobrota,“ vysvetľoval Ögi, „dnes je to tá najťažšia úloha. Niektorí tomu vravia náboženstvo.“


  „Prevrhnutá zástava? Starý pristávací podvozok?“


  „Starý pristávací podvozok a tie málo potešujúce pozostatky dvoch mužov v nudne pôsobiacej časti Mesiaca… ale oni boli prvými ľuďmi vôbec, ktorí naň kedy vstúpili! Chápeš? To dodáva celému Mare Tranquillitatis akúsi…“


  Ögi hľadal slová.


  „Sakrálnu dôstojnosť?“ navrhla Aileen Donoghueová so žiariacimi očami a hlasom človeka, ktorý chodí do kostola.


  „Presne!“


  „Aha,“ povedala Winterová.


  „Takže treba veriť v Boha, aby to tak človek vnímal?“ Rebecca Süová vylovila kandizovanú čerešňu zo svojho nápoja, našpúlila pery a vsala ju. Ozvalo sa tiché cmuknutie. „Ja to jednoducho považujem za významné, ale v sakrálnom zmysle…“


  „Pretože nemáš sakrálnu tradíciu,“ oznámil jej Chucky, „myslím, tvoji ľudia. Tvoj národ. Číňania nie sú sakrálni.“


  „Ďakujem, že mi to pripomínaš. Teraz aspoň viem, prečo sa mi viacej páčila Rupes Recta.“


  Zišli sa v Mama Killa Clube a pokúšali sa prekonať starosti o Ganymeda, ktorý sa nevrátil, tým, že si v predstavách vybavovali celý deň. V západnom Mare Tranquillitatis obdivovali pristávací podvozok z úplne prvého mesačného modulu, ktorým v roku 1969 Armstrong a Aldrin pristáli na našom spolupútnikovi. Táto oblasť, vrátane troch malých kráterov, pomenovaných po pionieroch a treťom mužovi – Collinsovi, ktorý musel zostať vo vesmírnej lodi, sa považovala za kultúrne dedičstvo. Už pri prílete, z veľkej výšky, odhalilo Múzeum, ako všeobecne volali celú lokalitu, nakoľko banálny bol prelomový čin ľudstva. Malý a parazitický, ako komár na koži slona, ľpel podvozok na regolite a Armstrongov známy odtlačok čižmy žiaril pod presklenou schránkou. Pútnické miesto. Určite existovali prepychovejšie katedrály, no napriek tomu mal Ögi pravdu, keď v tom všetkom cítil čosi, čo pridávalo ľudskej rase na význame a veľkosti. Bola to istota, že by tu nemohli stáť, keby sa títo muži kedysi nevydali na cestu cez vzduchoprázdnu púšť a nevykonali zázrak pristátia. V konečnom dôsledku to bol vlastne prejav hlbokej úcty. Neskôr popoludní, zoči-voči nekonečne žiariacej stene Rupes Recta, ktorá vzbudzovala dojem, akoby celý Mesiac siahal o 200 metrov vyššie, sa kochali majestátnosťou kozmickej architektúry. A hoci boli nanajvýš ohromení, nepociťovali tú zvláštne upokojujúcu silu, ktorá vyžarovala z biednych svedectiev ľudskej prítomnosti v Mare Tranquillitatis. Väčšina z nich v tejto chvíli pochopila, že neboli žiadnymi pioniermi. Pionierovi nikto nepovedal ahoj. Nevítali ho obité tyče ani odtlačok čižmy, iba samota a neznámo.


  Lynn Orleyová a Dana Lawrenceová sa v ten deň veľmi snažili udržať veselú náladu a priateľský rozhovor, až kým Olympiada Rogašovová neodložila pohár a nepovedala:


  „Teraz by som sa rada rozprávala s mojím mužom.“


  Ostatní zmĺkli. Úzkosť a rozpaky zavládli v spoločnosti. Práve porušila tichú dohodu netrápiť sa. Napriek tomu sa zdalo, že sa všetci potešili, hlavne Chuck, ktorý už musel povedať tri úbohé vtipy, len aby prehlušil hrozivé škvŕkanie vo svojom bruchu.


  „Ale no tak, Dana,“ povedal. „Čo sa tu deje? Čo nám tajíte?“


  „Výpadok satelitov nie je nič zlé, pán Donoghue.“


  „Chuck.“


  „Chuck. Napríklad taký minimeteorit veľkosti pieskového zrnka môže dočasne vyradiť satelit, a LPKS…“


  „Ale veď LPKS vôbec nepotrebujete. Ani Armstrongova družina predsa nemala žiadne LPKS.“


  „Môžem vás uistiť, že technická chyba bude zakrátko odstránená. Chvíľu to trvá, ale čoskoro sa budeme rozprávať so Zemou ako predtým.“


  „Aj tak je zaujímavé, kde všetci trčia,“ povedala Aileen.


  „Ale čo,“ pokúsila sa Lynn o úsmev, „veď poznáte Juliana. Zase zostavil ohromný program. Dnes ráno spomínal, že sa asi zdržia… Pri tej príležitosti mi napadá: videli ste vôbec systém rýh medzi Mare Tranquillitatis a Sinus Medii? To ste vlastne museli, keď ste leteli k Rapes Recta.“


  „Áno, vyzerajú ako cesty,“ povedala Süová. Pískanie v lese pokračovalo.


  Olympiada meravo hľadela pred seba. Winterová zbadala, že nemôže hovoriť, prestala oblizovať cukrový okraj pohára s jahodovým daiquiri, prisunula sa bližšie a opálenou rukou ju objala okolo úzkych ovisnutých pliec.


  „Neboj sa, zlatko. Čoskoro sa ti vráti.“


  „Cítim sa tak biedne,“ povedala Olympiada potichu.


  „Prečo biedne?“


  „Tak úboho. Tak zle. Keď človek chce nutne hovoriť s niekým, kým opovrhuje, len preto, že tu nikto iný nie je. To je žalostné.“


  „Ale máš predsa nás!“ zašepkala Winterová a pobozkala Rusku na spánok. Až potom si uvedomila, čo Olympiada práve povedala. „Kým to opovrhuješ? Hádam len nie Olegom?“


  „Kým iným?“


  „Oj! Ty opovrhuješ Olegom?“


  „My opovrhujeme jeden druhým.“


  Winterová sa nad tým zamyslela. Postupne si precvičila kolekciu vhodnej mimiky, udivenie, zamyslenie, pochopenie, nechápavosť, študovala vzhľad Rusky, akoby ju videla po prvý raz v živote. Olympiadina večerná róba – priliehavý nohavicový komplet z kolekcie Mimi Parkerovej, ktorý menil farbu podľa nálady nositeľky, na nej visel, akoby bol prehodený cez operadlo, kontúrka a šminky sa snažili odstrániť stopy dlhoročného zanedbávania a manželského utrpenia. Tá žena by mohla vyzerať oveľa lepšie. Trochu botoxu do líc a na čelo, kyselinu hyalurónovú na vyhladenie vrások okolo kútikov úst, tu a tam malý implantát na povzbudenie sebavedomia a kože. Pri tejto príležitosti sa rozhodla, že si hneď po návrate nechá vymeniť implantáty na zadku. Niečo tam nesúhlasilo, keď na nich človek pridlho sedel.


  „Prečo ho jednoducho neopustíš?“ spýtala sa.


  „Prečo rohožka neopustí dvere, pred ktorými leží?“ zamyslela sa Olympiada.


  Ach, Bože! Winterová bola ohromená. Samozrejme, že sa považovala za neodolateľnú vo svojej úžasnej nádhere. Ale musí skutočne človek vyzerať ako fitnesom zocelená valkýra, aby ho netrápili myšlienky, akými sa mučila Olympiada?


  „Počúvaj,“ povedala, „myslím, že robíš chybu. Skutočne obrovskú chybu v myslení.“


  „Skutočne?“


  „Áno. Máš pocit, že si odsúdeniahodná, pretože si myslíš, že ťa nikto nechce. Takže so sebou necháš odsúdeniahodné zaobchádzať, len aby sa k tebe vôbec niekto nejako správal.“


  „Hm.“


  „Ale v skutočnosti ťa nikto nechce, pretože sama zo seba máš odsúdeniahodný pocit. Rozumieš? Naopak. Kaziálne, kauzálne, alebo ako sa to povie – tá vec s príčinou a dôsledkom, nie som taká supervzdelaná, ale viem, že to tak funguje. Človek si myslí, že ho ostatní považujú za hlupáka, a preto sa sám cíti ako hlupák a vyzerá ako hlupák, čo vedie k tomu, že ostatným ukazuje hlupáka a tak sa kruh uzatvára. Povedala som to zrozumiteľne? Niečo na spôsob predčasného vnútorného… samoodsúdenia. Pretože si sama sebe najväčším, ehm… nepriateľom. A pretože sa v tom aj určitým spôsobom vyžívaš. Ty chceš trpieť.“


  Uj, to znelo dobre! Ako na univerzite.


  „Myslíš?“ opýtala sa Olympiada a nešťastne pozrela na Winterovú spoza zaslzených mihalníc.


  „Jasné!“ To sa jej páčilo, bolo to také skutočne psychologické. Čosi takéto by chcela robiť častejšie. „A vieš aj, prečo chceš trpieť? Pretože hľadáš potvrdenie! Pretože ty sa považuješ, ako sme videli…“ slovná zásoba, Miranda, slovná zásoba! Nie stále len hlupaňa, ako sa to ešte povie? „Za hovno. Považuješ sa za hovno, a hotovo. Ale byť hovnom je vždy lepšie, než nebyť vôbec ničím, a keď ťa teraz bude za hovno považovať aj niekto iný, rozumieš, tak je to nad slnko jasné potvrdenie toho, čo si myslíš ty.“


  „Panebože.“


  „Úbohosť je čosi spoľahlivé, ver mi.“


  „Ja neviem.“


  „Ale áno, cítiť sa nahovno poskytuje oporu. Ako hovoria ľudia, keď chodia do kostola? Bože, som hriešny, nehodný, urobil som kravinu ešte skôr, ako som sa narodil, som úbohá špina, prepáč mi. A ak nie, tak tiež dobre, budeš mať pravdu, som červ, dedičný červ…“


  “Dedičný červ!“


  „Áno, tie veci s dedičstvom!“ divoko gestikulovala ako nafetovaná. „Čosi také v kresťanstve je. Že človek je už od prvopočiatku a naveky obyčajný niktoš, sráč. A presne tak sa cítiš ty. Myslíš si, že utrpenie je tvojím domovom. Nie je to tak. Utrpenie je kravina.“


  „Ty nikdy netrpíš?“


  „Samozrejme, ako pes! Veď vieš. Bola som alkoholička, bola som ocenená ako najhoršia herečka, bola som v lapáku, pred súdom. Páni!“ smiala sa zamilovaná do hrôz svojej biografie. „To bolo dosť uletené.“


  „Ale prečo si z toho nič nerobíš?“


  „Ale robím! A ako často!“


  „Ale jednoducho sa nepovažuješ už od prvopočiatku… ehm…“


  „Nie,“ Winterová potriasla hlavou, „iba krátko, v období, keď som chľastala. Inak by som vôbec nevedela, o čom to tu hovorím. Ale nie principiálne.“


  Po prvý raz za tento večer sa Olympiada usmiala, opatrne, akoby pochybovala, že je na to jej mimika stavaná.


  „Prezradíš mi jedno tajomstvo, Miranda?“


  „Každé, zlato.“


  „Ako sa človek stane takým, ako si ty?“


  „Netuším,“ Winterová sa nad tým vážne zamyslela, „myslím, že je na to potrebný nedostatok… fantázie.“


  „Nedostatok fantázie?“


  „Áno,“ hlučne sa zasmiala, „predstav si, že nemám žiadnu fantáziu. Ani štipku. Nedokážem sa vidieť očami iných. To, že ma považujú za cool a vyzliekajú ma pohľadmi, si, pravdaže, všimnem. Ale inak sa vidím výlučne vlastnými očami. A keď sa mi niečo nepáči, tak to poopravím. Jednoducho si nedokážem predstaviť, akú ma chcú mať ostatní, takže sa ani nepokúšam takou byť.“ Urobila prestávku a naznačila Funakimu, že má prázdny pohár. „A teraz sa prestaň vidieť Olegovými očami, dobre? Si milá, úžasne milá! Ó, Bože môj, si poslankyňa v ruskom… v čom to?“


  „Parlamente.“


  „A bohatá a všetko! A pokiaľ ide o vzhľad, no dobre, budem k tebe úprimná. Ale daj mi štyri týždne a urobím z teba párty dračicu! Ty to všetko vôbec nepotrebuješ, Olympiada. A už vôbec ti nemusí chýbať Oleg.“


  „Hm.“


  „Vieš čo?“ chytila Olympiadu za rameno a stíšila hlas. „Teraz ti prezradím skutočné tajomstvo. Muži dávajú ženám pocit, že sú na hovno iba preto, lebo sa tak sami cítia. Chápeš? Snažia sa zlomiť naše sebavedomie, ukradnúť nám ho, pretože žiadne vlastné nemajú. Nehraj s nimi túto hru! Nedovoľ im, aby to s tebou robili! Musíš vztýčiť svoju vlajku, milá moja. Nie si tým, čo chce on, aby si bola.“ Komplikovaná veta, ale podarila sa. Bola čoraz lepšia.


  „Možno sa už nikdy nevráti,“ zamumlala Olympiada, ktorej sa podľa všetkého otvárala cesta krajšieho, lepšieho bytia.


  „Presne! Kašli naňho.“


  Olympiada zavzlykala: „Veď hej.“


  „Mičio, srdiečko,“ zaštebotala Winterová a nadvihla svoj prázdny pohár, „mojej priateľke tiež jeden!“


  Sophie Thielová analyzovala zradu a podvod, keď do centrály vstúpil Tim. Tucet okien na veľkej multimediálnej stene opätovne prehrával minulosť.


  „Komplet sfalšované,“ povedala Thielová skľúčene.


  Pozeral, ako ľudia prechádzali cez vestibul, vstupovali do centrály, šli si každý za svojou prácou, odchádzali z nej. Potom sa miestnosti zase ponorili do temnoty a pôsobili beznádejne, osvetlené iba silným odrazom slnečného svetla na okraji priepasti a kontrolkami neúnavných strojov, ktoré udržiavali hotel nažive. Thielová ukázala na jeden z výsekov. Uhol pohľadu kamery bol nastavený tak, že sa cez panoramatické okno dala rozpoznať náprotivná strana Vallis Alpiny spolu s kopcami a visutou dráhou.


  „Centrála, ľudoprázdna. V noci, keď Hanna cestoval lunárnym expresom.“


  Tim prižmúril oči a nahol sa dopredu.


  „Ani sa o to nepokúšajte, vôbec ho neuvidíte. Vaša sestra by povedala, že je to preto, že nikto nešiel. V skutočnosti nás niekto obabráva tým najstarším trikom na svete. Vidíte to blikanie v pravom rohu videosteny?“


  „Áno.“


  „Skoro v rovnakom čase sa tu dole čosi zažne a tu, o kúsok ďalej, preskočí ukazovateľ. Videli ste? Samé maličkosti, ktoré by si za normálnych okolností nikto nevšimol. Ale ja som si dala tú námahu, že som hľadala prieniky. Pozrite na časový kód.“


  5.53 hodín, čítal Tim.


  „Presne tá istá sekvencia je tam o päť desať.“


  „Žeby náhoda?“


  „Nie, ak podrobná analýza odhalí nebadateľný skok tieňa na mesačnom povrchu. Tá sekvencia bola skopírovaná a vložená, aby zakryla udalosti, ktoré sa odohrali v priebehu asi dvoch minút.“


  „Príchod lunárneho expresu,“ zašepkal Tim.


  „Áno, a tak je to stále. Hanna v koridore, zostrihaný, presne ako vravel váš otec. Centrála, očividne prázdna. Ale niekto tam bol. Niekto, kto tu sedel a zmenil videá. Akurát, že sa vystrihol. Perfektne urobené, to je celé. Loby, iná perspektíva, z ktorej možno vidieť, ako pán X vstupuje do centrály, je, žiaľ, tiež sfalšovaná.“


  „Niekto nad tým musel neuveriteľne dlho sedieť,“ povzdychol si Tim.


  „Nie, ide to rýchlo, keď človek vie, čo treba urobiť.“


  „Neuveriteľné!“


  „Hlavne frustrujúce, pretože nás to vôbec neposunie ďalej. Síce teraz vieme, že to ktosi urobil. Ale nie, kto to urobil.“


  Tim našpúlil pery. Zrazu mu čosi napadlo.


  „Sophie, ak dokážeme spätne vypátrať, kedy tie videá pomenili… keby sme mohli nazrieť do protokolov… myslím tým, možno manipulovať aj s protokolom?“


  Pokrčila čelo: „Iba s vynaložením veľkej námahy.“


  „Ale dá sa to?“


  „V podstate nie. Zásah by bol tiež zaprotokolovaný… Hm, rozumiem.“


  „Keby sme poznali presné časy zásahov, mohli by sme porovnať, ktorí hostia a personál boli prítomní a ktorí nie. Kto sa kde v dotknutom čase nachádzal? Kto koho videl? Náš neznámy nemohol pomeniť všetky údaje hotelového systému v čase, ktorý mal k dispozícii. Takže len čo budeme poznať protokol…“


  „Dostaneme ho,“ prikývla Thielová, „na to ale potrebujeme autorizačný program.“


  „Jeden mám.“


  „Ach!“ prekvapene naňho pozrela, „Autorizačný program pre tento systém?“


  „Nie, celkom obyčajný malý špión, ktorý som stiahol minulú zimu z netu, aby som si pozrel údaje jedného kolegu. S jeho povolením,“ dodal rýchlo. „Jeho systém urobil každých 60 sekúnd foto obrazovky a tie fotky som chcel vidieť, no na to som nemal autorizáciu. Preto som siahol po vedomostiach niektorých mojich študentov. Jeden z nich mi odporučil Gravedigger, čo je, no, nie celkom legálny rekonštrukčný program. Ale dalo sa k nemu pomerne jednoducho dostať a je kompatibilný prakticky s každým systémom. Nechal som si ho. Je v mojom počítači a môj počítač…“


  „… je tu na Gai.“


  „Bingo,“ uškrnul sa Tim, „v mojej izbe.“


  Thielová sa naširoko usmiala. „Nuž, pán Orley, ak by vás to teda neobťažovalo…“


  „Už idem.“


  Až cestou k apartmánu mu napadlo, že mohol byť ešte jeden dôvod, prečo Thielová nachádza iba zmanipulované videá.


  Ten materiál zostrihala ona sama.


  Mukeš Nair s funením vyliezol z kráterového bazéna. O kúsok ďalej sa utierala Sušma, debatujúc s Evou Boreliusovou a Karlou Krampovou, zatiaľ čo Heidrun Ögiová a Finn O’Keefe detinsky súťažili, kto vydrží dlhšie pod vodou. Cez panoramatický oblok svietila Zem ako spoľahlivý priateľ. Nair si zobral uterák z kôpky a vytieral si vodu z vlasov.


  „Aj vy máte taký pocit?“ povedal. „Zvláštne, keď takto vidím našu domovinu. Pripadá mi úplne nedotknutá.“


  „Nedotknutá čím?“ spýtala sa Krampová a schovala sa do župana.


  „Nami,“ Nair pustil uterák z rúk a zahľadel sa k oblohe, „následkami našich činov. Všade sa oteplilo. Kedysi obývané oblasti sú pod vodou, iné sa zmenili na step. Celé národy sa dávajú do pohybu, hladné, smädné, bez práce, bez domova. Zaznamenávame najmohutnejšie migrácie posledných storočí, ale vôbec to na nej nepoznať. Nie z tejto vzdialenosti.“


  „Z tejto vzdialenosti by na našej starej dáme nebolo nič poznať, ani keby sme sa hlava-nehlava bombardovali,“ povedala Krampová, „to vôbec nič neznamená.“


  Nair očarený potriasol hlavou.


  „Púšte sa predsa museli zväčšiť, alebo nie? Celé pobrežné línie sa zmenili. Ale keď je človek dostatočne ďaleko… nemení to nič na jej kráse.“


  „Keď je človek dostatočne ďaleko,“ usmiala sa Sušma, „tak som krásna dokonca aj ja.“


  „Ach, Sušma!“ Ind naklonil hlavu a pri smiechu vyceril dokonale vynovené zuby, „ty pre mňa si a navždy zostaneš tou najkrajšou, či zblízka, alebo zďaleka. Si moja najkrajšia zeleninka!“


  „No, to je teda kompliment,“ povedala Heidrun O’Keefovi s vodou v jednom uchu a Nairovým lichotiacim barytónom v druhom. „Prečo mi ty niečo také nepovieš?“


  „Pretože nie som Walo.“


  „Biedna výhovorka.“


  „Prirovnávať ťa k potravinám spadá do jeho oblasti.“


  „Zdá sa to tak iba mne, alebo sa v poslednom čase už vôbec nesnažíš?“


  „Mne neprichádza na um nijaká zelenina, keď sa na teba pozerám. Možno špargľa.“


  „Finn, musím povedať, že takto to nikdy nikam nedotiahneš,“ náhlila sa k okraju bazéna, natiahla sa a vystrekla prúd vody Nairovým smerom. „Hej, vy! O čom sa bavíte?“


  „O kráse Zeme,“ usmiala sa Sušma Nairová, „a trošku aj o kráse žien.“


  „Jedno a to isté,“ povedala Heidrun. „Zem je ženského rodu.“


  Boreliusová si uviazala kimono. „Vy tam vonku vidíte krásu?“


  „Ale áno,“ prikývla Nairová nadšene, „krásu a jednoduchosť.“


  „Mám vám povedať, čo vidím ja?“ povedala Boreliusová po chvílke uvažovania. „Nesúlad.“


  „V akom zmysle?“


  „Absolútne disproporcie v požiadavkách. Zem tam vonku sa v ničom nepodobá našej vžitej predstave.“


  „To sedí,“ povedala Heidrun, „napríklad Švajčiarsko sa zdá Švajčiarovi rovnako veľké ako Afrika. A Afrika sa, naopak, v jeho vnímaní scvrkáva na vlhký, dusný ostrov plný chudákov, komárov, hadov a chorôb.“


  „Presne o tom hovorím,“ prikývla Boreliusová, „vidím prekrásnu planétu, ale nie takú, o ktorú sa delíme. Svet by musel vyzerať úplne inak, keby sme ho brali podľa toho, čo jedni majú a druhí nie.“


  „Bravó,“ O’Keefe podišiel bližšie a zatlieskal.


  „Prestaň, Finn,“ zasyčala Heidrun, „vieš vôbec, o čom tu hovoríme?“


  „Jasné,“ zazíval, „o tom, že Eva Boreliusová musela najskôr zaletieť na Mesiac, aby zistila to, čo je zjavné.“


  „Nie,“ zasmiala sa Boreliusová sucho a začala si baliť veci na kúpanie, „predstav si, vždy som vedela, ako planéta vyzerá, Finn. Ale je to predsa len čosi iné, vidieť ju takto. Uvedomujem si, pre koho vlastne skúmame a bádame.“


  „Vy skúmate pre toho, kto vás platí. To je pre teba novinka?“


  „To, že slobodný výskum ide dolu vodou? Nie.“


  „Niežeby si ty osobne mala dôvod sťažovať sa,“ zlomyseľne vpadla do rozhovoru Krampová.


  „Ale, pozrimeže,“ Boreliusová, na ktorú zaútočili z oboch strán, nadvihla obočie. „Ja sa sťažujem?“


  Krampová sa nevinne obzrela: „Len som to chcela spomenúť.“


  „Jasné, skúmanie kmeňových buniek vynáša peniaze, takže aj ona nejaké dostane. Nebolo lacné pohnať to všetko dopredu, od izolovania a skúmania dospelých buniek až po kultiváciu umelého tkaniva. Teraz sme rozlúštili stavbu proteínu našich telových buniek, úspešne pracujeme s Molecular Prothetics, máme k dispozícii náhradu za porušené nervy a spálenú kožu, v prípade potreby vytvárame nové bunky srdcového svalu, dostávame sa na kobylku rakovine, pretože ani tí najbohatší ľudia tohto sveta nebývajú ušetrení srdcového infarktu, rakoviny a popálenín,“ urobila prestávku, „no sú ušetrení malárie. Cholery. Tie sú pre chudobných. Ak by sme výskyt týchto chorôb vyjadrili v rozpočte čisto kvantitatívne, väčšina peňazí na výskum by tiekla do tretieho sveta. Namiesto toho prevažné množstvo všetkých pacientov trpiacich maláriou, aj tých nádejných, zostáva bez pomoci. Pretože na nich nijaké peniaze nezarobíš.“


  Nair sa naďalej díval na vzdialenú Zem, ešte vždy usmiaty, ale zamyslenejší.


  „Pochádzam z nepredstaviteľne veľkej krajiny,“ povedal, „a zároveň z prehliadnuteľného kozmu. Nikdy som nemal pocit, že existuje jediný svet. Už preto nie, že ho nedokážeme obsiahnuť zo všetkých uhlov naraz. Nikto ho nevidí ako celok, nikto nevidí celú pravdu. Ale ak vnímame svet ako množstvo malých, navzájom prepojených svetov, z ktorých sa každý riadi podľa svojich pravidiel, možno sa pokúsiť niektoré z nich vylepšiť. A tým aj ten veľký celok. Pri úlohe vylepšiť takýto svet by som pravdepodobne zlyhal.“


  „Ty si niečo vylepšil?“ spýtala sa Krampová.


  „Zopár malých svetov,“ usmial sa na ňu, „aspoň dúfam.“


  „Indiu si posial klimatizovanými nákupnými centrami, celé dediny pripojil na internet, tisíckam indických roľníkov poskytol základ pre existenciu. Ale neotvoril si zároveň dvere medzinárodným koncernom, keď si im ponúkol spoluúčasť?“


  „Samozrejme.“


  „A nenadviazali niektoré z nich vďačne na tvoj model, nepospájali indické polia a nenahradili roľníkov strojmi a lacnou pracovnou silou?“


  Nairovi zamrzol úsmev. „Každá dobrá myšlienka sa môže zvrhnúť.“


  „Ja tomu len chcem porozumieť.“


  „Istotne, také čosi sa stáva. To nesmieme pripustiť.“


  „Pozri, nesúhlasím celkom s tvojou romantizáciou nerovnosti. Malé, hospodársky sebestačné štáty. Robíš veľa dobrého, Mukeš, ale si predsa len globalizátor, čo by podľa mňa nebolo zlé, pokiaľ by tie milé malé svety neboli od veľkých koncernov…“


  „Nechceli sme už ísť do izby?“ prerušila ju Boreliusová.


  „Áno, iste,“ Krampová mykla plecami, „poďme. Typické, že vždy načneš tému, ktorá vyvolá rozpaky a potom sa hanbíš, keď som konkrétna.“


  „Kde vlastne zostali ostatní?“ Sušma nepokojne potriasla hlavou. „Už tu mali dávno byť.“


  „Keď sme šli dolu, boli ešte na ceste.“


  „To sú zrejme stále,“ riekol Nair. Potom priateľsky položil Krampovej ruku na plece. „Máš, mimochodom, absolútnu pravdu. Karla. Mali by sme o takých veciach viacej hovoriť. A pritom sa navzájom nešetriť.“


  „Mám vám povedať, čo vidím?“ opýtal sa O’Keefe.


  Všetci naňho pozreli.


  „Vidím, ako sa dva tucty najbohatších pánkov toľko diskutovanej planéty Zem cítia rozpoltení medzi maláriou a šampanským. A vo vernej zhode chybnej deľby, o ktorej hovorila Eva, unikajú na Mesiac, kde v najdrahšom hoteli slnečnej sústavy dochádzajú k zaujímavým názorom.… Viete čo? Ja si dám ešte raz.“


  Thielová nainštalovala Timov program a mimochodom sa ho opýtala, či mu už dávno nezišlo na um, že by tým zradcom mohla byť ona. Zarazene sa na ňu zadíval a potom sa hlasno rozosmial.


  „Je to na mne tak vidieť?“


  „A ešte ako.“


  „No, hej…“


  „Ja to nie som,“ povedala. „Spokojný?“


  Znovu sa zasmial. „Keby sa ľudia vďaka takému vyhláseniu dostali von z vyšetrovacej väzby, mohli by sme prebudovať basy na výbehy pre chov kureniec.“


  „Vy ste učiteľ, je tak?“


  „Áno.“


  „Koľkokrát za deň to počujete?“


  „Čo? To nie ja, ja som to nebol?“ mykol plecami. „Netuším. Okolo obeda zvyčajne stratím prehľad. Tak dobre, vy ste to neboli. Podozrievate niekoho?“


  Sklonila hlavu nad ovládaciu plochu a plavé kučery jej zakryli tvár.


  „Ani nie.“


  „Myslíte na moju sestru, je tak?“ povzdychol si. „No tak, Sophie, netrápte sa, nemám vám to za zlé. Nie ste jediná, kto si to myslí. Lawrenceová na ňu vyložene stavila.“


  „Viem,“ Thielová zodvihla zrak, „osobne si ale ani trochu nemyslím, že by vaša sestra mala s tým niečo spoločné. Lynn tento hotel postavila. To by bolo predsa dokonalé bláznovstvo. Okrem toho, ja som si to tiež iba vypočula, ale keď sa bránila ukázať vášmu otcovi to video z chodby… Prečo by mala? Myslím tým, prečo, ak to sama zostrihala? Ja na jej mieste by som mu to hrdo strčila pod nos.“


  Tim vyzeral vďačne a zároveň skľúčene. Zrazu jej došlo, že sa prikláňa skôr k Lawrenceovej názoru, než k tomu jej. A že ho to trápi.


  „Úprimne povedané,“ usmiala sa placho, „predtým som sa pýtala, či eventuálne dokonca vy…“


  „Ach tak!“ uškrnul sa. „Nie, ja som to nebol.“


  „A máme ďalšie výbehy pre kurence,“ usmiala sa na oplátku. „Nechcete mi robiť spoločnosť, kým budem rekonštruovať protokol?“


  „Nie, chcem zistiť, kde sa tára Lynn. Ale zavolajte mi, keď na niečo prídete,“ zasmial sa, „ste veľmi odvážna, Sophie. Zvládnete to?“


  „Vari áno.“


  „Nijaké obavy?“


  Mykla plecami: „Zvláštne, ale mojou najmenšou starosťou je, že vyletím do vzduchu. Príliš neskutočné. Keď sa to stane, jednoducho všetci zmizneme v jedinom záblesku, ale určite si z toho veľa nestihneme uvedomiť.“


  „Ja sa cítim podobne.“


  „Tak čoho sa týkajú vaše obavy?“


  „Momentálne? Amber. Veľmi sa o ňu bojím. O moju ženu, o môjho otca…“


  „O vašu sestru…“


  „Áno. Aj o Lynn. Tak dovidenia, Sophie.“


  „To vôbec nebolo milé,“ posmešne povedala Heidrun, keď ostatní urýchlene opustili bazén. Už iba ona a O’Keefe brázdili čierne vody krátera, obrázok medzi idylou a apokalypsou.


  „No pravdivé,“ povedal O’Keefe a odplával preč.


  Zahladila si mokré vlasy za uši. Pod vodnou hladinou sa jej telo krútilo do pitoresknej podoby, závislej od pohybu vĺn. O’Keefe za sebou vytvoril ryhu ako motorový čln, vzniknuté turbulencie prúdili na všetky strany. Vlny obdivuhodných amplitúd sa nie a nie rozplynúť. V pozemských vodách by plavec nič podobné nevedel vytvoriť. Faktor vybláznenia sa určený výlučne pre mesačných cestovateľov. Človek sa z vody mohol katapultovať ako delfín a po spätnom dopade vyvolať malé cunami. Človek sa tu dostal do samopašnej opozície proti zákonom zemskej príťažlivosti, no momentálne bola O’Keefova nálada skôr sivým odrazom okolitej krajiny. Heidrun sa narovnala, ponorila a splývala za ním, vedľa neho a prerazila hladinu. O’Keefe mal cestu k náprotivnému okraju krátera zablokovanú, takže balansoval vo vode.


  „Čo sa deje?“ spýtala sa. „Zlá nálada?“


  „Netuším,“ mykol plecami: „Mimochodom, nemusíš ísť hore?“


  „A ty?“


  „S nikým nemám dohodnutú schôdzku.“


  Heidrun premýšľala. Mala s niekým dohodnutú schôdzku? Samozrejme, s Walom, no možno každodenný magnetizmus manželov označiť za dohodnutú schôdzku?


  „Takže vôbec nevieš, akú máš náladu?“


  „Neviem.“


  Odhadovala, že v skutočnosti O’Keefe nemal potuchy, prečo sa mu nálada zrazu tak zmenila. Celý deň bol samý žart, rozosmieval ju lakonickými, ostrými vtipmi. Nadanie, ktoré si Heidrun nanajvýš cenila. Milovala mužov, ktorí sršali vtipom akoby neúmyselne, čo ich pasovalo na rytierov pohodovosti, coolovosti. Podľa jej názoru neexistovalo nič, čo by vyvolávalo toľko erotického napätia ako smiech. Nanešťastie to bol dosť problematický názor, keďže sa ju prevažná časť mužského pokolenia pokúšala ohúriť skôr intelektuálne. Nakoniec to väčšinou vyznelo dosť vysiľujúco a odradzujúco. V nezlomnej snahe zabodovať úžasným vtipom stratili tokajúci muži posledné zvyšky svojho mačizmu. A bolo to ešte horšie. Pokiaľ šlo o Heidrun, pri sexe zažívala rozkoš prejavujúcu sa šialeným hlasným smiechom. Pri mnohých orgazmoch dostala záchvaty smiechu, takže dotknutí páni sa následne v pevnej viere, že sa im vysmieva, sťažovali na naštrbenie ich mužnosti. Po opadnutí slasti nasledovali vždy rovnaké rozpaky, vždy sa cítila vinná, ale čo mala robiť? Jednoducho sa rada smiala. Ögi to pochopil ako prvý. Pokiaľ šlo o erekciu, Heidrunin naturel naňho nepôsobil negatívne. Dokonca ani retardujúco. Walo Ögi so svojou vytesanou zürišskou fyziognómiou, z ktorej sa znenazdajky mohol vyvaliť ohlušujúci smiech, bral sex na ľahkú váhu rovnako ako ona. Výsledkom bolo, že si ho obaja často užívali.


  A naproti tomu teraz O’Keefe. Objektívne vzaté, pokiaľ išlo o krásu, vyzeral omnoho lepšie než Walo, každopádne v zmysle klasických proporcií. Bol dokonale stavaný a aspoň o šestnásť rokov mladší. Navyše vzbudzoval dojem na slovo skúpeho a chvíľami mrzutého melancholika. Svojou domýšľavosťou maskoval neistotu, svoju nesmelosť ľahostajnosťou, no bol natoľko herec, že s tým všetkým profesionálne koketoval. Následkom toho bolo, že ho obklopovala aura tajuplna, ktorá milióny emancipovaných ženských indivíduí menila na masu bez vlastnej vôle. Zdanlivo placho kultivoval svoju ľahostajnosť k svetu, vystupoval ako grobian a vyžaroval upotený sexepíl rebela. Pri najlepšej vôli sa nedalo označiť ho za zábavného človeka. A napriek tomu Heidrun za tou neprítomnou fasádou tušila sklon k výtržnostiam, záľubu v anarchickej zábave a divokých večierkoch. Museli by sa však stretnúť tí správni ľudia. Nepochybovala, že bolo možné mať s ním bláznivý sex plný smiechu. Až do úplného vyčerpania libida a bránice. Hodiny a hodiny.


  „Lezú ti na nervy, čo?“ odhadovala. „Naši vážení spolucestujúci.“


  O’Keefe si vytrel vodu z očí.


  „Ja sám si leziem na nervy,“ povedal, „pretože si myslím, že je to môj problém.“


  „Čo?“


  „Aby som sa tu hore nenafúkol ako spirituálne kysnuté cesto. Zdá sa, že tu sa tomu nedá vyhnúť. Každý tu bez prestávky súka z rukáva tie najkrajšie filozofické úvahy. Nie je tu nik, kto by nemal v zálohe nejaký dobrý výrok. Jedni sa rozrevú, len čo uvidia Zem, iní sa sami sebe páčia v úlohe sebatrýzniteľa svojej pozemskej snahy. V každom zrniečku mesačného prachu vidí Eva nespravodlivosť a Mukeš Nair zázrak, ktorý vyvoláva úžas. Zdá sa, že sa všetka spoločenská elita pokúša relativizovať svoj doterajší život len preto, že tu posedáva na kuse kameňa, ktorý je od Zeme dostatočne ďaleko na to, aby ju bolo možné vidieť ako celok. A čo prichádza na um mne? Iba hlúpy starý výrok z prekambria ciest do vesmíru.“


  „Povedz.“


  „Astronauti sú muži, ktorí zo svojich ciest nemusia vlastným ženám nič nosiť.“


  „Fakt hlúpe.“


  „Vidíš? Zdá sa, že tu hore sa každý našiel. A ja ani len neviem, čo by som mal hľadať.“


  „No a? Nechaj ich.“


  „Veď som povedal, že to nie je ich problém, ale môj.“


  „Sťažuješ sa na dosť vysokej úrovni, drahý Finn.“


  „To nerobím,“ zablýskal zlostne, „to nemá so sebaľútosťou vôbec nič spoločné. Akurát si pripadám – prázdny, zakrpatený. Tiež by som rád cítil to nadšenie, rozplýval sa v úcte a na Zem sa vrátil ako nový človek. Aby som začal hlásať slovo osvietenia. No nič z toho nedokážem cítiť. Pri tomto výlete mi toho veľa nenapadá. Ibaže je to milé, akési iné. No stále to je a zostane len posraný Mesiac, dokelu! Nijaký vyšší stupeň bytia, nijaké porozumenie a pochopenie čohokoľvek. Nepôsobí to na mňa duchovne, ničím to vo mne nepohne. A to predsa musí byť môj problém! Musí v tom byť čosi viac! Pripadám si ako odumretý.“


  Pohybujúc sa ako obojživelníci približovali sa k sebe. A zatiaľ čo Heidrun premýšľala, aká odpoveď by bola primeraná jeho výlevu, ale aby nevyznela ako od starej tetky, ocitla sa zrazu tesne pri ňom. Vrásky a vrásočky prezradili prehýrený, bezradný život. Uvidela O’Keefovu nemohúcnosť spojiť brilantný talent s banálnym poznaním. Že napriek zvláštnemu nadaniu nebol nijako zvláštny. Akurát žil a ako každý iný bol odsúdený na to, aby na diaľnici, po ktorej sa neprestajne náhlime, jedného dňa narazil do múru tak, že sa samotnému zmyslu ani len nepriblížil. Ani stopy po apoteóze. Iba niekto, kto mal všetkého priveľa, no napriek tomu nebol sýty. Ktosi, kto teraz vo svojej bezradnosti reagoval na dojmy z cesty úprimnejšie, než celá skupina dokopy.


  V ďalšej chvíli ho ucítila.


  Cítila jeho ruky na svojich stehnách, na zadku. Cítila, ako jej nimi prechádza po drieku a chrbte, jeho čudne chladné pery na svojich. Ovinula ho oboma nohami a pritisla sa k nemu tak tesne, že cítila jeho pohlavie na svojom, zaskočená jeho priamosťou a ešte väčšmi svojou vlastnou, vrúcnou horlivosťou, s akou bola pripravená na neveru. Vedela, že sa chystá urobiť čosi veľmi hlúpe, čo bude neskôr trpko ľutovať, no celý katechizmus manželskej vernosti sa rozplynul v žiari daného okamihu. A ak muži rozmýšľajú svojím vtákom, ako sa správne tvrdilo, tak sa jej rozum a vôľa práve bezo zvyšku rozplynuli v jej lone, a aj to bolo čosi také strašidelne banálne, že nemohla inak, iba sa nahlas rozosmiať.


  O’Keefe sa smial s ňou.


  Nič fatálnejšie urobiť nemohol. Stačilo by trhnúť obočím a bola by zachránená, naznačiť nepochopenie, no on sa iba smial a začal ju masírovať medzi nohami, až pocítila strach a úzkosť, zatiaľ čo svoje prsty zaťala do okraja jeho plaviek a strhla ich dolu, aby oslobodila to napuchnuté zviera, čo sa v nich skrývalo.


  Vodné opice, pomyslela si. Sme vodné opice!


  Uh! Uh!


  „Radšej s tým prestaňte,“ začula hlas Niny Hedegaardovej krátko pred tým, ako hlasno vystrekla voda. „Prinesie vám to len frustráciu a kopu problémov.“


  Ako zasiahnutí bleskom sa od seba odtrhli. O’Keefe nahnevane schmatol svoje plavky. Heidrun sa ocitla s hlavou pod hladinou, nadýchla sa kráterovej vody, vynorila sa a takmer si vykašľala dušu z tela. Okolo nich sa prehnala Hedegaardová plávajúca na chrbte.


  „Prepáčte, nechcela som vám pokaziť zábavu. Ale naozaj by ste si to mali rozmyslieť.“


  A bolo.


  Heidrun chýbali genetické predispozície na červenanie sa, no v tejto chvíli by bola odprisahala, že očervenela ako paprika, maják rozpakov. Civela na O’Keefa. Bezhranične sa jej uľavilo, keď nič v jeho pohľade nenaznačovalo, že by mu predošlé minúty boli trápne, videla iba ľútosť a hmlisté uvedomenie si, že je to preč. Bolo zjavné, že ju stále chce a rovnako ona jeho, no rovnako naliehavo túžila po Walovi a najradšej by bola Hedegaardovú za jej zásah pobozkala.


  „No hej, my…“ O’Keefe sa naširoko zaškeril, „… vlastne sme práve chceli ísť hore.“


  „Jasné,“ povedala Hedegaardová namrzene. Silnými zábermi sa dostala až k nim a narovnala sa vo vode, „ja budem držať ústa, nebojte sa. Všetko ostatné je vaša vec. Hore už začínajú byť nervózni. Julianova skupina sa ešte nevrátila, a ani satelity nefungujú.“


  „A Julian nič nepovedal?“ chcela vedieť Heidrun, ktorá v celom tele cítila tlkot vlastného srdca. „Dnes ráno, myslím.“


  „Ale áno, že prídu neskôr. Pre nabitý program. To tvrdí Lynn.“


  „No, asi to tak bude.“


  „Mne to pripadá zvláštne.“


  „Julian sa určite pokúšal ohlásiť. A najprv tebe,“ zamyslel sa O’Keefe.


  „No, super, a čo by si urobil ty, Finn, keby si sa nedovolal? Bol by si presný! Už len preto, aby si neznepokojoval ostatných. Okrem toho, nie som hlúpa, je za tým ešte čosi. Niečo mi zatajujú.“


  „Kto oni?“


  „Dana Lawrenceová, ten psí ňufák. Alebo Lynn. Bohvie. Večera je, mimochodom, posunutá na deviatu.“


  Heidrun videla O’Keefovi na nose, že si v tejto chvíli myslel to isté, čo ona. Či by ten čas predsa len nemali využiť v jeho apartmáne. Ale bola to nejasná, planá myšlienka, vlastne ešte čosi menej ako myšlienka, pretože nevychádzala z hlavy, zo srdca, ale z podbruška, ktorého prevrat bol práve dôsledne zmarený O’Keefe sa k nej hladko presunul a letmo ju pobozkal. Bolo v tom čosi zmierlivé, konečné.


  „Poď,“ povedal, „poďme hore k ostatným.“


  LONDÝN, VEĽKÁ BRITÁNIA


  Po rozhovore s Palsteinom sa Jericho sám prešiel po celom dobre vybavenom centre pre informácie a oboznámil Shawovú s obsahom svojho batohu.


  „Diana,“ povedal, „štvrtá v spolku.“


  „Diana?“ na mrzutej tvári sa nadvihlo obočie.


  „Mhm. Diana.“


  „Rozumiem. Vaša dcéra alebo žena?“


  Od tej chvíle bola Diana pripojená striedavo na verejný internet a na internú, pred hackermi chránenú sieť Big O, systém odclonený od okolitého sveta, do ktorého a z ktorého neviedla nijaká iná cesta. Shawová ho bez okolkov splnomocnila na vstup do databázy koncernu. Dostal heslo, ktoré ho oprávňovalo nahliadnuť do celosvetových prepojení koncernu, do jeho histórie a zamestnaneckej štruktúry. Zároveň vďaka Diane pracoval v známom prostredí. Bez Tchua a Jou-jou, ktorí chceli na chvíľu navštíviť Tlsťocha a boli preč už vyše hodiny a pol, sa cítil skľučujúco a ťažil ho pocit, že nie je potrebný. Poslíček, dosť dobrý akurát na to, aby nasadzoval svoj krk za druhých. Nie však na to, aby mu priateľsky dôverovali.


  Pch, priatelia! Nech sa obaja brodia vo svojej biede. Konečne ho znovu zahrial Dianin mäkký a tajomný počítačový hlas neskalený nijakými náladami.


  Nariadil jej vyhľadať na nete heslá Palstein, útok, atentát, atentátnik, pokus o vraždu, Orley, Čína, vyšetrovanie, poznatky, výsledky a tak ďalej. Na podnet naftového manažéra kanadské úrady poslali bohatú dokumentáciu v podobe obrázkov a filmového materiálu, ktorú teraz spolu vyhodnocovali on, Edda Hoffová, jeden kolega z oddelenia IT bezpečnosti a jedna žena z MI6. Ak by bol Palstein ochotný prehrať im video, ktoré údajne zachytávalo jeho atentátnika, mohli si pravdepodobne ušetriť túto mizernú robotu. Diana sťahovala záznamy o útoku v Calgary ako mačka polomŕtve myši, ale pri ostatných textoch, ktoré dešifrovala, tápala v tme. Búrlivé mrmlanie temných obvodov utíchlo. Naproti tomu sa navonok drala záplava obrázkov, správ, hodnotení a teórií o sprisahaní v Calgary, no nebolo tam nič objasňujúce.


  Šiel navštíviť Jennifer Shawovú.


  „Rada vás vidím,“ Shawová sedela na videokonferencii so zástupcami MI6 a kývla mu, aby vstúpil, „ak máte niečo nové…“


  „Kedy mala byť Gaia pôvodne otvorená?“ opýtal sa Jericho a pritiahol si stoličku.


  „Veď to viete. Minulý rok.“


  „Kedy presne?“


  „No, plánovali sme neskoré leto, ale také projekty trpia tým, že sú prototypmi. Preto prichádzala do úvahy aj jeseň alebo zima.“


  „A len pre mesačnú krízu…“


  „Nie, nielen preto.“ Do miestnosti vstúpil Norrington, „nachádzate sa v chráme pravdy, Owen. Tu radi priznáme, že došlo k zdržaniu z technických príčin. Neoficiálne otvorenie bolo naplánované na august 2024, ale aj bez krízy by sme to nestihli skôr ako v roku 2025.“


  „Takže sa vtedy termín dokončenia nedal predvídať?“


  „Prečo sa pýtate?“ chcel vedieť jeden z ľudí z MI6.


  „Pretože sa zamýšľam nad otázkou, či tú miniatómovku poslali hore len preto, aby zničila Gaiu. Niečo, o čom sa vedelo, že bude dokončené, len sa nevedelo kedy. Každopádne, ešte to nebolo hotové, keď sa satelit naštartoval.“


  „Máte pravdu,“ povedal muž z MI6 zamyslene, „s vypustením mohli počkať, dokonca museli.“


  „Prečo museli?“ opýtal sa ďalší.


  „Pretože každá atómová bomba vydáva žiarenie. Takú vec nemôžete na Mesiaci skladovať večne. Nefunguje tam nijaká konvekcia, aby odvádzala teplo. Hrozilo nebezpečenstvo, že sa bomba prehreje a predčasne sa rozpadne.“


  „Takže mala byť definitívne odpálená v roku 2024,“ domýšľala si Shawová.


  „Presne to si myslím,“ povedal Jericho. „Bola určená alebo je určená výlučne pre Gaiu? Koľko výbušniny treba, aby vyletel do vzduchu hotel?“


  „Veľa,“ povedal Norrington.


  „Ale nijakú atómovú bombu?“


  „Ibaže by ste chceli kontaminovať celú oblasť, vzdialenejšie okolie,“ povedal muž z MI6.


  Jericho prikývol: „Takže čo to má všetko spoločné?“


  „S Vallis Alpinou?“ Shawová premýšľala. „Nič, ak dobre viem. Ale to nemusí nič znamenať.“


  „Čo tým vlastne chcete povedať?“ opýtal sa Norrington.


  „To je jednoduché: len čo sa zhodneme, že bomba mala byť v každom prípade odpálená v roku 2024, bez ohľadu na stav dokončenia Gaie, vynára sa otázka, prečo sa tak nestalo.“


  Shawová premýšľala.


  „Pretože do toho niečo prišlo,“ povedala.


  Jericho sa usmial. „Pretože do toho niekomu niečo prišlo. Pretože niekomu sa zabránilo, aby tú vec odpálil, nech už je dôvod akýkoľvek. To znamená, že by sme sa mali prestať pýtať kde? a kedy? a sústrediť sa na osobu, ktorá sa možno, dokonca veľmi pravdepodobne nevolá Carl Hanna. Takže kto bol minulý rok na Mesiaci, alebo kto sa tam chystal a mohol by bombu odpáliť? Čo sa stalo, že k tomu nedošlo?“


  A medzitým si pomyslel: Komu to tu všetko rozprávam? Shawová vyslovila dohady o špiónovi, zradcovi, ktorý mal svoje informácie z kruhov vnútornej bezpečnosti. Kto bol tým špiónom? Edda Hoffová, nepredvídateľná a nevľúdna? Niektorý z vedúcich oddelení? Tom Merrick, to klbko nervov, ktorý mal na starosti bezpečnosť komunikácie, mohol by ten byť zodpovedný za blokádu, o ktorej predstieral, že ju rieši? Vypočul si jeho závery spolu s Andrewom Norringtonom ktosi ďalší, kto sa o tom ani nemal dozvedieť? Za predpokladu, že Shawová sa nezmienila o špiónoch len preto, aby odvrátila pozornosť od seba.


  Nakoľko bezpeční boli vlastne v Big O?


  GAIA, VALLIS ALPINA, MESIAC


  Protokol bol rýchlo zrekonštruovaný. Verný svojmu menu zahĺbil sa Gravediger do hlbín systému a zostavil kompletný zoznam, no keď zahŕňal aktivity viacerých dní, stala sa z neho zrazu pracovná terapia na tri dažďové víkendy.


  „Dokelu.“ zašepkala Thielová.


  Ak sa však ohraničili otázne časové úseky, dalo sa postupovať rýchlejšie, než predpokladala. Skutočne sa protokolom tiahla stopa falšovateľa ako vzor, keďže vždy, keď bolo treba zasiahnuť, okamžite po sebe upratal. Napríklad video z Hannovho nočného výletu bolo zostrihané, ešte kým sa Kanaďan spolu s Julianom oboznámili s okolím Gaie. Presnejšie povedané: medzi štvrť na sedem a pol siedmou dotyčného rána. Jednoznačný dôkaz, že Hanna svoje stopy nezmazal sám.


  Kde bola v tom čase ona? V posteli. Vstala až o siedmej. Dovtedy boli vestibul a centrála osídlené výlučne strojmi. V simultánnej projekcii nechala prehrať všetky záznamy časového úseku, počas ktorého fantóm vykonal svoje dielo. No nikto neopustil svoju izbu, nikto sa neschovával v ukrytom rohu a neobsluhoval systém odinakiaľ.


  Nemožné!


  Niekto sa v tom čase musel pohybovať po hoteli!


  Zmanipulovali vari aj tieto videá?


  Študovala protokol presnejšie, počítaču zadala, aby vo všetkých filmoch hľadal dodatočne vsunuté zábery.


  Skutočne.


  Thielová hľadela na stenu s monitormi. Tá vec bola pre ňu čoraz hrozivejšia. Zo všetkého, čo tu videla, lepšie povedané, nevidela, bolo cítiť znepokojujúcu profesionalitu a pevné nervy. Ak to takto pôjde ďalej, nakoniec bude musieť preveriť každý príkaz vo vágnej nádeji, že sa falšovateľ prezradí drobnou chybičkou z nedbanlivosti. V tejto nádeji jej stúpla nálada, no po chvíli opäť klesla. Neprinieslo to vôbec nič. Neznámy dokázal využiť svoj čas a možnosti, víťazil nad ňou.


  Možno by na to mala ísť inak. Mala by začať s poslednou príznačnou udalosťou, s výpadkom satelitov. Možno fantóm odvtedy nemal čas, aby po sebe upratal.


  Izolovala pasáž konferenčného zapojenia až po jeho náhle prerušenie a zadala počítaču, aby kompletnú sekvenciu nanovo prehral. Jej vlastné činy boli v rekonštrukcii viditeľné: ako prijala hovor, upovedomila Lawrenceovú a Lynn v Selene, prepojila na Juliana Orleya. Potom…


  Nad ňou sa rozprestrel tieň. Strhla sa, zodvihla hlavu a mykla sa.


  „Ehm… som myslel, že si hladná.“


  „Axel!“


  Kokoschkov monolitický zjav jej zatienil monitor. V pravej ruke držal tanier, z ktorého trčala kosť jahňacej kodety a niesla sa orechová vôňa cukety.


  „Človeče, Axel!“ zasipela. „Vyplašil si ma!“


  „Mrzí ma to, ja…“


  „Netráp sa. Fú, nemal si prezerať steny a podlahy?“


  „Cerberus nás stiahol,“ uškrnul sa. „Si hladná? Východofríske jahňa zo slaných lúk.“


  Pozrel na ňu, bokom, na dlážku, znovu sa odvážil nadviazať očný kontakt. Ach Bože, nie. Tušila to. Nemec miluje Nemku. Kokoschka sa do nej zahľadel.


  „To je od teba milé,“ povedala hľadiac na tanier.


  Ústa v úškrne sa ešte väčšmi roztiahli a tanier položil na voľný roh stola a vedľa neho servítku a príbor. Zrazu si uvedomila, že za poslednú hodinu sa hlad k nej iba priplazil, no teraz ju už úplne ovládol. Hltavo do seba vsávala vône. Kokoschka jej mäso vopred nakrájal. Prstami si vzala jedno z krehkých rebier a pustila sa do jemného mäsa pri kosti, pričom sa znovu obrátila k obrazovkám.


  „Čo robíš?“ spýtal sa Kokoschka.


  „Kontrolujem protokol z popoludnia,“ povedala s plnými ústami, „možno zistím niečo o výpadku satelitov.“


  „Naozaj si myslíš, že tu máme bombu?“


  „Nemám potuchy, Axel.“


  „Hm, zvláštne. Vlastne ma to ani veľmi netrápi.“ Čelo mu zalial pot. Vo viditeľnom rozpore s jeho vyhlásením pôsobil nervózne a nepokojne, prešľapoval z nohy na nohu, hlasno dýchal: „Takže chceš zistiť, kde sa tá bomba nachádza?“


  „Nie, chcem vedieť, kto by mohol byť Hannovým komplicom…“


  Uprene sa naňho dívala.


  Kokoschka niekoľko sekúnd odolával jej pohľadu, potom sa jeho oči obrátili k videostene. Ešte väčšmi sa začal potiť. Jeho plešina sa leskla, na spánku mu pulzovala žila. Thielová prestala prežúvať, zostala s otvorenými ústami a plným lícom.


  „O. K., pravdepodobne to už dávno vieš,“ unavene povedal Kokoschka.


  Prehltla. Nahla sa dozadu: „Čo také?“


  Pozrel na ňu.


  „Môžeme sa chvíľu porozprávať?“ Lawrenceová pokynula Lynn hlavou, aby s ňou šla ku schodom, ktoré viedli z klubu Mama Killa do Luna baru, ktorý sa nachádzal pod ním a odtiaľ do Seleny a Change. V tej chvíli všetci venovali pozornosť netrpezlivo sa uškŕňajúcemu Chuckovi, ktorý mal pred sebou natiahnuté obe ruky s dlaňami nahor a narovnanými všetkými desiatimi prstami smerujúcimi nahor.


  „Čo tým myslí pápež, keď urobí takto?“


  „Nemám potuchy,“ povedala zadumane Olympiada. Winterová, nepoznajúca pontifikove zvyklosti, zavrtela hlavou v nádeji, že možno predsa len pochopí pointu, zatiaľ čo Aileenina tvár vyjadrovala obrovské pohoršenie. Vedľa nej na barovej stoličke sedela Rebecca Süová a čosi tlmene vravela do svojho príručného počítača. Walo Ögi sa rozlúčil a odišiel si do svojho apartmánu čítať.


  „Chuck, ten nehovor.“


  „Ale no tak, Aileen…“


  „Ten nebudeš rozprávať!“


  „Tak čo tým pápež myslí?“ chichotala sa Winterová.


  „Chuck, nie!“


  „To je jednoduché.“ Donoghue skrčil deväť prstov, takže do výšky čnel už len prostredník jeho pravačky. „To isté ako toto, ale v desiatich jazykoch!“


  Winterová sa stále chichotala, Süová sa smiala, Olympiada skrivila ústa. Aileen ospravedlňujúco hľadela na ostatných, v tvári utrápený bezmocný úsmev. Nič z toho Lynn nespracovala. Čokoľvek videla a počula, pripadalo jej ako následok rachotiaceho stroboskopického blesku. Aileen obviňovala Chucka z opovrhovania oblasťou nazývanou cirkev, o ktorej sa nevtipkuje, v tom predsa všetci spolu súhlasíme, pričom sa jej neúprosne chvel hlas. Winterová to podmaľovávala svojím nechápavým nemenným hi-hi. Jednoducho muky.


  „Musíme vychádzať z toho, že sa na Aristarchuskej planine niečo stalo,“ povedala Lawrenceová priamo, „niečo nepríjemné.“


  Lynnine prsty sa skrčili a zase narovnali.


  „Dobre, vyšlime Ninu s raketoplánom.“


  „To by sme mali urobiť,“ prikývla Lawrenceová, „a okrem toho evakuovať Gaiu.“


  „Moment, predtým sme si predsa povedali, že počkáme.“


  „Ale na čo?“


  „Na Juliana.“


  Lawrenceová rýchlo prebehla pohľadom sediacu skupinku. Miranda Winterová práve výskala: „Super, a prečo v desiatich jazykoch?“ Chuck na ne podozrievavo hľadel.


  „Vy asi nepočúvate?“ zavrčala. „Vravela som, že Julianova skupina môže mať problémy. Vôbec nie je isté, či sa tu objavia, pričom my sme v ohrození bombovým útokom. V súčasnosti sú hostia v hoteli. Musíme evakuovať.“


  „Ale na deviatu sme plánovali večeru.“


  „To je teraz predsa jedno.“


  „Nie je.“


  „Ale áno, Lynn. Mne to stačí. Všetkých dám zvolať. Stretneme sa o pol deviatej v klube Mama Killa a nalejeme si čistého vína. Potom nastavíme pre Juliana rádiový maják, Nina sa ich vydá hľadať, my ostatní pôjdeme lunárnym expresom k…“


  „Hlúposti. Rozprávate hlúposti!“


  „Ja vravím hlúposti?“


  Chuck sa zodvihol a uhladil si nohavice.


  „Skutočne som si myslel, že to vieš,“ povedal Kokoschka rozpačito.


  Thielová v nemom úžase zavrtela hlavou.


  „Hm,“ zotrel si pot z čela, „také dôležité to zasa nie je. Zlé načasovanie, povedal by som.“


  „Načasovanie čoho?“


  „Ja ťa… ja som sa do teba tak nejako… ach, zabudni. Len som ti chcel povedať, že ťa veľmi… eh…“


  Thielovej sa uľavilo. Ruka jej putovala k tanieru, ale jej žalúdok ešte nepochopil, že Kokoschka jej chcel len vyznať lásku a kategoricky odmietal prijatie ďalšej potravy.


  „Aj ja ťa mám rada,“ povedala snažiac sa, aby to mám rada vyznelo skutočne ako mám rada, ale nič viac.


  Kokoschka si šúchal prsty o snehobiely kuchársky plášť.


  „Som zvedavý, či niečo nájdeš,“ povedal s pohľadom na displej.


  „Aj ja, buď si istý,“ zmena témy, vďaka Bohu. Pozerala na obrazové výstrižky, listinu s protokolmi, tok dát. „Tá vec je dosť záhadná. My…“


  Sústredila sa.


  „A čo je toto?“ zašepkala.


  Kokoschka sa posunul bližšie: „Čo také?“


  Thielová zastavila rekonštrukčný program. Niečo tam bolo. Niečo cudzie, čo nedokázala zaradiť. Akési menu, ale také, aké v živote nevidela. Jednoduché, prehľadné, prepojené s reťazcom údajov, balíkom príkazov, ktoré boli z Gaie vyslané len pár sekúnd pred tým, ako skolabovala komunikácia. Rozumela trochu programovacím jazykom. Mnohé veci vedela prečítať, napriek tomu by z jej pohľadu kryptická následnosť príkazov nedávala žiaden zmysel, ak by jej niektoré z kódov nepripadali známe.


  Kódy pre satelity.


  Komunikácia bola ochromená z Gaie. Thielová zistila, kedy a odkiaľ sa to udialo.


  Vedela, kto to urobil.


  „Ach, dokelu,“ zašepkala.


  Strašný, doteraz potláčaný strach zaplavoval jej myseľ, každú bunku jej tela. Roztriasli sa jej prsty. Kokoschka sa k nej sklonil.


  „Čo sa deje?“ opýtal sa.


  Už ani náznak hanblivosti. Hľadela na ňu hranatá tvár dobráčiska. Otočila sa na stoličke, vytiahla zásuvku, vyhľadala list papiera a pero, pretože sa už neodvážila použiť počítače. Chvatne čosi načarbala na lístok, poskladala ho a strčila Kokoschkovi do ruky.


  „Zanes to Timovi Orleymu,“ zašepkala, „okamžite.“


  „Čo je to?“


  Zaváhala. Má mu povedať, čo zistila? Prečo nie? Ale Axel Kokoschka bol vo svojom detskom vnútri nevypočítateľný. Silný ako medveď by bol schopný vyštartovať a dotyčnú osobu zmlátiť, čo by mohlo byť chybou.


  „Len to zanes Timovi,“ povedala potichu, „nájdi ho. Nech sem okamžite príde. Prosím, Axel, rýchlo. Nestrácaj čas.“


  Kokoschka potočil papier medzi prstami, sekundu naň hľadel, potom prikývol, otočil sa a bez slova zmizol.


  „Nemôžeme evakuovať,“ trvala pevne na svojom Lynn. Zovrela päste, perfektne upravené nechty sa jej zaryli do dlane, „nemôžeme ohroziť dôveru našich hostí.“


  „Pri všetkom rešpekte, nezbláznili ste sa?“ šepkala Lawrenceová. „Celé to tu môže každú chvíľu vyletieť do vzduchu a vy rozprávate o zneužití dôvery vašich hostí?“


  Lynn na ňu vyjavene hľadela, potriasla hlavou. Krokom veľkostatkára prichádzal Chuck.


  „Prestaňte s tým divadlom,“ povedal, „okamžite žiadam, aby ste mi povedali, čo sa tu deje.“


  „Nič,“ odvetila Lawrenceová, „práve zvažujeme, či pošleme Ninu Hedegaardovú s Kallistom na Aristarchuskú planinu, ak by sa napriek očakávaniam predsa len niečo…“


  „Dievča, možno som starý, ale nie zadubený.“ Chuck sa sklonil k Lawrenceovej, takže si hľadeli z očí do očí. „Nepodceňuj ma, jasné? Vediem najlepšie hotely sveta, postavil som tých kasní viacej, než do koľkých ty za celý svoj život vstúpiš. Takže ma prestaň osierať.“


  „Nikto vás neosiera. Chuck, my sme akurát…“


  „Lynn,“ Donoghue k nej vľúdne načiahol ruky, „prosím ťa, povedz jej, aby s tým prestala! Poznám ten sprisahanecký pohľad, toto šepkanie. Kríza jej kričí z očí, takže, čo sa tu deje?“


  Chuck prestal byť Chuckom. Stalo sa z neho baranidlo, bum! Pokúsil sa vniknúť do jej vnútra, usvedčiť ju, nájsť dôkazy, ale nepustí ho dnu, nikoho nepustí, odolá!… Julian. Kde bol Julian? Preč! Tak ako vždy, po celý jej život. Keď sa narodila. Keď ho potrebovala. Keď zomrela Crystal. Keď, keď, keď. Julian? Preč! Všetko ležalo na jej pleciach.


  „Lynn?“


  Len nestratiť kontrolu. Nie teraz. Blížiacemu sa kolapsu, neodvrátiteľnému ako supernova, musela čo najdlhšie odolať. Tak dlho, aby mohla konať. Zastaviť Lawrenceovú, ktorá bola jej nepriateľom. A všetkých ostatných, ktorí o tom vedeli. Tí všetci boli teraz jej nepriateľmi. Bola úplne sama. Odkázaná sama na seba.


  „Ospravedlňte ma, prosím.“


  Musela konať, konať. Pružne, bzučiac, vrčiac, brrrrrrr. Sťa roj rozzúrených sršňov vybehla po schodoch k výťahu.


  Chuck za ňou hľadel s otvorenými ústami.


  „Čo jej je?“


  „Netuším,“ povedala Lawrenceová.


  „Nechcel som ju predsa uraziť,“ koktal, „to určite nie. Veď som len chcel…“


  „Urobíte mi láskavosť, áno? Choďte späť k ostatným.“


  Chuck si poškrabkal bradu.


  „Prosím, Chuck,“ povedala, „všetko je v poriadku. Budem vás priebežne informovať, sľubujem.“


  Nechala ho tam stáť a odišla za Lynn.


  Niežeby sa Kokoschka považoval za obézneho, každopádne nie naozaj. Z druhej strany jeho umenie spájalo skutočnú gurmánsku kuchyňu s požiadavkami fitnes spoločnosti sústredenej na spaľovanie kalórií. A podľa tejto mierky mal nadváhu. Pevne rozhodnutý stiahnuť 15 kíl, ktoré vážil tu hore, minimálne na 14 takmer nikdy nepoužíval výťahy. Aj teraz preskakoval z mosta na most, týral svoje robustné telo poschodie za poschodím a poslednými schodmi sa dostával až do krku. Oblasť medzi ramenami a hlavou Gaie bola akýmsi medziposchodím, kde končili osobné výťahy, ďalej do kuchyne už viedol iba nákladný výťah a výťah pre personál. Tam, kde majú ľudia krčné svaly, ústili voľné schodiská do bloku apartmánov ležiaceho pod nimi a stúpali do hlavy s reštauráciami a barmi. Okrem toho krk slúžil ako skladisko okrúhlych nádrži s tekutým kyslíkom na vyrovnanie prípadných únikov. Nádrže boli skryté za stenami a vyžadovali si vlastné miesto, takže presklený bol iba hrtan. Viacero kyslíkových zabezpečovacích zariadení viselo pripevnených na stenách.


  Kokoschka funel. Nemusel sa postaviť na váhu, vedel, že v posledných dňoch skôr pribral. Nemal sa teda prečo čudovať, keď naňho Sophie reagovala zdržanlivo. Bude musieť na sebe ešte viacej pracovať, chodiť častejšie do fitka, behať na páse. Inak hrozilo, že jeho kontakt s mäsom sa obmedzí výlučne na stretnutie s filetmi, rezňami a pečienkou.


  V Chang’e nebolo nikoho. Aj Selene a Luna Bar nad ním boli opustené. Usudzujúc podľa hlasov celá cháska sedela na samom vrchu. Zvláštne, že Kokoschka sa, napriek možnému smrteľnému nebezpečenstvu, takmer nebál. Nevedel si predstaviť atómovú bombu, ani to, ako vybuchuje. Okrem toho nič nenašli a bomba by predsa musela vydávať žiarenie. Väčšmi sa trápil pre Sophie. Niečo ju vyľakalo. Na chvíľu mu pripadala úplne prestrašená a potom ten narýchlo načarbaný odkaz pre Tima, ktorý mu strčila do ruky.


  Tim Orley tu však nebol. Iba Donoghueovci, Süová, Winterová a tá nudná manželka toho Rusa sedeli pri pohárikoch a vyzerali duchom neprítomní. Funaki tvrdil, že Tim tam bol chvíľku pred ním a hľadal Lynn, tá však prednedávnom odišla z hlavy.


  „Pritom som jej vôbec nič neurobil,“ mrmlal Donoghue skoro sám pre seba, „vôbec nič.“


  „No hej,“ Aileen pozrela múdro na skupinku, „v poslednom čase vyzerala prepracovane, nemyslíte?“


  „Lynn je v poriadku.“


  „No, ja som si to všimla. Vy nie? Už na vesmírnej stanici.“


  „Lynn je v poriadku,“ zopakoval Chuck, „tú riaditeľku hotela, tú nemôžem vystáť.“


  „Prečo nie?“ nadvihla Süová obočie. „Robí si svoju prácu.“


  „Niečo predo mnou tají.“


  „No, tak teda…“ Kokoschka sa chystal odísť z klubu Mama Killa, „takže…“


  „To mi vraví moja skúsenosť!“ Chuck udrel dlaňou po stole. „A moja prostata. Tam, kde sklame skúsenosť, ozve sa prostata. Vravím vám, tá stará nás klame. Neprekvapilo by ma, ak by nás s prehľadom obabrala.“


  „Tak ja teda…“


  „A čím nás prekvapíte dnes večer vy, mladý pán?“ opýtala sa Aileen sladko.


  Kokoschka si prešiel rukou po plešine. Neuveriteľné, tých pár milimetrov pokožky na hlave. Ako vždy produkujú nový pot, jednu kvapku za druhou, akoby sa mu potil mozog.


  „Ossobucco s risotto á la milanese,“ zamrmlal.


  „Jééééj,“ tešila sa Winterová, „milujem rizoto!“


  „Teda, ja ho robím ako Benátčania,“ prezradil Kokoschka Aileen, „je vám jasné, že ho treba stále miešať? Neprestávať miešať.“


  „On je kuchár, miláčik,“ povedal Chuck.


  „Viem. Smiem sa vás opýtať, kde ste sa vyučili?“


  „Ehm…“ Kokoschka sa zmietal prichytený vo vlastnom revíri, „na Sylte… okrem iného.“


  „Ach, na Sylte, počkajte, to je ten, moment, nič nehovorte… to… to mesto na severe Nórska, správne? Úplne hore.“


  „Nie.“


  „Nie?“


  „Nie, je to ostrov.“ Ponáhľal sa, musí nájsť Tima.


  „A u koho, Alex?“ Aileen naňho sprisahanecky žmurkla. „Môžem vám hovoriť Alex?“


  „Axel. U Johanessa Kinga. Prepáčte, musím…“


  „King? Má hviezdu?“


  „Má tri hviezdy. Tretiu nikdy nechcel, ale patrila mu, bol veľmi dobrý. Zoznámili ste sa s ním na OSS. Teraz by som ale naozaj mal…“


  „Používate na rizoto hovädzí špik?“


  Kokoschka nervózne pozrel na schody, líška v pasci, ryba v sieti.


  „Poďte, prezraďte nám to,“ usmievala sa Aileen, „posaďte sa, Alex, Axel, posaďte sa.“


  Čím hlbšie sa Sophie Thielová vnárala do protokolu, tým hroznejšie sa cítila. Rafinovane zamaskovanými krížovými spojeniami sa dalo dostať k zoznamom s neoficiálnymi krátkymi príkazmi, niektoré boli kryptické, iné si domyslela. Dalo sa nimi dostať komunikačné systémy hotela pod kontrolu. Okrem iného zablokovali aj laserové spojenie medzi Gaiou a Mesačnou základňou, presnejšie povedané, presmerovali signál na mobilný telefón. Teraz už mala pocit, že vie, čo znamená to záhadné menu. Nezaútočili ním na samotné LPKS. Vyslali ním impulz na Zem, a ak mohla veriť svojim očiam, tento impulz vyvolal blokádu, ktorá sa netýkala iba lunárnych satelitov. Bola tu vykonaná slušná práca, Mesiac bol od Zeme kompletne odrezaný.


  A zrazu zapochybovala, že celá tá námaha sa vynaložila iba na to, aby zničili hotel.


  Kto boli oni?


  Tim! Vrúcne dúfala, že sa konečne objaví. Čo ho Axel nenašiel? Jej znalosti nepostačovali na to, aby zrušila blokádu. Navyše ešte stále nevedela, čo presne ju spustilo. Naproti tomu bola optimistom a verila, že dokáže obnoviť laserové spojenie so základňou Peary. Tam nadviaže kontakt s astronautmi a požiada o pomoc, hoci by to mohlo byť životunebezpečné, pretože ju možno odpočúvali. V tom prípade by sa jednoducho niekam skryla.


  Skryla, hlúposť! Nápad malého dievčatka. Kam sa chceš skryť, keď vybuchne bomba?


  Musí odtiaľto zmiznúť! Všetci odtiaľto musia zmiznúť!


  Prsty jej kmitali po dotykovom displeji, takmer sa nedotýkali hladkého, chladného povrchu. O chvíľu začula kroky a potom sa nad ňou rozprestrel známy tieň. Vedľa nej s tichou výčitkou chladlo jahňacie karé.


  „Našiel si ho?“ opýtala sa nepozrúc nahor, lebo práve opravovala jeden príkaz. Ešte prepísať túto jednu sekvenciu. Ale čo ak to vôbec nebol Axel, ale Tim.


  Nikto neodpovedal.


  Thielová zodvihla hlavu.


  V momente, keď vyskočila a ustúpila dozadu, pričom sa potkla o stoličku a zhodila ju, si uvedomila, že urobila rozhodujúcu chybu. Mala zachovať rozvahu. Nemala dať na sebe nič znať. Namiesto toho sa jej zreničky rozšírili od hrôzy a vyzradili, že pozná fatálnu pravdu.


  „Vy,“ zašepkala Thielová, „vy ste to.“


  Ani teraz nedostala odpoveď. Určite nie slovnú.


  Heidrun sa cítila trochu omámene, keď v župane a šľapkách vošla do apartmánu. Inak než zvyčajne, hlavne ale v demonštratívnom protiklade k O’Keefovi, sa rozhodla nejsť zvyčajnou trasou cez mosty, a namiesto toho slušne stlačila výťahové tlačidlo, akoby to bolo posledné, čo ešte zvládol úbohý zostatok jej samopašnosti. V rozpakoch nad náchylnosťou svojej šťastne vydatej biochémie k niečomu, čo jej u Wala nikdy nechýbalo, dala sa vystreliť z kabíny do hrudného koša Gaie, preč od pokušiteľského bazénu, meravá od strachu, aby neurobila nejaký nesprávny pohyb, iba si opatrne privoňala prsty, či nie sú cítiť neprípustnou rozkošou. Mala pocit, že z celého jej tela sála zrada. Vzduch vo výťahu sa jej zdal byť plný dôkazov, nasýtený vaginálnou arómou a cudzími spermiami, hoci sa predsa nič nestalo, rozhodne nie v skutočnosti, no aj tak.


  Walo, bilo jej srdce. Walo, ach Walo!


  Našla ho, ako si číta a dala mu ten dôverne známy drapľavý bozk na fúzy. Usmial sa.


  „Bavila si sa?“


  „Veľmi,“ povedala a ušla do kúpeľne. „A ty? Nie si v bare?“


  „Bol som tam, miláčik. Dalo sa to tam čiastočne zniesť. Chuckove vtipy začínajú urážať Aileeninu kresťanskú výchovu. Pýtal sa, napríklad, čo majú spoločné zdravý pes a krátkozraký gynekológ.“


  „Budem hádať. Vlhký nos?“


  „Tak som si pomyslel, že si môžem aj čítať.“


  Pozorovala sa v zrkadle, svoju bielu tvár s fialovými očami tak, ako tam dolu O’Keefovu tvár, s krutým svetlom poznania, že ľudia starnú, nezastaviteľne starnú. Že na jej kedysi bezchybnej pružnej pleti sa začali objavovať vrásky. Že má deprimujúcich štyridsaťšesť rokov a čosi spoločné s mnohými mužmi na scestí, hľadajúcimi mladosť. Hoci ženy všeobecne tvrdia, že ony takým čímsi netrpia, ocitla sa v obrovskej kríze stredného veku.


  Keď chce človek s niekým zostarnúť, pomyslela si, nemal by chcieť nikoho iného na to, aby sa cítil mladšie.


  A ona milovala Wala, tak veľmi ho milovala!


  Nahá sa vrátila do obývačky, ľahla si pred neho na koberec, založila si ruky za hlavu a vystretou nohou ho štuchla do ľavého kolena.


  „Čo to vôbec čítaš?“


  Spustil knihu a s úsmevom pozoroval jej vystreté telo.


  „Nech to bolo čokoľvek,“ povedal, „práve som to zabudol.“


  Tim opäť stisol dverový bzučiak.


  „Lynn? Prosím ťa, pusti ma dovnútra. Porozprávajme sa.“


  Nijaká reakcia. A čo ak sa mýlil? V klube Mama Killa sa tesne minuli a predpokladal, že šla do svojho apartmánu. Ale možno robila čosi iné. Viac než akákoľvek bomba mu naháňala strach predstava, že by skutočne mohla prísť o rozum, že oň už prišla. Ani Crystal nebola iba depresívna, ale čoraz väčšmi strácala kontakt s realitou.


  „Lynn? Ak si tam, otvor.“


  Po chvíli kapituloval a nanajvýš znepokojený preskočil cez mosty do vestibulu. V duchu sa pýtal, čo robila Sophie. Či Gravedier dokázal zrekonštruovať protokol. Myšlienky mu zároveň krúžili okolo neho samého: Amber, Julian, bomba, Lynn, Hanna, komplici, výpadok satelitov, bomba, Amber, Lynn, navzájom sa požierajúce starosti, blázinec.


  Centrála bola prázdna, Thielovú nebolo nikde vidieť.


  „Sophie?“


  Bezradne sa obzeral. Zadná miestnosť bola za priehradkou, ale keď položil prst na senzor, zistil, že je zamknuté. Videl, ako sa k nemu cez vestibul náhli Lawrenceová. Vstúpila do centrály a zamračene sa obzerala.


  „Videli ste Thielovú?“


  „Nie.“


  „To sa teraz všetko vymyká spod kontroly?“ zrak jej potemnel. „Mala by tu byť. Niekto musí byť v centrále. Nestretli ste náhodou Kokoschku?“


  „Nie,“ Tim sa poškrabkal na zátylku, „zvláštne. Sophie bola na stope zaujímavej veci.“


  „A to?“


  Zreferoval Lawrenceovej o autorizačnom programe a o tom, čo chceli s jeho pomocou nájsť. Riaditeľka ani nepohla brvou. Keď skončil, urobila to, čo urobil pri vstupe do miestnosti aj on – študovala stenu s monitormi.


  „Zabudnite na to,“ povedal Tim, „tam nič nie je.“


  „Nie, nezdá sa, že by došla ďaleko. Nainštalovala vôbec ten program?“


  „Bol som pri tom, keď ho inštalovala.“


  Lawrenceová mlčky pristúpila k dotykovej obrazovke, volila postupne volacie kódy Ashwini Anandovej, Axela Kokoschku, Mičia Funaldho a Sophie Thielovej a všetkých štyroch vložila na jeden kanál. Prihlásili sa iba Anandová a Funaki.


  „Môže mi niekto povedať, kde sú Thielová a Kokoschka?“


  „Tu nie,“ povedal Japonec. V pozadí bolo počuť Chuckov dunivý bas.


  „Ani pri mne,“ hlásila Anandová. „Nie je Sophie v centrále?“


  „Nie. Keď ich stretnete, povedzte im, aby sa okamžite ozvali. Ďalší bod: budeme evakuovať.“


  „Čo?“ zvolal Tim.


  Naznačila mu, aby stlmil hlas.


  „O päť minút vydám vyhlásenie a požiadam našich hostí, aby sa o pol deviatej zišli v klube Mama Killa. Potom tam buďte aj vy. Opíšeme im danú situáciu a spoločne opustíme hotel.“


  „Čo je s Ganymedom?“ zaujímala sa Anandová.


  „To neviem,“ rýchlo pozrela na Tima. „Nastavíme pre Ganymeda rádiový maják, ten ich nájde, len čo sa dostanú na dohľad Gaie. Nech ani nepristávajú, len rovno letia k základni Peary. Pred pol deviatou ani slovo pred hosťami!“


  „Rozumiem.“


  „Jasné,“ povedal Funaki.


  „V Kokoschkovom prípade sa nedivím,“ povedala Lawrenceová a ukončila spojenie, „nikdy nie je dostupný, večne si zabúda mobil. Skvelý kuchár a vo všetkom ostatnom beznádejný truľo. Ak sa on a Thielová neukážu do pol deviatej, nechám ich vyvolať.“


  „Vy to tu chcete skutočne vypratať?“ opýtal sa Tim.


  „Čo by ste urobili na mojom mieste vy?“


  „Neviem.“


  „Vidíte? Ja áno. Nič si nenahovárajme, váš otec mešká už vyše jeden a pol hodiny. A hoci sme nenašli nijakú bombu, nemusí to znamenať, že niekde nejaká netiká.“ Priložila si prst na pery. „Hm. Atómové bomby tikajú?“


  „Netuším.“


  „To je jedno. Pošleme Ninu Hedegaardovú na Aristarchuskú planinu a vydáme sa lunárnym expresom k základni.“


  „Koniec zábavy,“ povedal Tim, a zrazu si uvedomil, že sa mu spodná pera trasie. Amber! Bojoval proti tomu a hľadel na svoje topánky. Lawrenceová sa pousmiala.


  „Nájdeme Ganymeda,“ povedala. „Hej, Tim, hlavu hore.“


  „To je v poriadku.“


  „Teraz vás potrebujem s jasnou hlavou. Choďte naspäť do baru, povedzte tam nejaký vtip. Uvoľnite atmosféru.“


  Tim prehltol hrču. „Za vtipy je zodpovedný Chuck.“


  „Povedzte nejaký lepší.“


  „Pán Orley? Ehm… Tim?“


  Oblasť wellness bola veľká. Hlavne, keď do nej človek vstúpil, aby našiel jednu jedinú osobu a Kokoschka hľadal svedomite. Po tom, čo sa mu podarilo vymaniť sa z Ailleeninej zadúšajúcej zvedavosti, dostal od Chucka otcovskú radu. Julianovho syna má hľadať tam, kam všeobecne chodia muži, ktorým záleží na dĺžke vlastného života a pevnom brušnom svalstve. Doteraz tam stretali Tima každý večer.


  Ale štúdiá boli opustené, tenisové kurty vyľudnené. V parnom kúpeli sa miešala vodná hmla s new-age žblnkaním Ďalekého východu. Tim nesedel vo fínskej saune, nepotácal sa na bežiacom páse a nenamáhal sa na nijakej mašine. Namiesto toho sa zdalo, že si chce vystreliť z Kokoschku. Keď začul zvuky z bazénov, počiatočná nádej sa zmenila na sklamanie, že to bola iba Nina Hedegaardová, ktorá plávala sama v kráterovom kotle. Tim tam nebol a vraj tam nebol ani predtým, a čo sa vraj vlastne deje, kde trčí Ganymed a či satelity ešte ste spia hlbokým spánkom.


  Kokoschka usúdil, že Hedegaardová o bombe nič nevedela. Možno preto, že jej o tom v tom rozruchu zabudli povedať. Nakrátko bol v pokušení uviesť ju do obrazu, ale Lawrenceová, žena s puškou, asi mala dôvod, keď obmedzila okruh zasvätených. On bol kuchár, nie nápravný prostriedok vyšších rozhodnutí, takže zamrmlal poďakovanie a rozhodol sa, že podá Sophie Thielovej aspoň priebežnú správu.


  Bezprostredne po tom, čo sa Tim objavil v čelnej dutine Gaie, ozvalo sa hlásenie: „Ako ste už zistili, dámy a páni, náš časový plán mierne vypadol z rytmu. Okrem iného preto, že Ganymed mešká a my máme, žiaľ, problémy so satelitmi.“ Lawrenceovej hlas znel nezúčastnene a bezfarebne. „Nie je dôvod na znepokojovanie sa, no napriek tomu žiadam všetkých hostí a spolupracovníkov Gaie, aby sa o 20.30 dostavili do klubu Mama Killa, kde vás budeme informovať o najnovšej situácii. Buďte, prosím, presní.“


  „To je o desať minút,“ povedala Süová zastretým hlasom. „To neznie dobre,“ zamrmlal Donoghue.


  „Prečo?“ Winterová s ľadovým pokojom vyprázdnila mištičku so syrovým pečivom. „Veď povedala, že sa nemáme znepokojovať.“


  „Jasné, to si chce nechať pre seba,“ Donoghue sa rozčúlene pohojdával, ruky zaťaté v päsť, nerytmicky búchal do sedadla. „Veď vravím, že nás osiera. Vravím to od začiatku!“


  „Budú nás predsa teraz informovať,“ chlácholila ho Aileen. „Nie, Chuck má pravdu,“ poznamenala nesmelo Olympiada, „najistejšou indíciou blížiacej sa katastrofy je, keď sa ju vyššie orgány snažia poprieť.“


  „Hlúposti,“ povedala Winterová.


  „Ale áno, treba rátať s tým najhorším,“ pritakal Donoghue Olympiade. Winterová zlikvidovala ďalšiu misku.


  „Vy ste všetci takí negatívni. Biedna karma.“


  „Spomenieš si na moje slová.“


  „Samé táraniny.“


  „Poznám to z práce v parlamente,“ vysvetlila Olympiada svojmu poloprázdnemu poháru. „Napríklad, keď povieme, že nezvýšime dane, tak je to preto, lebo ich zvýšiť chceme. A keď…“


  „Ale my nie sme v parlamente,“ odvetil Tim ostrejšie, než chcel. „Doteraz bolo v tomto hoteli všetko vyriešené na vysokej profesionálnej úrovni, či nie?“


  Pozrela naňho. „Môj muž cestuje na Ganymede.“


  „Aj moja žena.“


  „No, vy si teda vyčkávajte.“ Donoghue vyskočil a náhlil sa k schodom. „Ja idem tam dole teraz!“


  „Kde je Sophie?“


  “Pán Kokoschka!“ Lawrenceová naňho zlostne zazrela. „Čo takto byť pre zmenu dostupný?“


  Kokoschka sa strhol. Šúchal si pracky na bunde a pohľadom prechádzal po centrále.


  „Pardon. Viem, že sa v Mama Killa máme…“


  „Zvyknite si konečne nosiť mobil so sebou. Vraciam vám otázku: Kde je Thielová?“


  „Thielová?“ Kokoschka sa začal špárať v ľavom uchu. „Myslel som, že je tu. Neviem. Nemal by som pomaly začať s jedlom… mal by som tiež…“ váhal. Zdalo sa, že lístok vypáli do jeho vrecka dieru. „Neviete náhodou, kde je Tim Orley?“


  „Čo to má byť?“ Medzi obočím Lawrenceovej sa vytvorila ostrá vráska. „Nejaký kvíz? Hráme sa na schovávačku?“


  „… sa len pýtam.“


  „Tim Orley bude asi v bare. Práve išiel hore.“


  „Dobre, tak potom…“ Kokoschka o krok ustúpil.


  „Stáť,“ povedala Lawrenceová prísne, „presne mi zopakujte, kde všade ste popoludní hľadali. Boli ste aj v saune?“


  „Áno aj,“ ošíval sa vo dverách zrazu s veľkými obavami o Thielovú. Čo to všetko má znamenať?


  „Upokojte sa,“ povedala Lawrenceová, „o pár minúť pôjdeme spolu hore.“


  Bar sa zapĺňal. Na schodoch sa objavili Karla Krampová a Eva Boreliusová, za nimi Nairovci s O’Keefom a zablokovali cestu Donoghueovi, ktorý sa s jazdcami apokalypsy v pätách rútil nahor.


  „Viete niečo?“ zablýskal očami.


  „O nič viac, než ty, myslím,“ Boreliusová mykla plecami. „Chcú nám niečo povedať.“


  „Dúfam, že to nebude nič zlé,“ obávala sa Sušma.


  „Bude to niečo viac, ako len presný čas, na to sa spoľahni.“ strašil Donoghue, „niečo sa stalo.“


  „Myslíš?“


  „Priatelia, načo to špekulovanie?“ usmieval sa Nair. „O pár minút budeme vedieť viac.“


  „O pár minút si vypočujeme pripravené táraniny,“ poúčal ho Donoghue. „Videl som to Lynn a tomu posvätnému stĺpu na nose. Chuckyho nikto nedobehne.“


  „Kto hovorí, že ťa chcú dobehnúť?“ opýtal sa O’Keefe.


  „Moja skúsenosť,“ odvrkol Donoghue, „moja prostata!“


  „Už si bol na včasnej diagnostike?“


  „Hej, mládenček…“


  „Nad čím sa vlastne rozčuľuješ? Že nám niečo zatajujú? Veď to vôbec nerobia.“


  „Ach nie?“ Donoghue prižmúril oči.


  „A ako to vieš?“


  „Moja prostata!“ zaškeril sa O’Keefe. „Táraniny, Chucky, ak by nám chceli niečo zamlčať, asi by nezvolali toto stretnutie.“


  „Ale ja nechcem vedieť, čo nám tu natárajú.“ Donoghue sa buchol päsťou do hrude. „Chcem počuť celú pravdu, rozumieš?“ predral sa okolo neho. „A predtým, to vám hovorím, nepustím tú sprostú šľapku, čo sa tvári ako riaditeľka hotela, nahor. Len aby ste vedeli!“


  „Ts, ts,“ hľadela Krampová za ním, „na to, že je hotelier, na hostí dosť kašle.“


  „Musíme ísť hore,“ povedala Heidrun.


  Spolovice ležala na Ögim, spolovice vedľa neho, s jeho chlpatou rukou na chrbte.


  Ako infikovaná otravou nevery donútila ho k milovaniu, užila protilátku jeho rozkoše a práve pri Lawrenceovej hlase zažila ohromný neurónový ohňostroj, akoby skutočným spúšťačom bol práve monotónny tón riaditeľky hotela. Nech bolo toto vyrušenie akokoľvek oprávnené, Heidrun ho Lawrenceovej zazlievala a výzvu by najradšej ignorovala. Čo vlastne aj ďalších šesť minúť robila s Ögiho zaťatými nechtami v chrbte.


  „Koľko je vlastne hodín?“ opýtal sa.


  Nedobrovoľne sa obrátila na chrbát a pozrela sa na digitálny ukazovateľ nad dverami.


  „O štyri minúty pol deviatej. Ešte vždy by sme sa mohli pokúsiť byť presní.“


  „Čože, zošalela si?“


  „Od Švajčiara sa to predsa všeobecne očakáva.“


  „Je načase začať rúcať klišé, nie?“ Ögi si na prst natočil prameň jej vlasov. Nepigmentovaný keratín, no on v ňom videl biele mesačné svetlo rozplývajúce sa medzi jeho prstami. „Dobre, možno máš pravdu, nemali by sme otáľať. Človek si aj tak robí starosti.“


  „Pre Ganymeda?“


  „Pre čokoľvek. Byť pozvaný na také stretnutie nie je nič upokojujúce.“


  „Tá utáraná ženská vravela, že sa nemáme znepokojovať.“


  „Veď sa ani nedá povedať, že sa znepokojujeme, však?“ uškrnul sa a podoprel sa. „Teraz poď, zlato moje. Dajme sa do spoločensky únosnej podoby.“


  S nemým potiacim sa Kokoschkom po boku sa Lawrenceová viezla hore. Na pätnástom poschodí výťah zastal. Pristúpila Lynn. Pôsobila zničene, zostarnutá o niekoľko rokov, takmer neschopná zafixovať rozkmitaný pohľad. Zvláštny šklbavý, šialene pôsobiaci úsmev sa jej usadil v kútikoch úst.


  „Čo to znamená?“ opýtala sa Lawrenceovej ani na ňu nepozrúc. Kokoschku ignorovala úplne.


  „Čo znamená čo?“


  „Načo to stretnutie?“


  Dvere výťahu sa zavreli.


  „Evakuujeme,“ povedala Lawrenceová stručne. „Kde ste boli, Lynn? Videli ste Thielovú?“


  „Thielovú?“ Lynn na ňu pozrela, akoby to meno nikdy predtým nepočula, no zdalo sa jej zaujímavé.


  „Áno. Pamätáte sa predsa na Sophie Thielovú.“


  „Nemôžeme evakuovať,“ povedala Lynn takmer veselo. „Julian by to nechcel.“


  „Váš otec tu nie je.“


  „Odvolajte to.“


  „S dovolením, ja si myslím, že by to určite chcel.“


  „Nie! Nie, nie, nie, nie, nie.“


  „Ale áno, Lynn.“


  „Pokašlete celý výlet.“


  Kokoschka povytiahol plecia a strčil si ruku do vrecka. Lawrenceová si to všimla a užasla. Žeby tam niečo držal v hrsti?


  „Vy hlúpa krava,“ povedala Lynn priateľsky a dvere výťahu sa znovu otvorili.


  V krku čakal Chuck Donoghue. Triasol sa od hnevu. So znepokojeným pohľadom sa dolu schodmi ponáhľala Aileen. Lawrenceová vystúpila z výťahu s Lynn a Kokoschkom v pätách.


  „Čo pre vás môžem urobiť, Chuck?“


  „Robíte si z nás bláznov, čo?“


  „Som tu, aby som vás informovala o vývoji situácie.“ Lawrenceová naznačila úsmev. „Mohli by sme sa teda vybrať nahor?“


  „Nie, nemohli.“


  „Chucky, prosím,“ Aileen sa zavesila na Donoghueov rukáv. Výťahové dvere sa zasunuli, „veď si to vypočuj.“


  „Ja si to vypočujem tu.“


  „Nie je o čom hovoriť,“ zaštebotala Lynn, „všetko je v najnajnajlepšom poriadku. Ideme jesť?“


  „Chcem vedieť hneď teraz, čo sa deje,“ zasipel Donoghue. So zaťatými päsťami sa priblížil, prekročil hranicu intímnej zóny. „Kde je Julian? Kde sú ostatní? Vy predsa už dávno viete, čo sa stalo. Prečo nemôžeme s nikým hovoriť? Vy to predsa celý čas viete.“


  „Chcete sa mi vyhrážať. Chuck?“


  „No tak. Povedzte to.“


  Lawrenceová sa nepohla ani o milimeter. Pokojne pozerala oveľa vyššiemu mužovi do očí. Musela pritom zakloniť hlavu, no vnútorne sa cítila, akoby na Donoghuea pozerala zvrchu ona.


  “Keď vám to poviem, pôjdeme potom hore?“


  Donoghue zjavne nepočítal s takým rýchlym návrhom. Ustúpil o krok dozadu.


  „Samozrejme,“ poponáhľala sa Aileen s uistením miesto neho.


  „Áno, jasné,“ vysúkal zo seba ochromene Donoghue.


  „Nie!“ skríkla Lynn.


  Tim ju počul až v klube Mama Killa, hoci medzi nimi ešte ležali Change, Selene a Luna Bar. Počul jej strach, hnev, šialenstvo. Okamžite vyskočil a zbehol dolu berúc schody po troch. Do toho sa miešal Lawrenceovej autoritatívny alt neutralizovaný arpeggiom Aileeninho vysokého vyľakaného hlasu, podmaľovaný Donoghueovým dunivým basom. Pružne sa spustil dolu do krku Gaie.


  „Lynn!“


  Bizarné. Jeho sestra vytrhla z úchytky jednu z kyslíkových sviec a mávala oceľovým cylindrom ako obuškom, pričom Lawrenceová, Chucky, Aileen a Kokoschka stáli okolo nej. Nazlostene sa predral pomedzi Donoghueovcov, videl, ako Lynn ustúpila a pustil sa do ostatných:


  „Čo to znamená? Čo s ňou robíte?“


  „Radšej sa spýtaj jej, čo ona robí s nami,“ odvrkol Chuck.


  „Lynn…“


  „Nechaj ma! Nepribližuj sa!“


  Tim k nej vystrel pravú ruku. Ustupovala ďalej, zdvihla sviecu a s rozkmitanými zreničkami naňho hľadela.


  „Povedz mi, čo sa deje.“


  „Chce evakuovať Gaiu,“ Lynn sťažka dýchala, „to sa deje! Tá šľapka chce evakuovať Gaiu.“


  Kokoschka bol natoľko zmätený, že sa vzdal akéhokoľvek pokusu aspoň trochu pochopiť, čo sa deje. Očividne sa výkonná spoločníčka Orley Travel práve zbláznila. Jeho jediná myšlienka patrila Timovi a koncu jeho Odysey. Chvatne vytiahol Thielovej lístok.


  „Pán Orley, mám…“


  Tim si ho nevšímal.


  „Lynn,“ povedal jemne, „spamätaj sa.“


  „Chce evakuovať,“ Lynnin hlas bol ako vietor, čo sa točil okolo rohov domov, „ale to nesmie. To nikdy nepripustím.“


  „Iste, musíme sa o tom porozprávať. Ale najskôr mi daj tú sviecu.“


  „Evakuovať?“ zopakoval Donoghue a prevrátil oči.


  „Mali by ste urobiť, čo vám hovorí váš brat.“ Lawrenceová ukázala na Lynnin provizórny kyjak. „Všetkých nás ohrozujete.“


  Tim vedel, čo myslela. Valec schovával veľké množstvo viazaného kyslíka a Lynnine prsty boli v povážlivej blízkostí zápalného mechanizmu. Len čo spustí exotermickú reakciu, bude sa obsah valca postupne uvoľňovať do okolia, nezmyselné plytvanie a zároveň hrozba, že parciálny tlak kyslíka v miestnosti prekročí prípustnú hranicu. Kartuše boli určené pre prípady núdze pri nedostatku vzduchu.


  „Pán Orley!“ Kokoschka mával lístkom.


  “Čo to znamená, evakuovať“ vyštekol Donoghue.


  „Dana má pravdu,“ povedal Tim, „prosím, Lynn. Daj mi tú sviecu.“


  „Julian totiž nechce, aby sa evakuovalo,“ vysvetlila so zastretým zrakom Lynn imaginárnemu publiku. Na sekundu sa zdalo, že je úplne mimo, potom jej pohľad zastal naTimovi. „To predsa vieš, však? Nemôžeme vystrašiť ockových hostí, takže všetci pekne zostanú tu.“


  „To by sa vám tak hodilo,“ odvrkla Lawrenceová.


  Lynnino zasnenie vystriedala lomcujúca zloba. Nanovo zamávala kartušou.


  „Tim, povedz jej, aby čušala!“


  „Ach, ja mám čušať?“ Lawrenceová urobila krok vpred. „A o čom, Lynn? Všetci to už predsa dávno vedia.“


  Tim na ňu zmätene pozeral: „O čom to hovoríte?“


  „O tom, že vaša sestra zmanipulovala pásky. Že ju Hanna využíva. Že nemá všetkých pokope. Nie je tak, slečna Orleyová?“


  Lynn sa skrčila. V očiach sa jej zlomyseľne zaiskrilo, potom zrazu vyskočila a zaútočila na Lawrenceovú, ktorá sa úderu šikovne vyhla.


  „To vy ste umožnili Hannovi nočnú jazdu lunárnym expresom. Načo, Lynn? Mal sem vari niečo priniesť? K nám do hotela?“


  „Prestaňte!“


  „Výpadok satelitov ide na jej konto. Ste paranoidná, Lynn. Spolčili ste sa so zločincom.“


  “Čo znamená evakuovať?“ kričal Donoghue. Drzo schmatol Lawrenceovú za rameno. „Pýtam sa, čo znamená evakuovať?“


  Riaditeľka sa striasla a odstrčila mu ruku.


  „Vy držte ústa!“


  Donoghueova masívna hlava sa sfarbila do purpurová: „Vy… vy lepšia chyžná, ja vám…“


  „Chuck, nie!“ zaprisahávala ho Aileen.


  “Slečna Orleyová…,“ nástojila Lawrenceová.


  Lynn s utýraným výrazom na tvári potriasla hlavou. Na spodných mihalniciach sa jej hromadila voda.


  „Čo ste urobili s Thielovou, Lynn?“ naliehala Lawrenceová. „Vy ste predsa boli predtým v centrále.“


  „To nie je pravda. Ja som…“


  „Samozrejme, že ste tam boli!“


  „Dana, to stačí,“ zasyčal Tim.


  „Každopádne,“ Lawrenceová naňho vrhla ľadový pohľad, „mne to stačí. S týmto cirkusom už nechcem mať nič spoločné. Vzdajte to, Lynn. Povedzte nám konečne, ako je to s tou bombou.“


  „S bombou?“ zahučal Chuck. Vyrazil vpred ako býk, pritlačil Lynn o stenu, načiahol svoju veľkú ruku a vytrhol jej kartušu. „Čo sa tu všetci zbláznili?“


  Lynnine prsty sa skrivili ako pazúry. Vystrela sa a na Donoghueovom líci sa objavila krvavá stopa. Skôr, než sa Chuck mohol spamätať z prekvapenia, bola na schodoch, skočila dole a zmizla na poschodí pod nimi.


  „Lynn!“ kričal Tim.


  „Nie, počkajte! Prosím, počkajte!“


  Zdesený Kokoschka sa stal svedkom, ako mladý Orley vyrazil za svojou úplne pomätenou sestrou. Zostaň tu, pomyslel si, nie že zase, ja predsa musím…


  „Musím vám od Sophie…“


  Neskoro. Za ním? Ale to všeobecne zúriace šialenstvo si vyžiadalo daň, takže sa musel bezmocne prizerať, ako Donoghue presmeroval svoj hnev na riaditeľku hotela a rútil sa na ňu s hrozivo vztýčenou kyslíkovou sviecou. V hlave sa mu rozpútala búrka, ľadovcový vietor, pokles teploty, tornádo, kumulujúci sa strach. Niečo strašné sa stane. Ako zvädnuté listy mu tancovali myšlienky jedna cez druhú, prudkými nárazmi zmätenia hnané všetkými smermi. Kedykoľvek sa ich pokúsil zachytiť, stratili sa vo víre, takže sa točil a točil. Čo mal robiť? Konečne sa mu podarilo zachytiť jednu z tých myšlienok, prskajúcu, trepotajúcu sa, nepoddajnú, snažiacu sa uniknúť mu, no pevne ju držal: to, čo Sophie napísala na lístoček, by objasnilo eskaláciu, ktorá sa mu udiala pred očami, lístoček by mu povedal, čo má robiť, mal by si ho prečítať, keďže sa mu zase raz nepodarilo splniť svoje poslanie.


  Trasúcimi sa prstami rozložil poskladaný papier.


  V tej istej chvíli pocítila Lawrenceová zmenu. Celé jej telo zareagovalo. Seizmograficky zachytila zlo, až sa jej chĺpky v podpazuší zježili a sirény alarmu zavyli. Viacero vecí sa udialo súčasne. Z reštaurácií sa blížili hlasy, pretože ten rámus sa musel dostať až hore a ľudia prichádzali, aby sa pozreli, čo sa deje. A Axel Kokoschka, akoby odliaty z bronzu, bol zosobnením nepochopenia a pobúrenia.


  Pomaly k nemu otáčala hlavu.


  Kuchár na ňu hľadel s kúskom papiera v ľavej ruke. Pravú ruku zodvihol a obviňujúco vystrel ukazovák. Lawrenceová mu vytrhla list a rýchlo prečítala naškriabaný text.


  „Sprostosť,“ povedala.


  „Nie,“ Kokoschka pristúpil bližšie, „nie, nijaká sprostosť. Ona na to prišla. Ona na to prišla!“


  „Kto na čo prišiel?“ vyštekol Donoghue.


  „Sophie.“ Kokoschkov ukazovák sa pohol, tá nevidomá, čuch naberajúca bytosť sa prešla hore-dolu, až zastala na Lawrenceovej. „Ona to je. Nie Lynn, ale ona!“


  „Stáli ste pridlho pri sporáku,“ Lawrenceová sa stiahla dozadu, „máte prevarený mozog, vy idiotský babrák.“


  „Nie.“ Kokoschkova zavalitá postava sa dala do pohybu ako Frankcnsteinovská príšera pri prvom pokuse o chôdzu. „Ona odstavila komunikáciu. Ona nás chce všetkých vyhodiť do vzduchu! Ona to je! Lawrenceová!“


  „Veď vy ste šialený!“


  „Ach áno?“ Donoghueove oči sa zúžili do štrbín. „Myslím si, že to rýchlo zistíme.“ Zdvihol kyslíkovú kartušu a blížil sa k nej z druhej strany. „Zišiel mi totiž na um dobrý vtip, v ktorom…“


  Lawrenceová siahla do bočného vrecka, vytiahla zbraň a namierila ju na Donoghueovu hlavu.


  „A tu je pointa,“ povedala a stisla kohútik.


  Donoghue zastal. Z diery v čele mu vytieklo trochu mozgu, pomedzi obočie a popri nose stekal prameň krvi. Svieca mu vypadla z rúk. Aileenine ústa sa otvorili a vyšiel z nich nadpozemský, dutý rev. Lawrenceová obrátila zbraň, keď sa otvorili dvere E2 a vyšla z nich Ashwini Anandová. Projektil ju trafil skôr, ako mohla pochopiť situáciu. Zosunula sa a zablokovala výťahové dvere, no jej neočakávaný príchod zabral Lawrenceovej niekoľko sekúnd, ktoré Kokoschka využil a zaútočil. Zbadala ho a v tej istej chvíli videla, ako na ňu zaútočila Aileen, ktorá vyskočila, zakvačila sa jej do vlasov a strhla jej hlavu dozadu. Texasanka pritom neprestávala príšerne nariekať za mŕtvym. Lawrenceová sa snažila zbaviť Aileen a uvoľniť si pravú ruku na úder. Kokoschkovi sa podarilo chytiť jej zápästie. Tesne predtým, než mu kolenom rozdrvila semenníky, ozvali sa dva výstrely. Kuchár sa skrčil, no podarilo sa mu vyraziť Lawrenceovej zbraň z ruky. Hranou druhej ruky mu sekla do krku a trhnutím ramena sa zbavila fúrie na svojom chrbte. Aileen takmer pôvabne preplachtila k svojmu ešte vždy stojacemu, zdesene a zároveň prekvapene hľadiacemu manželovi a padajúc ho strhla so sebou. Kokoschka klesol na kolená. Lawrenceová si zastala pred neho vo chvíli, keď sa jej do podvedomia predralo kovové zasvišťanie, ktoré neveštilo nič dobré.


  Priehradky sa zavreli.


  Hľadela na diery v stene, v ktorých skončili oba zle zacielené výstrely.


  Nádrže! Museli trafiť jednu z ukrytých nádrží. Pod vysokým tlakom unikal stlačený kyslík, zvýšil parciálny tlak a spôsobil, že senzory uzavreli prístupy k úrovniam ležiacim pod a nad nimi. Nedalo sa vylúčiť, že nebol zasiahnutý aj vonkajší chladiaci prívod, takže sa zároveň uvoľňovalo vysoko toxické horľavé amónium.


  Nachádzala sa vo vnútri bomby.


  Musí sa odtiaľto dostať von!


  Neviditeľný plyn klesal na metajúcu sa Aileen, na Donoghueovu mŕtvolu, prúdil do otvoreného výťahu s dverami zablokovanými Anandovej mŕtvym telom. Kokoschkovi sa rozšírili oči. Bublajúc vstal, obe ruky načiahol za Lawrenceovou. Nevšímala si ho, bežala k prístupom, ktoré sa uzavreli znepokojivo rýchlo. Jedným skokom bola pri priechode k apartmánom, skočila, tesne sa jej podarilo dostať k vysúvajúcej sa priehradke smerujúcej von z krku Gaie, prekoprcla sa dolu po schodoch a pristála na chrbte.


  Kokoschka ju nasledoval.


  Bol dostatočne vyškolený, aby vedel o ničivej sile nekontrolovane vytekajúceho kyslíka. Len samotná rýchlosť, s akou si plyn razil cestu cez drobné otvory po strelách, kyslík tak zahrievala, že katastrofe sa sotva bude dať zabrániť.


  V zúfalej nádeji, že sa stihne dostať von, nasledoval Lawrenceovú cez zmenšujúci sa priezor. Priehradka skutočne trocha poklesla, no potom sa mu vsunula do brucha a pritlačila ho k stene.


  Bol zakliesnený.


  „Nie, nie, nie, nie, nie,“ zastonal.


  Počul tiché syčanie, s ktorým kyslík prúdil von. Na smrť vyľakaný Kokoschka sa pokúsil odtlačiť posuvnú kovovú platňu. Zablokoval sa mu prísun vzduchu, orgány sa mu stlačili dokopy. Počul, ako sa mu lámu spodné rebrá, videl Aileen kľačať nad Chuckovou mŕtvolou s tvárou zaborenou do jeho krku. Kovová chuť mu napĺňala ústa, oči mu vyliezali z hlavy. Pokúšal sa kričať, no jediné, čo zvládol, bolo chrčanie zomierajúceho.


  „Chuck,“ zastonala Aileen.


  Zaznel vlastne ani nie hlasný zvuk pripomínajúci výstrel. Kyslík sa zapálil. Dva trblietajúce sa prúdy ohňa zrazu vyrazili zo steny na mieste, kde do nej vrazili projektily, zasiahli Aileen, Chuckovu mŕtvolu a skrútené telo Ashwini Anandovcj, steny a podlahu.


  Plamene sa bleskurýchlo šírili, olizovali dvere výťahu, prenikli do otvorenej kabíny výťahu pre personál. Ako živé bytosti, duchovia ohňa v orgiastickom tanci.


  Po chvíli už horela polovica medziposchodia. Kokoschka dosiaľ nikdy nevidel oheň tak planúť a pritom sa vravelo, že pri zníženej gravitácii sa požiare šíria pomalšie, ale toto tu…


  Vypľul chuchvalec krvi. Priehradka ho neúprosne tlačila do zúboženého tela a akoby si ho oheň v tej beznádejnej situácii všimol až teraz, napriahol sa s novou silou a na moment sa zdalo, že nerozhodne zastal.


  Potom ho lačno zhltol.


  Miranda Winterová sa spolu so Sušmou Nairovou vydala na cestu do nižšie ležiacej oblasti po tom, čo sa nedalo prepočuť, že sa tam ktosi hlasno háda. Na schodoch zo Selene do Chang’e zaznamenali v rýchlom slede za sebou dvojité žblnknutie, čo ich filmami vyškolená fantázia považovala za výstrely z pištole s tlmičom. Nasledoval Aileenin srdcervúci plač, potom zvonivé zvuky, ako keď do kovu udrie kladivo. V Sušminom pohľade bol číry strach. Winterová, ktorá bola skôr silnejšej povahy, naznačila Indke, aby počkala na mieste a sama šla bližšie k chodbe do krku.


  Čo do…


  „Priehradka sa uzatvára,“ volala, „hej, oni nás tu zatvárajú!“


  Prekvapene pristúpila bližšie, aby cez medzeru, ktorá tam zostala, nahliadla dolu.


  Oproti nej sa vyrútili plamene.


  Winterová odskočila dozadu. Démon na ňu vyprskol, horel, vystrel k nej končatiny metajúce iskry, pripálil jej mihalnice, obočie a vlasy. Potkla sa, spadla a vyskočila, aby sa vyhla zúrivým plameňom.


  „Oh, doriti!“ kričala. „Zmizni, Sušma, zmizni!“


  Šľahajúc plamene sa prúd ohňa valil vpred, znásoboval sa, rodil nové metajúce sa odnože, ktoré sa mihali okolo a slastne podpaľovali všetko, čo stálo v ceste. Neuveriteľnou rýchlosťou pokryli presklenú fasádu, nenašli tam nič zaujímavé, preto svoju lúpežnú výpravu presunuli na zem, stĺpy a zariadenie. Winterová vyskočila na nohy, vybehla po schodoch a rozrušenú Sušmu s krikom hnala pred sebou. Bezprostredne nad nimi sa zavreli priehradky k Selene. Jedna stena sa od horúčavy prepaľovala. Sušma sa potkla. Winterová ju boxovala do zadku a Indka sa predrala okolo priehradky do ďalšieho poschodia nad nimi.


  Chytro! Bože, len aby to stihli!


  Ako gymnastka na hrazde sa zachytila okraja priehradky a vytiahla sa nahor. Chvíľu sa obávala, že sa jej v pretlakovej komore zasekne členok, no potom sa na milimeter presne dostala do Selene. Priehradka sa s dutým úderom zavrela a zachránila ju pred žeravým valcom.


  „Ostatní,“ dychčala. „Preboha! Čo ostatní!“


  Lawrenceová ležala na chrbte, Kokoschkove divo kopajúce nohy nad ňou nerytmicky búchali do točitých schodov. Z hrdla k nej prenikol hukot ohňa nasledovaný plameňmi, ktoré sa hladne plazili po Kokoschkovej bunde a nohaviciach. Ich postup bol akoby hmatajúci, hľadajúci. Vo vlnách sa prevaľovali po strope, v honbe za potravou skúmali jeho štruktúru a kvalitu.


  Lawrenceová vyskočila.


  Musí odtiahnuť Kokoschkovo telo, aby sa priehradka zavrela. Kyslíkové požiare sú nekontrolovateľné, spaľujúce a ničivejšie než všetky zvyčajné požiare. Hoci samotný plyn ako taký nehorel, fatálnym spôsobom podporoval ničenie takmer každého materiálu a okrem toho bol ťažší než vzduch. Žiara sa bude z hrdla Gaie valiť ako láva, zasiahne celú oblasť apartmánov. Jedným skokom sa dostala ku kontrolnému poľu pre manuálnu obsluhu, skrčila sa pred horúčavou a búchala do mechanizmu, ktorým sa otvárala priehradka. Tá sa otvorila a uvoľnila Kokoschku. Rútil sa dolu schodmi a kopal reflexívne okolo seba. Ohnivé chápadlá vystreľovali z priezoru, akoby sa chceli znova zmocniť koristi, ktorú im vytrhli. Zatvárajúca sa priehradka ich zachytila a oslobodila hrdlo Gaie od jej ramien.


  Kuchár horel jasným plameňom. Z vetracieho systému sa drala hmla chemických hasiacich prostriedkov. Nedostatočná ochrana. Čo nevidieť sa od ohňa chytia rastliny, obloženie stien, podlaha. Lawrenceová strhla zo steny prenosný snehový hasiaci prístroj a vyprázdnila ho na takmer nehybné telo. Namierila prúd proti stropu. V tom pekle nad ňou už hasiace zariadenie pravdepodobne dávno doslúžilo. Teraz tam musela byť nepredstaviteľná horúčava. Začadené splodiny jej prenikali do dýchacích ciest a zastierali jej výhľad. Začalo ju bolieť v hrudi. Ak sa okamžite nedostane na čerstvý vzduch, hrozí, že sa udusí dymom. Kokoschka, schodisko a časti obloženia stropu ešte stále tleli, na niektorých miestach vzbĺkali malé požiare, no namiesto toho, aby sa venovala haseniu, potácala sa popri galérii so slziacimi očami a zadržaným dychom, v ušiach škrípanie a rachotenie priehradky, ktorá teraz zablokovala aj ramenný segment Gaie. Tam, kam v pravom ramene postavy galéria ústila, nachádzalo sa núdzové skladisko, ktoré okrem obligátnych sviec obsahovalo aj kyslíkové masky. Chvatne si jednu masku natiahla cez tvár, dychtivo do seba nasala kyslík, uvidela, ako sa prístup do ramena uzavrel.


  Nebola dosť rýchla. Bola v pasci.


  Timovi sa až vo vestibule podarilo zastaviť svoju sestru, ktorá sa pokúšala skokmi uniknúť po presklených mostoch. Triasli sa mu kolená, keďže sa neustále bál, že ju uvidí zrútiť sa nadol. Ona však stále divo unikala. Až pri poslednom kroku sa potkla, spadla a po štyroch sa plazila preč. Timovi sa podarilo chytiť ju za členok. Lynn sa podlomili lakte a ďalej sa plazila na bruchu ako had, len aby mu ušla. Pevne ju držal, obrátil ju na chrbát a vtedy dostal úder päsťou. Lynn sťažka dýchala, vrčala, snažila sa ho poškriabať. Chytil jej zápästia a stiahol ju dolu.


  „Nie!“ kričal. „Prestaň! To som ja.“


  Prskala, zaháňala sa naňho. Akoby bojoval s besným zvieraťom. Zbavená možnosti hýbať rukami, kopala nohami, metala sa sem a tam a zrazu prevrátila oči a zamdlela. Trhane dýchala. Chvíľu sa bál, že ju stratí v mdlobách, potom zbadal, že sa jej chvejú viečka. Zrak sa jej vyjasnil, bolo vidieť, že vníma okolie.


  „Všetko je dobré,“ povedal, „som pri tebe.“


  „Mrzí ma to,“ mrmlala, „veľmi ma to mrzí.“


  Začala vzlykať. Pustil jej zápästia, vzal ju do náručia a začal ju kolísať ako malé dieťa.


  „Pomôž mi, Tim. Prosím ťa, pomôž mi.“


  „Som tu. Je to dobré. Všetko je v poriadku.“


  „Nie, nie je,“ pritisla sa k nemu, zaťala prsty do jeho bundy, „zbláznim sa. Strácam rozum. Ja…“


  Koniec vety zanikol v novom návale plaču a Tim sa cítil nepripravený ako malý školák, hoci ho práve hrozivosť tejto situácie pohla k tomu, aby sa pridal k Julianovej idiotskej zábavnej výprave. Teraz však hrozilo, že pre neustále preťažovanie začne štrajkovať aj jeho myseľ a že zostane vystavený holému strachu. Zaklonil hlavu a v kupole átria zbadal fantóma z dymu, ktorý tam zlovestne rozprestieral svoje krídla. Niečo vyrástlo z balkónov, akési kovové platne, obrovské priehradky. Začal tušiť, že horor sa iba začal a tam hore sa práve deje čosi hrôzostrašné.


  KAP HERACLIDES, MONTES JURA


  Prvé minúty napredovali rýchlo, až kým sa neukázalo, že väčšie úlomky sa vzájomne podopierali a vytvárali vlastnú hybnú silu, len čo niektorý z nich odstránili. Opakovane hrozilo, že jeho aj Hannu zasypú. Zakaždým, keď Locatelli v poslednej sekunde uskočil, už sa škriatkovia v jeho vnútri náhlili zhotoviť na princípe pokus-omyl takú schému pohybu sutiny, aby – po presne vyrátanej dráhe – zvalcovalo Hannu na placku. Achillovou pätou jeho zámeru bolo, že na rumovisku okolo Ganymeda sa nedala vyrátať nijaká dráha, preto sa pridal a spolupracoval. Nosili sutiny zhora dolu, opatrne a istiac sa navzájom, tlačili, ťahali, mykali a páčili a po dvoch hodinách práce plnej potu sa ocitli na hranici svojich fyzických síl. Viacerými z kolosálnych balvanov sa síce dalo pohnúť, nie však ich odstrániť. Locatelli sa na konci s dychom oprel o jednu zo skál a divil sa, že nepočuje aj Hannu dychčať ako psa.


  Kanaďan bol jednoznačne v lepšej forme.


  „A čo teraz?“ opýtal sa.


  „No čo? Musíme uvoľniť vráta.“


  „Ach áno? Úžasný mudrlant! Ale nejde to.“


  Hanna sa zohol a sledoval zablokovanie. Locatelli počul hučať relé v jeho hlave.


  „Nechceš tam vpáliť jednu zo svojich bômb?“ navrhol. „Vyhoďme to do vzduchu.“


  „Nie, energia by vyrazila von. Hoci…“ Hanna zaváhal, pristúpil bližšie a kľakol si pred dve skaly na mieste, kde sa o seba navzájom opierali. Ruku vsunul do medzery v zemi a vyhrabal odtiaľ trochu štrku. „Možno máš pravdu.“


  „Samozrejme, že mám pravdu,“ odvrkol Locatelli, „väčšinou mávam pravdu. Prekliatie a požehnanie môjho bytia. Čím hlbšie tvoja posratá strela prenikne, tým to bude účinnejšie.“


  „Aj tak neviem, či bude sila výbuchu stačiť. Tie kamene sú obrovské.“


  „Ale porézne! Toto tu je čadič, človeče, lávová hornina. S trochou šťastia sa odtiaľ nejaké časti odtrhnú a ty destabilizuješ celú kopu.“


  „Dobre,“ súhlasil Hanna, „skúsme to.“


  Prehĺbili a rozšírili kanál. Kanaďan občas zmizol vo vnútri lode, nanosil podpery grashoperov a ďalej kopali s pomocou provizórneho náradia, hrabali a dreli, až kým Hanna nevyhlásil kanál za dostatočne hlboký. V primeranej vzdialenosti od Ganymeda na mierne vyvýšenom mieste nahromadili menšie úlomky z okolia do múru, ľahli si za ne a Hanna namieril do tunela.


  „Hlavu dole!“


  Ako novovznikajúci kozmos sa medzi balvanmi šíril sivý oblak. Locatelli sa prikrčil. Úlomky leteli popri múre zľava-sprava rovno do čadiča. Spočiatku, keď vystrčil hlavu spoza úkrytu, sa zdalo, že sa nič nestalo. Potom úplne vpredu uvidel najväčší balvan, ako nekonečne dlho premiestňuje svoje kamenné telo a otáča sa pritom okolo vlastnej osi. Vedľajší balvan sa posunul, odtisol suseda, na plošine sa znenazdajky rozlomil a po kúskoch sa skotúľal z vyvýšeniny nadol.


  „Áno!“ kričal Locatelli. „Môj nápad. Môj nápad!“


  Ohromná skala sa ešte stále otáčala, vrazila do nej tretia, ktorá sa tlačila do vzniknutej medzery, potom sa konečne naklonila, ťažkopádne sa odkotúľala o niekoľko metrov ďalej a spustila reťazový pohyb sutiny, ktorá potom veselo rachotila dolu žľabom.


  „Áno! Áno!“


  Vyskočil. Dlhými skokmi sa náhlili zo svojho provizórneho zákopu a odpratali zvyšnú sutinu nabok. Locatelli opojený úspechom na okamih zabudol na okolnosti ich nepriateľstva, akoby debakel uplynulých hodín spôsobila chyba scenára, v dôsledku čoho bol Hanna, ten dobrý kamoš, neprávom démonizovaný a teraz bol znovu niekým, s kým sa dalo pretekať a presúvať mesačné hory. Uvoľnili priehradku kormy v Ganymede a Hanna priateľsky poklepal Warrena po pleci.


  „Dobrá práca, Warren. Veľmi dobrá!“


  Po tom dotyku, hoci ho cez hrubý mundúr ani veľmi necítil, Locatelli bleskovo vytriezvel. Tak veľmi sa v bare vlastného tela opiť nemohol, že by dovolil Hannovi, aby sa ho dotýkal. Síce toho Kanaďana s jeho miernym mačizmom a lakonickým spôsobom vystupovania vždy považoval za sympatického. Ešte aj teraz sa mu zdalo, že je v ňom čosi priateľské, a to celú situáciu iba zhoršovalo.


  „Dokončime to, nech je to za nami,“ povedal nevľúdne, „ty otvoríš priehradku, ja vyveziem von buginu a…“


  „Nie, môžeš si dať prestávku,“ povedal Hanna ľahostajne, „sám ju vyberiem.“


  „Prečo? Myslíš si, že chcem zdrhnúť?“


  „Áno. Presne to si myslím.“


  A máš pravdu, ty špina, pomyslel si Locatelli. S tou myšlienkou sa zahrával. Teraz sa ho zmocňovali rozporuplné pocity. Pozeral za Hannom, ako vybehol po svahu, vyliezol po trupe Ganymeda a stratil sa z dohľadu. Zrazu si uvedomil, že od tejto chvíle ho ten vrah už nepotreboval. Keď sa zadné nákladové vráta roztvorili a začali klesať, s nedobrým pocitom ustúpil o krok dozadu. Teraz videl do vnútra skladiska. Z nakláňajúcej sa priehradky vyrástla rampa. To už bol Hanna pri bugine, sadol si na miesto vodiča, prezrel kontrolky a naštartoval. Rampa klesla nižšie k zemi a Locatelli zbadal, že jej okraj nedosiahne zem. Kanál, ktorý raketoplán vytvoril, príliš zvlnil sutiny. Asi dobrý meter nad regolitom rampa zostala visieť. Veľké predné kolesá ohmatávali okraj, zaborili sa do sutiny. Malé vozidlo chvíľku vyzeralo ako zviera chystajúce sa skočiť, no tesne za okrajom rampy zastalo.


  Locatelli zaváhal. Nevedel presne, v čo má dúfať a čoho sa má obávať. Na chvíľu ho vystrašila predstava, že Hanna by mohol jednoducho odísť a jeho tu nechať v tieni nefunkčnej vesmírnej lode, v ktorej už chýbal dýchateľný vzduch. Teraz, keď videl Kanaďana zosadať, jeho stiesnený pocit pripustil možnosť, že s ním Kanaďan skoncuje skôr, než odíde. Nerozhodne vykročil k rampe.


  „Čo je?“ opýtal sa Hanna, „Ty nechceš ísť so mnou?“


  „Ísť s tebou?“ zopakoval Locatelli.


  „Ešte mi môžeš byť užitočný.“


  Užitočný. Aha.


  „A ako dlho,“ opýtal sa Locatelli, „ti ešte budem užitočný?“


  „Kým sa nedostaneme na americkú ťažobnú stanicu.“ Hanna ukázal na prachom pokrytú pláň. „Keď si bol v bezvedomí, narýchlo som prerátal našu pozíciu. To, čo odtiaľto vidím, mi hovorí, že sme stroskotali presne na vrchole Kap Heraclides. To znamená, že stanica je severovýchodným smerom, v strede čadičového mora, kde Sinus Iridum hraničí s Mare Imbriom. Odhadom tak sto kilometrov odtiaľto.“


  „Prečo sa chceš dostať tam?“


  „Stanica je síce automatizovaná,“ povedal Hanna, „ale chodia tam inšpektori. Pre nich zriadili terminál. Natlakovaný. Skutočná malá základňa, na ktorej sa dá niekoľko mesiacov prežiť. Aby sme sa tam dostali, musíme sa spoľahnúť na svoj čuch, keďže satelity mlčia.“


  „Veď ich zase zapoj.“


  „Ako ti napadlo, že to budem vedieť?“


  „Ako ti napadlo, že mám v hlave slamu?“ blufoval Locatelli. „Vypadli, keď ťa chytil ten amok. Chceš mi nahovoriť, že to bola náhoda?“


  Hanna chvíľku mlčal.


  „Samozrejme, nie,“ povedal, „ale nie je v mojej moci vrátiť to naspäť. Museli sme prerušiť komunikáciu po tom, keď ma vystopovali. A teraz ma už nestresuj, jasné? Pomôž mi s navigáciou a ja ťa nechám na ťažobnej stanici. Ak chceš žiť…“


  Hanna rozprával ďalej, no Locatelli nepočúval. Hľadel smerom k rampe. Neďaleko od Ganymeda čosi vzbudilo jeho pozornosť.


  „… zbavíš sa ma,“ povedal Hanna, „iba musíš…“


  Prečo sa rozvíril prach tam, kde trup raketoplánu ležal v regolite? Malé obláčiky, ktoré sa objavovali pozdĺž jeho boku, ako keď sa blíži lokomotíva. Čo sa tam dialo? Obrysy vesmírnej lode strácali ostrosť, jej oceľové telo sa zatriaslo. Okraj rampy sa nebadane nadvihol nad sutinu, vyvalilo sa ešte viac prachu. Aj zem sa zatriasla.


  „… a nakoniec…“


  „Raketoplán sa zosúva!“ vykríkol Locatelli.


  Hanna prešiel okolo. Ganymed sa rozkýval, balvany, ktoré spolu odtlačili, ho už nepodopierali. V ďalšej chvíli sa pohol a narazil naspäť rozstrekujúc piesok a štrk. Locatelli videl, ako Hanna rýchlo skočil na rútiacu sa rampu, ktorá zasiahla buginu a strhla ju so sebou. Skokom sa pokúsil dostať do bezpečia, potkol sa a spadol. V momente bol znovu na nohách, odrazil sa, odskočil bokom…


  Ešte pol metra a zvládol by to.


  V momente, keď sa hrana zaryla Locatellimu do brucha, mal pred očami krištáľovo jasný obraz istého Warrena Locatelliho, ktorý o vesmír ďalej urobil správnu vec a rovnako ako Hanna hľadal úkryt vo výške. Potom mu pálčivá bolesť vymazala všetky myšlienky. Reflexívne zovrel oceľ. Torero napichnutý na roh, mlátený Ganymedom valiacim sa do údolia, ktorý tým povedal svoje posledné slovo, narazil a vysokým oblúkom Warrena odhodil. O pár metrov ďalej pristál na chrbte a uvedomil si, že raketoplán znovu zastal rovnako nečakane, ako sa predtým pohol. Zastal zaseknutý na rímse útesu. Zbadal buginu v premete a videl Hannu, ako dlhými krokmi beží po nákladnom priestore a skáče do sutiny.


  Čo najsilnejšie si pritlačil obe ruky na brucho.


  Hanna pribehol, nahol sa nad neho. Locatelli chcel čosi povedať, no dostal zo seba len stonanie a sipenie. Nemusel na seba ani pozrieť – mimochodom, to by už vôbec nedokázal – aby na svojom obleku hľadal natrhnutý pás. Žil len vďaka tomu, že bioodevy nevypustili vzduch okamžite ako prepichnuté balóny a nestratili tak všetok vnútorný tlak.


  Možno, ak bude ruky stále pritláčať na ranu…


  „Krvácaš,“ povedal Hanna.


  „Do… doriti,“ podarilo sa mu zo seba dostať. „Môžeš…?“


  „Idiot!“ Aké zvláštne. Kanaďan vyzeral rozčúlene. „Čo to stváraš? Ušetril som ťa, človeče! Doviedol by som ťa do bezpečia!“


  „Je mi… je mi to…“


  Ako prosím? Je mi to ľúto? Ospravedlňoval sa práve Hannovi za to, že si nechal vraziť rampu Ganymeda do tela? Čia vina to bola, dokelu?! Začalo mu byť veľmi chladno a pochopil, že okrem Hannu teraz nikoho nemá.


  „Ne… nenechaj ma… prosím…“


  „Zomrieš,“ povedal Hanna prozaicky.


  „N… nie.“


  „Nedá sa to napraviť, Warren. Vákuum ťa úplne vycucne, len čo dáš ruky preč.“


  Locatelli pohol perami. Pripoj ma na niečo, chcel povedať, oprav oblek, no vydal zo seba iba bublanie a chrčanie.


  „Každou sekundou, o ktorú to predlžujeme, budeš dlhšie trpieť.“


  Trpieť? Slabo potriasol hlavou. Hlúpy nápad, pomyslel si, aj tak to nikto nevidí. Navzájom si nastavovali odrazy seba samých. Rozpálené kutáče mu trhali útroby. Zastenal.


  „Warren?“ Hannove ruky sa blížili k jeho prilbe. „Počuješ ma?“


  „Tššššš…“


  „Pozri sa na hviezdy. Pozri sa na hviezdnu oblohu.“


  „Carl…“ zašepkal. Bolesť sa ledva dala vydržať.


  „Som pri tebe. Pozeraj sa na hviezdy.“


  Hviezdy. Krúžili nad Locatellim a vysielali správy, ktorým nerozumel. Ešte nie. Človeče, pomyslel si, zatiaľ čo sa Hanna zaoberal jeho prilbou, kto kedy zomrel s takýmto obrazom pred očami? Aké je to vlastne úžasné.


  „Do… riti,“ vyrazil zo seba ešte raz, predsa len to bolo jeho obľúbené slovo.


  Hanna mu sňal prilbu.


  GAIA, VALLIS ALPINA


  Nech Hydra vládla hocikoľkým hlavám, v tejto chvíli mali všetci dôvod na najväčšie obavy.


  Pritom sa s ťažkosťami dalo rátať. Katastrofa z roku 2024 vrhala svoj dlhý tieň, odkedy sa Vic Thorn, tento nákladne kultivovaný bacil ich záujmu, odporúčal a odišiel do diaľav medzihviezdneho priestoru. Vyše roka obáv, mesiac za mesiacom, počas ktorých im ničil nervy balíček, keďže sa nikto neodvážil povedať, či taký dlhý čas vydrží v pustatine krátera. Miniatómovky sa síce sotva dali vystopovať, čo Dana Lawrenceová veľmi dobre vedela, hoci to horlivým pátracím skupinám z popoludnia nezavesila na nos. Malé jadrové zbrane odoberali energiu z uránu 235. Nevysielali gama žiarenie ako ich obézni bratranci, ale vytvárali alfa vlny. Už list papiera stačil na to, aby oslepil detektory. Nehladiac na to počas skladovania vytvárali termickú energiu a tú bolo treba niekam odvádzať. Proces, ktorý na Zemi v prípade núdze rieši atmosféra. Naproti tomu na Mesiaci teplo z týchto balíčkov nepreberali nijaké čulo cirkulujúce molekuly a netransportovali ho preč. Aby sa vo vzduchoprázdnom priestore predišlo prehriatiu atómovej bomby, bola potrebná veľká radiácia, ktorú ale balíček nemal, pretože sa počítalo s tým, že štvrť roka po pristátí Thorna, ktorý vlastne sedel na mesačnej základni hneď za rohom, vydrží. Keby všetko išlo podľa plánu, umiestnil by ho Thorn. Nastavil by časový spínač, odporúčal by sa pod zámienkou náhleho ochorenia na Zem a zvyšok by sa dal prečítať v kronikách nezvyčajných katastrof.


  Lawrenceová s odporom hľadela na zuhoľnatenú tlejúcu Kokoschkovu mŕtvolu. Konečne sa jej podarilo uhasiť zvyšné požiare. Aké peklo zatiaľ vládlo v uzavretom hrdle Gaie, si nechcela predstavovať. Ale aj tu museli plamene zhltnúť väčšinu kyslíka. Život zachraňujúca maska jej naplnila pľúca kyslíkom, chránič zraku ochraňoval jej oči pred štipľavým dymom. Hlavným problémom však bolo, že sa odtiaľto nebude môcť rýchlo dostať.


  A to všetko iba pre Julianovu vydesenú dcéru!


  Čo dočerta sa dialo s Lynn? Nikdy, počas prijímacích pohovorov a ani potom nevzbudzovala dojem, že by bola šialená. Závisiaca od kontroly – to áno. Takmer patologická v snahe po dokonalosti, pričom sa aj zdala byť takmer dokonalá. Ešte pred niekoľkými dňami by Lawrenceová o Lynn Orleyovej nemohla povedať nič iné, len že bola legitímnou architektkou troch výnimočných hotelov, že je schopná viesť svetový koncern.


  Potom sa nečakane dostavili prvé symptómy paranoje a Lawrenceová so znepokojením konštatovala, že u nej rozpoznáva určitý potenciál. Pretože zmena Lynninej osobnosti ju predurčovala na úlohu obetného baránka. Nevynechala nijakú príležitosť, aby Julianovu dcéru nezdiskreditovala a živila podozrenie, že je neúprimná. No predtým v klube Mama Killa, keď do nej Donoghue dobiedzal, sa jej zrazu zmocnil strach, že Lynn všetko pokazí. Pre istotu ju preto prenasledovala, no Lynn sa iba utiahla do svojho apartmánu, takže pokračovala do centrály, kde nachytala Thielovú neschopnú akejkoľvek pretvárky, ako maškrtí na strome poznania. Slabé nervy, tá maličká. Hoci ju musela obdivovať za jej detektívne puntičkárstvo. Lawrenceovej jediná chyba sa jej okamžite stala osudnou – nezmanipulovala protokol hneď, ako poslala pátracie skupiny na zlú stopu. Tá Nemka okamžite zistila, že jej šéfka počas konferenčného spojenia medzi Zemou a Mesiacom – pod zámienkou, že ide vymeniť chodbové video – komunikáciu zablokovala. Múdro, Sophie, skutočne múdro. Thielová vedela, že digitálny poslíček je utáraný, preto sa zdôverila peru, papieru a Kokoschkovi a toho zamilovaného blázna poverila, aby vyhľadal Tima a odovzdal mu jej papier s menom skutočného nepriateľa. Iba vďaka náhode sa do centrály dostala včas. Inak by ju pravdepodobne odhalili skôr.


  Teraz bol protokol opravený, hoci to už pravdepodobne nemalo nijaký zmysel. Šanca zavrieť hostí a všetok personál pod zámienkou stretnutia v hlave Gaie, odpojiť im vzduch a vydať sa smerom na Peary bola nenávratne preč. Sedela v pasci.


  Lawrenceová v maske zhlboka dýchala.


  Okolo nej bzučali cirkulátory. Namáhavo bojovali s ostatkami ohňa, odsávali otravné látky a pumpovali do traktu čerstvý kyslík. Lawrenceová sa pokúšala odsunúť priehradku, za ktorou viedli točité schody cez ruku Gale do podzemia. Skúšala automatiku, svaly, bezvýsledne. Ako aj? Čiastočné zníženie obsahu kyslíka vytvorilo v hermeticky uzavretej oblasti ľahký, no následkami ničivý podtlak. Až do jeho vyrovnania sa pancierovanie nepohne ani o milimeter. Náprotivnú priehradku, za ktorou sa nachádzala nekontaminovaná polovica Gaie, mohla rovno ignorovať. Bude trvať aspoň dve hodiny, kým sa tlak opäť obnoví. Dosť času na to, aby začala premýšľať nad tým, ako sa ten prekliaty detektív mohol dostať do databázy Hydry. Všetky ostatné nezdary by sa dali zniesť. Napríklad to, že mobilita balíčka sa pri páde do krátera mohla poškodiť. Alebo Julianovo nečakané objavenie sa v koridore, keď sa Hanna vrátil zo svojho nočného výletu. Lawrenceová zmanipulovala údaje a umne zmazala všetky stopy. Nijaký dôvod na paniku.


  No potom sa všetko vymklo spod kontroly.


  Pritom sa zdalo, že Hydra vyšla z toho nezdaru s Thornom posilnená. Namiesto toho, aby konala chaoticky, všetci sa rozhodli pre druhý pokus. Tentoraz s tímom. Z NASA sa už nedal nikto získať. Thorn bol šťastná náhoda, všeobecne obľúbený podrazák. Na rozdiel od jeho navonok prezentovanej kolegiality nebol ničí kamarát, morálne princípy preňho neexistovali. Už pred rokmi, ešte keď trénoval na pozemských simulátoroch. Hydra zavetrila, že je podplatiteľný. Pozorovali ho a nakoniec mu urobili ponuku, ktorú medzičasom dezignovaný veliteľ mesačnej základne prijal bez mihnutia okom, no zato s požiadavkou zdvojnásobiť ponúkanú odmenu. Keďže to nepredstavovalo nijaký problém, všetko pokračovalo hladko ako po masle. V džungli Rovníkovej Guiney sa dokončovali práce, nákupcovia Hydry boli na čiernom trhu medzinárodného terorizmu úspešní. Celé umelecké dielo kriminálnej logistiky, vymyslené fantómom, ktorého Lawrenceová síce nikdy nestretla, no o to lepšie poznala jeho predstaviteľa, dostalo svoj konečný tvar.


  Kenny Sin, šibnutý kráľ temnôt.


  A hoci to bol psychopat, ktorý bol podľa nej v mnohom nechutný, Lawrenceová sa nemohla ubrániť určitému obdivu. Na vystavanie kontinentálnych a kozmických mostov konšpirácie, ktorej súčasťou bola už rok, si Hydra nemohla želať lepšieho statika. Okamžite po Thornovej smrti Sin, oboznámený ako nikto iný s panoptikom špiónov na voľnej nohe, bývalých členov tajných služieb a nájomných vrahov, oslovil Lawrenceovú, bývalú agentku Mossadu špecializujúcu sa na infiltráciu do špičkových hotelov, čo ju mimoriadne kvalifikovalo pre Gaiu. Navyše našiel ideálne obsadenie pre kanadského investora, ktorý si mal získať Julianovu dôveru.


  Ale ako sa zdalo, kráľ temnôt už nemal veci pevne v rukách.


  V duchu sa pýtala, kto v hoteli ešte žil. Trakt, v ktorom sedela zablokovaná, sa jej zdal byť opustený, no nevedela, kto bol v hlave v čase, keď sa kyslík vznietil. S trochou šťastia všetci. Jej nádej nepramenila zo záľuby v hromadných vraždách, ani tie však neodmietala ako prostriedok plniaci svoj účel. Osud skupiny bol spečatený od chvíle, čo Hannu odhalili. Vôbec nepochybovala o jeho schopnostiach a o tom, že by sa nedokázal dostať až na mesačnú základňu. Otázne skôr bolo, kedy má rátať s jeho vystúpením a či bude schopný skontaktovať sa s ňou. Čas mu vedela zabezpečiť, hoci na úkor možnosti komunikácie. No čo fatálnejšie by sa mohlo stať ako to, že by Shawová a ten detektív vytárali základni Peary cez NASA všetko, čo zistili? Hannove šance boli jednoznačne lepšie, ak ho na severnom póle nebude čakať nikto, kto by ho tam zastavil.


  Blokovanie komunikácie bolo tiež jedným z dobre mierených šípov z nevyčerpateľného množstva nápadov Kennyho Sina predvídavo pripravených na tetive. Poslať rozrušených zasvätencov hľadať bombu bola hračka. Rovnako ako nenápadne povyzvedať informácie od Tommyho Wachowského, zastupujúceho veliteľa základne, samozrejme, bez toho, aby ho požiadala o pomoc pri hľadaní Ganymeda. K jej bezhraničnej úľave na póle nevedeli nič o plánovanom útoku. Bola to jasná indícia toho, že sa tam Shawovej ani NASA nepodarilo vyslať varovanie skôr, ako sa zrútila komunikácia. Následne zmanipulovala laserové spojenie, aby volania zo základne zachytával iba jej mobil. Potom mala počkať, až sa ohlási Hanna a navždy opustiť hotel.


  Predtým sa však musela zbaviť osadenstva. Pri najlepšej vôli nemohla ten zástup ľudí vziať so sebou na pól a riskovať tak, že sa tam dostanú pred Hannom a začnú šíriť reči o atómovej bombe. Nikto zo skupiny sa nesmel dostať na základňu!


  Kto prežil?


  Lynn, premýšľala. A Tim. Minimálne títo dvaja. Boli kdesi v hoteli, možno v centrále.


  Je najvyšší čas, aby sa s nimi skontaktovala.


  KAP HERACLIDES, MONTES JURA


  O správaní sa tiel vo vákuu bolo mnoho legiend. Niektoré z nich zodpovedali skutočnosti. Napríklad, že predmety mäkkej konzistencie obsahujúce vzduchové bublinky sa začnú rozpínať ako kysnuté cesto, pretože plyn si násilne razí cestu von. Vákuum nesaje, atmosféra vytláča plyny von. Niečo sa zdeformuje, niečo praskne. Čokoládové pusinky, naplnené penovým krémom, sa nafúkli na štvornásobný objem. Ak sa znovu vytvoril pôvodný okolitý tlak, zmenili sa na neforemnú kolomaž, čo poukazovalo na hlbokosiahle zničenie štruktúry. Naopak, zauzlený kondóm po dočasnej podobe balóna získal svoj pôvodný tvar odhliadnuc od toho, že sa už neodporúčalo použiť ho. Hovädzie pľúcka sa roztrhali na kusy, deravý syr a baklažán nevykazovali viditeľnú zmenu, rovnako ani slepačie vajcia. Pivo penilo ako šialené, hranolčeky vylučovali tuk a vychladli, vrecká s kečupom sa trochu zdeformovali.


  Pokiaľ išlo o ľudí, tvrdohlavo sa šírila fáma, že vo vzduchoprázdnom priestore prasknú. Vo svojej podstate mali bližšie k čokoládovým pusinkám než ku kondómom. Mäkkí, porózni a presiaknutí plynmi a tekutinami. No keď Hanna uvoľnil Locatelliho prilbu, udialo sa čosi omnoho komplexnejšie. Tak ako voda pod tlakom, napríklad v oceánskych priekopách, začala vrieť až pri 200 až 300 stupňoch, vo vysokohorskom vzduchu Mount Everestu, naopak, už pri 70, tekuté časti Locatelliho mozgu, vystavené úplnému beztlaku, začali vrieť v zlomku sekundy. A indukovanou stratou energie takmer v tej istej chvíli zase ochladli. To, čo sa vyparilo do vákua, vytvorilo teplo difúzneho odparovania, takže tekutý Locatelli, len čo zovrel, zamrzol. Jeho lebka nepraskla, no fyziognómia prešla rapídnymi zmenami, až pripomínala grimasu potiahnutú tenkou vrstvou ľadu podobnú maske. Keďže Locatelli ležal v tieni skalného výbežku, ľad vydrží tak dlho, kým naňho nepadnú lúče svetla a neodparia ho. Nakoniec dostane strašný úpal, no dobré na celom bolo, že nič z toho necíti. Zomrel tak náhle, že v ňom ako posledné žila krása hviezdnej oblohy.


  Hanna sa narovnal.


  Bolo to tak, ako povedal. Akt zabíjania ho neťažil, ani netešil. Obete v snoch nevídal. Ak by bol presvedčený, že Locatelli preňho predstavuje nebezpečenstvo, zastrelil by ho. No niekedy v tých posledných dvoch hodinách mu napadlo, že to nemusí urobiť. Locatelliho odvaha vyvolala v Hannovi rešpekt. A hoci bol ten chlapík len namyslený, arogantný sviniar, začal k nemu pociťovať čosi ako sympatie a želanie ušetriť ho. Predstava zachrániť Locatellimu život mu robila akosi dobre.


  Teraz ho aspoň ušetril utrpenia.


  Obrátil sa a vymazal mŕtveho zo svojej pamäti. Musel dokončiť svoju úlohu.


  Bugina ležala na boku, Ganymed ju zatlačil ku skalnému previsu, Hanna prevrátil vozidlo na kolesá a skontroloval ho. Okamžite si všimol, že jedna z osí bola natoľko zničená, že otázne nebolo či, ale kedy sa zlomí. Mohol len dúfať, že bugina vydrží až po ťažobnú stanicu.


  Vyrazil bez toho, aby Locatellimu a raketoplánu venoval ešte posledný pohľad.


  GAIA, VALLIS ALPINA


  Pozoruhodné, pomyslel si O’Keefe, tá Nairova náhla mŕtvolná bledosť. To, že ktosi, koho pigmentácia bola ako talianske espreso, mohol pôsobiť zároveň tak bledo. Bez kvapky krvi rovnako, ako jeho slová, ktorými sa snažil upokojovať svoju manželku.


  „Oni po nás prídu, Sušma. Netráp sa.“


  „Kto, oni?“


  „No predsa náš priateľ Funaki…“


  „Nie, Mukeš, už tu nikoho niet, nemôže sa s nikým spojiť!“ Sušma začala vzlykať. „V centrále sa nikto nehlási a horí, dolu je všetko v plameňoch!“


  Zvláštne. O’Keefe nevedel odtrhnúť zrak od Naira. Najmä od jeho nosa. Vyzeral ako plesnivá reďkovka, ktorú mal pán Rajčina na tvári. Predmet jeho záujmu mal ruku položenú okolo Sušminých ramien.


  „S niekým sa spojí, miláčik. Určite.“


  „Nie je tu akosi teplejšie?“ nadvihla Rebecca Süová alarmujúco obočie. „O nejaký stupeň?“


  „Nie,“ povedala Eva Boreliusová.


  „Mne sa ale zdá, že áno.“


  „To asi bude teplejšie tebe, Rebecca.“ Karla Krampová prešla k podeste a pozrela dolu. „Vylučovanie stresového hormónu, zvýšený krvný tlak. Klimaktérium. Úplne normálne v tvojom veku.“


  O’Keefe ju nasledoval. O dve poschodia nižšie končili točité schody v oceľovej bariére.


  „Možno by sme sa mali pokúsiť otvoriť priehradky,“ navrhol.


  Funaki na nich pozrel a odmietavo pokrútil hlavou.


  „Pokiaľ svieti ukazovateľ na kontrolnom paneli červeno, odporúča sa nechať to tak. Akútne ohrozenie života.“


  „Predo vlastne?“ Winterová vylovila zo svojho daiquiri jahodu a perami odsala mäsitú časť od zelenej korunky. „Automatika to utesnila, takže sa tam môžeme pozrieť, nie?“ Jej pleť pripomínala vareného homára. Tvár a výstrih jej horeli. Chemikáliami napustené vlasy mala nad čelom úplne spálené, utrpelo aj obočie. Nehľadiac na to bola plná nádeje, akej sa chytajú iba ľudia, ktorí sú buď príliš suverénni, alebo príliš obmedzení.


  „Nie je to také jednoduché,“ povedal Funaki.


  „Táraniny,“ zlizla si jahodovú šťavu z kútikov úst, „len trošku nakukneme. Ak tam ešte horí, jednoducho zase rýchlo zavrieme.“


  „Priehradky by ste vôbec neotvorili.“


  „Finn má silné svaly a Mukeš…“


  „To sa nedá dosiahnuť silou, ak poklesol parciálny tlak kyslíka.“


  „Rozumiem.“ Winterová zaujato nadvihla zvyšky svojho obočia. „Nebol to nejaký rytier?“


  „Ako prosím?“


  „Parcial.“


  „Parsifal,“ povedala Olympiada Rogašovová unavene.


  „Ach, správne. A čo má ten spoločné s naším kyslíkom?“


  „Mičio, starý samuraj,“ O’Keefe sa otočil, „buďte taký milý a hovorte tak, aby tomu rozumela úplne obyčajná multimiliardárka. Myslím, že chcete povedať, že na druhej strane vznikol podtlak, správne? To znamená, že musíme vymyslieť niečo iné, aby sme sa odtiaľto dostali.“


  „Ale ako?“ Boreliusová naňho bezradne pozrela. „Bez výťahu?“


  Vystúpili hore do Selene, aby prekontrolovali výťah pre personál, jediný z troch výťahov, ktorý viedol až do oblasti reštaurácií, no Funaki energicky zakročil:


  „Nie, kým bude systém alebo centrála signalizovať akékoľvek pochybnosti! Nevieme, ako to vyzerá vo výťahovej šachte. Ak nechcete, aby sa na vás vyvalili plamene, dajte ruky preč od dverí.“


  Ale centrála sa doteraz neozvala.


  „V prípade núdze zostúpime cez vetracie šachty,“ dodal. „Nie je to práve pohodlné, ale zato bezpečné.“


  Odvtedy prešiel nejaký čas. Krampová znovu pozrela nahor na ulitu točitých schodov.


  „Ja sa tu hore každopádne nenechám usmažiť,“ usúdila.


  „Usmažiť?“ Süovej oči sa rozšírili zdesením. „Prečo usmažiť? Nemyslíš vari…?“


  „Karla,“ zašepkala Boreliusová, „musí to byť?“


  „Prečo?“ zašepkala Krampová po nemecky. „Nad nami sú už iba hviezdy. Na vyhliadkovú terasu nemôžeme vystúpiť bez skafandrov a pod nami horí. Oheň smeruje nahor. Ak Funaki čoskoro nenadviaže spojenie s centrálou, môj pobyt tu sa skončí, to ti poviem. Chcem odtiaľto preč.“


  „Všetci sa odtiaľto chceme dostať preč, ale…“


  „Mičio!“ Z interkomunikačného zariadenia na bare sa ozval skreslený hlas. „Mičio, počujete ma? Tu je Tim! Tim Orley!“


  Pravdepodobne si stanovil zlé priority. Mal ignorovať Lynnin stav a bez okolkov kontaktovať ostatných. No zdalo sa mu, že by nezniesol pohľad na jej utrpenie. Mal pocit, že musí utíšiť jej plač. A potom, keď si vzala nejaké lieky, jej už bolo lepšie. Okamžite zhora privolal výťah a vyšiel s ňou na trináste poschodie do jej apartmánu. To, že v kabíne bolo nezvyčajne teplo, si spočiatku uvedomil len podvedome. Až na presklenom moste si spomenul, že z krku Gaie vychádzali akési znepokojujúce zvuky, že v kupole átria bol dymový fantóm a stavba sa akosi zvláštne hýbala. Zodvihol hlavu k stropu.


  Nad ním sa rozprestieralo masívne pancierovanie.


  Zarazene sa pýtal sám seba, kde sa tam zrazu vzali oceľové platne a priehradky. Museli byť medzi poschodiami, skryté pred zrakmi.


  Čo sa tam hore stalo?


  V kúpeľni sa Lynn tak silne roztriasla, že jej postupne kládol na jazyk zelené tabletky a bielu kapsulu, a musel jej pridržať pohár, z ktorého pila hltavo ako malé dieťa. Následný záchvat kašľa naznačoval, že tento kokteil z nej oblúkom zase vyjde von. No po chvíli začal účinkovať. O štvrť hodiny neskôr bola natoľko stabilizovaná, že mohli opustiť apartmán a vbehli do náručia Heidrun a Walovi Ögiovcom.


  „Čo sa stalo?“ ustarane sa spýtal Švajčiar a obzeral sa okolo seba. „Kde sú ostatní?“


  „Hore,“ zašepkala Lynn. Podľa farby tváre by mohla byť Heidruninou sestrou.


  „My sme boli hore,“ povedal Ögi, „chceli sme ísť na to stretnutie, ale všetko je zamknuté a zatarasené.“


  „Zatarasené?“


  „Najlepšie bude,“ povedala Heidrun, „keď pôjdeme s vami.“


  Až vyššie si Tim uvedomil rozsah pancierovania. Galériou sa ťahala oceľová stena bez jedinej štrbinky. Aj dvere E2, jedného z dvoch hosťovských výťahov, zmizli za ňou. Rovnako ako ľavý prístup ku krku. Zvyšok točitých schodov končil v uzavretej priehradke. Až teraz mu došlo, že viditeľnosť je mierne zastretá, akoby mu sietnicu pokrýval tenučký film. Vzduchom sa ojedinele prevaľovali čierne chuchvalce. Siahol po nich a rozotrel čosi mazľavé medzi prstami.


  „Sadze,“ povedal.


  „Cítite to?“ Ögi vetril s poskakujúcou bradou všetkými smermi. „Akoby horelo.“


  Zachvátila ho hrôza. Čo iné by mal znamenať fakt, že sú priehradky uzavreté, než to, že ešte stále horí? Plní úzkosti sa zviezli dolu a už vo vestibule počuli Funakiho naliehavé volania. Lynn prešla ku kontrolným panelom, aktivovala spätné volanie, malátne zakývala bratovi a klesla do jedného z kresiel na kolieskach.


  „Mičio!“ kričal Tim bez dychu. „Mičio, počujete ma? Tu je Tim! Tim Orley!“


  „Pán Orley!“ Funakiho úľava bola až hmatateľná. „Už sme si mysleli, že nám nikto neodpovie. Najmenej pol hodiny sa pokúšam niekoho zastihnúť.“


  „Mrzí ma to, museli sme… museli sme vyriešiť zopár problémov.“


  „Kde je slečna Lawrenceová?“


  „Nie je tu.“


  „Sophie?“


  „Tiež nie. Nikto z personálu. Len Ögiovci, moja sestra a ja.“


  Funaki na moment zmĺkol. „Tak sa obávam, že budete musieť naďalej riešiť problémy, Tim. Sme tu hore zablokovaní.“


  „Čo sa to sta…“


  „Centrála!“ ozval sa Lawrenceovej hlas. „Prosím, ohláste sa.“


  „Prepáčte, Mičio,“ krčiac čelo snažil sa zorientovať medzi blikajúcimi kontrolkami, „hneď som zase… mám Danu Lawrenceovú… chvíľočku. Dočerta, ako sa to tu prepína?“


  Jeho sestra sa s prázdnym pohľadom vydriapala hore, odstrčila ho nabok a stlačila blikajúce pole.


  „Dana? Tu je Lynn.“


  „Lynn! Konečne. Musela som pol hodiny…“


  „Tie reči si nechajte, ako povedal Funaki. Kde ste?“


  „Zavretá. V pravom ramene.“


  „Dobre, ohlásime sa. Zostaňte na príjme.“


  „Ale ja musím…“


  „Držte zobák, Dana. Čakajte, kým sa s vami niekto zapojí do hry.“


  „Ako prosím?“ vybuchla Lawrenceová.


  „Ach, áno… máte padáka. Mičio?“ Lynn bez okolkov prepla zúriacu riaditeľku hotela na stand-by. „Tu je Lynn Orleyová. Opíšte mi situáciu.“


  „V poriadku. Takže, klub Mama Killa, Luna bar a Selene sú prístupné, Chang’e je odrezané priehradkou. Podľa počítača tam dolu sú život ohrozujúce pomery. Požiar pravdepodobne spustil automatiku v krku a tá všetko uzavrela. Slečna Winterová videla jasný plameň…“


  „Videla?“ počuli v pozadí Winterovej prenikavý hlas. „Prakticky ma to ugrilovalo.“


  „… a len-len sa jej podarilo uniknúť.“


  Lynn sa sťažka oprela o kontrolný pult. Na Tima pôsobila ako zombie, ktorý sa snaží vykonať čosi, na čo jeho telo ani zďaleka nestačí.


  „Kto všetko bol v krku, keď tam začalo horieť?“ opýtala sa sucho.


  „To presne nevieme. Zdá sa, že tam nastala hádka. Donoghueovci opustili bar, aby sa tam pozreli, okrem toho sme počuli hlas slečny Lawrenceovej a…“ zasekol sa, „a váš, slečna Orleyová. Summa summarum, vy musíte sama najlepšie vedieť, kto tam bol.“


  Lynn sekundu mlčala.


  „Áno, viem to,“ povedala ticho, „aspoň v čase, než som… odišla. Vaše pozorovanie sedí. Hneď po tom, ako sme s Timom odišli, muselo…“ odkašľala si. „Kto je momentálne pri vás?“


  Funaki vymenoval deväť mien a ubezpečil ju, že až na Winterovej ľahké popáleniny nikto nie je zranený. Tima zamrazilo pri pomyslení na hermeticky uzavretý krk. Neodvážil sa domyslieť, čo sa stalo Chuckovi, Aileen a kuchárovi.


  „Ďakujem, Mičio.“ Lynnine prsty prešli po dotykovej obrazovke, poposúvali ovládače, zmenili parametre. „Čo to robíš?“ opýtal sa Tim.


  „Zastavujem konvekciu vo výťahovom bloku a vo vetracích šachtách.“


  „Konvekciu?“ zopakoval Ögi.


  „Cirkuláciu vzduchu. Tam hore sa pravdepodobne tvorí veľa dymu. Musíme zabrániť, aby ho ventilátory rozniesli a podporili šírenie ohňa.… Dana?“


  „Lynn, dokelu! To so mnou nemôžete robiť, ja…“


  „Ste sama?“


  „Áno.“


  „Čo sa stalo?“


  „Ja… počúvajte, mrzí ma, ak som na vás bezdôvodne zaútočila, ale všetko nasvedčovalo tomu, že vy ste tá, koho hľadáme. Na mojich pleciach leží bezpečnosť tohto hotela, preto…“


  „Ležala.“


  „Nemala som inú možnosť. A musíte uznať, že vaše správanie nebolo v poslednom čase celkom v poriadku.“ Lawrenceová zaváhala. Keď pokračovala, jej hlas znel zrazu súcitne, trochu na spôsob koženej sedačky a diplomu na stene. „Nikto sa na vás za to nehnevá. Každému sa môže stať, že sa vykoľají, ale možno ste chorá, Lynn. Možno potrebujete pomoc. Ste si istá, že máte nad sebou kontrolu? Vy by ste si dôverovali?“


  Zdalo sa, že na Lynn ten tón, zbavujúci ju svojprávnosti, zapôsobí. Sklonila hlavu, ťažko dýchala. Potom sa narovnala a vystrčila bradu. „Stačí mi vedieť, že mám pod kontrolu vás, vy mizerná intrigánka.“


  „Nie, Lynn, nerozumiete, ja…“


  „Toto už so mnou druhý raz neurobíte, počujete?“


  „Ja predsa iba chcem…“


  „Držte hubu. Čo sa stalo v krku?“


  „Ale to sa vám predsa snažím po celý čas povedať.“


  „Takže čo?“


  „Kokoschka. Prezradil sa! On to bol.“


  „Ko… Kokoschka?“


  „Áno! On bol Hannovým komplicom.“


  „Dana!“ Tim pristúpil bližšie. „To som ja. Ste si istá? Myslím, že mi chcel čosi odovzdať.“


  „To neviem, ale áno, je to tak. Zrazu sa strašne rozzúril, keď ste mu nevenovali pozornosť. Niečo nešlo podľa jeho predstáv. Potom… bezprostredne po tom, ako ste vy s Lynn opustili krk, objavila sa Anandová. Neviem, čo a ako zistila, ale Kokoschkovi rovno vyklopila, že on je ten agent. A Kokoschka… Bože môj, stratil nervy. Vytiahol zbraň a zastrelil najskôr ju, potom Chucka a Aileen. Všetko sa to udialo strašne rýchlo. Pokúšala som sa vyraziť mu zbraň z ruky, pritom sa spustili výstrely, jeden z kyslíkových zásobníkov zrazu vychrlil oheň… a ja som už iba bežala von prv, než sa priehradky zavreli. On nešiel, zostal tam zaseknutý. Horel. Galéria horela, všetko. Ja…“ Lawrenceovej hlas ochabol. Keď pokračovala, bolo počuť, že sa snaží o rozvahu. „Podarilo sa mi vytiahnuť ho odtiaľ a uzavrieť priehradku, uhasiť plamene na galérii, ale…“


  „Čo je s vami? Preboha, je vám dobre?“


  „Ďakujem, Tim,“ sucho zakašľala, „asi mám v pľúcach priveľa CO2, ale držím sa. Som tu v kyslíkovej maske, kým sa neobnoví tlak a neotvoria sa priehradky.“


  „A… Kokoschka?“


  „Mŕtvy. Už som sa ho nič nemohla opýtať. Žiaľ.“


  Na Heidruninej a Walovej tvári sa zračila nemá hrôza a úplné nepochopenie.


  Lynn sa pustila konzoly, vpotácala sa o kúsok ďalej do miestnosti, zavrávorala a zrútila sa na operadlo kresla.


  „Moja vina,“ zašepkala, „všetko moja vina. Všetko je to iba moja vina.“


  Už dlhšie si Nina Hedegaardová kládla otázku, či Julian nie je náhodou duchom mŕtveho grófa zo Saint Germain, toho skutočného alchymistu a dobrodruha, „ktorý nikdy nezomrie a všetko vie“, ako raz napísal Voltaire Fridrichovi Veľkému. A aké elixíry a esencie užíva, aby si donekonečna udržal silu a výdrž tridsiatnika. Počas dvoch semestrov histórie – absolvovaných skôr omylom, keď na čas vzplanul krátkodobou vášňou k jednému historikovi – bol tento mysteriózny gróf Hedegaardovej obľúbenou postavou. Geniálny hazardér, Casanovov spoločník na cestách, muž, ktorému na perách visela aj madam Pompadour, keďže tvrdil, že vlastní aqua benedetta zastavujúcu proces starnutia. Narodil sa niekedy začiatkom 18. storočia, oficiálne zomrel v roku 1784. Životopisci Stein a Bein prisahajú, že sa s ním stretli ešte v 19. storočí. Bohatý, výrečný, šarmantný a pod fasádou zlepšovateľa sveta skrz-naskrz skazený – to mohol byť iba Julian! V 21. storočí prevádzkoval gróf zo Saint Germain vesmírnu stanicu a hotel na Mesiaci, ako vždy pretváral hlinu na zlato tým, že jeho alchymistický génius menil hélium-3 na energiu. Vytváral uhlíkové rúrky namiesto diamantov, svet považoval za šialený a zlomil srdce malej dánskej pilotke.


  Zoslabnutá sebaľútosťou a šiestimi nocami za sebou, ktoré strávila sexom, neproduktívnymi rozhovormi o spoločnej budúcnosti, zase sexom, hĺbavým polihovaním a tromi hodinami zomdletého spánku, sa konečne dostala z bazéna do odpočivárne. Nemala ani najmenšiu chuť dať si ďalšiu bohatú večeru v Selene a tváriť sa ako milá cestovná sprievodkyňa. Mala toho plné zuby. Buď Julian ich vzťah prizná verejne, ešte na Mesiaci, alebo nech si hnije na Aristarchuskej planine. Jej rozmrzenosť prerástla do obrovskej zloby. Nemohli nadviazať spojenie? Ganymed sa nehlásil? Grófa posledný raz zazreli v roku 2025? No a čo! Nebolo na nej, aby sa neustále vypytovala a hľadala. Bola strašne unavená, odrazu už vôbec nechcela, aby ju Julian našiel, ak sa niekedy vráti. V skutočnosti si neželala nič iné, len aby ju našiel, ale nie teraz. Mal by sa poriadne trápiť. Objímať jej vankúš. Cítiť, že mu chýba. Dusiť sa vo vlastnom zlom svedomí. To by mal spraviť!


  Podobne ako bazén aj oddychová plocha bola skonštruovaná podľa vzoru mesačného povrchu, plná malých kráterov a diskrétnych zákutí. Zamotaná v župane si vybrala odľahlé ležadlo, aby ju nikto nenašiel. Natiahla sa na ňom a o malú chvíľku upadla do hlbokého, bezsenného spánku. Dýchala rovnomerne, skrytá pred sliedivými zrakmi, oddychovala na prazáklade všetkého vedomia, vytrhnutá z času a reality, začarovaná v predizbe smrti. Tichučko si pochrapkávala a necítila nič, iba nebeský mier, a vlastne už ani ten.


  Mnoho poschodí nad ňou zúrilo peklo.


  Tak ako Gaia v nedotknutom stave bola ako mladícky, dokonale fungujúci organizmus, ktorého systémy na udržanie života predurčovali na hrdinské činy, zlaté medaily a nesmrteľnosť, stačilo niekoľko zablúdených projektilov z ručnej zbrane na to, aby okamžite obrátili prednosti systémov a subsystémov proti nej. Ukryté zásobníky určené na to, aby vyrovnávali pretrvávajúci deficit bioregeneratívneho obehu tak, že do atmosféry pumpovali drobné množstvo kyslíka, sa ukázali byť slabinou prinášajúcou smrť. Dvadsať minút po spustení katastrofy zásobník vyhorel a ďalšie, pôvodne život zachraňujúce systémy dodávali pekelnému ohňu novú potravu. Medzičasom vystúpila v hermeticky uzavretej zóne teplota nad 1 000° Celzia. Kryty kyslíkových sviec sa roztopili a uvoľnili svoj obsah, od horiacej chladiacej zmesi popraskalo vedenie, údajne nehorľavý obklad stien stekal po ňom ako kaša. Požiar nesmeroval nahor ako pri pozemskej gravitácii, ale čudne plápolal všetkými smermi. Vkradol sa do každého kúta, aj do kabíny E2, hosťovského výťahu, ktorého dvere sa nestihli zavrieť, lebo ich blokovalo Anandovej skrútené telo. Z troch mŕtvol zostali už iba dechtovité hrudky a kosti, všetko ostatné zhltla príšera z plameňov. Ľudské tkanivo, plasty, kvety, no jej hlad nebol ešte zďaleka uspokojený. Zatiaľ čo všetci zavretí v klube Mama Killa plánovali spolu s Lynn, ako jej uniknúť a Dana Lawrenceová, soptiaca od hnevu, tĺkla do zatvorenej priehradky, Nina Hedegaardová celú tú skazu prespala. Zúriace plamene sa približovali k druhému zásobníku. Jeho tesnenie nevydržalo a ďalších 20 litrov stlačeného kyslíka spustilo novú fázu inferna. Z nedostatku iného materiálu začala príšera ohlodávať bezpečnostné sklo okien a oceľový korzet, ktorý udržiaval šiju Gaie vo vzpriamenej polohe a oslabila jej štrukturálnu súdržnosť.


  O štvrť na desať začali povoľovať prvé nosné konštrukcie.


  „Nie, bolo absolútne správne, že sme nepoužili výťah,“ počuli Lynnin hlas z interkomunikačného zariadenia. Znel unavene a vysilene. „Problém je, že tu dole môžeme vychádzať iba z predpokladov. Je možné, že to tam ešte stále horí. V Chang’e hasiace systémy zjavne čosi dokázali urobiť, ale všetko je tam kontaminované a je tam ohromný podtlak. Skoro všetok kyslík je preč. Predpokladám, že ventilátory to v priebehu nejakých dvoch hodín zase vyrovnajú podobne ako v oblasti ramien.“


  „My ale nemôžeme čakať dve hodiny,“ povedal Funaki a bokom pozrel na Rebeccu Süovú, „je tu totiž čoraz väčšia horúčava.“


  „Dobre, potom…“


  „Čo je s vetracími šachtami? Mohli by sme sa nimi spustiť dolu.“


  „Údaje k nim sa rozchádzajú. Zdá sa, že vo východnej šachte došlo k menším stratám tlaku, možno tam vniklo iba trochu dymu. Západná šachta vyzerá byť v poriadku. Z hosťovských výťahov vypadla E2, kabína je zaseknutá v krku. A výťah pre personál stojí v pivnici. El je u nás vo vestibule. Viackrát sme ho bez problémov použili.“


  „El nám veľmi nepomôže,“ povedal Funaki, „končí v krku. Ak sa vôbec dá niečo použiť, je to výťah pre personál. Ten jediný ide až do Selene.“


  „Moment.“


  V centrále sa začali potichu dohovárať. Bolo počuť Timov hlas, potom hlas Wala Ögiho.


  „Chcem pripomenúť, že El a E2 sú od seba dosť vzdialené,“ dodal Funaki. „Ak je E2 porušený, tak E1 nemusí stačiť. Výťah pre personál ide medzi nimi dvoma a mohol by sa k E2 dostať nebezpečne blízko.“


  „Lynn?“ O’Keefe sa naklonil nad interkom. „Môže oheň zasiahnuť ostatné výťahové šachty?“


  „V podstate nie,“ zaváhala, „pravdepodobnosť je veľmi malá. Šachtový systém je navzájom prepojený pasážami, ale je vybudovaný tak, aby sa plamene a dym nemohli tak rýchlo šíriť. Okrem toho, samotná šachta nemôže horieť.“


  „Čo znamená, nemohli tak rýchlo?“ chcela vedieť Eva Boreliusová.


  „To znamená, že riskneme test,“ povedala Lynn pevným hlasom. „Pošleme vám hore výťah pre personál. Ak to tam systém bude považovať za bezpečné, mali by sa v Selene otvoriť dvere. Potom ho privoláme zase sem, pozrieme si vnútro a ak nebude nič proti, pošleme ho ešte raz hore. Potom by ste ho mohli použiť.“


  O’Keefe si s Funaldim vymenili pohľady, snažili sa o očný kontakt s ostatnými. Sušma sa uzavrela do svojho strachu, Olympiada si hrýzia spodnú peru, Krampová a Boreliusová naznačili súhlas.


  „To znie rozumne,“ povedal Nair.


  „Áno,“ Krampová sa nervózne usmiala, „lepšie ako zadymené vetracie šachty.“


  „Dobre,“ rozhodol Funaki, „urobíme to tak,“


  „Mňa aj tak nemôže už nič šokovat,“ rezignovala Winterová.


  Sľubný plán presiakol do krvi malej spoločnosti a spôsobil, že bola rozhodnutá nazrieť do Selene, kde vládli výrazne vyššie teploty. Funaki vrhol skúmavý pohľad na priehradky na podlahe. Nič nenasvedčovalo tomu, že by si hore razil cestu nejaký dym a plamene.


  Čakali. Po krátkej chvíli počuli prichádzať výťah. Celú večnosť zostávali dvere zavreté, potom sa konečne nezvučne rozostúpili.


  Kabína vyzerala ako vždy.


  Funaki vkročil dovnútra a rozhliadol sa.


  „Vyzerá to dobre. Dokonca veľmi dobre.“


  „Mukeš,“ Sušma objala rameno svojho muža a prosebne naňho pozrela, „počul si, čo hovorí? Veď by sme mohli už teraz…“


  „Nie, nie,“ Funaki s jednou nohou v kabíne sa rýchlo obrátil a pokrútil hlavou, „mali by sme ho dolu poslať prázdny. Tak ako povedala slečna Orleyová.“


  „Ale veď je v poriadku,“ Sušmine ramená sa triasli od rozrušenia, „funguje, či nie? Zakaždým, čo ho znova pošleme hore a dolu, to môže byť len nebezpečnejšie. Ja chcem ísť dolu teraz, prosím, Mukeš.“


  „No, zlatko, ja neviem,“ Nair sa neiste pozrel na Funakiho, „ale keď Mičio vraví…“


  „Je to moje rozhodnutie!“


  Japonec skrivil tvár a poškrabal sa za uchom.


  „Ja sa pripájam,“ povedala Krampová, „mám rovnaký názor.“


  „Čože, ty chceš ísť dolu teraz?“ spýtala sa Boreliusová. „Považuješ to za dobrý nápad?“


  „Čo znamená dobrý? Kabína to zvládla hore, takže to zvládne aj dolu. Sušma má pravdu.“


  „Ja idem tiež,“ povedala Süová. „Finn?“


  O’Keefe zavrtel hlavou.


  „Ja tu zostanem.“


  „Aj ja,“ povedala Rogašovová.


  Funaki bezmocne pozrel na Mirandu Winterovú. Prešla si rukou po obhorených vlasoch a uštipla sa do nosa.


  „Teda, ja verím na hlasy,“ povedala a obrátila oči k stropu. „Viete, také hlasy z vesmíru niekedy treba veľmi pozorne počúvať, vtedy kozmos prehovorí a povie človeku, čo má robiť.“


  „Ách,“ ozvala sa Krampová.


  „Treba, samozrejme, načúvať celým telom.“


  O’Keffe jej priateľsky prikývol: „A čo vraví kozmos?“


  „Počkať. Teda ja mám počkať!“ ponáhľala sa s spresnením. „Môže hovoriť iba so mnou.“


  „Jasné.“


  „Strácame čas,“ nástojil Funaki, „výťah už zavolali dolu, svieti signálka.“


  Nair chytil Sušminu ruku.


  „Poď,“ povedal.


  Popri Funakim vstúpili do kabíny, nasledovali ich Süová, Krampová a skepticky sa tváriaca Boreliusová.


  „Ty ideš s nami?“ divila sa Krampová.


  „Myslíš, že ťa nechám ísť bezo mňa?“


  „Radšej zostaňte rovno v Selene,“ zvolal Nair k zostávajúcim, „pošleme vám výťah hneď naspať.“


  Dvere sa zavreli.


  Som príliš opatrný, pomyslel si O’Keefe. Alebo strachopud?


  Zrazu ho opantal nedobrý pocit, že práve prepásol poslednú šancu dostať sa preč so zdravou kožou.


  „Strašné,“ povedala Boreliusová potichu, „keď si pomyslím, že Aileen a Chuck…“


  „Nemysli na to,“ povedala Krampová a hľadela tupo pred seba.


  Kabína sa pohla.


  „Ide,“ konštatovala Süová.


  „Len dúfam, že pôjde aj po druhý raz,“ povedala ustarane Sušma, „Ostatní mali ísť s nami.“


  „Neboj sa,“ upokojoval ju Nair, „pôjde.“


  Zavládol známy pocit úbytku hmotnosti. Jazda sa zrýchlila, keď prechádzali popri kabíne E2, ktorej vnútro sa menilo na červenožltú žiaru, zatiaľ čo kyslíkový zásobník neprestajne chrlil plamene do krku. Bolo tam čoraz horúcejšie. Napriek hrúbke sa predné sklá len ťažko bránili pred ohňom. Zatiaľ sa tlak vnútri hromadil a kabínu pomaly, ale iste roztláčal. Tenké pozdĺžne steny oddeľovali výťahové šachty, prerušované metrovými otvormi. Napriek prvému dojmu boli veľmi robustné, vyhotovené z mesačného betónu, ktorý mal odolať aj vysokej záťaži.


  Ale nie takejto.


  Vyše trištvrte hodiny sa vo vnútri kabíny odbúravalo ferostatické napätie. Teraz, keď bolo prekročené tolerovateľné maximum, vybilo sa s takou ničivou silou, že jedno z bočných obložení odletelo s ohlušujúcim hukotom, šachtovú stenu rozbilo na malé kúsky a ako šrapnely sa šírilo do susednej šachty. Výsledkom bolo, že výťah pre personál sa s trhnutím zastavil.


  Zastal tak znenazdajky, že všetkými vo vnútri trhlo, vyhodilo ich dohora, takže vrážali jeden do druhého. V ďalšej chvíli niečo vrazilo do stropu a kabína sa citeľne zatriasla.


  „Čo to bolo?“ Sušma si sadla a s doširoka roztvorenými očami sa obzerala okolo seba. „Čo sa stalo?“


  „Stojíme!“


  „Mukeš?“ Panika jej vstúpila do hlasu. „Chcem ísť von. Chcem ísť okamžite von.“


  „Pokojne, zlato moje, všetko je určite…“


  „Chcem ísť von. Chcem ísť von!“


  Objal ju, a čosi jej rýchlo a potichu povedal. Jeden za druhým sa s bledými, prestrašenými tvárami vyškriabali hore. „Počuli ste ten úder?“ Süová hľadela na strop. „Veď sme už boli mimo,“ povedala Krampová sama pre seba, akoby chcela odporovať realite. „Pod galériou.“


  „Niečo nás zastavilo.“ Boreliusová vrhla pohľad na ukazovatele. Svetlá pohasli. Stlačila tlačidlo interkomu. „Haló? Počuje nás niekto?“ Nijaká odpoveď. „Dočerta,“ zakliala Süová.


  „Chcem ísť von,“ žobronila Sušma, „prosím, chcem…“


  „Dočerta, prestaň mi liezť na nervy!“ zahriakla ju Süová. „Ty si nám nasadila toho chrobáka do hlavy, aby sme nastúpili. Kvôli tebe sme sa tu zasekli.“


  „Veď si nemusela ísť!“ odvetil Nair nahnevane. „Nechaj ju na pokoji.“


  „Ach, doriti, Mukeš.“


  „Hej!“ zasiahla Boreliusová. „Nijaké hádky…“


  Niečo nad nimi zaškrípalo. Nasledoval dutý, tiahly zvuk a potom nastalo hrobové ticho. Kabínou trhlo. Potom sa zrútila.


  “Čo chceli?“


  Lynn vyjavene hľadela na stenu s monitormi, na Funakiho tvár s výrazom najvyššieho zdesenia.


  „Chceli za každú cenu nastúpiť, slečna Orleyová,“ nariekal Japonec. Jeho zrak mieril dolu. Hlavou kýval dopredu a dozadu, strúhal previnilé grimasy. „Čo som mal robiť? Nie som poľný maršal, tí ľudia majú svoju vlastnú vôľu.“


  „Ale pokazilo sa to! A už s nimi nie sme v kontakte.“


  „Sú… zaseknutí?“


  Lynn vrhla pohľad na schému. Náhle zastavenie kabíny pod galériou zaznamenala, ale potom sa symbol stratil.


  Nikto nič nehovoril. Walo Ögi premeriaval miestnosť, Heidrun a Tim pozerali na schému, akoby mohli silou svojich pohľadov symbol znovu pričarovať.


  V Lynninej hlave vládol výnimočný stav.


  Drogy účinkovali, no akútna dráma jej vybičovala nervy za hranicu únosnosti. Vnímanie zahmlené, bola akoby opitá a zároveň vnímala každý detail svojho okolia znepokojujúco ostro. Všetko sa na ňu rútilo súčasne. Úrovne reality sa rozvrstvovali, rúcali, úlomkovito do seba znovu zapadali a vytvárali surreálne kulisy nepochopiteľnej drámy. V ušiach jej hučala krv. Stý, tisíci, miliónty raz sa pýtala samej seba, ako sa mohla dať na stavbu vesmírnej stanice a mesačného hotela. Namiesto toho, aby sa konečne Julianovi vzoprela a objasnila mu, že nebola dokonalá, nijaký nadčlovek, vlastne ani zdravý človek. Že pri tej úlohe pohorí. Že na výrobu šialenstva možno bolo treba šialenca, nie však na jeho kultiváciu alebo vôbec na jeho komercionalizáciu. Pretože to, presne to bolo vecou zdravých, duševne jasných a stabilných. Tí, ktorí so šialenstvom koketovali, bezstarostne s ním flirtovali, ani zďaleka netušili, aké je to pociťovať šialenstvo.


  Ako dlho ešte vydrží?


  V hlave jej hučalo. Privrela viečka, na spánky si pritlačila končeky prstov. Musí sa pozviechať. Nesmie pripustiť, aby sa priehrada, ktorá ešte zadržiavala čiernu záplavu, prelomila. Bola jediná, kto poznal hotel odhora až dolu. Ona ho postavila.


  Všetko záviselo od nej.


  Plná strachu otvorila oči.


  Symbol bol znovu tam.


  „Pomoc! Pomoc! Čo nás nikto nepočuje?“


  Boreliusová zlostne tĺkla do tlačidla, volala a volala, zatiaľ čo sa Sušma vrhala proti zavretým vnútorným dverám a pokúšala sa ich otvoriť holými rukami. Nair ju za ramená stiahol naspäť a pritisol si ju k sebe.


  „Chcem ísť odtiaľto von,“ žobronila, „prosím.“


  Výťah sa zosunul iba jeden meter, zato všetka krv z piatich tvári sa presunula do nôh. Bieli ako stena hľadeli jeden na druhého ako skupina hradných strašidiel, ktoré si zrazu uvedomili, že už dávno sú mŕtve.


  „O. K.“ Boreliusová pustila interkom, zodvihla ruky a pokúsila sa o vecný tón, čo sa jej aj pozoruhodne podarilo. „To najdôležitejšie teraz je, aby sme nestratili nervy. Aj ty, Sušma. Sušma? Si v poriadku?“


  Prikývla s trasúcou sa spodnou perou, zaliata slzami.


  „Dobre. Nevieme, čo sa tam deje, s nikým sa nemôžeme skontaktovať, takže sa na to musíme pozrieť sami.“


  „Také zlé to predsa nemôže byť,“ povedala Süová, „myslím, pri šestine G…“


  „Dvanásť metrov na Mesiaci sú ako dva na Zemi, to predsa vieš,“ namietla Krampová, „a my sme odhadom asi 120 metrov vysoko.“


  „Pssst! Počúvajte.“


  Do uší sa jej dral silnejúci a slabnúci šum. Do toho sa miešalo útrpné nariekanie, akoby zo silne napínaného materiálu. Boreliusová zdvihla zrak k stropu. Každému bolo jasné, že v strede bola priehradka. Teraz zbadala vedľa indikátorov aj príslušné obslužné prvky. Na moment zaváhala, potom sa dotkla mechanizmu. Pár sekúnd sa nič neudialo, takže sa už začala báť, že aj táto funkcia je poškodená. Ako sa majú dostať von, keď priehradka štrajkuje? Ešte kým premýšľala o alternatívach, začala sa hýbať a pomaly sa odsunula. Predierali sa k nim plápolajúce oranžovočervené plamene, šumenie zosilnelo. Kľakla si, vyskočila, zachytila sa okraja priezoru, prudko sa vyšvihla a vyliezla na strechu.


  „Bože môj,“ zašepkala.


  Po pravej strane bola deliaca stena z väčšej časti odtrhnutá, takže videla až do susednej šachty. Päť, možno šesť metrov nad ňou visela tlejúca, napoly zničená kabína E2. Celé bočné obloženie chýbalo, takže sa dalo nahliadnuť dovnútra, kde vznikal šum, ktorý bolo teraz počuť oveľa zreteľnejšie. Červenkasté výjavy duchov sa mihali ponad strop horiaceho výťahu. Vyššie v šachte sa hromadil dym. Všade, kam sa pozrela, boli zaklinené úlomky. Bizarne stočený, žiarou pulzujúci kus kovu jej ležal priamo pred nohami. O krok ustúpila. Pokiaľ sa dalo rozpoznať, brzdiace čeľuste zachytili výťah pre personál a zovreli vodiace koľajnice. Keď sa prizrela bližšie, zdalo sa jej, že dve z nich boli zablokované črepinami, alebo aspoň porušené. Horúčava jej na čelo a hornú peru vohnala veľké kvapky potu.


  A zrazu stratila zem pod nohami.


  Hore sa k nej predral hromadný výkrik, keď kabína klesla o ďalší meter. Boreliusová sa zapotácala, zachytila sa a zbadala, že jedna z čeľustí sa otvorila. Nie! Horšie! Bola zlomená! V panike začala hľadať nejakú cestu von. Priamo pred očami mala spodný okraj dverí, ktoré viedli na galériu. Zasekla prsty do štrbiny, urobila beznádejný pokus dvere otvoriť, no tie sa nepohli ani o milimeter. Ako by aj? Toto tu neboli obyčajné výťahové dvere, ale hermeticky uzavreté priehradky. Pokým sa systém nerozhodne otvoriť ich, alebo ak ich nespustí niekto zvonka, zbytočne sa namáha a stráca vzácny čas.


  „Eva!“ počula vzlykať Sušmu. „Čo sa deje?“


  Bolo ťažké nevenovať tej úbohej žene pozornosť, no nemohla sa starať ešte aj o duševné rozpoloženie ostatných. Horúčkovito hľadala nejaké riešenie. Na stene, ktorá bola ešte stále v poriadku, bol, ako si práve uvedomila, priepust veľký asi jeden štvorcový meter. Viedol k šachte E1. Niekoľko metrov nad ním zbadala ďalší priepust. Bol príliš vysoko, aby naň dosiahla. V spodnom sa zase vzpriečili tlejúce a dymiace úlomky odpáleného obloženia kabíny. Boreliusová zaregistrovala nepríjemný tlak na hrudi a otočila sa na druhú stranu, aby si prezrela šachtu E2. Celá vrchná časť medzisteny zmizla. Bola tam iba obrovská rozďavená diera, ktorej zubatý okraj sa nachádzal vo výške jej čela. Musela sa trošku povytiahnuť, aby cezeň vyzrela. Do neurčitej hĺbky sa tam tiahli kolmé vodiace koľajnice. Medzi nimi boli v rozostupoch priečne výstuhy dosť široké na to, aby sa na nich dalo udržať a postaviť sa nohami. A na opačnej strane šachty videla…


  Priechod.


  Pravouhlú dieru ústiacu do krátkeho horizontálneho tunela. Tmavý a tajomný tunel v stene, no Boreliusová si bola istá, že vie, kam vedie. A bol dostatočne veľký na to, aby sa tadiaľ preplazili naraz dvaja ľudia. S trochou šikovnosti by sa tam cez provizórnu chodbičku mohli dostať.


  Poď ňou na koľajniciach zastenala kabína, kov sa drel o kov. Mukeš Nair sa vytiahol z priezoru, zdvihol hlavu a zmätene pozeral na tlejúci vrak E2.


  „Dobrotivý Bože! Čo sa to tu…“


  „Všetci von,“ prikázala Boreliusová. Pretiahla sa okolo Mukeša a zvolala nadol: „Von, rýchlo! Pozor, všade sa tu váľajú žeravé trosky.“


  „Čo sa chystáte urobiť?“ zaujímal sa Nair.


  „Pomôžte mi.“


  Výťah škrípal, trochu sa zosunul, zatiaľ čo zhora sa na nich zosypal dážď iskier. Boreliusová bolestivo cítila popáleniny veľkosti bodiek na rukách a ramenách. Na ten večer si obliekla jednoduchý top bez rukávov, a teraz sa za to preklínala. Veľmi rýchlo pomohli Karle, Sušme aj vystrašenej stuhnutej Rebecce Süovej von, až všetci stáli na streche.


  „Vyzliecť,“ povedala Boreliusová, vytiahla si top z nohavíc a vyzliekla si ho cez hlavu, „tričká, blúzky, košele, všetko, čo si môžete omotať okolo rúk.“


  Sušma šklbala hlavou.


  „A to už prečo?“


  „Pretože si spálime hnáty, ak si ich nebudeme chrániť,“ pohybom hlavy ukázala na zívajúci priechod. „Musíme ísť tadiaľto. Na druhej strane sa pretlačíte popri stene. Medzi výťahovými koľajnicami sú podporné výstuhy, na ktorých sa môžete pridŕžať a prejsť cez ne. Nepozerajte dolu ani dohora, jednoducho stále kráčajte. Na druhej strane je priechod, predpokladám, že vedie do jednej z vetracích šácht.“


  „To nikdy nezvládnem,“ zašepkala Sušma ustráchane.


  „Ale áno,“ povedala Süová odhodlane, „všetci to zvládneme. Ty tiež. A prepáč kvôli tomu predtým.“


  Sušma sa zasmiala, pričom jej šklbalo perami. Bez váhania Boreliusová roztrhala jemnú látku svojho hriešne drahého topu. Útržky si omotala okolo dlaní a zápästí. Pomohla Krampovej pri ničení jej trička, zatiaľ čo Nair asistoval svojej žene. Süová, nadávajúca a odetá už len v spodnej bielizni, pochybovala o účele ničenia jej kokteilových šiat. Nair jej podal pásy svojej košele.


  „Dobre,“ povedala Boreliusová, „idem ako prvá.“


  Kabína výťahu pre personál sa zakymácala. Boreliusová sa chytila okraja zničenej deliacej steny, vytiahla sa hore a prehodila nohu na druhú stranu.


  Nepozerať dolu?


  Eva, Eva. Ľahšie povedať ako urobiť.


  Zrazu zneistela a jej odvaha spľasla. Vzdialené dno šachty sa stratilo v tme, ktorá sľubovala pohromu. Aj podpery sa jej zrazu zdali znepokojujúco úzke. Prinútila sa nepozrieť hore na zdemolovanú kabínu E2. Načiahla sa, schmatla jednu z výstuh. Cítila horúčavu prestupujúcu materiálom. So zaťatými zubami sa prešplhala na opačnú stranu a stúpla si na horúcu oceľ.


  Nebol to práve bulvár. Ale mohla stáť.


  Odhodlane vykročila bokom a šuchtala sa ďalej, až kým nedosiahla prednú stenu šachty. Nohou premostila roh, špičkou hľadala oporu. Trup sa jej prehol dozadu, látka provizórnej bandáže sa na železnej podpere zošmykla. Na chvíľu sa zľakla, že stratí rovnováhu. S divo búšiacim srdcom sa pevne zadrapila, nedobrovoľne zaklonila hlavu a hľadela na spodnú stranu rozžeravenej kabíny. E2 teraz visela priamo nad ňou, čierna a hroziaca, s ohnivými okrajmi.


  Ak sa tá vec teraz zrúti, prebleslo jej hlavou, nebudem sa už musieť trápiť, či u Louisa Vuittona tú blúzku ešte budú mať. Potom si spomenula, že Louisa Vuittona už pred rokmi kúpila Rebecca Süová.


  Rebecca bude musieť niečo vymyslieť, pomyslela si zlostne.


  Znovu sa pohla. Odhodlaným krokom sa dostala až k podperám prednej steny. Teraz rýchlo! Žiara začala bolestivo páliť aj cez bandáže, môže čakať pľuzgiere. Príliš dlho sa to celé nedalo vydržať, navyše začala mať podozrenie, že sa dym už ťahá aj nadol. S nohami ohnutými ako balerína sa presúvala po spodnom okraji výťahových dverí a zvládla aj druhý roh. Po jej pravej ruke, nie ďalej ako meter, sa vyškieral priechod. Opatrne otočila hlavu a vo výške dverí zbadala Karlu, v tesnom závese Sušmu, ktorá mala tvár otočenú k stene a poslušne sa snažila vyvarovať pohľadu či už nahor, alebo nadol. Nairovi sa práve podarilo prejsť na druhú stranu, istil sa pravou rukou a pomáhal Süovej predačiť jej plné telo cez okraj hrany.


  „Postaraj sa o Sušmu,“ povedala Süová nevšímajúc si Nairovu natiahnutú ruku, „ja už to nejako…“


  Jej slová zanikli v škrípaní kovu. Rýchlo sa prehodila cez okraj. Zaznelo praskanie a rinčanie, ktoré sa vzďaľovalo rýchlosťou, akou sa výťah pre personál rútil dolu.


  „Všetko v poriadku?“ Nairov hlas sa odrážal od stien, až zanikol v hĺbke.


  Süová pritakala, triasla sa na svojej podpere. „Bože, to je horúce.“


  „Počkaj, idem.“


  „Nie, sme v poriadku. Choď. Choď!“


  Boreliusová sa nadýchla, presunula sa až k priechodu. Pasáž bola vyššie, ako si myslela, takže mohla akurát sliediť ponad okraj, no do steny boli zapustené dva úzke šteblíky. Podarilo sa jej vyšplhať, plazila sa vpred a takmer okamžite narazila rukami do kovovej platne, ktorá uzatvárala priechod dozadu. Na boku sa nachádzal malý obslužný panel. Naslepo naň pritlačila prsty, a v tej istej chvíli ju premkla ľadová hrôza.


  Podtlak! Čo ak už oheň a dym vo výťahovej šachte zničili priveľa kyslíka? Na jej bezhraničnú úľavu sa platňa odsunula nabok a uvoľnila výhľad do rovnomerne osvetlenej šachty s priemerom približne dvakrát dva metre. Po ľavej strane sa nachádzal rebrík. Zohla ruky aj nohy, otočila sa, preplazila sa naspäť a načiahla obe ruky ku Krampovej.


  „Sem,“ zvolala zvučným hlasom, „tu vzadu je vetracia šachta.“


  Krampová skĺzla popri nej do pasáže.


  „Prejdi po rebríku dolu,“ povedala Boreliusová, „niekde tam by mala byť možnosť dostať sa von.“


  “A čo ty?“


  „Ja pomôžem ostatným.“


  „V poriadku.“


  Sušma sa k nej otočila tvárou. Zračil sa v nej boj o nadvládu nádeje alebo smrteľného strachu.


  „Všetko je v poriadku, Sušma,“ Boreliusová sa pousmiala. „Všetko je už dobré.“


  Nad ňou to zreteľne škrípalo, potom sa ozval kovový úder a nasledovala hustá spŕška iskier.


  Boreliusová sa pozrela hore.


  Cez medzeru preblikávala ohnivá žiara. Bola tam už predtým? Vyzeralo to, akoby sa podlaha horiacej kabíny začala odpájať od zvyšku trupu.


  Nie, pomyslela si. Ešte nie. Prosím!


  Aj Süová sa vyplašene pozrela smerom k stropu, zatiaľ čo sa snažila prekonať druhý roh. Kolená sa jej triasli. Sušma začala plakať. Boreliusová rýchlo strhla Indku do šachty, pričom jej pomáhal Nair, ktorý ju tlačil zospodu. Nerozhodne zastal. Nevedel, či má nasledovať svoju ženu, alebo pomôcť Süovej, ktorá sa posúvala vpred po centimetroch.


  „Dovnútra!“ rozkázala Boreliusová. „Ja sa o Rebeccu postarám. No tak, choď už!“


  Nair poslúchol, pretlačil sa okolo nej a stratil sa vo vetracej šachte. Kdesi hore to znova zaškrípalo. Ohnivý dážď zhustol. Süová vykríkla, keď jej iskry dopadli na holé ramená. Pritlačila sa k stene neschopná ísť ďalej, celkom zmeravená od strachu.


  „Rebecca!“ Boreliusová sa vysunula vrchnou časťou tela.


  „Ja nemôžem,“ zavzlykala Süová.


  „Už si skoro tu,“ načiahla sa po Číňanke, snažila sa ju zachytiť.


  „Nohy ma neposlúchajú.“


  „Už iba kúsok! Drž sa ma.“


  Šachtou sa predierali opakované výbuchy. Podlaha kabíny E2 sa zvlnila a na viacerých miestach praskla.


  „Nie,“ žobronila Boreliusová. „Nie teraz. Ešte nie. Prosím, ešte nie!“


  Načiahla sa von, ako sa len dalo. Na stenách šachty sa zrkadlil oheň. Číňanka prekonala strnulosť aj ten roh. Odhodlala sa na odvážny krok, priblížila sa, dostala sa tesne pod ňu. Zachytila jej načiahnutú pravicu, zdvihla oči k Boreliusovej…


  A ďalej k stropu.


  Čas zastal.


  S veľkým treskom sa platňa podlahy odtrhla. Süovej črty sa skrivili, odzrkadľovali poznanie, že prehrala. Skamenela a uprene hľadela na Boreliusovú.


  „Nie!“ kričala Boreliusová. „Nie!“


  Číňanka sa pustila. Akoby chcela svoj koniec privítať, roztiahla paže a po chrbte začala padať do šachty. Boreliusová zareagovala inštinktívne. Bleskovo sa stiahla späť, chránila si hlavu, zarazila tvár do ohybu lakťov. Len niekoľko centimetrov od nej prehrmelo dno kabíny, prskalo okolo seba ohnivé fontány, ktoré jej spálili predlaktia, ruky a vlasy, no nič z toho necítila. Vo výťahovej šachte to zarachotilo, zahrmelo, zapraskalo. Neuveriteľné. Celá bez seba sa prešuchla cez okraj. Videla, ako sa ohnivý mrak zmenšuje a bledne, až sa zdalo, že implodoval, keď podlaha padala nižšie a nižšie.


  Veko na Rebeccinej rakve.


  „Nie,“ zašepkala.


  Zhora padali jazyky plameňov. Boreliusová cúvala do vetracej šachty. Jej nohy našli rebrík. Rovnaký ovládací panel ako v priechode. Mechanicky sa ho dotkla a záklopka sa nezvučne zavrela. Pod sebou počula hlasy, ozvenu nôh na kovových priečkach. Každá predstava budúcnosti jej pripadala stratená. Apaticky závislá v horúčave šachty. Aj tu teplota nútila k úteku, no ona zostala stáť ako zamrznutá s trasúcimi sa údmi, akoby jej srdce pumpovalo ľadovú vodu. Nedokázala zachytiť jedinú myšlienku ani vtedy, keď jej po tvári začali stekať slzy.


  „Eva?“ ozvala sa Karla, hlboko pod ňou. „Eva, si tam?“


  Mlčky začala zostupovať. Niekam.


  „Hej!“ Heidrun ukazovala na stenu s monitormi a schémou výťahov. Kanálom vľavo od E2 sa pohybovali svietiace body, chvíľkami mizli, znovu sa objavili, menili svoju polohu. „Čo je to?“


  „Vetracia šachta!“ Lynn si odhrnula spotené vlasy z čela. „Sú vo vetracej šachte.“


  Medzitým sa už výťah pre personál z obrazovky stratil. Počítač ho hlásil ako zrútený. O E2 už neuvádzal žiadne informácie.


  „Dostanú sa odtiaľ bez pomoci?“ opýtal sa Ögi.


  „To záleží na okolnostiach. Ak oheň preskočil do vetracej šachty, môže pokles tlaku zablokovať východy.“


  „Keby vo vetracej šachte horelo, boli by už dávno mŕtvi.“


  „V šachte E2 tiež horí, a napriek tomu tadiaľ prešli a dostali sa na druhú stranu.“ Lynn si masírovala spánky. „Niekto musí ísť do vestibulu. Rýchlo!“


  „Idem ja,“ povedala Heidrun.


  „Dobre. Vľavo od E2 je stena obložená bambusom…“


  „Viem kde.“


  „Kvetináč je na koľajniciach, jednoducho ho odsuň a uvidíš priehradku s ovládacím panelom.“


  Heidrun prikývla a vyrazila.


  „Vedie to do krátkej chodbičky,“ kričala za ňou Lynn, „veľmi krátkej, ani nie dvojmetrovej. Potom je znova priehradka. Odtiaľ…“


  „… sa dostanem do vetracej šachty. Pochopila som.“


  Dlhými, pružnými skokmi prebehla cez vestibul, popod krúžiaci model slnečnej sústavy k výťahom, z ktorých, ak vôbec, fungoval už iba jeden. Chytila črepník s bambusmi, odsunula ho nabok, zaváhala. Čosi ju zrazu ochromilo. Milimeter od senzorov jej prsty zrazu zastali, po chrbtici sa jej šplhala obrovská úzkosť. Čo asi je za priehradkou? Vyrazia odtiaľ plamene? Bol toto jej posledný jasný moment, bude to jej posledná spomienka na život v telesnej nedotknuteľnosti?


  Strach ustúpil. Odhodlane ťukla na pole. Priehradka sa otvorila, vyvalil sa na ňu chladný vzduch. Vstúpila do chodby, otvorila druhú priehradku, vystrčila hlavu a pozerala nahor. Neuveriteľná perspektíva, nereálna. Steny, rebríky a núdzové osvetlenia sa týčili oproti miestu úniku. Nad sebou zbadala na priečkach ľudí.


  „Tu dolu!“ kričala. „Sem!“


  Mirandu Winterovú prešla všetka ľahostajnosť.


  „Rebecca?“ vzlykala.


  V snahe zachovať odstup si O’Keefe pomyslel, že patrila k tým niekoľkým ľuďom, ktorí ešte aj so slzami v očiach pôsobia atraktívne. Niektoré dobre stavané fyziognómie v stave veľkého utrpenia získavali žabacie črty, akoby sa chceli smiať, lenže presne nevedia ako. Obočie sa presunulo pod vlasy, predtým pekné nosy napuchli na mokvajúce vredy. V živote už videl každú mysliteľnú deformáciu, no Winterovej zúfalstvo skrývalo erotické pokušenie zosilnené jej čiernym mejkapom.


  Prečo sa mu čosi také preháňalo hlavou? Vlastné myšlienky ho znechucovali. Bol to odpútavací manéver, ktorý mu mal zabrániť, aby čosi cítil. Prečo? Pretože smútok zbližoval človeka s tými, ktorí tiež smútili? A pretože bol zvyknutý na blízkosť susediacu s nedôverou? Bolo vari lepšie preplaziť sa sám a na mol opitý z Madigans Pubu do Talbotovej ulice? Hlavne, že si udržal odstup?


  „Takže použijeme vetracie šachty,“ zhrnul Funaki bojujúc o duševnú rovnováhu.


  „Západnou šachtou nie,“ povedal Lynnin obraz na monitore, „je príliš blízko k E2, okrem toho senzory hlásia, že tam pribúda dym. Skúste to na druhej strane, tam sa zdá byť všetko v poriadku.“


  „A čo…“ Funaki preglgol, „čo je s ostatnými? Sú aspoň…“


  Lynn mlčala. Uhla pohľadom. O’Keefovi pripadala strašná, iba schránka podobajúca sa na Lynn, z ktorej hľadelo čosi iné. Čosi, čo nechcel bližšie spoznať.


  „Majú sa dobre,“ povedala bezfarebným hlasom.


  Funaki prikývol. „Tak my teraz otvoríme východnú šachtu.“


  „Až dolu do vestibulu, Mičio. Veď viete, kde ústi.“


  Vlastne tam už nebolo nič, čo by mohlo horieť.


  Aj druhá kyslíková nádrž bola vyčerpaná. O tom, že sa tam nachádzali tri mŕtvoly, svedčili už iba zvyšky spečeného popola. To, čo mohlo zaniknúť v plameňoch, bolo spálené, napriek tomu čosi stále plápolalo a tlelo. Po zrútení časti E2 sa dym dostal do šachty výťahu pre personál a tam sa nahromadil. Odpojenie ventilátorov mu zabránilo ďalej sa šíriť. Inak by sa totiž dostal úplne všade. Rozdiely v teplote si však vytvorili vlastný systém cirkulácie, okrem toho zo zdeformovaných materiálov unikali stále nové splodiny. Takže vo výťahovej šachte, ktorou prešla Boreliusovej skupina ani nie pred štvrťhodinou, sa už medzičasom nedalo vôbec dýchať. Nebolo vidieť ani na centimeter. Vo výške tlejúcich zvyškov kabíny sa tesniace klapky k západnej ventilačnej šachte roztavili, takže aj tá bola plná dymu. Zato tesnenie východnej šachty držalo. V krku Gaie ešte stále vládla horúčava ako v peci, čo dramaticky zvyšovalo viskozitu oceľových nosníkov, ktoré podopierali hlavu postavy. Brada Gaie sa znovu o niečo nahla, a tentoraz to bolo zreteľne cítiť.


  „Pohla sa podlaha,“ zašepkala Olympiada Rogašovová a zadrapila sa do ramena Winterovej, ktorá okamžite prestala plakať.


  „Určite je elastická,“ smrkla a potľapkala Olympiadu po ruke. „Nerob si starosti, zlatko. Výškové budovy na Zemi sa tiež kývajú, vieš, pri zemetraseniach.“


  „Možno ty si elastická.“ O’Keefe s vyschnutými ústami pozeral von. „Gaia určite nie.“


  „Odkiaľ to vieš? Hej, Mičio, čo…“


  „Nemám čas,“ Funaki stál na podeste a prudko mával oboma rukami, „poďte. Rýchlo!“


  „Možno trpíme masovou hystériou,“ vysvetlila Winterová rozrušenej Olympiade, keď nasledovali Funakiho do Luna Baru a odtiaľ hore do Selene. Podlaha pod nimi znova mierne klesla.


  “Chikusho!“ zasyčal Funaki.


  O’Keefove znalosti japončiny boli nulové, no po viacerých dňoch strávených v spoločnosti Momoky Omurovej bol s nadávkami dostatočne oboznámený.


  „Také vážne?“ opýtal sa.


  „Nanajvýš vážne. Nemali by sme už stratiť ani sekundu.“ Funaki otvoril regál, vybral z neho štyri kyslíkové masky a náhlil sa ďalej k jednému z dvoch stojacich stĺpov. O’Keefe ich doteraz považoval za dekoračné objekty, ktoré boli obložené holografiami súhvezdí. Teraz, keď Japonec odsunul jednu z plôch, objavila sa za ním priehradka veľkosti človeka.


  „Vetracia šachta!“


  „Áno,“ Funaki prikývol, „tu hore začína. Držme si navzájom palce. Centrála si myslí, že vnútrajšok nie je zadymený, nedošlo tam k poklesu tlaku.“ Rozdelil masky. „Napriek tomu si ich nasaďme, kým to budeme vedieť stopercentne. Treba si ich natiahnuť, aby dobre tesnili a aby boli oči chránené clonou.… Nie, naopak, pani Rogašovová, naopak!“ Ruky mu len tak kmitali dookola. „Slečna Winterová, môžete jej, prosím, pomôcť? Ďakujem.… Pán O’Keefe, môžem sa pozrieť? Áno, presne tak. Veľmi dobre.“


  V obrovskom chvate si nasadil aj vlastnú masku, preskúšal, ako sedí a tlmeným hlasom ďalej pokračoval: „Len čo bude priehradka otvorená, vojdem dnu. Počkajte, kým dám znamenie, potom ma jeden za druhým nasledujte, najprv pani Rogašovová, potom slečna Winterová, ako posledný pán O’Keefe. Rebrík nás zavedie priamo do vestibulu. Držte sa tesne za mnou. Nejaké otázky?“


  Ženy zavrteli hlavami.


  „Nie,“ povedal O’Keefe.


  Funaki ťukol do senzora, ustúpil a čakal. Priehradka sa otvorila. Vyvalila sa na nich horúčava. O’Keefe si stal vedľa Japonca a pozrel dohora. Hľadeli do matne osvetlenej šachty, ktorá klesala do nekonečnej hĺbky.


  „Viditeľnosť dobrá.“


  Funaki prikývol: „Počkajte, pokým nedám zelenú.“


  Vstúpil dovnútra, postavil sa oboma nohami na šteblíky rebríka, rukami sa zachytil bočných podpier a začal zostupovať. Hruď, plecia a hlava sa stratili za okrajom. O’Keefe ho sledoval pohľadom. Japonec sa obzrel, kriticky sa zahľadel do hĺbky. Asi po piatich metroch prestal zostupovať a obrátil sa k nim tvárou.


  „Zatiaľ je všetko v poriadku. Poďte.“


  „Olympiada, zlato!“ Winterová vzala Rusku do náručia, objala ju a pobozkala na čelo. „O chvíľu to máme za sebou, milá moja.“ Stíšila hlas do šepotu: „A potom ho opustíš. Počuješ? Nepotrebuješ ho. Opusti ho. Nijaká žena nemusí čosi také znášať.“


  Molekulárne spoje sa rozpadli.


  Aby sa oceľ roztopila ako maslo, boli potrebné vyššie teploty, no horúčava stačila na to, aby niektoré z nosníkov zmenila na lepkavý kaučuk, ktorý sa pod tlakom na ňom ležiacich ton pomaly deformoval. Hlava Gaie viditeľne vtláčala do seba zoslabené materiály. Zároveň vytvárala ťah, ktorý už namáhané okenné priečelie a mesačné betónové platne nevydržali. Medzi tabuľami dvojitého presklenia odparujúca sa voda roztláčala štruktúry od seba. A zrazu sa jeden z betónových modulov po celej šírke jednoducho rozlomil.


  Čeľusť Gaie ťažko klesla na okenné priečelie.


  Vnútorné a vonkajšie platne popraskali. Úlomky a vodná para vírivo vnikli do vákua, strhávali so sebou stavebné diely, ktoré stratili stabilitu. V reťazovej reakcii nasledovali roztrhané súčasti systémov na udržiavanie života a popol. Umelá atmosféra sa mračnovito rozdelila okolo hrdla Gaie a odparovala sa v horúčave slnečných lúčov, no prevažná časť ležala v tieni, takže vzduch kryštalizoval, zatiaľ čo chlad vesmíru prenikal dovnútra a okamžite zhášal plamene. Rozpálenú oceľ schladil tak rýchlo, že sa už nedokázala spevniť, ale stuhla a stala sa lámavou.


  Nosníky vydržali ešte pár sekúnd.


  Potom sa zrútili.


  Tentoraz sa hlava Gaie zosunula o kus dopredu, držaná už iba hlavným lanom masívnej oceľovej základne, ktorá zatiaľ nebola príliš zničená. Posledné zvyšky prednej časti krku sa roztrieštili, brada sa ďalej nakláňala. Vo vrchnej časti ramien praskol povrch izolácie, čo odstrelilo betónové moduly a vo vetracej šachte sa vytvorila zívajúca medzera.


  O’Keefe pospiatky narazil do stola. Olympiadu, ktorá sa práve chystala spustiť do šachty, odhodilo na Winterovú, ktorú strhla so sebou na zem.


  Rútime sa dolu, pomyslel si. Hlava sa rúca!


  Plný hrôzy sa podoprel a snažil sa vstať a udržať rovnováhu. Pravou rukou sa mu podarilo zachytiť okraja komory.


  „Do šachty,“ kričal, „rýchlo.“


  Pohľad mu padol dovnútra.


  Do šachty?


  Radšej nie. Funaki naňho zdola hľadel doširoka roztvorenými očami. Začal sa šplhať späť nahor, no niečo mu v tom bránilo, ohromná sila ním šklbala. Niečo kričal, načiahol sa. O’Keefe sa naklonil, aby zachytil jeho načiahnutú ruku, keď sa ho zrazu zmocnil nepríjemný pocit, že sa pozerá do hrdla živej bytosti. Jeho vlasy, oblečenie, všetko začalo horieť. Strhol ho silný ťah a on náhle pochopil, čo sa tam dialo.


  Z hlavy Gaie vysávalo vzduch. Niekde v šachte musela vzniknúť diera.


  Hrozilo, že ich zhltne vákuum.


  Pritiahol sa k okraju a pokúšal sa zachytiť Funakiho ruku. Japonec sa s nasadením všetkých síl snažil dostať aspoň o jeden šteblík vyššie. Kútikom oka O’Keefe videl, ako sa priehradka pohla a približovala sa. Prekliata automatika. Ale bolo to tak správne, šachta sa musela uzavrieť, aby na to nedoplatili všetci. Ale Funaki, nemohol predsa nechať Funakiho v štichu! Za šaty ho zdrapili akési ruky, Winterová a Rogašovová kričali jedna cez druhú, snažili sa zabrániť, aby ho to vtiahlo. Priehradka sa posúvala bližšie. Načahoval ruku, ako sa len dalo, cítil, ako sa končekmi prstov dotkol Japoncových – potom Funakiho strhlo z rebríka a Japonec sa s prenikavým výkrikom stratil v hĺbke.


  Ženy odtrhli O’Keefeho od priehradky, ktorá sa pred jeho zrakom zaklapla. Bez dychu pomáhali jeden druhému na nohy, na krivej podlahe reštaurácie zápasili o rovnováhu. Z hlbín Gaie sa k nim predieralo strašidelné škrípanie a vŕzganie, predzvesť ešte väčšej pohromy.


  Lawrenceová počula tie isté zvuky bezprostredne nad sebou. Mohutný otras, nasledovaný mnohohlasným burácaním, ktoré však veľmi rýchlo úplne zaniklo, ju strhol z nôh. Ešte stále sa jej zdalo, že sa na galérii ozývajú výbuchy, ktorým predchádzalo burácanie. Celá budova kmitala ako struna. Zrazu sa všetko utíšilo a zavládlo hrobové ticho. Až na škrípanie a vŕzganie na streche. Znelo to ako mačacie vábenie.


  Bežala k priehradke a búchala do mechanizmu. Neotvorila sa.


  „Lynn,“ kričala.


  Žiadna odpoveď.


  „Lynn! Čo sa tam deje? Lynn!“


  Nikto v centrále nereagoval.


  „Kde ste, ozvite sa! Tam hore sa čosi rozlomilo. Nemám chuť hniť tu vnútri.“


  Obzrela sa okolo seba. Medzitým sa už výhľad na galériu vyjasnil. Ventilátory odviedli svoju prácu. Čoskoro bude obnovený tlak, ale ak sa hore stalo to, čoho sa obávala, aj tejto oblasti hrozilo, že bude skôr či neskôr pochovaná pod hmotnosťou hlavy.


  Musí sa odtiaľto dostať! Musí znovu získať kontrolu.


  „Lynn!“


  „Dana,“ Lynn znela ako robot, „stalo sa viacero nehôd. Počkajte, kým na vás príde rad.“


  Lawrenceová sa unavene zošuchla chrbtom po stene. Tá prekliata hnusoba! Samozrejme, že jej nemohla nič vyčítať, mala dôvody na to, aby bola naštvaná. Napriek tomu Lawrenceovú zaliala strašná nenávisť k Julianovej dcére. Hoci to nemala v povahe, začala brať celú tú vec osobne. Túto jej katastrofu spískala Lynn. No len počkaj, pomyslela si.


  KAP HERACLIDES, MONTES JURA


  Okolo jedenástej Omurová zrazu zastala.


  „Ak sa zrútil, tak tu,“ povedala.


  Julian, ktorý šiel vpredu, zastal tiež. Zaparkovali za sebou na slnkom ožiarenej šírave Mare Imbria. Po ich ľavej strane sa týčil Kap Heraclides s južnými výbežkami Montes Jura z čadičového mora, strmou baštou Sinus Iridium, Dúhovou zátokou. Nechýbalo veľa, človek mohol získať pocit, že namiesto v roveroch sedia vo výletných lodiach a z pokojného mora pozerajú na krajinu. Vlastne by stačilo pridať trochu farby a pitoreskný maják na skalnatých útesoch. Akoby chceli spraviť ilúziu dokonalou, satelitné snímky ukazovali doširoka sa rozplývajúce ploché vlny, ktorými sa stuhnutý príliv Mare prelieval do Dúhovej zátoky. Išlo však o staršie záznamy, pretože poveternostné pomery nad Sinus Iridiom sa po spustení ťažby hélia-3 zmenili. Teraz boli vlny pohltené širokou vrstvou hmly, čo sa ťahala do vnútrozemia. Z ich stanoviska mohli vidieť splodiny aj v diaľave. Beztvará šeď, ktorá spočívala na kamennom mori.


  „Nemohol letieť inou trasou?“ zamyslela sa Chambersová.


  „Je to možné,“ Julian zodvihol zrak k oblohe, akoby im tam Locatelli niečo zanechal.


  „Dokonca pravdepodobné,“ povedal Rogašov. „Mal problémy opäť získať kontrolu nad raketoplánom. Ak sa mu to podarilo, mohlo ho odniesť dosť ďaleko.“


  „Kde presne sa nachádza ťažobná stanica?“ opýtala sa Amber.


  „V ťažobnej oblasti,“ Julian ukázal vystretou rukou smerom k prachovej bariére, „skoro sto kilometrov severne odtiaľto na osi medzi Kap Heraclides a Kap Lapiace.“


  „Mimochodom, ako to vyzerá s naším kyslíkom?“


  „Dobre vzhľadom na podmienky. Problém je, že sa už nemôžeme spoliehať na mapy.“


  Amber odložila mapu. Doteraz mala jasný výhľad. Spoľahlivo vedela určiť každý kráter zakreslený na mesačnej mape, každú vyvýšeninu čnejúcu nad horizontom. No v prachovom mori budú jej orientačné schopnosti veľmi obmedzené.


  „Tak by sme sa radšej nemali stratiť,“ skonštatovala triezvo Chambersová.


  „A Warren?“ dožadovala sa Omurová. „Čo bude s Warrenom?“


  „No,“ zaváhal Julian, „to keby sme vedeli.“


  „Veľmi kvalifikovaný komentár, ďakujem!“ zasipela. „A čo keby sme ho tak šli hľadať?“


  „Nemôžeme riskovať, Momoka.“


  „Prečo nie? Aj tak sa musíme dostať až na úpätie mysu.“


  „A odtiaľ rovno k stanici.“


  „Veď ani nevieme, či skutočne havaroval,“ nadhodila Chambersová, „možno…“


  „Samozrejme, že áno!“ vybuchla Omurová. „Nič si nenahováraj! Chcete ísť pokojne ďalej, zatiaľ čo je on zaseknutý vo vraku spolu s Carlom, tým idiotom na kvadrát?“


  „O pokoji na duši nemôže byť reč,“ protestovala Chambersová, „oblasť je obrovská. Môže byť hocikde.“


  „Ale…“


  „Nebudeme ho hľadať,“ rozhodol Julian, „nemôžem si to vziať na zodpovednosť.“


  „Si fakt to posledné!“


  „Bolo by fakt to posledné nedostať sa kvôli tebe až k ťažobnej stanici,“ povedala Chambersová viditeľne schladená. „Nikomu z nás nie je jedno, čo je s Warrenom, ale nemôžeme prehľadávať celé Mare Imbrium, až pokým nám nedôjde kyslík.“


  „Návrh k dobru,“ odkašľal si Rogašov, „v jednej veci má Momoka pravdu. Aj tak musíme ísť k mysu, ak sa chceme dostať na spájajúcu os. Takže chvíľu poďme popri ňom a majme oči otvorené. Nijaké organizované pátranie, iba tri, štyri kilometre, a potom smer ťažobná stanica.“


  „To znie rozumne,“ súhlasila Chambersová.


  Julian pár sekúnd nad tým nápadom dumal. Doteraz nemuseli siahnuť na kyslíkové rezervy.


  „Myslím, že by sme to tak mohli urobiť,“ povedal neochotne.


  Odbočili, dali sa smerom k súši, mierne zabočili k zálivu, stúpajúce horské pásmo mali po ľavej strane, až kým sa nedostali na plochý výkop, ktorý sa tiahol krížom cez podložie. Zdalo sa, že vystupuje priamo z hmly.


  Julian spomalil rover.


  „To nie je výkop,“ povedal Rogašov.


  Hľadeli na široký priesek. Bol vrezaný v regolite ako rana s rozďavenými okrajmi.


  „Čerstvé,“ povedala Amber.


  Omurová sa zodvihla zo sedadla a pozerala na vzdialený výsek, potom sa obrátila na druhú stranu.


  „Tam,“ zašepkala.


  V mieste, kde sa pobrežie mysu dvíhalo k pohoriu, čosi ležalo krížom cez úbočie, odrážalo slnečné svetlo, bolo malé, pozdĺžne, hrozivo dôverného tvaru.


  Označovalo to koniec prieseku.


  Julian bez jediného slova pridal plyn. Išiel najvyššou rýchlosťou, no Omurovej sa aj tak podarilo predbehnúť ho. Terén mierne a pozvoľna stúpal, ako stvorený pre rovery, ktoré sa postupne prepracovávali popri prieseku vďaka flexibilne upevneným kolesám. Teraz už nebolo pochýb, že pred očami majú vrak Ganymeda. Odpočíval bez nohy uprostred hromady štrku, zaklinený medzi väčšími úlomkami. Nákladný priestor bol naširoko otvorený. Neďaleko rampy ležal človek, hlavu a plecia mal v tieni útesu. Zatiaľ čo Julian premýšľal, ako by zastavil Omurovú, tá už zoskočila z vodičovho sedadla a náhlila sa hore pahorkom. Vo svojej prilbe počul jej ťažké dychčanie, videl ju padnúť na kolená. Vrchnú polovicu tela jej zhltol tieň, potom v reproduktoroch zaznel krátky, strašidelný výkrik.


  „Evelyn,“ oslovil Julian Chambersovú na separátnej frekvencii, „myslím, že ty budeš v tomto najlepšia.“


  „O. K.“ povedala Chambersová nešťastne. „Postarám sa o ňu.“


  SINUS IRIDUM


  Vzhľadom na všetky doterajšie nepríjemnosti by sa Hanna skôr divil, keby sa mu podarilo dostať k ťažobnej stanici bez problémov. Podstata eskalácie mu bola známa. Poškodená os na bugine sa musela predčasne zlomiť, čo sa aj stalo. V súlade s dramaturgiou zlyhania sa to stalo pätnásť kilometrov pred cieľom. Nedorazil ju výmoľ ani jama. Definitívne sa rozpolila na obyčajnej rovine. Auto okamžite zastalo, urobilo polkruh a bolo.


  Hanna zoskočil do sutiny. Základné pravidlo prežitia znelo: myslieť pozitívne. Napríklad, že tá kraksňa vydržala až tak dlho. Že mal výnimočný zmysel pre orientáciu, vďaka ktorému vedel doteraz vždy nájsť cestu. Bez ohľadu na mizernú viditeľnosť udržal smer, v tom si bol istý. Ak pôjde stále rovno, mal by na ťažobnú stanicu dôjsť asi tak za hodinu, hoci si odteraz musel dávať ohromný pozor. Prach skrýval nebezpečenstvá, pred ktorými sa pešo unikalo oveľa pomalšie než na bugine. Bude správne držať si odstup. Chrobáky boli síce pomalé, zato drobné, svižné pavúky boli schopné prekvapivo zaútočiť.


  Hanna blúdil pohľadom dookola. V neurčitej diaľke videl náhliť sa prízrak. Podišiel k nákladnému priestoru, do každej ruky vzal jeden ruksak na prežitie a vyrazil.


  KAP HERACLIDES, MONTES JURA


  Zatiaľ čo si Chambersová plnila povinnosť utešovateľky, Julian, Amber a Rogašov horúčkovito prehľadávali vnútro vraku a blízke okolie. No nič nenasvedčovalo tomu, že by bol Hanna ešte nablízku.


  „Ako odtiaľto odišiel?“ nechápala Amber.


  „Ganymed mal na palube buginu,“ povedal Julian, kým sa motal okolo nosa raketoplánu, „a tá zmizla.“


  „Áno, a ja aj viem, kam,“ ozval sa z opačného konca lode Rogašovov hlas. „Možno by ste mali prísť sem.“


  O sekundu už stáli v prieseku. Doteraz si všimli iba spúšť, ktorú raketoplán zanechal po núdzovom pristátí v regolite. Teraz však ich pozornosť upútalo čosi iné, než jeho prudký pád. Príbeh o niekom, kto sa stratil vo vzdialenej hmle, už poznali…


  „Stopy po pneumatikách,“ povedal Julian.


  „Tvoja bugina,“ potvrdil Rogašov. „Hanna prešiel dolu priesekom a vydal sa hore na rovinu. Ja síce neviem, ako dobre sa vyzná v okolí, ale čo iné by ho mohlo zaujímať, než miesto, kam sa chceme dostať aj my?“


  „Áno, tá krysa zdrhla!“ Omurová s Chambersovou schádzali z vyvýšeniny, na ktorej ležal Locatelli.


  „Momoka,“ začal Julian, „nekonečne ma to…“


  „Nechaj si to. Žiadne kondolencie, ak smiem prosiť. Mňa zaujíma len jedna vec – zabiť ho.“


  „Warrena pochováme.“


  „Na to nie je čas,“ jej hlas bol bez akejkoľvek farby. Pomstou hnaný systém riadenia. „Prezrela som si Warrenovu tvár, Julian. A vieš čo? Prehovoril ku mne. Nijaké táranie zo záhrobia a podobné sprostosti. Prehovoril by aj k tebe, keby si si dal tú námahu a šiel k nemu. Len mu musíš pozrieť do tváre. Trošku sa zmenil, ale môžeš ho nahlas a zreteľne počuť, ako vraví, že ľudia tu hore nemajú čo hľadať. Ani náhodou! My… ani ty…“ dodala nepriateľsky.


  „Momoka, ja…“


  „Vraví, že sme to pozvanie nemali prijať!“


  Ale prijali ste ho, pomyslel si Julian, no mlčal.


  „Carl šiel do ťažobnej oblasti,“ povedala Amber.


  „No, super,“ Omurová vykročila k roverom, „aj tak tam musíme ísť, či nie?“


  „Nie, počkaj,“ povedal Julian.


  „Na čo?“ zastala. „Predtým ste sa tak ponáhľali.“


  „V skladisku som našiel ďalšie kyslíkové rezervy. Skutočne, Momoka, teraz by sme si mohli nájsť čas, aby sme ho riadne…“


  „Veľmi jemnocitné, ale Warren je už pochovaný. Carl mu rozpáral brucho a sňal helmu. Nevidím dôvod, aby sme ho ešte aj ukameňovali.“


  Na moment zavládlo ľadové ticho.


  „Tak čo je?“ opýtala sa. „Ideme?“


  „Budem šoférovať,“ povedala Chambersová.


  „Ja by som tiež mohol…“ ponúkol sa Rogašov.


  „Nikto z vás nebude šoférovať,“ oznámila Omurová. „Ak má niekto dôvod sadnúť si za volant, tak som to ja. Ísť za ním.“


  „Si si istá?“ opýtala sa Amber opatrne.


  „Ešte nikdy som si nebola taká istá,“ povedala Omurová a jej dych zahmlil priezor.


  „No dobre,“ Julian pozrel na rovinu, „keďže aj tak nemáme satelitné spojenie, prepnem nás štyroch na jednu frekvenciu. Odteraz nás už nikto nebude môcť počuť, ani Carl, ak by sme sa k nemu priblížili. Možno to bude na niečo dobré.“

  „Musí existovať nejaký spôsob!“


  Tim stratil akýkoľvek prehľad o čase. Sekundy sa ťahali celú večnosť a hodina sa zároveň scvrkla na skľučujúce nič, iba na toľko, aby sa človek cítil zbytočný. Ak úmrtia mali len relatívnu výhodu v tom, že ich odpútali od bomby, teraz sa bomba vynorila znova, po tom, ako všetkých oboznámili s hroziacou kataklizmou. Lynn nadobúdala o to viac sily, o čo zmätenejšia bola situácia. Niežeby jej bolo skutočne lepšie, no zdalo sa, že katastrofy, tie skutočné katastrofy jej vyháňali diabla z hlavy. A zrazu sa aj Tim blížil k ich skutočnej podstate. Neboli ničím iným, než výplodmi hypotéz, bytosťami čeľade čo-by-sa-stalo-keby a rodu mohlo-by-byť, vybavenými mučiacimi nástrojmi neuskutočneného.


  Veľmi ľutoval svoju sestru.


  Strach, že by jej dielo mohlo byť zraniteľné a chybné, ju oberal o každú jasnú myšlienku. Medzičasom si bol Tim úplne istý, že sa jeho obavy, živené podozrením Dany Lawrenceovej, ukázali ako tragické nedorozumenie. Nebola to Lynn, kto sa snažil poškodiť svoj vlastný výtvor a jeho obyvateľov. Jej ducha síce možno priťahovala skaza. No v tejto chvíli sa jej nemohlo stať nič lepšie, ako byť donútená reagovať, lebo sa stalo to, čo ju mátalo v najhorších snoch. Dokonca o poslednom vývoji informovala aj Lawrenceovú, jej novú úhlavnú nepriateľku. Prekročila svoj tieň a bývalú riaditeľku požiadala o radu.


  „Pozreli sme si obrázky z vonkajších kamier,“ povedala. „Plamene zjavne spôsobili čiastočné zrútenie oceľovej konštrukcie v krku Gaie. Požiar by mal byť teda zahasený, zato je teraz ohrozená statika. Hore zíva niekoľko trhlín.“


  Lawrenceová mlčala. Zdalo sa, že premýšľa.


  „No tak, Dana,“ nástojila Lynn, „potrebujem váš odhad.“


  „Ako vyzerá ten váš?“


  „Že Miranda, Olympiada a Finn majú len jednu cestu, ktorou sa môžu dostať von. A tá nevedie smerom dolu.“


  „Takže cez vyhliadkovú terasu?“


  „Áno. Von pretlakovou komorou v klube Mama Killa.“


  „Musíme vyriešiť dva problémy,“ povedala Lawrenceová. „Po prvé, vonkajšou stranou hlavy sa nedá zostupovať.“


  „Ale áno. Pre prípad núdze sme naplánovali výsuvný rebrík.“


  „Ale nie je nainštalovaný.“


  „Prečo nie? Podľa bezpečnostných smerníc…“


  „Z optických dôvodov. Mimochodom, vy ste to nariadlili,“ dodala Lawrenceová s očividným zadosťučinením. „Samozrejme by sme ho mohli namontovať, ibaže za súčasných podmienok by to bolo veľmi komplikované a zabralo by to obrovské množstvo času.“


  „Druhý problém je horší,“ zamiešal sa O’Keefe, ktorý bol tiež pripojený. Aspoň vedenie optických vlákien sa zdalo byť zatiaľ funkčné. „Tu hore nemáme nijaké skafandre. Takže terasa nám veľmi nepomôže.“


  „Nemohli by sme nejaké priniesť?“ spýtal sa Ögi. Neustále pochodoval po miestnosti rovnako dlhými, precízne vymeranými krokmi, aspoň tak sa zdalo Timovi. Ako jediný zostal v centrále. Ostatní sedeli vo vestibule a snažili sa s pomocou Heidrun vzchopiť. „Zdá sa, že E1 funguje.“


  „El však vedie iba do krku,“ povedal Tim.


  „Zabudnite na to,“ potriasla Lynn hlavou, „šachta sa hermeticky uzavrela, aby nás chránila pred vákuom. Po štrukturálnych zmenách by sa dvere aj tak neotvorili. Je iba jedna možnosť.“


  „Pretlaková komora,“ povedala Lawrenceová.


  „Áno,“ Lynn zaťala zuby do spodnej pery, „vonkajškom. Musíme dostať skafandre dovnútra cez komoru vyhliadkovej terasy.“


  „Na to ich ale najskôr musíte vyniesť hore,“ povedal O’Keefe. „Tu hore to neustále škrípe. Musí to ísť rýchlo! Neviem, ako dlho ešte hlava vydrží.“


  „Kallisto,“ povedala Lawrenceová, „doneste ich hore na Kallisto.“


  „Kde je vôbec Nina?“ opýtal sa Tim.


  Lynn naňho prekvapene pozrela. V zápale boja na dánsku pilotku úplne zabudli.


  „Nebola s vami v bare?“ opýtala sa Lynn.


  „Kto, Nina?“ O’Keefe potriasol hlavou. „Nie.“


  „A tu dolu ju niekto…“ Lynn sa zarazila. „Dokelu! Aby sme dostali Kallisto hore, potrebujeme niekoho, kto dokáže toho obrovského vtáka riadiť.“ Posledné zvyšky farby jej zmizli z tváre. „Musíme ísť hľadať Ninu!“


  „Tak dlho nemôžeme čakať,“ nástojil O’Keefe.


  „Potom…“ lapala po vzduchu v snahe nepodľahnúť návalu paniky, „mohli by sme… v garáži máme desať grashoperov! Skoro všetci už nimi leteli.“


  „Áno, tesne nad zemou,“ povedala Lavrenceová. „Trúfate si na to? Vystúpiť grashoperom do výšky 150 metrov a zvládnuť presné pristátie na terase?“


  „Presné pristátie nie je problém,“ povedal Tim, „ale výška…“


  „Z technického hľadiska je výška ten najmenší problém, teoreticky by sa nimi dalo letieť aj do otvoreného vesmíru.“ Lynn si pretrela oči. „Ale Dana má pravdu. Ja si na to netrúfnem. Nie v mojom stave. Stratila by som nervy.“


  Bolo to po prvý raz, čo sa takto verejne odhalila. Nikdy predtým ju Tim takú nezažil. Zhodnotil to ako dobré znamenie.


  „No dobre,“ povedal, „koľko tých vecí potrebujeme? Každý hoper zoberie osobu navyše, takže spolu tri, správne? Traja piloti. Ja idem. Walo?“


  „Ešte nikdy som s tým nebol tak vysoko, ale keď Lynn myslí, že sa to dá…“


  Tim bežal do vestibulu a zatlieskal.


  „Jedného!“ zvolal. „Potrebujeme jedného na tretí hoper.“


  „Ja,“ povedala Heidrun, hoci vôbec nevedela, o čo vlastne ide.


  „Si si istá? Musíš s ním pristáť na hlave Gaie. Trúfaš si na to?“


  „V zásade si trúfam na všetko.“


  „Nemáš strach z výšok?“


  „Či to zvládnem, je druhá vec.“


  „Nie, to nie je,“ Tim potriasol hlavou, „ty to musíš zvládnuť. Teraz musíš vedieť, či to dokážeš, inak…“


  Vstala a začesala si biele vlasy za uši.


  „Žiadne inak. Dokážem to.“


  Všetky skafandre boli vyhotovené dvojmo, schované za stenou vo vestibule, takže nemuseli ísť hore cez mosty ku skrinkám na poschodí. Navzájom si pomohli pri obliekaní pancierovania, prichystali mundúry pre Rogašovovú, Winterovú a O’Keefa a zbalili ich do boxov.


  „Sú v chodbe nejaké problémy?“ opýtal sa Tim.


  „Nie, senzory hlásia konštantné hodnoty.“ Lynn šla pred nimi, priviedla ich k priechodu neďaleko výťahov a otvorila veľkú priehradku. Za ňou sa nachádzalo priestranné schodisko so schodmi, medzi ktorými boli veľké rozostupy.


  „Touto cestou sa dostanete dolu. Garáž otvorím z centrály.“


  Takúto cestu ste mohli vybudovať aj smerom hore, pomyslel si Tim, ale zdržal sa poznámky.


  „Veľa šťastia,“ povedala Lynn.


  Tim zaváhal, potom oboma rukami chytil sestru a pritiahol si ju k sebe. „Viem, čo musíš prekonať,“ povedal potichu, „som na teba neuveriteľne hrdý. Netuším, ako to vydržíš.“


  „To by som sama rada vedela,“ zašepkala.


  „Všetko bude dobré,“ povedal.


  „Čo má byť ešte dobré?“ vymanila sa z jeho objatia a chytila ho za ruky. „Tim, musíš mi veriť, s Carlom nemám nič do činenia, nech si Dana hovorí, čo chce. Ja ničím iba seba.“


  „To všetko nie je tvoja vina, Lynn. Ty za to nemôžeš!“


  „Tak už choďte,“ šklblo jej kútikmi úst, „rýchlo!“


  V prázdnej, slabo osvetlenej chodbe vládlo čosi upokojujúce, vhodné na opätovné vybudovanie a posilnenie dôvery k technologickému pokroku. Vo svojej triezvosti sa javila neskorumpovateľná, no Tim musel myslieť na to, že všetko to vlastne začalo Carlom Hannom. Jeho zjavenie sa vzbudilo Julianovu nedôveru. Pýtal sa sám seba, či bola bomba schovaná tu dolu. Za tých pár hodín nemohli prehľadať každý kút. Aká malá bola miniatómovka? Ležala pod pásovým eskalátorom, okolo ktorého sa náhlili? Pod jednou z podlahových dlaždíc? Za stenou, v strope?


  Navrhli Sušme a Mukešovi, Eve a Karle, aby šli lunárnym expresom k úpätiu Montes Alpina a tam, v bezpečnej vzdialenosti počkali, pokým tých zakliesnených oslobodia, alebo s hotelom vyletia do vzduchu. No všetci trvali na tom, že zostanú na mieste. Dokonca aj Sušma, ktorá sa hrdinsky snažila zvíťaziť nad svojím strachom. Aby pomohli zlepšiť naštrbenú morálku, Lynn poslala ženy hľadať Ninu Hedegaardovú, takže chvíľku boli zamestnané. Tim stále dúfal, že sa jeho sestra v centrále nezblázni. Nair zostal pri nej, čo ho trochu upokojovalo. Došli ku garáži a videli zapadať diely rolovacej strechy do konštrukcie. Nad nimi žiarila hviezdna obloha. Tucet bugín čakal na párty, ktorá sa už nebude konať. Oproti nim odpočíval Kallisto, neforemný, no sebaistý, akoby ním bolo možné letieť na Mars. Škaredý, ale spoľahlivý, ako chudák Chuck ešte včera žartoval. Vedľa raketoplánu vyzeral ten blší cirkus grashoperov ako detské hračky.


  „Kto vlastne poletí prvý?“ opýtala sa Heidrun.


  „Tim,“ rozhodol Ögi, zatiaľčo ukladal box s Rogašovovej oblekom na malú nákladnú plochu, „potom ty, potom ja. Musím dať pozor, aby si sa mi nestratila.“


  „Lynn,“ oznámil Tim vysielačkou na prilbe, „my štartujeme.“


  Ešte stále si nevedel zvyknúť, že všetky zvuky pohonu chýbajú. Hoper sa nehlučne vzniesol, vyšiel z garáže a nabral výšku. Gaia zozadu vyzerala ako vždy, vznešená a neotrasiteľná. Kamerou na helme vysielal obrazy do centrály. Vyletel do zákruty, ako sa s Lynn dohodol, aby si mohla urobiť obraz o priečelí. Pridal rýchlosť, nechal sa s trhnutím odniesť k ramenu obrovskej sochy a zadržal dych.


  „Bože môj,“ vyletelo z Wala.


  Už pri pohľade zboku bolo zjavné, že mnohé veci nesedeli. Časti fasády chýbali alebo boli v troskách. Miestami bolo vidieť holú oceľ nosnej konštrukcie. Teraz sa ukázal celý rozsah skazy, Bezkontúrová tvár už nehľadela na Zem, ale pozerala tesne pod ňu. Tam, kde bol predtým krk, škerila sa čierna rúcajúca sa jaskyňa. Priečelie bolo celé odlomené. Brada Gaie sa natoľko zosunula, že spoza nej trčali spodné polovice výťahových dverí.


  Tim nasmeroval hopera bližšie. Zdalo sa, že celá ohromná lebka drží už iba na zátylku. E2 bol otvorený, vnútrajšok rozožratý od plameňov. Groteskne zdeformované oceľové nosníky sa vzpínali proti nemu. S nepríjemným pocitom v žalúdku sa odvážil pozrieť dolu. Okolo stehna Gaie sa nachádzali trosky, hoci ich bolo podivne málo. Zdalo sa, že mu Gaia pritakáva. O’Keefe mal pravdu. Prišli v poslednej sekunde.


  Pri výstupe zbadal zablokované Chang’e, nahováral si, že tam rozoznáva dym a sadze, spálené zariadenie. No tmavé, zlatom potiahnuté okenné tabule umožňovali iba tušiť detaily. Tima sa znenazdania zmocnil závan strachu z výšok. V porovnaní s plošinou na hoperi, ktorá bola bez zábradlia, aj lietajúci koberec bol skutočným tanečným parketom. Rýchlo sa uistil, že Heidrun a Walo sú za ním, prešiel okolo Selene a Luna Baru a popri klenbe čela mieril k vyhliadkovej terase. Pod ním sa pohli akési siluety. O’Keefe, Rogašovová a Winterová sa blížili ku komore. Natočil dýzy, priškrtil rýchlosť, dorazil kúsok nad terasu, otočil sa a už bol tesne pri zábradlí. Nebolo to nijaké elegantné pristátie. Hoper skackal. Vedľa neho, v primeranom odstupe, zosadla Heidrun, akoby celý život nič iné nerobila. Ögi nadávajúc urobil čestný okruh, jednou z teleskopických nôh zavadil o zábradlie a prinútil hopera pristáť.


  „Inak v podstate vášnivo rád plachtím a lietam balónom,“ povedal ospravedlňujúco, vzal svoj box a šiel s ním k pretlakovej komore, dvojitej priehradke s niekoľkometrovým priemerom, „ale Švajčiarsko je akési väčšie.“


  Tim zoskočil z hopera.


  „Finn, sme nad vami,“ povedal. Lynn prepojila prilbovú vysielačku na internú sieť Gaie, takže komunikoval O’Keefe.


  „Jasné, Tim. Čo máme urobiť?“


  „Pre začiatok nič. Privoláme si výťah komory, pošleme vám boxy s vesmírnymi oblekmi a…“


  Zasekol sa.


  Mýlil sa, alebo sa podlaha pod jeho nohami začala triasť?


  „Pohni si!“ volal O’Keefe. „Už sa to zase začína!“


  Kde je ovládacia konzola komory? Tu. Prstami rýchlo naťukal príkazy, vzduch odsávalo trýznivo pomaly. Záchvevy sa zosilnili, prešli do otrasov, potom lomoz skončil tak rýchlo, ako začal.


  „Výťah ide hore,“ vyrazil zo seba bez dychu Ögi.


  V podlahe sa roztvárali dvere komory a vysunula sa presklená kabína, dosť priestranná, aby sa do nej zmestil tucet ľudí. Keď sa otvorila, chvatne do nej natlačili boxy.


  „Zveziem sa dolu,“ povedala Heidrun.


  „Čo?“ Ögi sa vydesil. „Prečo?“


  „Aby som im pomohla. S oblekmi, aby to šlo rýchlejšie.“ Skôr, než stihol protestovať, stratila sa v kabíne a stlačila spínač na zostup. Výťah sa zavrel.


  „Poklad môj,“ zašepkal Ögi.


  „Nerob si starosti, milovaný. O päť minút sme späť.“


  O’Keefe videl prichádzať výťah s niekým, koho prištíhle nohy mu boli povedomé aj cez centimetrový plast zosilnený oceľovým vláknom. Netrpezlivo čakal, kým sa vnútorný tlak znovu obnovil a predná priehradka sa odsunula nabok.


  „Hopla!“ zvolala Heidrun a hodila mu box, ktorý bol navrchu.


  Voskovobiela Rogašovová podala druhý box Winterovej a začala vyberať svoj vlastný.


  „Ďakujem,“ povedala vážne, „nikdy vám to nezabudnem.“


  S veľkým náhlením pomáhajúc jeden druhému navliekli si obleky, zapli úchytky, upevnili zapínanie, vyložili si batohy na chrbty a nasadili helmy.


  „Bolo by veľa žiadať, aby sme okamžite vypadli z hotela?“ nadhodila Winterová. „To iba, viete, nechcem vyletieť do vzduchu a minibar som už tiež vyprázdnila, takže…“


  „Na to sa spoľahni,“ ozval sa Lynnin hlas.


  „Teda, necháp ma zle!“ ponáhľala sa Winterová s uistením. „Nič proti tvojmu hotelu.“


  „Ale áno,“ povedala Lynn chladne, „odporný hotel.“


  Winterová sa zachichotala.


  V tej istej chvíli sa podlaha odvalila.


  Na malý moment si Tim pomyslel, že celú náprotivnú stranu priepasti dvíhajú pradávne mocnosti. Potom uvidel, ako grashopery poskakujú po terase a Ögi rukami vesluje k zábradliu, stráca rovnováhu, padá na brucho a kĺže sa za lietajúcimi strojmi.


  Gaia sklonila hlavu pred nevyhnutným.


  V Timovej helme zúril chaos. Kto vládal, kričal s ostatnými opreteky, prevalil sa na chrbát, dostal sa na nohy a vstal, čo bola chyba, pretože tak novu stratil rovnováhu. Strhlo ho k zábradliu, prevalil sa cezeň a narazil na hladkú a strmú presklenú plochu.


  Šmýkal sa do prázdna.


  Nie, pomyslel si. Ó, nie!


  V panickom strachu sa pokúšal zachytiť na šmykľavom podloží, no nebolo tam nič, čoho by sa chytil. Šmýkal sa ďalej, preč od ochranného oplotenia terasy. Jeden z hoperov sa kĺzal za ním a narazil na sklo. Tim sa za ním načiahol, podarilo sa mu zachytiť riadiacej tyče, schmatol ju a videl, ako v hĺbke mizne ďalší stroj. Zrazu sa mu zdalo, že sa vznáša, necítil už nijakú oporu, s klátiacimi sa nohami visel nad priepasťou, ruku mal zaťatú do tyče stroja a kričal: „Stop!“ A akoby jeho naliehanie, jeho biedne želanie ďalej žiť ktosi tam kdesi medzi chladne hľadiacimi tisíckami hviezd vzal na vedomie, zrazu sa pohyb obrovskej hlavy zastavil.


  „Tim! Tim!“


  „Všetko v poriadku, Lynn,“ sipel, „všetko…“


  V poriadku? Nič nebolo v poriadku. Oboma rukami – vďakabohu nebol ťažký – sa vyšplhal po stroji hore, s úľavou zistil, že ten sa jednou teleskopickou nohou zasekol do zábradlia. A hneď nato s hrôzou zistil, že sa noha pomaly zo zábradlia vysúvala von.


  Hoperom trhlo.


  Celý bez seba sa Tim metal v prázdnote, neschopný rozhodnúť sa, či má ďalej liezť hore a tým úplne vytrhnúť hoper z ukotvenia, alebo sa nemá radšej ani pohnúť, čo by jeho smrť oddialilo o niekoľko sekúnd. V ďalšej chvíli sa spoza zábradlia terasy vynorila postava, šplhala sa ďalej a opatrne sa spustila dolu, oboma rukami objímajúc zábradlie.


  „Lez po mne,“ oddychoval sťažka Ögi, „no tak!“


  Nohy mal teraz vo výške Timovej helmy, hneď pri ňom. Tim zalapal po dychu, načiahol ruku…


  Hoper sa uvoľnil.


  Hompáľajúc sa sem a tam visel Tim na Ögiho čižme, načiahol sa za holenným krytom, zovrel Švajčiarovi koleno a vyšplhal sa po ňom ako po rebríku, pokračoval ďalej cez zábradlie a napokon pomohol svojmu záchrancovi dostať sa znovu do bezpečia. Pred ich očami, nahnutá asi o 45 stupňov, vyrastala do výšky podlaha terasy ako šmykľavka.


  Zvládol to.


  Ale všetky tri grashopery boli nenávratne preč.


  „Nie! Vyletím hore.“


  Lynn sa odsunula od kontrolného pultu, čupla si a zakliesnila sa do Naira. Ind s hrôzou sledoval stenu s monitormi s hroznými zábermi, ktoré prenášala kamera na Timovej helme a vonkajšie kamery na náprotivnej strane priepasti. Optické spojenie s klubom Mama Killa sa zrušilo, zato teraz zachytávali hlasy uväznených cez helmové vysielačky.


  „Prestalo to,“ zadychčaný hlas Winterovej. „Čo urobíme teraz?“


  „Olympiada?“ hlas O’Keefeho.


  „Tu,“ hlas vystrašenej Rogašovovej.


  „Kde?“


  „Za barom, ja… som za barom.“


  „Zlato moje?“ Ögiho ustráchaný hlas. „Preboha, kde…“


  „Neviem,“ Heidrun ťahala vzduch pomedzi zuby, „niekde. Narazená hlava.“


  „Všetci von!“ prikázal Tim. „Nemôžete tam zostať. Skúste, či komora funguje.“


  V Lynniných spánkoch búšili hypnotické rytmy. Farebné hmly sa začali prevaľovať. Srdce jej prestalo biť, keď sa musela pozerať, ako sa hlava Gaie náhle sklonila tak, že brada ležala takmer na hrudi. Teraz tĺklo o to silnejšie. Gaia vyzerala, akoby spala. Ktovie, čo jej ešte držalo hlavu na pleciach.


  „Tu je všetko nakrivo,“ povedal O’Keefe. „Padali sme jeden cez druhého ako bábky. Neviem, či sa vôbec ešte dostaneme do komory.“


  Hlava. Hlava. Hlava. Ako dlho sa ešte jej hlava udrží na pleciach?


  „Prídeme po vás,“ povedala, „ešte stále máme sedem grashoperov. Ja poletím.“


  „Aj ja,“ povedal Nair.


  „Potrebujeme niekoho tretieho. Rýchlo! Choď po Karlu, je na tom z nás všetkých najlepšie.“


  Nair sa náhlil preč. Lynn ho nasledovala, vybrakovala sklad s náhradnými skafandrami. Viacero chýbalo, medzi nimi aj jej. Zrazu jej napadlo, že nie všetky obleky boli uskladnené vo vestibule. Bežala naspäť do centrály a k zavretej priehradke v zadnej stene. Tam bola malá miestnosť pre nadbytočné veci, hasiaci prístroj, obleky, vybavenie a dýchacie masky. Počkala, pokým sa oceľová stena odsunula, vstúpila dnu prekvapená, že svetlo svietilo. Pohľad jej padol na nadstavec s výbavou, na navŕšené boxy, na mŕtve tváre dýchacích masiek uložených v regáloch, na mŕtvu tvár Sophie Thielovej, ktorá sa vzpriamene opierala o stenu, oči otvorené, pekná tvár predelená pásikom zaschnutej krvi, ktorá jej vytiekla z diery na čele…


  Lynn sa nehýbala.


  Chvíľku tam len stála a hľadela na mŕtvolu. Zvláštne, že v nej žiadny pocit nevyvolala. Vôbec nič. Možno preto, že jej objavenie už na ňu bolo priveľa a prišlo prineskoro. Tá dotieravosť, s akou sa dožadovala pozornosti v tomto danteovskom pekle, akoby ostatní nemali nijaké starosti! Po chvíli si Thielovú prestala všímať a pustila sa do vynášania boxov s biooblekmi.


  „Ahoj, Lynn.“


  Podráždene zdvihla oči.


  Vo dverách stála Dana Lawrenceová.


  Heidrun a O’Keefe, podopierajúc Olympiadu, sa ťahali a posúvali nahor k pretlakovej komore. Pri poklese hlavy Ruska nepadla za bar, ako si myslela, ale za kabínu diskdžokeja. Winterová zatiaľ visela ako opica na tyči pri pretlakovej komore s rukou na senzore, aby komora zostala otvorená.


  „Zvládnete to? Mám vám pomôcť?“


  „Dostanem sa tam sama,“ zastenala vzdorovito Rogašovová.


  „Nedostaneš,“ povedala Heidrun, „máš poranenú nohu, ledva na ňu môžeš stúpiť.“


  Problém, ktorý nastal pri zmenenej polohe miestnosti, nespočíval ani tak v nahnutej podlahe, ako v komore. Priečelie bolo otočené na presklenú tvár Gaie a smerovalo dolu. Nielenže takto bolo veľmi ťažké dostať sa dnu, ale ak nebudú dávať pozor, tak sa prekoprcnú znovu von.


  „Hneď ako budete na terase,“ povedal Tim, „musíte sa pokúsiť dostať za výťah, aby ste mali oporu. Ach áno, prineste so sebou niečo dlhé a ostré. Napríklad nôž.“


  „Načo?“ funel O’Keefe, lebo dvíhal Rogašovovú, aby sa mohla zachytiť pomocnej ruky Mirandy Winterovej.


  „Aby sme zablokovali kabínu, inak zase zíde dolu.“


  „Povedala som, že to zvládnem.“ Rogašovová objala zábradlie kabíny a tvrdohlavo sa vtiahla do výťahu. „Choď pohľadať nôž, Finn.“


  Zakliesnili sa do zábradlia a čakali. O’Keefe sa na chvíľu stratil a keď sa napokon vrátil s horolezeckým čakanom, okolo ramien mal omotaný kus látky. Winterová dala uzavrieť priehradku a vypumpovať vzduch.


  Kabína sa zatriasla.


  „Už nie,“ zastenala Rogašovová.


  „Neboj sa,“ upokojovala ju Winterová, „hneď to prestane.“


  „Čo chcete robiť?“ spýtala sa Lawrenceová.


  Priehradky sa konečne dali otvoriť, pancierovanie sa zasunulo naspäť do utajených medzipriestorov. Vyslobodená z väzenia zoskočila Lawrenceová z galérie dolu do vestibulu. Zvažovala ďalšie kroky: prerušiť záchrannú akciu, dobyť Kallisto, zmiznúť. Počas poslednej hodiny a pol si musela získať späť dôveru tým, že sa voči Lynn tvárila uznanlivo. No s tým bol teraz koniec. Julianova nenávidená dcéra bola v centrále sama. Teraz nemá nijakú protivníčku, ktorú by musela brať vážne. Fakt, že stratila zbraň, jej síce úlohu neuľahčoval, ale môže použiť ešte ruky.


  „Poletím hore,“ povedala Lynn nevýrazne, vrátila sa naspäť do zadnej miestnosti a vytiahla odtiaľ dva veľké boxy so skafandrami. Lawrenceová naklonila hlavu. Nevidela Thielovú? Hlúposť, musela Nemku vidieť, ale prečo potom vyzerala pokojne? Ten pohľad ju musel vykoľajiť. No Lynn pôsobila tak ľahostajne, akoby bola ovládaná na diaľku. S prázdnym pohľadom si vyzliekla bundu a začala si rozopínať blúzku.


  „No tak, Dana, vezmite si aj vy oblek.“


  „Načo?“


  „Poletíte s jedným z hoperov. Čím viac nás bude, tým rýchlejšie…“ zrazu sa zasekla a zabodla začervenané oči do Lawrenceovej. „Povedzte, neviete pilotovať aj Kallisto?“


  Lawrenceová sa pomaly približovala, krčila a narovnávala vražedné nástroje vlastného tela.


  „Viem,“ odvetila váhavo.


  „Dobre. Tak to urobíme inak. Nijaké hopery.“


  Z reproduktorov sa predierala zmätená konverzácia, chvatne vyslovované vety. Lawrenceová mlčky obišla konzolu.


  „Hej, Dana!“ Lynn pokrčila obočie. „Rozumiete, čo vravím?“


  Zrýchlila. Lynn zaklonila hlavu, premeriavala si ju spod privretých viečok a o krok ustúpila. Pohľad jej ožil. Takmer nebadateľný záblesk prezrádzal nedôveru.


  „Poletíte s Kallistom, počujete?“


  Jasné, pomyslela si Lawrenceová, ale bez teba.


  „Nie, v nijakom prípade!“


  Ako zasiahnutá bleskom zostala stáť, otočila sa. Do centrály vstúpila Hedegaardová v spoločnosti Krampovej. Bola oblečená v skafandri, pod pazuchou niesla helmu a vyzerala zdrvene.


  „Mrzí ma to, Lynn, slečna Lawrenceová, nekonečne ma to mrzí, nebola som na svojom poste. Zaspala som v rekreačnej oblasti. Karla okolo mňa trikrát prebehla, ale potom ma predsa našla a všetko mi povedala. Samozrejme, že poletím s raketoplánom.“


  Lawrenceová sa prinútila usmiať. Vedela by si poradiť s Lynn aj Krampovou, ale Nina Hedegaardová bola trénovaná a mala rýchle reakcie. V tej istej chvíli sa vrútil Mukeš Nair zaliaty potom a jej predstava o rýchlom odchode sa rozplynula.


  „Karla,“ kričal vzrušene, „tu si… Ó, Nina! Slečna Lawrenceová, chvalabohu.“


  „Náš postup sa zmenil,“ povedala Lynn. „Nina vyletí hore raketoplánom.“ Pristúpila ku konzole a povedala do mikrofónu: „Sušma, Eva. Naspäť do centrály. Okamžite!“


  Lawrenceová si založila ruky za chrbát. Hedegaardová bola oveľa lepšia pilotka. Akékoľvek námietky by boli nezmyselné.


  „Je toho dosť, čo musíte zase napraviť,“ povedala prísne. „Je vám to vari jasné.“


  „Mrzí ma to, skutočne!“ Hedegaardová vtiahla hlavu medzi plecia. „Tých hore dostanem preč.“


  „Idem s vami. Budete potrebovať pomoc.“


  Lawrenceová nečakala na odpoveď, prešla centrálou, vstúpila do zadnej miestnosti s mŕtvolou Thielovej a okamžite vybehla. Predstierajúc hnev a zhrozenie prešla k Lynn.


  „Do kelu! Prečo ste mi o tom nič nepovedali?“


  „Pretože to nie je dôležité,“ odvetila Lynn ľahostajne.


  „Nie je dôležité? Zase dačo nie je dôležité? Povedzte, vy ste sa azda úplne zblá…“


  Lynn sa dlhými krokmi prerútila okolo, schytila Lawrenceovú pod krk a sotila ju do rámu dverí, takže do nich bolestivo vrazila hlavou.


  „Opovážte sa,“ zasyčala.


  „Vy ste šialená.“


  „Opovážte sa ešte raz podsúvať mi šialenstvo a pocítite, čo je to šialenstvo.… Mukeš, obleč si skafander, škatuľa s označením XL! Karla, škatuľa S!“


  Lawrenceová na ňu hľadela s neskrývanou nenávisťou. Triaslo sa jej celé telo. Stačilo by zopár nebadaných pohybov ruky a Julianovu dcéru mohla zabiť hneď v tejto sekunde. Neodvrátiac zrak priložila prsty na Lynnino zápästie a strhla jej ruku zo svojho krku.


  „Ale, Lynn,“ zašepkala, „nie pred hosťami. Ako to vyzerá.“


  Keď sa Gaia posledný raz zakývala, pretlaková komora trčala z vyhliadkovej terasy tak nakrivo, že na vzdialenú Zem mierila ako kanón. Držali sa zábradlia a jeden druhého, zatiaľ čo priehradky kabíny sa posúvali nabok.


  „No, super,“ povedala Winterová.


  Pohľad z terasy bol vrcholne skľučujúci. Svet bol naklonený o 45 stupňov. Zdalo sa, že z oproti ležiacej priekopy sa na nich idú zosypať tony kameňov. Tam, kde končila terasa, kľačali Tim a Ögi zakvačení do zábradlia, aby sa vzájomne chránili pred pádom do hĺbky, ak by jeden z nich stratil rovnováhu. Winterová šmátrala po ráme otvorenej komory, zachytila sa zaň a vytiahla sa von. Čižmy bioobleku mali hrubé podrážky, takže sa nešmýkali. Jej prsty našli oporu v nejakej priehlbine. S natiahnutými nohami a okolo bokov omotaná látkou, vlastne viacerými zviazanými obrusmi zo Selene, prepracovala sa dohora na šikmú plochu. Úžasný O’Keefov nápad, toto provizórne lano! Jeho druhý koniec bol upevnený na hrudnom pancieri Rogašovovej.


  „Dobre. Nech ide.“


  Heidrun vytiahla Rusku z komory, počkala, kým sa pevne chytí rámu a pustila ju. Rogašovová sa okamžite zošmykla dole, no nespadla, ale zostala visieť na Winterovej pupočnej šnúre. Tá sa plazila nahor popri kabínovej šachte v snahe dostať sa až za ňu. S nohami zapretými do šachtovej steny vytiahla Rogašovovú dohora, rozuzlila látku a spustila ju dolu. Heidrun sa po nej šplhala nahor a hneď za ňou O’Keefe, ktorý vrazil čakan do dverí komory, aby sa už nemohla zavrieť a spustiť do šachty.


  „U vás všetko v poriadku?“ zvolal Ögi.


  „Hovädský pohodlné!“ povedala Heidrun.


  „Dobre. Ideme k vám hore.“


  Dostať sa hore cez zábradlie bolo v porovnaním s ďalšou trasou jednoduché. Odtiaľ to bolo ku komore ešte hodný kus. Winterová im hodila lano. Po dvoch pokusoch sa ho podarilo Timovi zachytiť a oviazať okolo mreže. Potom sa naň zavesili a s pomocou rúk sa dostali na druhú stranu. Pre šiestich bolo za kabínou veľmi tesne, no aspoň mala stabilnú zadnú stenu, ktorá ich chránila pred pádom. Boli nalepení jeden na druhého a neodvážili sa ani pohnúť zo strachu, že priveľa pohybu by už hlavu Gaie odtrhlo úplne.


  „Lynn, všetci sú vonku,“ povedal Tim.


  Presklená stena sa zachvela. Heidrun našmátrala Ögiho ruku.


  „Lynn?“


  Nijaká odpoveď.


  „Zvláštne,“ vzdychla si Winterová, „nemyslela som, že to niekedy oľutujem.“


  „Čo oľutuješ?“ spýtala sa chrapľavo Rogašovová.


  „Tú nehodu vtedy v bazéne.“


  „V Miami?“ odkašľala si. „Kvôli ktorej si bola pred súdom?“


  „Áno, presne. Kvôli môjmu chudákovi Louisovi.“


  „Čo presne ľutuješ?“ opýtal sa OKeefe unavene. „To, že zomrel, alebo že si mu k tomu dopomohla?“


  „Bola som zbavená obžaloby,“ povedala Winterová takmer veselo. „Nevedeli mi nič dokázať.“


  Hlavou Gaie sa prehnal nový otras, nie a nie prestať. Rogašovová zavzlykala a zaryla sa O’Keefovi do stehna.


  „Lynn!“ kričal Tim. „Čo sa u vás deje?“


  „Tim!“ Lynn. Konečne! „Vydržte. Som na ceste. Ideme po vás.“


  Lynn trvala na tom, aby Gaiu opustili spoločne. V jej rozpadajúcej sa mysli sa presadilo poznanie, že Lawrenceová hrá akosi falošne, a preto by nebolo dobré nechať ju letieť samotnú s Hedegaardovou. Vybaviť na jeden šup vypratanie a záchranu sa jej zdalo byť najefektívnejšie, akési vysporiadanie posledných záležitostí. Milostivo vzala na vedomie Lavrenceovej ťažko skrývanú zlosť, jej zádrapčivú nenávisť. Cítila sa zvláštne pokojne a zároveň ju hnala túžba hlasno sa smiať. Ibaže už by asi nevedela prestať, keby s tým raz začala.


  Vošli do svalnatého tela Kallista, Hedegaardová otvorila priezor na korme a spustila motory. Kolmo stúpali do hviezdami posiatej cirkusovej kupoly, pod ktorou vyzerali ako diváci v lóži. Popri kúzelníckych trikoch a vystúpeniach klaunov ich čakala vražedná akrobacia na záchranu života.


  „Hej, vy tam hore,“ povedala Hedegaardová. „Ešte ste tam?“


  „Už nie dlho,“ veštila Heidrun.


  „Na pretlakovú komoru pre raketoplány môžeme zabudnúť. Bola by príliš blízko k motoru a ja musím udržiavať protichod, aby sme sa nenakláňali. Nacúvam k vám s otvoreným kormovým priezorom, jasné? Pokúsim sa nedotknúť hlavy, takže sa pripravte na to, že sa budete musieť vytiahnuť hore.“


  „Šplhanie, saltá, čokoľvek chceš.“


  Stúpali vyššie. Z pilotnej kabíny raketoplánu bolo vidieť chrbát Gaie, potom sa objavila šija s obnaženou oceľovou chrbticou a Lynn musela myslieť na to, čo stelesňovala Gaia v Julianových očiach, teda nadhodnotený obraz jej samej. A skutočne, boli si jedna druhej čoraz podobnejšie. Dve kráľovné, ktorým hrozilo, že prídu o hlavu.


  Kallisto pomaly stúpal popri ovále lebky. Vtlačení medzi stenou komory a podlahou terasy sa držali jeden druhého a mávali siluetám v helmách za sklom kokpitu. Raketoplán sa začal na mieste otáčať, najskôr k nim nasmeroval bok, potom otvorenú kormu so spustenými nákladovými vrátami.


  „Bližšie!“ kričal Tim.


  Náraz otriasol hlavou. Ögi stratil rovnováhu, no Heidrun ho zachytila. Kallisto sa naklonil. S najväčšou precíznosťou smerovala Nina Hedegaardová s obrovskou mašinou dozadu. Nákladný priestor sa posúval bližšie, čoraz bližšie, príliš blízko…


  „Stop!“


  Raketoplán ostal nehybne stáť v prázdnom priestore.


  „Dočiahnete?“ opýtala sa Hedegaardová.


  O’Keefe zodvihol obe ruky, chytil sa okraja vrát a silným švihom sa na ne vytiahol. Okamžite si ľahol na brucho a vystreté ruky spustil dolu.


  „Nina? Môžeš tú mašinu spustiť trocha nižšie?“


  „Skúsim.“


  O’Keefe sa pravou rukou dotkol Heidruniných končekov prstov. Kallisto klesol o meter, teraz sa vznášal pred nimi vo výške heliem.


  „Viac to nejde,“ povedala Hedegaardová. „Bojím sa, že zavadím do hlavy.“


  „Viac ani netreba.“ Heidrun sa vyšplhala k O’Keefemu na nákladnú plochu. Vpravo od nej sa vyťahoval Ögi, čupol si, aby chytil Olympiadu, ktorú mu podávali zdola, a ktorá sa mu opierala o plecia. Ruky sa načiahli aj k Winterovej a Timovi a pomohli im hore.


  „To by sme mali,“ zašepkala Olympiada…


  A spadla, keď sa jej nalomená holenná kosť definitívne zlomila. S výkrikom sa prekoprcla cez okraj nákladného priestoru a zrútila sa naspäť do rohu medzi terasou a komorou.


  „Olympiada!“


  Winterová, ktorá bola už takmer hore, sa znovu spustila k Ruske a chytila ju pod pazuchy.


  „Nie… ne…“


  „Tebe asi šibe! Hore sa, ležať ťa tu nenechám.“


  „Nie som na nič súca,“ fňukala Rogašovová.


  „Ale áno, si super, iba to ešte nevieš.“


  Winterová s námahou nadvihla malú ženu do výšky k O’Keefemu, ktorý ju vytiahol späť na nákladný priestor a podal ďalej Timovi.


  „Aááno!“ kričala Winterová. „A teraz rýchlo preč!“


  Zasmiala sa a vystrela ruky. O’Keefe ju chcel zachytiť, no jej ruky boli zrazu mimo jeho dosahu. Zmätene sa nahol dopredu. Vzďaľovala sa mu čoraz rýchlejšie, takže si na sekundu myslel, že Hedegaardová odletela bez nej. Potom si uvedomil, že raketoplán stojí stále na svojom mieste.


  Hlava Gaie sa odlomila!


  „Miranda!“ kričal.


  V helme počul tlmené dychčanie, akoby Miranda stála vedľa neho. Jej potácajúca sa postava klesala pred jeho očami. Divoko mávala rukami, čo desivo pripomínalo samopašné gestá. Presne takú ju poznal. Večne v dobrej nálade až na hranici únosnosti. No keď zvolala O’Keefeho meno, v jej hlase bolo prestrašené zúfalstvo človeka, ktorý práve zistil, že ho už nič a nikto nemôže zachrániť.


  „Finn! Finn!… Finn!“


  „Miranda!“


  Potom zmizla.


  Jej telo sa prepadlo cez šachtu kabíny, zažiarilo v slnečnom svetle a stratilo sa za sťatou hlavou Gaie, ktorá opísala polkruh. Na chvíľku sa zdanlivo zastavila, no napokon celá odpadla od pliec a vrazila do obrovského románsky zakriveného okna v bruchu sochy.


  „Dovnútra, všetci dovnútra!“ kričal O’Keefe preskakujúcim hlasom. „Nina!“


  „Čo sa deje, Finn, my…“


  „Zrútila sa,“ skočil O’Keefe do nákladného priestoru, „Miranda sa zrútila, musíš ísť dopredu, k priečeliu.“


  „Ste vnútri?“


  Zrakom blúdil dookola. Vedľa neho sa Tim potkýnal o vlastné nohy držiac stonajúcu Rogašovovú v náručí. Vysilene spadol na podlahu nákladného priestoru.


  „Všetci. Áno! Rýchlo, preboha, rýchlo!“


  Nečakal, kým sa korma zavrie. Ako zmyslov zbavený bežal k spojovacej priehradke a pretlačil sa cez ňu, len čo sa trocha otvorila. Potkýnal sa stredovou uličkou, hádzalo ho do sedadiel. So zavýjaním motorov v ušiach, keď Hedegaardová manévrovala s Kallistom pospiatky cez kýpeť šije, sa vytiahol hore a náhlil sa do kokpitu.


  Pozrel dolu.


  Brucho bolo zničené. Ohnivé gule zhasínali v okamihu, ako vzplanuli. Dolu pršali trosky postupne, ako sa rúcali jednotlivé poschodia hrudného koša s apartmánmi. Obrovská kráľovská hlava Gaie, zatiaľ s prekvapujúco nerozbitým presklením tváre, sa kotúľala do údolia po jemnom sklone stehien. Takmer váhavo prešla okolo kolien a o dvesto metrov nižšie sa roztrieštila na planine.


  „Choď dolu! Dolu!“


  Raketoplán klesol nižšie, no Winterovú nebolo nikde vidieť. Ani na stehne posiatom troskami, ani na mesačnom povrchu okolo.


  „K planine! Strhlo ju to dolu! Musíš…“


  „Finn…“


  „Nie! Hľadaj! Hľadaj ju!“


  Hedegaardová neodporovala. Otočila raketoplán, nechala ho ďalej klesať a krúžila tesne nad doširoka roztrúsenými zvyškami hlavy. Medzitým sa do miestnosti za kokpitom natlačili aj ostatní zachránení.


  „Nemohla sa predsa stratiť!“ kričal O’Keefe.


  „Finn.“


  Pocítil jemný stisk ruky na svojom ramene. Otočil sa. Heidrun si zložila helmu, pozrela naňho začervenanými očami.


  „Predsa sa nemohla stratiť,“ zopakoval potichu.


  „Je mŕtva, Finn. Miranda je mŕtva.“


  Hľadel na ňu.


  Potom začal plakať. Slepý od sĺz sa zosypal na zem pred Heidrun. Nepamätal sa, že by niekedy plakal.


  Lynn sedela nezúčastnene s neprítomným pohľadom v prvom rade sedadiel. Ešte raz zažiarila ako kedysi. Zhasínajúca hviezda, ktorou bola, vzplanula, spojila skupinu a viedla ju. Oslepila a zahnala Lawrenceovú, svoju nepriateľku. No palivo jej životnej energie bolo vyčerpané, kolaps nevyhnutný. Všetko v hlave sa jej preháňalo jedno cez druhé obrovskou rýchlosťou. Dojmy, fakty, pravdepodobné možnosti. Spoľahlivé znalosti sa rozdrobili na hypotézy. Nekončiace zhusťovanie dojmov spôsobovalo, že sa rozlámali na drobné, najmenšie čiastočky myšlienok, ktoré sa už nedali priradiť k nijakému časovému úseku, k nijakej úrovni vnímania, k nijakej udalosti. Čoraz kratšie fázy myslenia, svetelnou rýchlosťou svištiaci prach myšlienok, rútiaci sa duch, nezvratné kolabujúci bez protitlaku vôle. Nedosiahnuteľný horizont udalostí, žiadne vysielanie, už iba príjem, postupujúca komprimácia, koniec všetkých pochodov, všetkých kontúr, všetkých foriem, čistý stav. A aj tento biedny zvyšok dávnej Lynn Orleyovej sa sám rozpadne a rozplynie pod vlastným tlakom. Bez toho, aby niečo zanechala. Len neobývaný, imaginárny priestor.


  Niekto zomrel. Toľkí pomreli.


  Nepamätala sa.


  LONDÝN, VEĽKÁ BRITÁNIA


  Jou-jou, údajne stratená, sa presne s úderom 22. hodiny znovu našla, práve keď Diana spracovávala dátovo-technickú exhumáciu jedného pravdepodobne mŕtveho. Pravdepodobne mŕtveho, pretože mŕtvolu nikto nevidel. Pretože tak, ako všetky objekty, ktoré sa pohybovali po neznámych alebo nevypočítateľných dráhach, bola kdesi v neznáme.


  „Victor Thorn, nazývaný Vic,“ povedal Jericho, pričom nepovažoval za nutné opýtať sa Jou-jou, prečo sa ohlásených päť minút zmenilo na tri hodiny, a čo stváral vo svojom hneve Tchu.


  „Prepáč,“ sťažka dostala zo seba Jou-jou. V krku mala akúsi hrču, ktorá sa chcela dostať von. „Viem, že som chcela už oveľa skôr…“


  „Veliteľ prvej posádky mesačnej základne. Človek z NASA. V roku 2021 na všetko celých šesť mesiacov kašľal.“


  „Tchien taký nie je, veď ho poznáš.“


  „Thorn bol pri plnení úloh veľmi dobrý. Taký dobrý, že ho v roku 2024 znovu poverili polročnou misiou.“


  „Úprimne povedané, my sme sa spolu veľa nerozprávali,“ povedala Jou-jou trochu ostro. Hrča sa jej dostala na jazyk. „Bol len strašne naštvaný. Nakoniec sme si pozreli film, tvárili sa, že sa nič nedeje, veď vieš, pískanie v lese. Pravdepodobne v nevhodnej chvíli, ale nemôžeš si myslieť…“


  „Jou-jou,“ povzdychol si Jericho a mykol plecami, „to je vaša vec. Mňa do toho nič.“


  „Ale áno, týka sa to aj teba!“


  Hrča sa presunula.


  „Nie, netýka.“ Na svoje prekvapenie to myslel vážne. Tá stará neprekonaná krivda, ktorá sa v ňom držala ako pach na šatách, ustúpila pred poznaním, že ani Tchu, ani Jou-jou nemôžu za jeho skleslú náladu. Nech boli akokoľvek spriatelení, skutočne sa ho to netýkalo, „Je to čisto vaša záležitosť, váš život. Nemusíte mi nič hovoriť.“


  Jou-jou nešťastne hľadela na monitor. Situácia mala ďaleko k dôvernosti. Miesto v centre pre vyhodnocovanie informácií o situácii bolo oddelené len skromne, všade dookola pracovali ľudia. Ako mikroorganizmy v brušnej dutine Big O spracovávali a posudzovali informácie a vyraďovali ich.


  „A keď ti niečo chcem povedať?“


  „Tak bude každá iná chvíľa lepšia, než táto.“


  „No dobre,“ povzdychla si, „tak čo je s tým Thornom?“


  „Predpokladajme, že explózia miniatómovky bola nepochybne naplánovaná na rok 2024. Potom musel byť v tom čase hore niekto, kto by bombu prevzal, umiestnil a odpálil. Alebo vybrali niekoho, kto mal cestovať za bombou a všetko to urobiť.“


  „To znie logicky.“


  „Lenže nijaká explózia nebola zaznamenaná a ľudia z MI6 si myslia, že skladovanie miniatómovky vo vákuu skrýva riziko predčasného rozpadu. Takže, prečo nebola odpálená?“


  Jou-jou naňho pozrela, medzi očami sa jej od zamyslenia spravila malá šikmá vráska.


  „Pretože dotknutá osoba nemohla odpálenie vykonať tak, ako bolo naplánované. Pretože do toho niečo prišlo.“


  „Správne. Zadal som Diane, aby pátrala. Na nete nájdeš informácie o všetkých vesmírnych misiách za posledný rok. A pritom som narazil na Thorna. Smrteľná nehoda z 2. augusta 2024 pri nasadení vo voľnom priestore na OSS. Úplne nečakane, skôr, než mohol nastúpiť do služby na Pearyho základni. Presne v tom štvrťroku, keď odštartoval Mayého satelit.“


  Jou-jou si hrýzla spodnú peru.


  „A Číňania? Tých si preveril?“


  „Číňanov nemôžeš preveriť,“ povedal Jericho, „musíš sa uspokojiť s ich vyjadreniami. A podľa nich v roku 2024 nedošlo k nijakým personálnym stratám.“


  „Okrem Mesačnej krízy. Veliteľa čínskej základne zajali Američania.“


  „Prosím ťa! Najskôr vystrelia v rámci neuveriteľne nákladného a rafinovaného krycieho manévru atómovú bombu na Mesiac, a potom zopár taikonautov hlúpych ako tĺk zakopne o americké ťažobné teritórium a nechá sa uväzniť?“


  „Hm,“ pokrčila Jou-jou čelo, „tak šiel niekto výťahom. Na to museli niekoho prepašovať buď do autorizovaného tímu…“


  „Alebo podplatiť niekoho, kto už v tíme bol.“


  „A Thorn v tíme bol.“


  „Na svojej misii na Mesiaci, úplne oficiálne,“ Jericho prikývol. „Vo funkcii veliteľa, s takmer neobmedzenými právomocami. Navyše, hore sa veľmi dobre vyznal. Raz tam už bol.“


  „Už si o tom povedal Shawovej a Norringtonovi?“ Oči Jou-jou žiarili. Zrazu bola znovu strážcom, infikovaná zvedavosťou.


  „Nie,“ Jericho vstal, „ale myslím si, že by sme sa s tým mali poponáhľať.“


  Shawová a Norrington chodili s delegátmi MI5 kdesi po Big O, ale Edda Hoffová sa nedočkavo priplietla do ich pátracej siete. O prípade Thorn, samozrejme, vedela. Ibaže doteraz nikto neprišiel na myšlienku, že zaslúžilý dvojnásobný veliteľ Pearyho základne by mohol byť vyvolený, aby vyhodil Gaiu do vzduchu. Sľúbila, že zozbiera informácie o Thornovi a svojich nadriadených oboznámi s Jerichovou teóriou. Tchu Tchien sa objavil v centrále v dobrej nálade. Akoby sa nič nestalo, povedal vtip, vypočul si informácie o najnovšej situácii a zasa zmizol v hosťovskom trakte.


  „Obchody,“ povedal s ospravedlňujúcim gestom, „v Číne je skoré ráno. Armády usilovných konkurentov si na mňa brúsia nože. Nemôžem sa tváriť, akoby som už nemal nijakú firmu. Ak ma teda pri záchrane sveta nepotrebujete…“


  „Práve teraz nie, Tchien.“


  „O to lepšie! Fenshou!“


  Shawová a Norrington sa znovu objavili. Hoffová odišla na videokonferenciu s NASA. Jericho chcel osloviť Shawovú v súvislosti s Vicom Thornom, keď Tom Merrick oznámil, že s najväčšou pravdepodobnosťou zistil príčinu blokády komunikácie, ale že ju nevie odstrániť.


  „Vedieť, prečo to nejde, je tiež pokrok,“ mienila Shawová, keď sa stretli vo veľkej konferenčnej miestnosti.


  „Ako sa už povedalo,“ Merrick očami preskakoval z jedného na druhého, „aby sa Mesiac odpojil od akejkoľvek komunikácie, muselo by sa rušiť toľko satelitov a pozemných staníc, že to ani nie je prakticky uskutočniteľné. Tipujem preto, že ide o IOF.“


  „IO čo?“ opýtala sa Shawová.


  Merrick sa na ňu pozrel, akoby preňho bolo záhadou, prečo sa ľudia nebavia výlučne v skratkách.


  “Information overflow… informačné preťaženie.“


  „Paralýza koncového zariadenia hromadnými mailami riadenými botnetmi,“ vysvetlila Jou-jou, „preťaženie dátami.“


  Jeden z prítomných ľudí z MI6 spýtavo zvraštil čelo.


  „Predstavte si, že v miestnosti sedí ktosi, koho chcete umlčať,“ vysvetľovala. „Okrem toho nemá nič počuť. Dovnútra vedú tisícky dverí. Predpokladajme, že získate všetky kľúče. Pokúsite sa zamknúť všetky dvere, aby ste ho odlúčili od sveta. Dvere sú satelity a pozemné stanice, ale vy nedokážete zabrániť, aby sa neustále budovali nové dvere. Nehľadiac na to, že sa nedostanete ku všetkým kľúčom. Alternatíva je mimoriadne jednoduchá. Vojdete do miestnosti a chlapíkovi vrazíte kolík do úst a vatu do uší.“


  „Ten chlapík, ak tomu rozumiem, je počítač Gaie.“


  „Dvaja chlapíci,“ povedal Merrick. „Počítač Gaie a systém Pearyho základne.“


  „To nemajú zrkadlové systémy?“ opýtal sa Jericho.


  „Tak potom štyria chlapíci,“ šermoval Merrick netrpezlivo vo vzduchu, „alebo ešte viacerí, možno, že umlčali aj satelitné prijímače raketoplánov. V každom prípade je postup efektívnejší, pretože rušia iba koncové prijímače, teda IP adresy ľudí, na ktorých chcú zaútočiť. So satelitmi je všetko v poriadku. Môže ich tam poletovať aj milión, nič sa nezmení. Práve naopak. Satelity a pozemné stanice dnes fungujú skôr ako uzly IP siete, internet vo vesmíre! Botnet dokáže preskakovať z jedného uzla na druhý a tak si prerážať cestu.“


  Jerichovi bolo okamžite jasné, že Merrick má pravdu. V podstate boli botnety starinka. Hackeri dostali pod svoju kontrolu množstvo počítačov, keď tam ilegálne vpašovali špeciálny softvér. Používatelia v podstate ani netušili, že sa ich počítače stali vojakmi automatizovanej armády, botmi. Teoreticky mohol takýto ilegálny softvér donekonečna driemať v infiltrovaných počítačoch, až kým sa vo vopred naprogramovaný čas nezobudil a nezačal nútiť svoje hostiteľské počítače neustále rozposielať maily na zadefinovaný cieľ. Úplne legálne dotazy, no v zaplavujúcich množstvách. Na čiernom trhu cyberterorizmu bolo v ponuke do stotisíc botov. Ak botnet udrel, chrlil simultánne milióny mailov a zahltil cieľ údajmi, až kým atakovaný počítač tie množstvá už nestíhal spracovávať a zrútil sa pod IOF, information overflow, teda informačným preťažením.


  „Čo si myslíte, Tom?“ opýtala sa Shawová. „Ako dlho môžu udržať útok?“


  „Ťažko povedať. Zvyčajne sa botnety nedajú zastaviť. Softvéru sa dopredu povie, kedy sa má spustiť, a potom ho prepašujú na miesto určenia. Tam už naň nemá nikto dosah.“


  „Nedá sa softvéru naprogramovať, kedy má s útokmi prestať?“


  „Áno, určite. Dá sa všetko. Ale mám podozrenie, že tu to beží inak. Útok bol priamou reakciou na pokus varovať Juliana a Gaiu, takže niekto musel boty spustiť individuálne.“


  „Čo znamená, že už pri inštalácii softvéru museli naňho nasmerovať dotaz,“ povedala Jou-jou, „a to: Mám zaútočiť? Dotyčná osoba už iba musí povedať áno. V ľubovoľnej chvíli.“


  „A zatiaľ čo útočia na Gaiu a Pearyho základňu, opäť nasmerovávajú dotaz na pána Neznámeho,“ prikývol Merrick. „Tentoraz sa pýtajú: Mám prestať?“


  „Keby sme teda vedeli, kto ich spustil…“ ozval sa človek z MI6.


  „Mohli by sme ho prinútiť, aby ich zastavil.“


  „Kde by sa tá osoba mohla zdržiavať?“ opýtala sa Shawová.


  Merrick na ňu pozrel. „Odkiaľ to mám vedieť? Môže ísť o niekoľko osôb. Ten, kto ataky spustil, môže byť na Mesiaci. Ak prepašoval do počítača Gaie riadiaci softvér, nemal by byť preňho problém, aby naštartoval boty odtiaľ. Lenže v tej istej chvíli by ochromil aj sám seba. Takže predpokladám, že ten hlupák, ktorý by to šialenstvo mohol zastaviť, sedí niekde na Zemi. Preboha, Jennifer!“ Ruky mu lietali hore-dolu. „Môže byť všade! Môže byť tu. V Big O. Tu, v tejto miestnosti!“


  O chvíľu nato dostali správu od Geralda Palsteina. Pôsobil zdrvene, keď sa na nich pozeral z Texasu cez okno monitora. Jericho musel myslieť na to, čo povedala Shawová o nepríjemných rozhodnutiach, na ktoré musel dennodenne reagovať šéfstratég EMCO.


  Potom sa prizrel bližšie.


  Nie, bolo tam ešte niečo iné. Palstein pôsobil ako človek, ktorému práve zvestovali ničivú správu.


  „Teraz vám ten film už môžem dať k dispozícii,“ povedal unavene.


  „Rozprávali ste sa so svojou kontaktnou osobou?“ Shawovej hlas znel opatrne a skúmavo.


  „Nie,“ Palstein si pretrel oči. „Niečo sa stalo.“


  Keď sa nahol a pod prenosovou kamerou stlačil nejaké tlačidlo, dostalo sa nakrátko jeho čelo do proporcionálneho rozporu zo zvyškom tela. Obraz sa zmenil a videli vysielanie CNN.


  „Neuveriteľná tragédia sa stala dnes v kanadskom Vancouvri,“ povedala Christine Robertsová, elegantná líderka breaking news. „Pri akte neslýchaného násilia bolo vymazané prakticky kompletné vedenie internetového portálu Greenwatch. Ekologicky orientovaný vysielač, známy svojimi angažovanými a kritickými príspevkami, v posledných rokoch neustále pomáhal pri objasňovaní škandálov týkajúcich sa životného prostredia. Pritom viackrát podnietil podanie žalôb proti koncernom a politikom. Na druhej strane bol vyvážený a férový.… Teraz prepájame na nášho korešpondenta vo Vancouvri Rieka Lestera. Sú už známe nejaké indície, kto by mohol byť za týmto masakrom, za možno úplným zlikvidovaním Greenwatchu?“


  Obraz sa zmenil. Skoré večerné svetlo. Muž pred vilou v kanadskom štýle, okolo trepotajúce sa policajné pásky na uzavretie miesta činu, policajné autá, uniformovaní príslušníci polície.


  „Nie, Christine, a to je presne to, čo na tom celom vyznieva tak záhadne. Doteraz nie sú totiž nijaké náznaky, kto by mohol mať tieto vraždy, skôr treba povedať popravy, na svedomí. A hlavne prečo.“ Rick Lester hovoril mocným staccatom, nadychoval sa v polovici každej vety. „Ako už medzičasom vieme, Greenwatch pracoval na veľkej reportáži o zničení tajgy v Kanade a iných častiach sveta. Na pranieri mal byť aj ropný priemysel, ten však skôr z hľadiska minulosti, teda čo za všetky tie roky nenapraviteľne napáchal. Na prvý pohľad nemáme nič, čo by takýto masaker mohlo vysvetliť.“


  „Hovorí sa o desiatich ľuďoch. Rick. Čo presne sa tam stalo a kto je medzi obeťami?“


  „No, treba povedať, že tu pravdepodobne išlo o sústredenú akciu, pretože dotknutý nie je iba hlavný stan Greenwatchu, kde sa našlo sedem mŕtvych…“ obrátil sa mierne dozadu, „no štvrť hodiny predtým došlo na Marine Drive, na pobrežnej ceste vedúcej k Point Grey, k divokej naháňačke. Ľudia vraj videli, ako veľké terénne vozidlo opakovane narážalo do thunderbirda, v ktorom sedeli traja spolupracovníci Greenwatchu, a následne vedome spôsobilo nehodu. Zdá sa, že dvaja spolujazdci nehodu prežili, ale bezprostredne po nej boli zastrelení. Mimochodom, jedna z obetí… to je už smutná istota, je hlavná reportérka Greenwatchu, Loreena Keowová. Vrahovia pravdepodobne potom pokračovali do centrály Greenwatchu, tu na Point Grey, zabezpečili si vstup a spôsobili tento krvavý kúpeľ.“


  „Krvavý kúpeľ, ktorý – podľa posledných hlásení – stál život aj intendantku Susan Hudsuckerovú?“


  „Áno, to nám medzičasom potvrdili.“


  „Strašné, Rick, skutočne nepochopiteľné. Ale vyšetrovateľov nezamestnávajú len vraždy. Zdá sa, že zmizli aj nejaké veci…“


  „Správne, Christine, a to vrhá na udalosť zvlášť podivné svetlo, pretože v budove sa už naozaj nenachádza ani jeden počítač. Všetky dáta Greenwatchu boli ukradnuté, chýbajú aj poznámky písané rukou, prakticky celá pamäť vysielača.“


  „Takže, Rick… nepoukazuje to práve na fakt, že sa ktosi pokúša zabrániť zverejneniu pravdepodobne brizantných informácií?!“


  Lester prikývol. „Každopádne sa pokúsil zverejnenie oddialiť, a práve teraz sme počuli, že bol nadviazaný kontakt so spolupracovníkmi na voľnej nohe, aby sa o aktuálnych projektoch zistilo viacej. Ale Greenwatch sa vždy snažil držať horúce informácie a príbehy až do konca iba v úzkom kruhu, takže by sa pokojne mohlo stať, že posledné projekty sa nebudú dať nikdy zrekonštruovať.“


  „No, je to veľká tragédia. Toľko nateraz z Vancouvru, vďaka, Rick Lester.… A teraz…“


  Záznam sa skončil. Pred svojím mahagónovým stolom v konferenčnej miestnosti v Dallase zasa stál Palstein.


  “To bola vaša spojka?“ opýtala sa Shawová. „Tá žena v aute?“


  „Áno,“ prikývol Palstein, „Loreena Keowová.“


  „A veríte, že tieto udalosti priamo súvisia s atentátom v Calgary?“


  „To neviem,“ povzdychol si Palstein. „Objavil sa film, ktorý ukazuje jedného muža. Mohol by to byť atentátnik, ale odôvodňuje to takýto masaker? Aj ja mám tie obrázky. Loreena povedala, že ich ukázala mnohým ľuďom. Chceli sme telefonovať hneď po jej pristátí vo Vaneouvri, požiadal som ju, aby určite zavolala…“


  „Z obavy.“


  „Áno, iste,“ Palstein potriasol hlavou, „bola tým prípadom ako posadnutá. Robil som si veľké starosti.“


  „Pán Palstein,“ povedal Jericho. „Ako rýchlo by sme mohli dostať ten film? Každá sekunda…“


  „To nie je problém. Môžem vám ten záznam ukázať hneď.“


  Obraz sa znovu zmenil. Teraz bolo vidieť vstup do akejsi budovy. Jericho mal pocit, že zruinovanú fasádu spoznáva. Bol to ten prázdny komplex firiem stojaci oproti centrále Imperial Oil v Calgary, z ktorého, ako sa vravelo, vystrelili na Palsteina. Ľudia sa tam bezcieľne motali. Dvaja muži a jedna žena vyšli z budovy, muži sa pristavili pri policajtovi a začali sa s ním rozprávať, žena ostala stáť mimo. Zľava sa priblížila veľká mohutná postava s dlhými čiernymi vlasmi.


  Jericho sa nahol dopredu. Na monitore sa objavil nehybný obraz, iba hlava a plecia. Jednoznačne Ázijec. Korpulentný, zanedbaný vzhľad, mastné vlasy, riedka a strapatá hriadka. Ale čo všetko sa dá dosiahnuť s trochou latexu, peny a šminiek!


  Aj Jou-jou uprene hľadela na Ázijca.


  „Takmer na nepoznanie,“ zašepkala.


  Shawová ju pozorne sledovala. „Vy toho muža poznáte?“


  „Pravdaže,“ prikývol Jericho. Potom sa musel zasmiať. „Neuveriteľné, ale je to on!“


  Maska bola hodná Oscara, no okolnosti, za ktorých ho stretli, vylučovali akýkoľvek omyl. Už raz mu Jericho naletel. Viac sa pomýliť nenechá, aj keby sa ten darebák zamotal do kožušiny a chodil po štyroch.


  „Toto tu,“ povedal, „je nepochybne atentátnik z Calgary.“


  Shawová nadvihla obočie: „A viete aj meno?“


  „Áno, ale veľmi vám neposlúži,“ povedala Jou-jou, „ten chlapík je prchavý ako plyn. Volá sa Sin. Kenny Sin.“


  SINUS IRIDIUM, MESIAC


  Krajina hmly.


  Až na Mesiaci sa Chambersová dozvedela, ako austronauti volali ťažobnú oblasť a považovala ten pojem za gýčovitý a nevhodný. Vychádzajúc z jej školského vzdelania hmla označovala meteorologický fenomén, aerosól, a na Mesiaci nemohlo byť o tvorbe kvapôčok ani reči. Pýtala sa vo svojom okolí, či to pomenovanie vychádza z nejakej osobitej potreby vzdať hold Ricciolimu a je dôsledkom historicky chybnej interpretácie, no uspokojivú odpoveď nedostala. O tej oblasti sa vo všeobecnosti málo hovorilo. Na posledný deň ich pobytu v Gai Julian ohlásil predloženie dokumentácie. Návšteva oblasti, kde sa ťažilo, naplánovaná nebola.


  Teraz, keď ich to sem zavialo, stačil pohľad, aby Chambersová pochopila, čo donútilo triezvo premýšľajúcich ľudí nazvať pás zeme medzi Sinus Iridiom a Mare Imbriom Krajinou hmly. Od horizontu k horizontu sa do výšky jedného kilometra tiahla bezkontúrová perleťová stena, ktorá naozaj nemala čím zlepšiť Chambersovej náladu. Bezútešne sa prevaľovala krajinou. Beznádej prevtelená do prachu. Nikto, kto mal zdravý rozum, nezatúžil cez ňu prejsť.


  No stopy po Hannových pneumatikách viedli priamo do nej.


  Niekoľko sto metrov šiel priesekom a potom zabočil na severovýchod. Podľa Juliana sa pohyboval na imaginárnej línii, ktorá spájala Kap Heraclides s Kap Lapiace. S rozpoltenou nádejou, že ich protivníkom by mohol byť človek ovládajúci umenie prežiť, prípadne lepší stopár, sa mu zavesili na päty. Amber naďalej študovala svoje mapy, no napriek tomu, že doteraz slúžili dobre, teraz boli zbytočné. Asi po sto metroch, väčšinou však už po desiatich, ich pohľady končili v hmle. Už nijaký horizont, pahorky, či reťazce pohorí, iba Hannova osamelá stopa na ceste do neistoty. Čosi, čo sa živilo životným elánom, sa plazilo z prachu, zaľahlo Chambersovej na hrudník a vyvolalo detinskú túžbu rozplakať sa. Mesiac bol mŕtva matéria, napriek tomu ho doteraz vnímala ako zvláštne oživeného, starého a šedivého človeka, úžasného Matuzalema s vráskami, ktoré zakonzervovali príbeh stvorenia. No zdalo sa, že na tomto mieste ten príbeh vyhasol. Zvyčajne prachová konzistencia regolitu, jeho mierne navýšeniny a miniatúrne krátery ustúpili hrudkovitej jednotvárnosti. Akoby tadiaľ čosi prekĺzlo a spôsobilo strašidelnú zmenu. Na chvíľu mala pocit, že našla okraj malého krátera, no ešte kým doň pozerala, zanikol v pare. Iba mámenie zmyslov.


  „Nezostalo tu nič, podľa čoho by si sa mohla orientovať,“ povedal Julian Amber. „Chrobáky krajinu postupne zmenili.“


  Chrobáky? Chambersová sa zarazila. Nevedela si spomenúť, že by niekedy počula o chrobákoch, ktoré by sa preháňali po Mesiaci. Čokoľvek však spôsobili, napĺňalo v jej očiach skutkovú podstatu hanobenia. Dookola to vyzeralo, akoby sa na spolupútnikovi dopustili násilia. Táto sypká vec bola prachom mŕtveho. V paralelných plytkých vlnách sa tiahol do diaľky, podobný obrovskej brázde, akoby ho čosi preoralo či prečesalo.


  „Julian, tu to vyzerá strašne,“ skonštatovala.


  „Ja viem. Nie je to práve krajina snov pre turistov. Ľudia sem vlastne chodia iba vtedy, keď sa vyskytnú problémy, s ktorými si obslužné roboty nevedia dať rady.“


  „A čo do čerta sú chrobáky?“


  „Pozri dopredu,“ Julian zdvihol ruku a ukázal pred seba, „toto tu je chrobák.“


  Prižmúrila oči. Najskôr videla iba ligot slnečného svetla na čiastočkách prachu. Potom, v strede enigmatických sivých tónov a v takmer neurčiteľnej vzdialenosti bolo vidieť siluetu pravekého vzhľadu. Pomaly sa posúvalo vpred hrboľaté, beztiažovo pôsobiace telo. Dali sa tušiť bizarné detaily, rotujúci orgán na žranie pod zhrbenou, sploštenou hlavou usilovne prehrabávajúcou regolit, ako aj naširoko roztiahnuté hmyzovité nohy. K prachu na rovine neustále pridávalo nový a nový, ktorý rozvírilo počas žrania a posunu vpred. Mikroskopicky malé nánosy pokrývali jeho masívne telo, obklopovali chodiaci aparát sťa kukla. Medzitým si už Chambersová myslela, že vie, čo má pred sebou. Lenže všetky očakávania sa strácali pod vplyvom toho, aký neuveriteľne obrovský ten chrobák bol. Čím viac sa k nemu blížili, tým ohavnejšie sa nafukoval a vystieral chrbát, na ktorom žiarili kolosálne pancierovité zrkadlá. Mýtický netvor vysoký ako viacposchodový dom.


  Julian smeroval priamo k nemu.


  „Momoka, ty zostaneš za mnou,“ prikázal, „nijaké sólové akcie. Ak chceme držať kurz, určite sa nevyhneme tomu, že sa dostaneme do blízkosti tých strojov. Sú pomalé, ale pomalosť je relatívna vzhľadom na veľkosť.“


  Viditeľnosť sa zhoršila. Keď tesne pred chrobákom znovu získali trochu regolitu pod kolesami, na rozptýlenej oblohe sa objavili obrysy jeho tmavého a nebezpečného trupu. Na svoju enormnú výšku bol prekvapujúco útly. Pohybový aparát a rýpadlo sa strácali v rozvírenom prachu. Chambersovej sa zdalo, akoby gigant nekonečne pomaly skláňal hlboko podsadenú hlavu a pozeral za nimi, pričom zodvihol jednu zo svojich silných viackĺbových nôh a posunul sa o krok vpred. Rover sa mierne zatriasol. Pripisovala to hrboľu na ceste, po ktorom musela Omurová prejsť, no akási vnútorná istota jej vravela, že sa to stalo vo chvíli, keď chrobák vrazil nohu do regolitu.


  „Ťažobný stroj!“ Rogašov sa otočil k miznúcim prízrakom. „Fantastické! Ako si mi to mohol tak dlho zatajovať?“


  „Voláme ich chrobáky,“ povedal Julian, „kvôli tvaru a spôsobu, akým sa pohybujú. No, sú fantastické. Len ich je primálo.“


  „Menia regolit na tú… vec?“ opýtala sa Chambersová, mysliac na rozdrvenú púšť.


  Julian zaváhal. „Ako som povedal, menia krajinu.“


  „Ja len uvažujem. Nemala som predstavu, ako prebieha ťažba. Vlastne… teda, myslím si, skôr som očakávala, že uvidím niečo ako vrtné veže.“


  V tej istej chvíli sa zahanbila, že s Julianom debatuje o povrchovej ťažbe, akoby Omurová pred pol hodinou nestála pred Locatelliho zdeformovanou mŕtvolou. Od ich odchodu z mysu Japonka nepreriekla jediné slovo, rover však šoférovala bravúrne. Aj tá bytosť za zrkadliacim sa okenným priezorom, ktorá viedla vozidlo, mohla byť pokojne robot.


  „Hélium-3 nemôžeš ťažiť ako ropu, plyn alebo uhlie,“ povedal Julian. „Izotop sa atomárne viaže v mesačnom prachu. Asi tri nanogramy na gram regolitu, rovnomerne rozdelené.“


  „Počkaj, nanogram“ zamyslela sa Chambersová, „to je milióntina gramu, správne?“


  „Tak málo?“ divil sa Rogašov.


  „Nie skutočne málo,“ povedal Julian, „premýšľajte, tú vec sem slnečný vietor nanášal miliardy rokov. Celkovo vyše pol miliardy ton, desaťnásobok všetkých pozemských zásob uhlia, ropy a plynu! To je sakramentsky veľa! Lenže, aby sme sa k nej dostali, musíme mesačnú pôdu jednoducho sprocesovať.“


  Tak takto sa to volá, pomyslela si Chambersová. Sprocesovať. A vznikne z toho púšť z drviny. S nepríjemnými pocitmi hľadela do lesknúcej sa diaľavy, kde sa v prachu plazil druhý chrobák a zrazu bol terén znovu škaredý a hrudkovitý.


  „Aj tak, prekvapujúco nízka saturácia,“ trval na svojom Rogašov. „Podľa mňa to znamená, že sa musia sprocesovať obrovské množstvá mesačnej pôdy. Ako hlboko vlastne kopú?“


  „Dva až tri metre. Hélium-3 sa nachádza aj v päťmetrovej hĺbke, ale väčšinu vyberú zvrchu.“


  „A to stačí?“


  „Záleží na tom, na čo.“


  „Myslím, či to stačí na zásobovanie sveta héliom-3?“


  „Stačilo to na to, aby úplne skolaboval trh s fosílnymi energiami na Zemi.“


  „Ten sa zrútil už predtým. Koľko strojov je momentálne nasadených?“


  „Tridsať. Ver mi, Oleg, hélium-3 natrvalo vyrieši naše problémy s energiou. Mesiac ho má dosť. Ale máš, samozrejme, pravdu. Potrebujeme oveľa viac strojov, aby sme mohli tunajší terén spásť.“


  „Spásť,“ zopakovala Amber, „to je bližšie ku krave, nie k chrobákovi.“


  „Áno,“ Julian sa trochu nasilu zasmial, „skutočne tiahnu krajinou ako stádo. Ako stádo kráv.“


  „Ohromujúce,“ povedal Rogašov, no Chambersovej sa zdalo, že sa v tom ozvala aj tichá skepsa. V beztvarej diaľke sa črtala silueta tretieho chrobáka. Zdalo sa, že stojí. Chambersová spozorovala čosi vrtké, menšie, čo sa odzadu blížilo k stroju, zjavne nejaký lietajúci prístroj, až kým v nej neskrslo podozrenie, že sa tá vec náhli na vysokých, filigránskych nožičkách a mimovoľne jej zišiel na um pavúk. Pod obludným bruchom zjavenie zostalo stáť, prikrčilo sa a zdalo sa, že dočasne splynulo s chrobákom. Chambersová to všetko zvedavo pozorovala. Najradšej by sa Juliana spýtala, čo to znamená. Omurino mlčanie však zavalilo skupinu ako balvan, preto mlčala, vnútorne znepokojená. Tá zbierka hmyzu sa jej vôbec nepáčila. Niežeby prechovávala negatívny postoj k technológiám, no svedomite šoférovala svoje auto na prúd, šetriaci životné prostredie, na svojej usadlosti využívala Locatelliho solárnu technológiu a poslušne triedila odpad, a vôbec sa pritom nevychvaľovala vyhraneným zeleným zmýšľaním. O fenomény ako robotika, nanotechnológie a kozmonautika sa zaujímala rovnako ako o vodopády, obrie stromy a ohrozené opičky so štetinatými ušami, ktorých ďalšia existencia nepatrí nutne do nosnej štruktúry ekologického základu. Nové technológie ju fascinovali, no niečo v tejto ríši mŕtvych šírilo akúsi hrôzu. Dokonca aj priemyselnejšie zameraný Rogašov pociťoval istú nedôveru.


  Hannova stopa opisovala rozľahlý oblúk. Podľa obrovských odtlačkov sa dalo predpokladať, že sa musel vyhnúť jednému z ťažobných strojov. Ku kráterovitým stopám sa pridali stopy s menším priemerom, menej hlboké. Chambersová sa obzrela a videla chrobáka ligotať sa v kukle ako fatamorgánu. Z tej pavúčej veci už nebolo vidieť vôbec nič. Zavrela oči a hrozivý obraz ohromného stroja sa jej odrážal na sietnici.


  Chrobák žral.


  Neochvejne vrážal svoj lopatový chrup do podložia, uvoľňoval horninu, preosieval nestráviteľné skaly a jemnozrnný materiál smeroval do svojho rozžeraveného vnútra. Obrovské reflektory nad chrbtom sledovali posun slnka, viazali na seba fotóny a tie posielali do malých parabolických zrkadiel. Odtiaľ svetlo putovalo do kybernetického organizmu a vytváralo teplotu 1 000° Celzia. Nestačila na to, aby roztavila regolit, no stačila ho obrať o jeho naviazané prvky. Vodík, uhlík, dusík okolo hélia-3 sa v slnečnej horúčave odparovali a odtiaľ sa dostávali do vysokotlakovej oblasti na zadnej časti tela. Pri –260° Celzia a pod enormným tlakom sa vyťažené plyny skvapalňovali a odvádzali do akumulátorov guľových nádrží, separovane, podľa toho, ku ktorému prvku patrili. Každá kvapka hélia-3 sa starostlivo uschovala ako cennosť, všetko ostatné bolo v nezvládnuteľných množstvách. Napriek tomu, že bol chrobák taký obrovský a vodík ideálny na výrobu pohonných hmôt, dusík na úpravu vzduchu na dýchanie a uhlík sa hodil na stavebné suroviny, musel väčšinu z toho vypúšťať opäť do vákua, kde sa všetko okamžite odparilo a vytváralo okolo stroja prchavú, cyklicky sa obnovujúcu atmosféru. Takýmto spôsobom chrobák menil všetko. Mesačný povrch, ktorý vylučoval spečený na oškvarok, i prázdny priestor, keďže odber okolia a jeho vylučovanie znamenalo obohacovanie vákua vzácnymi plynmi.


  V dôsledku vypúšťania plynu sa prach okolo stroja ešte väčšmi zhusťoval. Prísne vzaté, keďže tam neboli nijaké molekuly vzduchu, ktoré by umožňovali čiastočkám horniny neustále sa vznášať, kilometer vysoká bariéra sa vlastne ani nemala vytvoriť. No za svoje extrémne vysoké a dlhé dráhy letu vďačili práve nedostatku atmosférického tlaku v zhode s nízkou gravitáciou a fenoménmi elektrostatického náboja. Klesali odtiaľ až o niekoľko hodín neskôr, takmer nedobrovoľne. Časom sa tak nad ťažobnou oblasťou vytvoril trvalý zákal. Oblaky, ktoré chrobák pod vysokým tlakom vypudzoval, viazali na seba ďalší prach v takých množstvách, že v ňom hryzadlá a nohy úplne mizli. Viditeľnosť navyše znižoval aj jas, meniaci sa na kryštalickej štruktúre nánosov, veľmi podobný polárnej žiare.


  Tak sa stalo, že si Hanna na svojej osamelej púti uvedomil blízkosť križujúceho ťažobného stroja, až keď ho kotúč preklopného vozíka takmer zhltol a mašina preosiala. Pred priemyselným spracovaním ho uchránil iba rekordný skok. V jedinej chvíli sa mu podarilo vytvoriť medzi sebou a chrobákom odstup. Bol celý bez seba z toho, že takmer nezbadal takú ohromnú masu, ktorá otriasala zemou. Stroj sa nad ním týčil až k oblohe. No ako je známe, malé tvory majú vo zvyku oslepnúť, keď sa priblížia k niečomu veľkému. Upravil svoj kurz mimo trasy stroja a pokračoval v ceste ďalej. Z neutíchajúceho prameňa konšpirácie vedel, že chrobáky krúžia regolitom po pravouhlých trasách v pomyselnej línii medzi Kap Heraclides a Kap Lapiace, takže stanicu nemôže minúť, ak sa bude pohybovať v 90-stupňovom uhle k trasám na pastvinách. Bola to jediná orientačná pomôcka vo svete, kde pre slabé magnetické pole nefungovali ani len kompasy. Už bol na ceste vyše hodiny, odkedy sa bugina rozlúčila so životom. Postupoval dlhými, pružnými skokmi a musel už načať prvú kyslíkovú rezervu. Zatiaľ nepociťoval nijaké príznaky únavy. Ak sa neudeje niečo nepredvídateľné, mala by sa pred ním ťažobná stanica vynoriť o pätnásť až dvadsať minút. Ak nie, bude mať vážny problém.


  Ešte je ale dosť času robiť si starosti.


  Celkom nečakane stretli pavúka.


  Vyrazil z tieňa jedného z chrobákov a skrížil im cestu takou rýchlosťou, že Julian musel strhnúť volant, aby sa s ním nezrazili. Chambersová si pritom na moment spomenula na tripodov H. G. Wellsa. Marťanské stroje z Vojny svetov útočili prevažne na veľkomestá pomocou tepelných lúčov a spaľovali ich na prach. Ale táto vec mala namiesto troch osem tenkých, meter vysokých nôh ako pavúk kosec, takže telo sa vznášalo kdesi nad nimi. Hneď za chápadlami boli zoradené tucty guľových nádrží. Čo ešte odlišovalo pavúka od jeho marťanského kolegu, bol absolútny nezáujem týkajúci sa prítomnosti človeka. Bez Julianovej duchaprítomnosti, odhadovala Chambersová, by pavúk ich rover jednoducho zramoval.


  „Pre Kristove rany, čo to bolo za potvoru?“ kričala Omurová.


  Medzičasom už s nimi znova komunikovala, ale spôsobom, ktorý bolestne pripomínal jej mlčanie. Chambersovej napadlo, že Omurovej neradostný charakter nebol ani tak poznačený domýšľavosťou, ako skôr mnohé roky konzervovanou agresiou. A pozerať, ako riadi rover, sa jej páčilo čoraz menej. S tlčúcim srdcom pozerala za vzďaľujúcim sa robotom. Pred nimi sa Julian znovu pomaly pohol.


  „Pavúk,“ povedal, akoby o tom ešte boli nejaké pochybnosti, „nakladací a vykladací robot. Odoberajú nádrže z chrobákov, nahradia ich prázdnymi, odnášajú vyťažený materiál na stanicu a odosielajú ho na ďalší transport.“


  „Človek sa tu necíti práve vítaný,“ poznamenal Rogašov.


  „Neublížia,“ mrmlala Amber, „len sa chcú hrať.“


  „Monitoruje sa táto oblasť?“


  „Áno aj nie.“


  „To znamená?“


  „Monitoring sa zapne iba pri hlásení poruchy. Vravel som, že ťažba je automatizovaná. Rozptýlená inteligencia prepojená v reálnom čase. Roboty reagujú len na seba navzájom, my v ich vnútornom obraze neexistujeme.“


  „Debilné veci!“ nadávala Omurová. „Tvoj prekliaty Mesiac mi pomaly začína liezť na nervy.“


  „Možno by stálo za námahu rozšíriť ich vnútorný obraz o pár ďalších údajov,“ navrhla Chambersová, „myslím, keď je v reálnom svete pavúka toľko miesta, koľko zaberá chrobák, nemôže byť ťažké prepašovať tam aj Homo sapiens.“


  „Ľudia nemajú v ťažobnej oblasti čo hľadať,“ povedal trocha podráždene Julian, „tá oblasť je do seba uzavretá technosféra.“


  „A aká veľká je tá technosféra?“ opýtala sa Amber.


  „V tejto chvíli sto štvorcových kilometrov. Na americkej strane. Číňania vlastnia menšie pole.“


  „A si si istý, že toto sú americké stroje?“


  „Číňania používajú pásové reťaze.“


  „Aspoň nás nerozdupe nepriateľ,“ povedala Chambersová.


  Od tej chvíle dávali ešte väčší pozor na to, čo číha v neznámom priestore, a keďže vo vákuu nebolo nič počuť, namáhali si oči, až ich boleli. Preto si Amber buginu všimla už z diaľky.


  „Čo sa deje?“ vyzvedala Omurová, keď Julian zastal.


  „Carl by mohol byť tam vpredu.“


  „Ó, to je dobré,“ zasmiala sa sucho, „veľmi dobré! Pre mňa, nie preňho.“ Chcela prejsť okolo Juliana. Rogašov jej položil ruku na predlaktie.


  „Počkaj.“


  „A načo, dokelu?“


  „Povedal som, počkaj.“


  Nezvyčajne autoritatívny tón donútil Omurovú zastať. Rogašov sa narovnal. Široko-ďaleko nebolo vidieť ani pavúky, ani chrobáky. Len spečený regolit svedčil o tom, že ťažobné stroje túto časť Sinus Iridum už sprocesovali. V strede tej bezútešnosti Hannova bugina pôsobila ako pozostatok dávno prehratej bitky.


  „Nikde ho nevidím,“ povedala Amber po chvíli.


  „Nie,“ Rogašov sa otáčal vľavo aj vpravo, „zdá sa, že tu skutočne nie je.“


  „Ako to chceš vedieť v tomto prekliatom prachu?“ zavrčala Omurová. „Mohol by byť všade.“


  „Neviem, Momoka. Viem iba to, že na nás zatiaľ nikto nevystrelil.“


  Na niekoľko sekúnd zavládlo zdržanlivé mlčanie.


  „Dobre,“ rozhodol Julian, „poďme tam.“


  O pár minút už bolo jasné, že na nich Hanna nikde nečíha. Bugine sa zlomila os. Stopy čižiem viedli v priamej línii preč.


  „Ďalej šiel pešo,“ skonštatovala Amber.


  „Môže to zvládnuť?“ opýtala sa Chambersová.


  „Bez problému, ak mu vystačí kyslík,“ Julian sa nahol nad nákladný priestor, „každopádne tu nenechal nič a určite viem, že kyslíkové rezervy z Ganymeda vzal so sebou.“


  „Nemali by sme tam čoskoro byť?“ Chambersová hľadela pred seba. „Myslím, že sme už vyše hodiny na ceste.“


  „Podľa rovera je to k stanici ešte 15 kilometrov.“


  „Čo by kameňom dohodil.“


  „Pre nás. Preňho už menej,“ Julian sa narovnal. „Odtiaľto bude potrebovať ešte tak hodinu, dve. To znamená, že je stále kdesi tam vonku. Nie je možné, aby už bol na stanici.“


  „Takže ho stretneme.“


  „Predpokladám, že čoskoro.“


  „A čo s ním urobíme?“


  „Otázka skôr znie, čo urobí on s nami,“ ťahavým hlasom povedala Amber.


  „V každom prípade viem, čo s ním urobím ja,“ zasyčala Omurová, „ja ho…“


  „Nie, to nie,“ prerušil ju Julian, „necháp ma zle, Momoka. Žialime s tebou, ale…“


  „Ušetri si tie reči!“


  „Ale musíme zistiť, čo má Carl za lubom. Chcem vedieť, o čo ide. Potrebujeme ho živého!“


  „To nebude jednoduché,“ povedal Rogašov, „je ozbrojený.“


  „Máš nejaký nápad?“


  „No hej,“ Rogašov chvíľku mlčal, „máme pred ním istú výhodu. Máme rovery. A blížime sa k nemu odzadu. Ak sa v rozhodujúcom momente neobzrie, môžeme sa dostať tesne k nemu tak, že si nič nevšimne.“


  „A ako chceš zabrániť, aby nás nerozstrieľal na franforce hneď, ako nás zbadá?“ opýtala sa Amber. „Dostaneme sa tesne k nemu, no dobre. A čo potom?“


  „Môžeme ho priškripnúť,“ premýšľal Julian, „prídeme zľava aj sprava.“


  „V tom prípade nás uvidí,“ povedal Rogašov.


  „A čo takto priateľsky ho zraziť?“ navrhla Chambersová.


  „Hm, to nie je zlé,“ premýšľal Julian, „predpokladajme, že pôjdeme vedľa seba, pekne pomaly. Potom by ho niekto mohol odzadu zvaliť, ale tak, aby pri tom hneď nezomrel. Tí z druhého rovera sa naňho vrhnú, odzbroja ho, a tak ďalej.“


  „A tak ďalej. A kto bude robiť baranidlo?“


  „Julian,“ povedal Rogašov, „my ostatní vytvoríme prepadové komando.“


  „A kto bude šoférovať?“


  „No,“ Rogašov sa otočil k Omurovej, ktorá nehybne stála, akoby čakala, že niekto aktivuje jej životné funkcie. „Momoka je emocionálne veľmi nabitá.“


  „S tým sa netráp,“ povedala nezvučne Omurová.


  „Ale trápim sa,“ povedal Rogašov chladne. „Neviem, či by sme ťa mali nechať šoférovať. Zbabreš to.“


  „Ale?“ Omurová sa prebrala zo strnulosti a vyšplhala sa naspäť na sedadlo vodiča. „Aká je druhá možnosť, Oleg? Ak pripustíš, že sa naňho vrhnem, riskuješ oveľa viacej. Napríklad, že mu rozbijem priezor prvým kameňom, čo mi príde pod ruku.“


  „Potrebujeme ho živého,“ dôrazne zopakoval Julian, „v nijakom prípade ho…“


  „Pochopila som!“ vyštekla.


  „Žiadne sólové akcie, Momoka!“


  „Budem sa držať pravidiel. Urobíme to tak, ako ste navrhli.“


  „Určite?“


  Omurová si vzdychla. Keď pokračovala, hlas sa jej triasol, akoby zadržiavala slzy. „Áno. Určite. Sľubujem.“


  „Neverím ti,“ povedal po chvíli Rogašov.


  „Ty mi neveríš?“


  „Nie. Myslím si, že nás všetkých ohrozíš. Ale je to tvoje rozhodnutie, Julian. Ak ju chceš nechať šoférovať… prosím.“


  Hanna videl zľava prichádzať ťažobný stroj. Prach mu víril okolo nôh a lopatkových kolies, z bokov sa drali zamrznuté oblaky a spolu s nánosmi vytvárali maskovací závoj z hmly. Pokúšal sa odhadnúť, či sa mu podarí dostať sa na druhú stranu ešte pred ním. Stroj bol dosť blízko, no ak pridá, mal by to ešte stihnúť.


  Na Zemi, pomyslel si, by tá vec vydávala pekelný hluk. Tu sa blížila v zákernej tichosti. Okrem šumenia klimatizácie a vlastného, disciplinovaného dychu nepočul nič. Uvedomoval si, že ticho je živnou pôdou pre ľahkovážnosť. Aspoň v rozptýlených stopách koľajníc bol odhad vzdialeností zložitý. Z druhej strany sa mu vôbec nechcelo čakať tak dlho, kým sa tá obrovská vec preplazí okolo neho. Ťažobná stanica musela byť už veľmi blízko. Mal toho dosť, chcel už konečne dôjsť k cieľu.


  Batoh na prežitie, ktorý mu zostal, tuho držal pod pazuchou. Vyrazil vpred.


  „Vidím ho!“


  Na horizonte sa vynorila nejasná silueta Kanaďana. Dlhými skokmi bežal po rovine, zatiaľ čo zľava sa sunulo obrovské telo ťažobného stroja. Julian pokynul Omurovej roveru, aby prišiel k nemu a počkal, kým boli v rovnakej výške.


  „Dosť odvážne, čo tam stvára,“ zašepkala Amber.


  „A hlavne nevýhodné,“ zamrmlal Rogašov, „ten chrobák je už dosť blízko. Máme to naozaj riskovať?“


  „Neviem,“ Julian váhal, „ak necháme stroj prejsť, môže to trvať večnosť.“


  „Mohli by sme ho obísť,“ navrhla Chambersová.


  „A potom?“


  „Priblížime sa k nemu z opačnej strany.“


  „Nie, uvidel by nás. Šancu prekvapiť ho máme iba vtedy, ak zostaneme rovno za ním.“


  „Tak poďme,“ sykla Omurová, „ak prejde pred chrobákom on, tak my to zvládneme tiež.“


  „Ten stroj je naozaj veľmi blízko, Momoka,“ povedal Rogašov dôrazne, „nepočkáme radšej? Carl nám predsa nemôže ujsť.“


  „Iba keby nás zbadal,“ premýšľala Chambersová.


  „Tak by strieľal.“


  „Možno mu ide o to, aby sa nás zbavil.“


  „Nie Carl. Je to profík. Poznám ľudí, ako je on, v podobnej situácii by každý strieľal.“ Rogašov sa odmlčal. „Ani ja by som neurobil iné.“


  Rovery sa rovnakým tempom blížili k utekajúcej postave. Aj chrobák bol už bližšie k Hannovi, ktorý teraz bežal ešte rýchlejšie. Hojdavú choreografiu šiestich nôh bolo v prachu len matne vidieť. Kanaďan popri tej oblude vyzeral ako drobný hmyz, no zdalo sa, že svoje šance odhadol správne.


  „Prejde,“ zašepkala Omurová.


  „A čo,“ povedala Amber, „ak má Oleg pravdu? Nemôže nám ujsť. Mali by sme počkať.“


  „Blbosť! To zvládneme.“


  „Prečo by sme mali práve teraz riskovať? Veď máme jeho stopu.“


  „Ten chrobák ju zmaže.“


  „Doteraz sme ju vždy znovu našli.“


  „Momoka,“ povedal Rogašov nebezpečne potichu, „sľúbila si…“


  „Koniec diskusie,“ rozhodol Julian, „počkáme.“


  „Nie!“


  Omurovej rover predviedol skok, keď stlačila pedál. Regolit sa rozstrekol na všetky strany. Rogašov, ktorý sa napoly vystrel, stratil rovnováhu, vyhodilo ho z vozidla a pristál v prachu. Rover sa chvíľu šmýkal, potom vypálil preč.


  „Sviňa!“ kričala. „Ty odporný…“


  „Momoka, nie!“


  „Poď naspäť!“


  Omurová nedbala na hlasy, hnala rover vpred za bežcom. Chambersová sa pevne chytila sedadla, hodilo ju to naspäť a začula, ako Rogašov vypustil zopár zvučných ruských nadávok. Maximálnou rýchlosťou mierili k Hannovi. Ešte niekoľko sekúnd a sila nárazu ho zabije.


  „Momoka, zastav! Potrebujeme ho…“


  V tej istej chvíli sa Kanaďan obrátil.


  Hanna neveril ani na intuíciu, ani na vyššie vnuknutie. Pokiaľ mu pamäť siahala, ani jeden z jeho kolegov, ktorý na čosi také veril, dlho neprežil. Riadiaci orgán intelektu prikázal vyrovnať sa s faktom, že vzadu na hlave nemá oči, a radšej uvažovať. Všetko ostatné bola náhoda, k čomu patrilo aj to, že sa v rozhodujúcej sekunde treba obzrieť za seba.


  Videl, ako sa naňho rúti rover.


  Zhodnotenie situácie: Konštrukcia známa zo Schröterových vesmírnych dokov, takže cestu z Aristarchusa zvládli až sem. Auto a on tangenciálne k smeru pochodu chrobáka. Čas príchodu ťažobného stroja: neistý. Do nárazu rovera: tri sekundy. Vytiahnuť zbraň a vystreliť: ešte dve sekundy. Jedna sekunda…


  Hodil sa nabok.


  Pri kotúľaní sa dostal znovu na nohy zrazu nebezpečne blízko chrobáka. Pred jeho očami vystreľovali do výšky tony regolitu. Za tým, zahalená do oblakov, sa vyškierala čeľusť gigantickej lopaty, ktorá sa naplnená až po okraj dvíhala z podložia, nasledovaná ďalšími. Predné koleso sa šialene rýchlo točilo, hojdajúc sa zľava doprava, transportovalo stále nové množstvá mesačnej horniny do triedičky a na bežiace pásy. Chrobák urobil krok vpred, mocne dupol, zem sa otriasla.


  Kde je rover?


  Hanna sa obzeral. O kúsok ďalej ležal ruksak, ktorý mu pri páde vykĺzol. Potreboval dýchaciu rezervu, no auto sa už v prachovej fontáne otočilo a znova sa naňho rútilo. A bol tam aj druhý rover, blížil sa z opačnej strany Ruka mu skĺzla k stehnu, vytrhla z puzdra zbraň s explozívnymi strelami.


  „Vedel som to!“ nadával Rogašov. „Vedel som to!“


  Vyšplhal sa na sedadlo za Juliana práve vo chvíli, keď Hanna letel vzduchom. Videl ho spadnúť a zase vstať. Kanaďan mal v ruke čosi dlhé a tenké, zjavne váhal, na ktoré z dvoch áut sa má vrhnúť. Tá sekunda zaváhania sa mu stala osudnou. Omurovej rover ho zasiahol do pleca jedným z kolies veľkosti človeka. Letel úctyhodné ďaleko, pristál na boku a kotúľal sa znovu smerom k putujúcej fabrike, ktorá sa hrozivo približovala, priamo proti jej rotujúcim lopatám.


  „Dosť, Momoka,“ kričal Julian, „nechaj nás tú sviňu zbaliť.“


  No Japonka trpela akútnou hluchotou. Ešte kým sa Hanna dvíhal, viditeľne otrasený, znovu strhla volant, dostala rover do prudkej otočky a stratila nad ním kontrolu. A všetko sa pokazilo. Vozidlo sa nadvihlo, viackrát za sebou sa prevrátilo a pomedzi odfrkujúce skaly sa rútilo v ústrety chrobákovi. Omurovú to vyhodilo von, šmýkala sa s natiahnutými rukami a nohami po špine, kričala ako zmyslov zbavená, zmenila smer, vymrštila sa nahor, zjavne bez zranenia a vrhla sa na Hannu. Amber s hrôzou hľadela na prevrátený rover s kolesami dohora, zatiaľ čo naň klesala vrstva prachu.


  „Preboha, Evelyn!“ zastenala. „Evelyn!“


  Chambersovej jedinou myšlienkou bolo zovrieť operadlo sedadla čo najsilnejšie. Predstavovala si vozidlo ako klietku, ktorá ju ochráni dovtedy, kým sa bude vládať držať. Omurová sa stratila. Už nebolo hore ani dolu, len nárazy a prach a ešte viac nárazov, ktoré postupne drvili karosériu. A potom sa predsa len pustila, spadla na zem a uprene hľadela na koleso s osmičkou.


  Rover bol zničený a ona žila. Ešte.


  Okamžite sa pokúsila oslobodiť z vraku, no bola zakliesnená. Kde? Ruky mala voľné. Z celej sily kopala nohami, aj tými mohla hýbať. Napriek tomu ju tá kopa šrotu nechcela pustiť. Zatiaľ sa zem triasla pod čímsi kolosálnym, čo sa vrývalo do regolitu veľmi blízko. S ľadovou istotou pochopila, čo sa na ňu rúti.


  „Evelyn!“ Hlas Amber. „Evelyn!“


  „Zaseknutá,“ kričala, „som zaseknutá!“


  Zem sa znovu otriasla.


  Roboty reagujú iba jeden na druhého, v ich vnútornom obraze my neexistujeme.


  Musela sa dostať von. Okamžite von, čo najrýchlejšie!


  V smrteľnom strachu začala ako divá lomcovať výstužou, no bolo to, akoby bola vraštená, chrbtom splynula s roverom. A začala kvíliť ako zviera v pasci, pretože pochopila, že zomrie.


  Julian zastal s roverom pri vraku. Nech už Hanna a Omurová robili čokoľvek, momentálne sa o to ani v najmenšom nezaujímal. Obaja sa stratili na opačnej strane ťažobného stroja, preč od žravých lopát.


  Museli odtiaľ dostať Evelyn.


  Rogašov a Amber zoskočili zo sedadiel a náhlili sa k rozbitému autu. Chambersová k nim vystrela ruky. Nebolo ťažké zistiť, že sa jej ruksak zasekol v čudne ohnutej výstuži a ostal tam nepríjemne zakliesnený. Julian vrhol ustarostený pohľad nahor. Kolosálne telo stroja sa neúprosne blížilo. Zatemnilo oblohu, rovinu, ľudí a autá ponorilo do svojho priepastného tieňa. Matne sa dali rozpoznať zosilnené pancierové platne, nity, spoje a skrutky, trichínový mechanizmus potrubného vedenia. Oplátované zahnutie lebky s rýpacím mechanizmom, triedičkou a dopravnými pásmi sa opatrne knísalo sem a tam, akoby stroj vetril. Z kónický tvarovaných bedrových kĺbov vychádzali zahnuté asi desaťmetrové nohy, viackĺbové a hrubé ako ramená stavebného žeriavu.


  Havarovaný rover im ležal priamo v ceste.


  A práve vtedy – skôr to tušili, než videli – sa začala dvíhať vpredu ležiaca noha.


  Hanna sa pokúšal zorientovať.


  Narazil hlavou do vnútornej výstuže svojej helmy, čo bolo takmer nemožné, keďže bola dimenzovaná dostatočne voľne, aby sa zabránilo práve takýmto nehodám. Hlava a krk ho boleli, a ani rameno nebolo v poriadku. No podľa všetkého pancierovanie odpružilo aspoň časť nárazovej energie. Mohol hýbať rukami, zato zbraň s výbušnými nábojmi sa mu stratila.


  Nesmie prísť o svoju zbraň!


  Pred očami mu vírili červenožlté kruhy a pokúšali sa ho pripraviť o vedomie. Takmer poslepiačky sa potkýnal pár krokov vpred, spadol na kolená, potriasol hlavou, bojoval so silným návalom nevoľnosti.


  Omurová bola pár krokov za ním.


  Nenávistne zúrila. Medea, Elektra, Nemesis, stelesnenie pomsty, nepremyslenej, nebrzdenej triezvym rozumom či strachom. Všetky rozhodovacie pochody zamrzli, myseľ jej ovládala jediná myšlienka – zabiť Hannu. Bolo jedno, akým spôsobom.


  Čosi pritiahlo jej pohľad k zemi.


  Dlhé a svetlé, pripomínajúce strelnú zbraň, chýbala len spúšť. Namiesto nej tam boli akési tlačidlá a polia.


  Bola to strelná zbraň.


  Hannova zbraň!


  „Pokús sa stlačiť držadlo.“


  „Aké držadlo, dokelu?“


  „Tam, tamto! Držadlo, tyč, nech je to, čo chce!“


  Nech to bolo čokoľvek, pomyslela si Amber predtým, než sa rover zmenil na kopu šrotu. Kus osi? Úchytka rádioprijímača? Zo všetkých síl sa do toho zaprela. Rogašov mykal Chambersovej operadlom, ktoré sa sčasti dostalo medzi ruksak a oblek a nedalo sa ním ani pohnúť.


  „Ponáhľajte sa!“ poháňal ich Julian.


  Rogašov kopol do opierky čižmou. Trošku povolila, no hlavný problém bola tá zahnutá tyč. Amber pozrela hore a ako v zlom sne videla, že noha sa dvíha vyššie a vyššie.


  „Pokračuj, Oleg,“ žobronila, „ešte kopni.“


  Noha im zastala nad hlavami. Záľaha prachu a malých kameňov odskakujúca z kotúčov šľahala na nich. Rogašov už znovu nadával po rusky, čo Amber vyhodnotila ako zlé znamenie. Znovu sa zaprela do operadla, zaryla sa špičkami čižiem do zeme, napla svaly, a zrazu sa tá vec v strede prelomila. Rogašov schmatol uvoľnenú opierku, vytiahol ju spod ruksaku a veľkým oblúkom ju odhodil. „Von sa dostanem sama!“


  Chambersová sa bleskovo vymotala z trosiek, odrazila sa, vyskočila. Rozbehli sa, vtedy sa už noha chrobáka spúšťala, a hodili sa na sedadlá Julianovho rovera. V momente, keď sa rozbehol, obludná noha vrazila do vraku a rozdrvila ho takou silou, že ich únikové vozidlo vyletelo do vzduchu.


  „Kam?“ zvolal Julian.


  Amber ukázala do prachu. „Na druhú stranu. Musia byť na druhej strane stroja!“


  Aký objav! Omurová sa zohla, zodvihla nečakane nájdený nástroj svojej pomsty. Hnala sa za Hannom, ktorý sa zdvihol a potácal sa preč ako opitý. Viditeľne sa zotmelo, na Omurovú padol mihavý tieň, no nevenovala mu pozornosť. Prikrčila sa a kopla do Kanaďana tak, že ho to znovu zrazilo z nôh.


  Hanna sa prekopŕcol na brucho.


  Nie, nie, ešte nestrieľať! Mal by pritom na ňu hľadieť! Pozerať sa, keď bude umierať! Bez dychu čakala, a keď sa prevalil, namierila mu zbraň na helmu.


  „Odporná sviňa!“


  Stlačila jedno z tlačidiel. Ďalšie.


  „Vidíš to? Vidíš to, ty sviňa?“


  Nič. Ako sa s tým strieľa? Aha, toto musí byť ono, poistka, rozbuška bola poistená clonou, jednoducho vytiahnuť palcom, a tu…


  Hanna sa plazil vzad, celý bez seba hľadel na obrnenú postavu bez tváre. Mohla to byť iba ona. Rogašov je podobného bojovného ducha, no táto osoba bola malá a útla, zjavne Momoka Omurová a chystala sa pomstiť Locatelliho smrť. Objavila poistku. Vysunula ju. Už nemá šancu svoju zbraň znova získať. Musí sa dostať preč, čo najďalej od Japonky. Kričala naňho? Omurová vysielala na inej frekvencii, ale určite naňho kričala a zrazu mal pocit, že sa s ním zaobchádza nespravodlivo. Bol v pokušení povedať jej: Ja som tvojho muža nezabil. Ale čo by to zmenilo? No on ho skutočne nezabil, on ho chcel ušetriť, dokonca mu uľahčiť umieranie, a preto má byť teraz potrestaný?


  Jeho pohľad sa obrátil k bodu vysoko nad ním.


  Pre rany Božie!


  Odstup! Musí získať odstup!


  „Pomedzi nohy,“ volala Amber.


  „Zbláznila si sa?“ Julian vysokou rýchlosťou obchádzal ťažobný stroj. „To predtým ti nestačilo?“


  Prehla sa dozadu a pozrela hore na ten gigant. Julian mal pravdu. Bolo to príliš nebezpečné. Až teraz, z bezprostrednej blízkostí zistila, aký veľký bol ten chrobák v skutočnosti. Pochodujúca hora. Každá jedna z jeho šiestich nôh by jediným pohybom mohla ukončiť jej život. Pod trupom bol prach najhustejší, viditeľnosť nulová a teraz sa navyše začali z otvorov okolo trupových spojov valiť biele oblaky a rýchlo sa šírili ďalej. Potom chrobáka minuli, otočili sa okolo jeho zadnej časti, z ktorej sa lavínovo zosúval spečený regolit, vyhli sa dažďu sutiny a po opačnej strane stroja sa vracali späť.


  Naspäť k hlave príšery.


  Omurová si chcela ten okamih čo najviac vychutnať. Nevypálila hneď, ale sledovala Hannu, ako cúval na zemi, akoby bola nejaká šanca, že by jej ušiel. Haha! Akoby mal čo i len prchavú nádej, že by si to mohla rozmyslieť.


  „Bojíš sa?“ sykla.


  Ó áno, mal by sa báť. Tak, ako Warren. Potrebujeme ho živého, počula nariekať Juliana, to posrané, sprosté hovädo, ktoré ich sem nalákalo, na tento sprostý Mesiac. Ju aj Warrena. Živého? Trhni si, Julian! Ona ho potrebovala mŕtveho! A zabije ho teraz, keď vstáva, Sajonara, Carl Hanna. Priaznivý okamih.


  Nepriaznivý výhľad.


  Rapídne sa stmievalo. Čo bolo zase toto? Nahla sa dozadu, pozrela dohora. Neuveriteľné! Odporný Mesiac! Ako jej tento Mesiac liezol na…


  „… nervy,“ zašepkala.


  Nad ňou visel čierny piest.


  Spúšťal sa dolu.


  Chrobák ukončil Omurovej existenciu tak rýchlo, že sa nestihla nad sebou zamyslieť, čo by k nej, mimochodom, ani nesedelo. Namiesto toho, keďže človek mal umrieť tak, ako žil, explodovala posledný raz, keď sa jej v rámci fyzického zhutnenia na hrudnom opláštení skafandra roztrieštila Hannova zbraň a vyšiel výstrel. Medzi sprchovým gélom a šampónom sa uzavrelo chemické manželstvo. Projektil sa rozletel a spolu s ním vybuchlo aj zvyšných deväť, čo jednoducho odpálilo nohu chrobáka.


  Tentoraz bolo do centrály mesačnej základne odvysielané hlásenie o poruchách. Posádke oznámilo poškodenie materiálu na ľavom prednom pohybovom aparáte BUG-24, čo môže mať za následok zlyhanie stroja, preto ho bolo treba vypnúť, čo sa v tej istej chvíli aj stalo. Bezprostredne po výbuchu všetka aktivita zastala, no už to nebolo nič platné. Amputácia bola zavŕšená. Stredná noha preťažená stratou prednej nohy sa podlomila a kolos sa začal nakláňať.


  Nervy. Posledné slovo, ktoré od Momoky počuli.


  „Nevidím ju,“ povedala Amber.


  Ako aj vo všetkom tom prachu, pomyslela si Chambersová. Ešte stále sa triasla na celom tele. Vo svojich predstavách prežívala ako mantru okamih, v ktorom ju takmer rozomlelo. Strašidelné zacyklenie jej mysle, skutočne desivá predstava, že sa v ďalšej chvíli zobudí a zistí, že sa jej o vlastnej záchrane iba snívalo. A že oceľová noha ju…


  Oceľová noha?


  Chambersová sa prizrela lepšie. Niečo na chrobákovi jej nesedelo. Halucinácia? Blížili sa oni k nemu, alebo sa stroj približoval k nim?


  Potom uvidela, ako sa jedna z chrobáčích nôh zlomila.


  „Prevracia sa,“ koktala.


  „Čo?“


  „Prevracia sa!“ Chambersová začala kričať. „Prevracia sa! Stroj sa prevracia. Prevracia sa!“


  Zrazu kričali jeden cez druhého. Obrovské telo sa viditeľne nahlo, skutočne sa začalo nakláňať a fatálne padalo zlým smerom.


  Rovno na nich.


  Julian zmenil kurz, pokúšal sa dostať z rovera maximum. Cestou z Aristarchusu sa im zdala osemdesiatka často neúnosne rýchla po tom, čo auto pre nedostatočnú adhéziu a nízku hmotnosť predvádzalo dobrodružné skoky a výkyvy. Teraz sa Chambersovej zdalo, že sa plazili slimačím tempom. Pozrela za seba a videla, ako ťažobný stroj bojuje o rovnováhu. V jednu požehnanú chvíľu sa zdalo, že sa gigant dostal do stabilnej polohy, no všetky tolerancie už boli prekročené. Hoci zadná noha spočiatku záťaži odolávala, stroj sa kymácal sem a tam.


  Potom sa noha prelomila.


  V prívalovej vlne z prachu sa hruď monštra zvalila do regolitu a mohutné telo sa nahlo k nim.


  „Čo má byť toto!“ vykríkla Amber.


  Chambersovej chvíľu trvalo, kým si uvedomila, že jej rozčúlenie sa netýka ťažobného stroja, ale niečoho iného, čo sa k nim náhlilo z opačného smeru.


  „Uhnúť! Uhnúť!“


  „Nemôžem uhnúť!“


  Chrobák sa rúcal čoraz rýchlejšie, zatiaľ čo oni boli konfrontovaní s pavúkom, ktorý sa vynoril odnikiaľ. Jeho vnútorný svet zjavne nerozpoznával nielen ľudí, ale ani padajúce ťažobné stroje. Nakladací robot sa cieľavedome blížil ku klesajúcemu gigantovi a zdalo sa, že je pevne odhodlaný odrezať im cestu. Julian strhol riadenie doľava, ale aj robot zmenil kurz.


  „Doprava! Doprava!“


  Zem sa zachvela. Tlaková vlna zachytila rover a svet zahalila do chladnej šede. Auto dostalo šmyk, začalo sa točiť okolo vlastnej osi, zadkom vrazilo do jednej z filigránskych nôh a pavúk sa začal kývať. Chambersová cúvajúc zbadala, ako ťažobný stroj, to kolabujúce pohorie, padá v uragáne rozvíreného regolitu. Pri páde vrazil do rovera, ten prudko zastal a prevrátil sa. Vysoko nad nimi pavúk dostal záchvat šialenstva a bezcieľne sa motal dookola na dlhých nohách.


  „Von,“ kričal Rogašov.


  Zoskočili zo sedadiel, potkýnali sa a padali, bežali o život. Valili sa na nich ďalšie oblaky, zahalili ich, a unášali preč. Na Chambersovú sa rútilo obrovské parabolické zrkadlo, rotujúc ako list obrovskej cirkulárky, ani nie meter od nej rozťalo zem a kolísajúc sa stratilo v pyroklastickej šedi. Chrobák sa už celý zrútil na zem, minul ich len o vlások, zato zachytil poškodeného pavúka. S točiacimi sa chápadlami predviedol arabesku, stratil rovnováhu a priamo nad roverom sa bezmocne zrútil sám do seba. Jeho torzo rozbilo volant a sedadlá, ešte raz sa vymrštilo, otočilo sa a vypustilo nádrže s héliom-3 na všetky strany, agresívne guľaté bytosti, ktoré sa poskakujúc vydali za utekajúcimi.


  Chambersová bežala.


  Aj Hanna bežal.


  V momente, ako sa noha chrobáka zosúvala na Omurovú, vedel, že sa blíži katastrofa. Pohybový aparát ťažobného stroja vyzeral nanajvýš stabilne, no desať naraz vybuchujúcich rozbušiek bolo spôsobilých roztrhať na kúsky aj tú najstabilnejšiu štruktúru. Hanna nemienil čakať, či zostávajúce nohy dokážu stratu nahradiť. Ešte nebol ďaleko, keď zemou otriasol náraz a dal odpoveď na nevyslovenú otázku. Okolo neho sa rozvírila vrstva najjemnejšieho prachu. Hanna len bežal ďalej. Až po chvíli sa donútil zastať, kašľajúc, s bolesťou v hlave a štiepavou bolesťou v ramene, otriasol sa a otočil k dejisku katastrofy. Sivé oblaky sa vzdúvali do značnej vzdialenosti. Odtiaľto by ešte mal rozpoznať vyčnievajúcu siluetu stroja. Jej zmiznutie mohlo byť znamením toho, že sa skutočne prevrátil. S trochou šťastia stroj vzal so sebou aj niektorého z jeho prenasledovateľov. Neistá predstava, ako musel sám uznať.


  Čo všetko sa ešte mohlo pokaziť? Čo, dokelu, robil zle?


  Vôbec nič. Okolnosti boli také, aké boli. Akoby sa za ten čas nenaučil, aký to je pocit byť loptičkou v extrémnych podmienkach hracích automatov. Nechať sebou pohadzovať, nech sa považoval za akokoľvek múdreho. O čo ťažšie bolo získať kontrolu nad sebou, než ju vziať iným. Plány boli dohadmi, pomyselnými priamkami. Na zelenom stole fungovali vynikajúco. V praxi šlo o to, aby nevyleteli v serpentínach náhody zo zákruty. Toto všetko vedel, prečo sa teda rozčuľoval?


  Dobre, najhorší možný scenár: Okrem Omurovej sa z toho všetci dostali. Mal pocit, že videl, ako Japonkin rover havaroval. No v prípade, že ho znovu dostali na kolesá, mali k dispozícii dve autá. Naproti tomu on šiel pešo, obraný o explozívne strely.


  Status: povážlivý!


  Opatrne pohol rukou, narovnal ju, pokýval ňou. Nebola zlomená ani vykĺbená. Možné bolo, že dostal otras mozgu. Inak bol v poriadku, okrem toho mal ešte vždy druhú pištoľ s konvenčnými nábojmi, ktoré síce robili menšie diery, no boli rovnako smrteľné.


  Ktorým smerom bežal? Bezhlavý útek ho zahnal do nedotknutého terénu. To bolo zle. Bez stôp po chrobákoch sa mohlo stať, že stanicu minie. Jeho vlastná stopa sa viditeľne tiahla cez doteraz nesprocesované podložie. Zatiaľ sa však nevynoril ani jeden rover. Možno hľadali Omurovú, no mohli kvôli nej riskovať, že im ujde? Ak mali skutočne k dispozícii oba rovery, nezačal by ich jeden z nich už dávno prenasledovať?


  Možno na tom nebol až tak zle. Posilnený nádejou vydal sa zistiť svoju situáciu.


  Jeden za druhým sa ťahali hore, nemotorní, zmätení, biele obleky zašpinené, akoby vyliezli z hrobu. Dookola to vyzeralo ako po bombovom útoku alebo po prírodnej katastrofe. Chrbát ťažobného stroja, ešte pred chvíľou čnejúci k oblohe, teraz skôr masív v regolite. Rozlámané pavúčie nohy nákladného robota, ich rozdrvený rover a nad tým všetkým prízrak z plápolajúceho prachu.


  „Momoka?“


  Neustále volali jej meno, hľadajúc blúdili hore-dolu, no nijaká odpoveď neprichádzala a nevedeli ju nikde nájsť. Zdalo sa, že Omurovú zhltol prach.


  Zrazu Chambersová stratila ostatných z dohľadu. Zostala stáť. Striaslo ju, akoby sa jej vnútrajška dotklo čosi chladné. Prach okolo nej sa prevaľoval, zvláštne oživený, vytvoril akýsi tunel, v ktorom pôsobil úplne inak, tmavšie, hrozivejšie, no pritom akoby ju pozýval dnu.


  V jednej chvíli sa Chambersovej zdalo, že vidí, ako mizne v tuneli a s každým krokom, ktorým sa vzďaľovala sama od seba, sa jej obrysy rozplývali, až sa nedali viac rozlíšiť a ona sa stratila. O nejaký čas sa na druhej strane znovu našla.


  „Kde si bola?“ spýtal sa Julian ustarane. „Celý čas sme ťa volali.“


  Kde to bola? Na hranici, hranici zabudnutia. Letmo pozrela do tieňa, zdalo sa jej, akoby ju čosi kmásalo a ťahalo temnými lákadlami. Vedela, že ten pocit je iracionálny. Hraničné skúsenosti boli v jej relácii neraz predmetom ezoterických diskusií, hoci ona sama nemala ani potuchy o onom svete. No vo chvíli, keď sa pri nej vynorili Amber, Oleg a Julian, vedela, že Momoka je mŕtva. To ticho, ktoré odrážalo ich volanie, bolo tichom smrti.


  Všetko, čo našli, boli stopy, vedúce od hlavy chrobáka. Mohli patriť iba Hannovi.


  Japonka zostávala stratená.


  Neskôr Chambersová nepovedala ani slovko o svojom čudnom zážitku. Po chvíli skončili pátranie a vrátili sa k roveru. Bol už nepoužiteľný, no podarilo sa im vybrať aspoň zásoby kyslíka. Po prvý raz, odkedy boli Hannovi na stope, sa im zdalo, že jeho stopa vedie na scestie.


  Zvážili svoje možnosti.


  Nakoniec sa rozhodli, že ho budú sledovať ďalej.

  MINIATÓMOVKA


  KALLISTO


  O’Keefe zavrel oči. Nebol zbabelec. Nepociťoval nijakú úzkosť, keď naokolo nebolo jediného človeka. Už pred rokmi objavil chladnú, blahodarnú spoločnosť seba samého a zažil úžasné okamihy samoty. Nad ním nič, len jasná obloha a volanie morských vtákov, ktoré plachtili na slaných západných vetroch a na mori pátrali po zábleskoch pohybu vo vode. Osamelosť, tú zúfalú sestru samoty, pociťoval iba v preplnených priestoroch. Z tohto hľadiska bol Mesiac, hoci mu doteraz zostal dlžný všetku spiritualitu, presne podľa jeho chuti. Človek tu mohol byť poľahky sám, jednoducho prešiel cez kopec, odpojil sa od rádiového tárania a tváril sa, že ostatní vôbec neexistujú.


  Teraz, počas letu na Pearyho základňu, si uvedomil, že klame sám seba. Obrátil sa svetu chrbtom s istotou, že tam bol a že sa doň a do celej jeho rušnej civilizácie môže kedykoľvek vrátiť. Smiešne. Dokonca aj v diaľave Mojavskej púšte, vo veľhorách Himalájí, vo večnom ľade, sa človek o planétu delil s mysliacimi bytosťami, čo vytváralo vynikajúcu základňu pre samotu.


  No Mesiac bol osamelý.


  Vyhnaní z ochranného tela Gaie, odstrihnutí od všetkej komunikácie, od celého ľudstva. Zrazu si počas tých dvoch hodín, čo už boli na ceste, jasne uvedomil, že Lune bol Homo sapiens úplne ľahostajný. Nikdy doteraz sa necítil taký nezaujímavý a bezvýznamný. Hotel bol odsúdený na zánik. Pearyho základňa sa posunula do hypotetickej sféry. Roviny a kruhové pohoria všade navôkol zrazu pôsobili nepriateľsky. Nie, ešte menej než to. Nepriateľstvo by predpokladalo, že sú braní na vedomie. No v kontexte toho, čo označujú nábožensky založení ľudia za stvorenie, sa prikladal ľudskej rase ešte menší význam, než mikróbu pod podlahou. Ak človek vnímal Lunu ako exemplárny príklad pre všetky tie miliardy galaxií viditeľného kozmu, tak zistil, že všetko toto nebolo vytvorené pre ľudí – ak to vôbec bolo vytvorené.


  Odrazu nachádzal útechu v skupine, bol vďačný za každé slovko, ktoré niekto vyslovil. A hoci Mirandu Winterovú nepoznal dobre, vnímal jej smrť ako osobnú tragédiu, pretože by stačilo len pár centimetrov, a mohol jej zabrániť. Možno, že zlikvidovala svojho milovaného Louisa, pomenovala svoje prsníky a uverila každej možnej hlúposti, ktorú vyčítali z kariet alebo kávovej usadeniny vysušené hollywoodske divy ako Olinda Branniganová. Jej chápanie seba samej, jej divoké odhodlanie nenechať si ničím a nikým pokaziť náladu, to všetko na nej obdivoval a asi trochu aj miloval. A pýtal sa sám seba, či bol on vo svojej arogancii niekedy taký úprimný ako Miranda Winterová vo svojej prostote.


  Pohľadom prešiel na Lynn Orleyovú.


  Čo sa stalo s ňou?.


  Žijúca mŕtvola, vyprahnutá. Hedegaardová hovorila pred Wachowským o akomsi šoku, no skôr sa mu zdalo, akoby v nej bežal program automatického sebazničenia. Od Mirandinej smrti neprehovorila ani slovka. Takmer nič nenasvedčovalo tomu, že by ešte vnímala svoje okolie. Vôbec nič sa nepredieralo horizontom udalostí, nič sa nedostalo von.


  Stala sa z nej čierna diera.


  Videla sa, ako sedí na pokraji čiernej diery a zároveň je schopná zachytiť ozvenu svojich myšlienok. Čo bolo pre hawkingovskú čiernu dieru nezvyčajné. Niečo tu nesedelo. Ak: by sa skutočne zrútila a skončila ako singularita, znamenalo by to zároveň koniec akéhokoľvek vnímania. Namiesto toho sa niekam dostala. Inak sa nedalo vysvetliť, že ešte vždy premýšľala a vytvárala dohady. K tomu patrilo aj to, že by sa mohla pravdepodobne cítiť lepšie, keby nezhoreli tie zelené tabletky, keď so zánikom hotela zanikla aj akákoľvek nádej na správu od Hannu. Ak ešte vôbec mohol nejaké správy odosielať.


  Medzičasom o tom Lawrenceová začala pochybovať. Pred očami mala večer, ktorý sa vymkol spod kontroly. Bola tá trocha pesimizmu oprávnená? Čo všetko sa na Aristarchuse mohlo nevydariť? Dosť možné, že by Hannu nemala rovno odpísať, ale mala by uvažovať o možnosti vziať veci do vlastných rúk. Jej krytie ešte nevybuchlo, a pokiaľ šlo o jej vyhlásenú protivníčku, zdalo sa, že tá o sebe už vôbec nevie. Všetci ostatní jej verili. Dokonca aj Tim, ktorý čoraz väčšmi zúfal nad tým, o koho si má robiť väčšie starosti. Strachoval sa o Amber, o Juliana, dokonca viac, než si chcel priznať. Strachoval sa o Lynn a o všetkých ostatných v raketopláne a kdekoľvek inde. Strachoval sa o hranice svojej schopnosti trpieť, jednoducho kanón strachu.


  Teraz, po dvoch hodinách letu, by už mali byť dosť blízko základne, zatiaľ však nenadviazali kontakt. Lawrenceová poukázala na ten prekliaty problém so satelitmi a že budú mať kontakt hneď, ako sa dostanú do dosahu vysielača. Na Juliana to však zapôsobilo tak, že strašiak spustošenej a z nejakého dôvodu zničenej základne bol ešte väčší. Čas sa pomaly ťahal. Či letel ako divý? Mesiac nevykazoval nijaké záchytné body pre ľudskú predstavu o bytí a plynutí času. Chápanie času jeho druhu malo opodstatnenie iba v enkláve Kallista, čo bolo absurdné, lebo naokolo čas vôbec neexistoval a oni sa už nikdy nikam nedostanú.


  A keď už hrozilo, že hororová vízia, živená fantáziou rýpajúcou sa v existujúcich ranách ho premôže, vyriešili to štyri slová a jedno zazívanie.


  „Tommy Wachowski. Pearyho základňa.“


  „Pearyho základňa, tu je Kallisto. Prilietame. Žiadame o povolenie na pristátie, asi o desať minút.“


  „Návšteva?“ divil sa ospalý Wachowski. „No dokelu. Viete, koľko je hodín? Len dúfam, že sme poupratovali a odpratali fľaše.“


  „Dôvod nie je radostný,“ povedala Hedegaardová.


  „Moment,“ Wachowského tón sa v okamihu zmenil, „pristávacie pole 7. Potrebujete pomoc?“


  „Sme v poriadku. Jedna osoba ranená, nie životunebezpečne, jedna v šoku.“


  „Prečo neletíte ku Gai?“


  „Odtiaľ prichádzame. Horelo tam. Gaia je zničená, ale sú aj iné dôvody, prečo sa nevracať do Vallis Alpiny.“


  „Preboha! Čo sa stalo?“


  „Tommy,“ pripojila sa Lawrenceová, „podrobnosti neskôr, dobre? Je toho veľa, čo si povieme a ešte viac, čo treba spracovať. Momentálne budeme radi, ak budeme môcť pristáť.“


  Wachowski sa na moment odmlčal.


  „Dobre,“ povedal, „všetko tu pripravíme. Tak do skorého videnia.“


  AMERICKÁ ŤAŽOBNÁ STANICA, SINUS IRIDUM


  Asi po štvrťhodine sa prach rozptýlil, znovu bolo vidieť ďaleké Mare Imbrium, horský hrebeň Montes Jura – aj ťažobnú stanicu.


  Hanna si doprial chvíľku oddychu, ponaťahoval sa a zaklonil hlavu. Vyšiel príliš severozápadne, ale dokázal to. Ak bude držať tempo, čoskoro tam dorazí. Jeho predtucha, že ostatní sú buď mŕtvi, alebo je možnosť ich pohybu veľmi obmedzená, sa stala istotou. S roverom ho mohli kedykoľvek dohnať, no nikto sa neukázal.


  Hlavu mal ako vygumovanú, cítil ľahký závrat a nevoľnosť. Znovu sa rozbehol. O štvrť hodiny sa dostal na stanicu. Na rozdiel od Pearyho základne stanica bola vybudovaná načisto mimozemsky: veľké, regolitom pokryté iglu, prepojené s cylindrickými, tlakom poháňanými insektoidmi, skladiskami guľových nádrží a hangármi, ktoré vymedzovali letiskový priestor v tvare písmena U. S ním hraničila visutá železnica s hlavnou a odstavnou koľajou. Schody a výťahy viedli hore ku koľajniciam, nákladné vlaky sa rútili na ďalšiu jazdu, jednoduché, navzájom prepojené platformy. Bokom od letiskového priestoru čakali dva tucty nehybných pavúkov na príkaz na nasadenie. Dva ďalšie zaujali pozíciu bezprostredne pri koľajniciach a do jedného z vlakov nakladali guľové nádrže. Tretí, doplna naložený, sa práve blížil. Zdalo sa, že zariadenie je v štádiu výstavby. Hangár, sklady a obytný komplex v tvare iglu spočívali na húsenicovom podvozku. Len čo bude oblasť sprocesovaná, celá stanica sa posunie ďalej. Hoci nad všetkým viseli jemné závoje prachu, viditeľnosť tu bola oveľa lepšia. Tvrdé, prudké slnečné svetlo sa odrážalo od kryštalických faziet nánosov a vytváralo ťaživú postatómovú náladu. Svet strojov.


  Hanna prehľadal hangáre a okrem rôznych obslužných robotov našiel aj štyri mohutné grashopery so zväčšenými nákladnými priestormi a vyššími pristávacími podperami než tie, ktoré sa používali v Gai. Po niečom rýchlejšom, nebodaj raketopláne, nebolo ani stopy. Nenachádzalo sa tu nič, čo by jazdilo. V ťažobnej oblasti bolo snahou postaviť všetko na nohy, ktoré vírili prach menej než kolesá, a tým poskytovali lepšiu ochranu mechanickým častiam. Obslužné rozhranie chrobákov bolo na hlave a na chrbte, takže grashopery mali svoje opodstatnenie. Nimi sa dalo dostať vysoko nad prachovú vrstvu a odtiaľ bolo možné presne pristávať na obrovských telách, o všetko ostatné sa postarali roboty. Hanna nepochyboval, že by ho jeden z hoperov doniesol k cieľu, nemali takmer nijakú spotrebu, boli však neuveriteľne pomalé. S takou mašinou by cestoval skoro dva dni, lebo nakladacie plochy by boli zaťažené kyslíkovými rezervami, ak by čosi také vôbec na stanici našiel. Biooblek by ho zásoboval pitnou vodou, ale nemohol by vôbec nič jesť. No aj to bol ochotný podstúpiť. Časový sklz však nie.


  V priebehu ďalších hodín musel konať.


  Prešiel vzduchovou komorou habitatu a dostal sa do dezinfekčnej miestnosti, kde naňho pod vysokým tlakom nastriekalo čistiace tekutiny, aby sa skafander zbavil mesačného prachu. Potom si mohol konečne zložiť prilbu a prehľadať vnútro. Bolo priestranné a dosť komfortné, so sanitárnym zariadením, kuchyňou, veľkoryso vybavené zásobami potravín na niekoľko dní, pracovňami a spálňami, spoločenskou miestnosťou, dokonca malým fitnescentrom. Hanna navštívil toaletu, zjedol dve celozrnné tyčinky s čokoládovou polevou, vypil toľko vody, koľko mohol, umyl si tvár a šiel hľadať tabletky proti bolesti hlavy. Staničná lekárnička bola vynikajúco vybavená. Potom si prezrel jeden z insektoidných transportérov, ktorý bol prepojený so stanicou. No aj ten sa preňho ukázal nepoužiteľný, lebo tieto transportéry boli ešte pomalšie než hopery. Našiel však kyslíkové rezervy, ktoré mu tam vonku zaistia prežitie na niekoľko dní. Akurát stále nevedel, ako čo najskôr ukončí svoju misiu.


  Znovu si nasadil prilbu a všetky zásoby kyslíka, ktoré našiel, dovliekol na letisko. Pohľadom zablúdil k pavúkom. Posledný v rade práve ukladal svoje nádrže na takmer plnú plochu nákladného vlaku, potom náklad zabezpečil rebrovitými držiakmi, ktoré trčali po bokoch plošiny. Všetko vyzeralo tak, že vlak sa v priebehu niekoľkých minút vydá smerom k mesačnej základni.


  Rýchlosťou 700 kilometrov za hodinu!


  Myšlienky mu vírili hlavou. Ešte je tam asi tucet nádrží, ktoré treba naložiť. Zostávalo mu možno desať minút. Príliš málo na to, aby zničil hopery, ako pôvodne zamýšľal, zato rezervy mohol vziať so sebou. Behom ich doniesol k výťahu a vhodil ich dnu. Zamrežovaná kabína sa pohla. Strašidelne pomaly. Cez priečne výstuhy videl nohy pavúkov, ich trup, usilovné chápadlá. Ešte tri nádrže. Náhlil sa na perón, rezervy natlačil medzi naskladané gule na nákladnej ploche. Končatiny podobné nohám modlivky zelenej naložili a umiestnili predposlednú nádrž. Bolo tam nejaké ideálne miesto? Hlúposť, nijaké miesto nebolo ideálne. Toto tu nebol lunárny expres, ale nákladný vlak. Taký, ktorého zrýchlenie mohol človek prežiť v zdraví. Potom už bolo jedno, ako rýchlo vlak šiel. V mesačnom vákuu to bolo celkom ako pri voľnom páde, keď sa dalo pri rýchlosti 40 000 kilometrov za hodinu vystúpiť z lode a v pokoji sa poobzerať okolo seba.


  Bola zaistená posledná nádrž.


  Pred nádržami! Tam je to najlepšie miesto.


  Vytiahol sa na nakladaciu plošinu, rúčkujúc sa presunul okolo kovových gulí a popod chápadlá pavúka, až kým nenašiel miesto, ktoré sa mu zdalo vhodné. Nenaložený priechod medzi dvoma vlakovými prvkami. Tam sa vtlačil, čupol si, zakliesnil sa nohami a chrbtom sa oprel o nádrže.


  Čakal.


  Minúty sa míňali, zneistel. Mýlil sa? To, že bol vlak naložený, nemuselo automaticky znamenať, že hneď aj odíde. No ešte kým sa nad tým zamýšľal, jemne ním myklo, a keď otočil hlavu, videl, že pavúk sa stratil z jeho zorného poľa. Potom nasledoval tlak, keď vlak neustále zvyšoval rýchlosť. Perón preletel okolo neho, okolie už nebolo natoľko zahltené prachom. Prvýkrát od svojho odhalenia sa Hanna necítil ako lapený v zlom sne, ktorý sníval ktosi iný.


  „Hopery,“ nadával Julian, „prekliate grashopery!“


  Z posledných síl sa dostali k ťažobnej stanici. Jedine na vytrénovanom Rogašovovi, ktorý vydržal stáť tak dlho, pokým neodpadli jeho protivníci, nebolo badať nijaké známky únavy. Znovu sa vrátil k svojmu tichému, kontrolovanému spôsobu reči a ako obvykle vyžaroval sviežosťou podchladenej izby. Zato Amber by bola ochotná odprisahať, že jej oblek si vytvoril zákerný vlastný život, ktorý pracoval proti jej motorike a vystavil ju nezvyčajnej skúsenosti s klaustrofóbiou. Mokrá ako myš a nepríjemne páchnuca trčala vo svojom obleku. Podobne na tom bola Chambersová, traumatizovaná faktom, že bola takmer rozšliapaná. Ani ona nestála na nohách práve najistejšie. Dokonca aj Julian dospel k prekvapujúcemu zisteniu, že má na chrbte už šesť krížikov. Nikdy predtým nepočuli Petra Pana tak dychčať.


  O niečo neskôr zistili, že na stanici nie je ani jedna kyslíková rezerva.


  „Mohli by sme získať vzduch zo systému na udržiavanie života,“ navrhla Chambersová.


  „To by sme mohli, ale nie je to také jednoduché.“ Sedeli v habitate a pili čaj. Julian si zložil prilbu. Mal červenú tvár, strapatú bradu, akoby sa v nej hodiny hrabal a vymýšľal riešenia. „Potrebujeme stlačený kyslík. Lenže by sme museli všeličo prerobiť, a otvorene povedané…“


  „Žiadnu falošnú skromnosť, Julian. Povedz to rovno.“


  „…teraz už ani neviem, ako sa to robí. Teda približne viem. Ale to nerieši náš problém. Mohli by sme naplniť iba naše nádrže. Všetky rezervné nádržky zmizli.“


  „Carl,“ ozval sa dutým hlasom Rogašov.


  Amber hľadela pred seba. Samozrejme. Hanna bol v habitate. Prehľadali stanicu v očakávaní, že na nich zaútočí. No zmizol ako gáfor. Natískala sa otázka ako, keďže očividne nechýbal ani jeden hoper. Až kým Julian neobjavil cestovné a výpravné poriadky vlakov a nezistil, že tesne pred ich príchodom vyštartoval smerom na Pearyho základňu transport s héliom-3.


  „Takže tam smeruje.“


  „Áno. A z pólu naspäť do hotela.“


  „Dobre, tak za ním! Kedy ide ďalší vlak?“


  „Hm, počkaj, nech sa pozriem… oj, pozajtra.“


  “Pozajtra?“


  „Ľudia, Američania tu nepumpujú prúdy hélia-3nonstop! Ide o malé množstvá. Neskôr bude chodiť viacej vlakov, ale zatiaľ…“


  „Pozajtra. Dokelu! Dva dni tu budeme trčať.“


  Aj satelity zostali dlžné akúkoľvek odozvu. Amber sedela pred chladnúcim čajom, akoby tým, že vytiahne plecia, mohla zabrániť, aby sa jej hlava neskotúľala k nohám. Cítila sa, akoby sa jej do hlavy nasťahoval nejaký úrad. Na jednej strane sa bála, že jej preskočí od strachu o Tima, Lynn a ostatných a zároveň mala pocit, akoby pozerala na hornatý horizont písacieho stola, ktorý sa prehýbal pod požiadavkami na vlastné prežitie. Nikto jej neprišiel na pomoc. Požiadavky smútku a rozpakov ležali nespracované všade navôkol, sekcia pre empatiu bola zavretá. Urobila si prestávku na kávu. V oddelení výskumu posttraumatických syndrómov bol nastavený odkazovač a informoval o pracovnom čase. Každé druhé pracovné miesto bolo pre zmeny zatvorené. Bolo jej do plaču, prinajmenšom sa jej chcelo aspoň trochu si pofňukať. No slzy podliehali žiadosti podanej na formulári, ktorý nebol práve naporúdzi, zatiaľ čo referát pre disociáciu robil nadčasy. Únikové plány sa skúmali, zvažovali a zavrhovali, zatiaľ čo jej šokované Ja čakalo v spoločnosti piatich mŕtvych na to, že sa jeden z prechádzajúcich transmiterov prihlási ako zodpovedná osoba.


  „A ako ďaleko sa dostaneme s grashopermi?“ opýtala sa.


  „Teoreticky až k hotelu.“ Julian si hrýzol spodnú peru, „ale potrebovali by sme na to dva dni. A toľko kyslíka nemáme.“


  „Nedal by sa preprogramovať riadiaci systém vlakov?“ spýtal sa Rogašov, „Vonku sú predsa nejaké odstavené. Ak by sa nám podarilo niektorý naštartovať…“


  „Ja čosi také neviem. Ty?“


  „Poďme na to inak,“ povedala Chambersová. „Ako dlho nám ešte vystačia rezervy?“


  „Asi tri, štyri hodiny na každého z nás, odhadujem.“


  „To znamená, že môžeme zabudnúť na všetky dopravné prostriedky, ktorými by to trvalo dlhšie.“


  „Prinajmenšom sa nimi nedostaneme až k hotelu. Zato tu sme schopní prežiť skoro bez obmedzenia.“


  „To tu chceš kysnúť, zatiaľ čo ide všetko dolu vodou?“ zvolala Amber zlostne. „A čo s insektoidmi? Tie smiešne plazivé autá. Tie sú predsa vybavené systémami na podporu života, či nie?“


  „Áno, a sú ešte pomalšie než grashopery. S tými by sme tak za tri až štyri dni prišli k úpätiu Álp. Výstup by bol dlhší, než na čo stačia naše rezervy.“


  „Stále dookola len kyslík,“ skonštatovala Chambersová trpko.


  „Nielen ten, Evelyn, Aj keby sme ho mali dosť, kráti sa nám čas.“


  Rogašov sa naňho skúmavo zahľadel. „Čo tým myslíš?“


  „Čím?“


  „Že sa nám kráti čas.“


  Julian opätoval Rusov pohľad. Viac ráz sa pokúsil čosi povedať, nakoniec otočil hlavu k Amber hľadajúc u nej pomoc. Nebadane prikývla a Julian otvoril žalár diskrétnosti a konečne povedal Chambersovej a Rogašovovi celú pravdu.


  Rogašov nehol ani brvou. Chambersová si ako omámená obzerala končeky prstov. Pery sa jej hýbali, akoby sa nečujne modlila.


  „A to je všetko?“ opýtala sa nakoniec.


  „To ešte zďaleka nie je všetko,“ zavrtel hlavou zamračený Julian, „ale viacej neviem. Naozaj nie! Nikdy by som vás sem nevzal, keby som mal čo i len najmenšie podozrenie…“


  „Nikto ťa neobviňuje z ľahkomyseľnosti,“ povedal Rogašov chladne, „na druhej strane, je to tvoj hotel. Takže, premýšľaj. Netušíš, prečo by mal ktosi vyhodiť Gaiu do vzduchu, a ešte navyše atómovou bombou?“


  „Nad tým si už hodiny lámem hlavu.“


  „A?“


  „Absolútne netuším.“


  „No veď,“ prikývol Rogašov, „nedáva to zmysel. Iba, že by bolo s hotelom niečo, čo ani sám nevieš.“


  Alebo s jeho staviteľkou, pomyslela si Amber. Spomenula si na Julianovo podozrenie. Hlúposť, pomyslela si v rovnakej chvíli, no nedobrý pocit v nej zostal.


  „Prečo Gaiu?“ dumal Rogašov. „Prečo atómovou bombou? To je predsa prehnané.“


  „Ibaže by nešlo len o hotel.“


  „Nemajú miniatómovky nižšiu silu výbuchu než normálne atómové bomby?“ opýtala sa Amber.


  „Áno, iste,“ prikývol Rogašov, „ale na stupnici najhoršej katastrofy. To znamená, že aj s miniatómovkou môžeš kontaminovať polovicu Vallis Alpiny Takže čo tam je? Čo je v Alpskom údolí, Julian?“


  „Opakujem: netuším!“


  „Možno vôbec nič,“ riekla Chambersová, „myslím tým, máme iba odhad toho detektíva.“


  „Mýliš sa,“ Julian zavrtel hlavou, „máme päť mŕtvych a jedného vyplašeného vraha. Všetko, čo urobil Carl v posledných hodinách, dokazuje jeho vinu.“


  Rogašov si spojil končeky prstov.


  „Možno by sme mali prestať chcieť nemožné.“


  „No, tak to je slovo.“


  „Trpezlivosť,“ Rogašov sa trpko pousmial. „Priamou cestou sa do hotela nedostaneme? Tak by sme mali začať premýšľať o okľukách. Viete čo?“ pozrel na nich rad za radom. „Poviem vám vtip.“


  „Vtip?“ Chambersová naňho nedôverčivo hľadela. „Mám si robiť starosti?“


  „Vtip môjho života. Otec mi ho často rozprával. Krátky príbeh, o ktorom si myslel, že ľuďom vnukne nápady.“


  „No. Keďže tu nie je Chucky…“


  Julian si podoprel bradu. „Sem s ním.“


  „Takže, dvaja Čukčovia sa prechádzajú po Serengeti, keď tu zrazu k nim z buša pribieha lev. Obaja sa na smrť vyľakajú. Lev vrčí a zjavne je veľmi hladný, takže jeden z Čukčov sa pustí do behu, ako len vládze. Druhý si však zloží z pliec ruksak, úplne pokojne ho otvorí, vyberie z neho tenisky a obuje si ich. Si šialený, kričí utekajúci Čukča, naozaj si myslíš, že budeš v tých topánkach rýchlejší ako lev? Nie, povedal jeho kamarát, to nie,“ Rogašov sa pousmial, „ale rýchlejší než ty.“


  Julian pozrel na Rusa. Plecia sa mu triasli, potom sa začal chichotať. Chambersová sa rozpačito pridala. Amber si dala obsah úradne preskúmať a rozhodla sa smiať sa s nimi.


  „Takže potrebujeme tenisky,“ povedala, „super, Oleg. Bežme domov po ne.“


  Julianov úsmev zamrzol. „Moment.“


  „Čo je?“


  „Tenisky máme!“


  „Čo?“


  „Ja idiot,“ pozrel na nich, oči plné údivu, že na to už dávno neprišiel. „Číňania sú naše tenisky.“


  „Číňania?“


  „Čínska ťažobná stanica. Ale samozrejme! Je obývaná. S grashopermi tam budeme za hodinu, kyslík nám vydrží, tam sú raketoplány, majú vlastný satelit…“


  „A mohli by byť za tým útokom,“ zvolala Amber. „Nepredpokladal to ten Jericho?“


  „Áno, ale ľudia, ktorým vďačíme za varovanie, sú tiež Číňania.“ V Julianových očiach zrazu znovu žiarilo odhodlanie. „Čo môžeme stratiť? Ak skutočne existuje čínsky komplot proti Orley Enterprises, tak máme smolu. Horšie to už ani byť nemôže. Ale ak nie, alebo ak za tým nie sú špeciálne títo Číňania… tak môžeme iba vyhrať.“


  Pozreli jeden na druhého, spracovávali tú myšlienku.


  „Mal by si rozprávať viac vtipov,“ povedala Chambersová Rogašovovi.


  Rus mykol plecami: „Vyzerám, že ešte nejaký poznám?“


  „Nie,“ zasmial sa Julian, „tak sa poďme pobaliť.“


  LONDÝN, VEĽKÁ BRITÁNIA


  Čínska teória.


  Odkedy v tom tučnom Ázijcovi z Calgary spoznali Kennyho Sina, v Big O a MI6 ho často spomínali. Vysvetlenie, ktorému dovtedy nikto úplne neveril, a predsa bolo najlogickejšie, teda že v Orleyho krvnom riečisku zúri čínsky pôvodca, zažilo svoju renesanciu. A prečo? Kvôli čínskemu atentátnikovi.


  Jericho bol bezradnejší než kedykoľvek predtým.


  Po počiatočných chvíľkach triumfu, keď odhalili Sina a spojili potôčiky poznania do jedného toku, začal ešte väčšmi pochybovať o paradoxe zjavného. Čínska teória spontánne dávala zmysel. Sin bol podľa všetkého jadrom ohavného vyčíňania všade na svete. Akcie slúžili výlučne na realizáciu plánovaného útoku, hoci za masaker vo Vancouvri ho len ťažko mohli robiť zodpovedným. Hoci sa prúdovým lietadlom mohol dostať z Berlína do Kanady včas, aby tam zabil desiatich ľudí. No Jericho pochyboval, že sa Číňan otočil Európe chrbtom. Skôr predpokladal, že ich prenasledoval do Londýna a nalepený ako kliešť ich pri všetkom sledoval. Vancouver mohol delegovať. A problém nerobilo ani to, že niektorí z jeho pomocníkov neboli Číňania. Mayého rampa, nákup a inštalácia miniatómovky, všetko bolo v čínskych rukách. Panoval názor, že Čína vyprovokovala Mesačnú krízu, Peking zanevrel na USA, Čeng sa pokúšal s Orleym bojovať a zároveň prejsť na jeho stranu. Jednoducho, čínska teória dokonale zapadala do uvažovania tajnej služby. Len jedna vec podľa Jericha nesedela. A to, že zmysel ich kamuflovania nedával nijaký zmysel.


  „No, vy ste dobrí,“ užasol Norrington, „bol to Sin, kto strieľal na Palsteina. Nad tým sa predsa musíte zamyslieť.“


  „Ja na to aj myslím,“ povedal Jericho.


  „Ten chlapík predsa nie je niekoho posraná zbraň. Teda, komu to vlastne hovorím! V organizácii stojí celkom na čele, a jednoducho je to prekliaty čínsky tajný. Bolo by nezodpovedné, keby sme Čínu ako pôvodcu vylúčili.“


  Jou-jou naznačila, že má dosť sedenia v pivnici, hoci je príjemne zariadená.


  „Pýtala som sa Jennifer. Myslí si, že dozajtra rána netreba očakávať atómovú likvidáciu Londýna, takže sa s Dianou môžeme presunúť aj do jednej z tých veľkých miestností na streche.“


  Bola to jednoduchá, no v poslednom čase najlepšia myšlienka.


  Vyviezli sa hore. O druhej ráno bol Londýn svetelným morom, jednoducho Londýnom, možno nie tým najmodernejším, ale pre Jericha jednoducho tým najkrajším a najpôvabnejším mestom na svete. Na náprotivnom brehu Temže žiarila kopula Miléniového dómu, na západe Hungerfordský most visiaci na svietiacej pavučine a nad ním koleso Londýnskeho oka. Oranžový mesiac tajomne krúžil v ťažisku Big O. Jou-jou sa chrbtom oprela o oblok siahajúci až po podlahu, čo v Jerichovi spontánne vyvolalo túžbu chytiť ju za ruky a držať ju.


  „Nepripomína ti to vo Vancouvri Čchü-jü?“


  Z tváre jej zmizla skleslosť. Červené víno a bojovný duch jej znovu rozžiarili pohľad.


  „Nemyslím si, že to bol Sin,“ povedal.


  „Ale postup je porovnateľný. Strážcovia, Greenwatch, v oboch prípadoch sa informácia virulentne prehnala po nete. Zabrániť jej v šírení prakticky nemožno. Takže sa vôbec nepokúsiš o chirurgicky presný zákrok, ale rovno zničíš kompletnú infraštruktúru a zabiješ každého, kto by prichádzal do úvahy ako zasvätenec. A ani to ti nič negarantuje, akurát dokážeš šírenie zdržať. Presne o to ide Kennymu. Vravím ti, vyhodil by do vzduchu aj túto budovu, keby si mohol byť istý, že tým získa pár hodín.“


  „Pretože operácia bude čoskoro spustená.“


  „A my nemôžeme urobiť nič.“ Jou-jou udrela päsťou do dlane. „Čas hrá proti nám. On vyhrá, Owen, ten sviniar vyhrá.“


  Jericho pristúpil k nej a hľadel na nočný Londýn.


  „Musíme nájsť tých, ktorí poťahujú nitky. Skôr než budú môcť atentát uskutočniť.“


  „Ale ako?“ povzdychla si Jou-jou. „Nájdeme vždy len Sina.“


  „A MI6 stavil na Číňanov. MI5, Norrington, Shawová…“


  „No hej…“ preplietla si prsty, „veď aj my sme tomu dlho verili, či nie?“


  Jericho vzdychol. Samozrejme, že mala pravdu. Oni sami vypustili dymovnicu čínskej teórie.


  „Na druhej strane, ako si už povedal. Mesačná kríza tam akosi nepasuje. Prečo by mala Čína vyprovokovať hádku o ťažobné oblasti v čase, keď najmenej potrebuje medzinárodnú pozornosť?“


  „Norrington si myslí, že je to snaha o odvedenie pozornosti.“


  „Skvelé odvedenie pozornosti. Kvôli tomu vyčítajú Pekingu, že umiestňuje na Mesiaci zbrane! Niečo také dôveru nevzbudí, hlavne keď potom bomba naozaj vybuchne. A vôbec, Owen, prečo neposlali hore čínskeho atentátnika v čínskej rakete?“


  „Pretože podľa Norringtona má člen výletnej skupiny lepší prístup do Gaie.“


  „Hlúposť, aký prístup? Aby odpálil atómovú bombu? Na to nepotrebuješ prístup, dotiahneš ju predo dvere, zdrhneš preč a vyhodíš ju do vzduchu. Spomeň si, čo povedal Vogelaar. Jeho nedôvera nebola namierená smerom k Pekingu alebo k Čengovi.“


  „A čo by mal Čeng z toho, keby zabil Orleya a zničil jeho hotel?“ pozrel na ňu Jericho. „Pomôže mu to postaviť lepšie vesmírne výťahy? Lepšie fúzne reaktory?“


  „Hm,“ Jou-jou si cmúľala ukazovák, „ibaže by Orleyho smrť zmenila pomer síl v koncerne v Čengov prospech.“


  „Vogelaar mal ešte jednu teóriu.“


  „Že sa ktosi pokúša poštvať proti sebe mesačné mocnosti?“


  „Veď to nemusí vyústiť hneď do krajností. Tak rýchlo svetovú vojnu nespustia. Ale všeličo by sa zmenilo.“


  „Jedných by to oslabilo…“


  „A niekto tretí by sa posilnil,“ Jericho udrel dlaňou do stola, „rozumieš, to je ono, čo ma na celom zaráža. Je to všetko také zjavné. Všetko mi to pripadá také… zinscenované!“


  „No dobre, nechajme Čínu bokom. Komu by ešte poslúžil Orleyho zánik?“


  „Naňho samého by stačila guľka. Na to nepotrebuješ atómovú bombu,“ namietol Jericho. „Vieš čo? Nebudeme sa tu my dvaja nezmyselne dohadovať, opýtame sa tety Jennifer.“


  „Ten z MI6 miluje čínsku teóriu,“ povedala Shawová o pár minút neskôr, „ten z MI5 tiež. A Andrew Norrington by sem najradšej zavolal čínskeho veľvyslanca.“


  „A vy?“


  „Ja som rozpoltená. Tá teória mi nedáva zmysel, ale ani psovi by nedávalo zmysel, keby jeho pán položil balíček so psím koláčom na najvyšší regál. Musíme naše podozrievanie sústrediť aj na Čínu. Pokiaľ ide o Juliana, samozrejme sa nájdu takí, ktorí by ho radšej videli mŕtveho než živého.“


  „Pošuškáva sa, že chce svoje patenty sprístupniť svetu.“


  „Možno,“ pripustila Shawová.


  „Mohlo by to byť v Čengovom záujme?“


  „Určite by to nebolo v záujme Ameriky. Washingtonu by momentálne zmena v našom vedení prišla veľmi vhod. Viete, je tam trocha narušená chémia.“


  Jericho sa zarazil. Objavil sa záblesk novej myšlienky a vyrástli z neho čulé bočné výhonky.


  „Nájdu sa v Orleyho koncerne sily, ktoré s Julianom nesúhlasia?“ opýtal sa. „Také, ktoré zastávajú pozíciu Washingtonu?“


  Shawová sa zaškerila.


  „Čo si myslíte vy? Že sa držíme za ručičky? Už len to, že Julian rozmýšľa o odpútaní sa od monogamie s Amerikou, pre mnohých napĺňa skutkovú podstatu svätokrádeže. Lenže, pokiaľ má hlavné slovo šéf, mrmlú iba pri pive a inak sú ticho. Julian by sa vám páčil, Owen, je to človek, s ktorým je zábava. Pri ňom rýchlo zabudnete, že ak to musí byť, svoju vôľu presadzuje s despotickou energiou. Kreatívci a stratégovia majú uňho úplnú voľnosť, kým tancujú, ako on píska. Palácoví revolucionári môžu byť radi, že gilotínu zrušili.“


  „Nie je jeho dcéra číslo dva v koncerne? Ako zmýšľa ona o tej záležitosti s patentmi?“


  „Presne ako jej otec. Rozumiem, kam mierite. Orley Enterprises zvnútra nerozložíte.“


  „Iba že by…“


  „Cez Julianovu mŕtvolu.“


  „Dobré kľúčové slovo,“ povedala Jou-jou nevzrušene. „Sily v koncerne, ktoré si želajú jeho smrť, ale samé nič nezmôžu. S kým by sa dali dokopy?“


  „So CIA,“ povedala bez zaváhania Shawová.


  „Ach.“


  „Viem to. CIA vypracúva scenáre, ako by sa vyvíjalo partnerstvo bez Juliana. Premýšľajú o všetkom. Američania sa boja o svoju národnú bezpečnosť.“


  „Ako je známe, štát môže patenty odobrať, ak ide o národnú bezpečnosť,“ povedal Jericho.


  „Áno, ale Julian je Brit, nie Američan. A Briti s ním nemajú problém, práve naopak. Pri daniach, ktoré platí, by ho predsedníčka vlády chránila vlastným telom. Okrem toho ide o priemysel, nie o vojnu. Julian neohrozuje nikoho národnú bezpečnosť, iba zisky.“


  „Jediná cesta, ako riadiť koncern na diaľku, by podľa toho bolo sťať ho.“


  „Správne.“


  „Mohol by Čeng Pchang-wang…“


  „Nie. Čengova nádej spočíva predsa v Julianovi. Že ho jedného dňa dokáže prehovoriť aspoň na zábavnú jazdu. Len čo by v Orley mali hlavné slovo iní, bolo by to úplne nereálne. Tak mi napadá, Edda pre vás spracovala údaje, o ktoré ste ju žiadali.“


  „Áno, ide o…“


  „Vica Thorna, ja viem. Zaujímavý nápad.… Prepáčte, Owen, práve mám hovor z nášho kontrolného centra na Isla de las Estrellas. Dáme vám údaje na váš počítač.“


  „CIA,“ premýšľala Jou-jou, „to je niečo úplne nové.“


  „Ďalšia teória.“ Jericho si podoprel rukami hlavu, ktorá bola zrazu ťažká ako z olova. „Zbaviť sa jediného obchodného partnera a hodiť to na Číňanov.“


  „Je to mysliteľné?“


  „No samozrejme. Preboha!“


  Chvíľu ticho sedeli. Na Dianinom monitore sa objavila ikona, VIC THORN, no Jericha sa zmocnila únava. Potreboval čosi, čo by ho znova naštartovalo. Nejaký prehliadnuteľný, malý úspech.


  „Dávaj pozor,“ povedal, „teraz urobíme niečo, čo sme mali urobiť už dávno.“


  Presunul symbol spletených hadov na monitor a dal mu meno NEZNÁMY.


  „Diana.“


  „Áno, Owen?“


  „Hľadaj na nete zhodu s NEZNÁMY. O čo tam ide? Ukáž mi tie prieniky a dodaj mi stručné obsahy.“


  „Chvíľku, Owen.“


  Jou-jou prešla k nemu, skrížila si ruky na stole a oprela si o ne bradu. „Musím uznať, že má veľmi pekný hlas,“ povedala, „ak by ešte podľa toho aj vyzerala…“


  Obrazovka sa zaplnila záznamami,


  „Chceš počuť zhrnutie, Owen?“


  „Áno, prosím, Diana.“


  „Grafika s najväčšou pravdepodobnosťou zobrazuje hydru, nazývanú aj lemejský plaz. Obluda pripomínajúca hada z gréckej mytológie s deviatimi hlavami, ktorá obývala Argolidské močariská. Podnikala lúpežné výpravy po okolí, zabíjala dobytok a ľudí a ničila úrodu. Hoci bola stredná hlava Hydry nesmrteľná, Herakles, syn Dia, ju porazil. Chceš počuť viacej o Heraklovi?“


  „Povedz mi, ako ju Herakles porazil.“


  „Zvláštnou vlastnosťou Hydry bolo, že za každú odseknutú hlavu jej narástli dve nové, takže počas boja sa stávala čoraz nebezpečnejšou. Až keď Heraklovi prišiel na pomoc jeho synovec Iolaos a začal odseknuté krky vypaľovať, nové hlavy už nemohli vyrastať. Nakoniec sa Heraklovi podarilo odseknúť Hydre aj nesmrteľnú hlavu. Rozsekal jej telo a svoje šípy namočil do jej krvi, takže potom spôsobovali nevyliečiteľné rany. Chceš počuť ďalšie podrobnosti?“


  „Ďakujem, Diana, teraz nie.“


  „Grécka príšera,“ povedala Jou-jou začudovane, „v tom zobrazení vyzerá skôr ázijský.“


  „Organizácia s viacerými hlavami.“


  „Ktoré dorastú, ak ich zotneš.“


  „Čínski sprisahanci, ktorí si za svoj symbol zvolia bytosť z gréckej mytológie?“


  Jou-jou hľadela na monitor. Diana vyhľadala okolo dvoch tuctov vyobrazení Hydry. Nálezy z dvoch tisícročí v rôznych vyobrazeniach všetky ukazovali šupinaté hadie telo s deviatimi kývajúcimi sa hlavami.


  „Nikdy v živote,“ povedala.


  PEARYHO ZÁKLADŇA, SEVERNÝ PÓL, MESIAC


  Trochu sa cítili ako tí, čo prežili z výpravy bielych kolonistov, ktorým sa podarilo v poslednej chvíli dostať do pevnosti, hoci Indiánov nebolo nikde vidieť. No v momente, keď Kallisto pristával nad vesmírnymi dokmi základne, O’Keefe si predstavil kavalériu umiestnenú na póle, skupinu jazdcov, ktorá k nim cválala náhornou plošinou, klobúky a blýskajúce sa epolety, fanfáry, výstrely do vzduchu, dôverné výkriky: Celý a zdravý, seržant?… Áno, pane! Diabolská jazda. Sme už mysleli, že to nikdy nezvládneme… Vidím, že ste bez Donoghueovcov… Mŕtvi, pane… Dosľaka! A personál?… Mŕtvi, pane, všetci mŕtvi… Preboha! A Winterová?… Nedokázala to, pane. Stratili sme aj Süovú.… Strašné!… Áno, pane. Hrozné.…


  Aké divné. Zdalo sa, že dokonca aj čosi také exotické ako kozmický let prebieha v kultivácii pozemských mýtov. Jednoducho sa to zaužívané pretavilo do neobyčajného. Ľudia možno inak ani nemohli. Možno im zľahčovanie toho neobyčajného pomáhalo k tomu, aby nezhynuli zo svojej vlastnej banality. Nech už si podvedomie vybralo napríklad western, žáner, ktorého úlohou po celé desaťročia bolo napraviť vykoľajený svet pomocou ostrej munície a nádhernej prírody.… Stalo sa veľa zlého, seržant.… Áno, pane… Toľkí zomreli… Áno… Ale pozrite na tú krajinu, seržant! Nie je hodná každej obete?… Nechcem o ňu prísť, pane!… Úžasná krajina! Za ňu bijú naše srdcia, tečie naša krv. My môžeme zomrieť, no krajina zostane.… Milujem túto krajinu!… Dobrý Bože, ja tiež! Poďme!…


  Ale kdeže.


  Vo chvíli, keď Hedegaardová zosadala s Kallistom na póle, boli všetky oči upreté na Chárona. Na južnom konci letiska, obklopený vesmírnymi loďami základne, spočíval pristávací modul na podperách ako malý, nedobytný hrad. O’Keefe si spomenul na svoje prvé skoky a kroky v dobyvateľskej nálade netušiac, že už o niekoľko dní sa vrátia zničení a demoralizovaní. Ani po katastrofe na Gai jednofarebná krajina a perleťové hviezdne more nestratili nič zo svojej krásy, no ľudia ich už nevnímali. Dobrodružstvo sa skončilo. Záchranný inštinkt prebil pionierskeho ducha.


  „Nuž, ja neviem, mne to všetko nedáva zmysel“ povedal Leland Palmer, malý muž vyzerajúci ako Ír, ktorý bol veliteľom základne a skepticky hľadel na skupinku.


  „Na to, že to nedáva zmysel, muselo zomrieť množstvo ľudí,“ povedal O’Keefe.


  Robotický autobus ich previezol z letiska k iglu 2, jednej z dvoch obytných kupol, ktoré tvorili stred základne. V iglu 1 sa nachádzali centrála a vedecké pracoviská, jeho náprotivok slúžil na trávenie voľného času a na lekársku starostlivosť. V salóniku, ktorý bol útulný a zároveň funkčný, vyrozprávali posádke svoj príbeh. Krampová, Boreliusová a Nairovci zatiaľ absolvovali lekársku prehliadku pre podozrenie na otravu dymom a Olympiade Rogašovovej, uviaznutej v sebaobviňovaní, upevnili nohu dlahou. Lynn medzi nimi chvíľu nemo sedela, kým ju Tim s ustarostenou tvárou, nechytil za ruku a nevyzval ju, aby si ľahla, spala a zabudla. Apaticky ho poslúchla.


  „Tá náročnosť nedáva zmysel,“ povedal Palmer, „keď sa človek pozrie, čo narobí s kyslíkom obyčajný požiar! Načo vôbec treba ešte nejakú atómovú bombu?“


  „Ibaže by sa do toho zahrnulo aj miesto nasadenia,“ nadhodila Lawrenceová.


  „Myslíte, že bomba vôbec nie je určená pre Gaiu?“


  „Nie výlučne, povedala by som.“


  „To sedí,“ povedal Ögi, „niektoré ručné granáty, umiestnené na správne miesto, by určite stačili. Náhodou o miniatómovkách niečo viem…“


  „Ty?“ začudovala sa Heidrun.


  „Z televízie, zlatko. A vlastne iba to, že človek by sa nemal nechať obalamutiť rozkošnou terminológiou. Teda podľa motta minisukňa, miniatómovka. Každá z miniatómoviek, ktoré začiatkom deväťdesiatych rokov zmizli zo zásob bývalého Sovietskeho zväzu, by bola schopná zlikvidovať Manhattan.“


  „Tak čo potom majú zničiť?“ spýtal sa Wachowski.


  „Gaia sa nachádza na okraji kotliny,“ povedal Tim s hlavou v dlaniach, „tam, kde sa stáča Vallis Alpina.“


  „Čo by sa stalo, keby sa v takom údolí odpálila atómová bomba?“ opýtal sa O’Keefe.


  „Nuž,“ Wachowski mykol plecami, „kontaminovala by ho.“


  „Viac než to,“ povedal Palmer. „Tu nie je vzduch, ktorý by rádioaktívny materiál prenášal ďalej, ani atmosférou podmienený rádioaktívny spád. Na druhej strane však ani nič, čo by zbrzdilo energiu výbuchu. Už len bezprostredná skaza by bola obrovská, asi ako po náraze meteoritu. Tlak by odstrelil okraje kotliny, horúčava by jej vyleštila steny, do vzduchu by vyleteli obrovské množstvá horniny, ale detonácia by hlavne bola tunelovaná.“


  „A to čo znamená?“ opýtala sa Heidrun.


  „No, že okrem povrchu existuje iba jeden smer, ktorým sa môže tlak vybiť.“


  „Dolu do údolia.“


  „Áno. Tlaková vlna, ktorú by strmé steny zrýchlili, by celú Vallis Alpinu vyholila. Odhadujem, že potom by bola celá oblasť stratená.“


  „Ale z akého dôvodu? Čo je na údolí také zvláštne? Okrem toho, že je pekné?“


  Tim si preplietol prsty a pokrútil hlavou. „Ja sa skôr pýtam, prečo bomba už dávno nevybuchla.“


  „Pred tri a pol hodinou ešte nevybuchla,“ opravil ho O’Keefe, „medzitým to tam mohlo riadne tresknúť.“


  „A my to tu nezistíme!“ zavrčal Wachowski. „Dokelu! Čo sa len stalo s tými satelitmi?“


  O tom by som vám mohla rozprávať, pomyslela si Lawrenceová.


  „Nech je, ako chce,“ povedala, „my ten problém tu a teraz nevyriešime. A, pravdupovediac, teraz ma to ani nezaujíma. Chcem vedieť, čo sa stalo na Aristarchuse.“


  „Raketoplány by mali byť čoskoro natankované,“ sľúbil Wachowski.


  „Hm, Carl,“ Heidrun skrčila čelo, „čo ten asi urobí?“


  „Ktovie. Žije, žijú ostatní? Podarilo sa mu utiecť? Skôr tipujem, že musí ešte čosi vybaviť v hoteli.“


  „A čo by to malo byť?“ opýtal sa Tim.


  „Odistiť bombu,“ pozrela naňho. „Čo iné?“


  „On ju najskôr musí odistiť?“


  „Za určitých okolností áno,“ prikývol Wachowski, „ako ju inak chcete odpáliť?“


  „Diaľkovým ovládaním.“


  „Aby ju bolo možné odpáliť na diaľku, musela by mať dosť veľkú anténu, ktorú by ste pri prečesávaní Gaie zbadali. Inak to musí spustiť sám.“


  „Čo vysvetľuje, prečo ešte žijeme,“ povedal Ögi. „Carl nemal príležitosť, aby nastavil časovač. Jeho plány sa rozplynuli.“


  „A zaujíma nás to?“ O’Keefe pozeral z jedného na druhého. „Ja by som pátraním po ňom nestrácal ani minútu! Sústreďme sa na Ganymeda.“


  „Mám úplne rovnaký názor,“ prikývla Lawrenceová, „ale môže sa stať, že keď nájdeme Ganymeda, narazíme pritom aj na Hannu.“


  „To by sa mi páčilo,“ zamrmlal O’Keefe, „dokonca veľmi.“


  Hedegaardová vstúpila do Salonika.


  „Už to máme!“


  „Dobre.“ Lawrenceová a Palmer sa dohodli vyslať rovno dve pátracie skupiny. Hedegaardová mala s Kallistom letieť ku kráteru Plato, okolo Montes Jura sledovať ťažobné oblasti a odtiaľ smerovať na Aristarchus. Io, raketoplán Pearyho základne, vyletí o 15 minút neskôr, pri Plato zotrvá na južnom kurze a 500 kilometrov ďalej od Kallista prejde roviny Mare Imbria. Lawrenceová sa zodvihla: „Zostavme posádky.“


  „Môžete letieť so mnou.“


  „Ďakujem, myslím, že ja budem potrebná skôr tu. Niekto sa musí postarať o ostatných. Koľko ľudí môžete uvoľniť, Leland?“


  Palmer si pošúchal bradu. „Kyra Gorová je naša hlavná pilotka. Môže ísť na Io spolu s Annie Jagellovskou, našou astronómkou…“


  „Prepáčte,“ skočila mu do reči Lawrenceová, „nevyjadrila som sa správne. Koľko ľudí musí nutne zostať na základni, aby bola zabezpečená prevádzka?“


  „Jeden. No, povedzme, dvaja.“


  „Chcem, aby vám bolo jasné, aký je ten muž nebezpečný. Pátracie skupiny budú možno nútené zaútočiť na Hannu. Možno budú musieť oslobodiť skupinu. V každom raketopláne by mali byť štyria, piati ľudia.“


  „Ale je nás iba osem.“


  „Ja pôjdem s vami,“ povedal O’Keefe.


  „Ja tiež,“ povedal Tim.


  „Heidrun a ja…“ začal Ögi.


  „Mrzí ma to, Walo, ale nie ste ideálnou posádkou,“ Lawrenceová zainvestovala do úsmevu. „Vašu odvahu si vážime, ale potrebujeme mladších, trénovaných ľudí. Takže, Tim a Finn poletia s Hedegaardovou, plus dvaja ďalší ľudia z posádky základne. Io pôjde s piatimi mužmi tiež z posádky základne…“


  „Počkajte,“ pokúšal sa Palmer zastaviť cválajúce kone, „to by už bolo mimoriadne nasadenie.“


  „Veď naše problémy sú mimoriadne,“ odvetila Lawrenceová neúctivo, „ak vám to neuniklo.“


  „Šiesti z ôsmich ľudí! To by som musel prediskutovať.“


  „S kým?“


  „S…“


  „Nemáte možnosť nikoho skontaktovať.“


  „No hej, ale… to nie je také jednoduché, Dana. To sú tri štvrtiny mojej posádky! A raketoplány väčšinu času nebudú v kontakte so základňou.“


  „Považujte ma za posilu na mieste,“ povedala Lawrenceová, „mne prináleží postarať sa o bezpečnosť Juliana Orleya a jeho hostí. A otvorene povedané, Leland, nepáčilo by sa mi, ak by sa pre neochotu záchranná akcia…“


  „Veď dobre,“ Palmer pozrel na Wachowského, „myslím, že sa to dá urobiť. Tommy, ty zostaneš tu a… hm, Minnie de Lucasová.“


  „To je kto?“ opýtala sa Lawrenceová.


  „Naša špecialistka na systémy pre udržanie života.“


  „Nebolo by lepšie, keby tu zostal Jan?“ namietol Wachowski.


  „A to je kto?“


  „Jan Crippen. Náš technický vedúci.“


  „Určite nie,“ povedal Palmer, „jeho úlohy môže prebrať Minnie, navyše nebudeme preč večne.“


  „Mne je jedno, ako dlho budete preč,“ povedala Lawrenceová, „hlavne, aby ste našli Juliana Orleya.“


  Hlavne, aby ste boli zopár hodín preč, pomyslela si. Wachowského a tú de Lucasovú s Carlom zvládneme.


  Ak Hanna príde.


  Konečne o 2.40 v to ráno priviezol letiskový autobus pátracie skupiny cez privádzač na letisko.


  O’Keefe sedel na lavičke otvoreného vozidla a pohľadom prechádzal po okolí. Aby sa vyhol rozhovorom, ušiel na druhý večer ešte pred dezertom do multimediálneho centra Gaie a pozrel si film o Pearyho základni, takže vedel, že sa rozkladá na desiatich štvorcových kilometroch a iba samotné letisko zaberá plochu troch futbalových ihrísk. Veže na západnom okraji, pripomínajúce silá, boli vlastne vesmírne lode. Zanechali ich tu posádky, ktoré na severný pól vstúpili ako prvé. Pôvodne boli prebudované na obytné jednotky, teraz slúžili ako núdzové obydlia. Nad nimi sa týčil budúci teleskop, ktorý bol v štádiu výstavby, zatiaľ čo kupoly iglu 1 a iglu 2 tvorili srdce základne. Na pól ich priniesli hotové, stačilo ich len zložiť. Nafúkli ich do veľkosti obytných domov a pokryli niekoľkometrovou vrstvou regolitu, aby tak chránili osadenstvo pred slnečnými búrkami a meteoritmi. Do stien vyrezali pretlakové komory, podkladovú pôdu dookola vyrovnali, vozidlá a príslušenstvo umiestnili do hangárov, ktoré boli z pozdĺžne prepílených rúr. Omurová ich svojím zvyčajným defetistickým spôsobom označila za haraburdy. V skutočnosti to vlastne boli vypálené palivové nádrže z éry raketoplánov.


  Rokmi sa stanica rozšírila o ulice, prístavby a rozľahlý povrchový lom. V diaľke, pred kulisami automatizovaných fabrík, v ktorých sa regolit procesoval a následne ďalej spracovával na stavebné prvky, sa týčili konštrukcie obrovských, otvorených montážnych zariadení. Po koľajniciach, popri telách vznikajúcich ťažobných strojov, sa presúvali manipulátory. Zvárali, nitovali a pripevňovali dielce, zatiaľ čo jemnú mechanickú prácu mali na starosti humanoidné roboty. Lanové dráhy a koľajnice prepájali fabriku s lodenicami, materiál sa privážal na gondolách a nákladných vozíkoch. Kam sa len človek pozrel, všade pracovali neúnavné stroje. Neživosť v najživšej forme.


  O’Keefe sa zahľadel na východ, zatiaľ čo sa autobus blížil k letisku. Polia slnečných kolektorov, panelov nasmerovaných k putujúcemu, nikdy nezapadajúcemu slnku, pokrývali plochú zakrivenú pahorkatinu. Kráterovou horninou viedli lávové kanály. Vďaka nim Pearyho základňa disponovala široko rozvetveným systémom prírodných katakomb, ktorých väčšiu časť ešte vôbec nepreskúmali. Jedna jediná vec naznačovala, čo sa skrývalo v podloží. Bola to puklina, skôr priepasť. Tiahla sa po celej šírke náhornej plošiny. Rozpínala sa na západ a ústila do strmého údolia, kam sa slnečné lúče nikdy nedostali. Ponad toto jednoznačné dedičstvo ohromného zemetrasenia sa klenuli mosty. V skutočnosti to bol prepadnutý lávový kanál, ktorým pred miliardami rokov pretekala roztavená hornina. Niektoré z jaskynných vetiev ústili do priepasti, ako sa O’Keefe dozvedel z dokumentu. A kládol si otázku, či sa tadiaľ nedalo dostať do podzemia základne.


  Prešli bránou letiska. Navôkol vládol neprestajný ruch. Jeden z vysokozdvižných vozíkov, podobných kobylke, nehlučne komunikoval s manipulátorom. Jeho rozdelené rameno sa k nim zodvihlo akoby v znamení posledného zbohom, potom nehybne zamrzlo. Pokiaľ sa dalo rozpoznať, boli koľajnice na železničnej galérii opustené. V ťaživom, kolmo padajúcom svetle sa osamelá trasa stáčala do údolia. Na činnosti strojov bolo čosi rituálne, dalo by sa povedať postapokalypticky nezmyselné. Obraz zvláštnej sebestačnosti.


  Čo nájdu na Aristarchuse? Zrazu ho pochytila túžba zaspať a zobudiť sa vo večnosti dublinského pubu s nie práve najlepšou povesťou. Jeho hosťom by skôr záležalo na správnej hranici medzi penou a čiernym pivom, než na zázrakoch Mliečnej cesty. Ticho by vzdychali pri spomienke na dávno zašlé staré dobré časy a k perám by si prikladali orosené poháre.


  LONDÝN, VEĽKÁ BRITÁNIA


  Noc sa vytrácala.


  Jou-jou zavolala Čchenovi Chung-pingovi. Tchu rokoval s Dao IT, ešte donedávna rozhnevaným, opovrhovaným konkurentom, o možnosti spoločného podniku. Jerichovi sa zatvárali oči. 300 metrov nad Londýnom sa jeho mozog zmenil na močiar, v ktorom vreli a bublali hnilobné teórie. Všetky cesty sa končili v ničote, prípadne sa strácali v neistote. Čoraz menej sa dokázal sústrediť. Vic Thorn na svojej ceste do večnosti. Kenny Sin, chystajúci plánovanú vraždu na Palsteina. Deväť hláv Hydry. Carl Hanna, v ktorého životopise sa Norrringtonovi doteraz nepodarilo vypátrať ani najmenší škrabanček. Diana so stále novými hláseniami o Calgary a masakri vo Vancouvri. Zlovestní zástupcovia CIA zodpovedajúci klišé. Z veľkej výšky ich videl chodiť v kruhu, ktorý bol taký obrovský, až sa dalo podľahnúť ilúzii, že sa pohybujú priamo, no všetky stopy viedli k tomu istému bodu.


  Bol šialene unavený.


  Jou-jou dotelefonovala a vošla práve vo chvíli, keď sa chcel natiahnuť na zem a nakrátko zatvoriť oči. Ale to by pravdepodobne zaspal a jeho vydráždený kortex by mu vohnal do snov prenasledovaných aj prenasledovateľov. Bol vlastne rád, že ho Jou-jou udržiavala v bdelom stave, hoci mu jej neposednosť a vitalita liezli na nervy. Od ich príchodu do Big O sama vyprázdnila fľašku Brunello di Montalcino, na lícach mala rubínovú červeň od Sangiovese Grosso a v jej pohľade sa zračila večná bodrosť mládeže. A to všetko bez náznaku podnapitosti. Zdalo sa, že za každú vyfajčenú cigaretu jej narástli dva ďalšie prsty. V jednej chvíli bola nevypočítateľnejšia než waleské počasie, zádumčivá a nahnevaná, v ďalšej celá žiarila.


  „Ako sa darí tvojmu otcovi?“ zazíval.


  „Primerane okolnostiam,“ Jou-jou sa zvalila do otočného kresla a hneď aj vyskočila, „vlastne dosť dobre. Samozrejme, že som mu nepovedala všetko. Napríklad o tej veci z Pergamonského múzea nemusí vedieť, jasné? Iba pre prípad, že by si s ním hovoril.“


  „Nevidím na to dôvod.“


  „Chung-ping je tvoj klient,“ začala sa zaoberať automatom na kávu, „už si zabudol?“


  Jericho zažmurkal. Zrazu sa ho zmocnilo podozrenie, že pri pohľade do zrkadla uvidí namiesto svojich očí počítačové monitory. Prinútil sa zodvihnúť zrak od monitora.


  „Priviedol som mu ťa naspäť,“ povedal, „ctihodný Čchen Chung-ping už viac nie je mojím klientom.“


  „Dokelu,“ Jou-jou študovala ponuku stroja, „tisíc druhov kávy, ale čaj nikde.“


  „Otvor poriadne oči. Angličania sú preslávení pitím čaju.“


  „Kde?“


  „Vpravo dole. Horúca voda. Škatuľka s vrecúškami je vedľa. Čo také si mu povedala?“


  „Chung-pingovi?“ Jou-jou sa prehrabala v škatuľke. „Že nám Donner v srdečnom rozhovore všetko vysvetlil. Že sa Vogelaar zdá byť fantómom.“ Pohár postavila pod dýzy a napustila ho vriacou vodou.


  „Takže cesta za zábavou,“ vysmieval sa jej Jericho, „a už sme boli u Madame Tussaudovej a nakupovať na Kings Road?“


  „To som mu mala hovoriť o tom, aké to bolo vybrať mŕtvemu oko z jamky?“


  „No dobre. Čokokávu, prosím.“


  „Čoko čo?“


  „Kávu s čokoládou. Ľavý rad, tretí gombík zhora. Ako ďaleko si s Thornom?“


  Rozdelili si úlohy, k čomu patrilo aj to, že Jou-jou vyhodnotí údaje od Eddy Hoffovej a doplní ich o nálezy z netu.


  „To prejdem za pár minút,“ povedala, zatiaľ čo sa prizerala, ako stroj chrlil zmes z kapučína a kakaa. „Žeby si bol unavený?“


  Jericho chcel odpovedať, no všimol si, že mu Diana stiahla ďalších 112 hlásení o Calgary a Vancouvri a ostal ticho. Jou-jou pred neho postavila pariacu sa šálku, sadla si k svojmu monitoru a sŕkala čaj. Hoci na to nemal náladu, povedal si, že sa ešte raz pozrie na správu, ktorá všetko spustila, a potom pôjde spať.


  V momente, keď sa na monitore objavil text, Jou-jou tíško zahvízdala.


  „Chceš vedieť, kto bol od roku 2020 do roku 2024 vedúcim projektu Pearyho základne?“


  „Podľa toho, ako sa pýtaš, asi to budem chcieť vedieť.“


  „Andrews Norrington.“


  „Norrington?“ Jerichove zhrbené plecia sa narovnali. „Shawovej zástupca?“


  „Počkaj,“ zvraštila obočie, „bolo tam viacero vedúcich projektov, no Norrington bol určite v tíme. Do akej miery a či mal kontakt priamo s Thornom, sa zo záznamov nedá zistiť.“


  „A si si istá, že je to ten istý Norrington?“


  „Andrew Norrington,“ čítala, „zodpovedný za personálne a bezpečnostné otázky, v novembri 2024 prešiel ako zastupujúci bezpečnostný technik k Orley Enterprises.“


  „Smiešne,“ Jericho zvraštil čelo, „Hoffovej by predsa muselo dôjsť, keď som sa pýtal na Thorna.“


  „Hoffová je Norringtonovou podriadenou. Prečo by mala poznať detaily jeho životopisu?“


  „Ale ani Norrington nič nepovedal.“


  „A pýtal si sa ho na Thorna?“


  „Asi nie. Shawová a on boli na zasadnutí. Ja som tam prišiel a povedal som, že odpáleniu miniatómovky muselo ešte minulý rok zabrániť čosi neplánované.“


  „Predtým ale Shawová vedela o tvojom nápade s Vicom Thornom.“


  „To sedí, vedela to pravdepodobne od Hoffovej. Musela si všimnúť, že Norrington a Thorn boli v NASA v rovnakom čase. Dobre, má toho veľa na rováši… ale Norrington…“


  „Myslíš, že na Thorna musel prísť sám?“


  „Pravdepodobne by sme chceli priveľa,“ Jericho si oprel bradu do dlaní. „Ale vieš čo? Ja sa ho teraz idem na to opýtať.“


  „Victor Thorn…“


  Norrington sedel vo svojej prekvapujúco malej kancelárii, jednej z mála oddelených miestností. Jericho sa tam zjavil neohlásene, akoby náhodou.


  „Áno, Thorn,“ prikývol, „to by predsa mohol byť náš človek, nie?“


  Norrington hľadel na imaginárny bod v miestnosti.


  „Hm,“ vyslovil zreteľne. Veľmi zreteľne. Jasne počuteľné há, nasledované ťahavým em, „zaujímavá myšlienka.“


  „Štvrť roka po vypustení satelitu prišiel o život. Časovo by to sedelo.“


  „Máte pravdu. Prečo som na to neprišiel sám?“


  „To najjednoduchšie sa predsa často prehliada,“ pousmial sa Jericho. „Často ste s ním robili?“


  „Nie,“ Norrington pomaly pokrútil hlavou, „inak by som si sotva sedel na vedení.“


  „Nemali ste nijaký kontakt?“


  „Moja úloha zahŕňala celkovú bezpečnosť projektu. Dobre, tu a tam sa naše cesty skrížili, ale za záležitosti personálu boli zodpovední iní.“


  „Aký človek bol Thorn?“


  „Ako som už povedal, nemali sme spolu do činenia. Povrávalo sa, že je to playboy, čo bolo možno prehnané. Skôr niekto, kto si užíval život. Na druhej strane bol mimoriadne disciplinovaný. Dobrý, veľmi dobrý astronaut! Na druhú misiu na Peary človeka len tak rýchlo nenavrhnú.“


  „Zamyslite sa, Andrew,“ požiadal ho Jericho, „každá informácia by mohla pomôcť.“


  „Samozrejme. Hoci sa obávam, že toho veľa neviem, čo by celú záležitosť objasnilo. Jennifer už je v obraze?“


  „Zdá sa, že jej to Hoffová povedala. Vedela o mojom podozrení.“


  “Mne to nepovedala,“ vzdychol si Norrington, „ale dobre. Vidíte, aké to tu je. Lietame zo schôdze na schôdzu, všetko je hore nohami. Z Hannu som úplne šialený. Neviem v jeho životopise nájsť nič, čoho by sa dalo zachytiť. A bohvie, že to nie je prvý raz, čo sa mu pozerám na zúbky.“


  „Vy ste boli zodpovedný za cestovnú skupinu?“


  „Áno. O Hannovi sme veľa nevedeli, ale Julian ho tam chcel bezpodmienečne mať. Verte mi, toho chlapíka som dôkladne preklepol. Nič. Čistý.“


  „Máte niečo nové od Merricka?“


  „Nie. Snaží sa nadviazať spojenie. Jeho teória o botnetoch je pravdepodobne správna.“ Norrington zaváhal. „Owen, niežeby som nedôveroval vášmu nosu, ale v týchto chvíľach sa musíme zaoberať aj inými organizáciami patriacimi pod Orley. Nikto nevie potvrdiť, či nemáme do činenia s nejakou premyslenou akciou. Dajte mi na Thorna trochu času. Prihlásim sa hneď, ako to bude možné.“


  „Klame,“ povedala Jou-jou, keď sa k nej Jericho vrátil, „Norrington Thorna poznal.“


  „Netvrdil, že ho nepozná.“


  „Nie, on ho poznal v priamom zmysle slova poznať.“ Jou-jou ukázala na svoj monitor, „Thorn na seba upútal pozornosť médií v súvislosti s Pearyho základňou, navyše dobre vyzeral a rád rozprával. Nájdeš všetky interview, ale to najlepšie som našla na nete, keď si bol preč. Špeciál o posádke Peary z dvadsiateho štvrtého, plus skutočne pravé domáce story. Vic Thorn, žiadaný, slobodný, už po druhý raz na Mesiaci, bla bla bla. Boli s kamerou uňho doma a mohli byť pri tom, keď robil narodeninovú oslavu. A ktože bol na zozname hostí?“


  Spustila video. Obytná kuchyňa, uvoľnená nálada. Asi dva tucty ľudí zomknutých okolo mís s chuťovkami. Ľahká džezová melódia ako zvuková kulisa pri rozhovoroch, štandard z dôb Rat Packu. V pozadí sa tancovalo, všetci hojne pili. Thorn sa smial do kamery, povedal čosi o blahodarnej podstate priateľstva, potom ho bolo vidieť v rozjarenom rozhovore s jedným mužom, ktorý ho o niekoľko záberov ďalej dôverne poklepal po ramene.


  „Takto vyzerajú ľudia, ktorí nie sú v nijakom kontakte?“


  Jericho pokrútil hlavou.


  „Určite nie.“


  „… že niektorí z týchto mužov čoskoro strávia pol roka na inom vesmírnom telese,“ vravela komentátorka, „zvláštne neskutočné v podvečer, ako je tento, kde…“


  „Môže to byť náhoda,“ pripustila Jou-jou. „Nemôžeme jednoznačne predpokladať, že Norrington je náš špión, ani to, že mal Thorn s tou vecou niečo spoločné. Čistá špekulácia.“


  „Aj tak. Chcem vedieť viac o období, keď bol v NASA. Za čo presne bol zodpovedný, aký úzky bol ten kontakt v skutočnosti. Jednoznačne klamal, keď poprel, že by Thorna poznal bližšie.“


  „… už jeho druhá misia v Kopcoch večného svetla,“ povedala práve komentátorka, „volajú sa tak, pretože na lunárnom póle slnko nikdy nezapadá. Pôvodne tento aspekt zohral rozhodujúcu úlohu pri zásobovaní Pearyho základne energiou. Medzičasom sa tam už začalo aj so stavbou jadrového reaktora…“


  „Kopce večného svetla,“ zašepkal Jericho.


  Jou-jou sa naňho podráždene pozrela.


  „Áno, veď vieš. Tak sa volá oblasť pólu.“


  V Jerichovej hlave do seba zapadli ozubené kolieska. Ako v tranze prešiel na svoje miesto a uprene sa zahľadel na riadky z fragmentu správy.


  Jan Kees Vogelaar žije v Berlíne pod menom Andre Donner. Vedie tam africkej súkromná adresa a obchodná adresa: Oranienburger Straße 50, 10117 Berlín. Čo máme neustále predstavuje veľké riziko pre operáciu niet pochýb, že vie o nosnej rakete. Minimálne o nej vedieť, či, je otázne. Tak či tak by výpoveď dodatočne Síce nevydal Vogelaar od jeho žiadne verejné vysvetlenie k pozadiu prevratu. Nezmenené Ndongovo že čínska vláda zmenu moci naplánovala a uskutočnila. Operácia kotla Vogelaar vie málo o termíne Navyše nič v Orley Enterprises a nepoukazuje na rušenie. Nikto tam netuší a po… sa aj tak už všetko udialo. Rátam, pretože viem. Napriek tomu naliehavo odporúčam Donnera zlikvidovať. Je to zastupiteľná


  Niečo z toho ostalo preňho záhadou. V podstate iba jedno jediné slovo, pridané skôr, ako tmavá sieť zmĺkla. A bolo záhadou aj preto, lebo medzi slovami operácia a Vogelaar naozaj nemalo čo robiť.


  kotla


  Aspoň vždy predpokladal, že išlo o kotol.


  „Diana. Analýza fragmentov. Priraď bloky textu k súborom, z ktorých pochádzajú.“


  „Farebné značky?“


  „Áno, prosím.“


  V ďalšej chvíli sa slová ako nosná raketa, nezmenené a Enterprises premenili na pestrofarebné reťazce písmen. Ent erpr ises bolo napríklad zostavené z troch súborov, do ešte viacerých farieb sa rozložilo nezmen en é. Naopak iné pojmy, ako operácie a uskutočnila pochádzali z jedného jediného súboru.


  Z dvoch fragmentov vzniklo kotla.


  „Preboha,“ zašepkal Jericho.


  „Čo sa deje?“ Jou-jou vyskočila, prešla k nemu a nahla sa mu cez plece.


  „Myslím, že sme urobili chybu.“


  „Chybu?“


  „Obrovskú chybu,“ ako mu to len mohlo ujsť? Pritom to bolo také jasné, „možno sme ich poslali zlým smerom. Tá bomba vôbec nemá vybuchnúť v Gai.“


  „Nie v Gai? Ale…“


  „Gaia nedáva zmysel a my sme to po celý čas vedeli. Ja idiot! Ja hlúpy, slepý idiot!“


  Operácia ko tla


  Operácia Ko pce večného sve tla.


  ČÍNSKA ŤAŽOBNÁ STANICA, SINUS IRIDUM, MESIAC


  Ťia Kche-čchiang nebol politik. Bol taikonaut. Geológ a major. V tomto alebo opačnom poradí, podľa potreby. No určite nie politik. Podľa jeho skúseností sa čínski, americkí, ruskí, indickí, nemeckí a francúzski vesmírni letci vzájomne líšili len v ideológii, ktorá ich vybavila nástrojmi a potom tými astro-, kozmo– alebo taiko-, ktoré stálo pred –naut. Zato ich spájalo, že videli celok, čo podľa jeho skúseností politikom chýba. Bolo to vidieť na tých, ktorí doteraz do vesmíru leteli. Ani to, že Chua Li-wej, jeho predchodca na Mesiaci a dočasný zajatec USA, ešte aj rok po vyrovnaní v každom oficiálnom vyhlásení obviňoval Američanov z tých najhorších prechmatov, ani to nezbavilo Ťiu presvedčenia, že vesmírni letci sú mierumilovní a apolitickí ľudia. Každý jednoducho hral svoju úlohu podľa scenára. Aj Chua Li-wej, ktorý po niekoľkých v súkromí vychutnaných pohárikoch vyjadril úprimné sympatie k Yankeeom, ktorí sa k nemu v skutočnosti správali príkladne a, mimochodom, v katakombách krátera Peary skladovali vynikajúcu whisky.


  Chua však zároveň tvrdil, že za celú tú šlamastiku nesú vinu Američania, a v tom s ním Ťia súhlasil. Napriek tomu sa počas Mesačnej krízy snažil o miernenie napätia a pochopenie na oboch stranách, ako to len jeho vplyv dovoľoval. Strana ho ohodnotila ako nositeľa nádeje čínskych vesmírnych letov. Bol to pilot leteckých síl, nositeľ najvyšších vyznamenaní, zaškolený na taikonauta pod krídlami legendárneho Čaia Či-ganga. Navyše promovaný geológ so zameraním na extraterestriku, čo ho kvalifikovalo na ťažbu hélia-3. Čai nakazil Ťia svojou záľubou v spoločenských tancoch. On sám podľahol vášni pre moreplavbu, ktorá ho stála veľa času. Presnejšie, zaujal ho krátky rozkvet čínskej moreplavby v 15. storočí s jej legendárnymi deväťsťažníkmi a puntičkársky sa vyhral s trojmetrovým modelom vlajkovej lode admirála Čenga Chea. Keď práve neletel ku hviezdam, plavil sa so ženou a synmi, čítal knihy o dobývaní morí a cvičil sa v kuchárskom umení. Bol hrdý na svoju krajinu, že sa ako druhá po USA dostala na Mesiac. Hnevalo ho, že Čeng Pchang-wang vôbec nepokročil v práci na vývoji vesmírneho výťahu. Trápila ho americká prevaha vo vesmíre. A bol obozretný, pokiaľ šlo o hodnotenie budúcnosti. Dokonalý zástupca Číny. Priateľský, schopný komunikovať s médiami, patriotický. Svoj názor, že politici na oboch stranách čínskeho múru boli zvláštnym spôsobom postihnutí jedinci a vlastne – frankly – ako hovorili Američania, to boli absolútni idioti, si nechával pre seba.


  Teraz sa však o politiku zaujímať musel. Aspoň dovtedy, kým nechcel prísť v záležitosti, ktorej vedľajším účinkujúcim sa práve stal aj on sám, o právomoc rozhodovať.


  Oproti nemu sedel Julian Orley.


  Už len samotná okolnosť jeho prítomnosti bola dosť zvláštna. Zvláštnejšie však bolo, čo mu práve Orley rozprával. Pred dvadsiatimi minútami sa on, jeho nevesta, americká kráľovná talkšou Evelyn Chambersová a nejaký bližšie neznámy Rus vynorili z hmloviny cválajúc na grashoperoch sťa drobní porazení rytieri Jedi a žiadali o prijatie a pomoc. Všetci, samozrejme, už spali, bolo pol štvrtej ráno. Zdalo sa, že to Orleya prekvapilo, keď ho na to Ťia upozornil. Okamžite sa postarali o pohodlie tejto prekvapujúcej návštevy a naliali im horúci čaj. No napriek tomu sa veliteľovi situácia videla tažká, pretože…


  „… niežeby som sa vás chcel nejako dotknúť, ctený pán Orley, ale naposledy, keď na naše územie vstúpili Američania, boli následky skôr problematické.“


  Chvíľku sa snažili hovoriť po čínsky, no Orleyho namáhavo pozliepaná mandarínska čínština ani zďaleka nestačila na Tiaovu bezchybnú angličtinu. Čou Ťin-pching a Mou Naová, Ťiaova posádka, sa vo vedľajšom trakte starali o ostatných. Zdalo sa, že hlavne Evelyn Chambersovej veľa nechýba a nervovo sa zrúti.


  „Na vaše územie?“ Orley nadvihol obočie. „Nebolo to skôr naopak?“


  „My, samozrejme, vieme, že Amerika má celkom iný názor,“ povedal Ťia, „pokiaľ ide o to, kto vnikol na koho územie. Vnímanie je čosi veľmi subjektívne.“


  „Áno, iste,“ prikývol Angličan, „len pozrite, veliteľ, mne je to jedno. Ja tu nezodpovedám ani za tunajšiu ťažbu, ani za teritoriálne predstavy Washingtonu. Ja som postavil vesmírny výťah, vesmírnu stanicu a hotel.“


  „Váš výpočet nie je presný, ak smiem podotknúť. Vy využívate ťažbu, pretože ste schopný budovať reaktory.“


  „Napriek tomu som len súkromná osoba.“


  „Technológie NASA a Orley Enterprises by jedna bez druhej neboli mysliteľné. V čínskych očiach ste viacej, než len súkromná osoba.“


  Orley sa pousmial: „A prečo teda Čeng Pchang-wang neustále poukazuje na to, že ňou som?“


  „Možno preto, aby vás uistil o vašej autonómii v rozhodovaní?“ Ťia opätoval úsmev. „Aby ste mi správne rozumeli. Ja si nedovolím spochybňovať ctihodného Čenga, ale on je rovnako málo súkromnou osobu ako vy. Vy ovplyvňujete svetovú politiku väčšmi, než niektorí politici. Ešte čaj?“


  „Rád.“


  „Pozrite, ide mi o to, aby ste pochopili moju situáciu, pán Orley…“


  „Julian.“


  Ťia sa na sekundu odmlčal. Nepríjemne dotknutý dolial čaj. Nikdy nechápal, prečo Angličania a Američania vnucujú človeku pri každej príležitosti svoje krstné meno.


  „Rozšírenie dohody z novembra 2024 predpokladá, že si na Mesiaci budeme navzájom pomáhať,“ povedal. „Sme taikonauti, astronauti, teda zástupcovia ľudskej rasy. Mali by sme držať spolu. Ja osobne by som vám dal jeden z našich raketoplánov okamžite k dispozícii tak, ako si želáte. No už len samotný fakt, že ste to vy, má veľmi hlboký politický rozmer. Navyše by do hry mohli vstúpiť atómové zbrane.“


  „Nebolo by to po prvý raz, čo nám v tejto veci Číňania pomohli. Inak by sme pravdepodobne o tých zbraniach vôbec nevedeli a veselo by sme s Hannom putovali po Mesiaci, až kým by to nebuchlo.“


  „Hm, áno…“


  „Na druhej strane…“ Orley si spojil končeky prstov, „…chcem hrať s otvorenými kartami. Ľudia, ktorí nás varovali, nevylučujú, že sa na tom plánovanom atentáte podieľa aj Čína…“


  „Hlúposť!“ nechal sa strhnúť Ťia. „Aký záujem na zničení vášho hotela by mala mať moja krajina?“


  „Považujete to za scestné?“


  „Úplne scestné!“


  Julian pozoroval svojho spolubesedníka. Ťia bol príjemný no pracoval pre koncern Veľký Peking. Ak komplot proti Orley Enterprises skutočne vyšiel z čínskeho územia, Ťia v ňom mohol hrať nejakú úlohu. V takom prípade sa bavil so svojím nepriateľom, čo bolo dôvodom na otvorenosť, keď tomu mužovi vysvetľoval, že muži v pozadí budú čoskoro prezradení a bolo by možno múdre celú tú vec zrušiť. Ak sa Jericho a jeho ľudia mýlili, bola každá karta, ktorú vyložil, investíciou na získanie Ťiaovej dôvery. Naklonil sa dopredu.


  „Bombu vystrelili v roku 2024,“ povedal.


  „Áno?“


  „Vtedy akurát prebiehala spomínaná kríza.“


  „My sme urobili všetko pre to, aby sa našlo pokojné riešenie.“


  „Neodškriepiteľné zostáva to, že vtedy bol Peking namrzený na Washington. V tejto súvislosti by vás mohlo zaujímať, že bomba pochádza z kórejského čierneho trhu a kúpili ju Číňania.“


  Ťia naňho zmätene hľadel. Potom si pretrel oči, akoby vbehol do pavučiny.


  „Sme nukleárna mocnosť,“ povedal. „Prečo by mala strana nakupovať jadrové zbrane na čiernom trhu?“


  „Ja som nepovedal, že sa nákup uskutočnil cez stranu.“


  „Hm. Pokračujte.“


  „Pozoruhodné je aj to, že sa bomba na Mesiac síce dostala z africkej pôdy, no vtedajší vládca Rovníkovej Guiney bol iba bábkou, ktorú vaša vláda dostala pučom k moci, ale ak tomu dobre rozumiem, technológia pre vesmírny program Rovníkovej Guiney pochádzala z Čengovej firmy…“


  „Moment!“ vyskočil Ťia. „Čo to tu vravíte? Že Čeng chce zničiť váš hotel atómovou bombou?“


  „Presvedčte ma o opaku.“


  „Prečo by to mal robiť?“


  „Netuším. Pretože sme konkurenti?“


  „To nie ste! Nebojujete o rovnaké trhy. Bojujete o know-how. V takom prípade sa robí špionáž, podpláca sa, argumentuje, vytvárajú sa aliancie, ale nejde sa navzájom po krku atómovými zbraňami.“


  „Pravidlá hry sa pritvrdili.“


  „Ale takým útokom by moja krajina nič nezískala! Čo by zničenie vášho hotela a vaša prípadná smrť zmenili na súčasných pomeroch?“


  „Veď práve! Čo?“


  Ťia chvíľu mlčal, iba si masíroval koreň nosa a zavrel oči. Keď ich znovu otvoril, bola v nich jasne čitateľná jedna otázka.


  „Nie,“ odpovedal Julian.


  „Nie?“


  „Moja návšteva nie je súčasťou krycieho manévru, nejakého plánu či operácie, ctený Ťia. A už vôbec nechcem vás alebo vašu krajinu urážať. Mnohé som vám mohol zamlčať, a tak ovplyvniť vaše rozhodnutie.“


  „A čo čakáte, že teraz urobím?“


  „Môžem vám povedať, čo potrebujem.“


  „Chcete, aby som vás a vašich priateľov dopravil raketoplánom naspäť do hotela?“


  „Čo najrýchlejšie. Moja dcéra a syn sú v Gai, okrem nich sú tam hostia a personál. Dôvodne sa obávame, že sa tam Hanna okľukami vráti… Navyše potrebujem vaše satelity.“


  „Moje satelity?“


  „Áno. Mali ste s nimi v posledných hodinách nejaké problémy?“


  „Nie, neviem o nijakých.“


  „Naše vypadli, ako som už povedal. Zdá sa, že vaše fungujú. Potrebujem dve spojenia. Jedno do mojej londýnskej centrály, druhé na Gaiu.“ Julian urobil malú prestávku. „Ja som vám prejavil všemožnú dôveru, pán veliteľ. Aj pod hrozbou, že moju prosbu zamietnete. Viacej urobiť nemôžem. Všetko ostatné je na vás.“


  Taikonaut zase chvíľu mlčal.


  „Boli by ste, samozrejme, čínskym dlžníkom,“ povedal pomaly, „ak by som vám pomohol.“


  „Samozrejme.“


  Ťiaova hlava mohla byť pokojne zo skla, Julian presne videl, čo sa v nej odohráva.


  V tejto chvíli sa veliteľ v duchu znepokojene pýtal, či nemá jeho návštevník pravdu, či jeho vláda nezosnovala nejaký podraz, o ktorom nevedel. A či by šlo o velezradu, ak by bez spätného overenia pomohol tomuto mužovi, ktorý zodpovedá za náskok Ameriky.


  Julian si odkašľal.


  „Možno by ste tiež mali zohľadniť, že sa to ktosi pokúša hodiť na vašu vlasť,“ povedal, „ja na vašom mieste by som to nedopustil.“


  Ťia sa naňho pozrel spod zvrašteného obočia.


  „Psychológia, základný kurz.“


  „No hej,“ Julian mykol plecami a pousmial sa, „trošku.“


  „Choďte vedľa k svojim priateľom,“ povedal Ťia, „a čakajte.“


  Chambersová nemohla ten nekonečný film zastaviť. Stále znovu a znovu videla, ako na ňu padá noha toho chrobáka a zrazu sa začala triasť ako pri epileptickom záchvate. Skĺzla ako odhodená handra po stene obývacieho modulu, v ktorom ju ubytovali spolu s Amber a Olegom. Na stanici bolo tesno, otrasne tesno, úplne inak než v amerických ubytovniach. Taikonautka Mou Naová im zaobstarala čaj a čipsy s príchuťou krabov. Zatiaľ čo Julian spracovával veliteľa, Chambersová rozprávala Číňanke, ktorá pravdepodobne angličtine lepšie rozumela, než ňou hovorila, o udalostiach posledných hodín a sama sa svojho rozprávania natoľko zhrozila, až jej to vyrazilo dych.


  „Ľahnúť si,“ povedala Naová priateľsky. Vyzerala ako Mongolka, mala široké lícne kosti a výrazne šikmé oči, čo pôsobilo zvláštne starobylo.


  „Udeje sa to. Je to neodvratné,“ šepkala Chambersová, „neodvratné.“


  „Áno. Nohy hore.“


  „Či zavriem oči, či ich otvorím, neprestáva to.“ Schmatla Naovej zápästie, cítila, ako jej na pery a čelo vystúpil ľadový pot. „Každú sekundu ma to rozdupe na smrť. Chrobák! Nie je to šialené? Predsa ľudia zašľapujú chrobáky, nie naopak. Ale ja sa toho nezbavím.“


  „Ale áno, zbavíš.“ Amber sa odpútala od zvedavého Čoua Ťin-pchinga, tretieho člena posádky a sadla si na zem vedľa Chambersovej, „si v šoku, to je všetko.“


  „Nie, ja…“


  „To je v poriadku, Evy. Ani mne veľa nechýba, aby som sa nezosypala.“


  „Nie, bolo v tom ešte niečo,“ Chambersová prevrátila oči, trochu ako kňažka vúdú v rituálnom tranze Mambo, „bola tam smrť.“


  „Ja viem.“


  „Nie, ja som tam bola, rozumieš? Skutočne tam. A bola tam Momoka a… myslím tým, že som vedela, že je mŕtva, ale…“


  Záplava hrôzy a smútku sa prevalila hrádzou a rozliala sa po Chambersovej peknej počernej tvári. Rozhadzovala rukami, akoby chcela vyriecť nejaké protikúzlo, potom ich vysilene spustila a začala plakať. Amber ju objala okolo pliec a jemne si ju pritiahla k sebe.


  „Príliš,“ prikývla Naová múdro.


  „Všetko bude dobré, Evy.“


  „Chcela som sa jej opýtať, čo nás ďalej čaká,“ vzlykala Chambersová, „v jej svete bolo tak chladno. Myslím, že mi to pričarovala, tú neustále sa vracajúcu víziu pekla. Možno videla čosi strašidelné, než zomrela, a…“


  „Evy,“ povedala Amber potichu, ale rázne, „nie si nijaká nekromanka, len máš podráždené nervy.“


  „Ja som ju ani nemala nejako zvlášť rada.“


  „Nikto z nás ju nemal zvlášť rád,“ povzdychla si Amber, „až na Warrena, povedala by som.“


  „Ale veď to je strašné!“ Chambersovú striaslo od kŕčovitého plaču. Pevne chytila Amber za obe ruky. „A teraz je preč, nemohli sme jej ani… ani nič milé…“


  A je to potrebné – rozmýšľala Amber. Treba hovoriť očividnej krave milé veci iba preto, lebo je možné, že sa v blízkej budúcnosti poberie na druhý svet?


  „Myslím, že ona to tak necítila,“ povedala.


  „Myslíš?“


  „Áno, myslím. Momokina predstava o tom, čo znamená byť milá, bola akási iná.“


  Chambersová si ukryla tvár do Amberinho pleca. Najsilnejšia žena médií Spojených štátov, tvorkyňa prezidentov ešte niekoľko minút plakala, až nakoniec od únavy zaspala. Mou Naová a Čou Ťin-pching chápavo mlčali. Rogašov ležal na jednej z úzkych postelí s prekríženými nohami a čosi písal na kúsok papiera, ktorý si vypýtal.


  „Čo tam vlastne robíš?“ unavene sa opýtala Amber.


  Rus pokrútil ceruzkou medzi prstami a nepozrúc na ňu povedal:


  „Počítam.“


  Ťia Kche-čchiang sa pokúšal v súboji poraziť sám seba.


  Z bohatej skúsenosti vedel, aká dlhá a kamenistá je oficiálna cesta. Rovnako jasné mu bolo aj to, že v Čínskom úrade pre vesmírne lety sa to len tak hemžilo paranoikmi. Inak by stačil iba jediný telefonát a zbavil by sa akejkoľvek zodpovednosti. Nezbavil by sa však nebezpečenstva urobiť tú chybu, ktorej by sa stopercentne dopustil, ak by sa za Orleya osobne zasadil! Musí iba presunúť bremeno obáv na niektorého z povolaných, a ak by aj Orleyho hotel naozaj zničili, nebola by to jeho vina. Potom by sa musel Peking vyrovnať s porušením dohody, zanedbaním poskytnutia pomoci alebo s čímkoľvek iným. Zatiaľ by sa on mohol stiahnuť do pozície niekoho, komu v poskytnutí pomoci zabránili. Mohol by naďalej pokojne spávať a nemusel by sa báť o svoju kariéru.


  Ak by potom ešte mohol dobre spávať.


  Na druhej strane… Čo, ak má Orley pravdu a Peking má skutočne v rukách všetky nitky?


  Zamyslene točil prstami pohárom so zeleným čajom. Čo by sa stalo? Zavolal by svojim nadriadeným a oboznámil ich s Orleyho domnienkami. Poslušne, ako sa sluší a patrí. Len aby zistil, či sa dostal do priameho kontaktu so štátnym tajomstvom. Skutočným štátnym tajomstvom, o ktorom nemal nič vedieť, pretože ho nik nezasvätil. Samozrejme by ho hneď vyhodnotili ako rizikový faktor pre národnú bezpečnosť. Vziať Juliana Orleya raketoplánom na Gaiu bol ten najmenší problém. Tu hore to bola Attilova step, v prípade pochybností sa jednoducho nijaký let nekonal. Nechať Angličana komunikovať prostredníctvom čínskeho satelitu si ale vyžadovalo šialený schvaľovací proces. Pred Mesačnou krízou by sa Ťia mohol ešte rozhodovať sám, no teraz bola táto možnosť nereálna.


  Musel volať.


  Takže čo im má povedať?


  Presunul pohár sprava doľava, zľava doprava.


  A zrazu to vedel.


  Isté riziko tu stále bolo, ale tak by to mohlo vyjsť. Vstal, prešiel ku kontrolnému pultu, nadviazal spojenie so Zemou a vybavil dva krátke hovory.


  „Zosumarizujem to,“ povedal Ťia po tom, čo požiadal Juliana, aby sa vrátil do stiesnenej centrály. „Vy pozvete priateľov na výsostne súkromný výlet. Prekvapujúco sa z jedného z vašich hostí vykľuje vrah, zabije piatich ľudí a nechá vás na Aristarchuskej planine.“


  „Správne.“


  „To všetko je reakcia na rozhovor medzi vami, Gaiou a vašou koncernovou centrálou v Londýne, ktorý si on tajne vypočul. Podľa tohto rozhovoru mali teroristi prepašovať na Mesiac atómovú bombu s cieľom zničiť americké alebo čínske zariadenie.“


  „Čí…“ Julian zmätene zažmurkal. Potom pochopil. „Áno, samozrejme. Presne tak.“


  „A vy netušíte, kto by za tým mohol byť.“


  „Teraz, keď to vravíte, veliteľ, skutočne nemám ani potuchy. Iba viem, že by mohli byť ohrození čínski alebo americkí občania.“


  „Hm,“ Ťia vážne prikývol, „rozumiem. Tým je celá vec jasná. Chcem povedať, že je aj v záujme našej národnej bezpečnosti, aby sme v tej veci postupovali spoločne. Presne takýto opis situácie som posunul aj ďalej a dostal som povolenie poskytnúť vám satelit a následne s vami letieť do Vallis Alpiny.“


  Julian pozrel na taikonauta.


  „Ďakujem,“ povedal potichu.


  „Bolo mi potešením.“


  „Ale viete, že by počas rozhovorov, ktoré budem o chvíľu viesť, mohli odznieť ohavné obvinenia proti Číne.“ Ťia mykol plecami.


  „Dôležité je len to, že teraz to ešte neviem.“


  Shawová stála vedľa stola v konferenčnom centre. Vyzerala rozrušene, akoby celý deň behala. Sprevádzali ju Andrew Norrington a Edda Hoffová. Vzadu sa o rám dverí opieral blonďavý, mierne strapatý muž.


  „Julian!“ zvolala. „Bože môj, ako sa máte? Už hodiny sa pokúšame spojiť sa s vami! Kde ste?“


  „Vedeli ste sa skontaktovať s Gaiou?“


  „Nie.“


  „Ako to, že nie? Gaia sa dá predsa úplne obyčajným rádiom…“


  „Skúšali sme všetko. Nikto neodpovedá.“


  Julian cítil, ako mu srdce vypadlo z rytmu.


  „Po prvé, vo Vallis Alpine nedošlo k nijakému výbuchu,“ poponáhľala sa Shawová s uistením, „natoľko vás môžem upokojiť.“


  „A základňa? Podarilo sa vám dostať k základni?“


  „Chybné hlásenie.“


  „Ehm, Julian,“ pripojil sa Norrington, „predpokladáme, že niekto používa satelity na rušenie komunikácie tým, že na Mesiaci vypustil obrovský botnet. Koncové zariadenia sa tak upchali. V skutočnosti sme poloslepí a úplne hluchí, takže nutne potrebujeme informácie od vás.“


  „Ako môže niekto ochromiť koncové zariadenia?“ zalapal po dychu Julian.


  „Veľmi jednoducho. Je na to potrebný insider – zasvätenec.“


  Niekto zasvätený. Alebo zasvätená. Panebože, prečo sa nevedel zbaviť myšlienky, že je v tom zapletená Lynn.


  „Akurát preklepávame Hannu,“ povedala Hoffová, „veľa toho o ňom povedať nevieme a jeho životopis môže byť pokojne makulatúra. Napriek tomu sme sa všetci zhodli na tom, že tam hore nemôže konať úplne sám.“


  „Ešte raz: kde ste?“ naliehal Norrington.


  Julian si povzdychol. V krátkosti opísal udalosti od chvíle, keď sa zrútila komunikácia. Po každom údaji o niekoho smrti Shawovej tvár zmenila farbu.


  „Ťia Kche-čchiang láskavo privolil, že nás vezme k hotelu,“ uzavrel, „ale ešte predtým sa pokúsime skontaktovať Gaiu cez čínsky satelit, aby…“


  „Pán Orley,“ blondiak sa odrazil od rámu dverí a pokročil vpred, „nemali by ste letieť na Gaiu.“


  Julian sa na toho muža zamračene pozrel. Zrazu mu svitlo.


  „Vy ste Owen Jericho.“


  „Áno.“


  „Prepáčte,“ rozpriahol ruky, „už dávno som vám mal poďakovať, ale…“


  „Inokedy. Hovorí vám niečo meno Hydra?“


  Julian sa zarazil.


  „Grécke bájky,“ premýšľal, „deväťhlavá príšera.“


  „Nijaké iné asociácie?“


  „Nie.“


  „Zdá sa, že za to všetko zodpovedá organizácia s názvom Hydra. Dorastajúce hlavy. Mnoho hláv. Neporaziteľná, celosvetová. Istý čas sme boli presvedčení, že nitky drží v rukách ktosi z čínskeho priemyslu alebo politiky. Ale nech sa na to pozeráme z ktorejkoľvek strany, nedáva to zmysel. Mimochodom, na likvidačnom zozname Hydry bol aj jeden váš priateľ.“


  „Čo? Kto, preboha?“


  „Gerald Palstein.“


  „Ako prosím? Čo chcú od Geralda?“


  „Na to je jednoduchá odpoveď,“ poznamenal Norringron, „atentát na Palsteina spôsobil, že krátko pred štartom musel odvolať svoj výlet na Mesiac, a tak sa uvoľnilo miesto pre Hannu.“


  „Ale ako…“


  „Neskôr,“ Jericho pristúpil bližšie. „Teraz je najdôležitejšie, aby ste vedeli, že útok nie je namierený na Gaiu.“


  „Nie?“ zopakoval Julian, „Ale povedali ste predsa…“


  „Ja viem. Vyzerá to tak, že sme sa mýlili. Medzičasom sa nám podarilo rozlúštiť ďalšie časti správy, a z toho vyplýva, že bomba nemá zničiť váš hotel.“


  „Ale?“


  Na sekundu zavládlo mlčanie, akoby každý v miestnosti dúfal, že mačku z vreca vypustí ten druhý.


  „Pearyho základňu,“ povedala Shawová.


  Julian na ňu hľadel s otvorenými očami. Ťia vyzeral, akoby stratil pôdu pod nohami.


  „Niečo také by Peking nikdy…“ začal.


  „Nie sme si istí, či je za tým Peking,“ prerušila ho Shawová, „každopádne nie oficiálne čínske kruhy. Ale to je momentálne jedno. Hydra chce kontaminovať kráter Peary, Kopce večného svetla, celú oblasť! Oni v skutočnosti od nás nechcú nič, iba nás využili, aby sa dostali na Mesiac. Okamžite sa skontaktujte so základňou, je jedno, ako to urobíte! Nech prečešú celú oblasť a v prípade potreby ju evakuujú.“


  „Panebože,“ zašepkal Julian, „kto je tá Hydra?“


  „Netušíme. Ale nech je to, kto chce… chcú ukončiť prítomnosť Ameriky na póle.“


  „A Carl smeruje tam,“ zrazu mu bolo všetko jasné. Vyskočil a pozrel na Ťia, „chce odpáliť bombu. Chce ju odpáliť a zdrhnúť!“


  No ani cez čínsky satelit sa im nepodarilo preniknúť na Pearyho základňu, a tak sa Orleyho starosti presunuli inam. Pokúšali sa kontaktovať Gaiu, bez úspechu. Znovu základňu. Krátko po štvrtej to vzdali.


  „Problém nemôže byť v našom satelite,“ uzavrel Ťia, „s Londýnom sme predsa hovorili.“


  Orley naňho pozrel: „Myslíme si obaja to isté?“


  „Že bomba už vybuchla, a preto sa nikam nedovoláme?“ Ťia si pretrel oči. „Pripúšťam, že aj ja som na to myslel.“


  „Strašné,“ zašepkal Orley.


  „Ale ako sme počuli, satelity nie sú problém. Ten je v koncových zariadeniach. Na Pearyho základňu a Gaiu zaútočili, na nás nie. Preto my komunikovať môžeme, akurát nie s hotelom a pólom. Okrem toho, výbuch atómovej bomby…“ Ťia zaváhal. „Nemyslíte, že by nám o tom podali správu? Moja krajina pozoruje Mesiac veľmi podrobne. Myslím, že váš hotel ešte stojí.“


  „Základňa je v libračnom tieni, vaša krajina tam môže pozerať aj do súdneho dňa!“


  „Uisťujem vás, že Čína s tým nemá nič spoločné.“


  „Ja tomu nerozumiem,“ Orley pochodoval po malej centrále hore-dolu, „jednoducho tomu nerozumiem. Načo to všetko?“


  Ťia otočil hlavu: „Kedy chcete vlastne vyraziť?“


  „Teraz. Dám vedieť ostatným,“ Orley zastal, „som vám veľmi vďačný, veliteľ. Veľmi!“


  „Kche-čchiang,“ počul sa vysloviť Ťia.


  Ale? Na chvíľu mal pocit, že ponuku stiahne, no ten dlhovlasý skromný Angličan sa mu pozdával. Možno tú jeho západniarsku dôvernosť vnímal prehnane upäto. Možno mala ponuka oslovovať sa krstnými menami prispieť k porozumeniu medzi národmi.


  „Jedna vec je každopádne istá, Kche-čchiang,“ povedal Orley s kyslým úškrnom, „s nami dvoma by k žiadnej Mesačnej kríze nedošlo.“


  V tej istej chvíli sa ozvalo jeho meno.


  Vychádzalo z reproduktorov. Je to súčasť nekonečnej slučky, automatizovaného rádiového vysielania?


  „Kallisto na Ganymed. Kallisto na Juliana Orleya. Prosím, ohláste sa. Julian Orley, Ganymed, ohláste sa, prosím. Kallisto na…“


  Ťia vyskočil a bežal k pultu.


  „Kallisto? Hovorí Ťia Kche-čchiang, veliteľ čínskej ťažobnej stanice. Kde ste?“


  Chvíľku sa z reproduktorov ozýval šum, potom sa na obrazovke zjavila tvár Niny Hedegaardovej.


  „Prelietame Montes Jura,“ povedala, „ako to, že…“


  „Pretože sme nastražili uši. Hľadáte Juliana Orleya?“


  „Áno,“ chvatne prikývla, „áno!“


  Julian sa predral k obrazovke. „Nina, kde ste?“


  „Julian!“ zrazu bola vedľa nej Timova tvár. „Konečne! Je u vás všetko v poriadku?“


  „Jasné, že nie.“


  „Ale…“ Tim sa začal strácať.


  „Teda, Amber sa darí dobre,“ ponáhľal sa Julian s uistením. „Čo je s Lynn? S Gaiou? Tim, čo sa to deje?“


  „To nevieme. Lynn je… my žijeme.“


  „Vy žijete?“


  „Gaia bola zničená.“


  Julian hľadel na obrazovku neschopný slov.


  „Horelo, mnohí sú mŕtvi. Museli sme evakuovať kvôli bombe.“


  Bombe…


  „Nie, Tim,“ zavrtel hlavou a zovrel päste.


  „Nerob si starosti, sme v bezpečí. Na Mesačnej základni. Odtiaľ sme vyleteli. Dve pátracie skupiny sú na ceste, aby…“


  „Máte kontakt so základňou?“


  „Nie, je odrezaná od vonkajšieho sveta.“


  „Tim…“


  „Julian, nalietavam na pristátie,“ povedala Nina, „o hodinu budeme znovu na póle. Potom môžeme…“


  „Neskoro, to je príliš neskoro!“ kričal. „Bomba nie je v Gai. Počujete? Gaia v tom všetkom nehrá nijakú úlohu. Je na póle, má zničiť Mesačnú základňu. Kde je Lynn, Tim? Kde je Lynn?“


  Tim zamrzol. Nehlasne iba perami sformuloval:


  Na póle.


  „To nemôže byť pravda!“ Julian zalomil rukami, náhlivo sa obzeral okolo seba. „Nejako musíte…“


  „Julian,“ povedala Nina, „druhá skupina vyštartovala po nás, krúžia nad Mare Imbriom. Len čo vás vezmeme, vystúpime tak vysoko, aby sme mohli s nimi nadviazať spojenie a okamžite ich pošleme naspäť na základňu. Sú k nej bližšie než my.“


  „Ponáhľajte sa! Carl smeruje na Peary. Chce tú vec odistiť.“


  „Sme na ceste.“


  PEARYHO ZÁKLADŇA, SEVERNÝ PÓL


  Dana Lawrenceová sedela v slabo osvetlenej centrále v iglu 1, inhalovala čistý kyslík z masky a pozerala pred seba. Už v Gai sa ho dostatočne nadýchala, aby predišla otrave, no niekoľko nádychov navyše nemôže uškodiť.


  „Nechcete si pospať?“ opýtal sa Wachowski súcitne. Svetlo kontroliek a obrazoviek sfarbilo jeho tvár chudokrvnou modrobielou. „Zobudím vás, keď sa niečo udeje.“


  „Ďakujem, ale som svieža.“


  Skutočne nepociťovala nijakú únavu. Celé jej bytie, pokiaľ sa vedela rozpamätať, sa snažilo vyhýbať spánku. V nemocničnom oddelení nehybne pod sedatívami ležali v komatóznej únave Krampová, Boreliusová a Nairovci. Ošetrovala ich deLucasová, všeobecná lekárka a špecialistka na systémy pre podporu života. Aj pre ňu ale zostávalo záhadou, čo Lynn potrebuje. Mladý geológ Jean-Jacques Laurie navrhol, aby sa zverili múdrosti Islandu-I, predchodcovi modelu Island-II. Psychologický program stanovil možnú neoriginálnu diagnózu postraumatického šoku, spojeného pravdepodobne s akousi formou dodatočného mutizmu, psychosomaticky podmienenej nemoty. Odvtedy Julianova dcéra ležala v tme s otvorenými očami, alebo blúdila dookola, zajatkyňa seba samej, zombie. Ögiovci sa ako jediní bez psychickej a telesnej ujmy nasťahovali do jedného z bytov v obytnej veži na západnom okraji. Základňa bola takmer bez posádky, tí, čo prežili, boli vyradení z boja, pátracie skupiny preč v mylnom domnení, že sa Hanna pokúsi vrátiť do hotela. Boh vie, že urobila všetko pre to, aby vytvorila situáciu, ktorá by bola preňho priaznivá. No Hanna neprišiel. Medzičasom už boli štyri preč a jej viera, že sa niekedy objaví, sa strácala. Plán predpokladal, že akciu vykonajú spoločne, no v tejto brandži sa bojovalo bok po boku dovtedy, kým nebolo nevyhnutné toho druhého obetovať. O dve až tri hodiny budú skupiny naspäť. Dovtedy jeden z nich musí konať.


  Zdvihla sa.


  „Idem sa prejsť. Pomôže to, aby som nezaspala.“


  „Máme tu celkom obstojnú kávu,“ povedal Wachowski.


  „Viem. Už som mala štyri šálky.“


  „Urobím čerstvú.“


  „Stačí mi kontaminácia môjho vnútorného prostredia dymom, nepotrebujem ešte aj otravu kofeínom. Budem vedľa v telocvični, keby niečo.“


  „Dana?“ Wachowski sa trochu rozpačito pousmial.


  „Áno?“


  „Smiem vám hovoriť Dana?“


  Lawrenceová nadvihla obočie: „Samozrejme… Tommy.“


  „Máte môj rešpekt.“


  „Och,“ znovu sa pousmiala, „ďakujem.“


  „Myslím to vážne. Držíte sa! Po všetkom, čo sa stalo, Orley môže byť rád, že vás má. Nestrácate nervy.“


  „Aspoň sa o to pokúšam.“


  „Jeho dcéra akosi skončila.“


  „Hej. Island-I vraví, že je v šoku.“


  „V dosť hlbokom šoku. Čo je s ňou? Vy ju poznáte lepšie, Dana. Čo je s ňou?“


  Lawrenceová chvíľu mlčala.


  „To, čo s nami všetkými,“ povedala už na odchode. „Máme svojich démonov.“


  HANNA


  Vyše 700-kilometrovou rýchlosťou sa rútil nákladný transport s nádržami hélia-3 úbočím údolia k Pearyho letisku. Hannove myšlienky sa hnali ešte rýchlejšie. Musí aktivovať bombu, no ešte predtým sa podľa príkazu musí skontaktovať s Lawrenceovou. Nemal ani potuchy o tom, ako sa vyvinuli záležitosti v hoteli. Isté bolo, že jeho odhalenie obmedzilo aj Lawrenceovej možnosti. Keby na ňu počkal na póle, mohli by ujsť spoločne, ale najneskôr na OSS by na jej dvojitú identitu vydali oficiálny zatykač a on by mohol zabudnúť na návrat na Zem s pomocou vesmírneho výťahu. Celá táto situácia si vyžadovala rýchle konanie. Nastaviť časový spínač, stratiť sa na Chárone. Sinov pekný plán ešte mohol vyjsť. Možno nie presne tak, ako bol naplánovaný, no s rovnakými výsledkami. Ešte lepšie bude, ak bude Lawrenceová hrať ustarostenú riaditeľku v bezpečnej vzdialenosti Vallis Alpiny a neprestane veriť tomu, že ju Číňania, presne podľa dohody o vzájomnej pomoci, niekedy vezmú na Zem.


  Náhorná plošina bola čoraz bližšie. Ohraničenie vesmírnych dokov bolo na dohľad. Hangáre, antény, znaky ľudského osídlenia. Keď magnetický vlak znížil rýchlosť omnoho rapídnejšie než lunárny expres, vtlačilo ho to do nádrží pred ním. Na chvíľku sa obával, že sa precenil, že ho vražedné spomalenie rozpučí. No vlak pohodlne ako stará parná lokomotíva vošiel do poslednej zákruty a zastal na staničnom nástupisku. Hanna vyskočil na perón skôr, než si ho mohol niektorý z manipulátorov pomýliť s guľovou nádržou. Dbal na to, aby sa nedostal do záberu bezpečnostných kamier. Všade dookola sa strojový park preberal k životu. Vidlicové vysokozdvižné vozíky sa približovali, umelé ramená začali vykladať. Prebehol k vonkajšej strane platformy a z 15 metrov, ktoré ho delili od zeme, zoskočil. Pred ním sa ťahali dva kilometre neobrobenej roviny, preťatej iba cestou, ktorá spájala doky s iglami. Kryté špalierom obytných veží sa ostro týčili oproti hrebeňom a továrenským budovám. A medzi tým, akoby náhodne usporiadané, stáli sklady a prístrešky. V značnej vzdialenosti odtiaľ čnelo z hrebeňa do priestoru čosi obložené kameňom. Vonkajší plášť rozostavanej elektrárne na hélium-3.


  Hanna sa nenáhlivo rozbehol, držal sa bokom od cesty, krytý pahorkami. Základňu mal po pravej ruke. Čoskoro tu bude svietiť iné slnko, iba krátko, zato žiarivo jasne. A všetko sa tu zmení. Krajina. Dejiny.


  LAWRENCEOVÁ


  Výťahom sa vyviezla do podkrovia iglu 1 a vstúpila do spojovacej chodby medzi oboma kopulami. Pod ňou sa vinula cesta, ktorá viedla k fabrikám v zázemí. Niektoré malé okienka umožňovali výhľad na okraje krátera, na priemyselnú oblasť a vesmírne doky. Poloha Slnka vytvárala tieňovú panorámu ako od Giorgia de Chirica, no Lawrenceová tejto neskutočnej kráse krajiny pod miliónmi hviezd nevenovala ani pohľad. Cieľavedome sa blížila k iglu 2, zavolala si výťah do salónika, nasadila si na skafander pancier a batoh na prežitie. Schmatla prilbu, pokračovala v zostupe okolo fitnes štúdia a nemocničnej stanice, prešla okolo vrstvy skalnej horniny, predrala sa do minotaurskej samoty labyrintu z jaskýň a chodieb, ktoré sa tiahli podzemím. Z Thornových plánov a opisov poznala Pearyho základňu do detailov. Takže keď sa otvorili výťahové dvere, vedela, hoci tu nikdy nebola, čo ju čaká a kam sa má vydať.


  Vstúpila na dno mora.


  Aspoň to tak vyzeralo. Mnoho metrov dohora sa týčili presklené steny chovných nádrží pre ryby. Odrazy svetla, vyvolané menlivosťou vody, veselo a hravo blúdili po zemi. Bol počuť šum lososov, pstruhov a ostriežov, výstražné hliadkovanie húfov rýb. Po chvíli sa jaskyňa rozvetvila, z väčšej časti ústila do tmy, len z niektorých chodieb vychádzalo mihotavé modrozelené alebo biele svetlo. Nachádzali sa tam plantáže, génové laboratóriá a výrobné zariadenia na šľachtenie lunárneho ovocia a zeleniny. Prešla krížom cez jednu z chodieb, potom krátkym koridorom a ocitla sa v akejsi kruhovej kamennej sále obrovských rozmerov. Odtiaľto viedol výťah priamo do iglu 1. Mohla ním ísť hneď, no Wachowski si má myslieť, že je vedľa vo fitnes štúdiu.


  Pohľadom pátrala po okolí hľadajúc kamery. Za Thornových čias v sále neboli a ani teraz nijaké nevidela. No aj keby ich sem medzičasom nainštalovali, Wachowski by mal s nedostatkom personálu, aký bol momentálne na stanici, dosť starostí s vonkajším okolím. To posledné, čo by ho malo zaujímať, boli nádrže s rybami a zeleninové hriadky.


  Zo sály vychádzalo viacero chodieb, viedli do laboratórií, skladov a ubytovní. Len v jednej sa nachádzala pretlaková komora. Na jej druhej strane pokračovala jaskyňa stovky kilometrov do neznáma, nevyužitá, nekonečne poprepletaná a vzduchoprázdna. Väčšina lávových kanálov sa strácala vo svahoch Peary, iné sa stáčali dolu do údolia. Niektoré ústili do roklinovitého priesmyku, ktorý sa ťahal celou oblasťou. Nasadila si prilbu, vstúpila do komory a vypumpovala vzduch. Po minútke sa zadné dvere otvorili. So zapnutými prilbovými svetlami vstúpila do neopracovanej skalnej chodby, ktorou smerovala do čiernočiernej tmy. Svetelný kužeľ sa nervózne mihotal po glazovanom čadiči. Asi po sto metroch zbadala, ako sa po ľavej strane rozostupuje puklina, ktorú jej Hanna spomínal. Úzka, nebezpečne úzka. Vtlačila sa dnu, stiahla ramená, spustila sa na kolená, keď sa strop zrazu znížil, posledným úsekom sa preplazila na bruchu, a keď sa úžina už takmer nedala zvládnuť, steny sa rozostúpili a ona zbadala umelo navrstvenú kopu sutiny. Načiahla obe ruky a odhrnula kamenie nabok.


  Objavilo sa čosi ploché a lesklé. Čosi s blikajúcim displejom a prístrojovou doskou.


  Šikovne umiestnené, to musela Hannovi uznať.


  Zrazu jej došlo, že mali šťastie v nešťastí. Podľa plánu sa mal balíček dostať na dno priesmyku vlastnými silami a tam čakať až do posledného dňa cesty. Až v rámci oficiálnej prehliadky základne, bezprostredne pred návratom na OSS, bolo naplánované, že Hanna sa oddelí od skupiny, ukryje obsah a bombu presunie do jaskyne. Ešte v ten istý večer by Cháron opustil Mesiac a o 24 hodín neskôr by výbušnina explodovala. No mechanika balíka vypadla a Hanna bol prinútený obsah doniesť na základňu predčasne a miniatómovku zároveň ukryť v tejto časti jaskyne. Po tom, čo jeho odhalenie všetko zmenilo, bolo požehnaním, že ho k tomu okolnosti donútili.


  Otvorila kryt poistky klávesnice a zaváhala.


  Na aký čas má nastaviť rozbušku? Medzičasom už všetci vedeli, že je naplánovaný útok. Zatiaľ sa vychádzalo z toho, že je určený pre Gaiu. Viera, ktorú v sebe zo všetkých síl živila. No možno dôjdu pátracie skupiny na Aristarchuse k inému názoru. Čo keď sa vrátia s presvedčením, že je ohrozená samotná základňa a začnú s pátracou akciou na póle?


  Nesmie im nechať čas, aby bombu našli.


  To znamená nastaviť rozbušku na veľmi krátky čas.


  Lawrenceovú striaslo. Pokiaľ možno tak, aby ju nukleárny blesk neroztavil. Prstami prechádzala po vstupnom dátovom poli ničivého zázraku, ktorý zmení hrebene Peary na peklo a rozmetá všetko, čo ľudia postavili. Tak dokonale, akoby tu nikdy nič nestálo. Bude dôležité, aby bola čo najďalej. Ale kedy sa pátracia skupina vráti? Kedy vyštartuje Cháron? Nastaviť rozbušku na 24 hodín by bolo bezpečné pre jej vlastné prežitie. Čo sa ale stane, ak sa predčasne zrúti komunikačná blokáda a ostatní sa dozvedia, že je miniatómovka uskladnená tu, na póle?


  To nesmú zistiť.


  Ale áno, mohli by. Už len to, že o bombe vedeli, dokazovalo, že by mohli zistiť úplne všetko. Teraz by už mal byť Kallisto na Aristarchuskej planine. Ak tam našli niekoho, kto prežil, ich návrat sa dal čoskoro očakávať. Ak nie, budú pátrať ďalej. Nevedela však odhadnúť, ako dlho. Nemohla sa rozhodovať podľa raketoplánov. Bude musieť bombu odistiť, dobyť Chárona a letieť k OSS. Tam bude vysvetľovať, prečo odletela bez ostatných. Prečo vôbec odletela. Ako mohla vedieť o bombe. Zvlášť, ak to niekto prežije a zistia, že si vysvetlenie vymyslela.


  S tým sa však bude musieť nejako vyrovnať. Je vyškolená na to, aby takéto veci dokázala vyriešiť.


  Nerozhodne šklbala prstami.


  Potom zadala časový kód, znovu navŕšila pred bombu kamene a rýchlo sa plazila naspäť. Peklo bolo naprogramované. Je čas, aby sa stratila.


  IGLU 1


  Wachowski sa zjavne vyľakal na smrť.


  „Čo vy tu robíte?“


  Lynn naňho hľadela, mierne udivená, že sa vidí v jeho očiach tak, ako ju videl on. Bledá, strapatá mátoha, ktorá sa nehlučne zjavila, akoby ju privial búrlivý vietor. Bytosť, ktorou hýbe cudzia moc. Lady Madeline Usherová, Elsa Lanchesterová ako Frankensteinova nevesta, zosobnený béčkový film. Bolo vôbec udivujúce, ako jasne jej v tme prebleskovali takéto obrazy a myšlienky aj po tom, ako sa jej rozum odporúčal. Zjavne ale zanechal nejaké omrvinky, aby tomu malému dievčatku, ktoré sa tak nešťastne stratilo, naznačil cestu späť do normálu.


  Nasleduj stopu myšlienky, našepkávali jej astrálne bytosti. Za svetlom, za svetlom, hviezdne dieťa, zvučala vyššia inteligencia, ktorá nepotrebovala telo a pochybne sa zabávala na tom, že lákala nešťastných astronautov do monolitov a usádzala ich do smiešnych kópií izieb od Louisa Quatorzeho, presne ako chudáka Bowmana, ktorý…


  Bowman? Lady Madeline?


  To je moja hlava, kričala. Moja hlava, Julian!


  A ten výkrik, hrdinský malý výkrik zaútočil. Odvážny spoločník sa prebíjal tou dlhou predlhou cestou až k horizontu udalostí, stratil silu a odvahu, prekoprcol sa dovnútra a zmizol.


  „Je vám dobre?“


  Wachowski naklonil hlavu. Zaujímavé. Hadiace sa žily na jeho spánkoch usilovne pumpovali krv. Krv jasnej nervozity. Lynn v nej videla plávať malé ponorky.


  „Nepočul som vás prichádzať.“


  Ponorky v žilách. Dennis Quaid v Ceste do seba. Nie. Rachel Welchová a Donald Pleasance, Fantastická cesta. Prváááááááá sfilmovaná verzia!


  Ach áno, prepáč, oci.


  Bola zamoreným terénom. Juliánsky kontaminovaná. Jasné, bol tam, doberal si ju, robil si z nej blázna s jeho zbláznením do filmov. Kedykoľvek verila, že sa dostala k sebe samej, skončila znovu iba v jednom z jeho svetov. Alica v krajine Orley, večná protagonistka jeho predstáv, jeho vlastný vynález.


  Si šialená, Lynn, myslela si. Nakoniec si ako Crystal. Najprv depresívna, potom šialená.


  Alebo jej Julian napísal do scenára aj túto rolu?


  Jeho šermujúce ruky, blýskajúci sa pohľad, keď ich s Timom vzal do svojho súkromného kina. Museli si pozrieť každý meter osvieteného celuloidu, každú digitálnu drámu, akú vymysleli mozgy autorov a režisérov sci-fi. Georges Méliés a jeho Voyage dans la lune. Žena na Mesiaci Fritza Langa, Nathan Juran a First men in the Moon, This Island Earth s Jeffom Morrowom a Faith Domerguovou a tým mutantom – ach, Bože, ten mutant! Star Trek, Muž, ktorý spadol z oblohy. Vesmírna odysea. Hviezdne vojny. Votrelec, Deň nezávislosti. Vojna svetov. Perry Rhodan s Finnom O’Keefom. Tento Finn O’Keefe, ach áno, nebol aj on niekde nablízku? A stále dokola – tramtarará – Lynn Orleyová, hlavná úloha v…


  „Poriadne ste ma vystrašili.“


  Wachowski. Celkom osamotený v prítmí centrály, obklopený obrazovkami a pultmi. Nech sa netvári, somár. Sám vyzerá strašne.


  „To je dobré,“ zašepkala Lynn.


  Zohla sa k nemu, objala ho okolo krku a pritisla svoje pery na jeho. Hm, teplé, príjemné. Bola Grace Kellyová. Bola, či nie. A on…


  „Slečna Orleyová, Lynn…“ Gary Grant stuhol.


  Pardon, som tu správne v Pod strechami Nice?


  Zvláštne. Pritom to vôbec nebol science-fiction film. Ale Julian ho mal rád.


  Klik, psssst, preveriť.


  Stratila si hotel.


  Zase jeden z tých žiariacich nápisov na rázcestiach. Čo to tu robila? Čo pre rany Božie robila v centrále s Wachowského mastnými výparmi udierajúcimi jej do nosa? Odstrčila ho, ustúpila a s odporom si utrela pery.


  „Je všetko v poriadku?“ zašepkal zdesene.


  „Áno, super!“ vyštekla naňho. „Máte niečo na pitie?“


  Vyskočil a prikývol.


  Čáry, máry fuk, jej myšlienky zrazu vtiahlo do víru. Keď jej do ruky vtlačil pohár vody, už si nespomínala, že oň žiadala.


  HANNA


  Veľkým oblúkom klusal okolo obytných veží až k okraju priesmyku. Nie všade prudko padali zrútené steny lávového kanála dolu, skôr sa vrstvili, vytvárali výstupky a prirodzené schody, takže sa Hanna dostal pohodlne až dolu. Na západe sa priepasť otvárala do strmého údolia, ktoré pretínalo úbočie Pearyho krátera. Vpravo, smerom k základni, sa úbočie zužovalo. Hanna stál na dne priepasti a ešte videl slnkom ožiarené špice dvoch obytných veží, okrem toho dva mosty, ktoré sa v určitých rozostupoch klenuli nad priesmykom. Tu dolu bola tma, dno bolo pokryté rozvalinami. Prepracoval sa popod prvý most, šiel žľabom pripomínajúcim cestičku. Terén mierne stúpal. Dostal sa až tesne k druhému mostu a zaklonil sa, aby sa pozrel hore.


  Asi desať metrov nad ním sa v stene otvárala diera.


  Existovali viaceré výstupy lávových kanálov, ktoré ústili do priesmyku, no jeho zaujímal práve tento. Začal sa šplhať nahor, dosiahol otvor, zapol si svetlo na prilbe a predral sa dovnútra zahnutej jaskyne. Tá sa po krátkom strmom výstupe vyrovnala. Svetlomety zachytili hrboľatý priechod, na ktorého konci ležala bomba. Chvíľku zvažoval, že si ušetrí návštevu centrály a naprogramuje ju hneď, no predtým sa ešte musí rozprávať s Lawrenceovou. Za posledné hodiny sa mohlo udiať všeličo, čo by si vyžadovalo zmenu programu. Okrem toho nutne potreboval informácie, aby mohol lepšie vyhodnotiť svoju vlastnú situáciu. Podľa plánu malo byť laserové spojenie medzi základňou a Gaiou funkčné. Lawrenceová ho mala prispôsobiť tak, aby sa jeho telefonát dostal priamo na jej mobil.


  Nevenoval pozornosť špáre, prešiel až k pretlakovej komore a vstúpil do nej. Cez malý priezor sa do nej predieralo svetlo. Na druhej strane komory bolo to, čomu sa v žargóne základne hovorilo sála. Prirodzená klenba, z ktorej sa vetvili laboratórne trakty, skleníky a chovné nádrže pre ryby. Jeden výťah premával medzi sálou a iglu 1 a ústil priamo do centrály. Hanna pozrel na hodinky. Takmer pol piatej. Je možné, že centrála nebola vôbec obsadená. Napriek tomu vytiahol zbraň. Keď vstupoval do sály, pozrel dookola, aby sa ubezpečil, že tam nikto nie je. Ťukol na senzor a privolal si výťah.


  LAWRENCEOVÁ


  Rozhodnutá nezostať ani sekundu dlhšie, než je nutné, rýchlo nakukla do ošetrovne v iglu 2 a začula tlmený orchester spiacich, s Mukešom Nairom ako sólistom. Minnie deLucasová, černoška s rastafariánskymi vrkočmi, pracovala na jednom z počítačov.


  „Ako sa im darí?“ opýtala sa Lawrenceová starostlivým hlasom.


  „V tejto chvíli sú všetci v poriadku,“ lekárka si priložila prst na pery a pozrela smerom k posteliam, „otravy dymom nie sú prudké, ale tá vysoká Nemka sa mi zdá silno traumatizovaná. Vravela, čo sa stalo vo výťahových šachtách hotela. Že tú ženu nedokázala zachrániť.“


  „Áno,“ zašepkala Lawrenceová, „prežili sme strašné veci. Kde je vlastne slečna Orleyová?“


  „Musela by som ju pripútať, aby som ju tu udržala.“


  „Je preč?“


  „Chodí tu dookola. Nemôže a nechce spať. Myslím, že šla za Tommym do centrály. A vy? Ste v poriadku?“


  „Och, áno. Za posledné hodiny som sa nadýchala toľkého čistého kyslíka, že v tomto živote už nijakú otravu dymom nemôžem dostať.“


  „Myslím, duševne.“


  „Ujde to,“ Lawrenceová mykla plecami, „duševné rozpoloženie je luxus, ktorý si podľa možností odopieram.“


  „V každom prípade vyhľadajte psychológa,“ poradila jej deLucasová.


  „Jasné.“


  „Vážne, Dana. Nepokúšajte sa potláčať to. Nie je hanba požiadať o pomoc.“


  „Prečo si myslíte, že by som to považovala za hanbu?“


  „Pôsobíte takým dojmom, ako by ste…“ deLucasová zaváhala, „boli k sebe veľmi tvrdá. K sebe a ostatným.“


  „Ach,“ Lawrenceová nadvihla so záujmom obočie, „pôsobím tak?“


  „Neuškodí ľahnúť si niekedy na gauč,“ usmiala sa deLucasová.


  „Och, sú mnohí, ktorí si myslia, že patrím na gauč,“ zažmurkala na černošku dôverne. „Tak dovi. Idem na bežiaci pás.“


  IGLU 1


  Záblesky jasného svedomia u Lynn spôsobili, že v centrále vyhľadala kuchynku, malú miestnosť čiastočne oddelenú od ostatného priestoru mliečnym sklom, no vrátila sa s prázdnym pohárom na vodu. Čosi v nej zrazu kládlo zvýšený dôraz na poriadok po tom, čo sa týždne a mesiace trápila s najdivšími obavami zo skazy. Gaia bola v troskách. Vo svojej fantázii ju tak často ničila, až to v nej začalo vyvolávať nutkavé podozrenie, že za zničenie môže ona sama. No úplne istá si tým nebola.


  V momente, keď odložila pohár, zrazu všetko do seba zapadlo a spomenula si.


  Záchranná akcia na hlave Gaie. Mirandina smrť.


  Snažila sa plakať. Kútiky úst spustila dolu. Na tvár nasadila výraz plaču. No slzné kanáliky ostali nefunkčné. Pokiaľ nedokáže plakať, bude naďalej blúdiť labyrintom svojej duše bez vyhliadky na vyslobodenie. Nerozhodne hľadela do pohára, keď vtom začula bzučanie výťahu.


  Niekto šiel hore k nej.


  Po tvári sa jej rozliala grimasa zlosti. Nechcela, aby niekto prišiel. Vo svojej blízkosti nechcela ani Tommyho Wachowského. To prasa ju pobozkalo! Či nie? Ako mu vôbec zišlo na um čosi také urobiť? Akoby bola nejaká lacná kurva! Šľapka zo základne. Každý ju môže prefiknúť. Hračka, avatar, fantázia iných ľudí!


  Prefíknite sa sami, pomyslela si.


  Prefikni sa, Julian!


  Trochu sa nahla dozadu, takže bola pritisnutá na sklo a videla do centrály. Výťahová šachta pretínala iglu ako britva. Ktosi v skafandri, s prilbou v jednej, so zbraňou v druhej ruke vystúpil z výťahu. Tá vec bola jednoznačne zbraňou, pretože mierila na Wachowského, ktorý vyskočil a prekvapene cúvol.


  „Kto všetko tu ešte je?“ spýtal sa prišelec tlmene.


  „Nikto.“


  „Si si istý?“


  Wachowskému sa skutočne podarilo nepozrieť sa smerom ku kuchynke.


  „Iba ja,“ povedal chrapľavo.


  „Niekto, kto by sa tu mohol čoskoro objaviť?“


  Zastupujúci veliteľ zaváhal, prikrčil sa. Akoby zvažoval, že na omnoho vyššieho muža zaútočí. Lynn iba paralyzované hľadela na jeho vystríhané záhlavie neschopná pohnúť prstom, ani odvrátiť pohľad.


  Carl Hanna!


  „Človek nikdy presne nevie, kedy sa tu niekto zjaví,“ taktizoval Wachowski, „nebolo by múdre, keby ste…“


  Zaznelo tlmené klop. Veliteľ sa zrútil na zem a už sa nehýbal.


  Hanna sa obrátil.


  Nič. Iba priestranný, temný ovál centrály. Opustený, až na toho mŕtveho pri nohách.


  Hanna odložil prilbu na konzolu, zbraň si nechal v pohotovosti a obišiel výťahovú šachtu. Nijaké pracovné miesto už nebolo obsadené. Za priehradkou z mliečneho skla žiarilo slabé svetlo, bolo vidieť kúsok regálu plného balíčkov kávy, filtrov a pohárov.


  Zostal stáť. Prikročil bližšie.


  Z miesta, kde zastrelil toho muža, začul tiché šuchotanie. Okamžite sa otočil, namieril zbraň na nehybné telo a zase ju spustil, keď zistil, že mŕtvy už mŕtvejší byť nemôže. Akurát meravá ruka muža oneskorene skĺzla nabok. Hanna odložil zbraň a nahol sa ponad konzolu. Študoval jej obsluhu. Prsty mu kmitali po dotykovom monitore, vytvoril spojenie s Gaiou. Malo sa mu podariť vytvoriť spojenie, no nijakú odpoveď nedostal.


  Skúsil to znovu. Linka bola hluchá.


  Čo sa tam dialo?


  „Dana, dokelu,“ zasyčal, „zdvihni to.“


  Nakoniec, po opätovnom pokuse, mu svitlo, že Lawrenceová za to nemôže. Počítač ho informoval, že nemôže nadviazať spojenie so zadaným užívateľom, čo v preklade znamenalo, že s hotelom už spojenie neexistuje. Ani laserovým kanálom.


  Gaia neodpovedala.


  Lynn sa pritlačila k drezu, skrútená do klbka, čoraz menšia, s tvárou vtlačenou medzi kolenami. V poslednej sekunde prekonala nehybnosť a bleskovo sklonila hlavu. Toľko predsa len vedela urobiť, radovalo sa dievčatko v lese sledujúc svietiace omrvinky chleba a obdivujúc zázrak odrazu, zatiaľ čo telo dospelej ženy znehybnelo v napätí a zadržiavaný dych začal v pľúcach páliť.


  Nová priepasť rozdeľovala jej myslenie. Tam bol Carl Hanna, ten možno trošku čudácky, no napriek tomu milý a všeobecne obľúbený chlapík typu „kedysi som chcel byť hviezdou“. Dokonca s ním pretárala celý večer na Gai a dovolila si náznak predstavy, čoho všetkého by to svalnaté telo mohlo byť schopné. Aké blahodarné dielo by na jej tele vedeli vytvoriť jeho silné ruky, keby sa dokázala prekonať a stiahla ho do svojho apartmánu. Nenávidený apartmán. Ach jaj! Tamojšie zrkadlo, žiaľ, obývala notoricky rozladená, zelené tabletky hltajúca hysterka. A preto sa tam nerada zdržiavala. Hanna si zachoval rozvahu a držal sa v úzadí. Potom niekoľko kapitol v chronológii chýbalo, všeličo sa pomiešalo. Ktosi tvrdil, že Hanna je zlý a chce jej hotel vyhodiť do vzduchu. Tak málo slov jej svet úplne prevrátilo. A teraz ten istý milý chlapík, s ktorým flirtovala v klube Mama Killa, zastrelil chudáka Tommyho Wachowského. Zrazu sa toho svalnatého tela a silných rúk strašne bála. Ten strach jej vnoril mozog do ľadovej vody, takže načas mohla zase jasne premýšľať. Minimálne rozpoznala nutnosť ani sa nepohnúť a nepodľahnúť pokušeniu rozvzlykať sa a pískať si melódie malého dievčatka v lese, pretože ten muž, ktorý si vravel Carl Hanna, by potom zabil aj ju.


  Zadržala dych a načúvala. Počula ho nadávať, počula každé jeho zradcovské slovo.


  HANNA


  Musí prehodnotiť situáciu. Lawrenceová bola odstavená. Nech sa jej už stalo čokoľvek, nemohol na ňu brať ohľad.


  Také boli pravidlá hry.


  S mŕtvym, prehodeným cez plece ako vrece s vianočnými darčekmi, šiel Hanna znovu do sály, vtiahol ho do komory a sledoval, ako sa mu tvár v Horror Vacui deformuje. Potom Wachowského vtiahol do traktu, ktorý bol za komorou a viacej mu nevenoval pozornosť. Bežal k pukline, vtisol sa dovnútra, klesol na kolená a ako had sa plazil ďalej, až kým sa pasáž nerozšírila a nezazrel známu kopu kamenia. Oboma rukami odhrabával kamene nabok, uvoľnil výstuže miniatómovky, odhrnul kryt…


  A stuhol.


  Časový spínač bol naprogramovaný.


  Na moment zavládlo vákuum aj v jeho lebke. Nechcel uveriť tomu, čo vidí, no nebolo pochýb. Ktosi bombu aktivoval. A tento ktosi mohla byť iba…


  Dana Lawrenceová.


  Bola tu! Nie, bola preč. Takmer preč! Pokiaľ nechcela riskovať, že sa roztaví na vrchole Pearyho krátera, musela základňu opustiť na Chárone. Pravdepodobne v tejto chvíli. A to znamenalo…


  Rýchlo sa pospiatky vysunul z rúry, no priskoro vstal, prilbou vrazil do stropu, vypotácal sa von a bežal až k priechodu sledujúc tancujúce svetlá svojej prilbovej lampičky. Zoskočil na dno priesmyku, potkýnal sa popri žľabe. Na úrovni prvého mosta sa vyšplhal po stene priepasti, vytiahol sa cez okraj a dlhými krokmi sa pustil ulicou. Okolo obytných veží sa náhlil zahalený púdrom regolitu.


  IGLU 2


  Prsty Minnie deLucasovej sa kĺzali po dotykovej obrazovke a kompletovali kvarteto zásad.


  Bola obhajkyňou myšlienky chovať v katakombách krátera Peary teliatka. Sliepky, v nehostinnom bytí úplnej beztiaže sotva schopné života, znášali šestinu gravitácie celkom dobre. Znášali vajcia, ktoré poslušne padali dolu a bol z nich celkom chutný Lunar Chicken Burger. Prečo by teda na póle nemali prosperovať aj teliatka a jahňatá? Možno dokonca prasce. Problém so zápachom by si však vyžiadal otvoriť trakty vo väčšej vzdialenosti. Ako vedkyňa bola deLucasová navyknutá zaoberať sa problémami z teoretickej aj praktickej stránky, a keďže nemala k dispozícii žijúce párnokopytníky, experimentovala na ich genómoch. Sledovať spánok iných ľudí ani zďaleka nespĺňalo skutkovú podstatu výzvy. Kým nikto nevypadol z postele, mohla nerušene pracovať. Práve nahrávala do počítača v ošetrovni údaje z niekoľkých experimentov so zárodkami galowayského hovädzieho dobytka a zaoberala sa tým tak intenzívne, že nepochopila hneď, koho sa pýtajú.


  „Peary, prosím, ohláste sa. Io volá Peary. Tu je Kyra Gorová. Wachowski, prečo sa nehlásiš?“


  DeLucasová pozrela na hodinky. O desať päť. Io bola znovu v dosahu. Vrátila sa prekvapujúco rýchlo. Ale prečo sa volanie ozvalo u nej?


  „Tu Minnie,“ potvrdila.


  „Hej, čo sa deje?“ opýtala sa Gorová naliehavo. „Kde trčí Tommy?“


  „Netuším. Možno si odskočil.“


  „Tommy by si neodskočil bez prijímača.“


  „U mňa sa neodhlasoval. Kde ste…“


  „O päť minút sme pri vás! Počúvaj, Minnie, musíš tých ľudí odtiaľ dostať preč! Preč zo základne! Doveď všetkých na letisko.“


  „Čo? A to už prečo?“


  „Bomba je u nás!“


  „U nás.“


  „Drieme niekde na základni! Ten chlapík, čo ju má odpáliť, smeruje k vám. Navleč tých ľudí do skafandrov a vyveď ich von. A choď pohľadať Tommyho.“


  LETISKO


  Lawrenceová nastavila frekvenciu svojej komunikačnej jednotky na všeobecný príjem, takže prijala aj volanie Io, práve keď prechádzala bránou k dokom.


  Zostala stáť. Čo do čerta tu robili tak zavčasu? Nanajvýš by očakávala, že ju zavolá Tommy Wachowski, aby sa opýtal, čo zamýšľa, keďže sa cestou na letisko neunúvala skrývať. No teraz sem prilietal Io. A čo bolo oveľa horšie:


  Vedeli o bombe!


  Teraz jej naozaj zostávalo už len niekoľko minút.


  Lawrenceová sa rozbehla.


  DELUCASOVÁ


  Snažiac sa, aby nestratila hlavu, bežala vedľa a lomcovala oboma Nemkami a indickým manželským párom, aby ich zobudila. Ako zistila, nebolo to jednoduché. Mukeš Nair síce posledný raz trúbivo zachrápal a vrátil sa do reality, Karla Krampová si sadla a so záujmom hľadela na svet, no Eva Boreliusová a Sušma Nairová spali ako zarezané.


  „Čo sa deje?“ opýtala sa Krampová.


  „Všetci sa musíte obliecť,“ povedala deLucasová blúdiac pohľadom dookola, „všetci do skafandrov. Opúšťame základňu.“


  „Aha,“ povedala Krampová. „A prečo?“


  „Je to… je to preventívne opatrenie.“


  „Proti čomu?“


  „Sušma?“ Mukeš Nair beznádejne zápasil so sedatívami. „Sušma, zlatko! Tak vstaň.“


  „Len tomu chcem rozumieť,“ povedala Krampová, pritom si však poslušne brala svoje veci.


  „Aj ja,“ povedala deLucasová na odchode, „postarajte sa o to, aby tu boli o päť minút všetci vychystaní.“


  Namiesto výťahu vyšla po pár schodoch na horné poschodie, nazrela do salónu, znovu zbehla dolu do fitnes štúdia. Nevravela Lawrenceová, že chce ísť na bežiaci pás? A kde sa flákal Tommy? Kde trčala Lynn Orleyová? Z nudnej nočnej služby bol odrazu hotový blázinec. DeLucasová znovu vyletela na horné poschodie, prebehla pasážou k iglu 1, vošla do centrály. V prítmí svietili len počítače, očividne tam nikoho nebolo.


  „Tommy?“ zvolala deLucasová.


  Nikto tam nebol. V miestnosti bolo počuť iba šum strojov, tiché bzučanie tranzistorov a ventilátorov, vŕzganie, klopkanie a pípanie. Rýchlo obehla celú centrálu, pozrela na každý monitor v nádeji, že tam zbadá Wachowského, no nebolo ho. Pri odchode zachytila nový zvuk, ktorý nevedela identifikovať. Tiché, vysoké kňučanie. Váhavo zastala na prahu a s nepríjemným pocitom sa otočila.


  Čo to bolo?


  Teraz už nepočula nič.


  Keď chcela odísť, zaznelo to znovu. Nebolo to kňučanie, skôr stonanie a prichádzalo zo zadnej časti miestnosti. Bolo to strašidelné. S tlčúcim srdcom sa vrátila do centrály, obišla polovicu výťahovej šachty. Teraz to bolo blízko, veľmi blízko, predieralo sa to slabo a nešťastne z malej, oddelenej časti kuchynky.


  DeLucasová sa nadýchla a nazrela dnu.


  Pred umývadlom, objímajúc vlastné telo, kľačala Lynn Orleyová a vydávala zúfalé zvuky.


  DeLucasová si k nej kľakla.


  „Slečna Orleyová.“


  Nijaká reakcia. Tá žena hľadela cez ňu, akoby tam ani nebola. DeLucasová zaváhala, vystrela ruku a jemne sa dotkla Orleyovej pleca.


  Rovnako mohla vytiahnuť poistku z ručného granátu.


  LETISKO


  Lawrenceová nadávala. Prečo musí pristávací modul stáť práve na zadnom konci dokov? Každou sekundou sa zmenšovala jej šanca, že sa bude vedieť presunúť.


  Musela premýšľať nad alternatívami.


  Čo, keby…


  „Čakaj.“


  Ktosi ju schmatol za rameno.


  Lawrenceová uskočila nabok, obrátila sa. Jej zrak zachytil vysokú postavu astronauta, ledva rozoznateľného za zrkadliacim sa priezorom, no vzrast a hlas ju nenechávali na pochybách. Okamžite prepla na bezpečný kanál.


  „Kde si bol?“ sykla.


  „Nastavila si rozbušku,“ konštatoval Hanna. Na jej otázku neodpovedal, zato jej položil otázku on: „Chcela si vari odísť bezo mňa?“


  „Nebol si tu.“


  „Teraz tu som. Poď.“


  Pohol sa. Lawrenceová ho nasledovala, keď sa zrazu na druhej strane oplotenia zjavilo zavalité telo Io. O chvíľu už raketoplán visel nad letiskom, za pumpovania motorov klesal dolu, odrezal im cestu.


  Hanna zostal stáť, načiahol sa k stehnu, vytasil zbraň.


  „Zabudni,“ zašepkala Lawrenceová.


  Io pružne pristál, z brucha sa mu vynoril kanál pretlakovej komory. Hanna s Lawrenceovou sa ocitli zoči-voči skupine Lelanda Palmera, piatim astronautom s vycvičenými reflexmi a v najlepšej telesnej kondícii. Neozbrojení, zato rýchli a trénovaní na boj zblízka. Možno by sa v krátkom boji podarilo vyradiť ich, no určite by sa prezradilo Lawrenceovej maskovanie. A to v žiadnom prípade nesmela dopustiť.


  To bolo rozhodujúce.


  Prepla znovu na všeobecný príjem a sňala ostré kladivko z držiaka, aký mali všetci na skafandroch. Bolo určené pre prípad núdze, prípadne na to, aby rozbili horninu na kúsky veľkosti suvenírov. Hanna sa naširoko rozkročil, namieril. Z rampy sa spustila šachta komory. Otvorila sa. Vybehli odtiaľ astronauti. Videla, ako sa hlaveň pištole dvíha, zdvihla kladivko vysoko nad svoju prilbu…


  A bachla.


  Špica kladivka na chrbte ruky prerazila pevný materiál Hannovho skafandra, vnorila sa medzi kosti a šľachy. Kanaďan zastenal. Metal rukami-nohami, až sa mu podarilo kopnúť Lawrenceovú, takže stratila rovnováhu a spadla.


  „Pomoc!“ kričala, „Pomoc!“


  Ozvalo sa viacero hlasov. Z nevysvetliteľných dôvodov Hanna stále zvieral zbraň, tlačil prsty ľavej ruky na dieru v rukavici, zvalil sa na Lawrenceovú. Tá sa zvíjala, kopala ho do kolien a donútila ho kľaknúť si. Hneď nato vyskočila na nohy a znovu zaútočila. Tentoraz ostré kladivko trafilo Hannov priezor a do bezpečnostného skla prerazilo malú dierku. Uhol sa a kopol ju do brucha. Kladivko jej vyletelo z rúk a zostalo trčať v skle. Odrazila sa, spadla o pár metrov ďalej, pokúšala sa vstať. Časť jej hrudného panciera sa rozletela. Už vedela, že na ňu vystrelil. Letiskom sa dlhými skokmi blížila posádka Io.


  Musela to ukončiť. Hanna za nič na svete nesmie padnúť astronautom do rúk živý. Silným skokom sa katapultovala proti nemu, zhodila ho a schmatla rúčku kladivka trčiacu zo skla na prilbe.


  Na nekonečnú chvíľu sa jej zdalo, že napriek zrkadleniu vidí jeho oči.


  „Dana,“ zašepkal.


  Ohla kladivo a vytrhla ho von. Z priezoru vypadli kúsky skla. Hanna pustil zbraň, zdvihol obe ruky, no vzduch unikol skôr, než sa dotkol prilby. Zostal ležať s natiahnutými rukami, akoby objímal neviditeľnú partnerku. Lawrenceová hmatala po zbrani, pustila ju do vrecka na svojom stehne – nikto nemohol nič vidieť – demonštratívne sa zvalila na bok a znovu volala o pomoc.


  Ľudia sa ponáhľali k nej. Pomohli jej vstať. Prihovárali sa jej.


  „Hanna,“ vyrazila zo seba, „je to Hanna. Chcel… myslím, že chcel zdrhnúť na Chárone.“


  „Povedal niečo?“ nástojil Palmer. „Povedal niečo o bombe?“


  „On…“ len nepôsobiť príliš pokojne, Dana! Odporúčalo sa zdramatizovať situáciu, takže sa teatrálne zrútila a nechala sa ostatnými podopierať. „Bola som vonku. Videla som ho. Bežal zo základne k dokom. Najskôr som myslela, že je to Wachowski, ale jeho vzrast, to… mohol to byť len Hanna…“ Striasla zo seba pomáhajúce ruky, niekoľkokrát sa zhlboka nadýchla. „Tak som sa za ním rozbehla, volala som ho. Bežal k letisku…“


  „Povedal niečo?“


  „Áno, keď… keď som ho dobehla. Pokúšala som sa ho zadržať. On kričal, že tu čoskoro všetko vyletí do vzduchu a… potom na mňa zaútočil. Pustil sa do mňa, chcel ma zabiť. Čo som mala robiť?“


  „Doriti!“ zanadával Palmer.


  „Musela som sa predsa brániť,“ kričala Lawrenceová a vložila do hlasu trochu hystérie. Kyra Gorová ju objala okolo pliec.


  „Bolo to správne, slečna Lawrenceová, bolo to neuveriteľne odvážne.“


  „Áno, to bolo,“ povedal Palmer, chodil hore-dolu, zastal a zaťal päste. „Dokelu, došľaka! Ten sviniar je mŕtvy. Čo teraz urobíme? Čo teraz urobíme?“


  IGLU 1


  DeLucasová si opatrne ohmatala tvár. Prsty sa jej leskli karmínovou červeňou. Krv. Jej krv.


  Táto bláznivá ženská!


  Lynn Orleyová vyrazila ako vyskakovací nôž a vyrútila sa na deLucasovú, nechtami jej poškriabala celú tvár a vyrazila jej zbraň prv, než sa pokúsila ujsť z centrály. Rozbehla sa za ňou, schmatla ju a pritisla ju o výťahovú šachtu.


  „Slečna Orleyová, prestaňte! To som ja, Minnie!“


  Potom sa zrazu ozvali výkriky o pomoc rinúce sa z reproduktorov, útržky slov, hlas Dany Lawrenceovej a Palmera.


  Lynn sa vytrhla, rozhodila rukami a trafila deLucasovú do nosa tak silno, že tá na chvíľku videla všetko červené. Keď už znovu jasne videla, Lynn sa práve chystala odísť z centrály. S búšením v hlave sa za ňou deLucasová náhlila. Podarilo sa jej chytiť ju a pevne držať, pričom sa snažila uhýbať pred jej údermi. Lynn sa potkla o Wachowského opustené kreslo, pozrela k výťahovej šachte a s vytreštenými očami ustúpila dozadu.


  „Všetko je v poriadku,“ sťažka oddychovala deLucasová, „všetko je v poriadku.“


  Lynnine pery sa otvorili. Jej pohľad kmital sem a tam medzi ňou a šachtou.


  „Rozumiete mi? Slečna Orleyová, musíme odtiaľto odísť.“


  Opatrne vystrela pravú ruku.


  Lynn sa uhla.


  „Musíte ísť so mnou,“ nástojila deLucasová, pričom cítila, ako jej po pere steká teplý pramienok krvi. Mechanicky vystrčila jazyk a zlizla ho. „Tam vedľa. Obliecť si váš skafander.“


  Znenazdajky Lynnine oči zažiarili jasnosťou a poznaním. Naďalej hýbala perami a vystrela trasúci sa prst.


  „Odtiaľ vyšiel,“ zaškrípala.


  DeLucasová pozerala smerom, kam ukázala Lynn. Očividne sa panicky bála výťahovej šachty, presnejšie povedané čohosi, čo sa odtiaľ vynorilo.


  „Kto?“ opýtala sa. „Wachowski?“


  Lynn potriasla hlavou. DeLucasovú zalial studený pot.


  „Kto, Lynn? Kto odtiaľ vyšiel?“


  „Jednoducho ho zastrelil,“ šepkala Lynn, „len tak. Aj mňa by zastrelil,“ začala si pohmkávať akúsi melódiu.


  „Kto, Lynn? Kto koho zastrelil?“


  „Minnie? Tommy!“ Z reproduktorov sa ozval Palmerov hlas. „Ohláste sa, máme tu problém.“


  Lynn si prestala pospevovať a hľadela na deLucasovú.


  „Čo odo mňa vlastne chcete?“ vyhŕkla. „Vy krava sprostá!“


  LETISKO


  „Leland, mám problémy s Lynn Orleyovou.“


  „Super, ešte aj to! Čo je s ostatnými?“


  „Mali by byť hotoví.“


  „Tak potom choďte von, Minnie!“ Palmer rozčúlene prestupoval dopredu-dozadu, Hannova mŕtvola mu ležala pri nohách. „Na čo ešte čakáš?“


  „Zdá sa, že sa niečo stalo Tommymu,“ povedala deLucasová. „Lynn tvrdí, že v centrále sa ktosi objavil a niekoho zastrelil. Hrozne sa bojí a…“


  „Hanna,“ zavrčal Palmer.


  „Obávam sa, že mi chce povedať, že Tommyho zastrelili. Ale ten tu nie je a ani nikto iný.“


  „Dokelu,“ povedala Gorová potichu.


  „Musíme sa rozhodnúť,“ povedal Palmer. „Dane sa podarilo zabrániť Hannovi v úteku. Bola donútená zabiť ho, ale predtým ešte povedal…“


  „Počula som, čo povedal,“ prerušila ho deLucasová. „Že to čoskoro vybuchne.“


  „Tak prestaňte tárať,“ vyrazila naštvane Lawrenceová, „a odveďte konečne mojich hostí preč!“


  „Nemôžem byť všade!“ vyštekla deLucasová. „Povedz jej…“


  „Počúvaj, Minnie, ja základňu len tak jednoducho neobetujem, ale má pravdu. Musíš tých ľudí vyviesť von.“


  Palmer zastal a obrátil zrak k trblietajúcemu sa oceánu hviezd, na východe ožiarenému nízko stojacim slnkom. Jednoducho si nevedel predstaviť, že by sa toto všetko malo skončiť.


  „Možno nám ešte zostáva čas,“ povedal. „Hanna tam musel nechať určitý čas, aby mohol bezpečne zmiznúť.“


  „Mal veľmi naponáhlo,“ poznamenala Lawrenceová.


  „Aj tak. Prečešeme terén a zatiaľ Kyra s hosťami odletí z dosahu.“


  „A kam mám s nimi letieť?“ spýtala sa Gorová.


  „Naproti Kallistu. Okamžite sa obráťte. Hneď ako budete hore, mali by ste byť v kontakte. Leťte naspäť na čínsku základňu.“


  „To je šialenstvo,“ sykla Lawrenceová, „zabudnite na to. Ako chcete v tom obrovskom priestore nájsť bombu?“


  „Budeme ju hľadať.“


  „Hlúposť! Len ohrozujete svojich ľudí.“


  „Vy každopádne poletíte s Io,“ Palmer si ju prestal všímať a obrátil sa na svoju skupinu. „Chce ešte niekto letieť s nimi? Je to na vás, tu nie sme v armáde. Ja idem hľadať tú bombu. Minimálne pol hodiny si ten chlap musel nechať pre seba!“


  Lawrenceová odovzdane rozhodila rukami.


  „Leland?“ ozvala sa Minnie deLucasová. „Ak je pravda, čo hovorí Lynn, tak Hanna možno prišiel z podzemia. Zo sály.“


  „Dobre,“ Palmer zlostne prikývol, „tam začneme.“


  LONDÝN, VEĽKÁ BRITÁNIA


  Mal so svojou domnienkou pravdu, alebo sa kotlom myslel skutočne iba kotol? V Big O vládli nezhody a nepokoj. Mesiac bol bezo zmeny pod paľbou armády botov. Žiaden kontakt s Pearyho základňou a Gaiou. Merrick vychyľoval zo satelitov na pozemné stanice, nič.


  Medzitým sa ľudia z MI6 čoraz väčšmi pridŕžali čínskej teórie. Bola príliš pekná, príliš sa hodila, príliš lákala. Gaia? Dobre. Prečo by Peking mieril na Gaiu? Ale Pearyho základňa – s jej zničením by prišli o podstatnú časť americkej infraštruktúry na Mesiaci. Nijaký úder proti Orleymu, ale proti nadvláde Washingtonu. Odpoveď nepriateľa. Oslabenie amerického obchodu s héliom-3. To museli byť Číňania! Peking alebo Čeng, alebo obaja.


  CIA, sotva v stave povzniesť sa nad potenciálnych páchateľov, znovu rezignovala.


  „V každom prípade,“ povedala Shawová, „sme sa dostali na ďalšiu úroveň bezmocnosti.“


  „No super,“ odvetila Jou-jou.


  Bezpečnostní poverenci Orleyho sesterských podnikov podávali londýnskemu centru hlásenia z celého sveta, no z tých nevyplynuli nijaké náznaky ďalších útokov. Norrington trval na tom, že sa koncern musí všemožne zabezpečiť. O Thornovi neposkytol nijaké ďalšie informácie. Po Kennym Sinovi bolo vyhlásené pátranie s pomocou fotografie, na ktorej by ho ani vlastná matka nespoznala. Z OSS smeroval na Mesiac jeden raketoplán, no ku kráteru Peary sa dostane najskôr o dva dni.


  „Norrington mi pripadá nervózny,“ povedal Jericho. „Aj tebe?“


  „Áno, otvára jedno vedľajšie bojisko za druhým.“ Jou-jou sa zdvihla. „Týmto spôsobom stiahne pracovné tempo skupiny na nulu.“


  Len niekoľko minút predtým skončilo ďalšie krízové zasadanie s MI5, keďže podľa úradov bola ohrozená aj vnútorná bezpečnosť. V dohľade nebola žiadna prestávka na vydýchnutie. Po jednom nekonečnom rečnení nasledovalo hneď ďalšie. Vo vzduchu rezonovali diskusie, činorodosť a angažovanosť. Len podprahovo sa šíril pocit, že sa to všetko zakladá na nedorozumení. Už len ich prítomnosť a neustále pobehovanie viedli k rôznym dohadom.


  „Takže prečo to robí?“ zamýšľal sa Jericho a vyšiel za Jou-jou. „Čisto z obáv?“


  „Tomu predsa sám neveríš. Norrington nie je nijaký idiot.“


  „Samozrejme, že tomu neverím. Chce všetko ochromiť,“ Jericho sa obzrel, ale nikto im nevenoval pozornosť. Norrington telefonoval vo svojej kancelárii, Shawová vo svojej. „Akurát netuším, s kým by sme sa o ňom mohli dôverne porozprávať.“


  „Myslíš kvôli tomu, že by v tom mohol byť zapletený každý?“


  „Vieme to?“


  „Hm,“ Jou-jou nedôverčivo nazrela do Shawovej kancelárie, „vlastne ani nevyzerá ako špión.“


  „Nikto nevyzerá ako špión, okrem špiónov.“


  „Tiež pravda,“ chvíľku mlčala, „dobre. Nabúrajme sa.“


  „Nabúrať sa? Kam?“


  „Do centrálneho počítača. Do častí, na ktoré nie sme autorizovaní. Do Norringtonovej oblasti.“


  Jericho na ňu nemo hľadel. Niekto sa telefonujúc prehnal okolo nich. Jou-jou počkala, kým bol dosť ďaleko a konšpiratívne stíšila hlas. „Veď je to úplne jednoduché, či nie? Keď poznáš seba a nepriateľa, nemusíš sa obávať o výsledok bitiek. Keď poznáš sám seba, no nepoznáš nepriateľa, za každú výhru, ktorú získaš, utŕžiš jednu porážku.“


  „To je od teba?“


  „Sunzi, vojenské umenie. Napísané pred dva a pol tisíc rokmi. A každé slovo platí. Chceš sa dostať k tým, čo poťahujú nitkami? Potom ti poviem, čo urobíme. Tvoja pôvabná Diana zistí Norringtonovo heslo a my sa trocha porozhliadneme po jeho komôrke.“


  „Ty si dobrá! Ako to má urobiť?“


  „To sa pýtaš ty mňa?“ Jou-jou nevinne nadvihla obočie. „Myslela som, že ty si cyberdetektív.“


  „A ty cyberdisidentka.“


  „Presne,“ povedala ľahostajne, „som lepšia, než ty.“


  „A to už prečo?“ spýtal sa prekvapene.


  „Nie? Tak prestaň nariekať a niečo navrhni.“


  Jericho blúdil pohľadom okolo. Ešte stále im nikto nevenoval pozornosť. V podstate by stačilo ísť spať a každé dve hodiny sa postarať o rozruch novou predzvesťou.


  „Tak dobre,“ odvrkol, „je iba jedna jediná možnosť, ak vôbec je nejaká.“


  „Nech je to čokoľvek, urobíme to.“


  O dvanásť minút neskôr opustil Norrington presklenú kóju a pripojil sa k jednej z pracovných skupín, ktorá sa zaoberala teleskopickým pozorovaním povrchu Mesiaca. O všeličom sa s nimi rozprával, šiel po kávu, potom nakrátko nazrel k Shawovej a vrátil sa za svoj písací stôl pracovať.


  Prístup zamietnutým ohlásil počítač.


  Prekvapene znovu klikol na požadovaný súbor, výsledok bol rovnaký. Až potom si uvedomil, že už nie je nahlásený do systému.


  Neodhlásil sa, keď odchádzal z miestnosti.


  Alebo predsa?


  Narýchlo sa poobzeral po centrále. Pracovné nasadenie, kam len pozrel. Akurát tá malá Číňanka postávala pri jednom z pracovných ostrovčekov, akoby ani nevedela, kam patrí.


  Norringtonov nepríjemný pocit sa zosilnil. Skľúčene spustil systém znova a autorizoval sa.


  Jou-jou ho kútikom oka pozorovala. Nikto si nevšimol, ako sa vkradla do jeho kancelárie a vylogovala ho. Záležitosť niekoľkých sekúnd. Zjavne zahĺbená do pozorovania jedného z nástenných monitorov stisla odosielacie tlačidlo na svojom mobile a vyslala na strechu signál.


  Jericho nechal Dianu, aby spustila záznam. V procesoroch Big O šumel tok údajov. Nikto v budove nemal vlastný počítač v autarkickom zmysle. Zamestnanci mali k dispozícii iba normovaný hardvér, prenosný variant lavobotov v tvare kontajnera, aké sa používali v Tchu Technologies. Cez ktorékoľvek rozhranie sa mohli pripojiť na centrálny počítač Big O, keď zadali svoje meno, osemmiestne heslo a odtlačok palca. Ale nie všetky oblasti boli každému sprístupnené. Dokonca aj mocní systémoví administrátori, ktorí supermozog manažovali a prideľovali heslá, nemali prístup na kompletný celok. Všeobecná výmena Big O prebiehala akoby na pozadí zvukov dopravného ruchu a, samozrejme, tento ruch bol najmohutnejší počas pracovného času.


  Bolo ho možné počuť. Nie v zmysle počúvať obsah, ale skôr informácie zakódované do bitov a bytov, ktoré svišťali po nete. Ale ten, kto poznal presný čas, keď sa mala informácia poslať z bodu A do bodu B, mohol konkrétny interval zaznamenať, jednotlivé údaje vyfiltrovať a následne ich s pomocou výkonného dekódovacieho programu transformovať na slovo a obraz. Momentálne sa v systéme veľa nedialo. O to jednoduchšie bolo izolovať Norringtonov tok údajov vo chvíli, keď sa nalogoval. A Diana začala prepočítavať.


  Po šiestich minútach už poznala šesťmiestny kód. Ďalšie tri minúty jej stačili na to, aby dešifrovala softvér, ktorý presunul Norringtonov sken ďalej do výpočtového centra, čím získala aj jeho odtlačok palca.


  Jericho hľadel na nálezy. Teraz už musel prekonať iba jednu prekážku. Keď už bol človek na nete nalogovaný, nebolo možné prihlásiť sa znovu s rovnakými osobnými údajmi tak, aby to nebolo nápadné. Akoby človek zvonil pred vlastnými dverami, zatiaľ čo už sedel v obývačke pred televízorom.


  Museli vyhodiť Norringtona zo siete ešte raz.


  Príležitosť sa vyskytla už o chvíľu. Norringtona odvolali, no podozrivo dlho sa motal v oblasti pracovných ostrovčekov, odkiaľ mal výhľad na svoju kanceláriu. Prihovorila sa mu Edda Hoffová. Až po dlhšom otáľaní sa vzdal pozorovacej pozície a stratil sa v miestnosti, hoci sa ešte naposledy nedôverčivo obzrel.


  Jericho sa naňho usmial.


  On a Jou-jou si vymenili miesta. Jedno zo základných pravidiel sledovania znelo, že sledovaný nemá stretávať tú istú tvár. Teraz to bola Jou-jou, ktorá čakala hore na jeho signál. Dvere na konferenčnej miestnosti sa konečne zavreli. Jericho sa nenáhlivo pobral do Norringtonovej kancelárie, keď sa dvere znovu otvorili a objavila sa Shawová.


  „Owen,“ zvolala.


  Zastal. Mohol byť asi na desať, dvanásť krokov od Norringtonovej kancelárie. Ešte nebolo jasné, kam ide.


  „Myslím, že by ste pri našich rozhovoroch mali byť aj vy. Vyhodnotili sme ďalšie údaje z Vogelaarovho súboru. Ide o materiál, ktorý sa týka vášho priateľa Sina a Čeng Group.“ Poobzerala sa dokola, „keď už o tom hovoríme, kde sú vlastne vaši priatelia?“


  Jericho prešiel k nej.


  „Jou-jou je na stope Vicovi Thornovi.“


  Mrzutý pohľad Shawovej sa pretavil do úsmevu. „Možno budete vo vašom pátraní rýchlejší než MI6. A Tchu Tchien?“


  „Dali sme mu voľno. Stará sa o vlastné záležitosti.“


  „Chvályhodné. Nech nás Pán chráni pred čínskou hospodárskou krízou. Stačí, čo nám vtedy spôsobili Američania. Idete?“


  „Už aj. Dajte mi minútku.“


  Shawová znovu vošla dnu, ale dvere nechala pootvorené. Jericho pokojným krokom pokračoval do Norringtonovej kancelárie. Od jedného z pracovných ostrovov naňho ktosi pozrel a znovu sa venoval svojmu monitoru. Jericho bez zaváhania vstúpil do malej miestnosti, vyhodil Norringtona zo systému a cielene sa presunul na druhú stranu, kde sa nachádzali konferenčné miestnosti. Tesne pred tým, ako sa pripojil k ostatným, vyslal Jou-jou dohodnutý signál.


  Okamžite zadala Norringtonovo meno. Systém ju vyzval, aby sa autorizovala. Poslala osemmiestny kód, prehrala Norringtonov odtlačok palca a čakala.


  Obrazovka sa zaplnila ikonami.


  „Tak tu ste,“ zašepkala Jou-jou a pokynula Diane, aby stiahla Norringtonove osobné údaje.


  „Vykonám, Jou-jou.“


  Jou-jou? Aké milé. Oven ju musel pridať do frekvenčného rozpoznávania. Napäto sa prizerala, ako sa na Dianin pevný disk presúva jeden súbor za druhým a netrpezlivo čakala na oznam sťahovanie ukončené.


  Rovnako netrpezlivo čakal Jericho na signál, že transfer prebehol v poriadku a nepravý Norrington sa znovu vylogoval. Potom bude musieť okamžite konať: prejsť z konferenčnej miestnosti do vedľajšej kancelárie zastupujúceho bezpečnostného šéfa, a znovu ho nalogovať, aby si Norrington neskôr zásah nevšimol.


  V rovnakej chvíli Norrington vstal.


  „Ospravedlňte ma,“ povedal, usmial sa na ostatných a vyšiel von.


  Jericho hľadel na miesto, kde sedel. Jou-jou, premýšľal, čo sa deje? Prečo to tak dlho trvá?


  Má ísť za Norringtonom? Zadržať ho, aby nemohol vojsť do svojej kancelárie? Ako by to vyzeralo? Norringtona už teraz znepokojovala domnelá svojvôľa centrálneho počítača, že ho len tak vylogoval a zavrel pred ním dvere. Každý vstup by mohol spôsobiť, že začne šípiť zradu. Jericho s nedobrým pocitom odolal pokušeniu. Dúfal, že čoskoro dostane vyslobodzujúci signál a snažil sa tváriť, že je pracovne zaujatý.


  Norrington, ktorého stavy úzkosti a obáv boli odjakživa spojené so žalúdkom a črevami, vyhľadal toaletu, s funením si uľavil a znovu ju opustil. Pred dverami konferenčnej miestnosti, už s rukou na kľučke, sa ho zrazu zmocnil pocit, že mu ktosi pozerá na zátylok a škodoradostne sa škerí: mám ťa! Zastal a bleskovo sa otočil k svojej kancelárii.


  Vnútri nikto nebol.


  Na sekundu zaváhal, no pocit, že ho sledujú, ho neopúšťal. Pomaly prešiel na druhú stranu, vstúpil do miestnosti a obišiel svoj písací stôl dookola. Očividne bolo všetko v poriadku. Ťukol na dotykovú obrazovku a pokúsil sa otvoriť niektorý zo svojich súborov.


  Prístup zamietnutý.


  Norrington sa strhol, vyplašene sa obzeral dookola. Čo sa to tu dialo? Systémová chyba? Nikdy v živote! Zamrazilo ho pri spomienke, ako Jericho vyzvedal okolo Thorna a ako on nešikovne zareagoval. Namiesto toho, aby jednoducho priznal, že sú známi, dobrí známi, no a? Čo by dokazoval fakt, že Thorna poznal? Aj keby bol ten chlap tisíckrát terorista?


  Vyvolal autorizačné okno a naťukal svoje meno.


  Systém mu oznámil, že je už prihlásený.


  Sťahovanie ukončené.


  „Konečne,“ povedala Jou-jou, vyhodila Norringtona zo systému a poslala správu na Jerichov mobil.


  Norrington hľadel na svoju obrazovku.


  Niekto sa mu hrabal v údajoch.


  Roztrasenými prstami spustil druhý pokus. Tentoraz systém jeho autorizáciu akceptoval a znovu ho pustil dovnútra. No aj tak vedel, že vnikli do jeho oblasti, zmocnili sa jeho prístupových kódov, špehovali ho.


  Boli mu na stope.


  Norrington si spojil ukazováky a pritlačil ich na pery. Bol si istý, že vie, kto to bol. Ale čo mal proti nim podniknúť? Prikázať, aby Jerichovi prehľadali počítač? Detektív by nahlas vyslovil svoje pochybnosti o jeho lojalite. Norrington by bol nútený povoliť prehliadku svojich súborov, ak nechcel vyvolať podozrenie. To by bol začiatok konca. Ak začali rekonštruovať jeho vymazané maily…


  Moment. Jericho sedel v konferenčnej miestnosti. Detektív ho možno vylogoval, no za to, čo sa práve stalo, sotva mohol byť zodpovedný. Niekto iný, Tchu Tchien alebo Jou-Jou Čchenová, v tejto chvíli sedel pred počítačom, ktorému Jericho idiotský hovoril Diana. Pravdepodobne to dievča. Neponevierala sa predtým po centrále, akoby nemala robotu?


  Jou-jou. Musel sa jej zbaviť.


  „Andrew?“


  Vyskočil. Edda Hoffová. Jej tvár lemovaná čiernymi vlasmi zostrihanými na páža bola bledá a prázdna. Skutočne prázdna? Alebo v jej očiach žiarili plamienky niekoho, kto nastražil pascu?


  „Jennifer vás nutne potrebuje. Ide o ďalší priebeh rokovania,“ mierne skrčila obočie. „Je všetko v poriadku? Nie je vám dobre?“


  „Žalúdok,“ Norrington sa zdvihol. „Už je to lepšie.“


  Jeho návrat za konferenčný stôl spustil v Jerichovi alarm. Farba tváre toho muža bola ako po žltačke, obočie ustarostene spojené do jednej čiary. Nebolo pochýb, že Norrington vie, že sa čosi deje. No namiesto toho, aby obviňujúco zdvihol prst a donútil ho zaujať stanovisko, sa vrátil utrápene a mlčky na svoje miesto. Ak by ešte bol potrebný nejaký ďalší dôkaz jeho nepoctivého konania, tak ho Norrington práve svojím správaním sám poskytol.


  „Ja asi znovu musím…“ začal, keď sa na videoplátne zjavili ďalší ľudia a bez okolkov prerušili Sinovu frakciu v polovici slova.


  „Slečna Shawová, Andrew, Tom…“ jeden z nich zdvihol ruku, v ktorej držal tenký spis, „toto by vás mohlo zaujímať.“


  „O čo ide?“ opýtala sa Shawová.


  „O dobrého priateľa Juliana Orleya. O Carla Hannu. Kanadský investor, hodný pätnástich miliárd, že?“


  „Tak to o sebe tvrdil,“ prikývol Norrington.


  „A vy ste ho preverovali?“


  „Veď to viete.“


  „Nuž, každému sa prihodí, že sa pomýli. Trochu sme sa vypytovali. Nakoniec sa CIA rozrečnila o jeho genealógii.“


  Mlčanie plné očakávania.


  „Nuž,“ muž sa usmial, „chcel by niekto spoznať toho chlapíka lepšie? Nezabúdajme, že ide o človeka, ktorého vaše oddelenie uznalo za dostatočne dôveryhodného a pustilo ho s Julianom Orleym na cesty.“


  „Napínavé, ako to tu naznačujete,“ Shawová sa jemne usmiala, „myslíte, že ešte máme rátať s prestávkou na reklamu, alebo prejdete hneď k veci?“


  Agent položil spis pred seba.


  „Odteraz ho môžete volať Neil Gabriel. Američan, ročník 1981, narodený v Baltimore v štáte Maryland. Stredná škola, americké námorníctvo, potom kariéra v polícii, kde bol špecialistom na tajné vyšetrovanie. Upútal na seba pozornosť CIA, nechal sa naverbovať a vyslať na operáciu do New Dillí, kde si počínal tak dobre, že ho tam nechali niekoľko rokov, až sa z neho stal expert na tento región. Mal však tendencie k sólovým akciám. Takže hovoril pravdu, pokiaľ ide o Indiu. Ale to bolo asi všetko. V roku 2016 opustil bojovníkov za spravodlivosť a dal sa najať do African Protection Services.“


  „Hanna bol v APS?“ zvolal Jericho.


  Muž zalistoval v spise. „Vogelaar vymenováva vo svojom materiáli takmer každého, kto sa zúčastnil v roku 2017 na Mayého puči. Nachádza sa tam aj istý Neil Gabriel, ktorý však bol v skupine iba krátko a potom sa osamostatnil. Ako sa zdá, prijímal objednávky aj od Čonga Čchan Er Bua. Vogelaar každopádne tvrdí, že sa Sinovi veľmi páčil. Po rozhovore s našimi americkými priateľmi už vieme, kto je tento Neil Gabriel. Zjavne vtedy prebehlo čosi ako rozštiepenie APS. Jedna časť zostala verná Vogelaarovi, iní nasledovali Kennyho Sina.“


  Jericho fascinovane počúval a zároveň pozoroval Norringtona. Zastupujúci bezpečnostný referent sa pod prúdom faktov očividne zosýpal.


  „Momentálne sa pokúšame rozobrať Hannov, pardon, Gabrielov falošný životopis. V nádeji, že pritom natrafíme na ľudí, ktorí mu zaobstarali jeho podiely u Lightyears a Quantime Inc. Na ľudí veľmi bohatých. A to bude tvrdší oriešok, než bolo odhalenie jeho identity.“


  „Jedného z tých ľudí už poznáte,“ povedal Jericho, „Sina.“


  Agent k nemu otočil hlavu, „Je len malá nádej, že o ňom u nás niečo nájdeme. Zdá sa, že sa vyparí vo chvíli, keď si už myslíte, že ho máte.“


  „Bolo ľahké odhaliť Hannovu identitu?“ opýtala sa Shawová.


  „No, ľahké je možno prisilné slovo. Máme dobré kontakty s kolegami v zámorí, bez nich by to nešlo. Ale len pod čiarou…“ odmlčal sa a pozrel na Norringtona, „… už vtedy by stačil rozhovor s Central Intelligence Agency.“


  Norrington sa naklonil dopredu.


  „Myslíte, že sme sa ich nepýtali?“


  „V nijakom prípade nechcem spochybňovať vašu kompetenciu,“ povedal agent priateľsky, „to je úlohou iných.“


  Jerichov mobil zavibroval. Pozrel na displej, ospravedlnil sa, vyšiel von a zavrel za sebou dvere.


  „Norrington to už vie,“ povedal potichu.


  „Dokelu,“ Jou-jou chvíľku mlčala, „myslela som…“


  „Nevyšlo to tak, ako sme čakali. Stihla si aspoň stiahnuť všetky údaje?“


  „Bola som dokonca ešte usilovnejšia! Vyhľadávací program v Norringtonových súboroch nenašiel o Thornovi nič. Ale je tu všeličo o Hannovi. Nebol zďaleka jediný, kto mohol zaujať Palsteinovo miesto. V rade čakali aj ďalší. Orleyho obchodní partneri, ako sa zdá. A takí, s ktorými sa ešte len chystá uzavrieť obchod. Všetko multimilionári, akurát že Norrington na každom niečo našiel. Slabé srdce, vysoký krvný tlak, jeden mal byť liečený pre psychické problémy, ďalší je údajne pred konkurzom, ďalší má vraj príliš úzke kontakty s čínskou vládou, a tak ďalej, a tak ďalej. Človek má pocit, že Norrington dostával peniaze za to, aby na každého našiel niečo, čo ho vyradí z výberu.“


  „Veď možno aj dostával peniaze.“


  „Naproti tomu je Hanna čistý ako krištáľ. Najvrúcnejšia vďaka Julianovi Orleymu.“


  „A nikto to znovu neprezrel?“


  „Norrington nie je obyčajný vedúci oddelenia, Owen. Je zastupujúci bezpečnostný referent. Ak niekto ako on odporučí Hannu, potom letí Hanna. Orley mu asi veril. Ostatne, za jeho expertízy mu platí kopu peňazí.“


  „Dobre, porozprávam sa so Shawovou. Koniec s hrou na schovávačku.“


  Zaváhala. „Si si istý, že jej môžeš veriť?“


  „Dosť istý na to, aby som si za to zodpovedal. Ak sa všetko ukáže ako obyčajná bublina, okamžite nás vyrazia, ale to riziko podstúpime.“


  „V poriadku. Ja sa teda budem ďalej hrabať v Norringtonových veciach.“


  Dvere konferenčnej miestnosti sa otvorili. Norrington sa náhlil do svojej kancelárie. Shawová, Merrick a ostatní účastníci stretnutia sa chystali na odchod.


  „Jennifer,“ Jericho jej skrížil cestu, „môžem s vami na chvíľku hovoriť?“


  S nehybnou tvárou naňho pozrela.


  PEARYHO ZÁKLADŇA, SEVERNÝ PÓL, MESIAC


  DeLucasová nakoniec zabudla na všetky ohľady a násilne vytiahla Lynn na horné poschodie a odtiaľ do iglu 2. Hodila jej pancierovanie, batoh na prežitie a prilbu a pohrozila jej, že ju zmláti, ak sa okamžite nepohne. Pohár jej trpezlivosti pretiekol. Bolo jej jedno, že ide o milostivú dcéru pána Juliana Orleya. Lynn mala jednoznačne o koliesko viac. Chvíľu sa zdala byť úplne v poriadku, v ďalšom momente by sa deLucasová nečudovala, keby ju videla chodiť po štyroch, alebo keby jej ušla do pretlakovej komory bez prilby. Stiahla Ögiovcov z postelí, to šlo, vďakabohu, bez problémov a navyše obaja rýchlo chápali. No kým naložila celú bandu do jedného z robotických autobusov a poslala ich k vesmírnym dokom, dorazil už Palmer so svojimi ľuďmi a začali prehľadávať jaskyne. Prehľadávali laboratóriá ako pri nejakej drogovej razii, v spálňach vytrhávali matrace z rámov, nazerali do každej poličky aj za obloženia stien, do akvárií a zeleninových hriadok Nakoniec deLucasová, už v obleku a s prilbou pod pazuchou, zišla dolu do sály a pridala sa k nim. Nemala najmenšiu predstavu, ako taká miniatómovka vyzerá. Vedela, že je malá a zmestí sa vlastne kamkoľvek.


  Kam by takú vec ukryla ona? Do plantážovej džungle? Medzi pstruhy a lososy?


  Do stropu?


  Zodvihla oči k bazaltovej kopule. Pochytila ju horúčkovitá túžba zmiznúť zároveň s hosťami. To, čo tu robili, bolo šialenstvo! To, že sa Hanna objavil v centrále, ešte zďaleka nemuselo znamenať, že bomba bola v podzemí. Mohla byť kdekoľvek v tomto obrovskom areáli.


  Nerozhodne nazerala do chodieb.


  Čo dávalo zmysel?


  Čo robili ľudia v časoch nukleárneho ohrozenia? Stavali bunkre, podzemné ochranné zóny. Zatiaľ čo atómová bomba vybuchla na povrchu a zničila všetko dookola, v opevnených pivniciach zostávala šanca na prežitie. Malo by teda podzemie Pearyho základne vydržať?


  Asi sotva.


  Pozrela na hodinky. Dvadsať minút po piatej.


  Rozmýšľaj, Minnie! Atómová bomba bola všepožierajúca príšera, no aj pre také monštrá existovali vhodné a menej vhodné miesta na výbuch. Mestá, veľké mestá boli povrchové fenomény, nehľadiac na ich podzemie prešpikované tunelmi, pivnicami a kanálmi. Aby sa pomocou atómovej bomby zničil New York, bolo by najlepšie zhodiť ju zhora. No Mesiac si vyžadoval vžiť sa do mentality špióna, obzvlášť keď ho človek celé mesiace obýval. Aby sa podarilo zničiť základňu úplne, skutočne úplne, bolo by vhodné zničiť ju zvnútra. Bomba musí najprv roztrhať útroby planiny, aby sa potom vzniesla nad kráter ako ohnivá guľa.


  Musela byť v katakombách. Medzi akváriami, skleníkmi, obydliami a laboratóriami.


  Pohľadom prešla k pretlakovej komore.


  Hm. Na druhej strane komory hľadať nemusela. Za ňou nebolo nič.


  Chyba! Za ňou sa začínala nevyužívaná časť labyrintu a niektoré z chodieb ústili do veľkého priesmyku.


  Ako sa vlastne dostal Hanna do iglu? Cez pretlakové komory umiestnené nad povrchom? Je to možné. Ale nevidel by ho potom Wachowski na obrazovke? Dobre, možno ho aj videl. Možno Hanna dovnútra vošiel úplne oficiálne, ale prečo potom neprešiel pešo aj tých pár metrov z prízemia na prvé poschodie, do centrály? Prečo šiel namiesto toho výťahom?


  Pretože prišiel z podzemia.


  „Tu nič nie je,“ začula napätý hlas vo svojej prilbe.


  „Ani u nás,“ odpovedal Palmer.


  A ako sa dostal nepozorovane do katakomb?


  Vydala sa ku komore. Vlastne nikto nikdy nevstúpil do oblasti, ktorá sa nachádzala za ňou. Odtiaľ sa labyrint nekonečne hadil po náhornej plošine a do stien krátera. Prepátrať ho v celom rozsahu by zamestnalo armády astronautov na celé týždne, ba až mesiace. No vlastný rozum deLucasovú nabádal k tomu, aby bombu hľadala kdesi veľmi blízko. Na nejakom centrálnom bode priamo pod habitatmi. A týmto miestom bola sála a jej bezprostredné okolie.


  Vstúpila do pretlakovej komory, nasadila si prilbu a dala vypumpovať vzduch. Keď sa dvere na druhú stranu otvorili, zapla si svetlo na prilbe a vstúpila do opustenej chodby.


  Takmer okamžite zakopla o mŕtvolu Tommyho Wachowského.


  „Tommy,“ zastenala, „och, Bože môj!“


  S roztrasenými kolenami si kľakla, prešla svetelným kužeľom ponad skrútené telo a zdeformovanú tvár.


  „Leland!“ zvolala. „Leland, Tommy je tu a…“


  Potom jej napadlo, že interné vysielanie za priečkou nefunguje. Bola v krajine nikoho. Odrezaná od všetkých.


  Ostalo jej zle.


  Rozkašľala sa a spustila sa na ruky. Studený pot jej vystúpil po celom tele. Len s najväčším vypätím síl sa jej podarilo nevyvracať sa do prilby. Po štyroch ako zviera liezla preč od mŕtveho. Vliezla do chodby, zavrela oči, rýchlo a zhlboka dýchala. Keď sa odvážila znovu otvoriť oči, o kúsok ďalej vo svetle prilby zbadala tieň.


  Na sekundu jej prestalo biť srdce.


  Potom si uvedomila, že tam nikto nestojí, že to bola iba úzka štrbina škeriaca sa zo steny jaskyne. Žmurkala, oči jej slzili, zhlboka sa nadýchla a ovládla svoj strach. Ako riadená na diaľkové ovládanie znovu vstala na nohy, prešla k tomu miestu a nazrela dovnútra. Bola to skôr trhlina, než chodbička. Nie veľmi lákavá. Nič, kam by človek vošiel dobrovoľne.


  A práve preto, pomyslela si, to urobíš.


  Stiahla ramená a sunula sa vpred, až kým sa strop prudko neznížil, takže musela liezť po štyroch. Ťažko sa jej dýchalo, to si strach hľadal svoju cestu. Potom sa už nedalo ani liezť. Musela si ľahnúť na brucho, cítila, ako jej srdce bije sťa pneumatické kladivo. Zvažovala, že sa vráti. Nikam to nevedie. Pasca. Ešte prejde aspoň meter. Dychčiac sa sunula vpred za hmlistým svetlom. Predstavovala si, aké by to bolo byť tu pochovaná zaživa, no priechod sa zrazu rozšíril a prsty jej vbehli do navŕšeného kamenia.


  Tak to by bolo. Koniec cesty.


  Alebo? Zastala. Ten kopec sutiny vyzeral zvláštne. Akosi umelo. DeLucasová sa nadvihla a kamene ožiarilo svetlo. Odrážalo sa od niečoho, čo vytŕčalo spod kameňov. Jednou rukou ich začala odhŕňať a uvidela povrch masívneho kovového predmetu, ktorý bol hladko opracovaný.


  Čo iné by to mohlo byť než…


  Ako zmyslov zbavená odhrnula všetko kamenie, uvoľnila ten predmet veľkosti aktovky a pritiahla ho k sebe. Nebolo pochýb, teraz už videla aj blikajúci ukazovateľ a spätný časovač, podľa ktorého…


  „Och, nie,“ zašepkala.


  Zostávalo málo času. Tak málo času!


  S bombou v oboch rukách sa začala plaziť naspäť. Von, musela sa dostať von, no v tej chvíli sa jej ruksak zachytil o nízky strop a nemohla sa posunúť už ani o centimeter, bola zaseknutá.


  Pochytila ju panika.


  LONDÝN, VEĽKÁ BRITÁNIA


  „Vy ste šialený,“ povedala Shawová.


  Jej pracovný priestor bol presnou kópiou Norringtonovej kancelárie. Skromný a funkčný Ibaže tu sa nachádzali aj dôkazy o živote mimo Big O. Fotografie, ktoré svedčili o tom, že Shawová mala manžela a dospelé deti a malé stvorenia, ktoré jej vraveli babi. Hľadiac na jej rozvetvené príbuzenstvo si Jericho len ťažko vedel predstaviť nevrlú bezpečnostnú referentku ako bytosť ovládanú vášňou a hormónmi, túliacu sa k inému telu, vzdychajúcu a šepkajúcu, vydávajúcu milostné stony. V duchu sa pýtal, či Shawová, tá istá Jennifer Shawová, ktorej na pleciach ležalo šťastie a nešťastie najväčšieho technologického koncernu na svete, mala aj nejaké nežné meno. Bola súčasťou priehľadného domáckeho sveta, kdesi medzi televíznym programom a zubnou pastou, bola myškou, mackom alebo zajkom? Rýchlo vyzrel von, no na Norringtonovu kanceláriu nebolo odtiaľto vidieť.


  „Toto všetko pre vás nie je dôvodom na zamyslenie?“ opýtal sa.


  „Zamýšľam sa nad tým, že ste zneužili moju dôveru,“ povedala myška, macko alebo zajko nevľúdne.


  „Nie, tak to nie je. My sa, naopak, snažíme zabrániť zneužitiu vašej dôvery,“ pritiahol si stoličku a sadol si. „Jennifer, viem, že sa pohybujeme po veľmi tenkom ľade, ale Norrington klamal, pokiaľ šlo o jeho vzťah s Thornom. Očividne ho poznal lepšie, než tvrdí. Prečo to robí, ak nemá čo skrývať? Možno mal prijateľné dôvody na to, aby uprednostňoval Hannu. Ale prečo nebol schopný so všetkými možnosťami, ktoré mal k dispozícii, odhaliť bývalého agenta CIA? Pre výletom na Mesiac! A keď zistil, že sme sa k nemu nabúrali, teda: Čo by ste na jeho mieste urobili vy?“


  Shawová si ho premeriavala sivomodrými očami.


  „Ja by som vás priklincovala na stenu.“


  „No veď!“ Jericho udrel dlaňou do stola. “A on? Priplazí sa, necháva sa preklepávať ľuďmi z MI6 a zase ujde von. Povedali ste, že Edda Hoffová vás aj tajnú službu oboznámila s mojou teóriou, že Thorn je atentátnik, ktorý zlyhal. Môžeme si myslieť, že o tom povedala aj Norringtonovi, je tak?“


  „To asi urobila. Edda je veľmi zodpovedná.“


  „Ale keď som prišiel do jeho kancelárie, aby som sa s ním o tom porozprával, tváril sa prekvapene! Pritom vtedy už musel vedieť, komu sme na stope. A nemáte tiež pocit, že jeho činy vyšetrovanie v Big O skôr spomaľujú, než urýchľujú?“


  „Povedala som mu, že bojujeme na primnohých frontoch,“ Shawová naňho uprene hľadela. „A čo mám podľa vás robiť? Odobrať mu jeho úlohy pre niekoľko vágnych podozrení? Súhlasiť s prehľadaním jeho súborov?“


  „Myslím, že viete veľmi presne, čo musíte urobiť.“


  Shawová mlčala.


  O dve miestnosti ďalej Norrington roztrasenými prstami vytáčal na svojom mobile jedno číslo. Urobil chybu. Reagoval nepremyslene. Slučka sa sťahovala, pretože oni dôkazy nájdu, a keď už budú tak ďaleko, že si ho vezmú na mušku, zamotá sa v spleti svojich podráždených nervov a bude rozprávať. Bol idiot, že sa na to vôbec dal. Už odo dňa, keď mu ponúkli peniaze za to, že na svoju druhú misiu navrhne Thorna. No bolo ich tak veľa, tak neuveriteľne veľa, a koľko naňho ešte len čakalo, keď sa operácia Kopce večného svetla skončí a svet naberie nový kurz. Bol pružný pri korumpovaní svojej osoby, preto nakoniec vstúpil do organizačného štábu Hydry, dodal tej mnohohlavej príšere detaily o OSS, o Gai a o Pearyho základni. Dokonca vymyslel aj tmavú sieť, po ktorej sa svetelnou rýchlosťou šírili zápalné myšlienky sprisahancov, maskované do bieleho šumu. Zoznámil sa s nesmrteľnou hlavou Hydry, inteligenciou, ktorá za tým všetkým stála, a ktorej identitu poznali iba šiesti ďalší ľudia. Bolo ich sedem, no jeden z nich sa zľakol a vzdal to. Vtedy sa Norrington poučil, že v prípade nutnosti Hydra stína vlastné hlavy, len čo v nich vytuší sklon priveľa rozprávať…


  Nesmel sa dostať tajnej službe do rúk.


  Ohlásil sa Sin.


  „Už nás skoro majú, Kenny! Ako som predpovedal.“


  „A ja som povedal: nestrácajte nervy.“


  „Viete, čo mi môžete s vašimi múdrymi rečičkami! MI6 odhalilo Gabriela. Jericho a to dievča sa mi nabúrali do súborov. Neviem, kedy príde Shawová a pritlačí ma ku stene. Možno, že už teraz sa z budovy nedostanem. Pomôžte mi,“


  Sin sa na moment odmlčal.


  „Čo je s Ebolou?“ opýtal sa, „Vedia aj o nej?“


  Norrington zaváhal. Z nejakých dôvodov si nevedel zvyknúť na Lawrenceovej krycie meno.


  „Nevedia o nej nič, ani nič ďalšie. Iba o bombe na Peary. Ale čoskoro sa nepochybne vrhnú na moje údaje a všetko si prečítajú úplne inými očami.“


  „Ste si istý, že Jericho o vás hovoril so Shawovou?“


  „Netuším,“ zastonal, „dúfam, že ešte nie. Za daných okolností nie je nič isté.“


  Sin premýšľal.


  „Dobre. O päť minút som na letisku. Možno by ste sa mali pokúsiť dostať z budovy Jerichov počítač.“


  „Možno by sme sa mali pokúsiť natrieť Mesiac na žlto a namaľovať mu veselú tvár,“ vybuchol Norrington. „Nesmú ma dostať do rúk, nerozumiete, Kenny? Musím sa odtiaľto dostať!“


  „Dobre, dobre.“ Sinnov hlas náhle nadobudol jemný, hadí podtón. „Nikto vás do rúk nedostane, Andrew. Sľúbil som, že budem poruke, a ja svoje sľuby dodržím.“


  „Poponáhľajte sa, dokelu!“


  Keď sa svetlá Londýna začali rozplývať v aureole nádherného svitania, Jou-jou sa rozhodla, že znovu zavolá Jerichovi. Ona a Diana sa medzitým stali dobrými kamarátkami. Doteraz nikdy nepracovala s takými vynikajúcimi vyhľadávacími a selekčnými programami.


  „Mám novinky,“ ozvala sa. „Kde si?“


  „V Jenniferinej kancelárii. Môžeme hovoriť otvorene. Počkaj,“ načúval tichému hlasu a povedal: „Najlepšie, ak zavoláš ešte raz, priamo na jej linku, dobre?“


  „Môžeš jej rovno povedať…“


  „Povedz jej to sama.“


  Zložil. Jou-jou sa nepokojne vrtela na stoličke. Mala silné nutkanie povedať im o zložke, ktorú si Norrington založil o hosťoch a personáli Gaie. Diana narýchlo porovnala rešerše šéfa bezpečnosti s verejne prístupnými životopismi z netu a nenašla nijaké relevantné odchýlky. Možno okrem faktu, že Evelyn Chambersová pekelne zavádzala, pokiaľ išlo o jej vek. Čo sa týkalo zamestnancov Gaie, boli tam dvaja Nemci, jedna Indka a jeden Japonec. Zamestnala ich istá Dana Lawrenceová, riaditeľka hotela, ktorú odklepol Norrington na základe vlastnej expertízy a tým vyradil z hry omnoho lepších adeptov. Nikoho z tých štyroch Norrington priamo neodmietol. Práve naopak. Akurát, že Lawrenceovej pracovný životopis ich všetkých zatienil. Lynn Orleyová, ktorá mala posledné slovo, by musela byť blázon, keby tú prácu na základe takých prvotriednych odporúčaní nedala Lawrenceovej. Až pri bližšom pohľade sa dalo zistiť, že sa Lawrenceovej oficiálne životopisy na nete zvláštne líšili. Rôzne pozície, ktoré údajne zastávala a ktoré ju kvalifikovali pre prácu v Gai, buď chýbali, alebo ich bolo možné interpretovať aj inak. Bol to obraz cieľavedome budovanej kariéry. Kto však chcel nájsť niečo zlé, mohol získať dojem, že Norrington si pri Lynninom rozhodovaní pomáhal priam s neviazanosťou básnika. A Jou-jou bola pevne odhodlaná nájsť čosi zlé.


  Napätá, ako to zoberú ostatní, zadala Shawovej meno a už chcela dať príkaz počítaču, aby jej zazvonil, keď vtom začula nejaký zvuk.


  Vonku na chodbe zastal výťah. Dvere sa ledva počuteľne otvorili.


  Jou-jou stŕpla. V tomto čase nemal byť v Big O nikto, okrem cyklicky obchádzajúcej bezpečnostnej služby a neúnavného osadenstva informačného centra pre stav situácie. Načúvala, pričom po prvýkrát vnímala aj prostredie, v ktorom sa nachádzala. Sedela na nevedno koho pracovnom mieste. Bolo univerzálne a pohodlné, keďže si zamestnanci svoje osobné veci uchovávali v mobilnom stave. V prípade potreby sa mohli pripojiť kdekoľvek v budove. Vľavo, pod holografickým displejom, odpočívalo Dianino blikajúce drobné telo. Vpravo bol odstavený kontajnerový stolík so zásuvkami, ktoré pravdepodobne slúžili na odkladanie toho, čo ani v roku 2025 nedokázal zariadiť počítač.


  Otvorila hornú zásuvku, nazrela do nej, otvorila ďalšiu.


  Zrak jej padol na okná, ktoré sa tiahli celou miestnosťou. Tma nad Londýnom len váhavo ustupovala pastelovým farbám skorého rána, tvrdošijne bránila noc. Sklá sa vo vnútri kancelárie, na pracovných ostrovčekoch, v chodbe na opačnej stene, ktorá viedla na galériu, odrážali ako prízraky.


  V chodbičke zbadala siluetu.


  Jou-jou sa prikrčila. Osoba zastala. Podľa postavy to bol muž. Iba tam stál a obzeral sa.


  Musel ju prekvapiť. Je možné, že Shawová o vlámaní ešte nevedela. Premôcť Jou-jou a zmocniť sa počítača bola jedna vec. Zostával Jericho, no možno sa nájde spôsob, ako ho vylákať hore. Povedzme, že tí dvaja Tchu Tchiena do svojho rokovania nezatiahli. Potom by stačilo zbaviť sa iba ich a zlikvidovať počítač a nič z toho by sa vôbec nestalo, nikomu by nikdy nenapadlo…


  Hlúposť! Želanie podmienené samým keby bolo keby. Ako by vysvetlil smrť tých dvoch? Bezpečnostné kamery by všetko vyzradili. Načo by kradol Jerichov počítač, veď neobsahoval nič, čo by sa nenachádzalo aj v systéme Big O. Shawová by si mohla kedykoľvek prezrieť jeho údaje, a aj by to urobila, keby tu hore spáchal dvojitú vraždu. Odhliadnuc od toho, že by to aj tak nezvládol, pretože na rozdiel od ľudí ako Sin, Hanna, Lawrenceová a Gudmundsson on nebol vrah. Hydra hru neprebrala, on áno. Už len to, že utekal, sa rovnalo priznaniu viny. Ibaže, ak by zostal, mohol rovno sám seba zatknúť a odviesť. Bolo to zastarané, no mohol ešte zmazať stopy. Musel sa dostať preč, zmiznúť!


  Má toľko peňazí, že mu postačia na novú, pohodlnú existenciu.


  Veľká kancelária bola v pološere.


  Koľko sa asi dozvedeli? Bolo možné, aby s pomocou Jerichovho počítača znovu vytiahli a zrekonštruovali jeho vymazané maily?


  Kde bolo to dievča?


  Váhajúc medzi zvedavosťou a nutkaním ujsť obzeral sa dookola, potom sa jeho nohy pohli. Vstúpil do miestnosti. Očividne bola prázdna. Stropné osvetlenie bolo stlmené. O dva pracovné ostrovčeky ďalej žiarili monitory a on zbadal tú malú, nenápadnú škatuľku s menom Diana, ktorú tam Jou-jou nechala. Mal by prehľadať kanceláriu. Medzi ostrovčekmi bolo dosť možností, kam by sa mohla skryť. Nerozhodne vošiel ďalej do miestností, urobil pár krokov jedným aj druhým smerom, pozrel sa na hodinky. Sin by už mal byť tu, mal by sa vypariť, no monitory žiarili tak sľubne.


  Rýchlo prešiel k pracovnému ostrovčeku, zohol sa a ruky položil na malý počítač, keď vtom miestnosť za ním ožila.


  Hoci Jou-jou vyzerala veľmi pôvabne, mala vytrénované a výkonné svaly, takže stredne ťažkú kancelársku stoličku vládala nielen zdvihnúť, ale sa ňou aj zahnať. Opierka trafila Norringtona, keď sa otočil k Jou-jou, zasiahla ho do hlavy a hrude a odhodila cez okraj stola. Zastenal a snažil sa niečoho zachytiť. Jou-jou naňho operadlom udrela zboku a muž sa zosunul. Ešte kým padal na chrbát, odhodila stoličku. Z opasku riflí schmatla nožnice, ktoré predtým našla v zásuvke a oboma kolenami mu prudko pristála na hrudi.


  Počuteľne to zapraskalo. Norrington dusivo zakašľal. Oči mu vystúpili z jamiek. Jou-jou mu zovrela prsty ľavej ruky okolo krku, nahla sa tesne nad neho a ostrie nožníc mu oprela o miešok tak silno, že to musel pocítiť.


  „Jeden zlý pohyb,“ sykla, „a chlapčenský spevácky zbor Westminsterského opátstva sa bude tešiť tvojmu príchodu.“


  Norrington na ňu pozeral. Rýchlosťou blesku sa rozohnal. Uvidela jeho zaťatú päsť, uhla sa a vrazila mu ostrie nožníc hlboko do rozkroku. Strhol sa a už sa nepohol, len na ňu ďalej hľadel.


  „Čo odo mňa chceš, ty šialená,“ zastenal.


  „Rozprávať sa s tebou.“


  „Ty nie si normálna. Ja prídem, aby som sa presvedčil, či je tu hore všetko v poriadku, a ty…“


  „Andrew, hej, Andrew,“ prerušila ho, „to sú somariny. A ja nechcem počúvať somariny.“


  „Chcel som…“


  „Chcel si ukradnúť počítač, jasne som to videla. Viac dôkazov už nepotrebujem, takže hovor. Kto ste, čo máte za lubom? Mali sme s Peary pravdu? Kto poťahuje za nitky?“


  „Pri najlepšej vôli neviem, o čom…“


  „Andrew, začína to byť nebezpečné.“


  „… hovoríš.“


  Čosi sa z nej dralo von. Rozžeravené a tmavočervené, akoby neexistovala reálna možnosť, že sa mýlila a muž ležiaci pod ňou nemá nič spoločné so smrťou jej priateľov. A že sa pekelné muky Čchena Chung-pinga, ktorého Sin pripútal pred automatické delo, Norrington neniesol zodpovednosť. Každá bunka jej tela bola plná nenávisti. Chcela, potrebovala nejakého vinníka. Teraz a na tomto mieste. Prv ako sa zblázni. Zloducha, zastupujúceho všetky tie beštie, ktoré hrozne ubližovali ľuďom, ktorých milovala, a ktorými tak veľmi chcela byť milovaná. Ubližovať tak, že navždy onemeli a tváre sa im zmenili na masky. Napla biceps a vrazila Norringtonovi nožnice do stehna. Úder bol taký silný, že dvojité ostrie prešlo kožou a mäsom ako maslom a vrazilo do kosti. Norrington kričal ako na ražni. Zodvihol obe ruky a pokúšal sa ju odsotiť. Ešte stále v zajatí červenej vlny vytrhla provizórnu zbraň z rany a ešte raz vnorila špicu medzi Norringtonove genitálie.


  „Bolí to všade,“ zašepkala, „ale nabudúce budú dôsledky vážnejšie. Mali sme s Peary pravdu?“


  „Áno,“ zakňučal.


  „Kedy? Kedy má bomba vybuchnúť?“


  „To neviem,“ otočil sa, oči plné bolesti. „Niekedy. Teraz. Čoskoro. Už nemáme nijaký kontakt.“


  „Vy ste spustili botnety.“


  „Áno.“


  „Vieš ich zastaviť?“


  „Áno. Pusti ma, ty šialená!“


  „Volá sa vaša organizácia Hydra? Kto určuje smer?“


  Znenazdajky Norringtonova hlava vyletela do výšky a Jou-jou si uvedomila, že sa nemala k nemu tak blízko zohnúť. Zrazili sa čelami a buchlo to tak, akoby do seba vrazili dve klady. Buchla doň ešte raz a vyskočila, počula ho nadávať, cítila, ako ju schmatol a odhodil nabok. Pred očami sa jej robili kruhy. V hlave jej dunelo a nos jej navrel. Rýchlo sa odkotúľala z Norringtonovho dosahu držiac nožnice pred sebou. No namiesto toho, aby sa na ňu vrhol, skákal preč.


  „Stáť,“ sťažka vypľula zo seba.


  Norrington začal bežať, ako mu to len zranená noha dovoľovala. Grotesknými skokmi odchádzal z kancelárie. Jou-jou sa s námahou dvíhala, hneď zase padala a ohmatávala si tvár. Z nosa jej tiekla krv. V mrákotách sa konečne postavila na nohy, vypotácala sa z miestnosti na galériu a na druhej strane preskleného mosta, ktorý spájal západnú časť Big O s východným krídlom, uvidela Norringtona, ako sa driape hore schodmi.


  Ten všivák sa chcel dostať na odletovú plochu.


  Rozvážny hlas ju varoval, aby stlmila svoju nenávisť a uvedomila si, že tam hore by to mohlo byť nebezpečné. Nepočúvala. Rovnako ako nepochybovala o Norringtonovej vine, nemohla v týchto sekundách myslieť na nič iné, len že ho nesmie nechať ujsť. Vydala sa za ním, nazrela do tmavej presklenej priepasti pod mostom, cítila stúpajúcu nevoľnosť. Premohla ju.


  Norrington sa trápil s poslednými schodmi.


  Zmizol.


  Striasla sa a pokračovala v prenasledovaní. Prekonala most, vybehla hore schodmi, pričom brala dva naraz. Neustále jej hrozilo, že stratí rovnováhu, no podarilo sa jej dostať až hore a tam uvidela, ako sa jedny z presklených dverí vedúcich na strechu zatvárajú.


  Norrington bol vonku.


  S nožnicami v zaťatej ruke vykračovala za ním. Presklené dvere sa znovu rozostúpili. Pred očami sa jej rozprestrela pristávacia plocha a na nej helikoptéry a vzdušné automobily. Norrington krivkal smerom k nim. Ani sa neotočil, len zamával.


  „Tu,“ zavolal.


  Pridala do kroku. Prekvapene zistila, že tu hore sa nachádzajú aj vzdušné motocykle. Jeden vzdušný motocykel, aby bola presná. Predchádzajúceho dňa si ho vôbec nevšimla a zrazu aj vedela, prečo.


  Pretože tam nebol.


  Zastala. Pohľadom putovala po streche, až narazila na skrútené údy dvoch strážnikov, ktorí tam ležali na zemi. Z motocykla zosadla postava. Norringtonovi sa podlomili nohy, prichytil sa a kráčal k stroju. Postava naňho namierila zbraň. Zastal a ruku si pritlačil na ranené stehno.


  „Kenny, čo to má byť?“ opýtal sa neisto.


  „Považujeme vás za riziko,“ povedal Sin. „Ste dosť hlúpy, aby ste sa nechali chytiť, a potom vyrozprávate veci, ktoré majú zostať nevypovedané.“


  „Nie!“ skríkol Norrington. „Nie, sľubujem…“


  Jeho telo sa trochu vznieslo do výšky, na chvíľku viselo vo vzduchu ako bábka a potom letelo s roztiahnutými rukami dozadu a zosypalo sa Jou-jou k nohám.


  Tam, kde mal Norrington kedysi tvár, teraz sa čerila červená hmota.


  Jou-jou stŕpla. Klesla na kolená a vypustila nožnice z ruky. Sin k nej pristúpil a na čelo jej priložil hlaveň zbrane.


  „Aké milé,“ zašepkal, „už som sa vzdal nádeje.“


  Jou-jou hľadela pred seba. Rozmýšľala, že ak si ho nebude všímať, možno sa jednoducho stratí. No on sa nestratil a jej oči sa pomaly zaplnili slzami, pretože prišiel koniec. Definitívny koniec. Tentoraz jej nikto nepribehne na pomoc. Už do toho nemohol vtrhnúť nikto, s kým by Sin nerátal.


  Úplne potichu a chrapľavo, sotva zrozumiteľne, povedala: „Prosím.“


  Sin si k nej kľakol. Jou-jou zdvihla zrak k peknej pravidelnej tvári pripomínajúcej masku.


  „Ty ma prosíš?“


  Prikývla. Ústie zbrane sa jej ešte silnejšie pritislo k čelu, akoby tam chcelo vyvŕtať dieru.


  „O čo? O svoj život?“


  „O život všetkých,“ šepla.


  „Aké neskromné.“


  „Ja viem,“ veľké slzy jej stekali po lícach, spodná pera sa jej začala triasť. A zrazu si uvedomila, že sa strach, ktorý sa stal jej druhom, vyplavoval spolu so slzami. Zostával v nej iba hlboký, bolestný smútok, že sa už nikdy nedozvie, čo sa stalo Chung-pingovi, a prečo jej život prebiehal práve tak a nie inak. Nijaký Sin ju už nemohol vystrašiť. Nechýbalo veľa a bola by sa mu hodila okolo krku, aby sa uňho vyplakala. Prečo nie uňho?


  „Jou-jou?“


  Niekto z diaľky volal jej meno.


  „Jou-jou! Kde si?“


  Jericho? Bol to Owen?


  Sin sa usmial. „Odvážna malá Jou-jou. Obdivuhodné. Škoda, rád by som si s tebou trošku poklebetil, ale sama vidíš, že človek nemá ani minútku pokoja. Hľadajú ťa, takže sa obávam, že ťa musím opustiť.“


  Vstal, zbraň mal stále namierenú na jej čelo. Jou-jou sa k nemu obrátila tvárou. Ranný vetrík jej príjemne osúšal slzy z líc. Láskajúce. Pokojne.


  „Jou-jou!“ počula kričať Jericha.


  Sin pokrútil hlavou.


  „Je mi ľúto, Jou-jou.“


  PEARYHO ZÁKLADŇA, SEVERNÝ PÓL, MESIAC


  Evakuovaní si v radoch posadali do sedadiel v Io a zapli si pásy. Kyra Gorová práve šla do kokpitu, keď zachytila vysielanie Kallista. Na obrazovke sa objavila tvár dánskej pilotky.


  „Kde ste?“ opýtala sa Gorová, zatiaľ čo spustila motor, aby sa zohrial.


  „Prilietame.“


  „Okamžite sa obráťte! Palmerov príkaz.“


  „Čo je s našimi ľuďmi?“


  „Sú u mňa na palube Io,“ odpovedala Kyra, upravila ťah, nastavila dýcy a raketoplán začal pomaly stúpať.


  „Všetci?“


  „Na základni je už iba Palmer a niektorí z nášho tímu. Navštívil nás Carl Hanna. Čoskoro nám tu všetko môže začať lietať okolo uší, tak si dajte záležať, aby vyhrala vaša krajina!“


  „Čo je s Carlom?“ zapojil sa Julian Orley. „Kde je?“


  „Je mŕtvy.“


  Zrak jej rutinne kĺzal po kontrolkách. Letisko pod Io sa zmenšovalo, ustupovalo roztrúsenému komplexu továrenských hál, kopúl a rúr a bola z neho už iba hračka. Ulice sa ťahali regolitom ako špáry. Malinké stroje montovali v drobných hangároch o niečo väčšie stroje. Na solárnych paneloch sa odrážalo slnečné svetlo. Gorová s Io opísala poloblúk, ďalej stúpala a smerovala cez okraj krátera na západ.


  „Mŕtvy?“ zalapal po dychu Orley.


  „Slečna Lawrenceová ho zneškodnila. Je tu so mnou, spolu s vašou dcérou a hosťami. Majú sa dobre.“


  „A bomba? Čo je s Palmerom a jeho ľuďmi?“


  „Hľadajú bombu.“


  „Nemôžeme ich predsa jednoducho…“


  „Ale áno. Otočte sa. Letíme naspäť k Číňanom.“


  DELUCASOVÁ


  Prešli sekundy? Hodiny? DeLucasová by sa to neodvážila povedať, no pohľad na spätne bežiaci časovač bomby jej prezradil, že najhorší zážitok jej života nastane ani nie o minútu. Kričala, mykala rukami a nohami, až sa jej konečne podarilo uvoľniť. Mysliac na to, že sa nesmie znovu zaseknúť, sa sunula ďalej, ibaže už nie tak náhlivo. Po niekoľkých metroch sa bomba zachytila o stenu. Znechutená neustálym strachom, akoby bola miniatómovka akýmsi vzdorovitým faganom, ktorého možno zdolať iba prísnosťou, nakričala na plochú škatuľku a tá sa, zázrakom autority, uvoľnila. Na vlnách adrenalínu sa prebrodila do chodby, prebehla okolo mŕtvoly Tommyho Wachowského do komory, ako zelektrizovaná preskakovala z nohy na nohu, zatiaľ čo dovnútra prúdil ten najpomalší vzduch slnečnej sústavy. Cez okienko videla, ako Palmer a Jagellovská vstúpili do haly, zvnútra udierala do skla. Palmer ju zbadal a zabrzdil. Priečka sa rozostúpila. DeLucasová zakopla o prah, rozpleštila sa na zem a bomba sa skĺzla veliteľovi priamo k nohám.


  „Šesť hodín,“ dychčala, „ostalo 35 minút.“


  Palmer schmatol škatuľu oboma rukami a strnulo na ňu hľadel.


  „Von s tým,“ povedal.


  Vyviezli sa výťahom hore, vyšli z iglu a bežali na upravenú, šopami obstavanú rovinu. Nad okrajom krátera práve zmizla Io.


  „Kam s tým teraz?“


  „Deaktivovať!“


  „Žartuješ? Ty niečo také vieš?“


  „Videl som to tisíckrát vo filmoch, človeče. To treba iba…“


  „Červený drôt, zelený drôt? Filmy sú filmy Zbláznil si sa?“


  „Ešte 29 minút!“


  Miniatómovka ležala medzi nimi na asfalte, malá a škaredá. Ukazovateľ neúprosne odratúval čas. Spel k veľkému tresku.


  „Stop!“ skríkol Palmer a zdvihol obe ruky, „Všetci čušte! Nič sa tu nebude deaktivovať, vôbec nič. Na letisko s tým. Musíme sa jej zbaviť.“


  „To nezvládneme,“ povedala deLucasová. „Ako chceš…“


  Palmer prepol na frekvenciu raketoplánov.


  „Io? Kallisto? Tu je Leland Palmer, počuje ma niekto?“


  „Kallisto, počujem vás.“


  „Tu je Kyra. Čo je, Leland?“


  „Našli sme tú prekliatu vec! O 28 minút, nie, 27 minút vybuchne. Potrebujem tu niekoho z vás, okamžite!“


  „V poriadku,“ povedala Gorová, „otáčame sa.“


  „My sme bližšie,“ povedala Hedegaardová.


  „Čo? Veď ste predsa mali…“


  „Tam!“ zvolala Jagellovská.


  DeLucasová zadržala dych. Kallisto sa odpútal z hviezdnej panorámy, vletel do zákruty a klesol na základňu.


  „Nalietame,“ povedala Hedegaardová.


  „K iglu 1!“ kričal Palmer. Poskakoval dookola ako derviš, tancoval a rozhadzoval rukami. „K iglu 1, počujete? Sme tu vonku! Vezmite bombu na palubu a odhoďte ju čo najďalej! Do nejakého krátera!“


  KALLISTO


  „Vidím ich,“ povedala Hedegaardová.


  Julian sa naklonil. „Ak tú vec vezmeme na palubu…“


  „Ak ja tú vec vezmem na palubu,“ obrátila hlavu a pozrela naňho, „ty vystupuješ.“


  „Čo? To neprichádza do úvahy!“


  „Ale áno.“


  „Spolu to…“


  „Všetci vystúpite,“ povedala pokojne, no autoritatívne, „aj ty.“


  A tu zrazu…


  Na okamih – a nebol ten okamih večnosťou trpezlivých, nebola po jeho boku nanajvýš trpezlivá, nezaslúžila si to konečne? – na zlomok sekundy zbadala v Julianovom pohľade strach. Nie strach o svojich bohatých hostí, nie o svoju neprehliadnuteľnú dcéru, nie o svoj hotel. Bol to strach len a len o ňu a o to, čo by sa jej mohlo stať. Strach, že by mohla v jeho živote zanechať medzeru, prázdno v jeho hrudi.


  Zabrzdila raketoplán a rýchlo klesla dolu.


  Dolu pobehovali astronauti ako splašení a mávali rukami. Priškrtila protiťah. Upravená plocha bola pomerne malá, plná áut a strojov. Obozretne navigovala Kallisto nad miesto blízko iglu, ktoré poskytovalo priestor akurát na pristátie, tvrdo so strojom pristála, vysunula komorovú šachtu a obrátila sa k svojim spolucestujúcim.


  „Všetci von!“ zvolala a zatlieskala. „A tú odpornú vec dajte sem do komory. Rýchlo!“


  Pozrela na Juliana. Váhal. Slnečný lúč skutočnej, úprimnej náklonnosti prerazil cez tlakovú níž jeho nálady, bezprostredne si ju pritisol na hruď a škrabľavo ju pobozkal.


  „Dávaj na seba pozor,“ zašepkal.


  „Tak rýchlo sa ma nezbavíš,“ usmiala sa. „Dávajte pozor na motory, keď budete vystupovať. Nechoďte popod dýzy.“


  Prikývol, zosunul sa zo sedadla a bežal za ostatnými. Hedegaardová sa obrátila ku kontrolkám. Symbol výťahu ukazoval, že skupina schádza dolu. V okne kokpitu videla, ako sa k nej náhli astronaut, ktorý v oboch rukách niesol akýsi kufor. Zmizol pod bruchom Kallista, potom začula Palmerov hlas:


  „Vnútri!“


  „Jasné.“


  „Tak rýchlo! Zbav nás toho! Ešte 20 minút!“


  „Môžeš sa spoľahnúť,“ zamrmlala, dupla na plyn a s raketoplánom o niekoľko metrov stúpla. Pri zasúvaní nákladnej šachty stroj obrátila. V tej chvíli sa Kallisto zatriasol.


  „Čo sa stalo?“ zvolala.


  „Šachtou si vrazila do jednej z kôlni,“ povedal Julian. „Zachytila si strechu.“


  Hedegaardová zahrešila a vystúpila vyššie. Pohľadom hľadala nejaké chybové hlásenie.


  „Ešte sa zasúva?“


  „Áno! Zdá sa, že je to v poriadku.“


  Kontrolky signalizovali, že sa šachta zasunula do brucha Kallista. Hedegaardová vystúpila až do výšky tristo metrov a tak prudko zrýchlila, ako by si s cestujúcimi nikdy nedovolila. Tlak ju vtlačil do sedadla. Rýchlosťou vyše tisícdvesto kilometrov za hodinu Kallisto vystrelil preč. Základňa sa jej stratila z dohľadu. Hrebene skál, priepasti a náhorné plošiny sa pod ňou mihali ako v zrýchlenom filme. Tak rýchlo, ako sa len dalo, musela zamieriť k hlbšej oblasti, no zdalo sa, že rozpraskané pohorie sa vlní donekonečna až tam, kde sa spájali okraje Pearyho a západne položeného krátera Hermite. Objavovali sa stále nové masívy, horské hrebene a roviny, až sa pod ňou konečne roztvorila tienistá priepasť.


  Kotlina krátera Hermite.


  Je ešte stále príliš blízko.


  Aj keby horský masív ochránil základňu pred výbuchom, rozptyl dažďa trosiek bol nevypočítateľný. Hedegaardová si na holografickom displeji zobrazila mapu pólu a hľadala nejaké vhodné miesto. Otázka bola, ako dlho môže naťahovať zostávajúci čas. Ak bude s vyhodením miniatómovky čakať príliš dlho, riskuje, že ju zasiahne nukleárny blesk. Na druhej strane ju nechcela vyhodiť skôr, než to bude nutné. Pod ňou sa mihali tiene slnkom ožiarenej nížiny posiatej miestami dopadu menších meteoritov. Pri tejto letovej úrovni už nemala s nikým rádiové spojenie. Podľa palubných hodín letela osem minút a ešte vždy nepreletela celý Hermite. Neďaleko sa vynoril západný okraj krátera, rozsiahle oblúkovité prstencové pohorie, ktoré rýchlo rástlo a približovalo sa.


  Ešte dvanásť minút.


  Pohľad jej putoval naspäť k mape. Ďalej na juhozápad ležal malý, tmavý kráter, z čoho sa dalo vyvodiť, že musel byť veľmi hlboký. Požiadala počítač o dostupné informácie a nad holografiou sa objavil text.


  Kráter Sylvester, čítala. 58 kilometrov široký.


  HÍbka neznáma.


  Ten kráter sa jej pozdával. Vyzeral ako stvorený na to, aby do seba naviazal energiu atómovej bomby. Zrazu sa musela zasmiať. Sylvester, aké príznačné. Aké miesto by malo byť adekvátnejšie pre ohňostroj takého rozsahu? Skorigovala svoj kurz o niekoľko metrov na juhozápad a Kallisto sa hnal ponad západný okraj Hermite.


  Jedenásť minút.


  Zjazvená stena krátera pod ňou strmo klesala a prechádzala do širokého a plochého údolia. Oproti nemu už musel byť vonkajší okraj Sylvestra. Hedegaardová zoskočila zo sedadla pilota a bežala ku komore zrazu hnaná nepokojom, že by sa Palmer mohol zmýliť, no keď okienkom nazrela dnu, uvidela miniatómovku na podlahe kabíny a počítadlo na nej práve kleslo pod desať minút.


  Pri pohľade na bombu ju zrazu pochytila neistota.


  9.57


  9.56


  9.55


  Tak a stačilo, dosť bolo hazardovania. Medzi bombou a základňou bola dostatočná vzdialenosť. Bežala naspäť do kokpitu a dala príkaz systému, aby otvoril komoru.


  Počítač vydal chybové hlásenie.


  Neveriacky pozerala na konzolu. Symbol pre výťah blikal ohnivo červenou farbou. Znovu sa pokúsila vysunúť ho. Neúspešne.


  Nemožné. Úplne nemožné!


  Vyžiadala si hlásenie.


  Stálo v ňom: šachta pretlakovej komory nezapadla kompletne. Prosím pred vysunutím zasunúť.


  Nohy jej zasiahla triaška. Rýchlo zadala príkaz, aby sa šachta vsunula dovnútra, hoci už bola uzavretá. Aspoň jej to tak pripadalo, hoci možno pár centimetrov chýbalo. Ukazovateľ však blikal ďalej.


  Šachta pretlakovej komory sa nedá zasunúť.


  Nedá sa uzavrieť?


  Deväť minút.


  Menej než deväť.


  „Šibe ti?“ kričala na systém. „Zasunúť, vysunúť! Ako mám…“


  Zastala. Ako šialený musí človek byť, aby sa hádal s počítačom. Komora sa nedala otvoriť a hotovo, čo znamená, že bombu nemohla ani odhodiť, ani vybrať, aby ju vyhodila z nákladného priestoru.


  Nákladný poklop!


  S búšiacim srdcom bežala na kormu, otvorila komoru vedúcu do nákladného priestoru, vrútila sa dnu a rozhliadala sa. Niektoré grashopery viseli upevnené v držiakoch. Ešte pred 18 hodinami na nich krúžili ponad legendárne miesta pristátia raketoplánov Apollo. Uvoľnila držiaky, jeden z prístrojov postavila na jeho teleskopické nožičky a skontrolovala zásobu pohonných hmôt. Stačí. Teraz sa vrátila dopredu, no vo výške komory neodolala a zaváhala. Lákalo ju peklo, a tak fascinovaná nazrela do zablokovanej šachty. Ukazovateľ bežal pospiatky…


  6.44 6.43


  … strhla sa. Rýchlo do kokpitu.


  Vyzrela von.


  Stena krátera Sylvester bola ešte stále dosť ďaleko, no blížila sa. Bomba musí vybuchnúť na zemi, hlboko vnútri krátera. Inak ju čaká istá smrť. Prstami ako hudobný virtuóz behala po dotykovej obrazovke, prerátavala uhol nahnutia, aký bude potrebný na kontrolovaný pád Kallista. A nos raketoplánu klesol – stop, to bolo veľa, trochu menej! – tak, áno, takto to bolo správne. Neustále klesanie.


  Teraz rýchlo von. Nasadiť si prilbu.


  Ruky sa jej triasli. Prečo sa jej ruky teraz triasli? 5.59


  Prilba nechcela zapadnúť. 5.58


  Je príliš roztržitá.


  5.57


  5.56


  Teraz!


  Nákladný priestor. Ručné ovládanie.


  Vráta na korme klesali znervózňujúco pomaly, ukázali sa hviezdy a vzdialený masív Peary a Hermite. Hedegaardová vyliezla na platformu hopera a vzlietla so strojom o kúsok vyššie. Vráta sa stále dvíhali. Ani nevyčkala, kým sa celkom otvoria – hlavne, aby to stačilo na tesný prelet – navigovala hoper von cez nákladný priestor a z kormy klesajúceho raketoplánu.


  Bolo by ilúziou myslieť si, že je mimo nebezpečenstva. V porovnaní s hoperom sa zdalo, že raketoplán stojí, čo znamenalo, že aj ona sa na svojom maličkom stroji rúti tak, ako Kallisto rýchlosťou 12 000 kilometrov za hodinu smerom na kráter. Reálne vzaté, jej šance boli dosť slabé, no ešte vždy jej zostávalo päť minút na to, aby uskutočnila nemožné. Možno iba štyri. Každopádne 250 až 300 sekúnd. Jedinou nádejou bolo, že správne odhadla uhol dopadu Kallista. Dýzy natočila do horizontálnej polohy a maximálnou rýchlosťou, ktorej ten malý stroj bol schopný, vyrazila.


  Hoper sa zatriasol, pokúsil sa ju zhodiť.


  Potom začal ťahať celou silou, ktorú jeho motor dokázal vyprodukovať. Preč od padajúceho Kallista. Vzoprel sa vražednému zrýchleniu, pričom zároveň strácal výšku. Pred Hedegaardovej očami sa raketoplán stále zmenšoval. Dýzy ešte mierne natočila a blížila sa ku dnu, ktoré sa ani nepodobalo mesačnému povrchu. Príliš blízko, ako okamžite zistila, pretože ešte stále letela prirýchlo. Hrozilo, že sa roztriešti. Znovu vytiahla hoper nahor, vytlačila z neho poslednú kvapku rýchlosti a videla, ako sa Kallisto blíži k slnkom ožiareným úbočiam Sylvestra. Prašné údolie pod ňou už neletelo tak rýchlo. Hoper úspešne bojoval s vlastným zrýchlením. Spomaľoval. No bude mať dosť času na to, aby ho pribrzdila na rýchlosť, pri ktorej sa dá pristáť?


  A čo potom? Koľko minút jej zostáva?


  Dve?


  Jedna?


  Blížil sa malý kráter, presvišťala ponad a už sa aj stratil z dohľadu. Ideálne miesto, kde sa bude môcť chrániť. Musí sa nejako dostať naspäť k tomuto kráteru, no hoper ešte vždy letel povážlivo rýchlo. Kallisto stál na horizonte ako lesklý bod nad prstencovým pohorím. Tak blízko, až sa obávala, že sa prepočítala, a raketoplán sa rozbije o okraj krátera, bomba vybuchne na jeho vrchole, a pred detonáciou ju nič neochráni.


  Potom sa ten malý bod stratil vo vnútri Sylvestra a ona triumfálne vykríkla, pretože to znamenalo, že v hre o život získala bod. S krikom viedla hoper nadol, vzpierala sa vlastnej rýchlosti. Zrazu sa zdalo, že vozidlo prekonalo zrýchlenie, ktoré získalo pri opustení raketoplánu, no na pristátie letelo ešte stále prirýchlo. Na ten malý kráter, kde chcela pristáť, už mohla zabudnúť, bol príliš ďaleko. No blížila sa k podobnému, trochu menšiemu kráteríku. Jeho okružný val mohol mať priemer asi dva, tri kilometre. Bol však prekvapujúco vysoký, takže sa zrazu preľakla, že sa hoper nedostane cez jeho hrebeň a dôjde ku kolízii. Krátko pred nárazom vytiahla stroj dohora, tesne sa jej podarilo dostať ponad stenu. Pozrela sa dole. Okraj krátera vrhal do prepadliny hrozivý čierny, ostro zatočený tieň. Ďalej spomaľovala, preletela ponad náprotivný okraj, znovu bola pred ňou rovina a Sylvester, teraz s jasnými, prachom nezakalenými vrcholkami. Až hrozivo blízko.


  Niečo sa tam stalo.


  Hedegaardová zažmúrila oči.


  Obloha nad Sylvestrom sa rozjasnila.


  Zadržala dych.


  Odrazu v jedinom okamihu hviezdy pohltilo trblietavé, žiarivé svetlo, akoby sa vo vnútri krátera zrodilo druhé slnko. Okamžite odvrátila zrak, urobila 180-stupňovú zákrutu a zistila, že nadobudla úplnú kontrolu nad smerom a rýchlosťou. Jej malý kráterík ležal dosť ďaleko za ňou, no podložie jej už neuniklo. Vyhrala boj s vlastným zrýchlením a musela hľadať nejakú ochranu. Pahorky a skalné výklenky navôkol, dokonca aj vzdialené masívy pólu sa rozžiarili vo svetle jadrového výbuchu. Svetlo však okamžite zhaslo, takže vo svojej zvedavosti nemohla inak, a hoper otočila.


  Svetlo zmizlo.


  Chvíľu si myslela, že Sylvester pohltil všetku energiu atómovej bomby, no čosi sa zmenilo. Najskôr nechápala, čo vidí, potom dostala šok.


  Zistila, že hrebeň krátera zmizol.


  Nie, nezmizol. Zhltlo ho. Zhltla ho stena z prachu, ktorá zakryla jeho horný okraj. Stena rástla k oblohe, požierala hviezdy, vystupovala do kilometrových výšok, vyššie a ešte vyššie. Neuveriteľný, bizarný obraz hrôzy…


  Plazila sa dolu svahmi.


  Plazila?


  „Preboha,“ zašepkala Hedegaardová.


  Znenazdajky sa stena premenila na obrovskú vlnu, ktorá sa valila všetkými smermi po vale krátera a rútila sa k planine. Hedegaardová nemala ani potuchy, ako rýchlo sa šíri, no určite sa blížila desať-, dvadsať-, tridsaťkrát rýchlejšie, než mohol letieť jej úbohý hoper. Na moment zostala ako ochrnutá, neschopná odvrátiť zrak, potom strhla riadenie a hnala sa rýchlo späť k malému bezmennému kráteru. Po pekelnej jazde z kormy Kallista jej to teraz pripadalo, že sa hoper iba plazí. Nanovo riskla pohľad dozadu. Sylvester sa stratil. Namiesto neho tam bol už iba rútiaci sa prach, ktorý pohlcoval oblohu a všetko, čo mu stálo v ceste.


  Rýchlejšie. Rýchlejšie!


  Val kráteríka, jej ochranný val!


  Zúfalo sa snažila získať výšku. Grashoper unavene vyliezol po svahu, akoby mal už dosť tých posledných hektických minút. Teleskopickými nohami sa škriabal po kameni, nahýnal sa sem a tam, potom skočil a vystrelil cez vrchol. Hedegaardová rozpriahla ruky a zoskočila z platformy Telom narazila do strmého regolitu, kotúľala sa dolu kráterom cez akúsi vyvýšeninu. Vysokým oblúkom ju to odhodilo a pristála v tieni takmer kolmej steny. Kútikom oka videla rútiaci sa grashoper. S nohami zapretými do sutín sa jej podarilo zastaviť šialenú jazdu dolu údolím. Na lakťoch sa preplazila pod útes a skrútila sa do klbka.


  Obloha nad ňou bola celá zastretá.


  Po chvíli bolo všetko sivé. Dážď drobných kameňov padal do krátera. Hedegaardová sa skrútila do klbka, chránená previsom pred tlakovou vlnou a sutinou. No padajúce strely rozvirovali regolit a ten sa odrážal smerom k nej. Rukami si chránila helmu a dúfala, že skafander odolá tomu infernu. Nevidela už vôbec nič, iba hustú, víriacu šeď. Zavrela oči.


  Stena sa prevalila ponad ňu.


  Nevedela, ako dlho tam leží. Keď sa konečne odvážila zložiť ruky z priezoru, nárazy už prestali a nad všetkým sa vznášal kalný a zároveň trblietavý zvon.


  Vstala a ponaťahovala si údy. Neuveriteľné, že ešte žila. Že nemala nič zlomené. Zdalo sa, že vôbec nie je zranená.


  Prežila výbuch atómovej bomby.


  Zato ale teraz sedela bez dopravného prostriedku v kráteri bez mena, ďaleko od Peary. V jej kráterčeku, ktorý jej zachránil život. S funkčným oblekom, rádiom a kyslíkom na niekoľko ďalších hodín. Pokým ju nenájde Io. Aspoň dúfala, že ju budú hľadať a nebudú predpokladať, že je mŕtva.


  Usúdila, že sa musí najskôr dostať von z krátera. Bude to lepšie kvôli rádiovému spojeniu, keď sa Io objaví.


  Odovzdane sa dala na výstup.


  LONDÝN, VEĽKÁ BRITÁNIA


  Je mi ľúto, Jou-jou…


  Všetko, čo Sin povedal, sa jej vrylo do pamäti skôr ako textúra vysloveného, ako nenápadný odtlačok hlasu. Jej nervus vagus, toľkými krízami skúšaný a nakoniec preťažený manažér, zapol regulačný systém a jemu podriadené orgány uviedol do chaosu tým, že ich prenechal samé na seba. Bez vyššej veliteľskej právomoci otvorili cievy prúdom krvných utečencov dvere i vráta do nôh. Srdce zistilo, že jeho armáda dezertuje, a teda už nemá čo pumpovať. Mozog márne čakal na zásobovací oddiel s kyslíkom, takže Sinov dodatok: „Prehrali ste“ zanikol v rade elektrochemických správ. Mohol to povedať, alebo aj nie. Bol to okamih veľkého výpadku prúdu. Prevrátenie očí a mdloby. Predchádzajúce smrti zastrelením. Okamih univerzálneho nie.


  Tak ju našiel Jericho. Ako jedno z tiel roztrúsených po plošine. Dvaja mŕtvi strážnici, jeden mŕtvy zradca, jedna ako mŕtvola ležiaca Jou-jou, telo bez pulzu a dychu, celé pokryté studeným potom. Zostala im dlžná telefonát na Shawovej linku. A keď sa jej pokúšal dovolať on, nedvíhala. Jediný pohľad do Norringtonovej kancelárie stačil, aby zistil, že tam nie je. Plný obáv sa vyviezol na 68. poschodie, kde sa mu naskytol smutný pohľad na Dianu s vytrhanými káblami. Zjavne sa tu bojovalo. Jou-jou nebola nikde. Zato krvavé fľaky na podlahe, na galérii, na moste a na schodoch vedúcich nahor.


  Zvyšok: intuícia.


  Vybehol na strechu práve včas, aby videl, ako vzdušný motocykel mizne na oblohe. Na chvíľu zhrozený veril, že je Jou-jou mŕtva. Zrútil sa vedľa nej. Kľakol si pred všemohúcnosťou zlyhania. Pred očami mal utrpenie, ktoré tá správa prinesie Tchuovi a Chung-pingovi. Znehybnel. Uvedomil si, že začul slabučký záchvev srdca v jej hrudi. Za ním nasledoval ďalší. Pomalý rytmus života, ktorý sa zrýchľoval a naberal na sile a krv sa v nej znova dostala k spínačom vedomia. S nohami vyloženými hore sa prebrala, zmätená, apatická, schopná spustiť iba svoj núdzový program: kto som, bolesti hlavy, únava, spánok.


  Sin ju nechal žiť.


  Prečo?


  Medzitým Shawová dostávala záchvat zúrivosti. Bude musieť Norringtonovu vinu dokázať, aj keď o nej už nepochybovala. Množstvo otázok súvisiacich so škodami, ktoré mohol zastupujúci bezpečnostný referent v Orley napáchať, ju prinútilo skontrolovať jeho dáta. Dala ho prešacovať. Našli kľúč, ktorý bol zamaskovaný ako kľúč od dverí, a na ňom bol uložený iba jediný program. Zviditeľnený do obrazu hadieho tela s deviatimi hlavami, lesknúci sa, pulzujúci dôkaz jeho zrady.


  V tejto chvíli sa Jericho rozhodol, že končí.


  Nech si svoje problémy vyriešia sami. Viac už nemohol, nechcel urobiť. Akoby došlo medzi ním a Sinom k tichej dohode po tom, čo ušetril Jou-jou a zanechal tým stručnú a zároveň jednoznačnú správu: starajte sa o svoje vlastné záležitosti. Možno Sin jednoducho zistil, že smrť Jou-jou už nie je nutná, keďže ich utajované vedomosti poznalo už priveľa ľudí. Zabiť ju by preto bolo nezmyselné a nezmyselné činy sa pravdepodobne nezlučovali so Sinovou… filozofiou?


  Nech už to bolo akokoľvek.


  On – detektív svoj sľub dodržal a obom svojim klientom, Tchuovi a Čchenovi, priviedol Jou-jou naspäť. Všetko ostatné bola vec Shawovej a britskej tajnej služby, jeho. Okrem toho bol neuveriteľne unavený. Zároveň vedel, že nedokáže zažmúriť oka, hoci tak výdatne zíval. Naopak, Tchu, ktorý aj tak ledva spával, vyzeral, akoby ho šok držal vo večnej bdelosti a s pocitom viny, že nestál pri Jou-jou. Už dve hodiny pokojne driemala v jeho posteli. Všetky hosťovské apartmány mali viacero izieb a ponúkali úžasné výhľady. Tchu zatiaľ pil v obývačke s Jerichom čaj. Vytiahol zásoby orieškov a sladkostí.


  „Jednoducho musím jesť,“ povedal, akoby sa ospravedlňoval a hlasno grgol. „Jedlo a súlož sú dve najväčšie túžby muža…“


  „Kto to povedal?“ zamrmlal Jericho.


  „No, Konfucius. A myslí tým, že by sme mali riadne jesť, aby sme mohli chrániť naše ženy. Takže ja musím veľa doháňať.“ Paraorechy striedal s gumenými medvedíkmi. „A ak niekedy dostanem toho sviniara do rúk…“


  „Nedostaneš.“


  Tchu udrel dlaňou do stola. „Dostali sme sa tak ďaleko, siung-ti. To vážne myslíš, že sa vzdám a nechám to zviera ujsť? Spomeň si, čo urobil s priateľmi Jou-jou, s Chung-pingom. Ako ich mučil!“


  „Nie tak nahlas,“ Jericho vrhol pohľad k pootvoreným spálňovým dverám, „tvoj hnev ti slúži ku cti. No možno by si mal byť vďačný za to, že nie si mŕtvy.“


  „Dobre, ja som vďačný. A ďalej?“


  „Ďalej nič,“ Jericho natiahol ruky a pretrel si oči, „žiť. Žiť ďalej.“


  „Tento postoj sa k tebe nehodí,“ povedal Tchu káravo, „červotoč sa neuspokojuje s pozorovaním textúry.“


  „Ďakujem za prirovnanie.“


  „Načo sme sa na to dali?“ zavrčal Tchu. „Aby sa tí lumpi z toho dostali?“


  „Teraz dávaj pozor,“ Jericho odložil svoju šálku s čajom a nahol sa dopredu. „Možno máš pravdu a o týždeň už budem vidieť všetko inak. Ale kam nás to nakoniec doviedlo? Naše neustále sa rozširujúce pátranie. Všetci tí vrahovia, armády žoldnierov a tajné služby, prevraty v západnej Afrike, dychtenie po moci vlád a koncernov? Dnes rozpútané v Rovníkovej Guinei, zajtra na Mesiaci a pozajtra na Venuši. Kolabujúce ropné koncerny, kórejské atómové bomby, mesačné hotely a darebácki astronauti? Atentáty na ropných manažérov, zničenie Greenwatchu, čínska teória a teória CIA? Deväťhlavé príšery? No? K šialene horúcemu dňu uprostred nevybaleného nábytku a k smutnému mužovi so starosťami o jeho stratenú dcéru, ktorý mi pomohol vyslobodiť z fólie dve kreslá, aby sme si mali na čo sadnúť. Pravdupovediac, Sin a jeho Hydra ma nezaujímajú. Pri najlepšej vôli neviem, čo majú spoločné s Orley Enterprises. Tam vedľa leží dievča. A to, že dýcha, že ho nemusíme zakryť plachtou, je pre mňa dôležitejšie než všetky sprisahania sveta dokopy. Vyzerá to totiž tak, že sme z toho vonku, nech to už dopadne, ako chce. Tú odpornú bandu sme zahnali do kúta, Tchien. Až tak, že už nevidia dôvod zabíjať nás. Celá tá záležitosť sa rúca zvnútra. Začína a končí sa na golfovom ihrisku Tomson – Šanghaj – Pchu-tung, kde si ma požiadal, aby som tvojmu priateľovi priviedol naspäť dcéru. Živú a zdravú. To som urobil. Ďakujem.“


  Tchu ho zamyslene pozoroval. Dlaň mal plnú orechov.


  „Som ti veľmi vďa…“


  „Nie, ty si ma nepochopil,“ Jericho potriasol hlavou, „všetci sme si veľmi vďační. Ale teraz pekne poletíme domov. Ty sa budeš starať o tvoj spoločný podnik s Dao IT, Jou-jou pôjde študovať, Chung-ping predá Silver Shadow, o ktorom mi rozprával a bude sa tešiť zo svojej provízie. A ja zotriem Sinove odtlačky prstov z môjho nábytku. Pokúsim sa zaľúbiť do nejakej ženy, ktorá sa nevolá Diana alebo Joanna. A môcť toto všetko robiť bude úžasné! Mať úplne obyčajný život. Zobudíme sa z tohto prekliateho sna, pretrieme si oči a hotovo. Pretože toto tu nie je náš život, Tchien! Sú to problémy iných.“


  Tchu sa poškriabal na bruchu. Jericho klesol späť do bezpečia pohovky a želal si, aby mohol veriť tomu, čo povedal.


  „Úplne obyčajný život,“ opakoval Tchu.


  „Áno, Tchien,“ povedal, „úplne obyčajný. A ak ti môžem niečo poradiť ako tvoj priateľ: Porozprávajte sa s Jou-jou. To pomáha.“


  Neslušné voči Číňanovi, hoci priateľovi. Ale možno po dvoch dňoch ako boli tieto – o koľko bližšie si môžu ľudia byť bez toho, aby blízkosť pripustili? Hľadel von na prebúdzajúci sa Londýn a v duchu sa pýtal, či by nemal opustiť Šanghaj a vrátiť sa sem. Bolo mu to vlastne jedno.


  „Prepáč,“ vzdychol si. „Viem, nič ma do toho nie je.“


  Tchu pustil plnú dlaň orechov naspäť do misky a jedným prstom ich premiešaval.


  Dlhú chvíľu boli ticho.


  „Vieš, čo je to an-kchang?“ opýtal sa nakoniec.


  Jericho otočil hlavu. „Áno.“


  „Chceš počuť príbeh o jednom an-kchangu?“ Tchu sa usmial. „Samozrejme, že nie. Nikto nechce počúvať príbehy o an-kchangu. Ale ty si to chcel. Ten príbeh sa začína 12. januára 1968 v provincii Če-ťiang narodením jediného dieťaťa. Mimochodom, nie kvôli dodržiavaniu politiky jedného dieťaťa. Tú zaviedli až o niekoľko rokov neskôr. To vlastne vieš, veď si takmer Číňan.“


  12. január…


  „Definitívne to nie je tvoj deň narodenia,“ povedal Jericho.


  „Nie, okrem toho ja som sa narodil v Šanghaji. Toto dieťa, naopak, v malom mestečku. Jeho otec bol učiteľ. To stačilo, aby bol podozrivý, že sa zapodieva takými opovrhnutia hodnými cieľmi ako všeobecné vzdelávanie alebo formovanie intelektuálnych duševných postojov. Inými slovami, myslením všeobecne. Vtedy stačilo, aby človek vedel vymenovať kľúčové dáta starších dejín krajiny a už ho hnali palicami ulicou. Ale ten učiteľ sa v čase, keď začali Červené gardy ničiť našu kultúru s tým, že ide o revolúciu, prispôsobil okolnostiam. Spočiatku. Hniezdom Červených gárd bolo hlavné mesto, zatiaľ čo miestni stranícki vodcovia vo vidieckych regiónoch bojovali proti gardistom. Tamojší roľníci a robotníci profitovali skôr z politiky Tenga Siao-pchinga a Lioua Šao-čchiho. Aby ho nezaradili medzi vzdelancov, pracoval odvtedy náš učiteľ v továrni na výrobu poľnohospodárskych strojov. Svojím skromným spôsobom sa snažil zabrániť maoistom zvrhnúť Tenga a Lioua. V jeho mestečku sa usadila akási odnož gárd, koordinovaný pracovný výbor, ktorý otvorene sympatizoval s Tengom. Učiteľ si myslel, že by bolo dobre pridať sa k nim. Bolo to tak. Až do roku 1968, keď sa výbor pod tlakom zástancov tvrdej línie rozpadol. Im stačilo vedieť, že bol dakedy učiteľom. O život svojej rodiny sa začal obávať v ten deň, keď sa narodil jeho syn.“


  Jericho chlipkal čaj, a vtom ho pochytilo podozrenie.


  „Ako sa volal ten učiteľ, Tchien?“


  „Čchen Te.“ Tchu ťukal ukazovákom do orecha a kotúľal ho po stole. „Na meno jeho syna by si mal prísť sám.“


  „Meno, ktoré malo vyjadrovať vernosť straníckej línii. Červený vojak.“


  „Chung-ping. Takticky múdro vymyslené, ale veľmi to nepomohlo. Koncom šesťdesiateho ôsmeho prišli zatknúť Chung-pingovu mamu pre reakcionárske vyjadrenia, ako sa vtedy vravelo. V skutočnosti preto, že sa mnohí gardisti usilovali o prevrat v kultúre, pričom používali obušok, ktorí mali medzi nohami. A ona nie a nie pochopiť, že by bolo pre chudáka roľníka prospešné, keby šla s niektorým do postele. Zavliekli ju do prevychovávacieho tábora, kde ju… no hej, prevychovali. Chorá a zneužitá sa vrátila domov. Ale to už nebola ona. Sporadicky, s veľkým rizikom začal Čchen Te znovu učiť. Väčšinu času pracoval vo fabrike a tajne sa pokúšal svojmu chlapcovi sprostredkovať toľko vedomostí, koľko sa len dalo. Napríklad o prednostiach mravného spôsobu života. To bolo skutočne nebezpečné, môžem ti povedať! V polovici sedemdesiatych – Mao sa vtedy prednostne venoval mladším dcéram revolúcie, presnejšie povedané, ich deflorácii – Čchenovi jeho spojenie s výborom vynieslo so sedemročným oneskorením obvinenie z kontrarevolúcie. Krátky proces, väzenie. Zostal iba Chung-ping, dieťa, ktoré sa muselo starať o matku s podlomeným zdravím. Začal pracovať vo fabrike na výrobu poľnohospodárskych strojov.“


  Tchu sa na chvíľku odmlčal a dolial si čaj.


  „Nuž, všeličo sa zmenilo. Niečo k lepšiemu, iné k horšiemu. Najprv zomrela matka a Mao. Tenga, ktorý bol v nemilosti, rehabilitovali. Chung-pingov otec mohol znovu vyučovať – v súlade s líniou strany, samozrejme. Chlapec vyrastal medzi ideológiou a pochybnosťami. Z nedostatku ľudských vzorov zameral svoj obdiv na autá, bolo ich vtedy pramálo, veľká vzácnosť a hlavne na vidieku. V sedemnástich rokoch sa preto odsťahoval do Šanghaja, pôžitkárskeho variantu skostnateného Pekingu. Pretĺkal sa príležitostnými zamestnaniami a spoznal skupinku študentov, ktorí v porevolučnej Číne pestovali kvet demokratického myslenia. Tí ho zoznámili s tvorbou Weja Ťing-šenga a Fanga Li-č’a… Piata modernizácia, otvorenie spoločnosti, to všetko boli lákavé, zakázané myšlienky.“


  „Chung-ping bol v demokratickom hnutí?“


  „Och, áno!“ horlivo prikývol Tchu, „v celkom prvom rade, milý Owen. Bojovník! 20. december ’86, 70 000 Šanghajčanov vychádza do ulíc na protest proti zmanipulovanému obsadeniu Ľudového kongresu stranou a Chung-ping je na čele. Zázrak, že ho nezavreli už vtedy. Medzičasom si našiel prácu v opravárenskej dielni, upravoval karosérie kádrom, získal si vplyvných priateľov a stratil posledné ilúzie. Pretože títo manažéri novej Číny by mohli byť objaviteľmi korupcie. Hovorí ti niečo 15. apríl 1989?“


  „4. jún mi niečo vraví.“


  „Áno, ale začalo sa to skôr. Chu Jao-pang zomrel. Politik, v ktorom študenti vždy videli priateľa, najmä keď z neho strana urobila obetného baránka za nepokoje v ’68. Aby si ho uctili, dali sa tisícky Pekinčanov do pohybu a trúchlili za zosnulým na Námestí nebeského pokoja. A známe požiadavky sa znovu začali ozývať: demokracia, sloboda. Tie, ktoré starých mužov pri moci rozhnevali. Kritickou náladou voči režimu sa nainfikovali ďalšie mestá, a samozrejme aj Šanghaj. A Chung-ping znovu dvíha päste nad hlavu a organizuje protesty. Teng odmieta dialóg so študentmi, demonštranti vyhlasujú hladovku. Námestie nebeského pokoja sa stáva jadrom rušných ľudových slávností. Povznesená nálada, precítené diskusie, happening, ktorý chce Chung-ping vidieť na vlastné oči. Námestie medzitým obsadilo už milión ľudí. Prítomní sú novinári z celého sveta, dokonca prichádza aj Michail Gorbačov so svojimi myšlienkami o perestrojke a glasnosti. Strana je v peknej kaši.“


  „A uprostred toho Chung-ping.“


  „Napriek tomu sa mohlo všetko skončiť pokojne. Koncom mája chce väčšina pekinských študentov hnutie rozpustiť, uspokojiť sa s tým, že Teng je zosadený. Ale prišelci ako Chung-ping trvajú na presadení všetkých požiadaviek, a tým sa celá záležitosť vyostruje. Zvyšok je známy. O tiananmenskom masakri ti nemusím rozprávať. A Chung-ping má zase neuveriteľné šťastie. Nič sa mu nestane, pretože sa jeho meno nenachádza na čiernej listine. Okradnutý o všetky ilúzie vracia sa do Šanghaja. Rozhodne sa, že sa bude venovať radšej svojej práci a dotiahne to až na zástupcu vedúceho servisu, z ktorého sa rokmi stala pekná, veľká dielňa. Novozbohatlíci opovrhujú šliapaním do pedálov a autám nikto nerozumie tak ako Chung-ping. Niekedy sa mu odplatia prácou v bordeli, vysokopostavené kádre ho pozývajú k stolu, zámožní funkcionári by neboli proti, keby ich dcéry otehotneli s týmto dobre vyzerajúcim mládencom.“


  „Takže sa prispôsobil okolnostiam.“


  „Až do zimy ’92, keď Čchen Te svoju hlavu, ktorú tak často vyťahoval zo slučky, do jednej sám vopchal. Depresie po smrti jeho ženy. A pretože mu revolúcia zničila rodinu. Chung-ping sa rozhneval. Na svoje nenávidené meno, na jalové stretnutia s prospechármi kričiacimi kan-pej, ktorým naleteli zo záujmu o demokratické hnutie. Chcel vykonať čosi príkladné. Rok predtým zatkli disidenta Wang Wan-singa, pretože v deň výročia tiananmenskej masakry roztiahol v strede Námestia nebeského pokoja transparent žiadajúci rehabilitáciu zavraždených demonštrantov. A znovu je výročie Tiananmenu, 4. jún 1993 a Chung-ping s niekoľkými rovnako zmýšľajúcimi demonštruje za Wangovo prepustenie. Podľa neho malý, zrozumiteľný cieľ, možno s lepšími vyhliadkami na úspech, ako keby podráždil hneď celý systém. Ale pozrimeže. Vzbudili pozornosť. Lenže, žiaľ, na nesprávnej strane.“


  „Zatkli ho?“


  „Hneď na mieste. A teraz príde tá perfídna časť, aj keď možno povedať, že to bolo perfídne už doteraz. No nie je to pravda. Doteraz to bolo len hrozné.“


  Tchu sa odmlčal. Slnko medzitým vystúpilo vyššie na oblohu a zalialo koryto Temže.


  „Niekoľko kilometrov od Chang-čou, idylicky umiestnený medzi ryžovými poľami a kopcami s čajovníkmi, bol dlhé roky pekný budhistický chrám. Až kým ho nezbúrali, a namiesto neho nezriadili čosi, čo by podľa nich mohlo byť pre čínsku spoločnosť užitočné.“


  „An-kchang.“


  Jericho cítil, ako sa jeho únava vytráca. Počul o an-kchangoch, hoci nikdy nijaký zvnútra nevidel. An-kchang doslovne znamenalo bezpečie, mier a zdravie. V skutočnosti to boli policajné psychiatrické zariadenia.


  „An-kchang v Chang-čou bola prvá čínska psychiatria svojho druhu,“ vysvetľoval Tchu, „založená na základe viery v dokonalú ideológiu, ktorej spochybňovanie mohlo byť len výsledkom viac či menej ťažkého pomätenia mysle. Rovnako ako musel byť človek duševne chorý, aby veril, že je Zem hranatá, alebo že manžel je prezlečený pes. Podľa vzoru Sovietskeho zväzu vyhlasovali aj v Číne disidentov za pomätených. Skvostné meno an-kchang zapožičala strana psychiatriám koncom osemdesiatych rokov. Dovtedy boli vedené tajne.“


  „Povedz, ten zatknutý disident, ktorého prepustenie chcel Chung-ping dosiahnuť, Wang Wan-sing… nedržali aj jeho v an-kchangu?“


  „Trinásť rokov, a nakoniec ho preložili. V roku 2005. Dovtedy sa o ankchangoch iba šírili zvesti, že sa tam ani tak nevenujú starostlivosti o duševne chorých, ale skôr ponižovaniu zdravých. Takže sa začali šíriť spočiatku váhavé reči, čo však strane vôbec nebránilo otvárať ďalšie takéto takzvané psychiatrie. Stále totiž existovali ľudia, ktorí podľahli paranoji ľudských práv alebo schizofrénii predstáv o slobodných voľbách. Svet je plný bláznov, Owen, treba si dávať dobrý pozor: odborári, demokrati, duchovní, ľudia s petíciami a sťažnosťami, ktorí sa napríklad bránili pustošiacej politike Šanghaja a žiadali také exotické veci ako právo spolurozhodovania. Netreba zabúdať na tých úplne pomýlených, ktorí si mysleli, že v našej dokonalej spoločnosti zlikvidujú korupciu.“


  Jericho mlčal. Tchu sŕkal čaj, akoby chcel zmyť chuť slova an-kchang zo svojich úst.


  „Nuž hej, od Wan-singovho odsunu sa obete začali brániť. Začiatkom roku 2005 vydal Ľudový kongres zákon, ktorým zakázal policajné mučenie. Samozrejme, fraška. Ešte vždy je zvykom dovtedy vystavovať podozrivých represáliám, kým nepodpíšu žiadané priznanie. S takto získaným dôkazom duševnej choroby mohli mučenie plným právom nazývať liečením. V Číne je ešte asi sto an-kchangov, ktoré sú predmetom verejných debát a medzinárodných varovaní. No keď Chung-pinga presunuli do Chang-čou, písal sa rok 1993 a nijaký zákon neumožňoval proti tomu protestovať. V areáli ústavu medzi platanmi, aby ju bolo pekne vidieť, visí červená páska s nápisom Telesné a duševné zdravie: sťastie po celý život. Cynický slovník gulagu. Chung-pingovi prisúdili diagnózu: vraj trpí paranoidnou psychózou a politickou monomániou. O jednom ani o druhom nijaký lekár mimo Číny nepočul. Ani jedna, ani druhá sa nenachádza na medzinárodnom zozname chorôb, čo znovu poukazuje na to, akí sú cudzinci hlúpi. Chung-ping pôsobil dobrým dojmom, tak sa to vravelo v jemnej dikcii ústavu, jeho duševný stav je vraj stabilný, poslúcha, počúva rádio, rád číta a je ochotný pomáhať. Ibaže, a to doslovne, sa uňho prejavuje masívne postihnutie logického myslenia, len čo sa reč zvrtne na politiku. Jeho postihnutie je zjavné každému, jeho mentálna aktivita sa vyznačuje velikášstvom, hádavosťou a patologicky prehnanou vôľou. Lekári preto považujú medikamentóznu liečbu a prísny dohľad za potrebné, aby chudákovi Chung-pingovi pomohli dostať sa späť na správnu cestu duševnej čistoty. A týmto ho zbavujú všetkých práv.“


  „Nemohol hovoriť aspoň s právnikom?“ opýtal sa Jericho zarazene, „musela predsa existovať nejaká možnosť, aby sa dosiahol proces.“


  „Ale, Owen.“ Tchu sa znovu pustil do sladkostí, hádzal ich do seba plnými priehrštiami, ani ich poriadne neprehĺtal, „to by bolo predsa absurdné. Myslím tým, ako môže podať šialenec námietku proti skutkovej podstate svojho šialenstva? Každý predsa vie, že blázni sami seba považujú za jediných normálnych. Proti policajnému rozhodnutiu, že je ktosi blázon, neexistuje nijaká možnosť odvolania. Dĺžku internovania posudzuje len a len policajný psychiater a funkcionári, čo je pre obete neznesiteľné. V base alebo v pracovnom tábore vieš, koľko ti naparili, ale tvoj pobyt v an-kchangu závisí iba od svojvôle tvojich trýzniteľov. Ale vieš, čo je skutočne perfídne?“


  Jericho potriasol hlavou.


  „Že mnohí obyvatelia an-kchangu sú skutočne duševne chorí. Rafinované, čo? Predstav si muky zdravého človeka, ktorý je obkolesený neustále ho ohrozujúcimi psychicky ťažko narušenými jedincami. Ani nie pol roka po vzatí do väzby sa Chung-ping stal svedkom toho, ako dvoch obyvateľov an-kchangu zavraždili a personál sa len nečinne prizeral. Dlhé noci sa snažil nezaspať od strachu, či on nebude ďalší. Iní spoluväzni, pardon, pacienti, sú, naopak, úplne normálni. Tak ako on. Ale to je jedno. Všetci prechádzajú rovnakým peklom. Pravidelne sa podrobujú terapiám, chemickým zvieracím kazajkám, inzulínovým a elektrickým šokom. Neveril by si, čo všetko prospieva duševnému zdraviu! Zahášanie cigariet na koži. Prednosť majú genitálie, mučenie žeravými hákmi, extrémne horúčavy, bránenie v spánku, ponáranie do ľadovej vody a neustále bitky. Buričov priväzujú na posteľ a mlátia, až kým neodpadnú. Mučia ich tak, že im do hornej pery vpichujú ihlu, púšťajú do nej elektrické výboje, a pritom elektrické napätie striedavo zvyšujú a znižujú, aby dotyčný neotupil svoje vnímanie bolesti. A keď majú lekári a sestry náladu trestať, prinútia obyvateľov jedného z oddelení nastúpiť, či už niečo urobili, alebo nie. Počas tejto dobre mienenej starostlivosti personálu zomrie nejeden pacient na srdcový infarkt. Jeden, s ktorým sa Chung-ping spriatelil, sa vo svojom zúfalstve rozhodol, že začne držať hladovku. Pripútali ho k posteli, a potom ho, pod dozorom, museli duševne chorí spoluväzni kŕmiť. Lenže, ako sa to robí? Pretože ich to nikto nenaučí, lejú nešťastnému chlapíkovi do násilne otvorených úst tekutú stravu tak dlho, až kým sa neudusí. Ale aspoň jedol. Podľa poznámky v spise mu zlyhalo srdce. Nikoho neobžalovali. Chung-ping mal šťastie v nešťastí. Tých najťažších mučení ho ušetrili. V Šanghaji boli pohlavári zbláznení do áut. Tí sa zaňho zasadili, dosť nenápadne, aby sa sami nestali obeťami represálií. No v porovnaní s druhými to značilo privilegované postavenie. Umiestnili ho na samotku, mohol čítať a pozerať televíziu. Trikrát denne mu podávali neuroleptiká so silnými vedľajšími účinkami, pričom niektorí lekári mu tajne naznačili, že ho považujú za úplne zdravého. Chung-ping lieky schovával pod hornou perou a potom ich spláchol v záchode. Za trest dostal inzulínovú šokovú terapiu a dlhé dni ležal v kóme. Inokedy ho pevne spútali, lekár si natiahol rukavice s kovovými platňami, priložil mu ich na čelo a potom to strelilo, až strácal sluch a zrak. Terapia elektrošokmi, pre zmenu ako trest za to, že je Chung-ping. V an-kchangu neustále niečo búchalo a pre výkriky bolesti sa nedalo zažmúriť oko. Pacienti sa schovávali pod posteľami, na záchode, pod umývadlom. Zbytočne. Koho si vyberú, toho nájdu.… Och, už tu nie je čo chrúmať.“


  Jericho potreboval chvíľku na to, aby zareagoval. Úplne ohúrený vstal, šiel k baru a vrátil sa s niekoľkými balíčkami čipsov.


  „Syr a cibuľu,“ čítal, „alebo radšej slaninu?“


  „To je jedno. Po roku sa Chung-ping pokúšal utiecť. Už bol skoro vonku, ale privliekli ho zasa späť. Ešte dnes sa mu o tom sníva, častejšie než o iných veciach. Ako odmenu za toľkú iniciatívu doňho natlačili skopolamín, po ktorom sa stal apatickým, už neuvažoval o hlúpostiach, ako je napríklad útek. Netreba dodať, že to narobilo ťažké škody na jeho telesnom a duševnom stave. V lete ’96, bol tam tretí rok, doviedli mladú fabrickú robotníčku. Udala syna svojho vedúceho, ktorý prijímal úplatky. Ten syn ju za to zbil do bezvedomia a ona ho znovu udala. Drzosť, ktorú vedúci fabriky, policajný šéf a predstavenstvo an-kchangu považovali za dôvod na to, aby ju prehlásili za duševne chorú. Bez lekárskeho posudku, bez udania dôvodu alebo rozsudku sa stratila na klinike. Zať správcu ankchangu sa stal vo fabrike vedúcim oddelenia. Náhody sa stávajú. Nuž a Chung-ping? Ten sa zaľúbil a staral sa o tú ženu až dovtedy, kým po šiestich mesiacoch od príchodu do an-kchangu nezomrela pri inzulínovej šokovej terapii. Táto udalosť zlomila jeho posledný odpor. V deň, keď Chung-ping tú ženu stratil, stratil aj svoju silu.“


  „To je strašné, Tchien,“ povedal Jericho potichu.


  Tchu mykol plecami. „Je to príbeh nasadnutia na nesprávnu loď, ako sa to v živote stáva. Potom, začiatkom roku ’97 získala tá veselá tlupa šialencov prírastok, takého živého chlapíka. Dobre situovaného, pragmatického a sebaistého. Podľa očakávaní sa lekári začali venovať najskôr jeho sebaistote. V disidentských kruhoch ten muž nebol nijaký nepopísaný list. Bol miestnym hrdinom v boji proti korupcii. Zmobilizoval tisícky zamestnancov fabriky na elektronické náhradné diely, kde bol vedúcim oddelenia, na protest proti vedeniu, ktoré sa obohacovalo na úkor zamestnancov. Šiel s dôkazmi na Pekinský úrad pre sťažnosti, len aby ho zatkli a zavreli. V an-kchangu doňho pchali všelijaké lieky, od ktorých ochorel, vypadali mu vlasy, trpel kŕčmi, nespavosťou, nervovou slabosťou a stratou pamäti. No vôľu prežiť v ňom nezlomili, jeho jediným cieľom bolo dostať sa čo najskôr zase von. V Šanghaji mal mocných priateľov. Jeho švagor hrával s policajným šéfom golf. Tento muž mal Chung-pinga rád. Trávil s ním veľa času, počúval ho, postupne ho zase postavil na nohy. O šesť mesiacov neskôr sa dostal von, uplatnil sa vo vedúcej pozícii v softvérovom koncerne a plánoval si ďalší postup. Keď rok po ňom konečne prepustili aj Chung-pinga, mal tridsať rokov, z ktorých päť strávil v psychiatrickom ústave. Ten priateľ z an-kchangu mu pod rukou zohnal prácu u predajcu automobilov. Sľúbil si, že ho bude aj v budúcnosti podporovať, ako sa len bude dať.“


  Slnko vyšlo vyššie. Ružové ranné svetlo rozžiarilo strechy.


  „Ty si ten priateľ z an-kchangu,“ povedal Jericho potichu.


  „Áno,“ Tchu si zložil okuliare a začal ich čistiť košeľou, „ten priateľ som ja. To je to, čo ma spája s Chung-pingom.“


  Jericho na chvíľu mlčal.


  „A Chung-ping nikdy s Jou-jou o tých časoch nehovoril?“


  „Nikdy.“ Tchu podržal okuliare proti svetlu a skúmavo pozrel cez sklá. „Pozri sa na svoj vlastný život, Owen. Veď sám vieš, že existujú zážitky, po ktorých tvoje ústa zmĺknu. Hanba ťa núti mlčať, okrem toho si myslíš, že ak o nich nebudeš hovoriť, rokmi vyblednú. Ale ony nad tebou získavajú čoraz väčšiu moc. Po svojom prepustení Chung-ping uvažoval, že pôjde pred súd. Ja som mu povedal: vybuduj si existenciu, kým podnikneš ďalšie kroky. Mal ohromné odborné znalosti o autách! Kedykoľvek sa na trh dostal nový model, zakrátko o ňom vedel úplne všetko. Počúvol ma a nastúpil u predajcu. V roku 1999 spoznal dievčinu z Ning-po a dosť neuvážene sa s ňou oženil. Vôbec sa k sebe nehodili, lenže on chcel čo najskôr dohnať tých päť stratených rokov a rýchlo si založil rodinu. Narodila sa Jou-jou. Manželstvo stroskotalo, ako sa dalo predpokladať. Chung-ping mal pocit, že zistil, že už nedokáže milovať, ale v skutočnosti nedokázal mať rád iba sám seba a nedokáže to dodnes. To dievča sa odsťahovalo naspäť do Ning-pa, Chung-ping získal dieťa do výchovy a pokúsil sa dať Jou-jou to, čo on sám nemal.“


  „Blízkosť.“


  „Chung-pingov problém je, že sa považuje za nehodného blízkosti. Jou-jou to ale zle pochopila. Myslí si, že robí čosi zle. Svojím mlčaním v nej vyvolal obrovský pocit viny, čo vôbec nechcel. Veď si ho videl. Zamurovaný do seba.“ Tchu si povzdychol. „Predvčerom v noci v Berlíne, keď som sa s Jou-jou prechádzal nočnými ulicami a ty si trucoval v hoteli, som jej nakoniec rozpovedal môj príbeh a inteligentná Jou-jou chcela okamžite vedieť, či sa Chung-pingovi nestalo čosi podobné.“


  „Čo si povedal?“


  „Nič.“


  „Bude sa s ňou musieť porozprávať.“


  „Áno,“ Tchu prikývol, „keď sa dokáže vymaniť zo svojej ulity. Musíš vedieť, tajne ešte vždy bojuje o svoju rehabilitáciu.“


  „A ty? Rehabilitovali ťa niekedy?“


  „V roku 2002, keď som sa stal manažérom v softvérovom koncerne, som sa rozhodol podať žalobu. Deväťkrát moje podanie zamietli… Potom, úplne nečakane, prišlo vyjadrenie, že to všetko bol nanajvýš poľutovaniahodný omyl a ja som bol obeťou chybnej diagnózy, že šlo dokonca o intrigy! Moja prestíž sa mi vrátila a cesta pre kariéru sa otvorila. Prihovoril som sa a Chung-ping sa stal vedúcim technických služieb vo filiálke Mercedesu, čím bola jeho existencia natoľko zabezpečená, že aj on mohol predstúpiť pred súd a odvtedy sa súdi. Zozbieral kopy podkladov, lekárske posudky, ktoré potvrdzujú, že nikdy nebol duševne chorý, no dodnes bol rozsudok proti nemu upravený len čiastočne. Ja som si začal so skorumpovaným vedením firmy, teda so zločincami. Ale on oponoval strane. Takže na ňom stále leží škvrna, hlboká rana. Myslím si, že keby ho rehabilitovali úplne, možno by sa vedel Jou-jou zveriť, ale takto…“


  Jericho točil pohárom medzi prstami.


  „Jou-jou sa musí dozvedieť pravdu, Tchien,“ povedal. „Keď sa s ňou neporozpráva Chung-ping, budeš to musieť urobiť ty.“


  „No áno,“ Tchu si znovu nasadil okuliare na nos a naširoko sa zasmial, „rozhodne po dnešnom ráne s tým mám skúsenosti.“


  „Ďakujem, že si mi to povedal.“


  Tchu zamyslene hľadel na vyprázdnené balíčky od čipsov. Potom pozrel Jerichovi do očí.


  „Si môj priateľ, Owen. Náš priateľ. Patríš k nám. Aj teba sa to týka.“


  2. JÚN 2025


  LYNN


  LONDÝN, VEĽKÁ BRITÁNIA


  Adresa Vauxhall Cross 85 na juhozápade mesta, na brehu Albertovho nábrežia v blízkosti Vauxhallského mosta, budila dojem, akoby sa kráľ Nabuchodnesar II. pokúšal vybudovať babylonský zikkurat z legoskladačiek. V skutočnosti tento pieskovo sfarbený výrez so zelenými plochami z bezpečnostného skla ukrýval bijúce srdce britskej bezpečnosti. Sccret Intelligence Service, nazývané aj SIS alebo MI6. Napriek stratenému pôvabu išlo o skutočnú baštu proti nepriateľom Spojeného kráľovstva, na ktorej si naposledy vylámalo zuby komando IRA. Pred 25 rokmi na ňu z protiľahlého brehu odpálili raketu. No výbuch pohol iba riadom v kaviarni tajnej služby.


  Jennifer Shawová práve išla na narodeninovú večeru svojho syna, keď jej zavolali z najvyšších miest. Zdvihla a vnútro jej novo upraveného Jaguára Mk. 2 naplnil hlas C. V predstave väčšiny ľudí symbolizoval hlavu britskej zahraničnej tajnej služby z čias 31 filmov o Jamesovi Bondovi pán M, čo sa dosť blížilo realite. Ibaže sir Mansfield Smith-Cumming, legendárny prvý riaditeľ, zaviedol C a odvtedy sa všetci riaditelia volali C – aj preto, že to tak pekne vyjadrovalo control, kontrolu.


  „Ahoj, Bernard,“ povedala Shawová presvedčená, že sa jej večer so synom skončil.


  „Jennifer, dúfam, že neruším.“


  Floskula. Bernardovi Leemu, súčasnému riaditeľovi, bolo srdečne jedno, či a pri čom ju vyrušil. Jediné narušenie, ktoré kedy pociťoval, bolo narušenie národnej bezpečnosti.


  „Som na ceste do Bibenda,“ povedala pravdu.


  „Och, skvelé. Predovšetkým vôňa krídeliek. Už dávno som tam nebol. Mohli by ste predtým zaskočiť na krátku chvíľu ku mne?“


  „Aká dlhá je krátka chvíľa?“


  „Samozrejme, iba taká, na akú máte čas. Inak…“


  „Dopravná situácia je v pohode. Dajte mi desať minút.“


  „Ďakujem.“


  Zavolala synovi na mobil a oznámila mu, že sa majú do predjedla pustiť bez nej, ale nech jej objednajú dvojitú porciu ľadového citrónového suflé.


  „Čo znamená, že ťa môžeme očakávať najskôr pri zákusku,“ neodpustil si jej syn.


  „Pokúsim sa prísť na hlavný chod.“


  „Má to niečo spoločné s Orleyho dovolenkou na Mesiaci?“


  „Netuším, zlatko.“


  „Myslel som, že bomba vybuchla a nič nespôsobila. Všetci sú v poriadku a idú domov.“


  „Naozaj to neviem.“


  „Nuž hej. Predpokladám, že deti ministerskej predsedníčky vidia svoju matku ešte zriedkavejšie.“


  „Ako dobre, že som na svet priviedla pozitívne mysliacich ľudí. Nehnevaj sa na mňa. Budem sa priebežne ozývať.“


  Pri Wellingtonovom oblúku odbočila z Piccadilly na Grosvenor Place a šla po Vauxhall Bridge Road ponad Temžu. Krátko na to už sedela vo večernej garderóbe v Leeovej kancelárii s pohárom vody pred sebou.


  „Zrekonštruovali sme Norringtonove vymazané maily,“ povedal riaditeľ bez zbytočných rečí.


  „A?“ spýtala sa napäto.


  „No,“ Lee našpúlil pery, „viete, že všetko svedčilo proti nemu, len sme nemali skutočné dôkazy…“


  „To, že mu Sin odstrelil tvár medzi ušami, považujem za dostatočný dôkaz. Mimochodom, máte už nejakú stopu k tomu Číňanovi?“


  „Ani najmenšiu. Zato sme narazili na čosi alarmujúce. Aj americkí kolegovia sú znepokojení. V prvej chvíli nedávali Norringtonove maily nijaký zmysel, jednoducho nahradil biely šum. Takže sme to skúsili s programom Hydry. A zrazu sme mali pred očami kompletnú korešpondenciu. Žiaľ, nedá sa z nej zistiť, kto je Hydra. Rovnako nie je jasné, kto všetko tie maily dostal. Isté je len to, že Norrington musel byť exkluzívnym distribútorom, ktorý zakódované maily rozposielal ďalej…“


  „A všetko z centrálneho počítača Big O?“


  „Iste. Bez masky, toho symbolu s haďou hlavou, sa s mailami nedá nič urobiť. Nikomu by nikdy nenapadlo, že v nich niečo je. Okrem toho bol príliš múdry na to, aby si dekódovací program nainštaloval do počítača. Nosil ho so sebou ako dátový kľúč. Z toho nepochybne vyplývajú zaujímavé informácie o plánovaní a stavbe rampy v Rovníkovej Guinei. A dajú sa zistiť neuveriteľné veci o čiernom trhu s kórejskými atómovými zbraňami. Veci, ktoré sme ani my netušili.… Nuž hej, bomba, ako vieme, vybuchla tak, že nespôsobila nijaké škody.“


  „Nepriamo ich spôsobila veľmi veľa,“ povedala Shawová, „ale dobre, Julian, Lynn a väčšina hostí sú na ceste naspäť. O pár hodín by mali pristáť na OSS.“


  „Vidíte, a teraz by bolo dôležité, aby ste sa porozprávali s Julianom.“


  „To urobím.“


  „Myslím tým hneď, ako sa bude dať. V rámci najbližších hodín. Potrebujem jeho odhad.“


  Shawová nadvihla obočie. „Na čo?“


  „Podľa Norringtonovej korešpondencie sa to ešte neskončilo.“


  „Hovorte jasne. Musím si byť istá, že má zmysel matersky nepodporiť syna vo chvíli, keď sa stane tridsiatnikom.“


  Lee prikývol. „Myslím, že sa to oplatí, Jennifer. Minulý rok totiž na Mesiac nevystrelili iba jednu miniatómovku,“ odmlčal sa, chlipol si vody a rozvážne položil pohár pred seba. „Boli dve.“


  „Dve,“ zopakovala Shawová.


  „Áno. Kenny Sin získal dve a obe naložili do Mayého rakety. A my sa teraz pýtame: Kde je tá druhá?“


  Shawová naňho nemo hľadela. Lee mal pravdu, to bolo alarmujúce. A zároveň definitívne znamenalo, že nijaké citrónové suflé nebude. Čo to ešte znamená, na to už nechcela ani pomyslieť.


  CHÁRON, VESMÍR


  Evelyn Chambersová videla, ako sa Olympiada Rogašovová nesie zo sektora určeného na spanie do salónu s výrazom nesmiernej spokojnosti. To strašidelne nereálne z jej zjavu sa vytratilo. Teraz sa po prvý raz zdalo, že Ruska vníma samu seba ako hlavný indikátor vlastného bytia. Ako ktosi, kto neexistoval kvôli dohode iných, kto zostane jestvovať naďalej, hoci od nej zadávatelia koordinátov jej existencie odvrátili zrak.


  „Povedala som mu, že ma môže bozať v riť,“ oznámila a spustila sa vedľa Heidrun.


  „A ako zareagoval?“


  „Presne to neurobil, ale želá mi veľa šťastia.“


  „Vážne?“ užasla Heidrun. „Povedala si, že ho chceš opustiť?“


  Rogašovová sa obzerala, radostne a placho ako tínedžer, ktorý spoznáva neprebádané oblasti svojho tela.


  „Myslíte si, že som pristará na to, aby som znovu…“


  „Hlúposť,“ odvetila Heidrun rozhodne.


  Olympiada sa pousmiala, zodvihla zrak a odplávala. Imaginárna Miranda Winterová váľala sudy v bezváhovom stave, výskala a kvíkala od radosti. O’Keefe si čítal, len aby sa nemusel pozerať na jej narúžované pery. Náhlili sa vesmírom so všadeprítomnou Rebeccou Süovou, počuli Momoku Omurovú, ako veselo trúsi uštipačné poznámky a Warrena Locatelliho, ako sa chvastá. Počuli Chuckyho rozprávať zlé vtipy ešte horšie, ako by si zaslúžili. Aileen počuli viť kytice pestrých životných múdrostí. Mimi Parkerová a Marc Edwards našli naplnenie v My a Peter Black priniesol novinky z priestoru a času. Dokonca vnímali aj hru Carla Hannu na gitare, toho iného Carla, ktorý nebol žiadnym teroristom, ale milým chlapíkom. Walo Ögi visel prilepený pod stropom a hral šach, prehral už tretiu partiu s Karlou Krampovou. Eva Boreliusová sa zmietala v kolotoči výčitiek a Dana Lawrenceová, vyhlásená za hrdinku, písala hlásenie.


  Chambersová mlčala, vďačná za prázdnotu vo svojej hlave.


  Odkedy opustili Mesiac, konečne sa cítila oveľa lepšie. Pri spätnom pohľade ten takzvaný hraničný zážitok v ťažobnej oblasti jej bol trápny, takže o ňom nehovorila. No raz preň bude musieť nájsť slová. Prenasledoval ju neurčitý prízrak, akoby si ju v hmlovom mori všimla akási monštruózna bytosť a odvtedy ju neustále pozorovala. No aj s tým sa časom dokáže vyrovnať. Jemne sa odstrčila od stola, nechala Olympiadu tam a odplávala do bistra.


  „Ako sa darí?“ opýtala sa.


  „Dobre,“ Rogašov, zaseknutý v držiaku, vzhliadol od svojho počítača. „A tebe?“


  „Lepšie,“ ukazovákom si masírovala spánky, „ten tlak už ustupuje.“


  „To rád počujem.“


  „Mal by si niečo proti, ak neodolám svojej profesionálnej zvedavosti?“


  „Môžeš sa ma opýtať na čokoľvek,“ Rogašovov úsmev trochu roztopil ľad na jeho svetlých mihalniciach, „pokiaľ neočakávaš, že dostaneš na všetko odpoveď.“


  „Čo to tu celý čas rátaš?“


  „Julian si zaslúži reakciu. Vďačíme mu za úžasný týždeň. Nech sa už skončil akokoľvek, ponúkol nám veľa zaujímavostí. Za to sa od nás teraz čo-to očakáva.“


  „Ty chceš investovať?“ opýtal sa Mukeš Nair vznášajúc sa k nim.


  „Prečo nie?“


  „Po tomto horore?“


  „No a?“ Rogašov mykol plecami. „Prestali ľudia stavať lode len preto, že sa potopil Titanic?“


  „Priznávam, nie som si istý.“


  „Veď predsa poznáš mechaniku zlyhania, Mukeš. Je to vždy strach pred krízou, ktorá ho spustí. Na začiatku je nenápadný problém, no ten za sebou ťahá psychózu. Žraločiu psychózu. Stačí jeden jediný žralok, aby zničil turizmus v celom regióne, pretože už nik nevstúpi do vody, hoci sa pravdepodobnosť, že aj jeho zožerie, blíži k nule. Zrútenie hospodárstva, kolaps finančných trhov, vždy sme mali do činenia so psychózami. Nie ojedinelý teroristický útok, nie bankrot jednej banky, ale následná celková paralýza je tou najväčšou hrozbou. Mám svoje rozhodnutie investovať do Julianovho podniku, do prelomu celosvetového zásobovania energiou, odvíjať v závislosti od žraloka?“


  „Tým žralokom bola atómová bomba, Oleg!“ Nair naširoko otvoril oči. „Možno začiatok globálneho konfliktu.“


  „Alebo aj nie.“


  „Julian za to s určitosťou nemôže,“ pridala sa Chambersová, „stali sme sa obeťami atentátu, ktorého adresátom bol ktosi úplne iný. Len sme boli v nesprávny čas na nesprávnom mieste.“


  „Ale ešte stále nikto nevie, kto za tým stojí!“


  „A čo chceš s tým urobiť?“ opýtal sa Rogašov uštipačne. „Zastaviť vesmírne lety?“


  „Vieš presne, že tak nezmýšľam,“ zamračil sa Nair, „len sa pýtam, či má investovanie zmysel.“


  „To aj ja.“


  „No a?“


  Rogašov ukázal na obrazovku počítača: „Vypočítal som to. Na Mesiaci sa nachádza okolo 600 000 ton hélia-3. To je desaťnásobok potenciálnej energetickej kapacity všetkých pozemných zásob ropy, plynu a uhlia dohromady. Možno dokonca viac, pretože koncentrácia izotopu na odvrátenej strane by mohla byť vyššia, než v zemskom tieni. Päť metrov vrstvy regolitu je potvrdených, zaujímavé sú tie horné dva až tri metre. To presne zodpovedá hĺbke, ktorú prehrabávajú chrobáky.“ Rogašov čosi naťukal do počítača. „Ak neberieme do úvahy transport na Zem, vyráta sa energetická bilancia nasledovne: gram regolitu sa rovná 1 750 joulom. Čosi z toho sa stratí počas zahriatia a ďalšieho spracovania. Zostane, povedzme, 1 500 joulov. To zodpovedá oblasti s rozlohou 10 000 štvorcových kilometrov, ktorú by bolo treba ročne prekopať a sprocesovať, aby sa vykryl súčasný ročný dopyt Zeme. Tisícina mesačného povrchu. Pokiaľ ide o produktivitu, chrobáky pracujú na slnečné svetlo, takže pol roka sú bez energie. Povedzme, že by preto bolo potrebné dvojnásobné množstvo tých strojov, ako treba v súčasne bežiacej prevádzke.“


  „A koľko to je?“


  „Pár tisíc.“


  „Pár tisíc?“ skríkol Nair.


  „Áno, iste,“ povedal Rogašov nedotknuto, „predpokladajme, že by ich bolo toľko nasadených. Potom by zásoby stačili asi na 4 000 rokov. Ale za predpokladu, že obyvateľstvo sveta bude stagnovať a energetické potreby tretieho sveta zostanú výrazne nižšie, než sú potreby rozvinutých krajín. Ani jedno, ani druhé sa nestane. Realisticky vzaté, do konca storočia sa dá očakávať 25 miliárd ľudí. A plošný nárast spotreby prúdu. Ak na to hľadíme takto, Mesiac nás bude zásobovať energiou maximálne 700 rokov.“


  „A potom?“ spýtala sa Chambersová.


  „Potom sme vyčerpali ďalší fosílny zdroj a budeme tam, kde sme dnes. Mesiac by bol splanírovaný, nezaujímavý pre hotely a turistiku. Ale možno by sa dalo vyčleniť niekoľko prírodných chránených oblastí. Či by ich ale pre množstvo prachu bolo vôbec vidieť, to je otázne.“


  „Tisícky ťažobných strojov,“ Nair krútil hlavou, „veď to je šialenstvo! Oproti takým nákladom predsa neobstojí žiaden zisk.“


  „Práveže áno,“ Rogašov sklapol počítač, „problém s deficitom by bol v prípade konvenčných vesmírnych letov. Vesmírny výťah všetko zmenil. A postaviť tisícky takých strojov, teda tu by som sa nebál. Postavia sa aj tisícky pancierov. A splanírovaný Mesiac je jednoducho splanírovaný Mesiac.“


  „Doriti,“ povedala Chambersová sama pre seba.


  „Áno, doriti. Viem, na čo myslíš. Zase raz zničíme jeden zázrak prírody len pre krátkodobý efekt.“


  „Ale vyplatí sa to, nie?“


  „Vyplatí sa to 700 rokov. A z diaľky nebude Mesiac vyzerať inak, než vyzerá dnes.“ Rogašov našpúlil pery. „Takže si myslím, že ja sa s časťou pôvodne plánovanej sumy na Orley Space budem podieľať.“


  „Srdečne blahoželám.“


  „Aj podľa tvojej rady,“ nadvihol obočie. „Už si zabudla? Isla de las Estrellas?“


  „Vtedy som ešte nebola v ťažobnej oblasti.“


  „Chápem. Žraločia psychóza.“


  „Nie, v žiadnom prípade. Len si práve vyjadril, čo som si uvedomila už v krajine hmly. Nezmyselnosť toho celého. Ak hovoríme o lunárnej ťažbe, tak si väčšina ľudí predstaví zopár osamelých bagrov, ktoré sa na obrovskom Mesiaci stratia. Namiesto toho sa stratíme my pod bagrami,“ pokrútila hlavou. „Samozrejme, že je lepšie zničiť Mesiac, než Zem. Aneutrónová fúzia je čistá. A keď to vystačí na 700 rokov, no dobre. Ale aj tak sa mi to môže nepáčiť.“


  „Druhú polovicu peňazí by som chcel vložiť, aby som mohol prevziať Lightyears Warrena Locatelliho.“


  „Čo prosím?“ Nair prevrátil oči. „Ty chceš…“


  „Nechcem pôsobiť neúctivo.“ Rogašov zodvihol obe ruky. „Warren je mŕtvy, ale ak sa budem držať bokom, to ho neoživí. Bol to malý boh, a ako všetci bohovia zanechal po sebe vákuum. Podľa môjho názoru je Lightyears kandidát na prevzatie par excellence. Warren dosiahol v solárnych technológiách prevratné veci. Nejaké veci ešte treba dotiahnuť. A najlepšie hlavy z brandže pracujú v jeho firme. Nič si nenahovárajme: len s pomocou solárnych technológií dokážeme natrvalo vyriešiť naše problémy s energiou!“ Usmial sa. „Takže Mesiac možno nakoniec ani nebudeme musieť splanírovať.“


  „A si si istý, že sa Lightyears nechá len tak ľahko zhltnúť?“ opýtal sa Ind nedôverčivo.


  „Nepriateľské prevzatie.“


  „Budeš musieť ponúknuť obrovské množstvo peňazí.“


  „Ja viem. Pridáš sa?“


  „Dobrý Bože, ty máš ale otázky!“ Nair si pošúchal mäsitý nos. „Nie je to vlastne môj kšeft. Ja som len obyčajný…“


  „Sedliacky syn, ja viem.“


  „Musím o tom porozmýšľať, Oleg.“


  „Urob to. S Julianom som už hovoril. Ide do toho. Aj Walo.“


  „Jeden dostane nohu, druhý ruku,“ pohmkávala si Chambersová, keď sa Nair so solárnymi panelmi v očiach vznášal preč. Rogašov sa lišiacky usmial a chvíľu mlčal.


  „A ty?“ povedal. „Ako sa zachováš ty?“


  Pozrela naňho. „K Julianovi?“


  „Na každý pád máš k dispozícii kapitál verejnej mienky, ako si to pekne nazvala.“


  „Žiaden strach,“ Chambersová skrivila kútiky úst, „neuškodím mu.“


  „Dobrá kamarátka,“ doberal si ju Rogašov.


  „Priateľstvo s tým má málo spoločné, Oleg. Ja som bola pozitívne naklonená väčšine jeho skutkov ešte pred tým, ako som letela na Mesiac. A stále som. Bez ohľadu na to, čo si o tom pustošení tam hore myslím. On je pionier, novátor. Žiadna zločinecká banda mi nevyhodí z hlavy moje sympatie k nemu.“


  „Urobíš reláciu o tých udalostiach?“


  „Jasné. Pridáš sa?“


  „Ak chceš.“


  „Môžem sa ťa pri tej príležitosti pýtať aj na tvoj súkromný život?“


  „Nie, to smieš iba tu,“ žmurkol na ňu, „ako priateľka.“


  „Momentálne je to tak, že si dostal kopačky.“


  „Ach tak,“ pohľad mu uhol, „áno, myslím, že Olympiada čosi také spomenula.“


  „Človeče, Oleg!“


  Mykol plecami: „Čo chceš? Odkedy sme uzavreli manželstvo, každé dva týždne ma opúšťa.“


  „Teraz to podľa všetkého myslí vážne.“


  „Bol by som rád, keby za jej vyhrážkami nasledovali činy. Predsa len ma dnes po prvý raz opustila tak, že nebola spitá na mol. Takže ešte je nádej.“


  „To je ti to tak jedno?“


  „Ó nie, je to zbytočné.“


  „Mrzí ma, ale to je nad moje chápanie. Prečo ju potom neopustíš ty?“


  „To som urobil už dávno.“


  „Myslím oficiálne.“


  „Pretože som sľúbil jej otcovi, že to neurobím.“


  „Ach, tieto chlapské reči!“


  „Čo? Dodržať sľub?“ Rogašov si ju premeriaval. „Mám ti povedať, čo mi najviac vyčíta, Evelyn? Chceš to vedieť? Čo myslíš?“


  „Netuším,“ mykla plecami. „Neveru? Cynizmus?“


  „Nie. To, že som si dal tú námahu klamať ju. Rozumieš? Námahu!“


  Chambersová zmätene mlčala.


  „Ale ja ju neklamem,“ povedal Rogašov, „možno mi vyčítať všetko možné a mnohé pravdepodobne právom. Ale ak existuje niečo, čo som nikdy neurobil a nikdy neurobím, tak je to klamanie a nedodržanie slova. Dokážeš si to predstaviť? Že ti niekto zo všetkých tvojich zlých vlastnostní vyčíta tú jedinú dobrú?“


  „Možno si myslí, že potom bude znesiteľnejšie…“


  „Pre koho? Pre ňu? Mohla kedykoľvek odísť. Vlastne si ma ani vôbec nemusela brať. Poznala ma, presne vedela, kto som. Aj to, že sa Ginsburg a ja chystáme naše majetky spojiť sobášom. Ale Olympiada súhlasila, pretože nevedela, čo lepšie by mohla urobiť. Ani dnes nevie robiť nič lepšie, iba trpieť.“ Rogašov potriasol hlavou. „Ver mi, ja ju zdržiavať nebudem. Ale ani jej nebudem vnucovať rozchod. Možno to vidí tak, že som ju zbavil hrdosti. Ale svoju hrdosť si musí späť získať sama. Olympiada vraví, že po mojom boku zomiera. To je chyba. Ale ja jej život nemôžem zachrániť. Ona sama si musí zachraňovať život. A to tak, že konečne odíde.“


  Chambersová si hľadela na končeky prstov. Zrazu znovu videla klesať nohu chrobáka, cítila na sebe bledý pohľad bytosti z ríše mŕtvych. Vidím ťa, povedala jej tá bytosť. Budem ťa každý deň, ktorý sa budeš pripravovať na svoju smrť, pozorovať.


  “Môj život si zachránil,“ povedala potichu. „Poďakovala som sa ti?“


  „Myslím, že sa o to práve pokúšaš,“ povedal Rogašov.


  Zaváhala. Potom sa k nemu nahla a pobozkala ho na líce.


  „Myslím, že máš ešte pár dobrých vlastností,“ povedala, „aj keď si inak dosť veľký ignorant.“


  Rogašov prikývol.


  „Mal som s tým začať skôr,“ povedal. „Môj otec bol odvážny muž. Odvážnejší, než my všetci dokopy. No jeho život som nedokázal zachrániť. Každý deň sa o to snažím znovu a znovu. Tak, že preňho hromadím peniaze, kupujem preňho firmy, podriaďujem ľudí svojej a tým vlastne jeho vôli. Ale vždy ho znovu a znovu zastrelia. Vždy. Už neožije. A ja neviem, ako s tým mám žiť. Neexistuje žiadna stredná cesta, Evelyn… Buď si príliš ďaleko, alebo príliš blízko.“


  „Vy ste jeden ako druhý,“ sykla Amber. Bola mrzutá, pretože Julian a Tim zo seba nedokázali dostať nič iné, iba sa škriepiť. Ešte viac ju však rozlaďovala fixná neústupčivosť, s akou obaja viseli na svojich spomienkach. Medzitým Lynn celý čas spala ako pod chloroformom. „Každý z vás ju upodozrieval, že paktuje s Carlom.“


  „Pretože sa tak správala,“ povedal Tim.


  „Smiešne! Akoby bola Lynn skutočne schopná zničiť svoj vlastný hotel!“


  „Veď si ju sama videla,“ šepkal Julian. „Pri spätnom pohľade sa nám to môže zdať scestné, ale Lynn je mierne duševne narušená…“


  „Čo si ty všetko nevšimneš,“ uškeril sa Tim.


  „A už dosť,“ zabrzdila ho Amber, „je to tu ako v škôlke. Buď sa naučíte rozprávať sa medzi sebou slušne, alebo si ma neželajte! Obaja!“


  Stiahli sa nazad do pristávacieho modulu, aby ostatným nepredvádzali divadielko svojimi škriepkami. Nikto sa už neovládal. Nahá a odporná ležala pred nimi rozkladajúca sa mŕtvola ich rodinného života, pripravená na pitvu. Po tom, čo to vyzdvihlo Ninu Hedegaardovú z prašnej jaskyne a zostávajúca skupina vstúpila do modulu, aby sa dali na spiatočnú cestu k obytnej jednotke, zrútila sa Lynn v návale plaču. Bezprostredne po pripájacom manévri znovu nadobudla vedomie, no nikoho nespoznávala. Znovu omdlela a vydala sa na 24-hodinovú prekliatu cestu. Potom sa už zdalo, že sa aspoň čiastočne pozbierala, akurát že si na väčšinu vecí, ktoré sa stali na Mesiaci, nedokázala spomenúť. Momentálne znovu spala.


  „Aby sme si tu čo-to vyjasnili…“ začal Tim.


  „Stop,“ Amber zavrtela hlavou.


  „Prečo?“


  „Povedala som: stop!“


  „Veď vôbec nevieš, čo som…“


  „Ale áno, chceš ísť otcovi po krku! Ako dlho ešte? Čo mu vlastne vyčítaš? Že jeho vesmírne lety boli finančne dostupné? Že dáva prácu tisíckam ľudí?“


  „Nie.“


  „Že uskutočňuje sny ľudstva? Že bojuje za čistú energiu, za lepší svet?“


  „Samozrejme, že nie.“


  „Tak čo?“ vyštekla. „Ach, človeče, ja už mám tejto strašnej zákopovej vojny po krk! Po krk!“


  „Amber!“ Tim sklonil hlavu. „On sa nestaral. Keď sme…“


  „O čo sa nestaral?“ prerušila ho. „Možno, že vám bol len zriedka k dispozícii. Ako to vidím ja, stará sa deň čo deň o smiešnu vedľajšiu vec menom ľudstvo, ktorá plodí veľa špiny a starostí. Mrzí ma, Tim, ale za túto sebaľútosť, ktorú predvádzajú mladí ľudia pred svojimi stvoriteľmi, a ešte od nich aj žiadajú, aby im zanechali svet neporušený, súcit a spoluúčasť odo mňa neočakávaj.“


  „Nejde o to, že býval zriedka doma,“ bránil sa Tim zaťato, „ale že pri tých málo príležitostiach, pri ktorých mal byť, vôbec nebol! To, že preto Crystal prišla o roz…“


  „Ty neférový somár,“ vyhŕkol Julian, „tvoja mama mala genetickú predispozíciu.“


  „Hlúposť!“


  „Ale áno! Capito, hombre? O rozum by prišla, aj keby som sa okolo nej motal od rána do večera.“


  „Vieš presne, že…“


  „Nie, bola chorá! Nosila to v génoch a skôr, než som si ju vzal, zničila si kokaínom už polovicu mozgu. A pokiaľ ide o Lynn…“


  „Pokiaľ ide o Lynn, budeš teraz pre zmenu počúvať ty,“ prikázala Julianovi Amber, „pretože skutočne, a v tom s Timom úplne súhlasím, nie si schopný nahliadnuť do cudzej hlavy. Myslíš si, že život je film, ty si režisér a všetci konajú a myslia podľa scenára. Neviem, či máš skutočne rád Lynn, alebo len postavu, ktorú má pre teba hrať…“


  „Samozrejme, že ju ľúbim!“


  „Dobre. Urobil si pre ňu všetko, umožnil si jej bezkonkurenčnú kariéru, ale zaujímal si sa o ňu niekedy? Si si istý, že sa vôbec zaujímaš o ľudí?“


  „Preboha, prečo asi tak toto všetko robím?“


  „Nie, nie,“ zodvihla prst, „počúvaj, malý Julian, čo hovorí teta! Ty nakrúcaš filmy a obsadzuješ roly. S desiatimi miliardami štatistov a s Lynn v hlavnej úlohe.“


  „To nie je pravda!“


  „Ale áno, je. Nie si schopný rozpoznať, že je tvoja dcéra maniodepresívna a hrozí jej, že ju postihne matkin osud.“


  „Presne,“ zvolal Tim, „pretože ty totiž…“


  „Sklapni, Tim!… Pozri, Julian, určite to nie je tak, že to nechceš ty to jednoducho nevidíš! Vráť sa do reality. Lynn je mimoriadne nadaná. Má črty génia. Presne ako ty. Ale na rozdiel od teba v jej žilách neprúdi nijaký energetický nápoj. Nemá povahu hopsajanka a ani citlivosť býka z pastvín. Tak ju konečne prestaň prezentovať ako dokonalú a neustále jej pridávať na plecia. Pretože ona sa nikdy neodváži odporovať ti. Sním z nej ten tlak. Opakuj po mne: Lynn… nie… je… ako… ja!“


  „Ach… Julian?“


  Amber pozrela hore. Nina Hedegaardová, zjavne nepríjemne dotknutá, visela v komore vedúcej k obytným jednotkám. Julian otočil hlavu a prinútil sa pôsobiť uvoľnene.


  „Pokojne poď dovnútra. Rozprávame si tu veselé rodinné príhody a diskutujeme o ďalších Vianociach.“


  „Nechcem rušiť,“ placho sa usmiala. „Ahoj, Amber. Čau, Tim.“


  Odkedy sa vydal Cháron na svoju osamelú cestu k OSS, Julian sa už vôbec nesnažil tajiť svoj románik s pilotkou. Amber mala Ninu rada a ľutovala ju. Naletela Julianovi a uctievala ho natoľko, až z toho vyvodzovala spoločnú budúcnosť.


  „Čo sa deje?“ opýtal sa Julian.


  „Mám na linke Jennifer Shawovú.“


  „Hneď som tam,“ preplazil sa smerom k priehradke. Amber sa zdalo, že bol pripravený na všetko.


  „Hneď potom sa vrátiš,“ dodala. „Ešte som s tebou neskončila.“


  „Áno,“ povzdychol si Julian. „Toho som sa obával.“


  Tim otvoril ústa, už-už chcel vysloviť nejakú nepríjemnú poznámku. No Amber zúžila oči a vyslala k nemu varovný signál, tak že ich zasa poslušne zavrel.


  Lynn si brúsila ostrie svojej podozrievavosti.


  Posledné udalosti z Mesiaca sa jej zjavovali ako jediný trýznivý kúsok sna. Skutočne sa snažila spomenúť si na posledné hodiny v Gai. Keď okolo jej spacieho vaku preplávala Dana Lawrenceová v rovnakom okamihu, ako otvorila oči, pozrela sa na ňu a spýtala sa jej, ako sa jej darí. Lynn sa v mozgovej kôre rozžiaril synaptický ohŕiostroj a nemohla inak, iba povedať:


  „Choďte do čerta, vy falošná zmija!“


  Lawrenceová sa zasekla, zaklonila hlavu, v očiach sa jej zračila arogancia. Z vedľajšej miestnosti k nim doliehali hlasy ostatných. Potom podišla bližšie.


  „Čo proti mne vlastne máte, Lynn? Predsa som vám nič neurobila.“


  „Spochybnili ste moju autoritu.“


  „Nie, bola som lojálna. Myslíte si, že bolo zábavné pozerať sa, ako Kokoschka horí, hoci v tom šiel spolu s Hannom? Musela som nariadiť evakuáciu.“


  Hlúpe na tom celom bolo, že mala pravdu. Medzitým už Lynn vedela, že sa správala nanajvýš paranoidne, hoci netušila, v akej súvislosti. Napríklad jej uniklo, prečo nechcela Julianovi ukázať nejaké filmy. Nevedela si spomenúť ani na svoj divoký útek presklenými mostmi len niekoľko sekúnd pred tým, než vypukol požiar. Zato si spomínala na Hannovu zradu, na bombu a záchrannú akciu všetkých zakliesnených v hlave Gaie. Nakrátko zase nadobudla svoje vodcovské kvality, a potom jej mozog skolaboval úplne. To, že teraz znovu pracoval, jej pripadalo takmer ako zázrak. Veľmi ju to síce netešilo, pretože sa zdalo, že generátor jej emócií je zjavne poškodený. Bola bez síl a ubitá. Nedokázala si už ani predstaviť, aké to je pociťovať radosť. Zato vedela, čo sa jej vo všetkom tom zmätku určite nesnívalo. Mala to jasne pred očami, znelo jej to v ušiach. Záležitosť, v ktorej zohrávala Lawrenceová zápornú úlohu.


  „Nechajte ma na pokoji,“ povedala.


  „Robila som svoju prácu, Lynn,“ povedala Lawrenceová urazene. „Ak ku katastrofe v Gai viedli chyby v plánovaní a stavebnom postupe, nemôžete za to viniť mňa.“


  „Neboli tam žiadne nedostatky. Kedy tam vlastne budeme?“


  „O necelé tri hodiny.“


  Lynn sa začala odpútavať. Bola smädná. Mala dokonca chuť na niečo konkrétne, na grepovú šťavu. Nemala jednoducho iba smäd, mala chuť. Určitým spôsobom to bolo čosi emocionálne.


  „Mali sa postaviť ďalšie únikové východy,“ vŕtala sa Lawrenceová v jej ranách. „Krk bol priesmyk.“


  „Nevyhodila som vás?“


  „To ste urobili.“


  „Tak držte ústa.“


  Lynn odstrčila Lawrenceovú bokom a kĺzala sa k otvoru, ktorý viedol do susednej oblasti. Ako vždy budú všetci veľmi milí a ohľaduplní. Trápne, trápne. Koniec koncov, bolo jej úlohou pýtať sa Julianových hostí na ich želania. Bola však chorá. Postupne, v jemne podávaných dávkach jej Tim odhalil celý rozsah katastrofy. Medzičasom už vedela, kto všetko zomrel a za akých okolností. A znovu bojovala s pocitmi, so smútkom alebo aspoň hnevom, aj keď to viedlo iba k tupej rozpoltenosti.


  „Čo chcela?“


  „Čo?“ Julian si sňal slúchadlá.


  „Pýtal som sa, čo chcela.“


  Tim sa snažil, aby to neznelo nepriateľsky. Julian otočil hlavu. Veliteľský mostík Chárona sa nachádzal v zadnej časti priestorov na spanie. Otvorenou priečkou mohli vidieť do susedného salónu, kde sa práve Heidrun, Sušma a Olympiada bavili s Finnom O’Keefom, zatiaľ čo si Ögi zúfal nad Krampovej rošádou.


  „Niečo veľmi zvláštne,“ povedal Julian potichu. „Pýtala sa, koľko bômb sme našli na Mesačnej základni.“


  “Koľko?“


  „Zjavne boli na palube rakety z Rovníkovej Guiney dve miniatómovky. Tam hore ešte leží jedna taká vec.“


  Povedal to tak pokojne a akoby mimochodom, že Tim potreboval chvíľku na to, aby pochopil celý dosah správy.


  „Dokelu,“ zašepkal. „Palmer už o tom vie?“


  „Bezodkladne ho informovali. Na základní sa určite zvýšila nervozita. Chcú ešte raz prezrieť jaskyne.“


  „Myslíš, že keď našli jednu bombu…“


  „Tú druhú Carl Hanna možno schoval.“


  „Fú.“


  „Hm,“ Julian položil Timovi ruku na plece, „nech je, ako chce, nemali by sme to rozširovať.“


  „Ja neviem, Julian,“ Tim zvraštil obočie. „Skutočne si myslíš, že aj tú druhú bombu uložil v jaskyniach?“


  „Ty nie?“


  „Po tom, čo tam už jedna ležala? Teda, ja by som si pre takú rezervu hľadal úplne iné miesto.“


  „To je pravda,“ Julian si masíroval bradu. „A čo keď tá druhá miniatómovka vôbec nie je určená základni?“


  „A komu inému?“


  „Mám určitý nápad. Možno je trochu surový. Ale predstav si, že sa niekto snaží poštvať proti sebe Číňanov a Američanov, jednoduchá vec po tom, čo sa už minulý rok dostali do potýčky. Čo teda, ak by tá druhá bomba…“


  „Bola určená pre Číňanov?“ Tim pomaly vydýchol. „Mal by si písať romány. Ale dobre. Je ešte tretia možnosť.“


  „Ktorá?“


  „Ťažobná oblasť.“


  „Nuž,“ Julian si hrýzol spodnú peru, „a my nemôžeme nič urobiť.“


  „Máš niečo proti, aby som to povedal Amber?“


  „Pre mňa, za mňa. Ale viacej nikomu. Budem ešte hovoriť s Jennifer a poviem jej, čo si o tom myslíme.“


  ORLEY SPACE STATION OSS, GEOSTACIONÁRNA ORBITA


  K vesmírnej stanici sa blížili pod šikmým uhlom, takže obrovská, 280 metrov dlhá hríbovitá štruktúra tam visela v neprirodzenom sklone. Medzitým mali už všetci svoje skafandre na sebe. Hoci bola Zem vzdialená ešte takmer 36 000 kilometrov, keď videli na obrazovkách, ako sa OSS zväčšuje, bolo to, akoby prichádzali domov. Videli jej päť tórusov – kruhových prstencov, vyčnievajúci ovál jej hangára, extravagantné moduly Kirka a Picarda. Čakal ich prstencový prístav s jeho mobilnými komorami, manipulátory, nákladné raketoplány a letky evakuačných klzákov. O 23.45 zaznelo vesmírnou loďou tupé zazvonenie, po ktorom nasledovala ľahká vibrácia, keď Hedegaardová pristála na prstenci.


  „Prosím, nechajte si svoje skafandre,“ povedala Hedegaardová, „kompletný výstroj. Vaša batožina…“


  Zmĺkla. Zjavne si v tej istej chvíli uvedomila, že batožinu nikto nemal. Všetko zostalo v Gai.


  „Z Chárona sa vydáme rovno do Picarda, kde je pripravené občerstvenie. Nemáme veľa času, výťah tu bude okolo štvrť na jednu a hneď zase OSS opustí. Mysleli sme si, že bude, ehm, vo vašom záujme vrátiť sa na Zem čo najrýchlejšie. Vaše prilby a ruksaky si môžete odložiť v toruse 2.“


  Nikto nič nepovedal. S poklesnutou náladou opustili pretlakovou komorou vesmírnu loď. Rozlúčili sa so svojím úzkym lietajúcim hotelom, a tak nejako oneskorene aj s Mesiacom, ktorý za to všetko, čo sa stalo, vlastne nemohol. Jeden za druhým klesali dlhou chodbou k torusu 2, rozdeľovaciemu prstencu, v ktorom sa nachádzali terminál a hotelová recepcia. Odtiaľ sa vetvili prepojovacie tunely, viedli dolu k apartmánom a palubou do profesionálne využívanej časti stanice, kde boli laboratóriá, observatóriá a dielne. Obe výsuvné pretlakové komory na vnútornej strane torusu, ktoré viedli k výťahovým kabínam, boli uzavreté. Pri konzolách pracovali traja astronauti, kontrolovali systémy výťahu, dozerali na vykladanie nákladnej lode a montážne práce na jednom z manipulátorov.


  O’Keefe myslel na disk hangára, kde sa stavali vesmírne lode na odvážnejšie misie. Stroje sa náhlili mĺkvym vesmírom a solárne panely žiarili v chladnom bielom slnku. Tam hore ho Heidrun vysotila z komory, vysmievala sa mu a Warren Locatellli si navracal do helmy…


  Ako dávno to bolo? Desaťročie? Storočie?


  Nevráti sa. To vedel, keď ukladal prilbu do regálu, ktorý bol na to určený. Pekne nakrúcať úžasné sci-fi filmy, zachrániť vesmír. Kedykoľvek! Čokoľvek si scenár vyžadoval. No nijaký návrat.


  „Nie,“ povedal sám pre seba.


  „Nie?“


  Heidrun uložila svoju prilbu vedľa jeho. Otočil hlavu a zahľadel sa do jej fialových očí. Pozoroval jej tvár škriatka, videl, ako jej vlasy vo vzduchoprázdne vytvárajú biele, tečúce pramene. Cítil v hrudi svoje srdce ako kameň.


  „Vrátila by si sa?“ opýtal sa. „Sem? Na Mesiac?“


  Na chvíľku o tom uvažovala.


  „Áno. Myslím, že áno.“


  „Takže si tu hore niečo našla.“


  „Niekoľko vecí, Finn,“ usmiala sa, „dosť veľa vecí. A ty?“


  Nič, chcel povedať. Iba som niečo stratil. Prv než som to mal.


  „Neviem.“


  Ani ju už znovu neuvidí. Dalo by sa tomu zabrániť. Svet bol plný osamelých miest, ona bola osamelé miesto. Kvôli tomu nemusel ísť na Mesiac. Heidrun pootvorila pery, zodvihla ruku, akoby sa ho chcela dotknúť.


  „V ďalšom živote,“ povedala potichu.


  „Ale je iba tento tu,“ odvetil príkro.


  Prikývla, sklonila hlavu a prekĺzla popri ňom. Prameň jej vlasov sa mu dotkol tváre a pošteklil ho na nose.


  „Zlato moje,“ počul vravieť Wala. „Ideš?“


  „Idem, zlatko!“


  Kameň začal bolieť. Finn O’Keefe pozrel na svoju prilbu, otočil sa a vznášal sa s prázdnou hlavou za ostatnými.


  Blížila sa polnoc. Nikto nemal chuť oživovať ťažko potlačené vzrušenie posledných dní kofeínom. V Picarde sa všetci vrhli na džúsy a čaje. Julian by si rád dal nejakú polievku, no keďže polievky mali v mikrogravitácii sklon k osamostatňovaniu sa, dal si lasagne. Trochu si zajedol a zmizol v tuneli, ktorý viedol k apartmánom. Potreboval v pokoji telefonovať so Zemou.


  Pridala sa k nemu Dana Lawrenceová,


  „Nie ste hladná?“ opýtal sa.


  „Ale áno. Ibaže som zabudla svoje hlásenie v Chárone.“


  Zastavil sa pred svojou kabínou, balansoval s lasagnami. Kto sa má v tejto žene vyznať? V Gai si dokázala udržať nervy, čelila zradcovi Kokoschkovi a vyradila Hannu. Lynn si nemohla zvoliť lepšie. A práve toto racionálne poznanie, že Lawrenceová tú pozíciu získala, ho dráždilo. Možno to bolo kvôli jeho pohľadu na ženy, možno všeobecne kvôli jeho pohľadu na ľudí, takže nevedel, čo si s ňou počať. Nedokázal si ju predstaviť v slzách ani pri výbuchu smiechu. Jej tvár Madony s ústami v tvare srdca a jej skúmajúce oči mu pripomínali replikantku. Rastlinnú dvojníčku Brooka Adamsa v Požierači tiel prichádzajú vo chvíli, keď otvára ústa a vydá mimozemsky tupý výkrik. Bola nepopierateľne veľmi inteligentná, určitým spôsobom dokonca vybavená atribútmi atraktivity. No zároveň na míle vzdialená od akejkoľvek vášne.


  „Musím sa vám poďakovať,“ povedal, „viem, že počas krízy nebola Lynn vždy úplne… vo forme.“


  „Držala sa obdivuhodne dobre.“


  „Ale viem aj to, že sa Lynnino počiatočné nadšenie vami zmenilo na odmietanie.“


  Lawrenceová mlčala.


  „Pochopte ju,“ zaváhal, „vo svojej podstate je perfektná v… dobrá v tom, čo robí. Má dobrý úsudok, ale bol možno trochu skalený. Boli ste rozvážna a odvážna, Dana.“


  „Robila som si svoju prácu,“ Lawrenceová sa usmiala, mimický manéver spôsobil, že jej črty pôsobili jemnejšie, no nie zmyselnejšie. „Ospravedlnili by ste ma?“


  „Samozrejme.“


  Vzniesla sa a stratila sa v ďalšej odbočke. Julian na ňu v tej istej chvíli zabudol. Hladne privoniaval k svojim lasagniam, pozrel do skenera a vkĺzol do svojej kabíny.


  Lawrenceová sa dostala do torusu 1, kde boli bary, knižnice a spoločenské miestnosti. Vzniesla sa k stropu a stúpala hore do dlhého tunela, ktorý spájal OSS Grand s torusom 2. Medzitým už v termináli slúžili iba dvaja astronauti.


  „Idem nakrátko do Chárona,“ povedala, „vziať si podklady.“


  Jeden z mužov prikývol. „Jasné.“


  Otočila sa, stratila sa v koridore, ktorý prepájal torus 2 s vonkajším prstencom prístaviska. Blížila sa k priehradke, za ktorou odpočívala vo svojich úchytoch vesmírna loď. Zatiaľ šlo všetko podľa plánu. Hydra ešte neprehrala. Naopak. Znepokojovala ju iba Lynnina nedôvera. Nedokázala si totiž vysvetliť, ako na to prišla. Ale ani to v skutočnosti nehralo žiadnu rolu. Lawrenceová otvorila priehradku k Cháronu, pozrela za seba, no nikto ju nesledoval. V Picarde sa zaoberali lasagnami a smútkom za domovom. Vyšvihla sa dovnútra pristávacej jednotky a ďalej do obytného modulu. Prešla cez bistro a salón. V oblasti určenej na spanie začala odstraňovať obloženie steny.


  Hanna jej presne opísal, kde je.


  A bola tam.


  Búrka spomienok. Zvláštne, ako sa to medzičasom zviditeľnilo v nejasných oblakoch súvislostí. Čo presne robila v iglu, jej unikalo. No Carla Hannu mala jasne pred očami. Ešte než sa v malej kuchynke zosunula k zemi, stŕpnutá od strachu. Videla ho, ako zavraždil Tommyho Wachowského, počula jeho tiché, zradcovské nadávky:


  Dana, dokelu. Zodvihni!


  Dana.


  Len pred pár hodinami jej svitlo v hlave, zato dokonale. Vtedy, keď sa Lawrenceová naoko zaujímala, ako sa jej darí. Hanna sa snažil spojiť s tou šľapkou spôsobom, ktorý naznačoval, že prijatie hovoru bolo vopred dohodnuté. Z akého dôvodu? Aby našla správnu odpoveď, stálo ju to veľmi veľa síl. Príliš veľa na to, aby o tom informovala aj Juliana. Navyše sa už s otcom nerozprávala. Všimla si, že jej bolo lepšie, keď ho odstránila z centra svojho myslenia. Zároveň jej chýbal. Tak ako bábke chýba ruka, ktorá ju udržiava v pohybe. A to, že ho vlastne zbožňuje, si uvedomovala minimálne na rozumovej úrovni. Možno už viacej necítila, čo cíti, každopádne aspoň vedela, čo cíti.


  Niečo sa v jej živote pokazilo, a Dana Lawrenceová v tom hrala neblahú úlohu.


  Lynn nazrela do koridoru.


  Rozhodnutá nespustiť svoju nepriateľku už ani na sekundu z očí, sledovala Lawrenceovú, odkedy opustila v Julianovej spoločnosti Picard. Prefíkanosť šialenstva, pomyslela si takmer pobavene, no preludy ju opustili. Nechala uplynúť zopár sekúnd, potom sa kĺzala ďalej za Lawrenceovou. Na konci koridoru videla otvorenú spojovaciu priehradku Chárona a vedela, že Lawrenceová je vo vesmírnej lodi.


  Dostanem ťa, pomyslela si. Prekabátim tvoj hadí charakter. A vzrastajúca nenávisť, o ktorej viem, že ju proti mne živíš, bude príčinou tvojho pádu. Nemala si sa nechať uniesť, neprístupná, nedobytná a kontrolujúca sa Dana. No nemožno na teba zaútočiť. Nenadarmo si sa pokúšala podkopať dôveru ostatných vo mňa. Zaplatíš.


  Nehlučne sa vzniesla ponad okraj priehradky, prešla pristávacím modulom, bistrom, salónom. Zbadala Lawrenceovú v oblasti určenej na spánok. Bola zohnutá nad čímsi štvorcovým, veľkosti aktovky na spisy. Vybrala to z otvorenej steny. Lynn videla, ako jej prsty svižne behajú po klávesnici a niečo zadávajú:


  Deväť hodín: 9.00


  Taký jednoduchý plán, taký efektívny v jadre svojho uskutočnenia. Vyslať na Mesiac raketu a nad Pearyho základňou ju nechať vybuchnúť, to by možno mohlo vyjsť. No umožňovalo by to spätne vystopovať trasu a navyše existovalo veľké riziko, že základňu minú. Vystreliť na OSS ďalšiu strelu, či už zo Zeme, alebo zo satelitu, bolo prakticky nemožné. Raketu by odchytili ešte pred explóziou. A aj v tomto prípade by rekonštrukcia dráhy letu viedla k odosielateľovi.


  No Hydra vymyslela dokonalé riešenie. Dve miniatómovky ukryté v komunikačnom satelite, odkiaľ mohli nebadane putovať na Mesiac a v určitej vzdialenosti od základne pristáť, a tam vyčkať, kým nepríde niekto, aby ich vyňal z kapsuly a umiestnil na tých správnych miestach. Jednu na základni, druhú vo vesmírnej lodi, ktorá by bombu aj atentátnika priviezla späť na OSS. Bezprostredne pred opustením základne aktivovať bombu 1, neskôr schovať bombu 2 v OSS. Tiež ju naprogramovať a úplne oficiálne odcestovať výťahom naspäť na Zem skôr, než by časovače spustili obe explózie a zničili Pearyho základňu a OSS. Perfektný dvojitý úder.


  Nezrekonštruovateľná cesta.


  Dobre, Pearyho základňu zbabrala. OSS už ale neminie. O pol desiatej, keď už budú všetci na Isla de las Estrcllas alebo na spiatočnej ceste do svojich krajín, sa vesmírna stanica roztaví a následne vypustí do Pacifiku tisícky kilometrov ľahučkého uhlíkového lana. Pravdepodobne ani nebolo potrebné dostať bombu z vesmírnej lode. Cháron by tam mal byť ukotvený minimálne dva dni, ako sa dozvedela v termináli. Či nechá miniatómovku v stropnom obložení priehradky, alebo ju jednoducho ponechá tam, kde je, nehrá úlohu. 8.59 8.58


  Spokojne pozorovala blikajúcu škatuľku. A zatiaľ čo vychutnávala svoj triumf, zježili sa jej chĺpky na krku.


  Niekto tam bol.


  Priamo za ňou.


  Lawrenceová sa obrátila.


  V tej istej chvíli dostala kopanec do hrude, ktorý ju odhodil na stenu kabíny. Miniatómovka jej vykĺzla z rúk a plavila sa preč. Lynn sa po nej načiahla, no minula ju, a tá sa dostala do šikmej polohy a trepotavo sa začala točiť okolo vlastnej osi. Lawrenceová sa náhlila za roztočenou bombou, cítila, ako ju za nohu chytila ruka a strhla ju naspäť. Pred jej očami sa odrazila do výšky Julianova dcéra, schmatla škatuľu a unikala do salónu, poháňaná vlastným odrazom a odtiaľ do pristávacieho modulu.


  Nesmie opustiť Chárona!


  Lawrenceová sa náhlila za ňou. Kúsok pred pretlakovou komorou Lynn dohnala, schmatla za golier a stiahla naspäť do vnútra jednotky Lynn sa prekoprcla, bombu zvierajúc v rukách a s napätými nohami sa zaprela v priechode do obytného modulu. Lawrenceová riskla pohľad cez rameno. Otvorenou priehradkou videla do komory a spojovacieho koridoru. Stále tam nebolo nikoho vidieť, no vedela, že komoru sníma kamera. Na žiaden pád nesmela pripustiť, aby tento nehlučný zápas pokračoval mimo Chárona.


  Julianova dcéra na ňu hladela, škatuľu s tikajúcou atómovou bombou objímala ako čosi milované, s čím sa už nikdy nechcela rozlúčiť.


  „Nerozhodná?“ uškrnula sa.


  „Dajte mi to, Lynn,“ Lawrenceová sťažka dýchala, ani nie od námahy ako od zlosti, „okamžite.“


  „Nie.“


  „Je to drahý vedecký prístroj. Neviem, čo to do vás vošlo, ale chystáte sa zničiť experiment obrovského významu. Váš otec bude zúriť.“


  „Och, jaj!“ Lynn prevrátila oči ako mátoha. „Bude?“


  „Lynn, prosím!“


  „Viem, čo to je, ty špina. Je to bomba. Presne taká, akú ste schovali na základni Carl a ty.“


  „Ste pomätená, Lynn. Vy…“


  „Prestaň s tým!“ vykríkla Lynn. „Som úplne v poriadku!“


  „Tak dobre.“ Lawrenceová zodvihla chlácholivo ruky. „Ste úplne v poriadku. Ale toto tu nie je nijaká bomba.“


  „Tak potom nebude problém pustiť ma von!“


  Lawrenceová zaťala päste a nepohla sa z miesta, zatiaľ čo sa jej hlavou preháňali myšlienky. Musí miniatómovku znovu získať, ale čo urobí s tou bláznivou, ktorá zjavne nebola až taká šialená? Ak nechá Lynn žiť a pustí ju naspäť k ostatným, to môže rovno odovzdať bombu a ku všetkému sa priznať.


  „Problémy?“ chichúňala sa Lynn. „Bezo mňa sa výťah na Zem nevráti. Budú ma hľadať, celé hodiny, a aj ty budeš musieť hľadať. Nemôžeš urobiť vôbec nič.“


  „Dajte mi tú škatuľu,“ povedala s námahou sa ovládajúca Lawrenceová a vykročila k nej.


  Lynn pustila bombu z rúk a tá začala klesať. Na moment sa zdalo, akoby zvažovala, že splní Lawrenceovej požiadavku, no odrazu bombu chytila a bleskovo ju hodila dozadu do obytného modulu.


  „A teraz?“ opýtala sa.


  Lawrenceová zaškrípala zubami.


  A zrazu sa rozhodla, načiahla sa po tajnom vrecku na stehne a vytiahla Hannovu zbraň. Lynnine oči sa rozšírili. Jedným skokom sa vrhla za bombou. Rukou udrela do senzora, ktorý spustil do pohybu priehradku medzi modulom a obytnou jednotkou. Lawrenceová zahrešila, no spojovacie dvere sa zavreli príliš rýchlo. Nebola šanca dostať sa cez ne, nanajvýš by sa do nich zasekla. Cez neustále sa zmenšujúcu štrbinu videla Lynninu hornú časť tela, jej rozviate, popolavé vlasy, ktoré jej napoly zakrývali tvár. Namierila a vystrelila.


  Priehradka s rachotom zapadla. Okamžite bola pri kontrolnom poli a pokúšala sa ju znovu otvoriť, no ani sa nepohla. Lynn musela zvnútra aktivovať núdzový uzáver.


  Zlostne tĺkla do oceľových dverí.


  Príliš neskoro.


  Lynnino telo sa krúžiac vznášalo smerom k salónu.


  Pred očami sa jej robili kruhy. S námahou zamerala svoje myšlienky na veliteľský mostík v zadnej časti, podarilo sa jej získať rovnováhu, chytila sa začiatku ďalšej chodby, od ktorej sa mohla odraziť. Nieslo ju to ku kontrolnej konzole.


  Terminál. Musí zavolať terminál.


  „Lynn Orleyová,“ dychčala, „počuje ma niekto?“ Ale čo sa stalo s jej hlasom? Prečo znel tak bezmocne, tak škrípavo?


  „Slečna Orleyová, áno, počujem vás.“


  „Prepojte ma na môjho otca. Je vo svojom… vo svojom apartmáne… rýchlo, ponáhľajte sa!“


  „Okamžite, slečna Orleyová.“


  Čosi sa dostalo cez štrbinu. Čosi, čo jej spôsobovalo bolesť a kalilo zmysly. Veľmi rýchlo dýchala, ponárala sa do tmy.


  „Julian,“ zašepkala, „ocko?“


  Lawrenceová bola celá bez seba. Nechala sa strhnúť a dovolila, aby konala ako začiatočníčka hnaná citmi namiesto toho, aby stavila na diplomaciu. Teraz jej už zostával iba útek. To, či Lynn zabila, zranila alebo vôbec netrafila, nebolo dôležité, musí opustiť OSS prv, než dorazí výťah. Plná hnevu sa katapultovala z pristávacieho modulu, náhlila sa dolu koridorom a do torusu, tam pribrzdila a strelila jednému z astronautov do hlavy.


  Muž spadol nabok a pomaly ho nieslo preč. S narovnanými nohami zabrzdila a namierila hlaveň zbrane na druhého. Hľadel na ňu v nemej hrôze, ruky nad dotykovou obrazovkou.


  „Chcem jeden z evakuačných klzákov!“ skríkla. „Rýchlo!“


  Muž sa triasol.


  „No tak! Posuň ho sem!“


  Plná zlosti ho udrela do tváre. Pevne sa chytil konzoly, aby nestratil rovnováhu.


  „To nejde,“ dychčal.


  „Šibe ti? Samozrejme, že to ide, prečo by nemalo? Chceš zomrieť?“


  „Nie… prosím…“


  Somár sprostý! Pokúšal sa ju zdržať! Všetky kotviace porty bolo možné po prstenci posúvať, to vedela. Proste by Chárona zaparkoval niekam inam a namiesto neho by k pretlakovej komore presunul jeden z klzákov. A ukotvil ho.


  „Hýb sa,“ zasyčala.


  „Nejde to, skutočne,“ astronaut prehltol, oblizol si pery, „nie počas štartovacieho procesu.“


  „Aký štartovací proces?“


  „Ke… keď štartuje loď, nemôžem posúvať kotviace porty. Musím čakať, kým…“


  „Štartuje?“ skríkla naňho. „Čo štartuje?“


  „Predsa…“ zavrel oči. Pery sa mu pohybovali zvláštne asynchrónne s tým, čo hovoril. Akoby sa popritom modlil. V kútiku úst sa mu zaleskla slina a pomočil sa.


  „Otvor hubu, dokelu!“


  „Cháron. Je to Cháron. Ona… ona štartuje.“


  „Ocko?“


  Julian sa zarazil. Práve sa bavil s Jennifer Shawovou, keď sa na holografickej stene objavilo nové okno.


  „Lynn,“ povedal prekvapene. „Prepáčte, Jennifer.“


  „Oci, musíš ju zastaviť.“


  Jej tvár visela celkom blízko pri kamere, ktorá prenášala obraz. Bola prepadnutá a voskovobiela, akoby bola krátko pred omdletím. Rýchlo prepol Shawovú na stand-by.


  „Lynn, je všetko v poriadku?“


  Bezmocne pokrútila hlavou.


  „Kde si?“


  „Vo vesmírnej lodi. Ja som… naštartovala som Chárona.“


  “Čože si?“


  „Letím preč… odnášam… odtiaľto preč bombu.“ Julian videl, ako sa jej chvejú mihalnice a hlava jej padá dopredu. „Prepašovala na palubu druhú bombu, ona alebo… Carl, neviem…“


  „Lynn!“


  Rukami sa zadrapil do konzoly. Pomaly sa mu do vedomia preplazilo zistenie, čo sa v týchto sekundách dialo. Kde bola druhá bomba. Samozrejme! Strašným spôsobom to dávalo zmysel, Toto tu nebol jednoducho útok proti Američanom, bol to útok proti vesmírnym cestam!


  „Lynn, to nesmieš!“ naliehal. „Dones Chárona naspäť! Toto nesmieš!“


  „Musíš ju zastaviť,“ šepkala Lynn. „Dana… je to Dana Lawrencová. Ona je… ona je Hannova…“


  „Lynn! Nie!“


  „Je mi to… ľúto, ocko,“ jej slovám už bolo ledva rozumieť. Zavrela oči, „tak ľúto.“


  Vesmírna loď sa odpojila. Mohutné oceľové pazúry, ktoré ju spájali s pretlakovou komorou, sa otvorili a Chárona uvoľnili.


  Pomaly sa vznášala preč do otvoreného vesmíru.


  Julianov hlas jej prenikal do uší. Volal jej meno, znovu a znovu, ako zmyslov zbavený.


  Lynn si ľahla na chrbát.


  Ach, hlúposť, chrbát, veď bola v bezváhovom stave. Všetko bolo len vecou pohľadu, či ležala na chrbte, alebo na bruchu. Možno ležala na boku, jasné, že ležala na boku, všetko naraz. Ale z tejto perspektívy videla na bombu, ktorá sa vznášala nad ňou a pomaly sa točila.


  Displej sa jej rozplýval pred očami.


  8.47


  Nie, žiadna osmička. Nebola to tam nula? 0.47?


  0.46


  46 minút? Samozrejme minút, čo iné. Alebo predsa sekúnd?


  Príliš natesno, málo času! Musí pridať.


  Pridať!


  Pred očami sa jej po miestnosti kotúľali červené guľôčky, niektoré malinké, iné veľké ako guľôčky na hranie. Zahnala sa po nich, jednu rozmazala na škvrnu a zrazu si uvedomila, že ten červený korálikový záves vychádza z jej hrude. Trčalo v nej čosi otravné, čo jej uberalo sily a obmedzovalo ju v pohybe. Okrem toho bola strašne unavená, no nemohla sa poddať mdlobám. Musela zrýchliť loď, aby zväčšila vzdialenosť medzi sebou a OSS. Potom, v bezpečnej vzdialenosti, sa zbaviť bomby. Nejako. Hodiť cez palubu. Alebo sa zachrániť v pristávacom module a obytnú časť s miniatómovkou odpojiť a vrátiť sa naspäť.


  Tak nejako.


  Jej sánky sa otvárali a zatvárali ako ústa ryby. S námahou pumpovala vzduch do pľúc a točila sa dookola.


  „Haskin,“ kričal Julian. Vytočil terminál, no nedostával odpoveď. Teraz hovoril s vedúcim celého oddelenia techniky. Haskin vlastne nemal túto noc službu, vzhľadom na okolnosti bol však pripravený prevziať velenie pohotovostných tímov. Nanešťastie sedel v toruse 5, v strešnej časti OSS, ďaleko od prístavu. „Preboha, Julian, čo…“


  „Prečešte stanicu! Hľadajte Danu Lawrenceovú, uväznite tú ženu. Pravdepodobne je v termináli!“


  „Okamžik. Nerozumiem…“


  „Je mi jedno, či tomu rozumiete! Hľadajte Lawrenceovú, tá žena je teroristka. V termináli sa nikto nehlási. A zadržte Chárona. Zadržte Lynn!“


  Nechal Haskina s jeho bezradnou, zhrozenou tvárou na obrazovke a zvrtol sa smerom k bezpečnostnej priehradke kabíny.


  „Otvoriť!“


  Lawrenceová hľadela na kontrolky, hlaveň pištole pritlačenú na spánku astronauta a sledovala rádiové vysielanie. Vypočula si každé slovo. Dojemný rozhovor medzi Lynn a jej otcom, Julianov výkrik patriarchu. Zdalo sa, že Lynn je zranená, dostala ju. Aspoň niečo. No čoskoro tu budú Haskinovi muži.


  „Zablokovať prístupy k torusom,“ prikázala. „To nejde,“ dychčal astronaut. „Ale áno, ide to! Viem, že sa to dá.“


  „Viete hovno. Môžem zavrieť prístupy, ale nemôžem ich zablokovať. Dostanú sa sem dovnútra, či sa vám to páči, alebo nie.“


  „Čo je s klzákom?“


  „Cháron je ešte príliš blízko. Prisahám, že je to pravda!“


  Tak potom inak. Nepotrebovala vonkajšiu komoru. Samotné klzáky mali núdzové vstupy. Bolo celkom jedno, kde parkovali, musela sa nejako dostať k vonkajšiemu prstencu a jedného sa zmocniť. Ten koktajúci človek jej nedokázal pomôcť, ale možno toho chlapa ešte bude potrebovať. Lawrenceová ho znovu udrela zbraňou do hlavy a prenechala padajúce telo svojmu osudu, zatiaľ čo ona smerovala k regálom s prilbami.


  Julian sa utápal v starostiach. Udieral si plecia a hlavu, keď trielil torusom 1 ku koridoru, ktorý viedol hore do terminálu. Snažil sa predbehnúť sám seba, a to nebolo dobre. Dovtedy mu nikdy nepripadala ktorákoľvek cesta na stanici pridlhá, teraz sa mu zdalo, akoby sa nehýbal z miesta. Neustále musel kdesi odbočovať.


  Mal strašidelný strach.


  Vyzerala, akoby z nej unikal život. Jej hlas bol prerušovaný a tupší, musela byť zranená, ťažko zranená. To najhoršie ale bolo, že Haskin mal sotva nejakú šancu dostať Chárona naspäť. Nebol to astronaut, ale masívna vesmírna loď, a keď Lynn…


  Och nie, pomyslel si, prosím, nie. Nezapaľovať motory.


  Lynn! Prosím, nezapaľovať motory.


  Neustále musela bojovať s prichádzajúcou temnotou, zatiaľ čo jej prsty šmátrali po okolí. No kým nič nevidela, nemohla nič na dotykovej obrazovke nahmatať. Vedela, že je ešte príliš blízko OSS. Bezpečnostný odstup musel byť oveľa väčší, pretože inak hrozilo nebezpečenstvo, že vystreľujúce horiace plyny poškodia časti konštrukcie. Pri najlepšej vôli si nevedela spomenúť, aký časový úsek ukazoval displej miniatómovky. Vedela iba, že to bolo málo, čertovsky málo!


  Zakašľala. Okolo nej sa vznášali žiariace červené perly jej krvi. Vyzerali pekne a zároveň zvláštne. Bezváhový stav mal tú výhodu, že sa človek nemohol úplne zrútiť. Nebola potrebná žiadna energia, aby sa udržal na nohách. Takže jej organizmus v týchto sekundách zmobilizoval poslednú, nemožnú rezervu síl. Zrak sa jej vyjasnil. Jej také váhajúce a zmätené prsty sa rozhodne vydali na cestu, narovnali a zohli sa. Rozsvietili sa ukazovatele, ozval sa jemný, automatický hlas. Vtlačila svoje telo do pilotného kresla, ale na to, aby mohla zatiahnuť pásy, už nemala síl. Vládala už iba spustiť proces zrýchlenia.


  Lynn načiahla pravú ruku. Špička jej ukazováka jemne pristála na hladkom povrchu dotykovej obrazovky, zapálili sa dýzy, a vyvinuli maximálny posun. Vtlačilo ju to do čalúnenia a stratila vedomie.


  Cháron vystrelil z miesta.


  Opustiť torus jednou z vnútorných chodieb. Predrať sa k jednému z ohromných mrežových stožiarov, ktoré tvorili chrbticu OSS, prešplhať sa popri výstužiach k vesmírnemu prístavu, pripraviť na štart jeden z klzákov, odpojiť ho, nabrať kurz na Zem. Fungovali tak trochu ako staré dobré vesmírne raketoplány, ktorým sa podobali svojím vzhľadom. Akurát disponovali dostatočným množstvom pohonných hmôt, takže ukoristené plavidlo dokázala po vstupe do atmosféry naviesť na ľubovoľné miesto na svete. Mohla pristáť kdekoľvek, kde by ju nemohli nájsť.


  Taký bol plán.


  Lawrenceová sa vznášala smerom k jednej z dvoch uličiek, zatiaľ čo jej skafander kontroloval systémy na udržiavanie života a preveril správne nasadenie jej prilby. Za uzavretou priehradkou sa nachádzal krátky tunel, mobilná pretlaková komora, ktorej segmenty boli do seba ešte zasunuté. Ak výťah dosiahol vnútro torusu, vtedy sa vysunula po celej dĺžke a prepojila torus s kabínou, takže sa odtiaľ mohlo osadenstvo presunúť na stanicu. Presne tak, ako sa to udialo pri jej príchode. Chvatne otvorila priehradku. Aj náprotivný koniec komory bol uzavretý. V strede bolo zabudované okrúhle okno, cez ktoré bolo v žiare vonkajšieho osvetlenia vidieť ligotať sa laná výťahu.


  Bola rýchlejšia než Haskin. Omdletého astronauta už nepotrebovala. Teraz už len vypumpovať vzduch z pretlakovej komory, otvoriť ju a von. Bez toho, aby ju jeden z tých idiotov ešte mohol zastaviť. So zbraňou pripravenou v puzdre vkĺzla do tunela.


  Julian vyletel von z koridoru, vrazil do stropu, no odignoroval bolesť, divoko sa rozhliadal na všetky strany. Pod ním sa vznášal akýsi človek. Naširoko otvorené oči hľadeli do prázdna a z malej dierky v čele mu vytekala krv. V ohybe torusu tvaru bagela, pomaly krúžilo ďalšie telo. Či bolo mŕtve alebo v bezvedomí, nedalo sa povedať. Julian sa odrazil a tesne popod stropom sa kĺzal preč. Na vnútornej strane, hneď pod sebou, videl otvorenú priehradku.


  Jedna z chodbičiek sa tam rozvetvovala.


  Lawrenceová?


  Hnev, nenávisť, strach, všetko sa znásobilo. Obrátil sa hore nohami, zamieril do vnútra priehradky a vrazil do osoby v skafandri, ktorá sa práve chystala spustiť zatvárací mechanizmus. Odtrhol ju od kontroliek a ponoril ju hlbšie do komory. Jasne spoznal Lawrenceovej prekvapenú tvár madony, pretože jej UV priezor bol ešte vysunutý dohora. Potom ich telá narazili do vonkajšej priehradky, odhodilo ich to naspäť a prevracajúc sa leteli znovu smerom k torusu. Lawrenceová sa metala hľadajúc rovnováhu, vrazila do steny tunela, odrazila sa a vrhla sa proti nemu. Julian videl jej letiacu päsť, pokúsil sa uhnúť, ale márne. V hlave mu explodovala galaxia. Odhodilo ho to preč, vesloval rukami, bojoval, aby získal kontrolu. Lawrenceová sa hrnula za ním. Druhý úder mu zlomil nos. Mal si nasadiť prilbu. Hlúpy idiot, neskoro. Červeno-čierna hmla sa mu prevaľovala pred očami. Podarilo sa mu zachytiť o jednu z úchytiek a naslepo kopol. Niekam. Trafil Lawrenceovej prilbu, dostal ju do rýchleho otáčavého pohybu.


  „Čo si urobila s Lynn?“ kričal. „Čo si urobila s mojou dcérou?“


  Jeho nenávisť vybuchla. Ešte raz vykopol, rukou sa pevne držal úchytu. Lawrenceovú to odhodilo preč, užasla, zachytila sa, vyrútila sa naňho a schmatla ho za ramená. V ďalšom momente odletel. Ako lopta vrážal raz do jednej, raz do druhej strany tunela, až ho to vynieslo z komory.


  Kde trčal Haskin? Kde bola tá prekliata úbohá pohotovosť?


  Lawrenceová sa načiahla po kontrolnom poli. Chcela zablokovať komoru, vymknúť ho. Čo plánovala? Chcela sa dostať von? Načo? Čo chcela vonku?


  Zdrhnúť?


  V nose sa mu hromadila krv, hlava mu dunela ako zvon. V poslednej sekunde sa dostal naspäť do komory a podarilo sa mu chytiť ju za ruku. Lawrenceovej prsty nedočiahli na uzatvárací mechanizmus. Bez toho, aby ju pustil, vystavený návalu úderov, keď doňho búšila voľnou rukou, vtiahol ju dnu. Začali sa točiť, narážali do vonkajšej priehradky. Julian cez okrúhle okno nakrátko uvidel svetlom ožiarenú náprotivnú stranu obrovského prstencového modulu s lanami uprostred. Chýbali len minúty, kým prídu kabíny. Potom mu Lawrenceová vrazila kolenom do žalúdka.


  Okamžite mu prišlo zle. Nedostávalo sa mu kyslíka. Pustil jej ruku, strčila doňho, odnieslo ho to k stene a zachytil sa o páku. Lawrenceová sa vzpriamene vznášala pred vonkajšou priehradkou, otočila sa, obrátila sa k nemu. Jej pravačka putovala k stehnu a vytiahla z puzdra čosi ploché. Pištoľ.


  Prehral.


  Ako omámený Julian naklonil hlavu. Takto sa to nemôže, nesmie skončiť! Pohľad mu padol na záklopku, bola zapustená do steny hneď vedľa neho. Potreboval sekundu, aby si spomenul na jej funkciu, presnejšie povedané, čo bolo za ňou. Potom mu to došlo.


  Príručka OSS, písmeno B:


  Odstrel svorníkov:


  V núdzových prípadoch môže byť potrebné odpáliť vonkajšiu priehradku pretlakovej komory bez ohľadu na to, či bolo vo vnútri vytvorené vákuum, alebo nie. Toto opatrenie môže byť potrebné, ak sa priehradka alebo plášť komory zasekne do trupu výťahovej kabíny alebo ukotvovanej vesmírnej lode, prípadne sa vzprieči, a tým znemožní odjazd, prípadne štart. Obzvlášť v prípadoch, ak sú ohrozené ľudské životy. V prípade odpálenia treba dbať na to, aby bola uzavretá strana komorového kanála smerujúca k obytnej oblasti a aby osoba, ktorá vykoná odpálenie, mala oblečený skafander a bola zaistená v stene komory.


  Nebol zaistený. Priehradku k torusu otvoril iba silou svalov. Nemal ani prilbu.


  No a čo!


  Ľavou rukou sa pevne držal tyče, a vytiahol záklopku dohora. Objavila sa žiarivo červená rukoväť. Lawrenceovej oči za priezorom sa rozšírili, keď pochopila, čo mal v pláne. Rýchlo zodvihla hlaveň zbrane, no nebola dostatočne rýchla. Potiahol za rukoväť a jedným šklbnutím ju stiahol dolu.


  Zadržal dych.


  S ohlušujúcim úderom vybuchli nálože v závesnom svorníku a odpálili priehradku z jej ukotvenia. Prevracala sa a točila vo voľnom vesmíre a v tej istej chvíli začal ťah. Kvíliaca, vražedná búrka, to prúdil vzduch von. A strhol Lawrenceovú so sebou. Julian schmatol tyč oboma rukami. Z torusu unikal ďalší vzduch. Začínal sa hotový uragán. V tejto sekunde, toho si bol vedomý, zatvárala automatika všetky priechody k hraničiacim chodbám. A on bol bezbranný, nemal prilbu. Ak sa mu v ďalších sekundách nepodarí dostať z tunela a zavrieť vnútornú priehradku, zomrie vo vákuu. Takže zaťal zuby, napol svaly a pokúsil sa prerúčkovať naspäť dovnútra.


  Prsty sa mu pomaly kĺzali z tyče.


  Chytala sa ho panika. Nesmel sa pustiť, no uragán ním kmásal a hlavne, čosi mu dosť silno trhalo nohou. Otočil hlavu a uvidel Lawrenceovú, ako sa pevne drží jeho čižmy. Ťah bol čoraz silnejší, no ona sa ho nepúšťala, visela v tom zúriacom pekle vo vodorovnej polohe. Snažila sa použiť zbraň. Zostreliť ho.


  Namierila naňho.


  Tá hlaveň bola maličká, čierna.


  A zrazu jej mal plné zuby. Jeho hnev, jeho strach, všetko sa spojilo do čistej sily.


  „Toto je moja vesmírna stanica,“ zakričal. „A teraz von!“


  Kopol.


  Jeho čižma ju zasiahla do prilby. Lawrenceovej prsty sa zošmykli. Rýchlosťou blesku ju to nieslo preč do stredu torusu, no ešte stále naňho mierila zbraňou, zacielila, a Julian čakal na koniec.


  Jej telo sa dotklo lán.


  Na sekundu nechápal, čo videl. Lawrenceová lietala sem a tam. Presnejšie povedané, jej plecia, kúsok hrudníka a na ňom visiaca pravá ruka so zbraňou sa osamostatnili.


  Pretože priamy kontakt s lanom vás môže okamžite stáť časť tela. Musíte si uvedomiť, že aj pri šírke vyše jedného metra je tenšie ako žiletka, zato ale neuveriteľné pevné.


  Jeho slová, dolu na Isia de las Estrellas.


  Okolo neho vyčíňala búrka. S najväčším vypätím síl sa ťahal ďalej pozdĺž tyče bez toho, aby sa ešte oddával ilúziám. Nezvládne to. Nedalo sa to zvládnuť. Pľúca ho boleli, oči mu slzili, v hlave mu tĺkli hydraulické kladivá.


  Lynn, pomyslel si. Bože môj, Lynn.


  V jeho zornom poli sa objavila postava v prilbe istená lanom. Ešte niekto. Čiesi ruky ho schmatli, vtiahli naspäť do bezpečia torusu. Pevne ho držali. Vnútorná priehradka sa zavrela.


  Haskin.


  Hviezdy. Ako prach.


  Lynn je preč, veľmi ďaleko. Vesmírna loď ticho preorávala večnú, žiariacu noc, enklávu pokoja a pokory. Keď nakrátko znovu nadobudla vedomie, divila sa, prečo bomba nevybuchla. Ale možno ešte nie je dosť dlho na ceste. Hmlisto si spomínala na plán, ktorý mala. Nechať miniatómovku v obytnom module a s pristávacou jednotkou sa vrátiť na OSS, zachrániť sa.


  Pristávacia jednotka. Pristávacia jednotka.


  Miniatómovka. Miniatómka. Minianténka? Minibinifini, mini niečo.


  Bruce Dern v Silent Running.


  Pekný film. A na konci: Búúúúúúúúúm!!


  Nie, zostane tu. Aj tak už nemá viac síl. Toľko veď sa pokazilo. Mrzí ma to, Julian. Nechceli sme ísť hore na Mesiac? Ako vlastne pokračujú práce v Stellar Island Hotel? Čo? Ach, dokelu, nedokončia to. Jasné, vedela to, vždy vedela, že to nedokončia! Nikdy to nedokončia. Nikdy, nikdy, nikdy!


  Zima.


  Malý robot, ktorý s Bruceom Dernom polieval kvety. Ten je zlatý. Na tej platforme vo vesmíre, posledné rastliny sú na nej. Než ich Dern vyhodí do vzduchu a k tomu spieva tá hrozná ekologická barbina Joan Baezová. Julian o nej hovorí, že vždy, keď ju počuje, má pocit, že mu dlátom otesávajú hlavu. A že svojím hysterickým sopránom kazí celé pekné finále.


  „Lynn?“


  Aha, tu je.


  „Prosím, odpovedz! Lynn! Lynn!“


  Ach! On nebodaj plače? A to už prečo? Je to jej vina? Urobila niečo zle?


  Neplač, Julian. Poď, pozrieme si ešte jeden z tých starých, riadne trasľavých a zasekávajúcich sa kotúčov. Armageddon. Nie, ten nemá rád, tam je vlastne všetko zle, povedal, príliš veľa nesprávnych vecí. Tak potom radšej Eda Wooda, Plán 9 z vesmíru. Alebo čo takto It came from outer space? No tak, to je cool! Jack Arnold, ten starý rozprávkový deduško. Dobrý na strašenie a zadúšanie sa od smiechu. Mimozemšťania s veľkými mozgami. Pretože oni tak vyzerajú.


  Naozaj? Hlúposti. Veď to vôbec nie je pravda!


  Ale je!


  Ocko! Tim neverí, že tak vyzerajú.


  „Lynn!“


  Veď už idem. Idem, ocko.


  Už som tu.

  LIMIT


  SIN-TCHIEN-TI, ŠANGHAJ, ČÍNA


  Úplne normálny život…


  Zavesiť obrazy, o krok ustúpiť, vyrovnať ich. Uložiť knihy, usporiadať sedačky, ustúpiť, usporiadať nanovo. Uskutočniť malé zmeny, znovu ustúpiť, priblížiť sa k veciam tým, že si od nich človek utvorí odstup. Vytvoriť harmóniu, konfuciánska univerzálna formulka proti mocnostiam chaosu.


  Ak to bolo to, čo tvorilo normálny život, tak sa Jericho dostal prechodne zase do normálu. Sin mu jeho byt nevypálil, všetko bolo na svojom mieste, alebo čakalo na to, aby mu nejaké miesto pridelil. Televízor bežal, kaleidoskop svetového diania bez zvuku, pretože mu nešlo o obsah informácií, skôr o ich ornamentálnosť. Mal nutkavú potrebu nemusieť už nič vedieť. Už nechcel rozumieť žiadnym súvislostiam. Chcel už iba rozmotať malý koberec, ktorý bude položený takto – alebo radšej takto? Jericho ho natiahol po diagonále, o krok ustúpil, pozoroval svoje dielo a zistil, že chýba symetria, pretože takto vytlačil stojaciu lampu. Neharmonické, povedal Konfucius a zdôraznil práva lampy.


  Ako sa asi darí Jou-jou?


  Na poludnie jej znovuzrodenia zo Sinovej milosti sa zobudila so silnými bolesťami hlavy. Čiastočne za ne vďačila stretu s Norringtonovou hlavou. Nakoniec aj tomu, že ju takmer zastrelili. Z toho vyplývajúca emocionálna opica spôsobila, že cestou naspäť veľa nerozprávala. Okolo obeda naštartoval Tchu Aerion Supersonic, o štyri hodiny neskôr pristál jet na pchutunskom letisku a boli znovu doma. Samozrejme sa v nasledujúcich dňoch nedalo vyhnúť výpovediam a podávaniu správ. Po tom, čo sa Cháron dostal do zóny pozemského rádiového vysielania, potvrdili sa merania, podľa ktorých v krajine nikoho na mesačnom severnom póle došlo k atómovému výbuchu a výlet skupiny cestujúcich sa skončil katastrofou, pri ktorej zahynulo niekoľko prominentov. A hoci sa tajné služby pokúšali nerozširovať informácie o prípade, presakovali na verejnosť fámy o sprisahaní, ktorého cieľom bolo zničiť americkú mesačnú základňu. Možným pôvodcom mala byť Čína – úplne nepodložená informácia, ktorá však radostne putovala netom.


  Katabatické vetry nedôvery vyfukovali protičínske nálady do celého sveta. V skutočnosti neexistoval ani najmenší konkrétny dôkaz o skutočných pôvodcoch. Samotný Orley vzal vietor z plachiet podozreniam už cestou z OSS, keď vyhlásil, že len vďaka pomoci taikonauta Ťia Kchečchianga a Čínskeho vesmírneho úradu dokázali zabrániť útoku. Bez ohľadu na to britské, americké a čínske médiá používali agresívny slovník. Nebolo to po prvýkrát, čo Čína zaútočila na zahraničné siete a Kim Jongov Peking spravoval vojenské dedičstvo. To bolo každému známe už zo školy. Naliehajúce hlasy, aby národy s vesmírnymi letmi konečne začali spolupracovať, sa zmiešavali s obavami zo zbrojenia vo vesmíre. Čeng Pchang-wangovi bolo ťažké vysvetľovať udalosti po tom, čo sa začalo nahlas hovoriť o úlohe Čeng Group pri stavbe rampy v Rovníkovej Guinei. Čong Čchan Er Bu s predstihom vyhlásil, že nevedel o žiadnom Kennym Sinovi ani o zariadení nesúcom názov Jü Šen, ktoré svojich členov verbovalo zo psychiatrických kliník, psychiatrií a ústavov pre psychicky narušených a v ktorom prebiehal výcvik vrahov. Ak ale tento Sin aj existoval, jednoznačne konal proti záujmom strany. A čomu sa vlastne pán Orley a Američania divili, keď pred svetom tajili dôležité technológie a Spoločnosť národov sa dotkla citlivého miesta neustálym narušovaním dohody o Mesiaci a vesmíre. Všetko to znelo tak dôverne, podľa dikcie Mesačnej krízy, že seriózne úvahy ako: čo by Číňania získali, keby zničili Pearyho základňu (taký bol záver osvietených analytikov), sa dostali do úzadia.


  Stojacia lampa a koberec. Jednoznačne sa medzi tými dvoma nechcela vytvoriť harmónia.


  Hoci sa ich obydlie po smrti Grand Cherokee Wanga rozšírilo o použiteľnú izbu, nasťahovala sa Jou-jou k Tchuovi. Prechodne, ako zdôraznila. Pravdepodobne chcela byť po boku Chung-pingovi, ktorý až kým neprerobil svoj apartmán, tiež prebýval vo vile. Jericho ale skôr predpokladal, že po nálade posledných dní by sa mohli porozprávať, dúfala v spoveď o živote. Pripravovala sa pokračovať v štúdiu. Ta-siung, nehľadiac na lekárske rady, majstroval na svojich motocykloch, akoby sa mu na chrbte neotvárala zašitá rana. A jedna ešte väčšia v jeho srdci. Tchu sa tempom parnej lokomotívy venoval svojim obchodom a na Jericha čakali blahodarné nudné prípady webovej špionáže. Po tom, čo dospela krvavo utajovaná operácia Kopce večného svetla k svojmu neslávnemu koncu, zhodli sa, že im už z Hydry žiadne nebezpečenstvo nehrozí. Ešte čakali na vypočúvanie čínskou políciou, ktorej sa nechystali zavesiť na nos, za akých okolností Jou-jou na fragment správy narazila. Navyše, štátna bezpečnosť mala všetky dôvody na to, aby im bola vďačná: Veď odbremenili Peking od výčitiek tým, že útok bol odhalený a zabránili mu dvaja zápalistí Číňania a jeden v Číne žijúci Angličan. Prvé tri júnové dni prešli bez rozruchu a Patrice Che, Jerichov šanghajský vysokopostavený priateľ na polícii zavolal, aby ho informoval o svojom povýšení a s tým súvisiacim sťahovaním do Pekingu.


  „Samozrejme viem, že nasmerovanie tvojho pátrania veľmi pomohlo mojej kariére,“ povedal, „ak by ti teda niečo napadlo, ako by som sa ti za tvoju pomoc odvďačil…“


  „Povedzme, že to budem mať u teba k dobru,“ povedal Jericho.


  „Hm,“ Che sa odmlčal. „Možno by som vedel o niečom, čo by môj dlh voči tebe ešte zväčšilo.“


  „Aha.“


  „Ako vieš, úspechom bolo korunované aj naše vyšetrovanie v Lan-čou. Podarilo sa nám vybrať hniezdo pedofilov a pritom sme narazili na dôkazy, ktoré dávajú tušiť…“


  „Okamih! Mám sa ďalej hrabať v pedofilnej téme?“


  „Tvoja skúsenosť by pre nás mohla byť veľmi užitočná. Peking do mňa vkladá veľmi veľké nádeje. Po dvojitom úspechu v Šen-čene a Lin-čou by ich mohlo podráždiť, keby sa zrazu pretrhla víťazná séria…“


  „Rozumiem,“ povzdychol si Jericho, „hoci riskujem, že prídem o tvoju protislužbu, ale rozhodol som sa, že také zákazky už nebudem brať. Pred pár dňami som sa presťahoval do väčšieho bytu a už teraz je primalý pre všetky tie strašidlá, ktoré sú u mňa v podnájme.“


  „Veď nemáš ísť na front,“ ponáhľal sa s uistením Che.


  „Vieš, že človek vždy skončí na fronte.“


  „Samozrejme. Prepáč, ak som na teba tlačil.“


  „To nie. Mám o tom premýšľať?“


  „Ale samozrejme! Kedy pôjdeme na pivo?“


  „Čo tak budúci týždeň?“


  „Super.“


  Vôbec nič nebolo super. Koberec a stojacia lampa si totiž výborne rozumeli. Išlo o to, že si nechceli vytvoriť harmóniu s ním. S ničím sa nechcela vytvoriť harmónia a už vôbec nie normalita. Ako na potvrdenie sa na holografickej stene zjavila v nadživotnej veľkosti tvár Juliana Orleya obkoleseného ľuďmi, nad ním obloha. Čosi povedal a prebojoval sa cez dav, nasledovaný hercom Finnom O’Keefom a ženou, ktorá pôsobila vzrušujúco nezvyčajne s jej snehobielymi vlasmi. Skupinka cestovateľov sa vrátila na Zem. Jericho pridal zvuk a počul, ako komentátor vraví:


  „… nasledoval výbuch druhej miniatómovky o deviatej hodina stredoeurópskeho času vo vzdialenosti 45 000 kilometrov od OSS, na ktorej zničenie bola pravdepodobne určená. Medzičasom zaznievajú nahlas obavy, že by séria nukleárnych útokov mohla pokračovať. Julian Orley, ktorý chce už v týchto minútach Quito znovu opustiť, zatiaľ odmietol…“


  Jericho sa oprel a pridal zvuk, no zdalo sa, že to najdôležitejšie prepásol. Informačné titulky bežiace na spodnej časti obrazovky hovorili o pokuse o atómový útok na OSS. Počet obetí zatiaľ nie je známy. Jericho prepínal kanály. Zjavne bola v raketopláne, ktorý viezol zachránených z krátera Peary na vesmírnu stanicu, ukrytá druhá bomba, včas ju odhalili a detonovala v značnej vzdialenosti od OSS. Samotný Orley povedal, že nehodlá čokoľvek povedať. Jerichovi pripadal, že zostarol o niekoľko rokov.


  „Videl si to?“ telefonovala Jou-jou. „To s tou druhou bombou?“


  Prepol zo CNN na čínsky spravodajský kanál, tam sa však zaoberali vysokoškolskou reformou. Na ďalšom sa snažili zľahčiť nové ujgurské vzbury v Sinjiangu.


  „Nepochopiteľné,“ povedal, „Vogelaar vo svojom spise žiadnu druhú bombu nespomínal.“


  „Tak potom vedel len o jednej.“


  „Pravdepodobne,“ BBC venovala incidentu zvláštne vysielanie, „vďaka Bohu, už to nie je naša vec.“


  „Áno, máš pravdu. Človeče, som ozaj rada, že sme z toho vonku! Že nás nechajú na pokoji.… Na druhej strane, teda, je to bomba, nie? Je to naozaj bomba!“


  Jericho pozeral na červenú stužku krátkych správ.


  „Hm,“ zahundral, „inak je u teba všetko v poriadku?“


  „Úplne,“ zaváhala, „mimochodom, mrzí ma, že som sa ešte neohlásila, ale momentálne sa deje toľko vecí, ja… jednoducho sa snažím znova rozbehnúť. Nie je to také jednoduché. Chystajú sa pohreby priateľov, Ta-siung robí hrdinu a môj otec… teda, mali sme dlhší rozhovor, myslím, že vieš o čom…“


  Takéto vyjadrenia v sebe vždy mali čosi zvláštne a nebezpečné.


  „A?“ opýtal sa opatrne.


  „To je v poriadku, Owen, môžeme o tom hovoriť otvorene. Nemôžeš mi vyzradiť nič, čo už sama neviem. Čo mám dodať? Som rada, že mi to povedal.“


  Tak, ako to povedala, to vyznelo zvláštne lapidárne. Celý život trpela kvôli Chung-pingovmu mlčaniu a teraz jej nenapadlo nič iné, iba že bola rada jeho náhlej zhovorčivosti.


  „Hej!“ zvolala bezprostredne. „Je ti vôbec jasné, že tým útokom sme zabránili my? Bez nás by už nebola žiadna Mesačná základňa, ani žiadne OSS.“


  Nemecký vysielač. Rovnaké roztrasené zábery na Orleya a jeho skupinku sa premietali na holografickej stene. Novinár s mikrofónom v ruke a Pacifikom v pozadí vraj počul, že bomba explodovala na palube vesmírnej lode, mesačného raketoplánu, a je možné, že napriek prvotným hláseniam predsa len boli obete, minimálne jedna.


  „Premýšľaj, to by americké vesmírne lety vrátilo späť o niekoľko desiatok rokov,“ skonštatovala, „alebo? Čo myslíš? Už žiadny vesmírny výťah, žiadne hélium-3. Orley by mohol svoje fúzne reaktory zabaliť.“


  „Vyzerá to takmer, akoby sme boli hrdinovia,“ povedal namrzene.


  „No hej. Môžeme na nás začať byť pomaly hrdí, čo? Čo ešte dnes večer plánuješ?“


  „Posúvať nábytok. Spať.“ Jericho pozrel na hodinky. Pol jedenástej. „Dúfam. Už tri dni som na smrť unavený a nemôžem zaspať. Vždy iba nad ránom tak na dve, tri hodiny.“


  „Ja sa cítim rovnako. Daj si tabletku.“


  „Nemám chuť.“


  „Tvoja chyba. Tak zatiaľ.“


  Potom sa už necítil v stave premýšľať v kategóriách konfuciánskeho zariaďovania izby. Všetkým okolo neho sa zdalo, že samotný zmysel úplne uniká, každá a zároveň ani jedna konštelácia jeho nábytku neprichádzala do úvahy. Medzi neho a to všetko sa vsunula presklená stena, harmónia a normalita ustúpili do akademickej roviny, akoby slepec referoval o farbách. Vypol televízor a zistil, že sa mu sánky otvárajú v šialenom zívaní, ktoré nechce prestať, k tomu Schopenhauer, hrdina jeho mladosti: zívanie patrí k reflexívnym pohybom. Predpokladám, že jeho vzdialenejšou príčinou je nudou, duševnou únavou alebo ospanlivosťtou privodená momentálna depotenciácia mozgu.


  Nudil sa? Zaspával jeho duch? Bol depotenciovaný? Nič z toho. Bol znepokojujúco bdelý. Oblečený si ľahol na gauč, zhasol svetlo a pokusne zavrel oči. Možno, keď sa nebude zaoberať oficiálnymi úkonmi, ako vyzliekanie alebo ľahnutie si do postele, nechajú sa telo a duch prekabátiť, pretože proti spánku zjavne bojovali o to vehementnejšie, čím viac sa oň snažil.


  O ďalšiu pol hodinu už bol múdrejší.


  Neskončilo sa to. Hydra bola okolo neho, jej jed v ňom bude vrieť, kým konečne nebude mať jasno v tom, o čo vlastne ide. Nemohol sa tváriť, akoby sa ho to všetko už netýkalo, lebo sa ho práve nikto nesnažil zabiť. Nedá sa rozhodnúť o normalite, nič sa nekončí, pokiaľ sa človek zákope v minulosti. Nočná mora pretrváva.


  Kto je Hydra?


  Znova zapálil svetlo. Jou-jou mala pravdu. Neuveriteľne veľa zistili, sprisahancom prekazili plány. Dôvod na hrdosť. Zároveň mu to pripadalo, akoby po celý čas pozerali do ďalekohľadu z opačnej strany. To zjavné uniklo do najväčšej vzdialenosti, do zdanlivej bezvýznamnosti, no v skutočnosti bolo iba treba otočiť rúru, a pravda by sa presunula do popredia. Otvoril fľašu širázu, nalial si a vyčiarkol všetkých doterajších podozrivých zo zoznamu. Peking, Čeng Pchang-wang, CIA. Všetky tieto stopy viedli pri bližšom pohľade k sebe. No možno jedna plynula rovno, jedna, ktorou sa doteraz nezaoberali.


  Greenwatchský masaker.


  Kompletné vedenie vysielača zaoberajúceho sa životným prostredím bolo zlikvidované. Prečo? Nikto nedokázal povedať, na čom Greenwatch naposledy pracoval, hoci sa viackrát hovorilo o reportáži o ničení životného prostredia ropnými koncernami. Keowovej zanietenosť, s akou žiadala objasniť atentát z Calgary, však zaviedol pozornosť na film, ktorý ukazoval pravdepodobného atentátnika zaútočiaceho na Geralda Palsteina. Lenže obrázky sa do obehu dostali tak rýchlo, že ani masaker nemohol zabrániť ich ďalšiemu šíreniu.


  Požiadal Dianu, aby znovu prehrala filmovú sekvenciu. Ku koncu, keď sa kamera vznášala nad tribúnou, bolo vidieť, že miesto bolo zaplnené ľuďmi s mobilmi a obkolesené televíznymi štábmi. Vlastne to bol zázrak, že sa Sin vo svojom prestrojení neobjavil v obraze viackrát. Každopádne s tým Hydra musela rátať a pravdepodobne to riskla, ale možno už to bola prvá chyba lávky.


  Možno práve na to stavili!


  Čím viac Jericho o tej sekvencii uvažoval, tým väčšmi sa mu zdalo, že Sinovo bizarné prestrojenie a pozvoľné zakrádanie sa bola prezentácia ázijského atentátnika pred vyšetrovateľmi pre prípad, že sa dostane do záberu. Rovnako ako Čengova nápadná prítomnosť v Rovníkovej Guinei viedla sloňou stopou do Ríše Stredu. Larsa Gudmundssona prichytili pri dvojitej hre, Palstein prežil vďaka šťastnej náhode, keď musel uvoľniť miesto Carlovi Hannovi a Loreena Keowová zistila to, čo desiatich ľudí stálo život a Greenwatch pamäť.


  Dávalo to zmysel? Ani nie.


  Ibaže by v Greenwatchi zistili veci, ktoré Hydru skutočne ohrozili!


  Keowová pricestovala z Calgary. Možno mala nebezpečné informácie. Okamžite sa vybrala na redakčnú poradu. Stretnutie, ktorému dokázala Hydra v poslednej chvíli zabrániť. Zato ale ešte sprisahanci stále nevedeli, koľko z tých nepríjemných rešerší už ležalo na pevných diskoch vysielača, pretože Keowová mohla už vopred posielať maily!


  To bolo ono.


  Jericho sa pustil do práce. Zatiaľ čo sa v Šanghaji blížila polnoc, stálo na oblohe na opačnej strane Pacifiku ranné slnko. Požiadal Dianu, aby zostavila zoznam všetkých sieťových providerov, ktorí prichádzajú do úvahy, a začal im rad radom telefonovať. Vždy pod tou istou zámienkou: volá v poverení Loreeny Keowovej, lebo na jej webovej adrese nemožno prijímať či odosielať maily a či by nemohli byť takí milí a prekontrolovať, prečo to nefunguje. Jedenásťkrát dostal odpoveď, že Loreena Keowová u nich nie je ako zákazníčka evidovaná, traja z telefonujúcich poznali Keowovú z netu, dozvedeli sa o jej smrti a vyjadrili svoje poľutovanie, za čo sa Jericho hrobovým hlasom poďakoval. Až pri dvanástom poskytovateľovi mal šťastie. Ponúkli mu autorizáciu heslom, čo znamenalo, že tam bola nahlásená. Jericho sľúbil, že zavolá naspäť. Potom sa nabúral do systému sieťového providera a nechal Dianu, aby dekódovala Keowovej heslo. Dátový tok každého pripojenia bol nahraný, takže o pár minút získal potrebné informácie o Keowovej mailovom providerovi. Zavolal tam, autorizoval sa a opýtal sa, či sú maily odoslané za posledných štrnásť dní ešte uložené v systéme. Uchovávajú sa šesť týždňov, oznámili mu. Ktoré si vraj želá vidieť.


  Všetky, povedal.


  O pol hodiny neskôr si už mohol prezrieť všetky dokumenty o škandáloch okolo životného prostredia, ktoré mali pod názvom Dedičstvo príšer tvoriť jadro trojdielneho dokumentu, o ktorom bola v predošlých dňoch viackrát reč. Uvádzalo sa tam množstvo mien, no Jericho ani na sekundu neuveril jednej súvislosti. Masaker bol reakciou na posledný odoslaný mail. Tam sa skrývala odpoveď na všetky otázky.


  Identita Hydry.


  Gerald Palstein


  Vedúci strategického manažmentu EMCO (USA), obeť atentátu v Calgary zo dňa 21.4. 2025 s pravdepodobným cieľom zabrániť mu v lete na Mesiac (fakty o Palsteinovi predložené).


  Atentátnik Ázijec, pravdepodobne Číňan.


  (Čínske záujmy v EMCO? Obchod s ropnými pieskami?)


  Alejandro Ruiz


  Strategický vedúci (od júla 2022), Repsol YPF (španielsko-argentínsky), prezývka Ruiz Zelený, ženatý, dve deti, usporiadaný život, bez dlhov.


  V roku 2022 sa počas inšpekčnej cesty v Lime stratil (zločin?, predtým niekoľkodňová konferencia v Pekingu, o. i.: joint venture so Sinopec. Posledné stretnutie mimo Pekingu, dňa 1. 9. 2022: téma a účastníci neznámi (Repsol chce prezrieť podklady, očakávam spätný telefonát). Dňa 2. 9. pokračovanie letu do Limy, telefonáty so svojou ženou.


  Ruiz skľúčený a ustráchaný. Spúšťačom bolo zjavne stretnutie z predošlého dňa.


  Spoločné Pahtein. Ruiz:


  Obaja sa pokúšali rozšíriť obchodné pole svojich koncernov novými smermi, napr. solárna energia, Orley Enterprises. Etické stanovisko. Proti ťažbe ropných pieskov. Protivník vo vlastnom tábore.


  Vymenovaní za strategických vedúcich, keď im hroziaci bankrot vlastných firiem takmer nenechával žiaden priestor konať.


  Avšak: sotva spojitosť medzi EMCO-m a Repsolom. Podľa Palsteina bez osobného kontaktu medzi ním a Ruizom.


  Lars Gudmundsson


  Palsteinov osobný strážca, na voľnej nohe, pracuje pre texaskú bezpečnostnú firmu Eagle Eye.


  Životopis: Navy Seal, výcvik na ostrelovača, presun do Afriky do súkromnej armády Mamba, odtiaľ k APS (African Protection Services), možná účasť na puči v západnej Afrike, od roku 2000 znovu v USA.


  Hrá falošnú hru: so svojimi ľadmi sa postaral o to, aby Palsteinov atentátnik mohol bez problémov vstúpiť do budovy oproti Imperial Oil (informovala som Palsteina o Gudmundssonovej zrade a u Eagle Eye som zistovala o G. G., následne aj s tímom zmizol).


  Gudmundsson…


  To meno v Jerichovi čosi vyvolalo. Sledujúc určité podozrenie, vzal si ešte raz Vogelaarov spis a skutočne: Lars Gudmundsson patril k tej špeciálnej jednotke, ktorá dostala Mayého pučom k moci – spolu s Neilom Gabrielom, známym ako Carl Hanna. Zdalo sa, že si obaja výborne rozumeli s Kennym Sinom. Tak dobre, že preňho vykonávali rozličné práce a nakoniec vypovedali službu u APS. Keowovej mail okrem správy obsahoval aj film z miesta činu, priamu linku na Repsol a súkromné číslo údajnej vdovy Ruizovej. Dianu požiadal, aby zostavila ďalšie fakty o Španielovi, no oveľa viac než to, čo zozbierala novinárka, sa nenašlo. Vo výstrižkoch z filmov a na obrázkoch pôsobil ten muž sympatickým dojmom, pozitívne, energicky.


  Po stretnutí v Pekingu sa ho však zmocnil strach.


  A potom sa stratil.


  Ako sa dala vysvetliť jeho náhla zmena správania? Na stretnutí možno niečo zažil, alebo sa dozvedel čosi, čo ho ťažilo? Správne, ale ešte skôr, pretože si už nemohol byť istý životom. Ak bol Alejandro Ruiz skutočne obeťou zločinu, bolo to preto, lebo ktosi chcel zabrániť, aby sa obsah spomínaného stretnutia dostal na verejnosť.


  Zavraždila Hydra Ruiza preto, že vedel o operácii Kopce večného svetla? Ale čo bolo potom s Palsteinom? Keowová našla medzi tými dvoma nápadné spoločné črty. Patrilo k nim aj to, že bol Palstein informovaný o plánoch Hydry?


  Jericho si odpil zo širázu.


  Hlúposť. Hlavou sa mu preháňali rôzne hypotézy. Ruiz zmizol bezprostredne po stretnutí. Skôr ako mohol otvoriť ústa. Prečo by mali dať Palsteinovi tri roky na to, aby to, čo vedel, rozšíril medzi ľudí? Calgary jednoznačne slúžilo na to, aby do Orleyho cestovnej skupiny prepašovali agenta. Okrem toho, Palstein žil, hoci vďaka náhode. Odvtedy už neprebehol nijaký pokus o jeho likvidáciu. Pritom bolo množstvo príležitostí. Napríklad Gudmundsson, ktorý sa z titulu svojho povolania neustále okolo neho motal. Ten ho mohol kedykoľvek zabiť výstrelom zblízka.


  A prečo to potom neurobil?


  Už predtým? Pred Calgary?


  Hydre sa ho podarilo infiltrovať do Palsteinovej najtesnejšej blízkosti, do jeho ochranky. Načo toľká námaha? Verejné vystúpenie. Agenti, ktorí rozptyľovali políciu. Kenny Sin, ktorý strieľal z prázdnej budovy? Prečo vynakladať toľkú námahu?


  Pretože to malo vyzerať ako niečo, čím to nebolo.


  Prepojenie medzi Limou a Calgary, medzi Ruizom a Palsteinom nepochybne existovalo. Keowovej rešerše viedli priamo k Hydre. Inak by kati z Vancouvru nezavraždili desiatich ľudí a nezlikvidovali ich počítače. Čo sa teda skutočne stalo 21. apríla v Kanade?


  Kľúč poskytovalo stretnutie v Pekingu.


  Práve chcel zavolať do Repsolu v Madride, keď zazvonil zvonček na dverách. Prekvapene pozrel na hodinky. O desať minút pol druhej. Opilci? Znovu niekto zazvonil. Chvíľu sa pohrával s myšlienkou, že si to nebude všímať, potom podišiel k vnútornému telefónu a pozrel na obrazovku.


  Jou-jou.


  „Čo ty tu robíš?“ opýtal sa prekvapene.


  „Čo keby si najprv otvoril,“ vybehla naňho. „Alebo musím svoje návštevy vopred písomne nahlasovať?“


  „Toto nie je čas, keď človek očakáva návštevu,“ povedal, keď s motorkárskou prilbou pod pazuchou vstúpila do jeho bytu. Jou-jou mykla plecami. Prilbu položila na kuchynský pult, prešla do obytnej časti a na všetky strany vrhala zvedavé pohľady. Nasledoval ju.


  „Pekné.“


  „Ešte to nie je úplne hotové.“


  „Aj tak,“ ukázala na načatú fľašu širázu. „Máš ešte jeden pohár?“


  Jericho sa podráždene poškriabal za uchom, zatiaľ čo si Jou-jou vyzliekla koženú bundu a hodila sa na gauč.


  „Samozrejme,“ povedal, „počkaj.“


  Pozrel na ňu a vybral ďalší pohár. Červenkastá žiara v tlmenom svetle sedačky naznačovala, že si zapálila cigaretu. Keď jej nalial, chvíľu mlčky sedeli a pili a Jou-jou z kútikov úst vypúšťala dym, zakódovaný dôvod jej prítomnosti. Oči jej hľadeli do prázdna. Z času na čas sa zdalo, že ťažká opona mihalníc chce zmazať, čo sa stalo. No kedykoľvek sa opona zdvihla, v jej pohľade bola rovnaká bezradnosť ako predtým. Stále viac mu pripomínala dievča z videa, ktoré mu pred desiatimi dňami prehral Čchen Chung-ping.


  Desať dní?


  Rovnako to mohol byť rok.


  „A čo práve robíš?“ opýtala sa s pohľadom na Dianu.


  „Čudujem sa, čo ťa sem privádza.“


  „Nechcel si ísť do postele? Konečne spať?“


  „Skúšal som to.“


  Prikývla a zahalila sa do dymu.


  „Aj ja. Myslela som, že to bude jednoduchšie.“


  „Spať?“


  „Pokračovať, kde som skončila. Ale je to, akoby som siahala do prázdna. Mnohé už neexistuje. Centrála v oceliarni. Strážcovia. Potom izba Grand Cherokeeho s jeho vecami, akoby sa mal o chvíľu vrátiť, strašidelné. Na druhej strane, univerzita ostala univerzitou. Tie isté posluchárne a profesori. Ten istý ročníkový vedúci, ktorý sa ťa ujme, aby ti neskôr nenapadlo priveľa vlastných myšlienok. Ten istý kohútí dvor, tie isté boje a ničomnosti. Počúvam hudbu, chodím von, pozerám televíziu, hovorím si, ako zle sú na tom ostatní, že som už mohla byť mŕtva, a že banalita každodenného života môže byť vlastne dobrá. Nahováram si, že by som mala cítiť úľavu.“


  Jericho si prekrížil nohy. Sedel pred ňou na podlahe, opretý chrbtom o kreslo a mlčal.


  „A potom sa stane to, na čo som po celý svoj život čakala. Chung-ping ma vezme do náručia, povie mi, ako veľmi ma má rád a vychrstne na mňa za vedro tragédie. Strašný príbeh. A ja viem, že by som za ten moment mala odpáliť ohňostroj, rozplývať sa od súcitu, rozliať sa od šťastia, padnúť mu okolo krku. Tie svine nad nami už nemajú nijakú moc, teraz bude všetko dobré, konečne sa môžeme spolu rozprávať, sme jedna rodina! Namiesto toho…“ do vzduchu vypúšťala dymové hady, „… premýšľam, že moja hlava je ako bielizník s tisícom zásuviek, každý tam strčí, čo sa mu práve páči, a teraz príde ešte aj môj otec! Premýšľam, Jou-jou, ty hnusný malý kripeľ, prečo nič necítiš? Tak poďme, musíš cítiť, veď si si želala, aby…“ Šmátrala po svojom pohári, vliala jeho obsah do seba a z cigarety vytiahla zvyšok života. „Tak veľmi si si želala, aby s tebou hovoril! Ešte keď mi Kenny držal zbraň pri hlave, myslela som si: nie! Nechcem zomrieť, kým sa nedozviem, čo vykoľajilo jeho život.… Ale teraz, keď to viem, si pripadám iba… preplnená.“


  Jericho krútil pohárom medzi prstami.


  „A zároveň prázdna,“ pokračovala. „Veď to si predsa odporuje, či nie? Nič sa ma nedotkne! Akoby to nebol svet, ktorý som poznala, ale iba obyčajná kópia. Všetko mi pripadá ako z lepenky.“


  „A ty si myslíš, že to už nikdy nebude normálne.“


  „Toho sa bojím, Owen. Možno je so svetom všetko v poriadku a tá kópia som ja. Možno tú skutočnú Jou-jou Sin predsa len zastrelil.“


  Jericho hľadel na svoje topánky.


  „Určitým spôsobom určite.“


  „Sin v tú noc čosi ukradol,“ pozrela naňho, „vzal so sebou. Vzal mne. Už nedokážem cítiť, čo by som cítiť mala. Už nie som ani schopná preukázať svojmu otcovi potrebnú úctu. Ani len zahrať divadielko a zrútiť sa.“


  „Pretože sa to ešte neskončilo.“


  „Chcem to naspäť. Ja chcem byť znova ja.“


  Zapálila si ďalšiu cigaretu. Znovu chvíľu mlčali, stratení v dyme a myšlienkach.


  „Ešte sme sa nezobudili, Jou-jou.“ Jericho zaklonil hlavu a pozrel na strop. „To je náš problém. Už tri dni si nahováram, že o Hydre nechcem nič vedieť. Nič o Sinovi a všetkých tých počítačových šialencoch, ktorí sa zabávajú na mojich viečkach, keď ostatní spia. Zariaďujem si svoj život haraburdím, snažím sa ho usporiadať tak normálne a obyčajne, ako je to len možné. Ale pripadá mi to nesprávne. Ako by som sa dostal do nejakej divadelnej scény…“


  „Áno, presne!“


  „A predtým, po tom telefonáte, mi to došlo. Ešte stále sme zakliesnení v tej nočnej more, Jou-jou. Klame nás, že sme hore, no nie je to tak. Naleteli sme ilúzii. Ešte zďaleka sa to neskončilo,“ vzdychol si, „v skutočnosti som Hydrou posadnutý! Musím na tom prípade ďalej pracovať. Povymetať pivnicu, v ktorej už desiatky rokov zahrabávam zdanlivo mŕtvych. Z Hydry sa stáva memento pre môj život, pre otázku, ako mám pokračovať. Musím sa tým príšerám postaviť, aby som sa ich zbavil, aj keby to malo znamenať, že medzitým stratím odvahu alebo rozum. Ale takto nemôžem, nechcem pokračovať. Už nevydržím takto žiť, rozumieš? Chcem sa konečne prebudiť.“


  Inak zostaneme naveky zapadnutí vo svete klamu, pomyslel si. Lebo nebudeme skutoční ľudia, ale vždy iba ozveny našej nevyriešenej minulosti.


  „A robil si ďalej na tom prípade? Na našom prípade?“


  „Áno,“ Jericho prikývol, „počas posledných dvoch hodín. Prv než si prišla, chcel som volať do Madridu.“


  „Do Madridu?“


  „Do ropného koncernu s názvom Repsol.“


  Videl, ako jej tvár ožila, preto jej povedal o svojich zisteniach, oboznámil ju s posledným Keowovej mailom a podelil sa s ňou o svoje teórie. S každým slovom sa Hydra plazila bližšie a bližšie do nočného bytu, naťahovala svoje krky, sledovala ich svojimi bledožltými očami. V snahe zbaviť sa toho netvora ho vlastne privolali, no niečo sa zmenilo. Príšera neprichádzala, aby ich napadla zo zálohy a naháňala ich, ale preto, že ju prilákali. A Jericho mal po prvý raz pocit, že majú nad tým hadom prevahu. Nakoniec vytočil číslo španielskeho koncernu.


  „Samozrejme!“ povedal muž, „Loreena Keowová! Viackrát som sa pokúšal spojiť s ňou, prečo nedvíha?“


  „Mala nehodu,“ povedal Jericho, „smrteľnú nehodu.“


  „To je hrozné,“ muž urobil prestávku. Keď pokračoval, bolo z neho cítiť miernu nedôveru. „A vy ste…“


  „Súkromný detektív. Snažím sa pokračovať v práci slečny Keowovej a objasniť okolnosti jej smrti.“


  „Rozumiem.“


  „Žiadala vás o informácie, správne?“


  „Ehm… nuž, áno.“


  „O stretnutí v Pekingu, na ktorom sa zúčastnil Alejandro Ruiz, než zmizol?“


  „Áno. Áno, presne.“


  „Túto stopu sledujem. Je možné, že Ruiza a Keowovú majú na svedomí tí istí ľudia. Veľmi by ste mi pomohli, keby ste mi tie informácie poskytli.“


  „Nuž…“ ten druhý muž zaváhal, potom si vzdychol, „iste, prečo nie. Budete nás o všetkom informovať? Tiež by sme radi vedeli, čo sa stalo s Ruizom.“


  „Samozrejme.“


  „Takže, prezreli sme si naše podklady. V roku 2022 Ruiza vymenovali za šéfa strategického oddelenia. Pohol nebom aj peklom, aby otvoril nové oblasti obchodnej činnosti. Niektorí ropní giganti vtedy premýšľali nad joint venture. Preto sa v Pekingu celý týždeň rokovalo…“


  „Prečo práve tam?“


  „Nebol na to nejaký zvláštny dôvod. Rovnako mohli rokovať vTexase alebo v Španielsku. Možno preto, že v popredí bol projekt medzi Repsolom, EMCO-m a čínskou ropnou spoločnosťou Sinopec. Takže sa dohodli na Pekingu. Iniciátor joint venture navrhol rozšíriť rokovanie na akýsi brandžový summit. Takmer všetky veľké koncerny si zabezpečili účasť, takže sa rokovalo celý týždeň bez prerušenia. Ruiz si myslel, že by bolo možné niečo zmeniť.“


  „Tušíte, čo tým mohol myslieť?“


  „Ak mám byť úprimný, ani nie.“


  „A kde prebiehali rokovania?“


  „V kongresovom centre Sinopecu, na okraji Čchao-jang, to je mestská časť na severovýchode Pekingu.“


  „A Ruiz mal dobrú náladu?“


  „Väčšinu času áno, hoci sa ukázalo, že ten vlak už odišiel. Na druhej strane, sotva sa to mohlo skončiť horšie. V posledný deň summitu zavolal a tvrdil, že ten týždeň minimálne nepremárnili. Okrem toho, na večer bola naplánovaná ešte posledná konferencia, skôr neoficiálne stretnutie. Niektorí z nich sa chceli ešte stretnúť a diskutovať o nejakých nápadoch.“


  „A aj to stretnutie sa konalo v kongresovom centre?“


  „Nie, ďalej vonku. V mestskej časti Shunyi, ako povedal, v súkromnom dome. Na druhý deň pôsobil skľúčeným a roztržitým dojmom. Pýtal som sa ho, ako prebehlo to stretnutie. Zareagoval zvláštne. Tvrdil, že z toho nič nevzišlo a že z neho predčasne odišiel.“


  „Viete, kto všetko sa na ňom zúčastnil?“


  „Nie presne. Ruiz naznačil, že sa tam zišli zástupcovia tých najväčších podnikov. Myslím, že my sme boli najmenšou rybou v jazere. Rusi, Američania, Číňania, Briti, Juhoameričania, Arabi. Naozajstné vrcholové stretnutie. Akurát sa zdá, že sa tam na ničom nedohodli.“


  To by som si vôbec nebol istý, pomyslel si Jericho.


  „Potreboval by som zoznam oficiálnych účastníkov summitu,“ povedal, „ak ešte existuje.“


  „Pošlem vám ho. Dajte mi mailovu adresu.“


  Jericho poskytol svoje údaje a mužovi sa poďakoval. Sľúbil, že sa ohlási, len čo bude mať niečo nové, ukončil rozhovor a pozrel na Jou-jou.


  „Čo si myslíš?“


  „Stretnutie, ktorého sa zúčastňujú vysokopostavení zástupcovia ropných firiem,“ premýšľala, „neoficiálne. Ruiz nepočká na jeho koniec. Prečo odchádza?“


  „Mohol sa zle cítiť. Neškodné vysvetlenie.“


  „Ktorému neveríme.“


  „Samozrejme, že nie. Odišiel, pretože dospel k záveru, že to všetko nikam nevedie, lebo došlo k hádke. Alebo preto, že sa na tom, na čom sa tam dohodli, nechcel podieľať.“


  „Ak by bol iba nahnevaný, tak by svojim ľuďom alebo žene dôvody povedal. Namiesto toho mlčal.“


  „Cítil sa ohrozený.“


  „Obával sa, že by ho mohli zlikvidovať, pretože s nimi nechcel ťahať za jeden koniec.“


  „Čo ale aj urobili, ako sa zdá.“


  „A kto sú tí oni?“


  „Nuž,“ Jericho ohrnul pery, „myslíme si to isté, či nie?“


  Tej noci uňho Jou-jou zostala, ale k ničomu nedošlo okrem toho, že spolu vyprázdnili ďalšiu fľašu vína a on ju držal v náručí, mierne prekvapený, že ju chce iba utešiť: dievča, ktoré sa snaží dospieť, inteligentné, talentované a prekrásne. Ktoré vo svojich 25 rokoch vrazilo klin neistoty do panciera strany. A zároveň si udržalo správanie tínedžera s typickou silenou, nezrelou bezočivosťou, ktorá bola taká málo erotická, ako snaha nedospieť napriek biológii. Zdalo sa mu, že Jou-jou chcela naveky zostať v puberte, tak dlho, kým sa okolnostiam neuráči povoliť jej pokojnejšiu mladosť, než mala. On, naopak, nechcel nič iné, než túto fázu svojho života, smutné roky prechodu, vymazať. Niet divu, že obaja necítili to, čo cítiť mali, ako to vyjadrila Jou-jou.


  Premýšľal o tom a zrazu, úplne nečakane, sa mu uľavilo.


  V miestnosti bol s nimi ešte niekto. Vzhliadol, a ten plachý, tak často ráňaný chlapec kľačal v prítmí bytu a sledoval, ako jeho prsty prepletajú vlasy Jou-jou. Otupená červeným vínom a žiaľom hľadela uprene pred seba, zatiaľ čo mal chlapec v očiach slzy sklamania, že dievčatá ako Jou-jou jemu podobných vždy zneužijú iba na rozprávanie. Jeho napuchnutý nos, ako predvoj váhavo nastupujúcej puberty, bol ešte priveľký pre jeho detskú tvár. Vlasy by potrebovali šampón a, samozrejme, mal oblečené tie isté veci, ktoré denne nosieval. Človek, ktorý všetko a každého miloval viacej, než sám seba. Ako veľmi Jericho nenávidel tohto zasrana, ktorý nechápal, prečo ten dospelý muž s dievčinou v náručí, ktorú mohol mať, jej vôbec nevyznal lásku. Prečo po nej už zrazu netúžil, veď predsa po nej túžil, či nie?


  Túžil?


  Jericho tam videl toho chlapca sedieť, cítil jeho ochromujúci strach. Že nie je dosť dobrý, že sklame, že ho odmietnu. A zrazu k nemu už necítil žiadnu nenávisť. Namiesto toho zahrnul do svojho objatia aj jeho, udelil mu milosť a uistil ho, že nenesie za nič, skutočne za nič, vinu. Vyslovil svoju ľútosť. Oznámil mu, že je nutné, aby z jeho života definitívne zmizol, keďže fyzicky už zmizol dávno. A sľúbil mu, že raz obaja nájdu svoj pokoj.


  Chlapec vybledol.


  Vráti sa, to bolo jasné, no v túto noc sa udobrili. Svet sa stal hmatateľnejším a farebnejším. K ránu, keď mu Jou-jou ticho pochrapkávala na bruchu, melodicky a pokojne, on nezaspal ani na sekundu a napriek tomu nebol ani trochu unavený. Opatrne nadvihol vrchnú časť jej tela, skĺzol z gauča a zasa ju pustil. Zamrmlala, otočila sa na bok a stočila sa do klbka. Jericho ju pozoroval. Napäto sledoval, kto sa objaví, keď sa raz zbaví bláznivého obleku večného tínedžera. Ktosi veľmi vzrušujúci, odhadoval. A ona dospeje a bude šťastná. Akurát o tom ešte nevedela. Dokáže cítiť všetko, čo by mala, nie, čo by chcela, jednoducho to, čo bude cítiť.


  Bolo krátko pred deviatou. Vzal svoj mobil, šiel do kuchyne a urobil si silnú kávu. Teraz už vedel, čo má robiť, aby tie svine dostali.


  Čas na telefonát.


  „Rozmýšľal som o tvojej ponuke,“ povedal.


  „Och,“ Patrice Che sa zdal byť prekvapený, „nerátal som, že o tebe budem počuť tak skoro.“


  „Niektoré rozhodnutia sú proste rýchle.“


  „Owen, ešte, kým niečo povieš…“ Che sa okúňal, „mrzí ma, ak som sa správal neslušne. Nechcel som na teba tlačiť, musíš mi veriť, ja nemám nikdy dosť.“


  „No to dúfam, že nebudeš mať dosť,“ povedal Jericho, „v záujme výsledkov. Takže ťa budem v tej záležitosti s pedofíliou aj naďalej podporovať.“


  „Budeš…?“ krátka prestávka. „Ty si kamoš! Skutočný priateľ. Som ti zaviazaný viac než kedykoľvek predtým.“


  „Dobre. Teraz by som si rád vybral časť z tvojho dlhu.“


  „A ja budem šťastný, keď ti budem môcť pomôcť!“


  „Len vydrž. Možno sa ti to nebude páčiť.“


  „To predpokladám,“ povedal Che sucho.


  „Dobre, dávaj pozor. V poslednom augustovom týždni 2022 sa konalo v Pekingu, presnejšie povedané v kongresovom centre Sinopecu v mestskej časti Čchao-jang, stretnutie medzinárodných ropných koncernov. Zoznam účastníkov ti ešte pošlem. V posledný deň summitu, večer 1. septembra sa niektorí z týchto ľudí neoficiálne stretli v okrsku Shunyi. Kto sa toho stretnutia zúčastnil, neviem. Zdá sa ale, že išlo o váženú spoločnosť. Rovnako neviem, kde sa to stretnutie konalo.“


  „A to mám zistiť ja. Rozumiem.“ Che sa odmlčal. „Znie to ako vyšetrovacia rutina. Čo by sa mi na tom nemalo páčiť?“


  „Druhá časť mojej prosby.“


  „A to by bolo?“


  „To ti môžem povedať, až keď budem mať odpoveď na prvú časť.“


  „V poriadku. Postarám sa o to.“


  Jericho cítil, ako sa mu do žíl znovu vracia život. Korisť sa stala lovcom! V napätom očakávaní si prezrel maily a videl, že človek z Repsolu poslal kompletný program summitu. A skutočne. Všetci sa stretli v Pekingu. Zástupca takmer každého koncernu, ktorý zohrával teraz alebo v minulosti nejakú úlohu v ropnom a plynárenskom priemysle. Takmer výlučne stratégovia.


  Prechádzal zoznam a zarazil sa.


  Samozrejme! To sa vlastne dalo očakávať. A napriek tomu…


  Rýchlo preposlal podklady ďalej, pozrel na spiacu Jou-jou. Znovu si sadol do kuchyne a začal spriadať teórie.


  A zrazu do seba všetko zapadalo.


  Neskoro popoludní – Jou-jou ešte stále spala, takže jej nemusel nič hlásiť: – zavolal znovu Patricea Chea.


  „Tri roky je dlhý čas,“ povedal v snahe udržať ho v napätí, „ale možno som čosi našiel. Kto sa na tom stretnutí zúčastnil, ti zatiaľ neviem povedať. S určitosťou ale viem, kde sa konalo a kto bol hostiteľom.“


  „Súkromný byt?“


  „Správny tip. V Shunyi nemá Sinopec žiadne zariadenia, zato tam býva strategický vedúci koncernu. Veľká usadlosť. Len tak pre zaujímavosť sme ho preverili a zistili sme, že býva vysoko nad svoje pomery, ale dobre, nie je jediný. Jeho meno je Joe Song. Počas summitu zastupoval Sinopec. Bude ti to na niečo dobré?“


  „Myslím, že áno.“ Meno, ďalšie meno! Teraz záležalo na tom, či má pravdu, „ďakujem, je to dobré.“


  „Rozumiem. Teraz príde tá druhá časť, ktorá sa mi nebude páčiť.“


  „Áno. Musíš sa nabúrať do Songovho počítača.“


  „Hm.“


  „Môže byť, že sa mýlim a ten človek nemá čo schovávať. Ale ak predsa…“


  „Owen, dávaj pozor. Sľuby sa plnia, áno? Ale než to urobím, potrebujem viac informácií. Musím vedieť, čo svojím pátraním sleduješ.“


  Jericho zaváhal: „Možno záchranu cti čínskej vlády.“


  „Aha.“


  „Sľubuješ, že mi v každom prípade pomôžeš?“


  „Ako som už povedal…“


  „Tak počúvaj. Pošlem ti pozadie. Potom ti poviem, čo máš hľadať.“


  O dvadsať minút neskôr, keď si bol istý, že si muž z Repsolu vypil svoju prvú kávu s mliekom, zavolal znovu do Madridu.


  „Môžem vás ešte obťažovať?“


  „Samozrejme.“


  „Hovorili ste o tom, že plánovaný joint venture medzi Sinopecom, Repsolom a EMCO-m vznikol na podnet akejsi iniciatívy. Viete, kto bol iniciátorom?“


  „Jasné,“ muž mu povedal meno, „bol to mimochodom on, kto to všetko nafúkol až na summit a navrhol, aby sa to odohralo v Pekingu. Sinopecu sa to páčilo. Číňania majú radi, keď sa o svete rokuje na ich štátnom území.“


  „Ďakujem. Veľmi ste mi pomohli.“


  Iniciátor…


  Jericho sa uškrnul. Videl Hydru načahovať svoje krky, vytŕčať hlavy, vystrkovať pazúry. Syčala naňho, no mohutné hadie telo sa krútilo a pomaly začínalo cúvať.


  Túto noc spal hlboko a bez snov.


  Nasledujúci deň. Komunikačné ticho až do obeda. Potom sa prihlásil Che a mal rovnako vzrušený hlas ako pred dva a pol týždňom, keď mu Jericho podával správu o dolapení Animal Ma Li-pchinga.


  „Neuveriteľné,“ vyrazil zo seba, „mal si pravdu.“


  Jerichovo srdce začalo biť ako divé.


  „Čo presne ste našli?“


  „Symbol. Tú hadiu vec, či ako sa to ten dobytok volá?“


  „Hydra.“


  „Na Songovom firemnom počítači! Schovaný medzi ostatnými programami. Aby sme ale videli jeho vymazané maily, musíme sa dostať na jeho pevný disk.“


  „Žiaden problém. Máte dosť dôvodov ho oficiálne zatknúť.“


  „Owen, to by mohlo…“ Che lapal po dychu, „to by mohlo… môj vstup do Pekingu…“


  „Ja viem,“ usmial sa Jericho, „zaves sa na toho chlapíka. Narazíš na údaje, ktoré sa budú javiť ako biely šum. Ale vďaka tomu symbolu by sa z toho mala rýchlo stať správa.“


  „Zavolám ti!“


  „Počkaj!“ Jericho sa začal v návale adrenalínu prechádzať dookola. „Potrebujeme ostatných účastníkov stretnutia. Iba navonok je to komplot brandže, v skutočnosti ide o konšpiráciu menšej skupinky. Na tých si musíme posvietiť. Cielene a rýchlo, aby žiaden z nich nemal možnosť vypariť sa. Možno sa ti podarí vymámiť z nášho priateľa priznanie, ak mu ponúkneš poľahčujúce okolnosti.“


  „Ktoré by spočívali v tom, že mu zostane hlava na pleciach,“ zavrčal Che.


  „Ale čo? Myslel som, že trest smrti je od roku 2021 zrušený.“


  „Veď aj je. Ale mohol by som mu pohroziť, že ho špeciálne kvôli nemu zase zavedieme. Čoskoro budeme vedieť, kto boli ostatní účastníci, spoľahni sa na to!“


  „Dobre. Ak nebude hovoriť, tak jednoducho musíme preskúmať každé alibi. Viem, že to bude náročné.“


  „Ani nie. Predpokladám, že koncerny prejavia veľký záujem o to, dostať pravdu na svetlo. V časoch, ako sú tieto, si nikto nechce pokaziť renomé.“


  „Nech je, ako chce, musí to byť sústredená akcia, to znamená, že prizvete MI6 a americkú Secret Service, okrem toho tajné služby všetkých krajín, ktorých sa to týka. Ja následne zavolám Orley Enterprises, takže mi sľúb, že čínska polícia nebude nič zatĺkať. Aj tak budete slávni.“


  “Ty budeš slávny, Owen!“


  Jericho mlčal.


  Chcel byť slávny? Možno trošku hrdý na seba, ako poznamenala Jou-jou. To áno. To by si zaslúžili, Jou-jou, Tchien a on. A potom by stačilo spať aj ďalšiu noc tak dobre, ako tú predošlú.


  V skoré popoludnie bol ropný stratég Joe Song vo svojej kancelárii zatknutý. Tváril sa nechápavo. A hľadači stôp začali so svojou prácou. Tak ako sa reštaurátori prepracovávajú jednotlivými vrstvami farieb, aby odhalili omnoho staršie umenie, dolovali Songove vymazané maily zo zabudnutia. Údajný biely šum, z ktorého sa po nasadení dekódovacieho programu vytvoril dokument, obsahoval informácie, čo mohli dostať Songa do väzenia na doživotie.


  Napriek tomu zapieral. Celý večer a celú noc zapieral, že by mal s atentátmi niečo spoločné. Údajne nevedel ani o organizácii s názvom Hydra, ani to, ako sa symbol a správa dostali do počítača Sinopecu. V tom čase prehľadávala polícia pod dohľadom jeho prekvapenej manželky dom a na Songovom súkromnom počítači našla ďalšiu malú, ligotajúcu sa a pulzujúcu Hydru. A manažér stále tvrdil, že o ničom nevie. Musela uplynúť ďalšia noc vo väzení a dve konzultácie s právnikmi, kým mu Patrice Che poobede 6. júna – vo zvukotesnej miestnosti – dôrazne nepredostrel bezútešnosť jeho ďalšieho života. No naznačil mu východisko pre prípad, ak sa v plnom rozsahu prizná.


  Potom sa už Joe Song rozhovoril.


  Jericho nadšene načúval, keď mu Che následne podával správu. Hneď potom vytočil číslo Jennifer Shawovej. V Londýne bolo deväť hodín ráno, takmer sa tešil, že ju znovu uvidí.


  „Owen! Máte sa dobre?“


  „Medzičasom už zase áno. A vy?“


  „Mravenisko je oproti Big O zenový kláštor. Všetky šetrenia sa zbiehajú u nás, každý rozvíja nitku svojej teórie. Takže sa nedá urobiť ani jeden krok bez toho, aby sa človek beznádejne nezamotal.“


  „To neznie práve tak, že ste na niečo prišli.“


  „Medzitým v každom prípade aspoň vieme, že hotelová riaditeľka Gaie bola bývalá agentka Mossadu. Nech je, ako chce, dobre, že voláte. Julian sa roztrojil. Je neustále v nasadení, ale ja viem, že vám chcel pri najbližšej príležitosti zavolať.“


  „A je tam?“


  „Behá tu niekde. Mám sa pokúsiť prepojiť vás?“


  „Mal by som oveľa lepší návrh, Jennifer. Priveďte ho sem.“


  Shawová zodvihla obočie.


  „Predpokladám, že toho máte viacej na srdci, než iba pozdrav.“


  Usmial sa: „Bude sa vám to páčiť.“


  O niečo neskôr sedeli spolu v jeho byte, plastickí a v životnej veľkosti ako projekcia na Tchuovej holografickej stene. Jericho vyložil svoje karty Orley ho ani raz neprerušil, zatiaľ čo sa jeho obočie sťahovalo, až mu nad jeho bledomodrými očami čnelo ako skalný masív. No keď sa nakoniec otočil k Shawovej, znel jeho hlas pokojne a uvoľnene.


  „Pripravte helikoptéru na letisko,“ povedal, „odtiaľ poletíme jetom. Poctíme ho návštevou.“


  „Teraz?“ opýtala sa Shawová.


  „A kedy?“


  „Pravdupovediac, vôbec netuším, kde sa práve nachádza. Ale dobre, to sa, samozrejme, dá…“


  „Nemusíte,“ usmial sa nazlostene Orley, „viem, kde je. Povedal mi to hneď po našom návrate. Keď zavolal, aby vyjadril svoje rozhorčenie.“


  „Samozrejme,“ povedala Shawová odovzdane, „kedy chcete letieť?“


  „Dajte mi hodinu na zbalenie. Oboznámte Interpol, MI6, ale nech nám nepokazia šou.… Owen…“ Orley vstal, „chcete ísť aj vy?“


  Jericho zaváhal. „Kam?“


  Orley mu povedal názov mesta. Naozaj to nebolo príliš ďaleko – pre dobre motorizovaného Angličana.


  Zrazu sa musel smiať.


  „Som v Šanghaji, Julian.“


  „No a,“ Orley sa rozhliadol, akoby chcel dokázať, že nevidí žiaden problém, „to je vaša chvíľa, Owen! Koho zaujímajú vzdialenosti? Mňa nie. Nastúpte na ďalší vysokorýchlostný jet, rezervujem vám lístok.“


  „To je veľmi milé, ale…“


  „Milé?“ Orley naklonil hlavu. „Je vám vôbec jasné, za čo vám vďačím? Ak to bude potrebné, tak vás sem prinesiem na svojich pleciach! Nie, urobíme to inak. Nemáme v jeho blízkosti niektorý z našich štvormachových jetov? Zistite to, Jennifer. Myslím, že v Tokiu jeden stojí, alebo nie.? Vyzdvihneme vás, Owen. A vezmite so sebou Tchua Tchiena a to úžasné dievča…“


  „Julian, počkajte.“


  „To nie je problém. Naozaj nie.“


  Jericho potriasol hlavou. Mám dôležitejšie veci na práci, mal na jazyku. Musím konfuciánsky zosobášiť jednu stojaciu lampu a koberec, to je totiž môj život. No nechcel Orleya uraziť, navyše ho mal, presne ako predpovedala Shawová, skutočne rád. Ten Brit vyžaroval čosi, pre čo bol človek okamžite pripravený vrhnúť sa s ním do ďalšieho dobrodružstva.


  „Ja odtiaľto jednoducho nemôžem odísť,“ povedal, „mám klientov, a vy sám viete… nikoho nemožno nechávať v štichu.“


  „Nie, to máte pravdu,“ Orley si poškriabal bradu, badateľne nespokojný so situáciou. Potom zamieril svoje azúrovomodré oči znovu na Jericha, „ale možno by bola možnosť zostať v Šanghaji, a aj tak byť pri tom. Veď úprimne, Owen, môžete pokojne spávať bez toho, aby ste toto tu uzavreli?“


  „Nie,“ povedal Jericho unavene, „ale už to nie je moje…“


  Zasekol sa, hľadal ten správny výraz.


  „Poľné ťaženie?“ Orley prikývol. „Jasné, priateľu. Ja viem. Musíte uzavrieť svoj príbeh, nie môj. Aj tak, vypočujte si môj návrh. Bude to iba krátke vystúpenie, ale mali by ste si ho dožičiť, Owen. To by ste si skutočne mali dožičiť!“


  BENÁTKY, TALIANSKO


  O hodnosť najväčšieho ľudskou rukou vyrobeného zrkadla sveta súťažili Binocular Telescope Observatory v Arizone na vrchole Mount Graham – dve samostatné zrkadlá, presnejšie povedané, každé s priemerom osem a pol metra a vážiace šestnásť ton. Druhým bol Hobby-EberleTelescope v Texase so základňou desať krát jedenásť metrov zložený z reflektujúcich plastov. Naopak, o najkrajšom zrkadle sveta nebolo pochýb. V časoch globálnych záplav porazilo Piazza San Marco v Benátkach všetko existujúce.


  Gerald Palstein sedel pred Caffe Florián, obmývaný nikdy nevysychajúcim prúdom turistov, ktorý sa mu protivil rovnako, ako ho magicky priťahovala krása zatopeného Námestia sv. Marka. Už niekoľko rokov bola Piazza neustále pod vodou. Kvôli nej riskol toto invazívne predstavenie, hlavne preto, že v správaní návštevníkov sa čosi pomaly menilo. Dokonca aj na japonských výletných skupinách bolo vidieť určitú plachosť, keď prechádzali námestím v slnečné dni, ako bol tento a rušili pokoj vôd siahajúcich im po kolená, v ktorých sa odrážali Basilica di San Marco, pred ňou predsunutá Campanila a okolité prokurácie. Svet založený a zároveň zachytený vo vode, symbolický pohľad do budúcnosti. Tak, ako stúpala lagúna, ponáralo sa mesto do mora, nasledujúc pradávnu logiku, podľa ktorej sa milenci snažia dostať k sebe, hoci za cenu zániku v sebe navzájom.


  Okrem tohto sa v meste nič iné nezmenilo. Tak ako vždy ukazovali naklonené vežové hodiny ústiace pri Mercerii na azúrovomodrom podklade mesačné a slnečné fázy a znaky zverokruhu a vysielali bronzových strážcov, aby v dunivých úderoch zvonov rozdelili Zem a vesmír na hodiny, zatiaľ čo sa po jeden a pol štvorcového kilometra veľkom zrkadle kĺzal takmer nebadateľný vánok a čeril architektúru bez toho, aby ju zničil. Akoby sa s ňou maznali duchovia Dalího a Hundertwassera.


  Palstein lyžičkou zoškraboval lepkavý chutný zvyšok cukru zo dna šálky espresa. Jeho žena nechcela ísť s ním, chystala svoj odjazd do indického Ašramu, ktorý vyhľadávala v čoraz kratších cykloch, odkedy na jednej vernisáži spoznala guru schopného rovnako fundamentálne vymámiť dušu aj bankové konto. V skutočnosti mu to tak bolo milšie. Keď bol sám, nemusel rozprávať, predstierať záujem, vnímať to, čo radšej potláčal. Mohol žiť v blahodarnom tichu zrkadliacich sa Benátok, ktoré nepoznali zmenu. Rovnako ako Alica, ktorá sa vydala za zrkadlo. Mohol odmietať na hlavu postavený svet na druhej strane.


  Hluk. Krik. Smiech.


  V ďalšej chvíli, keď sa stredom vodnej plochy prehnala skupina mládeže, ilúzia zanikla a všetko sa zmenilo na divokú machuľu.


  Hlupáci, ktorí ničia majstrovské dielo!


  Ilúziu majstrovského diela.


  Palstein hľadel za nimi, príliš unavený na to, aby ho chytila zloba. Nebolo to tak vždy? Človek čosi tvoril a budoval, priviedol to až do dokonalosti, a potom niekoľko náhodných okoloidúcich všetko zničilo. Nechal prehnane vysoké prepitné za espreso a komornú hudbu, ponevierajúc sa pod arkádami Piazzetta, prešiel až k Bacino di San Marco, kde hraničil Dóžov palác s hlbšou vodou, lávkami prešiel k záhradám Biennale. Tam, v malom kanáli v pokojnej štvrti Castello si dal skorú večeru v Hostaria Da Franz, medzi znalcami známej ako najlepšia rybacia reštaurácia v Benátkach. Trochu sa bavil s Gianfrancom, starým majiteľom, ktorého život sa podobal humboldtovskému skúmaniu sveta na rovných i nerovných chodníčkoch a ktorého nedokázalo nič vyviesť z rovnováhy, možno okrem prázdnych pohárov. Na rozlúčku objal jeho a Maurizia, jeho syna a nastúpil do vodného taxíka, ktorý ho odviezol ku Canal Grande a Palazzo Loredan. EMCO získalo túto nádhernú stavbu z obdobia skorej renesancie ešte v lepších časoch a pri šialenstve svojho systematického zániku sa jej zabudlo zbaviť. Tak ako vždy bola budova otvorená pre sprievodcov, avšak už dlho sa nevyužívala. No pretože Palstein Benátky miloval a zdalo sa mu, že pre jeho situáciu neexistuje nič primeranejšie, než symbol zaniknuteľnosti všetkého, na týždeň sem priletel.


  Medzičasom už slnko stálo nízko nad kanálom. Rachotenie a vrčanie vaporetti a nákladných člnov sa miešalo s pradením elegantných motorových člnov, zvukmi akordeónov a tenormi gondolierov do zvukovej kulisy, ktorú nedokázalo ponúknuť žiadne iné mesto sveta. Pretože prízemie sa už nachádzalo pod vodu, vstúpil do palazza cez vyššie položený vstup a dreveným schodiskom sa dostal do piano nobile, prvého poschodia. Tam, kde sa neskoré slnečné svetlo predieralo oknami, obkolesovali gauč a kreslá plochý presklený stolík.


  V jednom z kresiel sedel Julian Orley.


  Palstein sa zarazil. Potom pridal do kroku, rýchlo prešiel sálou dlhou ako katedrála a rozpriahol ruky.


  „Julian,“ zvolal, „aké prekvapenie!“


  „Gerald,“ Orley vstal, „so mnou si nerátal, čo.‘“


  „Nie, skutočne nie,“ Palstein si privinul Angličana k hrudi, ten jeho objatie opätoval, dosť pevne, ako sa mu zdalo.


  „Odkedy si v Benátkach?“


  „Dorazil som pred hodinou. Tvoj správca bol taký milý, že ma pustil dovnútra, len čo nadobudol presvedčenie, že nechcem ukradnúť muránske svietniky.“


  „Prečo si nezavolal? Mohli sme sa ísť najesť. Takto som sa musel s najlepšou kambalou svojho života popasovať úplne sám,“ Palstein prikročil k malému baru, vybral z neho dva poháre a fľašu a otočil sa: „Grappa? Prime Uve, jemné a znesiteľné vo veľkých množstvách.“


  „Sem s ňou,“ Julian si znovu sadol, „musíme si pripiť, starý priateľu. Je čo oslavovať.“


  „Áno, tvoj návrat.“ Palstein hľadel zamyslene na etiketu, naplnil poháre do polovice a sadol si oproti Julianovi. „Napime sa na prežitie,“ usmial sa, „na tvoje prežitie.“


  „Dobrý nápad.“ Angličan pozdvihol pohár, odpil si riadny dúšok a odložil ho. Potom otvoril tašku, vytiahol z nej notebook, otvoril ho a zapol ho. „Pretože pripíjať na tvoje, to by bolo ako oslavovať budúcnosť obesenca. Ak rozumieš, čo tým myslím.“


  Palstein zažmurkal, ešte stále s úsmevom.


  „Úprimne povedané, nie.“


  Obrazovka sa rozžiarila. Kamera prenášala obraz muža, ktorý pripadal Palsteinovi povedomý. V ďalšom momente si spomenul. Jericho! Samozrejme! Ten prekliaty detektív.


  „Dobrý večer, Gerald,“ povedal Jericho priateľsky.


  Palstein zaváhal.


  „Ahoj Owen. Čo pre vás môžem urobiť?“


  „Čo ste už raz urobili. V Big O. Pomôcť nám. Vtedy ste nám veľmi pomohli, pamätáte sa ešte?“


  „Samozrejme. Rád by som urobil ešte viacej.“


  „Fajn. Teraz na to máte príležitosť. Julian by rád vedel niekoľko vecí, ale ešte predtým vám chcem niečo vyrozprávať. Poteší vás, že sme atentát z Calgary objasnili.“


  Palstein mlčal.


  „A to napriek tomu, že som sa už obával, že si na ňom vylámem zuby,“ Jericho sa zasmial, akoby si spomenul na prekonanú prekážku, „pretože, pozrite, Gerald, ak by vás chcel odpratať z cesty niekto, komu sa podarilo nasadiť do vašej osobnej stráže Larsa Gudmundssona… načo by mu bolo potrebné divadielko ako v Calgary? Prečo vás Gudmundsson neodstrelil pekne v tichosti? Už v Big O som mal naliehavý pocit, že celý ten atentát bola obyčajná inscenácia. Ale komu poslúžila? Neskôr som si pomyslel, Hydra… organizácia, ktorú vám nemusím bližšie predstavovať… kládla dôraz na to, aby svetu prezentovala čínskeho atentátnika. Pre prípad, že by Sina v Calgary nejaká kamera zachytila. A určite to bol jeden z dôvodov, že Hydra neustále zanechávala stopy smerujúce k Číne. Na jednej strane preto, že Číňania boli ideálnym obetným baránkom. Ale tiež asi preto, že po úspešne vykonanej operácii Kopce večného svetla bránil otvorený konflikt vesmírnym mocnostiam pokračovať v ich plánoch na Mesiaci. Ale ani z tohto hľadiska nedával atentát žiaden zmysel. Kto sa tak dôverne, ako my, pozná s Kennym Sinom, napríklad vie, že má takmer láskyplný vzťah k malým šípkam. V Čchü-jü, v Berlíne, na streche Big O, vždy použil tento kaliber. No v Calgary si vystačil s dramaticky menšími nábojmi. Vaše zranenie bolo bolestivé, ale úplne neškodné, rozhovor s vašimi lekármi by nám to mal potvrdiť.“


  Palstein hľadel do svojho pohára.


  „Neskôr sme sa Sina dokázali rôznymi spôsobmi zbaviť, no vždy za cenu veľkých obetí. A v Berlíne a Londýne mal nad nami navrch. Je to vynikajúci ostreľovač! Určite nie človek, ktorý by pri voľnom výhľade minul cieľ len preto, že sa ten cieľ potkne. Ale aj keby sme predpokladali, že vaše malé zakopnutie zaviedlo prvú strelu do ramena namiesto do hlavy, druhá rana by vás trafila, než by ste padli na zem.“ Jericho sa odmlčal. „Napriek tomu vás trafili, Gerald. Ale istotne nemohlo byť vo vašom záujme odniesť si nejaké vážne zranenie. A ja poznám iba veľmi málo ostrostrelcov, ktorí by dokázali presne tak, ako v Calgary, vystreliť natoľko precízne, že trafia muža, ktorý simuluje pošmyknutie tak, aby mu nespôsobili nič iné, iba úplne neškodnú, rýchlo sa hojacu ranu. Majstrovské dielo, po ktorom pri najlepšej vôli nemohol nikto predpokladať, že ste Gabrielovi… alebo mu budeme hovoriť Hanna?… uvoľnili miesto v Julianovej skupine. Dokonca aj v nepravdepodobnom prípade, že sa niekto dozvie podrobnosti o operácii, ste sa o to vopred postarali. Keowovej odhalenie videa vás za týchto okolností sotva znepokojilo, však? Aj s takouto možnosťou ste rátali.“


  „Loreenu som za jej bystrosť obdivoval,“ povedal Palstein. Načúval prednáške s veľkým záujmom.


  „To určite áno,“ povedal detektív, „ale to, že vyhrabe Ruiza a spojenie s jedným konkrétnym stretnutím v Pekingu spred troch rokov, s tým ste ani vo vašich najodvážnejších snoch nerátali. Pretože teraz to začalo byť veľmi nebezpečné.“


  „Ja som Loreenu varoval,“ povzdychol si Palstein, „viackrát. Možno tomu nebudete veriť, ale veľmi mi záležalo na tom, aby som ju ušetril takéhoto konca. Mal som ju rád.“


  „A Lynn?“ opýtal sa Julian s tichou ostrosťou. „Čo je s Lynn? Tú si nemal rád?“


  „Bol som pripravený priniesť obete.“


  „Moju dcéru.“


  Palstein zamyslene krúžil ukazovákom po okraji svojho pohára.


  „Sedem ľudí v Čchü-jü,“ rátal Jericho, „desať ľudí vo Vancouvri, Vogelaar, Nyela. Aj Norrington si spoluprácu s vami pravdepodobne predstavoval inak.… Čisto zo zvedavosti, kto sa vlastne postaral o Greenwatch?“


  „Gudmundsson,“ Palstein sa narovnal, „museli sme zabrániť, aby došlo k zasadaniu redakčnej rady. Nariadil som mu, aby sa hneď po akcii stiahol.“


  „Čo zase raz úžasným spôsobom potvrdilo vašu pozíciu obete. Gerald Palstein, ktorého všetci zradili. Môžem sa pri tejto príležitosti opýtať, čo sa stalo s Alejandrom Ruizom?“


  „Museli sme sa s ním rozlúčiť.“


  Mal by im povedať, ako vzali v nočnej Lime Sin a Gudmundsson Španiela na čln a zverili ho morskej faune? To, čo z neho nechali žraloky, kraby a baktérie, odpočívalo v mĺkvej temnote peruánskej podmorskej priekopy. Priveľa detailov. Takto by nikdy neskončili.


  „Bol to slaboch,“ povedal, „tak dlho túžil podniknúť niečo proti héliu-3, pokým si myslel, že sa uspokojíme s tým, že vyhodíme do vzduchu zopár ťažobných strojov. Keď sa večer 1. septembra stretla Hydra v Songovom dome, ukázalo sa, že som ho zle odhadol. Na rozdiel od všetkých ostatných, mimochodom. Hlavy Hydry som vyberal dlhé mesiace. Museli mať vplyv a potrebnú moc na to, aby nechali tiecť väčšie sumy do fingovaných projektov. Bez toho, aby ktokoľvek kládol otázky. Ale hlavne, aby boli pripravení na všetko. Podľa očakávania boli všetci nadšení, keď sme Sin a ja predstavili operáciu Kopce večného svetla, iba Ruiz bol prekvapený. Bol absolútne šokovaný. Zbledol ako stena a vyletel von.“


  „Vyhrážal sa, že prezradí Hydru?“


  „Jeho ďalší krok sa dal predpovedať.“


  „A tým aj jeho osud.“


  Palstein si pretrel oči. Bol unavený. Príšerne unavený.


  „A ako to teraz chcete všetko dokázať?“ opýtal sa.


  „Už sme to dokázali, Gerald. Joe Song všetko priznal. Poznáme hlavy Hydry. A všetci v týchto chvíľach dostávajú návštevu zástupcov štátnych úradov. Na počítačoch niektorých z celosvetovo najväčších ropných koncernov sa nájdu hadie symboly a biely šum. Skutočne titanské, Gerald. Prekračujúce hranice a ideológie. Vy ste boli iniciátorom joint venture medzi Sinopecom, Repsolom a EMCO-m, rozšírili ste stretnutie v Pekingu na summit. Ale s Hydrou vojdete do dejín,“ Jericho urobil prestávku. „Akurát, že vaše meno sa bude vyslovovať v nie veľmi lichotivých súvislostiach. Pri tej príležitosti, ako ste sa vlastne dostali k chlapíkovi ako Sin?“


  „Tú otázku ste položili zle, Owen,“ Julian, ktorý dovtedy sedel s preloženými nohami, sa nahol dopredu, „musí znieť, ako sa Sin dostal k chlapíkovi ako Gerald.“


  „V Afrike,“ povedal Palstein pokojne, „v Rovníkovej Guinei, v roku 2020, keď bol Mayé pre EMCO ešte zaujímavý.“


  „Prečo to všetko, Gerald?“ Julian pokrútil hlavou. „Prečo?“


  „Prečo čo?“


  „Prečo si zašiel tak ďaleko.“


  „To sa ma pýtaš vážne?“ Palstein naňho užasnuto hľadel. „Aby som presadil svoje záujmy. Tak, ako ty presadzuješ svoje. Záujmy mojej brandže.“


  „Atómovými bombami?“


  „To si vážne myslíš, že som neurobil všetko, aby som problémy vyriešil mierumilovným spôsobom? Každý vie, ako veľmi som bojoval za to, aby dinosaurus vykročil iným smerom než tým, ktorým pochoduje a kam padne meteorit, ktorý spečatí jeho vyhynutie. Vo väčšine alternatívnych odvetví by sme dokázali držať krok. No prepásli sme všetky príležitosti, zbabrali sme kúpu Lightyears, stiahnutie Locatelliho na našu stranu. Hoci sa už črtalo, že hélium-3 bude znamenať náš koniec. A dokonca aj v obchode s héliom-3 som sa pokúšal uchytiť, ako vieš. Akurát, že mi nedali povolenie pridať sa k tebe.“


  „Čo si ale v najbližšom čase chcel urobiť.“


  „V prípade zlyhania, áno. Nie, ak by dve atómové bomby posunuli infraštruktúru na ťažbu hélia-3 o niekoľko desaťročí naspäť.“


  A zrazu, roztrpčený nad hlúpo premárneným potenciálom svojho plánu, vyskočil a zaťal päste.


  „Vypočítal som to, Julian! Aké by to malo následky, zničiť iba vesmírny výťah alebo iba Pearyho základňu. Az dvojitý úder sľuboval optimálne výsledky. Rovnako ako Čína by aj Američania museli znovu nasadiť konvenčné rakety, aby dostali hélium-3 na Zem, čo by sa nikdy nestalo! Každý vie, v akom deficite je čínska ťažba. No aj keby sa odhodlali na takýto krok, zostali by vyťažené množstvá smiešne malé. Museli by ste postaviť nový vesmírny výťah, novú vesmírnu stanicu, čo by bolo nemysliteľné za menej ako dvadsať rokov. Tak rýchlo ako po prvýkrát by ste to nikdy nedokázali prefinancovať. A navyše, aj keby boli znovu možné raketoplánové transporty z orbity na Mesiac, museli by ste nanovo vybudovať tamojšiu infraštruktúru. A aj to by si vyžiadalo roky, až desaťročia.“


  „Ale o štyridsať, päťdesiat rokov bude aj tak koniec. Bude koniec, pretože tu už nič nezostane!“


  „Štyridsať rokov, áno!“ zafunel Palstein. „Štyridsať rokov obchodu, ktoré by nám zostali. Štyri desaťročia prežitia, v ktorých rámci by sme mohli napraviť to, čo tí idioti, ku ktorým patrili moji predchodcovia, zbabrali. Nájsť nový smer. Už v roku 2020 som nechal vypracovať scenáre pre prípad, že by sa úsilie o ťažbu hélia-3 zrealizovalo v definovanom časovom horizonte a bolo by korunované úspechom. A znamenalo to našu záhubu! Museli sme vás zastaviť.“


  „Nás?“ zašepkal Julian. „Ty a tvoja banda šialencov sa opovažujete hovoriť za celé odvetvie? Za desaťtisíce slušných ľudí?“


  „Desaťtisíce ľudí, ktorí by prišli o prácu,“ skríkol Palstein, „narušené svetové hospodárstvo! Veď sa obzri! Zobuď sa! Koľkým krajinám, koľkým ľuďom, ktorí žijú z ropy, tvoje hélium-3 uškodí? O tom si nepremýšľal?“


  „A teba volali zeleným svedomím odvetvia.“


  „Pretože je to moje presvedčenie!“ dychčal Palstein. „Ale niekedy musí človek konať proti svojmu presvedčeniu. Myslíš si, že by ďalšie štyri desaťročia ropného priemyslu poškodili planétu väčšmi, než je to teraz? Možno, že sme tlupa bláznov, ale…“


  „Nie,“ povedal Jerichov hlas z notebooku, „vy nie ste bláznivý, Gerald. Ste vypočítavý, a to je na vás to najhoršie. Ako každý lump si nájdete dôvod, ako zvaliť vaše zločiny na okolnosti. Ste jednoducho iba obyčajný.“


  Palstein mlčal. Pomaly klesol naspäť do kresla a uprene hľadel do zeme.


  „Na čo bol dobrý ten let na Mesiac?“ opýtal sa Julian potichu.


  „Pretože v roku 2024 do toho niečo vošlo,“ Palstein mykol plecami. „Astronaut menom Thorn mal…“


  „To si nemyslím. Prečo tento a nie ďalší? Prečo ten, na ktorom sa zúčastňovali moje deti a ja, ľudia ako Warren Locatelli, Donoghueovci, Miranda Winterová…“


  „Tvoji hostia mi boli ľahostajní, Julian,“ povzdychol si Palstein, „bola to prvá vhodná príležitosť od Thornovho zlyhania. Kedy by sa konal ďalší výlet? Predsa až pri oficiálnom otvorení. Ešte tento rok? Ďalší rok? Ako dlho sme ešte mali čakať?“


  „Možno ste rátali s tým, že by pri tom mohol Julian zomrieť,“ povedal Jericho.


  „Hlúposť.“


  „Jeho smrť by v Orley posilnila konzervatívne sily. Také, ktoré odmietajú rozpredávanie technológií. A čím menej národov bude môcť postaviť výťah, tým menšia šanca, že sa rýchlo podarí druhý…“


  „Vy fantazírujete, Jericho. Keby ste všetko nepokazili, bol by Julian v čase výbuchu už dávno znovu na Zemi. A jeho syn a dcéra tiež.“


  Tlmene k nim prenikalo rachotenie a kolísanie člnov. Priamo pod oknami ktosi s obchodníckou zanietenosťou spieval O Sole Mio.


  „Ale my sme neboli na Zemi,“ povedal Julian.


  „Bolo to naplánované inak.“


  „Kašlem na tvoj plán. Prekročil si limit, Gerald. V každom smere.“


  Palstein zodvihol zrak.


  „A ty? Ty a tvoji americkí priatelia? Čo robíte iné, než čo sme desaťročia robili my? Vyberiete niečo zo zeme, až kým sa to neminie a príležitostne zničíte aj vesmírne teleso. Aký limit prekračujete vy? Nad aký limit ideš ty, keď svoj koncern vedieš ako štát, diktuješ skutočným štátom pravidlá hry? Ty sa považuješ za sociálne cítiaceho? Ropné koncerny slúžili aspoň svojim krajinám. Komu slúžiš ty, okrem tvojej márnivosti? Sociálne štáty sa bez štátnych orgánov nedajú viesť, ty sa ale tváriš ako moderný kapitán Nemo a pľuješ na svet, ktorý funguje tak, ako funguje. My sme iba hrali hru, ktorú si vyžiadali okolnosti. Veď si pozri tých ľudí, ich také čisté a spravodlivé vojny, cyklické kolapsy ich finančných systémov, cynizmus ich kšeftov, bezškrupulóznosť a hlúposť ich politikov, perverznosť ich duchovných vodcov, a nehovor mi nič o limite.“


  Julian si poškriabal bradu.


  „Možno máš pravdu, Gerald,“ prikývol a vstal, „ale to nič nemení… Owen, ďakujem, že ste si pre nás našli čas. Ideme.“


  „Majte sa dobre, Gerald,“ povedal Jericho, „alebo ako chcete.“


  Obraz na monitore zhasol. Julian zavrel notebook a vložil ho späť do tašky.


  „Predtým,“ povedal, „pri vstupe do tvojho pekného domicilu, som si dolu všimol malú pamätnú dosku: v mezzanine priečnej budovy tohto palazza zomrel Richard Wiener. Vieš čo? Páči sa mi to. Páči sa mi myšlienka, že veľkí muži umierajú vo veľkých domoch.“ Siahol do saka, vytiahol pištoľ a položil ju na stôl pred Palsteina. Jeho bledomodré oči hľadeli prenikavo, takmer priateľsky a povzbudivo. „Je nabitá. Vo všeobecnosti stačí jeden výstrel, ale ty si veľký muž, Gerald. Veľmi veľký muž. Možno by si potreboval dva.“


  Otočil sa a nenáhlivo prechádzal sálou. Palstein hľadel za ním, až, kým Julianova šedivoblonďavá hlava nezmizla za schodiskom. Akoby samé od seba našli jeho prsty mobil a vyťukali číslo.


  „Hydra,“ povedal mechanicky.


  „Čo môžem urobiť?“


  „Vytiahnuť ma odtiaľto. Som odhalený.“


  „Odha…“ Sin sa na moment odmlčal. „Viete, Gerald, myslím, že mi práve vypršala zmluva.“


  „Vy ma v tom necháte?“


  „Nesprávne slovo. Poznáte ma, som lojálny a nevyhýbam sa žiadnemu riziku, ale v bezvýchodiskových situáciách… a vaša situácia je, žiaľ, absolútne bezvýchodisková.“


  „Čo…“ Palstein prehltol, „čo chcete urobiť?“


  „Nuž,“ zdalo sa, že o tom Sin premýšľa, „pravdupovediac, boli to namáhavé časy. Myslím, že najskôr potrebujem krátku dovolenku. Majte sa dobre.“


  Majte sa dobre. Druhý, čo mu to povedal.


  Palstein zmeravel. Pomaly vypustil mobil z rúk. Zdola k nemu prenikali hlasy.


  Jeho pohľad putoval k pištoli.


  Na schodisku ho čakali ľudia z Interpolu a z MI6. Shawová naňho spýtavo hľadela.


  „Dajte mu minútu,“ povedal Julian.


  „Teda, ja neviem,“ jeden z agentov zvraštil obočie, „mohol by si niečo urobiť.“


  „Áno, práve,“ Julian sa pretisol okolo neho. „Jennifer, odchádzame. Musím sa postarať o dcéru.“


  LONDÝN, VEĽKÁ BRITÁNIA


  Hviezdy sťa prach.


  V spánku sa stratila a sen ju odniesol naspäť do ticha vesmírnej lode, ktorá sa náhlila žiariacou nocou, spolu s ňou a bombou. Všetko zažívala nanovo. Znovu vymyslela plán, ako naložiť miniatómovku do obytného modulu, odpojiť ho a s pristávacou jednotkou sa vrátiť k OSS. K Timovi a Amber a k Julianovi, ktorý tak veľmi plakal, keď volal jej meno. V myšlienkach mu sľúbila, že ho nikdy nenechá samotného, no jej myšlienky bolo to jediné, čo ešte dokázala zmobilizovať, a to nebolo práve veľa.


  Potom ten moment, keď sa hore-dolu vznášajúca bomba, ožiarená zábleskami jej odumierajúceho vedomia, vyjavila pravdu, že do detonácie chýbajú ešte hodiny, nie minúty alebo sekundy, ako si myslela. Že by mala šancu.


  V perlovom daždi jej vlastnej krvi zaspala.


  Veď už idem. Idem, ocko.


  Som predsa tu.


  Bum!


  Jeden z tých zvukov, ktoré sa javia ako rušivé, hoci sú prísľubom záchrany, pretože sa človek vlastne so všetkým zmieril. Z nedostatku možnosti voľby, samozrejme. Ale ona sa zmierila, ešte než sa raketoplán, v ktorom za ňou mierili Julian, Nina, Tim a Amber, napojil na Chárona… na jej osamelú vesmírnu loď, ktorá už na OSS nemohla natankovať, kvôli čomu jej nakoniec došlo palivo. Ešte pred dosiahnutím maximálnej rýchlosti.


  No nič z toho už nevnímala.


  Hlasy okolo nej. Ľudia v skafandroch.


  „Lynn? Lynn!“


  Mdloby. Útržky slov. Ako cez vatu.


  „Ako dlho ešte?“


  „Niečo menej ako päť hodín. Dosť času, aby sme dostali oba raketoplány naspäť.“


  „Myslím, že Lynn je stabilizovaná,“ povedala Nina. „Stratila veľmi veľa krvi, ale zdá sa mi…“


  Znovu ticho. Potom neustále sa opakujúci hlas:


  „A teraz von s tým!“


  Von s tým, von s tým, von s tým, von s tým, vonstým…


  „Lynn.“


  Zažmurkala. Nemocničná izba. Naspäť v prítomnosti. Okamih, nevolal sa tak film s…


  Úplne jedno, aký film!


  „Ako sa máš?“ opýtal sa Julian.


  „Sníval sa mi sen,“ posadila sa. Ľavá strana ju bolela, ale každým dňom to bolo lepšie. Lawrenceová, tá hnusoba, takmer ju zabila. „Boli sme znovu na lodi.“ Nebesá, mala taký hlad. Šialený hlad! Dokázala by zmastiť posteľ „Nočná mora, úprimne povedané. Stále tá istá nočná mora.“


  „Už je preč.“


  „Ach, to je jedno. Také zlé to zase nebolo,“ zazívala. „Niekedy sa mi, dúfam, bude snívať aj niečo iné.“


  „Určite. Nočná mora je preč, Lynn,“ Julian ju chytil za ruku a usmial sa, presne ten mág z jej detstva. „Preč.“


  SIN-TCHIEN-TI, ŠANGHAJ, ČÍNA


  „Jou-jou by naozaj mohla zavolať,“ sťažoval sa Jericho.


  Tchu vytiahol zlepený pás rezancov z papierovej škatule, ktorá nahrádzala jeho obedový riad.


  „A ty by si sa mohol niekedy zastaviť“ povedal prežúvajúc, „miesto aby si stále iba telefonoval. Trčíš vo svojom hlúpom byte.“


  „Mám prácu. Naozaj.“


  Tchu naňho nedôverčivo hľadel cez okraj svojich okuliarov. Stredový mostík vzbudzoval dojem, akoby sa čoskoro chcel nad nosom rozdvojiť.


  „Musíš sa starať aj o priateľov,“ karhal ho. „Čo tak dnes večer? Pôjdeme sa všetci niekam poriadne najesť. Hlavne napiť.“


  „Kto je to my.‘“


  „Všetci možní ľudia. Aj Jou-jou, ak prestane plakať. Už dva dni v kuse plače, rozmýšľam, že dám do hosťovského traktu vybudovať hrádzu. Hrozné! Neprodukuje nič iné, len slzy. Slzavé údolie.“


  „Chung-ping?“


  „Ten plače tiež. Sú rovnakí, ako nikdy.“


  „Veď to je dobre.“


  „Áno, príma,“ zamrmlal Tchu, „ty to nemusíš počúvať. Tak čo s rým dnešným večerom?“


  „V poriadku.“


  „Dobre! Nič iné by ti ani neprešlo. Siung-ti!“


  Jericho tam chvíľu len tak sedel.


  Potom prešiel do kuchynskej časti, aby si urobil kapučíno. Jeho cesta viedla okolo ansámblu, ktorý si zvykol volať The Old Couple, Jack Lemmon a Walter Matthau v zastúpení stojacou lampou a kobercom, ktorí pri snahe o dosiahnutie konfuciánskej svornosti zlyhávali, zlyhávali, zlyhávali. Nech už boli v akejkoľvek konštelácii.


  Na chvíľku sa na oboch zahľadel.


  Potom ich odpratal bokom, dal ich do pivnice a nanovo sa zahľadel do kúta. A konečne, prežiarený svetlom, svetlý a vyprázdnený kút sa mu zapáčil.


  A to bolo dôležité!


  POSTAVY


  Anandová Ashwini, spolupracovníčka v mesačnom horeli Gaia, zodpovedná za ubytovanie, technológie a logistiku.


  Black Peter, cestovný sprievodca v mesačnom hoteli Gaia, pilot mesačného raketoplánu Cháron. Pozná všetky mesačné krátery po mene.


  Boreliusová Eva, vedkyňa, riaditeľka spoločnosti nemeckého výskumného koncernu Borelius-Pharma. Strohá, nudná. Má rada klasickú hudbu, kone a šachy. Zosobášená s chirurgičkou Karlou Krampovou. Členka cestovnej skupiny Mesiac.


  Bruford Skip, bývalý zamestnanec v EMCO Imperial Oil v Kanade, teraz nezamestnaný. Sníva o hereckej kariére.


  Čang Li, študent, spolubývajúci Jou-jou.


  Čao Pi-te, známy a dočasný pomocník Owena Jericha z Čchü-jü, rovnako ako Jericho hľadá Jou-jou.


  Čeng Pchang-wang, zakladateľ a riaditeľ spoločnosti čínskeho technologického koncernu Čeng Group, nositeľ nádeje čínskych vesmírnych letov.


  Čchenová „Jou-jou“ Jü-jun, študentka dcéra Chung-pinga Čchena. Zakladateľka internetovej disidentskej skupiny Strážcovia, členka motorkárskeho klubu Mestskí démoni. Spieva v mandoprogovej skupine, má rada párty a excesívny spôsob života. Krásna ako obrázok a dosť usilovná.


  Čchen Chung-ping, predajca automobilov, otec Jou-jou. Zdvorilý, ale uzavretý, s nejasnou minulosťou. Owena Jericha poverí, aby mu našiel stratenú dcéru.


  Čou Ťin-pching, člen posádky čínskej ťažobnej stanice hélia-3 na Sinus Iridum na Mesiaci.


  Crippen Jan, technický vedúci americkej Pearyho základne na severnom póle Mesiaca.


  DeLucasová Minnie, lekárka, špecialistka na systémy na zabezpečenie životných podmienok na americkej Pearyho základni na severnom póle Mesiaca. Skúma možnosti chovu úžitkových zvierat na Mesiaci.


  Diana, počítač Owena Jericha.


  Donner Andre, majiteľ africkej reštaurácie Muntu v Berlíne s nejasnou minulosťou v Rovníkovej Guinei.


  Donnerová Nyeia, Západoafričanka, spolumajiteľka africkej reštaurácie Muntu v Berlíne, manželka Andreho Donnera.


  Donoghue Chuck, hotelový magnát, zakladateľ a riaditeľ siete hotelov a kasín Xanadu, amatérsky boxer a silný republikán. Hlučný a žoviálny Bezstarostne rozpráva tie najhoršie vtipy. Člen cestovnej skupiny na Mesiac.


  Donoghueová Aileen, riaditeľka spoločnosti, umelecká manažérka koncernu hotelov a kasín Xanadu. Manželka Chucka Donoghuea. Materinsky dominantná. Členka cestovnej skupiny na Mesiac.


  Edwards Marc, zakladateľ a riaditeľ spoločnosti mikročipového koncernu Quantime, Inc., venuje sa extrémnym športom a potápaniu, zástanca kreacionizmu. Manžel Mimi Parkerovej. Člen cestovnej skupiny na Mesiac.


  Funaki Mičio, druhý kuchár a barman v mesačnom hoteli Gaia, špecialista na suši.


  Gorová Kyra, pilotka raketoplánu americkej Pearyho základne na severnom póle Mesiaca.


  Gudmundsson Lars, bodygard, v poverení bezpečnostnej firmy Eagle Eye chráni so svojím tímom ropného manažéra Geralda Palsteina.


  Hanna Carl, kanadský veľkoinvestor, hlavným ťažiskom sú alternatívne energie. Typovo samotár, mačo, ale sympatický. Všade so sebou nosí gitaru. Člen cestovnej skupiny na Mesiac.


  Haskin Ed, vedúci celého oddelenia techniky na Orley Space Station – OSS.


  Hedegaardová Nina, turistická sprievodkyňa v mesačnom hoteli Gaia, pilotka mesačného raketoplánu. Praktická, šikovná a romantická. Má pomer s Julianom Orleym.


  Hoffová Edda, vedúca projektu, oddelenie centrálnej bezpečnosti v Orley Enterprises. Bledá, nevýrazná, nanajvýš spoľahlivá.


  Holland Sid, redaktor politických dejín v Greenwatch – vysielači o životnom prostredí. Je rád, keď môže previezť priateľov a spolupracovníkov vo svojom starom thunderbirde.


  Hudsuckerová Susan, intendantka v Clreenwatch – vysielači o životnom prostredí, priama nadriadená Loreeny Keowovej. Rozvážna, občas váhavá.


  Chambersová Evelyn, najprominentnejšia a najvplyvnejšia dáma talkshow v USA, hostiteľka šou Chambers, latinskoameričanka, ktorej bisexualita z nej urobila nenávidenú postavu republikánov. Brilantná analytička, pozorná a zvedavá. Členka cestovnej skupiny na Mesiac.


  Che Patrice, vysokopostavený šanghajský policajný úradník, karierista, priateľ Owena Jericha, ktorý Chea viac ráz podporil pri vyšetrovaní, takže mu je Che zaviazaný.


  Chuej Siao-Tchung, člen motorkárskeho klubu Mestskí démoni.


  Island-II, psychoterapeutický pomocný program.


  Jagellovská Annie, astronómka a pilotka americkej Pearyho základne na severnom póle Mesiaca.


  Jericho Owen, cyberdetektív z Veľkej Británie, ktorého nešťastná láska priviedla do Šanghaja. Výborný vyšetrovateľ, samotár, jazykový génius. Trpí samotou a nočnými morami. Poverený svojím priateľom Tchuom Tchienom hľadať Jou-jou.


  Jin C‘-i, študentka, členka internetovej disidentskej skupiny Strážcovia a motorkárskeho klubu Mestskí démoni.


  Keowová Loreena, reportérka z Greenwatch – vysielača o životnom prostredí. Indiánka z kmeňa Tlingit. Zelené zmýšľanie, elegantný zjav. Pevne rozhodnutá objasniť pokus o zabitie Geralda Palsteina.


  Kokoschka Axel, šéfkuchár v mesačnom hoteli Gaia. Génius pri sporáku, v spoločnosti iných plachý, skúpy na slovo a nemotorný.


  Krampová Karla, nemecká chirurgička, analytická a kritická. Dáva tvrdohlavé otázky. Manželka Evy Boreliusovej. Členka cestovnej skupiny na Mesiac.


  Lao Jie, Ta-siungova pravá ruka, spolupracovník motorkárskej dielne Demon Point a člen motorkárskeho klubu Mestskí démoni. Malý, vyziabnutý, ale nebojácny a oddaný.


  Laurie Jean-Jacques, geológ americkej Pearyho základne na severnom póle Mesiaca.


  Lawrenceová Dana, riaditeľka a bezpečnostná šéfka mesačného hotela Gaia. Chladná, uzavretá, dôsledná.


  Lee Bernard „C“, riaditeľ britskej zahraničnej tajnej služby MI6, Londýn.


  Leto, bývalý žoldnier, priateľ Jana Keesa Vogelaara z Berlína.


  Liouová Naomi, hlavná sekretárka v Tchu Technologies, štýlový zjav, obľubuje jahodový čaj.


  Locatelli Warren, zakladateľa riaditeľ spoločnosti fotovoltaického koncernu Lightyears. Američan alžírsko-talianskeho pôvodu, výbušný, egocentrický a šarmantný. Obľubuje nadávky, automobilové preteky a plachetnicové regaty, víťaz Americas Cup. Ženatý s Momokou Omurovou. Člen cestovnej skupiny na Mesiac.


  Lurkinová Laura, trénerka fitnesu na Orley Space Station – OSS.


  Ma „Animal“ Li-pching, pedofilný násilník, zakladateľ obchodu s detským pornom Raj malých cisárov. Nanajvýš nebezpečný napriek problémom s driekom a očami.


  Ma Miao-miao, člen motorkárskeho klubu Mestskí démoni.


  Maasová Svenja, atraktívna doktorandka na Univerzitnej klinike v Berlíne.


  Mayé Juan Alfonso, západoafrický generál, dočasný panovník v Rovníkovej Guinei. Nasledovník Teodora Obianga, k moci sa dostal pučom roku 2017. Skorumpovaný a velikášsky.


  Merrick Tom, špecialista na komunikáciu a spravodajstvo, oddelenie centrálnej bezpečnosti Orley Enterprises. Introvert.


  Moto Severo, opozičný politik z Rovníkovej Guiney za vlády Teodora Obianga.


  Nair Mukeš, zakladateľa riaditeľ spoločnosti potravinového koncernu Tomato. Zbohatnutý syn roľníka so záľubou pre jednoduchý život, vo všetkom vidí krásu a dobro. Člen cestovnej skupiny na Mesiac.


  Nairová Sušma, detská lekárka, manželka Mukeša Naira, dobrosrdečná, občas trochu ustráchaná. Členka cestovnej skupiny na Mesiac.


  Naová Mou, členka posádky čínskej ťažobnej stanice na hélium-3. Sinus Iridum, Mesiac.


  Ndongo Juan Aristide, panovník v Rovníkovej Ciuinei po zvrhnutí generála Mayého. Pokúša sa slušným spôsobom znovu vybudovať krajinu.


  Norrington Andrew, zastupujúci vedúci oddelenia centrálnej bezpečnosti Orley Enterprises. Zodpovedný za bezpečnosť cestovnej skupiny na Mesiac.


  Obiang Teodoro, panovník v Rovníkovej Guinei do roku 2015.


  O’Keefe Finn, írsky herec, svetovou hviezdou sa stal ako Perry Rhodan. Miláčik kritikov, idol žien, samotársky a plachý, s búrlivou minulosťou. Pestuje si svoj imidž rebela. Člen cestovnej skupiny na Mesiac.


  Omurová Momoka, japonská herečka, hviezda umeleckých filmov, excentrická a arogantná. Manželka Warrena Locatelliho. Členka cestovnej skupiny na Mesiac.


  Orleyová Amber, žena Tima Orleya, učiteľka. Skvelá a nekomplikovaná, snaží sa byť sprostredkovateľkou medzi Timom a jeho otcom. Členka cestovnej skupiny na Mesiac.


  Orley Julian, bývalý filmový producent, zakladateľa riaditeľ spoločnosti technologického impéria Orley Enterprises a najbohatší muž sveta. Typ rockovej hviezdy. Nekonvenčný, charizmatický, s výrazným inštinktom moci a značným odporom k národným štátom. Vynálezca vesmírneho výťahu a hostiteľ cestovnej skupiny na Mesiac.


  Orleyová Lynn, dcéra Juliana Orleya a riaditeľka spoločnosti Orley Travel, turistickej skupiny Orley Enterprises. Perfekcionistka, psychicky labilná. Architektka mesačného hotela Gaia, členka cestovnej skupiny na Mesiac.


  Orley Tim, syn Juliana Orleya, učiteľ. Je so svojím otcom na vojnovej nohe. Pokúša sa uchrániť Lynn pred nervovým zrútením. Člen cestovnej skupiny na Mesiac.


  Orleyová Crystal, nebohá žena Juliana Orleya, svoje posledné mesiace strávila v duševnom zatemnení.


  Ögi Walo, švajčiarsky veľkoinvestor, architekt, sveták a pôžitkár so slabosťou pre rockovú muziku 90. rokov. Láskavý, má sklon k sebavyjadreniu a veľkým gestám. Manžel Heidrun Ögiovej. Člen cestovnej skupiny na Mesiac.


  Ögiová Heidrun, fotografka, albínka, bývalá striptérka a pornoherečka, neberie si servítku pred ústa. Manželka Wala Ögiho a členka cestovnej skupiny na Mesiac.


  Palmer Leland, veliteľ americkej Pearyho základne na severnom póle Mesiaca.


  Palstein Gerald, strategický vedúci ropného koncernu EMCO v Texase. Estét a priateľ čísiel, roky bojoval za vstup jeho koncernu do alternatívnych energií. Tesne unikol pokusu o atentát.


  Praktikant, spolupracovník Loreeny Keowovej vo vysielači o životnom prostredí Greenwatch. Pažravec a zdatný rešeršér.


  Parkerová-Edwardsová Mimi, módna dizajnérka a zakladateľka značky Mimi Kri pre inteligentnú módu. Potápačka, extrémna športovkyňa, kreacionistický svetonázor. Manželka Marca Edwardsa. Členka cestovnej skupiny na Mesiac.


  Reardon Mickey, bývalý člen IRA, špecialista na poplachové a zabezpečovacie systémy.


  Rogašov Oleg Alexejevič, riaditeľ spoločnosti ruského oceľového gigantu Rogamettal s napojením na Kremeľ a ruskú mafiu. Fanúšik bojových športov a futbalu, najväčší dôraz kladie na sebaovládanie, ochotný, niekedy pôsobí chladno. Člen cestovnej skupiny na Mesiac.


  Rogailovová Olympiada, poslankyňa v ruskom parlamente, dcéra bývalého ruského prezidenta Maxima Ginsburga, manželka Olega Rogašova. Nenápadná, nesmelá. V manželstve trpí, pije. Členka cestovnej skupiny Mesiac.


  Ruiz Alejandro, strategický vedúci ropného koncernu Repsol. V roku 2022 zmizol v Južnej Amerike, odvtedy nezvestný.


  Shawová Jennifer, vedúca oddelenia centrálnej bezpečnosti Orley Enterprises. Kompetentná, autoritatívna, so suchým humorom.


  Siao „Maggie“ Mej-čchi, študentka, členka internetovej disidentskej skupiny Strážcovia a motorkárskeho klubu Mestskí démoni.


  Sin Kenny, agent, estét a neurotik.


  Sina, redaktorka pre spoločnosť a rôzne záležitosti vo vysielači o životnom prostredí Greenwatch. Pomáha Loreene Keowovej pri rešeršovaní.


  Sung Joe, strategický vedúci čínskeho ropného koncernu Sinopec v Pekingu.


  Sung Tony, študent, člen internetovej disidentskej skupiny Strážcovia a motorkárskeho klubu Mestskí démoni.


  Süová Rebecca, zakladateľka a riaditeľka spoločnosti taiwanského luxusného koncernu Rebecca Su, vorkoholička, neschopná byť sama. Beznádejne bojuje so svojou nadváhou. Členka cestovnej skupiny na Mesiac.


  “Ta-siung“ Kuan Kuo, zakladajúci člen a zástupca internetovej disidentskej skupiny Strážcovia, šéf motorkárskeho klubu Mestskí démoni a majiteľ motorkárskeho klubu Mestskí démoni. Obor so silou medveďa a s francúzskym splínom.


  Tautou Bernard, riaditeľ spoločnosti francúzsko-britského vodárenského koncernu Suez, politik. Šarmantný, s náchylnosťou k samoľúbosti. Člen cestovnej skupiny na Mesiac.


  Tautouová Paulette, korešpondentka pre cudzie jazyky, manželka Bernarda Tautoua, vľúdna, slabý žalúdok. Členka cestovnej skupiny na Mesiac.


  Thielová Sophie, zastupujúca riaditeľka mesačného hotela Gaia, zodpovedná za údržbárske práce a systémy zabezpečenia životných podmienok. Veselá a nenútená, detektívny cit.


  Thorn Vic, veliteľ prvej posádky americkej Pearyho základne na severnom póle Mesiaca. Schopný astronaut a playboy. V roku 2024 prišiel pri nehode na OSS o život.


  Tchuová Joanna, maliarka, expriateľka Owena Jericha a manželka Tchua Tchiena. Elegantná a svetaskúsená, svet pozoruje s ironickým odstupom.


  Tchu Tchien, zakladateľa riaditeľ spoločnosti Tchu Technologies, šanghajskej firmy špecializovanej na holografiu a virtuálne prostredie. Vášnivý golfista a mimoriadne sebavedomý obchodník. Dôverník Jou-jou, dlhoročný priateľ a spoločník Čchena Chung-pinga a blízky priateľ Owena Jericha.

  Vossová Marika, riaditeľka Ústavu súdneho lekárstva pri Univerzitnej klinike v Berlíne.

  Woodthorpová Kay, vedúca výskumnej skupiny pre bioregeneratívne systémy Orley Space Station – OSS.

